
Vyskupo tvirtumo paslaptis 


Su džiaugsmu išleidžiame vyskupo Kazimiero Paltaroko užrašus. Kny- 
gą sudaro trys dalys: paties vyskupo atsiminimai, jo sekretoriaus kun. Jono 
Gasiūno atsiminimai ir vyskupo Ganytojiški laiškai. Vyskupo K.Paltaroko 
atėjimas į vyskupystę buvo ypatingas. 1926 m. steigiant Lietuvos bažnyti- 
nę provinciją, didžiojo Vaižganto žodžiais tariant, „visi vienu balsu spėjo“, 
kad tikrai vyskupu bus paskirtas ir Kazimieras Paltarokas (plg. Vaižgan- 
tas, Raštai, t. 12, p. 317), nes „matė darnų jo gyvenimą, uolų darbštumą 
ir ypatingą palinkimą sistemingai dirbti pastoracijos darbą... Vyskupas 
K.Paltarokas pačios Dievo Apvaizdos siųstas <...>, mokslus, gabus, iškal- 
bus, demokratiškas, draugiškas, visiems malonus, kritiškas net tikėjimo 
dalykuose, gilus lietuvis patriotas <...> Belieka tik dėkoti Viešpačiui Die- 
vui, kad tokį apaštalą sau pasirinko“ (ten pat, p. 317-322). 

Po tokių argumentų ir tokių asmeninių savybių išvardijimo vargu ar 
atsiras nors vienas, kurio nesudomintų šio ganytojo mintys, jo užrašai. 

Stebina vyskupo Kazimiero Paltaroko tvirtumas. Jam teko itin sunki 
našta: Panevėžio vyskupijos steigimas, visi jos įsikūrimo rūpesčiai ir var- 
gai, karas ir okupacijos, pokario neramumai ir žiaurumai. O pats žiau- 
riausias —- sovietinės valdžios siautėjimas sugriovė visas jo svajones, visus 
gražiausius planus — seminarijos kūrimą, jaunimo ir visas kitas katalikų 
organizacijas, katalikišką švietimą. Jis.buvo skaudžiausių mūsų Bažnyčios 
ir Tėvynės kančių liudytojas. Reikia tik įsivaizduoti jo skausmą, kai buvo 
sodinami į kalėjimus, tardomi, tremiami ar naikinami patys gerieji vysku- 
pijos kunigai, tokie kaip ugningasis kunigas Alfonsas Lipniūnas. 

Ir kokia atsakomybės našta - vysk. K.Paltarokas liko vienintelis vys- 
kupas Lietuvoje! Ir jis ištvėrė nepalūžęs. Vyskupo K.Paltaroko ganytojiška 
veikla mūsų istorijoje prilygsta pačių žymiųjų vyskupų M.Giedraičio ir 
M.Valančiaus veiklai. Prof. St. Šalkauskis dar 1935 m. lygino jį su Vokie- 

tijos kardinolu M.Faulhaberiu, pasižymėjusiu Bažnyčios gynėju nacizmo 
metais. 

Publikuojamieji vyskupo užrašai supažindina mus su jo vidiniu pa- 
sauliu. Skaitydami juos pajuntame, koks brangus jam kiekvienas žmogus: 
„Jis dažnai kalbėdavosi sode su kurijos sargu Kazimieru, užkalbindavo ir 
valstietį, pajuokaudavo net su įkaušusiu bernu, sumaniai, maloniai, bet 
įtakingai traukdamas jį nuo degtinės butelio. Stabtelėjęs prie juodarankio 
darbininko, ilgai svarstydavo jo sunkaus, vargingo gyvenimo palengvi- 
nimo klausimus. Net šaltoku žiemos laiku nepraleisdavo progos nepau- 
tarojęs su rudasermėgiais ūkininkais, atvežusiais jam sausų malkų<...> 
„Dabar tai mes turime tikrai savo vyskupą“, - didžiuodamiesi kalbėdavo 
tikintieji“ (Vyskupas Kazimieras Paltarokas, sudarė R.Mazurienė, Panevė- 
žys, 1998, p. 161). 

Ypač reikšmingos vyskupo mintys mums, dvasininkams. Ta visada 
jo tiesi gyvenimo linija. Iš kiekvieno jo užrašų puslapio dvelkte dvelkia 
jo dėmesys kunigams, rūpinimasis Bažnyčia, jaunimu ir organizacijomis. 
Gyvas, toks uolus tas jo rūpestis nuo ankstyvos jaunystės iki žilos senatvės. 
Tebūnie jis gyvas ir mūsų širdyse! 


KELETAS ŽODŽIŲ APIE VYSKUPO GYVENIMĄ 
IR JO DARBUS 


Kazimieras Paltarokas gimė 1875 m. spalio 22 d. Gailionių k., Linku- 
vos parapijoje, Šiaulių apskrityje. Tėvai buvo kaimo šviesuoliai ir troško, 
kad sūnus baigtų mokslus. Mokėsi Joniškėlio pradžios mokykloje. Baigęs 
Mintaujos gimnaziją, įstojo į Kauno kunigų seminariją. Vėliau studijavo 
Peterburgo dvasinėje akademijoje, kur apgynęs darbą „De origine animae 
humanae“ gavo magistro laipsnį. Kunigu įšventintas 1902 m. kovo 22 d. Po 
studijų pradėjo pastoracinį darbą Liepojoje. 1906 m. grįžo į Lietuvą ir nuo 
1911 m. dėstė Kauno kunigų seminarijoje lotynų k., teologijos propedeuti- 
ką, sociologiją ir filosofiją. 1914 m. paskirtas seminarijos vicerektoriumi. Per 
Pirmąjį pasaulinį karą rūpinosi seminarijos evakuavimu. Po karo, 1918 m., 
pakeltas Žemaičių vyskupijos kapitulos kanauninku, 1919 m. paskirtas 
vyskupijos tribunolo teisingumo gynėju, 1921 m. - vyskupijos socialinės 
akcijos sekretoriumi, 1922 m. - Bažnyčios turtų valdymo tarybos nariu, 
Teologijos-filosofijos fakulteto pastoracinės teologijos profesoriumi ir kate- 
dros vedėju. Vyskupu konsekruotas 1926 m. gegužės 2 d. Kauno bazilikoje. 

Gegužės 30 d. įvyko jo ingresas Panevėžio Šv. Stanislovo koplyčioje. Mirė 
Vilniuje 1958 m. sausio 3 d., palaidotas Panevėžio katedros kriptoje. 

Kuriant naują vyskupiją, vysk. Paltarokas pasirodė kaip gabus orga- 
nizatorius. 

Panevėžyje pastatė katedrą, įkūrė kapitulą, Sodų g. 3 vyskupui priklau- 
sančiuose namuose įrengė Katalikų veikimo centro (KVC) būstinę su sale 
suvažiavimams bei paskaitoms. Čia buvo ir „Panevėžio balso“ redakcija. 
Prie kurijos įrengė centrinę vyskupijos biblioteką. Savo vyskupavimo metu 
įkurdino 11 parapijų, be katedros, pastatė dar 15 bažnyčių, 14 koplyčių, 
11 altarijų. 1939 m. pradėjo statyti Panevėžio kunigų seminariją, bet karas 
statybą nutraukė. 

Daug energijos įdėjo besirūpindamas katalikiškomis organizacijomis: 
KVC, pavasarininkais, angelaičiais, ateitininkais. 1930 m. Švietimo minis- 
terijai uždraudus mokyklose ateitininkų organizaciją, Paltarokas parodė 
nepalaužiamą energiją ginti jos teises. Valdžios žingsnį jis laikė neteisėtu 
ir darančiu didžiausią skriaudą Bažnyčiai bei visai lietuvių tautai. Prieš tai 
protestavo visi Lietuvos vyskupai, bet ypač ištvermingai priešinosi vysk. 
K.Paltarokas. Valdžiai neleidžiant ateitininkams rinktis mokyklose, vysk. 
K.Paltarokas įsakė kunigams priimti juos klebonijose, zakristijose ir baž- 
nyčiose. Į ateitininkų susirinkimus ateidavo ir pats vyskupas. Išmestus už 
ateitininkų veiklą moksleivius K.Paltarokas globojo. 

1902-1926 m. K.Paltarokas dirbo mokytoju ir dėstytoju įvairiose mo- 
kyklose, pradedant pradine ir baigiant universitetu. Darbe nesitenkino 
vien vadovėlių žiniomis, bet papildydavo ir savo apmąstymais. Kunigų 
seminarijoje pradėjęs dėstyti sociologiją, rado tik jos užuomazgą, kurią 
išplėtė iki dvejų metų kurso. Parašė sociologijos vadovėlį. Dėstydamas 
pastoracinę teologiją, ją susistemino, pradėdamas nuo ikimokyklinių vai- 
kų auklėjimo ir užbaigdamas suaugusiųjų pastoracija. Šiam teologiniam 
kursui parengė vadovėlių. 

Liepojoje dirbo Lietuvių savišalpos draugijoje, platino draudžiamus 
lietuviškus laikraščius. Surviliškyje įsteigė parapijos biblioteką, skatin- 
damas jaunimą šviestis, ir įkūrė Blaivybės draugijos skyrių. Kaune buvo 
„Saulės“ draugijos ir Žemaičių vyskupijos kunigų savišalpos iždininkas, 
Šv. Kazimiero draugijos valdybos narys. Reiškėsi ir politikoje: kaip Kauno 
atstovas 1917 m. dalyvavo Lietuvių konferencijoje Vilniuje. 1920-1923 m. 
buvo krikščionių demokratų Centro komiteto narys, tačiau jokių pareigų 
neturėjo, nors politiniu gyvenimu domėjosi. 1926 m. tapo Lietuvių kata- 
likų mokslo akademijos nariu, 1933 m. išrinktas Šv. Vincento Pauliečio, 

o 1937 m. - Šv. Kazimiero draugijos garbės nariu. 1935 m. Ugniagesių 
sąjungos apdovanotas Artimui pagalbon I laipsnio ženklu. Visuomeni- 
niai jo nuopelnai ypač išryškėjo, kai tapęs vyskupu globojo katalikiškas 
organizacijas. 

Spaudoje pirmieji K.Paltaroko rašiniai pasirodė 1907 m., pirmoji kny- 
ga - 1910 m. Rašyti nustojo 1951 m. Bendradarbiavo šiuose periodiniuose 
leidiniuose: „Viltis“, „Vienybė“, „Ateitis“, „Laisvė“, „Rytas“, „Mūsų lai- 
kraštis“, „Darbininkas“, „Panevėžio balsas/garsas“, žurnaluose: „Draugi- 
ja“, „Tiesos kelias“, „Lietuvos mokykla“. Jo raštai pasižymi turiningumu, 
taisyklinga kalba, geru stiliumi, lengvai skaitomi. Juos galima suskirstyti 
į šias grupes: pamokslai, mokykliniai vadovėliai, mokslo Sai pasto- 
racinio pobūdžio ganytojiški raštai bei laiškai. 

Pamokslai: Sakyklai vadovas, 3 kn., 1911; 1931-1933 - 2-asis išplėstas 
leidimas 

Vadovėliai mokykloms: Šventoji Senojo Įstatymo istorija. Šventoji Nau- 
jojo Įstatymo istorija, 1912; 1937; Tikybos mokslas, 1916; Tikybos pirma- 
mokslis, 1916; 1941; Šventoji Senojo Įstatymo istorija, 1916; Šventoji Nau- 
jojo Įstatymo istorija, 1917 - skirta pradžios mokykloms; Katalikų tikybos 
katekizmas 1918; 1938; 1942; 1946. 

Socialiniai, pastoraciniai, pedagoginiai raštai: Girtuoklystė - nesveika- 
ta, 1910; 1921; Girtuoklystė - neturto motina, 1910; 1921; Girtuoklystė - ne- 
dorybių versmė, 1911; 1921; Socialis klausimas, 1914; 1921; Labdarybės 
tvarkymas kitur ir Lietuvoje, 1920; Visuomeninis kunigo veikimas, 1921; 
Ar socializmas įvykdomas? (vertimas), 1921; Vargo žmonių globėja, 1922; 
1937; Tikybinis vaikų auklėjimas, 1926; Seksualinis jaunuomenės švieti- 
mas, 1926; Pradžios mokyklų pastoracija, 1928; Tikybiniai jaunimo pergy- 
venimai, 1929; Tikyba ir politika, 1929; Katalikų veikimo centras ir svar- 
biausi jo uždaviniai Lietuvoje, 1929; Tikybinis jaunuomenės auklėjimas, 
1930; Depopuliacija ir pastoracija, 1932; Priešmokyklinis vaikų auklėjimas, 
1934; Panevėžio bažnyčios, 1936; Mozė ir katekizmas, 1937; Laisvamanybė, 
1939. Suredagavo ir išleido: Panevėžio Vyskupijos Sinodas, 1936; Šv. Jurgis, 
1937. Liko nespausdinta: Taisykite Viešpaties kelią, Tyruose šaukiančio 
balsas, Ganytojo žodis, Visuomenės mokslas, Gyvenimo bruožai, Panevė- 
žio vyskupijos monografija, Kristaus Karaliaus litanija, Šv. Kazimiero lita- 
nija, monografija apie Šv. Kazimierą. Ganytojo laiškų, skirtų tikintiesiems, 
dvasininkams, atskiroms parapijoms ir įvairiomis progomis paskelbė 53. 

Ypač išskirtinas vyskupo K.Paltaroko katekizmas — katalikų tikybos 
pirmamokslis, išleistas vokiečių okupacijos metais; sovietiniais laikais jis 

buvo nuolat kopijuojamas ir perspausdinamas (fiktyviai nurodant tą seną 
datą, kad sovietiniai pareigūnai neimtų ieškoti leidėjų). Tas katekizmas, 
galima sakyti, buvo kelių kartų visų tarybinio meto lietuvių tikėjimo mo- 
kykla. Tik vyskupo K.Paltaroko dėka sovietiniais laikais tūkstančiai jau- 
nimo paruošti sakramentams. Iš jo mokėsi visos sovietinio meto kartos. 
Mano skaičiavimu, sovietiniais laikais kasmet buvo parduodama per 50 
tūkstančių tų mažų katekizmo knygelių. Taigi per 45 metus daugiau kaip 
2 milijonai! Vysk. K.Paltaroko katekizmas — taip pat ir mano tikėjimo pa- 
grindas, nes ir aš iš jo rengiausi pirmiesiems sakramentams. 

Vyskupe Kazimierai, dėkojame Dievui, kad jis pašaukė Tave vadovauti 
tokiai garbingai Tavo gimtajai Panevėžio vyskupijai. Tebus ši knyga kaip 
padėka Tau už Tavo gyvenimo žygdarbį. Dėkojame, kad parodei kilnaus 
gyvenimo ir artimo meilės pavyzdį. Tavo dėka supratome, jog, norint tu- 
rėti viską, reikia viską atiduoti. Pašauktas Dievo tarnystei, to pamokei mus 
ir visą vyskupiją. Tavo parašyti žodžiai - ši knyga dažnai padės mums būti 
su Tavimi. Taip vėl išsipildo Tavo troškimas būti su mumis, būti naudin- 
gam ir po mirties. 

Jonas Kauneckas, 
Panevėžio vyskupas 
2005 m. Žolinės 


Vyskupui KAZIMIERUI PALTAROKUI 


Dievo valia Tvirtėjo Tavo 

atėjai į prabočių vyriški pečiai, 

žemę gražią ryždamiesi 

sušvisti spinduliu, atlaikyti 

pražysti žiedu... . gyvenimo naštą 
svarią. 

Vingiavo keliai 

nuo Linkuvos, Gautasis talentas 

nuo pastogės gimtos - Tavy negeso — 

bėgai jais jis skaisčiu žibintu 

su įvairios krypties vis švytėjo! 


sūkuringais vėjais... 

Laiko brėžtukas 

be paliovos 

Tavo veidą 
meniškais bruožais 
rašė. 


Praeitieji keliai 
nuveiktųjų darbų, 
siekiamų idealų 
aukštais obeliskais 
dabinos. 


Tu - vyskupystės 
pažiba šviesi, 

Tu - istorijos 
puslapis 
brandus. 


Į Tave rikiuosis 
naujos kartos... 
Tu - vyskupas, 
švyturys, 
sunkių dienų 
bandymuos 
nepalūžęs!.. 


Ne tik žodžiais 
bei raštais 
mokei — 

bet ganytojiškai 
iškelta galva 
rodei versmes 


didžiosios Išminties... 


Savimi atvėrei 
šaltinį 

tvirtybės ir drąsos! 
Ne tik baltąja 
Katedra 

papuošei 
vyskupystę savo, 

o ir tikrojo Ganytojo 
dvasia didžia. | 


Dabar ir per visus 
laikus 

iš kriptos šaltos 

kvieti ir kviesi 
ganomuosius suklupti 
prieš sostą 

Kristaus Karaliaus. 


Ir skelbsi: | 

„Jojo rankose 
visų laikų 
galybės skeptras, 
Jame Amžinybės 
Gyvybė ir Šviesa!“ 
Laimink mus 

ir iš anapus, 
Vyskupe Kazimierai, 
kad nepalūžtume 
žemiškajame žygyje! 


1976.8.19. Elzė Gaučiūtė 


The Secret of the Bishop's Strength 


With joy we are publishing the notes of Bishop Kazimieras Paltarokas. 
Hisbecoming a bishop was an extraordinary event. While establishing the 
church province of Lithuania in 1926 as expressed in the words of the great 
Vaižgantas: “everyone in one voice predicted" that Kazimieras Paltarokas 
would no doubt be appointed bishop (see: Vaižgantas, Raštai [Works], vol. 
12, p. 317) because “they saw his harmonious life, zealous diligence and 
particular inclination to carry out pastoral work in a systematic manner... 
Bishop K.Paltarokas, sent by Divine Providence <...>, [was a] scholarly, gif- 
ted, eloguent, democratic, friendly, pleasant to all, critical even in matters 
of faith, sincere Lithuanian patriot <...> We can only thank the Lord God 
that he chose such an apostle (pp. 317-322). 

After listing such arguments and personal attributes it would be diffi- 
cult to find even one person who would not be interested in the ideas, the 
notes of this shepherd. 

The firmness of Kazimieras Paltarokas is surprising. He was faced with 
a particularly heavy burden: the establishment of the Panevėžys Diocese, 
all the cares and problems of its founding, war and occupation, the post- 
war unrest and cruelties. And the most cruel - the atrocities of the So- 
viet authorities destroyed all his dreams, all his very beautiful plans - the 
establishment of a seminary, youth and all other Catholic organizations, 
Catholic education. He was a witness to the most painful sufferings of 
our Church and Homeland. One can imagine his pain when the very best 
priests of the diocese, such as the fiery Rev. Alfonsas Lipniūnas, were im- 
prisoned, interrogated, deported or destroyed. 

And whata burden of responsibility - Bishop Paltarokas remained the 
only bishop in Lithuania! And he survived without breaking. The pasto- 
ral activities of Bishop Paltarokas are comparable to the activities of the 

most famous bishops Merkelis Giedraitis and Motiejus Valančius. Alrea- 
dy in 1935 Prof. Stasys Šalkauskis compared him with German cardinal 
M.Faulhaber, noted as a defender of the Church in the Nazi years. 

The published notes of the bishop acguaint us with his inner world. 
Reading them we can feel how every person was dear to him: “He would 
often speak in the garden with the guard of the curia Kazimieras, talk to 
a peasant, joke around with an inebriated youth, skillfully, pleasantly, but 
effectively separating him from the bottle of vodka. Starting a conversation 
with a common worker, he would discuss at length guestions of how to 
ease his heavy, difficult life. Even during the cold days of winter we would 
not avoid the opportunity to begin a talk with the homespun overcoat wea- 
ring farmers who brought him dry firewood <...> Now, we really have our 
own bishop“ (Vyskupas Kazimieras Paltarokas, compiler R.Mazurienė, 
Panevėžys, 1998, p. 161). 

The thoughts of the bishop are especially significant for us, the clergy. 
He had an always straight line of life. Every page of his notes flooded his 
attention to priests, concern for the Church, youth, and organizations. The 
lively such zealous concern was clear from his early youth to graying old- 
age. Let him be alive also in our hearts. 


A FEW WORDS ABOUT THE LIFE AND 
WORKS OF THE BISHOP. 


Kazimieras Paltarokas was born on 22 October 1875 in the village of 
Gailioniai in the parish of Linkuva, the district of Šiauliai. His parents were 
enlightened villagers who aspired that their son would be educated. He 
attended the primary school of Joniškėlis. Graduating from the high school 
of Mintauja, he entered the Kaunas theological seminary. Later he studied 
at the Spiritual Academy of St. Petersburg, where after defending the work 
“De origine animae humanae“ received a Master's degree. He was ordai- 
ned a priest on 22 March 1902 and worked in the parish of Liepaja. In 1906 
he returned to Lithuania and from 1911 taught the Latin language, foun- 
dations of theology, sociology and philosophy at the Kaunas theological 
seminary. In 1914 he was appointed vice rector of the seminary. During 
World War I he cared for the evacuation of the seminary. After the war he 
was elevated to the post of the canon of the Capitula of the Samogitian 
Diocese in 1918, appointed justice defender of the diocese's tribunal in 

1919, the secretary of the diocese's social activities in 1921, a member of the 
council in charge of church property, and a professor of pastoral theology 
and head of the department of the Theology-Philosophy Faculty in 1922. 
He was consecrated a bishop on 2 May 1926 in the Kaunas Basilica. His in- 
gress occurred in the St. Stanislaus chapel in Panevėžys. He died in Vilnius 
on 3 January 1958 and is buried in a crypt in the Panevėžys Cathedral. 

In establishing the new diocese, Bishop Paltarokas showed that he was 
a good organizer. In Panevėžys he built a cathedral, formed a Capitula, in 
facilities at Sodų St. 3, belonging to the bishop, he established offices for a 
Catholic Action Center (CAC) with a hall for meetings and lectures. The 
editorial offices of the newspaper “Panevėžio balsas" [Voice of Panevėžys] 
were also located there. At the curia he established the central library of 
the diocese. During his years as bishop, he established 11 parishes and, not 
counting the cathedral, built an additional 15 churches, 14 chapels, and 11 
independent chapels [altarijas]. In 1939 he began to build the Panevėžys 
theological seminary, but the war halted the construction. 

He devoted considerable energy caring for Catholic organizations: the 
CAC, Pavasaris [The Spring], Angelo Sargo vaiku sąjunga [Guardian 
Angel Children's Union], Ateitis [Future]. In 1930 when the Education 
Ministry prohibited the ateitininkai [members of Ateitis] organization in 
schools Paltarokas showed unbreakable energy defending its rights. He 
considered the government's action illegal and causing great injustice to 
the Church and the whole Lithuanian nation. All the bishops of Lithuania 
protested against this, but Bishop Paltarokas was especially staunch in his 
opposition. When the authorities did not allow the ateitininkai to meet in 
schools, Bishop Paltarokas ordered the priests to welcome them in their 
rectories, sacristies, and churches. The bishop would personally attend at- 
eitininkai meetings. Paltarokas also cared for high school students expelled 
for their activities in the ateitininkai organization. 

In 1902-1926 Paltarokas worked as a teacher and lecturer in various 
schools from the elementary to university level. In this work he was not 
satisfied with the information only from textbooks, but supplemented 
them with his own reflections. Beginning to teach sociology in the the- 
ological seminary, he only found an embryo, which he expanded to a 
two-year course. He wrote a sociology text book. Lecturing on pastoral 
theology, he systematized it, starting from pre-school education and en- 
ding it with pastoral work for adults. He prepared a text book for this 
theological course. 

In Liepaja he worked in the Lithuanian self-help society, propagated 
forbidden Lithuanian newspapers. In Surveliškis, encouraging youth to 
seek education, he established a parish library and established a chapter 
of the temperance society. In Kaunas he was the treasurer of the “Saulė" 
[Sun] society and the self-help organization of the priesis of the Samogitian 
diocese, a member of the board of the council of the St. Casimir Society. He 
was also active in politics: as a representative of Kaunas he participated 
in the Lithuanian Conference in Vilnius in 1917. In 1920-1923 he was a 
member of the Central Committee of the Christian Democrats. He did not 
have any duties but was concerned with political life. In 1926 he became a 
member of the Lithuanian Academy of Science, elected an honorary mem- 
ber of the St. Vincent de Paul Society in 1933, and the St. Casimir Society 
in 1937. In 1935 he was awarded a 1* degree Help to Neighbor Award by 
the Firefighters“ Union. His public achievements became especially clear 
through his care for Catholic organizations after becoming bishop 

The first articles by Paltarokas appeared in the press in 1907, his first 
book in 1910. He stopped writing in 1951. He contributed to the following 
periodicals: “Viltis“ [Hope], "Vienybė" [Unity], "Ateitis", [Future] “Lais- 
vė“ [Freedom], “Rytas" [Morning], “Mūsų laikraštis“ [Our Newspaper|, 
"Darbininkas" [The Worker|], “Panevėžio balsas/garsas“ [Voice/Sound of 
Panevėžys], journals: “Draugija“ [Company], “Tiesos kelias“ [Way of the 
Truth], “Lietuvos mokykla“ [Lithuania's School]. His articles are noted for 
their content, correct language, good style, and easy readability. They can 
be divided into the following groups: sermons, school textbooks, scholarly 
works, pastoral articles and letters. 

Sermons: Sakyklai vadovas [A Guide Book for the Pulpit], 3 kn., 1911; 
1931-1933 -— 2"4 expanded edition. 

School textbooks: Šventoji Senojo Įstatymo istorija [History of the Old 
Testament]. Šventoji Naujojo Įstatymo istorija [History of the New Testa- 
ment], 1912; 1937; Tikybos mokslas [Science of Religion], 1916; Tikybos 
pirmamokslis [First Course in Religion], 1916; 1941; Šventoji Senojo Įsta- 
tymo istorija [History of the Old Testament], 1916; Šventoji Naujojo Įsta- 
tymo istorija [History of the New Testament|, 1917 - for primary schools; 
Katalikų tikybos katekizmas [Catechism of the Catholic Faith] 1918; 1938; 
1942; 1946. 

Social, pastoral, pedagogical articles: Girtuoklystė - nesveikata [Drun- 
kenness - Poor Health], 1910; 1921; Girtuoklystė - neturto motina [Drun- 
kenness - Mother of Poverty], 1910; 1921; Girtuoklystė - nedorybių vers- 

mė [Drunkenness - Source of Wickedness], 1911; 1921; Socialis klausimas 
[Social Ouestion], 1914; 1921; Labdarybės tvarkymas kitur ir Lietuvoje 
[Organization of Charity Elsewhere and in Lithuania], 1920; Visuomeni- 
nis kunigo veikimas [Public Activities of a Priest], 1921; Ar socializmas 
įvykdomas? [Can Socialism Be Carried Out?] (a translation), 1921; Vargo 
žmonių globėja [Guardian of Indigent People], 1922; 1937; Tikybinis vaikų 
auklėjimas [Religious Education of Children], 1926; Seksualinis jaunuo- 
menės švietimas [Sexual Education for Youth], 1926; Pradžios mokyklų 
pastoracija [Pastoral Works for Primary Schools], 1928; Tikybiniai jaunimo 
pergyvenimai [Religious Experiences of Youth], 1929; Tikyba ir politika 
[Faith and Politics], 1929; Katalikų veikimo centras ir svarbiausi jo užda- 
viniai Lietuvoje [Catholic Action Center and Its Most Important Tasks in 
Lithuania], 1929; Tikybinis jaunuomenės auklėjimas [Religious Education 
of Youth], 1930; Depopuliacija ir pastoracija [Depopulation and Pastoral 
Works], 1932; Priešmokyklinis vaikų auklėjimas [Education of Pre-Scho- 
ol Children], 1934; Panevėžio bažnyčios [Churches of Panevėžys], 1936; 
Mozė ir katekizmas [Moses and the Catechism], 1937; Laisvamanybė [Free- 
Thinking], 1939. He edited and published: Panevėžio Vyskupijos Sinodas 
[Synod of the Panevėžys Diocese], 1936; Šv. Jurgis [St. George], 1937. Un- 
published works: Taisykite Viešpaties kelią [Repair the Road of the Lord), 
Tyruose šaukiančio balsas [Voice of One Crying in the Desert], Ganytojo 
žodis [Word of the Shepherd], Visuomenės mokslas [Social Science], Gy- 
venimo bruožai [Traits of Life], Panevėžio vyskupijos monografija [Mo- 
nograph of the Panevėžys Diocese], Kristaus Karaliaus litanija [Litany of 
Christ the King], Šv. Kazimiero litanija [Litany of St. Casimir], monografija 
apie Šv. Kazimierą [Monograph about St. Casimir]. He issued 52 pastoral 
letters, directed to the faithful, clergy, individual parishes and on various 
occasions. 

Worthy of special attention is the Catechism - First Course of the Cat- 
holic Faith by Bishop Paltarokas, released during the years of the German 
occupation. During the Soviet period it was freguently copied and reissued 
(listing the old date of publication so that Soviet officials would not search 
for the publishers). This catechism, it can be said, was the religious school 
of several generations of Lithuanians during the Soviet period. Only due to 
Bishop Paltarokas were thousands of youths prepared for the sacraments 
during Soviet times. All the generations of the Soviet period were taught 
from it. According to my calculations, during the Soviet period more than 
50 AiGūsand:3Nthese small catechism books were sold each year. Thus, 

during 45 years more than 2 million copies! The catechism of Bishop Pal- 
tarokas was also the basis for my own faith since I also prepared for the 
first sacraments from it. 

Bishop Kazimierai, we thank God that he called on You to lead the so 
noble Panevėžys diocese where you were born. Let this book be an expres- 
sion of thanks to You for the heroic deed of Your life. We are grateful that 
you showed an example of noble life and love of neighbor. Thanks to You, 
we understood, that desiring to have everything, one must give up everyt- 
hing. Called to God's service, You taught us and the whole diocese. Your 
written words - this book - will freguently help us to be with You. 50 once 
again Your desire to be with us, to be useful even after death is fulfilled. 


Jonas Kauneckas 
Bishop of Panevėžys 
2005 Feast of the Assumption 


Diplomatiškas vyskupo aktyvumas 


Vyskupas Kazimieras Paltarokas priklausė tai iškilių Lietuvos dvasi- 
ninkų kartai, kuri subrendo XX a. pradžioje, o Bažnyčios gyvenime ak- 
tyviausiai pasireiškė nepriklausomos Lietuvos laikotarpiu. Dvasininko 
tarnystei būsimasis vyskupas rengėsi ne tik Kauno kunigų seminarijoje, 
bet ir Peterburgo dvasinėje akademijoje, kur tuo metu mokėsi ir vėliau 
Palaimintuoju paskelbtas Jurgis Matulaitis, vyskupai Pranciškus Būčys, 
Juozapas Skvireckas bei kiti žymūs Lietuvos Katalikų Bažnyčios veikėjai. 
Jo studijų laikotarpis sutapo su popiežiaus Leono XIII pontifikato pabaiga 
ir Pijaus X pontifikato pradžia. Abu šie popiežiai paliko gilų pėdsaką Baž- 
nyčios istorijoje. Pirmasis atkreipė Bažnyčios dėmesį į socialines to meto 
problemas, antrasis tapo Katalikų akcijos pradininku. Būtent socialinis an- 
gažuotumas ir pasauliečių vaidmens didinimas tapo ryškiausiomis XX a. 
Bažnyčios istorijos gairėmis. 

Galima drąsiai tvirtinti, kad Bažnyčios socialinio mokymo propagavi- 
mas ir Katalikų akcijos organizavimas visuomet buvo ir vysk. K.Paltaroko 
veiklos prioritetai. Neatsitiktinai žymiausias jo veikalas, pirmą kartą išleis- 
tas dar 1913 m., vadinosi „Socialis klausimas“. Jis pirmasis pradėjo dės- 
tyti Bažnyčios socialinį mokymą ir Kauno kunigų seminarijoje. Kartu su 
J.Matulaičiu XX a. pradžioje Lietuvoje jiedu geriausiai išmanė Bažnyčios 
socialinį mokymą, aktyviai dalyvavo svarstant žemės reformos projektus. 
Būdamas socialinių reikalų ekspertas ir tiesiogiai nedirbdamas sielovadi- 
nio darbo, vysk. K.Paltarokas galėjo aktyviai reikštis ir politinėje veikloje. 
1917 m. jis buvo išrinktas į Lietuvos krikščionių demokratų Centro komi- 
tetą ir jam priklausė iki 1923 m. Vyskupo ganytojiškuose laiškuose jis taip 
pat daug dėmesio skyrė skurdo problemai, ragindamas ją spręsti ne tik 
gailestingais darbais, bet ir naikinant jo priežastis (1929 01 25 ganytojiškas 
laiškas). 

Tapęs vyskupu K.Paltarokas galėjo atsiskleisti ne tik kaip aktyvaus 
Bažnyčios veikimo socialinėje srityje šalininkas, bet ir kaip energingas Ka- 
talikų akcijos organizatorius. Skirtingai nei kiti naujai paskirti ordinarai, jis 
pirmiausia rūpinosi ne reprezentacinių kurijos rūmų statymu, o diecezijos 
dvasinio gyvenimo atgaivinimu ir naujų veikimo tarp pasauliečių formų 
paieška. Katalikų veikimo centro Panevėžio rajonas buvo bene geriausiai 
organizuotas ir išsiskyrė dideliu aktyvumu. Ypatingą dėmesį Panevėžio 
vyskupas skyrė jaunimo organizavimui ir jo religiniam auklėjimui. Iš jo 
parengtų tikybos pirmamokslio (1916-1940 m. šešiolika leidimų), kate- 
kizmų (1918-1940 m. vienuolika leidimų), Šventojo Rašto istorijų mokėsi 
ne viena nepriklausomybės laikotarpiu užaugusi karta, religinio ugdymo 
klausimais jis daug rašė periodinėje spaudoje. Didelį jo dėmesį švietimui 
rodo ir tai, kad vienintelėje Panevėžio vyskupijoje buvo įkurtas specialus 
fondas katalikiškoms mokykloms remti. 

Vysk. K.Paltarokas labai jautriai reagavo į tautininkų režimo mėgini- 
mus apriboti Bažnyčios įtaką švietimo srityje ir uždrausti jos globojamas 
bei kontroliuojamas jaunimo organizacijas. Jis ne tik pats aktyviai priešino- 
si tokiai politikai, bet ir skatino tai daryti savo diecezijos kunigus bei tikin- 
čiuosius. Ypač smarkiai Bažnyčios veikimo laisvės apribojimus kritikavo 
vienas artimiausių vyskupo globotinių Panevėžio katedros vikaras kun. 
Alfonsas Lipniūnas. Už „antivyriausybinius“ pamokslus 1930-1932 m. 
šiam kunigui buvo iškelta net 15 bylų, jis ne kartą baustas piniginėmis 
baudomis ir net kalintas. Vėliau kun. A.Lipniūnas, vysk. K.Paltaroko pa- 
skatintas, Lilio universitete studijavo Bažnyčios socialinį mokymą, o grįžęs 
išgarsėjo savo drąsiais pamokslais ir aktyvia pastoracine veikla Vilniaus 
Šv. Jonų bažnyčioje, kuri aptarnavo universiteto bendruomenę. 

Vysk. K.Paltaroko vykdytai tvirtai taktikai santykiuose su tautininkų 
režimu pritarė ne visi vyskupai. Jį rėmė Telšių vyskupas Justinas Staugai- 
tis ir Vilkaviškio vyskupijos koadjutorius vysk. Mečislovas Reinys. Tuo 
tarpu Kauno arkivyskupas metropolitas Juozapas Skvireckas ir Vilkaviš- 
kio vyskupas Antanas Karosas buvo nuosaikesnės laikysenos. Jie nebuvo 
tokie aktyvūs Bažnyčios veikimo pasaulietinėje sferoje šalininkai, be to, 
baiminosi, kad kontlikto su valdžia didinimas gali destabilizuoti padėtį, 
o tuo gali pasinaudoti Maskvos finansuojami vietos komunistai. Dėl šio 
motyvo J.Skvirecko poziciją rėmė ir 1933 m. iš Sovietų Rusijos grįžęs vysk. 
Teofilius Matulionis. Kaišiadorių vyskupas Juozapas Kukta laikėsi vidu- 
rio. Tuo metu egzistavusią įtampą Lietuvos episkopato viduje gerai rodo 
ir šie publikuojami vysk. K.Paltaroko atsiminimai. Jie taip pat liudija, kad 

vysk. K. Paltarokas, nors dažnai negailėdamas karčių žodžių arkivysk. 
J.Skvirecko atžvilgiu, visuomet skaudžiai išgyveno dėl šios nesantaikos ir 
dėl to jautė sąžinės priekaištus. Tik po to, kai pats Šv. Tėvas 1938 m. pritarė 
jo pozicijai, vysk. K. Paltarokas pasijuto tvirčiau. 

Reaguodamas į Bažnyčios įtakos mokyklose ribojimą, vysk. K. Palta- 
rokas ieškojo ir naujų jaunimo pastoracijos formų. Viena iš tokių naujovių 
buvo jaunimui skirtos sekmadienio Mišios su konferencijomis; jos buvo 
rengiamos kartą per mėnesį. Vysk. K.Paltarokas nepriklausomos Lietu- 
vos laikotarpiu pirmasis iškėlė ir daug kitų svarbių iniciatyvų. Panevėžio 
vyskupija pirmoji pradėjo svarstyti kunigų pajamų reformos problemą. 
1937 m. pradžioje laikraštyje „Panevėžio garsas“ buvo išspausdintas vysk. 
K.Paltaroko straipsnis „Bažnyčios turtai“, kuriame jis tvirtino, kad bažny- 
tinės žemės administravimas dažnai paverčia kunigus ūkininkais ir atima 
jų brangų laiką, kurį jie galėtų skirti pastoracinei veiklai. Todėl jis siūlė 
taip sutvarkyti kunigų pragyvenimo reikalus, kad šių žemių būtų galima 
atsisakyti. Nelaukdamas, kol bus imtasi žygių visos provincijos mastu, 
jis mėgino vykdyti reformas savo vyskupijoje. 1937 m. vasarą Panevėžio 
vyskupijos dekanų konferencijoje buvo nutarta palaipsniui mažinti bene- 
ficijų žemę, dalį jos perduodant bažnyčių tarnams. Dviejose vyskupijos 
parapijose ad experimentum parapijų komitetams buvo pavestas parapijos 
žemės administravimas, o klebonai gaudavo nustatyto dydžio mėnesinį 
užmokestį. Be to, nutarta, kad kunigai už patarnavimus sau gali imti tik 
nustatytą minimumą, o likusius pinigus atiduoti į parapijos kasą, iš kurios 
būtų apmokami patarnavimai beturčiams. 

Vysk. K.Paltarokas anksčiausiai instituciniu lygiu ėmė rūpintis ir baž- 
nyčiose buvusių religinio meno vertybių išsaugojimu. Dar 1927 m. Pane- 
vėžio vyskupijos dekanų konferencijoje buvo nuspręsta steigti bažnytinio 
meno muziejų buvusiame dominikonų vienuolyne Palėvenėje. 1940 m. 
Panevėžio vyskupijos klebonai gavo nurodymą parašyti savo parapijų is- 
torijas. Gautą medžiagą jau po karo pats vyskupas suredagavo ir parengė 
savo vyskupijos parapijų istorijos rankraštį, kuris, deja, buvo išleistas tik 
po 50 metų. 

Kad vysk. K. Paltarokas gerai jautė savo epochos atmosferą, rodo jo 
išskirtinis dėmesys spausdintam žodžiui, kuris tuo metu jau buvo pasiekęs 
daugumą žmonių. Šia tema jis paskelbė du ganytojiškus laiškus, kuriuo- 
se įtaigiai atskleidė ne tik bedieviškos spaudos keliamus pavojus, bet ir 
išskirtinę spaudos reikšmę tikėjimui stiprinti. Viename iš jų buvo cituoja- 
mi Šv. Tėvo Pijaus X žodžiai: „Veltui statysite bažnyčias, rengsite misijas, 

steigsite mokyklas, darysite visokius gerus darbus; visos jūsų pastangos 
nueis niekais, jeigu nemokėsite naudotis apsigynimo ir puolimo ginklu, 
koks yra tikra katalikiška spauda“. Vysk. K.Paltarokas neapsiribojo vien 
žodžiais: 1935 m. jo iniciatyva buvo įsteigtas Panevėžio vyskupijos savait- 
raštis „Panevėžio garsas“. Kaip ir Telšių vyskupijos „Žemaičių prietelius“, 
jis greit tapo itin populiariu leidiniu. 

Labiausiai pasižymėjęs organizatoriaus gabumais ir bendravimu su 
paprastais žmonėmis, vysk. K.Paltarokas puikiai jautėsi ir intelektualų 
draugijoje. Jo artimiausių bičiulių būriui priklausė prof. Stasys Šalkauskis 
(jis buvo vedęs jo giminaitę Juliją Paltarokaitę), kun. prof. Pranas Kuraitis, 
prof. Jonas Dovydaitis. Nors būdamas artimesnis vyresniajai katalikų in- 
telektualų kartai, jis gerai sutarė ir su jaunaisiais katalikais, kurie neretai 
kreipdavosi į jį paramos savo idėjoms realizuoti. Antai 1936 m. jis išleido 
savo vyskupijos kunigą Juozą Prunskį redaguoti naujo katalikiško dienraš- 
čio „XX amžius“, apie kurį telkėsi aktyviausi jaunieji katalikų veikėjai. 

1940 m. Lietuvai praradus nepriklausomybę, Lietuvos Katalikų Baž- 
nyčia ir jos vadovai susidūrė su sunkiais išmėginimais. Aktyviai su tau- 
tininkų režimo suvaržymais kovojęs vysk. K.Paltarokas realiai vertino iš 
esmės pasikeitusią situaciją ir atvirai nestojo prieš okupacinį sovietų re- 
žimą. 1940 m. rugpjūčio 12 d. laiške Kauno arkivyskupui metropolitui 
J.Skvireckui jis rašė: „Aš kiekviena proga primenu kunigams pamoksluose 
pozityviai dėstyti Kristaus mokslą, pataisyti pasitaikančias klaidas, bet 
neliesti klystančiųjų ir vengti politinių klausimų“!. Nepaisant to, dėl savo 
aktyvios veiklos nepriklausomybės laikotarpiu vysk. K.Paltarokas kartu su 
vyskupais Vincentu Brizgiu ir J.Staugaičiu sovietų valdžios buvo priski- 
riamas prie reakcingosios (ši sąvoka sovietiniame ideologiniame žargone 
taikyta aktyviai dalyvavusiems bažnytiniame gyvenime ir gynusiems Baž- 
nyčios teises dvasininkams) Lietuvos dvasininkijos dalies vadovų?. Todėl 
jau 1940-1941 m. vyskupas buvo akylai stebimas. 

Nors vysk. K. Paltarokas nepalankiai vertino bolševizmą, jis neskubėjo 
dėkoti nuo jo pavojaus laikinai Lietuvą išvadavusiems naciams. Nacių 
okupacijos metais viešosiose kalbose vyskupas taip pat vengė pernelyg 
dažnai naudoti antibolševikinę retoriką. Tai galėjo būti viena iš priežas- 
čių, dėl kurių jam pavyko išvengti represijų sovietams grįžus. Dėl sovietų 


*' Kauno arkivyskupijos kurijos archyvas, b. 221. 

21941 m. sausio 26 d. NKVD parengtas dokumento projektas „Pasiūlymai dėl agentūri- 
nių - operatyvinių priemonių sudaryti Lietuvos Katalikų Bažnyčiai“, Lietuvos ypatingasis 
archyvas (LYA), f. K-1, ap. 3, b. 200, L. 98. 

valdžios represijų prieš vyskupus nuo 1947 m. vasaros K.Paltarokas liko 
vienintelis vyskupas visoje Lietuvoje. Taip daugiau nei po dešimties metų 
pertraukos jis vėl atsidūrė Lietuvos Katalikų Bažnyčios gyvenimo įvykių 
centre. Tuo metu buvo iškilusi reali grėsmė, kad, atsisakant daryti nuo- 
laidas valdžios reikalavimams, Lietuvoje gali nebelikti nė vieno vyskupo, 
o tai būtų labai sukomplikavę Bažnyčios veiklą. Tokiomis aplinkybėmis 
vysk. K.Paltarokas ragino ieškoti kompromiso su sovietų valdžia, daranti 
nuolaidas antraeiliais, neprincipiniais klausimais, tačiau tvirtai laikantis 
Bažnyčios dogmų ir kanonų esminiais klausimais. 

Panevėžio vyskupijos kurijoje vykdavo vyskupijų valdytojų pasita- 
rimai, kur buvo siekiama rasti bendrą poziciją aktualiais Bažnyčios gy- 
venimo klausimais. Vysk. K.Paltarokas vadovavo deryboms su valdžios 
atstovais, kai buvo siekiama išsikovoti Bažnyčiai palankesnes kunigų ir pa- 
rapijų registravimo bei parapijų komitetų sudarymo tvarkos sąlygas. Kaip 
minėta, vysk. K.Paltarokas dar nepriklausomoje Lietuvoje mėgino suteikti 
parapijų komitetams daugiau teisių valdant parapijas, todėl ši idėja jam ne- 
buvo visiškai svetima. Svarbiausia buvo pasiekti, kad valdžia negalėtų jais 
manipuliuoti. Tai iš dalies pavyko padaryti, nes vysk. K.Paltaroko inicia- 
tyva kunigai buvo paraginti parinkti aktyviausius parapijų bendruomenių 
narius, kurie prireikus sudarytų parapijų komitetus. Taip pavyko apsisau- 
goti bent jau nuo blogiausių registracijos kampanijos padarinių - galimo 
parapijų komitetų pavertimo Bažnyčios griovimo iš vidaus veiksniais. 

Siekdami labiau kontroliuoti vysk. K.Paltaroko veiklą ir sumažinti jo 
autoritetą, 1949 m. vasarą sovietų valdžios atstovai ėmė daryti spaudimą, 
kadjis perimtų Vilniaus arkivyskupijos valdymą ir persikeltų į Vilnių. Pri- 
verstas nusileisti režimo valiai, vysk. K.Paltarokas pradėjo paskutinį, bene 
sunkiausią savo gyvenime išbandymų etapą. Jo bute ir kurijos patalpose 
buvo įrengta slaptojo klausymosi aparatūra ir daugiau nei dešimt sovietų 
saugumo informatorių fiksavo vos ne kiekvieną vyskupo ištartą žodį. At- 
sidūręs daug nepalankesnėse sąlygose, vysk. K.Paltarokas ir toliau gebėjo 
išlaikyti pusiausvyrą tarp nuolaidų sovietų valdžiai darymo ir Bažnyčios 
gyvybės palaikymo pastangų. Už sutikimą dalyvauti valdžios organizuo- 
jamose propagandinėse kampanijose jis siekė išsikovoti palankesnes sąly- 
gas Bažnyčios veiklai. Jis nuolat vedė derybas su valdžios atstovais dėl iš- 
tremtų vyskupų sugrąžinimo, dėl bažnyčių, kuriose nebuvo registruojami 
kunigai, tolesnio likimo ir kitais tuo metu aktualiais klausimais. 

6-ojo dešimtmečio pradžioje vysk. K.Paltarokui teko išspręsti dar vieną 
itin opią problemą. Jam, kaip aktyviam Šv. Kazimiero kulto propaguotojui, 

didelį nerimą kėlė šio Šventojo relikvijų likimas uždarytoje Vilniaus arki- 
katedroje. Iš pradžių jis iškėlė idėją padaryti atskirą įėjimą į Šv. Kazimiero 
koplyčią, kad ten būtų galima atlikti religines apeigas ir kad ten būtų palik- 
tos relikvijos. Kai tokiam planui nebuvo pritarta, vysk. K.Paltarokui pavy- 
ko gauti leidimą perkelti Šv. Kazimiero relikvijas iš arkikatedros į Šv. Petro 
ir Povilo bažnyčią. 1952 m. spalio 9 d. relikvijas savo automobiliu pervežė 
pats vyskupas. Vilniuje vysk. K.Paltarokas parengė ir knygos „„Karalaitis 
šventasis Kazimieras“ rankraštį. 

Aktyvi vyskupo veikla nepanaikino represijų grėsmės. 1953 m. so- 
vietų saugumas net du kartus siūlė jį suimti ir teisti, tačiau po J.Stalino 
mirties valdžios politika Katalikų Bažnyčios atžvilgiu keitėsi, todėl šiai 
iniciatyvai nebuvo pritarta. Be to, sovietų valdžia vysk. K.Paltaroką pla- 
navo panaudoti kaip tarpininką, kad jai parankiu būdu būtų išspręstos 
Lictuves Katalikų Bažnyčios valdymo problemos. Jau 1953 m. pabaigo- 
je prasidėjo sovietų valdžios atstovų derybos su vysk. K.Paltaroku dėl 
vyskupų skaičiaus Lietuvoje padidinimo. Labiausiai jiems rūpėjo, kad 
Šv. Sostui būtų pasiūlyta kan. Juozapo Stankevičiaus, kuris tuo metu admi- 
nistravo Kauno, Vilkaviškio ir Kaišiadorių vyskupijas, kandidatūra. Po 
ilgų derybų vysk. K. Paltarokas sutiko pasiūlyti Šv. Sostui tris kandida- 
tus: be sovietų valdžios proteguojamų J. Stankevičiaus ir Petro Maželio, 
jam pavyko gauti sovietų valdžios pritarimą ir Julijono Steponavičiaus 
kandidatūrai. Netrukus gautame atsakyme iš Vatikano:vyskupais leista 
konsekruoti tik P.Maželį ir J.Steponavičių. Nors sovietų valdžia neslėpė 
nepasitenkinimo, kad buvo atmesta kan. J.Stankevičiaus kandidatūra, 
vysk. K.Paltarokui 1955 m. rugsėjo 11 d. Panevėžio katedroje buvo leista 
iškilmingai įšventinti naujus vyskupus. Vysk. K.Paltaroko pagalbininku 
tapo gana jaunas ir energingas J.Steponavičius, kuris gerokai suaktyvino 
Vilniaus kurijos veiklą. 

Šių dviejų ganytojų tandemas tapo stipria atsvara valdžios kontro- 
liuojamam kan. J.Stankevičiui. Visų pirma mėginta susigrąžinti neteisėtai 
kan. J.Stankevičiaus uzurpuotą kunigų seminarijos kontrolę. Tai vysk. 
K.Paltarokas pradėjo daryti dar 1954 m., kai sėkmingai pasipriešino kun. 
A.Tarvydžio skyrimui seminarijos rektoriumi. 1957 m. rugsėjo 6 d. Vil- 
niaus kurijos patalpose įvyko nelegalus ordinarų pasitarimas, kuriame 
mėginta dar labiau apriboti kan. J.Stankevičiaus seminarijos valdymo 
vienvaldystę (šis sutiko, kad 1957 m. seminarijoje būtų pradėta dėstyti 
SSRS konstitucijos ir istorijos paskaitos) ir priversti laikytis bendros san- 
tykių su sovietų valdžia linijos. Nors kan. J.Stankevičius ir nepasirašė 

šio pasitarimo nutarimų protokolo, jis buvo priverstas labiau atsižvelgti 
į kitų vyskupijų valdytojų nuomonę. Nesutapo vyskupijų valdytojų po- 
žiūris ir dėl katalikiško žurnalo, kurį leisti 1956 m. buvo gautas valdžios 
sutikimas. Pasitvirtinus nuogąstavimams, kad jis pirmiausia bus naudo- 
jamas propagandos tikslams, vysk. K.Paltarokas atšaukė savo atstovus 
iš redakcinės kolegijos (jos pirmininkas buvo kan. J.Stankevičius) ir atsi- 
sakė dalyvauti žurnalo leidyboje. Taip iš esmės jis sužlugdė tokio leidinio 
idėją. 

Vysk. K.Paltaroko žemiškojo gyvenimo saulėlydį temdė ne tik įtampa 
Bažnyčios viduje, bet ir vis labiau stiprinamas jo veiksmų sekimas. 1955 m. 
rudenį buvo numatyta įrengti slaptojo klausymosi aparatūra net vyskupo 
miegamajame, kur dėl sunkios sveikatos būklės paskutiniais metais jis pri- 
imdavo daugelį interesantų?. Vyskupo sveikata iš tikrųjų vis silpnėjo ir nuo 
1957 m. vidurio jis jau aktyviai nebedalyvavo valdomų vyskupijų ir Baž- 
nyčios gyvenime. Nepaisant sovietų valdžios planų jo įpėdiniu padaryti 
vysk. P.Maželį ar kan. J.Stankevičių, šį klausimą išsprendė 1957 m. gruo- 
džio 17 d. Vilniaus kuriją pasiekęs laiškas iš Vatikano, kur buvo pranešta, 
kad vysk. J.Steponavičius skiriamas vysk. K.Paltaroko įpėdiniu. Šv. Sosto 
įsikišimas buvo atliktas labai laiku, nes po dviejų savaičių, 1958 m. sausio 
3 d., vysk. K.Paltarokas mirė. Vyskupas iškilmingai palaidotas Panevėžio 
katedros rūsyje. Palydint Ganytoją į paskutinę žemiškąją kelionę dalyvavo 
keli tūkstančiai žmonių. 

Nors vysk. K.Paltarokas paliko žymų pėdsaką Lietuvos istorijoje, jo 
veikla iki šiol nėra išsamiau tyrinėta. Iš solidesnių jo asmeniui skirtų pu- 
blikacijų išeivijos spaudoje galima paminėti nebent V.Balčiūno straipsnį“. 
Po nepriklausomybės atkūrimo Lietuvoje pasirodė keletas straipsnių apie 
vysk. K. Paltaroko likimą sovietmečiu“. 1998 m. Panevėžyje taip pat buvo 
išleistas specialus jam skirtas leidinys, į kurį buvo įdėta išsami vyskupo 
darbų bibliografija, nemažai atsiminimų apie jį“. Šiuose atsiminimuose 
taip pat daugiausia kalbama apie vyskupo veiklą sovietų okupacijos me- 
tais. Reikia tikėtis, kad šie publikuojami vysk. K.Paltaroko atsiminimai, 


* 1955 m. rugpjūčio 26 d. agentūrinių-operatyvinių vysk. K.Paltaroko sekimo priemonių 
planas, LYA, f. K-1, ap. 45, b. 172, 1. 37. 

* V.Balčiūnas, Sacerdos Magnus. Vyskupas Kazimieras Paltarokas, Aidai, 1958, Nr. 4, 
p. 145-156. 

š AStreikus, Konfliktas ar kompromisas?, Naujasis Židinys-Aidai, 1998, Nr. 1/2 , p. 25-32. 

“ Vyskupas Kazimieras Paltarokas: bibliografija, amžininkų atsiminimai, sud. R.Mazurienė, 
Panevėžys, 1998. 

apimantys laikotarpį iki okupacijų pradžios, taip pat jo ganytojiški laiškai 
paskatins atidžiau pažvelgti ir į vyskupo veiklą nepriklausomoje Lietuvo- 
je. Iki šiol neskelbti vysk. K.Paltaroko atsiminimai, be abejonės, yra didelės 
vertės istorinis šaltinis, ypač tyrinėjant Bažnyčios ir valstybės santykius 
4-ajame dešimtmetyje. 


Dr. Arūnas Streikus 


Vyskupas KaziMIERAS PALTAROKAS 
Gyvenimo bruožai* 


Įžanga 


Ne sykį man teko rašyti savo „curiculum vitae“: pirmutinį, - kaip Dva- 
sinės akademijos studentui, paskutinį, - kaip Kauno universiteto profeso- 
riui. Tomis progomis teko pačiam atsiminti gyvenimo eigą ir ją surašyti. 
Taip tad prasidėjo šitie „Gyvenimo bruožai“. Tęsti juos ir plėsti vertė kai 
kieno prašymai; pvz., Liepojos lietuvių monografijai duoti savus atsimini- 
mus ir mano paties noras atitaisyti laikraščių įvairiais atvejais skelbiamas 
netikslias žinias. 

Trumpai surašinėjau vien tai, kas lietė mane, i epizodiškai paminėjau 
tuos asmenis, su kuriais teko turėti reikalų. Beveik nejudinau tos aplinkos, 
kurioje gyventa, darbuotasi. Tie mano užrašai - ne autobiografija, dau- 
giausia - gyvenimo bruožai. 

Pirmąją bruožų dalį yra parašęs prof. Pranas Dovydaitis!, rašydamas 
apie mane 1936 m. „Ateityje“, Nr. 2-6, mano 60 metų sukakties proga; 
pats profesorius aprašė gimtąjį mano kampelį, kurį trimis atvejais aplan- 
kė, - gimdytojus ir giminę; jo rašinį sutrumpinęs, pataisęs čia pridedu. 


V. K. P. 


* Spausdinama pagal rankraštį - Vyskupas Kazimieras Paltarokas, „Gyvenimo bruožai“, 
Panevėžys. Rankraštis laikomas kan. B.Antanaičio asmeniniame archyve. Taisoma tik ra- 
šyba ir skyryba. ' 

Rankraštyje vieno kito asmens pavardės forma rašoma įvariopai. Nepavyko nustatyti 
ir kai kurių asmenų gyvenimo datų. 

! Pranas Dovydaitis (1886-1942) - VDU profesorius, mokslininkas, enciklopedistas, 
Lietuviškos enciklopedijos viceredaktorius (1931-1940), Nepriklausomybės akto signata- 
ras, Ateitininkų kūrėjas (Lietuvių enciklopedija (toliau — LE), t. 5, Bostonas, p. 141). 

Vokiečių poetas filosofas Goethe? yra pasakęs: „Wer den Dichter will 
verstehen, muss in Dichters Lande gehen“. Vadinasi: kas Kūrėją nor su- 
prasti, tur jo krašte atsirasti. Minėtasis poetas filosofas šiuo dvieiliu norėjo 
išreikšti visai teisingą mintį, kad ne tik poetai, bet ir mes visi daugiau ar 
mažiau esame vaikai tos aplinkos, kurioje esame gimę ir išaugę. Šį kartą 
nelieskime tos problemos ginčijamų punktų, kaip antai, ar ir kiek žmonių 
būdą, jų dvasią veikia geografinė ir kitokia materialinė aplinka. Sustokime 
tik prie neginčytino punkto: geografinė aplinka, kurioje yra gimęs ir augęs 
tas ar kitas žymus žmogus, yra fonas jo paveikslui. 

Todėl ir mūsų Kaziuko, vėliau Kazimiero, ryškiam paveikslui bent stam- 
biais bruožais nueskizuot yra reikalingas atitinkamas fonas arba dugnas, 
taip pat ir rėmai. Tad pradėkime nuo fono, t.y. susipažinkime su Kaziuko 
gimtine geografiniu atžvilgiu. 

Kaziuko gimtinę rasime Lietuvos šiaurėje, ne per toliausiai nuo mūsų 
artimiausių giminių latvių valstybinės sienos. Iš Kauno eidamas tiesia 
linija į žiemius pirmiausia užkliudytum Kėdainius, o nuėjęs dar dukart 
tiek, praeitum netoli Kaziuko gimtinės (tokia tiesi linija iš pietų į žiemius, 
žinokite, geografijoje vadinama meridianu). Kaziuko gimtinė yra netoli 
to vietos, kur Kauno meridianas perkerta Mūšą. Taigi Kaziuko gimtinės 
esama pamūšy. 

Mūša - labai keista Lietuvos upė: ji savo aukštupy teke priešinga kryp- 
timi, kaip visos kitos Lietuvos upės. Iš tikrųjų: visos kitos Lietuvos upės 
teka į vakarus, artyn prie jūros, o atgaleivė Mūša pradžioj gerą galą bėga 
tolyn nuo jūros netgi pietryčių kryptimi. Tik Linkuvos apylinkėse ji stai- 
giai mėgina pasisukti į žiemius, bet sutikusi čia nedideles aukštumas ir jų 
nenugalėjusi, ji vėl atsigręžusi į rytus, taip teka iki Pasvalio; nuo čia jau 
pasisuka į žiemius, paskui - žiemių vakarus, perėjusi Lietuvos-Latvijos 
sieną, gauna Lielupės vardą ir pro Bauskę bei Mintaują nuneša savo van- 
denis Dauguvai, susijungdama su jąja prie pat jos Žiočių. 

Kaziuko gimtasis karališkas kaimas“ yra įsikūręs pamūšy toj vietoj, kur 
Mūša, nepramušusi Linkuvos kauburio (kiek aukštesnės reljefo vietos), 
vėl dar teka į rytus žemesnėmis vietomis. Kaziuko gimtasis kaimas - tai 


* Johan Wolfgang Goethe (1749-1832) - vienas žymiausių vokiečių klasikų (LE, t. 7, 
p. 351). 

3 Podrobnost Belokot. Plan Kazennogo imenija Gailiany. Kovensk. gub., Panevžsk. ujez- 
da, Švabitskogo ob. Sostavl. v 1836 g. 

Gailioniai. Šį kaimą lengvai surasime naujajame Lietuvos žemėlapyje. Su- 
raskim pirmiausia Linkuvą ir iš čia eikim vieškeliu į Joniškėlį. 7 kilometrus 
nuėję prieisime Mūšą, per kurią čia pastatytas geras tiltas. Perėję tiltą jau 
esame Gailionių kaimo laukuose. Mūša sudaro jų ribą žiemiuose. Žemiau 
tilto, už puskilometrio pakilesnėj vietoj įtaisytos dvejos Gailionių kaimo 
kapinės, iškeliavusių gailioniečių mirštamų palaikų poilsio vieta“. 

Gailionių kaimo laukai eina pavieškeliu bent du kilometrus. Pats kai- 
mas buvo atsirėmęs į vieškelį savo rytiniu galu už kilometro nuo Mūšos, 
taigi beveik pusiaukely tarp Linkuvos ir Joniškėlio (8 km nuo Linkuvos ir 
7 km nuo Joniškėlio). Pietuose nuo kaimavietės už kokio puskilometrio 
dabar Gailionių laukus kerta siaurasis geležinkelis Šiauliai-Biržai. Gai- 
lionių laukuose stovi ir stotelė tuo pačiu vardu. Geležinkelio stulpas rodo 
Gailionių stotį esant 61-ame kilometre nuo Šiaulių ir 63-iame nuo Biržų. 
Bet vietos žmonių įsitikinimu, Gailionių kaimas stovįs pusiaukely tarp 
Šiaulių ir Biržų, t.y. atstumas į tuodu miestu iš čia yra vienodas. 

Tokią nuomonę galbūt palaiko tai, kad Gailioniai stovi „ant dviejų pa- 
saulių ribos“. Tuodu atskiru pasauliu čia pirmiausia yra dviejų apskričių — 
Šiaulių ir Biržų — riba; o tai reiškia, kad čia jau yra ir dviejų valsčių - Lin- 
kuvos ir Joniškėlio - riba. Šių administracinių vienetų riba Gailionyse (taip 
gailioniečiai taria vietininką) atsirado nepriklausomos Lietuvos laikais. 
Bet jau ir rusų laikais Gailioniai priklausė dviem parapijom: Linkuvos ir 
Joniškėlio. Vadinasi, čia yra ir dviejų parapijų riba. Taigi jau turime Gai- 
lionis stovint ant trejopos ribos: dviejų apskričių, dviejų valsčių ir dviejų 
parapijų. Bet čia dar ne visos ribos. Čia eina dar viena, tai jau ketvirtoji, 
ir pati seniausioji riba, būtent, dviejų šnektų (tarmių) riba, kurios vienoj 
pusėj žmonės kalba, norėčiau pasakyti - amsėdami, o kitoj - omsėdami. 

Kad per Gailionis eina dviejų šnektų - linkuviškosios ir joniškėliško- 
sios — riba, visai neseniai patyriau iš kaimyninio Joniškėlio (arba, kaip jis 
pats sako ir kaip čia žmonės kalba, Joniškių) valsčiaus kilusio kalbininko 
P.Būtėno, kurio žodžius čia ir atpasakoju. Tyrinėdamas šio krašto, taigi 
aukštaičių rytiečių tarmes jis suradęs, kad per Gailionių kaimą tekąs Plau- 
tupis (mažas upeliukas - Mūšos intakas) esantis dviejų tarmių riba. Lin- 
kuviuose, t.y. į vakarus nuo Plautupio dešiniajame Mūšos krante ir nuo 
 Ežasto kairiajame Mūšos krante, tvirtapradžiai am, an kirčiuojami išlieka 
sveiki, o joniškėliečiuose jie jau virsta om, on. Dėl to linkuviai kalba: samtis, 


* Gailioniai priklauso dviem parapijom - Joniškėlio ir Linkuvos. Kapinės aptvertos 
akmens tvora. Dabar jose niekas nelaidoja. Daugiausia laidojama savo parapijos kapinėse. 

pantis, antis, o joniškėliečiai - somtis, pontis, ontis. Šiaip šiedvi šnektos nie- | 
kuo tarp savęs labai nesiskiriančios. Dėl to linkuviai traukia į vidurinius 
aukštaičius, o joniškėliečiai - į rytinius aukštaičius. 

Minėtas upeliukas Plautupis, būdamas tarmių riba, buvo ir kitų išvar- 
dytų administracinių vienetų riba. Dabar, kaimui išsikėlus į vienkiemius, 
ta dviejų pasaulių riba nebeteko savo geografinės reikšmės: bet gailionie- 
čiai, kad ir vienkiemiuose gyvendami, kiekvienas pasiliko prisijungęs prie 
tos parapijos, kuriai priklausė gyvendamas kaime, kai maždaug per vidurį 
tekėjo Plautupis. 

Dabar susipažinkime su Gailionių kaimu kaip su vienetu. Tai būta di- 
delio kaimo (vietos kalba - sodžiaus) iš 29 ūkių. Šiandien, kaip minėjau, 
čia jau nebe kaimas, o tik kaimavietė. 

Gailioniai jau rusų laikais laukus buvo išskirstę vienkiemiais, bet per- 
kelti trobesius karas sutrukdė. Po karo jie veikiai išsiskirstė. Kaip kitų iš- 
siskirsčiusių kaimų vietos, taip ir Gailionių kaimavietė šiandien liūdnokai 
atrodo. Tai lyg „locus ubi Troia fuit“. Tai griuvėsių ir sunaikinimo vieta. 
Čia guli krūvos likusių akmenų ir plytgalių, kur ne kur kiurkso apgriu- 
vusi, apsipešiojusi, vieniša, lyg už kokią bausmę neatsiimta trobapalaikė, 
kur ne kur stūkso pakrypęs ir sunykęs medinis kryžius. Buvusių sodų 
vaismedžiai baigia nykti neprižiūrimi. Paltarokų buvusiame sode pasi- 
liko didelis, šakotas, gražus liepos medis, kuris augo draug su Kaziukų; 
būtų gražu, kad jo niekas nenukirstų... Net ir senoje vietoje pasilikusieji 
gyventojai atrodo esą dideli apsileidėliai, kad jie liko gyventi šioj dykynėj, 
o nepasiskubino drauge su kitais iš čia pabėgti. 

Nežiūrint dabartinės ar buvusios jų išvaizdos, Gailioniai nuo seno 
turėjo savo pradžios mokyklą, turi geležinkelio stotį, pašto agentūrą su 
telefonu bei telegrafu, mūro pieninę su liaudies sale, grietinės nugriebi- 
mo punktą. Gailioniečiai iš savo tarpo išleido keliasdešimt inteligentų: 
vyskupą, kunigą, pulkininką, karininkų, gimnazijos ir pradžios mokyklos 
mokytojų, teisininkų, kultūrtechnikų, agronomų, dantisčių, valdininkų, 
studentų, gimnazistų... 

Savo vaizduote nusikelkime į Gailionis bent pusę šimto metų atgal. 
Tuomet čia viskas kitaip atrodė. Tuomet abiem pusėm mažų upokšnių — 
Plautupio ir jo „prieupio“ Šakaitės - stovėjo kaimo ūkininkų trobos ir virė 
gyvas, judrus gyvenimas. 

Maždaug kaimo vidury stovėjo ir Kaziuko gimtoji sodyba. Ji buvo įsi- 
kūrusi pačioj poetiškiausioj vietoj (jei galima kalbėti apie bet kokią šio 
lygumų krašto poeziją): Plautupio ir Šakaitės santakoj. Greta plataus „te- 

letniko“, lyg vienkiemis, apžėlusi medžiais, paskendusi sode, pirmas Lie- 
tuvos parapijos kiemas. Šiandien tuodu upokšniu net savo prigimto vei- 
do nebetekę: Plautupis ir Šakaitė dabar melioratorių padaryti paprastais 
gilesnio pavidalo grioviais. Bet prieš pusę šimto su viršum metų, kuomet 
mūsų Kaziukas čia bėginėjo dar nė dešimties metų neturėdamas, Plautu- 
pis ir Šakaitė jam tikrai atrodė esančios ne menkesnės upės, kaip mums 
kauniečiams kad atrodo Nemunas ir Neris. O kai pavasarį tuodu upokšniu 
išsiliedavo, tai juodu Kaziukui tikrai atrodė kaip jūros marios... O kiek 
vaikiško džiaugsmo Kaziukas turėdavo žiemos metu, galėdamas santakoje 
pasičiužinėti... 

Gailionių kaimo laukai, kaip ir visas šis žieminis Lietuvos kraštas, yra 
viena ištisa lyguma. Nors šis kraštas nėra poetiškas, užtat jis derlingas. Čia 
ir kviečiai gerai auga. O gailioniečiai nuo seno turėjo stambokų ūkių su 
pievomis ir mišku. Vadinamoji „liustracija“ rusų laikais nusavino kiekvie- 
nam ūkininkui po 10 dešimtinių miško ir iš jų padarė valdžios Gailionių 
eiguliją (Gailianskaja dača). Žmonės iki šiol tais pačiais vardais tebevadina 
vietas, kurias pirmiau valdė atskiri savininkai, kaip antai: Baniulio beržy- 
nėlis, Genio kalnelis, Margio pieva... 

Maždaug antra tiek pamiškėje rusų valdžia atskyrė pievų, įkurdama 
čia du mažažemių sodžius: Gailioniškius ir Pagirius; juodviejuose įkur- 
dino nemaža šeimų. Gailioniečiams tepaliko po 33 dešimtines žemės ir 3 
dešimtines miško, Vidusaliu vadinamo, nes jis auga tarp Šakaitės ir Ti- 
tonbalos, kitaip dar „Velniobala“ vadinamos; joje riogsojo didelis akmuo, 
Gailionių „Puntukas“, vietos žmonių „velnio krėslu“ vadinamas. 

Visi esame girdėję apie sunkius baudžiavos laikus, kuomet lenkų po- 
nai dvarininkai savo baudžiauninkus lietuvius kaimiečius engė ir išnau- 
dojo. Baudžiavos jungą vilko ir Kaziuko gimtosios apylinkės gyventojai. 
Ir čia ponai labai spausdavo baudžiauninkus. Gailionių kaimyniniame 
Svobišky bedievis dvaro užvaizdas šventomis dienomis kliudydavęs eiti 
žmonėms į bažnyčią, nes versdavęs ir šventadieniais lauko darbus dirbti. 
Pakui juokdamasis burnodavęs, kad apgavęs Dievą. 

Baudžiavos laikais kiek laimingesni buvo vadinami „karališki“ žmo- 
nės. Jie buvo „valnesni“; jie baudžiavos jungo nevilkdavo. Tarp tokių lai- 
mingesnių turėjo laimės būti ir Gailionių gyventojai. Jie gyveno gan tur- 
tingai, apylinkėj buvo žinomi gražiais savo arkliais (žirgais). Bet sunkesni 
metai paliesdavo ir gailioniečius. 

Seni žmonės pasakodavo apie dvi viena po kitos ėjusias klimato at- 
žvilgiu nenormalias vasaras Lietuvoje - vieną nepaprastai šlapią, kitą ne- 

paprastai sausą. Pirmąją viskas prigėrė, antrąją — viskas išdegė. Tai buvo 
1867 ir 1868 metais. Dėl nederliaus Lietuvą ištiko (ypač kai kuriose vietose) 
rimtas badmetis. Ir Gailionių gyventojai skaudžiai pajuto šį gamtos nenor- 
malumą. 1867 m. šlapioji vasara dar taip nenualino, kaip 1868 m. sausoji. 
Tais metais palydavo tik iki Šv. Jurgio (IV.23), o paskui visą laiką buvo 
sausra be lašo vandens. Dėl to pasėti javai daugiausia visai nedygo; jei 
kur sudygo, tai pasiliko nuskurdę prie žemės, taip kad tegalima buvo tik 
rankomis rauti, pjauti nebuvo ką. Dėl to ruduo užstojo labai sunkus. 

Tokios aplinkybės padėjo Gailionyse susikurti vienai naujai šeimai. Bū- 
tent, kai Gailionių ūkininko Margio ūky šeimininkavęs patėvis buvo miręs 
ir po sausosios 1868 m. vasaros stigo duonos bei sėklų, tai Margio ūkin atėjo 
užkuriomis nuo Švobiškio (ten blogieji metai nebuvo taip skaudžiai atsiliepę) 
darbštus ūkininkas Juozas Paltarokas ir susituokęs su vienturte Margio du- 
krele Uršule sukūrė tą šeimą, iš kurios buvo skirta kilti ir mūsų Kaziukui. 

1869 m. buvo labai geri; visoks javas davė kelioliktą grūdą. Tik retas 
ūkininkas buvo daugiau pasisėjęs, nes prieš badmetį buvo pamiršta lietu- 
vių patarlė: „Aruodo neiššluostyk“. Nauja Paltarokų šeima sočiai išsimaiti- 
noir darjavų saikelį užpylė naujam derliui. Taip tad prasidėjo ekonominis 
Paltarokų gyvenimas, kuris pamažėle priėjo perteklių. 

Lietuviškas sveikas kaimas ne tik lietuvių tautos žmoningumą, bet ir 
tautinę sąmonę išlaikė. Kaimas laikui atėjus davė mūsų tautai visus di- 
džiuosius tautos žadintojus ir nepriklausomos Lietuvos valstybės kūrėjus. 
Lietuviškas kaimas - pakartoju: ne miestas ir ne dvaras - davė Lie- 
tuvaiir didį vyrą Kazimierą: jo gyvybė buvo įžiebte tauriame, Kūrėjo 
palaimintame, kaimietiškos šeimos židiny, kurį buvo sukūrę kuklūs, bet 
aukštos doros kaimiečiai — ūkininkaitė Uršulė ir ūkininkaitis Juozas Palta- 
rokai prieš pusseptintos dešimties metų Gailionyse. 


GIMDYTOJAI 


Paveldėjimo sąvoką Žmonija turėjo jau nuo Genozio knygų parašymo 
laikų, nes ten užfiksuota pirmosios, arba gimtosios, nuodėmės paveldėji- 
mo mintis: nuodėmės sužalotą pirmosios žmonių poros prigimtį paveldėjo 
visi jų ainiai su visomis skaudžiomis pasekomis. Prieš 60 metų gimęs, bet 
tik 30 metų ant kojų atsistojęs genetikos mokslas susekė ir kai kuriuos dės- 
nius, pagal kuriuos vyksta gerųjų ir blogųjų žmonių savybių paveldėjimas 
iš savo gimdytojų. Tačiau jau ir nuo seniau žmonėms buvo žinoma, kad 

gimdytojų savybės tenka ir jų vaikams. Turbūt plačiausiai yra žinomas jau 
minėto vokiečių poeto ir filosofo Goethe's panašumas į savo gimdytojus 
turimų savybių atžvilgiu. Goethe būtent apie save sakė: „Vom Vater hab“ 
ich die Statur, des Lebens ernstes Fūhren; vom Mūtterchen die Frohnatur 
und Lust zum Fabulieren“. T.y., kad jis turįs: „Iš tėvo stuomeningumą bei 
gyvenimo rimtumą; iš motinėlės - linksmumą ir eiliuoti malonumą“. 

Nebus joks faktų už plaukų tampymas ir jiems smurto darymas, jei 
pasakysiu, kad mutatis mutandis (t.y. su būtinais pakeitimais) tą Goethe's 
autocharakteristiką galėtų pritaikyti sau ir Uršulės bei Juozo Paltarokų 
sūnus Kazimieras. Tuo įsitikinsime arčiau susipažinę su jo malonių gim- 
dytojų kūninėmis ir dvasinėmis savybėmis. 

Kazimiero tėvelis Juozapas, Augustino ir Ievos [tekste - Jėvos] Mi- 
kalojūnaitės sūnus Paltarokas“, gimė, kaip rašo krikšto metrikos, 1841.V.31 
Švobiškio miestelyje, kur jo gimdytojai turėjo ūkį. Aukštesnis kaip vidu- 
tinis jo ūgis, šiandien berods jau linktelėjęs, nes ant savo pečių neša jau 
nelengvą savo amžiaus naštą; jis jau dešimtąją dešimtį metų įpusėjęs. Bet 
senatvės dar neparblokštas. Tik jau dešimt metų, kaip jis akių šviesos ne- 
tekęs. Tikėkime, kad gerasis Dievas šį bandymą jam yra pasiuntęs tam, 
kad jo siela kuo stipriau galėtų gėrėtis amžinąja šviesa kitame gyvenime. 
Šį smūgį savo sveikatai jis sugeba ištverti karžygiškai, nes jo dvasinės akys 
yra tokios pat šviesios, kokios buvo nuo pat jaunatvės. 

Kazimiero motutė vidutinio ūgio; taip pat jau dešimtąjį kryželį užsi- 
dėjusi, bet nė kiek po juo dar nelinktelėjusi. Jos jaunesniojo amžiaus likęs 
atvaizdas duoda pagrindo manyti ją buvus gražią, sveiką, gyvybine ener- 
gija trykštančią merginą ir moterį. Jinai ir dabar nepasiduoda senatvei. 
Tik kitados skaistaus jos veido raukšlės lyg koks raštas rodo jos išgyventų 
metų ir rūpesčių ilgą eilę... 

Taip tad atrodo Kazimiero gimdytojai pirmu žvilgsniu, iš kurio aš čia 
sprendžiu, ką iš jų dviejų turi sūnus. Nagi iš savo tėvelio Kazimieras turi 
aukštesnį negu vidutinis ūgį (1,81 m). Jo veido bruožai ir cera gal daugiau 
turi motutės elemento. Abiejų gimdytojų dovana sūnui - nebloga sveikata 
ir septintąjį kryžių ant pečių pasiėmus... 


* Pavardė Joannes Pultorak aptinkama 1604 m. Tai Vilniaus akademijos studentas, iš- 
spausdinęs Šv. Kazimiero garbei himną „Me Tibi subdo libens“ rinkinyje „Theatridium 
Poeticum S-mo et Cas-mo Poetae Divo Casimiro Academici Poetae Parthenii Vilnae... Eu- 
logia Casimiriana. 1604, pusl. 54. XVIII šimt. Joniškėlio parapijos metrikų knygose (anks- 
tyvesnės sutrūnijusios) randama pavardė Pultorak, vėliau Poltorakas, toliau Poltorokas, 
dar Poltarokas, pagaliau Paltarokas. Tai rodo pavardės kaitaliojimąsi. 


34 Vysk. KAZIMIERAS PALTAROKAS 


Dabar po žodelį apie dvasines Kazimiero gimdytojų savybes. Kazi- 
miero tėvas Juozas yra žmogus tvirto ir griežto būdo, rimtas... Kazimiero 
motutė labai dievota, šneki, nuoširdi ir vaišinga - taip abu trumpai drūtai 
apibūdina jų geras pažįstamas ir netolimas giminaitis kun. Šeižys (M.Da- 
gilėlis)? savo atsiminimuose apie Kazimiero jaunystę?. 

Jei apie Kazimiero gimdytojus daugiau nieko ir nežinotume kaip tik tiek, 
kiek čia pasakyta, tai ir to užtektų įsitikinti, kad šias visas gražias dvasios 
savybes turi sūnus Kazimieras: jo rimtumas, nuoširdumas ir vaišingumas 
sužavi kiekvieną, kuriam tenka su juo susitikti. Tačiau Kazimiero gimdytojų 
dvasinėms savybėms apibūdinti galiu dar vieną kitą bruožą pridėti iš tos 
pačios ir kitos versmės. „Kazimiero tėvelis buvo ne iš aklųjų kaimiečių, nei 
rašyti, nei skaityti nemokančių. Jis buvo pasekęs savo tėvu Augustinu, kuris 
buvo visoje apylinkėje žinomas dvarystės laikais kaip išmintingas žmogus, 
į kurį kaimynai kreipdavosi įvairių patarimų klausdami“ (Dagilėlis). 

Tikrai ir Augustino sūnus Juozas turėjo didelį žmonių pasitikėjimą. 
Kur tik būdavo koks bendras sodžiaus reikalas, jis buvo visur renkamas 
sodžiui atstovauti. Jam teko eiti visokias pareigas: ir našlaičių globėjo, ir 
valsčiaus teisėjo, ir prisiekusio posėdininko. Jis toms pareigoms labai tiko, 
nes buvo labai rimtas, blaivus, tiesiakalbis, kalbąs net keturiomis kalbomis. 
Tai buvo tikras sodžiaus inteligentas, daugiau gyvenimo, kaip mokyklos 
išmokytas: tik kokią porą žiemų lenkiškai ir rusiškai 69 pasimokęs Lin- 
kuvos pradžios mokykloje. 

Būdamas našlaičių globėjas, turėjo valsčiuje surašyti reikalingus do- 
kumentus. Raštininkas rusas delsė rašyti, norėdamas kyšio. Nustojęs kan- 
trybės globėjas tarė: „Tamsta esi valsčiaus tarnas ir turi surašyti“. Atsiliepė 
raštininko žmona: „Duška, kas ten taip grubijonija?“ - „Aš jį pažįstu, Pal- 
tarokas“, - ir kaip mat padavė, kas reikėjo. Kaip teisėjo jo negalėjo palenkti 
nei buteliuku, nei rubliuku; nepasidavė pagundoms, teisė sąžiningai. Yra 
pasakojęs, kaip, esant prisiekusiųjų posėdyje, ponai norėję išteisinti aiškiai 
kaltą bajorėlį, bet, sodiečių atstovams pasipriešinus, po ilgų ginčų buvęs 
padarytas nutarimas - „kaltas“. 

Drauge buvo ir nepaprastai religingas. Šventos giesmės, ypač šešta- 
dienių vakarais ir sskmadienių rytais skambėdavo jo namuose. Šventomis 


5 Mykolas Šeižys-Dagilėlis (1874-1950) - kunigas, rašytojas. Baigė Kauno kunigų 
seminariją 1898 m. Vikaravo Laižuvoje, Vilkijoje, Balninkuose, Saudininkuose, Grūžiuose; 
nuo 1920 m. buvo Pandėlio, o 1933-50 m. - Pakruojo klebonas. Rašė eilėraščius, bendra- 
darbiavo spaudoje (LE, t. 29, p. 400). 

? Darbininkas, 1935.X.19, Nr. 42. 

dienomis beveik niekada nelikdavo nenuvykęs bažnyčion. O iš bažnyčios 
grįžęs, papietavęs ir kiek pailsėjęs, vėl imdavo skaityti maldaknyges, vars- 
tyti rožančiaus poteriukus ar eidavęs laukų apžiūrėtų. Gegužės mėnesio 
pamaldos visada buvo laikomos namų gražesniame gale (seklyčioje). Jo 
religingumas ir dabartinėje gilioje senatvėje nesumažėjęs. Rožančius ir 
šiandien jo mėgiamiausioji literatūra. 

Tvirta Kazimiero tėvelio ranka laikė drausmėje visus namus: čia nebū- 
davo nei vakaruškų, nei girtavimų, nes pats šeimininkas buvo blaivus ir 
svaigalų į savo namus neįsileisdavo. „Nei aš rūkiau, nei porcijos degtinės 
kaštavojau“, - gali šiandien pasididžiuodamas tarti tas 95-uosius savo am- 
žiaus metus einąs, gyvas, kalbus, simpatingas senelis. 

Net pypkininkų jis nepakęsdavo savo pastogėj. Kartą iš bernų buvo 
supirkęs jų pypkes, kad neberūkytų; bet pamatęs, kad jie vis tiek slapčio- 
mis rūko, sugrąžino jas jiems be atlyginimo. Berods ir Kazimiero senelis 
Augustinas nebuvo prisiekęs pypkės garbintojas: „Augustinas buvęs san- 
tūrus vyras; kad ir rūkydavo, bet su saiku, protarpiais: paprastai jo pypkė 
gulėdavo ant tvoros; retkarčiais prisikimšdavo ją tabako ir parūkydavo“ 
(Dagilėlis). 

Dar vienas Kazimiero tėvelio Juozo ryškus bruožas: buvo didelis kuni- 
gijos gerbėjas. Jis su ašaromis yra pasakojęs, kaip kartą subaręs vieną jauną 
kunigą, kuriam nepatikęs, kad ne laiku jį kvaršinęs laidotuvių reikalu. Tam 
kunigėliui jis tiesiai pasakęs: „Kunigėli, šneki niekus; gimti ir mirti nėra 
nustatyta laiko; gimė — reikia pakrikštyti, mirė - reikia palaidoti“. Tiesia- 
kalbis tėvas ir savo sūnui Kazimierui galbūt perteikė savybę būti „tiesaus 
žodžio žmogumi“, kaip jį šiandien apibūdina vyskupas M.Reinys?. 

Dabar dar ir apie Kazimiero motutę. Tai Kazimiero Margio ir Agotos 
Genytės duktė, gimusi 1844.X.20. Tėvas mirdamas palikęs ją penkių sa- 
vaičių. Tai buvo visų, ypač neturtingųjų, giriamas žmogus: turėjo bičių, 
vargšams mėgdavo dalyti vaškines žvakes. Duktė augo prie patėvio Ka- 
zimiero Šlėktos; jis išsyk labai varžydavo žmoną, kuri mėgo vaišes, bet 


5 Mečislovas Reinys (1884-1953) — arkivyskupas. Studijavo Vilniuje, Peterburge, Liu- 
vene ir Strasbūre. 1907 m. įšventintas kunigu. 1919 m. Vilniuje bolševikų suimtas, kalintas 
Daugpilio ir Smolensko kalėjimuose. 1926 m. konsekruotas vyskupu ir paskirtas Vilkaviš- 
kio vyskupu pagalbininku. 1940 m. pakeltas arkivyskupu ir paskirtas Vilniaus arkivys- 
kupo pagalbininku. Nuo 1945 m. lietuviškosios Vilniaus arkivyskupijos dalies apaštalinis 
administratorius. 1947 m. birželio 12 d. suimtas, nuteistas kalėti 8 metus, kalintas Vladi- 
miro ypatingojo režimo kalėjime, kur ir mirė 1953 m. lapkričio 8 d. Palaidotas Vladimiro 
kalėjimo kalinių bendrame kape (LE, t. 25, p. 84). 

podukrai buvo geras. Uršulė išaugo religinga, linksma, šneki, kalboje ir 
elgesyje stati, nemėgstanti nei žemintis, nei aukštintis, labai teisinga mo- 
teris, taupi ir darbšti šeimininkė, namų dabotoja, šeimos židinio globotoja, 
aistringai mylinti savo vaikus, su jais tiesiog suaugusi ir dėl to netverianti, 
kad kuris iš jos akių pasišalintų, nors ir į mokyklą; ji gyvente pergyveno, 
manydama, kad jei kuris iš jos akių atsiskirs - tas jau ir žus... Bet taip pat 
reikia pasakyti, kad jos meilė savo vaikams nebuvo „beždžioniška“, o buvo 
sveika, žmoniška. 

Uršulė ir Juozas Paltarokai nepavydėjo savo jaunajai padermei gyvy- 
bės teikti ir prasidėjusios neslopino. Jei jųdviejų šeimos židinys būtų prie 
vieno ar dviejų vaikų tesustojęs, Lietuva šiandien nebūtų turėjusi didžio 
vyro Kazimiero, kuris yra jųdviejų trečiasis įpėdinis. Pirmasis jųdviejų 
kūdikis buvo duktė Ona (ištekėjusi už Vrubliausko Pontekonyse), antra- 
sis - sūnus Juozas (gyvenąs pirkta:ne savo ūkyje Oželiuose), jauniausias 
sūnus Jurgis paliko prie tėvų ir paveldėjo tėviškę (Gailionyse). Kiekvienas 
jų šiandien turi savo gražias ir gausias šeimas. 

Bet trečiajam Uršulės ir Juozo P-kų sūneliui Kaziukui Aukščiausias 
skyrė kitokius, daug sunkesnius, bet daug garbingesnius bei kilnesnius 
rūpesčius: būti labai labai gausios - 400 tūkstančių Lietuvos tikinčiųjų ka- 
talikų ir arti 10 tūkstančių besimokančio katalikiško jaunimo - šeimos dva- 
siniu tėvu, vadovu ir globėju. 

Apie Paltarokų trečiąjį vaiką pirmąjį dokumentą randame Linkuvos 
parapijos senose metrikų knygose. Ten randame (dar ne lietuvių kalba) 
įrašyta, kad Juozo Paltaroko ir jo teisėtos žmonos Uršulės Margytės sūnus, 
kuriam per šv. Krikštą buvo duotas Kazimiero vardas, yra gimęs 1875 metų 
spalių mėn. 22 d. (sen. kal. 10 d.). 


KuūoikysTĖ 


1875 metai Lietuvai yra įžymūs. Šiandien - jau ir kaip Kaziuko gimimo 
metai; Kaziukas, išaugęs įžymiu Lietuvos vyru, ir savo gimimo metus Lie- 
tuvos istorijoje padarė įžymius, išsiskiriančius iš kitų, kaip kad jis šiandien 
išsiskiria iš savo aplinkos. Bet 1875 m. Lietuvos istorijoj dar ir kitu įvykiu žy- 
mūs; tie metai — tai dar vieno didelio Lietuvos vyro mirties metai, būtent Di- 
džiojo Žemaičių vyskupo Motiejaus Valančiaus? mirties metai (1875.V.17). 


* Vysk. Motiejus Valančius (1801-1875) - Didysis Žemaičių vyskupas (LE, t. 32, p. 523). 

Taigi tikrai „Lietuvą Dievas apveizdi ir gina“: 1875 metais Jis iš mūsų 
tuomet dar svetimųjų jungą vilkusios tėvynės pasišaukė pas save jos didį 
laisvės kovotoją ir kultūrintoją ir tais pačiais metais, penkiems mėnesiams 
ir penkioms dienoms praėjus, davė jai didžio vyskupo Motiejaus vertą 
įpėdinį, tik ne Žemaičių, bet Aukštaičių žemėj. 

Tačiau galimumas ir net būtinumas šiuodu didžiu Lietuvos vyru su- 
gretinti, pastatyti juodu šalia vienas kito mums paaiškėja tik dabar, t.y. 60 
metų praėjus nuo pirmojo mirties ir nuo antrojo gimimo. Berods pirmojo 
(Valančiaus) darbai baigėsi jo mirtimi, toliau jie nebuvo dirbami; bet kad 
jų reikšmę suprast, juos įvertint, turėjo dar kiek laiko praeiti. 

O kai Valančiaus mirties metais Uršulės ir Juozo P-kų šeimoj gimęs ir 
Kazimiero vardu pakrikštytas vaikutis iškils iki vyskupo Motiejaus aukš- 
tumos- apie tai jo gimimo metais dar tik vienas Dievas težinojo. O kad visa 
Lietuva ir už jos ribų apie tai sužinotų, dar turėjo praeiti keletas dešimčių 
metų, per kuriuos Kaziukas išaugo į Kazimierą ir išplėtojo savy jam Dievo 
duotąsias visokeriopas dvasines jėgas bei sugebėjimus. 

Kaip mūsų gyvenimo pačios pradžios bei pasaulin atėjimo, taip ir mūsų 
gyvenimo pirmųjų metų mes nė vienas neatsimename. Tie pirmieji metai 
mums atrodo lyg pasinėrę kokiuose nepraskleidžiamuose rūkuose. Pas- 
kiau iš tų rūkų pradeda lyg išnirti čia vienas, čia kitas įvykis, kurie dar 
taip atrodo gerokai rūku pridengti. Juo mūsų atsiminimai yra iš vėlyvesnio 
laiko, juo jie vis ryškesni atrodo, vis labiau nuo rūkų apsivalę. Visų mūsų 
ankstyviausiuose atsiminimuose ryškiausiai atminty išlikę tokie mūsų gy- 
venimo įvykiai, kurie buvo mus vienaip ar kitaip stipriau sukrėtę. 

Ir Kaziuką ankstyvoj kūdikystėj buvo ištikęs vienas panašus tragiškas 
įvykis, kuris galėjo baigtis ir mirtimi. Kaziuko gimtoji sodyba pagal Plau- 
tupį buvo apsodinta medžių eile, kurios gale buvo iškasta nemaža kūdra. 
Vieną kartą rudenį pasipainiojo medžiuose voverė. Trys Paltarokų vaikai 
puolė ją gaudyti šaukdami: „Vovelė, vovelė, vovelė“. Voverė liuoksėjo iš 
vieno medžio į kitą ir buvo nuvaryta iki medžių eilės galo. Paskui buvo 
varoma atgal. Jai grįžtant, Kaziukas, spoksodamas į voverę, ėjo atbulas 
(atatupstas, atžagarias) ir plumpt į kūdrą. Sesuo su broliu, užuot šaukę 
pagalbos, tyli ir žiūri, kur nuskęsiąs, kad galėtų - juodu sakė - parodyt, 
kur jo ieškot. 

Vaikų klegesiui staiga nutilus, netoliese buvęs tėvas atkreipia į tai dė- 
mesį ir eina žiūrėt, kas čia įvyko. Ogi Kaziukas basimaudąs šaltame kū- 
dros vandeny... Ištraukęs neša vidun; liepia nesakyt motinai; Kaziukas 
pažada; bet vos tik pravėrė gryčios duris, visa gerkle sukliko: „Mam, aš 

gliuvo duobe...“ Viso šio įvykio aplinkybes Kaziukas žinojo iš vėlesnių 
pasakojimų, bet savo žodžius jis pats atsimena. Tuomet jam buvo treji me- 
tai. Antras Kaziuko kūdikystės atsiminimas susijęs su naujų namų sta- 
tymu, kuomet jis jau buvęs penkerių metų. Senąją gryčią sugriovė. Stovi 
Kaziukas prisiglaudęs prie dar neataušusios krosnies ir verkia dūsauda- 
mas: „Kul as dabal gyvensiu“, nors seklyčia, kurioje gimė, buvo palikta; 
ji vėliau perkelta vienkiemin, pertaisyta stovi ir šiandien. Kertiniame jos 
kambarėlyje praleista visos Kaziuko jaunystės atostogos. Kaip kiekvie- 
nas mūsų, taip ir Kaziukas, mažas būdamas, turėjo savo kalbą. Štai tos 
kalbos leksikono kai kurie žodžiai: Juozas buvo „Zabzis“, Kazimieras (jis 
pats) - „Limamas“... 

Laimingoms, nerūpestingoms pirmosios kūdikystės dienoms negrįž- 
tamai praėjus, Kaziukui atėjo rūpestėlių dienos: teko sėstis prie „lemento- 
riaus“ bei „murmulinės“ lentelės ir jąją vedžioti „gripeliu“, pakui popie- 
riuje pieštuku. Prasidėjo mokymosi dienos. Raštingas tėvelis patsai išmokė 
Kaziuką rašyt ir skaityt - pirmiausia lietuviškai. Pradžiamokslį išvarius, ėjo 
„aukštesnis“ skaitymo mokslas - iš maldaknygių. Mano skaitytojai(-jos), 
jūs dabar juokiatės iš tokios „pedagogikos“, bet žinokite, kad kalbamu 
draudžiamuoju lietuviškos spaudos laiku slaptomis iš Prūsų pergabenta 
maldaknygė daugumoje būdavo tiems namams kaip kokia lietuviškoji 
Enciklopedija, ypač jei tai buvo anos gadynės SAnBALIOjE maldaknygė 
„Szaltinis“. 

Ir Kaziukas tad tolesnio skaitymo mokėsi iš maldaknygių. Ypač jam 
nesisekė vieną kartą žiemos metu mokytis litanijos į Šv. Dvasią. Bet kai 
tėvelis prižadėjo išleisti ant ledo, tai bežiūrint Kaziukas išlaikė egzaminą 
ir galvotrūkčiais atsidūrė Plautupyje. Pavasarį pasijudinus Mūšai, ir Ka- 
ziukas su kitais kaimo vaikais verždavosi pamūšin einančių ledų pažiūrėt 
arba bent pabandyt smulkių ledo gabalų, kokių pavasarį nešdavo Šakaitė 
gimtinės kiemo patilte. 

Dar didesnis malonumas žiemą būdavo Kaziukui gaudyti paukštelius: 
zyles, dagilėlius, sniegenas, laikyti karvelius cukrinius, kuoduotuosius ar 
tūbuotuosius. Jis turėjo visą mažatvės paukštyną. Ir voverė šokinėjo narve, 
kad jos nereiktų vaikytis po medžius ir maudytis kūdroje. Bet paukštyno 
ir žvėryno šeimininkas Kaziukas nenuskriaudė nė vieno savo įnamio. Tas 
įprotis pasiliko per visą jo gyvenimą: AE nežudė nei uodo, nei musės, nei 
blįusos]. 

Kaziuko būta taip pat nemenko sodininko. Vienoj sodo pusėj augo 
dideli medžiai, antroji buvo priskiepyta mažų skiepų. Kaziukas visus juos 

„perskiepijo“, kad jie vestų gardesnių vaisių, būtent išjudino skiepus. Tė- 
vui teko parsigabenti naujų medelių ir maumedžių alėjoms... 

Bet oficialaus mokslo pradžią Kaziukas gavo artimame Joniškėly, 
kame buvo parapinė dviklasė pradžios mokykla, įsteigta vietos ponų 
Karpių. Kaziukas namie buvo išmokęs lietuviškai, rusiškai jis beveik ne- 
mokėjo. Dėl to pradžioj jam buvo vargas, kai reikdavo savais žodžiais 
rusiškai atpasakoti straipsnelius iš Ušinskio „Rodnoje slovo“ (Gimtasis 
žodis). 

Mokyklos mokiniai gyvendavo bendrabuty. Kaziukas nepaprastai 
mėgdavo pasakas. Išgirdęs kokių naujų pasakų, jis eidavęs per kambarius 
ir vis jas sekdavęs kitiems, kol nusibosdavęs; pasakų mokėjęs dešimtimis. 
Pasakos ir jų sekimas buvo Kaziuko „Lietuvos mokykla“, nes visa kita jis, 
kaip ir visi kiti, turėjo mokytis rusiškai. 

Bet to rusinimo niekas Kaziukui neprilipo; net beveik nieko jo ir atmin- 
ty neliko.Vien tik vienos dainelės žodžiai ir melodija kartkartėmis iškyla 
iš pasąmonės ir Kazimieras ją dar ir šiandien kai kada nesąmoningai pa- 
niūniuoja: „Ach ty volia, moja volia zolotaja ty moja“ (Ak tu laisvė, mano 
laisvė, tu auksinė manoji). Tai rusų valstiečių dainelė, atsiradus panaikinus 
Rusijoj baudžiavą. 

Kaziukas mokyklos drausme nelabai varžėsi, tačiau negalima pasa- 
kyti, kad būtų per daug savivaliavęs. Drauge su Kaziuku ėjęs Joniškė- 
lio dviklasę M.Titas (dabar Laižuvos klebonas), sako, kad Kaziukas tuo- 
met jam atrodęs vaikas linksmu veidu, ramus; mokęsis gerai ir turbūt 
jam netekę gauti su liniuote per delną nuo žiauraus mokytojo perkrikšto 
Ošaklinskio. 

Drauge su Kaziuku mokėsi ir jo vyresnysis brolis Juozas. Tas šeštadie- 
niais po pietų mėgdavo eiti namo. Jis gaudavo leidimą ir Kaziukui, kuris 
betgi juo ne visuomet norėdavo pasinaudoti. Kartą jam nesutikus vykt 
namo su broliu, ir brolis namo neišėjęs, bet nuėjęs dainavimo pamokon. 

Kaziukas, kaip iš mokyklos atleistas, pasiliko su draugu kambary. 
Gakt, mokytojo siųstas, ateina brolis ir Kaziuką kviest klasėn. Kviečiamu 
neina: „Susirgome“, - pasakė jiedu. Netrukus ateina mokytojas Vietvins- 
kis ir klausia Kaziuko, kas jam yra. „Galvą skauda“, - tas atsako. „O kas 
tau?“ - klausia draugo. „Akis skauda“, - atsakė kitas. „Marš į klasę!“ - rik- 
telėjo mokytojas. Klasėje Kaziuką paverčia vadovu, o jo draugą neregiu. 
Kaziuko skverną bruka draugo rankon ir liepia eiti aplink antrojo skyriaus 
suolus... Mokytojas kažką rašo ir murma duosiąs laiškelį nunešt gydyto- 
jui, o tas abudu uždarysiąs į tamsų kambarį. Klasei nusibodo juoktis iš viso 

to. Vadovui (Kaziukui) įteikia raštelį ir įsako eiti pas ligoninės gydytoją. 
Išsisukt nebuvo kaip ir kaltininkai lipa laiptais žemyn. Tik staiga išgirsta 
mokytojo komandą: „Stoj, stoj“ (sustok). Mat mokytojas pats nusigando, 
kad to jo popiergalio nenuneštų ir nesupykintų senelio gydytojo Petkevi- 
čiaus'? (Gabrielės Petkevičaitės" tėvo). 

Kaziukui trečiajame Joniškėlio dviklasės skyriuje besimokant, į gimtąjį 
kaimą - Gailionis - parvyko kaimyno sūnus Petras Kučas, išlaikęs keturių 
klasių egzaminus ir rengęsis stoti į kunigų seminariją. Kaziuko tėvas jau 
ir prieš tai galvojo savo vaikus leist į aukštesnį mokslą ir'tuo reikalu kai 
kuomet atsiklausdavo autoritetų nuomonės. 

Bet savo vyriausio vaiko - dukters - jam neteko leisti, nes tuomet giliai 
buvo visų (tarp jų ir didžiausių vietos autoritetų kunigų) galvose įsigyve- 
nusi mintis, kad „mergaitei mokslas nereikalingas“; jai, kaip ir motinai, 
užtenka maldaknygės mokslo. Vyresnysis sūnus Juozas mokytis neturėjo 
„ukvatos“ ir „pomietės“. Vietos klebonas patarinėjo, kad vaikai liktų na- 
mie, nes išleisti į mokslą atstosią nuo „vieros“, išeisią į svetimus kraštus 
ir žūsią. 

Bet Kaziuko tėvelis į tuos gerų norų padiktuotus, bet nevykusius pa- 
tarimus atsakęs: „Koks aš būsiu tėvas, jei savo vaikais nesirūpinsiu“. Dėl 
to Gailionyse atsiradus mokytam P.Kučui!?, tėvelis Kaziuką atėmė iš Joniš- 
kėlio mokyklos ir pristatė prie Kučo ruoštis gimnazijon. Tada minėtasis Jo- 
niškėlio mokytojas Ošaklinskis, sutikdamas Kaziuko tėvą, vis kartodavęs: 
„Sugadins gerą vaiką...“ Bet Kaziukui nebuvo lemta nei pačiam sugesti, 
nei kitų sugadinti. Apvaizdos buvo skirta, kad iš jo turėjo išaugti ne gadin- 
tojas, bet taisytojas, ir Didelis Taisytojas. 

Iki rudens Petro Kučo parengtą Kaziuką tėvelis nusprendė vežti gimnazi- 
jon į Mintaują (dabar Jelgavą). Šiaulių gimnazija berods buvo arčiau, bet daug 
kas nulėmė už Mintaują: pro Mintaują ne tik Mūša tekėjo, bet ir Linkuvos 
bei Joniškėlio apylinkių ūkininkai savo javus parduot veždavo; Mintaujos 
gimnazijoje buvo ėjęs mokslą ir Kaziuko dėdė, tėvo brolis kun. Tomas“, ilgai 


“ Jonas Leonas Petkevičius (1828-1909) - gydytojas. 1855 m. baigė medicinos moks- 
lus, apsigyveno tėviškėje ir vertėsi privačia praktika; nuo 1865 iki 1902 m. buvo Joniškėlio 
Karpių ligoninės vedėjas (LE, t. 22, p. 356). 

" Gabrielė Petkevičaitė (1861-1943) - rašytoja, publicistė, visuomenės veikėja, žinoma 
Bitės slapyvardžiu (LE, t. 22, p. 353). 

12 Petras Kučas (1865-1895) (LE, t. 13, p. 267). 

5 Tomas Paltarokas (1855-1907) - kunigas, vysk. K.Paltaroko dėdė. Ilgą laiką buvo 
Kuldingos gimnazijos kapelionas ir vietos klebonas (LE, t. 21, p. 437). 

klebonavęs ir kapelionavęs Kuldingoje, ir motušės pusbrolis kun. Juozapas 
Genys“, TM Mintaujos gimnazijos kapelionas. 

Mintaujos gimnazijoj nereikalaudavo iš mokinių turėti uniformų, kaip 
kad Šiaulių gimnazijoj; tad gimnazistams drabužis pigiau kainuodavo. 
Pagaliau Mintauja tuomet nebuvo svetimos valstybės, o tik gretimos gu- 
bernijos miestas, kurį dėl atstumo pasiekti nebuvo taip jau sunku: vasaros 
metu auštant išvažiavus, vakare jau galima buvo būti vietoje, vidutinišku 
greitumu arkliais važiuojant. Kaziuką iš namų vežant, visi namiškiai ver- 
kė. O motinėlė net paskui vežimą sekė tol, kol pradėjo risčia važiuoti: taip 
jai buvo graudu su sūneliu skirtis. 


GIMNAZIJA 


Mintaujoj Kaziukas išlaikė egzaminą antron b klasėn ir po semestro 
buvo perkeltas į III klasę (tada klasės pusmečiais buvo dalijamos). Iki pra- 
sidėjo mokslas, Kaziukas baisiai nuobodžiavo svetimoje vietoje, ilgėjosi 
namų ir namiškių, eidavo namų pusėn pasivaikščioti. Kažin ar tik nebūtų 
bėgęs namon, jei tuo metu būtų kas nors iš namiškių pas jį atvykęs. Bet kai 
niekas neatvyko, tai tas nostalgijos jausmas praėjo ir Kaziukas nusiramino. 
Tuo tarpu namuose Kaziuko motinėlė neturėjo ramybės. Pagaliau po kokių 
dviejų savaičių ir ji su tėveliu atvažiavo Mintaujon sūnelio pažiūrėtų. Ka- 
ziukas anksti rytą atmerkia akis, o prie jo lovos motinėlė besėdinti... Buvo 
džiaugsmo abiem. Kaziuką pamačius motinėlė pradžiugo ir nusiramino. 

Greitas, be sistemos pasiruošimas gimnazijai, pasak mokytojo Ošaklins- 
kio, tikrai lyg kad būtų „apgadinęs gerą vaiką“. Tai vis atsiliepdavo Kaziu- 
ko moksle. Jis mokėsi nevienodai. Vieną kartą jis yra buvęs klasėje antras 
moksleivis, o pereidamas penkton klasėn gavo „pagyrimo lapą“. Mintaujos 
gimnazija tuo metu buvo iš vokiškos verčiama į rusišką. Keturios pirmosios 
klasės jau buvo rusiškos, o nuo penktosios dėstomoji kalba dar buvo vo- 
kiška. Kasmet surusindavo po vieną klasę. Dėl to greitai keitėsi mokytojų 
personalas, mokslas ir papročiai. Kitados garsėjusi gimnazija dabar smuko 
žemyn; ėjo mažyn ir mokinių skaičius. Po pusmečio pasitraukė buvęs ilga- 


“ Juozas Genys (1858-1907) - kunigas. Mokėsi Žemaičių kunigų seminarijoje, Peterburgo 
dvasinėje akademijoje, kunigu įšventintas 1887 m. Dirbo mokyklų kapelionu, 1894 m. ištrem- 
tas į Kazanę. Grįžęs negavo pastovios vietos, dirbo prie Kauno katedros, Karsakiškyje, nuo 
1902 m. buvo Ramygalos klebonas. Čia pastatė bažnyčią, įkūrė slaptą draugiją ir knygyną 
parapijiečiams sąmoninti, organizavo lietuviškus vakarus ir vaidinimus (LE, t. 7, p. 137). 

metis jos direktorius Vogelį jo vieton atvyko Rožanovskis. Senų mokytojų 
vokiečių pasiliko vienas kitas, kurie pramoko rusiškai. Ilgiau išbuvo klasi- 
kinių kalbų mokytojas Weinek. Jis mokiniams dažnai sakydavo (žinoma, 
rusiškai): „Jei jūs nemokate galvot lotyniškai, tai galvokite graikiškai“. 

Mūsų Kaziukui geriausiai sekėsi mokytis graikų kalba; už tai direkto- 
rius Rožanovskis į jį turėjo gerą akį. Kai Rožanovskis kartą aiškino lūpų 
garsus, Kaziukas pasakė lietuvius turint priežodį: „Ištark pupų nesuglau- 
dus lūpų“. Direktorius paprašęs įrašyti tai knygelėsna ir išversti rusiškai: 
„Skaži bob, ne smykaja gub“. . 

Nemažai įkyrėdavo gimnastikos mokytojas kapitonas Kratkovskis. 
Draugas Zaleskis atnešė žirnių ir padalijo mokiniams. Kaip tik mokyto- 
jas ėmė šaukti, pasipylė žirniai po salę. Už tai paliko kas dešimtą dviem 
valandom klasėj. Po pamokų stūkso Kaziukas koridoriuj ir liūdi. Eina di- 
rektorius ir prasideda tarp jųdviejų lakoniškas pokalbis: „Ko neini namo?“ — 
„Paliktas“.- „Kas paliko?“ - „Ponas Kratkovskis“. - „Už ką?“ - „Už triukš- 
mą“. - „Argi sauvaliauji?“ — „Nežinau“. - „Eik namo“. 

Vėliau graikų kalbą dėstė latvis Švambergis. Jis mokinių kitaip nebaus- 
davo, kaip tik Homero eilėraščiais, kurių duodavo išmokti atmintinai. Ka- 
ziukas dar ir dabar jų nemažai atsimena, kad ir vietomis turinį jau ne visai 
besugaudo. Bet mokiniai už tai nepykdavo ir su tuo mokytoju sugyven- 
davo geruoju. 

Klasės auklėtojas buvo Smiriagin. Dėl perpjauto žando vadinamas „re- 
zannyj“. Smiriagin išvyko Kaunan vestis. Klasė siuntė telegramą sveikin- 
dama. Sugrįžęs sako: „Gospoda, leiskite man pirmiausia padėkoti jums 
už linkėjimus; jūs savo telegrama pakėlėte Mintaujos gimnazijos autori- 
tetą. Ten manęs klausė, kokie mokiniai. Visiems atsakiau: gerai išauklėti. 
O paskui leiskite pabarti už visokius nusikaltimus, man nesant“. Didžiausi 
triukšmadariai buvo Sverbiejev (gubernatoriaus), Rožanovskij (direkto- 
riaus) ir Ružencov (protojerėjaus ir gimnazijos kapeliono) sūnūs. 

Gimnazijoj buvo paprotys įsikarščiavusius mokytojus išvyti lauk iš 
klasės. Paleisdavo kortelę per rankas - vienu metu visiems pradėti trypti 
kojomis ir kumščiais daužyti suolus. Ne vieną mokytoją pavykdavo tokiu 
būdu išvaryti. Po tokio žygio kad ir klasę pabausdavo, bet mokytojas bent 
kurį laiką būdavo ramesnis. 

Mintaujos gimnazijoj aprašomuoju laiku mokytojo darbą dirbo ir lie- 
tuvių rašomosios kalbos tėvas Jonas Jablonskis“. Jis jau tuomet būdavo 


5 Jonas Jablonskis (1860-1930) - dabartinės mūsų bendrinės kalbos kūrėjas ir vienas 
žymiausių kalbininkų praktikų (LE, t. 9, p. 232). 


GyvENIMO BRUOŽAI 43 


labai nervingas, greitai supykdavo ir statydavo menkus pažymius iš loty- 
nų kalbos. Tad moksleiviai sumanė ir Jablonskiui pritaikyti savąjį metodą. 
Moksleivis Laucevičius nupiešė lentoje prieš Jablonskio pamoką jo kari- 
katūrą: sėdi Jablonskis vienetukų, dvejetukų ir kur ne kur trejetukų debe- 
syje. Šią provokaciją užtaisę, moksleiviai ramiai sėdi ir laukia. Jablonskis 
atėjo klasėn, pasižvalgė ir riktelėjo: „Steret etu drian“ (nutrint šį šlamštą). 
Staiga sudundėjo kojų ir rankų trenksmas. Jablonskis kaip įgeltas pašoko 
iš vietos; bet stovėdamas klasės viduryje šaukė: „Kto nedovolen, prošu 
vyjti“ (kuris nepatenkintas, tą prašau išeiti). Klasė turėjo nurimti, o su- 
pykdytas mokytojas nepastatė nė vieno trejetuko. Vadinasi, iš pažymių 
pieštas debesys dar patirštėjo dvejetukais ir vienetukais. Kaziukas gerai 
mokėjo lotynų kalbą. 

Moksleiviai lietuviai per daug su Jablonskiu nesipykdavo, nes žinojo 
ji gerą lietuvį esant. Jis buvo pradėjęs kviestis pas save kai kuriuos moks- 
leivius lietuvius, kuriuos Kriščiukaitis!“ (Aišbė) turėjo mokyti lietuviškai 
dainuoti. Tuo reikalu ir Kaziukui teko kartą kitą pas Jablonskį užeiti. Bet 
choras kažkodėl nesusidarė. 

Rusų kalbą dėstė lenkas Gyžickis". Vieną kartą po Velykų klasėn atėjusį 
mokytoją vienas mokinys pasveikino rusišku Velykų sveikinimu: „Chris- 
tos voskres“ (Kristus prisikėlė). O mokytojas jam į tai atšovė: „Eto ne vaše 
delo; raskaži gramatiku“ (tai ne Tamstos dalykas; pasakok gramatiką). 

Gyžickis ketvertukų tik tam statydavo, kuris laisvu noru išmokdavo 
tiek eilučių, kad užtekdavo jų sakyti bent pusvalandį. Ir Kaziukui teko tą 
malonumą turėti. Gyžickis kartodavo posakį: „Dievas temoka penketu- 
kui, mokytojas - ketvertukui, o mokinys - trejetukui“. Mažiau trejetuko 
pasitaikydavo net vienetukų su minusais. Tiesa, vokiečiai ir nemokėdavo 
rusiškai. 

Prancūzų kalbos mokytojas Morer lengvai tikėdavo mokiniais. Neno- 
rįs būti pamokoje sėdasi pirmame suole ir susiėmęs galvą laukia mokytojo. 
Morer pamatęs klausia: „Čto, vy buljon?“ - „Buljon“, - atsako tariamas 
ligonis. „Stupajte domoj“. To tik ir laukta. Kas ką norėdavo, tą tas ir atsa- 
kinėdavo ne po vieną sykį. Šaukia Kaziuką; atsako naują dalyką. Nei iš šio, 
nei iš to taria: „Monsieur Paltarokas, vy uže otvečali etot paragraf?“ - „Per- 
vyj raz“. - „Sadites“, - ir stato dvejetuką, nors pamoka gerai mokėta. Dėl 
mokinių triukšmavimo klasėje nustojęs kantrybės prancūzas sakydavo: „U 


'* Antanas Kriščiukaitis-Aišbė (1864-1933) - teisininkas ir rašytojas (LE, t. 13, p. 152). 
" Janas Marekas Gyžickis (Gyžycki) (1844-1925) - mokytojas, vienuolynų istorijos ty- 
rinėtojas, Mintaujoje mokytojavo 1878-1895 m. 

baškir byl, u kalmyk byl; takoj skvernyj narod, kak vy, ne vidal“ (Gyvenau 
tarp baškirų, tarp kalmukų, tokių bjaurių žmonių nemačiau). 

Per geometrijos egzaminus rusas Černyšovas Kaziuko teklausė: „Dvi 
tiesės, lygiagrečios trečiajai?“ Atsakius: „Lygiagrečios viena kitai“, — pa- 
statė 5. Lenkas Mečnikovski per matematikos egzaminus nutvėrė Kaziuko 
juodraštį pas draugą Fuginskį, bet už rašto darbą vis dėlto parašė 5; per 
egzaminą žodžiu, kai Kaziukas pasakė, kad +1 ir -1 yra = 1, pastatė 1, ta- 
čiau bendrą pažymį išvedė (5 +1):2=3. 

Ukrainietis Volkovič už istoriją Kaziukui rengėsi statyti 2. Klasės au- 
klėtojas Švambergis, Kaziukui nieko nežinant, paprašė jo dar sykį paklaus- 
ti. Tas atsakė blogiau kaip pirma. Švambergis rašo pažymius ir rodo pirštu. 
Kaziukas netyčiomis atsiliepia: „Žiūrėkite, koks didelis dvejetukas!“ - „Tai 
žmogus, gavo dvejetuką ir dar džiaugiasi“, - nusistebėjo auklėtojas. Tai 
buvo pirmas ir paskutinis Kaziuko metų ketvirčio dvejetukas. 

Istorijos mokytojas Lūninas aukštesnėse klasėse šališkai liesdavo Kata- 
likų Bažnyčią. Moksleivis Karolis Bistramas jo žodžius atpasakodavo per 
religijos pamokas. Kapelionas kun. Juozas Genys aiškindavo, kaip kas iš 
tikrųjų yra buvę. Dėl to ištisas valandas mūsų klasė neturėdavo nei religi- 
jos, nei istorijos pamokų: Bistramas ginčydavosi su Lūninu. 

Religijos vadovėliai buvo rusiški, tačiau kapelionas rusiškai nedėstė; 
jis kalbėdavo mokinių kalba, kartais įterpdamas po keletą rusiškų žodžių. 
Kartą Kaziukui kalbantis su kapelionu lietuviškai, moksleivis Tomaš Žan 
piktai paklausė lenkiškai: „Po jakiemu muwisz? Po tatarsku?“ (Kaip tu čia 
kalbi? Ar totoriškai?) - „Tik ne po chamsku, kaip tu“, - atrėžė Kaziukas 
tam Žemosios Panemunės dvaro ponaičiui. 

Ne tik lenkai skersai žiūrėjo į mus, bet ir vokiečiai dėjosi prakilnesniais 
už lietuvius bei latvius, su kuriais lietuviai geruoju sugyveno. Fermer kla- 
sėje įžeidė Stašinską. Tas rėžė vokietukui žandan. Vos neįvyko muštynės. 
Bet vokiečiai, pamatę, kad lietuvių ir latvių dauguma, nurimo. 

Kaziukas jau tuomet rankiojo savo gimtosios apylinkės dainas, buvo 
prirašęs didelį sąsiuvinį dainų, surinktų Linkuvos apylinkėse. Į jį buvo 
įrašyta ne viena vietos liaudies dainiaus Andrašiūno sudėta daina. Buvo 
viena ir paties Kaziuko parašyta, satyriško pobūdžio; joje buvo pajuokiami 
Gailionių kaimo jaunimo papročiai. Tai buvo Kaziuko kūrybos bandy- 
mas... Savos poezijos Kaziuko tiek teliko. Kartą su draugu paėmė žinomą 
dainos „Leiskit į tėvynę“ gaidą ir bandė, katras greičiau pritaikys ritmus 
bei rimus. Sudėjo pats dainą, kurios vienas kitas posmas maždaug taip 
skambėjo: 

Auginsiu sparnelius; kaip kregždelė lek, 
Lankysiu slėnelius, kur Mūšelė tek. 

Čia siela tremtinė, bandymas gyvent, 
Ten miela gimtinė, gundymas pasent... 
Plautupis - tėvelis pasodėj vagoj, 
Topolis - brolelis per tiltą vaitoj; 

Sesutė - Šakaitė vilgo darželius, 
Motutė - liepaitė saugo namelius... 

Kaziukas gaudavo skaityt ir lietuviškų draudžiamų raštų, kuriuos per 
atostogas slėpdavo bičių avily po liepomis. Į jo namus užeidavo knygne- 
šiai; kartais pernakvodavo; vieno iš jų palto pamušale jis matė eilių ei- 
les kišenių, prikimštų knygų. Užvažiuodavo ir garsus šiaurinės Lietuvos 
knygnešys Bielinis'*; jo vežimas buvo su dviem dugnais, kad tarp jų būtų 
galima paslėpti knygas. 

Iš tuokart perskaitytų lietuviškų knygų Kaziukui didžiausią įspūdį 
paliko Zanavyko „Lietuvos istorija“ ir Garnio „Tarp skausmų į garbę“. Ir 
iki šiol jam už visus Vytauto paveikslus gražesnis atrodo tada „Lietuvos 
istorijoje“ atspausdintas jaunikaitis — Vytautas ant galvos su šalmu, pa- 
puoštu plunksnų kuodu... 

„Tarp skausmų į garbę“ Kaziukas skaitė keletą kartų, atmintinai išmokęs 
tas vietas, kuriose buvo paliesti jam tada labiausiai rūpėję dalykai. „O kas 
pašaukimas? Gal sapnas gražus, kursai kūdikystei pamėgo, motušės išgirs- 
tas? Žmogus atsibus. Pabėgs, kaip jaunystė prabėgo... Gražus pašaukimas. 
Bet eiti keliais, kur visko išsižadėti... Atsakymą duoti, kad amžius susieis. Ir 
kaipgi menkam išgalėti. Bet gal kaip kareivis prieš kovą drebi? Kaip kūdikis 
nori pabėgti? O ne, neišbėgsi: kariauja visi; visur reiks kariauti, kentėti... 
Jei balsas Aukščiausio vadina tave, nebūk kaip keleivis bailus. Kaip vyras 
atstumk, kas sapnuojas slapčia, o Dievas palengvins skausmus...“ 

Turbūt senoje „Aušroje“ Kaziukas rado žodžius: „O jaunystė. Nega- 
liu tavęs užmiršti. Kas vakar dėjosi, vos atmenu. Kas tuomet darėsi, nė 
aguonos grūdo nepamiršau“. Kaziukas ypač atsimena visa tai, kas lietė 
klausimą: kuo būti? Jo protingi gimdytojai buvo jam davę visišką laisvę. 
Bet jau buvo iš anksto aišku, kurį pašaukimą Kaziukas pasirinks. Į Min- 
taują pirmą kartą važiuojant, vienas pažįstamas kelyje tartum pranašiškai 
pasakė: „Gražus bus kunigėlis“. 


"8 Jurgis Bielinis (1846-1918) - žymiausias spaudos draudimo gadynės knygnešys, publi- 
cistas (LE, t. 2, p. 495; Visuotinė lietuvių enciklopedija (toliau — VLE), t. 3, Vilnius, p. 172). 

Ketvirtą klasę baigdamas, Kaziukas tikrai nusprendė stoti į kunigų se- 
minariją. Tėvelis nusivedė Kaziuką pas giminę - kapelioną Juozą Genį (Ka- 
ziuko motinėlės pusbrolį) pasitarti. Kapelionas tarė Kaziukui: „Ar manai, 
kad tokių šiukšlių seminarija laukia? Baik šešias, aštuonias klases, tada bus 
kas kita“. Tai išgirdęs tėvelis liepė Kaziukui toliau mokytis: „Seminarijoj 
bus lengviau, jei nepereis noras“, - nusprendė jis. 

Bet kartą pasiryžusiam stoti į dvasinę seminariją buvimas gimnazijoje 
Kaziukui tuokart atrodė tik laiko gaišinimas. Dėl to iš šeštos klasės išstojęs 
jis nuvažiavo Kaunan laikyti egzaminų. Rusų valdžios skirtus egzaminus 
jis išlaikė gerai. Iš lotynų kalbos, kitiems ko nemokant ir jų vietoj Kaziukui 
atsakius, jo daugiau ir nebeklausinėjo. Per religijos egzaminą išėjo ma- 
žas nesusipratimas dėl netiksliai pavartoto žodžio „pasakos“. Būtent kan. 
Pavilanio"? palieptas papasakoti apie Juozapą Egiptietį, Kaziukas atsakė: 
„Moku tas pasakas“. - „Na, papasakok tas pasakas“, - tarė susiraukęs eg- 
zaminatorius. Iš Šv. Istorijos atsakius, prasidėjo egzaminas iš katekizmo: 
„Kas yra krikštas? Krikštas vandens? Krikštas kraujo? Krikštas ugnies?“ 
Kaziukas atspėja ir vėl jį sugauna. Jam čia buvo tikras krikštas, tik ne van- 
dens, o kraujo ir ugnies... Vos vos egzaminą išlaikė. 

Rudenį, prieš išvažiuojant seminarijon, nubunda Kaziukas rytą, prie 
jo lovos besėdinti motinėlė. Ji sako: „Vaikeli, jei tik nenori, nevažiuok“. 
Kaziukas tyli. Motinėlė toliau kalba: „Jeigu važiuoji, tai iš seminarijos ne- 
beišstok“. Kaziukas nieko nesako. Motinėlė vėl taria: „O jei kartais tektų 
išstoti, tai neišsižadėk savo krašto, kaip kiti daro: išvažiuoja kur svetur ir 
užmiršta savuosius. Sugrįžk į namus...“ Šis protingas motinos monologiš- 
kas pasikalbėjimas su sūnum, tauriu, ryžtingu 19-uosius metus bebaigian- 
čiu jaunuoliu Kazimieru, įvyko 1894 m. rudenį Gailionių kaime Juozapo ir 
Uršulės Paltarokų namuose. 

Štai jums, skaitytojai(-jos), čia pasakojau apie visai Lietuvai nepapras- 
tai brangaus ir mielo Panevėžio vyskupo Ekscelencijos Kazimiero Paltaro- 
ko gimtąją aplinką, kilmę, jaunystės dienas ir gimnazijoj mokymosi laiką. 
Dabar galiu jums ir jo atvaizdą parodyt, kaip jis atrodo gimnazisto švarkelį 
dėvėdamas. Turiu čia dar pridurti, kad Ekscelencijos simpatingasis sena- 
sis tėvelis Juozapas Paltarokas jau yra iškeliavęs į kitą gyvenimą 1936 m. 
gegužės 11 d. 


9 Liudvikas Pavilanis (Povilanis) (1883-1953) - Žemaičių, vėliau Panevėžio vyskupijos 
kunigas, kanauninkas. Buvo Kauno kunigų seminarijos prefektas. Kunigu įšventintas 1911 m., 
buvo vikaras Luokėje, nuo 1915 m. vikaras Kraslave, nuo 1921 m. Suvainiškio klebonas, nuo 
1926 m. - Ragelių kuratas, nuo 1930 m. Lukštų klebonas, vėliau Vadoklių klebonas. 

Jis ramiai užmigo ant savo sūnaus vyskupo rankų, beveik pilnų 95 
metų sulaukęs. Gegužės 14 d. daugelio giminių, kaimynų (45 vežimų) at- 
lydėtas į Linkuvą ir po ilgų pamaldų palaidotas Linkuvos kapų gražiau- 
sioj vietoj, dalyvaujant pačiam jo sūnui vyskupui, keliolikai kunigų ir di- 
džiulei žmonių miniai. Ir aš jaučiau pareigą kapuose pareikšti brangiam 
ir mylimam Ekscelencijai ir jo motinėlei užuojautos žodį, o susirinkusiems 
žmonėms priminti velionio dorybes kaip kataliko bei piliečio ir apskritai 
pakalbėti tokio momento tema“. [Čia baigiasi prof. Pr. Dovydaičio straips- 
nio iš „Ateities“, 1936, Nr. 2-6, ištrauka]?! 


KiLIERIKŲ SEMINARIJA 


“ "Seminarija, tai šventa dvasios lavinimo įstaiga; joje vyrauja pamaldu- 
mas, mokslas, drausmė; jos tvarka su smulkiu laiko paskirstymu: kada 
keltis, melstis, valgyti, mokytis, ilsėtis, gulti... gerai veikia protą ir valią, 
moko punktualumo. Bet linkusiems į netvarką žmonėms esti sunku. Dau- 
giausia jie sukelia nesusipratimų tarp vadovybės ir auklėtinių. 

Viršininkai esti geriausių norų asmenys, bet susidūrę su visokio plau- 
ko, kartais nedrausmingais valdiniais, gyvenančiais ankštame bendrabu- 
tyje, ardančiais nustatytą tvarką, ne sykį netenka kantrybės: įvyksta konf- 
liktų, kuriems jaunos, karštos galvos skiria per daug svarbos ir gadina 
santykius tarp atskirų auklėtojų ir auklėtinių. 

Kas daugiau turi su jais reikalų, kaip vicerektorius ir prefektas, tuo la- 
biau kartais esti įtemti santykiai. Iš vienos pusės, reikia palaikyti seminari- 
jos drausmę, pažinti klierikų savybes, kiek jos tinka kunigo pašaukimui, iš 
antros - reiškiasi kai kurių nenoras taikytis prie detalizuotos dienotvarkės 
ir „savisaugos“ instinktas — nesiduoti būti pažintiems. | 

Seminarijon suvažiuodavo iš visos Lietuvos, susimaišydavo aukštaičiai 
su žemaičiais. Daugelis būdavo negirdėjusių žemaičių tarmės. Tai buvo 
proga pasijuokti vieniems iš kitų. Kambariai buvo apšviečiami žvakėmis. 
Draugo žvakė baigė degti, ėmė kaisti žvakidė, prismilko visas kambarys. 
Įeina draugas Rėkašis, pajutęs tvankų orą, rūsčiai taria: „Va koks čia dabar 


* Motina mirė 1941 m. Šv. Petre, kai vokiečiai, pasirodę toje apylinkėje, neaplenkė nė 
tėviškės. Negalėjau dalyvauti laidotuvėse. Palaidota Linkuvos kapinėse greta savo vyro, 
kur pastatytas granitinis kryžius su užrašu: „A.A.Juozas-Uršulė, 1841-1936, 1844-1941 
Paltarokai. Tegul ilsisi ramybėje“. 

* Redakcijos prierašas. 


48 Vysk. KAZIMIERAS PALTAROKAS j 


vors?“ Aukštaičiams buvo gardaus juoko. Pamažėle tarmiškumai, su ma- 
žomis išimtimis, išsilygindavo. 

Tarp savęs kalbėjomės lietuviškai, kartais ir rusiškai, su viršininkais 
šnekėjomės lenkiškai, kad ir nemokėdami. Viešai meldėmės pusiau loty- 
niškai, pusiau lenkiškai. Pirma knyga, kurią lenkų kalba perskaičiau, buvo 
Dubois „Przevodnik dla klerykow i mtodych kaptanow“. Reikėjo visiems 
turėti „Cwiczenia šw. Ignacego“. 

Knygas gabendavomės per prefektą kan. Pavilanį; pirmą kartą sutikęs 
mane davė pabučiuoti delną. Tai pastebėję vyresni klierikai tarė: „Turi ma- 
lonę“. Tos malonės ne visi susilaukdavo. Matomai sužinojo, kad mano ne- 
būta Šv. Istorijos negerbėjo, kaip tai pasirodė per stojamuosius kvotimus. 
Visus mokslo metus, kol išsikėlė katedron klebonu, su prefektu Pavilaniu 
gyvenau geruoju, ypač po vienos liturgikos pamokos, kai kursui neatspė- 
jus kokio tai norimo žodžio pataikiau pasakyti. 

Buvo daromas katedros remontas; jos pamaldos buvo laikomos se- 
minarijos bažnyčioje. Einu iš vienų rūmų į kitus. Sutinku kieme katedros 
vikarą kun. Joną Viercinskį?, lenką. Nesisveikinu. Sustabdo ir klausia: 
„Dėlko Tamsta manęs nesveikini?“ — „Kad aš Tamstos nepažįstu“.- „Mes, 
dvasininkai, turim būti visi pažįstami, todėl reikia sveikintis“. Nuo to 
laiko, sutikęs dvasiškį, pirmas pakeliu skrybėlę ir tariu: „Laudetus Jesus 
Christus“. 

Prasidėjo pirmos rekolekcijos. Tarp kitų apmąstymų teikėjo tris ketvir- 
čius valandos klūpant mąstyti „o wiecznošci“ (apie amžnybę), laikantis 
Šv. Ignaco vadovėlio. Medituoti nemokėjau. Pradėjau baltame lape rašyti: 
„O krotkie stowo wiecznošė, a znaczenia nieskonczonego...“ (trumpas 
žodis „amžinybė“, o reikšmė begalinė). Kaipmat praėjo meditacijai skirtas 
laikas. Kiek iš to liko dvasiai maisto, vienas Dievas težino. 

Baigę rekolekcijas einam išpažinties iš viso gyvenimo... Grįžta iš baž- 
nyčios draugas Jakuška ir klausia: „Kto etot černenkij kudriavyj sidit v 
konce kostiola? On mne dal percu...“ (Kas tas juodbruvis, garbanotas sėdi 
bažnyčios gale? Jis man davė pipirų). Gyvenimas parodė, kad jam to rei- 
kėjo; vėliau jis buvo nuėjęs klaidingais keliais, perdėdamas gėrime, bet 
gyvenimą baigė apsitvarkęs. Tas rogoristas, davęs jam pipirų, buvo prof. 
Maculevičius (Maironis-Mačiulis)?. Jis pirmam ir antram kursui dėstė te- 
ologinę propedeutiką lietuvių kalba; vadovėlio nebuvo, reikėjo užsirašyti. 


2 Jonas Viercinskis (Joannes Wiercinski) (1863-1921) - kunigas, įšventintas 1898 m. 


Kauno Šv.Gertrūdos bažnyčios rektorius. 
3 Jonas Mačiulis-Maironis (1862-1932) - prelatas, poetas (LE, t. 17, p. 111). 

Bet pirmą rudenį buvo iškeltas į Petrapilį akademijon. Atėjo atsisveikinti 
su visa seminarija. Ėmė kalbėti lietuviškai, užkando žadą, pravirko; visus 
išbučiavo tylomis ir išėjo, palikęs mus raudančius. Mes jau tuokart jautė- 
me, kad tai „Tarp skausmų į garbę“ poemos autorius. 

Netrukus iš akademijos atvyko inspektorius kan. Justinas Davidavi- 
čius, buvęs Sibiro tremtinys. Inspektorius prel. Barauskis“ buvo pava- 
sariop miręs. Susirinkom didžiojon auditorijon. Rektorius prel. Gasparas 
Cirtautas“ pristatė. Prašneka pats inspektorius lenkiškai, prašo nelaikyti 
jo žandaru... Nežiūrint to, netrukus nuplėšė uždangalus nuo langelių klie- 
rikų kambarių duryse. Tvarkos žiūrėjo vaikščiodamas koridoriais, žval- 
gydamasis pro langelius. Tiktai pastebėjęs netvarką, užeidavo kambarin. 
Paprastai sakydavo: „Nie kryjcie się, bo widzę do szipku košci...“ (nesi- 
slapstykite, nes matau lig kaulų smegenų). Tuo savo posakiu, matomai, 
norėdavo sužadinti baimę, kad laikytumės seminarijos tvarkos. Iš tiesų, 
labai daug ko nepastebėdavo. 

Gyvenome dviese kambaryje. Ateina draugas Juozas Jarašiūnas“. Pa- 
matė kun. inspektorius; įeina, skaičiuoja lovas: „Jedno, dwa...“ Trečios 
nėra. Klausia svečią, ko jis atėjęs. „Šventojo Rašto užrašų iš Paltaroko pa- 
siskolinti“, - atsako. „Dėl ko pats nerašai?“. - „Negaliu suskubti“. — „Eik 
iš čia“, - sukomandavo Jarašiūnui. Jam išėjus prasidėjo kvotimas man, ko 
draugas buvęs. Noromis nenoromis turėjau kartoti Jarašiūno posakius. 
Išbarė: „Kokie jūs būsite kunigai, kad nesilaikote seminarijos įstatų; čia 
gyvendami negalite didelių prasižEngimų padaryti; vrsiakai a iš mažų 
dalykų sprendžia jūsų pašaukimą...“ 


* Justinas Silvestras Dovydaitis (1834-1901) - Žemaičių vyskupijos kunigas, prelatas. 
Baigęs Varnių dvasinę seminariją, studijavęs Peterburgo dvasinėje akademijoje, 1857 m. 
įšventintas kunigu. Dėstė Varnių dvasinėje seminarijoje, buvo vysk. M.Valančiaus sekre- 
torius. Dirbo Vilniuje, Latvijoje. 1881 m. leista grįžti į Kauną, buvo katedros klebonas, nuo 
1894 m. - Kauno kunigų seminarijos profesorius ir inspektorius, 1897-1900 m. - rektorius 
(LE, t. 5, p. 141). 

* Petras Barauskis (Borovskis) (1859-1919) - Žemaičių vyskupijos kunigas, prelatas. 
Baigė Kauno kunigų seminariją ir Peterburgo dvasinę akademiją, 1887 m. įšventintas ku- 
nigu ir paskirtas Kauno seminarijos profesoriumi. Vėliau buvo Karmelitų bažnyčios filija- 
listas, Švč. Trejybės bažnyčios klebonas, I pasaulinio karo metu - generalvikaras (LE, t. 2, 
p. 194). 

* Gasparas Feliksas Cirtautas (1841-1913) - Žemaičių vyskupas, leidęs dvasines kon- 
ferencijas Žemaičių kunigų seminarijoje klierikams skaityti lietuvių kalba (LE, t. 4, p. 40). 

" Juozas Jara(o)šiūnas (1875-7) - Žemaičių, vėliau Telšių vyskupijos kunigas. Kunigu 
įšventintas 1889 m. Nuo 1921 m. buvo Kvėdarnos klebonas, nuo 1935 m. - Sen. Varnių 
klebonas. 

Draudžiant darbo valandomis užeiti vieniems pas kitus, kartais su- 
sirinkdavome koridoriuose. Pamatę, kad ateina inspektorius, visi bėgda- 
vome, kur kas galėdavo. Man iš po pačių akių nepasprukus, praeidamas 
klausia: „Co tu robicie?“ (Ką čia darote?) - „Laukiame būsimos pamokos“. 
Nueidamas tarė: „Conelium nealignantium“ (Nelabųjų santarvė). 
+" "Moralinę teologiją dėstydavo iš vadovėlio. Kartkartėmis pasakydavo 
kai ką iš savo patyrimo: „Klausykite, nes aš ne iš vieno pečiaus valgiau 
duoną“, - padarydavo labai praktiškų pastabų. Ir man sykį, atsakant pa- 
moką savaip, ne iš vadovėlio, profesorius pagyrė: „Sakai, kaip senas teolo- 
gas“. Buvo tai žmogus iškalbus, tiesus, griežtas; klierikai jo bijodavo. 

Rektorius prel. Gasparas Cirtautas buvo be galo švelnus, ramus, maža- 
xalbis, žodį branginąs žemaitis. Šventąjį Raštą beveik skaitydamas iš kny- 
gos aiškinda: o. Nemėgdavo, jei kas atsakinėdamas stengdavosi parodyti 
savo erudiciją. „Breviter, panie tego, dieas“ (Sakyk, panie tego, trumpai). 
Man tos pastabos netekdavo, nes, rašydamas kursui kas savaitę dviejų 
Šventojo Rašto perskyrimų santrauką, išmokau trumpai pasakyti. 

Iš pečiaus į klasę priėjo dūmų. Džiovininkas prof. Šimaitis, įkišęs gal- 
vą pro duris, atgal sugrįžo; nebuvo pamokos. Tuo tarpu bekrapštydami 
prileidome daugiau dūmų. Ateina pamokon rektorius. Taria: „Panie tego, 
uniplme [?] to zrobilišcie“ (tyčiomis tai padarėte), — ir mus išlaiko ilgiau, 
užtęsdamas pertrauką. Kitą sykį nebėra noro šposus krėsti. Prel. Cirtautą 
visi gerbėme ir mylėjome. į 

Kun. Šimaitis buvo labai geras profesorius, gražiai dėstė fundamentinę 
teologiją, kurią buvo pamėgęs. Jo pamokas užsirašinėjau; atsakinėdavau, 
jungdamas vadovėlį su aiškinimais. Vakarykščiai buvau klaustas. Ateina, 
šaukia: „Et dominus Paltarokas“. Atsakau visa iš užrašų. Nusišiepia ir ta- 
ria: „Sufficit“. Buvo tai didelio takto žmogus, aukštaitis, klierikų simpatija. 
Vienoms šventėms kursui davė namų rašto darbą. Draugai siunčia mane 
pas profesorių prašyti, kad nedrumstų poilsio sunkiu darbu. Patyręs argu- 
mentus, nusileidžia, bet ne visai: duoda perskaityti tą ir tą... 

Buvau senjoras — tai draugų rinktas tarpininkas tarp viršininkų ir kurso 
klierikų. Daugiausia reikalų teko turėti su prefektu Bronislovu Žongo- 
lavičiumi3. Jis turėdavo savo simpatijas klierikus. Man išsyk buvo per 


28 Bronislovas Žon golovičius (Žongoltowicz) (1870-1944) — Žemaičių, po to Vilniaus 
vyskupijos kunigas, Bažnyčios teisės daktaras. Mokėsi Žemaičių kunigų seminarijoje, Pe- 
terburgo dvasinėje akademijoje. 1895-1914 m. buvo Žemaičių kunigų seminarijos dėstyto- 
jas, Žemaičių vyskupų M.Paliulionio ir G.Cirtauto sekretorius, 1915-1918 m. - Peterbur- 
go dvasinės akademijos profesorius, nuo 1920 m. — Vilniaus Stepono Batoro universiteto 

daug geras, bet aš vengiau jo bičiulystės; vėliau net pykomės. Tai buvo 
gabiausias profesorius, puikiai dėstė Bažnyčios istoriją, vėliau - kanonus. 
Bet savo choleriko būdu, kaip prefektas, visiems įkyrėjo. 

Prieš Kalėdas visų kursų senjorai eina pas rektorių ir sako, kad klieri- 
kai nebegali pakęsti kun. prefekto priekabių. Rektorius atsako: „Uvažalem, 
panie tego, za takownego cztowieka; teras niemam kim zamienič; prefek- 
tem, panie tego, nie będzie“ (Laikiau, panie tego, taktingu žmogumi; dabar 
neturiu kuo pakeisti; prefektu nebus, panie tego). Grįžtame po švenčių, 
kun. Žongolavičius švelnesnis, o po vasaros atostogų nebe prefektas. Jo 
vietą užėmė kun. Br.Liausas?. 

Kai kurie profesoriai, kai iš vakaro kur sugaišdavo, rytojaus dieną duo- 
davo rašto darbą per pamoką. Vieną kartą prefektas kun. Liausas pranešė, 
kad būsią rašto darbas. Kursas pasiuntė senjorą pasakyti, kad nepasiruošę 
rašyti, nerašys, daug kas neatsinešę rašomosios medžiagos. Profesorius 
susinervino, ilgai kalbėjo: „To księža zrywają stosunki ze mną...“ (Tai ku- 
nigai nutraukia su manimi santykius). Kai laiko liko maža, ėmė dėsty- 
ti, bet nelabai sekėsi... Kun. Liausas buvo iškalbingas, dogmatiką dėstė 
akademiškai, bet mažai tereikalavo, vėlavo į pamokas. III kursui dėstė 
lotynų kalbą. Skaitėme klasikus. Man buvo lengva, nes gimnazijoje bu- 
vau išmokęs skanduoti eilėraščius. Padiktuodavo įvairiausius priežodžius, 
kuriuos mokėmės atmintinai. Buvo aiškus lenkas, bet atsargus aukštai- 
tis - panevėžietis. 

Buvau prepozitas. Gyvenau su pirmamečiais, vadinamojoje akademi- 
joje. Ketvirtadienį dėl blogo oro neišėjome vaikščioti. Nueinu pas kurso 
draugus. Triukšmaujame ilgesnį laiką, draugai po vieną išvaikščiojo. Lieku 
aš vienas svetimas. Šit prefektas: „Co tu ksiądz robi?“ (Ką čia, kunige, vei- 
ki?) - „Atėjau pas draugą“. - „Tu napalilišcie“. - „Ja nie palę“. - „Ksiądz 
zarzuca mi nieprawdę; ja widzę, že tu napalono“. — „Lecz ja nie palę“. — 
„Proszę išč do domu“. - „Jeszcze czas wolny; regula...“ — „Ja dla księdza 
regula“ („Čia prirūkėte“. - „Aš nerūkau“. - „Kunige, primeti man netie- 
są; juk aš matau, kad čia prirūkyta“. - „Bet aš nerūkau“. — „Prašau eiti 


profesorius, 1920 m. — šio universiteto prorektorius. Nuo 1930 m. buvo Lenkijos švietimo 
viceministras (LE, t. 35, p. 418). 

* Bronislovas Liaus (rašėsi Laus) (1872-1941) - Žemaičių vyskupijos kunigas, lenkų po- 
litikas; mokėsi Žemaičių kunigų seminarijoje ir Peterburgo dvasinėje akademijoje, 1896 m. 
baigė teologijos magistro laipsniu ir įšventintas kunigu. 1896-1920 m. buvo Kauno kunigų 
seminarijos dėstytojas, 1920 m. - garbės kanauninkas, Lietuvos lenkų deputatas Steigiama- 
jame ir I seime (LE, t. 14, p. 506). 

namo“. — „Laisvas laikas, regula...“. - „Aš kunigui regula“). Paėmė nuo 
stalo tabaką ir pats išėjo. Kambariuose buvo draudžiama rūkyti. 

Supratęs, kad aš buvau teisus, pasišaukė pas save klieriką Jarašiūną, 
tos celės gyventoją - rūkytoją, grąžino tabaką ir visą incidentą sušvelnino, 
sakydamas: „Ks. Paltarokas - powažny cztowiek, a wyobrazit sobie, že dziš 
šwiegto“ (Kun. Paltarokas - rimtas žmogus, įsivaizdavo sau, kad šiandien 
šventė). Matomai, pats buvo pamiršęs, kad ketvirtadieniais ilgesnis laisvas 
laikas, skirtas išeiti už miesto pasivaikščioti ar namie ilgiau pailsėti. 

Ketvirtadienio pasivaikščiojimai būdavo mums ir apylinkės žmonėms 
lietuvybės mokykla: Suvalkijos pusėje mokydavomės kirčiavimo, kaip 
tardavo kunigėlių pasižiūrėti atėję vaikai. Kaunijoje skambiomis daino- 
mis žadindavome sulenkėjusius gyventojus. Paskiau viešai dainuoti buvo 
uždrausta. Užtat seminarijos mūrai skambėdavo nuo dainų poilsio valan- 
domis. 

Tų dainų pramatoriai būdavo daugiausia Dogelis, Jarašiūnas ir aš. 
Lietuvybė kaskart labiau klestėjo tarp klierikų. Prie to gal bent kiek prisi- 
dėdavo lietuvių kalbos ir homiletikos pamokos, dėstomos žemaičio prof. 
Dirginčiaus“. Duodamų skriptų nepersirašinėdavau; draugams prieš pa- 
moką padėjus profesoriaus rankraštį ant katedros greitosiomis perskaity- 
davau... 

Skirtomis dienomis rašydavome lietuviškai pamokslus, kuriuos klie- 
rikai sakydavo seminarijos bažnyčioje ar valgykloje. Vėliau profesorius 
kritikuodavo. Man kažkaip neteko nė vieno pamokslo sakyti. Gaudavo- 
me kartais lietuviškų knygų, laikraščių, kuriuos godžiei skaitydavome ir 
rūpestingai slėpdavome. Mano slėptuvė buvo vadinamosios akademijos 
kamine. Mėginome rengti referatėlių. To sąjūdžio spiritus movens kurse 
buvo draugas Pranas Turauskas. 

Nors lenkų kalbos tuokart niekas nedėstė, tačiau visi turėjome jos iš- 
mokti tiek, kad suprastume skaitomas knygas ir susikalbėtume su pro- 
fesoriais. Būdamas seminarijoje skaičiau Mickevičiaus“, Sienkevičiaus“?, 


* Juozapas Dirginčius (1870-1931) - Žemaičių, vėliau Panevėžio vyskupijos kunigas, 
teologijos kandidatas. Kunigu įšventintas 1895 m. Nuo 1920 m. buvo Panevėžio lenkų 
mokyklos mokytojas, vėliau profesorius, kunigų seminarijos lietuvių kalbos ir homiletikos 
dėstytojas. 

*1 Adomas Bernardas Mickevičius (Mickiewicz) (1799-1855) - lenkų rašytojas, kilęs iš 
Lietuvos bajorų Rimvydų Mickevičių giminės (LE, t. 18, p. 342). 

2 HenrykSienkiewicz (1846-1916) - lenkų rašytojas, realistas, istorinio romano kūrėjas 
(LE, t. 27, p. 402). 

Chodzkos*, Radzevičiaus ir kitų raštus, daugiau ar mažiau liečiančius 
Lietuvos reikalus. Buvo seminarijoje keletas, gal keliolika klierikų, kurie 
laikė save lenkais, bet mums lenkiškumo klausimo nebuvo. 

sarium“ (reikalingą blogybę). Mokėmės tiek, kad išlaikytume kvotimus. 
Gukovskis kiek šališkai dėstydavo istoriją, kur liesdavo Rusijos santykius 
su Lietuva, bažnytinę uniją... Iš mūsų per daug nereikalavo; net per egza- 
minus gelbėdavo nuo valdžios atstovo inspektoriaus Odincovo priekabių. 
Man atsakinėjant,kad kunigaikštis prieš mūšį tarėsi, ar pereiti upę, ar čia 
laukti priešo, inspektorius užginčijo. Gukovskis palaikė mane. Odincovas 
baigė nesusipratimą: „Voobšče on ne liubil sovietovatsia“ (apskritai jis ne- 
mėgo tartis). 

Aronovas dažnai praleisdavo rusų literatūros pamokas. Kvotimams 
duodavo savo užrašus; išlaikydavome gerai. Odincovui prikibus, gindavo 
ne tiek klierikų pažiūras, kiek savo skriptus: „Auklėtinis visai teisingai 
pasakė“. Sykį ateina prieš kvotimus įgėręs ir skundžiasi: rektorius pagra- 
sinęs, jei nelankysią pamokų, būsiąs priverstas jį atleisti. Esą didelis čia 
daiktas - atstatę iš mergaičių gimnazijos, išėjęs... „Bet aš žinau, kad jūs per 
kvotimus palaikysite, tuo labiau kad jūsų kailis kenčia...“ 

Kartą užsisakė atvyksiąs seminarijon gubernatorius. Rektorius pasiun- 
tė laiškelį rusams mokytojams būti 11 val. Aronovas neatėjo. Gukovskis 
paklausinėjo istorijos. Gubernatorius norėtų pasiklausyti literatūros. Gu- 
kovskis sako, literatūros mokytojas sergąs. Vyskupas paskelbė manifestą, 
kad garbingo svečio apsilankymo proga po pietų nebūsią pamokų (nors 
ir taip jų tą dieną nebūdavo), ir pakvietė gubernatorių bei profesorius pas 
save vienuoliktą [antrą] valandą pietų. 

Aronovas, sužinojęs kad pas vyskupą pietūs, eina antrą. Sutinka jį Gu- 
kovskis: „Kur tu lendi? Aš pasakiau gubernatoriui, kad tu sergi“. - „Ką tu 
pasakei, tai tavo dalykas; aš turiu matytis su gubernatorium“. Eina prie 
gubernatoriaus ir aiškina: išėjęs nesusipratimas - rektorius parašęs 11 val., 
o jis perskaitęs antrą; nueinąs seminarijon, nieko nebesą; labai jis atsipra- 
šąs... Ir pasilieka pietų. 

Vyskupas dažnai lankydavo seminariją. Pats klausinėdavo klierikus, 
ypač per egzaminus. Mane sykį, atsakius ištrauktą bilietą, ilgai laužė iš 
visos kanonų programos. Sveikas išėjau iš vyskupo rankų. Tik prof. Žon- 
golovičius, man pasakius „Ouaestio non dum est dirempta“, rūsčiai tarė: 


“ Jonas Chodzka (1777-1851) - Lietuvos veikėjas ir rašytojas (LE, t. 3, p. 529). 

„Si non est dirempta, our ut diremptam tradis? Sufficit“ („Klausimas dar 
galutinai neišspręstas“. „Jei neišspręstas, tai kam pasakoji kaip apie iš- 
spręstą? Gana“). 

"Katedroj vyskupas nepaprastai žiūrėdavo giedojimo: kai tik subdia- 
konas ar diakonas ne gregorianiškai užgiedos, ir šaukia po sumos giedo- 
jimo profesorių (professorem cantus). Pirmą sykį Velykų rytą sky 
p. Naujalio vedamas klierikų choras: „Vit t'o Regina caeli laetare...“ Po 
rezurekcijos, darydamas inklinaciją chorui, vyskupas Spaluko ant vienos 
kojos - buvo tokia gera nuotaika. į 

Kitais metais užsispyrė senelis daryti procesiją lauke aplink didžiulę 
katedrą; nuvargo; sugrįžęs prie altoriaus sukniubo. Choras geriau gieda: 
„Regina caeli laetare...“ Vyskupas purto galvą: „Coš nie tak panie, wlašnie 
jak tego“: Reikia giedoti maldėlę, šaukia: „Nic nie widzę; akolici“ (Nieko 
nematau, akolitai). Buvome su draugu akolitais. Pribėgome su žvakėmis; 
stumia šalin: „Nie zakapcie, wlasnie jak tego“ (Neužlašinkite). Jis buvo 
katedrai pripirkęs brangių aparatų. 

Pavyskupis Baranauskas“ gyveno visai nuošaliai nuo seminarijos; nu- 
eidavome jo sveikinti šventėmis, pagiedodavome „Gratulamur Tibi...“ 
Kartą vedė mums rekolekcijas; sakė labai griežtai, ypač apie pašaukimą: 
„Wola ciebe nie Bėg, a ciato i krew...“ (Šaukia tave ne Dievas, o kūnas ir 
kraujas...). Vienas sakristas sunkiai po konferencijos ŽEiCuSs: „Gerai sakė, 
bet man jau per vėlu“. 

Pavysk. Baranauskas mane įšventino klierikų 1895 m. Paskyrė jį Seinų 
vyskupu. Ateina su klierikais atsisveikinti. Taria: „Tegulbus pagarbintas Jėzus 
Kristus“. - „Ant amžių amžinųjų. Amen“, - sušunkame balsu visi. „Mes len- 
kai, jūs lietuviai; mes mokomės jūsų kalbos, jūs mokykitės mūsų kalbos. Niech 
będzie pochwalony Jezus Chrystus“... Ir išėjo, palikęs mus nustebusius. 

Ketvirtų metų gavėnioje vadovybė liepė sėdėti man rekolekcijose sub- 
diakonatui. Švęstis nebuvo reikalo; norėjau šventimus atidėti penktiems 
metams. Bet griežtas nuodėmklausio kun. Al.Dambrausko* žodis - „Aš 
ne mašinistas, tu ne mašina; jei nenori, nesišvęsk, bet aš nematau jokio 
reikalo šventimus atidėlioti“, - pastūmė prie altoriaus 1898-II-28 d. Šven- 


* Antanas Baranauskas (1835-1902) - Seinų vyskupas, poetas (LE, t. 2, p. 185). 

3 Aleksandras Dambrauskas-Adomas Jakštas (1860-1938) - prelatas, katalikiškos 
visuomenės ideologas, tautinio atgimimo veikėjas, mokslininkas, poetas ir kritikas, dauge- 
lio laikraščių steigėjas, redaktorius ir bendradarbis. Mokėsi Žemaičių kunigų seminarijoje 
Kaune, po to Peterburgo dvasinėje akademijoje, kurią baigė 1888 m. Tais pačiais metais 
įšventintas kunigu (LE, t. 4, p. 257). 


GYVENIMO BRUOŽAI 55 


tino pavyskupis Cirtautas. Po trijų savaičių diakonu įšventė vyskupas 
Paliulionis“. 

Dvasios tėvas kan. Kristijonas“, sulenkėjęs latvis, kaip rekolekcijose, 
taip ir kasdien, ypač šeštadieniais, nuoširdžiai dėstė amžinąsias dorovės 
tiesas ir jų laikytis ragino. Bet ar tai buvo kalta svetima lenkų kalba, gal vie- 
nuoliškoji asketika, gal per ilgos konferencijos, ar kurios kitos priežastys 
kliudė, kad tie pamokymai aidėjo kažkaip šiurkščiai, ne visai lipo jauniems 
žmonėms prie širdies. Net kai šeštadieniais per ilgai kalbėdavo, kai kas 
imdavo nerimauti. Bet seminarijoje meditacijos, konferencijos, dvasiški 
skaitymai labai daug duoda sielos kultūrai. Tai šepetys, kuris valo dulkes 
ne tiek iš viršaus, kiek iš vidaus. 

Mokiausi visą laiką gerai, cum laudibus. Paskutiniais metais prof. Žon- 
golovičius iš kanonų nė sykio neklausė; davė kursui rašto darbą; sten- 
giausi tinkamai parašyti. Niekad pažymiais nesiinteresavau. Draugai sakė 
matę trejetuką. Gal buvo kitą kandidatą nužiūrėjęs siųsti akademijon? Aš 
apie tai negalvojau. 

Ketvirtą kursą baigus, viršininkai paskyrė mane tęsti studijas aka- 
demijoj. Buvau nekokios sveikatos. Einu pas prelatą Davidavičių, kuris, 
Cirtautui tapus pavyskupiu, buvo rektorius, atsisakyti. Sakau esamas ir 
nesamas priežastis. Nenori nė kalbėt, lakoniškai taria: „Rachunki z tobą 
skonczone; pojedziesz; dowidzenia“ (Sąskaitos su tavimi baigtos, važiuosį; 
"su Dievu). 


KuUNIGŲ AKADEMIJA 


1898 m. po vasaros atostogų, Kaune atsisveikinę su profesoriais ir drau- 
gais, drauge su Petru Ruškiu“, kuris savo noru važiavo akademijon, sė- 


* Mečislovas Leonardas Paliulionis (1834-1908) - Žemaičių vyskupas. Mokėsi Varnių 
kunigų seminarijoje, Peterburgo dvasinėje akademijoje, kurią baigęs 1860 m. įšventintas 
kunigu. Dėstė dogmatinę teologiją Varnių ir Kauno kunigų seminarijose, buvo Kauno 
kunigų seminarijos prokuratorius, Kauno mergaičių gimnazijos kapelionas. 1883 m. kon- 
sekruotas vyskupu (LE, t. 21, p. 422). 

* Turi būti Kriškijonas (Kryškjan) (1845-1928) - latvių kunigas, garbės kanauninkas. 
Baigė Žemaičių kunigų seminariją, kunigu įšventintas 1870 m. Vikaravo Kurše ir kitose La- 
tvijos parapijose, nuo 1896 m. buvo Kauno kunigų seminarijos profesorius ir inspektorius, 
po to Kauno benediktinių kapelionas (LE, t. 13, p. 155). 

* Petras Ruškys (1876-1967) - Žemaičių, vėliau Telšių vyskupijos kunigas. Baigė Peter- 
burgo dvasinę akademiją, kunigu įšventintas 1902 m. Buvo Biržų Saulės gimnazijos kape- 

dame vagonan. Pirmą sykį tokia tolima kelionė; nuotaika nesmagi. Mąs- 
tai žmogus: „Kažin ar grįšiu? Gal ten supūsiu šiaurinėj gudų pusėj?“ Šit 
ateina du akademijos studentai, klausia: „Kur vykstate?“ Atsakome: „Pe- 
terburgan“. - „Akademijon?“ - „Taip“. - „Mes taip pat“. Tai buvo suval- 
kiečiai Jurgis Matulevičius“ ir Pranas Būčys“ jie visą kelią draugiškai mus 
globojo. 

Nuvykus akademijon, paėmė savo globon vyresnieji vyskupijos drau- 
gai. Protoplasta (t.y. paskutinio kurso pirmas peržengęs akademijos slenkstį 
studentas) Kazimieras Šaulys“! apvedė per visus kursus supažindinti su 
būsimais draugais. Lenkai, nuotaikos žmonės, čiauška kaip šarkos. Viena- 
me kambaryje Waszul sako: „Nas tu trzech: i jeden ksiądz w okularach, i 
drugi ks. w okularach, i tszeci ks. w okularach...“ (Mes čia trys: ir vienas 
kunigas su akiniais, ir antras kunigas su akiniais, ir trečias kunigas su aki- 
niais...). Taip užsirekomendavo save ir draugus. 

Pirmas kursas savo kambariuose semestro pradžioje turi kelti vaišes 
profesoriams ir vyresniesiems draugams. Aš buvau Tomui Žoltovskiui, 


lionas, Šeduvos progimnazijos direktorius, Kretingos Saulės progimnazijos mokytojas ir 
parapijos vikaras, Plungės Saulės gimnazijos tikybos mokytojas, po to vėl dirbo Kretingoje, 
buvo Kretingos liaudies universiteto steigėjas. Rašė istorinėmis temomis laikraščiuose ir 
žurnaluose. Palaidotas Veiviržėnuose (LE, t. 26, p. 220). 

* Jurgis Matulaitis, MIC (1871-1927) - Vilniaus vyskupas, arkivyskupas, Apaštalinis 
vizitatorius Lietuvai, marijonas, palaimintasis. Kunigu įšventintas 1899 m., 1909 m. įstojo 
į marijonų vienuoliją. 1918-1925 m. - Vilniaus vyskupas, 1925 m. pakeltas arkivyskupu. 
Tų pačių metų gruodžio 7 d. paskirtas Apaštaliniu vizitatoriumi Lietuvai. Per devynis 
jo veiklos mėnesius įsteigta Lietuvos bažnytinė provincija su 5 vyskupijomis ir 4 naujais 
vyskupais. 1987 m. paskelbtas palaimintuoju (LE, t. 17, p. 516). 

* Pranciškus Petras Būčys, MIC (1872-1951) - vyskupas mokslininkas. Baigė Seinų kuni- 
gų seminariją, Peterburgo dvasinę akademiją, 1901 m. Friburgo universitete gavo teologijos 
daktaro laipsnį. Buvo Seinų kunigų seminarijos, vėliau Peterburgo dvasinės akademijos 
profesorius, jos prorektorius ir einantis rektoriaus pareigas, Lietuvos universiteto katedros 
vedėjas, prorektorius, rektorius. Nuo 1909 m. — marijonų vienuolijos narys, 1927-1951 m. 
(su pertraukomis) - jos generolas. 1930 m. konsekruotas Rytų apeigų vyskupu, lankė rusų 
emigrantus įvairiose šalyse. 1935 m. grįžo į Lietuvą, dirbo Šv. Gertrūdos bažnyčioje Kaune, 
buvo Telšių kunigų seminarijos dvasios vadas, katalikiškosios misijos tarp Lietuvos rusų 
vedėjas. Nuo 1939 m. gyveno Romoje, ten ir mirė (LE, t. 3, p. 305). 

41 Kazimieras Šaulys (1872-1964) — prelatas, protonotaras, Lietuvos nepriklausomybės 
akto signataras. Baigė Kauno kunigų seminariją, studijavo Peterburgo dvasinėje akademi- 
joje. Kunigu įšventintas 1889 m. Pastoracinį darbą dirbo Panevėžyje, Kaune, nuo 1922 m. 
dėstė Teologijos-filosofijos fakultete, buvo vyskupo sekretorius, vyskupijos kancleris, ar- 
kivyskupijos generalinis vikaras. 1944 m. pasitraukė į Vakarus, gyveno ir mirė Šveicarijoje 
(LE, t. 29, p. 373; B.Kviklys, Lietuvos bažnyčios (toliau — LB), t. 3, Chicago, p. 495). 

Jenkui, papasakojęs, kaip Lietuvos žydas SveiRioo kleboną: „Winszuję 
proboszcza Zz nowym rokiem, z nowem szczęšciem“ ir užgiedojęs: „Bože 
caria chrani“. Puotaujame; Žoltovskis prieina prie prof. pikos susi- 
daužia vyno stikliuku ir užgieda: „Winszuję Profesora... 

Kiekviena vyskupija turėjo nustatytą studentų skaičių, nes iš viso te- 
galėjo būti apie 70. Didelė dauguma buvo lenkai. Lietuvių teatsiųsdavo 
Kaunas, Seinai, kartais Vilnius ir Petrapilis. Viskas oficialiai buvo loty- 
niškai, privačiai — lenkiškai. Bet niekas nekliudė mums tarp savęs lietu- 
viškai kalbėtis, pasiskaityti savų knygų. Mane draugai lenkai vadindavo 
„Kazys“. Iš Jasio (Kurzyna), Kazio ir Tomaszo (Žoltowski) buvo susidaręs 
triumviratas, kuris vadovavo kursui. 

Draugas Juozas Skvireckas“ prigąsdino mane, kad pirmojo kurso mo- 
kymosi duomenys gali atsiliepti baigiant akademiją, kad net esą galima 
negauti mokslo laipsnio. Truputį pasispaudžiau ir atsiradau tarp studentų 
„primi ordinis“. Susiorientavau, kaip reikia darbuotis, kad būtų galima eiti 
pirmose studentų eilėse. 

Akademijos rektorius pavyskup. Niedzialkovskis*, kuris juokdavosi, 
kadjo pavardė rodanti, jog esąs sutvertas ne dziatač (neveikti), mėgdavo ir 
kitų pavardes kraipyti, analizuoti. Po vienų kvotimų, kuriuose dalyvavo, 
tarė: „Czy jeden kos, czy pėltora kosa, byle tak dobrze umie dogmatykę“ 
(Ar vienas strazdas, ar pusantro strazdo, bet tik taip gerai moka dogma- 
tinę teologiją). Tuo tarpu ta pavardė turbūt nieko kito nereiškia, kaip tik 
Zigmanto II poltoraką, sidabrinį pinigą (pusantrinį). 

Lietuvių profesorių tebuvo Maculevičius ir Pranaitis“. Maculevičius 
buvo prefektas. Su klierikais mėgo elgtis kaip seminarijoje, o čia jau su- 


* Jonas Baptistas Ciepliakas (Cieplak) (1857-1926) - Vilniaus arkivyskupas (LE, t. 4, 
p. 23; VLE, t. 4, p. 123). 

* Juozapas Jonas Skvireckas (1873-1959) - Kauno arkivyskupas metropolitas, VDU 
profesorius, viso Šventojo Rašto į lietuvių kalbą vertėjas. Baigė Peterburgo dvasinę aka- 
demiją teologijos kandidato laipsniu, 1899 m. įšventintas kunigu, 1919 m. konsekruotas 
vyskupu, nuo 1926 m. iki mirties - Kauno arkivyskupijos metropolitas (LE, t. 28, p. 114). 

* Karol Antoni Niedziatkowski (1846-1911) - Mogiliavo arkivyskupijos administrato- 
rius, Lucko vyskupas, rašytojas. Baigė Peterburgo dvasinę akademiją 1867 m. 1881 m. buvo 
Žitomiro kunigų seminarijos profesorius, vėliau rektorius. Po to pakviestas Peterburgo 
dvasinės akademijos rektoriumi; 1899-1901 m. administravo Mogiliavo arkivyskupiją, kur 
tuo metu sekretoriavo kun. K.Prapuolenis (1858-1933). Jo atsiliepimai apie vyskupą yra 
teigiami (LE, t. 20, p. 329). 

“ Justinas Bonaventūra Pranaitis (1861-1917) - kunigas, profesorius, misininkas. 
Mokėsi Seinų kunigų seminarijoje, Peterburgo dvasinėje akademijoje. Kunigu įšventintas 
1886 m. ir paliktas dėstyti Peterburgo dvasinėje akademijoje. 1898 m. išvyko sielovados 

brendę žmonės, kiti net kunigai. Pvz., ateina kambarin ir mikčiodamas 
sako: „Ale tu księža palą“. Lenkas kaip mat nukreipia kalbą kiton pusėn: 
„Proszę księdza prefekta, u nas stužba pali“ (Atsiprašome kunigą prefektą, 
pas mus tarnai kūrena pečius). Bendrai su iškalbingais lenkais jam ne kaip 
sekdavosi kalbėtis. 

Maculevičius dėstė moralinę teologiją ir rašė veikalą „De justitia et 
jure“. Mes persirašinėdavome paskaitas šapirografui. Kai mes pritrūkda- 
vome laiko, tai pats profesorius mums perrašydavo. Dar šiandien tebe- 
turiu įrištas paskaitas su vieno draugo ir profesoriaus rašysena. Tai buvo 
vadovėlis, kol po daugelio metų gavau iš paties autoriaus dovanų spaus- 
dintą veikalą. 

Nemėgau atmintino darbo, kurio nemaža tekdavo nudirbti akade- 
mijos studijose. Moralinės teologijos kvotimuose nebuvo daug tezių, tik 
trys. „Moralinės teologijos istorija“ - buvo vien autorių ir veikalų vardai 
su trumpais apibūdinimais. Jų nevengiu, tik prieš pat kvotimus atsidėjęs 
kartą kitą peržiūriu, nusistatęs tų bilietų netraukti. Draugas Ruškys ima iš 
vienos stalo kertės - istorija, dr. Pycia — iš kito krašto, vėl istorija. Telieka 
vienas bilietas; imu nuo profesorių — ir vėl istorija. 

Pradedu atsakinėti; sakau, ką žinau, bet nesijaučiu tvirtas visame var- 
dų ir pavadinimų konglomerate. Prof. Maculevičius tyli; asistentams, ma- 
tyt, nusibodo klausyti visų šventųjų ir nešventųjų litanijos. Prof. Stavinskas 
meta visai kitą klausimą. Dabar pasijutau savo kailyje ir atsakiau visai 
gerai. Sakausi draugams buvęs įkliuvęs; atsako, kad niekc nežymėję, kaip 
visados, taip ir šiuo atveju, atsakinėjęs sąmoningai. Mano visa sąmonė 
buvo ta: neliesti, ko gerai neatsimeni... 

„Prof. Pranaitis aiškino hebrajų kalbą. Rasdavosi vienas kitas studentas, 
kuris manydavo specializuotis Šv. Rašte; jie ir mokydavosi hebrajų. Su tais 
profesorius ir turėdavo daugiausia reikalų, kitų per daug nespausdavo - 
tereikalaudavo minimumo, kad galėtų pastatyti reikalingą pažymį. Prie 
nespecialistų ir aš turėjau garbės priklausyti, sakydamas: „Hebal hebalim, 
vekol hebal“ (Tuštybių tuštybė ir viskas tuštybė). 

Petrapilin 1899 m. atvyko kun. Jaunius“, skaityti, rodos, universitete 
keleto viešų paskaitų. Laikraščiai su dideliu pasigėrėjimu parašė apie lin- 
gvistinius jo išvedžiojimus. Susidomėjo rekt. Niedzialkovskis ir pakvietė 


darbui į Vidurinę Aziją, statė bažnyčias ir koplyčias, lankė tikinčiuosius, bendradarbiavo 
lietuviškoje spaudoje (LE, t. 23, p. 411). 

* Kazimieras Jaunius (1849-1908) - Žemaičių vyskupijos kunigas, kalbininkas, lituanis- 
tas, Žemaičių kunigų seminarijos lietuvių kalbos dėstytojas (LE, t. 9, p. 345). 

ji akademijon lotynų literatūros profesorium ir graikų kalbos lektorium. 
Naujas žmogus turėdavo skaityti vieną viešą paskaitą, prieš pradėdamas 
sisteminį kursą. Susirinko profesūra ir studentai. Rektoriaus įvedamas ir 
rekomenduojamas kunigas Jaunius. 

Profesorius sėdasi katedron, padeda prieš save kokius tai suglamžy- 
tus popiergalius ir pasako, kad paaiškinsiąs smulkų dalyką, iš kur lotynų 
kalboje pirmoje linksniuotėje atsiradę daiktavardžių su galūne -a vyriško- 
sios gimties. Išsyk dar pažiūrėdavo į tuos popieriukus, kuriuose nebuvo 
pažymėta nė šimtosios dalies, ką jis sakė; paskui ant jų alkūnėmis užsigu- 
lė; toliau ėmė mostaguoti rankomis... Dėstė ilgai, aiškino kitų pažiūras. 
Pagaliau baigė: „Ko neįstengė atspėti kiti, labiausiai savieji, tai man, jų 
nuomone, barbarui, Dievo padedamam, pasisekė susekti...“ 

Kilo tarp studentų didžiausias entuziazmas, plojimas, ko nėra buvę 
akademijos papročiuose - nei aprobuoti, nei peikti profesorių paskaitų. 
Jauniaus paskaita buvo atspausdinta akademijos metraštyje. Užsienio fi- 
lologai, tai patyrę, ėmė prašyti sau tų egzempliorių. Spaustuvė neturėjo 
reikalingų ženklų, todėl atspausdino su dideliais trūkumais. Prof. savo 
ranka pataisė vieną egzempliorių ir davė mums sutvarkyti daugiau; juos 
išsiuntinėjo norintiems lingvistams. 

Kaip graikų kalbos lektorius kun. Jaunius skaitė antrą paskaitą šia 
tema: „Žemė tuomet turėjo vieną kalbą“ (Prad 11,1). Lygindamas įvairias, 
įvairiausias, ypač senovines kalbas, priėjo išvados, kad šitas Šventojo Raš- 
to posakis yra teisingas, kad iš vienos kalbos atsiradusios visos kalbos... 
Kai šiandien turime 2796 (?) kalbas, rodos nuostabus daiktas; bet anuomet 
be mažiausios abejonės „iuradimus in verba magistri“, kartodami - „au- 
tos ite...“ 

Kun. Jaunius imponuodavo mums savo žiniomis, bet daug išmokyti 
mūsų negalėjo. Pats net klausdamas labai daug kalbėdavo... Beveik gana 
būdavo gudriai kartoti jo žodžius, o jis tiktai gėrėdavosi sakydamas: „Bene 
optime, gratias“. Didelis žinovas, matomai, negalėjo net įsivaizduoti, kad 
kas nors tokių jam paprastų dalykų nežinotų. 

Rektorius pavyskupis Niedzialkovskis praktiškai dėstė fundamentinę 
teologiją; pasakydavo ne vieną savo argumentą, bet pripasakodavo ir viso- 
kių anekdotų. Pradėdavo lotyniškai; neina sklandžiai, tardavo: „Panowie 
rozėmieją, co ja chcę powiedzieč“. „Rozumiemy, rozumiemy“, - šauk- 
davome vienu balsu (Ponai suprantate, ką noriu pasakyti. Suprantame, 
suprantame). Tuokart pasakydavo kokį juoką: „Kiedy ja bylem w Žyto- 
mierzu...“ (kai aš buvau Žitomyre...) ir dėstydavo lenkiškai. Kadangi 

žinojome jį daug rašant, polemizuojant su visokiais bedieviais, daug iš 
paskaitų nereikalaudavome. 

Prof. Stavinskis, žytomirietis, dėstė homiletiką. 1899 m. žemesniems 
kursams nebuvo kvotimų, tebuvo kolokvijumai. Rengtasi paleisti vasaros 
atostogų dėl sumanyto mūsų padidinimo. Pasibaigė paskaitos, pastatyti 
pažymiai. Stavinskis sumanė padaryti dar vieną paskaitą mūsų kursui. 
Nesusirinkome. Rektorius pasakė, kad profesorius norįs pataisyti Majevs- 
kiui pažymį, visiems papasakoti, kaip per atostogas turėtume skelbti Die- 
vo žodį. Prašė ateiti paskaiton... 

Susitarėme be Majevskio nė vienas neatsakinėti. Paklausia bent kiek 
Majevskį, klausia Stanevičių; atsako, neskaitęs, nes rektorius sakęs... Šau- 
kia Jatbrzykowskį“. „Nie czytatem“. Tamsta juk atsimeni, ką esi skaitęs. 
Tas išsižioja ir ima sakyti. „Užteks“. Streikas sulaužytas, satisfakcija gauta. 
Nueina pas inspektorių. Pakelia Majvskio pažymį. Stanevičiui nubraukia 
5, pastato vienetą. 

Privačiai sužinota, kas įvyko. Kursas nueina pas inspektorių, klausia 
viešai. Nesako. Šit įeina rektorius: „Co tu panowie robią?“ - „Norime su- 
žinoti šios dienos rezultatus...“ Man rodos, kad taip nėra... Inspektorius 
dabar pasakė, kaip tas įvyko. Rektorius paima jau pasirašytą žurnalą, 
perbraukia 1, stato 3. Stanevičius reikalauja palikti jam 1. Rektorius taria 
įprastą posakį: „A, kaip man šiandien galvą skauda“ ir išeina. 

Prof. Dževieckis, dėstydamas filosofiją, aiškino ne tik žmogaus psicho- 
logiją, bet ir gyvulių... Sako, esą koliojamasi asilais, kaip kvailybės atsto- 
vais. Jaunas asilas esąs gudrus, bet tingus: mušamas atbunkąs, pasidarąs 
abuojas. Pravardžiuojant esą reikalinga pridėti: „senas asile“. Pats profe- 
sorius buvo gabus, bet originalas. Disertacijai rašyti prašiau jį nurodyti 
literatūros. „Ateik rytoj“. Nueinu. „Ba, zapomniatem“. Užmezga nosinėje 
mazgelį. Nueinu: „Ba, pamiršau“. Taip ir pasibaigė reikalas. 

Prof. Stavinskio ir Džewieckio tarnai ginčijasi, katras ponas moky- 
tesnis. Pirmojo tarnas sako: „Mano, nes skaito ir skaito knygas...“. An- 


* RomuaidJaibrzykowski (1876-1955) - Vilniaus arkivyskupas. Mokėsi Seinų kunigų 
seminarijoje, Peterburgo dvasinėje akademijoje. Kunigu įšventintas 1901 m. Nuo 1902 m. 
dėstė Seinų seminarijoje. Vyskupu konsekruotas 1918 m., 1925 m. įsteigus Lomžos vysku- 
piją buvo jos pirmasis vyskupas, o 1926 m. paskirtas Vilniaus arkivyskupu ir buvo čia iki 
1942 m., kada vokiečiai ištrėmė į Marijampolę. Antrą kartą sovietams okupavus Lietuvą, 
trumpam buvo sugrąžintas į Vilnių, bet netrukus persikėlė į Lenkiją (Balstogę), iš kur 
valdė Lenkijos ribose esančią Vilniaus vyskupijos dalį iki savo mirties. Visą laiką vykdė 
prolenkišką politiką (LE, t. 9, p. 266). 

trojo atsako: „Mano, nes jau visas perskaitė, o dabar dažnai guli kušetėje, 
kosti, čiaudo ir spjaudo...“ Taip tarno vaizduotėje „besiskaitė tarp gal- 
vočių, lyg visą išmintį išaižęs“. Tačiau ir pirmasis nepasižymėjo dideliu 
mokslingumu. 

Šv. Raštą dėstė prof. Akko, storu tubaliu [?] balsu. Eina koridoriumi 
pro šalį rektorius, praveria duris ir klausia: „Proszę pana professora, na 
kogo to tak halasuje?“ „Pszepraszam Ekscelencjo; može pszeszkadzam?“ 
(Atsiprašau, gal trukdau?) „Kame?“ — „Spaceravoti“. Akko buvo rekto- 
riaus nemėgiamas, nes į jo mėgiamus juokus smarkiai reaguodavo. Vieną 
kartą net rekolekcijose per studentų galvas rektorius su Akko suvedinėjo 
sąskaitas ne per daug maskuotais pavyzdžiais vienas iš kito gyvenimo. 

Paaiškėjo prof. Akko rengiamas atstatydinimas; klierikų būrys nuei- 
na pas rektorių ir sako: „Jei reikalinga akademijos reforma, tai reikėtų ją 
pradėti ne tuo asmeniu...“ Net nusiuntė karikatūrą: rektoriui ant krūti- 
nės raičiojasi du katinuku; juodu glostomu riečia uodegaites aukštyn... 
Reikalui paaiškėjus, atstatyta ne tik prof. Akko, bet ir prof. Stavinskis ir 
dar vienas žitomyrietis Stobnickis. Taip brendo akademijos reforma pro- 
fesorių atžvilgiu. Pakviesta daugiau lietuvių: Būčys, Čėsnys“, Grigaitis“, 
Matulevičius. = 

Inspektorius prel. Retkė* aiškino Bažnyčios teises; dėstymas kaip dės- 
tymas - buvo platus, akademiškas. Bet įdomiausia buvo bylų sprendimas, 
dažniausiai moterystės klausimais. Buvo duodami parašyti casusus: tei- 
sėjui, gynėjui, advokatui. Profesorius, rašinius peržiūrėjęs, grąžindavo; 
vėliau buvo daroma auloje bylos nagrinėjimas; jame dalyvavo ir mėgėjai, 
neskirti studentai... Bet viskas staiga nutrūko, nes prof. Retkė turėjo palikti 
akademiją. 


* Blažiejus Čėsnys (1884-1944) - Žemaičių vyskupijos ir Kauno arkivyskupijos kunigas, 
teologijos daktaras, VDU, Liublino katalikiško universiteto, Peterburgo dvasinės akademi- 
jos profesorius, Kauno metropolijos kapitulos kanauninkas, Popiežiaus rūmų monsinjoras 
(LE, t. 4, p. 125; LB, t. 3, p. 482). . - 

* Aleksandras Grigaitis (1877-1955) - Seinų, vėliau Vilkaviškio vyskupijos kunigas, 
prelatas. Baigė Seinų kunigų seminariją, Peterburgo dvasinę akademiją, Friburgo universi- 
tetą daktaro laipsniu, Jeruzalėje - Biblijos akademiją. Dėstė Seinų kunigų seminarijoje, buvo 
Peterburgo dvasinės akademijos profesorius, 1922-1940 m. dėstė LU Teologijos-filosofijos 
fakultete Šventąjį Raštą. 1920-1926 m. - K.Naumiesčio, 1926-1955 m. - A.Panemunės kle- 
bonas, 1924 m. pakeltas prelatu, 1935 m. - apaštališkuoju protonotaru (LE, t. 7, p. 489). 

* Andrzej Retke (1851-1907) - prelatas. Kunigų seminariją baigė Varšuvoje, studijavo 
Peterburgo dvasinėje akademijoje, kunigu įšventintas 1875 m. Nuo 1884 iki 1902 m. dėstė 
Peterburgo dvasinėje akademijoje, 1898-1902 m. buvo akademijos inspektorius; 1886 m. 
teologijos daktaras. 

Rektorius Niedzialkovskis persikėlė Žitomyran vyskupu; jo vieton 
atvyko prel. Lionginas Žarnovieckis“. Atėjo pirma karaliaus diena. Nie- 
dzialkovskis kasdien 9 val. laikydavo šv. Mišias; taip pat atskaitydavo ir 
galiuvkose; tik mes atgiedodavome „Ie Deum“. Naujas rektorius įsakė 
laikyti giedotas Mišias su asista, choru, iškilmingai ir paprašė jas laikyti 
kun. inspektorių. Asiston diakonu buvo paskirtas Tomas Žoltovskis; tas 
pasakęs neisiąs tarnauti Mišioms, nuėjo ligoninėn, užsirašė sergąs ir atsi- 
gulė... Susirenkame. Nėra diakono, o Retkė, užuot paėmęs kitą diakoną, 
tarė neisiąs Mišių laikyti, kol neateisiąs Žoltovskis. Prasidėjo lakstymas 
iš koplyčios ligoninėn, iš ligoninės koplyčion. Po geros pertraukos atėjo 
diakonas. 

Atlaikyta Mišios, atgiedota „Te Deum laudamus...“ (Tave, Dieve, gar- 
biname...) „Dignare, Domine, die isto sine peccato nos custodie“ (Teikis, 
Viešpatie, šiandien išlaikyti mus be nuodėmės). Bet incidentas išėjo aikš- 
tėn. Svetimų tikybų departamentas įsakė Žoltovskiui per 24 val. išvažiuoti 
iš Petrapilio. Retkei pasakyta per 2 savaites būsiąs atstatytas nuo profesū- 
ros „za neimenije vlijanija na vospitannikov“ (dėl neturėjimo įtakos au- 
klėtiniams). Nieko negelbėjo paaiškinimas, kad turi įtakos, nes privertė 
Žoltovskį ateiti asiston. 

Historia est vitae magistra. Prof. Gavronskis dėstė Bažnyčios istoriją 
plačiai, rodydamas įvairius šaltinius, bet darydavo daug visokių digresijų. 
Pvz., dar studentaudamas su draugais grįžęs akademijori. Vagone susidū- 
rė su vysk. Paliulioniu, kuris tuokart atkakliai kovojo su rusifikacija. Vys- 
kupas įsikarščiavęs: „Ne tai bloga, ne tai bloga, ką mums svetimi primeta, 
bet tai, prie ko mes patys primušame antspaudą“ ir plaštaka taip tvojęs per 
blauzdą Gavronskiui, kad, anot jo, „dziš jeszcze czuję to uderzenie“ (dar 
šiandien jaučiu tą užgavimą). 

Rektorius kam ten pasakė, Žoltovskis, važiuodamas pro Vilnių, su- 
stojęs Aušros Vartuose ir šmeižęs akademiją. Draugas Jas Kurzyna parašė 
Aušros Vartų klebonui, klausdamas apie Žoltovskį. Atsakyta, kad Žoltovs- 
kio jis nematęs ir Vilniuje apie jo buvimą niekas nežinąs... Kurzyna eina 
pas rektorių ir drasko jam akis. Tas karštis Kurzynai nepraėjo veltui. Nors 
buvo leista baigti akademiją, parašyti disertaciją, laikyti kvotimus, tačiau 
neduota mokslo laipsnio, neva dėl blogo elgesio. 


“| Lionginas Žarnovieckis (Žarnowiecki Longin) (1842-1915). Mokėsi Žitomyro kuni- 
gų seminarijoje, Peterburgo dvasinėje akademijoje, 1901 m. paskirtas Peterburgo dvasinės 
akademijos rektoriumi, 1910 m. Lucko-Žitomyro vyskupijos vyskupas sufraganas. Profe- 
soriavo Žitomyro seminarijoje, o po jos uždarymo dirbo pastoracinį darbą Ukrainoje. 

Retkei išvažiavus, inspektorium paskirtas prof. Maculevičius. Jisai 
stengėsi visiems būti vienodas, tačiau savuosius - lietuvius - daugiau pa- 
gąsdindavo mokslo sunkumais; matomai, norėjo, kad lietuviai neleistų 
savęs pralenkti lenkams. Mes, ypač kauniečiai, visados gerai mokėmės, 
išskyrus, žinoma, vieną kitą... Bet naujas inspektorius, kadangi laikėsi 
rektoriaus, neįgijo populiarumo, bent mūsų kurse; vėliau susigyveno su 
studentais. 

Preiektas Pranaitis vesdavo mus miestan ne tiek pasivaikščioti, kiek 
į kokią nors meno galeriją, muziejų, parodą, fabriką...Taip susipažindavo- 
me su įvairiais įvairiausiais Peterburgo rūmais, paminklais ir kitomis viešo 
pobūdžio valdžios ir visuomenės įstaigomis... Tais laikais many pabudo 
didelis meno, ypač tapybos ir dainos pamėgimas, nes teko pamatyti ne 
vieną gražų daiktą, išgirsti vieną kitą nepaprastą dalyką. 

Kunigaikštienė Volkonskienė pakvietė iš Romos kompozitorių Hart- 
maną, pranciškoną, pastatyti savo oratoriją. Caras davė rūmų chorą ir or- 
kestrą. Norėta statyti „Šv. Petras“, bet tai garbinimas Romos primato, kurio 
nemėgo stačiatikiai; teko pasitenkinti „Šv. Pranciškumi“. Dirigavo pats au- 
torius vienuolio rūbais. Oratorija paliko neišdildomą įspūdį; giedojo tokie 
solistai, kaip Bolska, Dolina, Kastorskij, Senius: „Et mihi mori lucrum...“ 
(man mirtis — pasipelnymas). Išeidamas iš salės iš kažkokio pasauliečio 
išgirdau: „Dominus vobiscum““. 

Teko pakartoti konservatorijoje, kur buvo vargonai, ko miesto salėje 
stigo. Per abu sykiu gauta 25 000 rublių pelno. Autorius, kaip vienuolis, 
tepaėmė kelionės išlaidas. Visa suma padalinta į dvi dalis: stačiatikių „jas- 
liam“ ir labdaringai katalikų draugijai. Rusų laikraščiai apie oratoriją rašė 
su didžiausiu pasigėrėjimu; tačiau vienas pridūrė - visiškai gerai tokius 
dalykus tegali atlikti katalikų dvasiškiai, nes atjaučia, ką gieda... 

Ir į mūsų vakarėlius, kurie buvo daromi drauge su profesoriais, už- 
kandžiais, vynu, prof. Pranaitis kartkartėmis pakviesdavo savo pažįsta- 
mus giesmininkus ir muzikus. Tomis progomis teko girdėti smuikininką 
kunigaikštį Dulovą, violončelistą Butkevičių, solistą bosą Klečkovskį. Bet 
ir mes patys padainuodavome choru, duetais, net solo, nes būdavo gerų 
balsų, ypač iš pietų Rusijos. 

Viename vakarėly po Klečkovskio išeina duetas — Kosovskis ir Šuma- 
nas. Klečkovskis pataiso pensnė, žiūri su nusistebėjimu, gal šypsena: kaip 
drįsta kunigėliai po jo rodytis su savo balseliais. Pagieda. Klečkovskis pri- 
eina ir nuoširdžiai sveikina giedorius. Šumanas turėjo nepaprastai gražų 
lyrinį tenorą, o Kosovskis - dramatinį baritoną. 

Kosovskis mokėjo solo padainuoti ne tik rimtų dalykų, kaip „Apie 
tėvynę ir jos garbę niūniuoja jaunuomenė Varšuvoje, o Kaune - klege- 
sys...“ (O ojczyznie i o stawe nuci mtodziež po Warszawie, a pod Kow- 
nem gwar...), bet ir įvairiausiomis kalbomis kupletų, kuriais juokindavęs 
visus vakarėlių dalyvius. Po incidento su Retke ir Žoltovskiu vakarėlyje 
Kosovskis prieina prie fortepijono, pagieda keletą posmų rusiško kupleto 
ir eina sau. 

Visi šaukia: „Dalej, dalej“ (toliau, toliauj. Grįžta ir dainuoja: „Ja by pel 
vam ešče, gospoda, no bojus režiser ž oštrafujet; ili dielo dojdet do suda, 
ili gazeta menia obrisuet. Sami vidite, ja už pet vovsem pas, kak mnie 
vyzovy vaši ne lestny“. Ir numoje ranka į rektorių Žarnowieckį: „Wiadza, 
wladza!“, - šaukia studentai. 2 

Ketverius metus giedojau Evangeliją būdamas diakonu; pagaliau atėjo 
laikas švęstis kunigu. Rekolekcijos sukėlė ateities baimę. Bet metropolitas 
Klopotovskis?? griežtu balsu tarė: „Aecipe iugu Domini; iugum enim eius 
suave est et onus eius leve“ (Imk Viešpaties jungą, nes jo jungas yra saldus 
ir jo našta lengva). Tai įvyko Peterburgo katedroje 1902-III-9. Kai čia per- 
gyvenau kilniausias valandas, tėviškėje kas tai paleido paskalas, kad viską 
metęs ir stojęs gvardijon karininku. 

Tikrai tapau karininku, bet ne Mikalojaus kariuomenės, o militiae 
Christi. Šventimų proga seminarijoje aplankiau buvusį akademijoje pran- 
cūzų kalbos lektorių Senkų-Paplovskį, žmogų nebejauną, užsitarnavusį 
pedagogą, kuris bendraudamas su mumis pajuto pašaukimą kunigystėn 
ir, man švenčiantis kunigu, buvo pašvęstas klieriku. Paklaustas, kaip jau- 
čiasi, atsakė: „Kitus mokyti buvo lengviau, negu pačiam mokytis“. 

Rytojaus dieną Šv. Kotrynos bažnyčioje, klebono Sieslavskio ir drau- 
gų asistuojamas, pirmą sykį tariau: „Introibo ad altare Dei...“ Per Mišias 
dr. Stanevičius pasakė pamokslą, kuris mane kaip vaiką sugraudino. Gie- 
dojo žinomas Sasnausko** diriguojamas choras. Prie kuklių vaišių kleboni- 
joje originaliai pasveikino prancūzas dominikonas Langrenge, užgiedojęs: 
„Ecce sacerdos magnus...“ : 


> Bolestaw Hieronim Ktopatowski (1848-1903) — Mogiliavo arkivyskupas metropoli- 
tas. Baigė Peterburgo dvasinę akademiją, kunigu įšventintas 1872 m. Nuo 1877 m. buvo 
Peterburgo dvasinės akademijos profesorius, 1897 m. tapo tos akademijos rektoriumi; tais 
pat metais konsekruotas vyskupu, 1901 m. pakeltas arkivyskupu metropolitu (LE, t. 12, 
p. 140). 

53 Česlovas Sasnauskas (1867-1916) — muzikas, kompozitorius, dirigentas (LE, t. 26, 
p. 517). 

Kasdien melsdamasis: „Auer a nobis, guaesummus, Domine, ingui- 
tates nostris...“ (Pašalink nuo mūsų meldžiamasis, Viešpatie, mūsų ne- 
teisybes...), kibau baigti disertaciją „De origine animae humanae“. Gale 
priėjau išvados, kuri neatitiko profesoriaus pažiūros, paskaitoje dėstant 
dalyką. Matomai, jam nebuvo žinomas vienas dokumentas, kuris ne taip 
seniai buvo surastas ir paskelbtas „Oesterreich-Vierteljahrschrift“, ką man 
pasisekė gauti. š 

Man smalsu buvo žinoti, kaip į tai pažiūrės profesorius.Sit neša vieno 
profesoriaus tarnas kelias disertacijas; imu pažiūrėti; besanti ir manoji; at- 
siverčiu galą, kur skirtinga nuomonė pareikšta; žiūriu, nepabraukta. Paties 
prof. Ciepliako pastatyta 5-, o keleto kitų lygiai po 5. Viešame įvertinime 
profesorius ją kvalifikavo labai gerai, tik padarė priekaištą, kad ne visur 
tiksliai cituojąs literatūrą. Išlaikęs kvotimus Teologijos magistro laipsnį 
gavau su I rūšies diplomu. 


LiEPOjJA 


1902 m. baigęs mokslus Petrapilyje, grįžtu Kaunan; nueinu pas JE vysk. 
Paliulionį. Laiko ilgai, kalba, kad tarp katalikų nebėra vienybės, litvomanai 
drumsčią bažnyčios ramybę... Atsistoju, noriu eiti; vis šneka, kad reikia 
saugotis kraštutinumų... Pagaliau taria: „Tuo tarpu nieko kito neturiu, pa- 
skirsiu Liepojon“. Apsidžiaugiau, nes bijojau, kad nepaskirtų seminarijon. 
Einu; visą laiką tarpdury stovėjęs tarnas Janek sako: „Baigei akademiją ir 
važiuoji Liepojon vikaru“. 

Atšventęs primicijas ne tiek bažnyčioje (tai buvo pirmos Mišios tiktai 
Linkuvoje), kiek tėviškėje, ilgai nesulaukiau dispozicijos. Pagaliau gražų 
rudens rytą nuvykau Liepojon. Vakare Peterburgo viešbutyje rengiamos 
išleistuvės klebonui br. Roppui“*... Kviečia ir mane. Susirinko įvairių tautų 
ir tikybų atstovai. Buvo gera proga pamatyti šventinį Liepojos veidą. Kal- 


* Edvardas Roppas (Edvard von Ropp) (1851-1939) - Vilniaus vyskupas ir Mogilia- 
vo arkivyskupas metropolitas. Studijavo teisę Peterburge, įgijo teisės mokslų kandidato 
laipsnį. Po to mokėsi Kauno kunigų seminarijoje, studijavo Insbruke ir Friburge. 1886 m. 
įšventintas kunigu ir 10 metų dirbo pastoracinį darbą. 1902 m. įšventintas vyskupu, Vil- 
niaus vyskupu buvo 1903-07 m., kol caro valdžia jį ištrėmė iš Vilniaus. Gyveno Latvijoje. 
1917 m. buvo paskirtas Mogiliavo arkivyskupu metropolitu. 1919 m. komunistų areštuo- 
tas, laikomas kalėjime, kol pavyko išvažiuoti į Lenkiją. Gyveno Varšuvoje iki mirties (LE, 
t. 25, p. 514). 

bose garbinamas buvęs klebonas, dekanas, kanauninkas, būsimas vysku- 
pas. Niekas neprabilo lietuviškai. 

Su vyskupu nominatu susitikdavome tik prie pietų; visiems pildavo 
lėkštėn viralą. Sėdėdavo ilgai, kalbėdavo daug, plačiai. Buvo kilęs iš vo- 
kiečio liuter[ono] tėvo ir motinos katalikės lenkės grafaitės Pliaterytės. Jis 
laikė save lenku. Apie lietuvius buvo tokios nuomonės: jei nesulenkėsią 
[rankraštyje trūksta teksto]. 

Trečią dieną vakare nulydėjome geležinkelio stotin. Gausios publikos 
su gėlėmis palydėtas, kun. Juozapo Lisausko lydimas išvyko Peterbur- 
gan konsekruotis Saratovo vyskupu. Liepojai gražiausią paminklą paliko 
pastatęs bažnyčią. Buvo sena, mažutė, tipiška Latvijai mūrinė bažnytėlė. 
Gavo leidimą ją pataisyti. Skersai jos pamūrijo didelę, naują, gražią; iš se- 
nosios teliko buvusi presbiterija, dabar koplyčia, viškos, Jėzaus Širdies 
altorius ir labai dailiai perdirbtas bokštas. Visa kita nauja, stilinga, roma- 
niška, beveik meniškai įrengta. 

Šeštadienį vakare sako, kad rytoj mano lenkiškas pamokslas. Vysk. 
Roppo konsekracija Petrapilyje. Vos du pamokslus akademijoje pasakiu- 
siam, kuriuos, tiesa, keletas draugų persirašė, - buvo tai be galo didelis 
žygis. Pusę nakties nemigau. Sakau, kaip Dievas valdo pasaulį per dvi 
valdžias, pasaulinę ir dvasinę, kad antrosios atstovu šiuo momentu tam- 
pa buvęs jūsų klebonas; geriausia, kuo galite jam patarnauti, tai malda... 
Mačiau, B ne vienas ADrAUKS a 2 
lenkų, latvių, vokiečių - mažiausia. Ks šventadienis - keturi pamokslai. 
Kunigų buvo 5: kleb. kun. Jonas Lieparskis“, kapel. Juozapas Stakauskas“, 
kapelionas ir vikaras Juozapas Lisauskas*?, vikaras kun. Jokūbas Ozolins 
ir aš. Kunigui Lisauskui paskui vyskupą Roppą persikėlus į Saratovo 
vyskupiją, mane paskyrė kapelionu berniukų komercijos mokykloje, p. 
Činkienės mergaičių prekybos mokykloje, p. Gesau mergaičių gimnazijo- 


5 Jonas Lieparskis (1866-1941) - Žemaičių, vėliau Panevėžio vyskupijos kunigas. Ku- 
nigu įšventintas 1889 m. Dirbo Latvijoje, nuo 1925 m. buvo altaristas Lygumuose. 

5 Juozas Stakauskas, MIC (1871-1944) - kunigas marijonas. Mokėsi Kauno kunigų 
seminarijoje, Peterburgo dvasinėje akademijoje. Kunigu įšventintas 1895 m. Kauno kunigų 
seminarijoje ėjo prefekto pareigas, aktyviai dalyvavo lietuvybės sąjūdyje, buvo išsiųstas 
į Liepoją. Vėliau buvo Panevėžio Šv. Petro ir Povilo bažnyčios klebonas, veikė lietuviškose 
organizacijose. 1927 m. įstojo į Marijonų vienuoliją, dirbo Marijampolėje, 1939-1943 m. 
buvo Lietuvos marijonų provincijos tarėjas ir sekretorius (LE, t. 28, p. 409). 

* Juozapas Lisauskas (1860- ?) - Žemaičių vyskupijos kunigas, įšventintas 1884 m. ir 
paskirtas Vyžuonų vikaru. Buvo kapelionas ir vikaras Liepojoje. 

je, miesto mokykloje; dėsčiau ir pradžios mokykloje. Šiokiomis dienomis 
dirbau mokyklose, šventadieniais padėdavau bažnyčioje. 

Komercijos mokykla buvo Finansų ministerijos žinioje, miesto subsidi- 
juojama, už tai turėjo teisę pasirinkti mokytojus; juos rinkdavo pedagogų 
taryba su biržos atstovais. Miršta direktorius Dobrozrakovas; tenka rinkti 
naują; išrenkamas mokytojas Vincas Čepinskis“, kuris įtaisė mokyklon 
ir dar du lietuvius: Baroną“? ir Sklėrių“". Iš lietuvių mokinių pažymėtinas 
Juozas Zakarevičius, 1905 m. baigęs mokyklą, suimtas už lietuvybę mirė 
Kauno kalėjime. 

Kas mokykloje buvo charakteringa, kad nebuvo mokiniams statomi 
pažymiai. Tik trūkumai buvo surašomi žodžiais, tėvų ar globėjų žiniai. 
Tvarką mokykloje buvo stengiamasi palaikyti ne prievarta, ne bausmė- 
mis, o privačiais ir viešais įspėjimais; kartais mokinys buvo kviečiamas 
į pedagogų posėdį pastabų išklausyti. Vieno mokinio ruso charakteristiką 
dir[ektorius] Čepinskis taip baigė: „Man yra žinoma ir ta aplinka, iš kurios 
jis yra kilęs, tai Lietuvos valsčiaus raštininkai“. 

Nors drausmė nebuvo pavyzdinga, tačiau revoliucijos 1905 metais 
jos mokiniai mažiausiai padarė nesmagumų tiek mokykloje, tiek mies- 
te. Didžiausias ekscesas tas, kad mokinių būrelis nuėjęs paleido iš dar- 
bo mergaičių gimnazijos mokines, o pastojusiai kelią vedėjai pripasakojo 
komplimentų. Tuo tarpu kitose mokyklose buvo cheminių obstrukcijų, net 
mokytojų įžeidimų veiksmu. 

Ponios Činkienės mergaičių prekybos mokykloje bandant palaikyti 
drausmę, klasės buvo pavestos pačioms moksleivėms. Nė vienoje moky- 
kloje nebuvo tokios griežtos disciplinos kaip joje, ypač žemesnėse klasėse; 
už nusižengimus draugės draugę smarkiausiai bausdavo, statydavo ker- 
tėn net per pertraukas. Radęs tarp pamokų bestovinčią kertėje mokinę, 
klausiu, ką tai reiškia? Viršininkė atsakė: „Ji pas mus ir auga kampe“. 

Privati p. Gesau mergaičių gimnazija nuo pusės metų gavo valdžios 
teises tiktai keturioms gimnazijos klasėms; tad laikytoja, nieko nepasakiusi 
pedagogams, kitas klases paleido. Einu VI kl. pamokon, vedėja sako - aukš- 
tesnių klasių nebesą, bet man siūlo toliau dėstyti buvusioms mokinėms 


* Vincas Čepinskis (1871-1940) - fizikas, pedagogas, visuomenės veikėjas (LE, t. 4, 
p. 165; VLE, t. 4, p. 306). 

* Jonas Baronas (1873-) - gamtininkas, pedagogas, 1906-1915 m. Liepojos komercijos 
mokyklos mokytojas (LE, t. 2, p. 221). 

“ Kajetonas Sklėrius (1876-1932) - dailininkas, nuo 1903 m. gyveno Liepojoje, kur buvo 
komercijos mokyklos ir gimnazijos piešimo mokytojas (LE, t. 28, p. 61). 

tikybą; ji man mokėsianti atlyginimą, nes jos neturėsiančios kur tikybos 
mokytis. Atsakiau: „Jei klasės panaikintos, tai ir nebedėstysiu mokykloje. 
Tačiau su mielu noru veltui joms dėstysiu privačiai savame bute“. Atsiuntė 
jas pas mane. Dėstau Bažnyčios istoriją. Mokinė Kurnevičaitė visą laiką 
spokso virš mano galvos į Madonos paveikslą. Baigiu dėstymą; staiga mo- 
kinė klausia: „Kunige kapelione, argi Švč. Panelė buvo taip graži?“. Tai 
buvo pati pradžia mano paveikslų rinkinio — Sikstinietė. 

Išeina caro manifestas: leidžiama dėstyti tikybą gimtąja kalba. Miesto 
mokyklom inspektorius Juška jo man neskelbia. Niekad nedėsčiau tikybos 
rusiškai, bet su tuo slėpiausi. Nieko nelaukdamas pasinaudojau manifestu 
viešai. Inspektorius apskundžia mane apygardai. Gaunamas įsakymas 
išaiškinti kapelionui jo elgesio neteisingumą; jei nesutiksiąs elgtis pagal 
įstatymus, būsią einama prie tikybos pamokų mokykloje nutraukimo. Pa- 
siskundžiau vysk. Paliulioniui. Apygarda pavedė dalyką ištirti. Tardymas 
pakviečia mane; besąs p. Juška, beturįs mano raporto nuorašą ir ima klaus- 
ti mane, kada esąs įvedęs tikybos dėstymą gimtąja kalba? Nepatogu sakyti 
tiesą, dar labiau - netiesą. Kreipiuosi į tardytoją ir sakau: „Nesuprantu 
procedūros. P. inspektoriaus įskųstas, esu prašęs prokuratūrą išaiškinti ne- 
susipratimą. Tamstai pavesta ištardyti mane ir p. inspektorių, o dabar esu 
jo paties tardomas. Jei Tamstai ko reikia, prašau klaust, o p. inspektoriui 
aš neatsakinėsiu...“ Tardytojas pasijuto nejaukiai ir sako p. Juškai: „Tamsta 
kabinies prie smulkmenų; suprantama, kad kapelionas įvedė pamokas 
gimtąja kalba po manifesto paskelbimo“. Inspektorius susierzino ir tarė: 
„Jei kapelionas man neatsakinės ir aš Tamstai neatsakinėsiu“. Tardytojas 
atsakė: „Gerai, jei Tamsta nenori man žodžiais aiškintis, tai parašyk pa- 
siaiškinimą; jį aš duosiu perskaityti kun. kapelionui; jis nuo savęs duos 
pasiaiškinimus. Aš visą medžiagą pristatysiu apygardai“. - „Visiškai su- 
tinku, sudiev“, - baigiau keblią situaciją. 

Mokykloje tebuvo dvi tikybos pamokos; jų klausė drauge visų kla- 
sių mokiniai, ir gerokai paaugę, ir vaikai. Nebuvo galima tiksliai dėstyti. 
Padariau dvi grupi po vieną valandą. Buvau prašęs pridėti dar bent dvi 
pamokas ir pasižadėjau veltui jas dėstyti. Atsakyta, kad būsiąs padaugin- 
tas pamokų skaičius, jei mokinių tėvai to prašysią ir apsiimsią kapelionui 
mokėti. Aiškindamasis atkartojau savo prašymą ir buvo pridėtos dvi ap- 
mokamos valandos. 

Pradžios mokykloms inspektorius išsiuntinėjo spausdintą pranešimą, 
esą galima dėstyti tikybą gimtąja kalba, bet prirašė pastabą: lietuviams ir 
lenkams dėstymo tvarka paliekanti ta pati ligi naujos instrukcijos... Žino- 


GYVENIMO BRUOŽAI 69 


ma, dėsčiau kaip dėstęs. Nueinu į mokyklą, kurią tvarkė slaptos vienuolės. 
Esama inspektoriaus; mano skyriuje jo jau būta. Netikėtai grįžta ir ima 
klausinėti valdančios šeimos titulų, vardų ir tėvų vardų... Vaikams visko 
nežinant, mane gaišinant, užėjo piktumas ir sakau vaikui: „Gana to, visa 
tai per daug kareiviškai“. Inspektorius, taręs „atsiprašau“, išsinešdino iš 
klasės. 

Geležinkelio mokykloje ir katalikams tikybą dėstė šventikas. Po ma- 
nifesto pasisiūliau veltui dėstyti. Leido, kitoms pamokoms pasibaigus. 
Įvesdindamas mokyklos globėjas inž. Poliumas pasakė, kad aš esąs pirmas 
visoje Rusijoje katalikų kapelionas tos rūšies mokykloje. Niekas nieko ne- 
pasakė, kaip turiu dėstyti; bet per kvotimus norėta girdėti rusiškų atsaky- 
mų. Globėjas pasiūlė rusiškai egzaminuoti. Atsakiau, rusiškai nedėstęs, 
todėl mokiniai rusiškai negali atsakyti. „Tegul, - sako, - jie atsakinėja kaip 
nori, prašyčiau Tamstą klausti rusiškai“. - „Aš negaliu daryti komedijos iš 
tikybos“, - atsakiau griežtai. Kitas kvotimas; globėjo nebėra. Klausiu asis- 
tentą, kur globėjas šiandien, jis taip domėjosi katalikų tikybos egzaminais. 
„Turbūt išvažiavo geležinkelio linijos apžiūrėti“. 

Nežiūrint pastangų, lietuvių rusinimas Liepojoje nesisekė; jie greičiau 
virto lenkais. Palyginti nedidelis būrelis buvo sąmoningų lietuvių. Lietu- 
viškų knygų ir laikraščių gaudavome per Kretingą iš kun. Povilo Dogelio, 
sėdėjusio vienuolyne už Panemunėlio mokyklos „lietuvinimą“. Tarpinin- 
kavo, kiek atsimenu, knygnešys Ramonauskas. 

Pasiryžau kun. Dogelį aplankyti. Būdamas Palangoje atlaiduose, be lei- 
dimo peržengiau gubernijos sieną ir nuvykau Kretingon. Policija suskubo 
pastebėti, pranešė kam reikėjo. Iš Mintaujos gubernijos gavau vygovorą už 
savavališką išvažiavimą už Kurliandijos gubernijos ribų.Suserga motina; 
telegrafuoju tam pačiam gubernatoriui: „Motina mirtimi vaduojasi, vykstu 
Kauno gubernijon“. Nieko nebeatsakė. 

Žandaras pulkininkas Mezencovas kviečia mane savo kanceliarijon; 
nueinu; laiko rankose atviruką, prašo išversti turinį laiškelio su parašu Ta- 
das. Išverčiau keletą sveikinimo žodžių. Klausia, kas man tai rašęs? Atsa- 
kau, nežinąs. Ar braižas nieko man neprimenąs? „Nieko“. Paėmiau iš ran- 
kų neva geriau pasižiūrėti, suskubau jį atversti; antroje pusėje atvaizduota 
gaisras, kartuvės, burliokas, toliau krankvarnių būrys...Tuojau paėmė at- 
gal. „Tik todėl Tamsta mane kvietei?“ - klausiu. Numykė. Atsisveikinau. 
Tai buvo rašęs liepojietis studentas iš Petrapilio Tadas Šulcas. 

Tokiuose ir panašiuose rėmuose neberimome. Kaip jūra, kad ir gie- 
driausiame ore nerami, nuolat siūbuoja, taip ir Liepojos lietuvių gyveni- 


70 Vysk. KAZIMIERAS PALTAROKAS 


mas liejosi iš paprastų gyvenimo vagų, veržėsi laisvėn. Pamažėle atsirado 
vaidintojų grupė; ji slapčia privačiame bute surengė Petliuko“! „Neatmez- 
gamas mazgas“. Susirinko vien kviestieji - kelios dešimtys žmonių; tarp 
jų kun. kap. Juozas Stakauskas ir aš. 

Išbandę jėgas, panorėjome surengti viešą vakarą su vaidinimais. Reikia 
gauti firmą iš Labdarių draugijos, kuri buvo lenkų rankose.. Vaikščiojame 
su kapel. Stakausku nuo Erodo prie Piloto ir nerandame pritarimo. Tik po 
ilgų diskusijų vos ne vos sutiko draugijos sekretorius Zaikovskis. Pastatė- 
me ir Vaižganto“? „Nepadėjus nėr ko rasti“. Pradžioje teko mums prižiūrėti 
net repeticijas. Geriausi vaidintojai buvo Bičkus, Heiningas, Levandaus- 
kai - brolis ir sesuo... 

Lietuviams kaskart labiau bundant ir vis aštriau susiduriant su lenkais, 
1904 m. įsisteigėme Lietuvių šalpos draugiją, kuri ėmė rengti vakarėlius, 
koncertus, viešas paskaitas, net atidarė savo mokyklą. Choru išsyk rū- 
pinosi Alfeksandras] Kačanauskas“; jam išvykus Rygon - Stan[islovas] 
Kulys. Paskaitomis daugiausia sielojosi kap. Juozas Stakauskas. Visa tai 
kaskart labiau stiprino tautinę lietuvių sąmonę ir prisidėjo prie greitesnio 
sulenkėjusių atlietuvinimo. 

Labai daug ta kryptimi nuveikė Bažnyčia: pamokslai, giesmės, gegu- 
žinės, rožančinės, pamaldos... Pamokslą sakydavau kas sekmadienį, kas 
šveritadienį; kam nors išvažiavus, tekdavo pasakyti po du. Lietuviški pa- 
mokslai būdavo pakaitomis po votyvos ir prieš mišparus, lenkiški - prieš 
sumą. Per Šv. Steponą skelbiu Šv. Kankinių garbę, prim.enu Kęstaičius, 
Kražius, mūsų tremtinius kankinius; ateina vilnietis, sakosi klausęs pa- 
mokslo, matęs, jog esąs geras patriotas, norįs pasikalbėti apie Lietuvos rei- 
kalus... Atsiprašiau, nes prieš sumą turėjau sakyti antrą pamokslą; prašau 
užeiti po visko... Per pamokslą stovi vilnietis prieš sakyklą. Paminėjus, 
kaip lenkams prašant relikvijų popiežius atsakęs: „Kam jums reikia dar 
kitų relikvijų; paimkite savos žemės saują, suspauskite ir ištrykš kankinių 


* Petras Pundzevičius (slapyvardis - Petliukas) (1880-1955) - rašytojas, dramaturgas, 
statybos inžinierius, pulkininkas (LE, t. 24, p. 234). 

Juozas Tumas-Vaižgantas (1889-1933) - Žemaičių, po to Vilniaus, Kauno vyskupijos 
kunigas, rašytojas, visuomenės veikėjas. Baigė Kauno kunigų seminariją, kunigu įšventin- 
tas 1893 m. Dirbo Mintaujoje, Mosedyje, Kuliuose, Micaičiuose, Vadaktėliuose, Sidabrave, 
Vilniuje, Laižuvoje, Rygoje, Petrapilyje, vėl Vilniuje, Kaune. 1921 m. pakeltas kanauninku 
(LE, t. 32, p. 27). 

S Aleksandras Kačanauskas (1882-1959) - kompozitorius, dainininkas, pedagogas 
(LE, t. 10, p. 200). 

kraujas“, vilnietis galvą palingavo ir nebeužėjo pas mane. Matomai, palai- 
kė mane lygiai lietuviu, lygiai lenku. 

Lietuviai užsimanė gauti geresnį laiką saviems pamokslams, būtent 
prieš sumą, kada visi renkasi bažnyčion ir nori nenori turi klausyti pamoks- 
lo. Į derybas klebonas pasikvietė mane. Patariau perkelti po sumos, kaip kad 
yra visoje Lietuvoje. Delegacija prieštaravo, nes bijojo, kad po sumos žmonės 
išeisią ir nedidelis būrelis klausysiąs, kaip ligi tol. Įtikinėjau, kad permaina 
išeisianti geran. Pradėjus sakyti po sumos, išeidavo bent 74 bažnyčios. Teko 
rūpintis didesniu klausytojų skaičiumi. Rengiausi atsidėjęs. Ėmė mažėti ne- 
klausančiųjų. Pagaliau klausytojų tiek prisigrūsdavo, kad sunku būdavo 
beišeiti. Bandymas visiškai pasisekė: klausėsi net kitaip namie kalbantys. 


Atėjo 1905 revoliucijos metai. Vakare grįžtu iš komercijos mokyklos 
tarybos posėdžio. Pasigirsta šaudymas papliūpomis. Elektra gęsta visame 
mieste. Priešais eina būrys: „Sustok! Kas važiuoja?“ Du kariai su šautu- 
vais atsistoja greta, trečias čiupinėja kišenes, ieško ginklo... Liepia važiuoti 
žingsniais, nes nuolat būsiąs stabdomas. Pasukau į mažesnes gatves. Tai 
vienur, tai kitur girdžiu - šūviai. Revoliucionieriai bandė pailiustruoti ve- 
damus į traukinį politinius kalinius. 

Keliese nuėjome užmiestin palydėti Uosto gatvėje gyvenusio semina- 
rijon vykstančio klieriko Vlado Milvydo. Prietemoje grįžtame namo; su- 
stabdo kariškas patrulis, apsupa, rengiasi krėsti. Mūsų vienas taria: „Šalin, 
šalin“. Patrulis atsako: „Taip negalima kalbėti, nes savo pareigas einame“. 
Duodamas įsakymas: „Apžiūrėti“. Sakau: „Vyrai, ką jūs darote? Kunigai 
eina ir jūs sulaikote?“ Ir dvasiškių nebekratė, o pasauliečių, lydėjusių mus 
iki tramvajaus, apgraibė kišenes. 

Patrulis pranešė, ką per naktį nuveikė. Sargybų viršininkas lošia korto- 
mis su notaru Sakalausku ir ironizuodamas pasakoja, kad patrulis sulaikęs 
kunigus, grįžtant iš teatro „Varietė“. Notaras užginčijo: „Kaip sau nori, gali 
manyti apie dvasiškiją bendrai, bet už savo kunigus aš garantuoju, kad 
nieko panašaus nėra buvę; patikrinsiu ir prie progos Tamstai pasakysiu“. 
Ateina klebonijon ir sužino, į kokį paskalų „Varietė“ buvo mus įpainiojęs 
patrulio žioplumas. Netoliese būta minimo teatro. 

Visą revoliucinį sąjūdį Liepojoje dirigavo vadinamasis „Juodasis Pe- 
tras“. Jis ėmėsi vykdyti principinę socializmo dalį. Sušaukęs pradžios 
mokyklų mokytojus ir mokinių tėvus įrodinėjo, jog mokyklose dėstoma 
Šventoji istorija yra tik pasakos, nieko vaikų neišmokančios, dar juos gadi- 
nančios; esą reikia pašalinti tikybos mokymą iš mokyklos... Vienai moky- 

tojai pastebėjus, kad tikyba esanti valdžios programoje, valdžia neleisianti, 
tarė: „Tai taip aiškinkite tikybą, kad bedėstydami ją panaikintumėte“. 

Pasipylė streikų banga. Darbininkai vaikščiojo gatvėmis, triukšmavo 
ir ieškojo dirbančiųjų įmonių, radę išvaikydavo darbininkus, vietomis ap- 
daužydavo įmonės įrengimus. Tik vienai uždarbiavimo rūšiai pasirodė 
negailestingi: visiškai sudaužė paleistuvystės namus; net užtikę vieną „be- 
sidarbuojantį“ svečią su drauge išmetė gatvėn iš aukšto pro langą...Šiaip 
jau didesnių ekscesų mieste nebuvo; kas kita provincijoje: ten galingai siau- 
tė latvių kerštas prieš vokiečių baronus. 

Vyskupas Paliulionis atsiuntė ganytojišką raštą. Reikėjo perskaityti. 
Kitą sekmadienį paaiškinau jį, kalbėdamas apie socializmą. Taip klausė, 
kad, rodos, niekas ir nesukosėjo. Mieste pasklido gandai, būk mane per- 
šovę. Pažįstami eina lankyti manęs. Nustebę klausia: „Tamsta sveikas?“ — 
„Sveikas“. - „Nieko neatsitiko?“ - „Nieko“. Pasakoja nebūtus daiktus. Ta- 
čiau dėl to pamokslo fabrikuose darbininkai yra mitingavę... 

Apsilanko pažįstama ponia, prašo būtinai bent kuriam laikui išvažiuo- 
ti; jų namuose susirinkę studentai ir taręsi atkeršyti. Ji nugirdusi, kaip sakę: 
„Jis pro tuos namus dažnai praeina; jei iš antro aukšto nepataikysime akys- 
na, tai nuplikysime nugarą; jis mus daugiau gadina savo pamokslais negu 
Durnovas“' savais cirkuliarais. Nutariau nesišalinti, tik vaikščiodavau įvai- 
riomis gatvių pusėmis, užsidėjęs skrybėlę plačiais kraštais. 

Sekmadienis; turiu laikyti primariją. Šit anksti rytą policininkas ateina 
klebonijon ir sako, kad šiandien per pirmąsias Mišias šausią kunigą. Einu, 
laikau... Ypač atsigręžus į žmones kažkoks neramus jausmas drumsčia 
maldos nuotaiką. Po sumos - pamokslas. Matai visus ir dairaisi, ar kas ne- 
tiesia rankos su revolveriu... Visa tai buvo gąsdinimas, noras nusikratyti, 
ar nutildyti. 

Tačiau mane įveikė ne žmonės, o gerklės ir plaučių liga. Per savaitę 
išvargęs mokyklose, ir sekmadieniais neturėjau poilsio. Kiek pagydavau 
vasarą, tiek rudenį vėl sugadindavau. Nusibodo krenkšėti. Nuvykau pas 
vyskupą. Buvau klebono įgaliotas prašyti dar vieno kunigo. Pasakė ne- 
turįs. Man įrodinėjant, kad vienas dvejose pareigose neišturės, tarė: „Jei 
taip, tai iš žemės iškasiu ir duosiu. Paduok prašymą pasui gauti; važiuok 
gydytis; sustiprėjęs grįši Liepojon“. 

Gydytojų buvo pasakyta, jog ir pagijęs vėl sirgsiąs, jei būsiąs tose pa- 
čiose sąlygose; svarbiausia gyventi saugesnėje vietoje ir pakeisti darbo 


“ Tuometinis vidaus reikalų ministras. 

rūšį... Važinėjimas po kurortus man atrodė laiko gaišinimas. Grįždamas 
namo iš Radviliškio stoties telegrafavau, prašydamas Surviliškio. Gavau 
ko norėjau, o į mano vietą paskyrė du kunigus. Tai buvo 1906 m. gruodžio 
mėnuo. 

Pasakiau paskutinį, bet eilinį pamokslą. Zakristijon įeina ponia, griebia 
kalbėti lietuviškai, bet baigia vokiškai, kad atėjusi padėkoti už pamokslus, 
kurių visados klausiusi, nors esanti liuteronė; tai esanti didelė Dievo do- 
vana kilnias tikėjimo ir dorovės tiesas taip vaizdžiai dėstyti neišlavintai 
miniai... Man buvo tai visai netikėtas siurprizas. 

Reikia kraustytis iš Liepojos. Komercijos mokykla rengia Europos vieš- 
butyje atsisveikinimo vakarienę. Atvažiuoja direktorius] Čepinskis, paima 
mane viešbutin. Ten susirinkę visi pedagogai, keturių tikybų kapelionai... 
Pasipila kalbos. Direktorius bendradarbių vardu įteikia vazą, pridėtą vai- 
sių. Padėkojau už draugiškumą, vaišinau visus dalyvius dovanotais vai- 
siais. Po vaišių dir[ektorius] Čepinskis parvežė mane namo. Gauta dovana 
šiandien tebepuošia mano valgomąjį. 

Kunigai paprastai prisiriša ypač prie pirmosios vietos. Aš pamėgstu 
žmonęs ir vietą. Palikti Liepoją, draugus, pažįstamus buvo labai sunku. 
Išvažiavau naktiniu traukiniu, beveik niekam nežinant, artimesniųjų žŽmo- 
nių palydėtas. Užsimiršti atsiguliau, snaudžiau. Rytą trinu akis, žiūriu, 
kitame vagono gale pažįstamas kunigas. Instinktyviai einame vienas prie 
kito. Ima klausinėti mane: „Kur važiuoji?“ — „Surviliškin“. - „Viešėt?“ — 
„Paskirtas“. - „Klebonu?“ - „Vikaru“. - Truktelėjo pečiais. Tas mane sta- 
čiai pribloškė: ką jis pamanė apie mane; turbūt priskandalijo mieste, kad 
užkampin metamas. Sumišęs klausiu: „Kur kun. klebonas vykstat?“ Mikt, 
mikt - neatsako. Pasidarė nesmagu, nejučiomis grįžtu į savo vietą. Pa- 
skendau sunkiose mintyse, net nepastebėjau, kur jis išlipo. Tai buvo kun. 
Urbanavičius“, vėliau Telšių vyskupo generalvikaras. 

Pagaliau ir Kėdainių stotis. Visi šneka lenkiškai. Nors žiema, tačiau 
ratų kelias. Pasisamdžiau Zavieruchos porą žirgų, sėdu fajetonan, pasi- 
neriu dulkėse. Netyčiomis sakau: „Čia purvina“. Geležinkelietis atkerta: 
„Proszę ksiedza dobrodzieja, tu nie Libawa“ (Kunige, geradėjau, čia ne 
Liepoja). Važiuoju, mąstau, kaip gudriai pasakyta: vyksti sodžiun, nereika- 


“ Pranciškus Marija Urbanavičius (1868-1941) - Žemaičių vyskupijos kunigas, prela- 
tas. Baigė Žemaičių kunigų seminariją, kunigu įšventintas 1891 m. Buvo Plungės vikaras, 
Mintaujos gimnazijos kapelionas, Kauno Švč. Trejybės bažnyčios vikaras, Jonavos kuratas, 
Klovainių, Salantų klebonas, nuo 1926 m. - Telšių vyskupijos generalinis vikaras. 1940 m. 
' persikėlė į Salantus, čia ir mirė (LE, t. 32, p. 303). 

lauk to švarumo, kurį turėjai mieste. Kelyje sutinkame porą gerų sartokų; 
Surviliškio vikaras važiuojąs Kalnaberžio sodžiaus ir Stolypino“? dvaro 
kalėdoti. 


SURVILIŠKIS 


Šit čia pat Surviliškis: aukštas Nevėžio krantas, gražus ant terasų so- 
das, puikus pušynas, nuskuręs miestelis, sena medinė bažnytėlė, didelė, 
nauja klebonija, dėl kurios daugiausia ir pasirinkau šią ramią vieielę, apie 
kurią žinojau iš kap. Juozo Stakausko. Su malonia šypsena sutinka klebo- 
nas kun. Pranciškus Landsbergis“, vedžioja po erdvius salonus, pagaliau 
veda vikariato pasižiūrėti. Neapstatytas baldais, prirūkytas... Nejaukus 
įspūdis. Bet pasakiau: „Kambariai sausi, sveiki, bus gera gyventi...“ Apsi- 
džiaugė senelis, gavęs miesto neišlepintą vikarą. 

Rytojaus dieną klebonas nebevažiuoja su kalenda: jau esanti mano par- 
eiga. Niekad nesu kalėdojęs; juokaudamas sėdu į ratus; jie džiaugiasi, kad 
aš linksmas, nors mano širdis iš nerimo plaka. Pirma vieta - „Vėjinė“ - prie 
vieškelio dvaro kalvė, vėjo perpučiama grytelė. Dar nejaukiau darosi. Bet 
nuvykus į kaimus, nuotaika pagerėja: vyrai sakosi šiandien juos varę vals- 
čiun. „Kodėl nėjote, nubaus“. - „Tegul baudžia, valsčiuje mes dažnai bū- 
name, o kalenda - mums vienatinė diena metuose“. 

Pasakau pirmąjį pamokslą. Klebonas sako, kad pamokslų jis nebesa- 
kysiąs, senatvė. Ne tik pamokslai, bet ir visą parapijos tvarką man teko 
prižiūrėti. Ateina bažnyčios komitetas ir sako: „Iškalbingas esi, padėsi pa- 
statyti bažnyčią“. — „Valsčiuje apsidėkite nuo dešimtinės, rinkite pinigus, 
paskui per metus kitus - pasimūrysite“. Parašiau nutarimo pavyzdį, suei- 
ga įrašė jį valsčiaus knygon. Prasidėjo pinigų rinkimas, kuris per penkerius 
metus davė 25 tūkstančius rublių. 

Pamačiau, kad per valsčių galima veikti žmones. Susidraugavau su kai 
kuriais rinktiniais, ypač su Petru Urbeliu, susipratusiu lietuviu, kuris drau- 
dimo laikais prieš kratą pas save, norėdamas kūdroje paskandinti lietuviš- 
kus raštus, išmaudė pristavą; prieš valsčiaus sueigą pranešdavo, kas bus 


“ Piotr Arkadjevič Stolypin (1862-1911) - rusų valstybininkas, keleto dvarų adminis- 
tratorius, Kauno gubernijos teismo pirmininkas, bajorų maršalka (LE, t. 28, p. 537). 

“ Pranciškus Landsbergis (1835-1921) - Žemaičių, vėliau Panevėžio vyskupijos ku- 
nigas, garbės kanauninkas. Kunigu įšventintas 1861 m. Buvo Surviliškio klebonas. Čia ir 


mirė. 

svarstoma. Pakišdavau minčių, kurion pusėn kreipti nutarimą. Svarbiau- 
siuose reikaluose padiktuodavau sprendimų tekstą, kaip antai: blaivybės ir 
mergaičių mokyklos klausimais. Ir tai jiems pusėtinai sekdavosi pravesti. 

Ateina pirmos Užgavėnės. Popiečiu pradėjo plūsti miestelin pėsti ir net 
važiuoti - triukšmas, klyksmas... Žiūriu, rinkoje po kryžium du susimušė, 
pats nepajutau, kaip atsidūriau gatvėje...Išlenda iš gryčios girtas ūkinin- 
kas ir sako: „Dvasiškas tėveli... urėdninkas...“ — „Eik į gryčią, tu toks pat 
kiaulė kaip urėdninkas“. Dairausi, urėdninkas atbulas pasislėpė smuklės 
tarpduryje. Rinka ir gatvė kaipmat ištuštėjo. 

Pelenų dieną sakau pamokslą, garbinu tokį, kaip mačiau, karnavalą, 
raginu steigti „Blaivybės“ draugiją. Radosi didelis blaivininkų skaičius. 
Įsisteigė „Blaivybės“ skyrius. Jam veikiant, metinės monopolio įplaukos 
sumažėjo perpus; tuo tarpu kai per 8 metus buvo išaugusios nuo 4 iki 8 
tūkstančių rublių. Alaus vartojimas taip pat. Žmonių papročiai sušvelnėjo. 
Kas pasigerdavo, eidavo tylomis, net pakluonėmis, kad kunigėlis nepama- 
tytų. Įkalbėta, kad gerti negražu. 

Viename pamoksle apie girtybę pavartojau visus argumentus prieš 
degtinę; pagaliau tariau: „Tai ne lietuviškas, ne mūsų gėrimas; tai „Rus- 
skoje dobro“. Žmonės ėmė dairytis atgal ir šaipytis. Pasirodė, pamokslo 
klausyta valsčiaus raštininko su padėjėju. Mokytojas išeina iš bažnyčios, 
rinkelėje susitinka urėdninką, kuris sako: „Kai tiktai kunigas mus pastebė- 
jo, tuojau pasakė komplimentą iš sakyklos“. Paskui ilgai negalėjo pamiršti 
mano posakio „Russkoje dobro“. Tai buvo degtinės vardas. 

Didžiausias girtuoklystės lizdas buvo valsčius ir jo raštininkas rusas 
Maksimovas. Jis nieko nedarydavo nepaklausęs: „Ar bus liežuviui pašla- 
pint?“ Parašiau „Viltin“ korespondenciją, kad Surviliškio valsčiaus įstaigai 
daugiau pritiktų iškaba: „Na vnos i raspivočno“ (praeityje aludžių iškabose 
rašydavo „Raspivočno i na vynos“). Valsčiaus ponai šėlo. Bet blaivininkai 
valsčiuje priėmė nutarimą, uždėdami baudą už slaptą degtinės pardavi- 
nėjimą. Net žydai savo sinagogoje nutarė degtinės nebepardavinėti. Alaus 
vartojimas taip pat žymiai sumažėjo: nebesimatydavo nei mašinų (12 sti- 
klinių), nei mašinėlių (6 stiklinės), kurias iš eilės turėdavo svečiai gerti. Prie 
to prisidėjo „Blaivybės“ skyriaus paskaitos. Suspiečiau apylinkės lietuvius 
mokytojus ir jų žmonas paskaitoms skaityti; gražiausią paskaitą skaitė 
Krekenavos mokytojo žmona p. Gylienė: „Kaip mūsų dainos apdainuoja 
girtuoklio šeimos vargus“. Tačiau daugiausia man tekdavo skaityti. Taip 
atsirado mano knygelės apie blaivybę: „Girtuoklystė - nesveikata, nedo- 
rybių versmė, neturto motina“. 

Už surinktas aukas įsteigiau privatų parapijos knygynėlį; juo naudoda- 
vosi virš 300 skaitytojų. Vienas vaikas paėmė knygelę apie blaivybę ir ne- 
beatiduoda. Klausiamas, kur padėjęs, atsako - sudraskęs. „Kam?“ - „Gir- 
tuoklio esą negalima namuose lakyti“. Šventadieniais žmonės turėdavo 
kultūringo darbo, neberūpėdavo vien išgėrimas, vakaruškos... 

Rengdamas vaikus prie pirmos išpažinties ir Šv. Komunijos, išeidavau al- 
koholizmo kursą. Demonstruodavau paveikslėlius iš žmogaus anatomijos su 
nurodymais, kaip alus, kaip degtinė veikia svarbiausius Žmogaus organus. 
Parodžius, vaikai turėdavo paaiškinti, kad šios, pvz., alų geriančio žmogaus 
kepenys išpurtusios, o tos - degtinės mėgėjo - net susitraukusios. Taip išmo- 
kyti vaikai tas žinias skleisdavo vyresnių tarpe, kaip blaivybės apaštalai. 

Du kartus pargabenau kinematografą. Rodė filmą iš girtuoklių gyveni- 
mo. Girtuokliai ekrane daužosi stikliukais. Pasigirsta merginos balsas: „Nu 
ką, Vincai, seilė driekiasi?“ - „Durna, nei čia taip norisi, nei ką“, - pasigir- 
do žinomo parapijos girtuoklėlio atsakymas. Išėjo improvizuotas garsinis 
filmas. Publikai buvo gardaus juoko. 

Rodomas Kristaus gyvenimas. Žmonos raginamas vyras pasižiūrėt 
atsisako, ką jis ten pamatysiąs, verčiau išgerti; bet ateina. Pamatęs grįžta 
ir sako: „Visą savąjį amžių girdėjau kunigus skelbiant, kad žydai Kristų 
kankinę; netikėjau, maniau sau, duosis mat Dievas save kankinti; dabar 
savomis akimis pamačiau; še, vaikai, pinigų, eikite pasižiūrėti“. 

Pasibaigė leidimas rodyti filmą. Vėliava tebeplevėsuoja ant daržinės 
stogo. Žmonės renkasi. Monteris guli ant pievos. Ateina urėdninkas ir sako 
jam: „Nuimk vėliavą“. Monteris sako: „Nusiimk, jei tau jos reikia“. - „Nu- 
imk. Jei ne, tai sušaudysiu“. - „Ot, nachalas! Aš tau parodysiu, ką reiškia 
sušaudyti valstybinę vėliavą“. Urėdninkas tylomis pasišalino. Monteris 
atidaro duris ir įleidžia žiūrovus. Jis buvo gyvenęs Petrapilyje ir apšaudy- 
tas prie caro rūmų, Gaponui išprovokavus darbininkus. 

Pamatęs, kad žmonės domisi nykstančiais paveikslais, pakviečiau skra- 
jojamąją p. Vaičkaus“ grupę, kad pamatytų parapijiečiai gyvų paveikslų. 
Vaičkus gražiai suvaidino Genovaitę klebono daržinėje. Paskui ir Surviliš- 
kio jaunimas ėmė bandyti savo jėgas: pastatė „Pirmą degtindarį“. 

Žmonės nuo seno leisdavo mokytis tik berniukus: kam „bobai“ moks- 
las? Bažnyčia saugojo moteris nuo surusinimo ir kitų pavojų... Vyresnės 
mergaitės buvo beraštės. Pripirkau sąsiuvinių su vandeninėmis raidėmis, 


“8 Juozas Vaičkus (1885-1935) - aktorius, režisierius, teatro teoretikas, lietuvių profesi- 
nio dramos teatro kūrėjas (LE, t. 32, p. 437). 

išdalijau kaimo merginoms su sąlyga, kad grąžintų prirašytus. Nemaža 
mergaičių be mokyklos pramoko neblogai rašyti. 

Valdžia pasiūlė valsčiui steigti Surviliškyje mergaičių mokyklą. Rink- 
tiniai nusinešė juodraštį rašto, kuriame pasakyta, kad mokytoja turi būti 
lietuvaitė. Raštininkas užrašo: „Učitelnica dolžna byt s litovskim obrazo- 
vanijeęm“. Atsiųsta rusė. Susirenka mergaičių apie 40. Pasikursčius moky- 
kla ištuštėjo. Mokyklų direktorius Kukuškinas rašo klebonui, prašydamas 
mokanti lietuviškai... 

Geraširdis kanauninkas rašo laišką ir klausia, kas daryt. Nusiunčiau 
Širmulį pas mokytoją pasiklausti apie dukterį Eleną; įsakiau kitaip nekal- 
bėti, kaip tik lietuviškai. Kalbinama mokytoja nesupranta, šaukiasi tarnaitę 
pasakyti, ko norįs. Parengiau atsakymo projektą: klebonas negalįs kištis, 
tuo labiau kad parapijiečiai norėję lietuvaitės, o mokytoja net nesupran- 
tanti lietuviškai... Klebonas perrašė, pasirašė ir nusiuntė. 

Stolypinas Kalnaberžėje paskyrė savo dvi dešimtines žemės, užveisė 
sodą, pastatė gražią pradžios mokyklą su amatų skyriumi. Reikia pašven- 
tinti. Mokytojas rusas raštu kviečia mane pasimelsti su katalikais moki- 
niais šventikui pašventinus mokyklą. Stačiatikių mokinių visai nebuvo; 
lankė ją sentikiai kolonistai. Suvažiavo valdininkų begalės. Kapeliono 
nėra; katalikų vaikų visai maža; susirinko sentikiukai. Popui imant šlaks- 
tytuvą, vienas vaikas pusbalsiu sako kitam: „Mitka, kropit budet“ (Mitka, 
šlakstys). Visi kaip vienas triukšmingai pabėgo. 

Dėstau mokykloje tikybą; pamokas užrašinėju lietuviškai. Inspektorius 
suranda „netvarką“ ir įrašo pastabą: „Zapisi v žurnale dolžny vestis na 
gosudarstvennom jazyke“. Rašau toliau taip pat, tik pridedu [rankraštyje 
palikta tuščia vieta]. Vėl atvyksta inspektorius. Mokytoją klausiu, ar vis- 
ką rado tvarkoje. Atsako, kad pažiūrėjęs, susiraukęs ir [žurnalą] užvožęs, 
nieko nesakęs, nieko neberašęs. 

Beveik visi lietuviai vaikai - katalikai; mokytojas rusas — stačiatikis. 
Kun. Stakelės“ paragintos Kalnaberžės sodžiaus moterys nueina dvaran 
pas p. Stolypinienę ir prašo savo vaikams kataliko mokytojo. „Palaukite, 


S Stanislovas Stakelė (1862-1930) - Žemaičių, vėliau Panevėžio vyskupijos kunigas. Bai- 
gė Žemaičių kunigų seminariją, 1885 m. įšventintas kunigu, vikaravo Alsvangoje (Latvija), 
caro valdžios įsakymu kalintas Kretingoje, po to dirbo Vilniaus vyskupijoje Benekainyse, 
kur 1908 m. lenkų sumuštas grįžo į Žemaičių vyskupiją, vikaravo Dusetose, Rageliuo- 
se, įkūrė Degučių parapiją ir bažnyčią, nuo 1927 m. buvo Rozalimo altaristas (LE, t. 28, 
p. 411). 

kaimynės, būkite kantrios, gausite“, - atsako ministerio pirmininko žmo- 
na. Ir tikrai, po kurio laiko gauna Kalnaberžė antrąjį mokytoją lietuvį. Tik 
gaila, kad idėjiniam darbui nelabai buvo tikęs - perdėjęs gėrime. 

Lig tol parapijoje tebuvo vienas lietuvis mokytojas - Surviliškio mokykloje 
p. Antanas Kasakaitis". Inspektorius lanko mokyklą ir sako jam: „Pas Tamstą 
per daug lietuvių kalbos“. Mokytojas atsako: „Pas mane viskas tvarkoma p2- 
gal cirkuliarus“. - „Deginti tokius cirkuliarus“. — „Kas būtų, jei mes pradėtu- 
me cirkuliarus deginti?“ - „Aš suprantu, ką Tamsta norėjai pasakyti“, - baigė 
nemalonią kalbą inspektorius. Mokytojas buvo susipratęs lietuvis. Mes nejau- 
tėme, kad tai svetima mokykla; ji buvo lietuviška, iš jos išėjo gerų tėvynainių, 
savanorių kariškių, tarp jų ir pirmasis už Lietuvą žuvęs Lukšys"... 

Mokykloje vaikai rengiasi baigiamiesiems kvotimams. Lietuvis klausia 
eigulio sūnaus ruso: „Dėl ko kažin yra sakoma, kad per kišenę ir carui 
galima rodyti špygą?“ Rusiukas atsako: „Didelis daiktas; aš jam ir taip 
parodysiu“, - ir ištiesia trijų pirštų kombinaciją į caro portretą. Urėdninko 
duktė Parfionovaitė pareina namo ir pasakoja tėvui. Prasideda tardymas... 
Laimė, kad tai buvo stačiatikis; jis atiduotas griežtai tėvų priežiūrai. Bet 
incidentas metė ant mokyklos tamsų šešėlį. 

Esu Surviliškio mokykloje; pro šalį pravažiuoja uniformuotas Stolypi- 
no vežėjas ardėnų pora; grįžta iš klebonijos, sustoja ir sako: įvykęs nesusi- 
pratimas tarp dvaro tarnų ir ponų; Stolypinas norįs, kad kunigas pabartų 
tarnus... Pasvyravęs važiuoju. Ponai išvažiavę miškan; mane sutiko dvaro 
užvaizda ir sako, kad viena kumetė pavogusi truputį sviesto; ponia pa- 
kėlusi triukšmą; su Stolypinu jisai sutaręs, jog šitas būdas - per kunigą 
paveikti tarnus - būsiąs geriausias. 

Sušaukė tarnus. Nueinu ir sakau: „Vogti - nuodėminga, negražu...“ 
Liepiu atsiprašyti ponios. Bet jei koks mažmožis atsitinka, patariu neliežu- 
vauti, neskųsti vienas kito... Dideliems žmonėms esanti ramybė brangesnė 
už turtus; jie atvykstą pailsėti, nereikia jiems drumsti nuotaikos... Važiuo- 
damas namo matau, kaip automobiliais ponai grįžta iš miško. Su manimi 
jie nenorėjo susitikti, nors naudojosi mano patarnavimu. Mat dėl Stolypino 
rusinimo palitikos mes su kanauninku neidavome pas jį „predstavitsia“. 
Taip pat elgėsi apylinkės dvarponiai, išskyrus du - Dulevičių ir Kunatą, 


* Antanas Kasakaitis (1870-1960) - pedagogas. Baigė Veiverių mokytojų seminariją, 
dirbo Lenkijoje, 1906 m. atkeltas į Surviliškį. Dirbo iki 1913 m. Reiškėsi visuomeniniame 
gyvenime, bendradarbiavo spaudoje (LE, t. 11, pl. 123). 

" Povilas Lukšys (1886-1919) - pirmas kareivis, žuvęs kautynėse dėl Lietuvos laisvės 
(LE, t. 16, p. 516). 


GYVENIMO BRUOŽAI 79 


M 


Kalnaberžės dvaro užvaizdą ūkio reikaluose. 

Kai Stolypinas vasarą viešėdavo dvare, dešimtimis policininkų ir slap- 
tų agentų laikė apstatę apylinkę. Tada ir Surviliškyje būdavo ramu. Kitu 
metu veikė vagilių šaika, visiems žinoma, kurios tik policija negalėdavo 
susekti. Sutikęs pristavą Tovstoliesą, pasakiau, kas darosi. Po kelių dienų 
vieną suėmė, bet iš Kėdainių vėl paleido. Įvykus naujai vagystei, pas urė- 
dninką Parfionovą žmonės pastebėjo savo daiktus; padarė kratą ir atsiėmė. 
Sukompromituotas urėdninkas turėjo nešdintis. 

Taip bekovojant su pastoracijos kliūtimis, metai bėgo risčia. Ilgais ru- 
dens, žiemos ir pavasario vakarais parengiau spaudai Liepojos pamokslus 
„Vadovas sakyklai“, parašiau, Šv. Kazimiero draugijos prašomas, Šventąją 
Istoriją (2 knygas), pripuldamas rašinėjau „Vilties“, „Vienybės“ laikraš- 
čiams; pasirašydavau įvairiais slapyvardžiais, raidėmis, kad niekas neži- 
notų, kas rašo. 

Mirus vyskupui Paliulioniui, pavysk. Cirtautas pasiūlė Ukmergės 
gimnaziją. Gydytojo patariamas atsisakiau. Ketvirtais Surviliškyje buvimo 
metais gaunu per sekretorių laišką - vyskupo pasiūlymą skirti mane semi- 
narijon. Laišku atsiprašau dėl nesveikatos. Pažįstami ėmė rašyti man, esą 
sugadinęs lietuvių reikalus, nes kun. Žongolavičius pasiliksiąs vyskupo 
sekretorium; iš seminarijos buvęs nužiūrėtas sekretorius. 

Prieš pasauliečius, ypač prieš buvusius savo mokinius, buvo nepatogu 
būti Surviliškyje; galėjo net įtarinėti, kad už kažkokias „kunigiškas dory- 
bes“ man nieko geresnio neduoda. Kun. dek. Baronas" važiuoja Kaunan 
ir sako: „Vakuoja Kurtuvėnai, vieta sveika, pušynas; ar siūlyti kandidatū- 
rą?“ - „Neturiu jokių perspektyvų; kaip nori, taip daryk, dekane“. 

Primena vysk. Cirtautui. „Panie tego, mam starszych“, - atsako (Panie 
tego, turiu vyresnių). Dekanas pamini sekretoriui kun. Žongolavičiui. Tas 
pajuokdamas sako: „Jam labai gera Surviliškyje“. Dekanas atsakė: „Jam 
labai gera Surviliškyje ir visur jam bus gera; jis randa sau gana darbo. Bet 
gaila jį gaišinti Surviliškyje“. Truputį ėmiau gailėtis savo žygių, pajuokia- 
mas už geras savo intencijas. 

1911 m. rudenį gaunu vysk. Cirtauto kvietimą būti Kaune tarnybos rei- 
kalais. Nuvykstu. „Panie tego, naznaczam ciebie do seminarjum“ (Skiriu 


" Boleslovas Baronas (1862-1941) - Žemaičių, vėliau Panevėžio vyskupijos kunigas, 
garbės kanauninkas, kunigu įšventintas 1885 m., 1885-1933 m. - Krekenavos klebonas, 
nuo 1933 m. - Krekenavos altaristas. 

tave į seminariją). Iš dalies su baime, iš dalies su džiaugsmu padėkojau. 
Kol ministeris patvirtino, atėjo Kalėdos. Sunku buvo skirtis su Surviliškiu, 
kur man sulopė sveikatą; bet atsisveikinęs su geraširdžiais surviliškiečiais, 
įteikusiais gražų adresą, Naujiems metams nuvykau Kaunan. Man apsi- 
gyvenus seminarijoje, prof. Šaulys buvo paskirtas vyskupo sekretoriumi, 
kun. Žongolavičius atsistatydino. 


KauNAS 


Pagaliau atsiradau seminarijoje, kurios visados bijojau. Nesijaučiau 
pilnai pasirengęs tinkamai galėsiąs auklėti būsimus kunigus, kurie lėmė 
Lietuvos Bažnyčios, net ir tautos likimą... Teko pradėti nuo mokslo metų 
pusės. Netrukus įstojau į vagą. Buvau patenkintas, kad viską galėjau dės- 
tyti lietuvių kalba, ne kaip kad pats mokiausi toje pačioje seminarijoje. 

Su lotynų kalba ir teologine propedeutika nebuvo vargo, nes buvo 
pusėtini vadovėliai. Sunkesnis dalykas buvo „Socialis klausimas“, jo 
nebuvo net programos. Teko pačiam rašyti pamokas ir dėstyti kitiems. 
Taip radosi mano „Socialis klausimas“, daugybėje straipsnių spausdintas 
„Draugijoje“; už juos Tumas apvainikavo mane trejopa karūna 1914 m. 
„Viltyje“, Nr. 6. 

Laikinai teko ir filosofiją dėstyti. Radau įvestą lotynišką trumpą, sausą 
vadovėlį. Pats dalykas buvo nelengvas ir vadovėlis dėl kalbos pirmame- 
čiams klierikams buvo neįkandamas. Buvo svarbu supopuliarinti, sulie- 
tuvinti vadovėlį; geriausia tam priemonė buvo - surasti pavyzdžius kiek- 
vienam filosofiniam terminui iliustruoti. Pritaikiau dėsnį: Longum iter per 
pracepta, breve per exempla. Buvau net parašęs savąją lietuvišką logiką. 
Netikėtai dalykas paaiškėjo klausytojams. Vienas klierikas, staiga netekęs 
proto, pamokoje suniurzgėjo: „Lietuva, tėvyne mūsų, tu didvyrių žemė...“ 
Bet ir savo Tumavičiaus pavardę išaiškino: „Tu moves terram“. 

Artinosi pirmos Užgavėnės. Rektorius Maironis praneša, kad po Pe- 
lenės rekolekcijose aš turėsiąs konferenciją, ir priduria, rasi būsią galima 
sakyti lietuviškai. Gražus supuolimas. Kiek pasvyravęs, vysk. Cirtautas 
leido sulietuvinti rekolekcijas. Tai buvo vėl žingsnis, žengtas pirmyn se- 
minarijos atlietuvinimo keliu ir dvasios IagyDe padarytos žymiai naudin- 
gesnės, negu lig tol. 

Kai tik apsigyvendavo Kaune naujas žmogus, buvo stengiamasi jam 
uždėti kuo daugiausiai visuomeninio darbo. Bematant buvau išrinktas 

„Saulės“ draugijos ir Žemaičių vyskupijos kunigų susišelpimo draugijos 
kasininku, „Motinėlės“ draugijos sekretoriumi ir Šv. Kazimiero draugijos 
valdybos nariu. Čia kasos vedimas, išmokėjimai, čia protokolų rašymas, 
čia posėdžiai... atimdavo nemažai laiko. 

Svarbiausios pajamos buvo „Saulės“ draugijos, nes reikėjo išlaikyti 
Mokytojų seminariją, buhalterijos kursus ir ėjo „Saulės“ rūmų statyba... 
tai buvo grynai lietuviškas darbas, kurį trukdė rusai, niekino lenkai ir ne 
visi lietuviai pripažino. Reikėjo matyti rūmų pamatų šventinimą: vysk. 
Cirtautas, dalis dvasiškijos, mažas pasauliečių būrelis ir pravardžiuojami 
„Sauliukai“. Liūdna ir graudu! 

Kunigų savišalpos draugijos narių buvo sudėta per 20 tūkstančių ru- 
blių. Pinigai buvo laikomi Komercijos banko Kauno skyriuje. Dėl ištikusio 
karo, turėdamas palikti Kauną, draugijos kasą, paėmęs pakvitavimą, pave- 
džiau globoti valdybos pirmininkui. Po karo narių susirinkimas konstatavo 
ir užprotokolavo pinigų žuvimą banke, kuris buvo išsigabenęs Rusijon. 

„Motinėlė“ daugiausia šelpė iš narių kunigų surinktais mokesčiais ne- 
turtingus gabius studentus, beveik išimtinai pasauliečius. Daugelis jų da- 
bar mūsų mokslininkai, rašytojai, muzikai. Vienas kitas menininkas nau- 
dojosi gera „Motinėlės“ širdimi. Ji veikė net okupacijos metu ir pokariniais 
laikais, kol panašiais reikalais susitvarkė „Ateitininkų fondas“. 

Po pusmečio vyskupas Cirtautas paskyrė mane seminarijos prefektu. 
Apsigyvenau tarp klierikų. Reikėjo žiūrėti tvarkos, ypač II rūmuose. Išsyk 
kai kuriais atvejais krito į akis nesilaikymas seminarijos nuostatų. Pama- 
žėle ėmiau lenkti gyvenimą tvarkon. Raukėsi, bet tvarkėsi. Per keliolika 
metų nepatyriau kokio nors viešo pasipriešinimo, kaip tai pasitaikydavo 
kitiems. Stengiausi ne gąsdinti, ne įsakinėti, o įsąmoninti. Niekad nega- 
lėjau pažvelgti celėn pro durų langelį. Todėl kiek vėliau j jU95 panaikinau, 
pasinaudojant seminarijos remontais. 

Ėjau kasdien į kelias celes lankyti klierikų, su jai pasikalbėti rūpimais 
man reikalais. Stengdavausi patirti bendrą klierikų nusiteikimą tuo ar kitu 
svarbesniu klausimu, pažinti atskirų klierikų būdą, pažiūras... Vienas pa- 
sako viena, kitas - kita, ką pasitaria...Susidaro maždaug apytikris vaizdas. 
Svarbesnieji dalykai nelikdavo nepastebėti. Prof. Jurgutis“? vadindavo tai 
anglišku metodu. 


“ Kun. Vladas Jurgutis (1885-1966) - kunigas, ekonomikos profesorius, Steigiamojo 
seimo narys, užsienio reikalų ministras, Lietuvos banko organizatorius ir pirmasis jo val- 
dytojas, Lietuvos mokslų akademijos pirmininkas. Baigė Kauno kunigų seminariją, 1906 m. 
buvo pasiųstas į Peterburgo dvasinę akademiją, ten tapo tikruoju ateitininkų organizaci- 

Bet pasitaiko čia tokių artistų, prie kurių jokiu metodu neprieisi: kalbi- 
nami šaiposi, mikčioja... Vieną pavedžiau Jurgučiui ištirti: ir jis neįstengė 
atspėti to sfinkso psichikos... Jausdamas sekamas pats pasišalino. Vėliau 
mokytojavo gimnazijose, buvo keistuolis. Kurių neprileidau prie šven- 
timų, nesigailiu. Tenka gailėtis ne vieno, kuris dėl karo sąlygų Kristaus 
avidėn įlindo pro langą, ne per duris. Bet ne vieną ir vėlesnis gyvenimas 
išmušė iš vėžių. 

Jei vadovybė daug žino, tai bendrabučiuose, neišskiriant nė dvasinės 
skaitydamas seminarijos įstatus, ragindavau klierikus į broliško įspėjimo 
dėsnį, pagal Evangelijos nurodymus; bet visuomet pridurdavau, kad slap- 
tas pranešėjas viršininkams yra dažnai blogesnis už nusikaltėlį... Todėl per. 
penkiolika su puse metų nė vienas klierikas nėra drįsęs skųsti man draugo. 
Mano laikais seminarijoje „šnipinėjimo“ nėra buvę. 

Vyskupas Cirtautas rengiasi Berlynan operacijai. Sukviečia miesto ku- 
nigus atsisveikinti; moriturus pasako labai nuoširdžią prakalbą: dėl ligos 
nebeturėjęs energijos tinkamai tvarkyti vyskupiją, įsako melstis, kad Vieš- 
pats duotų energingesnį Ganytoją. Iš Vokietijos begrįžta karste. Vyskupiją 
valdė kapitulos rinktas prel. Petras Barauskis. Po devynių pertraukos mė- 
nesių atvyksta vyskupas Pranciškus Karevičius. 

Pasipylė permainos. Aš skiriamas seminarijos vicerektoriumi. Per 
atostogas prasideda pasaulinis karas. Valdžia įsako seminarijai evakuotis 
į Smolenską; su kanceliarija persikeliu Panevėžin. Čia vieniems klierikams 
buvo duodami šventimai, kitiems duodamos prolongatos. Auklėtinius 
gelbstint nuo karo, graudu buvo matyti, kaip sumobilizuoti mūsų vyrai 
eina prie sakramentų ir vaikščioja po miestą, dainuodami liūdnas dainas. 

Išnuomojami Vaškėnų dvaro rūmai ir ten vėlyvą rudenį persikrausto 
seminarija 1914-1915 mokslo metams. Didžiausias susikimšimas, reika- 
lingiausių daiktų negalėjimas gauti laiku, nesusipratimai tarp seminarijos 
vadovybės ir prokuratoriaus... nedavė ramybės per dienas, o ramiais va- 
karais girdimas nesiliaująs armotų dundėjimas kelia klausimą: kas bus? 
Rusai vis traukiasi atgal. 

Gyvenau greta rektoriaus. Pavasariop Maironis pasidarė neramus — 
nuolat vaikščiojo po savo kambarį. Pasirodo, kad gražioje sodžiaus aplin- 
koje, kaip pats sakydavo - „probuždenije vesny“ — sužadino kūrybos galią 


jos sumanytoju bei pradininku. 1910-1913 m. studijavo socialinius ir ekonominius moks- 
lus Miuncheno universitete. 1913 m. buvo paskirtas vikaru į Švėkšną, po to - į Liepoją, 
01918 m. - Kauno kunigų seminarijos profesoriumi ir prefektu (LE, t. 10, p. 143). 

ir ėmė tęsti seniai nutrūkusius „Mūsų vargus“. Kokią dalį parašęs duoda- 
vo man paskaityti. Raginau sukurti didingą kovų vaizdą, nelyginant kaip 
kokį „Poltavskij boj“: „Šved, russkij kolit, lubit, riežet; boj barabannij kriki, 
skrežet“. Bet Maironis - ne Puškinas. 

Gražų gegužės rytmetį nuvykstu Panevėžin pas vyskupą. Šit vokiečiai 
pasistūmėjo miesto link. Pasitaręs su vietos kunigais, vyskupas nutarė to- 
liau trauktis į vyskupijos sritis, čia generalvikaru paliko dekaną Juozapą 
Stakauską su pilnais įgaliojimais. Nakčia išvykstame į Vaškėnus. Bet ir čia 
nebeilgai teko laukti vokiečių. Artinantis jų kariuomenei, pedagogų tary- 
ba nutarė baigti mokslo metus, paleisti klierikus atostogų, o man pavedė 
įstaigos kanceliariją išvežti Smolenskan. 

Danginuos į Troškūnus; geležinkelio stoties viršininkas nenori priimti 
bagažo; esą įsakyta nebevežti privataus turto. Sakau, kad tai valdiški do- 
kumentai, kuriuos privalau išvežti (bet buvo ir mano tam kartui reikalingų 
daiktų). Sutiko. Einu prie kasos; pats viršininkas išduoda bilietus. Paduo- 
du dvidešimt penkis rublius; didelius likučius pastumiu atgal. Atsiliepia 
viršininkas: „Kunige geradėjau, tik iš žydų aš teimu“. Dundu paskutiniu 
traukiniu į Vidžius, vyskupijos pakraštį, kur jau buvo vyskupas su savo 
kanceliarija. 

Mane paskyrė rektoriaus pareigoms eiti. Vyskupas išvyko atostogų 
Kaukazan, nes buvo vizitavęs iki apalpimo. Pasilikome su vyskupo sekre- 
toriumi kun. Šauliu. Besitraukiantys rusai norėjo mobilizuoti kai kuriuos 
klierikus. Jie vyko pas mane į Vidžius, ėmė atitinkamus paliudijimus ir 
Zarasuose, kur dar veikė gubernijos įstaigos, gaudavo prolongatą. 


SMOLENSKAS 


Po pusantro mėnesio pasirodė sparnuoti vokiečiai. Reikėjo su prel. 
Petru Barausku ir Juozapu Skvirecku nenoromis kraustytis per Dauguvą 
į beribę Rusiją sausai prikimštame pabėgėlių vagone. Įvyko tikrai, kas po- 
eto buvo dainuojama: „Maskolijoj parodyk man vietą, kur nealpo lietuvio 
širdis...“ Mes sustojome Smolenske, istoriniame Lietuvos mieste. 

Pasirodė, kad evakuotoms visuomenės įstaigoms nebeleidžiama gy- 
venti Smolenske, nes reikia vietos kariškosioms. Ir mūsų konsistorija [ran- 
kraštyje tuščias tarpas], išbuvusi metus, buvo kraustoma Tulon. Pasilikęs 
apsigyvenau privačiai pas pažįstamus p. Baronus, nenorėdamas toliau 
bevykti. 

Pasiskelbiau laikraštyje. Atsiliepė 25 klierikai ir keli mokytojai. Klie- 
rikų dauguma buvo priimta į Petrapilio seminariją; kitiems, apsigyvenu- 
siems atskirai, daviau pašalpas, mokytojams mokėjau iš valdžios gauna- 
mas algas... Taip gyvenau tremtinio gyvenimą kad ir jaukioje lietuviškoje 
šeimoje. 

Smolenske jau radau pirmuosius lietuvius tremtinius. Buvo tai dau- 
giausia tauragiškiai ir kelmiečiai. Juos priglaudė p. Baronas, užleisdamas 
visą namų apatinį aukštą po dideliu savo butu ir apsiėmė globoti. O mūsiš- 
kiai, ypač moterys, riejosi tarp savęs kaip laukiniai. Svetima šalis paprastai 
suartina to paties krašto, kad ir įvairių tautų, žmones. 

Pamažėl radosi vis daugiau tremtinių iš Lietuvos. Įsisteigė šelpimo 
komitetas, kuris įkūrė virtuvę, klumpių dirbtuvę, rūbų siuvyklą... Viso to 
darbo pionieriai buvo miškininkas Povilas Matulionis“, vyr. notaras Jonas 
Moigis“, ponios Elena Baronienė ir Stanislava Valadkienė... Pinigų gau- 
davo iš Tatjanos komiteto per lietuvių tremtinių šelpimo komiteto centrą 
Petrapilyje. 

Smolenskas - senovinis miestas, apsuptas likučiais senovinių sienų ir 
bokštų... Tramvajuje šnekasi dvi rusės: „Kakoj griaznyj gorod“. - „Kak 
vsie russkije goroda“. - „Jest i obriadnyje“. - „Kakije že?“ — „Varšava“. — 
„Eto polskij gorod“. - „Kijev“.- „Eto malorusskij“... - „Kogda že my ver- 
niomsia na rodinu?“ Pasirodė, kad tai Varšuvos valdininkų žmonos. Ne- 
laimingi rusai — ubi bens, ibi patria (Kur gera, ten tėvynė). 

Užeinu knygynan. Savininkas kalbasi su lenku tremtiniu. Prašau po- 
pieriaus. Atsiliepia lenkas: „Jak to dobrze, že cata Polska tu się zebrata“. — 
„Niestety, ja nie z Polski“. - „Aja myslatam že ks. dobrodziej powie: nieste- 
ty, ja z Litwy; wy tam macie biskupa Karewicza, ktGry strasznie nienawidzi 
polakėw“. — „Bądž pan pewny, že biskup Karewicz wiecej lubi polakow, 
niž pan litvinėw. Do widzenia“ („Kaip gerai, kad visa Polonija čia susirin- 
ko“. - „Aš ne iš Lenkijos“, - atsakiau. „Aš pamaniau, kad kunigas geradė- 
jas pasakysi: „Kaip gi? Aš iš Lietuvos; jūs ten turite vyskupą Karevičių““, 
kuris baisiai nekenčia lenkų“. - „Būk Tamsta tikras, kad vysk. Karevičius 
labiau myli lenkus, negu ponas lietuvius. Su Dievu“). 


* Povilas Matulionis (1860-1932) - miškininkas, visuomenininkas (LE, t. 17, p. 527). 

* Jonas Moigis (1867-1933) - teisininkas, visuomenininkas, 1890-1918 m. buvo vyres- 
nysis notaras Smolenske (LE, t. 19, p. 109). 

7 Pranciškus Karevičius, MIC (1861-1945) - arkivyskupas, paskutinis Žemaičių vys- 
kupas (1914-1926). Steigiant Lietuvos bažnytinę provinciją, atsisakė vyskupo sosto ir įstojo 
į Marijonų vienuoliją (LE, t. 10, p. 539). 

Toloka buvo vaikščioti bažnyčion. Ateinu prie tramvajaus sustojimo 
vietos. Sėdi burliokas; iš kišenės kyšo denatūrato butelis. Užsiverčia, išge- 
ria ir man siūlo: „Možet byt, otviedajete?“ (gal išgersite?). Dėkoju ir pata- 
riu negerti, nes nesveika. „15 let s toj živu i zdorov, gdie mne že do toj; ta 
čerez čiur doroga“ (15 metų šita gyvenu ir esu sveikas, kur man ligi anos; 
ana per daug brangi). Stebisi sutikęs degtinės negeriantį žmogų; matuoja 
nuo galvos iki kojų mano rūbus ir klausia: „Vy pastor budete?“ (Ar Tamsta 
būsite pastorius?). „Na Rusi veseleje pit“. 

Karo metu veikė prohibicija, net alus turėjo būti mažalkoholinis. kaip ko- 
kia misa. Tačiau p. Baronas, būdamas bravoro direktorius, retkarčiais gauda- 
vo degtinės. Uždaryto monopolio prievaizdo būdavo surašomas protokolas, 
būk sudužusi pusbonkė, o gaudavo ją pažįstamas. Ir mes turėdavome šešta- 
dienį vakarienę su svečiais ir su valstybine; jos neparagauti buvo nebrangi- 
nimas vaišingo šeimininko pastangų. Man tekdavo nusidėt nemandagumu. 

Gyvenau kaip svečiuose; pastovaus darbo negalėjau imtis, nors buvo 
siūloma kapeliono vieta gimnazijoje. Vyskupas rūpinosi leidimu grįžti 
vyskupijon ir nutarė mane imti su savimi. Tačiau teko išbūti 9 mėnesius. 
Komitetas nuo karo nukentėjusiems šelpti steigė mokyklas. Stigo vadovė- 
lių. Aš parengiau „Tikybos mokslą“. Rankraštį vyskupas atidavė Centro 
komitetui. Jablonskis ir Būga" paėmė pataisyti kalbą. Man išvažiuojant iš 
Rusijos buvo pradėtas spausdinti. 

Gavęs vadovėlį Lietuvoje, nustebau minčių iškraipymais; jie vietomis 
ribojosi su teologinėmis paklaidomis. Džiaugiaus, kad iš 7000 egz. nedaug 
jų tepateko pas mus. Gerokai vėliau sužinojau, kad Jablonskis piktai kri- 
tikavęs, žinoma, kalbos taisytojų sudarkytą „Tikybos mokslą“. Nuostabus 
žmogaus būdas! Nieko taip smarkiai nekritikuodavo, kaip tikybinius raš- 
tus, ir tai ne vien kalbos atžvilgiu. 

Pagaliau buvo gautas caro sutikimas išvažiuoti. Turėjau nuvežti Tulon 
kun. Skvireckui seminarijos dokumentus. Tulos stotyje šnekamės lietu- 
viškai. Prieina žydelis ir sako man: „Ui, rodos, aš poną pažįstu“. — „Iš kur 
galėtum mane pažinti?“ - „Turbūt aš kur nors esu Tamstą matęs?“ - „Iš 
kur esi?“ — „Iš Anykščių“. - „Aš buvau Švenčionių stotyje, kai jus trėmė 
iš Lietuvos“. - „Kaip gyveni?“ —- „Gyventi možna, bet pasiilgau tėvynės; 
Anykščiuose turiu savo namus“. Pasakiau grįžtąs į Lietuvą; žydui akys 
apraibo: „Pone, pažiūrėkite mano namų“. 

Ė 
" Kazimieras Būga (1879-1924) - kalbininkas, baltistikos mokslo kūrėjas (LE, t. 3, p. 323; 
VLE, t. 3, p. 569). 

Petrapilyje vyskupas Ciepliakas surengė vyskupui Karevičiui išleistu- 
ves; prasidėjo kalbos; jose vietomis dvelkė ne tai užuojauta, ne tai ironija, 
kam reikėję kraustytis iš savo krašto... Jei būtų tekę man atsiliepti, būčiau 
palinkėjęs, kad neištiktų tokia katastrofa, kaip Lietuvą, kad jiems netektų 
kraustytis iš savo lizdų... Mano linkėjimai būtų įvykę. Bolšėvizmui įsiga- 
lėjus danginosi pas mus, o vysk. Ciepliakas baigė savo dienas Amerikoje 
kaip Vilniaus arkivyskupas. 


GRĮžIMAS LIETUVON 


Paviešėję Petrapilyje, gavę kelpinigių, išvykome Lietuvon per Suomiją, 
Švediją, Vokietiją... Nors keitėmės į nežinomas sąlygas, tačiau jaučiau kokį 
tai vidinį pasitenkinimą, kad grįžtame pas savuosius. Širdis kartoja: „Leis- 
kit į tėvynę, leiskit pas savus; ten nurims krūtinė, atgaivins jausmus...“ 
Peržengiant Suomijos sieną, kai žandarų pulkininkas, pamatęs išvažiuo- 
jančius „po visočaišemu soizvoleniju“, palinkėjo laimingos kelionės, pasi- 
jutau laisvas pilietis laisvoje Švedijoje, nepatyrusioje karo. 

Stokholme sustojome praleisti sekmadienio. Per trumpą laiką Lietuvos 
atstovas p. Aukštuolis“ suskubo parodyti mums miesto ir žmonių išorę. 
Ypač metėsi akysna gyventojų pasitenkinimas, gerovė, kultūra, mandagu- 
mas. Miestas vandenų gausumu labai panašus į Petrapilį: čia jūros, įlankos, 
ten upės ir perkasai, sukaustyti granitu. Greta sostinės garsusis zoologijos 
sodas „Skanson“, kuriame jau buvo Vilhelmo II dovanotas karaliui Belo- 
vežo stumbras... . 

Iš turtingos derlingais laukais pietų Švedijos laivas „Gustav V“ per pen- 
kias valandas nuvežė mus į Vokietijos Riūgeno salą. Lipant krantan sutiko 
„civilistas“, paprašė palaukti, kol atliksią formalumus su keleiviais. Vedė- 
si vyriškiai vyrus, o moteriškės moteris į atskirus kambarius karališkai 
revizijai: išėjo raudoni, kaip iškepti vėžiai... Galų gale sako mums: „Apie 
Tamstas neturime žinių iš Berlyno; kol susižinosime, reikės palaukti...“ 

Davė palydovą karį, kuris nuvedė mus į viešbutį. Kol nuėjome, nesu- 
skubo iškraustyti karininkų ir mums paruošti vietos. Raukydamiesi turėjo 
užleisti mums tris kambarius. Pasidarė neaiški padėtis. Rytojaus dieną 
Švč. Panelės dangun ėmimas, o mes poteriaujame internuoti lyg kalėjime; 


* Jonas Aukštuolis (1886-1949) - diplomatas, publicistas (LE, t. 1, p. 440; VLE, t. 2, 
p. 239). š Ę 

vienas kitam nieko nesakome kaip jaučiamės, ką manome... Argi neleistų 
Lietuvon? Bet viltis viską nugali. 

Antrą rytą šit ateina tas pats „civilistas“ ir sako, galį mes važiuoti Ber- 
lynan; ten turį kreiptis į vyriausiojo štabo III skyrių... Nuvykome. Čia 
pirmą sykį pamačiau karo vaisius: nė vieno karininko nebuvo sveiko; vie- 
nas be akies, antras be rankos, trečias be kojos... Invalidai dirbo kancelia- 
rijos darbą. Per pusvalandį paruošė leidimą vykti Kaunan. Pernakvojome 
„Adlone“, geriausiame Berlyno viešbutyje; per vakarienę patarnauja dau- 
giau tarnų, negu mūsų valgytojų. Savininkas apdovanojo mus iliustruota 
viešbučio istorija. 

Šit ir Virbalis. Stotis sausai prikimšta kariškių; į mus atkreiptos visų 
akys. Prieina karininkas ir sako vyskupui: „Ekscelencija toliau vykti nega- 
lėsite; čia nėra kur pasidėti, reikės grįžti atgal“. - „Kur?“ - „Kad ir Inster- 
burgan; ten yra bažnyčia...“ Nesunku atspėti mūsų jausmus, kai peržen- 
gusiems Lietuvos slenkstį tenka grįžti zurūck į prūsus. Bet sėdant mums 
į traukinį karininkas pridūrė: „Rytoj, Ekscelencija, turėsite iškilmingą pri- 
ėmimą Kaune“. 

Sustojome Keiserhofe. Jau rengiuos gulti, beldžiasi viešbučio tarnas: 
„Šį vakarą 11 val. atvažiuoja iš Kauno majoras Rudeneck, kuris rytoj paly- 
dės Tamstą į Kauną“. Ką tik atsikeliu, vėl praneša tarnas: „Majoras Rude- 
neck 8 val. su Tamstomis verandoje pusryčiaus“. Grįžtame iš bažnyčios; 
kaipmat majoras prisistato vyskupui, kviečia pusryčių: padengtos keturios 
vietos. 

Kitko yra pusėtinai, tik duonos visai maža; tai pastebėjo net pats majo- 
ras. Bežiūrint prisistatė aukų rinkėjos nukentėjusiems nuo karo. Valgome 

"ir galvoju, kas už ką mokės: nepatogu nei mums vaišinti vokietį, nei iš jo 
priimti vaišes. Bet baigiantis kukliam pusryčiui majoras reikalauja sąskai- 
tos ir tarnas padeda ją kiekvienam atskirai. Štai jau laikas eiti geležinkelio 
stotin. 

Vagone majoras pasakė, kad vakar negalėjęs vyskupo priimti Kaune, 
nes buvę užimti metinėmis tvirtovės paėmimo iškilmėmis; nustatė cere- 
monialą, kaip vyskupas bus sutiktas stotyje, kokius tą dieną turės padaryti 
vizitus ir būtinai prašė rytojaus sekmadienį laikyti katedroje iškilmingas 
Mišias, kuriose dalyvaus krašto valdytojas kunigaikštis Isenburgas?, ir 
pasakyti vokiečių kalba pamokslą... 


* Franz Joseph Isenburg-Birstein - kunigaikštis, karinės vokiečių valdžios šefas oku- 
puotoje Lietuvoje 1916-17 m. (LE, t. 9, p. 74). 

Kaune geležinkelio stotyje sutiko vyskupą generalvikaras kun. Juo- 
zapas Stakauskas su kariškiais vokiečiais ir kunigais. Vokiečiai padėkojo 
generalvikarui už gerą krašto valdymą ir atsisveikino. Kunigai įvedė vys- 
kupą su palydovais į stoties svečių kambarius, pasisveikino su grįžusiais 
ir paprašė sėstis į padvadas - nuvežė tiesiai į katedrą, kur vyskupo laukė 
pasiilgusi minia. 

Po dešimties kelionės dienų laimingai sugrįžome Kaunan (1916-VIII- 
19), radę okupuotoje Lietuvoje naują stilių. > 


OkuruoToOjE LIETUVOJE 


Iš stotie vyskupas, nuvykęs katedron, padarė ingresą ir pasakė pa- 
mokslą, išvardydamas, kiek Rusijoje yra Lietuvių komiteto nuo karo nu- 
kentėjusiems šelpti skyrių, kiek išlaikoma gimnazijų, pradžios mokyklų, 
kiek prieglaudų. Vokiečiai per „Dabartį“ skelbė, kaip Rusijoje bloga gy- 
venti; o vyskupas, savo akimis matęs, viešai paskelbė, kaip ten rūpina- 
masi lietuvių tremtinių sielos ir kūno reikalais...Pirmas vokiečių nepa- 
sisekimas. 

Rytojaus dieną celebra. Išeina kleras sutikti svečių. Vyskupas laukia 
katedros tarpduryje. Atvykęs Isenburgas su dviem palydovais atsistoja 
tarp šventoriaus vartų. Nenoromis abu susitiko pusiaukelėje. Priešais vys- 
kupo sostą pastatytos trys kėdės, vidurinė su aukšta nugara kaip sostas 
Isenburgui. Per sumą pamokslas. Vyskupas paskaitė dienos Evangeliją: 
„Kiekvienas, kuris save aukština, bus pažemintas...“ Ir ją paaiškino. Bai- 
sus supuolimas, lyg pranašavimas. Antras smūgis. 

Po kelių dienų einu gatve, sulaiko mane vokietis ir sako: „Visus Kauno 
kunigus žinau, bet Tamstos nepažįstu“. - „Aš stebiuosi, - atsakau, - kad 
Tamsta sutinki nepažįstamą kunigą, sulaikai jį gatvėje ir nori susipažinti. 
Sudiev“. Išplėtė akis, atsiprašė ir nuėjo savais keliais. Vėliau sužinojau, 
kad tai buvo klaipėdietis Špugys, ėjęs šnipo pareigas ne tiktai Kaune, bet 
ir Vilniuje. 

Seminarija buvo užimta ligoninės. Nueinu pasižiūrėti savos gūžtos. 
Dairausi aplink. Prieina kariškas gydytojas ir klausia, ką čia darąs? Sa- 
kau, esąs seminarijos vicerektorius, neseniai grįžęs, atėjęs pasižiūrėti savo 
gyventos vietos. Taria: „Visa tai, ką Tamsta sakai, gali būti tiesa, bet aš 
negaliu Gerbiamajam leisti čia lankytis“. Atsiprašęs už savojo slenksčio 
peržengimą, išėjau. 

Paprašiau vyskupo liudijimo, kad esu įgaliojamas apžiūrėti seminari- 
jos rūmus, kiek jie nukentėję, kokie bus reikalingi remontai... Komendan- 
tūroje tarnavo lenkas Piekuckis. Taigi mar: leidžia smulkų seminarijos ap- 
žiūrėjimą. Nueinu pas tą patį d-rą Becką; šis duoda man kareivį, kuris rodo 
kokią tik noriu celę, išvedžioja po visus koridorius; pagaliau prideda ranką 
prie kaktos ir sako: „Mano misija baigta“. Turiu vėl nešdintis laukan. 

Pasirodė, tarp pirmųjų ir antrųjų rūmų krista didelio šovinio; būta iš- 
verstos II rūmų galinės sienos, pramuštas bažnyčios galas, sugriautas di- 
dysis altorius, išbarstyti visi langai, nubarstyti čerpių stogai... Bet vokiečiai 
tam sykiui šiaip taip aplopė, kad galėtų talpinti ligonius; tik bažnyčią pa- 
liko visai pastirą... Dabar ligonių beveik nebuvo. Mūrai stovėjo pustušti, 
nesutvarkyti, apminti, purvini... 

Vėlyvą rudenį gavau iš okupantų valdžios leidimą vykti Linkuvos para- 
pijon aplankyti senų tėvų. Tėviškėje besant, žmonės Vaškuose ir Žeimelyje 
išvaikė vokiečių žandarus, verbuojančius mūsų vyrus į darbo batalionus 
Vokietijon. Grįžtant į Kauną, sustojau Pušalote. Klebonijon ateina vokie- 
čių paskirtas Amtsvorsbeheris Antanas Repčys ir sakosi atvykęs pranešti 
žandarams, kad naktį kažkas nupjaustęs telefono vielas nuo miestelio iki 
jo, Medekonių, dvaro. 

Panavėžyje teko pabūti keletą dienų, nes traukiniai nevežė civilių keliau- 
ninkų. Tuo tarpu mieste paplito proklamacijos prieš okupantus. Kreishaup- 
tmanas, sutikęs dekaną Juozapą Stakauską, sako: „Važiuojąs vienas asmuo 
iš Kauno, tai jo esąs darbas...“ Klebonijoje įduoda visą sąsiuvinį „Žemės 
dulkės“ eilučių nuvežti vieninteliam tuomet savam laikraščiui „Ateitis“. 
Vagone sėdasi priešais žandaras ir važiuoja kartu, lyg kad sektų kaltininką, 
vežantį kontrabandą. Toks buvo pirmas mano debiutas „Ateityje“. 

Vokiečiai nemanė nešdintis iš Lietuvos, steigė savo mokyklas, trum- 
palaikius mokytojų kursus. Stigo tikybos vadovėlių. Pristatė vyskupui 
Vokietijos katekizmų pagina fracta su lenkų vertimu, prašė žodis žodin 
išversti lietuviškai, žadėjo išleisti. Vyskupas, matomai, pasižadėjo: ėmė 
mane prašyti, net reikalauti šitokio vertimo. 7 buvo sumanyta lietuvius 
vokietint per tikybos pamokas. 

Atsisakinėjau kaip mokėjau. Pagaliau verčiamas stačiai pasakiau ne- 
prisidėsiąs prie tos šventvagystės...Vyskupas susinervino, išėjo. Rytojaus 
dieną vėl ėmė prašyti. Pasakiau parašysiąs katekizmus, prie kurių jie savo 
teksto nepritaikysią... Taip atsirado mano tikybos vadovėliai: „Tikybos 
pirmamokslis“ (1916), „Šv. Senojo Įstatymo istorija“ (1916), „Šv. Naujojo 
Įstatymo istorija“ (1917), „Katalikų tikybos katekizmai“ (1918). 

Kaune veikė „Saulės“ gimnazija. Vokiečiai, norėdami suvokietinti mo- 
kyklą, reikalavo kaskart daugiau vokiečių kalbos pamokų, atleido direkto- 
rių Pr. Dovydaitį, grasino uždaryti mokyklą, jei nebus nusileista. Gyvenau 
Šv. Kazimiero draugijos namuose. Susirinkome keliese pasitarti. Nutarė- 
me nenusileisti, tedarą, ką nori... Griežčiausiai laikėsi pats direktorius. 
Susidūrę su griežtu pasipriešinimu, okupantai nusileido, net Dovydaitį 
grąžino direktoriauti, nubaudę markėmis. Buvo didelis laimėjimas, kuris 
drąsino kituose klausimuose. 

Gimnazijos kapelionas kun. Alekna“, kaipo katedros vikaras, šventa- 
dieniais buvo užimtas; nebuvo kas laiko moksleiviams pamaldas. Pasišovė 
pats vyskupas tai daryti pakaitomis su manimi, bet visa tai greitai liko 
man vienam, išsyk prašydamas kartkartėmis jį pavaduoti, pagaliau liovėsi 
visa tai daręs. Taip pat, nebūdamas kapelionu, lig atostogų kapelionavau 
Kauno lietuvių gimnazijoje. 

Tuo tarpu kai kurie paskutinio kurso klierikai po kelis, nes nebuvo kur 
gyventi, buvo kviečiami Kaunan, laikė sutrumpintus kvotimus ir šven- 
tėsi kunigais. Jų tarpe įsišventė vienas sumobilizuotas rusų karys, kuris 
savomis akimis matė Karaliaučiaus bokštus; jis bėgdamas atgal susirgęs, 
paleistas pasitaisyti vokiečiams užimant Lietuvą, pasilikęs nuo rusų ka- 
riuomenės, kurioje žuvę mūšiuose keletas klierikų. 

Vokiečiai pradėjo kraustytis iš seminarijos į Rumunijos frontą. Neša 
kieman seminarijos daiktus išvežti. Einu pas d-rą Becką, kuris sako: 
„Mes išsivešime tai, ką esame atsivežę; Tamstų nei vieno daiktelio ne- 
imsime“. Bėgu pas p. Piekuckį. Tas duoda įsakymą neimti seminarijos 
baldų, kas išnešta, grąžinti atgal. Rodau raštą p. Beckui; prašo tuo reika- 
lu ateiti 1 valandą. Nueinu. Niekur jo nėra nei kabinete, nei bute. Kitas 
gydytojas, kuris matė priešpietines mano derybas su Becku, pasišovė jo 
paieškoti. Po valandėlės grįžta, veda mane prie sudėtų daiktų krūvos, 
leidžia tarnams atsiimti seminarijos baldus. Paprašiau tam rašyto lei- 
dimo, davė su savo parašu. Padėkojęs vos sugrįžau namo, šit šėporius 
Liugaila besiskundžiąs, kad vokiečiai paėmę duotą kortelę, pagrasinę 
policija, krauna daiktus į ratus ir rengiasi išvežti... Sutinku vėl gerą- 


9 Antanas Alekna (1872-1930) - Žemaičių vyskupijos, paskui Kauno arkivyskupijos ku- 
nigas kanauninkas, LU profesorius, istorikas. Baigė Kauno kunigų seminariją ir Peterburgo 
dvasinę akademiją, kunigu įšventintas 1897 m. Vikaravo Kauno Karmelitų parapijoje, Ro- 
kiškyje, Kauno katedroje, profesoriavo Kauno kunigų seminarijoje (1917-1930), Lietuvos 
universitete, aktyviai bendradarbiavo spaudoje, parašė Bažnyčios istorijos, Lietuvos isto- 
rijos vadovėlius ir nemaža kitų veikalų (LE, t. 1, p. 92; VLE, t 1, p. 303). 

ji gydytoją ir girdžiu: „Dėl tų baldų ir man, ir Tamstai nesmagu; aš 
esu katalikas, jie visi evangelikai; jei tai būtų liuterių įstaiga, jie taip 
nedarytų...“ 

Kunigaikštis Isenburgas atidavė ištuštintus mūrus seminarijos reika- 
lams. Miesto valdyba negrąžina daržų: dirba, sėja morkas. Darbuojasi pus- 
šeštos dienos, kol gauna Isenburgo įsakymą. Miestas pristato man smulkią 
viso mėnesio darbų sąskaitą: tiek paprastų darbininkų, tiek specialistų 
dirbta, pasėta 27 kg morkų, reikia sumokėti virš 13 šimtų markių. Atsisa- 
kau mokėt. Anot šėporiaus apskaitymo, [į] 11 eželių galėjo pasėt 134 kilo. 
Jie stato ekspertu kariškį specialistą. Darcmas posėdis miesto valdyboje. 
Burmistro pavaduotojas vokiečių karys lenkas Potyka sako: „Tai Tamsta 
mus vargini?“ — „Nevarginu, bet noriu atitaisyti Tamstų apsirikimą; jeigu 
tiek morkų pasėjote vienuolikoje eželių, tai sugadinote žemę“. - „Kiek 
ten buvo galima pasėt?“ - „Maximum 134 kilogramo“. Klausiamas jų spe- 
cialistas pripažįsta mano normą. Potyka sako: „Dėl 27 kilogramų morkų 
negalime perduoti daržų“. - „Čia nesvarbu morkos, o 13 šimtų markių“, - 
atsakau. „Kiek tamsta leisi užrašyt morkų?“ — „174 kilogramo“. Lieka už 
viską su šiltnamiu primokėt apie 300 markių. 

Apsigyvenau pats vienas profesorių mūruose aukštai, iš kur matoma 
visa seminarijos teritorija. Šit vokietis kala stulpą darže: čia būsią krau- 
namos malkos; antras — su kitokiu parašų; o seminarijos kiemė.šeimi- 
ninkauja kas nori. Puikiai pražydo gražulių medelis. Sekmadienio rytą 
poteriauju; žiūriu, du vokiečiai skina žiedus su šakomis. Aš pro langą 
gražiuoju: „Meine Herren...“ Kad paleis vienas burną: „Du bist Priester, 
du musst beten...“, ir pridėjo tokius žodžius, kokių gyvenime nebuvau 
girdėjęs. 

Sėju daržus, kad sukviesti klierikai turėtų ką valgyti; remontuoju ir 
tvarkau rūmus, kad klierikams būtų kur gyventi. Ateina vokietis ir išimi- 
nėja iš durų varines rankenas. Kol jis apžiūrėjo vienus mūrus, kituose tar- 
nai suskubo išimti; paslėpė net varpelį, kuris buvo iš Varnių atvežtas; juo 
reguliuojamas visas seminarijos gyvenimas. Vokietis ir tai bežinąs: „Hier 
muss noch eine Glocke sein“ (Čia turi būti dar vienas varpelis). Kol nusi- 
kračiau visų neprašytų šeimininkų, teko dar kreiptis į komendantūrą. 

Rudenį seminarijai vėl pradėjus veikti, darbavausi joje kaip dėstytojas 
ir vicerektorius. Klierikų skaičius gerokai sumažėjo. Vieni dar negrįžo iš 
Rusijos, kiti pasimetė; vieno kito vokiečiai nebeleido seminarijon už vei- 
klumą lietuvių naudai. Prasidėjus laisvės kovoms, keliolika išėjo savano- 
riais; jų ne vienas šiandien yra aukštose kariuomenės, pvz., generolas Raš- 

tikis“', ar visuomenės vietose. Bet ir likusių klierikų buvęs prokuratorius 
negalėjo išmaitinti; jo vieton turėjo stoti kitas, kuris mokėjo susigiminiuoti 
su okupantais: su vienais rubliuku, su kitais buteliuku. 

Iš Vilniaus atvyko kun. Bakšys“ pasiteirauti, kaip gyvename, ką vei- 
kiame, kaip sekasi... Nupasakojome savo vargus. Sako: „Nemokate gyven- 
ti; mes Vilniuje geruoju gyvename; lengvai gavau leidimą vykti Kaunan. 
Špugys net platina kalendorių, drauge atvyko Kaunan“. Grįžtant sulaiko 
geležinkelio stotyje, bute padaro kratą, pasodina kalėjiman... 

1917.IX.18-22 nuo Kauno dalyvavau I lietuvių konferencijoje. Vilniaus 
stotyje nebuvo vežėjų; pasisiūlė vaikai nunešti lagaminą viešbutin; už pa- 
tarnavimą neėmė pinigais, o prašė duonos. Iš kambarinės patyriau, kad 
viešbučio šeimininkė jau kelintą dieną neturinti nė sau duonos. Iškėliau 
joms pietus: pavalgydinau lietuviškai, ne vokiškai. Lenkų nuotaika sve- 
čiams nebuvo palanki. Turėjau operuoti parištą ranką. Einu gatve; inteli- 
gentė ponia sako: „Ten bez ręki i to warjuje“ (Tas be rankos ir tai šėlsta). 

Bet ir lietuviams nelengva buvo tarp savęs susikalbėti, kol buvo iš- 
rinkta konferencijos prezidiumas, taryba ir nubalsuotos rezoliucijos. Dar 
daugiau prieštaravo vadinamieji pirmeiviai; iš jų ypač kėlė triukšmą d-ras 
Domaševičius“? ir darbininkų atstovas Eidukevičius“. Abejonių kėlė dviejų 
iš užsienio atvykusių lietuvių pranešimas apie tarptautinę padėtį... Tačiau 
sveikas lietuvių instinktas nugalėjo visas kliūtis: priimti atsargūs nutari- 
mai, nutraukti visi ryšiai su buvusiais valdovais. 


Laisvojoje LiETUVOJE 


Pagaliau paskelbta Lietuvos nepriklausomybė. Prasidėjo gyvas poli- 
tikos gyvenimas. Tikrai sakant, niekad nebuvau partijos žmogus. Reikėjo 


“| Stasys Raštikis (1896-1985) — divizijos generolas. Baigė Tbilisio karo mokyklą, stu- 
dijavo Vokietijoje, dirbo karininko darbą Lietuvos kariuomenėje. Bolševikams okupavus 
Lietuvą kartu su žmona pasitraukė į Vakarus (LE, t. 24, p. 525). 

* Juozas Bakšys (1884-1925) - kunigas. Baigė Vilniaus dvasinę seminariją, Insbruko 
universitetą, gavo teologijos daktaro laipsnį (1912). Nuo 1913 m. buvo Vilniaus Visų Šven- 
tųjų bažnyčios vikaras, vėliau dirbo Merkinėje, Žiežmariuose, pasireiškė plačia kultūrine 
ir politine veikla (LE, t. 2, p. 64). 

3 Andrius Domaševičius (1865-1935) - gydytojas, vienas LSDP kūrėjų ir vadovų (VLE, 
t. 5, p. 63). 

** Pranas Eidukevičius (1869-1926) - socialdemokratų ir komunistų veikėjas (LE, t. 5, 
p. 390; VLE, t. 5, p. 358). 

kurti valstybę; stigo žmonių. Nelįsdamas aikštėn, krikščionims demokra- 
tams pasižadėjau padėti kuo galėsiąs. Tvarkiau Centro komiteto kasą, re- 
dagavau leidžiamas knygutes, švelninau jų turinį, atspausdinau dvi savas 
brošiūras: „Vargo žmonių globėja“ ir „Ar socializmas įvykdomas?“ Ren- 
giau ir taisiau kai kurias prakalbas. 

Vienoje krikščionių demokratų konferencijoje bandžiau moderuoti ra- 
dikalius žemės reformos sumanymus. Tačiau tuokart kitokia buvo visų 
nuotaika. Vienas mano mokinys atsakė, kad 60 ha esanti žemės reformoje 
žvaigždė vadovė. Bijojau, kad nebūtų suardytas reikalingas žemės ūkiui 
pastovumas. Visgi žemės reformos įstatymas nustatė normą 80 ha ir nutarė 
išsyk neliesti dvarų, teturinčių 150 ha. 

1918 m. buvau pakeltas kapitulos kanauninku. Tuojau paskirtas 
prosinodaliniu teisėju, prosinodaliniu egzaminatorium ir tikybinių kny- 
gų cenzoriumi. 1919 m. tapau vyskupijos Tribunolo teisingumo gynėju, 
1921 m. - socialinės sekcijos sekretorium ir 1922 m. - Bažnytinių turtų 
rašymas, kartais atimdavo labai daug laiko, bet ir davė nemažai naudingo 
patyrimo. 

1922 m. buvau pakviestas Lietuvos universiteto Teologijos-filosofijos 
fakulteto pastoralinės teologijos ekstraordinariniu profesorium ir kate- 
dros vedėju. Stojo prieš akis dilema: eisiu profesoriauti, nebeturėsiu pa- 
kankamai laiko prižiūrėti seminarijos tvarkos; pasiliksiu vien seminaristų 
mokytoju, neteksiu autoriteto pas teologijos studentus. Persirgau, kol ap- 
sisprendžiau. Pagaliau pasiėmiau naštą, kuri mane prislėgė; bendrabučio 
priežiūra pasidarė antraeilis dalykas: pavedžiau prefektui daugiau žiūrėti, 
jam už tai primokėdamas. 

Skaičiau ir bendrame teologijos ruože, ir specialioje bažnytinių tei- 
sių sekcijoje. Bendrajame teologijos ruože buvo dėstoma: 1) vaikų pas- 
toracija, 2) pradžios mokyklos pastoracija, 3) visuomenės pastoracija 
per sakramentus bendrai, per atgailos sakramentą ypač, 4) socialinė 
visuomenės santvarka liberalų, socialistų ir krikščionių supratimu. 
Specialiam ruožui dėsčiau: 1) pastoralinės teologijos įvadą, 2) jaunuo- 
menės pastoraciją, 3) šviesuomenės pastoraciją, 4) depopuliaciją ir 
pastoraciją. 

Čia paminėsiu vieną epizodą, kaip teko man komanduoti lenkų ka- 
reiviams. Kai vyskupas Ratti““ pasiryžo iš Vilniaus atvykti Kaunan, vysk. 


“5 Vysk. Achiles Ratti - popiežius Pijus XI (1857-1939) (LE, t. 22, p. 487). 

Karevičius mane su prof. Morkeliu“ įprašė vykti prie demarkacijos linijos jo 
sutikti. Valdžia davė specialų traukinį. Nuvykus į vietą buvo pasakyta, kad 
šiandien iš Vilniaus traukinio nebūsią. Į traukinį įsėdo parubežiaus karinin- 
kasir mes nuvažiavome į pirmą lenkų valdomą „Zawiasy“ geležinkelio stotį. 
Stotis šalta, purvina, pilna kareivių, kurie dėl šalčio trepsi kojomis į grindis. 

Stoties viršininkas p. Mackevičius paprašytas sujungė su Vilniaus vys- 
kupo rūmais; atsiliepė kun. Vaitkevičius“; pranešiau, kad esu atvykęs. Pasi- 
taręs pasakė, kad vizitatorius esąs sutrukdytas, neišvažiavo, bet prašo ryto- 
jaus dieną laukti jo prie linijos, atvyksiąs. Atsakiau, kad tai dienai tegavome 
traukinį, kad mes grįžtame namo; prašysią valdžios, kad vėl atsiųstų... 

Kalbant labai trukdė kareivių nuolatinis trepsėjimas. Aš nerimęs su- 
šukau lenkiškai: „Panowie! Proszę o chwilę spokoju“. Visi kaip vienas 
išsitiesė, nurimo ir ramiai stovėjo, kol baigiau pasikalbėjimą. Stovėjęs visą 
laiką prie telefono stoties viršininkas pakartojo lenkiškai pasikalbėjimo 
esmę, pasirodė, mokąs lietuviškai... Padėkojęs jam už patarnavimą, grįžau 
vagonan ir pardūmėme Kaunan be nieko. Rytojaus dieną važiavo prel. 
Januševičius“ ir prof. Penkauskas*. Tai buvo 1920-1-28. 


PANEVĖŽIO VYSKUPIJA 


Nuo seno hierarchiniu atžvilgiu atskiros Lietuvos dalys buvo priklau- 
somos keliems viršininkams, gyvenusiems svetur: Vilnija ir Žemaičiai 


36 Morkus Morkelis (1893-1957) - kunigas, baigęs Peterburgo dvasinę akademiją, 
1916 m. įšventintas kunigu, 1918 m. paskirtas į Kauno kunigų seminariją, taip pat dėstė 
LU ir ėjo įvairias pareigas Kauno arkivyskupijos kurijoje (LE, t. 19, p. 280). 

*7 Juozas Vaitkevičius, MIC (1880-1949) - kunigas marijonas. Mokėsi Varšuvos kuni- 
gų seminarijoje, kunigu įšventintas 1903 m. Studijavo Friburge, 1911 m. įstojo į marijonų 
naujokyną, 1912 m. sugrįžo į Varšuvą ir mokytojavo, buvo Vlociaveko kunigų seminarijos 
profesorius, 1918-1919 m. — Vilniaus vyskupo J.Matulaičio asmeninis sekretorius, nuo 
1920 m. - Marijampolės marijonų vyresnysis. 1925 m. išvyko į JAV (LE, t. 32, p. 497). 

8 Povilas Januševičius (1866-1948) - Žemaičių vyskupijos, vėliau Kauno arkivys- 
kupijos kunigas, prelatas. Mokėsi Žemaičių kunigų seminarijoje ir Peterburgo dvasinėje 
akademijoje, 1898-1919 m. Žemaičių kunigų seminarijos dėstytojas, vėliau prokuratorius; 
labdaros organizatorius, religinės literatūros kūrėjas, rašytojas — pasirašydavo Petro Graž- 
bylio slapyvardžiu (LE, t. 9, p. 296). 

* Pranas Penkauskas (1889-1950) - prelatas, istorikas. Mokėsi Kauno kunigų semina- 
rijoje, Peterburgo dvasinėje akademijoje. Kunigu įšventintas 1913 m. Buvo Kauno katedros 
vikaras, studijavo Miuncheno universitete, 1923-1940 m. dėstė Teologijos-filosofijos faku!- 
tete, 1926-32 m. buvo Kauno kunigų seminarijos vicerektorius, 1932-1940 m. - rektorius. 
1944 m. pasitraukė į Austriją, ten ir mirė (LE, t. 22, p. 276; LB, t. 3, p. 493). 

priklausė Peterburgo metropolitui, Suvalkija - Varšuvos, Mažoji Lietu- 
va - Varmijos vyskupui. 

Dar prieš didįjį karą buvo galvojama, kaip būtų galima pertvarkyti 
bažnytinį Lietuvos gyvenimą, kad jo vadovybė būtų pačių lietuvių ranko- 
se. Tarp sumanymų buvo siūlomas didžiulės Žemaičių vyskupijos pada- 
lijimas, diecezijų skaičiaus padauginimas ir savos arkivyskupijos-metro- 
polijos įsteigimas. Svarstant šiuos siūlymus, buvo minimas ir Panevėžys, 
kaip naujos vyskupijos sostinė. Atstačius Lietuvos nepriklausomybę, atėjo 
laikas sutvarkyti bažnytinius reikalus. Kilo visokių sumanymų dėl vysku- 
pijų skaičiaus, pavadinimų, buvo ieškoma kandidatų į vyskupus. 

Tuo tarpu gautas Romoje skundas, liečiąs Kauno kunigų seminarijos 
vadovybę. Man padarytas šitoks priekaištas: „In theatro prima loca occu- 
pat, ut videat videaturgue; visur est in urbe cum puella ambulare“. Skundą 
ištirti pavesta vizitatoriui a.a. arkivyskupui Jurgiui Matulevičiui. 

Paklaustas atsakiau: „Jei tai liestų mane, kaip atskirą žmogų, nelaiky- 
čiau reikalingu daiktu aiškintis; bet esu seminarijos vicerektorius; inkri- 
minacijos man meta šešėlį ant įstaigos. Nesu nuolatinis teatro lankytojas, 
buvau nuėjęs į kelias operų premjeras, kad turėčiau supratimą ir galėčiau 
pasakyti savo nuomonę apie lietuvišką operą... 

Yra ne visai normali mokytoja, kuri mane seniai persekioja per dide- 
lėmis savo simpatijomis; negalėdama prieiti seminarijoje, gaudo mieste, 
kada grįžtu po paskaitos iš universiteto, ir seka gatve beveik risčia, man 
žengiant dideliais žingsniais, ieškodama palankumo trupinėlių kaip Kau- 
no vaikai elgetos išmaldos: „Ojczulku! Kopiejeczkę...“ 

Arkivyskupas tarė: „Aš irgi turėjau panašią psichopatę, kuri neduo- 
davo man praeiti; sykį viešai puolė ant kelių ir apkabino kojas. Nebeiš- 
kenčiau ir spyriau“. Šventasis taip nebūtų daręs, - pagalvojau sau. Tokie 
žmonės ne spardytini, o pasigailėtini; pridaro jie nemalonumų kitiems, bet 
patys daugiausia prisikankina. 

Vysk. Karevičius, jei ką nubausdavo, kartais vėliau kai ką pagerbdavo, 
kad ir nevertą. Kun. Kazimierą Genį? atstatė iš dekano pareigų; po karo 


* Kazimieras Genys (1866-1952) - Žemaičių vyskupijos kunigas, kanonų teisės daktaras, 
garbės kanauninkas. Mokėsi Kauno kunigų seminarijoje (1884-1888), Peterburgo dvasinėje 
akademijoje (1888-1892), 1892 m. įšventintas kunigu ir paskirtas Palangos progimnazijos 
kapelionu. Už lietuvišką veiklą buvo persekiojamas, svetima pavarde studijavo Romoje, gavo 
kanonų teisių daktaro laipsnį. Dirbo Butkiškėje, Varniuose, Sedoje, Alsėdžiuose, 1921-1925 m. 
buvo kunigų seminarijos profesorius, 1925-1928 m. - Darbėnų klebonas, 1928-1930 m. - Pa- 
langos vidurinės mokyklos direktorius, vienerius metus - Aukštadvario progimnazijos direk- 
torius, nuo 1931 m. gyveno Skuode. Bendradarbiavo lietuviškoje spaudoje (LE, t. 7, p. 137). 

paskyrė jį garbės kanauninku ir perkėlė seminarijon dėstyti lotynų kalbą. 
Nesutiko jis su draugais, pykosi su klierikais, man kartkartėmis teko švel- 
ninti nesusipratimus. Tai buvo „įpėdinis“ tų apaštalų, kuriuos Kristus yra 
sudraudęs: „Nežinote, kokios dvasios esate“ (Lk 9,55). 

Visi drauge valgome pietus; ateiname nuvargę; bevalgydami pa- 
juokaujame; kai kas jį pajuokdavo, nesuprantantį tos rūšies kalbų... 
Matomai, visa laikė grynu pinigu; surašė būtus ir nebūtus daiktus, pa- 
siuntė Romon; ten gavosi klaikus įspūdis nežinant aplinkybių. Taip at- 
sirado byla, tardymas, neturįs realaus pagrindo, tik gadinąs seminarijos 
vardą. 

Taip man nupiešus foną, tarė: „Užeik kada pas mane“. Nueinu. Skaito 
man platų atsakymo projektą. Viskas suvesta skundėjo naivuman, kerš- 
tinguman, noran save iškelti aikštėn... Perskaitęs klausia: „Gal neperdė- 
jau?“ - „Galne“. Bet pagalvojau: taip tamsiomis spalvomis nebūčiau tapęs 
jo portreto. 

1926.IV.4 vyriausias Bažnyčios vadas Pijus XI"* paskelbė Apaštališkąją 
Konstituciją, kuri prasideda žodžiais: „Lietuvių tautai po didžiausio karo, 
Dievui padedant, atgavus laisvę...“ Ja popiežius įsteigė atskirą bažnyti- 
nę provinciją su arkivyskupija-metropolija Kaune, Telšių, Panevėžio, Vil- 
kaviškio, Kaišiadorių vyskupijomis ir Klaipėdos prelatūra. Bijojom būti 
vyskupais. 

Balandžio 5 d. esu prekonizuojamas Panevėžio vyskupu. Velykose po 
rezurekcijos sužinau tai privačiai. Nemiegu visą naktį. Rytojaus dieną vi- 
zitai, revizitai. Klausia svečiai, kas esą. Nenoriu pasisakyti savo ligos. Dar 
dvi naktis kankina nemiga. Taip iširo nervai, kad pasidariau tikras ligo- 
nis. O reikia rengtis konsekracijai, rašyti ganytojišką raštą, baigti mokslo 
metus... 

Pasklido žinios apie naujus vyskupus. Susiėjo būrelis Panevėžio vys- 
kupijos kunigų ir nutarė, kad aš gavęs blogiausią vyskupiją. Neilgai trukus 
teko man tai sužinoti. Susimąsčiau, bet raminau save: negali būti blogesnis 
už kitus Lietuvos pakraštys, kuris davė iš šešių keturis vyskupus. Daugiau 
pagalvojęs pirmame ganytojiškame rašte parašiau, kad Panevėžio vys- 
kupija - viena geresnių. Paskui patyriau, jog anų kunigų turėta mintyje 
blogiausias vyskupijos aprūpinimas materialiniu atžvilgiu. 

Nerimą didino pasikeitusios politikos sąlygos. Naujoji liaudininkų val- 
džia užėmė nepalankią Bažnyčiai poziciją, nepripažino paskirtų vyskupų, 


*! Pijus XI (Ratti, Achiles, 1857-1939) (LE, t. 22, p. 487). 

net p. Voldemaras?" Seime tyčiojosi iš vyskupų lazdos, kurios dar neturėjo- 
me. Reikmenimis neteko man rūpintis: kapitula dovanojo sidabrinę lazdą, 
klierikai - sidabrinį kieliką, studentai - mišiolą, pažįstamos — tuniceles, 
vieni draugai - brangų aukso kryžių, kiti - automobilį... 

Tiktai konsekruokis ir važiuok! Konsekracijai pasirinkau vyskupo 
Šv. Atanazo gegužės 2 dieną. Konsekravo arkivyskupas Karevičius, asis- 
tuojant arkiv. Skvireckui ir vysk. Karosui“. Kas su manimi darėsi kon- 
sekruojant, pats nežinau. Teatsimenu klausimus: „Vis semper in divinis 
esse negotiis macipatus guantum te humana fragilitas consenserit pos- 
se?“ — „Volo“. 

Konsekracijos proga seminarijoje buvo pietūs. Dalyvavo valdžios 
atstovai su Respublikos prezidentu p. Stulginskiu“*, diduomenė, miesto 
dvasiškija, vyskupijos dekanai. Savotiškiausią kalbą pasakė kun. Stakelė: 
žmonės gerbią dvasiškiją, bučiuoją žemę, kur buvo sustojęs vyskupas. Bet 
reikia saugotis, kad pagarba nevirstų neapykanta... Rasi, ateityje vysku- 
pams reikėsią ne važinėti per bažnyčias, o eiti per kaimus, kaip tai darė 
vysk. Giedraitis“... 

Rytojaus dieną, Šv. Kryžiaus atradimo šventėje, pasirašiau pirmą- 
ji ganytojišką laišką „Panevėžio vyskupijos kunigams ir tikintiesiems“. 
Katalikų laikraščiai bažnytinės provincijos įsteigimą nušvietė kaip kokią 
burtininko lazdelę, kuri vienu mostelėjimu nušluos visas blogybes nuo 
Lietuvos veido. Greitai pasireiškė, ko niekas nelaukė: ark[ivysk.] Skvirec- 
kas pasirodė labai pasyvus, nelankstus, nesukalbamas... 


* Augustinas Voldemaras (1883-1944) - profesorius, valstybininkas, publicistas, isto- 
rikas. 1918 m. buvo paskirtas pirmuoju Lietuvos ministru pirmininku ir užsienio reikalų 
ministru. 1920 m. iš Vyriausybės pasitraukė, grįžo į akademinį darbą. 1926 m. vėl tapo 
ministru pirmininku, o 1929 m. jį atstatydino (LE, t. 34, p. 504). 

* Antanas Karosas (1856-1947) - Seinų-Vilkaviškio vyskupas. Mokėsi Žemaičių kuni- 
gų seminarijoje, Peterburgo dvasinėje akademijoje. Kunigu įšventintas 1883 m., vyskupu 
konsekruotas 1907 m. Dėstė Žemaičių kunigų seminarijoje, buvo jos rektorius. 1910 m. pa- 
skirtas Seinų vyskupu. Įsteigus Lietuvos bažnytinę provinciją ir iš dalies Seinų vyskupijos 
sudarius naują Vilkaviškio vyskupiją (1926 m.), paskirtas Vilkaviškio vyskupu. Užėjus 
bolševikams, apsigyveno Šunskuose, o nuo 1946 m. - Marijampolėje. Čia ir mirė (LE, t. 11, 
p. 81). 

** Aleksandras Stulginskis (1885-1969) - antrasis Lietuvos respublikos prezidentas 
(1920-22), agronomas, visuomenės veikėjas, vienas iš LKDP lyderių (LE, t. 29, p. 83). 

* Merkelis Giedraitis (apie 1536-1609) - Medininkų vyskupas, lietuviškų knygų pradi- 
ninkas Didžiojoje Lietuvos Kunigaikštystėje, laikomas antruoju Žemaičių krikštytoju (LE, 
t. 7, p. 214). 

Vieną sykį man sako ark[ivysk.] Matulevičius: „Ar negali, Ekscelencija, 
kaip nors paveikti arkivyskupą“. Niekad nemėgau nieko skųsti, todėl atsa- 
kiau: „Jis dabar labai sunervuotas“. - „Kas iš mūsų neturi nervų?“ - „Rei- 
kėjo palikti arkivyskupą senuką Karevičių vietoje; duoti jam praktišką 
sufraganą; jis nepavydus valdžios, mėgsta vizituoti; sufraganas būtų val- 
dęs“. - „Nieko naujo nebūtų buvę“. - „O dabar kas?“ 

Pagaliau reikia skirtis su seminarija. Susirenka visi auklėtiniai. Sveiki- 
nuos ir susijaudinęs pasakau tai, ko niekad nesu davęs nė suprasti: semi- 
narijos valdymas esąs kolektyvo rankose; aš, kaip vykdomasis organas, ne 
sykį turėjau įsakinėti dalykus, kuriems nepritariau, bet, nusprendus kolek- 
tyvui, vykdžiau tai lyg savąją nuomonę, kad nebūtų suskilimo; patariau 
visiems laikytis drausmės, ar asmeniškai tinka kas, ar ne... 


PANEVĖŽYJE 


Panevėžyje ingresas paskirtas gegužės 30 d. Rengiuos palikti Kauną. 
Mišiose prie Švč. Panelės altoriaus, kur jas laikiau per puspenkiolikos 
metų, verkiau kaip mažas vaikas. 12 val. sėdu automobilin, lydimas kan. 
Juozapo Stakausko vykstu pas savo aveles. Įvažiavus į vyskupijos ribas 
prasidėjo „kryžiaus keliai“ - sutikimai, sveikinimai, džiaugsmo ir baimės 
ašaros, kad hosanna nevirstų crucifigatur!.. ' 

Keistas supuolimas: kur, anot žmonių pasakos, „tekant krikščionybės 
saulei“ pasišalino iš Panevėžio ir mirė paskutinis krivis, ten sutiko kata- 
likai pirmąjį Panevėžio vyskupą, įvažiavusį vyskupijon. Būtent Okainių 
sodžiuje, prie pat vyskupijos ribos, radau trejus garbės vartus su užrašais 
„Sveikas, Ganytojau!“ Su Aušros Vartų Marijos paveikslu ir Švento Tėvo 
Pijaus XI atvaizdu. Didelis žmonių būrys pasitiko su duona, druska ir lie- 
tuviška gira. Toliau nepravažiavome gyvenamos vietos, kur nebūtų buvę 
panašių sutikimų. 

Ramygaloje sustojome nakvynei. Gal niekad taip nuoširdžiai negie- 
dojau gegužinėse pamaldose „Tavo apgynimo šaukiamės, Švč. Dievo 
Gimdytoja“. Gėriuosi puikia bažnyčia, atstatyta mano kapeliono dėdės 
kun. Juozapo Genio. Prieina lazda paasirėmęs senelis ir sako: „Matai, 
Vyskupe! Mes ją mūrijome, o dabar atsiranda tokių, kurie norėtų griau- 
ti“. —- „Jei mokėjote pamūryti, tai mokėsite ir apginti ją nuo nenuoramų. 
Aš padėsiu. Tam esu skirtas, kad ginčiau bažnyčios teises. Ir aš turiu 
lazdą...“ 

Ingreso diena prasidėjc pusėj aštuntos pajudėjus iš Ramygalos, per var- 
tų eiles vieškelyje prie visų kaimų. Pirmieji panevėžiečiai sutiko prie Uliūnų: 
apskrities viršininkas p. Rozmanas ir policijos vadas p. Kregždė - kalvinas. 
Ties Lepšiais pasitiko Panevėžio įgulos artilerijos raitelių būrys... Pirmuo- 
siuose miesto vartuose, kurių buvo devyneri, sutiko su duona ir druska 
Panevėžio miesto valdyba su p. burmistru Chodakausku priešakyje. 

" Prasidėjo bažnytinė procesija miesto gatvėmis, kurių namai buvo pa- 
puošti vėliavomis, tvoros - gėlėmis; tarp išrikiuotų karių špalerių, giedant 
chorams pakaitomis su orkestrais, — kunigų, atvykusių maldininkų, or- 
 ganizacijų didžiulės minios... Laiminau panevėžiečius, stovinčius šaliga- 
tviuose, širdyje kartodamas: „Ne man, ne man, Viešpatie, o Tavo vardui 
tebūnie garbė“. 

Būsimos katedros šventoriuje sutiko p.p. Karkos“ ir Paulausko“ cho- 
rai, kuriems pritarė moksleivių simfoninis orkestras. Ingreso ceremonijos 
ir pamaldos atliktos lauke prie laikinosios koplyčios. Dangaus skliautai 
sudarė Kristaus Karaliaus katedrą. Kan. Juozapas Stakauskas perskaitė 
lotyniškai Pijaus XI raštus apie Panevėžio vyskupijos įsteigimą ir metropo- 
lijos kapitulos kan. Kazimiero Paltaroko paskyrimą jos vyskupu. 

Panevėžio dekanas kun. Jonas Maciejauskas“ lietuviškai pasveikino 
dvasiškijos ir tikinčiųjų vardu, reiškė padėką Šventajam Tėvui už vysku- 
pijos Panevėžyje įsteigimą, apgailestavo, kad miestas dar nėra tinkamai 
pasiruošęs priimti savo Ganytoją, nes katedra vos tik pradėta statyti; rūmai 
dar nebaigti remontuoti; visiškai nėra namų vyskupijos kurijai... Bet die- 
ceziečių meilė ir vienybė, kuriomis sutinkamas vyskupas, tuos trūkumus 
greit pašalins... 

Kreipiausi į kunigus, prašydamas pagalbos atlikti sunkiam Ganytojo 
darbui, atsidėjus einant savo pareigas, rodant gražų pavyzdį kaip priva- 
čiame savo gyvenime, taip bažnytiniame ir visuomeniniame veikime. Pri- 
miniau gerojo Ganytojo palyginimą, kuris įpareigoja palikti 99 aveles ir 
ieškoti vienos paklydusios. Raginau nesitenkinti pastoracija vien tų, kurie 


*“ Mykolas Karka (1892-1984) - vargonininkas, muzikos mokytojas ( LE, t. 11, p. 25; t. 36, 
p. 289). 

* Vladas Paulauskas (1884-1960) —- muzikos mokytojas, kompozitorius ( LE, t. 22, 
p. 184). 

*8 Jonas Maciejauskas (1878-1939) - Žemaičių, vėliau Panevėžio vyskupijos kunigas, 
prelatas, visuomenininkas. 1901 m. įšventintas kunigu, dirbo vikaru Liepojoje, kapelionu 
Šiauliuose, klebonu Lapėse, Panevėžyje ir Raguvoje. Kanauninkas (1928), prelatas (1929). 
Draudžiamos lietuviškos spaudos platintojas caro laikais, katalikų darbininkų organiza- 
torius, religinės literatūros kūrėjas ( LE, t. 17, p. 21). 

ateina bažnyčion, dalyvauja pamaldose, ima šv. sakramentus, bet ypač 
ieškoti tų, kurie šalinasi, vesti juos į Kristaus avidę, kad kiekvienas galėtu- 
mėm pasakyti Vyriausiajam Ganytojui: „Aš sergėjau, kuriuos man davei, 
ir nė vienas iš jų nepražuvo“ (/n 17,12). 

Po to perskaityta popiežiaus bulė lietuviškai. Prašnekau į žmones, iš- 
dėstydamas Ganytojiško rašto mintį apie vyskupo ir dieceziečių pareigas. 
Jis buvo skaitomas tą dieną visose vyskupijos bažnyčiose. Atlikau pirmą 
pontifikalinę sumą, per kurią giedojo mišrus jungtinis choras ir dūdavo IV 
pėstininkų Karaliaus Mindaugo pulko dūdų orkestras. 

Po sumos klebonijoje prisistatė kai kurios Panevėžio vyskupijos or- 
ganizacijos, įteikė gražius adresus; grupė lenkų, tarp kurių kai kas reko- 
mendavosi kaip dvarponių atstovai, ir provincijos; žydų bei rusų bendruo- 
menių nariai; vietos šventikas Sorecas sveikindamas pasisakė tikįs pagal 
Solovjovo“? mokslą, todėl esąs artimas katalikams. 

15 val. mokytojų seminarijos salėje buvo blaivūs pietūs; juose dalyvavo 
dvasiškijos, valdžios, kariuomenės, organizacijų atstovai, keletas Kauno 
draugų - apie pusantro šimto žmonių. Kalbas pradėjo apskrities viršinin- 
kas, pakeldamas bealkoholinę taurę už Jo Šventenybės Popiežiaus sveika- 
tą. Išgėriau už JE Respublikos Prezidentą; puotos dalyviai pagiedojo tau- 
tos himną. Dar kalbėjo miesto burmistras, apygardos teismo pirmininkas 
N.Morkvėnas'“, gimnazijos direktorius p. Šakenis", įgulos viršininkas 
pulk. Jakaitis"? ir kiti... Iš viso buvo keliolika prakalbų. 

Atsakydamas padėkojau už iškilmingą priėmimą, kviečiau visus į ben- 
drą darbą, nes tikyba - geriausias dorovės ir kultūros veiksnys, kurio vi- 
siškai niekas kitas negali atstoti. Paminėjau Vilhelmą T'*, kuris švietimo 
ministeriui yra pasakęs: „Grąžink tikybą mokyklon, o pats eik po velniais“. 
Išreiškiau mintį, kad trumpas katekizmas geriau palaiko visuomenės tvar- 
ką, negu budriausia policija; nurodžiau, kad ir tie, kurie yra metę tikybines 


* Vladimir Sergejevič Solovjov (1853-1900) - rusų filosofas (LE, t. 28, p. 291). 

"0 Napoleonas Morkvėnas (g. apie 1880 m. - ?) - teisininkas, 1925-1929 m. buvo Pa- 
nevėžio apygardos teismo pirmininkas. 1941 m. birželio mėn. ištremtas į Sibirą (LE, t. 19, 
p. 285). 

'9! Konstantinas Šakenis (1881-1959) - inžinierius, pedagogas, visuomenininkas. 1925. 
VII.1 paskirtas Panevėžio valstybinės gimnazijos direktoriumi, 1927-1934 m. - švietimo 
ministras, 1934-1940 m. - valstybės kontrolierius. 1941.VI.14 su šeima ištremtas į Sibirą, 
1956 m. grįžo į Lietuvą. Palaidotas Vabalninke (LE, t. 29, p. 301). 

"2 Aleksandras Jakaitis (? - 1935) - pulkininkas (LE, t. 9, p. 253). 

“8 Vilhelmas I (1797-1888) - Prūsijos karalius (1861-1888) ir Vokietijos imperatorius 
(1871-1888) (LE, t. 34, p. 88). 

pažiūras, turėtų skaitytis su tikybos veiksniais, vertinti dvasiškijos darbuo- 
tę ir mano, kaip vyskupo, įsikūrimą Panevėžyje. 

Po vaišių buvo padarytas su atvykusia dvasiškija kunigų pasitarimas ir 
nutarta pirmon galvon tęsti katedros statymą. Ingreso dieną baigiau pusė 
dešimtos prakalba pavasarininkų konferencijai ir jos dalyvių palaiminimu 
parapijos bažnyčioje. Daug žmogus gali pakelti, kai reikia, bet šitokios 
dienos nebenorėčiau pergyventi. 

Apsigyvenau mažutėje katedros klebonijoje - špitolėje ir ėmiausi val- 
dyti: 10 dekanatų, 69 parapijas, 45 filijas, 79 koplyčias, 171 kunigą ir apie 
vėžyje; todėl paskyriau kurijos oficialistus iš Panevėžio kunigų, nors nė 
vienas jų nebuvo pasirengęs tam darbui. Turėjau pats visus darbus dirbti 
per ištisas dienas. 

Nuo pavasario dekanų rinktas komitetas - dekanas kun. Jonas Ma- 
ciejauskas, kun. Jonas Grabys ir kap. Juozas Ruškys!“ — teberemontavo 
vyskupui namus, pirktus Klaipėdos ir Sodų gatvių kampe atgautame iš 
cerkvės sklype. Buvo daromas pagrindinis remontas, beskubant nepasi- 
tarta su architektu, o pasitenkinta keliais techniko brėžiniais, nepakelta 
lubos, skersai namo parioglinta dėžė - salka. Tik suskubau nebeleisti gali- 
nio priestato kanceliarijai be architekto plano. Kai tik buvo įrengta keletas 
kambarių, persikėliau savon gūžton. 


Prasidėjo kiti sunkumai: vyskupijos oficialius raštus liaudininkų val- 
džia grąžino per buvusią Žemaičių vyskupijos kanceliariją, parašiusi ne- 
žinanti tokios kurijos, neleido į mokyklas skiriamų kapelionų, nepriėmė 
kurijų patvirtintų metrikų, ruošėsi paimti savo žinion metrikų knygas, 
bandė įvest civilinę metrikaciją, sulaikė kunigams atlyginimą už 1926 m. 
antrąjį pusmetį. 

Kurijos ir vyskupo išlaidos didelės; įeitų tik universiteto atlyginimas, 
kurio greit neteksiu. Tiesa, dekanas Čėsnys 1926.IX.4 prašė bent kurį laiką 
ir toliau skaityti pastoralinę teologiją tiek valandų, kiek numato ištaisytasis 
fakulteto reguliaminas. Bet nedrįsau 2-3 dienų aukot Kaunui ir kelionėms, 
o tik savaitės likučius palikt Panevėžiui. Nustojau kapitulos, atsisakiau 
profesūros, pasitikėdamas Apvaizda ir savimi... Sumaniau savo raštus 


'8 Juozas Ruškys (1888-7) - Žemaičių, vėliau Panevėžio vyskupijos kunigas, garbės ka- 
nauninkas. Kunigu įšventintas 1912 m. 1919-1921 m. buvo Lietuvos kariuomenės kapelio- 
nas, 1921-1927 m. - Panevėžio Švč. Trejybės bažnyčios rektorius, apie 20 metų mokytojavo 
Panevėžio gimnazijoje (LE, t. 26, p. 220). 

leisti pats: tesudeda visa Lietuva Panevėžio tremtiniui. Pamažėle atsivėrė 
įplaukų šaltinis. 

LLiaudininkai, ypač komunistiniai gaivalai, triukšmauja visame krašte. 
Ką daryti? Sušaukiame žymesnius katalikus senojoje klebonijoje pasitar- 
ti; nutariame organizuotis, suglausti jėgas. Išrenkame Katalikų veikimo 
centro (KVC) valdybą su pirmininku pulkininku Pranu Tamošausku; tai 
buvęs prezidentų Smetonos!“, Stulginskio ir Griniaus"“ adjutantas, liau- 
dininkų atstatytas ne tik iš prezidentūros, bet ir nuo IV pėstininkų pulko 
vado pareigų, neskiriant pensijos. 

Valdyba rinkdavosi pas pirmininką posėdžiauti. Būdavo pasitarimų 
ir šiaip sau pašnekesių. Sykį pulkininkas papasakojo tokį dalyką: Pau- 
pio (Berkūniškės) steigiamos parapijos liaudininkai padavė prezidentui 
Griniui prašymą: liaudininkai esą kaltinami būk griauną bažnyčias; mes 
statome bažnytėlę, pristigome lėšų stogui; prašome paskirti pinigų tam 
reikalui; įrodykime, kad mes ne griauname, 0 statome bažnyčias... P[onas] 
prezidentas paliko prašymą be atsakymo. 

Kartojasi liaudininkų puolimai laikraščiuose; pagaliau oficiozas para- 
šė, kad Bažnyčios pareigą skelbti meilę ir toleranciją pasiėmusi valstybė, 
o dvasiškijai tenka primint krikščionybės obalsius, kad mūsų institucija 
atgyvenusi savo dienas, kovojanti supuvusiais kartono kardais... Nebega- 
lėjau toliau kęsti; parašiau SEO pirmą aplinkraštį; j BMME liaudininkus 
pavadinau „Momento žmonėmis“ 

Tikrai, jie neilgai tesidžiaugė aėrošies įvyko 1926 m. gruodžio 17 d. 
perversmas; atidavė valdžią tautininkams be vieno šūvio... Buvo rengtasi 
švęsti prezidento Griniaus 60 metų amžiaus sukaktį. Tvėrėsi tam reikalui 
komitetai. Zarasų klebonas Gaidys"? telefonuoja kurijon: vietos komitetas 
prezidento iškilmėse prašąs atlaikyti Mišias. Ar galima? Sekretorius atsa- 
ko: „Vyriausias komitetas pamaldų nerengia“. 

Dar gaidžiams negiedojus įvyko perversmas. Gruodžio 17 d. rytą sėdi 
pas mane iš Marijampolės atvykęs kunigas Bumšas!“. Pasigirsta kariuo- 


“5 Antanas Smetona (1874-1944) - Lietuvos Respublikos prezidentas, tautininkų veikė- 
jas (LE, t. 28, p. 175). 

“6 Kazys Grinius (1866-1950) - gydytojas, Lietuvos prezidentas (LE, t. 7, p. 508). 

“" Baltramiejus Gaidys (1887-1966) - Žemaičių, po to Panevėžio vyskupijos kunigas. 
Kunigu įšventintas 1911 m. ir paskirtas Švėkšnos vikaru. Po to dirbo Vėžaičiuose, Zara- 
suose, nuo 1927 m. buvo Smilgių klebonas, nuo.1964 m. - altaristas Smilgiuose. Čia mirė 
ir palaidotas. 

“8 Bronislovas Bumšas, MIC (1888-1944) - kunigas marijonas, visuomenininkas. Baigė 
Peterburgo dvasinę seminariją ir akademiją, 1913 m. įšventintas kunigu. I pasaulinio karo 

menės parado garsai. Klausia: „Kas čia daroma?“ — „Turbūt kapelionas 
atlaikė už prezidentą Mišias, prašydamas jam Šventos Dvasios, o dabar 
paradas“, - atsakau. Kalbamės, kas girdėt Marijampolėje, Kaune, kur buvo 
sustojęs; visad tos pačios liūdnos žinios... 

Kairiųjų valdžia ne savo žmones atleidžia iš vietos. Grasina kalėjimu 
buvusiems veikėjams... Patamsio gaivalai kelia galvas, daro mitingus, 
plūsta „buržujus“, Kauno Laisvės alėjoje generolui Bulotai'?, nepakėlus 
kepurės prieš raudoną vėliavą, numušė ją nuo galvos... Studentus, ban- 
džiusius kelti protestą, vidaus reikalų ministeris Požėla policijos stekais 
muša, sklaido eiseną... Trumpai sakant, raudonasis pavojus žiūri akysna. 

Šit įeina kariuomenės kapelionas kun. Balandis"? ir sako: „Turime nau- 
ją valdžią; pulkininkas Tamošauskas perėmė pulką“. Pasakoja, kaip įvykęs 
perversmas, be mažiausio pasipriešinimo; tik apsaugos ministeris, bėgda- 
mas iš Kauno Garliavon, kur ten kartą iššovęs. Pirmoji mano mintis: „Oi, 
kaip lengvai sukilimas įvyko! Prasidės sukilimo bandymai, kurie turės 
blogesnių vaisių...“ Nuojauta neapvylė. 

Po 1927.XII.17 perversmo įvyksta vyskupų konferencija. Provincijos 
vyskupai lankome Vyriausybės narius. Vidaus reikalų ministeris pulkinin- 
kas Musteikis!! sako esąs gautas arkivyskupo pritarimas užsilikusį dva- 
siškijos atlyginimą paaukoti valstybės reikalams (Panevėžio vyskupijos 
kunigai liaudininkų sulaikytas sumas buvo paaukoję katedrai statyti). 

Sakau, rasi tai galėtų padaryti senosios vyskupijos, naujosios turi visa 
iš naujo susikurti, todėl reikalingesnės pinigų; apie Panevėžį turiu pasa- 
kyti, kad tie pinigai nebe kunigų, o bažnyčios, nes juos dvasiškija paau- 
kojo katedros bažnyčiai statyti; todėl ir norėdamas neturėčiau teisės nuo 
jų atsisakyti. 


metu dirbo Rusijoje, nuo 1918 m. - Kaune, 1921-1925 m. - JAV, grįžęs dirbo Anykščiuose, 
Šeduvoje, Kaune, Vadaktėliuose. 1930 m. išvyko į Pietų Ameriką, 1935 m. grįžo į Lietuvą 
(LE, t. 3, p. 354; VLE, t. 3, p. 615). 

*9 Jonas Jurgis Bulota (1855-1942) - veterinarijos gydytojas, visuomenininkas, generolas 
(LE, t. 3, p. 348; VLE, t. 3, p. 608). 

"0 Vilhelmas Balandis (1891-1978) - kunigas, kariuomenės kapelionas. Baigė Kauno 
kunigų seminariją, kunigu įšventintas 1914 m. Dirbo Aluntoje, 1916-1918 m. — Vokietijoje 
karo belaisvių kapelionas, 1919-1940 m. - kariuomenės kapelionas Panevėžyje, Ukmergėje, 
Klaipėdoje, Šiauliuose, po to klebonas Tauragnuose, Vaškuose, Vyžuonose, kuratas Salan- 
tuose, 1953-1962 m.- klebonas Grūšlaukėje, nuo 1962 m. iki mirties - altaristas Skuode. 
Palaidotas Skuodo kapinėse. 

"1 Ignas Musteikis (1890-1960) - pulkininkas, 1926-1929 m. - vidaus reikalų ministras 
(LE, t. 19, p. 423; JAV lietuviai, t. 1, p. 714). 

„Ekscelencija, - taria ministeris, - aš nerandu juridinio pamato išmokė- 
ti“. - „Ekscelencija, rodos, liaudininkai jau buvo berandą juridinį pagrindą 
ir rengėsi pinigus grąžinti“. Ta tema kalba pasibaigė; pasikeitę manda- 
gumo žodžiais, atsisveikinome. Tuojau tą patį pranešiau ir arkivyskupui 
Skvireckui, kad nedisponuotų Panevėžio sumomis. 

Naujoji valdžia ilgai neskelbė 1927 m. biudžeto įstatymo, priimto 
paskutinio Seimo; jame buvo išvardytos visos naujosios bažnytinės pro- 
vincijos vyskupijos ir nurodyta bendra pinigų suma dvasiškijai; pagaliau 
paskelbia įstatymą, sauvališkai išbraukdama vyskupijų vardus, palikusi 
tą pačią pinigų sumą, ir ją išmokėjo metropolitui. Jis man ir Panevėžio 
vyskupijos kurijos tarnautojams už 1926 m. tedavė likučių nuotrupas, nes 
biudžete nebuvę numatyta. 


1927 m. 


1927 m. Panevėžio KVC paprašė švietimo ministerį leisti Panevėžyje 
steigti vysk. Valančiaus liaudies universitetą. Gautas neigiamas atsakymas 
ir patarta su savo lektoriais prisidėti prie Šaulių rinktinės universiteto. 
1927.X.13 ministeris Šakenis rašė gimnazijos direktoriui Lindei"?: „Kokiam 
reikalui iškeltas Panevėžio klausimas - steigti Valančiaus liaudies univer- 
sitetą? Žinodamas gerai visą padėtį, aš nedaviau sutikimo, tą pat atsakiau 
ir žodžiu prof. Eretui"?, kuris buvo pas mane atsilankęs, bet jaučiu, kad vis 
dar reikalo nemanoma baigti“. 

Reikalas buvo šiaip taip baigtas: ministras pirmininkas Voldemaras 
nuvyko Romon ir sudarė konkordatą su Apaštalų Sostu. 1927.XII.10 iškil- 
mingai jį paskelbėme visuomenei; vaišinomės pas arkivyskupą su Vyriau- 
sybės atstovais. Sėdėjau tarp ministerių Šakenio ir Musteikio. Pakalbinau 
min. Šakenį; atsako: „Gana Panevėžyje vieno liaudies universiteto“. - „Juo 


"2 Julijonas Lindė-Dobilas (1872-1934) - kunigas, rašytojas. Baigė Žemaičių kunigų 
seminariją, kunigu įšventintas 1898 m. Vikaravo Raseiniuose, Mintaujoje, Skaistkalnėje, 
Pilberge, Lyves Berže, Alūkstoj. 1922 m. atvyko į Lietuvą, buvo Panevėžio gimnazijos lite- 
ratūros mokytojas, vicedirektorius, direktorius, dalyvavo vietos tautininkų organizacijoje. 
Parašė psichologinį romaną „Bliūdas“, dramas „Širdis neišturėjo“ ir „Kur laimė“ (LE, t. 16, 
p. 222). 

"3 Juozas Eretas (1896-1984) - vokiečių literatūros profesorius, publicistas, visuome- 
nės veikėjas, dirbęs Lietuvos UR ministerijoje, organizavęs Lietuvos telegramų agentūrą 
(ELTA), buvęs jos direktoriumi, Teologijos-filosofijos fakulteto profesorius, LKMA akade- 
mikas, vienas iš pavasarininkų vadų. 1941 m. išvyko į Šveicariją (LE, t. 6, p. 20). 

daugiau liaudies švietimo, juo geriau“. - „Nebėra tam lėšų“. - „Mes tepra- 
šome tik leidimo, ne lėšų“. 

Atsiliepia prel. Dambrauskas: „Paprašykite p. ministerį dar kartą ir 
leis“. „Aš prašau; jei p. ministeris leistų, mes tik pasidžiaugtumėm; bet 
ir p. ministeris, kad kuriamas liaudies švietimo židinys, turėtų džiaugtis, 
one trukdyti. Jei mums švietimo ministeris neleidžia liaudies universiteto, 
mes sieksime savo tikslo reguliariomis paskaitomis, kurias mums leidžia 
miesto ir apskrities viršininkas“. Ministeris baigė: „Gana Panevėžiui vie- 
no“. Tačiau kai buvo paprašyta leisti dr. Basanavičiaus“ liaudies univer- 
sitetas, leido ir davė lėšų antrajam. 

Greta sėdėjęs min. Musteikis klausia manęs: „Kaip Ekscelencija kuria- 
tės Panevėžyje?“ - „Kaip Lietuvos naujakurys“, - atsakau. „Turbūt jaučiate 
daugybę trūkumų?“ - „Kurjų nėra šiandien? O man reikia katedrą statyti. 
Argi negalima būtų gauti pašalpos? Būtų didelis palengvinimas vyskupijai 
ir dieceziečių akyse pakiltų Vyriausybės autoritetas“. 

Vyskupų buvo susitarta nevizituoti vyskupijų 1926 metais. 1927.V.16 
vykau į pirmą vietą Daugailius - vyskupo Reinio gimtąją parapiją. Su- 
tikimas oficialus; sutinka daugumoje moterys; žmonės šalti, stoviniuoja 
pakraščiais, nesiartina prie vyskupo... Įspūdis nekoks. Pamaniau, jei taip 
bus visur, nieko gero nebus. Pasakiau du pamokslus. Išvažiavau geresne 
nuotaika, negu atvažiavau. Rodos, kiek šilčiau išlydėjo. 

Juo tolyn, juo žmonių sąjūdis ėjo didyn. Salake buvau maloniai nuste- 
bintas bromų gausumu, minios judrumu. Salakiečiai tartum sijojami kaip 
ano krašto smėlis, ar siūbuoja lyg Luodžio bangos. Paskutinė vieta buvo 
Aleksandravėlė, žmonės netilpo bažnyčioje; du trečdaliai buvo vyrų. Pir- 
mieji vizitacijos įspūdžiai visai pasitaisė. Taip baigiau Zarasuose dekanato 
vizitaciją. 

Grįžęs namo sakau statybos komitetui: „Garbingiau pasistatyt pa- 
tiems, bet jei manote, kad galima prašyt Vyriausybę pašalpos, rašykite 
prašymą“. Komitetas paprašė 200 tūkstančių. Aš atatinkamai, kaip to rei- 
kalauja formalumai, prašymą rekomendavau, pasiųsdamas p. ministeriui. 
Per pažįstamus sužinojome, kad prašymas esąs neformalus; ministeris ne- 
žinąs, ką su juo daryti. Kadangi dvasiškijos reikalai buvo iš Vidaus reikalų 
ministerijos atimti, tai p. Musteikis pranešė 1928.11.8, jog prašymą drauge 
su visais kunigų reikalais atidavęs Švietimo ministerijai. 


"4 Jonas Basanavičius (1851-1927) - tautinio judėjimo veikėjas ir ideologas, mokslinin- 
kas, gydytojas (LE, t. 2, p. 241; VLE, t. 2, p. 690). 

Pagal konkordato priedą Vyriausybė pasižadėjo duoti galimumo steig- 
ti ir išlaikyti visose vyskupijose mažąsias kunigų seminarijas; be to, jei 
vyskupo gyvenamame mieste yra gimnazijos rūmai, tai jie bus atiduoti 
mažosios seminarijos reikalams. Kalbinu tuo reikalu JE prezidentą Sme- 
toną. Nedvejodamas sako: „Ką mes prižadėjome, šventai įvykdysime“. 
Išsipildė priežodis: „Pažadėjau - patiešijau, nedaviau — nesugriešijau“. 
Viskas pažadų keliais nuėjo. 

Sakau p. ministeriui pirmininkui: „Panevėžyje yra dveji mokyklų rū- 
mai; gimnazijos ir mokytojų seminarijos; remiantis konkordatu, vieneri 
turėtų būti atiduoti vyskupui, mažosios seminarijos reikalams“. Atsako: 
„Imkis seminarijos rūmus; seminarijų mes turime per daug, reikės kai ku- 
rias uždaryti“. Kreipiuosi raštu į švietimo ministerį; prasideda susirašinė- 
jimas ir vilkinimas be galo... 

Dar 1927 m. gale imta spausti ekonomines katalikų organizacijas, 
atiminėti duodamas subsidijas ir pareikalauta grąžinti kreditus, duotus 
krikščionių demokratų valdžios; padėtis pasidarė labai sunki. Nuo 1928 m. 
pradžios vidurinių ir aukštesniųjų mokyklų, išlaikomų katalikų draugijų, 
atimti švenčių, penkmečių ir vaikų priedai. Vyskupų delegacija lankėsi pas 
p: ministerį pirmininką. Prof. Voldemaras davė suprasti, kad ekonominiai 
klausimai vyskupams neprivalėtų rūpėti... 

Bendrai konkordato vykdymas 1928 m. sutiko daug sunkumų. 
1928.III.28 šaukiamas pas JE prezidentą pasitarimas Vyriausybės atstovų 
su vyskupais. Nueiname; p. ministerio pirmininko tenka laukti pusę va- 
landos. Atėjęs ima plačiai sakyti, kad Katalikų veikimo centre vyraujanti 
politika, kad tikras KVC darbas esanti labdarybė, kad prieglaudų vai- 
kai esą utėlių apnikti, kad jų prižiūrėtojos papjaunančios kiaulę ir pačios 
suvalgančios... 

Aš pastebėjau, kad reiktų eiti prie darbo tvarkos nustatymo. Prof. Vol- 
demaras atsiverčia konkordatą, bado pirštu į vyskupų priesaikos tekstą ir 
mikčioja: „Čia niekas kitas, kaip konkordato nesilaikymas...“ Nebeišken- 
čiau ir tariau: „Laukiau, kad kas kitas reaguos į p. ministerio pirmininko 
žodžius; nesulaukęs aš turiu protestuoti...“ Man nebaigus, šoko metropo- 
litas iš vietos ir susierzinęs ėmė kažką murmėti prieš p. Voldemaro ciniš- 
kus priekaištus. 

Po tokio incidento kalbos nebesirišo. Buvo užsiminta mažojo Pane- 
vėžio seminarija. Prof. Voldemaras pasakė, tai esąs pribrendęs ir galimas 
"reikalas. Paminėtas pradžios mokyklų inspektavimas; atsakyta, galįs būti 
kunigas, bet centre, priklausąs nuo Švietimo ministerijos. Dar padebatuota 

kiek antraeiliais klausimais... Pagaliau Voldemaras tarė nebeturįs laiko ir 
išėjo. Prezidentas sušvelnino įspūdį pasakęs, [kad] reikėsią dar susirinkti 
ne vieną sykį, esą daugelis aptartinų reikalų... 

1928.VII.21 atvyko Lietuvon internuncijus ark[ivysk.] Bartoloni!“. Su- 
sidraugavo su prof. Voldemaru. Vyskupus ramino, trukdė ką nors griež- 
tesnio daryti. Vyskupų konferencijose palaikė arkivyskupą, su juo nenori 
ką nors aiškiau pasakyti, nutarti. Pasitaikydavo balsų dauguma kai ką 
pravesti. Kebliausias buvo momentas, kaip penkios vyskupų rankos buvo 
pakeltos, arkivyskupui pasilikus prie savo nuomonės. Kai vieną sykį turė- 
jom aptarti KVC teisę, Bartoloni išsivedė arkivyskupą Skvirecką iš saliono, 
tarėsi gerą pusvalandį... 

Sugrįžęs arkivyskupas internuncijaus vardu tą klausimą išėmė iš kon- 
ferencijos darbotvarkės.Tai vyskupams užčiaupė burnas; aš įbedžiau galvą 
stalan, retkarčiais pažvelgdamas į Bartolonį. Tęsėsi nejauki tyla. Internun- 
cijus kartkartėmis sako: „Ko tylite, ko nedebatuojate?“ Išseko kantrybė; 
pakeltu balsu ėmiau sakyti: „Ką mes kalbėsime? Ką mes debatuosime? Jei 
mes ką nutariame, niekas nevykdo; jeigu ką norime nutarti, mums nelei- 
džiama...“ Nunciatūros sekretorius prel. Faidutti"* alkūne bakstelėjo man 
į pašonę, pritardamas mano žodžiams. 

Arkivyskupas Bartoloni vizitavo Panevėžį. Buvo nutarta, kad vakare 
atvyks pro Raguvą, pirmą parapiją peržengus vyskupijos sieną. Dekanato 
kunigų konferencija išėjo sutikti. Kun. Liabys"? lotyniškai pasveikino nuo 
dvasiškijos, įteikė „žuvį“ (ichthys), kurioje buvo įdėta šv. Mišių intencija, 
prašydamas pasimelsti ... Bet ypač nustebo, kai nuo pasauliečių gražia ita- 
lų kalba prašneko p. Mackevičienė, dailininko žmona, karo metu gyvenusi 
su vyru Capri saloje. Visa tai italui padarė gerą įspūdį. Generalvikaras kun. 
Grabys ir Panevėžio dekanas kan. Maciejauskas sutiko dekanato ribose. 
Prietemoje artinantis prie Panevėžio abiejose kelio pusėse degė deguto 
statinės ir laukė moksleiviai, su deglais išsirikiavę špaleriais. Mieste sutiko 
burmistras prie garbės vartų, papuoštų tautinių spalvų elektros lempu- 


. "5 Arkivysk. Riccardo Bartoloni (1885-1933) — Šventojo Sosto nuncijus Lietuvoje (LE, 

t. 2, p. 233). 

"6 Kun. Luigi Faidutti (1861-1931) - popiežiaus diplomatas Lietuvoje (1923-1931). Pa- 
laidotas Kauno Bazilikoje (LE, t. 6, p. 160). 

"7 Gal kun. Felicijonas Lialis (1870-1949) — Žemaičių, vėliau Panevėžio vyskupijos kuni- 
gas, „Tėvynės Sargo“ steigėjas. Baigė Kauno kunigų seminariją, kunigu įšventintas 1892 m. 
Buvo paskirtas Kauno rusų įgulos katalikų kareivių kapelionu. Vėliau dirbo Kupiškyje, Ali- 
zavoje, Antašavoje, Velykiuose, buvo Papilio klebonas, altaristas Krekenavoje, nuo 1939 m. 
gyveno Pumpėnuose (LE, t. 14, p. 372)? 

tėmis. Prasidėjo prakalbos burmistro, svečio... Lempelių šviesoje blizga 
svečio veidas; viena mergina užsimiršta ir ištaria balsu: „O Jėzau, Marija, 
kokias gražias jis turi akis“. Sužinojęs intermezzo, svečias nepyko. 

Tuo tarpu suskubo moksleiviai pralenkti minią, išsirikiavę su deglais 
lydėjo į vyskupo sodą; iš deglų likučių sukrovė prieš namą laužą ir visą va- 
karą dainavo. Sutikau svečią su palydovais prie vartų. Svečias tai šnekasi 
su manimi, pasakoja kunigams įspūdžius, tai vėl eina į priebutį klausytis 
dainų, kol pagaliau atsisveikina su evituristais. Po vakarienės pasilikome 
dviese: tokia gera buvo nuotaika, jog neprašomas daug ką man prižadėjo, 
ypač duoti man Kauno seminarijoje juridinį pagrindą. 

Rytojaus dieną pamaldos Šv. Petro ir Povilo bažnyčioje - prokatedro- 
je. Važiuojame; ant tilto prie garbės vartų procesija, minių laiminimas... 
Ingresas, Ecce sacerdos magnus. Mano pasveikinimas, jo verčiamas pa- 
mokslas, suma. Grįžus pietūs su kunigais ir žymesniais miesto žmonėmis. 
Prakalbos, sveikinimai, Panevėžio organizacijų atstovų adresų įteikimas, 
laisvas pasikalbėjimas. Nustatomas ryt išvykimas pro Ramygalą, Kreke- 
navą, kad pamatytų kitą vyskupijos dalį. 

Prieš išvykstant vėl susirinko svečių. Mindaugėnų pulko vadas pulk. 
Tamošauskas nuo priebučio gatve išrikiuoja špaleriais karius, nes Bartolo- 
ni yra buvęs karininkas. Fotografija, atsisveikinimas. Išvažiuojame dviem 
mašinomis. Rudens kelias šlapias. Pakeliui kaimuose stovi garbės vartai, 
stalelis su duona druska; paklotos klojimo durys nulipti sausai... Žmonės 
klaupiasi purvan, svečias laimina, šneka, kėtojasi, šaiposi, kaip italas... 

Lietuviai susitelkę žiūri. Man veržiasi ašaros iš akių, negaliu paslėpti. 
Svečias pastebi. Sakau: „Prakeikti nervai“. Jis griebia man už krūtinės, tri- 
na, šaukia: „Ne nervai, širdis, širdis, širdis!.. Kodėl jie taip nuliūdę, kodėl 
nesijuokia?“ — „Moka jie ir pasijuokti, bet rimtai nori pagerbti Šventojo 
Tėvo atstovą“. Ilgai laukti neteko; bevažiuojant toliau greit įsitikino mo- 
kant mūsų žmones pajuokauti, pavaišinti. 

Šit atjoja banderija gražiais arkliais. Vadas sustabdo raitelius, persuka 
savo žirgą skersai kelio, mosuoja kepure iš tolo. „Ką jis čia daro?“ — „Svei- 
kina ir stabdo“. Sustojome privažiavę. Komanda: „Pagerbti!“ Vadas šau- 
niai nušoka nuo žirgo, stveriasi mašinos rankenos, atidaro duris, sveikina- 
si. Kiek pavažiavus - kaimas: prie garbės vartų vestuvininkai, stalelis su 
alumi ir tortu... Laiminami jaunavedžiai... 

Ramygala pilna žmonių, plevėsuoja tautinės ir popiežiaus vėliavos. 
Žengiame bažnyčion; svečias iškėlęs rankas aukštyn šaukia: „Esame Ro- 
moje“. Taip jam patiko graži bažnyčia. Jo verčiama prakalba. Klebonijoje 

lietuviški pietūs su ramygaliečiais geroje nuotaikoje. Foto. Atsisveikina- 
me ir važiuojame toliau, nepramatę kliūčių dėl pablogėjusio kelio. Prie- 
miestyje dumblyne įklimpo mašina — nė iš vietos. Svečias ima nerimauti, 
nervintis. Bet vyrai subėgo, ištraukė iš purvo, išstūmė ant kietesnio kelio 
ir važiuokite sau sveiki. Dar aplankyta Krekenavos bažnyčia, pasakyta su- 
sirinkusiems žmonėms prakalba, klebonijoje atsigerta kavos. Atsisveikino- 
me su svečiais, išvykstančiais iš vyskupijos ribų pro Kėdainius Kaunan. 


1929 m. 


Dvasiškijos atlyginimas buvo gaunamas per arkivyskupą ir išmoka- 
mas kunigams per dekanus. Nuo 1929 m. pradžios išmokėjimas sustab- 
dytas. Tikybų departamento direktorius kun. Mironas"“* šaukia 1929.1.15 
vyskupijų kurijų atstovus pasitarti sąmatų reikalu; patsai siūlo kai kurias 
pozicijas padidinti, sulyginti atlyginimo atžvilgiu katalikų klebonų kate- 
gorijas su kitatikių, ypač perša pakelti atlyginimą, nes iš to, ką gauną, juk 
negali pragyventi... Kurijerai [?] nustato projektus, įteikia valdžiai ir grįžta 
patenkinti, daug laimėję. 

Vėl pasitarimas pas J.E. prezidentą 1929.11.13. Susirinko Voldemaras, 
Šakenis su Musteikiu, du protokolistai ir vyskupai. Svarbiausias klausi- 
mas - KVC „politika“, kai kurių kunigų politikavimas. Min. pirmininkas 
iškiša 42 kunigų bylas; šiems gresiąs kalėjimas; valdžia to nenorinti darytį; 
vyskupai turėtų pedagogiškai juos nubausti... Atsakoma: „Duokite mums 
peržiūrėti bylas; jei bus kalti, bausime“. - „Ne, bylos jau baigtos, kaltė nu- 
statyta“. - „Kas ją nustatė?“ — „Policija“. - „Duokite teisman“. 

Prof. Voldemaras pasiima kanonus, skaito ir aiškina KVC „griekus“. 
Netekęs kantrybės klausyti nesąmonių, sakau: „Mes kitu atveju buvome 
susitarę, kad Tamstos aiškinsite įstatymus, o mes kanonus. Ponas ministeris 
pirmininkas vėl nori pasikeisti rolėmis. Katalikų akcija ta forma, kaip ji dabar 
skelbiama, yra vėlesnė už kanonus, todėl juose apie KVC nieko nerasite“. 


"8 Vladas Mironas (1880-1953) - Vilniaus vyskupijos ir Kauno arkivyskupijos kunigas, 
visuomenės veikėjas, politikas, Nepriklausomybės akto signataras. Mokėsi Vilniaus kuni- 
gų seminarijoje, Peterburgo dvasinėje akademijoje, kurią baigęs 1904 m. įšventintas kunigu. 
Buvo Vilniaus privatinių mokyklų kapelionas, Koroščo, Valkininkų klebonas, Merkinės de- 
kanas, Daugų klebonas. 1928 m. paskirtas tikybos reikalų referentu, o 1929 m. kariuomenės 
kapelionu, kuriuo buvo iki 1938 m. 1938 03 24—1939 03 27 Ministras pirmininkas. Antrosios 
bolševikų okupacijos metu kalintas Vladimiro kalėjime, ten ir mirė (LE, t. 19, p:21). 

Norėdamas atsigriebti; nežiūrėdamas į mane prof. Voldemaras sakosi: 
„Aš turiu pagrindo būti nepatenkintas Panevėžio vyskupo veikimu: esu 
jam kalbėjęs apie vieną kunigą; bet lig šiol nieko nepadarė; p. Švietimo 
ministeris yra parašęs Panevėžio vyskupui laišką, į kurį atsakė oficialiu 
laišku per kanceliariją“. Atsakau: „Su manim p. Ministeris pirmininkas 
apie jokį kunigą nėra kalbėjęs“. —"Tai su kuo gi aš galėjau kalbėti?“ - „Tik 
ne su manim“. 

„Ir asmeninio laiško iš p. Švietimo ministerio nesu gavęs“. Prof. Vol- 
demaras klausia p. Šakenį: „Ar laiškas ant blanko buvo parašytas ir su 
numeriu? - „Žinoma, blanke ir su numeriu“, - atsako p. švietimo ministe- 
ris. Ministeris pirmininkas nuleidžia galvą ir nutyla. „Matote, p. Ministeri 
pirmininke, kad vien dėl to nėra pagrindo būti nepatenkintam Panevėžio 
vyskupo veikimu“ ,- baigiau likviduodamas priekaištus. 

Pertraukoje pakalbinau protokolistą, Švietimo ministerijos departa- 
mento direktorių p. Daniliauską"?, kas manoma daryti su kunigų atlygi- 
nimu. Atsakė: „Aš nieko nežinau; tai ne nuo manęs priklauso“, nors tos 
sumos per jį buvo išmokamos. Išgirdęs tai prof. Voldemaras man sako: 
„Mes apie tai paskiau pasikalbėsime“. Matomai, norėjo, kas aš to klausimo 
viešai nekelčiau pasitarimuose. 

Diskusijos labai nusitęsė, neduodamos jokių rezultatų. Išsinervinę svei- 
kinamės. Prof. Voldemaras man sako: „Kada ir kur mes pasikalbėsime 
apie anuos dalykus?“ - „Galime tuojau čia pat kur nors kitame kambaryje 
pasitarti“. - „Aš turiu eiti ministerijon“. "Aš turiu grįžti namo. - „Penktą 
valandą lauksiu pas save ir nuvešiu geležinkelio stotin“. 

Nuvykstu punktualiai, pasistatau automobilį, kad nereiktų važiuoti 
apmokamu ne pinigais, šnekamės kabinete. Ministeris pirmininkas sako 
negalįs kunigams atlyginimo mokėti per kurijas, nes jos darančios atskai- 
tymus. Paaiškinęs, kokie ir kam atskaitymai daromi, pridėjau, jog valdžia 
neatsieksianti savo tikslo; kunigai esą drausmingi, pasielgsią, kaip kurijų 
būsią įsakyta... 

„Kaip ekscelencija gyveni Panevėžyje?“ — „Lipdau sau lizdą kaip kregž- 
dė“. -/Argi nebūtų galima gauti paskolos?“ — „Kas man duos? Kuom aš 
galiu garantuoti?“ — „Gana pareikšti, kad kunigų atlyginimas yra garan- 
tija“. - „Tai kunigų pinigai, ne mano“. - „Paprastai tokios paskolos virsta 


"* Antanas Pranas Daniliauskas (1876-1941) - mokytojas, švietėjas, lietuviškos spaudos 
platintojas, 1928-1932 m. - Švietimo ministerijos departamentų direktorius (LE, t. 4, p. 295; 
VLE, t. 4, p. 468). 

pašalpomis“. - „Dėkui, p. Ministeri pirmininke, neimsiu“. - „Et, per dide- 
lis sąžiningumas tiktai kenkia reikalams“. 

„Žinote, p. Profesoriau, kitados ministeris Musteikis pasiūlė man pa- 
šalpą katedrai statyti. Statybos komitetas buvo paprašęs; bet lig šiol ne- 
gavo dar atsakymo. Kurijų atstovų pasitarime mano kancleris paklausė 
Tikybų departamento direktorių kun. Mironą, koks to prašymo likimas. 
Atsakyta - kalbėjęs apie tai su p. Ministeriu pirmininkų; kurs pasakęs, 
kad tokie reikalai darytini per Romą“. Kiek sumišęs tarė: „Kun. Mironas 
manęs nesuprato“. 

Susigriebęs sako: „Jeigu Ekscelencija nenori pašalpos katedrai; tai nuo 
savęs pridedu vargonininko etatą“. „Labai dėkui, p. Ministeri pirmininke, 
aš esu didelis muzikos mėgėjas, pasistatysiu gerus vargonus, katedros 
giedojimai turi būti pavyzdys visoms vyskupijos bažnyčioms, etatas bus 
didelė parama gerai muzikai išlaikyt“. - „Iš Panevėžio vyskupo turiu ma- 
žiausia nemalonumų“. - „Stengiuos be reikalo nedaryti“. Atsisveikinau. 

Nustatėme vyskupijos biudžetą; įdėjome, kas buvo kurijų atstovų su- 
tarta su kan. Mironu, įrašėme katedros vargonininko etatą... 1929.V.6 buvo 
pakeistas konkordato fiksuotas įstatymas; nubraukė ne tik tai, ką patys 
buvo siūlę, bet ir kurijų notarus, teisingumo gynėjus, mašininkus; vyskupų 
sekretorius pažemino dviem kategorijom; visus klebonus sugrūdo VIII 
kategorijon, paliekant kitatikių klebonus aukštesnėje kategorijoje. 

Pareiškus kurijoms nepasitenkinimą vienašališkai pakeistu konkorda- 
tiniu įstatymu, švietimo ministeris ėmė paštu siuntinėti atskiriems kuni- 
gams atlyginimą už 1929 m. I pusmetį. Ministerija susipainiojo: vieniems 
kunigams neišmokėjo, kitiems du sykiu atsiuntė; vieniems nedamokėjo, 
kitiems permokėjo... Panevėžio vyskupijos kunigai neėmė patys atsiųstų 
pinigų, o įgaliojo dekanus paimti juos ir išdalyti kunigams kurijos nusta- 
tyta tvarka. 

1929 m. atėmė pašalpas „Saulės“ Utenos ir Plungės gimnazijoms. 
Molėtų kultūros dr-jos mergaičių mokytojų seminarijai ir įvairioms kata- 
likų organizacijoms, laikomoms žemės ūkio mokykloms; apribojo priva- 
čių mokyklų teises, padidino moksleiviams kvotimų skaičių... Tai buvo 
kabliukas agituoti prieš privačias mokyklas, net kurstyti mokinių strei- 
kus. Užuot sudraudusi streikuojančius, ministerija valstybino katalikų 
mokyklas. 

Aš Utenos „Saulės“ gimnaziją paėmiau laikyti visuomenės lėšomis. 
Pasisekė padaryti Atvelykyje Kaišiadorių, Kauno ir Panevėžio vyskupi- 
jų bažnyčiose rinkliavą. Laikėmės, kad ir buvo sunku su pinigais. Vietos 

administracijos organai nustojo kantrybės ir surengė mokinių streiką, ku- 
rio niekas netramdė. 

Streiko dieną ryte kurijos kancleris nueina su reikalais pas apskrities 
viršininką p. Stosiūną'*?; randa Utenos apskrit[ies] virš[ininką] Motiejū- 
ną-Valevičių. Sutikęs kanclerį sako: „Pas mus šiandien streikas“. - „Koks 
streikas?“ - klausia kancleris. - „Gimnazijos, bet skambinau Utenon, dar 
neprasidėjo“. Stosiūnas kreipia kalbą kiton pusėn. Motiejūnas-Valevičius 
nesiduoda... Pagaliau, primindamas savo nuopelnus, sakosi dalyvavęs 
kare, buvęs kontūzytas. „Tai dėl to tu taip dažnai nukalbi“, - baigė kalbą 
Stosiūnas. 

Mokinių streikas įvyko. „Saulės“ draugijos atstovai padarė tardymą 
ir nustatė, kad tai p. Motiejūno-Valevičiaus ir K? darbas. Pranešė telefonu 
man ir Švietimo ministerijai. Tačiau Šviet[imo] ministerija uždarė „Sau- 
lės“ gimnaziją ir įsteigė valstybinę gimnaziją „Saulės“ draugijos patalpose 
ir atstatė kun. Raudą!?! iš suvalstybintos Utenos gimnazijos direktoriaus 
pareigų. 

Bet pasisekė išgelbėti situaciją kap. Lomano"?, kurs be vyskupo pritari- 
mo po kelerių metų tikybos dėstymo Biržų gimnazijoje buvo Švietimo mi- 
nisterijos atleistas iš tarnybos. Mano neatleistas, neleidžiamas į gimnaziją, 
sekmadieniais laikė šv. Mišias moksleiviams, sakė pamokslus, gavėnioje, 
prašant direktoriui, turėjo rekolekcijas gimnazijos salėje. Sukeičiau juos 
vietomis. Kun. Rauda buvo nukeltas į Biržus, o kun. Lomanas - Utenon 
kapelionais. 


20 Bronius Stosiūnas (1887-27) - spaudos darbininkas, apskrities viršininkas Trakuose, 
Šiauliuose, Panevėžyje, Ukmergėje, Alytuje (LE, t. 28, p. 542). 

"1 Petras Rauda (1894-1974) - Panevėžio vyskupijos kunigas, kanauninkas (1944), pe- 
dagogas. Baigė Kauno kunigų seminariją, 1917 m. įšventintas kunigu. Buvo Joniškio 
gimnazijos, Žagarės „Saulės“ gimnazijos, Šeduvos „Saulės“ gimnazijos, Utenos „Saulės“ 
gimnazijos kapelionas ir direktorius, po to Biržų gimnazijos kapelionas, Zarasų komer- 
cinės mokyklos tikybos mokytojas. Sovietams okupavus Lietuvą, buvo Utenos klebonas, 
1944-1945 m. - Kauno kunigų seminarijos vicerektorius. Trumpai dirbo Klovainiuose, 
Pamūšėje, 1946 m. areštuotas ir nuteistas 8 metams laisvės atėmimo. Iš tremties grįžo 
1954 m., buvo paskirtas Biržų klebonu, bet 1957 m. vėl suimtas ir nuteistas dešimčiai metų. 
Po penkerių metų paleistas, buvo ligotas, pastoracinio darbo jau negalėjo dirbti. 1962 m. 
apsigyveno Svėdasuose, čia ir mirė (Kan. PRauda, Nesuprantami mums Tavo, Viešpatie, 
keliai, Vilnius, 2000). 

2 Juozas Lomanas (1899-1958) - Žemaičių, po to Panevėžio vyskupijos kunigas, filoso- 
fas. Kunigu įšventintas 1923 m.. Buvo Biržų, nuo 1930 m. Utenos kapelionas. Vėliau dirbo 
Grūžiuose, Sudeikiuose, Antalieptėje. Okupantų ištremtas į Sibirą, grįžo praradęs sveikatą 
(LE, t. 16, p. 419). 

1929 m. rudenį pasikeitė kabineto sąstatas. Prof. Voldemaro vietoje 
ministeriu pirmininku liko Tūbelis'*. Atrodė, kad pasikeis valdžios pa- 
kraipa. Ta viltimi 1930 m. pavasarį nuėjau pas Tūbelį mažosios Panevėžio 
seminarijos reikalu. Pasakė, reikalas esąs baigtinas, atsiųsiąs Panevėžin 
švietimo ministerį, kad vietoje tą dalyką ištirtų ir, susitaręs su kurija, galu- 
tinai išspręs šitą klausimą. 
tesniųjų mokyklų patalpas, pasakė - vieni mūrai netinką klierikų bendrabu- 
čiui, kitų negali atiduoti, nes jie reikalingi esą mokytojų seminarijai. Pasiūlė 
pinigais, kaip aš prieš metus kitus, negalėdamas susitarti dėl namų, buvau 
siūlęs statytis patalpas. Beliko nustatyti reikalinga suma. Bet po kiek laiko 
atvyko ir pažadėjo didžiausius seminarijos rūmus su teritorijos puse; antrieji 
esą reikalingi amatų mokyklai; mokytojų seminarijai pasistatysią naujus. 


1930 m. 


1930.IX.27 švietimo ministeris atsiuntė I dep[artamento] dir[ektorių] 
Juozą Vokietaitį!“, raštu įgaliotą su kurijos atstovu „išaiškinti klausimą ir 
sąlygas dėl mokytojų seminarijos rūmų perleidimo Panevėžio vyskupijos 
kurijai“. Ponas Vokietaitis su įgaliotu Kurijos atstovu kan. Šidlausku'š 
surašė sutartį, kad Švietimo ministerija perleis kurijai mokytojų seminari- 
jos didžiuosius mūrus su teritorijos dalimi greta vyskupo sodo Naujuose 
metuose de jure, de fakto 1931.IX-15, ir išsiskubino ieškot pleciaus mokytojų 
seminarijai statyti. Pradėti naujų namų statybos nesiskubino. Pradėję vežti 
medžiagą, pastatė stulpą su iškaba „Mergaičių gimnazija, arch. Landsber- 
gis', rangovai Ilgovskiai“. Statybą baigė 1932.X.21 ir į naujus rūmus per- 

23 Juozas Tūbelis (1882-1939) - agronomas, ūkinių organizacijų kūrėjas, visuomeninin- 
kas, ministras pirmininkas (LE, t. 31, p. 540). 

*4 Juozas Vokietaitis (1872-1932) - pedagogas, visuomenės veikėjas, 1919 m. paskirtas 
Švietimo ministerijos Pradžios mokslo departamento direktoriumi (LE, t. 34, p. 460). 

25 Povilas Šidlauskas (1890-1973) — Žemaičių, vėliau Panevėžio vyskupijos kunigas, 
kanauninkas. Baigęs Kauno kunigų seminariją, kunigu įšventintas 1916 m. 1926 m. baigė 
Kauno Teologijos-filosofijos fakultetą ir gavo kanonų teisės licenciatą. 1928 m. paskirtas 
Panevėžio vyskupijos kapitulos kanauninku, ėjo įvairias pareigas Panevėžio vyskupijos 
kurijoje, nuo 1932 m. buvo Panevėžio katedros klebonas. Antrosios sovietų okupacijos 
metu ištremtas į Sibirą, iš kur grįžo 1956 m. ir dirbo pastoracijos darbą prie Panevėžio 
katedros. Mirė Kulautuvoje (LE, t. 29, p. 470; t. 37, p. 572). 

126 Vytautas Landsbergis-Žemkalnis (1893-1993) - architektas (LE, t. 35, p. 263). 

kėlė mergaičių gimnaziją. Naikindami mokytojų seminariją, pažadėtuose 
vyskupijos kurijai patalpose įkūrė amatų mokyklą. Visas atmainas darė, 
nė žodžio netarę vyskupui, kad dar sykį turėjo progos patirti, kiek Vyriau- 
sybės atstovai tebrangino duotąjį žodį, net rašytą sutartį. 

Vytauto Didžiojo metais rugpjūčio 30 d. švietimo ministeris išleido 
nesuderintą su įstatymais aplinkraštį Nr. 244, naikinantį mokyklose atei- 
tininkų organizaciją, suvalstybino skautus, padarė juos tarpkonfesiniais. 
Per toli savo nuolaidumu nuėjęs arkiv. Bartolonis, net nerangusis arkiv. 
Skvireckas ėmė purtytis, nerimauti, tuo klausimu parašė ministeriui pir- 
mininkui ir švietimo ministeriui raštus. 

Paaiškėjus valdžios aplinkraščio prasmei, savo vyskupijos dvasiškijai 
įsakiau „nelaikyti moksleivių ateitininkų organizacijos panaikinta už mo- 
kyklos sienų“... Man įnešus tą klausimą vyskupų konferencijos dienotvar- 
kėn, vyskupas Staugaitis'? prisispyręs klausė, ko aš norįs. Buvo nutarta: 
„Vyskupai laiko at[eitininkų] moksl[eivių] organizaciją veikiančią vyskupo 
žinioje, kaip Katalikų akcijos narį“. Dabar paaiškinau, ko norėjau: „Lig šiol 
mano vieno buvo noras - nutarta, kad ateitininkai veikia; dabar padarytas 
visų vyskupų nutarimas“. 

Vyskupai parašė ganytojišką raštą; prieš jį pasirašydami siuntė vysk. 
Staugaitį ir mane pas p. ministerį pirmininką išdėstyti susidariusios pa- 
dėties. Ponas Tūbelis ramino, prašė nedaryti griežtų žygių, sakė, reikia 
susitarti, pažadėjo sukviesti pas p. prezidentą pasitarimą vyskupų ir Vy- 
riausybės atstovų... Atrodė, kad bus galima susikalbėti. Tačiau pasirodė 
per didelis p. Smetonos užsispyrimas ir nesukalbamumas. 

Pas p. prezidentą ėjom arkiv. Skvireckas ir aš; iš valdžios pusės daly- 
vavo Tūbelis ir Šakenis. Arkivyskupas, Tūbelis ir Šakenis beveik tylėjo. 
Patyręs užsispyrimą neprašiau atšaukt aplinkraščio; užėmiau tokią pozi- 
ciją: švietimo ministerio aplinkraštis neaiškus, ir ne visas mokyklas liečia 
(žemės ūkio mokyklos kitos ministerijos); teks duoti paaiškinimą; reikėtų 
taip aiškinti, kad jis ateitininkų, kaipo ROBS kultūrinės, tautinės orga- 
nizacijos, neliečiąs... „Ne!“ 

„Ateitininkai vis tiek veiks; neleisite mokyklose, veiks bažnyčiose 
kaip bažnytinė organizacija, KVC narys... Ką darys policija, kai jie išeis 
iš bažnyčios ir organizuotai su vėliava eis, pav., į kapines Tautos šventėse 


*7 Justinas Staugaitis (1866-1943) - Telšių vyskupas, Lietuvos Nepriklausomybės Akto 
signataras, politikas, visuomenės ir spaudos veikėjas. Baigė Seinų kunigų seminariją, ku- 
nigu įšventintas 1890 m., vyskupu konsekruotas 1926 m. (LE, t. 28, p. 475; J.Staugaitis, 
Mano atsiminimai, Vilnius: LKMA, 1995). 

pagerbti mirusių karių?.. - „Žinoma, gana būtų kam reikia pakuždėti ant 
ausies ir būtų viskas gerai“, - sako p. Smetona. - „Pakuždėkite ant ausies 
kam reikia, ir viskas bus gerai“, - pritariu. - „Ne, nėra čia vidaus reikalų 
ministerio“... - „Juk buvo prašyta ministerio pirmininko, kad pasitarime 
dalyvautų visi tie, nuo kurių tai priklauso“. 

Prezidentas ėmė karščiuotis ir tarė: „Ateinate pas prezidentą, statote 
reikalavimus ir tuojau vykdyk; jei ne, karas; tai nemandagu“. Atsakau: 
„Man prezidentas, kaipo nepriklausomybės simbolis, yra šventas daiktas. 
Aš nenoriu būti nemandagus; aš moku sudrausti net kitus, kurie apie pre- 
zidentą be pagarbos kartais atsiliepia; bet aš atėjau ne į vaišes, o į derybas; 
nieko tad ypatingo nebūtų, jei statyčiau reikalavimus“. — „Man taip pasi- 
rodė“, - baigė incidentą prezidentas. 

Diskutavome pusšeštos valandos be jokių rezultatų. Pamatęs blogą 
valią nutilau. Pasakyta - kam būtinai turi būti ateitininkai? — „Dėl vardo 
aš nesiginčysiu“, - atsakė arkivyskupas. Grįžtame namo nieko nelaimėję. 
Visą kelią tyiėjome. Arkivyskupo prieš skiriantis pakalbintas tariau: „Per 
daug, Ekscelencija, nusileidai“. Buvo išeita iš vyskupų konferencijos įga- 
liojimo ribų. 

Rytojaus dieną susirinkome visi. Arkivyskupas referuoja, kaip atliko- 
me pavestą misiją. Tarp kita ko, sako: „Panevėžio vyskupas parodė didelį 
sugebėjimą ginti ateitininkų reikalus“... 1930.X.21 pasirašėme ganytojišką 
laišką; jame tarp kita ko buvo parašyta: „Yra tai Bažnyčios teisių varžymas; 
yra tai laužymas iškilmingos sutarties, Apaštalų Sosto su mūsų Vyriausybe 
padarytos. Mes, katalikai, prieš tokius darbus turime kelti savo balsą“. 

Toje pačioje konferencijoje vyskupai susipažino su neseniai paskelb- 
tu „Lietuvos skautų sąjungos įstatymu“. Rasta, kad jame visai nutylimas 
svarbiausias dalykas, būtent, religinis skautijos auklėjimas, o buvę kata- 
likai skautininkai turi pereiti naujon skautų sąjungon, kurioje nenuma- 
tyti dvasios vadai, kaip tai yra buvę anuose skautuose, kurių šefas buvo 
prez[identas] Stulginskas. 

Buvo parašyta švietimo ministeriui prašant leisti skautų sąjungoje ats- 
kirus katalikų skautų būrelius, turinčius vietos vyskupo skiriamus dvasios 
vadus ir sudarančius vieną visumą, sufederuotą su visa skautų organiza- 
cija. Bet katalikų skautų būrelių turėti neleista, skautų organizacija turinti 
būti vienalypė, tačiau žydai skautai paliko kaip buvę konfesiniai ir lig šiol 
net nesufederuoti su valstybine skautų organizacija. 

Ganytojišką vyskupų raštą buvo įsakyta kunigams iš sakyklų perskai- 
tyti, net paaiškinti. Minlisterio] pirmininko vardu spalio 31 d. per radiją 

buvo padarytas pranešimas, kur tilpo „Lietuvos aide“ ir buvo plačiai pa- 
skleistas. Jame buvo padaryta daug faktinių klaidų ir prikišta vyskupams 
priesaikos laužymas. Tautininkų sąjungos sekretoriatas apibėrė visą Lie- 
tuvą spalvotais lapeliais: „Ko jie nori?“, „Nesiduokite klaidinami“. Juose 
primesta vyskupams neištikimybė valstybei. 

Tautininkų sąjungos skyriai, net jaunalietuviai ėmė skelbti protestus 
prieš dvasiškiją. Pasipylė laikraščiuose bei radijo puolimai vyskupų ir 
kunigų. Vyskupas Reinys ir apie 100 kunigų buvo pašaukti tieson, kai 
kas į Karo teismus beveik išimtinai už bažnyčioj pasakytus pamokslus. 
Mokyklų kapelionus imta bausti, neduodant auklėtojų pareigos, atstatant 
nuo vietos. Ėmė savintis kapelionų skyrimo teisę, prašydami vyskupus 
„nurodyti kandidatą, kurs galėtų būti paskirtas kapelionu“. Vyskupai 
savo 1931.IV.28 konferencijoje nutarė laikytis kanonų: „vyskupas skiria ir 
atleidžia“. 

Atsakyti laikraščiuose neleido karo cenzūra, braukdama nekalčiau- 
sius išsireiškimus. Atsiliepė užsienio spauda, nors joje pasitaikė nemaža 
perdėjimo, klaidų. Kaune pasirodė slapti LKAK leidiniai, kurie kartais ir 
plūdo valdžią. Informacijos tikslams teliko galimumas naudotis oficialiais 
aplinkraščiais. Mano raštus dvasiškijai buvo įsakyta konfiskuoti.Trumpai 
tariant, užvirė kulturkampfas; jame būdingiausia kun. Lipnicko!* byla. 

1930.XII.24 prieš Kūčias atėjo pas kun. Lipnicką, vyskupijos jaunimo 
direktorių, policininkas ir perskaitė karo komendanto nutarimą, kad iš Pa- 
nevėžio niekur neišvažiuotų per visą karo būklės metą. Įstatymas leidžia 
komendantui vietoje palikti tą asmenį, kurs savo darbais gali būti naudin- 
gas tvarkai palaikyti; bet jei kuo kitu sutrukdomas kunigas savo pareigose, 
tai tuojau turi būti pranešta vyskupui. To komendantas nepadarė. 

Susirgo Sidabravo klebonas. Telefonu paprašė atsiųsti kunigą, kitaip 
nebūsią pamaldų Kalėdose. Tuojau raštu daviau įsakymą kun. Lipnickui 
vykti Sidabravan, pavaduoti ligonį. Antrą Kalėdų dieną pranešiau krašto 


"8 Alfonsas Lipnickas-Lipniūnas (1905-1945) - Panevėžio vyskupijos kunigas, vi- 
suomenininkas. Baigė Kauno kunigų seminariją, VDU Teologijos-filosofijos fakultetą te- 
ologijos licenciato laipsniu, sociologijos mokslus studijavo Lilio universitete ir Paryžiaus 
katalikų universitete. Kunigu įšventintas 1930 m. ir paskirtas Panevėžio katedros vikaru 
bei vyskupijos jaunimo direktoriumi, 1939 m. Panevėžio pedagoginio instituto lektoriumi, 
o šiam persikėlus į Vilnių, tas pačias pareigas ėjo ten. Nuo 1942 m. dar dėstė sociologiją ir 
pastoracinę teologiją Vilniaus kunigų seminarijoje ir buvo Vilniaus universiteto kapelionas. 
1943 m. kovo 17 d. vokiečių areštuotas ir išvežtas į Štuthofo koncentracijos stovyklą. Eva- 
kuacijos metu susirgo ir mirė Pucke (Lenkija) (LE, t. 16, p. 255). 1989 m. jo palaikai perkelti 
į Lietuvą ir palaidoti Panevėžio katedros šventoriuje. 

apsaugos ministeriui pulk. Giedraičiui'??, kad komendanto įsakymas yra 
ne kun. Lipnicko baudimas, o vyskupo jurisdikcijos varžymas ir Katalikų 
akcijos trukdymas; prašau nurodyti komendantui jo žygio netikslumą. 


1931 m. 


1931.1.10 Nr. 25 sl. raštu pulk. Giedraitis atsakė: „susipažinęs su mano 
raštu ir pridedamomis jo kun. Lipnicko kalbą ištraukomis matąs, kad kun. 
Lipnickas ne tik negerbiąs, bet aiškiai kurstąs piliečius prieš Respublikos 
Vyriausybę ir ardąs jos nustatytą tvarką, kas yra priešinga XII $ Konkor- 
dato, nors Ekscelencija prisiekdamas pasižadėjo visu lojalumu pats gerbti 
ir įsakyti Jūsų dvasiškijai gerbti Konstitucijos nustatytą Vyriausybę“. 

Kadangi kun. Lipnicko, kaipo Lietuvos piliečio, elgimasis buvo prie- 
šingas valstybės gerovei ir naudai, tai Panevėžio karo komendantas, kad 
užkirstų kelią tokiems visuomenės kurstymams, kaip atsakingas už viešąją 
tvarką ir ramybę apskrityje, privalėjęs imtis atatinkamų priemonių ir šiuo 
atveju su kun. A.Lipnicku pasielgęs teisingai. 

Tačiau, atsižvelgdamas į pageidaujamus gerus valstybės ir Bažnyčios 
valdžių santykius, jei aš pasižadėjęs sudrausti kun. Lipnicką ir garantuo- 
siąs, kad jis ateityje nepakartos, galėsiąs kalbamą Panevėžio karo komen- 
danto įsakymą dar kartą persvarstyti. Priedas: kalbų ištrauka. 

Atsakiau 1931.1.21, Nr. 139: „Su malonumu pastebėjau, kad Ekscelen- 
cija savo 1931.1.10, Nr. 25 sl. raštą baigei „atsižvelgdamas į pageidaujamus 
gerus valstybės ir Bažnyčios valdžių santykius“. Tik jo pradžia, kur prime- 
nama konkordate priesaika, man padarė neskanaus įspūdžio. 

Ekscelencija vyskupas gerai žino, ką jis prisiekęs Lietuvos Respublikai 
ir Konstitucijos pastatytai Vyriausybei. Pagarbos įsakymas abišalis; antra- 
jai pusei jis uždeda pareigą būti pagarbos vertais ir nedaryti nieko, kas tą 
pagarbos jausmą mažina. | 

Kalbant apie priesaiką, leiskite ir man paminėti Konstitucijos $ 59: 
„pradėdami eit savo pareigas, ministeriai ir valstybės kontrolieriai prisie- 
kia ar iškilmingai pasižada bešališkai ir sąžiningai eit savo pareigas ir pil- 
dyt įsakymus“. Pagrindinis įsakymas santykiuose Bažnyčios su valstybe 
yra konkordatas. 


13 Balys Giedraitis (1890-1941) - Lietuvos kariuomenės pulkininkas, sušaudytas prie 
Červenės (LE, t. 7, p. 219). 

Joesmė - Lietuvos Respublikos žemėje Bažnyčios laisvė tvarkytis sulig 
kanonų teisėmis (I str.). Kalbamojo nesusipratimo klausime konkordato 
XX str. daro iš kanonų teisės išimtį, leisdamas nustatytomis sąlygomis 
traukti kunigą valstybės teisman. Kitokiu būdu bausti apskųstą dvasiškį 
konkordatas visai nepripažįsta. 

XXVI str. skelbia: „Visi įstatymai, įsakymai ir dekretai, kurie priešta- 
rautų minimųjų straipsnių pasižadėjimams, bus laikomi nebesamais, kai 
šis konkordatas įsitesės“. Taigi einant konkordatu, p. Panevėžio karo ko- 
mendanto įsakymas kun. Lipnickui iš Panevėžio neišvažiuoti - neteisėtas 
ir neteisingas. 

Dabar apie kun. Lipnicko nusikaltimus: pateiktoji man medžiaga 
surankiota be įstatymo reikalaujamų formalumų: nėra nei padariusiųjų 
pranešimus, nei liudytojų parašų; pagaliau nei nuorašai niekieno nepa- 
tvirtinti. Tokiais įrodymais negalima vadovautis, kaltinant bet ką. Tiek dėl 
formalios pusės“. 

Paaiškinęs kai kuriuos kaltinimus tęsiau: „Tikrai žinau, kad kun. Li- 
pnickas niekur nėra rinkęs nei kunigų nei žmonių parašų peticijoms, tik 
yra raginęs žmones kreiptis į valdžią, kad atitaisytų klaidą. Patys vysku- 
pai skatina tikinčiuosius kelti savo balsą ir nenurimt, kol bus atstatytos 
sulaužytos teisės. 

Visa tai plačiai išdėstęs, leidžiu sau manyti, kad Ekscelencija įsitikins 
nieko ypač nusikalstamo nesant kun. Lipnicko veikime irnenorės iš manęs 
garantijos, nes jokie įstatymai tos pareigos man neįsako, kaip Ekscelencija 
niekam neduodate asmeninės garantijos už atskirų karininkų žygius. 

Aš kun. Lipnickui draudžiu savo veikime peržengti nustatytas Baž- 
nyčios ribas. Jei pasitaikė koks perdėjimas, tai kaltas jo nepritaikymas ir 
nepaprastos dabartinės sąlygos. Jis ateityje bus atsargesnis. Turiu garbės 
reikšti... Priedas I: pamokslo nuorašas“. 

Susirašinėjimas nutrūko. Kun. Lipnickas važinėjo po parapijas, eida- 
mas savo pareigas. Policija statė protokolus, davė teisman. Teismas dėjo 
pinigines baudas ar areštą. Nuteistasis nei pinigų nemokėjo, nei arešto 
nesėdėjo. Kai nusibodo žmones juokint, po kokių metų atėjo pas jį polici- 
ninkas ir pranešė, kad jam draudimas išvažiuoti atšauktas. 

Kulturkampfo ginčui smarkėjant p. Marius mėgino suvesti visa į pi- 
niginius reikalus, o opiausiu krizės metu kunigai pykstą, kad valdžia pa- 
keitusi atlyginimo įstatymą, kad ir čia valdžia neskriaudžianti dvasiškijos, 
net padidino etatus... Nusibodo klausyti prikaišiojamų kunigams „algų“. 
Pasisekė laikraščiuose pravesti straipsnį „Kunigų algos“ (Panev[ėžio] 

bals[as] 1931.III). Išvada, kad Marius sąmoningai klaidina reikalo neži- 
nančius skaitytojus... Mėgino teisintis, bet faktų šviesoje nieko nebeatsakė, 
ir „algų“ klausimas buvo palaidotas. 

Buvo įtarta, kad visam kultūrkampfo sąjūdžiui pataikaująs nuncijus 
arkiv. Bartaloni. Jis pasidarė ingrata persona. Jam išvykus Romon referuoti 
padėties ir ten ilgiau užtrukus, nunciatūros auditorius prel. Faidutti gavo 
įgaliojimus vesti su valdžia derybas. Jis 1931.11.10 išsiuntinėjo vyskupams 
tą žinią, parašė be būtino reikalo nieko nedaryti, kas galėtų pasunkinti 
susitaikymą. 

Iš jo derybų nieko neišėjo, tik dvasiškija be reikalo sustabdė akciją; 
valdžia pasijuto stipresnė. Kai iš Romos nelaukiamas sugrįžo arkiv. Bar- 
taloni, prezidentas atsisakė jį pas save priimti, nežiūrint, kad jam atvežė 
Šv. Tėvo dovaną, ką tik išleistą naują Vatikano pinigų rinkinį. Popiežius 
į tai reaguodamas įsakė grąžinti Lietuvos pasiuntinybei statulą, dovanotą 
prezidento Šv. Tėvui, ratifikavus konkordatą. 

1931.V1.5-7 Vilkaviškyje buvo rengiamas eucharistinis vyskupijos 
kongresas; jame pasižadėjo dalyvauti nuncijus. Prieš pat kongresą arkiv. 
Bartaloni gavo iš užsienio reikalų ministerio p. Zauniaus“? pasiūlymą ne- 
atidėliojant palikti Lietuvą. Nakčia sužinojęs naujieną, nuvykau Kaunan ir 
automobiliu važiavau su nuncijum lig Vilkaviškio. Svečias buvo lydimas 
keliolikos automobilių aukštesnės dvasiškijos, žymesnių pasauliečių ka- 
talikų ir kelių motociklų studentų ateitininkų. Vilkaviškyje prisijungė kiti 
vyskupai; tik arkivyskupo nebuvo, nes negrįžo iš vizitacijos. Palydėjome 
į Virbalio stotį. 

Dvasiškijos veikimui aprimus, valdžia ėmė kaskart drąsiau elgtis. Su- 
valstybino Jurbarko „Saulės“ gimnaziją, Žagarės progimnaziją, perrefor- 
mavo Teologijos-filosofijos fakultetą. 1931.VIII.14 reforma palietė katedrų 
skaičių, etatus ir profesorių rinkimą: išrinktasis turėjo būti valdžios patvir- 
tintas. Fakultetas buvo taip pertvarkytas, kad išėję Filosofijos skyrių var- 
giai bebūtų galėję mokytojauti; o Teologijos skyrius paliktas be Sociologijos 
katedros, nors tas dalykas nuo seno buvo dėstomas seminarijoje. 

1931.X.6-10 metinės konferencijos proga vyskupai mėgino susitarti su 
valdžios atstovais bent dėl fakulteto. Delegacija — vysk. Staugaitis, Kukta*?! 


0 Dovas Zaunius (1892-1940) - diplomatas, teisės daktaras, 1929-1934 m. - užsienio 
reikalų ministras (LE, t. 35, p. 61). 

*1 Juozapas Kukta (1873-1942) - vyskupas, visuomenininkas. Mokėsi Vilniaus kunigų 
seminarijoje, Peterburgo dvasinėje akademijoje. Kunigu įšventintas 1898 m. Pirmoji darbo 
vieta - Vilniaus Aušros Vartų parapija, po to Vilniaus Šv. Mikalojaus, Visų Šventųjų pa- 

ir aš - pas ministerį pirmininką, dalyvaujant švietimo ministeriui, pasiūlė 
provizoriumą. Netaikant naujojo statuso, kol bus sutarta su Apaštalų Sos- 
tu. Atsakyta - tegalį duoti galimumo lig semestro galo baigusiems išlaikyti 
kvotimus, studentams papildyti kursus, kad lengviau galėtų pereiti huma- 
nitarinian fakultetan; todėl atleisti profesoriai privatdocentų teisėmis galį 
tęsti paskaitas lig gruodžio 15 d. 

Vyskupų tai netenkino; konferencija buvo nutraukta; pavesta vysk. 
Staugaičiui ir man parašyti ganytojiško laiško projektą. Po dešimties die- 
nų projektas buvo visų vyskupų perredaguotas ir pasirašytas; jame buvo 
išdėstytos Bažnyčiai daromos skriaudos ir išaiškinta, ko vertos tikybi- 
niu atžvilgiu tautininkų organizacijos, favorizuojamos greta sprendžia- 
mų katalikiškųjų draugijų, KVC narių. Bet arkiv. Skvireckas jo nesiteikė 
paskelbti. 

Tuo tarpu po ilgos ligos Karaliaučiuje mirė ir Kaune buvo palaidotas 
1931.XI.20, nunciatūros reikalų vedėjas prel. Faidutti. Jo laidotuvėse jau 
dalyvavo įpėdinis prel. Arata“?. Jis norėjo, kad buvęs Teologijos-filosofijos 
fakulteto provizoriumas būtų pratęstas iki vasaros, kad galėtų susipažinti 
su tais reikalais ir pristatyti Apaštalų Sostui; bet nesutikta. Vasarą valdžia 
pateikė Romai derybų punktus ginčytinais klausimais. Prelatas Arata sir- 
ginėjo, važinėjo Karaliaučiun, pagaliau išvyko Romon. 

Valdžios atstovai ir prezidentas valstybės ir tautos švenčių proga 
nebeidavo bazilikon, dalyvaudavo iškilmėse Įgulos bažnyčioje. To ne- 
žiūrint, arkivyskupas iškilmingai vizitavo Įgulos bažnyčią, vaišinosi 
drauge su valdžia, laikė lauko pamaldas kariuomenei... Pagaliau, kai 
po kiek laiko prezidentas ėjo bazilikon pamaldoms, iškilmingai su kleru 
išėjo pasitikti, ko niekad lig tol nėra buvę daroma. Ta ceremonija ir toliau 
palaikoma. 

Perrinktas prezidentas po iškilmingos priesaikos, kurią priėmė arkiv. 
Skvireckas, įžeidė visą dvasiškiją, savo prakalboje pažymėdamas, kad 
nėra dar pilnos santaikos su Bažnyčia, bet ir tai įvyktų, jei dvasiškija būtų 
daugiau susipratusi tautiškai ir valstybiškai... Klausęs jos arkivyskupas 
ne tik neparodė savo nepasitenkinimo, bet dar su palydovais nuvyko 


rapijos klebonas, mokyklos kapelionas. Dirbo vyskupijos kurijoje, dėstė Vilniaus kunigų 
seminarijoje, 1917 m. pakeltas kanauninku. Atvykus į Vilnių arkivyskupui J.Matulaičiui, 
buvo artimiausias jo padėjėjas. Vyskupu konsekruotas 1926 m. ir paskirtas valdyti Kaišia- 
dorių vyskupiją. Valdė 16 metų (LE, t. 13, p. 301). 

52 Antoninas Arata (1883-1948) - arkivyskupas, 1930-35 m. Vatikano nuncijus Lietuvoje 
(LE, t. 1, p. 236). 

į rūmus pasveikinti, o keturi vyskupai instinktyviai nemušė sveikinimo 
telegramų. 

Prasidėjo kunigų baudimas daugiausia už pamokslus. Nežiūrint to, 
kad nubaustasis turi teisę pasirinkti ar piniginę, ar arešto baudą, Švietimo 
ministerija kai kuriems kunigams ėmė išskaitinėti iš atlyginimo, nepai- 
sydama nei įstatymo, nei konkordato nuostatų; kitus teismų sprendimus 
siuntė vyskupams, reikalaudami uždaryti nubaustuosius vienuolynan. 
1931.X.6-23 vyskupų konferencijos buvo nutarta: „Pasauliniams teismams 
baudžiant už pamokslus, kaip iki šiol, vyskupijos kurijoms neprisidėti prie 
tokių bausmių vykdymo“. 

Panevėžio kurija, klausiama teisėjų, ar tokie ir tokie teismų sprendi- 
mai įvykdyti, atsakinėjo: „Neįvykdyti“. O vyskupas pranešė teisingumo 
ministeriui Žilinskui vyskupų konferencijos nutarimą. Vyskupas gavo iš 
valstybės gynėjo reikalavimą įvykdyti bausmę kunigui; nubaustas ne už 
pamokslą, bet už atsišaukimo „Katalikų visuomenei“ platinimą. Prokuro- 
rui atsakyta, kad vyskupas tuo reikalu yra parašęs atatinkamą raštą tei- 
singumo ministeriui. 

Rašto turinys buvo toks: bausmę vykdyti principinių kliūčių nesą, nes 
kunigas nubaustas už dalyką, neišimtą iš pasaulinio teismo kompetenci- 
jos; bet einant konkordatu, kunigas tokią bausmę atliekąs prie vienuolyno 
tam tikrose patalpose; tokių patalpų vyskupas neturįs; esą pravartu žinoti, 
kada Vyriausybė įvykdysianti XX konkordato straipsnį. 

Teisingumo ministeris atsakė, kad nei pagal veikiančius įstatymus, nei 
konkordato nuostatus valstybė neturinti pareigos rengt patalpų nubaustie- 
siems kunigams kalint. P.Žilinskui nurodyta, kad pagal įstatymus bausmės 
kaliniams vykdomos valstybės lėšomis, tam reikia įrengt ne tik patalpas, 
bet ir skirti pinigų kaliniams kunigams išlaikyti. 

Kun. Juozą Matulevičių“*, Karo teismo nuteistą už pamokslą, policija 
pasodino Rokiškyje arešto namuose. Areštuotasis užprotestavo teisingu- 
mo ministeriui, nes jis turįs kalėt vienuolyne ir tokias bausmes vykdąs 
vyskupas. Arešto namuose nebuvo koplyčios. Kalinamam kunigui nešė iš 
bažnyčios Švč. Sakramentą. Palydovų skaičius kasdien didėjo; vieną dieną 
begiedant jiems arešto namų kieme, apsupo juos policija ir neturintiems 
paso sustatė protokolą, nors savo valsčiaus ribose nebuvo reikalo nešioti 
paso. Teisingumo ministeris įsakė paleisti kalinį. 

3 Kun. Juozas Matulevičius (1860-1931) - kunigas, visuomenės veikėjas. Kurį laiką 


kunigavo Lenkijoje, nuo 1890 m. vikaravo Sasnavoje, klebonavo Papilėje, Varlaukyje, De- 
beikiuose (LE, t. 17, p. 525). 

1832 m. 


Prel. Arata 1932.11.13 iš Romos parvežė atsakymą - bazę deryboms ir 
įteikė Užsienio reikalų ministerijai. Tačiau Vyriausybė nesiskubino pradėti 
derybas. Tuo tarpu prel. Arata „ex mandato S.Sedis“ suvaržė bet kokį ku- 
nigų sąjūdį, KVC konferencijas, kuriose jis niekad nėra pasirodęs... Įsakė 
skautų nei privačiai nei viešai neminėti; jei prašysią pamaldų laikyt, pa- 
mokslus sakyt, neminint jų vardo; tačiau vėliavos nešventint, bažnyčion 
jų neleisti... 

Arata retkarčiais susitikdavo Užsienio reikalų ministerijos generali- 
nį sekretorių p. Lozoraitį"*, pasikalbėdavo bendrais posakiais, bet nieko 
nenutardavo. Ėjo paskalos, kad valdžia norinti palikti laikui spręsti ne- 
susipratimus. Pagaliau imta svarstyti konkordatas, kaip katra pusė kokį 
straipsnį supranta, pažymint aiškinimų skirtumus. Niekam nebuvo pa- 
slaptis, kad tyčia atidedamas derybų baigimas. 

Vyskupijos vizitacijos ėjo crescendo. Niekam nieko nesu sakęs apie 
rengiamus iškilmingus sutikimus ir palydėjimus. Esu ne iškilmių, o dar- 
bo Žmogus; jos mane vargina; bet jas toleruoju: tegul priešai mato, kaip 
gerbiamas Bažnyčios atstovas. Marius ne sykį grasino vyskupams, palik- 
sią ganytojai be ganomųjų... Aplankius visą vyskupiją antrosios Zarasų 
dekanato vizitacijos proga nebeišlaikė ir 1932 m. „Lietuvos aide“ Nr. 211 
paskelbė straipsnį, nukreiptą prieš mane. 

Pasipylė kunigų ir tikinčiųjų protestai; vieną kitą pacituosiu: „J.E.Pa- 
nevėžio vyskupui Kazimierui Paltarokui. Mes KVC Anykščių skyriaus ir 
jo apylinkės kaimo įgaliotiniai ir eiliniai nariai, susirinkę š.m. spalių mėn. 
16 d. Anykščiuose, susipažinome su „Lietuvos aido“ Nr. 211 straipsniu 
„Reali konsolidacija ar tiktai lipdyta konsolidacija“. Tuo straipsniu Jūsų 
Ekscelencijos asmuo, kaipo Bažnyčios vado, yra įžeistas. Mes giliai pa- 
sipiktinę, kad visokie „L. aid.“ bendradarbiai kišasi į grynai bažnytinius 
administracijos reikalus. Todėl Jūsų Ekscelencijai reiškiame užuojautą ir 
kartu katalikiška širdimi tariame: Bažnyčios Vade, mes dvasia ir darbais 
su tavimi. Vienbalsiai per 400 žmonių šią užuojautą Jūsų Ekscelencijai pa- 
reikšt įgaliojame Anykščių KVC skyriaus valdybą: kun. J.Norvila"*, LVC 
valdybos pirmininkas. J.Lisauskas, sekretorius. Anykščiai. 1932.X.18“. 


4 Stasys Lozoraitis (1898-1983) - diplomatas (LE, t. 16, p. 478). 

"5 Juozas Norvila (18847-1938) - Žemaičių, vėliau Panevėžio vyskupijos kunigas, gar- 
bės kanauninkas. Kunigu įšventintas 1909 m., nuo 1923 m. buvo Raguvos, nuo 1928 m. — 
Anykščių klebonas. 

Šit antras pavyzdys: „Rokiškio dekanatinės konferencijos žodis Eksce- 
lencijai Panevėžio Vyskupui. Gerbiamasis mūsų Ganytojau. Jau nebe vieną 
kartą tautiškoji spauda (kuriai šiandien, deja, viskas leidžiama) įžūliai 
puolė Tamstos kilnųjį ir mums taip brangųjį asmenį. Tačiau šitame negra- 
žiame darbe niekas nebuvo taip toli nužengęs, kaip p. Marius, tas šių die- 
nų, nors ir skardaus, bet tikrai nepavydėtino garso „didvyris“. Jis peržengė 
visas leistinumo jo padorumo ribas. Nemanome, kad dėl to Ekscelencija 
būtumei reikalingas mūsų užuojautos; juk nuodingųjų reptilijų nuodin- 
gasis kvėpavimas, kad ir būtų nukreiptas į saulę, jis betgi tos saulės nei 
pasiekti, nei suteršti negali. Visai panašiai atrodo; kada kokie nors Mariai 
(atleisk jiems, Viešpatie,) ima akiplėšiškai pulti visų gerbiamąjį bažnyčios 
Kunigaikštį. Tie betgi niekieno netramdomi Bažnyčios priešų bakchana- 
lijos ciniški atgarsiai duoda mums progos viešai pareikšti Ekscelencijai 
mūsų didžiausią pagarbą; nuoširdžiausią pasisyžimą ir kiečiausią pasi- 
ryžimą drąsiai ir atkakliai eiti ten, kur Tamsta mus vesi. Mums gi Tamsta, 
Ekscelencija, nuo senai tapai mums visiems simboliu tos galingos kovos 
už rimčiausias Motinos Bažnyčios teises, kovos kurią privertė mus pakelti 
tie patys klastingieji Bažnyčios priešai, kurie šiandien kartais simuliuo- 
ja tariamos vienybės norą. Mes tai drąsiai vadiname simuliacija, nes kas 
tikrai nori bet kokio sugyvenimo su Lietuvos katalikais, tai negali drįsti 
užgaulioti jiems taip brangių asmenų, kokiu esi Tamsta, Ekscelencija. Visos 
konferencijos vardu konferencijos prezidiumas. Rokiškis, 1932.X.20“. 

Ėmiau rašyt padėkos laiškus; juose raginau laikytis vienybės su vysku- 
pais, būt drąsiais ginant katalikų teises, nesiduot rėksniams savęs nugąs- 
dinti, nebūti antros rūšies piliečiais... Tie laiškai buvo skaitomi katalikiškų 
draugijų susirinkimuose, kopijuojami slaptų agentų paštuose, kai kurie 
buvo rašomi net atvirlaiškiais, kad kiekvienas galėtų pasiskaityti. Mariaus 
įkvėpėjai, bent pataikautojai suprato, kad tuo būdu neįveiks manęs, grei- 
čiau patys bus sukompromituojami katalikų visuomenės akyse; nutilo, 
nebereagavo, nors kur reikalavo, dar aiškiai pasakydavau... 

Kiti rašė savo tonu. „Žibintas“ įdėjo tokią korespondenciją: „Tai garbi- 
na. Šeduva. Šiuo laiku Panevėžio vyskupas daro vizitą po savo „karalys- 
tę“. Daro tai daro, nieko stebėtino nėra, betgi stebėtina iš to, kad jį žmonės 
garbina be galo. Pav., vieškely Šeduva-Pakrojus [=Pakruojis], kurio ilgis 30 
klm., buvo pastatyti įvairaus tipo „bromų“ daugiau kaip 15, o prie jų su di- 
džiausiomis iškilmėmis renkasi kaimo bobelių ir jų patarėjai jo sutikti: nors 
dabar darbymečiai, bet pametę byrančius kviečius bėga pint vainikus... 
Taip pat kur vyskupas, tai tame miestely žmonių kaip ant „atpuskų“. Ir 

rodos, vyskupas žmonėm net šventesnis už patį Dievą, o kai žmonės gie- 
da, rodos, ne Dievo garbei tai daro, bet vyskupo: „Tave, Dieve, garbinam“. 
Keista ir iš tokių mažmožių. Tai vis dvasiško fanatizmo vaisiai“. 

Pasidarė aktyvus arkiv. Karevičius; kai kas ėmė skleisti nuomonę, kad 
jis būtų geras tarpininkas tarp valdžios ir vyskupų. 1932.X.11 jis man para- 
šė laišką: „...Meldžiu Dievą Tamstai sveikatos vesti vyskupiją per daugelį 
sielvartų į Dievo karalystę“ (Apd. 14, 21). Varšuvos Bažnyčios provincijoje 
kilus pirm 30 metų ginčams tarp vyskupų ir Rusijos Vyriausybės dėl įsilei- 
dimo į kunigų seminarijas valdiškos kontrolės rusų kalbos ir istorijos kvo- 
timų metu, vienas Tikybų de[partamenl]to valdininkas per pietus, iškeltus 
arkiv. Klopotauskio, išsitarė: „Ja nie ponimaju, počemu vaši episkopy nie 
odinakovo ponimajut svoje kanon. Pravo. Sandomir. episk. kanonist Sotke- 
vič (buvęs kanonų profes[orius] Varšuvos] Akad[emijoje]) nami vo vsem 
soglasilsia, a Seinem, episkop Baranovski zagovoril, čto seminarija eto ve- 
černik, v kotorom Christos vospityvajet svoich učenikov, i tuda ni Ana, ni 
Kaifa, ni Pilat, ni Erod dostupa ne imieli i imiet ne mogli. No, razvie možno 
s takim dogovoritsia? Počemu oni, t.e. episkopy, ne mogut mieždu soboju 
ugovoritsia, čtoby dat pravitelstvu odinakovyj otviet, ne pogriešaja ni per 
defectum, ni per excessum?“ Tas valdininkas buvo kilęs iš žydų, vadinosi 
Emanuilovas. Jisai pasakė mums tada tai nuoširdžiai. Jo patarimas iš tikro 
naudingas visoms vyskupų kartoms... 

Atsakiau 1932.X.16: „Už 1932.X.11 laiškelį ačiū! Jis reikšmingas, Ema- 
nuilovo žodžiais, apie buvusius Varšuvos provincijos vyskupus ginče su 
rusų valdžia dėl dvasinių seminarijų kontrolės, ypač apie vysk. Sotkevičių, 
kursai su jų nuomone visame sutikęs, ir apie vysk. Baranauską, su kuriuo 
negalima buvę susikalbėti, kodėl jie visi tarp savęs nesusitarę ir vienodai 
neatsakę... Tai sapientia huius nundi! 

Sub specie aeternitatis, matomai, reikalingi Sotkevičiai ir Baranauskai, 
kad Viešpaties Apvaizda pašaukia juos dabot būrio... Kas mūsų vyskupų 
kartoje - Sotkevičius, nesiimu spręsti. Atrodo, kad man taikomas Bara- 
nausko vaidmuo, nors nesu vertas to garbingo vyskupo, kurs Bažnyčiai ir 
Lietuvai turi labai didelių nuopelnų. 

Vysk. Baranauskas veikė prie vienos rusų valdžios, o man tenka - jau 
prie trečios. Paminėsiu du epizodu. Amžinas ginčas dėl mokyklų. Liepojos 
miesto mokyklos inspektorius nepaskelbė mokykloje caro manifesto, kad 
galima tikybos mokyti gimtąja kalba, ir apskundė mane, kad aš dėstąs 
tikybą ne sulig įstatymais. Apygarda sakė jam - razjasnit zakonoučiteliu 
niezakonnost jego dejstvij; a jesli ne soglasitsia, postupat po zakonu, budet 

vozbuždeno chodatajstvo o prekraščenii predpodavanija Zakona Božija v 
poimenovannom učilišče“... 

Tiesa, niekad nedėsčiau tikybos rusiškai. Carui paskelbus manifestą, 
dariau tai nebesislėpdamas. Apskųstas paprašiau tardymo. Tardytojas nu- 
statė ne tik mano žygių teisėtumą, bet dar, man prašant, sėkmingesniam 
dėstymui pripažino reikalingu (ir buvo paskirta) daugiau pamokų, nes toje 
mokykloje [jų] buvo per maža ir nebuvo galima tinkamai išeiti kurso. Gal 
mano vietoje Sotkevičius kitaip būtų pasielgęs... 

Teko gyvent prie vokiečių. Ekscelencija, gal atmenate, kaip mane spau- 
dėte išversti vokiečių katekizmą mūs mokykloms žodis žodin lietuviškai; 
juos okupantų valdžia buvo nutarusi leist pagina fracta vokiškai-lietuviškai. 
Baranauskiškai pasakiau: „Prie tos šventvagystės nepridėsiu savo rankos, 
nes tai daroma germanizacijos tikslais“... Parašiau, bet ne tokius, kokių no- 
rėta vokiečių. Šiandien jie patvirtinti visoms Lietuvos vyskupijoms, mane 
jie tuo tarpu maitina; esu nepriklausomas nuo kieno nors malonės... 

Dar kartojasi rusų sąlygos: „prekraščajetsia predpodavanije Zakona 
Božija v učilišče na zakonnom osnovanii“, nors konkordatas ką kitą pra- 
mato. Kaip mano vietoje būtų padaręs Sotkevičius, nežinau. Gal su visa 
kuo būtų sutikęs. Bet mūsų visų vyskupų vienodai nutarta: „Neduoti kito 
kapeliono“... Ir kituose pagrindiniuose klausimuose mes visi nutariame ir 
net kartais paskelbiame. Bet visa nelaimė - nevienodas vykdymas nutari- 
mų. „Rak piatitsia nazad, lebed rviotsia v oblaka, ščiuka lezet V vodu“. 

Bepigu buvo Ekscelencijai pačiam vienam valdyti: kaip buvo tariama, 
taip buvo daroma. Bet dabar atrodo, kad Ekscelencija turite „trečią fron- 
tą“... Tenka girdėti katalikuose nusiskundimų. Bet šitai nebe mano daly- 
kas. Turbūt yra visokių vyskupų tam, kad ką vienas gadina - pagriešija per 
defectum, - kitas atitaisytų per exessum. Tai padrikos mintys, kurias sukėlė 
paskutinis Ekscelencijos laiškas...“ 


1933 m. 


1933 m. pavasarį teko man vykti ad limina. Labai greit gavau audienciją 
pas Šv. Tėvą. Pasisveikinęs klausia: „Ką man atvežei iš Lietuvos?“ - „Nieko 
ypatingo, Šv. Tėve; pas mus bent kiek sudrumstas Bažnyčios gyvenimas; 
bet jei vyskupai vieningai veiktų, jau būtų nusistovėjęs“. - „Ką tai reiškia, 
kad jūs nevieningi, ar jūs nesutinkate tarp savęs?“ — „Asmeniškai mes 
geruoju gyvename; net vieningai daug dalykų nutariame, bet kai reikia 

nutarimus vykdyti, kai kurie ne iš blogos valios, o dėl savo būdo savybių, 
sutikę kliūčių, sustoja“. - „Dolendum est“ (Reikia gailėtis). 

„Kaip laikosi arkivyskupas?“ Girti negalėjau, peikti nenorėjau, nulei- 
džiau žemyn akis ir nutilau. Šv. Tėvas greit rado išeitį. „Ar sveikas?“,- klau- 
sia. „Sveikatos atžvilgiu gerai laikosi; rudenį rengiasi aplankyti Šv. Tėvą“. — 
„Gerai... kame bažnytinio gyvenimo drumstumo priežastys?“ - „Kai tik 
mes paliečiame vadinamąsias „res mixtas“ arba „politicam altaris“, tuojau 
kaltina mus „politika“. - „Visur tą patį daro; žinai, kad ir mane kaltino 
„politika“; bet pasakiau griežtai, turėjo pripažinti tiesą; dabar, Dievui dė- 
kui, viskas gerai... Mes - vyskupai, - tęsia Šv. Tėvas, - kur liečiama Dievo 
garbė, žmonių išganymas, negalime tylėti, turime sakyti“. 

„Katalikiškąsias organizacijas trukdo, savąsias visomis priemonėmis 
ugdo, net panaikino mokyklose moksleivių ateitininkų organizaciją, Ka- 
talikų akcijos būrelį; o iš ateitininkų komplektuojasi katalikai inteligentai; 
juos reikia išlaikyti, net ateitininkų vardas palikti, nes pasidarė jų „nomen- 
omen“.- „Vardas nesudaro esmės. Svarbiausia katalikiškose organizacijose 
ugdyti katalikišką dvasią“. - „Taip ir darome; pasauliniai inteligentai, ypač 
mokytojai ir valdininkai, negali priklausyti, dirba beveik vieni kunigai; jie 
ir veikia, ypač tikybinėje srityje“. - „Gerai, gerai, labai gerai“. 

„Ar turi kunigų seminariją?“ - „Pagal konkordatą valdžia turėjo duoti 
Panevėžyje mūrus mažajai seminarijai; buvo padaryta sutartis, kai 1931 
Naujais metais pereis kurijos žinion mokytojų seminarijos patalpos ir ple- 
cius de jure, o rudenį de facto ir bus galima pradėti mokslo metai“. - „Ir ką? 
Nei vieno, nei antro neįvykdė?“ — „Ne“. — „Turi reikalauti“. - „Kunigų 
skaičiui papildyti laikiau Kaune apie 80 klierikų“. 

„Kuriomis teisėmis?“ — „Įsisteigus bažnytinei provincijai, Kauno se- 
minarija turėjo būti bendra kelioms vyskupijoms; bet dabar mano klie- 
rikai ten gyvena kaip svečiai“. — „Ir lig šiol nieko nepadarei?“ — „Ban- 
džiau per arkiv. Bartolonį, o prel. Arata patarė nueiti pas kongregacijos 
sekretorių“. - „Geriau padarysi, jei eisi tiesiai pas patį kardinolą; gali jam 
pasakyti, kad aš tave paraginau pas jį apsilankyti. Kiek katalikų atlieka 
velykinę? „- „Koks 9570“. - „Koksai žmonių prieauglis?“ — „Nativitetas 
siekia 28“. — „Moraliai sveika tauta“... 

Audiencija užtruko. Popiežiaus kapelionas eina prie mano sekreto- 
riaus dr-o Lukošiūno!“ ir sako: „Kas čia, kad taip ilgai užtrunka audienci- 


6 Leonas Lukošiūnas (1905-1988) - Panevėžio vyskupijos kunigas, bažnytinių teisių dak- 
taras. Baigė Kauno kunigų seminariją. Kunigu įšventintas 1929 m. Dirbo Panevėžio vyskupijos 

ja?“ - „Kiek audiencija turi trukt? Pusvalandį? - „Pusvalandį, tai pusvalan- 
dį; bet niekas tiek neištesi“. - „Dabar dar 29 minutės“. Audiencija trunka 
30, 40 ir 43 minutes. Kapelionas balsu informuoja gvardijos karininkus: 
„Tas vyskupas iš Lietuvos; pas juos ten blogi reikalai; jie išvarė nuncijų, 
o Vatikane tėra maža žinių“. Audiencija baigiama, įsileidžiamas sekre- 
torius, jį laimina ir einame salėmis per gvardijos karininkus, maldininkų 
minias neigiamai garsinamos Lietuvos atstovai. 

Pas valstybės sekretorių kard. Pacelli? teko vėl nupasakoti svarbiau- 
sius dalykus. Besišnekant suskambo Šv. Petro bažnyčios varpai pietums. 
Pertraukė pašnekesį, sukalbėjome „Viešpaties Angelas“ ir vėl tęsėme au- 
dienciją. Kardinolas baigė savo kalbą žodžiais: „Si pax, debet esse aera et 
solida pax“. Jam palikau pro memoria 1933.IV.21, iš kur ginčas atsirado, 
dabartinė jo padėtis ir susitaikymo sąlygos. 

Tarp ko kito rašiau: „... Ratione pertractationum inter Nunciaturam 
Apostolicam et Ministerium Externarum R-clerus omnimo pacifice se ce- 
rit, gubermnium pacificatione laetatur, pertructationum exitum in infinitum 
protrahere cinatur, interim aggressiones non, intermittit et rerum suarum 
satagit... Si solida pax non est passibilis, „bellum“ si licet ite logui, reassu- 
mendum est ed ab omnibus Episcopis Unanimiter gerendum; guo in casu 
instructiones Apostolicae Sedis, ab omnibus Episcopis stricte observandae 
erunt necesariae. 

Etsi prima certamina finem optatum non sunt assecuta propter defce- 
tum unamimitatis in exseguedis unanimiter statutis rebus, tamen ea cat- 
holicas associationes, praesertum inventutis corrabararunt et non paucos 
catholicos rei conseios tecerunt. Post longas inducias „bellum“ suscitare 
nonest res facilis. At gubernio tempus ad bellum, gerendum cum Excelsia 
non est aptum;omnes incolae, praesertim agricolae crisi aeconomica pre- 
muntur et omnino sunt abalieti ab. eo. Unaniis aetio cleri multum valere 
potest, sed passivus modus sese gerendi, ut nuno, auctoritatam Episcopa- 
rum, leges ecelesiasticas et libertatem Ecclesiae subvertere minantur“. 

Gavau kvietimą dalyvauti pusiau slaptoje konsistorijoje, prie popie- 
žiaus balsuoti su kardinolais, arkivyskupais ir vyskupais už kun. Four- 
net'?8 šventumą. Nunc. Bartoloni atvyko Vatikano mašina ir nuvežė mane 
konsistorijon. Rašiau savo votum tam tikrame blanke. Prieina lenkų vysku- 


kurijoj, kapelionavo gimnazijose, okupaciniais metais kurį laiką buvo Kauno kunigų semina- 
rijos vicerektorius. 1944 m. išvyko į Vakarus (LE, t. 16, p. 511; JAV lietuviai, t. 1, p. 600). 

*37 Eugenio Pacelli (1876-1958) — popiežius Pijus XII (LE, t. 22, p. 488). 

8 Kun. Andre Hubert Fournet (1752-1834) - šventasis (LE, t. 6, p. 160). 

pas ir taria: „Niech Litwa pszekrešli Poloniję“. - „Mogę podkrešlič, a nie 
pszekrešliė“ — „Dla šw. zgody ja bym się dat wykrešlič“. Užbraukiau kelis 
prašomus žodžius jo nuomonėje. Po balsavimo vėl tuo pačiu automobiliu 
arkiv. Bartoloni parvežė mane į butą. 

Jis jau turėjo kitą paskyrimą delegatu Palestinon; buvo šiek tiek nusi- 
raminęs, bet negalėjo dovanoti arkiv. Skvireckui to elgesio, neturėjo širdies 
vysk. Staugaičiui, kad Vatikane buvo pasakęs esą prel. Faidutti geriau su- 
prantąs Lietuvos Bažnyčios reikalus už jį; nesusivaldė kalbėdamas apie 
užsienio reikalų ministerį Zaunių, nes buvo įsitikinęs, kad iš nuncijaus 
pusės ignoravimas neteisėtas jo žmonos solistės Jonuškaitės"? suvaidino 
ne paskutinį vaidmenį jo ištrėmime iš Lietuvos. 

Užėjau į seminarijų kongregaciją pas kardinolą. Pasakiau, kad pirmoje 
bažnyt[inės] prov[incijos] vyskupų konferencijoje, dalyvaujant Apaštalų 
Sosto vizitatoriui, 1926.V.14-17 buvo nutarta, [kad] centralinės metropo- 
lijos seminarijos santykius su naujomis vyskupystėmis nustatysianti tam 
tikra iš suinteresuotų vyskupų atstovų komisija, kad lig šiol nieko nepa- 
daryta, kad pagal konkordatą visoje provincijoje tegali būti dvi didžiosios 
seminarijos, kad seminarija Kaune turėtų būti trijų vyskupijų seminarija... 
Pažadėjo ištirti reikalą per nunciatūrą. 

Grįžęs iš Romos pr[el.] Aratos neradau, nes ilgesniam laikui buvo iš- 
vykęs atostogų; jį pavadavo Belgijos nunciatūros sekretorius prel. Fioretti, 
kurs atvyko eucharistinian Panevėžio kongresan, labai pasisekusį organi- 
zuotumu ir dalyvių skaičiumi; gal tik visus per daug išvargino per tolima 
procesija... 

Nepaprastai gražiai jį aprašė „Observatore Romano“. 

Prieš išvažiuojant svečiams, anksti ryte atsikeliu, žiūriu, Belgijos sve- 
čias jau bevaikštąs po sodą. Einu pas jį, sušnekome: „Ekscelencija sode turi 
septynių rūšių spygliuočių; dar tiktų pasodinti „pinus maritima“. - „Ita- 
lijos pušis, gal neaugs pas mus“. - „Begyvendamas pasistatysi rūmus“. — 
„Aš nestatysiu“. - „Kodėl?“ — „Man dabartiniuose namuose geriau“. - 
„Dėlko?“ - „Manniekas nepavydi“. Gautas Studijų kongregacijos raštas 
apie seminarijos reikalus, bet Jums praneš arkiv. Arata“... 

Parvažiavęs iš Romos atvyko vyskupų konferencijon Arata ir pareiš- 
kė griežtą Šv. Tėvo valią, kad vyskupai būtų vieningi... Abi pusės manė, 
kad antrai sakoma, ir viskas pasiliko po senovei: vienoje pusėje laikėsi 


39 Vincė Jonuškaitė (Zaunienė, Leskaitienė) (1902-1997) — operos dainininkė (LE, t. 9, 
p. 492; JAV lietuviai, t. 1, p. 403). 

arkiv. Skvireckas ir vysk. Karosas, antroje - vysk. Kukta, Reinys ir aš; 
o vysk. Staugaitis vingiavo tarp abiejų. 

Pagaliau „Kuntaplis“ šitaip apibūdino vyskupų vienybę: „Mūsų anek- 
dotai: vyskupai lošia proferansą. Vyskupas Paltarokas, kaip aktyviausias, 
pažiūrėjęs į kortas, sako: - Pykiai. Vysk. Kukta pritarė: - Vist. Vysk. Karo- 
sas nedrąsiai sako: - Pas... Vysk. Staugaitis sušunka - Tamsi. Vysk. Reinys 
stovi už Karoso nugaros, norėtų lošti, tačiau jau neleidžiama, nes proferan- 
są paprastai lošia keturiese“. Ark[ivysk.] Skvirecko lyg nebūtų. 

1933.X.17, Nr. 909 gavau tokio turinio raštą: „Šiuo turime garbės pra- 
nešti, kad visuotinas Šv. Vincento a Paulio draugijos narių susirinkimas, 
įvykęs 1933 metų spalių mėn. 5 d. Kaune, Karmelitų salėje, Gedimino g-vė 
Nr. 1, įvertinęs Jūsų Ekscelencijos didžiulius Draugijai nuopelnus, nutarė 
pakelti į garbės narius“. Klausiu savęs: Kokie mano nuopelnai? Pirmas 
iškėliau Šv. Vinc[ento] Pauliečio dr-jos vardą Lietuvoje, prisidėjau prie pir- 
mų jos įstatų surašymo, buvau Centro valdybos narys, pagaliau šelpiau ją 
pinigais, ypač Panevėžio skyrių. 


1934 m. 


1934.V1I.7 įvyko kariuomenės sukilimas, pasikeitė kabinetas, tarp kitų 
Zauniaus vietą užėmė Lozoraitis. Prasidėjo dažnesnis susitikimas Aratos 
su Lozoraičiu. Rodos, reikėjo padiskutuoti ginčo punktus ir baigti. Bet 
Lozoraitis panorėjo vėl pradėti nuo ABC, vadinasi, vilkinti. Arata nutarė 
padaryti dar vieną kitą posėdį, rašyti raportą Romon, kad misija nesiseka, 
nes baigiasi treji metai, kaip tūpčiojama vietoje, sąmoningai vilkinant, nei- 
nant prie konkrečių išvadų. 

Generolienė Ladigienė'“ - Jonuškaitės-Zaunienės draugė, man yra 
pakartojusi Zauniaus posakį: vyskupai gali ką nori daryti, bet neturi sa- 
vęs kompromituoti. Ginče su Vatikanu jis buvo viešai parašęs: popiežius 
neturįs kariuomenės, nesą ko su juo skaitytis. Prašau p. Ladigienės jam 
atsakyti: p. Zaunius galįs, kaip norįs kalbėt, bet, būdamas užsienių reikalų 
ministeris, neturįs teisės kompromituoti Lietuvos. Gal jo nepasiekė mano 
duotas atsakymas. 

Suplanuota metr. Skvirecko ir vysk. Karoso vizitas pas Respublikos 
prezidentą: Karosas sutiko eit, arkivyskupas atsisakė. Pasiryžo tai padaryti 


40 Stefanija Ladigienė-Paliulytė (1901-1967) - visuomenės veikėja (LE, t. 14, p. 33). 

prel. Grigaitis su prof. Čėsniu: 1934.XI.10 audiencija buvo gauta. Kalbėtasi 
apie ateitininkus, Katalikų akciją, kapelionų skyrimą, teologijos-filosofijos 
fakultetą, katalikų universitetą... Prezidentas pažadėjo duot Lozoraičiui 
įsakymą, kad pagreitintų derybas. 


1935 m. 


Posėdžiai su Lozoraičiu prasidėjo dažnesni, kurs pareiškė, kad esą rei- 
kalinga skubėti: Arata turėjęs instrukcijų privesti derybas prie laimingo 
galo ir paskyrimo naujo nuncijaus... Debatai ėjo greičiau, bet 1935.11.11 
padarytas paskutinis posėdis, sustatytas protokolas; nesusitarta ypač Ka- 
talikų akcijos ir ateitininkų reikalu. Pagaliau Arata išvažiavo Romon, pali- 
kęs sekretorių kun. Samore!*!, 

Rusų premjeras Stolypinas mėgdavęs sakyti: „Sperva uspokojenije, po- 
tom reformy“. O kai žmonės aprimo, pasakęs: „Kam reformuoti, kad vis- 
kas ramu“. Ir mūsų stolypininkai sakė vyskupai laužą konkordatą, kunigai 
puolą valdžią, kaip čia dabar taikysis... Romos diplomatai pasitikėjo gera 
valdžios valia: jei dvasiškija nustos ją erzinusi, tai valdžia puls Bažnyčiai 
glėbin. Bet kai kunigai nurimo, valdžia nutarė nevaržyti savęs kokiomis 
nors sutartimis. 

1935.1.3 basanavitiečių mokytojų suvažiavime ministeris Tonkūnas"? 
pasakė kalbą, joje griežtai pasmerkė ateitininkus: „Slaptos lietuviškos or- 
ganizacijos lietuviškoje mokykloje - mūsų mokyklos gėda, mokytojai turi 
suprasti, kad slaptai veikiančios moksleivių organizacijos moksleivijos ne- 
auklėja, bet demoralizuoja ir žemina visų mokyklų vardą ir garbę, ši nelem- 
ta yda iš mokyklų mokytojų rūpesčiu turi būti kuo greičiausiai pašalinta“. 

Susidaręs komitetas sugalvojo iškilmingai švęsti šešiasdešimtas mano 
vardines, pakvietė vyskupus, katalikus inteligentus, ypač ateitininkus sen- 
draugius, studentus ir moksleivių atstovus. Kai šitą patyriau, tariau: „Da- 
rykite, jei norite pakenkti ateitininkams“. Atsakyta: „Mes turime ar prasi- 
mušt, ar žūtį; kitos išeities nebėra, nes per ilgai tęsiasi neaiški padėtis“. 

Tikrai, nepaprasta buvo dvasios puota, kai keli šimtai suaugusios švie- 
suomenės, studentijos ir moksleivijos per mano laikomas šv. Mišias ėjo 


4 Antonio Samore (1905-1983) - arkivyskupas, kardinolas (1967), Vatikano diplomatas, 
1932-1938 m. - nunciatūros sekretorius Kaune (LE, t. 26, p. 391). 

42 Juozas Tonkūnas (1894-1968) - agronomas, profesorius, 1934-1939 m. — švietimo 
ministras (LE, t. 31, p. 307). 

prie Dievo stalo. Pamoksle pasakiau, kad ateitininkai moksleiviai ne slapta 
organizacija, bet vieša; uždrausta mokykloje veikia bažnyčioje viešai, kaip 
katalikiška draugija, kaip Katalikų akcijos narys, kuriam konkordatas lai- 
duoja laisvę... Tai buvo p. Tonkūnui atsakymas. 

Kilo didelė audra laikraščiuose. „Faivas apšaukė mane Panevėžio Ve- 
nizolosu, kurs buvo Kretoje keliąs revoliuciją. Neatsiliko nė „L[ietuvos] 
aidas“, puolęs ir kitus vyskupus, iškilmės dalyvius. 1935.IV.7 Ateitininkų 
Sendraugių sąjungos konferencija paskelbė savo pareiškimą dėl spaudos 
puolimų prieš vyskupų autoritetą, katalikiškojo auklėjimo principus ir 
prieš ateitininkus. 1935.IX.10 atsiliepė V.D. universiteto stud. Ateit[ininkų] 
s-gos visuotinis susirinkimas protestu dėl spaudos kompanijos prieš 
moksleivius ateitininkus ir jų vadus, ypatingai dvasios vadus - vyskupus 
ir kapelionus. Prašneko Panevėžio katedros ir Senamiesčio katal[ikų] vyrų 
s-gos skyriai nutarimais prieš vyskupo ir jų vaikų ateitininkų puolimus. 

Pasipylė kai kurių dekanatinių kunigų konferencijų rezoliucijos. Vie- 
ną būdingesnių pakartoju: „Zarasų dekanato kunigai susirinkę eilinėje 
savo konferencijoje 1935.V.3, su širdgėla konstatuodami neseniai spau- 
doje („L. aide“ ir „Vaire“) pasirodžiusius propagandiškus, prieš vysku- 
pus nukreiptuosius straipsnius, kame garbingas Ganytojas J.E.Vyskupas 
Paltarokas akiplėšiškai įžeidžiamas p. J.Tamošaičio už tai, kad 60 vėliavų 
(„L. aidas“), atstovavusių mokslo jaunimą, atvyko pagerbti Bažnyčios Ku- 
nigaikštį vardinių ir 60 metų sukaktuvių proga, 1) džiaugiamės matydami 
skaitlingas moksleivių eiles, gerbiančias Bažnyčios atstovus, 2) reiškia- 
me mūsų Vyskupui dar didesnį pritarimą ir pasidavimą jo vadovavimui, 
3) protestuojame prieš panašių straipsnių toną ir turinį, 4) prašome iš- 
aiškinti p. J. Tamošaičio santykį su Kat[alikų] Bažnyčia, nes, pasirodžius 
šiems straipsniams, iš pasauliečių tenka girdėt pasipiktinimas, kad pas 
dvasininkus nesą susiklausymo, nes, girdi, J.Tamošaitis, būdamas kuni- 
gas, puola Hierarchiją. Šią rezoliuciją pasiųsti J.E.Panevėžio Vyskupui, 
J.E.Arkivyskupui Metropolitui, J.J.E.E. visiems Lietuvos Vyskupams ir 
paskelbti katalikiškoje spaudoje. Konferencijos prezidiumas“. 

Katalikų laikraščiai gavo progos iškelti ateitininkų moksleivių klausimą 
daugeliu atžvilgių. Ko neleido spaudos cenzūra, tai visapusiškai nušvietė 
šapirografuotas Panevėžio rajono KV biuletenis; jo negalėjo sutrukdyti; jis 
plačiai paplito KVC skyriuose, net pasiekė žymesnius Lietuvos žmones; 
pagaliau išgarsėjęs pateko kai kuriems laikraščiams... Išjudinta katalikiška 
visuomenė nutarė švęsti tikrąją mano 60 metų sukaktį 1935.X.22, o kata- 
likiškosios organizacijos - XII.29. Tų iškilmių jau niekas nebeužkalbinėjo; 

net valstybės radiofonas X.22 rytą pranešė mano biografiją ir pasakė ata- 
tinkamą pasveikinimo kalbą. Taip man keliais atvejais teko pasiduoti tam 
tikrų komitetų nutarimams, žiūrint ne savos ramybės, o katalikų sąmoni- 
nimo reikalų... 

Švietimo ministeris pradėjo mokyklų reformą. Paskirtoje komisijoje 
nebuvo nė vieno dvasiškijos atstovo. Vyskupai išleido gan[ytojišką] raštą 
1935.IV.16 mokyklos reikalu. Jis, matomai, nepatiko valdžiai, kuri ieškojo 
progos atsikirsti. Tai įvyko J.E. prezidento vardinėse, šventinant jo tėviš- 
kėje Užulėnyje pamūrytą pradžios mokyklą. Tuo reikalu gavau iš vietos 
dekano prel. Maciejausko 1935.V1.14, Nr. 32 tokį pranešimą: 

„Vyskupijos kurijos 1935.V.9, Nr. 2367 raštu man pavesta pašventin- 
ti Užulėnio mokyklą Ukmergės apskrityje. Iškilmė įvyko per Lėno filijos 
Šv. Antano atlaidus. Birželio 13 d. į Lėno bažnyčią atvyko J.E.Respublikos 
Prezidentas p. Antanas Smetona, kurį sutikau ir įvedžiau į bažnyčią pagal 
vyskupų konferencijos nustatytą ceremonialą. Iškilmių komiteto dienotvar- 
kėje buvo įrašytas naujai pastatytos Lėno bažnyčios bokšto šventinimas. 

Kadangi atskiros bažnyčios dalys nėra šventinamos, iš kurijos tuo rei- 
kalu nebuvo jokio parėdymo, nenorėdamas gadint šventinės nuotaikos, pa- 
šventinau bokšto kryžių ir pasakiau pamokslėlį; jame pažymėjau J.E. pono 
Prezidento meilę gimtajam kampeliui ir rūpesčius, kurių vaisius čia mato- 
me. Atlikęs kryžiaus pašventinimo apeigas, atlaikiau sumą. Pamokslą apie 
Šv. Antaną irjo dorybes pasakė kun. Jusys!*, Vadoklių klebonas. Po pamaldų 
J.E.Respublikos Prezidentas su palydovais atsilankė klebonijoje arbatėlės. 

Kulminacinis iškilmių punktas buvo Užulėnyje, kur įvyko naujai pa- 
statytos gražios ir erdvios pradžios mokyklos Antano Smetonos vardu 
pašventinimas. Pasakęs atatinkamą kalbą, pašventinau mokyklą. Už- 
kandžiuose mokyklos salėje dalyvavo virš 300 žmonių; kunigai buvo tik 
tie, kurie turėjo iš komiteto kvietimus raštu; kviestieji vietos kurato kun. 
Margevičiaus'** žodžiais kunigai - Tuskenis'“, Jusys ir Kairys"“ neatvyko. 


*3 Mykolas Jusys (1888 ? ) - Žemaičių, vėliau Panevėžio vyskupijos kunigas. Kunigu 
įšventintas 1911 m. Buvo kuratas Nemunėlio Radviliškyje, vėliau —- Vadoklių klebonas. 

4 Petras Margevičius (1889 - mirė kalėjime, data nežinoma) - Žemaičių. Vėliau Pane- 
vėžio vyskupijos kunigas. Baigė Zemaičių dvasinę seminariją, kunigu įšventintas 1914 m. 
Dirbo vikaru Jūžintuose, Šėtoje, Tauragnuose, Spitrėnuose, Vadokhuose, buvo Eišiškių 
kuratas (nuo 1938 m.). 

45 Dominykas Tuskevičius-Tuskenis (1872-1947) — blaivybei apaštalavęs Panevėžio 
vyskupijos kunigas. Įšventintas 1895 m. Nuo 1906 m. buvo Traupio klebonas. Palaidotas 
Vyžuonų šventoriuje. Ę 

146 Paulius Kairys (1891-7) - Žemaičių, vėliau Panevėžio ės kunigas. Kunigu 
įšventintas 1914 m. Nuo 1926 m. buvo Suvainiškio, nuo 1930 m. - Šilų kuratas. 

Vietos kuratas kun. Margevičius, išleidęs minėtus kunigus namo, važiavo 
iškilmėn. Iš Kauno arkivyskupijos minėtose vaišėse dalyvavo kan. Špake- 
vičius', kun. Gylys'“, kun. Paleckas'*; iš Kaišiadorių vyskupijos - kun. 
Stašys"**; iš mūsų vyskupijos tik aš. 

Vaišių metu buvo pasakyta kalbų. Kalbėjo ministeris pirmininkas 
p. Tūbelis, ministeris p. Šilingas!“', kariuomenės vadas pulk. Raštikis, 
p. M.Yčas“?, p. Giedraitis, dr. Zaunius ir vienas kaimietis. Kalbose buvo 
konstatuojama solenizanto, J.E.Prezidento nuopelnai savo gimtajam kraš- 
tui, Lietuvos atstatyme ir palinkėta išvest Lietuvą į šviesesnę ateitį. Mums, 
kunigams, visai netikėtą kalbą pasakė pats J.E.Respublikos Prezidentas. 
Jis dėkoja visiems sveikinusiems už linkėjimus ir džiaugiasi matydamas 
kylantį savo kraštą ir visą Lietuvą. Pažymi tai, kas Lietuvoje yra pagerėję... 
Nusako pergyventus ir gyvenamus sunkumus. Paliečia Vilniaus klausimą 
ir Klaipėdos būklę... 


4 Leonas Špakevičius (1875-1939) - Žemaičių vyskupijos, vėliau Kauno arkivyskupijos 
kunigas, garbės kanauninkas (1930). Baigė Žemaičių kunigų seminariją, kunigo šventimus 
gavo 1898 m. 1898-1902 m. buvo Kauno Šv. Trejybės parapijos vikaras, 1902-1906 m. Du- 
setų, 1906-1908 m. - Kvėdarnos vikaras. 1915 m. Žaiginio filijos kuratas. 1915 m. gegužės 
15 d. vokiečiai sudegino bažnyčią, o kunigą išvežė į nelaisvę. Po 8 mėnesių paleido, buvo 
paskirtas į Paįstrio parapiją. Nuo 1918 m. buvo Kavarsko klebonas, o nuo 1920 m. Ukmer- 
gės dekanas. 1930 m. - Ukmergės klebonas, taip pat Ukmergės kalėjimo ir lenkų gimna- 
zijos kapelionas. (Kauno arkivyskupijos kurijos archyvas, (toliau - KAKA), Nr. 70). 

48 Mykolas Gylys (1895-1967) - Žemaičių vyskupijos, vėliau Kauno arkivyskupijos kuni- 
gas, įšventintas 1918 m., baigęs Žemaičių dvasinę seminariją. Dirbo Joniškyje (1918-1925), 
Siesikuose (1931-1944), Gasčiūnuose (1944-1949), Joniškyje (1949-1953), Kauno Prisikėli- 
mo bažnyčioje, Lygumuose (1959-1967), buvo Kauno arkivyskupijos tribunolo viceoficio- 
las ir oficiolas, KVC laikraščio „Mūsų laikraštis“ redaktorius. 

15 Julius Paleckas (1885-1954) - Mogiliavo arkivyskupijos kunigas. Baigė Peterburgo 
dvasinę seminariją, kunigu įšventintas 1908 m. Vikaro pareigas ėjo Biržuose, Vitebsko 
gubernijoje, Liucino apskr. (nuo 1909 m.), Liksnos bažnyčioje, Daugpilio apskr., klebonavo 
Rainsko parapijoje (Tomsko gub.), Čitos parapijoje (1912-1917), Užbaikalėje (1917-1924). 
Sugrįžęs į Lietuvą buvo Radviliškio parapijos vikaras (1925 m.), nuo 1928 m. - Taujėnų 
klebonas, o nuo 1938 m. tos pačios bažnyčios klebonas. 1952 m. paskirtas Jonavos parapijos 
altaristu. Čia ir mirė. Palaidotas Taujėnuose (KAKA, Nr. 70). 

50 Juozapas Stašys (1880-1937) - Vilniaus, po to Kaišiadorių vyskupijos kunigas, bai- 
gęs Vilniaus kunigų seminariją, 1902 m. įšventintas kunigu. 1902-1906 m. dirbo Žiežma- 
riuose, 1906-1907 m. - Asavos klebonas (Vilniaus krašte), 1907-1911 m. - Konstantinavo 
(Baltarusija), 1911 m. - Marcinkonių, 1911-1915 m. — Varėnos, 1915-1926 m. - Akmens, 
1926-1931 m. - Dubingių, 1931-1937 m. - Šešuolių klebonas. Čia ir mirė (Prel. S.Kiškis, 
Kristaus pašauktieji, 1996, p. 57). 

“1 Stasys Šilingas (1885-1962) - teisininkas, visuomenininkas, laikraštininkas, valstybi- 
ninkas, 1926-1928 ir 1934-1938 m. - teisingumo ministras (LE, t. 29, p. 491). 

152 Martynas Yčas (1885-1941) - valstybės ir visuomenės veikėjas (LE, t. 8, p. 360). 

Pagaliau ilgiau sustoja ties valstybės ir Bažnyčios santykiais. Tai esanti 
didžioji vidaus opa. Girdi, skaitėme antrąjį ganytojišką vyskupų laišką. 
Atrodo, sako jis, kad Lietuvoje Bažnyčios padėtis blogesnė kaip Meksikoje. 
Čia kalbėtojas susijaudinęs patetiškai klausia, argi tai tiesa? Kas, sako, pa- 
statė Lėno bažnyčiai bokštą, ar ne Lietuvos Vyriausybė? Autorius išdėstė 
savo religingumą, kurį įkvėpusi jam motina; už tai jam teko būti pašalin- 
tam iš Mintaujos gimnazijos... Nepaisant įvairių gyvenimo aplinkybių, 
religingumas jame išlikęs stiprus ir gilus. 

Trenkęs kumščiu į stalą, pabrėždamas tarė: Lietuvos Vyriausybė esanti 
per stipri, kad reaguotų į tokius raštus. Jei ateitų Hitleris"“?, jie pamatytų, 
kad iš tikrųjų persekioja Bažnyčią... Nusiskundė, kad esanti susidariusi 
srovė, kuri užsienio spaudoje skelbia, kad Lietuvoje esanti Bažnyčia perse- 
kiojama ir į tuos šmeižtus jis prašė grafienės O'Rpurkienės prancūzų dien- 
rašty „La Croix“ reaguoti (toji grafienė sėdėjo greta J.E.Prezidento). Toks tų 
Lietuvos veikėjų elgesys Lietuvos egzistencijos kovos metu skaldąs tautiš- 
ką vieningumą, silpninąs tautos atsparumą... baigęs kalbą J.E.Prezidentas 
pasiūlė svečiams keltis nuo stalo ir eiti pasivaikščioti. 

Kunigai, su kuriais man teko išeinant susitikti, kan. Špakevičius ir kun. 
Paleckas, buvo labai nustebinti tokia p. Prezidento kalba, pagrįsta neteisin- 
gais vyskupų kaltinimais, nes nė viename ganytojiškame jų rašte nėra ir 
negalėjo būti pasakyta, kad pas mus esą blogiau, negu Meksikoje. Mums 
aišku, kad tai buvo reagavimas į bendrąjį Arkivyskupo Metropolito ir visų 
Lietuvos vyskupų ganytojišką raštą 1935 m. balandžio mėn. 16 d. Nr. 743 
apie mokyklos reformą. Po tokios kalbos Užulėny pasilikti ilgiau negalė- 
jau ir su kun. Palecku išėjau pėsčias į Lėną; kelyje susitikome važiuojantį 
į Užulėnio vaišes vietos kuratą kun. Margevičių, kurį painformavome apie 
girdėtą kalbą, ir kun. Margevičius iš kelio grįžo namo (į Lėną) mus su sa- 
vimi parsiveždamas. Kas Užulėnyje dėjosi toliau, nežinau“. 

Rugpjūčio 11 dieną vizitavau Lėno bažnyčią; po ilgų galvojimų nu- 
tariau reaguoti į J.E. prezidento kalbą, kuri plačiai paplito žmonių tar- 
pe. Įžanginiame pamoksle pasigrožėjau padaryta pažanga per penkerius 
metus: pataisytasis keliais, nusausinta apylinke, gyventojų išskirstymu 
viensėdžiais, baigta statyt bažnyčia, pristatytu bokštu... Padėkojau už taip 
gražų Bažnyčios atstovo sutikimą. Pasidžiaugiau, kad lėniečiai gali dažnai 
matyti aukštų svečių tame kampelyje, kurs seniau buvo žmonių pamirštas. 


153 Adolfas Hitleris (1889-1945) - vokiečių nacionalsocialistų vadas, 1934-1945 m. - Vo- 
kietijos prezidentas ir Reicho kancleris ( LE, t. 8, p. 279). 

Bet padejavau, kad tie aukšti žmonės kartais netinkamai atsiliepia apie 
Bažnyčios atstovus, beveik prieš juos pakursto. 

Neseniai per visą Lietuvą nuaidėjo žinia, kad čia vienas aukštas asmuo 
prikišęs Lietuvos vyskupams, būk iš antrojo ganytojiško laiško atrodo, kad 
Lietuvos bažnytinė būklė blogesnė, negu Meksikoje. Pareiškiau abejonę, 
vargu tas žmogus galėjęs taip sakyti. Tas vyskupų raštas, kaip ir kiti, buvo 
viešai bažnyčioje skaitytas iš sakyklų, ir niekas jame net panašios minties 
nepastebėjo. Išaiškinau, kad jis lietė mokyklos reformą ir jame nebuvo 
sakyta nei apie Meksikos, nei apie Lietuvos Bažnyčios persekiojimą. 

Pasakiau, kad vyskupai netiesos nerašo, bet ir turi drąsos reikale pa- 
sakyti tiesą, nežiūrėdami asmenų skirtumo. Ganytojiškus vyskupų raštus 
palyginau su „Vyriausybės žiniomis“, kaip jose skelbiami valstybės įsta- 
tymai, privalomi visiems piliečiams, taip ganytojiški vyskupų raštai turi 
privalomos galios visiems katalikams; juose dėstomi amžini nekintami 
tikėjimo ir dorovės dėsniai, būtini visiems katalikams, neatsižvelgiant į vi- 
suomeninę jų padėtį. 

Pastebėjau, kad mūsų vyskupai yra lietuviai, per keliasdešimts savo 
amžiaus metų suaugę su savo tauta dvasia ir kūnu. Tėvynės darbą ėmė 
dirbti ne vėliau už dabarties aukštuosius žmones; vyskupai nieko taip ne- 
nori, kaip savo nepriklausomai Lietuvai visokeriopos garbės; jie Lietuvos 
Respublikai ir jos Vyriausybei atiduosią, kas jiems priklauso, bet nori, kad 
ir jų būtų teikiama Dievui, kas Jo yra. Vyskupai pagal apaštalo įsakymą 
meldžiasi, kad valdantieji ir valdomieji džiaugtųsi taika, ramybe, laime 
šiame gyvenime. 

Bet lietuviai vyskupai, tęsiau, yra drauge ir katalikų vyskupai, kurie 
paklusnūs Šv. Tėvui, Kristaus Vietininkui ant žemės; jie neišleis nė vienos 
jotos iš dešimties Dievo įsakymų, pavestų jiems saugoti; jie skelbė ir skelbs 
Bažnyčios dėsnius, ar jie kam patiks, ar ne; jie visus dieceziečius nešioja 
savo širdyse, jaučia atsakomybę už visas sielas ir bijo, kad iš savo kaltės ko 
nors amžinai nepražudytų. 

Kaip lietuviai ir katalikų vyskupai, jie pasiryžę ištesėti prie pavestų 
jiems vyskupijų vairų, kol Dievui patiks atleist savo tarnus ramybėje. Bet 
jie nori savomis akimis pamatyti laisvoje Lietuvoje pilnavertę Bažnyčią; 
nieko kito taip netrokšta, kaip kad tarp mūsų Vyriausybės ir Apaštalų 
Sosto būtų normalūs santykiai, kad mūsų valstybė su mūsų Bažnyčia taip 
santykiautų, kaip kūnas su siela. 

Iš to bus daug naudos visam mūsų kraštui, bus dvasios atgimimo, 
išnyks tos blogybės, kurios dabar žemina Lietuvos vardą kitų tautų akyse. 

Lietuviai maža tauta, tik savo grožiu, kultūringu gyvenimu pateisins savo 
egzistenciją Europos tautų šeimoje; tik būdami tikintys, dori, pasišventė- 
liai, idealistai lietuviai išlaikys mūsų tėvynės nepriklausomybę. 

Dar reagavau į kurato iškeltas lėniečių ydas: aiškinau šv. Mišių reikš- 
mę, raginau jų neapleisti šventadieniais, dažnai eiti Šv. sakramentų, atlikti 
bent velykinę pareigą, pataisyti gyvenimą, saugotis nuodėmių, dorybes 
ugdyti, kad paliktų sielos kultūra ir harmonizuotųsi su kylančia tos apy- 
linkės medžiagine civilizacija... Rytojaus dieną mokytoja Smetonaitė, kuri 
žadėjo mane kviesti pas save mokyklon, nebeprašė, o pati atėjo klebo- 
nijon pietų, lyg nieko nebūtų buvę. Lėniečiai neišsivaikščiojo, bet laukė 
išlydėti. 

Išvykau, iškilmingai lėniečių palydėtas, kaip ir buvau sutiktas, į Šilus. 
Naktį prikėlė baisus perkūno trenksmas, akį veriantis žaibavimas... Ryto- 
jaus dieną kun. Margevičius pranešė, kad perkūnas trenkęs į Lėno bokštą, 
nubarstęs stogo čerpes ir suskaldęs naujas didžiąsias bažnyčios duris. Čia 
p. prezidentas pasididžiavo, valstybės lėšomis pastatęs bažnyčios bokštą, 
čia dangaus galybė priminė: „Aš nemėgstu jūsų, savo kareivijų Viešpats, 
ir nepriimsiu dovanos iš jūsų rankos“ (Mat.1, 10). 

Pristatė bokštą, nieko nesakydami nei vyskupijos kurijai, nei vietos 
kunigui, kaip reikalauja tvarka, bent kurtuazija. Vizituojant bažnyčios Ko- 
mitetas rodė man esamus bažnytėlės statybos dokumentus, p. Smetonos 
laiškutį-atsakymą į prašymą pašalpos, statant bažnytėlę... Rašo, savo lėšų 
neturįs, iš esamų jo dispozicijoje galėsiąs duoti, jeigu statytų mokyklą... 
Dabar, matomai, norėjo pagražinti bažnytėlę, kad nebūtų didelis kontras- 
tas su naująja liuksusine mokykla ir jo mūrais ūkyje. 

1935.X.15 švietimo ministeris sušaukė gimnazijų direktorius ir tėvų ko- 
miteto atstovų suvažiavimą. Jame pasakė kalbą ir puolė ne tik ateitininkus, 
bet ganytojišką vyskupų raštą ir konkordatą: „Turiu galvoje ateitininkų 
organizacijos slaptą veikimą...“ 

Švietimo ministeris uždraudė visų visuomeniškai politinio pobūdžio 
organizacijų veikimą, bet ateitininkų vadai nepaklausė. Negalint veikti 
atvirai, veikiama slaptai. Tą veikimą remia ir palaiko dalis dvasininkų ir 
net aukštųjų dvasininkų. Jie ne tik remia slaptą moksleivių veikimą, bet 
laikas nuo laiko mėgina ginčyti švietimo ministerio žygio teisėtumą ir 
tikslingumą... 

Vienašališkai, savaip aiškino konkordatą, kritikavo ganyt[ojiška] vys- 
kupų raštą, kai kuriuos jo posakius vadino keistais, netiksliai citavo ir ko- 
mentavo mokyklų įstatymą, siaurindamas jo prasmę, pagaliau šaukėsi 

Svietimo tarybos pagalbos, kurios nuomonė kažkaip savotiškai buvusi 
gauta... Aš daviau dviem juristam atatinkamus įstatymo paragrafus apie 
„organizacijas ar kuopeles“ išaiškinti. Abudu, vienas nepriklausomai nuo 
-antrojo, išaiškino man priešingai ministerio komentoriams. 

1935.XI.3 suvažiavo Kaunan Jaunosios Lietuvos sąjungos rajonų, apy- 
linkių ir skyrių atstovai. Suvažiavime dalyvavo ministeriai. Respublikos 
prezidentas tarė žodį. Tarp kitko pasakė: „Yra dvasininkų, nenorinčių 
šventinti jūsų vėliavų ir įsileist jūsų su vėliavomis į bažnyčias. Tai didelė 
skriauda daroma ne tik jums, bet ir bažnyčiai. Kai nenorima šventint jūsų 
vėliavų, tai patys jas šventinkite gerais darbais. Kai neįsileidžia bažnyčion, 
tai smurtu jūs nesiveržkite. Pasimelskite už bažnyčios, kur jūsų niekas 
netrukdo. Juk Dievas yra visur“. 

Susirinkimas priėmė iš viršaus pakištas rezoliucijas: 1) pradžios moky- 
klose uždaryti angeliukus, politikuojančių kunigų ne religiniams tikslams 
organizuojamus; 2) iš viduriniųjų ir aukštesniųjų mokyklų pašalinti anar- 
chistinį ateitininkų veiksmą; jo įkvėpėjams taikinti veikiančius įstatymus; 
3) pavasarininkų organizacijos negali būti paliekamos; arba jos turi eiti su 
tautiškuoju Lietuvos gyvenimu, arba pasitraukti; 4) kunigų algos, kurios 
eina prieš tautinę Vyriausybę kovojančioms grupėms finansuoti, neturėtų 
būti mokamos; 5) valdininkai, tik aktyvūs tautinės talkos bendradarbiai, 
turi teisės būti valdininkais valstybės ir valdžios šelpiamose įstaigose... 

Mirė arkiv. Zecchini"“*, Rygos nuncijus. Prel. Arata buvo paskirtas nun- 
cijum Latvijai ir įšventintas arkivyskupu, o Lietuvai paliktas kaip buvęs 
„Chargė d'afaire“. Arkiv. Arata iš Romos nuvažiavo tiesiai Rygon į Latvijos 
nepriklausomybės šventę. Prieš pat Kalėdas vienai kitai dienai visai priva- 
čiai lankėsi Kaune, pasimatė su min. Lozoraičiu, kurs pasakęs, jog dabar 
neturįs laiko, bet vasario mėn. galėsiąs pasikalbėti, reikšdamas viltį [, kad] 
susitarsią... 

1935 m. pirmą Kalėdų dieną pasakiau katedroje pamokslą, paliečiau 
dabartines blogybes, ypač gimnazijų direktorių ir tėvų komitetų atstovų 
suvažiavimą ir jaunalietuvių suvažiavimo rezoliucijas, nukreiptas prieš 
katalikiškas organizacijas. Min. Čaplikas!“ parašė 1936.19, Nr. 7 raštą, jame 
išdėstė pamokslą taip, kaip jį atšifravo policija, ir baigė: „Turėdamas galvo- 
je reikšmę, kurią reikia teikti Ekscelencijos žodžiams, pasakytiems ex cathe- 


*4 Arkivysk. Antonio Zecchini (1864-1935) — apaštalinis delegatas Lietuvoje, nuncijus 
Latvijoje (LE, t. 35, p. 69). 

5 Julius Čaplikas (1888-1941) - Lietuvos politinis ir karinis veikėjas, brigados generolas 
(LE, t. 4, p. 142; VLE, t. 4, p. 262). 

dra, turiu prašyti Jūsų Ekscelencijos malonėti painformuoti mane, ar aukš- 
čiau minėti Jūsų Ekscelencijos žodžiai buvo tikinčiųjų tiksliai išgirsti“. 

Atsakiau privačiu laišku: „Panevėžys, 1936.1.20 d. Ekscelencija, 1936. 
19, Nr. 7 raštas.gautas. Atsiprašau Ekscelencijos, kad negaliu atsakyti oficia- 
liu, nors ir slaptu raštu, nes neturiu teisės Ministeriui aiškintis dėl pamoks- 
lo. Galiu tik privačiu laišku painformuoti Ekscelenciją, kaipo kataliką, kurs 
interesuojasi vyskupo pamokslų. 

Manau, kad mano pamokslas tikinčiųjų buvo tinkamai suprastas; ma- 
tomai, tiksliai neišgirdo kai kurių; mano posakių policijos agentai; bet jie, 
ko nenugirdo, neprivalėjo.nuo savęs papildyti savais samprotavimais ir 
nelogiškai surašyti denunciaciją. 

Galiu Ekscelenciją nuraminti, kad nesu išvardijęs nei direktoriaus, 
nei burmistro, nei ministerio, nei Respublikos prezidento, kad pamoksle 
nebuvo žodžių: „Visi dirbą pagal Dievo norą... esąs aiškus jaunalietuvių 
palaikymas iš valdžios pusės... jaunalietuviai nesą kas kita, kaip vilkai, 
prisidengę avies kailiu“... Formaliai tuo galėčiau ir baigti atsakymą. Bet 
nepatenkinčiau Ekscelencijos susiinteresavimo mano pamokslu ir paliktų 
nežinomos jo priežastys. 

Pamokslas 1935.XII.25 buvo sakomas išeinant iš tos dienos Evangelijos 
žodžių: „Jis atėjo pas savuosius, o savieji jo nepriėmė“. Nepriėmė Kris- 
taus betliejiečiai, turėjo gimti kūtelėje... Pagonis karalius Erodas ne tik 
nepriglaudė, bet ir stengėsi nužudyti Kūdikėlį Jėzų drauge su nekaltais 
berneliais... 

Kartojant Evangelijos žodžius: „Visa, kas tik parašyta, parašyta mums 
pamokyti... sekant Jėzumi Kristumi“, pereita prie krikščioniškų karalių, 
kurie amžių eigoje įstatymais leidžia žudyti kūdikius (abortus), nežiūrė- 
dami įsakymo: „Nežudyk“... 

Kristus yra sakęs: „Kiek kartų jūs tai padarėte vienam iš mažiau- 
sių brolių, man padarėte“. Tuo tarpu susirenka švietėjai, viešai gnaibo 
ganytojišką vyskupų raštą, vienašališkai sprendžia tarptautinės teisės 
klausimą, savotiškai cituoja ir aiškina įstatymą ir nutaria bausti, kurie 
klauso vyskupų tikybinės saviauklos reikale... Apsikrečia vaikų neapy- 
kanta jaunalietuviai, nors, anot įstatų, vadovaujasi Kristaus mokslų; jų 
suvažiavime priimamos rezoliucijos panaikinti angelaičius, ateitininkus, 
pavasarininkus. Dalyvavę valdžios atstovai ne tik nedraudžia, bet ir pa- 
taria, lyg dvasios vadai, nesiveržti bažnyčion, nes Dievas esąs visur... Ir 
jaunalietuviai pradėjo kunigams „plėšti kaukes“ sekmadieniais per savo 
radijo pusvalandį. 

Kristus yra klausęs: „Žmogaus sūnus kuomet ateis, ar jis ras tikėjimo 
žemėje?“ Teateina dabar Kristus į mūsų šalį, ar jis bus priimtas gatvėse, 
kinuose, teatruose, mokyklose, valsčiaus savivaldybėse, miestų tarybose, 
vardžiavietėse? Ar visur išgirs, kaip iš Emauso mokinių: „Pasilik su mu- 
mis“... Ar kai kur jam netartų: „Mes esame neutralūs... Čia tavo šalininkai 
nemėgiami... Viešame gyvenime tau nėra vietos... Eik bažnyčion ar grįžk 
į dangų“. 

Baigiau Šv. Augustino žodžiais: „Bijau Viešpaties Jėzaus praeinančio“. 
Kas apsilanko praeidamas, retai begrįžta. Todėl raginau įsileisti Kristų, kad 
nepasikartotų tai, ką Evangelija užrašė: „Atėjo pas savuosius, o savieji jo 
nepriėmė“. Nurodžiau, kaip turi katalikai elgtis, kad įvyktų: „Garbė Die- 
vui aukštybėse, o žemėje ramybė geros valios žmonėms“. 

Ar buvo reikalingas šitoks vyskupo pamokslas? Apaštalo įsakymas 
„Žiūrėkite viso būrio, kuriame Šventoji Dvasia pastatė jus vyskupais val- 
dyti Dievo bažnyčios“, uždėjo man pareigą sakyti apie prieš bažnytinius 
darbus visų, nežiūrint, kokią jie vietą užima, matant žalingas pasekas Baž- 
nyčiai ir katalikų visuomenei. 

Pav., spalių mėn. gale už tai, kad Biržų gimnazijos ateitininkai, vado- 
vaujami kapeliono, susirinko bažnyčioje konferencijai, kapelionas, 4 moki- 
niai buvo pašalinti ir sumažintas elgesio laipsnis lig 3; o tame pačiame pe- 
dagogų posėdyje kitų mokinių robaksas įtariamuose namuose su rūkymu, 
išgėrimu, moderniškais šokiais buvo charakterizuojamas kaip vaikiškas 
išsišokimas ir tesumažinta kai kuriems dalyviams elgesio pažymys iki 4. 

P.Generole! Taip nepedagogiškai turbūt nebaudžia net kariuomenėje, 
kur geležinė drausmė. Bet šis įvykis, ano nelemto švietėjų suvažiavimo 
padaras. Užuot sureguliavę tą dalyką su Roma, nes tai konkordatinis klau- 
simas, ir susitarę su vyskupais, kovoja su nieku nekaltais vaikais, kurie, 
būdami jautresnės sąžinės, kartais nebežino ko klausyti, bažnyčios, ar 
ministerijos. 

Po Kauno suvažiavimo jaunalietuviai vadai pasijuto visagaliai. Pav., 
1935.XI.16 mano pašonėje, Amatų mokykloje surengė vakarą-koncertą su 
bufetu. Pirmutinis žygis buvo salės kryžiaus nukabinimas. Kupletais už- 
kabinėjo kunigus, ateitininkus, pavasarininkus, angelaičius... Nusigėrę 
apvertė fortepijoną kojomis aukštyn. Pagaliau žemyn nosis nukabinę išsi- 
skirstė vėlai rytą. Girtiems tarnavo Ruošos mokyklos mokinės. 

1935.XII.15 tūlo bažnytkaimio mokykloje jaunalietuvių susirinkime 
paskaitininkas mokytojas maždaug šitaip išvedžiojo: mes tautiškumui tu- 
rime aukoti viską. Bet kai kurie kunigai eina prieš mus. Jei jie nesusipras, 

mes turėsime spjauti jiems į veidą. Mes turėsime jiems nuvilkti rūbus ir 
žudyti juos be pasigailėjimo. Rūbus padėsime istorijai. Cal 1OEy9os kada 
visai nebeliks. Mūsų valdžia, ko mes bijosim?.. 

1935.XII.22 Avilių šaulių būrio vadas mokytojas asi kad šauliai 
negalį būti pavasarininkų organizacijos nariais, negalį padėti jiems, ruo- 
šiant vakarus, būti artistais, dainuoti, eiti vakaran... Tuo tarpu lig šiol buvo 
šaulių ne tik pavasarininkų, bet ir kunigų. Visi darbavosi šalies apsaugai 
ir kultūrai. 

Paskaitykite, p. Generole, „Liet. aido“ 1936.1.3, Nr. 2ir „Ryto“ 1936.19, 
Nr. 6 korespondencijas iš Grinkiškio: per angelaičių eglutę skautai daužė 
kumščiais į langus ir duris, o grįžtančius užpuolė ir sunkiai sužalojo; vie- 
nam perskelta galva, kitam peiliu perdurta nugara. Nukentėjusieji nuga- 
benti ligoninėn. 

Vienų favorizavimas, kitų ujimas provincijoje sudarė sąlygas, kad 
plinta banditizmas. Tokiose apystovose vyskupas nebegali tylėti, turi jam 
prieinamu būdu reaguoti, kad išgirstų turį žinoti, kas darosi periferijose, ir 
imtų drausti chuliganus, kurie ardo taikų visuomenės sugyvenimą. 

Kokia išeitis? Neatsakomingiems gaivalams pakišama rezoliucija: 
uždaryti katalikiškas organizacijas. Už ką? Gal už tai, kad ramiai dirba 
tikybos, tautos ir kultūros darbą? Juk ne jos iš savo tarpo užugdė „sikari- 
jus“. Panaikinkite tuos, kurie proteguojami 8: kaip buvusieji 
„Vilkai“. 

Taigi, Ekscelencija, sakiau tokį pamokslą, nes buvo reikalas. Ateityje 
vėl kartas nuo karto turėsiu sakyti panašų, kol visuomenės gyvenimas 
bus stumiamas ta pačia kryptimi, kaip iki šiol; o gal net būsiu priverstas 
paskelbti ganytojišką raštą... 

P.Generole, klausiamas pasakiau dalelę to, kas, kaip koks slogutis, gu- 
lėjo man ant širdies ir drumstė vyskupišką mano sąžinę, nes tikiu geromis 
Ekscelencijos intencijomis. Vyskupas (parašas). Jo Ekscelencijai p. Genero- 
lui Jul. Čaplikui, vidaus reikalų Ministeriui Kaune“. 


1936 m. 


+6+ 1936.1.15 kai kuriam laikui atvyko „einamiesiems reikalams atlikti“ 
arkiv. Arata. Vieno vyskupo paklaustas, kas daugiausia kliudąs susitarti, 
atsakė: „Aš manau, kad jei jūs nusileistumėte ateitininkų reikalu, rasi būtų 
galima susitarti“... Štai svarbiausias ginčo klausimas: valdžiai norisi pa- 

naikinti katalikų inteligentų medelyną, Bažnyčiai rūpi prisiauklėti kaskart 
daugiau katalikų visuomenės... negalima buvo susikalbėti konkordato 
XIL,XIII, XVIII, XX, XXIII, XXV straipsniais. Tarp jų aiškinimo iš Vyriau- 
sybės ir Ap[aštalų] Sosto pusės buvo didelis skirtumas. Jaunuomenės or- 
ganizacijų klausimu valdžia siūlė tokį komentarą: jaunuolių organizacijos 
užsiima rekreacinio ir auklėjamo pobūdžio žaidimais, kurių tikslas reli- 
ginis. Vidurinių mokyklų mokiniai galėjo stoti Katalikų akcijon, tėvams 
ar globėjams pranešus raštu mokyklos vedėjui, kad leidžia dalyvauti Kat. 
akcijoje. 

Vasario pradžioje mūsų vyskupų gautas nuncijaus Aratos 1936.1.15, 
Nr. 1885 aplinkraštis; jame, tarp kita ko, Šv. Tėvo vardu vyskupai raginami 
vieninguman: vienodai elgtis su valdžia klausimuose, kurie liečia visą baž- 
nytinę provinciją. Bet vėl nepasakoma, kas kaltas. Tokia žmogaus prigimtis, 
kad linkęs manyti apie kitus. Bet gal ir aš kaltas, gindamas ateitininkus?.. 

Tikrai, vyskupų vieningumas gražus, reikalingas ir būtinas daiktas, 
atstovaujant Bažnyčios teises. Gal norima vyskupų vieningumo su arki- 
vyskupu, bet gali būti vieningas su tuo, kurs niekam nieko nesako, gal ir 
nemąsto, pabėgęs iš Kauno, net gyveno Linkuvėlės palivarke, kad jo nie- 
kas nekvaršintų, nedrumstų „olimpiškos“ ramybės, kurią vaizduoja sode 
pasistatytas sau paminklas „poilsis“... 

Kartkartėmis galvoju sau: jei valdžia susitartų su arkivyskupu, susikal- 
bėtų su tuo ar kitu vyskupu. Tik aš negalėčiau su ja sugyventi, tai būčiau 
kaltas, ardąs vieningumą... Bet mūsų valdžia nesusikalba ne tik su vysku- 
pais, bet ir pačiu popiežium. Norėčiau manyti nevieningumu kaltu esant 
tą, kurs vieną po kito užleidžia Bažnyčios pozicijas tylėdamas, netardamas 
niekam aiškesnio žodžio... 

Kai jaunalietuviai sugrįžę iš savo 1935.XI.3 suvažiavimo ėmė smarkau- 
ti prieš katalikiškas organizacijas, vyskupai sunerimę paprašė arkivysku- 
pą sušaukt konferenciją; suvažiavę vieningai nutarė paskelbti ganytojišką 
visų vyskupų raštą. Vienas vyskupas įprašytas parengė projektą. Raštas 
kitų vyskupų buvo su mažomis pataisomis priimtas. Bet arkivyskupas 
niekam nieko nesakęs nepaskelbė. Šit tai ir vieningumas. 

Kitas pavyzdys: švietimo ministeris išleido pradžios mokyklų inspek- 
toriams aplinkraštį, kuriuo vienašaliai pakeitė pradžios mokyklos tikybos 
mokytojų ir katechetų skyrimą, veikusį nuo 1923 m. bendru švietimo mi- 
nisterio ir vyskupo Karevičiaus susitarimu. Arkivyskupas įsakė savo ku- 
nigams prisitaikyti. Kiti vyskupai laukė rudens konferencijos, kad galėtų 
bendrai ką nors nutarti. 

Konferencijoje buvo nustatyta, kad arkivyskupas vyskupų vardu para- 
šys šviet|imo] ministeriui raštą, išdėstydamas netikslingumus ir nepatogu- 
mus, kurių įvyks taikant paskutinį aplinkraštį. Arkivyskupasne tik neįvykdė 
savo pasižadėjimo, bet nieko nesakęs kitiems vyskupams dar pakartotinai 
priminė kunigams naują tvarką. Tokių pavyzdžių devynios galybės. 

1936.11.24 į mokslininkų ir mokslo mėgėjų susirinkimą suvažiavo visi 
vyskupai. Tikėtasi turėti su arkivyskupu pasitarimą. Kun. Mieleška KVC 
reikalais važinėjo Rygon ir parvežė nunc. Aratos nuomonę, kad vyskupai 
turėtų padaryti konferenciją dėl naujo draugijų įstatymo, išleisto 1 vasario 
dieną, suvaržančio, beveik naikinančio KVC draugijų laisvę, laiduojančią 
konkordato. 

Kun. Mieleška pranešė tai metropolitui, kurs taręs, - jei nuncijus norįs, 
tesušaukiąs vyskupų konferenciją. Mokslininkų susirinkiman atvyko, pasi- 
sveikino su vyskupais, paprašė vysk. Staugaitį pasveikinti susirinkimą, kiek 
pabuvęs išvyko Linkuvėlėn ir tiek tematėme. Padejavome, paaimanavome ir 
išsiskirstėme, nutarę duoti atsakymą į nuncijaus Itterae Circulares 1936.1.15. 

1936.III.5 parašiau: nebe pirmą sykį raginami būti vieningais; prašau 
nurodyti, kuo tą vienybę ardau: vienybė pareina daugiausia nuo vysku- 
pų konferencijos nutarimų ir jų vykdymų. Kas buvo nutarta, vykdžiau; 
atsiradus naujoms sunkenybėms, prašiau šaukti konferenciją. Bet laikui 
slenkant ir konferencijų sušaukimas, ir jų nutarimai darėsi kaskart sunkes- 
ni, beveik negalimi... 

Kai bendras vyskupų veikimas pasidarė nebegalimas, savo vyskupijoje 
darau tai, ką liepia man protas, ką diktuoja reikalas, nes vyskupiška mano 
sąžinė neleidžia man būti vieningam su tais, kurie nieko nedaro, ar elgiasi 
priešingai vyskupų konferencijų nutarimams. 

Atvyko iš Rygos pats nuncijus; du kartus buvo pas ministerį Lozoraitį, 
vieną sykį pas p. prezidentą. Ministeris davės suprasti, jog nesą ramios 
nuotaikos deryboms, nes kunigai nerimstą, puolą... „Kas pirmas pradėjo 
pulti, ar ne jaunalietuvių pasikarščiavimas savo rezoliucijomis (panaikin- 
ti angelaičius, pavasarininkus, ateitininkus)?“ — atsakė ark[ivysk.] Arata. 
Vyskupas Paltarokas katedroje Kalėdų 1 dieną pasakęs smarkų pamokslą 
ir parodė mano laišką, rašytą min. Čaplikui; kan. Butvila!“ liepiąs nemo- 

56 Vladislovas Butvila (1891-1961) - Žemaičių, vėliau Panevėžio vyskupijos kunigas, 
nuo 1932 m. - Panevėžio katedros kapitulos kanauninkas ir prelatas. Mokėsi Žemaičių 
kunigų seminarijoje, 1915 m. įšventintas kunigu, dirbo Utenoje, buvo kariuomenės kape- 
lionas, Panevėžio katedros klebonas, nuo 1932 m. - Panevėžio vyskupijos kurijos kancleris, 


Panevėžio Šv. Petro ir Povilo bažnyčios klebonas. Bolševikų ištremtas į lagerį, paleistas jau 
buvo ligonis (LKMA Metraštis, t. 1, 1965, p. 275; LE, t. 3, p. 389). 

kėti mokesčių. „Pasikviesk Tamsta jį pas save ir pakalbėk su juo tuo reika- 
lu“. - „Aišku, jis pasakys, kad tai netiesa“. — „Jei Tamsta pats netiki, kad 
tai tiesa, tai kam tai man sakai?“ 

Ark[ivysk.] Arata pagaliau įsitikino, kad valdžia nenori kalbėti su juo, 
pranešė tai Romai. III.16 sušaukė pas save vyskupų pasitarimą, kuriame 
pats pirmininkavo. Pasiūlė apsvarstyti keturis klausimus: 1) Ar KVC turi 
pasiduot naujam draugijų įstatymui? 2) Registruojant, ar paduoti jo (nun- 
cijaus) sumanytus, ar pataisytus senus KVC įstatus? 3) Ligi registruojant, 
ką turėtų daryti vyskupai? 4) Rasi pravartu vyskupams pranešti Šventajam 
. Tėvui apie padėtį? 

Kol negautas Romos atsakymas, negalima buvo prieiti vienos nuo- 
monės, ar galima derėtis tiesiog paliekant nuncijų nuošaliai. Ir čia deba- 
tus trukdė arkivyskupas, atstovavęs nuomonę, jog Apaštalų Sostas turįs 
pareikšti, kad nutrūkusios derybos... Ark[ivysk.] Arata siūlė, gal vienas 
arkivyskupas galėtų prisidėti prie kitų nuomonės. Dėl visa ko, išrinkta ko- 
misija - Skvireckas, Kukta, Reinys - tiems reikalams tvarkyti. Arkivysku- 
pas purtėsi, piršo mane, bet Arata palaikė mano nuomonę, kad komisijoje 
turįs dalyvauti arkivyskupas. 

Antrasis punktas greit išspręstas, kad teks registruoti senus KVC įsta- 
tus, ne arkivyskupo Aratos sugalvotus, kaip labai komplikuotus. 3) Prieš 
registruojant nutarta parašyti memorandumą Respublikos prezidentui; 
jo projektą parengti pavesta man ir vysk. Reiniui. 4) Vėliau gal teks rašyti 
Šventajam Tėvui pranešimą, kad turėtų progos atsakyti Lietuvos vysku- 
pams ir padaryti reikalingas pastabas. 

Mums berašant memorandumą, duota žinia, kad gautas iš Romos at- 
sakymas ir prašoma rytoj 10 val. būti nunciatūroje. Susirinkome; arkivys- 
kupo tenka laukti visą valandą. Įspūdis bjauriausias, kalba nesiriša... Nun- 
cijus teisinasi, arkivyskupas žadėjęs būti 10 val. Pagaliau patelefonavus 
atėjo; paaiškino, būk žadėjęs būti 10 val. pas save, atvykęs iš Linkuvėlės. 

Ark[ivysk.] Arata perskaitė telegramą, datuotą 1936.II1.16: Situatio 
gravis, mala voluntas gubernii, trentanda sunt omnia media, reservando 
ultimo loco publicam protestationem episcoparum... Nutarta, kad pasku- 
tinis dalykas turės būti ganytojiškas vyskupų raštas. Kiti vyskupai nuėjo 
priimti memorandumo teksto; mane ir vysk Staugaitį pasiliko pasikalbėti 
dėl atsakymo į jo litteras circulares. 

Sakome: „Šventas Tėvas ir Tamsta raginate visus į vienybę, o nepa- 
sakote, kas čia kaltas“. - „Aš tiktai konstatuoju vienybės nebuvimo fak- 
tą“. - „Tamsta vakar ir šiandien matei, kad ta vienybė nerūpi, kas jos ne- 

vykdo“. - „Tai sakykite jam“. —- „Nieko nepadeda“. - „Rašykite Šventajam 
Tėvui“. - „Tamsta turėtum tai padaryti“. — „Tai įgaliojate mane skųsti arki- 
vyskupą?“ - „Ne mūsų dalykas įgalioti; mes neskundžiame, mes sakome, 
kad ne iš mūsų kyla vienybės stoka“. Vyskupas Staugaitis sako: „Nepa- 
skelbė vyskupų priimto ganytojiško rašto“. — „Jam nepatikusi redakcija“. — 
„Aš rašiau, kiti vyskupai nusiuntė savo pastabas, susipažinę su projektais. 
Nieko neatsiuntė tik vyskupas Karosas ir arkivyskupas. Jei jam nepatiko 
redakcija, galėjo pats rašyti; pagaliau reikėjo sušaukti vyskupus bendrai 
pataisyti redakciją, kaip tai kartais buvo daroma kitais atvejais. Pagaliau 
turėjo mums bent pasakyti, kodėl nepaskelbtas“,- baigiau pasikalbėjimą. 

Nuėjome pas t. marijonus, radome belaukiančius mūsų. Greitai perdis- 
kutavome memorandumą, kuriame įrodinėjamas sunkumas registruotis 
balandžio 1 d. dėl techninių, juridinių, moralinių ir kultūrinių kliūčių. Pra- 
šoma: 1) registracijos terminą atidėti, 2) pakeisti įstatymą, nes jo numatytų 
lengvatų tikybinėms organizacijoms neužtenka, 3) geriausia KVC draugi- 
joms išleisti naują įstatymą, suderintą su konkordatu. 

Perrašytą pasirašėme. III.19 per radiją paskelbta, kad terminas regis- 
truotis pratęstas trims mėnesiams, nes ne visos draugijos suskumbančios 
sušaukti susirinkimus, reikalingus įstatams pakeisti... Tai buvo ne vysku- 
pų memorandumo pasėka, nes p. prezidentas negalėjo dar susipažinti su 
juo, nors buvo gavęs 1936.III.21. Vidaus reikalų ministeris gen. Čaplikas 
per telefoną pranešė kun. Mieleškai, kad jam esą pavesta tartis; jis būsiąs 
pirmininkas, dalyvausią Švietimo ir Teisingumo ministerijų atstovai; prašė 
nurodyti komisiją, kuri būtų įgaliota ne tik arkivyskupo, bet ir vyskupų, 
tartis su jais. Tas valdžios žygis reiškė nenorą tartis su svetimu, iš Latvijos 
atvykstančiu nuncijumi. Todėl, matomai, derybos perkeltos į Vidaus rei- 
kalų ministeriją; suprask: čia mūsų vidaus reikalas. 

Pasklido žinia, kad išrinktoji vyskupų konferencija įgaliojusi tartis su 
valdžia kun. Mielešką, KVC vicepirmininką, d-rą juris. Vikt. Raulinaitį*? 
ir d-rą Skrupskelį?“. Kun. Mieleška 1936.IV.7 generolui Čaplikui padavė 
raštą su vienuolika punktų, kaipo Lietuvos vyskupų pageidavimus, dėl 
kurių reikėtų susitarti. Pasistengiau juos gauti. 

Tie punktai apie: 1) Katalikų akcijos laisvę, 2) moksleivių priklausymą 
prie KVC, 3) valstybės tarnautojų laisvę dėtis prie KVC, 4) grąžinimą pa- 


157 Pranas Viktoras Raulinaitis (1895-1969) - teisininkas, teisių mokslo daktaras. 1944 m. 
pasitraukė į Vakarus (LE, t. 25, p. 23; JAV lietuviai, t. 2, p. 172). 

158 Ignas Skrupskelis (1903-1942) - germanistas, publicistas, mokslų daktaras. 1940 m. 
- bolševikų suimtas, ištremtas į Sibirą, kur ir žuvo (LE, t. 28, p. 98). 

naikintų kurijos etatų, 5) šv. Mišių stipendijų atleidimą nuo pajamų mo- 
kesčių 6) Teologijos-filosofijos fakultetą, seminarijas, mokyklų kapelionus, 
7) privatines mokyklas, 8) kalėjimo kapelionų skyrimą ir atleidimą, 9) dva- 
sininkų bausmės vietos išlaikymą, 10) palikimus Bažnyčiai ir 11) konkor- 
dato XVIII str. apie skyrimą kunigų, nusidėjusių valstybės saugumui. Kun. 
Mieleškai parašiau 12) apie mažosios Panevėžio seminarijos reikalą. 

1936.V.11 mirė a.a. tėvas, išgyvenęs 95 metus. Gyvenime pirmą sykį bu- 
vau prie mirštančio Žmogaus. Duok, Dieve, kad taip ramiai galėčiau ir aš 
pats numirti. Tikrai sakant, a.a. tėvelis nemirė, bet užmigo Viešpatyje. Visą 
ligos laiką buvo pilnai sąmoningas, atsidavęs Dievo valiai. Prieš mirtį per 
kokias 6 valandas nustojo kalbėjęs, lyg užsnūdo, lengvai kvėpuodamas. 
Kartkartėmis ant krūtinės padėdavo dešinę ranką. Ėmė alsuoti kaskart re- 
čiau. Pagaliau alsavimas nutrūko. Staiga išbalo visas veidas. Užspaudžiau 
šaltas blakstienas. Reguies cat in pace! Plati giminė palydėjo 45 „padvado- 
mis“ į Linkuvos kalnelį. 

Rodos, atgyveno savąjį amžių — 95 metai. Atrodė, kad nebedaug ben- 
dro bebuvo tarp pasenusio, kad ir labai išmintingo tėvo sodiečio ir sūnaus 
vyskupo. Tačiau kai reikia skirtis iki paskučiausios dienos, man ašaros 
vilgė raukšlėtus skruostus. Matau, kad yra buvę aukštesni ryšiai, negu 
kartais jausta. Man visuomet imponuodavo vyriškas jo nesmulkmeniš- 
kumas; ypač senatvėje, bent man nieku nesiskųsdavo, niekad apie kitus 
neigiamai neatsiliepdavo, net kitus sudrausdavo: „Ką čia niekus šnekate! 
Kaip jūs netingite niekų kalbėti!.. Ar neturite geresnių kalbų?“ Daugiau 
nebegirdėsim protingų jo įspėjimų. Amžiams nutilo. 

1936.VI.23 Nr. 661 gavau JE vidaus reikalų ministerio p. Čapliko raštą: 
jam esą pavesta preliminariai tartis su Lietuvos vyskupų atstovais; vėliau 
būsianti sudaryta tam tikslui ministerio kabineto komisija galutinai rei- 
kalams aptarti. Prašoma paskirti tam savo įgaliotąjį atstovą; reikėtų esą 
pradėti pasitarimus liepos pradžioje. Atsiuntė iš kun. Mieleškos gautus 
pageidavimus susipažinti. 

Pasiunčiau Kaunan sekretorių pasiteirauti. Kancleris atsakė nieko ne- 
žinąs... generalvikaras irgi sakėsi neturįs žinių... Nuvažiavau į Linkuvėlę 
pas arkivyskupą. Įvyko pasikalbėjimas: „Ar bus sudaryta komisija tartis 
su p. Čapliku, ar tarsis išrinktoji vyskupų komisija?“ — paklausta. „Buvo 
įgaliotas kun. Mieleška ir dar kiti; sustatytus pageidavimus davė man pa- 
skaityti ir pataisyti... Atskiros komisijos dabar nematau reikalo... Gal būtų 
jiems per didelė garbė ir dar nežinia, ar min. Čaplikas yra kieno įgaliotas 
tartis“, - atsakė arkivyskupas. „Tad ką reiktų atsakyti p. Čaplikui?“ - „Te- 

gul tariasi su kun. Mieleška“.- „Mūsų vyskupas pageidautų visų vyskupų 
pasitarimo“. - „Didelio reikalo nematau, bet jei vyskupai norėtų, kad būtų 
sušauktas pasitarimas, tai gali susiskambinti telefonais, Kaip tai lig šiol 
darydavo, ir aš sukviesiu vyskupų pasitarimą“. 

Sekretorius parvežė JE Kuktos laišką, datuotą Kaune 1936.VI.27: „At- 
vykau Kaunan pasiteirauti, kaip orientuotis ir pasielgti su p. Č. pasiūly- 

u... Ark[ivysk.] Skvireckas pasitenkino žodžiu duoti atsakymą, kad tuo 
kartu tarkitės su mano kunigu Mieleška. Jei tokio atsakymo neužtektų, tai 
parašys raštu, dar kokius argumentus pridėjęs. Mums patarė kiekvienam 
savaip argumentuoti, laikantis to, kad šitas pasitarimas, reikia spręsti, dar 
negalutinis, nes Minlistrų Kab[ineto] komisija jį spręs... Priimant domėn 
kun. Mieleškos privačia iniciatyva pateiktus pasiūlymus, prie jų reiktų 
pridėti ir savųjų keletą, kam kokie labiau rūpėtų“. 

1936.V1.30 Nr. 3502 p. Čaplikui atsakiau, kad tokiems klausimams gvil- 
dent vyskupų yra įgaliota komisija iš ark[ivysk.] Skvirecko, vysk. Kuktos ir 
vysk. Reinio. Prie kun. Mieleškos pageidavimų pridėjau: 1) Bažnyčios ne- 
liečiamumą, 2) švietimo min. 1935.IV.26 Nr. 407 apl. dėl pradžios mokyklų 
tikybos mokytojų skyrimo, 3) įvesti tikybos mokslą į mokytojų institutus, 
4) išspręsti Panevėžio mažosios seminarijos klausimą, kaip buvo sutarta 
1930.IX.27, 5) tikybos mokytojams gimnazijose duoti priedus už kapelio- 
navimą, 6) iš gimnazijų programos pašalinti „Altorių šešėly“, 7) pripažinti 
prevencijos teisę, kad kunigai nebūtų teisiami bis in idem. 

VII.4 pavažiavau į Kaišiadoris pasiteirauti daugiau. Pasirodė, kad 
arklivysk.] Skvireckas, „įgaliodamas“ kun. Mielešką ir dar ką tai, su vysk. 
Kukta visai nesitarė. Vysk. Kukta žadėjo taip pat pranešti min. Čaplikui, 
kad, esant vyskupų komisijai, nematąs reikalo skirti pasitarimams vys- 
kupijos atstovą; pridėjęs dar savo vyskupijos pageidavimą; arkivyskupas 
prašysiąs sušaukti visų vyskupų pasitarimą. Drauge apsvarstėme kun. 
Mieleškos pageidavimus. 

Sugrįžęs iš kelionės, per kuriją gavau dr. Ūsorio 1936.VII.4 Nr. 1313 
raštą: „Vakar apsilankiau pas vidaus reikalų ministerį. Susitarėme, kad 
pasitarimai tegul tik prasidės liepos pabaigoje ar rugpjūčio pradžioje. P. 
ministeris nežinojo, kol negavo JE Panevėžio vyskupo atsakymo, kad pa- 
sitarimų reikalams tvarkyti yra sudaryta speciali vyskupų komisija. To- 
dėl dabar nebebus būtino reikalo, kad kiekvienas vyskupas į pasitarimus 
skirtų savo atstovą. Pasitarimams asmenis skirs vyskupų komisija“. Mano 
tikslas atsiektas: „Gal naminiu būdu nebešeimininkaus pats vienas arki- 
vyskupas taip svarbiuose reikaluose“. 

VII.11 atvyko pas mane vysk. Reinys. Paaiškėjo, kad ark[ivysk.] Skvi- 
reckas ir su juo nesitarė derybų klausimais. Kun. Mieleškos iniciatyva susi- 
dariusi komisija tartis su p.Čapliku ir jam pasiųsti pageidavimai; tam vysk. 
Reinys pritaręs. Vilkaviškio kurijos ofociolas jam sakė, kad vysk. Karosas 
gavęs iš min. Čapliko raštą su kun. Mieleškos pageidavimais ir klausiąs, ar 
vyskupas sutinkąs su tais punktais ir gal įgaliosiąs tartis prel. Laukaitį!“. 
Su vysk Reiniu surašome ištisą eilę pageidavimų, kuriuos reikėtų aptarti. 

1936.VII.15 vysk. Kukta pasiuntė man laišką, kurį prašo perduoti vysk. 
Reiniui, kad atvyktų pas jį, nes jiedviem esą reikalinga susitarti, paprašyti 
arkivyskupą, kad bendrai visiems trims būtų galima papildyti paduotus 
p. Čaplikui pageidavimus ir duoti kryptį skiriamai komisijai. Reikalinga 
esą tai daryti tuojau, nes rugpjūčio pradžioje išvykstąs vizituoti... Laiškas 
buvo pasiųstas vysk. Reiniui, atostogavusiam Antašavoje. 

1936.VII.23 vyskupas Kukta pranešė buvęs su vysk. Reiniu pas arki- 
vyskupą, išrinkę komisiją tartis su p. Čapliku iš kun. d-ro Ūsorio, Mie- 
leškos ir Skrupskelio, kuriuos vyskupų komisijos vardu įgaliosiąs raštu 
arkivyskupas; į žinomus pageidavimus būsią įtraukti ir kitų ordinarų pa- 
geidavimai; pasitarimo platforma būsiąs konkordatas, su jo straipsniais 
būsią derinami pageidavimai... 

1936.IX.1 daugiau kaip po devynerių metų sušauktas Seimas. Prezi- 
dentas, atidarydamas Seimo posėdį, tarp kita ko, pasakė: „Ne be to, kad 
neparūgotų vieni kiti mūsų dvasininkai, kad tikybai esą per mažai duo- 
dama laisvės ir paramos. Vyriausybė betgi jaučiasi tesėjusi, kas susitarta 
su Bažnyčia. Tik, deja, ligi šiol nesulygsta abipusiškai, kaip kartais aiškinti 
konkordato taikymą. Galbūt partinė įtaka, kurios dar nemaža tarp dvasi- 
ninkų, kliudo gerai valiai. Tačiau reikia tikėtis, kad ilgainiui šiuo klausimu 
pavyks priekin pažengti“ (Lietuvos aidas, 1936.IX.2, Nr. 402). 

Atidarymo posėdyje tedalyvavo kaip atstovas kan. Bikinas'“, nebuvo 
prel. Laukaičio ir kan. Gylio, kurie taip pat išrinkti atstovauti birželio 910 


9 Juozas Laukaitis (1873-1952) - Seinų, vėliau Vilkaviškio vyskupijos kunigas, prelatas. 
Mokėsi Seinų kunigų seminarijoje, Peterburgo dvasinėje akademijoje, kunigu įšventintas 
1897 m.. Buvo paskirtas vysk. A.Baranausko kapelionu ir išbuvo juo iki vyskupo mirties 
(1902). Iki 1910 m. profesoriavo Seinų kunigų seminarijoje, nuo 1910 m. - Leipalingio kle- 
bonas. Po karo buvo Seinų, Vilkaviškio kurijos kancleris ir oficiolas, nuo 1930 m. - Seirijų 
kiebonas. Bolševikų suimtas, įkalintas Vladimiro kalėjime, ten ir mirė (LE, t. 14, p. 265; t. 37, 
p. 326; LB , t. 2, p. 86). 

190 Juozapas Bikinas (1875-1956) - Žemaičių vyskupijos, vėliau Kauno arkivyskupijos 
kunigas, kanauninkas, publicistas, visuomenės veikėjas. Kunigu įšventintas 1898 m. Dirbo 
Endriejave, Rietave, Kaune, Rygoje, Jurbarke (LE, t. 2, p. 505). 

dienomis. Prieš rinkimus atvyko kun. Vincas Byla'*! ir Kauno vardu pra- 
nešė, kad arkivyskupas kan. Bikinui, prašiusiam balsuotis į Seimą, leidimo 
nedavęs ir neleisiąs kunigų atstovų; ir kitiems vyskupams taip reiktų pasi- 
elgti, kad kunigai neturėtų balsuoti... Telšių kurijos kancleris, pravažiuo- 
damas pro Panevėžį, man sakė, jog jų vyskupas nusistatęs nebalsuoti, jų 
dvasiškija nebalsuosianti... 

Sugrįžus man iš a.a. tėvelio laidotuvių, tuojau prisistatė apskrities vir- 
šininkas p. Staškevičius ir sako: buvęs Panevėžyje p. vidaus reikalų mi- 
nisteris, norėjęs užeiti, bet patyręs, jog vyskupo nėra namie, pavedęs jam 
paprašyti vienam vyskupijos kunigui leidimo balsuotis į Seimą. „Mes, — 
tarė, — pirmiausia norėtume savivaldybininko kan. Karoso*“?,. Pasakiau, 
kad kandidatas pats turįs kreiptis į vyskupą; bet iškilus jo klausimui pasi- 
kalbėsiąs su kan. Karosu ir kiek vėliau duosiąs atsakymą. 

Pridėjau, kad man bus labai sunku duoti Seimui atstovą dėl kunigų 
stokos, kad valdžia buvo nutarusi duoti mūrus mažajai seminarijai, bet 
apvylė: praėjo geriausias laikas, atėjo krizė, nebėra galimybės surinkti pi- 
nigų seminarijos steigimui; stinga kunigų pastoracijai, tuo tarpu valdžia 
prašo kunigų politikai, kurią, pagaliau, nuolat kunigams prikaišioja, kaip 
kokį draudžiamą jiems darbą... 

Pasikviečiau kan. Karosą, pasakiau Vyriausybės sumanymus... Atsa- 
kė, kad su juo niekas nesitaręs, jis laiko save netikusiu Seimui, nematąs, 
ką jis galėtų nuveikti taip renkamame Seime... Jei jis būsiąs reikalingas 
vyskupijai, vyskupas jam patarsiąs kandidatuot, jis pagalvosiąs, gal ir su- 
tiksiąs balsuotis, bet esamomis sąlygomis — ne... Nusiunčiau sekretorių 
kun. Gasiūną'“* pranešti p. viršininkui, kad kan. Karosas nesutinka kelti 
savo kandidatūros. 

Viršininkas pasakė, jog kan. Karoso kandidatūrą jis pats nuo savęs 
pateikęs, min. Čaplikas norėjęs tik patirti, kaip vyskupas iš principo žiūrįs 
į vyskupijos kunigo kandidatūrą Seiman. Tuo tarpu atsiklausė kan. Čepė- 


161 Vincentas Byla (1901-?) - Kauno arkivyskupijos kunigas, kunigu įšventintas 1927 m. 
Buvo Kurtuvėnų klebonas, KVC instruktorius. 1950 m. areštuotas ir įkalintas (LB, t. 3, 
p. 70). 

*2 Mykolas Karosas (1878-1955) - Žemaičių, vėliau Panevėžio vyskupijos kunigas, ka- 
nauninkas. Kunigu įšventintas 1889 m. Ilgametis Šeduvos klebonas ir dekanas, „Saulės“ 
gimnazijos kapelionas, Panevėžio vyskupijos kapitulos narys (LE, t. 11, p. 83). 

1 Tonas Gasiūnas (1904-1998) - Panevėžio vyskupijos kunigas (įšventintas 1928 m.), 
vysk. K.Paltaroko sekretorius. Išvykęs į Vakarus, dirbęs JAV. Parašęs atsiminimus apie 
vysk. K.Paltaroką. Dalį tų atsiminimų spausdiname šiame leidinyje (p. 303) 

nas'“, kaip žiūrėtų vyskupas į biržiečių siūlomą kandidatūrą kunigui... 
Per sekretorių viršininkui atsakyta: „Vyskupas iš principo už kunigų da- 
lyvavimą Seime, šitam Seimui atstovo neduos dėl kunigų trūkumo ir dėl 
nenoro statyti netinkamus kandidatus“. 

Atėjo vėl viršininkas, sakėsi gavęs iš Kauno nurodymų dar sykį papra- 
šyti kandidato kunigo. Pasakiau skaitęs „Lietuvos aide“, kad žydų ben- 
druomenė nurodysianti keliolika jai tinkamų kandidatų; iš tų kandidatų 
statomoji komisija pasirinksianti du balsuotis. Bažnyčia bent tiek privalo 
turėti teisių, kiek žydų mažuma. Jei Vyriausybei rūpėjo kunigai kandida- 
tai, turėjusi kiek anksčiau susitarti. Būtumėm nurodę priimtinus mums 
kandidatus, iš kurių būtumėm vieną kitą pasirinkę balsavimui. O dabar 
norite gauti tokių kunigų atstovų, kurie ar nenusimano situacijoje, ar be 
liežuvio žmonės, ar kalbės priešingai Bažnyčios reikalams. 

Iš Panevėžio vyskupijos atstovo kunigo nedaviau, nes tokia buvo kitų 
vyskupų pažiūra. Bet, atėjus rinkimams, gavo leidimą pristatyti savo kan- 
didatūras Vilkaviškio vyskupijos prel. Juozas Laukaitis, Kauno arkivysku- 
pijos garb. kan. Juozas Bikinas ir kun. Mykolas Gylys. Visi trys buvo išrink- 
ti. Tai įvykus, apskrities viršininkas pasigėrėdamas tarė: „Ir vėl vyskupai 
nesusitarė“. Balsavo Seiman arkivyskupas Karevičius, vyskupas Karosas ir 
vyskupas Staugaitis. Susirinkusį Seimą pasveikino tik arkiv. Karevičius. 

Pirman Seimo posėdin atvyko kan. Bikinas, antran - prel. Laukaitis, 
ketvirtan - kun. Gylys. Sakoma, būk arkiv. Skvireckas, nenorėdamas nie- 
kam nusidėti, atsakęs, kad kunigui dalyvauti Seime leidimas priklauso 
nuo nunciatūros; prasidėjo derybos su Rygos nuncijum, kuris, nesiimda- 
mas sau kaltės už neleidimą, pavedė spręsti patiems ordinarams; kol kuri- 
jos galutinai išsisprendė klausimą, Seimas padarė tris posėdžius. 

Pirmas debiutą Seime turėjo kan. Bikinas: svarstant atstovams ne- 
mokamą važinėjimą traukiniais, pasiūlė pridėti pastabą: „ir kitomis su- 
sisiekimo priemonėmis“, nes iš Jurbarko nesą geležinkelio. Susisiekimo 
ministeris atsakė, kad kitos priemonės esančios privatinės, ir Seimas nu- 
balsavo prieš. Antras pamėgino ginti reikalą nemokamai siuntinėti paštu 
vyskupijų kurijų ir parapijų klebonų paketus, kaip yra buvę ligi tol, kun. 
Gylys; ir vėl be pasekų. 


1 Juozapas Čepėnas (1880-1975) - Žemaičių, po to Panevėžio vyskupijos kunigas, įšven- 
tintas 1905 m. Mokėsi Kauno kunigų seminarijoje, Friburgo universitete. Dirbo Pušalote, 
Kamajuose, Kėdainiuose, Pabiržėje, Šaukote, Skaistgiryje, Smėlynėje. 1926-1928 m. buvo 
Zarasų progimnazijos direktorius ir mokytojų kursų vedėjas, nuo 1928 m. - Antašavos, vė- 
liau Anykščių klebonas. Kalintas sovietiniame lageryje. Mirė Pasvalyje (LE, t. 4, p. 165). 

Pagaliau prel. Laukaitis išėjo su svarbiu reikalu, t.y. tikybos metodikos 
dėstymo mokytojų institute; kalbėjo įtikinančiai. Referentas pasakė, kad 
komisija nepritarusi pataisai. Švietimo ministeris taip pat kalbėjo prieš 
pataisą: institutas esąs aukštoji mokykla; esą neverta visiems mokytojams 
gaišinti laiko, nes ne visi vėliau dėstysią tikybą; kokie kandidatai ateiną 
institutan iš gimnazijų, tokie ir pasiliksią tikybos atžvilgiu... Seimas 27 
prieš septyniolika balsų atmetė Laukaičio pastabą... 

1936.X.6 susirinko metinė vyskupų konferencija. Skaitant protoko- 
lą, iškilo klausimas, dėl ko nepaskelbtas vyskupų ganytojiškas raštas? Iš 
ark[ivysk.] Skvirecko aiškaus atsakymo negauta. Neaiškiais posakiais imta 
sakyti, kad konferencijų nutarimai nesą vyskupams privalomi, kad esą ga- 
lima jų nesilaikyti, nors esanti šiokia tokia moralinė pereiga... Suprantama 
kalba sakant: galite sau nutarinėti, kas jums patinka, bet aš tų nutarimų 
nesilaikysiu, jei jie man nepatiks. Jei šitaip kalba konferencijų šefas, tai 
nelaukite vienybės vyskupų veikime. 

Konferencijoje paaiškėjo ir derybų klausimas: arkivyskupas išrink- 
tiems derybų vedėjams įgaliojimų raštu nedavė; jie prisistatė vid. reik. min. 
p. Čaplikui žodžiais. P.Čaplikas iš derybų pasitraukė; buvo irgi nužiūrėta 
komisija: vid. reik. min. generalinis sekretorius pulk. Giedraitis, šviet. min. 
gen. sekr. Masiliūnas'“, Ministerių Kabineto reikalų vedėjas p. Mašalai- 
tis'“ ir Užsien[io] reik. min. atstovas p. Krivickas. Faktiškai derybos dar 
nepradėtos... 

Komisijos nebuvo susitikusios, išskyrus atskirų asmenų pasikalbėji- 
mus. Komisijos nariai — vienas sergąs, kitas esąs užimtas... Buvęs vidaus 
reikalų ministeris p. Musteikis viena proga yra pasakęs vysk. Kuktai: „De- 
rybos dar neaktualios“. Kalbama, kad valdžia gavusi Vatikano raštą dėl 
naujo draugijų įstatymo, negalinti duoti atsakymo, nesurasianti modus 
vivendi su Katalikų akcijos organizacijomis. 

Min. Čaplikas atstovui prel. Laukaičiui buvo pasakęs, jog derybos bū- 
siančios baigtos iki lapkričio mėn. Lapkrityje nunc. Arata užėjo pas min. 
Lozoraitį; užsiminus derybas, ministeris tarė: „Oui va piano, va sano“. Tą 
posakį pakartojo kalbos viduryje ir išleisdamas svečią. Gavęs audienciją 
pas JE prezidentą, rado ten ir ministerį. Aratui paminėjus derybas, prezi- 


16 Kazimieras Masiliūnas (1902-1973) - pedagogas, visuomenės veikėjas, 1934-1940 m. - 
švietimo viceministras (LE, t. 17, p. 442). | 

16 Vincas Mašalaitis (1892-1975) - teisininkas, visuomenininkas, nuo 1919 m. iki sovietų 
okupacijos dirbo Ministrų Kabinete. 1944 m. pasitraukė į Vakarus (LE, t. 17, p. 482; JAV 
lietuviai, t. 1, p. 640). 

dentas nieko neatsakęs ir nukreipęs kalbą kitur. Prel Laukaičiui lapkrityje 
pakalbinus Čapliką, numojo tas abiem rankom. Prieš Kalėdas gerai infor- 
muotas asmuo man pranešė: „29-30.XII bus, rodos, mums lemiamos die- 
nos. Mgr. atvyks tartis, yra naujos vilties, paruošiamieji darbai baigiami; 
malonėkite pasimelsti“... 

XII.29 buvo susitikę arkiv. Arata ir arkiv. Skvireckas su min. Čapliku 
ir min. Lozoraičiu. Pasklido gandai, kad Arata susikirtęs su Lozoraičiu. 
Ministeris vėl mėginęs pradėti kalbą nuo pat pradžios, nuo klausimų, kart- 
kartėmis jau svarstytų, pasiūlęs KVC sureformuoti pagal draugijų įstaty- 
mo $ 64, kuris netaikomas dvasinėms draugijoms, turinčioms tikslą tik 
dalyvauti tikybinėse apeigose ir maldose. Arata išvyko Rygon. Rodos, tuo 
tarpu susisiekta su Vatikanu, klausiant kas daryti?.. 

Iš Romos man pranešė: „Pas poną Graužinį'“?, Lietuvos atstovą prie Va- 
tikano, Naujų metų išvakarėse buvo tradicinis Romos lietuvių susibūrimas, 
dalyvaujant ir p.p.Čarneckiams'“, Buvau ir aš. Graužinis savo saldžioje kal- 
boje, iškėlęs nuopelnus tautiškos Vyriausybės, pažymėjo: „Santykiuose tarp 
Lietuvos ir Vatikano nieko naujo per šiuos metus. Tik jaučiama iš Lietuvos 
Vyriausybės ir Vatikano pusės daugiau gero noro sunormuoti santykius“. 

Dar ne visas senųjų metų balansas. Per rinkimus į Seimą sustojo ėjęs 
„Rytas“, dienraštis. Pagal naują spaudos įstatymą visi laikraščiai turi 
spausdinti ministerių prakalbas, vidaus informacijai skiriamus straipsniu; 
dienraščiams dar pusė bėdos, o savaitraščiai kartais būdavo kone pilni 
straipsnių, nieko bendra neturinčių su laikarščio pakraipa, net priešingų 
katalikybei... Katalikų akcijos organas „Mūsų dienraštis“ buvo priverstas 
tapti tautiškos politikos skelbėju. 

Po rinkimų „Rytui“ neleido greit pasirodyti. Tada jaunų idealistų bū- 
relis pasišovė leisti „XX amžių“. Atvyko pas mane p.p. Ambrozevičius ir 
Dielininkaitis!“ prašyti redaktorium kun. Prunskio'?. Pasakiau, kad, mano 


17 Kazimieras Graužinis (1898-1962) - diplomatas, 1932-1939 m. — Lietuvos atstovas 
prie Šventojo Sosto (LE, t. 7, p. 462). 

168 Voldemaras Vytautas Čarneckis (1893-1942) - politinis veikėjas, diplomatas (LE, t. 4, 
p. 144; VLE, t. 4, p. 264). 

19 Pranas Dielininkaitis (1902-1942) - sociologijos daktaras, visuomenininkas. Baigęs 
sociologijos mokslus LU ir Sorbonoje, nuo 1933 m. iki bolševikų atėjimo dirbo VDU Teolo- 
gijos-filosofijos fakultete, Laikinosios vyriausybės buvo paskirtas „Į Laisvę“ redaktoriumi, 
dirbo ministru Laikinojoje vyriausybėje, buvo Kauno universiteto katedros vedėjas, docen- 
tas (LE, t. 4, p. 531; Lietuvos mokslo, gedulo ir vilties diena, Vilnius, 1955, p. 22). 

1 Juozas Prunskis (1907-2003) - kunigas, žurnalistas, rašytojas. Mokėsi Kauno kunigų 
seminarijoje, Teologijos-filosofijos fakultete, 1932 m. įšventintas kunigu. 1936-1939 m. buvo 

supratimu, mūsų sąlygose jis netinka dienraščiui, nes negausus rašytojas, 
be to, silpnos sveikatos. Pasisakė sudarę kolektyvą, kurio nariai po savaitę 
dirbsią redakcijoje, kun. Prunskis tvarkysiąs ir atstovausiąs laikraščiui... 

Prasidėjo darbas VI.24, drauge maži nesusipratimai tarp redaktoriaus 
ir kolektyvo narių, ir tai dažniausiai dėl KVC klausimų: kolektyvas pataisė 
vysk. Būčio straipsnį. D-ras Maceika KVC konferencijoje XII.29 savo pas- 
kaitos „Socialinis katalikų teisingumas“ kai kuriais neatsargiais išsireiš- 
kimais sukėlė audrą: jaunesnieji stojo prieš vyresniuosius, net prieš vysk. 
Staugaitį. Pagavo tai spauda ir labai išpūtė. Atėjusiems manęs sveikinti 
Naujųjų metų proga kunigams pasakiau ilgą kalbą, patardamas atsargumą 
viešose diskusijose. 

Sekretorius kun. Gasiūnas savo iniciatyva parašė „XX amžiui“ straipsnį, 
kurio neįdėjo. Tuo reikalu gavo iš Prunskio laišką: „Nuoširdžiai dėkoju už 
straipsnį. Jo likimą svarstėm. Skaitė jį ir keli kolektyvistai. Laiške atspėjo- 
te jų pažiūras —- posėdis tuo tarpu pasisakė prieš tokia forma klausimo 
kėlimą. Buvau užėjęs pas JE arkiv. Skvirecką. Jis irgi mano, kad dabar su- 
drumstas vanduo, reikia nepūst naujo vėjo, nekelt naujų bangų, kad ap- 
rimtų; tik vargu ar kolektyvistai su tuo sutiks - jie aktyvistai, nori veikti, 
kurti naują socialinę santvarką, bent naują socialinį sąjūdį. 

Neturite, kunige Jonai, supratimo, kokiomis sąlygomis tenka dirbti: 
iš vienos pusės, stato savo reikalavimus Vyriausybė, kišasi užsienio at- 
stovybės, vyksta šioks toks trynimasis tarp katalikų. Išlist pro tas Scilles 
ir Charibdes nepaprastai sunku. Šiaip taip laviruoju. Galiu garantuoti, 
kad jei nebūčiau buvęs redakcijoje, būtų prasiveržę „XX amžiuje“ tai, kas 
prasiveržė konferencijoje, tik daug anksčiau. Tą viską pramačiau ir bent 
laikraštį pavyko iki šiol šiaip taip „apginti“. 

Situacija, atvirai kalbant, rimtesnė, nagu gali manyti. Buvo momentų, 
kad aš buvau verčiamas dėti tą, ko negalėjau, ir vos tos aplinkybės nepri- 
vertė manęs pasitraukti. Iš kitos pusės, jaučiau, kad man išėjus vargu ar 
kitas kunigas patektų; o tai labai greit atsilieptų. Taigi galite suprasti, dar- 
bo aplinkybės pašėlusios ir aš dažnai galvoju, kad greičiau reiktų įsteigti 
kunigų invalidų namus. 

Reikia, žinoma, suprast juos teisingai. Žmonės, su kuriais tenka ben- 
dradarbiauti, yra pirmos rūšies idealistai, pasišventėliai; kokių reta entuzi- 


„XX amžiaus“ vyr. redaktorius; 1940 m. išvyko į Vakarus. Spaudoje pradėjo bendradar- 
biauti 1929 m. ir paskelbė per 10 000 straipsnių, parašė ir redagavo kelias dešimtis knygų 
(LE, t. 24, p. 135; JAV lietuviai, t. 2, p. 133). 

astai ir viską, ką daro, daro gryna širdimi, tiesos vardan ir religijos gerovei, 
tik kad pasirenkamoji taktika gal ne visados ten veda. Jie mane prašoka savo 
išsilavinimu, patirtimi; užtat kartais taip sunkioje padėty tenka atsidurti, 
nors negaliu prikišti jiems nekorektiškumo. Kun. Stasys - nuoširdus mano 
prietelis. Veikiame visada vieningai. Vis dėlto aš turiu gerų vilčių ir matau, 
kad pagaliau viskas išeis į gera ir Lietuvos Bažnyčia greitu tempu stiprės. 

„XX amžius“ turi gerą pasisekimą. Prenumeratorių skaičius jau dvi- 
gubai didesnis už tą, kurį paveldėjom. Būna dienų, kad pašte gaunam 
prenumeratų daugiau negu „Lietuvos žinios“ ir „Lietuvos aidas“ kartu. 
Galiu dar suminėti, kad privačiame pasikalbėjime ponas ministeris Lo- 
zoraitis pasakė, kad su Bažnyčia vedamos derybos ir kad yra vilčių, jog 
pavyks susitarti. 

Melskis. Rašyk straipsnius. Organizuokite, kiek galima, kunigus ben- 
dradarbius. Kolei aš būsiu, šį tą dar galiu pravesti. Rašyk nuotaiką iš Pa- 
nevėžio. Rašyk apie tai, ką mano JE apie mano darbą ir apie kolektyvistų 
elgesį. Jis turi daugiausiai įtakos mano artimiesiems. Sudiev!“ 

Parašiau „Panevėžio garsui“ Nr. 2 straipsnį „Bažnyčios turtai“. „XX 
amžius“ atspausdino be įžangos, be užbaigos. Nesu šalininkas nei teorijo- 
je, nei praktikoje bažnytinių žemių. Bet kol nėra sutvarkytas kitoks kunigų 
pragyvenimas, tai tenka naudotis tuo, koks yra. Tik absoliučiai reikia tolint 
abusus, kad kunigai nepavirstų ekonomais su skriauda pastoracijai. 

1936.XII.31 buvo Kaune Lietuvos gimnazijų ir progimnazijų kapelionų 
susivažiavimas. Daug gražių sumanymų iškelta. Paliesta skautų ir ateiti- 
ninkų klausimas; konstatuota, kad apie 9576 kandidatų kunigų seminarijos 
gauna iš ateitininkų. Konferencijoje dalyvavęs arkivyskupo sekretorius 
d-ras Ūsoris pranešė, kad žuvų rinkos moterys kalbančios, jog katalikai 
moksleiviai greit galėsią laisvai veikti už mokyklos... 


1937 m. 


1937.1.15 buvo pas mane atvykę iš „XX amžiaus“ kolektyvo d-ras 
Skrupskelis ir d-ras Grinius". Pranešė tokį dalyką: išsyk ark[ivysk.] Skvi- 
reckas pasakęs d-rui Leimonui"?, jog reikią sudaryti ramią KVC vadovybę 


'7! Jonas Grinius (1902-1980) - rašytojas, literatūros kritikas, 1936-1940 m. - „XX am- 
žiaus“ redakcijos narys, pasitraukęs į Vakarus (LE, t. 7, p. 507). 

*2 Juozas Leimonas (1900-1963) - ekonomistas, visuomenės veikėjas, ilgametis Pavasario 
federacijos vyr. vadas, aktyvus ateitininkų veikėjas (LE, t. 14, p. 350; JAV lietuviai, t. 1, p. 578). 

ir darbštų sekretoriatą; paskui per kun. Mielešką pranešęs, kad pamažėle 
pasitrauktų iš valdybos prof. Pakštas"? ir d-ras Maceina'"*; pagaliau davė 
p. Maceinai per prof. Kuraitį'“, fakulteto dekaną, įspėjimą, grasindamas 
atimti canonicam missienem dėstyti fakultete ir įsakė palikti KVC valdybą 
jam ir Pakštui... 

Taip esant niekas nešaukiąs valdybos posėdžio, visi atsisaką pirminin- 
ko pareigų, pasaulionys grasiną, solidarizuodamiesi su Maceina ir Pakštu, 
atsistatydinti... Klausė patarimo, ką daryti? Raminau kiek galėjau, pata- 
riau rinkti pirmininku prof. Kuraitį; jei atsisakys, tai kan. Dogelį, tiktai 
negilinti konflikto; nurodžiau reikalą patiems pasaulionininkams kreiptis 
asmeniškai į arkivyskupą ir pristatyti visą padėties keblumą... 

1937.II.4 „XX amžius“ pranešė, kad KVC Vyriausioji valdyba pasiskirs- 
čiusi pareigomis šitaip: kan. P.Dogelis, dvasios vadas, išrinktas pirmininku, 
prof. dr. PDovydaitis - vicepirmininku, dr. Ign. Skrupskelis - II vicepirmi- 
ninku, dr. P.Dielininkaitis - sekretorium, dr. J.Leimonas - iždininku. Visi 
kiti esą Vyriausios[ios] valdybos nariai. Šitaip kuriam laikui buvo likviduo- 
tas nemalonus, nuaidėjęs per pasaulio spaudą, incidentas. 

Tačiau tuo nesibaigė KVC Vyriausios[ios] valdybos krizė. Po mėnesio 
laiko laikraščiuose pasirodė žinių, kad iš KVC pasitraukia dr. Maceina, 
dr. Pakštas, vėliau dr. Skrupskelis - KVC Vyriausios[ios] valdybos narys, 
pagaliau dr. Sėleninkaitis [Dielininkaitis]. Štai tau Katalikų akcija - pasau- 
lionių bendradarbiavimas Bažnyčios darbe... Tuos įvykius gerokai pa- 
veikė prof. Malakauskio"“ straipsnis „Tiesos kelyje“, kuris paskelbė „XX 


15 Kazys Pakštas (1893-1960) - geografas ir visuomenės veikėjas. Mokėsi Kauno kuni- 
gų seminarijoje, baigė Niujorke Fordhaimo universiteto Sociologijos fakultetą ir Friburgo 
universiteto Gamtos mokslų fakultetą. Kurį laiką gyveno užsienyje. 1925 m. grįžo į Lietuvą 
ir dėstė Lietuvos universitete. Nuo 1939 m. vėl gyveno užsienyje, profesoriavo įvairiuose 
universitetuose. Labai daug keliavo. Keliones aprašė knygose (LE, t. 21, p. 381). 

"4 Antanas Maceina (1908-1987) - filosofas, pedagogas, visuomenininkas, mokslininkas, 
LKMA akademikas (LE, t. 17, p. 16). 

V5 Pranas Kuraitis (1883-1964) - Seinų, vėliau Vilkaviškio vyskupijos kunigas, prelatas, 
filosofas ir Ateitininkų organizacijos kūrėjas. Baigė Seinų kunigų seminariją, kunigu įšven- 
tintas 1907 m.. baigė Peterburgo dvasinę akademiją, Liuveno universitete gavo filosofijos 
daktaro laipsnį. Profesoriavo Seinų kunigų seminarijoje, LU, VDU. Daug rašė filosofijos, 
sociologijos, teologijos klausimais (LE, t. 13, p. 282; Lietuvos mokslo, gedulo ir vilties diena, 
Vilnius, 1995, p. 46). 

176 Petras Malakauskis (1889-1948) - Žemaičių vyskupijos, po to Kauno arkivyskupijos 
kunigas. Baigė Kauno kunigų seminariją, kunigu įšventintas 1913 m. Vikaravo Plateliuose, 
Vainute, Naumiestyje, Švč. Trejybės bažnyčioje Kaune. Studijavo Romoje, gavo bažnytinės 
teisės daktaro laipsnį. 1922 m. paskirtas Kauno kurijos teisėju, dėstė LU, buvo jo profeso- 
rius. Daug rašė bažnytinės teisės klausimais (LE, t. 17, p. 164). 

amžiaus“ giminystę su „Lietuvos žiniomis“ ir paminėjo kokį tai „Vigilian- 
cijos“ sprendimą dėl „XX amžiaus“ straipsnių apie civilinę metrikaciją... 

Atkeltas iš Utenos Panevėžin ir vėl netikėtai avansuojamas į Šiaulius 
atėjo pas mane atsisveikinti Panevėžio apygardos teismo prokuroras p. Vo- 
jevodskis. Pasisakė buvęs Kaune ir girdėjęs, kad p .ministeris pirmininkas, 
atostogavęs Italijoje, apsilankęs pas kardinolą Pacelli ir susitaręs, kad atei- 
tininkai galėsią veikti už mokyklos sienų, tačiau be vardo. Tariau: „Oką 
jiems kliudo tas ateitininkų vardas? Jei mes skautų legalizacijai bažnytiniu 
atžvilgiu pastatytumėm sąlygą pakeisti vardą, vargu kas sutiktų“. 

„Žinoma, - sako, - vardas nesudaro esmės; taip reiktų atsisakyti vėliavos 
ir himno“. - „Vardas neliečia esmės, — paaiškinau, - bet sudaro tradiciją, kuri 
kiekvienam brangi, o niekam nekenkia, kas nesiekia nuslopint pačios esmės. 
Tuo tarpu ateitininkai gerai veikia už mokyklos sienų“. - „Man teko Utenoje 
turėti reikalų su ateitininkais: ėmė platinti proklamacijas, teko suareštuoti“.— 
„Man žinoma ta byla; jon įeina ne tik ateitininkai, bet skautai ir neorganizuo- 
ti moksleiviai“. — „Kvotą pravedus, buvau paleidęs iš kalėjimo, bet policija 
pasekė ir nustatė, kad paleistieji atvyko pas Ekscelenciją. Ta žinia pasiekė 
Teisingumo ministeriją, teko vėl suareštuoti. Kol aš Ekscelencijos nepažinau, 
tikėjau, kad tai tiesa“. - „Dabar gi kaip Tamsta manote?“ — „Aš dabar linkęs 
manyti, kad gal jie čia nėra buvę“. - „Jei tuokart mane būtumėt paklausę, aš 
irgi būčiau pasakęs, taip ar kitaip buvo; dabar gi jiems nebegaliu nei padėti, 
nei pakenkti, nes jie išteisinti kariuomenės teismo; tuo labiau galiu pasakyti, 
kaip yra buvę: jie pas mane nebuvo ir aš jų nesu Panevėžyje matęs“. 

„O kaip atrodo tamstai, p. prokurore, jeigu jie būtų atvykę pas mane ir 
aš būčiau juos paguodęs, nuraminęs, ar tai būtų didelis kriminalas buvęs 
iš mano pusės?“ — „O koks čia kriminalas“. (Nors už tas paskalas vaikai 
vėl buvo susodinti kalėjiman). - „Pas mane užeina visokie žmonės, viso- 
kiausiais reikalais ir ką galiu, stengiuos padaryt... O ko pas mane tie moks- 
leiviai turėjo lankytis?“ — „Pasitarti, kaip išsisukti“. — „Jie buvo policijos 
tardytojo, prokuratūros žinioje; tai jeigu jie būtų atvykę pas mane pasitar- 
ti, aš jiems jokio patarimo nebūčiau davęs; aš ne juristas; daugiausia, ką 
būčiau padaręs, būčiau davęs 10-20 litų ir pasiuntęs pas advokatą Milčių 
ar Landau; tie būtų juos pamokę, kaip suktis“. - „Visgi jie platino prokla- 
maciją Voldemaro naudai“. —- „Man rodos, kad jie platino proklamaciją 
Voldemaro nenaudai. Gen. Kubiliūnas'?, mano supratimu, yra kaltesnis, 


17 Petras Kubiliūnas (1894-1946) - generolas, dirbęs vadovaujantį darbą Lietuvos ka- 
riuomenėje. 1929 m. buvo paskirtas kariuomenės vadu. 1934 m. prisidėjo prie sukilimo, 

nes išvedė kariuomenę gatvėn; tačiau Kubiliūnas tomis dienomis paleistas 
iš Panevėžio kalėjimo, Voldemaras tebekali Utenoje. Suprask, jei visuome- 
nė būtų pamiršusi Voldemarą kaip Kubiliūną, gal ir Voldemaras jau būtų 
laisvas. Mano įsitikinimu, p. Braziukaitis, slaptosios policijos viršininkas, 
sugadinęs savo reputaciją Zarasų bylose su gimnazijos direktoriumi kun. 
dr. Steponavičium!"š dėl draudimo suvedžiojamos moksleivės ir mokinio, 
papirkto šnipo Gedviliuko, stengėsi atsigriebti perkeltas Utenon ir insce- 
nizavo su vaikais Voldemaro bylą. Man tik viena nuostabu, - tęsiau kal- 
bą, - kad ir teisingumo ministeris tiki niekais, kuriuos apie vyskupą prane- 
ša policija. Tuo tarpu man Kauno žmogus pasakojo matęs foto nuotrauką 
p. ministerio Šilingo rašto Šiaulių apygardos teismui, kad būtų nuteistas 
„Maisto“ direktorius Lapėnas'"; aš netikėjau, stačiai pasakiau, kad tai bus 
kokia nors provokacija; nei sąžinė, nei garbė neleis teisingumo ministeriui 
rašyti teismui tokius raštus; pagaliau, jei tais „prietarais“ ir nesivaržytų, 
tai p. Šilingas nėra tiek naivus, kad tokiu būdu tai darytų; jis turėtų šim- 
tą kitų priemonių tai padaryti, kad neliktų jokių pėdsakų“. — „Tikrai tai 
buvo provokacija, kaip tai nustatė kaltininkų teismas ir adv. Landau byla. 
Pasitaikius progai, pasakysiu p. Šilingui, kad ir anie mokiniai nėra pas 
vyskupą buvę“, - baigė kalbą p. prokuroras. 

II.28 dalyvavau prof. Prano Dovydaičio pagerbime, kurį jam suren- 
gė metropolijos seminarijos studentai ir klierikai. Būdamas Kaune iš Sei- 
mo sferų sužinojau abiejų derybų pusių surašytas sąlygas. Užėjau pas 
ark[ivysk.] Skvirecką pasiteirauti; pasakoja visai bendrais posakiais tik 
apie derybų eigą, ne apie derybų sąlygas ir prideda: „Iš manęs nieko ne- 
žinai“. - „Iš Ekscelencijos nieko nežinau, bet aš daug daugiau žinau iš kur 
kitur“, - baigiau maskuotą mudviejų pasikalbėjimą. Vėliau sužinojau, kad 
panašiai, pasitaikius progai, yra informavęs ir kai kuriuos kitus vyskupus. 


kurio tikslas buvo pakeisti J.Tūbelio Vyriausybę A.Voldemaro Vyriausybe (LE, t. 13, p. 259; 
t. 37, p. 307). 

Vš Jonas Steponavičius (1890-1947) - Vilniaus, vėliau Panevėžio vyskupijos kunigas, 
mokytojas, filosofijos daktaras. Baigė Vilniaus kunigų seminariją, Peterburgo dvasinę aka- 
demiją, kunigu įšventintas 1906 m. Psichologiją studijavo Miunchene, Berlyne, Leipcige. 
Baigęs mokslus buvo paskirtas Vilniaus Šv. Jonų bažnyčios vikaru, vėliau dirbo Semeliš- 
kėse. Aktyviai įsitraukė į Lietuvos visuomeninį gyvenimą, priklausė LKDP, buvo Seimų 
narys. Pasitraukęs iš politinio gyvenimo, nuo 1927 m. buvo Zarasų mokyklos direktorius, 
1933 m. persikėlė mokytoju į Utenos gimnaziją. 1944 m. pasitraukė į Vakarus (LE, t. 28, 
p. 501; St.Kiškis, Kristaus pašauktieji, Kaišiadorys, 1997, p. 98). 

179 Jonas Lapėnas (1891-1937) - ekonomistas, 1926 m. paskirtas „Maisto“ direktoriumi 
(LE, t. 14, p. 165). 

Padarėme keliolikos ištikimų žmonių pasitarimą ir nutarėme, kad reikia 
susisiekti su ark[ivysk.] Arata ar šaukt vyskupų konferenciją. 

III.10 atvyko pas mane prelatas Laukaitis painformuoti apie padėtį 
bei pasipasakoti. Papasakojo, kokiais vingiuotais keliais buvo leidžiami 
kunigai Seiman; kaip jis esąs nusivylęs tautininkais, kurie moka gražiai 
kalbėti, bet daro kitaip; kaip su Vyriausybe derybos esančios negalimos dėl 
statomų sąlygų, gal ir nenoro susitarti; kad esą reikalinga pakeisti naująjį 
draugijų įstatymą ir prie jo taikytis nelaukiant derybų galo. Įteikė man 
spausdintą pakeitimų projektą. 

Pasiinformavo iš manęs apie Panevėžio vyskupijos taktiką, kuri tauti- 
ninkams daranti daug neramumo, kad jiems tenką su ja skaitytis, paminė- 
jęs kai kuriuos tikrus ar tariamus įvykius, dėl kurių esą buvę nesusiprati- 
mų... Man tuos dalykus objektyviai nušvietus faktais, jis pripažino mano 
raciją ir stebėdamasis su įprastu jam entuziazmu šaukė: „Ko jie nori? Taip 
ir turi būti. Kitaip negalima elgtis“. Atrodo, išvažiavo naujas žmogus, gui 
secundum Deum creatus est in iustitia et veritate. 

Į mano vardines apsilankė vysk. Staugaitis ir vysk. Kukta. Susipa- 
žinę su derybų sąlygomis, nutarėme ir paprašėme arkivyskupą raštu 
sušaukt vyskupų pasitarimą, kuris įvyko III.11. Prašomas arkivyskupas 
šitaip informavo: paskirtos komisijos nesiderėjo, nes valdžios komisija 
nežinojo reikalo ir buvo nepalanki deryboms. Jis paklaustas sutikęs de- 
rėtis, bet ne kaip vyskupų komisijos atstovas, o kaip tarpininkas tarp 
Apaštalų Sosto ir Vyriausybės. Derybos buvusios slaptos, dėl to nieko 
neinformavęs... 

Vyskupas Staugaitis nebelaikė galimu slėpti derybų sąlygų; išsiėmė iš 
kišenės valdžios pasiūlymą ir arkivyskupo atsakymą. Nustebintas arkivys- 
kupas mane pavadino „diplomatu“. Ta proga pasakyta metropolitui daug 
argumentų prieš derybų sąlygas, griežtesnes už susirinkimų ir draugijų 
įstatymų normas. Išgirstus argumentus, pasakė, galima būsią pakartoti 
žodžiais... Kodėl to nepadarė raštu, atsakydamas į pasiūlymus, vienas 
Dievas težino. 

Teologijos-filosofijos fakulteto vadovybė padavė metropolitui, kaip 
kancleriui, pareiškimą, kad nuo jo intervencijos priklausys filosofijos 
skyriaus likimas. Pareiškimo nuorašą pasiuntė vyskupams. Buvo išleista 
nuostata, kad mokytojai gali būti baigę humanitarinius mokslus, Gam- 
tos-matematikos fakultetą, o Teologijos-filosofijos fakultetas nepaminėtas, 
užsipulta, kam Teologijos-filosofijos fakulteto žmonės dėstą ir ne prie savų 
katedrų, kad neteisėtai veikiąs Filosofijos skyrius... 

Su vysk. Staugaičiu IV.17 nuvykome gelbėti situacijos. Arkivyskupas, 
paklaustas apie derybas, atsakė, kad esančios jau užmirštos, tik naivūs 
dar galvoją apie derybas. Nutarėme, kad arkivyskupas eis pas prezidentą, 
vysk. Staugaitis - pas p. Tūbelį. Audiencijas gavo 19 d. Pirmas -17 val., an- 
tras- 13 val. Tuo tarpu aš suvažinėjau į Kaišiadoris painformuoti vyskupo 
Kuktos, kuris pirmadienį taip pat atvyko. 

Vysk. Staugaičiui paminėjus derybas, p. Tūbelis pasakė: „Reikia susi- 
tarti; mes turim tikrą norą susitarti, buvau pas kard. Pačelli, kalbėjomės 
apie tuos dalykus...“ - „Bet per ilgai tęsiasi“, - sako vysk. Staugaitis. „Kad 
mūsų tokie darbininkai; čia vėl Lozoraičiui pasitaikė išvykti užsienin... 
Aš pasakysiu jam, kad pasiskubintų“, - atsako Tūbelis. „Pradės veikti 
draugijų įstatymas“. — „Jau kelis sykius atidėjome ir vėl atidėsime jo veiki- 
mą“. - „Derybos nebaigtos, o tuo tarpu agresija daroma“. — „Kokia agresi- 
ja?“ - „Prieš Teologijos-filosofijos fakultetą“. - „Tiesa, girdėjau, kad kas ten 
daroma, bet aš liepsiu sustabdyti; reikia laukti derybų galo“. — „Civilinė 
metrikacija“. - Tas klausimas dabar neaktualus“. - „Bet laikraščiai rašo, 
kad rengiamas įstatymas“. - „Lietuvos žinios“ to nori, tai ir rašo“. — „Rašo 
ir Jūsų oficiozas“. - „E, tas mūsų oficiozas!“ — „Juk tai irgi konkordatinis 
klausimas“. — „Kiek liečia Bažnyčią, mes nieko nedarysime neatsiklausę 
vyskupų“. 

Pas p. prezidentą paminėjus arkivyskupui derybas, taręs: „Kad mūsų 
tokie darbininkai: Lozoraitis išvyko dviem savaitėm, išbuvo mėnesį; Tū- 
belis nenorėjo imtis to reikalo, nes apkrautas darbais; Urbšys!“ bijojo, tei- 
sinosi, greit grįšiąs ministeris“. Užsiminus fakulteto reikalą, pasakęs, kad 
kai kurie profesoriai dėsto ne prie savų katedrų, esąs klausimas palaidotas; 
jis pats dėstęs ne savo katedros dalykus; kad Filosofijos skyrius neleistinai 
veikiąs, dabar nieko nebūsią daroma; renkama medžiaga, būsiąs išleistas 
naujas statutas, susiaurinta būsianti autonomija, galima būsią Filosofijos 
skyriui pridėti kokią porą katedrų... 

Susirinko suinteresuoti žmonės; kai painformavau juos apie pasikal- 
bėjimų rezultatus, niekas neapsidžiaugė, kai kas tik šaltai nusijuokė. Pro- 
testantų fakulteto taryba savo laiku taip pat buvusi užtikrinta, kad fakul- 
tetui negresiąs joks pavojus, o rytojaus dieną buvęs uždarytas. Iš tikrųjų, 
gegužės 13 d. universiteto senatas nutarė, kad pagal statutą negali būti 
Teologijos ir Filosofijos skyrių, o švietimo ministeris VI.16 raštu Nr. 10543 


180 Juozas Urbšys (1896-1991) - diplomatas, 1938 XII-1940 VI - užsienio reikalų ministras 
(LE, t. 32, p. 316). 

tą Senato nuomonę užgyrė. Taip Filosofijos skyrius juridiškai buvo pa- 
smaugtas po pusšeštų metų veikimo, pagal naują statutą. 

Kaune būdamas gavau ark[ivysk.] Aratos litteras ad omnes Lituaniae 
praesules, parašytą 1937.IV.10, Nr. 2362, paraginimas bendrai išleisti gany- 
tojišką raštą prieš civilinės metrikacijos pavojų, kad būtų organizuojama 
vyskupijose akcija katalikiškų organizacijų susirinkimuose, kad pasida- 
rytų visų katalikų viena nuomonė ir šūkis: „Kaip krikščionys ir lietuviai 
nenorime, kad būtų įvesti divorsai mūsų tėvynėje“. 

Arkįivysk.] Skvireckas apie jį nė neužsiminė. Palaukęs kiek laiko iš- 
leidau aplinkraštį savo kunigams (1937.IV.24, Nr. 2547), ką kiekvienas tuo 
klausimu turi padaryti; Aratai pranešiau, kas tuo klausimu Panevėžio vys- 
kupijoje daroma nuo 1933 m. Arata 1937.IV.30 išvyko Romon. „Lietuvos ai- 
das“ 1937.V.6 paskelbė: „Vyriausybė tariasi su arkivyskupu metropolitu“; 
būtent, V.5 užsienio reikalų ministras Lozoraitis aplankęs arkivyskupą; 
apsilankymas susijęs su pasikalbėjimais tarp Vyriausybės ir ark[ivysk.] 
metropolito dėl Katalikų akcijos. Kaip girdėti, tie pasikalbėjimai bus tęsia- 
mi toliau, užsienio reikalų ministeriui grįžus iš Londono. 

Ark[ivysk.] Skvireckas gavo kard. Pačelli'o IV.26 rašytą laišką Nr. 1419; 
jame rašoma: „Apaštalų Sosto pavaduotojas neapleidęs savo pareigos, pa- 
ragino Tave ir vyskupus, kad vieningai sukiltumėt prieš pasikėsinimus ant 
moterystės šventumo... Šventas Tėvas laiko tiksliu dalyku Tau parašyti, kad 
žodžiu ir pavyzdžiu skatintum kitus vyskupus kovoti gerą kovą: „guovis hu- 
mana cura et formidine spreta“, atsidėjęs žiūrėk, kad tikintieji pultų peršamą 
įstatymą; bus naudinga, jei su kitais vyskupais išleisi bendrą ganytojišką raštą 
prieš jį; tai bus žadinantis balsas į kovą, kurią vesite kaimenei ginti“. 

Arkivyskupas, persiųsdamas nuorašą, pareiškė mintį, esą reikalinga 
paremti ganytojišką vyskupų raštą ryšium su projektuojamu civilinės me- 
trikacijos įvedimu; tačiau dėl tam tikrų aplinkybių nuo jo skelbimo gal dar 
susilaikyti; prašo pasakyti savo nuomonę, duoti pasiūlymą, kam galėtų 
būti pavestas tokio laiško paruošimas. 

Atsakiau: „1) Bendras vyskupų ganytojiškas raštas civilinės metrika- 
cijos reikalu susidėjusiose sąlygose nebeišvengiamas; 2) apie jo skelbimo 
sulaikymą „dėl tam tikrų aplinkybių“; jų nežinodamas, nieko negaliu pa- 
sakyti; rodos, rimtai parašytas raštas dabarties aplinkybėse gali būti skel- 
biamas; 3) Kaune greičiausiai jo projektas galėtų būti parengtas“. 

1937.VI.19 p. Ambrazevičius, atvykdamas į Panevėžio vyrų Eucha- 
ristinį kongresą, man atvežė prof. Kuraičio laiškelį: „Ekscelencija, švieti- 
mo ministeris, kaip jau žinote iš mano įduoto Jums perduoti dokumento, 


160 Vysk. KAZIMIERAS PALTAROKAS 


sutiko su Senato sprendimu, kad pagal universiteto statutą negali būti 
fakultete skyrių, ir pareiškė, jog jis nemato reikalo siūlyti keisti statutą fa- 
kultetų pageidaujama prasme (kad būtų pažymėti skyriai). Be to, žodžiais 
jis pareiškė man, kad į naujai pertvarkomą statutą jis skyrių neįdėsiąs, 
nes jo pažiūromis Teol[ogijos] fakultet[as] turi aprūpinti tik teologus, ir 
Filos[ofijos], Pedag[ogikos], Istorijos, Literatūr[os] katedros turi tarnauti 
tik norintiems visapusiškai išsilavinti teologams. 

Akivaizdoje šių dalykų jau negalima toliau ramiai žiūrėti: turi būti kas 
nors ypatinga daroma iš katalikų pusės. Kitaip pralaimėjimas pozicijų po 
pralaimėjimo visiškai mūsų visuomenę demoralizuos ir taps jų aktyvu- 
mą ir pasiryžimą reiškiančiųjų grobiu... Pasauliečiai, net daugelis kunigų 
mano, kad jeigu kunigai imtųsi ką nors daryti, tai greitai dangus Lietuvoje 
kitaip atrodytų... Būtinai tad reikia Lietuvos kunigijai kažkaip kitaip gy- 
venimo vairą pasukti, negu iki šiol buvo daroma... 

Man atrodo, kad reiktų kiek galima greičiau kur nors (kur Jūs numaty- 
site) susirinkti grupei žmonių bent kelioms dienoms, iš pagrindų padaryti 
reviziją visos mūsų padėties, ikišiolinės taktikos ir nuspręsti, kas darytina 
artimiausioje ateityje svarbiausiais klausimais. Atėjo laikas, kada, nepa- 
prastai situacijai esant, turi būti kas nors nepaprasto pradėta. Būtų man 
reikalinga gauti iš Jūsų trumpą raštelį (įduokite p. Ambrozevičiui), ką Jūs 
manote apie paskutines šio laiško žodyje išreikštas mintis ir koks būtų Jūsų 
konkretus čia siūlymas“. 

Neturėjau laiko rašyti, pasakiau per  skbža laiško išvadoms 
pritariąs, teorganizuoja pasitarimą Kėdainių Eucharistinio kongreso pro- 
ga. Telefonu gavau kvietimą būti pas dek. Kuraitį VI.25 rytą. Susirinko ke- 
letas vietinių kunigų ir pasauliečių. Pirmiausiai iškeltas bendros situacijos 
klausimas. Išdėsčiau savo mintis, kaip būtų galima išjudinti dvasininkiją 
ir pasauliečius ryšium su skelbtinu ganytojišku raštu... 

Fakulteto reikalu pasiūliau siųsti pas arkivyskupą delegaciją, kad su 
kitais vyskupais paduotų p. prezidentui memorandumą. Nuvykus Lin- 
kuvėlėn Kuraičiui, Ivinskiui'*! ir Leimonui, arkivyskupas patarė pirmiau- 
sia patiems fakulteto žmonėms paduoti prezidentui „malonės prašymą“, 
parengti vyskupams memorandumo tekstą, kurį jie galėtų Kėdainiuose 
pasirašyti. Prof. Šalkauskis"? parašė tekstą p. Ambrozevičiui ir man teko 
pataisyti, kad nesijaustų autoriaus stiliaus. 


* Zenonas Ivinskis (1908-1971) - istorikas (LE, t. 9, p. 199). 
12 Stasys Šalkauskis (1886-1941) - filosofas ir pedagogas, tautos ideologas (LE, t. 29, 


p. 321). 

Ark[ivysk.] Skvireckas Kėdainiuose VI.28 pavedė man ir vysk. Kuktai 
pataisyti tekstą ir bent trečdaliu sutrumpinti; pamatęs vysk. P.Būčys ragi- 
no netrumpinti, pasirašius grąžinti; vysk. Kukta susvyravo. Sutrumpinau 
pats vienas. Tepalikau bažnytinio pobūdžio motyvus, apleisdamas tau- 
tinius ir valstybinius... Bet nesuskubta perrašyti memorandumo. Dėl to 
Skvireckas, Kukta ir aš pasirašėme tuščiame lape, kuriame parašys tekstą 
ir nusiųs pasirašyti vysk. Karosui; vysk Staugaitis gydosi Prancūzijoje, 
o vysk. Reinys švaistosi Amerikoje. 

Eucharistiniame kongrese teko sušnekt su nunciatūros auditoriumi 
mons. Samore; jis išsitarė, kad paraginimas išleisti bendrą ganytojišką 
raštą esąs pirmas žingsnis, kurį seksią kiti. Pasakiau, kad ganytojiškas raš- 
tas, Kauno nepopuliariai parašytas iš enciklikos „Casti connubii“, žmonių 
nebus suprastas, nepadarys tinkamo įspūdžio, kad būtinas tolesnis dva- 
siškijos sąjūdis, vieningas visose vyskupijose; be jo mus laisvamaniai visai 
išstumsią iš pozicijų... 

1937.VII.3 buvo pas mane prof. Kemėšis!**; važiavęs traukiniu drau- 
ge su kun. Mironu; buvusios užsimintos derybos. Mironas pasisakęs, jog 
veikiąs ta kryptimi, kad tautininkai turį susitaikinti su katalikais; tautinin- 
kai esą gan sustiprėję ir galį katalikams ištiesti ranką. Paklaustas, kas gi 
esąs kaltas, kad taip ilgai nesusikalbama, taręs: „Atrodo, kad prezidentas 
palankesnis deryboms; turbūt trukdąs Tūbelis, nes palietus tą klausimą 
visados čiortą pridedąs: „Čiort, gal ir reikės susitaikyti“. Lozoraitis norįs 
susitarti, be reikalo jis esąs kaltinamas. 

Kun. Mironas staiga paklausęs kan. Kemėšį: „Ar pasiseks sąmokslas, 
kaip manai?“ Kemėšis nustebęs: „Koks sąmokslas?“ - „Atstatyti arkivys- 
kupą Skvirecką“.- „Kas jį nori atstatyti?“ — „Gi vyskupai Paltarokas, Kuk- 
ta, Reinys“. Ko tie žmonės neprasimano? Vyskupai nori arkivyskupą ne 
atstatyti, o išjudinti, kad pradėtų veikti... Šiandien nesąmonė būtų siekti 
atstatydinimo. Roma suteiktais titulais iškėlusi ark[ivysk.] Skvirecką pa- 
dangėn, nenorės savęs kompromituoti. Atstačius, ką pastatyti į jo vietą? 
Kad ir norėtų, nė vieno iš paminėtų vyskupų nepraves į Kauną „dėl poli- 


1 Fabijonas Kemėšis (1879-1954) - Žemaičių vyskupijos, vėliau Kauno arkivyskupijos 
kunigas, ekonomistas, visuomenės veikėjas. Mokėsi Kauno kunigų seminarijoje, kunigu 
įšventintas 1902 m. Vikaravo Tauragėje, Subačiuje ir Vabalninke, 1902-1907 m. buvo Tau- 
ragės parapijos administratorius. Vašingtone daktaro laipsniu baigė universitetą, 1924 m. 
grįžo į Lietuvą, dėstė ŽŪA. 1930 m. pakeltas Kauno kapitulos garbės kanauninku. 1946 m. 
bolševikų suimtas, dvejus metus kalintas Šilutėje, po to ištremtas į Sibirą, iš kur gyvas 
nebegrįžo (LE, t. 11, p. 356). 

tinio pobūdžio priežasčių prieš jų kandidatūras“, o pravedus tokį, kurio 
kandidatūra neturės valdžios kliūčių, nepasidžiaugs... 

VII 22-24 viešėjo pas mane prof. Dovydaitis, kuris man sakėsi matęs 
pas prof. Kuraitį keturių vyskupų pasirašytą memorandumą p. preziden- 
tui fakulteto klausimų; jį rengėsi prof. Kuraitis vežti Linkuvėlėn arkiv. 
Skvireckui, kad įteiktų p. prezidentui. Iš namų parašė man laišką: „Grį- 
žęs Kaunan teiravausi naujienų mudviem abiem rūpimais klausimais. Tik 
šiandien sutikau vieną žmogų iš mūsiškių, o prie to ir tą, kuris vadinamas 
ūsuotu, bet yra kaip ir kiti beūsis. 

Visų naujienų suma yra ta: vienas didelis ponas A, besilaikąs principo 
„reguiscite“, buvo savo poilsį nutraukęs ir kalbėjęsis su kitu dideliu ponu 
B, prieš anam taip pat rengiantis reguiescere. Šis B siuntęs poną A pas savo 
dešinę ranką C, kuri netyčiomis ar tyčiomis ir ten pat atsiradusi. C žadėjęs 
net namuose poną A atlankyti ir galbūt atlankė. Dabar esą numatyta, kad 
Air Cvyksią pas B į ten, kur perkūnas bokštus daužo ir viską „suparėtka- 
vosią“, žinoma, „mūsų naudai“. Bet ir patarlė „pažadėta - patiešyta“ etc. 
turbūt taip pat turės savo tiesą...“ 

VIII.3 iš Bad Reichenhall parašė man prelatas Grigaitis laišką; jame, 
tarp kita ko, rašo: „Yra progos naudingai pasikalbėti apie vietos gyvenimą 
įvairiose srityse. Iš tolimos perspektyvos lyginau mūsų Bažnyčios darbą ir 
veikimą su visais mūsų individualumais ir nerangumais. Kalbėjau čionai 
su Miuncheno kardinolu. Mano nuotaika konsolidavosi; pasiryžau vėl sto- 
ti Bažnyčios darban, kai prireiks, kad ir to nenori ark[ivysk.] Ks. Kalnuose, 
nuošaliai būdamas, šiek tiek atsinaujinau vidaus gyvenimo pasiryžimu: 
O ad maiorem Dei gloriam laeto fervore, activo animo, humili caritate“. 

VIII.4 lankėsi pas mane Seimo narys kun. Gylys. Kalbėjomės kelias 
valandas; atrodo, geros valios žmogus, bet per daug pasitikįs tautininkais, 
net mėginąs juos teisinti. Man palietus kunigų darbuotę Seime, kad jie 
nieko negalį paveikti, aiškino faktais, kurių dėl jo rezervų čionai neminė- 
siu: esą kartais privačiai kalbame vienaip, viešai balsuojama kitaip. Vėliau 
pasiteisiną: paskutiniu momentu paaiškėję, kad negalįs kitaip elgtis, esą 
kokie nors palengvinimai negalimi, kol būsią visiškai susitarta su Bažny- 
čia. „Tai dėl ko nesusitaria? Jei nuo manęs priklausytų, - sakau, - per šešias 
dienas susitarčiau, tuo tarpu tariamasi šešerius metus ir nieko neišeina. 
Ne sykį esu pareiškęs, ar jie nejaučia, kokia būtų jėga prieš bendrą priešą, 
bendradarbiaujant su Bažnyčia; dabar gi gyvenimas ne tautininkėja, grei- 
čiau liaudininkėja...Vyriausybė ne tik nepildo, ką buvo žadėjusi, ne tik 
nelengvina varžymų, bet daro naujas agresijas... 

„Pritrūks kantrybės tylėti; jei vyskupai nepasijudins patys, įsakys 
Roma, kaip tai jau įvyko su ganytojišku raštu civilinės moterystės klausi- 
mu“. - „Civilinės moterystės, - taria kun. Gylys, - įstatymo nebus“. - „Juk 
dirba tam tikra komisija“. - „Komisija rengia civilinį kodeksą; kam jie pa- 
skyrė tokią komisiją, nes jų žmonės joje darbuojasi“. - „Jų ne jų, bet jos 
nariai skelbia laikraščiuose civilinės metrikacijos projektus. Kas bus, kaip 
pasirodys ganytojiškas raštas?“ — „Visados galima, nepuolant valdžios, 
dėstyti Bažnyčios nuostatus“. - „Betgi kiti neiškęs nepuolę ganytojiško 
rašto; noromis nenoromis reikės kunigams atsiliepti. Kas bus? Juk ir to- 
mis dienomis jų spauda („Mūsų kraštas“, 1937.VII.31, Nr. 31) patalpino 
provokatorišką straipsnį, laukiantį atsakymo. Ir paskutiniame „Panevėžio 
garso“ numeryje išbraukė cenzūra labai ramų straipsnį apie civilinę mo- 
terystę. Neleis atsakyti spaudoje, reikės griebtis sakyklos. Gali prasidėti 
kova, kaip yra buvę išleidus ganytojišką raštą dėl ateitininkų. 

Niekas vyskupų turbūt taip nebijojo konflikto, kaip aš; kada buvo nu- 
tarta išleisti aną ganytojišką raštą, sirgau, nedalyvavau konferencijoje; bet, 
kai viešai buvo tarta A, reikėjo pasakyti B,C,D, riktelėti E,EG... Jei visi 
vyskupai sistemingai būtų vadovavę įvykusiam kunigų, pasaulionių inte- 
ligentų ir liaudies sąjūdžiui, nebūtumėm prisikasę iki Z; giliu mano įsiti- 
kinimu, būtų įvykęs susitarimas, ir šiandien Vyriausybė neskalbtų tokiais 
žodžiais, o darbais neprovokuotų karo“. 

„Bet kaip Ekscelencijai žinoma iš prelato Laukaičio, tarp abiejų pusių 
tėra visai mažas tarpas“. - „Tačiau ir to nenorima peržengti, nors susita- 
rimo: sąlygos sunkesnės negu bendrųjų įstatymų nuostatai“. — „Nejau- 
gi?“ — „Taip, Katalikų akcijai nepripažįstama juridinio asmens teisių; jai 
tepripažįstamas vienintelis, išimtinai religinis ir antgamtinis tikslas, ne- 
apimąs profesinių draugijų“. 

„Katalikų akcijos nariai ir jų organų susirinkimai ir posėdžiai, daromi 
parapijos patalpose, būtų nevieši, kuriuose tegalėtų dalyvauti nariai ir vys- 
kupo deleguotasis kunigas; darant neviešus susirinkimus ar posėdžius ki- 
tose patalpose, reiktų pranešt apskrities viršininkui prieš savaitę; šaukiant 
viešus susirinkimus, kuriuose dalyvautų ne tik nariai, taip pat procesijoms 
ir eisenoms už bažnyčios ribų reiktų gauti apskrities viršininko leidimą, 
paduodant prašymą prieš savaitę“. 

„O susirinkimų įstatymas numato ne prašymo, tik pareiškimo tvarką, 
ne apskrities, o nuovados viršininkui. Rengiant maldininkų kelionę, jos lai- 
kas ir kelias prieš tris dienas pranešamas tos nuovados viršininkui, iš kur 
eisena prasideda; darant procesiją ne šventoriuje, laikas ir kelias praneša- 

mas prieš 24 val., visai nereikia pareikšti susirinkimo tikybinėms apeigoms 
atlikti, šaulių ir skautų susirinkimų. Be to, vidaus reikalų ministeris gali 
duoti leidimą metams susirinkimams šaukti...“ 

„Tai tik derybos“, - atsakė tautos atstovas kunigas. - „Taip, derybos, 
užsiprašymas, ir tai sąlygomis, kai konkordatas laiduoja pilną laisvę dar- 
buotis draugijoms, Katalikų akcijos nariams, siekiantiems pirmiausia re- 
liginio tikslo ir esantiems vyskupo žinioje. Todėl tai geros valios žmonių, 
kaip atstovas Laukaitis, buvo manyta Seime pakeisti draugijų įstatymą 
ir taikyti prie bendrų nuostatų, o ne prie siūlomų sąlygų“. - „Bet galima 
buvo numatyti, kad sugalvotas prel. Laukaičio pakeitimas Seime nebus 
priimtas“.- „Iš to matome savo darbuotės vaisius“. 

VIII.31 baigiau šių metų vyskupijos vizitavimą. Žmonių visur buvo 
labai daug, nemaža ėjo šv. sakramentų, be galo daug rodė nuoširdumo 
sutikdami, palydėdami, ypač katalikiškos organizacijos. Pasikeitė tautiškų 
organizacijų ir vietų valdžios atstovų taktika. Nuo koniliktų tarp vyskupų 
ir Vyriausybės, kai jie manęs šalinosi, beveik boikotavo, dabar, nors konf- 
liktas nelikviduotas, visur statė savo vartus, sutikinėjo, sveikino... 

1932 m. Utenoje nesirodė nei tautiškos organizacijos, nei valdžios atsto- 
vai, tik policija su šventadiene uniforma tvarkė minias. Zarasuose tik vie- 
nas policininkas kasdieniais drabužiais stovėjo prie parapijos bromo, ma- 
tomai, informacijos tikslais, nors kai kurie valdininkai klebonijoje dalyvavo 
pietuose, pavežiojo mane motoriniu laiveliu po gražius Zarasų ežerus. 

Šiemet Utenoje prie pirmųjų vartų visos tautininkų organizacijos su 
apskrities viršininku, tautininkų pirmininku sutiko kalbomis, dalyvavo 
bažnyčioje, klebonijoje, atėjo išleisti... Zarasuose visi civilinės ir karinės 
valdžios atstovai iškilmingai sutiko, keliais atvejais dalyvavo klebonijoje, 
dalyvavo visose iškilmėse ir dar iškilmingiau palydėjo... 

Visa tai matydamas vienas gerai pažįstamas asmuo - valdininkas juo- 
kaudamas tarė: „Aš nebesuprantu, kas čia darosi? Ar, Ekscelencija, sutau- 
tininkėjote, ar tautininkai sukatalikėjo?“. Taip pat juokaudamas atsakiau: 
„Esu vienas iš vyriausių tautininkų Lietuvoje; bet kaip tarp tėvų ir vaikų 
įvyksta nesusipratimų, taip ir manęs kartais tautininkai nesupranta“. 

Tautininkų taktika turbūt dėl to pasikeitė: bandė šalintis vyskupo, 
mažinti vizitacijos iškilmes, bet pamatė, kad katalikai, ypač katalikiškos 
organizacijos, tuo labiau entuziazmuojasi; pamažu įsitikino, kad tuo ne 
vyskupui kenkia, tik patys sau, nes įgyja ne katalikų vardą, kas jiems ypač 
svarbu išlaikyti žmonių akyse. Katalikuose ėmė vyrauti nuomonė, kad 
tautininkai ne katalikai. 

IX.10 viešėjo pas mane prof. Šalkauskis, kuris painformavo, kad 
ark[ivysk.] Skvireckas du sykius priminęs ministrui] pirm[ininkui] Tūbe- 
liui reikalą vykti Lėnan; bet dėl prezidento marčios nesveikatos (gimdy- 
mas) važiavimas buvo delsiamas. Nustojęs vilties, kad vizitas Lėne įvyks, 
arkivyskupas savo ir kitų vyskupų vardu padavė p. Tūbeliui pareiškimą 
raštų; jame plačiai išdėstė Teologijos-filosofijos fakulteto Filosofijos sky- 
riaus reikalus. 

Pirmiausia išreiškė nepasitenkinimą, kad lig šiol nieko nepadaryta 
katalikų pageidavimams patenkinti; toliau prašė nevykdyti p. švietimo 
ministerio nutarimų, liečiančių Filosofijos skyrių; paminėjo tariamąjį para- 
lelizmą su Humanitarinių mokslų fakultetu, kurį nauju statutu esą galima 
visai pašalinti; atkreipė dėmesį į pageidaujamą Teologijos-filosofijos fakul- 
teto pertvarkymą pagal pridėtų katedrų ir etatų projektą. 

Po to radosi galimumas nuvykti su p. Tūbeliu į Lėną; bet per 8 viešė- 
jimo valandas nerasta progos kalbėti apie fakulteto reikalus... Vis buvę 
pašalinių kliūčių. Nepasisekus pasikalbėti apie reikalus pas prezidentą, 
Tūbelis pasakęs arkivyskupui: dabar mes su p. prezidentu nuvažiuosime 
į Linkuvėlę pas Ekscelenciją... 

IX.11 lankėsi pas mane atvykęs iš Amerikos kun. Končius'**; sakėsi 
buvęs pas arkivyskupą, kurs visą pasikalbėjimą santykių tarp Bažnyčios 
ir valstybės tema nuvedęs į šį posakį: „Rodos, pagrindinių kliūčių susitarti 
kaip ir nėra; bet vis neprieinama susitarimo; valdžios viršūnės nori susitar- 
ti; iš mūsų pusės irgi yra noras, tačiau vis neinama prie galo“. 

„Lietuvos aidas“ 1937.IX.13, Nr. 414 pranešė: „Valstybės Prezidento ir 
Arkivyskupo Metropolito apsilankymai. Šeštadienį, rugsėjo 11 d. valsty- 
bės Prezidentas Antanas Smetona, savo asmens adjutanto pulk. Šliogerio!*5 
lydimas, aplankė vasaros rezidencijoje, Linkuvėlės dvare, Arkivyskupą 
Metropolitą Juozą Skvirecką, kuris prieš kurį laiką aplankė valstybės Pre- 
zidentą jo vasaros rezidencijoje Užugiryje“. Atsisveikindamas prezidentas 
pasakęs, [kad] esąs aptartinas Teologijos-filosofijos fakulteto klausimas, 
bet esąs tai neaktualus dalykas. 


14 Juozas Končius-Koncevičius (1891-1975) - prelatas, teologijos daktaras. Baigė Že- 
maičių kunigų seminariją Kaune, kunigu įšventintas 1917 m. Studijavo Breslaujos univer- 
sitete, 1919 m. buvo Lietuvos Vyriausybės įgaliotinis Berlyne lietuvių karo belaisviams. 
Vėliau talkino Lietuvos Vyriausybei įvairiose misijose. 1923 m. išvyko į JAV, čia ir mirė (LB, 
t.3, p. 492), 

185 Vaclovas Šliogeris (1901-1978) - pulkininkas, pedagogas, 1935 m. paskirtas Respu- 
blikos prezidento asmens adjutantu (LE, t. 30, p. 54). 

IX.14 per rankas gavau rašytą VIII.30 metropolito raštą su priedu — 
„Lietuvos Katalikų akcijos įstatymo“ projektas. Rašte klausia mane: 1) Ar 
Lietuvos Katalikų akcija galėtų tilpti šitokio įstatymo rėmuose ir ar būtų 
galima sakyti, kad ji turės tokiuose rėmuose jai konkordato laiduotą lais- 
vę? 2) Jei ne, tai kas įstatymo projekte turėtų būti būtinai pakeista? Ir prašo 
prisiųsti pastabas. . 

Drauge gavau Telšių vyskupo laišką: kvietė atvykti pasitarti. Nuvykau 
IX.16; drauge apsvarstę „įstatymą“, priėjome išvadų: pirmykštis projektas 
kiek sušvelnintas, sunaudoti arkivyskupo nusileidimai; bet beveik jokios 
nuolaidos nėra nuo draugijų ir susirinkimų įstatymų; priešingai, Katalikų 
akcija daugiau suvaržoma negu Šaulių sąjunga ir Skautų brolija. 

Tiesa, moksleiviams leidžiama dalyvauti Katalikų akcijoje, bet kone 
vien tarp mokyklų sienų, su tėvų leidimu, raštu, paduotu direktoriui, be 
ateitininkų vardo, be centralizacijos, vien tikybos mokytojo priežiūroje, 
kaip dabar valdžios propaguojami religiniai moksleivių būreliai... Už mo- 
kyklos teleidžiama dalyvauti bažnytinėse apeigose; moksleiviai izoliuoja- 
mi nuo bet kurios organizuotos katalikų visuomenės... 

Nebesakant nieko, kad konkordato laiduotos laisvės Katalikų akcijai 
yra tarptautinio pobūdžio sutartis, o „Įstatymas“ būtų vidaus reikalas, 
drauge sustatėme kontrprojektą, kaip susitarimo bazę, kurią turės tokiu ar 
kitokiu būdu sankcionuoti Roma; pakeitėme, kas būtinai reikalinga, kad 
Katalikų akciją tvarkytų daugiau vyskupai negu vidaus reikalų ministeris 
ar mokyklų direktoriai; kontrprojektą pasiuntėme arkivyskupui. 

1937.IX.23 gavau spausdintą Šv. Kazimiero draugijos laišką: „Garbin- 
gasis ir Maloningasis Ganytojau, Šv. Kazimiero draugijos visuotinis susi- 
rinkimas 1937 m. kovo 30 d., giliai dėkingas Jums už didelius Jūsų nuo- 
pelnus draugijai, vienu balsu išrinko Jus Šv. Kazimiero draugijos garbės 
nariu ir nuolankiai prašo priimti tą kuklų savo dėkingumo ir pagarbos 
išreiškimą“. Toji garbė turbūt mane sutiko už tai, kad savo raštais daviau 
draugijai labai daug uždirbti. 

IX.26 gavau paštu nežinia kieno siųstas „pastabas dėl Lietuvos Katali- 
kų akcijos įstatymo projekto“. Matomai, tai darbas žmonių, susirūpinusių 
Bažnyčios reikalais, Bendrojo pobūdžio pastabose rašoma: „Toks Katalikų 
akcijos įstatymas, bendrai paėmus, turi tendencijos varžyti Katalikų akci- 
ją Lietuvoje ir sudaro jai sunkesnes sąlygas, negu dabar prisitaikant prie 
veikiančio Draugijų įstatymo...“ > 

IX.26 pas mane atvyko daktaras Ivinskis painformuoti apie Teologijos- 
filosofijos fakulteto Filosofijos skyriaus būklę, atvežė universiteto statuto 

projektą, įnešamą Seiman, ir fakulteto vardu prašė skubiai vykti Kaunan 
gelbėti situacijos, nes arkiv. nieko nebedarąs. Kitas pasiuntinys tuo pačiu 
reikalu nuvykęs į Telšius. Rytojaus dieną paskambino telefonu telšiškis 
vyskupas ir sutarėme važiuoti. 

Tuo tarpu pasijudino ir arkivyskupas. 1937.1X.19 Nr. 2524 padavė 
p. prezidentui raštą, kreipdamas jo dėmesį į statuto projekto straipsnius, 
kurie Teologijos fakulteto padėtį blogina, beveik naikina Filosofijos skyrių; 
primena šią vasarą vyskupų paduotą jam memorandumą; prašo inter- 
vencijos, kad įneštas į Seimą statutas būtų tinkamai pataisytas; rašo norįs 
duoti atvykstantiems į metinę konferenciją vyskupams raminančių žinių, 
manąs, kad nereikės jojo varginti prašymu nedėti savo parašo po nauju 
statuto įstatymu, jeigu jis nebūtų atatinkamai pataisytas. 

IX.30 nusidanginome Kaunan. Padarytas posėdis su suinteresuotais 
žmonėmis. Paaiškėjo, kad kun. Mironas tuo reikalu buvo pas valstybės 
prezidentą, kuris pasakė nepasirašysiąs tokio statuto, nors Seimo būtų 
priimtas; reikia daryti, kad Seimas jo nepriimtų; pasišauksiąs pas save 
Šakenį (Seimo pirmininką); negalįs pasirašyti tokio statuto, nes nesutvar- 
kysime Humanitarinių mokslų fakulteto katalikams priimtinu būdų; iš ten 
esą reikėtų pašalinti bent penkis asmenis; norime susitarti su katalikais, 
o priimtumėm katalikus įžeidžiantį statutą. Tonkūnas esąs užsiangažavęs; 
reikėtų, kad Seimo komisija nepriimtų statuto. 

Mironas, tai pranešdamas suinteresuotiems asmenims, pridėjo, kad 
jei būtų Seimo narys, priėmus tokį statutą, išeitų iš Seimo; jie saką, kad 
Filosofijos skyrius esąs neteisėtas; jei nekrikštytas, tegu pakrikštija; kam 
čia reikią taip daryti. Kabinetas turįs šį tą prieš asmenis, bet prezidentui 
tai nesudarą jokių klausimų. Žadėjo kun. Mironas pasikalbėti su p. Pim- 
pe!*“, komisijos primininku, ir Jokūbausku"“", komisijos nariu, kas Seime 
daugiausia kalbės už tokį statutą. 

Patirta, kad pirmeiviai spaudė Tūbelį panaikinti Teologijos-filosofijos 
fakulteto Filosofijos skyrių. Ministeris pirmininkas taręs:“Nereikalaukite 
to, ko negaliu padaryti. Jei būtų galima įvykdyti be triukšmo, tai taip; bet 
triukšmo kelti aš negaliu, pvz., jei išeitų iš Seimo kunigai, tautos atsto- 
vai...“ Toliau balsu galvojęs: „Kas iš jų galėtų atsisakyti mandato? Prelatas 


186 Alfonsas Pimpė (1901-2) - teisininkas, 1936 m. buvo Seimo narys (LE, t. 22, p. 544). 

17 Stasys Jokūbauskas (Jakubauskas) (1894-1942) - agronomas, 1936 m. išrinktas Seimo 
nariu ir netrukus paskirtas Žemės ūkio rūmų direktoriumi. 1941 m. ištremtas į Sibirą (LE, 
t. 9, p. 442). 

Laukaitis? Bet ir jis, atrodo, nepaliktų Seimo...“ Ryšium su tuo suplanuo- 
tas Seimo narių kunigų vizitas pas Respublikos prezidentą. 

Tuo tarpu kalbėtasi apie triukšmo kėlimą. Pirmon galvon sumanyta 
X.3, sekmadienį, per pamokslą paliesti fakulteto reikalą. Bazilikoje kun. 
Zakarauskas!“ sakė apie Švč. Panelės garbinimą rožančiumi. Baigdamas 
ragino melsti Marijos, kad ji globotų Lietuvos katalikus, ypač šiomis die- 
nomis, kada Seimas svarstys VD universiteto reformą, kad ten esamo Teo- 
logijos-filosofijos fakulteto reikalai būtų išspręsti be skriaudos katalikams. 
Paminėjus fakultetą, radiofonas nutraukė transliaciją. 

X.4 buvo pas prezidentą kunigai, Seimo nariai kunigai. Laukaitis pri- 
statė fakulteto reikalą, kaip tam tikrą kulminacinį punktą, nuo kurio iš- 
sprendimo priklausys krašte Bažnyčios ir valstybės santykiai. Prezidentas 
atsakė, kad jis norįs turėti tik vieną katalikišką Teologijos-filosofijos fakul- 
tetą; jis tam pritariąs; bet esą reikėtų visus fakultetus katalikinti; paraleliz- 
mo jis nepripažįstąs; jei Seimas priimsiąs tokį statutą, jis nepasinaudosiąs 
veto teise. Laukaitis pasakė: jei būsią išleistas toks įstatymas, tai kunigiška 
sąžinė nebeleisianti jiems ilgiau pasilikti Seime; kitaip pasielgę, jie neapsi- 
klausysią visokių kalbų... Prezidentas taręs: „ Žinia, Tamstoms tektų visko 
prisiklausyti. Fakulteto reikalas ne nuo manęs vieno priklauso. Tonkūnas 
įnešęs į Seimą, eikite pas jį; aš netikiu gyvenimo atslūgimų; jaunalietuvių 
vėliavos nešventinamos; Konkordaias greitosiomis buvo pa pas- 
kui pasirodė tamprus kaip guma.. 

Visa tai, vieni kitus bapildydamii Seimo nariai referavo siaurame pati- 
kimų žmonių ratelyje. Laukaitis visai buvo nustojęs vilties; Gylys dar turėjo 
vilties kibirkštėlę, Bikinas balansavo tarp anų abiejų... Kun. Gylys išsisku- 
bino Seimo komisijos posėdin kaip narys svarstyti statuto projekto; prel. 
Laukaitis nusekė paskui Gylį ginti komisijoje fakulteto reikalo, kun. Biki- 
nas nuėjo pranešti metropolitui Skvireckui, ką girdėjo pas prezidentą. 

X.5, kaip buvo sakęs prezidentas, jie apsilankė pas švietimo ministerį 
Tonkūną. Šis kiek suminkštėjęs žadėjo pridėti Sociologijos katedrą, bet 
spyrėsi prieš skyriaus fiksavimą statute. „Jei, - sako, - palikt skyrių, tai 
reikia išplėst taip, kad būtų tinkamai išeitas mokslas“. Negalima esą duoti 
specialybės prie tiekos katedrų, kaip dabar. Ir Filosofijos skyriaus klau- 


18 Vaclovas Zakarauskas (1906-1997) - kunigas, kanauninkas. Mokėsi Kauno kunigų 
seminarijoje ir VDU Teologijos-filosofijos fakultete. Kunigu įšventintas 1931 m. ir paskirtas 
Kauno arkikatedros vikaru, kur 13 metų per Kauno radiofoną sakė pamokslus, drauge 
1933-1940 m. mokytojavo ir kapelionavo Kauno „Aušros“ mergaičių ir berniukų gimnazi- 
jose. Pasitraukė į Vakarus (LE, t. 35, p. 20; JAV lietuviai, t. 2, p. 512). 

simas likosi neišspręstas. Bet ir tos dienos komisijos posėdyje 8 statuto 
paragrafas liko nenubalsuotas. 

X.5 Teologijos-filosofijos fakulteto dekanas kan. Kuraitis ėjo pas kun. 
Mironą išsiaiškinti skirtumų, kurie susidarė tarp prezidento pranešimų 
Mironui ir Seimo nariams kunigams. Mironas manė, rasi prezidentas ne- 
norėjo visko išpasakoti keliems asmenims; kadangi esąs užsiangažavęs 
Tonkūnas, tai ir siuntęs pas jį Seimo narius, kad jį atitinkamai nuteiktų 
nusileisti, o prezidentas pasiliktų laisvas ir atpultų reikalas versti Tonkūną 
kitaip elgtis... 

X.6 kun. Gylys po Seimo komisijos posėdžio kalbėjosi su Tonkūnu, 
kuris pasakė sutiksiąs pridėti Sociologijos katedrą su dviem mokslo perso- 
nalo nariais, prašė atvykti pas jį drauge su fakulteto dekanu pasitarti, kas 
reikėtų komisijoje pravesti kaip sutartus dalykus. Nuėjo. Tonkūnas, gavęs 
suprojektuotą Filosofijos skyriaus mokslo planą, nusigando, kad esą per 
daug paskaitų, kad tokio kurso negalėsią išeiti su tieka profesorių... 

Vyskupų konferencija tęsėsi nuo X.5; pirmiausia nutarta prašyti dele- 
gacijai iš arklivysk.] Skvirecko, vysk. Staugaičio ir manęs audiencijos pas 
prezidentą prie Tūbelio. Tarp kitų klausimų paliesta derybos. Skvireckas 
pranešė, kad praėjus 8 mėnesiams nuo jo pastabų įteikimo, Lozoraitis ir Ča- 
plikas apsilankę pas jį ir įteikę Lietuvių katalikų akcijos įstatymo projektą. 

Jis pasiuntęs visiems vyskupams ir nunciatūrai, kuri projektą nusiun- 
tusi Romon; gautas atsakymas susilaikyti nuo bet kurių žygių, svarstant 
įstatymo projektą; iš vyskupų atėjo pastabų, o du atsiuntė kontrprojektą. 
Imta papunkčiui svarstyti vysk. Staugaičio ir mano kontrprojektą, lyginant 
jį su valdžios projektu ir Kauno pastabomis. 

Svarstymas nutrauktas, nes nunciatūra gavo Pizzardo!*? telegramą, 
kad Romos instrukcijos dėl „įstatymo projekto“ esančios išsiųstos; be to, 
esanti Graužiniui įteikta nota dėl fakulteto, nes nuo vasaros į pirmą notą 
negauta valdžios atsakymo, nors nunciatūros sekretorius Samore klausė 
tris sykius: pirmą kartą Urbšys atsakė, kad Lozoraitis išvykęs, o jis dar 
nesusipažinęs; antru atveju sakė studijuojąs notą, bet atsakymo dar negalįs 
duoti; trečią sykį - grįžtąs Lozoraitis. 


*89 Giuseppe Pizzardo (1877-1970) - italų kardinolas, teologijos daktaras, nuo 1921m. - 
Valstybės sekretoriaus pavaduotojas, sekęs ir tvarkęs Lietuvos bažnytinius reikalus, kurių 
svarbiausi - Lietuvos bažnytinės provincijos įsteigimas ir konkordato sudarymas. 1930 m. 
paskirtas Šv. Kongregacijos ypatingų bažnytinių reikalų sekretoriumi. Tas pareigas eida- 
mas iki 1937 m., jis tvarkė Šv. Sosto reikalus su Lietuva. 1937 m. paskirtas kardinolu. Jis 
visokeriopai rėmė lietuvių Šv. Kazimiero kolegijos Romoje įsteigimą (LE, t. 23, p. 76). 

X.6 aštuntą valandą vakaro gavome audienciją pas prezidentą. Nuvykę 
radome Tūbelį ir Tonkūną. Prezidentas pastebėjęs, kad negalėjęs anksčiau 
skirti audiencijos, pasiūlė svarstyti reikalą. Skvireckas papasakojo, kaip 
1922 m. buvęs įsteigtas Teologijos-filosofijos fakultetas, kaip dabar yra su 
fakulteto Filosofijos skyriumi. Tonkūnas atsakė, kad Filosofijos skyrius 
esąs neteisėtas, nes 1931 m. statute neįvardytas; jis turėjęs tą reikalą su- 
tvarkyti; skyriaus nebebūsią, paliksią Filosofijos katedros, kad norintieji 
humanitarai galėtų klausytis paskaitų, suderintų su jų pasaulėžiūra. 

Atsiliepė vysk. Staugaitis, jog Filosofijos skyrius 1931 m. nebuvęs pa- 
naikintas, nes egzistavęs šešerius metus, davęs diplomus, kuriuos Švieti- 
mo ministerija pripažindavusi, duodavusi mokytojams vietas; tik neseniai 
buvo išleistos taisyklės mokytojams rengti; jose nebeminima Filosofijos 
skyrius kaip įstaiga, rengianti mokytojus; nuo to laiko ir prasidėję faktiniai 
ir juridiniai fakulteto sunkumai... Tonkūnas atsakė, kad jis negalėsiąs ki- 
taip elgtis, nes jam nebuvę žinoma, kad esąs Filosofijos skyrius; Teologijos- 
filosofijos fakultetas jam nepristatęs reguliamino tvirtinti... Pasakiau, kad 
ir kiti fakultetai taip pat nepristatė raguliaminų; kad jei buvo pavėlavimas, 
tai žiūrint reformos laiko, teologų - proporcingai mažesnis; kad anksčiau 
negalėjo pristatyti, nes kaskart naujos kliūtys neleido taip ar kitaip nusi- 
statyti; kad tvirtinti nebuvo reikalo... Tokūnas tik pastebėjęs, kad reikalo 
nebuvo tvirtinti, norėjęs tik susipažinti... Prezidentas paBiEPEjS: „Gal kas 
konkrečiau ką pasiūlytų apsvarstyti“. 

Pateikiau tokią schemą: 1) paliekamas Teologijos-filosofijos fakultete 
Filosofijos skyrius humanitarinių mokslų prasme; 2) paralelizmo vieton 
įvedamas bendradarbiavimas: kur nėra pasaulėžiūros, tai Filosofijos sky- 
riaus studentai išeis pas humanitarus, o humanitarai, teisininkai, medikai, 
gamtininkai, kurie norės, pasaulėžiūrinius dalykus išeis Filosofijos skyriuje; 
3) tuo tikslu Filosofijos skyrius atsisako pas save kalbų mokslo; paliekama 
jam Filosofijos, Sociologijos, Lietuvos ir visuomenės istorijos ir Visuotinės 
literatūros katedros; 4) išeiti lygiam su humanitarais kursui reikalinga būtų 
pridėti 4-5 mokslo personalo narius; p. prezidentas yra prižadėjęs Socio- 
logijos ir Psichologijos katedras, todėl testinga tik poros profesorių; 5) kad 
Teologijos-filosofijos fakultetas neatrodytų juozeinistiškai, reiktų statute 
pažymėti, kad mokslo personalas skiriamas pagal statutą ir konkordatą; 
6) prie Teologijos-filosofijos fakulteto laikoma studentų bažnyčia. 

Imta gvildenti atskirus pasiūlymo punktus; labai palčiai visais klausi- 
mais kalbėjo prezidentas: kas yra pasaulėžiūra, kad ir kalbose yra pasau- 
lėžiūros; kas sociologija, kiek literatūroje pasaulėžiūros; iš viso to nedavė 

jokių išvadų; kalbos tęsėsi be galo... Vysk. Staugaičiui nuo papirosų, ku- 
riuos nuolatos rūkė valdžios atstovai, pasidarė negera; jis išbėgo salionan; 
paskui vyskupą - Tūbelis, kuris atnešė Birutės vandens ir tarė: „Reikia 
ieškoti mums išeities, surasti būdus ir visus ginčus baigti“. 

Tonkūnas pradėjo trinti kaktą; jį esą išmušęs prakaitas. Prezidentas 
reikšmingai pažvelgė į mane; pasakiau, kad visai gerai jaučiuosi, kad rei- 
kia baigti reikalus. Sugrįžus Staugaičiui su Tūbeliu, pasiūliau šiandien iš- 
spręsti principą, būtent Filosofijos skyriaus buvimą, kitus klausimus būsią 
galima paskui aptarti. Tonkūnas pareiškė, negalima esą fiksuoti skyriaus, 
nežinant jo turinio. Tariau, kad fakulteto dekanas pristatė mokslo planą. 
„Paskubomis peržiūrėjau; negalima su tiek profesorių išeiti toks kursas“. — 
„Ir Filosofijos skyrius greitosiomis sustatė naują mokslo programą; galima 
modifikuoti“. 

Prezidentas ėmė kalbėti apie tautos vienybę, apie reikalą sukatalikint 
visus fakultetus, ne tik turėti vieną katalikišką kampelį; jo pažiūros esan- 
čios teistinės... Pasakiau, kad ir katalikų idealas - tautos vienybė; ir mūsų 
noras turėti savo žmonių visuose fakultetuose; tačiau to negalint padaryti, 
norime turėti bent kampelį, kad katalikams studentams nereiktų studijuoti 
fakultete, kur iš 46 žmonių 15 ekskunigų, pravoslavų, protestantų, žydų, 
o likusieji su nežymiomis išimtimis - laisvamaniai. 

Nerandant išeities, Tūbelis pasiūlė atidėti statuto projekto svarstymą 
Seimo komisijoje. Aš pritariau tam pasiūlymui. Tonkūnas: „Reikia tęsti 
svarstymą, nes Filosofijos skyriaus neaiški padėtis“. - „Tokia, kokia buvo 
per šešerius metus; jei bus nubalsuotas $ 8, kur Filosofijos skyrius neįvar- 
dijamas, susidarys kebli padėtis“. - „Tas paragrafas aplenktas“.- „Jo ne- 
išsprendus, negalimas tikslus tolimesnių paragrafų svarstymas, nes ištisa 
eilė paragrafų glaudžiai susieti su aštuntuoju“. - „Skyriaus neišvardiji- 
mas neturi didelės reikšmės; galima ir kitiems fakultetams neminėt sky- 
rių“. - „Tai kodėl filosofijos skyriaus padėtis neaiški, kad 1931 m. statute 
nepaminėtas?“ 

Tūbelis savo pasiūlymą subagatelizavo [detalizavo?]: „Galima ilgiau ir 
trumpiau svarstyti statuto projektą“. Tonkūnas atsigriebė: „Seimo komisija 
ligi spalių 15 nebaigs svarstyti, reikės laiką prailginti“. 

Prezidentas stodamasis tarė: „Visgi šis mūsų pasikalbėjimas vaisinges- 
nis už kitus, reikia turėti vilties“. Baigiau: „Contra spem sperandum est“. 
Grįžtame su Skvirecku; sakau: „Tūbelis net nuo savo pasiūlymo teikėsi 
atsisakyti“. — „Voldemaro etika tęsiama“, — baigė ark[ivysk.] Skvireckas. 
Tos dienos kalbos nusitęsė po 11 val. nakties. 

Vyskupų konferencija tęsėsi dvi dienas; išspręsta nemaža eilinių klau- 
simų; ark[ivysk.] Skvireckas buvo daug sukalbamesnis, dalijosi turimomis 
žiniomis, tačiau, man pasiūlius, kad ir nešaukdamas vyskupų pasitarimo, 
per pasiuntinį pranešinėtų derybų eigą, nesutiko, motyvuodamas reikalu 
išlaikyti sekretą. Išsiskirstėme nieko nenutarę apie ateities iniciatyvą, ku- 
rios stoka mus stumia ir iš dar turimų pozicijų. 

„Kuntaplis“ (1937.X.10, Nr. 41) apvainikavo konferenciją tokia žinute: 
„Vyskupų konferencijos nutarimai. Praeitą savaitę įvykusi ark[ivysk.] Skvi- 
recko bute vyskupų konferencija baigta tokiu nutarimu: „Eikite, broleliai, 
namo“. Pagal tą nutarimą vyskupai ir pasielgę (Tęsinys „XX amžiuje“)“. 
Gaila, kad „Kuntaplis“ nesusiprato tęsti dainelės: „Rasim tėvelį belaukian- 
tį, rankoj dirželį belaikantį“. Kiek, pagaliau, Šventasis Tėvas kęs vyskupų 
nerangumą? Kada gi pagaliau paims į rankas diržą? 

Kan. Butvila, KVC Panevėžio rajono valdybos pirmininkas, negavo lei- 
dimo dėstyti organizuojamuose vadų kursuose Vyžanuose [Vyžuonose?] 
ir Zarasuose. 1937.X.21 šiuo reikalu kreipėsi asmeniškai į vidaus reikalų 
ministerį p. Čapliką. Ministeris išdėstė savo pažiūrą į kan. Butvilos veiklą 
ir motyvus, dėl kurių jam nedavęs leidimo dėstyti kursuose. „Mes turime 
žinių, kad Tamsta ištisoje eilėje pamokslų kalbėjai prieš valstybę. Mano 
pažiūra tokia: tegu kunigas sau kalba bažnyčioje kaip sau nori, vieni klau- 
sytojai patikės, kiti - ne. Ne mano dalykas spręsti, kiek bus iš to naudos 
pačiai tikybai. Bet tie, kurie bažnyčioje kalba prieš Li negalės kalbėti 
kitose viešose vietose“. 

„Anksčiau kunigams buvo keliamos bylos, - tęsė ministeris, - teismai 
yra nusprendę ne vieną pasodinti, bet iki šiol dar niekas nėra sėdėjęs. Aš 
žiūriu taip: jei nutarimas sodinti kalėjiman, tai ir turi sėdėti. Jei nenori ar 
negali pasodinti, tai nekelk bylų. Daug išsišokėlių pasisekė sutvarkyti per 
vyskupus. Jei apie Tamstos pamokslus 6076 perdėta, tai dar liko 4076 tiesos, 
kuri pakankamai charakterizuoja Tamstos veikimą“. 

Kan. Butvila pastebėjo, kad niekad nebuvo ir nėra veikęs prieš valsty- 
bę; apskritai iš sakyklos nekalba grynos politikos temomis; jei tenka paliesti 
valstybinio gyvenimo klausimus, tai tik tokius, kurie siejasi su tikyba. Nuo 
to laiko, kai mūsų krašte pasikeitė režimas, politiniame veikime nedalyvau- 
ja ir susirinkimai, jei liečiami politiniai klausimai, tai jie yra mixti fori. 

„Pagaliau nesuprantu, - kalbėjo toliau ministeris, - katalikybės, kurią 
dabar skelbia kai kurie kunigai: manęs tokių dalykų nemokė. Išklausęs 
vyskupo Reinio pamokslą, nors esu tikintis žmogus, penkias dienas ne- 
norėjau eiti bažnyčion; sieloje laikosi nemalonaus įspūdžio nuosėdos“. 

(Tas pamokslas buvo sakomas Kretingoje prieš kelerius metus, klausant 
p. prezidentui su palydovais). 

Kan. Butvila paprašė nurodyti, kada ir kur yra kalbėjęs prieš valsty- 
bę. Ministeris atsakė, jog nėra pasirengęs šiam klausimui, tačiau priminė 
Rokiškio pamokslą. Kanauninkas atsakė, kad, kalbėdamas apie tėvynės 
meilę, nieko nesakęs prieš valstybę; tiesa, jame buvęs paliestas kai kurių 
vietos valdininkų elgesys su savo pavaldiniais dėljų veikimo katalikiškose 
organizacijose, kurios jų buvo kvalifikuojamos kaip priešvalstybinės. 

„Ne pavasarininkai yra priešvalstybiniai, - sakė toliau kanauninkas, — 
o panašių ponų darbai, kurie visais atžvilgiais kenkia draugijai. Visai tad 
suprantama, kodėl Kaunas gavo žinių apie pamokslą, kaip priešvalstybi- 
nį“. Be to, kanauninkas pats priminė pamokslą, sakytą Panevėžio kate- 
droje, kur būk sakęs piliečiams nemokėti mokesčių; paaiškino pamokslo 
turinį, aplinkybes ir pasakė galįs parodyti jo rašytą tekstą. 

Ministeris išsiėmė iš portfelio KVC Panevėžio rajono išleistą lapelį 
Nr. 55, „Skaidrus katalikiškumas“, parodė pabrauktas pavojingas vietas 
apie „stabus“ kitur ir Lietuvos kapitalistų linksmą gyvenimą; už tai tekę 
apskrities viršininkui, dabar jis galįs pradėti per daug braukyti; pagaliau 
tarė: „Panevėžio vyskupijoje veikiama daugiau ir kitaip negu kitose, ir toje 
veikloje Tamsta figūruoji“. 

Pasiaiškino kan. Butvila, kad veikimo tikslas ir principai yra tie patys; 
įvairumų gali būti tempe. Ministeris priminė akciją prieš civilinę metrika- 
ciją ir pareiškė savo nepasitenkinimą dėl siunčiamų Seimui peticijų: „Kam 
tos peticijos, kol Vyriausybė apie tai negalvoja. Vienas laikraštis antį palei- 
do, kiti pakartojo, išsišoko ir „Lietuvos aidas“, bet vėliau pats atšaukė. 

Todėl neduodam leidimų susirinkimams įsivaizduotam reikalui, po- 
licija ir savivaldybės neturi tvirtinti peticijų parašų; tai notarų darbas. Jei 
kada Vyriausybė prieis metrikacijos klausimą, tai katalikų teisės bus res- 
pektuojamos: tik formaliai išėję iš konfesijos, bus priversti registruotis ci- 
vilinėje įstaigoje. Nors išėjimas iš konfesijos tautai nebus naudingas, tačiau 
lazda čia nieko nepadarysi“. 

Kan. Butvila pastebėjo, kad civilinės metrikacijos reikalingumas ir įsta- 
tymo ruošimo faktas buvo minėtas ne tiktai spaudoje, bet ir Seimo narys 
p. Kviklys“? panašia prasme yra viešai kalbėjęs Rokiškyje; pagaliau ne 
laikas būsiąs katalikams pasisakyti, kai netikęs įstatymo projektas atsiras 


0 Mečys Kviklys (1901- mirė Sibire) - pedagogas ir visuomenės veikėjas, 1936 m. iš- 
rinktas Seimo nariu. 1941 06 14 ištremtas į Sibirą (LE, t. 13, p. 473). 

Seime. Paklaustas apie Panevėžio vyskupijos peticijos tekstą, p. ministeris 
atsakė, kad prieš jo formą nieko neturįs. 

P[onas] ministeris priminė Suvalkijos ūkininkų bruzdėjimą ir kaip į tai 
reagavę kunigai. Girdi, tiktai keli kunigai (Česna"" ir kt.) sakyklose yra pa- 
sisakę prieš sąjūdį, o kiti visi tylėję. Kanauninkas pastebėjo, kad rezervuotą 
kunigų laikymąsi tegalima aiškinti sukilėlių keršto, padegimų baime; ir ką 
gi tokiame sąjūdyje padėtų smerkdamas iš sakyklos; žmonėms juk žinomi 
Dievo įsakymai „Nežudyk, nevok...“. 

„One, - atsakė ministeris, - mažiausiai bijo kunigai, nes jie yra vieni. 
Sunkiau rizikuoja žmogus su šeima, ir suprantama, kodėl tokie žmonės 
labiau taikosi prie gyvenimo sąlygų... Kun. Krupavičius"? tai garbingas 
žmogus, buvęs ministeris, turįs didelių nuopelnų tautai, pravedęs žemės 
reformą, dabar užtarinėja nekaltų žmonių kankintojus, kuriuos teismas 
pasmerkė mirti, nes jie buvę krikščionys demokratai“. 

Kanauninkas grįžo prie savo reikalo ir pabrėžė, kad reiktų turėti gal- 
voje nevienodą konflikto įtampą: kas ir greičiau pasisakydavo konflik- 
to pradžioje, nereiškia, kad tokios pat taktikos tebesilaiko ir šiuo metu... 
Ministeris reagavo: „Konkordatas yra tikra nelaimė. Prof. Voldemaras, 
norėdamas likviduoti partijas, apvalyti kunigus ir susitvirtinti, sudarė kon- 
kordatą galvodamas viena, o Šventasis Sostas - kita. Gyvenime pradėta jis 
kitaip aiškinti. Štai konkordatas, kuris tautai neduoda nieko gero. 

Pagaliau priežastys, dėl kurių kilo koniliktas, pasidarė nebeaktualios; 
po to iškilo eilė kitų asmeniškų įsižeidimų, kurie sunkina viso reikalo eigą 
geron pusėn. Gaila, kad mūsų vyskupai yra labiau linkę internacionaliz- | 
mui negu lenkų: mūsiškiai kažkaip neima reikalo valstybiniu mastu. Mano 
nuomone, reikia greičiau susitaikinti. Vyriausybė ta kryptimi eina: yra 
pateiktas arkivyskupui projektas, į kurį dar negautas atsakymas; matomai, 
tariasi su ark[ivysk.] Arata“. 

Gavęs iš kan. Butvilos garbės žodį, kad viešai nekalbėsiąs politinėmis 
temomis, tik aiškinsiąs katalikų doktriną, ministeris sutiko nedaryti jam 


1 Stanislovas Česna (1864-1954) - Seinų, vėliau Vilkaviškio vyskupijos kunigas, įšven- 
tintas 1887 m., nuo 1904 m. buvo Sasnavos klebonas. Čia pastatė bažnyčią. 

*2 Mykolas Krupavičius (1885-1970) - kunigas, prelatas, visuomenininkas, politikas, 
valstybininkas. Baigė Seinų kunigų seminariją, Peterburgo dvasinę akademiją. Kunigu 
įšventintas 1914 m. Buvo ateitininkų sąjūdžio vienas kūrėjų, Krikščionių demokratų par- 
tijos kūrėjas ir vadovas, Seimo narys, 1923-1926 m. - žemės ūkio ministras, Vilkaviškio 
dvasinės seminarijos profesorius, klebonas Veiveriuose, klebonas ir dekanas Kalvarijoje 
(1935-42). Po karo aktyviai veikė JAV, bendradarbiavo spaudoje, parašė ir išleido keletą 
knygų (LE, t. 13, p. 236; LB, t. 2, p. 371; JAV lietuviai, t. 1, p. 536). 

kliūčių, jei vietos administracija neiškelsianti prieš jį rimtų priekaištų. Ta- 
čiau į Vyžanų [?] kursus nebevyko, nes buvo įpusėję; pavadavo jį sekreto- 
rius kun. Gasiūnas, o Zarasų kursams apskrities viršininkas, atsiklausęs 
Kauno, nebedarė kliūčių aiškinti Katalikų akciją. 

1937.X.25 Seimo narys kun. Gylys parašė man laišką; tarp kita ko, pra- 
nešė: „Universiteto statute komisija pažymėjo Teologijos-filosofijos skyrių; 
gal ir plenumas paliks. Filosofijos skyriaus plotmė, atrodo, priklausys nuo 
kai kurių šiandien aiškintinų klausimų išsprendimo“. Privačiai sužinota, 
kad kažkam susilaikius nusvėrė daugumos nuomonė, nežiūrint p. Kuraus- 
„ ko pastabos: „Reikia išardyti tą klerikalizmo lizdą“. 

1937.X.28 gavau iš prof. Dovydaičio laišką: „...1) Seimo komisijoje žo- 
dis „skyrius“ praėjęs (manoma, su Vyriausybės žinia; dabar klausimas, ko 
vertas bus jo turinys); 2) šiandien girdėjau iš sekretoriaus (Malakausko), 
kad švietimo ministeris teikęsis sutikti priimti pažiūrėti mūsų sudarytą 
skyriaus pertvarkymo planą; 3) švietimo ministerio atimtos stipendijos 
visiems fakulteto neteologams; su rektoriumi išsiaiškinta, kad tai liečia 
tik tuos, kuriems naujai fakultetas yra skyręs stipendijas šio semestro pra- 
džioj. Tad vis dėlto, rodos, penki asmenys liko be stipendijų...“ 

Mums nuostabu, kad kituose kraštuose vaisiai prinoksta metuose ne 
po vieną sykį. Šiemet nepaprastai gražus ir šiltas ruduo. Visų Šventųjų 
vigilijoje aptikau savo sode antru atveju prinokusias raudonąsias ir gel- 
tonąsias avietes; jų gardžiai užkandau: skonis geras, gal uogos ne tokios 
saldžios kaip vasarinės. Bet jau baigiasi tie nepaprasti pas mus reiškiniai: 
prasideda šalnos... 

Kažkas atsiuntė man iš Kauno 1937.XI.15, Nr. 503 „Lietuvos aidą“, 
manydamas, kad aš jo neseku: „Seimas priėmė VD universiteto statutą“. 
Priimtas slaptu balsavimu 30 balsų dauguma prieš 16, dviem susilaikius, 
su komisijos papildymu, kad Teologijos-filosofijos fakultete yra Teologijos 
ir Filosofijos skyriai. Komisijos motyvai buvę šie: „Teologams klausant 
teologiją, dar esą reikalinga kai kurių pedagogikos dalykų, nes jiems gy- 
venime tenka būti kapelionais ir šiaip mokyklų mokytojais. Klausyti gi 
kai kuriuos dalykus Humanitariniame fakultete neleidžianti jų pasaulė- 
žiūra“. Ir vėl filosofija teologams, o ne pasaulionims, būsimiems moky- 
tojams. Tonkūnas Seime pareiškė buvęs pirma prieš teologijos-filosofijos 
teisę ruošti tų pačių sričių specialistus, kuriuos rengia Humanitarinių 
mokslų fakultetas. Dabar jis Filosofijos skyriui pritariąs, nes pataisa ne- 
sudaro lygiagretumo su Humanitariniu fakultetu, nes ir ten Filosofijos 
skyrius neapimąs nei istorijos, nei filosofijos specialybių... Taigi prašyta 

Filosofijos skyrių palikti humanitarine prasme pasaulionims, o skiriamas 
teologams. 

1937.IX.9 rašo prof. Dovydaitis: „... Potestatem habens svirepstvujet. 
Mes jau reformų sulaukėme: įsakyta sustabdyti paskaitas neetatiniams 
asistentams; pas mus tokių buvo du: Vaičiulaitis'“ ir Starkus". Bet gir- 
dėjau, kad šita reforma palietė visą universitetą, kuriame tokių asistentų 
daugiausia esą turėję juristai ir dabar be jų palikę. Bet girdėt, kad jie tu- 
rėsią būt perkrikštyti į lektorius ar kokius ten kitokius ir galėsią skaityti. 
Kokiu pavidalu mes išeisim iš tų „reformų“, turbūt dar tik vienas Dievulis 
težino. 

Vakar turėjau progos šnektelėt tuo reikalu su Šalkauskiu; jis išsitarė: 
„Esame apgauti pačiu niekšiškiausiu būdu...“ Visa mūsų „nodeja“ da- 
bar - tai manymas, kad patsai vyriausias galva (prezidentas) galbūt mano 
kitaip... Bet kiek ta viltis turi pagrindo, teks netrukus pamatyti. Visokių 
gandų vaikščioja. 

Sutikau šiandien vieną iš katalikų inteligentų ir nustebau, girdėdamas 
jo pritarimą: „Tai ką! Žaizdrininkai išgelbėjo fakultetą, Seimą įbaugino?“ 
Juokdarys! Mat kairioji studentija yra teikusi Seimo pirmininkui neva me- 
morandumą, gindama autonomiją. Seimas esą išsigandęs ir mažai balsavęs 
opozicioniškai. Visokių niekų svietas kalba. 

Kan. Butvila, grįždamas iš Kauno, parvežė paskutinės vyskupų konfe- 
rencijos protokolą ir pridėtą nuorašą rašto, rašyto Šventojo Sosto nuncijui, 
ark[ivysk.] Skvirecko gautą 1937.X.9. Jame labai sukritikuotas Lietuvos 
Katalikų akcijos įstatymo projektas, kaip iš esmės prieštaraująs konkor- 
dato XXV str.; pabrėžiama, kad Akcija turi ne tik religinį, antgamtinį tikslą, 
bet ir apima moralinį, kultūrinį, karitatyvinį-socialinį veikimą, kad nevaro 
partinės politikos, bet negali nesiinteresuoti gerąja politika (polis)... 

Pastebima, kad įstatymo projektas suvaržo daugeliu biurokratiškų 
varžtų, kad nuo pat ateitininkų panaikinimo paprastu cirkuliaru sekė vie- 
našališki valdžios aktai, kurie žalingi Bažnyčiai, kad valdžia nebesvarsto 
buvusio pasiūlymo tartis Katalikų akcijos statuto plotme, o pakiša įsta- 
tymo projektą, kad valdžia primenanti sutvarkymą Katalikų akcijos tarp 


** Antanas Vaičiulaitis (1906-1992) — rašytojas, literatūros kritikas, vertėjas ir peda- 
gogas, 1938-1940 m. skaitė paskaitas universitete (LE, t. 32, p. 429; jAV lietuviai, t. 2, 
p. 414). . 

*4 Antanas Starkus (1901-1975) - gydytojas, politologijos profesorius, pedagogas, 1931- 
1940 m. dėstė VDU Medicinos ir Teologijos fakultetuose, Kauno kunigų seminarijoje (LE, 
t. 28, p. 455; JAV lietuviai, t. 2, p. 287). 

Šventojo Sosto ir Italijos, bet neatsižvelgia, kad tai padaryta abišaliu susi- 
tarimu, ne įstatymu, specifikuotu 22 paragrafais... 

Todėl Šventas Tėvas daro rezervus dėl tolimesnių Kauno arkivysku- 
pijos pasitarimų su Lietuvos valdžia Katalikų akcijos srityje ir nepritaria, 
kad arkiv. su valdžia toliau tartųsi apie įstatymo projektą, kad valdžia 
turėtų mesti K. akcijos įstatymo projekto idėją, kad Lietuvių Katalikų ak- 
cijai susisteminti gana susitarimo, patenkinančio abi puses, atsižvelgiant 
į pastabas, padarytas dėl naujo Katalikų akcijos statuto projekto. 

XI.12 atvažiavo pas mane d-ras Penkauskas pranešti, kad arkiv. Arata 
norįs pasimatyti su visais vyskupais, su kai kuriais jau esąs pasimatęs; vė- 
liausia esą reikia būti Kaune pirmadienį, nes antradienį važiuojąs į Rygą; 
esąs kviečiamas ir Telšių vyskupas; esą reikalinga gelbėti fakultetą; da- 
bar dar nenaikinsią Istorijos ir Literatūros katedrų, bet jos neturėsiančios 
teisės duoti diplomų, paliksiančios be studentų; jie nueisią klausyti pas 
humanitarus... 

Nuo Panevėžio važiavau vienoje kupė su vokiečiu, grįžtančiu iš Rusi- 
jos į Hamburgą; sunykęs, apsivilkęs juoda rubaška, viršun jos prieš išva- 
žiuodamas įsigijęs pilką tužurką ir panašų paltą be pamušalo. Už jį sumo- 
kėjęs 120 rublių; medžiaga šiurkšti, turbūt medvilninė; gaudavęs mėnesiui 
300 rublių, kurie, tiesa, verti 10 prieškarinių; negeriant pragyventi buvę 
galima; išgyvenęs 29 metus, tarnavęs krautuvėje, dabar išvarę (ir kitus 
vokiečius tremią); žmoną, kaip Rusijos pilietę, pasilikę sau; savus tebešau- 
dą... Palinkėjęs glūckliche Reise, atsisveikinau Radviliškyje. 

Dotnuvoje sutikau d-rą Dielininkaitį, buvusį Žemės ūkio akademijoje 
pas ateitininkus su paskaita. Papasakojo, jog „Židinio“, „XX amžiaus“ 
atstovai d-ras Skrupskelis, kun. Prunskis ir jis X.9 buvę pas preziden- 
tą, kuris pasakė negalįs daryti viešo interviu, bet norįs privačiai pasi- 
kalbėti su jais... Jie tarę, stoję darban, kai santykiai buvę įtempti, da- 
bar esą kas kita, visa sušvelnėję, vis tik kažko stingą, visuomenė kuo tai 
nepasitenkinusi... | 

Prieita šiandien aktualiausias universiteto klausimas; gerą įspūdį pa- 
daręs katalikams Filosofijos skyriaus palikimas, bet jį sugadino kalbos Sei- 
me: dabar niekas nepatenkintas, nei liaudininkai, nei katalikai, kurie saką: 
„Ką viena ranka davė, kita atėmė“. Prezidentas atsakęs: „Katalikų kiek- 
vienas ko kito norėjo. Arkivyskupas vieno, vyskupai — kito, vysk. Reinys 
trečio... Katalikams yra kitas kelias — penetruotis į visus fakultetus; tiesa, 
tai ilgesnis, bet geresnis. Universitetas netobulas, neparuošė kandidatų, 
teko įsikišti Vyriausybei...“ 

Jie atsakę: „Kas katalikų yra kalbėjęs tuo klausimu, visi norėjo vie- 
no- palikti Filosofijos skyrių humanitarinių mokslų prasme - filosofiją su 
istorija ir literatūra... Švietimo ministeris tai griauna“. — „Ar tai išdėstėte 
švietimo ministeriui?“ — „Fakulteto dekanas dėstė, bet veltui“. - „Gražu 
visuose fakultetuose turėti savo žmonių, tačiau to negalint, reikia bent 
vieną fakultetą turėti katalikams. Jei kiti fakultetai nepristato savo žmonių, 
tai dar labiau nepristatys katalikų profesorių... Švietimo ministerio mintys 
įžeidžia katalikus. Mes ginčijamės tarp savęs, o bolševikų propaganda 
varoma; darbininkai, net valstybės įstaigos darbo rūmus naudoja komu- 
nistinei agitacijai...“ Prezidentas atsakė: „Reikia plėsti socialinę politiką; 
pradėta statyti darbininkams nameliai, rodoma, kokia darbininkų padėtis 
Rusijoje... Ta ta visa tai gera, bet šito negana; kad ir bloga Rusijoje, bet vi- 
siems, visi lygūs. Pas mus statoma darbininkams nameliai, tuo tarpu Lietū- 
kio, Maisto, Pieno centro žmonės statosi rūmus... Konsolidacijos nėra“. 

Kalbėjosi apie viską plačiai, tik apie konsolidaciją ne. Grįžo prie fakul- 
teto ir tarė: „Pasidomėsiu, pasikviesiu švietimo ministerį“. Jie tarė: „Prieš 
pat balsavimus Seime atėmė filosofijos studentams stipendijas“. - „Grą- 
žintas skyrius, bus grąžintos ir stipendijos“. - „Ministeris žinojo balsa- 
vimo išvakarėse, koks bus Filosofijos skyriaus likimas, visgi stipendijas 
atėmė“. - „Teiravaus, bus grąžintos, - baigė pasikalbėjimą p. Respublikos 
Prezidentas. 

XI.15 nuėjau pas ark[ivysk.] Aratą. Pasakė, norėjęs pasimatyti su vysku- 
pais, reikią ką nors daryti su fakulteto reikalu, nes į Romos notas nekreipią 
dėmesio; vyskupai turį paveikti arkivyskupą Skvirecką... „Mes jau daug 
sykių bandėme, bet negalėjome paveikti. Tamsta galėtumėte tai padaryti“. — 
„Aš jam sakiau, jei jis gali ir nori suprasti“. - „Jis tai supranta“. — „Taip, jis 
supranta, bet nieko nenori daryti“. - „Mat jis įtikėjo, kad jo taktikai pritaria 
Šventasis Sostas, kad jaunieji vyskupai domnati ad bestios, tai ir pasidarė 
nesukalbamas“. - „Non domnati“,- atsako. - „Vyskupai buvo Romos vardu 
raginami vienybėn, o nebuvo sakoma, kas išjų kaltas nevieningumu“.- „Ne- 
buvo sakoma, kas kaltas, nes būtų reikėję pravesti procesą. Šventas Tėvas 
Belgijos vyskupams, valonams ir flamams nesant vieningiems, taip pat net 
tris kartus pakartojo unite avant tuot, apret tuot, sur tuot“. - „Mes gyvenome 
ir veikėme užrištomis akimis, mums niekas nieko nesakė“. - „Aš negalėjau 
sakyti, nes buvau suvaržytas S.Officii sekretu; nelaukite, Šventasis Sostas 
negali duoti smulkių direktyvų“. - „Mes suprantame, kad negali angažuotis 
atvirai, kad turi veikti vyskupai, bet mes norime būti lojalūs Apaštalų Sostui, 
turėtume jausti jo valią, nebūti domnati ad metalla“. 

„Kas buvo, tai dabar priklauso istorijai“, - tęsia kalbą nuncijus. Atsa- 
kiau: „Bet dabar ką nors griežtesnio daryti per vėlu“. - „Kodėl per vėlu? 
Tegul bent palieka istorijai“. - „Paliks istorijai trys ganytojiški raštai, vys- 
kupų pasirašyti, arkivyskupo nepaskelbti; tačiau dabar nebegana ganyto- 
jiško rašto; pirma reikia sudaryt planą ir suorganizuot veikimą, tik paskui 
skelbti ganytojišką raštą. Nieko nedarant, užiminės mūsų poziciją po po- 
zicijos, siūlydami susitarti naujus projektus, atidėlios susitarimą“. — „Aš 
tai supratau prieš pustrečių metų, kad vilkina derybas“, - sako nuncijus. 
„Man, - sakau, - tai buvo aišku prieš puspenktų metų; aš turėjau progos 
„ Romoje vienam asmeniui visa tai išdėstyti pro memoria“. - „Teko ir man 
tai matyti, bet negalėjau sakyti“. — „Kaip surašiau, taip gyvenimas ir eina 
tais keliais“. — „Taip, gyvenimas eina tais keliais“, - patvirtino nuncijus. 

„Arkivyskupas atmetė Vyriausybės siūlytą Katalikų akcijos įstatymo 
projektą“, - tarė ark[ivysk.] Arata. „Negana vien atmesti, reikia ką nors 
nuo savęs siūlyti, paduoti kontrprojektą“, - pasakiau. „Jis, - sako, - su 
manimi nenori tartis. Kai buvau susišaukęs vyskupus pas save, aš vienas, 
rodos, buvau už tai, kad vyskupai patys vieni neturėtų imtis derybų, kad 
nebūtų izoliuotas Romos atstovas, kad tos derybos nepasidarytų vidaus 
reikalas, bet anuomet sutikai su tarpininkavimu“. 

Vyskupas Staugaitis, kuris pirma manęs buvo audiencijoje pas ark[i- 
vysk.] Aratą ir manęs laukė pas t. marijonus, nerimavo ir paskambino man 
nunciatūron, kada pagaliau aš ateisiąs. Dar aptaręs vieną kitą vyskupijos 
mažmožį, atsisveikinau su nuncijum. Su vyskupu Staugaičiu užsisakėm 
vizitą pas ark[ivysk.] Skvirecką pusei ketvirtos, iškvietėme vyskupus Kuk- 
tą ir Reinį rytojaus dienai Kaunan. 

Pas arkivyskupą Skvirecką Telšių vyskupas atvirai viską išpasakojo, 
ką girdėjęs pas Aratą fakulteto reikalu, kad mes iškvietę kitus vyskupus, 
o Karosas esąs Panemunėje, kad esą reikia ką nors daryti. Pasiūlėme ne- 
beiti asmeniškai pas Vyriausybės atstovus, bet parašyti raštu. Ark[ivysk.] 
Skvireckas spyrėsi, tedarąs Arata, nes per Aratą gavęs iš Romos patarimą 
nebepertraktuoti su valdžia. 

Skvireckas pasisakė grąžinęs Lozoraičiui Lietuvių Katalikų akcijos 
įstatymo projektą, nes ta forma neradęs pritarimo nei jo paties, nei vysku- 
pų. XI.13 ministeriai Lozoraitis ir Čaplikas užsakę pas jį audienciją, manęs, 
kad bandysią dar tartis, bet atėję prašyti nebedaryti per miestą procesijos, 
paskirtos rytojaus sekmadieniui „Komiteto pro Deo“. Esanti sunki padė- 
tis, vieninteliai draugai esą SSSR, negalima jų erzinti. Jis sutikęs atšaukti 
procesiją. 

Pagaliau ark[ivysk.] Skvireckas, mūsų atakuojamas, sutiko pasirašyti 
su vyskupais raštą JE respublikos prezidentui ir ministeriui pirmininkui 
Tūbeliui, mane įpareigojo lig rytojaus 11 val. parengti rašto projektą, per- 
diskutuotiną visų vyskupų, kurie pas jį susirinksią ir pasiliksią pietų. 

Projektą parašiau, turėdamas omenyje vyskupų nusistatymą švelniau- 
siai reikšti mintis. Pasirodo, kad visi netikėtai panoro griežtumo. Net vys- 
kupas Karosas pritarė aiškesnei, statesnei formai. Kai raštas buvo galutinai 
perredaguotas, pasakiau, kad šiandien aš nuolaidžiausias vyskupas. 

Raštas prasideda padėka p. prezidentui, kad paliko Filosofijos skyrių; 
apgailestauja, kad švietimo ministeris laikė galimu daiktu remtis vysku- 
pais, įrodinėdamas Seime tinkamumą katalikams humanitarinių mokslų 
fakulteto, nes neginą jo lankyti ateitininkams, juk ministeriui vyskupų 
pažiūra buvo žinoma iš turėtos audiencijos pas p. prezidentą; palikus sky- 
riaus vardą, sunaikinti jo turinį; prašoma šalia filosofijos palikti dar istori- 
jos ir literatūros specialybes. 

Vėliau sužinojau vysk. Karoso pasikeitimo priežastį: gavęs iš Romos 
įsakymą prileisti vyskupą Reinį prie darbo kurijoje, duoti jam pareigas, 
bent nemažesnes už generalvikaro, pavesti jam seminarijos priežiūrą, pa- 
čiam nebevizituoti vyskupijos... Tuojau atvykęs pas Aratą; šis raminęs 
senelį. Apaštalų Sostas nenorįs jo pervarginti, linkįs jam kuo ilgiausiai gy- 
venti, todėl duodąs nurodymų leisti save pavaduoti VSSMPUL jo adjuto- 
riui. Ordinaras bent kiek nusiraminęs. 

Iš pasaulinių diplomatų sferų teko sužinoti, kad anglas labai pasipikti- 
nęs mūsų Vyriausybės nesavarankiškumu, kad SSSR atstovui reikalaujant 
neleidusi religinės procesijos per miestą. Katalikai gi piktinasi ark[ivysk.] 
Sskvirecku, kad atšaukė paskelbtą procesiją, net pats neatėjo į pamaldas 
bazilikon, kur ark[ivysk.] Arata iškilmingai suteikė palaiminimą Švč. Sa- 
kramentu miniai, neorganizuotai susirinkusiai Šv. adoracijon. 

Tos pačios diplomatų sferos teigia, kad iš derybų tarp Bažnyčios ir 
valstybės nieko nebūsią, nes valdžioje nesą žmonių, kurie plačiau (pvz., 
kaip prancūzai, kurie flirtuoją su katalikais ir popiežiaus atstovais) pasi- 
žiūrėtų į reikalą, suprastų Apaštalų Sosto reikšmę. Tuo tarpu Vyriausybės 
sferos leidžia paskalas, kad mes nenorį taikytis, nedarą jokių nuolaidų, nes 
mes turį konkordatą... 

Tie patys diplomatams artimi žmonės teigia, būk dabar Lietuvą valdą 
trys asmenys: A.Smetona, J.Tūbelis ir J.Tūbelienė. Tarp tautininkų esąs 
didelis trynimasis, norį paliegusį Tūbelį atstatyti, jo vieton paskirti sti- 
presnį žmogų, kuris išjudintų kraštą iš stagnacijos, paimtų stipresnį kursą 


GyvENIMO BRUOŽAI 181 


katalikiškų organizacijų atžvilgiu... Bet p. Tūbelienė negalinti įsivaizduoti, 
kaip ji būsianti ne premjero žmona, ir daranti viską, kad tik vyras pasiliktų 
savo vietoje... 

Gavau „Amerikos darbininko“ 1937.XI.12, Nr. 85. Jame atspausdintas 
atsišaukimas „Budėsime Lietuvos garbės sargyboje“, pasirašytas 19 kunigų 
ir 20 pasaulionių. Visi pasirašiusieji atstovauja katalikiškoms organizacijoms 
ir katalikiškai spaudai; nė vienas nėra pasirašęs vien už save. Matomai, toks 
memorandumas yra pasiųstas Lietuvos Vyriausybei ir paskelbtas spaudoje: 
ginamas Teologijos-filosofijos fakulteto Filosofijos skyrius „bent dabartinėje 
plotmėje, nes šie reikalavimai yra teisėti ir teisingi“. Autoriai prieina tą išva- 
dą, kad Filosofijos skyriaus panaikinimas būtų didelis įžeidimas kultūrinės 
apykantos principų, tai būtų pradžia kovos, kuri pareikalautų daug jėgų, 
tačiau kuri anksčiau ar vėliau vis dėlto baigtųsi Katalikų Bažnyčios laimė- 
jimu... Būtų aiškus šaukimas kovon visos Lietuvos katalikų visuomenės ir 
katalikiškos išeivijos, kas būtų nepaprastai žalinga Lietuvai ir lietuvybei... 

„Bet koks Lietuvos Vyriausybės tolimesnis žingsnis mindžioti Lietuvos 
katalikų teises privers mūsų visuomenę atsisakyti nuo bet kokio bendra- 
darbiavimo ne tik su katalikų teises pažeidžiančia Lietuvos Vyriausybe, 
bet ir su jos atstovais, ir su ta išeivijos dalimi, kuri pritars Lietuvos Vy- 
riausybės tokiems darbams. Šia proga pareiškiame, kad išeivijos katalikų 
visuomenė neis į jokius „bendrus frontus“, o vien savo jėgomis ištikimai 
budės Lietuvos katalikų teisių ir Lietuvos garbės sargyboje“. 

„Lietuvos Aido“ 1937.XI.30, Nr. 546 tilpo pasikalbėjimas su švietimo 
ministeriu: „... Teologijos-filosofijos fakulteto Filosofijos skyrius galės teik- 
ti filosofijos ir pedagogikos mokslų specialybes, nors, be to, jis dar turės 
ir Visuomeninės istorijos bei Literatūros katedras, bet šių katedrų dalykai 
gali būti tik laikomi pagalbinėmis teologijos ir filosofijos mokslo šakomis... 
Švietimo ministerija baigusiems Teologijos-filosofijos fakultetą negalės pri- 
pažinti teisės dėstyti istoriją, literatūrą ir kalbas vidurinėje mokykloje...“ 

Tą pačią dieną 18 val. Teologijos-filosofijos fakulteto dekanas, susikvie- 
tęs Filosofijos skyriaus studentus, pranešė jiems padėtį; tai padarė įsakytas 
universiteto rektoriaus, kuris gavo raštą iš p. švietimo ministerio, rašytą 
1937.XI.24, Nr. 23926. Rašto turinys toks pat, kaip ir pasikalbėjimas, tik 
įsakoma painformuoti apie tai Teologijos-filosofijos fakulteto klausytojus, 
einančius ne teologinius mokslus. 

Be to, įsakoma dar atkreipti Humanitarinių mokslų fakulteto dėmesį, 
kad atsižvelgdama į įstato 97 str. nuostatus ir kai kurių Teologijos-filosofi- 
jos klausytojų keblią padėtį, į kurią jie be savo kaltės pateko, suklydę dėl to 

fakulteto Filosofijos skyriaus teisių, kad jis kiek galint patogesnėmis sąly- 
gomis priimtų į Humanitarinių mokslų fakultetą tuos teologijos-filosofijos 
klausytojus, kurie panorės į jį pereiti. 

1937.XI.30 prof. Dovydaitis rašo: „...Šio mėnesio alga man buvo už- 
kliuvusi dėl neturėjimo pagrindinėj katedroj (religijų istorijoj) 4 val., kaip 
to reikalauja naujasis statutas. Bet dar šiaip taip atsigynėme. Bet koks bus 
finalas dėl man inkriminuojamo dalyko Alytuje, kas gali žinoti? 1). Geriau- 
siu atveju man jau bus atėjęs laikas virsti nebyliu kalbėtoju (orator mutus). 
Tuomet jau man būtų daug mieliau būti nebe oratorium, bet aratorium 
padubisyje. Dėl to turbūt teks intensyviai pradėti rūpintis gaspadoryste, 
statyba... 2) [rankraštyje tuščia eilutė] 

1) Mat spalio 31 d. profesorius skaitė paskaitą katalikų vyrų susirin- 
kime. Rektorius 1937.XI.27 konfidencialiu raštu paprašė paaiškinti daro- 
mus priekaištus, kuriuos taip pat atsiuntė, pažymėdamas, kas juos daro; 
priekaištai politinio turinio. Profesorius paaiškino, kad kaltintojas sujaukė 
politinius dalykus su pasaulėžiūriniais, paprašė nurodyti kaltintoją, kurį 
duosiąs teisman už netikras inkriminacijas. 

2) Prof. Dovydaitis, kaip ir kiti tarybos nariai, už paskelbimą Lietuvos 
Nepriklausomybės, yra gavęs prie Dubysos Lietuvos žemės gabalą, pliko 
lauko be trobesių. 

XII mėn. Panevėžin atvyko vysk. Būčys misijų tarp rusų reikalais, 
painformuoti mane, ką mano daryti mano vyskupijoje, gauti pritarimo 
pasirinkti aukų... Sušnekau apie bendrą padėtį; reiškė pesimizmą. Per- 
skaičiau jam ganytojiško rašto projektą, kurį manau paskelbti 1938.11.16. 
Išklausęs tarė: „Gerai parašytas“. - „Ar skelbti?“ — „Žinoma, skelbti“. — 
„Šauks“. — „Turi rastis Ambroziejus“. - „Nesmerksi manęs, kad išsišo- 
kau?“ - „Išbučiuosiu“. 

Išleidus svečią, vysk. Reinys paskambino iš Kauno telefonu, kad atvyk- 
čiau, esą svarbių reikalų, būsią kiti vyskupai. XII.4 nuvykau priešpietėje; 
tuojau prisistatė vysk. Reinys ir pasakė, kad 15 val. pas arkivyskupą būsiąs 
pasitarimas; dėl jo vysk. Staugaitis ir Kukta vaikščioję pas arkivyskupą. 
Vyskupas Reinys įdavė nuorašą memorandumo, kurį kaip vyskupų įga- 
liotinis perdavė prezidentui, Tūbeliui ir Tonkūnui. 

Memorandumas platus; nurodinėja švietimo ministerio priekaištų 
netikslumą, paskutinio jo rašto universiteto rektoriui ir pasikalbėjimo su 
„Lietuvos aido“ korespondentu neracionalumą. Viskas pagrįsta faktais ir 
skaitmenimis. Jo išvada tokia: pakeisti p. Tonkūno raštą, leisti Filosofijos 
skyriui susitvarkyti pagal naująjį statutą, ne pagal subjektyvius ministerio 

paaiškinimus, traktuot su tokiu pat palankumu Filosofijos skyriaus perso- 
nalą, kaip ir humanitarus. 

Nuėjus pas arkivyskupą, jis tarstelėjo, kad buvę pas jį du vyskupai ir 
prašę vyskupų pasitarimo; davė žodį vysk. Staugaičiui, kuris nupiešė pa- 
dėtį, reiškė nuomonę, kad toliau nieko nebedaryti esą negalima, kad reikią 
ryžtis tokiam ar kitokiam žygiui. Vysk. Reinys pasiūlė siųsti delegaciją pas 
valdžios atstovus, reikalaut to paties, ko jis prašė memorandumų; jiems 
nesutinkant pasakyti, kad vyskupai būsią priversti kreiptis į tikinčiuosius, 
paaiškinti visą reikalą... 

Prasidėjo debatai prieš ėjimą ir už jį, už bendrą ganytojišką raštą ir už 
atskirus vyskupų raštus... Kitiems vyskupams nutilus, vyskupas Reinys 
kartkartėmis įrodinėjo savo pozicijos palaikymo reikalą, pasikartodamas 
aiškino savo memorandumo minčių teisingumą, p. švietimo ministerio 
argumentų vylingumą... Kai jis nustodavo kalbėjęs, tęsėsi slegianti tyla. 
Tylėjau tyčiomis, laukdamas, kad arkivyskupas atsilieptų. 

Skvireckas ištylėjo pusantros valandos. Pagaliau pilnais tulžies žo- 
džiais tarė, kad pas valdžią eiti nepravartu: esą nemandagūs, nieko ne- 
atsaką į paduotus raštus, tik Tonkūnas davęs atsakymą per laikraštį ar 
agresingu raštu per universiteto rektorių; bet nerodė noro skelbti kokį nors 
aiškų ganytojišką raštą, nes nepasitikįs kunigais nei žmonėmis, raštas ne- 
atsieksiąs savo tikslo, tik dar sykį nukentėsiąs vyskupų autoritetas; o ką 
daryti, taip ir nepasakė. 

Pagaliau paprašiau žodžio. Pirmas ganytojiškas raštas, dėl kurio užvi- 
rė konfliktas, nepasiekė tikslo dėl mūsų pačių kaltės, bet ir nepaliko visai 
be pasekmių. Dabar padėtis yra kitokia, kad mus atgal stumia ir stumia, 
užimdami kaskart naujas mūsų pozicijas; kai sutinka pasipriešinimą, nu- 
stoja; sąjūdžiui praėjus, vėl savo daro. Dėl to reagavimas turi savo tikslą. 
Koks prieštaravimas įmanomas? Jei ganytojiškas raštas, tai turi būti ne 
bespalvis, o turiningas, aktualus. 

Bendras raštas, žinoma, taikant jį prie atskirų autorių pažiūrų, bus ne 
toks aiškus; bet aš beveliju bendrą visų vyskupų, kad ir blankesnį, nes vie- 
nam kitam išleidus susidarys vyskupų nevieningumo įspūdis. Bet, mano 
supratimu, šiandien ganytojiškų raštų nebeužtenka; pirma reikia parengt 
planą žygiui, suorganizuot dvasiškiją, katalikiškas organizacijas, net ka- 
talikus inteligentus; kai studentai vyks švenčių į sodžius, tada kaip šūkį 
skelbti ganytojišką raštą... 

Skvireckas pasiūlė duoti kunigams dekanatinėse konferencijose išgvil- 
denti katalikiškojo auklėjimo reikalą, tai būsiąs prirengimas. Atsakiau, kad 

tai ilga procedūra, labai nusitęs pats žygis, o daryti ką nors reikia anksčiau. 
Nieko nesiryžtant mus stums toliau, kunigai pagaliau pasidarys pasyvūs 
įvykių stebėtojai; ta nuotaika persimes į seminarijas, nauja dvasiškijos kar- 
ta auklėsis taikymosi prie aplinkybių dvasioje. Vyskupai liks be aktyvių 
karininkų vadų, pagaliau ganytojai be ganomųjų, kaip mums ne kartą yra 
grasinęs Marius. 

Tiesa, nesėkmingais žygiais griaunamas vyskupų autoritetas, kurį rei- 
kia saugoti. Jei manoma, kad ganytojiškas raštas gali pakenkti vyskupams, 
kitaip sakant, iš viršaus nepriimtinas, tai reikėtų organizuoti reagavimą iš 
apačios. Kiekviename dekanate yra bent keletas pasišventėlių, kurie vis- 
kam pasiryžę; neskelbiant ganytojiško rašto, duoti jiems aiškių instrukcijų, 
kąir kaip daryti. 

Prasidėtų visoje Lietuvoje sąjūdis; žinoma, ne vienas jų gali nukentė- 
ti; jie turėtų žinoti, kad jiems bent materialinės skriaudos bus atlygintos; 
kaip mano vyskupijos nubaustieji kunigai piniginėmis baudomis ar dar 
nesumokėjo, nes neįvykdytas nutarimas, ar direktoriui Juškai, išskaičius iš 
kunigų atlyginimo baudos, kunigas nepajuto, nes gavo visą, kaip visada, at- 
lyginimą; jie privalėtų suprasti, kad vyskupas kartais takto sumetimais gali 
būti priverstas jį pabarti, bet visa tai įvyktų nenuoširdžiai, be įsitikinimo. 

Jei tas sąjūdis iš apačios neatsiektų savo tikslo, nenukentėtų vyskupų 
autoritetas. Sąjūdžio tikslas būtų neramumu krašte versti juos nutrūkusias 
derybas vėl užmegzti; mes, kur neliečiami principai, galėtume nusileisti; 
jiems „zakon čto vyšlo; kuda poviernioš, tam vyšlo“ rasi galima būtų su- 
sitarti. Bruzdėjimo išvada turėtų būti ne karas, o taika, bent sustabdymas 
agresijos iš valdžios pusės. 

Skvireckas atsiliepė: „Tai reiškia —idti v narod“. - „Mano nuomone, - at- 
sakiau, - geriausia būtų ganytojiškas raštas ir ėjimas v narod. Ganlytojiš- 
kas] raštas turėtų būti ne puolimas, o išdėstymas, kas mums ne principas, 
o be ko mes negalime pasitenkinti; bet šito negalint padaryti, lieka veiki- 
mas vien iš apačios. 

Šiuo atveju nėra būtino reikalo pačiam vyskupui organizuoti sąjūdį 
tiesiogiai; gali būti kunigas, įgaliotas tarpininkas, kuris viską tvarkys; tik 
reiktų jam duoti aiškių instrukcijų, kurias turėtų išvežioti patikimiems 
idealistams. „Tai prašykime Panevėžio vyskupą, - tarė Skvireckas, - ligi 
kito suvažiavimo paruošti planą“. — „Kam aš vienas turiu tai daryti, - at- 
sakiau. — Visi pagalvokime ir prieš Naujus metus pavasarininkų konie- 
rencijos proga susirinkę pasitarsime, nustatysime veikimo gaires“. Taip 
tris valandas padiskutavę, išsiskirstėme kas sau be didelės vilties, kad 

arklivysk.] ryžtųsi ką nors daryti, o be jo vyskupų žygiai mažiau sėkmingi, 
nes metropolitas visuomenės laikomas kitų viršininku. 

1937.XII.18 lankėsi pas mane Panevėžio katalikų vyrų šventės proga 
vysk. Reinys ir d-ras Leimonas. Atvežė man prof. Dovydaičio laišką; jame, 
tarp kita ko, rašoma: „Iš dr. O.Norušytės'“ girdėjau prieš kokį mėnesį tokį 
dalyką. Ji atsitiktinai kalbėjosi su kažkokiu tautininku apie Tonkūno akciją 
prieš fakultetą. Tas tautininkas pasakęs maždaug taip: „Tonkūnas pats, 
be tautininkų pritarimo pradėjo kovą su Teologijos-filosofijos fakultetu; 
pažiūrėsime, kaip jis ją iki galo išves; jei išves, tai kaip laimėtojas pasiliks 
ministeriaut, bet jei prakiš, tai teks jam iš ministerių trauktis“. 

Vakarykščiame fakulteto posėdyje, kuriame išrinkome naują kandida- 
tą į dekanus - prof. Malakauską, 1) Kuraitis kalbėjo tikrai žinąs, kad pats 
aukščiausias žmogus (žinoma, ciesorius) tikrai yra linkęs dar kalbėtis ar 
galvoti dėl Tonkūno interpretacijos ir ją modifikuoti. Dėl to mūsų fakultete 
vėl dar bent kiek radosi nuotaikos, kad dar galbūt šį tą galėsime atgauti, 
kad dar šį tą mums mestels... 

Visa katalikiškoji inteligentija esame šiuo metu giliai pasipiktinę 
„Draugijos“ išleidimu, kurios žygį mes kvalifikuojame kaip dūrį peiliu 
į nugarą „Židinio“ ir „Tiesos kelio“... Visur ir visi kalba, kad konsoliduo- 
kime katalikišką spaudą, nebūkime susiskaldę, o čia štai vėl skaldyma- 
sis. Vyksta rusų patarlė „pop svoje, čiort svoje“, ir neįtikima tiesiai, kad 
„Draugijos“sumanytojas ir subsidijuotojas [įterpta eilutė: „1) Perrinktas 
kan. Kuraitis nebuvo patvirtintas dekanu“, toliau pora eilučių tuščių] esąs 
arkiv. Skvireckas. Tai skandalingas nesugebėjimas, kur padėti atliekamus 
nuo statybos pinigus... 

O vargšas prelatas Dambrauskas, kiek jis daug pralošė... laiku ne- 
numiręs. Gaila senelio, kuris pateko į kažkokios „klikos“ rankas. Iš viso, 
ypač „Židiniui“, ateinančiais metais bus striuka: ir „Vairas“ pereina į kito, 
gabesnio redaktoriaus rankas (Ivosiškio - slap. [Stasys Leskaitis]) ir bus 
dvisavaitinis; be to, „Sakalas“ leis „Dienovidį“, o čia dar ir „Draugija“. 
Taigi debesys „Židinio“ padangėje ir kunigijos skaldymas“. 

Vyskupas Reinys pasipasakojo buvęs pas nuncijų Aratą, prezidentą 
ir Tonkūną. Nuncijus pasakė, kad apsilankęs pas arkivyskupą Skvirec- 
ką, jam prikišęs, kad jei nesilankąs pas Vyriausybę „persona grata“ (su- 
prask - Skvireckas), tai turintis lankytis „persona ingrata“ (būtent Reinys); 
priminęs, kodėl neišleidęs bendro ganytojiško rašto civilinės metrikacijos 


5 Ona Norušytė (g. 1906 m.) - pedagogė, filosofijos daktarė (LE, t. 20, p. 426) 

reikalu, Romos įsakyto, kad ne tada esąs laikas skelbti, kai jau įvykęs fak- 
tas, o reikią užbėgti už akių. - 

Vyskupo Reinio paklaustas atsakė, kad gynimas rašyti kolektyvinius 
prašymus, ypač prezidentui, buvęs taikytas aniems laikams, o ne šiems; 
pasisakė buvęs pas min. Lozoraitį, kuris pastebėjęs, kad derybų klausimas 
„Arremediable“, kad Lozoraitis diplomatų sferoje apie santykius su Baž- 
nyčia leidžiąs paskalas, būk visa tuo esanti kalta Roma, kad jis sugrįžęs 
į Rygą, turėsią prieš tai reaguoti taip pat diplomatų tarpe... 

Vysk. Reinys ėjo pas p. prezidentą sužinoti savo memorandumo pasė- 
kų. Prezidentas atsakė, jog jo memorandumą skaitęs: esą suprantama, kad 
gavusieji filosofijos ir pedagogikos diplomus neturėsią kur dėtis, kas kita 
istorijos, literatūros baigimas... jam ne visos smulkmenos esančios žino- 
mos; žadėjo pasikalbėti su Tonkūnu ir prašė taip pat vysk. Reinį kalbėtis 
su Tonkūnu... 

Min. Tonkūnas išdidžiai pasakė, [kad] memorandumas jo neliečiąs, nes 
jam esąs atsiųstas nuorašas. Pasakius, kad visi trys egzemplioriai buvo ori- 
ginalai, persiųsti atskirais lydimais raštais, nusiramino, laikėsi savo nuo- 
monės, būk Švietimo ministerijai buvusi nežinoma skyriaus santvarka, 
kad skyriaus absolventų paskyrimai mokytojais, diplomų pripažinimai 
nebuvę oficialūs aktai... Žodžiu sakant, „skusta, kirpta“. Taigi vyskupo 
Reinio gerų norų padiktuota misija palieka vien „istorijai“. 

D-ras Leimonas papasakojo paskutinę naujieną: Delbos"““, lankyda- 
masis Varšuvoje, spyręs lenkus taikytis su lietuviais, kad nuo Baltijos iki 
Juodųjų būtų galima padaryti koridorių tarp vokiečių ir rusų. Tuo reikalu 
išvykęs į Karaliaučių kun. Pupaleigis, kuris susitiksiąs su savo mokslo 
draugu lenku. Lenkai esą pasiryžę grąžinti Švenčionių apskritį, o Vilniui 
duoti autonomiją. 

XII.22 kriminalinės policijos valdininkas Mamėnas pasikvietė pas save 
KVC raštinės vedėją ir kurijos mašininką Vytautą Žalį, kuriam pasiūlė ben- 
dradarbiauti. Bandymas nepasisekė, kaip su buvusiu kurijos mašininku 
Antanu Narbutu, kuris tarnavo slaptoje policijoje, kol pradėjo gerti; buvo 
paleistas ir gavo kurjerio vietą pas savuosius, pirm gavęs iš jų žandan, kad 
nemokėjo išsilaikyti nesuprastas. 

XII.28 nuvykome su vysk. Staugaičiu pas arkiv. Skvirecką ir sutarėme, 
kad rytojaus dieną 10 val. susirinksime apsvarstyti tolimesnių žygių san- 


96 Yvon Delbos (1885-1956) - prancūzų politikas, 1936-1938 m. — užsienio reikalų minis- 
tras (LE, t. 4, p. 422). 

tykyje su Vyriausybe. Vysk. Staugaitis įdavė ganytjojiško] rašto projektą, 
kuriame išdėstomos visos skriaudos katalikams nuo pat ginčo pradžios iki 
paskutinių dienų. Projektas parašytas aiškiai, populiariai, suprantamai. 

Metrop. Skvireckas painformavo, kad min. Lozoraitis patvirtino jo raš- 
to gavimą, pareiškęs apgailestavimą, kad pasitarimai nebegali būti tęsiami, 
parašęs, kad Vyriausybė Kat[alikų] akcijos įstatymo projektu parodžiusi 
katalikams didžiausią palankumą. Taip derybos dėl mūsų diplomatų žli- 
bumo užsitęsė kelerius metus ir davė progos apkaltinti tuos pačius diplo- 
matus jų nutraukimu. 

Papasakojome, kas patirta periferijose: vysk. Staugaitis buvo sušaukęs 
apie 40 veiklesnių kunigų pasitarti; visi esą pasiryžę smarkiai reaguoti. Aš 
buvau po vieną pasikvietęs dekanus, pas du tolimesnius buvau nusiuntęs 
sekretorių. Nepritariančių kunigų akcijai kaip ir nebūsią; kai kurie dėl 
senatvės ar nesugebėjimo silpnai reaguosią; žymi dauguma energingai 
varysianti akciją; reikalingas esąs bendras vyskupų ganytojiškas raštas ir 
bendras visų vyskupijų sąjūdis iš apačios. Arkiv. pasisakė, lig tol nieko ne- 
padaręs; po Naujų metų šauksiąs dekanų konferenciją, vienu žygiu norės 
nušauti du kiškius. 

Ta pačia proga papasakojo metropolitas, kaip atgijus „Draugija“. Bu- 
vęs senas noras, kad oficialioji „Tiesos kelio“ dalis eitų dažniau, kad nėra 
kur skelbti dažnesnių kurijos įsakymų; to „T.K.“ redaktorius nepaisęs; rei- 
kėjo kapelionams duoti knygų recenzijų; kituose organuose nebuvę galima 
klaidų atitaisyti, nes jie turį savas pažiūras... Tačiau šitokia „Draugija“, 
kaip išėjęs pirmas jos numeris, negalėsianti pasilikti. 

Pasakiau, kokie bus nepatogumai Kauno arkivyskupijos organui atsi- 
skyrus nuo kitų vyskupijų, kad vienybė, kurion lig tol Roma ragino, dar 
labiau pairsianti, jei kiti vyskupai pasiliksią prie „Tiesos kelio“. Man buvo 
žinoma, kad vyskupas Reinys yra parašęs „Draugijos“ redaktoriui laišką, 
reikšdamas nepasitenkinimą katalikiškos spaudos anarchija. Vysk. Stau- 
gaitis pareiškė, kol kas pasilieką prie „T.K.“ 

Pasikalbėjome, supažindinau kolegas su naujos Konstitucijos projektu, 
kurio jie dar nebuvo matę. Nupasakojau bendrą jos pobūdį, o perskaičiau 
tuo paragrafus, kurie liečia Bažnyčios reikalus. Ji kaip organizacija neiš- 
vardyta, tėra valstybės pripažintos tikybos; joms duodama laisvė melstis, 
atlikti apeigas, bet visa tai net bažnyčios negali naudoti tam, kas priešinga 
Konstitucijai; tikybos neturi juridinio asmens teisių, tik gali gauti apibrėž- 
tas įstatymų; civilinei metrikacijai duodama pirmenybė prieš bažnytinę, 
kunigai turi tarnauti kariuomenėje, tik atskiru įstatymu gali būti atleisti. 

Netikėtai Skvireckas paklausė vysk. Staugaitį, ką daryti su pranciškonų 
provincijolu t. Augustinu Dirvele"?. „Imti nagan, jei nusikalsta Kaune“, 
atsakė telšiškis. Pasirodė, kad arkivyskupo rašomas raštas nunciatūrai, 
prašant sudrausti vienuolį Augustiną ir pasirūpinti, kad kongregacijai pa- 
skirtų kitą provincijolą. Nepridėjau nė pusės žodžio, nes mano nuomonė 
būtų buvusi pikta ne tik dėl kitų dalykų, bet ir dėl išvažiavimo iš Troškūnų: 
nelaimėję bylos, kurią patys iškėlė kongregacijoje, pasipūtę išsikraustė. 

Rytojaus dieną neatėjo posėdin nei vysk. Kukta, nei Reinys. Arkivysk. 
Skvireckas apie ganytojiško rašto projektą išsitarė, kad gerai esąs para- 
šytas, beveik viskas esą pasakyta; bet paskelbus, kas toliau? Esą reikia 
pakeisti adresatą: nekreipt prieš Vyriausybę, o kaltinti laisvamanybę, kuri 
katalikams kenkianti. Paprašė autorių pakeisti redakciją ta prasme ir pats 
bandysiąs rašyti pasinaudodamas jo medžiaga. Pasiūlė susirinkti vasario 
1 d. Pastebėjau, kad nusitęs paskelbimas iki gavėnios. 

Kiek sykių esu Kaune, išgirstu ką nors, kaip tautininkų viršūnės mane 
kąsnoja. Vienas sakąs: „Panevėžys žino, ko jis nori“. Kitas: „Duokite mums 
į Kauną vysk. Paltaroką, mes su juo susikalbėsime“. Min. Tonkūnas, kuris 
mane pirmiau vadindavo „udielnyj kniaz“, atstovui Gyliui nepalankiai 
vertinęs vysk. Reinio memorandumą kaip negyvenimišką, pasakęs: „Vie- 
natinis realus vyskupas tai Paltarokas...“ Todėl prašyta manęs, jei pasitai- 
kytų proga, nevengti Tonkūno. 

Nuvykome į labai gausią „Pavasario“ konferenciją. Vysk. Staugaitis 
arkivyskupo ir kitų vyskupų (tik Karoso nebuvo) vardu pasveikino. Kal- 
bėjo ne taip sausai, kaip visados; nejučiomis daužė stalą, minėjo skelbiamą 
katalikams kovą, kurią mes priimą... Išvažiavome namo, kelyje tardamiesi 
apie ateities planus; atrodo, kad keičia savo taktiką balansuoti tarp vienos 
episkopato pusės ir antros. Gal bus „nauji metai, nauji lapai“. 


1938 m. 


1938.1.7 prof. Dovydaičio lydimas, lankęs savo mokslo draugus Lie- 
tuvoje, užvažiavo pas mane vokietis literatas d-ras Antanas Hilckmanas. 


*7 Antanas Augustinas Dirvelė (1901-1948) — kunigas pranciškonas. 1921 m. įstojo 
į Pranciškonų vienuoliją, mokėsi Kauno kunigų seminarijoje, Vokietijoje - pranciškonų 
seminarijoje, 1928 m. įšventintas kunigu. Grįžęs į Lietuvą garsėjo pamokslais, atgaivino 
Pranciškonų vienuoliją, Kretingoje įsteigė Šv. Antano kolegiją, 1932-1939 m. buvo jos rek- 
torius; prie vienuolyno įsteigė gimnazijos rūmus, Lurdo grotą, Šv. Antano namelį, įkūrė 
vienuolių moterų - visuomenės seserų tretininkių kongregaciją. 1941 m. išvežtas į Rusiją 
(LE, t. 5, p. 65; VLE, t. 4, p. 805). 

Atrodė sąmoningas katalikas, kenčiąs nuo Hitlerio režimo... Mes ne vie- 
name dalyke laikėme vokiečius savo pavyzdžiu. Anot d-ro Hilckmano, 
ir jų masės nesusipratusios, vyskupai turį bėdos, nacionalizmas apardęs 
katalikų organizacijų eiles... Tuo tarpu mūsų organizacijos laikosi, net 
stiprėja savo dvasia. 

Jaunalietuvių suvažiavimo proga kalbėta, kad greitu laiku būsiančios 
pertvarkytos tautininkų organizacijos, būsiąs įvestas kontitetas, JUR, per- 
eisiąs į jaunalietuvių, šitie į tautininkų sąjungą (čia pat nusiskųsta, kad 
7096 jaunalietuvių neina į tautininkus); JUR būsiąs pavadintas jaunučiais, 
turėsią uniformą kaip jaunalietuvių... Žodžiu, vėl kopijuos tą tvarką, ku- 
rios nuo seniai laikėsi katalikų draugijos. 

Savoms stiprinti reikia silpninti katalikiškąsias. Pirmiausia griebtasi 
angelaičių, kaipo JUR konkurentų. 1938.1.10 [raštu] Nr. 515 švietimo mi- 
nisteris Tonkūnas atšaukė 1931 m. aplinkraštį, kuriuo buvo leista veikti 
angelaičiams pradžios mokyklose mokytojų priežiūroje. Pretekstas atšauk- 
ti buvo tas, kad angelaičiai iš „Blaivybės“ draugijos arkivyskupo buvo 
perkelti Krikščioniškojo mokslo brolijon. 

O gal oficialus atsakymas į ganytojišką arkivyskupo ir vyskupų raštą 
1937.XII.10, kurį arkivyskupas paskelbė „Draugijos“ Nr. 1. Mat arkivysku- 
pas, neišleidęs viso pasirašyto rašto civilinės metrikacijos klausimu, parašė 
apie jaunuomenės auklėjimą pagal Pijaus XI encikliką ir nesurinkęs visų 
vyskupų parašų paskelbė, kaip beveik visai nekaltą dalyką. „Tiesos kelias“ 
atsispausdino nuorašą be įsakymo paskelbti bažnyčiose. 

Tautininkų sąjungos apylinkių visuotinė konferencija, lyg atsakyda- 
ma į vyskupų raštą, priėmė tokią rezoliuciją: „Lietuvių tautos ir valstybės 
ateitis reikalauja, kad priaugančioji karta būtų auklėjama sąmoningais ir 
gerais piliečiais. Šitą uždavinį gali tinkamai atlikti valstybė, Bažnyčios 
padedama. Dėl to apylinkių atstovai tiki, kad Bažnyčios atstovai suras 
galimumų šitame svarbiame tautos auklėjimo darbe bendradarbiaujant 
su valstybe“. 

Tos pačios sąjungos žmonės - cenzūra leido „Mūsų kraštui“ I.14, 
Nr. 2 paskelbti straipsnį „Vyskupų laiškai“. Jame Povilas V pikčiausiu 
būdu iškreipė pagrindines rašto mintis, suvedė viską į pinigus ir valdžios 
troškimą: „Ak, šitas „duok pinigų“ jau net per daug dažnai kartojamas. 
Įgriso ir šita į pinigus ištiestoji ranka... tai vis tavo pareigos. Na, o kokios 
teisės ir pareigos Bažnyčios? Mūsų ganytojų laiške aiškiai lindi episko- 
pocenzarizmas. Kol jis bus, aišku, bus sunku valstybei susikalbėti su 
Bažnyčia“. 

Tomis sąlygomis brendo mintis paskelbti ganytojišką raštą, išdėstyti 
katalikų pareigas valstybei ir valstybės — katalikams. To ypač seniai pa- 
geidavo pasaulionys inteligentai. Negalima gi duotis terorizuoti save vi- 
sokiems povilams, virtusiems šauliais. Įžangoje parašiau, kad neturėtų 
sukelti ginčų, skleisti nesusipratimą, o visus sujungti, kuriant šviesesnį 
tautos židinį. Tai bus ganytojiškas raštas, skirtas atstatytos Lietuvos 20 
metų sukakčiai. Vado immolari... ž 

I.19 mane painformavo, kad kariuomenės viršūnėse didelis susirūpi- 
nimas dėl gautų žinių, būk esąs rengiamas perversmas iš karininkų pusės, 
sąjūdis einąs iš apačios... Esanti painformuota Vyriausybė. Man pranešta 
šita mintimi, kad tokioje padėtyje patogus esąs laikas deryboms Bažnyčios 
su valstybe, kad pirmiau kunigų akcija tarp kariškių sutikdavo kritiką, 
prieštaravimą, dabar gaunanti pritarimą, pasigėrėjimą... 

Tos kalbos turbūt plinta ryšium su naujos Konstitucijos projektu. Prieš 
šventes buvęs privatus Seimo narių posėdis - patikimų žmonių ir Vyriausy- 
bės atstovų. Pro tikybą varžančius paragrafus praėję neužkliuvę. Smarkiai 
susiginčyta dėl valdžios funkcijų, ypač dėl prezidento „iki gyvos galvos“. 
Ginče Merkys"'“ ir Mironas išėję iš posėdžio. Vyriausybės atstovai pagra- 
sinę išvaikysią Seimą; buvę atsakyta: „Mes kariuomenėje turime savo vai- 
kų“. Rytojaus dieną Mironas ėjęs pas prezidentą. 

Sudaryta komisija dar sykį apsvarstyti projektui; jon įėjo ir Merkys, 
bet, susidūręs su Konstitucijos autoriais, atsisakęs; ir Šilingas, kai komisija 
ėmusi braukyti paragrafus, ypač bendrųjų dėsnių jo poeziją, pasišalinęs. 
Projektas sutrumpintas iš 175 iki 151 paragrafo, tarp jų buvo išmestas para- 
grafas, nustatąs, kad tris kartus perrinktas prezidentas ir išbuvęs 20 metų, 
paliekąs iki gyvos galvos prezidentauti. Posėdyje dalyvavęs Smetona įro- 
dinėjęs, kad subrendęs, patyręs Žmogaus protas į senatvę produktingiau- 
sias, nurodinėjęs Masaryką!*?, Hindenburgą?“"... 

I.21 buvo pas mane kun. Karosas, atvežė visų Šeduvos dekanato ku- 
nigų pasirašytą rezoliuciją: matydami sunkėjančią Bažnyčios ir vyskupų 
padėtį Lietuvoje, pareiškią, kad mano nurodymus jie pasiryžę vykdyti, 


*š Antanas Merkys (1887-1955) — teisininkas, visuomenininkas, keturis kartus krašto 
apsaugos ministras, Kauno miesto burmistras, Seimo tautos atstovas ir peticijų komisijos 
pirmininkas. Ištremtas į Sibirą (LE, t. 18, p. 255). 

** Tomaš Garrigue Masaryk (1850-1937) - čekų sociologas, filosofas ir politikas, kelis 
kartus Čekoslovakijos prezidentas (LE, t. 17, p. 437). 

20 Paul Hindenburg (1847-1934) - vokiečių feldmaršalas ir Vokietijos prezidentas (LE, 
t. 8, p. 262). 

nors dėl to jiems tektų nukentėti moraliai ir materialiai, kad kovoję už Baž- 
nyčios reikalus jie laukią direktyvų... Džiugu, kad tai pareiškė dekanatas, 
kurio dekanas pasižymi savo santūrumu, atsargumu, diplomatija. 

Ta proga dek. Karosas papasakojo, kad kan. Kemėšis, kuris ilgai sten- 
gėsi „slenksčių“ trynimu ir spaudoje taikyti katalikus su tautininkais, paga- 
liau priėjęs išvados, esą smarkiai klydęs, savo straipsniais esą tam reikalui 
pakenkęs, buvęs pasiryžęs viešai tai pareikšti, net atšaukti, tik patarėjai 
nuo to jį sulaikę...Gal atsimerkė akys po to, kai prezidentas po vieno Ke- 
mėšio vizito kam ten pasakęs: „Nieko neišmokęs, koks durnius buvęs, 
toks ir likęs...“ 

I.31 vykdamas į vyskupų konferenciją Dotnuvoje, vagone susitikau su 
kan. Kemėšiu. Lig Kauno išsikalbėta visokiais klausimais... Kemėšis tarė: 
„Dabar tik iš Konstitucijos projekto pasirodė, koks yra prezidentas“. Matai, 
profesoriau, statei, statei tiltus tarp katalikų ir tautininkų, valdžios libera- 
lizmas sunaikino juos, kaip ledai sutriuškino geležinį tiltą tarp Amerikos 
ir Kanados ties Niagaros kriokliu. 

Kaune iš vysk. Staugaičio ir kitų sužinojau kitas kun. Pupaleigio?! di- 
plomatinės misijos smulkmenas. Į Kretingos Tiškevičiaus??? auksines vestu- 
ves atvyko sūnus, Varšuvos viceburmistras, ilgus metus nebuvęs Lietuvoje; 
čia patyrė, kad toli gražu ne taip esą blogai, kaip Lenkijoje apie Lietuvą 
manoma; vestuvėse sutikęs kun. Pupaleigį, prasitaręs apie reikalą susitai- 
kyti. Grįžęs Varšuvon, laišku pasiūlęs pasimatyti Karaliaučiuje. 

Tiškevičiukas į Karaliaučių atvykęs su Becko ir Ridzo-Smiglo įgalioji- 
mais; Pupaleigis — su tuščiomis rankomis. Tuokart susitarta, kad Tiškevi- 
čiukas atvažiuosiąs į Kretingą kalbėti su įgaliotais asmenimis. Kretingos 
dvare pasimatė su dviem kauniečiais (vienas buvęs kun. Mironas, kitas — 
M.Biržiška??). Kai buvęs baigtas trijų pasitarimas ir kontrahentai sugrįžę 


20 Stanislovas Pupaleigis (1887-1967) — baigė Peterburgo kunigų seminariją, 1910 m. 
įšventintas kunigu. Keletą metų vikaravo Peterburge, po to išvyko į Sibirą. Į Lietuvą grįžo 
1922 m., buvo Aukštadvario progimnazijos direktorius ir mokytojas. Valdžios atleistas, 
vikaravo Joniškyje ir Radviliškyje, 1928-1934 m. - Gegužinėje. Tėvų pranciškonų pakvies- 
tas 1934-1939 m. direktoriavo jų gimnazijoje Kretingoje, o paskui tik mokytojavo. 1945 m. 
apsigyveno Žarėnuose. Buvo ištremtas į Sibirą. Paskutinė jo vieta - Papilės altarija (Prel. 
S.Kiškis, Kristaus pašauktieji, 1996, p. 167). 

“2 Tiškevičiai - Lietuvos didikų giminė, davusi nemaža žymių valstybės pareigūnų: 
vaivadų, etmonų, pilininkų, vyskupų ir nusipelniusių krašto kultūrai bei mokslui vyrų. 
Aleksandras Tiškevičius (apie 1866-1945) - Kretingos dvarininkas (LE, t. 31, p. 235). 

28 Mykolas Biržiška (1882-1962) - visuomenininkas, lietuvių literatūros istorikas, lietu- 
vių tautosakos tyrinėtojas (LE, t. 3, p. 23; VLE, t. 3, p. 234). 

salionan, šeimininkas paklausęs, ar jau esą galima pašventinti sutartį, atsa- 
kyta: „Pusiau“. Šeimininko žodžiais tariant, esą tokių palankių pasiūlymų 
lenkai dar niekad nėra davę. Iš kitų šaltinių teko nugirsti, būk tarp kita ko 
pasiūlę militarinę sutartį. 

I.31 vakare buvo padaryta kelių žmonių sueiga. Referavo padėtį vie- 
nas rimtas žmogus, stovįs arti valdžios, kokios yra sąlygos pasipriešinti: 
tautininkai tarp savęs trinasi, viršūnių padėtis neaiški. Tūbelis atostogose, 
du kartus apalpo; likęs vienas Smetona; jaunos auginamos jėgos jiems ne- 
palankios, nepakenčia ištižimo; pagaliau norėtų sau gauti kokį valstybinio 
ragaišio kąsnį... Todėl esąs geras momentas paspausti. 

Sužiuro į mane. Pasakiau tesąs vienas, negalįs atspėti, ką kiti vyskupai 
rytoj pasakys; daug pareisią nuo metropolito; čia esąs arkivyskupo se- 
kretorius, galįs numanyti jo nuotaiką. Tarė: „Yra parengti du ganytojiško 
laiško projektai, bet jam nė vienas nepatinkąs; jis norėtų parengti trečią, 
deja, neturi jo parašęs... Paaiškėjo, kad ganytojiško laiško nebus galima 
paskelbti; kilo sumanymas surengti pamaldas visoje Lietuvoje. 

Painformuota, kad Seimo posėdyje, kuriame buvo nutarta Konstituci- 
jos projektą perduoti vienuolikos komisijai, išrinkti visi valdininkai, nepa- 
teko nė vienas kunigas, nors visi trys buvo pasiūlyti kandidatais ir slaptai 
nubalsuota. To priežastis gal buvo kunigų kalbos: Bikino, Gylio, Laukaičio, 
kuris prikalbėjo niekų, kaltindamas katalikus, pasinaudojo d-ro Macei- 
nos straipsniu... Atsispausdino tą jo kalbą „Naujoji romuva“, tęsdama 
„Kemėšiadą“. 

Kvailiausią repliką kunigams pasakė generolas Čaplikas: „...Tikybos 
skyrius aiškiai šioje Konstitucijoje akcentuojamas. Tiesa, jis neduoda taip 
daug beribių teisių, kaip kadaise buvo; bet jis aiškiai nustato tuos pagrindi- 
nius dėsnius tiek, kiek liečia maldą, kas liečia jų tvarką, kas liečia būtybės 
ir moralės apsaugojimą, paliekant visišką laisvę... Vyriausybė nori susita- 
rimo ir ėjo, bet, ponai, čia viena sąlyga: tikyboje duokime laisvai veikti, bet 
ten, kur yra politika, naudokitės bendrais įstatymais. 

Toliau, čia buvo pareikštas pageidavimas, kad iš tikybos skyriaus būtų 
išbrauktas $567*“. Prel. Laukaitis mums visai teisingai priminė tą kovą anais 
laikais - Seimo laikais, kada bažnyčiose buvo sakomos politinės kalbos, 
kada ypač išsišokdavę jaunesnieji. Iš tų laikų dar ir šiandien yra neišspręs- 
tų bylų ir neįvykdytų sprendimų... Yra klausimų, dėl kurių mes su dvasi- 


24 Kad maldos, apeigos, tikybinė veikla Bažnyčios negali būti naudojamos tam, kas prie- 
šinga Konstitucijai ir įstatymams. 

ninkais niekuomet nesusitarsime. Sakysim, abortų klausimas. Dvasininkai 
be jokių sąlygų draudžia daryti abortus... 

Toliau rėkauja, kad įvedama civilinė metrikacija. Tas projektas dar nėra 
atėjęs į Kabinetą; jis dar svarstymo stadijoje, bet jau parašyta visa eilė pro- 
testų ir peticijų. Čia nenorima skriausti, o sutvarkyti. O jeigu kartais ir 
nusiskundžiama, tai čia jaučiama yra kokia tai pašalinė įtaka. Jeigu mūsų 
dvasininkai pirmiausia būtų patriotai, o paskui katalikai, tai viskas būtų 
tvarkoj. Bet yra atbulai. Mūsų dvasininkai dažniausiai kur tai kitur linksta, 
o patriotizmas jiems antraeilis dalykas. Štai tame ir yra visa nelaimė. 

Mūsų tauta yra priėmusi katalikybę, bet žinome iš mūsų didingos pra- 
eities, kad mūsų tauta tikybos buvo nemažai išnaudojama. Konstitucijos 
projekte aiškiai pasakyta, kad kaip katalikų, taip ir kitos tikybos saugoja- 
mos. O apie darnų sugyvenimą, apie kurį čia kalbėjo prel. Laukaitis, kad 
klaidos būtų atitaisytos, tai turi pasakyti, kad ateina įtaka iš kitur, o jeigu 
neateitų, tai tikrai mes sugyventumėm gražiai ir Konstitucija būtų ideali“ 
(Stenograma). 

II.1 susirinkome konferencijon. Arkivyskupas duoda sekretoriui gau- 
tus laiškus, kuriuos kaipo punktus įneša svarstyti. Vos šešton vieton pa- 
tenka ganytojiško laiško projektas, 7 - Konstitucija. Prasideda nuobodūs 
debatai, kurių niekas nereguliuoja, todėl tęsiasi be galo. Popietėje iš šalies 
pasiūlyta svarbesnius punktus atkelti priešakin; taip imta svarstyti Kons- 
titucijos projektas ir ganytojiško laiško reikalas. 

Metropolitas pranešė, kad esanti sudaryta komisija, kuri parengsianti 
kontrprojektą Konstitucijos straipsniams, liečiantiems tikinčiųjų reikalus. 
Nutarta parašyti laišką, pasirašyti visiems vyskupams ir su Konstitucijos 
pakeitimo kontrprojektu nusiųsti prezidentui, min[istro] pirmininko pa- 
vaduotojui Stanišauskiui?5 ir Seimo pirmininkui Šakeniui; kitiems įteikti 
nepasirašytus kaip nors privačiai, kad žinotų ir kiti aukštesni žmonės vys- 
kupų pageidavimus. 

Buvo kilęs sumanymas bent prezidentui įteikti per vyskupų delegaciją. 
Skvireckas, kaip visados, by tik niekur neiti. Staugaitis, vizitų šalininkas, 
purtėsi, Kratėsi, gana jau esąs vaikščiojęs. Aš būčiau sutikęs padaryti pa- 
skutinį bandymą, kad ir blogos valios žmonės negalėtų pasakyti - vysku- 
pai nenorį su jais tartis; suvažiuoją, parašą laišką ir išsiskirstą... Bet niekas 
nesiūlė. Išrinkta komisija lydimam raštui parašyti: aš ir vyskupas Reinys. 


25 Jokūbas Stanišauskis (1892-1942?) — geodezijos inžinierius, 1934-1938 m. - susisie- 
kimo ministras (LE, t. 28, p. 440). 

Pradėta svarstyti ganytojiško laiško reikalas. Paaiškėjo, kad nutarus 
kreiptis į valdžios žmones nepatogu apeliuoti į tikinčiuosius, kol nežinia 
kaip jie pasielgs su vyskupų pasiūlymais. Iškišta maldų paskelbimas viso- 
se bažnyčiose artimiausią sekmadienį. Visi sutiko paskelbti per laikraščius. 
Tekstą parašyti paprašyta vysk. Staugaitį, kuris rytojaus dienai parengė 
gražų atsišaukimą, paaiškino žmonėms reikalą giedoti prie išstatyto Šven- 
čiausiojo „Dievas mūsų gelbėtojas“ ir „Šventas Dieve“. 

Su vysk. Reiniu nuėjau pas d-rą Ūsorį dėl Konstitucijos projekto pakei- 
timo kontrprojektu. Pasirodė, kad renkasi pas jį komisija: kun. Sandanavi- 
čius?“ ir adv. Raulinaitis atsinešė parengtą kontrprojektą; keičiant laikytasi 
kuo arčiausiai projekto formos, papildant reikalingą turinį. Taip buvo pa- 
keista keliolika paragrafų, kurie liečia Bažnyčios, mokyklos, šeimos, metri- 
kacijos, kunigų, vienuolynų, kongregacijų, brolijų, organizacijų... reikalus. 

Kad ir nebe šalininkas vizitų, vysk. Staugaitis vis dėlto užsuko pas 
aps[augos] ministerį gener. Dirmantą?", kuris buvo Seimo posėdyje svars- 
tant Konstitucijos projektą ir perduodant jį komisijai. Ministeris pasirodė 
nebesiorientuojąs Bažnyčios ir valstybės santykiuose; tiek esąs užverstas 
savo darbais, kad neturįs laiko įsigilinti. Vyskupas pastebėjo, kad ir jis 
nešąs atsakomybę už tai, kas valdžios daroma. „Taip, taip, - atsakė, - kuo 
galėdamas padėsiu“. 

Paskutiniu metu katalikai veikėjai kauniečiai daug vilties ėmė dėti 
į Apsaugos ministeriją, ypač į kariuomenės vadą gen. Raštikį ir pradėjo | 
kiekviena proga jį sveikinti, aplenkdami vyriausią[jį] ginkluotų jėgų šefą 
Respublikos prezidentą. Juos įspėjau, kad tokia taktika nesukeltų antago- 
nizmo tarp Smetonos ir Raštikio, dar labiau, kad per daug nelepintų ka- 
riuomenės, kuri tesirūpina savimi, Konstitucijos projekte daug privilegijų 
pravedė sau, yra mažiausias socialus elementas visuomenėje... 

Rytojaus dieną pirmiausiai peržiūrėjome Konstitucijos paragrafų 
kontrprojektą, vienur kitur bent kiek pakeitėme lydimo rašto projektą, 
kuris nesukėlė jokių ginčų, ir pamaldų paskelbimo tekstą. Nutarėme nu- 
traukti konferenciją, susirinkti vasario 24 jos tęsti. Atitinkamą komunikatą 


26 Mečislovas Sandanavičius (1900-1964) - Kauno arkivyskupijos kunigas, kanaunin- 
kas. Mokėsi Kauno kunigų seminarijoje, baigė LU Teologijos-filosofijos fakultetą. Kunigu 
įšventintas 1925 m. Įkūrus Lietuvos bažnytinę provinciją, arkivyskupijoje ėjo įvairias par- 
eigas, dėstė kunigų seminarijoje. Nuo 1944 m. dirbo lietuvių tremtinių sielovadoje. 1950 m. 
nuvyko į JAV, čia ir mirė (LB, t. 3, p. 495). 

27 Stasys Dirmantas (1887-1975) - Lietuvos visuomeninis ir karinis veikėjas, brigados 
generolas, 1935-1938 m. - krašto apsaugos ministras (VLE, t. 4, p. 803). 

nutarėme paskelbti spaudoje. Dar aš buvau kelyje, kaip į Panevėžį praneš- 
ta, kad spaudos cenzūra neleido paskelbti „XX amžiuje“. Tai pirmas įvykis, 
kai viešai sutrukdė vyskupų pranešimą kunigams. 

II.4 susirinko KVC rajonų vedėjai Kaune. Paskubomis pamaldų paskel- 
bimo tekstas buvo rotatoriumi atspausdintas ir išsiuntinėtas į didesnius 
centrus, o kiti egzemplioriai parvežti vyskupų kanceliarijoms, kurios to- 
liau siuntinėjo parapijoms. Iš didesnių centrų, ypač dekanai telefonais davė 
žinių kitoms bažnyčioms. Taip sekmadienį, II.6, buvo paaiškinta žmonėms 
ir atgiedotos suplikacijos prie išstatyto Švč. Sakramento. 

II.5 sušaukiau Panevėžio miesto kunigų konferenciją, pranešiau pa- 
dėtį, kad priėmus tokią Konstituciją, kaip yra suprojektuota, konkordatas 
atsiduria pavojuje, kad prieš Naujus metus arkfivysk.] Aratos apsilanky- 
mas pas min. Lozoraitį bei protestas prieš vienašališką fakulteto sutvarky- 
mą esąs aiškinamas kaip ministerio įžeidimas, kad bendros kalbos tarp jų 
nebesą... Nutarėme visose miesto bažnyčiose vietoj pamokslo perskaityti 
vyskupų įsakymą, nepraleistą spaudoje, ir atgiedoti suplikacijas. 

Kauno bazilikos pamokslininkas aiškino dienos Evangeliją, kaip tarp 
kviečių priviso kūkalių. Kai tik ištarė žodžius: „Nesubrendęs 20 metų vai- 
kėzas spjauna motinai į veidą“, diktorius nutraukė radiofono transliaciją 
ir mikčiodamas pranešė: „Sumą laikė tas ir tas, pamokslą sakė kun. Kati- 
nas?š; dabar bus Vilniaus valandėlė“. Taip tatai kovojant su Bažnyčia va- 
duojamas Vilnius, kuris tebegyvena tikybinėmis tradicijomis, kur „Aušros 
Vartų“ šventenybė net netikinčiųjų laikoma pagarboje... 

II.8 teko pasimatyti su gen. Pundzevičium?“, grįžusiu iš Kauno. Sakėsi 
matęsis su p. Merkiu, Seimo komisijos pirmininkų; minėjęs, kad reikėsią 
keisti Konstitucijos projektus, kurie liečia Bažnyčią ir mažumas; dejavęs, 
kad Seimo nariai privačiai prikalbą prieš, o viešai, ypač dalyvaujant val- 
džios atstovams, pasidarą nebyliai; jam dar kiek padedąs spirtis p. Indri- 
šiūnas*?, Finansų minlisterijos] generalinis sekretorius, o Konstitucijos 
autoriai, gynę kiekvieną paragrafą, pyksta, kai reikia nusileisti... 


208 Juozapas Katinas (1900-1985) - Kauno arkivyskupijos kunigas. Baigė Kauno kunigų 
seminariją, kunigu įšventintas 1929 m. Vikaravo Joniškyje, Čekiškėje ir Kauno arkika- 
tedroje, dirbo administratoriumi Kurkliuose, Surviliškyje, Naujojoje Žagarėje, altaristu 
Šiaulėnuose, klebonu Alėjuose, Šventybrastyje, nuo 1966 m. - Kulvoje. Palaidotas Kulvos 
šventoriuje (KKŽ, 1986, p. 198). 

8 Stasys Pundzevičius (1893-1980) - karo veikėjas, Lietuvos kariuomenės divizijos 
generolas (LE, t. 24, p. 235; JAV lietuviai, t. 2, p. 138). 

20 Julius Indrišiūnas (1901-1943) - visuomenės veikėjas, nuo 1933 m. - Finansų ministe- 
rijos generalinis sekretorius, kun. VI. Mirono Kabinete - finansų ministras (LE, t. 8, p. 495). 

II.12 „Lietuvos aidas“ paskelbė, kad Seimas vakar priėmęs naują Kons- 
tituciją. Komisijos pirmininkas Merkys Seimo posėdyje, tarp kita ko, taip 
kalbėjo: „Bažnyčia negali daryti to, kas yra neteisėta ir neįeina į jos parei- 
gas. Bažnyčia negali sudaryti tokios padėties, kad Bažnyčia būtų valstybė 
valstybėje. Nauja Konstitucija įvedama teisinė norma, kad civilinės pa- 
dėties aktai gali būti sudaromi ir ne bažnyčioje, labai patarnaus ir pačiai 
Bažnyčiai“. Mentita est iniguitas sibi. 

Kaip veidmainingai skamba jo žodžiai: „Bažnyčios padėtis valstybėje 
nepasikeičia nė kiek, palyginant su 1928 m. Konstitucijos nustatyta pa- 
dėtimi. Ir teisinė, ir religinė padėtis yra tokia pat“. Tiesa, kur buvo pro- 
jekte „valstybės pripažintos tikybos“, dabar priimta „Bažnyčios bei kitos 
tolygios tikybinės organizacijos“, sušvelninta keletas paragrafų, kai kas 
papildyta. Bet Konstitucija ne katalikiška, daugių daugiausia „teistinė“, 
sutaikyta su Smetonos pažiūromis. 

Neleidžiant spausdinti „XX amžiuje“ vyskupų pranešimo, buvę žadėta 
praleisti „Tiesos kelyje“. Bet išėjusį dvasiškijos organą vasario mėn. poli- 
cija konfiskavo ir tik išplėšus lapą, kuriame buvo patalpintas „Lietuvos 
bažnytinės provincijos vyskupų nepaprastos konferencijos komunikatas“ 
ir „Ganytojiškas vyskupų raštas Lietuvos dvasiškijai, įsakąs melstis Kons- 
titucijos svarstymo Seime proga“. Tikrai, Bažnyčia negali daryti to, kas 
neteisėta, tai valstybės privilegija. 

Išsyk cenzūra buvo praleidusi „Tiesos kelią“, buvo pradėta rengtis 
ekspedicijai. Bet paprašyta porą valandų palaukti. Tuo tarpu min. Stani- 
šauskis, ministr. pirm. pavaduotojas, įsakė konfiskuoti. Penki policininkai 
suareštavo visą leidinį. Tik padarius intervenciją - policija išplėšė pirmąjį 
lapą - leido išsiuntinėti, nors luobelyje, kuriame paduotas žurnalo turinys, 
užvardijimas pasiliko. 

1938.IL16 buvo jubiliejinės 20 metų sukakties minėjimas. Pagrindinė 
katalikų mintis buvo ta: jei tiktai bus galima, dalyvauti drauge su tautinin- 
kais, neatiduoti jiems iškilmių monopolio, parodyti savo patriotiškumą, 
bet švelniai pabrėžti dabarties trūkumus. Tautininkai iš kailio nėrėsi, kad 
tik dalyvaučiau ne vien bažnyčioje, bet ir iškilmingame posėdyje, nors 
žinojo, kad laikysiu sumą ir visose vyskupijos bažnyčiose bus skaitomas 
ganytojiškas raštas. 

Iškilmių komitete dalyvavęs kurijos atstovas pravedė visa, ko tik no- 
rėta, net prezidento sveikinimo tekstą. Sutikau būti posėdyje ir pasakyti 
kalbą, kurios išklausęs vienas laisvamanis taręs: „Vis tik mūsų vyskupas 
kultūringas žmogus“. Posėdis buvo ne tautininkiškas, o tautiškas. Tauti- 

ninkai, rodos, buvo patenkinti, nors ne tautininkai savo kalbomis nusvėrė 
savo pusėn. „Panevėžio garsas“ 1938.II.26, Nr. 9, suryškino tą įspūdį vi- 
suomenei, kuri negirdėjo Panevėžio šventės. 

II.22 nuvykau Kaunan į prelato Jakšto-Dambrausko laidotuves. Man 
buvo paliktas konduktas iš bazilikos į kriptą. Labai norėjau paskutinį kartą 
pasitarnauti garbingajam seneliui, bet buvau taip užkimęs, kad nenoromis 
atsisakiau. Dideliems žmonėms nepraverčia ilgai gyventi: pasenusiems, 
sumenkėjusiems nebesimato užuojautos; mirusiems to nereikia, bet gy- 
viems kažkaip nesmagu. 

Tik ateitininkai studentai griežtai pasirodė; pagaliau jų dviejų korpo- 
racijų velionis buvo garbės narys. Jie apsupę karstą stovėjo eilėmis ir savo 
rankomis nunešė karstą kripton. Negaliu tik apsiprasti bažnyčioje su ke- 
purėmis, reiškiant pagarbą. Ir prof. Jonynas?" greta stovinčiam sendrau- 
giui tarė: „Ko tie Raulai stovi su kepurėmis?“ 

Prieš vyskupų konferenciją buvo man įprasta kelių kunigų ir pasau- 
lionių pasitarimas — posėdis. Pirmą kartą gyvenime mačiau, kaip vienas 
dalyvis pasaulietis, pasakodamas apiė padėtį, susigraudinęs pravirko. Jo 
ir kitų kalbų turinys buvo tas: arkiv. ir gen. vik. Šaulys nieku nesirūpina, 
d-ras Usaris [gal Ūsoris?] viską lengvabūdiškai traktuoja; kur mes atsidur- 
sime, jei Kaune dar keletą metų pabus tokia tvarka, kaip ligi šiol... 

Pasikalbėjimuose sužinota, kad už Konstituciją balsavo visi trys kuni- 
gai, Seimo nariai, kad prel. Laukaitis viešai sakęs, būk tai daręs su ordi- 
nariato Žinia... Kauno kunigams buvo duota nurodymų, kad pakedentų 
Konstituciją pamoksluose. Tuo tarpu gen. vik. Šaulys kun. Katiną, drįsusį 
pakritikuoti Konstituciją, pasišaukė pas save, ir rodydamas kanonus klau- 
sė, kokia teise jis tai darąs... Tikrai nežino dešinė, ką daro kairė. 

II.16 prezidento surengtame pokylyje padarė didelį įspūdį, kad nė 
vienas vyskupas nesiteikė dalyvauti. Dvasiškijai teikęsis atstovauti arkiv. 
Eleuterius (stačiatikių) ir mūsų generalvikaras Šaulys, pasipuošęs raudo- 
na faiole ir gal ką tik gautu ordinu Gedimino I laipsnio. Taip prel. Šaulys 
ordinais prilygo savo šefui, kuris teturi taip pat Gedimino I Ifaipsnioj. 

Rytojaus dieną tęsėme konferenciją. Svarbiausi punktai buvo: 1) ga- 
nytojiškas vyskupų raštas, 2) vyskupų komunikatų sutrukdymas, 3) tau- 
tos himno giedojimas bažnyčiose... Arkivyskupas nesiskubino svarstyti 
programos, o pasakojo įvykį su krikščionimis darbininkais, „Draugijos“ 


2! Ignas Jonynas (1884-1954) - istorikas, profesorius, nuo 1924 m. dirbo LU, nuo 
1940 m. - Vilniaus universitete (LE, t. 9, p. 478). 

likimą, mirus redaktoriui. Atrodė, kad tyčia delsia, nenorėdamas liesti ne- 
malonių dalykų. 

Su darbininkais incidentas, visapusiškai surinktomis žiniomis, taip 
atrodo: kun. Reičiukas?!?, krikščionių darbininkų dvasios vadas ir kiemsar- 
gių organizatorius, buvo įtartas, kad aktyviai veikiąs prieš lenkų pamaldas 
Švč. Trejybės bažnyčioje; buvo jam įsakyta per tris dienas išvykti Pašušvin 
vikaru. Minint II.16 pasklido gandas, kad kun. Reičiukas iškeliamas. Sura- 
šytas prašymas, nuėjo darbininkų delegacija, bet arkivyskupas neprisilei- 
do; pasiųsti prof. Dovydaitis ir d-ras Dielininkaitis, ir tų nepriėmė... Tada 
minia nuėjo prie arkivyskupo rūmų; tarnai nenorėjo leisti vidun, įvyko 
susistumdymas, pasigirdę šūviai, įsiveržė net į III aukštą pas sekretorių 
Ūsorį, ieškodami arkivyskupo, kuris nepasirodė. Pašaukta policija minią 
išsklaidė, paprašyta cenzūros, kad nepraleistų aprašymo. Redakcijoms 
klausiant, dėl ko liepiama braukti, vicem. Giedraitis atsakė, kad prašiusi 
kurija, reikią patarnauti. 

Arkivyskupas, išdėstęs sušvelnintą darbininkų incidentą, perskaitė a.a. 
Jakšto laišką, kuriuo paveda arkivyskupo globai „Draugiją“ ir neva klau- 
sia, kas daryti. Visi tylime. Teiraujasi manęs, gal kartais galėtų paimti prof. 
Šalkauskis „gyvosios dvasios organu, kaip tai buvo rašęs „Tiesos kelyje“. 
Atsakiau, kad prof. Šalkauskis yra silpnos sveikatos, antra, teoretikas, ne- 
įkvėptų gyvosios dvasios. Arkivyskupas baigė: „PaAuresime gal padaryti 
grynai tikybiniu organu?“ 

Priėjus darbotvarkę, pasirodė, kad arkivyskupui visi lig šiol rašyti pro- 
jektai bendram ganytojiškam raštui netinka, kad kol mes pasiryžtame leis- 
ti, gyvenimas šuoliais nubėga pirmyn, ir vėl reikia gaminti naują. Aš pasiū- 
liau čia pat įžangoje bendrais žodžiais apibūdinti Konstituciją ir pritaikyti 
laišką civilinės metrikacijos klausimui, kuris seniau buvo įsakytas Romos, 
kuriuo dabar tinka prirengti tikinčiuosius prieš pasirodant įstatymui. 

Arkivyskupas ėmė kalbėti, jog reikią parašyti apie laisvamanybę, kuri 
nuo seno skverbiasi Lietuvos gyveniman, dabar stiprėjanti, net palietusi 
Konstituciją... Pasiūlė tokį projektą parašyti vysk. Reiniui. Tas purtėsi, 
argumentavo, esą neverta dirbti, nes vis negalima pataikyti, ko norima. 
Bet arkivyskupas tarstelėjo, kad toks gan[ytojiškas] raštas būsiąs priimtas. 


22 Vincentas Reičiūnas (1908-?) - Kauno arkivyskupijos kunigas. Mokėsi Kauno kuni- 
gų seminarijoje ir VDU. Kunigu įšventintas 1933 m. ir paskirtas Šančių parapijos vikaru. 
1936 m. perkeltas į Kauno Švč. Trejybės parapiją, nuo 1938 m. Pašušvio vikaras. 1938 m. 
studijavo Prancūzijoje Lilio seminarijoje, vėliau Paryžiuje (KAKA, Nr. 49). 

Pridūriau, kad reikia greičiau tai daryti, nelaukti geros progos išsiuntinėti, 
siųsti per pasiuntinius vyskupams. 

Protesto klausimu dėl sulaikymo vyskupų komunikatų nutarta, kad 
arkivyskupas vyskupų vardu parašys Stanišauskiui. Arkivyskupas nu- 
tylėjo; pasiūliau čia pat sustatyti tekstą, bet ir vėl tyla... Svarbiausiuose 
klausimuose arkivyskupas nereiškia savo nuomonės, tiktai klausia -- „kas 
kalba?“ Konferenciją vilkina, kad vysk. Staugaitis nustotų kantrybės ir 
pradėtų sakyti: „Reikia baigti, man reikia namo važiuoti“. 

Tokia buvo ir ši konferencija. Prieš pat II.-16 daugelyje vietų šaulių at- 
stovai kreipėsi pas klebonus, kad po sumos būtų pagiedotas tautos him- 
nas, kai kur net pasakyta, būk su vyskupais susitarta. Kunigai nesidavė 
apgaunami. Konferencija nutarė, kad mūsų himnas ne malda, net Dievo 
vardas jame neminimas, todėl negiedotinas bažnyčiose, kad praverstų su- 
dėti giesmę už tėvynę ir tokiais atvejais giedoti ją. 

II.25 gavau prof. Dovydaičio laišką, kuriame, tarp kita ko, rašo: „Vakar 
man skambino fakulteto sekretorius (dr. Ivinskis), kad Švietimo ministe- 
rija neleido man skaityti paskaitų „iš kitų katedrų“. Vadinasi, man atima 
pusę paskaitų (4 val.). Atimtuosius dalykus dėsčiau universitete nuo pat 
jo įsikūrimo pradžios: pedagogikos istorija (2 val.) ir senovės bei vidurinių 
amžių filosofija (2 val.)“. 

III.4 prof. Dovydaitis atvyko Panevėžin, įteikė asmeniškai neišsiųstą 
paštu laiškelį: „Žodis apie paskutiniąsias naujienas fakulteto ir mano pa- 
ties frontuose. Padėtį galima apibūdinti dviem trumpais žodeliais: Vae vic- 
tis! Iš mūsų fakulteto studentų, priverstų pereiti pas humanitarus, ciniškai 
tyčiojamasi, kad jie, ten pasirodę, yra auksas humanitariškame šiukšlyne. 

Prof. Totoraičiui neleidžiant pas mus toliau skaityti, viena istorikė vie- 
nuolė buvo priversta pas mus toliau klausyti „garsiojo“ Karsavino?“ Pa- 
davusi jam pasirašyti knygutę, gavo išgirsti jo pasityčiojimų: „Tai ko tu čia 
atėjai pas mane, tokį eretiką? Ar tu neturi savų profesorių?“ Ir pan. 

Svarstant humanitarų taryboj mūsų fakulteto raštą dėl egzaminų įskai- 
tymo, mūsų fakultetą aršiai puolė Šilkarskis“*, manau, Karsavinas ir kiti 
svetimtaučiai, nes „tautiškos“ Vyriausybės laikais tokie svetimtaučiai juk 
jaučiasi stipriausi. 


25 Leonas Karsavinas (1882-1952) - istorikas, filosofas, Kauno ir Vilniaus universitetų 
profesorius (LE, t. 11, p. 92). 

24 Vladimiras Šilkarskis (1884-1960) - filosofas, literatūrologas, 1919-1920 m. - Stepono 
Batoro universiteto profesorius, 1924-1940 m. - LU (vėliau VDU) profesorius (LE, t. 29, 
p. 495). 

Šilkarskį kaip kitų ėdiką jau būdino seniau išvytasis Baloga?“, pava- 
dindamas jį Bluthundu. Bet dėl tų egzaminų vis dėlto šį tą iškovojome, 
nes atsirado ir mūsų gynėjų vienas kitas tarp tų bluthundų. Taip pat hu- 
manitarai iš Tonkūno malonės rengiasi patarnauti Teologijos-filosofijos 
fakulteto studentams. 

Užtat mano paties fronte švietimo ministeris pareiškęs (oficialiai pra- 
nešė dekanas mūsų fakulteto taryboj II.26), kad aš nesu specialistas nei fi- 
losofijos, nei pedagogikos istorijos ir dėl to man neleisiąs tų dalykų skaityti 
(kad ir juos skaičiau nuo pat universiteto įsikūrimo pradžios). 

„Tiems dalykams, - sakė ponas ministeris, - turite savo katedroje speci- 
alistų“. Pedagogikos katedrai esąs pridėtas dar vienas etatas. Dėl filosofijos 
istorijos dar sakė paduoti antrą prašymą, gal šį semestrą ir leisiąs man 
baigti skaityti, bet pedagogikos istorijos — ne. 

Tuomet aš (tarybos posėdžiui) pasisiūliau baigti pedagogikos istorijos 
kursą skaityti nemokamai, nes studentams didelis nepatogumas vidury 
semestro pakeisti paskaitininką. Bet dekanas paaiškino, kad švietimo mi- 
nistrui ne apmokėjimo dalykas buvo svarbu, bet principo, ir kurso baigti 
jis niekaip nesutikęs leisti. Tuomet taryba pavedė tą kursą skaityti d-rui 
Maceinai. 

Dar pridursiu, kad ministras man politinių priekaištų nedaręs, o tik 
kalbėjęs dėl svetimos katedros dalykų. Bet man nėra abejojimų, kad čia 
yra toli siekiantieji politiniai motyvai ir asmeninės sąskaitos, nors ir jo- 
kių asmeninių dalykų aš su juo niekuomet nesu turėjęs. Kokios tos sąs- 
kaitos, aišku visiems. Patsai čia esi buvęs pranašas, vieną kartą kažkokia 
proga išsitardamas, kad Tonkūnas man skūrą nulupsiąs. Jis tai daryti jau 
pradėjo. 

Šis laiškas į galą, betgi išėjo toks, kad siųsti jį karališku paštu, atrodo, 
nepatartina, nes nėra garantijos, kad, be adresato, jo, kaip ir visų kitų mano 
laiškų, ir dar kai kas nepaskaito. Tad jis bus įteiktas tik iš rankų į rankas. 
Tatai ir yra padaroma IIL.4“. 

38.III.4 kun. Barauskas?“ atvežė iš Kauno ganytojiško rašto projektą 
su prašymu neatidėliojant grąžinti. Pirmoji dalis visai teorinė, lyg įrodi- 


25 Elmer Balogh (1881-1955) - teisininkas, romanistas, nuo 1922 m. - LU Teisės fakulteto 
profesorius, 1928 m. atleistas (LE, t. 2, p. 101). 

16 Kazimieras Barauskas (1904-1966) - Panevėžio vyskupijos kunigas, žurnalistas. Baigė 
Žemaičių kunigų seminariją, 1929 m. įšventintas kunigu, iki 1938 m. buvo įvairių parapijų 
vikaras ir kapelionas, 1938 m. - Katalikų spaudos biuro direktorius. Nuo 1940 m. gyveno 
JAV (JAV lietuviai, t. 1, p. 99). 


GyvENIMO BRUOŽAI 201 


nėjimas, ką Bažnyčia savo misijai plėsti darė amžių eigoje ir ką turi daryti; 
antroje dėstomos mūsų Bažnyčios skriaudos laisvoje Lietuvoje ir trumputė 
užbaiga... Pataisiau kaip mokėjau, ypač išplėčiau pabaigą ir III.8 grąžinau. 
Vargu ar jis išvys pasaulį, nes arkivyskupas nebeturi drąsos net švelniau- 
siai bepasakyti tiesos. 

III.8 apskrities viršininkas p. Staškevičius papasakojo kancleriui, kad 
burmistras Chodakauskas prezidentūroje ir kitur Kaune paleidęs paskalą, 
kaip jie apgavę vyskupą vasario 16 proga dėl prezidento sveikinimo. Susi- 
rinkome. Aš, netikėtai išgirdęs pasiūlymą sveikinti prezidentą, nustebęs; 
paprašytas pasirašyti sveikinimo tekstą, pasvyravęs valandėlę ir pasirašęs. 
Neužauga nesupranta, kad vyskupas, pakišus jam netinkamą tekstą, galė- 
jo pasakyti: „Aš pats vienas atskirai sveikinsiu“. 

Pats, vaikydamasis vien biznio, nevaikščiojo į komiteto posėdžius, to- 
dėl nežinojo, kad sveikinimo tekstas iš anksto buvo priimtas, kad jį surašė 
kurijos atstovas, kad ir aš pats esu prisidėjęs prie paskutinės redakcijos, 
kad jame tarp eilučių gana daug pageidavimų pasakyta, kad tai nebuvo 
man staigmena, kad tiktai prieš pasirašydamas perskaičiau, kad nebūtų 
ko įterpta... 

Vieni džiaugiasi apgavę vyskupą, kiti, rodos, turi progos pykti, kad 
padėką prezidentas atsiuntė ne jų, o vyskupo vardu: „Nuoširdžiai dėkoju 
Jūsų Ekscelencijai ir visiems panevėžiečiams už atsiųstą gražų sveikinimą 
bei linkėjimus Lietuvos nepriklausomybės dvidešimties metų sukaktu- 
vių proga. Kaunas, 1938 metų vasario mėn. 23 d. A.Smetona, Respublikos 
Prezidentas“. 

III.15 gautas „Tiesos kelio“ Nr. 3 ir tuojau pranešta telefonu, kad buvęs 
sulaikytas dėl Telšių vyskupo ganytojiško rašto. Buvę įsakyta, kai ką išlei- 
dus, suglaust eilutes. Štai tau konkordato II str.: „Vyskupai galės laisvai ir 
tiesiog susisiekti su savo dvasiškiais ir tikinčiaisiais, taip pat galės skelbti 
savo įsakymus, liepimus ir ganytojiškus raštus“. 

III.11 demarkacijos linijoje mūsų sargybinis peršovė lenkų kareivį, pe- 
rėjusį mūsų pusėn ir šovusį mūsiškį; sužeistasis lenkas mirė. Visoje Lenki- 
joje kilo didelė audra, demonstracijos, nukreiptos prieš Lietuvą; kaltinta, 
kad lietuviai išprovokavę incidentą. Iš tikrųjų atrodė, kad tai buvo eilinė 
lenkų provokacija, kurios sistemingai buvo daromos, kad išvesti Lietuvą 
iš pusiausvyros. Dabar buvo patogi valanda: Hitleris paglemžė Austriją ir 
didžiosios valstybės nė piršto nepajudino jai ginti. 

III.17 gautas lenkų reikalavimas per 48 valandas atsakyti per Taliną, 
kad sutinką tuojau užmegzti normalius diplomatinius santykius, vėliau- 

siai iki kovo 31 d. priimti Kaune lenkų atstovą, savąjį paskirti Varšuvon; 
ultimatumą patenkinti be sąlygų turinio ir formos atžvilgiu; to neįvyk- 
džius, jie pasilieką sau teisę savo priemonėmis garantuoti savo valstybės 
tikrą interesą... Prasidėjo ilgos neramaus laukimo dvi paros. 

Šv. Juozapo dieną, kai lenkai su Ridzu-Smiglu garbino Pilsudskį?!", 
mūsų Vyriausybė nusprendė patenkinti lenkų Vyriausybės reikalavimą 
užmegzti diplomatinius santykius ir Lietuvos įgaliotasis ministeris Taline 
pasikeitė su lenkų pasiuntiniu notomis, liečiančiomis diplomatinių santy- 
kių užmezgimą. Notų tekstas iš karto buvo pridėtas prie ultimatumo. 

Tą pačią valandą, kai lenkai Varšuvoje gavo Lietuvos atsakymą, buvo 
sušauktas nepaprastas mūsų Seimo posėdis; jame min. pirm. pavaduotojas 
inž. Stanišauskis pasakė trumpą kalbą, išdėstė aplinkybes, kuriomis įvyko 
incidentas demarkacijos linijoje, išaiškino, kaip norėta įvykius likviduoti, 
paskaitė ultimatumą, padėkojo draugingoms valstybėms už paramą (kuri 
nesulaikė ultimatumo, tik gal sušvelnino), priminė, kad jėgos persvara 
buvusi Lenkijos pusėje, pranešė, kad tokiomis aplinkybėmis Lietuvos Vy- 
riausybė nutarė išpildyti lenkų Vyriausybės reikalavimus... 

Jo kalba Seime buvo sutikta mirties tyla. Tribūnon išėjo Seimo narys ir 
Tautininkų sąjungos gener. sekretorius d-ras Janavičius?! ir pasiūlė priimti 
tokį nutarimą: Seimas, atsižvelgdamas į faktinę padėtį ir būtiną reikalą 
šiuo taip kritingu Europai metu išlaikyti taiką, laiko, kad Vyriausybė esa- 
mose sąlygose buvo priversta priimti Lenkijos Vyriausybės ultimatumą. 
Daugiau niekas nekalbėjo; prieš pasiūlymą niekas nebalsavo. Skirstantis 
iš salės, kai kas apsiašarojo. 

Tautininkų saujelė, sulipdyta iš visokių apsimetėlių, per vienuolika 
metų laikė savo privilegija rūpintis valstybės reikalais, atstūmė kitas sro- 
ves nuo valstybės gyvenimo, sistemingai migdė visuomenę, trukdė sveiką 
iniciatyvą, plėtė apatiją... Kai trenkė perkūnas, temokėjo, kaip maži ar 
moterys, apsiverkti... Jaunimas, kurie nebuvo pergyvenę okupacijos, keikė 
valdžią ir buvo pasiruošę kovoti. 

Aikštėn išėjo toks dalykas. Dar nebuvo baigtas mobilizacijos planas; 
mes neturėję gana ginklų; vokiečiai jūroje sulaikę du laivus su amunicija; 
staiga pristigę vagonų; vieni negrįžę iš Vokietijos, kiti užtrukę Latvijoje; 


27 Juozapas Pilsudskis (1867-1935) - Lenkijos valstybininkas ir maršalas, vaidinęs vieną 
svarbiausių vaidmenų atkuriant 1918 m. nepriklausomą Lenkiją ir dažnai lėmęs lenkų 
tautos likimą ligi pat savo mirties (LE, t. 22, p. 538). 

28 Simas Janavičius (1890-1956) - gydytojas, visuomenės veikėjas, 1935-1938 m. Tauti- 
ninkų sąjungos generalinis sekretorius (LE, t. 9, p. 276). 

Radviliškyje, norint gabenti armotas, nebuvę platformų, tekę iškrauti ve- 
žamą Rusijos mišką... Seklys ant seklio saviems sekti nematė plačiau, kad 
svetimieji stato Lietuvai spąstus. 

Sąmoninga visuomenė konstatavo įvykusį faktą, su kuriuo teks skai- 
tytis, ir ėmė galvoti, kaip sumažinti jo pasekmes, kad jos nepakenktų Lie- 
tuvos nepriklausomybei. Be pažiūrų skirtumo visi reikalavo visų srovių, 
visų grupių konsolidacijos, visų tauriųjų asmenybių atrankos, nes vals- 
tybės nepriklausomybė, tautos laisvė — ne vienos kurios sąjungos, o visų 
piliečių reikalas. Bet laikraščių cenzūrą pasiėmė Saugumo departamentas 
ir ėmė braukti patriotiškiausius straipsnius. 

Krašte viešpatavo Egipto tamsybės... Jokių žinių nei per radiją, nei per 
laikraščius nebuvo skelbiama. Visuomenė mito gandais, vienais už kitus 
fantastiškesniais. Bandyta rašyti protokolus už neteisingų Žinių skleidimą. 
Tuo tarpu Lenkijos spaudos vedėjai kuo skubiausiai pranešdavo žinias iš 
Lietuvos, 99“ teisingas, kas darosi neaukštose sferose. Trumpai tariant, 
minios orientavosi ne pagal savo valdžios informacijas, o pagal lenkų 
šaltinius. Tada buvę prezidentais ir keli ministeriai nusiuntė p. Smetonai 
spausdint lapelį: pareiškė, kad prievarta pažeminanti Vyriausybę, tad ji 
negali atstovauti Lietuvos ir ginti jos reikalų, ir konstatavo, kad norint 
sustiprint tautos pajėgumą reikia: 1) Vyriausybei atsistatydinti, 2) sudaryti 
koalicijos Vyriausybę iš valstybiškai nusistačiusių grupių, 3) ruošti kraštą 
demokratiškai valdymo tvarkai... Tą savo lapelį „Tamstai ir Vyriausybei“ 
plačiai paskleidė visoje Lietuvoje. 

„Vadovauti, tai pramatyti“, - kartojo tautos vadas. Tuo tarpu atstūmė 
tautą nuo savęs ir nuo tautininkų, kurių 12 tūkstančių visokių pabėgėlių, 
prisiplakėlių konglomeratas norėjo valdyti pustrečio milijono; izoliavo 
Lietuvą nuo kitų valstybių: kritišku momentu pasirodė, kad niekur netu- 
rėjome prietelių; visi temokėjo patarti „nusileidimą“, net Pabaltijo sąjunga 
nesilaikė vienybės, Estija dar apsiėmė tarpininkauti. 

Zaunius savo laiku yra pasakęs: „Popiežius neturi kariuomenės“. Ir 
Lozoraitis septynerius metus derėjosi su Roma, kad nesusiderėtų. Ir tai 
katalikiškos šalies valdžia. Su visais kaimynais negeruoju; su lenkais 17 
metų laiko hermetiškai uždarę sieną, kur Vakarų bei Rytų Europos slenks- 
tis; negalvojo, kad taip amžinai negali būti, tenkinosi vien triukšmavimais: 
„Mes be Vilniaus nenurimsim; nenurimsim mes be Vilniaus... Mūsų VIil- 
nius buvo, bus!“ 

Lenkai, lyg norėdami atsigauti už Giedraičius ir Širvintas, vien Vievio 
bare pagal demarkliniją pastatė tris pėstininkų pulkus, vieną - raitelių, 

50 tankečių, 40 aeroplanų ir artileriją prie Lentvario, kuri paleido 50, tie- 
sa, tuščių šūvių, o prie pat linijos demonstratyviai vaikštinėjo karininkų 
būreliai, kavalerija defiliavo išilgai ribos... Mūsų fizinės jėgos garbintojai 
neteko galvos, nutilo Vilniaus vaduotojai, nebepasigirdo: „Ei, pasauli, mes 
be Vilniaus nenurimsim“. 

Pūtė pūtė Vilniaus klausimą, netikėdami atgauti, net bijodami, kad 
greit negrįžtų, nes būtų du šašai - Klaipėda ir Vilnius, kiauras maišas. Kai 
nusileido be jokio garbingo gesto, net ir tarnaitės pasipiktino. „Lietuvos ai- 
das“, Nr. 27, neberado nieko geresnio bespausdinti kaip atkarpą: „Ką mo- 
kyklinis jaunimas pergyveno 19 d.“ ir pranešimą iš Balninkų, kad „šauliai, 
šaulės, pradžios mokyklų mokiniai ir visuomenė pasižada Vyriausybei 
teikti visokeriopą pagalbą, reikalui esant, ir su ginklu rankoje“. 

Panevėžio darbininkai garsiai kalbėjo tarp savęs: „Jei karas, tai pirmąjį 
nušausime burmistrą Chodakauską; jis didžiausias lenkas“. Ypač pasipikti- 
no visuomenė, kai ginklų fondui tedavė dešimt litų, tuo tarpu kai „Maisto“ 
darbininkai dėjo dešimtimis. Gudruoliai paaiškino: „Kaip jis pirks ginklus, 
kad jam teks pirmoji kulka“. Lenkams visur kilo neapykantos jausmas, 
o valdžiai jokios užuojautos. Paskalų nesupaisysi: Smetonienė pabėgusi 
užsienin su trimis milijonais litų, Mironas pats prašęs lenkus spustelti... 

1938.III.20, sekmadienį, Utenos moksleiviai po savo pamaldų eidami 
plentu ėmė dainuoti dainelę „Į Vilnių, į Vilnių“. Prie jų prisiplakė minia; 
prasidėjo triukšmavimas, stumdymaisi su policija: kai kam buvo nudras- 
kyti antpečiai, tautininkų skyriaus pirmininkui buvę išmušti langai, kai 
kas areštuotas... Daug radosi kaltų, bet ypač apkaltintas karo komendan- 
tas nereiklumu. Paskirta Panevėžio įgulos komisija dalykui ištirti. Komisija 
nerado komendanto kaltės, tačiau nustatė, kad apskrities viršininkas, gar- 
susis Valevičius, kritiškų momentu nebuvęs namie, skubėjęs į savo dvarą, 
turimus savo pinigus nuvežęs tėvams. Ir čia tautininkai pasirodė ištikimi 
sau: visur žinomi visuomenės žmonės skubinosi į bankus, gelbėjo savo 
indėlius. Ultimatumo dienomis išėmė 6-10 milijonų litų. 

Svarbiausias tardymo tikslas: tautininkai komisijai pateikia gausią va- 
karienę; vaišino svečius, bet ir patys įsigėrė, radosi atvirumas. Pirmininkas 
d-ras Svilas?"? papasakojęs, [kad] derybos su lenkais seniai buvusios daro- 
mos, bet niekas nedrįsęs pasirašyti sutarties, kad visuomenė per daug ne- 
apkaltintų tautininkų valdžios; reikėję surasti kokią nors išeitį. Sugalvota 


29 Povilas Svilas (1890-1953) - gydytojas, aktyvus tautininkų, šaulių ir kooperatinių 
organizacijų veikėjas (LE, t. 29, p. 273). 

paprašyti spustelėjimo. Taip esą tautininkai gelbėję savo kailį. Komisijos 
pirmininkas pulk. Skerulis sudraudęs per daug atvirą tautininkų pirmi- 
ninką, tardamas jam esą nereikalinga tokių dalykų žinoti... 

1938.II1.21 studento laiškas: „... Lenkams ultimatumą įteikus Lietuvai, 
įvairiose visuomenės sferose buvo jaučiamas didelis įtempimas, nervingu- 
mas ir susijaudinimas.Ypač smarkiai tie politiniai įvykiai paveikė akade- 
minį jaunimą. Visa studentija, be pažiūrų skirtumo ir įsitikinimo, smarkiai 
reagavo į tuos lenkų neleistinus reikalavimus. Demonstracijų ir protestų 
niekas nekėlė, bet visi susikaupę giliai ir šaltai laukė keršto valandos smur- 
tininkams lenkams. 

Ir iš tikrųjų, aš pats pergyvenau labai daug ir laukiau kartu su visais 
ne nusileidimo lenkams iš mūsų Vyriausybės pusės, bet kerštingo pasi- 
priešinimo. Buvo surinkta keletas šimtų studentų parašų įteikti Seimui, 
kad šis supratęs mūsų lietuvių studentų vieningą dvasią ir pasiryžimą 
pasipriešintų bet kokiam smurtui, neleistų pažeisti lietuvio garbės ir teisės. 
Kaip teko patirti, atsakymas lenkams buvo per greitas, todėl tas veiksnys 
iššaukė didelį pasipiktinimą. Įkarščio suimta jaunuomenė net išdavikais 
vadino tuos, kurie priėmė ultimatumą. 

Ypatingo nuosaikumo galvojime nesama, reiškiama patriotinė dvasia, 
fanatiškas užsispyrimas dėl ambicijos pažeidimo. Šiandieną neoficialiai 
ruošiamasi vėliavos nuleidimo proga Karo muziejaus sodely kultūringai 
pareikšti protestą ir papeikimą mūsų Vyriausybei prie Nežinomo kareivio 
kapo už tai, kad neatsiklaususi tautos padarė sprendimą, nes ir bočių dva- 
sia esanti tuo gestu pažeista. Žiūrėsim, kuo tas viskas baigsis. 

Ateitininkų pozicija tvirtai laikosi ir režimas susilpnėjęs, nes mes mo- 
kame pirštu Vyriausybei ir kariuomenės vadovybei įrodyti, kad nors ir 
„klerikalai esame“, tačiau viduje esame susicementavę, tvirčiausias ir mūsų 
atsparumas bet kokiam išorės priešui būtų neįveikiamas. Mūsų S[tudentų)] 
alteitininkų] korp. „Kęstučio“ kariuomenės šventės proga įteikė kariuome- 
nei net 3 šautuvus. 

Mūsų korp. „Kęstutis“ registruotų narių turi tik 27 asm., kai tuo tarpu 
patriotinio fronto Neo ir Filiale Lituaniae turi 300 asm. Ir kariuomenei 
nupirko vos 2 šautuvus. Tuo būdu mūsų korp. ir bendrai mūsų ateitininkų 
prestižas kyla ir tai liudija faktai, susilaukia vis geresnio vardo ir pasitikė- 
jimo plačiose visuomenės sferose negu kitais šaukliais, kurie save išpro- 
paguoti stengiasi savęs gyrimais, tuščiais darbais...“ 

Rytojaus dieną laikraščiai pranešė, kad po „susikaupimo protesto prie 
Nežinomojo kareivio kapo“ minia, kurioje buvo daug studentų, trejetą 

valandų stumdėsi su policija Kauno gatvėse; studentams išsklaidyti buvo 
pavartotos ašarinės dujos ir kitos radikalesnės priemonės; praeidami pro 
ministerių kabineto būstinę, grūmojo kumščiais... Buvo sužeistų ir suim- 
tų. Vieno studento gyvybė pavojuje, bent regėjimas. 

1938.III.22 ryte karo komendantas pakvietė kai kurių organizacijų at- 
stovus, išdėstė valandos rimtumą, prašė ramybės. Savanorių sąjungos pir- 
mininkas pareiškė, kad ne visi esą kviesti, cenzūra nepraleidžia patriotiš- 
kiausių straipsnių, valdžia neinformuojanti visuomenės... Komendantas 
pranešė, kad būsiąs kitas susirinkimas, kuriame būsią visų organizacijų 
atstovų, Vyriausybės ir šiaip jau žymesnių žmonių pasitarimas. 

Ateitininkų visose jų korporacijose yra per 800 asmenų - gausiausia 
federacija už visas kitas. 

Vakar min. Lozoraitis ir Šilingas buvo pasikvietę visuomenės atstovus 
į Karininkų ramovę, kad jie pritartų Vyriausybei. Buvo koks 100 žmonių 
tautiško ir kitokio elito, daug karininkų, rektorių, dekanų, profesorių ir 
kt. Šilingas pradėjo posėdį ir pakvietė Lozoraitį painformuoti dėl visokių 
einamų gandų. Užs[ienio] reik[alų] min. Lozoraitis kalbėjo gal valandą, 
pasakojo žinomus dalykus; pagrindinė kalbos mintis buvo ta: „Ir kiekviena 
kitokia Vyriausybė nebūtų kitaip pasielgusi“. 

Pabaigus ministrui žodžio paprašė d-ras Slavėnas? (astronomas). Pir- 
mininkavęs Šilingas pabūgo, kad jo kalba gali būti nepriimta ir pasiūlė 
pertrauką; jos metu stengėsi atkalbėti Slavėną nuo žodžio. Kiti Slavėną 
ragino laikytis. Po pertraukos Šilingas pareiškė, kad Slavėno kalba būsianti 
vėliau, dabar esą gali būti paklausimų dėl ministro Lozoraičio kalbos. Kaž- 
ko nereikšmingo paklausė rektorius Riomeris? ir dar kai kas. 

Paprašė žodžio Mykolas Biržiška, pradėjo nuo centrinės Lozoraičio 
minties, ją pakartojo ir pasakė: „Bet ne kiekviena Vyriausybė būtų prie 
to prileidusi“. Tęsė: „Aš nesu mažas vaikas... Kai po tokio gėdingo ulti- 
matumo visuomenė laukė iš Vyriausybės informavimo ir reagavimo, tai 
ji gavo dujų... Aš ėjau ieškoti įstaigos, kur užrašomi savanoriai, nes būna 
gyvenime tokių momentų, kuomet yra verčiau garbingai mirti, nekaip 
negarbingai gyventi“. 

Šitaip išsitarus, iš tos pusės, kur sėdėjo Lozoraitienė? įr aplink ją sa- 
vųjų būrys, pasigirdo replika: „Netiesa“. Biržiška, atsigręžęs ton pusėn, 


20 Paulius Slavėnas (1901-1991) - astronomas, profesorius (LE, t. 28, p. 127). 

21 Mykolas Riomeris (1880-1945) - žymus Lietuvos teisininkas, konstitucinės teisės 
profesorius, 1927-1928 ir 1933-1939 m. - VDU rektorius (LE, t. 25, p. 489). 

22 Vincenta Lozoraitienė-Matulaitytė (1896-27) - visuomenės veikėja (LE, t. 16, p. 477). 

tarė: „Aš esu per senas, kad jūs man galėtumėt trukdyti kalbėti“. Paėjęs 
arčiau durų, atsigręžė ministrų pusėn ir spjovęs jų kryptin išėjo pro duris 
ir apalpęs krito. Pakilo triukšmas. D-ras Lašas??? puolė gaivinti „lašais“. 

Po šios pertraukos kalbėjo kiti, tarp jų ir d-ras Dielininkaitis. Jis, tarp 
kita ko, Vyriausybės elgesį pavadino patriotizmo šantažu ir pareiškė, kad 
šiai Vyriausybei nebeliko nieko kito, kaip tiktai mirti... Iš visų ten buvusių 
smarkiųjų tautininkų niekas Vyriausybės negynė, tik gale vienas Raste- 
nis? paklausė, kaip techniškai vyks susisiekimo su lenkais atstatymas. 

Slavėnas pasakė rimtą žodį apie totalitarinį režimą. Žodžiu, tautinin- 
kai ten buvo moraliai suskaldyti į šipulius. Bet rytojaus dieną „Lietuvos 
aidas“ vis dėlto skelbė: „Visa tauta eina su tautos vadu“. Kokio morališko 
menkumo reikia šitaip elgiantis. Šnekama, kad p. Raštikis kai kada ge- 
ras mintis skelbiąs. Pasakęs atsakingiems viršūnių žmonėms, kad tautos 
konsolidaciją reikia pradėti nuo Tautininkų sąjungos ir jaunalietuvių už- 
darymo, nes niekas taip neskaldąs visuomenės, kaip joje buvimas vienos 
privilegijuotos grupės. 

III.24 pagaliau atsistatydino Kabinetas ir susidarė neva naujas. Pasi- 
traukė uolusis Šilingas, neišmanėlis Čaplikas, Putvinskis?“ ir Dirmantas. 
Apsaugos ministerio pareigas eiti apsiėmė kariuomenės vadas gen. Rašti- 
kis; užsienio reikalų ministerio pareigoms eiti pasiliko Lozoraitis, Tūbelis 
paskirtas žemės ūkio ministeriu, o kun. Mironas - ministeriu pirmininku, 
ką pranašavo lenkų laikraščiai. Štai tau tautininkų konsolidacija. 

Elta III.25 paskelbė: personaliniai pasikeitimai Ministrų Kabineto su- 
dėtyje nereiškia principų pasikeitimų jo politikoje. Tai patvirtino ir toji 
aplinkybė, kad Minfistrų] Kabinete ir toliau dalyvauja buvęs ministeris 
pirmininkas. Momento svarbumas visiems suprantamas. Jis diktuoja ir 
artimiausius naujo Minlinistrų] Kabineto uždavinius. Tikėkime, kad Lie- 
tuvos visuomenė parodys naujai Vyriausybei ne mažiau paramos ir prita- 
rimo, negu ji yra parodžiusi Juozo Tūbelio vadovaujamai Vyriausybei. 

Neįvykus karui su lenkais, pasirodė, kad Vyriausybė tęsia karą su 
vaikais angelaičiais. Švietimo ministerija pastatė angelaičių vadovybei 


25 Vladas Lašas (1892-1966) - gydytojas, ilgalaikis Medicinos fakulteto dekanas, politinis 
veikėjas (LE, t. 14, p. 196). 

24 Vincas Rastenis (1905-1982) - teisininkas, žurnalistas, visuomenininkas, politikas, 
1931-1935 m. - Lietuvių tautininkų sąjungos generalinis sekretorius. 1944 m. pasitraukė 
į Vakarus (LE, t. 24, p. 513; JAV lietuviai, t. 2, p. 165). 

25 Stasys Pūtvys (iki 1938 m. Putvinskis) (1898-? Gorkio kalėjime) - agronomas, 1935 
1938 m. - žemės ūkio ministras (LE, t. 24, p. 284). 

dvejopą ultimatumą: kad 1) Švietimo ministerija panaikintų visas vaikų 
ir jaunalietuvių organizacijas pradžios mokykloje, vyskupai atšauktų 
angelaičių veikimą; jų vieton įkurtų naują Lietuvos katalikų vaikų są- 
jungą, kuri veiktų pagal valstybės ir Bažnyčios pripažintą statutą ir ją 
tvarkytų Bažnyčios ir valstybės skirti vadai-komitetai. Veikimo vietose 
tvarkytų mokytojai ir dvasios vadai. Švietimo ministerijai ši galimybė 
priimtinesnė. 2) Mokyklose liktų skautai, angelaičiai (ir jaunalietuviai). 
Ministerija ragintų mokytojus dirbti su angelaičiais ar bent netrukdytų; 
bet ir kunigai turėtų lygiai globoti skautus, kaip angelaičius. Vidaus 
reikalų ministerija pranešusi raštu Švietimo ministerijai, kad Vidaus] 
r[eikalų] m-ja toliau tokių angelaičių veikimo nepripažins, nes esąs pa- 
prastas draugijos veikimas, o ne brolijos. Taigi be susitarimo su Švietimo 
ministerija tolimesnis angelaičių veikimas dabartine linkme būsiąs truk- 
domas, jeigu angelaičiai veiktų be Švietimo ministerijos už mokyklos 
sienų. 

Susiskambinta su Telšiais: tartasi prašyti vyskupų konferencijos vie- 
nodai nusistatyti angelaičių klausimu, drauge pasitarti šio momento klau- 
simais, gal kam padaryti kokį pareiškimą taip reikšmingoje kraštui valan- 
doje. Vyskupas Staugaitis pamėgino telefonu siūlyti vyskupų susirinkimą. 
Metropolitas atsakė lakoniškai: „Iš tų mūsų susirinkimų Bažnyčiai neišei- 
na nieko gera“. Taip pasyviai laukiame nerimstančioje visuomenėje, čto 
den graduščij nam gotovit... ' 

Pamažėle ėmė atsigriebti valdžia, valdininkai pradėjo kviesti susi- 
rinkimus, reikšti „tautos vadui“ ir Vyriausybei pasitikėjimą. Panevėžio 
apskrities viršininkas Staškevičius pirma sušaukė pas save privatų pasi- 
tarimą; jame gimnazijos direktorius Elisonas?*, liaudininkas-tautininkas, 
pirmiausia pasitarė apie valdininkų neaprūpinimą (jis pats teturįs senus 
namus); jei kokie neramumai, tai neturėsią iš ko gyventi... Paskui apie 
reikalą sušaukti 1938.III.27 viešą susirinkimą - nustatyti ateities gaires su 
lenkais sugyventi geruoju. 

Šaulių salėje susirinko tik su bilietais. Tas pats Elisonas, pasisakęs, kad 
nuo seno esąs demokratas, ėmė garbinti Vyriausybę: „Ultimatumas — 
mūsų Vyriausybės laimėjimas“, nes ateityje nusileidimas pareikalausiąs 
atpildo, būsią dešimteriopai už tai atlyginta. Priminė per greitą kai kurių 
tautinį perorientavimą, indėlių iš banko ėmimą; paragino teikti šauliams 
žinių apie žmonių nuotaiką; jos būsiančios perduotos Kaunan... 


26 Jurgis Elisonas (1889-1964) - zoologas, pedagogas, kraštotyrininkas (VLE, t. 5, p. 472). 

Po prakalbos leista klausti raštu; nesuskubta išsiimti pieštuko, pirmi- 

ninkas pranešė, [kad] nesant klausimų, sekąs priėmimas rezoliucijos, kuri 
"esanti gauta iš susirinkusiųjų. Prieš perskaitant rezoliuciją, dalis pirštų 
galais išėjo, likusi salės pusė, perskaičius numatytą šabloną, mechaniškai 
paplojo be jokio entuziazmo. Taip valdininkai ir pataikūnai stiprina val- 
džios pozicijas, aiškiau sakant, akis muilina... 

Rokiškyje debiutavo Seimo narys Gilvydis??. Buvęs pavasarininkų kur- 
suose p. Baranauskas davė paklausimą: „Gal manoma koalicijon sutelkti 
stipresnes asmenybes, ar ir toliau viena srovė bus privilegijuota, kita engia- 
ma?“ Paaiškino, kad Kabinetas esąs iš tokių žmonių sudarytas, nes, pvz., 
Tonkūnas esąs profesorius, buvęs rektorius. Jei paklausėjas turįs omenyje 
partijas, tai tokios koalicijos nebūsią. Seniau buvo privilegijuoti dvarpo- 
niai; dabar nebesą privilegijų, visi prieš įstatymus esą lygūs... 

Šiauliuose mitingavo „Lietuvos aido“ redaktorius p. Jakševičius-Alan- 
tas*. D-ras Jasaitis davė keletą paklausimų: „Kam Vyriausybė privedė prie 
ultimatumo, ar ir toliau 12 tūkstančių tautininkų norės valdyti visą tautą?“ 
Prelegentas atsakė: „Vilnius buvęs prarastas prie krikščionių demokratų, 
Bistro?“ Jasaitis atitaisė faktinę klaidą pasakydamas, kad Bistras savo 
laiku pataręs taikytis, bet tautininkai jį pavadino išdaviku; kad važiuojant 
su pranešimais reikia daugiau žinoti, negu visiems žinoma iš laikraščių. 
Padaręs repliką Jasaitis išėjo; jį pasekė daugelis dalyvių. 

Tautininkai nuolat šaukė, kad kunigai nepolitikuotų, pastatė kun. Mi- 
roną politikos vairuotoju, sudarė dvasiškijai keblią situaciją: Vilniui va- 
duoti paskirta valdžia su kunigu priešakyje. Svarbu buvo patirti, kas kun. 
Mironui leido veltis politikon. Pasirodo, kad post factum kun. Mironas 
buvęs pas arkivyskupą, kuris pasakęs nedarysiąs kliūčių. Mironas padavęs 
nunciatūrai prašymą, kuri davusi leidimą ministeriauti su dviem sąlygom: 
atsisakyti nuo vyriausio kariuomenės kapeliono pareigų ir sunormuoti 
valstybės santykius su Bažnyčia. Mironas sąlygas priėmęs. 

Dar prieš tai Mironas esąs sakęs kun. Mieleškai, kad Lozoraitis ne- 
susitaręs su Bažnyčia, nes jam buvę įsakyta; dabar tos priežastys atpuo- 


27 Alpas Gilvydis (1895-27) - agronomas, visuomenininkas, paskutiniojo Seimo (1937- 
1940) vicepirmininkas (LE, t. 7, p. 236). 

28 Vytautas Jakševičius-Alantas (Alantas-Jakševičius) (1902-1990) - rašytojas, beletris- 
tas ir dramaturgas, publicistas, 1934-1939 m. - „Lietuvos aido“ vyr. redaktorius. 1944 m. 
pasitraukė į Vakarus (LE, t. 1, p. 83; JAV lietuviai, t. 1, p. 23). 

28 Leonas Bistras (1890-1971) - valstybinis ir politinis veikėjas, filosofijos daktaras (LE, 
t. 3, p. 35; VLE, t. 3, p. 247). 

lusios, būsią lengviau. Kad tik nebūtų gražūs žodžiai ir galvos sukimas. 
Pirmon galvon būsiąs iškištas Teologijos-filosofijos fakulteto klausimas, 
teparodysiąs Mironas gerą savo valią. Bet žinant arkivyskupo iniciaty- 
vos neturėjimą, vargu ar kas iš to išeis... Per septynerius derybų me- 
tus nestigo pasižadėjimų ne tik iš ministro pirmininko, bet ir iš paties 
prezidento. 

Kalbama, kad kritišku Lietuvai momentu Romos užsienio reikalų mi- 
nisteris grafas Ciano?? nepriėmęs mūsų Čarneckio. Graužinis puolęs prie 
kard. Pacellio, bet statssekretorius atsakęs: „Ką Vatikanas gali padaryti; juk 
ir jūsų ministeris Zaunius yra pasakęs, kad popiežiaus nesą ko bijoti, nes 
neturįs kariuomenės“. Ty bratec, vsiem v derevne nasolil. Bene trovato! 

Kun. Mironas pasiliko kas buvęs - tautininkų, o ne visos tautos mi- 
nisteris. III.29 buvo Kaune „Jaunosios Lietuvos“ sąjungos rajonų vadų su- 
važiavimas. Pirmas viešas Mirono žingsnis buvo nueiti su vidaus reikalų 
ministeriu suvažiaviman ir pasakyti kalbą. III.29 buvo pavasarininkų ra- 
jonų vadų suvažiavimas pasitarti apie jubiliejinį kongresą. Kun. Mironas 
į tai neatkreipė dėmesio. 

Jaunalietuviuose irgi pasireiškė opozicinė dvasia. Premjerui atvykus, 
kažkas iš vietos atsiliepė: „Tautininkai pardavė Vilnių“. Mironas aiškinosi, 
kodėl jis pasiėmęs valdžios, esąs prezidento mokyklos draugas (tiesą pa- 
sakius, vienas buvo pirmose klasėse, antras - paskutinėse), padėsiąs jam 
sutvarkyti reikalus. Vėl pasigirdo replika: „Ir jūs parduosite“. 

Savaitė buvimo Kaune įelektrino. Ar begalimi didesni pasityčiojimai? 
Ar bereikia didesnės ironijos 20 metų nepriklausomybės minėjimui? Be 
to, taip aiški, visur prasikišanti mintis „sferose“: „aprės nous le dėluge“. 
Buvau teatre, kai Paleckis“! šnekėjo, - įspūdis bjaurus iš mūsų susmu- 
kimo; policija nutildė — ir nė vieno jai protesto, užteko tylių moteriškų 
ašarų, pilnų širdgėlos ir pasipiktinimo; „sferų“ vyrai apleido teatrą, o ne 
sferų - tylėjo. 

Žaliojo stalo kasnaktiniai partneriai (Mironas, Leonas, Indrišiūnas) pa- 
siėmė portfelius — ir tai atsakymas į buvusį galvų atsišaukimą. Ką, girdi, 
kai krikščionys valdė, ir tai nebuvo premjero kunigo, o dabar štai. O kas 
nežino, kad Chadži-Rona ir Chadži-Džidžiora - mūsų juodosios magijos 
griauti ir vogti idealizmui? 


20 Galeazzo Ciano (1903-1944) - italų politikas (LE, t. 4, p. 17). 
21 Justas Paleckis (1899-1980) - žurnalistas, LSSR Aukščiausiosios Tarybos Prezidiumo 
pirmininkas (LE, t. 21, p. 399). 

„Jau ir taip užtenka ašarų be ašarinių dujų. Tik tie nesisieloja, kam iš 
tikrųjų pritiktų. Sunku ir išskaičiuoti tą draskančią krūtinę žaizdą, kuri 
eina iš mūsų Ouad d'Orsay. Juk tik šefas atestate vienatinis Yčo gimnazijos 
„lenkas“, o madame nesiteikė „Tėve mūsų“ lietuviškai kalbėti kaip aštun- 
tokė Šv. Kotrynos gimnazijos. Tolesnių išvadų nereikia... 

Beje, būčiau užmiršęs su Jumis pasidalyti vienu įdomiu L.K.moterų 
konferencijos epizodu. Konferencija supuolė su rūpesčių viršūne. Tre- 
čiąją dieną Moterų tarybos ir „Birutės“ karių šeimų moterų pirmininkės, 
kiek manyti, paskatintos iš šalies, nes dėl savo organizavimo neprityrimo 
būtų nesusipratusios, atėjo prašyti, kad konferencija įneštų pasitikėjimą 
Vyriausybei. 

„Manęs tuo metu nebuvo. Ponia G. pasakė, kad mums nepatogu - ka- 
talikai gnaibomi, ir keliomis bendromis frazėmis atsikalbėjo - pašoko dele- 
gatės kaip įgeltos. Sunkią valandą prisireikė pasitikėjimo, nors prieš dieną 
buvo pareikštas nepasitikėjimas, kad ir su pačiu transliavimu. Tikiuos, 
kad formulė mūsų „politiško“ pasisakymo rezoliucijos forma yra žinoma; 
ji tiek graži ir nekalta, bet vis tiek teikėsi patekti po cenzoriaus pieštuku“. 
Taip rašo aukšto kariškio žmona 1938.IV.2. 

1938.IV.4 gavau prel. Al.Grigaičio laišką. Tarp kita ko, pranešė: „Apaš- 
talų Sostas pastatė sąlygą premjerui baigti Bažnyčios reikalus. Pirmasis 
premjero žygis buvo vizitas metropolitui po paskyrimo; tą pačią dieną 
metropolitas revizitavo. Iki šiol premjeras tiesiog kalbėjosi per Grauži- 
nį su Vatikanu, mūsų nunciatūra buvo nuošaliai. IV.6 atvyksta šefas iš 
Rygos“. 

Antrasis premjero žygis - tai ekskunigo Dzidoriaus Tamošaičio pa- 
skyrimas spaudos ir propagandos biuro vedėju. Stačiai nepakenčiamas 
dalykas. Dorinis pakrikėlis, spaudoje įžūliausiai puolęs vyskupus, girtas 
per radiją prikalbąs nesąmonių, paima savo žinion visą Lietuvos spaudą 
ir informuos užsienio laikraščius...Visa tai bus įskaitoma dvasiškijos sąs- 
kaiton, nes tebefigūruoja kunigų sąraše. Toks spaudos tvarkytojas „palen- 
gvins“ susitarimą tarp Bažnyčios ir valstybės. 

1938.IV.6 ta pačia tema rašo kun. Barauskas, katalikų sp[audos] b[iuro] 
vedėjas: „Mūsų „konfratras“ gavo dvi sąlygas, kad atsisakytų nuo kape- 
liono pereigų ir kad pradėtų vykdyti konkordatą. Kada pradės šį žygį, 
neaišku. Mažai kas ko gero laukia, nes turi savo liniją ir pasitikėti gerais 
žodžiais šiuo laiku neužtenka. Tūli yra išsireiškę, kad santykius tvarkys, 
net Romos sąlyga pastatyta. Nuo kapeliono pareigų atsisakė ir pavesta 

jas eiti kun. Sabaliauskui“*. Apie konsolidaciją negali būti kalbos. Buvau 
Suvalkijoje; mūsų „konfratru“ nepatenkinti...“ 

Kai prieš 12 metų kraštui grėsė pavojus iš tamsių gaivalų pusės, liau- 
dininkams pataikaujant sauvaliavimams, įvyko visų patriotų konsolidaci- 
ja: Krupavičius ištiesė ranką sveikinti ir pasibučiavo... Šiandien didesnis 
pavojus Lietuvai iš lenkų, tautininkai negali aukščiau savęs pakilti, bijo 
konsolidacijos, laikosi valdžios, „jak węž kožucha“. Man kitados pasakius 
Smetonai, kad politika gadinanti žmones, atsakė: „Negadina, bet politika 
parodo, koks žmogus buvo“. 

1938.IV.9 kun. Mironas, atsakydamas į Seimo narių paklausimą dėl 
naujos Vyriausybės politikos ir ateities darbų, skaitė deklaraciją; tarp su- 
manymų (kurių neįvykdys per kitus 12 metų) paminėjo, kad ryšium su 
kovo mėnesio įvykiais pasireiškusios „partinės koalicijos tendencijos“, 
kad tos sferos esančios siauros, ir pasakė, kad nemano keisti buvusios Vy- 
riausybės gairių, kad eis ta pačia kryptimi, kviesdamas visus geros valios 
žmones į valstybės ir visuomenės darbą. 

Nė neužsiminė apie nenormalius valstybės ir Bažnyčios santykius; 
kalbėdamas apie švietimą, pakartojo Tautininkų sąjungos apylinkių visuo- 
tinės konferencijos rezoliucijos mintį, priimtą 1937 m. gale, kaip atsakymą 
į ganytojišką vyskupų raštą jaunuomenei auklėjimo klausimu: „Pripažin- 
dama teigiamą religijos reikšmę auklėjimo srityje ir brangindama Baž- 
nyčios bendradarbiavimą, Vyriausybė tikisi Bažnyčios paramos dorinio 
auklėjimo darbe“. 

1938.IV.9 nuncijus Arata išsiuntinėjo visiems vyskupams laišką, cituoda- 
mas kard. Pacellio III.29, Nr. 1162 raštą, kad išžiūrėjęs naują Lietuvos Konsti- 
tuciją, radęs daug nuostatų, kurios nežiūri konkordato ir siaurina Kat. akcijos 
laisvę. Kaip ten bebūtų, Šventas Tėvas laikąs reikalingu daiktu, kad Lietuvos 
vyskupai ganytojišku raštu ar kitu kokiu atitinkamu dokumentu nurodytų 
apgailėtinus suvaržymus, išvardydami tuos Konstitucijos straipsnius, kurie 
gresia katalikų mokslo čielybei ir įžeidžia lietuvių tautos tikybinius jausmus. 

IV.21 metropolitas sušaukė vyskupų pasitarimą. Pirmiausia referavo 
einamuosius reikalus. Kun. Mironas išvakarėse manomo paskyrimo prem- 


22 Adolfas Sabaliauskas-Žalia Rūta (1873-1950) - Žemaičių vyskupijos, vėliau Kauno 
arkivyskupijos kunigas, kanauninkas, rašytojas, tautotyrininkas. Baigė Žemaičių kunigų 
seminariją, kunigu įšventintas 1896 m. Studijavo Friburgo universitete, dirbo vikaru Lie- 
pojoje, po to - Berzenės, Nemunėlio Radviliškio, Pušaloto klebonas, 1921-1936 m. - karo 
policijos mokyklos kapelionas ir Kauno Įgulos bažnyčios rektorius, 1938-1940 m. - kariuo- 
menės kapelionas (LE, t. 26, p. 240). 

jero pavaduotoju atvyko pas arkivyskupą prašyti leidimo, kurį turi duoti 
Roma. Paskirtas premjeru, naktį mušė telegramą Graužiniui, kad parū- 
pintų leidimą. Po trijų dienų atvyko pas arkivyskupą su vizitu; pasisakė 
gavęs Romos atsakymą. Jei būtų kreiptasi anksčiau, Apaštalų Sostas esą 
nebūtų davęs leidimo; post factum kliūčių nedarą, bet turįs atsisakyti vy- 
riausio kariuomenės kapeliono pareigų ir sutvarkyti santykius Bažnyčios 
ir valstybės. Sąlygos esančios jam priimtinos, prašąs atleidimo iš kapeliono 
pareigų, santykius sutvarkysiąs, jei arkivyskupas padėsiąs... 

Arata prieš Velykas buvęs Kaune kelias dienas, aplankęs p. Lozorai- 
tį, norėjęs pasimatyti su Mironu, kuris nesiskubinęs paskirti audiencijos. 
Nuncijui išvykus, pasiuntė p. Vileišį*?, atšauktą iš Romos, pas Samore 
pareikšti, kad norėjęs pranešti Aratai... Kodėl nepriėmė nuncijaus? Seką 
liaudininkai, pradėsią trukdyti. Mironas esąs nusiteikęs vesti derybas iki 
galo; naujame Kabinete nebūsią kliūčių; ieškąs pirkti vaikų prieglaudos 
namus, kad statytuosius nunciatūrai suremontuotus galėtų pavesti jai. 

Fakulteto dekanas įteikė Mironui du raštus: pakeisti p. Tonkūno fakul- 
teto santvarkos interpretaciją ir patį fakultetą grąžinti tokion padėtin, kad 
galėtų siekti savo tikslo, kuriam buvo steigiamas; esą pažadėjęs Mironas 
teigiamai spręsti. Ganytojiško vyskupų rašto nepaskelbęs, nes negreit ga- 
vęs kai kurių vyskupų pritarimą; paskui atsiradęs reikalas šaukti pasitari- 
mą, taip ir likęs nepaskelbtas iki suvažiavimo. Po tokių miglotų pranešimų 
prasidėjo debatai, kas toliau daryti... 

Ganytojiško laiško projekto autorius pasakė, kad dabar jį skelbti būsiąs 
anachronizmas. Pareiškiau nuomonę, jog esamomis sąlygomis skelbti ga- 
nytojišką raštą nebegalima, nes visuomenė galėtų kaltinti vyskupus, kad 
sunkias valstybės sąlygas naudojame pulti valdžią, bet įvykdyti Romos 
reikalavimams reikėtų surašyti memorandumą dėl Konstitucijos prieš- 
taravimų su konkordatu, vyskupų delegacijai nunešti Mironui ir patirti 
jo pažiūras. Tik patyrus premjero nusistatymą, tegalimi tokie ar kitokie 
tolimesni žygiai. 

Metropolitas siūlė visai privačiai per tarpininką susitikti vienam vysk. 
Staugaičiui ir prie stiklo kavos išsikalbėti. Telšių vyskupas pasiūlė ir mane; 
aš atsisakiau slapčia kalbėtis, nes toks pasikalbėjimas nieko neįpareigoja. 
Tokia delegacija tegavo vieną balsą. Gavo pritarimų vyskupų konferen- 
cijos delegacijai išsikalbėti žodžiais be jokio memorandumo. Deleguotas 


23 Petras Vileišis (1906-1986) - teisininkas, visuomenininkas, nuo 1930 m. buvo Lietuvos 
pasiuntinybės Romoje sekretorius (LE, t. 34, p. 84; JAV lietuviai, t. 2, p. 487). 

vysk. Staugaitis ir aš. Mironas paskyrė audienciją rytojaus dienai 10 val. 
Ministerių Kabineto rūmuose, kur jis dežūruoja. 

Mums palinkėjus geros kloties naujose pareigose, premjeras ėmė de- 
juoti sunkumais iš lenkų ir vokiečių pusės. Jam pasiguodus krašto sunkia 
padėtimi, vysk. Staugaitis pasakė, kad atėjome Bažnyčios ir valstybės san- 
tykių reikalu. Mironas atsakė studijuojąs tuos klausimus, esą daug prirašy- 
ta, nemaža dialektikos; jis manąs, ar nebūtų geriau išsikalbėti „po dušam“ 
svarbiausiais esminiais klausimais, o kiti pamažėle savaime išsispręsią... 

Vysk. Staugaitis paklausė, ką ministras pirmininkas laikąs esminiais 
klausimais. Atsakė: „Katalikų akcija, draugijų padėties sunorminimas“. 
Vyskupas pastebėjo, esą ir kitų esminių dalykų, pvz., fakultetas. „Tai nėra 
esminis, - tarė, - dėl 40-60 tūkstančių litų valstybė nesubankrutuos; žino- 
ma, fakultetą labai išplėsti būtų nepravartu, bet galima pridėti jam vieną 
kitą trečią katedrą“. — „Tai nesyk buvo žadama, — pastebėjau, - bet kas 
kita padaryta, net ir dabar agresija nesiliauja“. — „Žinau tai; man sakė kan. 
Čėsnys“. - „Kam net dabartinėmis taip sunkiomis valstybei sąlygomis 
reikalingas profesorių erzinimas, studentų jaudinimas, katalikiškos visuo- 
menės provokavimas?“ - „Tai ne jums, o man provokacija; tais klausimais 
aš kalbėsiuos su Tonkūnu“. - „Tomis dienomis švietimo ministeris savo 
rezoliucija nebeleido d-rui Griniui dėstyti prancūzų literatūros kurso ir 
d-rui Saliui?* - bendrinės lietuvių kalbos paskaitų, atstodamas nuo savo 
interpretacijos, kad tie dalykai gali būti dėstomi kaip pagalbiniai. Tuo 
tarpu kituose fakultetuose tas nekliudoma. Pvz., prof. Janulaitis““, kuris 
juridiniame fakultete dėsto humanitarams Lietuvos istoriją“. Kun. Miro- 
nas tęsė: „Bet aš laikausi prezidento pažiūros, kad reikia užkariauti visą 
universitetą“. Sakau: „Būtų gera, jei ir kituose fakultetuose būtų daugiau 
katalikiškumo, bet mūsų ten neįsileidžia“. - „Ne tik jūsų, bet ir mūsų neį- 
sileidžia; ten yra netikusių profesorių, kuriuos reikia varyti laukan“. - „Kol 
tai bus padaryta, mes norėtumėm turėti bent vieną savo kampelį univer- 
sitete“. - „Mes tuos klausimus aiškinamės sau savybėje; aš tikiuos, kad 
apie gegužės pusę galėsiu pradėti derybas su Roma“. Netikėtai premjeras 
užkliudė ateitininkus, esąs nenormalus dalykas, kad moksleivis nuo pir- 
mos klasės įtraukiamas į politiką, į sroves; ateitininkai galį veikti univer- 


"4 Antanas Salys (1902-1972) - kalbininkas, profesorius (LE, t. 26, p. 353; JAV lietuviai, 
t.2, p. 218). | 

25 Augustinas Janulaitis (1878-1950) - teisininkas, istorikas, politinis veikėjas, nuo 
1922 m. - LU Teisės fakulteto dėstytojas, profesorius, dekanas, kai kuriuos Lietuvos istori- 
jos dalykus dėstęs ir Humanitarinių mokslų fakultete (LE, t. 9, p. 291). 

sitete. Vysk. Staugaitis pratarė, kad yra mokyklose skautai. „Jie buvo prie 
Stulginskio“, — tarė. „Bet kitokie“, - atsakė Telšių vyskupas. Pasakiau, esąs 
artimas ateitininkams, nematąs jokios politikos, jokios srovės. „Aš buvau 
klebonas, aš irgi žinau“. — „Jei nebus ateitininkų gimnazijose, išseks uni- 
versitete“. — „Tai pareis nuo kapeliono; geras kapelionas moksleivių visą 
100*6 gali nuvesti į studentus ateitininkus“. — „Dabar mažinamas kape- 
lionų autoritetas, net ir to vardo nebėra įstatymuose; jis padarytas vien 
tikybos mokytoju, kuris neprivalo turėti daugiau reikšmės už kitus moky- 
tojus“. - „Tai negerai. Įkurkite, — tęsė buvęs klebonas, - grynai tikybinius 
būrelius, pvz., eucharistininkus“. Telšių vyskupas pertraukė: „Yra“. - „Tai 
rožančininkai“. Sakau: „Mūsų idealas - būsimus inteligentus auklėti ne 
davatkomis, o sąmoningais katalikais, gerais, dorais piliečiais. Rožanči- 
ninkai nebus jaunime populiarūs, nepatrauks moksleivių; jiems reikia ko 
kito“. Tęsiau taip: „Ne tik gimnazijose, bet ir pradžios mokyklose yra gru- 
pės: angelaičiai, skaučiukai, jaunieji ūkininkai; dabar Švietimo ministerija 
siūlo panaikinti angelaičius ir skaučiukus, jų vieton steigti katalikų vaikų 
sąjungą; bet palieka jaunieji ūkininkai Žemės ūkio ministerijos žinioje. Tu- 
riu vyskupijoje dvidešimt kelis tūkstančius angelaičių; peršama naikinti 
ką turiu, pradėti vėl iš pradžios. Koks reikalas? Koks tikslas?“ - „Aš nieko 
neturiu prieš angelaičius, tegul jie sau būna“, — tarė ministras pirminin- 
kas. „Taip pat galėtų sau būti ateitininkai moksleiviai gimnazijose; tiesa, 
cirkuliaras išvarė juos iš mokyklos; jie, kaipo vaikai, pasilieka tėvų globoje; 
kaip katalikai - Bažnyčios žinioje; mes juos už mokyklos sienų auklėjame 
grynai tikybiniu ir tautiniu kultūriniu atžvilgiu“, - gyniau moksleivius 
ateitininkus. „Visi ateitininkai studentai - krikščionys demokratai“, - spy- 
rėsi Tautininkų sąjungos garbės narys. „Iš ateitininkų aš esu turėjęs daug 
nemalonumų“, - tęsė min. Mironas. Aiškinau: „Gal jie tuos nemalonumus 
darė ne kaip ateitininkai, o kaip žmonės, piliečiai“. — „Tiesa, neolituanai 
pridarė man daugiau nemalonumų; prieš studentus ateitininkus aš nie- 
ko neturiu; bet dėl moksleivių ateitininkų nusileiskite, nedarykite sunku- 
mų“. - „Tai galutinai ne nuo mūsų priklausys; paskutinį žodį tars Apaštalų 
Sostas“, - atsiliepė vyskupas Staugaitis. 

Trečią sykį skambina telefonas. Atsistojome. Kun. Mironas atsigręžia 
į mane ir sako: „Nenorėkite viską pasiimti sau; duokite ir mums prieaug- 
lio“. - „Pirmiausia mes padarome atranką klierikų seminarijon, paskui at- 
eitininkams, bet paliekame ir jums gražaus jaunimo. Ta proga paminėsiu, 
kad Panevėžyje dar neturiu mažosios seminarijos; nuo 1931 m. sutartis 
nevykdoma; negaliu prisiauklėti jaunų kunigų“. - „Tai irgi nėra esminis 

dalykas“. - „Man jis esminis“. Atsiliepė Telšių vyskupas: „Aš dar neturiu 
didžiosios seminarijos etatų“. 

Atsisveikinome, važiuojame vyskupų konferencijon, dalijamės įspūdžiais: 
„Maža vilties susitarti...“ Referavus audiencijos rezultatus, vyskupai nutarė 
parašyti memorandumą, suminint visus ginčijamus dalykus, nepalankius 
Bažnyčiai Konstitucijos straipsnius ir per arkivyskupą įteikti premjerui. Pra- 
šiau memorandumo redaktorių vysk. Reinį nepraleisti mažosios Panevėžio 
seminarijos reikalo. Baigę svarstyti kitus dienos klausimus, išsiskirstėme. 

Konferencijos dienomis rytais ir vakarais teko turėti posėdžių su arti- 
maisiais kunigais ir pasauliškiais, visuomenės gyvenimo dalyviais ir kū- 
rėjais. Man klausiant, kam šiandien reikalingesnė taika tarp Bažnyčios ir 
valstybės, ar katalikams, ar tautininkams, pasaulionys nedvejodami atsa- 
kė: „Jiems“. Pasaulionys bijo „klerikališkos taikos“, kad už nugriovimą 
lūšnų priešais arkivyskupo rūmus ir kitus materialinius pažadus nebūtų 
nusileista principuose. 

Klausimas, kodėl jie taip ateitininkų biją, pasakiau, norį užgniaužti ka- 
talikų inteligentų prieauglį, kuris jiems pavojingas: tikras katalikas niekad 
negalės nuoširdžiai sugyventi su laisvamaniais tautininkais. Paklausti, ar 
jie kaip ateitininkai sendraugiai, jei dėl ateitininkų moksleivių suirtų susi- 
tarimas, atsižadėtų ateitininkų vardo, pasaulionys atsakė: „Jei būtų galima 
išlaikyti esmę katalikų moksleivių draugijos pavidale“. 

Iš politikos papasakota, kad min. Čaplikas norėjęs suimti buvusius 
prezidentus ir ministerius už atsišaukimo paskleidimą, kad atsistatydintų 
Kabinetas, bet Raštikis stuktelėjęs kumščiu stalan... Čaplikas tik iš laikraš- 
čio sužinojęs, kad nebesąs „načalninkas“. Finansų ministeriu buvęs kvies- 
tas Zigmas Starkus*“, bet atsisakęs. Naujas Kabinetas nieko nepatenkinąs, 
nes patekę labai nerimti žmonės: Indrišiūnas, Leonas. 

1938.IV.29 lankėsi d-ras Leimonas; tarp kita ko, papasakojo neseniai 
turėjęs posėdį 20 metų nepriklausomybės komiteto prezidiumas, kurio 
pirmininkas yra kun. Mironas. Pasveikinę jį, atsiklausę, ar toliau begalėsiąs 
pirmininkauti, gal būsiąs vien garbės narys. Atsakęs, kad galįs pasilikti; 
gal ne visados galėsiąs dalyvauti posėdžiuose; kada būsiąs reikalingas, 
ateisiąs ir paprašė šiam posėdžiui vadovauti Tautininkų sąjungos gen. se- 
kretorių d-rą Janavičių. 

Janavičius pranešęs, kad užsienių svečiams priimti esą numatyta 
170 000, kad tesirūpinsią JAV legionierių choro „Pirmyn“ priėmimu ir ra- 


26 Zigmas Starkus (1892-1944) - valstybininkas (LE, t. 28, p. 456). 

joninėmis dainų šventėmis. D-ras Leimonas pasakė: „Be rajoninių dainų 
švenčių, Kaune rengiama Pavasarininkų kongreso dainų šventė, įtraukta 
į 20 metų minėjimą; be legionierių, atvyksta Amerikos „Vyčiai“ ir Škotijos 
katalikiškas jaunimas; ir tiems reikalams reikalinga numatyti lėšų. 

D-ras Janavičius atsakė: sąmata nustatyta, nebegalima esą ką nors 
keisti. Jaun. Lietuvos vadas Grėbliauskas pridūrė, jog negalima esą skir- 
ti lėšų visiems priiminėti, kas atvyks iš užsienių; reikėtų ne tūkstančių, 
o milijonų išlaidų. Advokatas Goldbergas paaiškino: „Jei mes vienus pri- 
imsime, tai reikės priimti ir kitus, kas atvyks organizuotai; jei duosime 
lėšų rajoninėms dainų šventėms, turime duoti ir pavasarininkams; ne- 
reikia perdėti: jei ne tūkstančiai, tai milijonai; reikia surast lėšų tokiems 
reikalams“. 

Atsiliepė min. pirmininkas Mironas. D-ras Leimonas turi racijos; mes 
projektavome dainų šventę Kaune ir prašėme pavasarininkus prisidėti; 
jie sutiko; mes negalime surengti; jie surengs; jubiliejinis jų koncertas esąs 
į nepriklausomybės 20 metų minėjimo iškilmes; taigi reikia surasti lėšų 
tam reikalui kaip ir kitoms iškilmėms. Posėdis pasibaigė; nariai skirstosi. 
Janavičius palydi iki durų Leimoną ir labai maloniai sako: „Ministeris pir- 
mininkas sutiko, reikės rasti lėšų“. 

V.8, man vizituojant Šeduvos dekanatą, Panevėžyje pas tautininkus 
min. pirmininkas Mironas su Tamošaičiu sakė prakalbas, priėmė vaišes. 
Kun. Mironas pareiškė: „Vyriausybė ir Lietuvių tautininkų sąjunga tai 
nėra du atskiri vienetai. Vyriausybė yra priešaky, o Lietuvių tautininkų 
sąjunga yra atrama, kuria Vyriausybė gali ir turi pasiremti“. Štai politinė 
kunigo Mirono išmintis - remtis Tautininkų sąjunga. Taip esant, Mirono 
Vyriausybė - Tautininkų sąjungos, o ne visos tautos, ne visos Lietuvos 
valdžia. ' 

Apie santykius su Bažnyčia taip yra pasakęs: „Vyriausybė yra pasiry- 
žusi baigti nelemtąjį ginčą su Bažnyčia. Nusistatyta nevaržyti Bažnyčios 
bažnytinėje veikloje. Tačiau Vyriausybei rūpi, kad toji veikla nesutrauktų 
partinio elemento, kad Vyriausybės santykiai su Bažnyčia neduotų progos 
sustiprėti kuriai partijai. Yra būtina apdrausti, kad partinis elementas nesi- 
kištų į Bažnyčios reikalus ir kad Bažnyčia eitų tik savo tiesiogines pareigas, 
kurios iš tikrųjų galėtų būti naudingos. 

Vyriausybė tuo keliu ėjo, bet buvo atsiradusių kliūčių. Tačiau dabar, 
atsiradus kitoms sąlygoms, Vyriausybė mano, kad Bažnyčios ir valstybės 
santykių sureguliavimo klausimu ilgiau delsti nereikia, ir jį reikia spręsti. 
Reikia pagaliau vienaip ar kitaip išsiaiškinti“ („Lietuvos aidas“, 1938.V.9, 

Nr. 215). Besiremiančiam viena tautininkų partija premjerui tenka bijoti, 
kad kas greta Vyriausybės nesustiprėtų; todėl ir Bažnyčios stiprėjimą lai- 
kyti pavojingu, nepageidaujamu. 

Kun. Tamošaitis smarkiai puolęs Panevėžio ir Telšių vyskupus. Mano 
bažnyčios vizitacijos esančios daromos ne bažnytiniais tikslais, o Telšių 
vyskupo rinkimas parašų prieš Konstituciją taip pat esąs ne bažnytinis 
darbas. Štai kaip tautininkų kunigai supranta vyskupų pareigas, tai yra 
neliesti viešojo gyvenimo reiškinių, kurie liečia Bažnyčią. Kažin ar jie taip 
kalbėtų, jei vyskupai imtų girti nekatalikišką Konstituciją. 

Vyriausybės atstovų kunigų debiutai baigėsi vaišėmis. Dalyviams 
įkaitus, mokyt. Banionis užsipuolė kap. Meškauską, kad šauliai nepalai- 
ką tautininkų. Meškauskas atsakė, jog šauliai esanti kariška organizacija, 
neveltina politikon. Žodis po žodžio, mokytojas karininkui skėlė antausį. 
Grąžindamas skolą, karininkas mokytojui išmušė akį, nes ginklo neturėjęs. 
Dalyviai ėmė skirstytis. Pašnibždomis kalbama, kad kai ką iš Kauno svečių 
tekę išnešti... 

1938.V.12 įsiteisėjo naujoji Konstitucija. Iškilmingame Seimo posėdyje 
pasirodė aukštoji evangelikų, stačiatikių ir žydų dvasininkija; nebuvo ka- 
talikų. Prezidentas pasakė kalbą. Tarp kita ko, pabrėžė: „Svarbiausia yra 
piliečių sąžinės laisvė. Jiem valia tikėti kaip nori, kad tik nenusižengtų do- 
rai, arba valia netikėti. Jie gali priklausyti arba nepriklausyti prie valstybės 
pripažintų Bažnyčių arba tolygių tikybinių organizacijų: 

Jis galės tuoktis civiliai, jei taip norės, kai bus išleistas civilinės metri- 
kacijos įstatymas... Antra vertus, kai kas mano, kad civilinė santuoka - tai 
tokia sutartis, kuri lengvinsianti išsiskyrimą. Tai apsirikimas. Konstitucija, 
laikydama tvirtą šeimą valstybės stiprumo pamatu, spėja stiprų ir vedybų 
pamatą, taigi stiprų santuokos ryšį...“ 

Mokyklose po trečios pamokos buvo skaitoma ir vaikams aiškinama 
Konstitucija. Miestai ir miesteliai buvo papuošti vėliavomis. Panevėžio 
rinkon suvažiavę Žmonės taip aiškino vėliavų iškabinimą: valdžia susitai- 
kė su lenkais; matomai, pagerbė Pilsudskį, kurio mirties metines šventė 
bažnyčiose ir Lietuvos lenkai. 

1938.V.18 lankėsi pas mane prof. Kemėšis KS biuro plėtimo reikalais, 
kad kun. Barauskas galėtų turėti bent sekretorių. Sakėsi, buvęs Kaune, 
girdėjęs, kad kun. Mironas su kažkokiu Užsienio reikalų ministerijos 
valdininku, iš vienos pusės, iš antros pusės - arkivyskupo įgaliotiniais 
prof. Malakausku ir Mieleška susitarę visais nesusipratimų punktais ir 
tą sutartį pristatę Romai. Susitaikymui norįs patarnauti gen. Nagius- 


GyvENIMO BRUOŽAI 219 


Nagevičius", pakviesdamas į savo ūkį Žemaitkiemy svečių prezidentą, 
- metropolitą ir kitus: svarbu esą ton pusėn palenkti prezidentą. 

T.Venckus?, S], sakęs kan. Kemėšiui, jog jį kalbinęs Mironas būti stu- 
dentų bažnyčios klebonu ir dvasios vadu ne tik ateitininkų, bet ir visų kitų 
studentų. Be to, Mironas prasitaręs, jog gavęs iš prezidento priminimą per 
daug nesiangažuoti su katalikais, kitaip jų (prezidento ir Mirono) bendra- 
darbiavimas ilgai negalėsiąs tęstis. Kan. Kemėšis spėjo, kad pati didžiausia 
kliūtis susitarti valstybei su Bažnyčia esąs prezidentas. 

V.19 grįžo iš Kauno sekretorius kun. Gasiūnas, važinėjęs kelionės Ro- 
mon reikalais, įgaliotas parinkti žinių apie derybas. Viskas laikoma paslap- 
ty. Bendras vaizdas toks: Mironas keletą sykių kalbėjęs su arkivyskupu. 
Skvireckas paskyręs komisiją iš prof. Čėsnio, prof. Malakausko ir kun. 
Mieleškos; jie pasikvietę d-rą Usarį [Ūsorį?]. D-ro Usario informacija, de- 
rybose galinti sudaryti sunkumų dabartinė Konstitucija, ypatingai ta vieta, 
kur leidžiama kištis į Bažnyčią; jei tas dalykas užkliūtų, derybos galinčios 
suirti, nes Mironas toje srityje bejėgis. Derybos daugiausiai liečiančios 
organizacijas... 

Paklausiau, kaip sprendžiamas ateitininkų klausimas. Vardas naikina- 
mas, paliekama katalikiška moksleivių organizacija mokyklose, gal ir už 
mokyklos, su centru ir sekcijomis, pvz., sporto. Geriausiai esąs apgintas 
Teologijos-filosofijos fakultetas, grąžinamos teisės, diplomai, paskaitos. 
Kun. Mieleška prasitarė, kad jis daugiausiai gynęs Panevėžio seminarijos 
reikalą: „Jei duota esą Telšiams, tai reikia ir Panevėžiui duoti. Mironas no- 
rėjęs būdamas Panevėžyje apsilankyti pas vyskupą, bet vyskupas vizitavęs 
vyskupiją“. 

Sustatytas projektas buvęs duotas perrašyti prof. Malakauskui; tas nuo 
savęs pridėjęs, kad moksleivių ateitininkų centre galėsiąs būti Švietimo 
ministerijos atstovas, kad sekcijoms galėsią būti skiriami pasaulionys va- 
dovai (Usario žinios). Gavęs tokį pasiūlymą Mironas taręs: „Jie per daug 
nusileidžia; duosiu aš jiems daugiau“. Kai šitas dalykas buvęs svarstomas 
Ministrų Kabinete, Tonkūnas pasakęs: „Jei šitaip bus atstatytas, aš negalė- 
siu pasilikti ministeriu; aš pravedžiau reformą, dabar atgal atstatoma“. 


27 Vladas Nagius-Nagevičius (1881-1954) - gydytojas, generolas leitenantas, Lietuvos ka- 
riuomenės sveikatos tarnybos vadovas, archeologas, visuomenės veikėjas (LE, t. 19, p. 478). 

28 Juozas M.Venckus, SJ (1897-1979) - kunigas jėzuitas. Kunigu įšventintas 1927 m.. 
Buvo jėzuitų gimnazijos Kaune mokytojas ir inspektorius, studentų ateitininkų kapelio- 
nas (1927-1934 ir 1937-1940) Kaune. Išvyko į Vakarus (LE, t. 33, p. 341; JAV lietuviai, t. 2, 
p. 472). 

Mironas nuraminęs: „Darysime ne mes, o bus tariamasi su Roma; kaip 
bus susitarta, taip ir pasiliks; o Tamsta galėsi būti ministeriu“. Tonkūnas 
nurimęs. Kitą savaitę atvyksiąs Arata, vesiąs derybas su Lozoraičių; kur 
užkliūsią, tarpininkausiąs Mironas. Generolas Nagius-Nagevičius derybo- 
se jokio vaidmens nevaidinąs; jo Žemaitkiemyje aukštų svečių tie dalykai 
nebuvę visai liečiami. Prezidentas buvęs labai geros nuotaikos, nesiskubi- 
nęs namo; Mironas turėjęs priminti grįžimą Kaunan. 

1938.V.22 su JE vysk. Staugaičiu išvykome į tarptautinį XXXIV eucha- 
ristinį kongresą Budapešte. Neišvažiavus iš Lietuvos telšišikis pasijuto . 
blogai, palikau jį Obeliuose; atsikvėpęs grįžo namo. Budapešte susitikau 
prel. Grigaitį, kuris papasakojo šitokių dalykų: V.13 kalbėjęs su prof. Ton- 
kūnu; ministras prikišęs man ir vysk. Staugaičiui, kad vizitacijos metu 
puolę Konstituciją...Pagaliau taręs: „Mes <...> [toliau tuščia, rankr. p. 427] 
nenusimanome Bažnyčios ir valstybės santykiuose, premjeras kunigas, jis 
žino ribas tarp tikybos ir politikos, jis išves liniją, bus galima susitarti...“ 
Tačiau Kabineto posėdyje ką kita kalbėjo. 

V.22 prel. Grigaitis A.Panemunėje laikė pamaldas kariuomenei. Ta pro- 
ga gen. Raštikis papasakojo, jog buvęs Ministrų Kabineto posėdis, kuris 
nuo vakaro nusitęsęs iki 4 val. ryto, Bažnyčios ir valstybės susitarimo rei- 
kalu. Pirmininkas Mironas griežtai stojęs už susitarimą; jam padėjęs Raš- 
tikis ir Masiulis?*; Stanišauskis ir Lozoraitis susilaikę nuo balsavimo; bal- 
savę prieš susitarimą Tonkūnas, Leonas ir Indrišiūnas. Persvėręs premjero 
balsas; Mirono projektas atiduotas Valstybės Tarybai peržiūrėti, apvilkti 
juridine forma... 

Budapešto kongresas sutraukė į gražų milijoninį miestą popiežiaus 
legatą kardinolą Pacelli, 14 kardinolų, 71 arkivyskupą, 226 vyskupus, 4000 
kunigų, 37 tautų skruzdėlyną žmonių, be sostinės gyventojų; lietuvių da- 
lyvavo apie 70 asmenų. Turėjome sau paskirtą koplyčią „Regnum Ma- 
rianum“, savo pamaldas, kurias atlaikiau, pasakiau pamokslą; posėdį su 
dviem paskaitom: prel. Grigaičio - „Eucharistijos kultas amžių eigoje“ ir 
d-rės p. Ruginienės?*“ — „Lietuvos krikštas“. Nuo lietuvių lietuviškai kon- 
gresą sveikino kun. Balkūnas?*! iš Amerikos. 


2? Boleslovas Jonas Masiulis (1889-1965) - teisininkas, visuomenininkas, 1938 III 24— 
X1- teisingumo ministras. 1944 m. išvyko į Vakarus (LE, t. 17, p. 444; JAV lietuviai, t. 1, 
p. 638). | | 

20 Marija Andziulytė-Ruginienė (1896-?) - pedagogė, filosofijos daktarė (LE, t. 1, p. 171). 

1 Jonas Balkūnas (1902-1989) - kunigas, prelatas (1948), apaštališkasis protonotaras 
(1972). Mokėsi Seinų kunigų seminarijoje. Kunigu įšventintas 1926 m. Sielovados darbą 

Vyskupai buvome Vengrijos Katalikų akcijos svečiai; mums buvo duo- 
ti veltui kambariai, maistas, automobilis. Buvome kviečiami pas regentą 
Horti*“, parlamento pirmininką, miesto burmistrą vaišių, operon... Kon- 
greso metu visur metėsi akysna didelis organizuotumas, vengrų manda- 
gumas, skautų (jie visi Bažnyčios įtakoje) noras patarnauti, gatvių papuo- 
šimas vėliavomis, namų iliuminacijos, fejerverkai, minių drausmingumas, 
sutartinis giedojimas, kurio viena melodija beveik ta pati, kaip mūsų „Prieš 
taip didį Sakramentą“. 

Mačiau, kokia didelė reklama yra toms šalims, kurios turi kardinolą, 
nes minios teiraujasi, kas per vienas ir reklamuoja kraštą, kurį atstovauja 
kardinolas. Žmonėms triukšmaujant, paklaustas vieno dvasininko, ar Lie- 
tuva neturi kardinolo, tarstelėjau nenoromis: „Greitai turės“. Duok, Dieve, 
kad šiuo atveju būčiau pranašas, kad neužilgo kuriame nors tarptautinia- 
me kongrese dalyvautų ir mūsų kardinolas ad maiorem Eucharistiae et 
Lituaniae gloriam. 

Tačiau didžiausias dėmesys buvo kreipiamas popiežiaus legatui kard. 
Pacelli. Tai laisvai keliomis kalbomis kalbąs žmogus, aukšto ūgio, tiesus, 
asketiškos išvaizdos, susitelkęs, per bažnytines iškilmes nekreipiąs akių 
į keliamas ovacijas, gražiai giedąs, geras pamokslininkas, su moderuotais 
gyvais itališkais gestais. Tikrai tikusi asmenybė atstovauti Šventąjį Tėvą. 
Visgi kai prabilo per radiją pats Pijus XI, milijoninė minia lyg nutirpo ir 
kažkaip lyg nedrįsdama plojo... 

V.31 su vysk. Karosu nuvykome Romon. Rytojaus dieną buvo paskirta 
Šventojo Tėvo lietuviams maldininkams audiencija, prieš ją - man pri- 
vati. Man įėjus į kabinetą, popiežius stipriu balsu tarė: „Laudetur Jezus 
Christus“. Pasisveikinus prasidėjo kalba. Pasakiau: „Šventasis Tėve, lie- 
tuviai maldininkai su dviem vyskupais buvo Eucharistiniame Budapešto 
kongrese; ten pagarbinę Jėzų Kristų atvykome Romon pagerbti jojo Vie- 
tininko, pareikšti jam savo pagarbos, meilės ir paklusnumo jausmų. Tarp 
maldininkų yra Lietuvių katalikių moterų draugijos delegacija, kuri atvežė 
Jūsų Šventenybei adresą; jį per kanceliariją nuolankiai prašo priimti; jame 
išdėsto nuveiktus savo darbus per 30 metų ir prašo palaiminimo tolimes- 
niems žygiams“. - „Žinau; štai jis, - atsakė, - peržiūrėjau, perskaičiau; 
gražus, dėkui! Dar švenčiate šiemet Švč. Panelės Apsireiškimo 325 metų 
sukaktį Šiluvoje, Kauno arkivyskupijoje“. - „Taip pat švenčiame visose 


dirbo jAV, buvo aktyvus visuomenės veikėjas (LE, t. 2, p. 98; t. 36, p. 81; VLE, t. 2, p. 507). 
22 Nagybanya Miklės Horthy (1868-1957) — vengrų politikas ir admirolas (LE, t. 8, p. 313). 

Lietuvos bažnyčiose 550 metų jubiliejų, kaip įvesta krikščionybė visame 
krašte. Tiesa, ir pirmiau buvo krikščionių įvairiose vietose, bet galutinai 
krikščionybė Lietuvoje įsigalėjo tik prieš 550 metų. Ta pačia proga noriu 
aplankyti Apaštalų Slenksčius ir visa širdimi dėkoju Jūsų Šventenybei už 
suteiktą man ir mūsų maldininkams audienciją, kurios jie laukia bendroje 
salėje su Lietuvos atstovu prie Šventojo Sosto“. - „Koks dar vyskupas atvy- 
ko?“ - „JE vyskupas Karosas“. - „Kiek turi metų?“ - „82“.- „O tai senesnis 
už popiežių. Ką veikia arkivyskupas?“ - „Nuveikė milžinišką darbą: išver- 
tė visą Šventąjį Raštą į lietuvių kalbą“. - „Taip. Kai buvau Kaune, tebuvo 
pradėjęs versti Naująjį Įstatymą. Kiek jis turi metų?“ - „64“. - „Kas girdėt 
apie viešuosius jūsų Bažnyčios reikalus?“ - „Tas pats, kaip ir seniau, neaiš- 
ki padėtis; galima sakyti, jog de jure pasidarė blogesnė, nes įsigaliojo nauja 
Konstitucija, nepalanki Bažnyčiai“. - „Girdėjau“. - „Taip pat ir Katalikų 
akcijos draugijos tebevaržomos bendrais įstatymais be atodairos į konkor- 
datą; katalikų laikraščiai turi talpinti propagandos straipsnius, svetimus 
Bažnyčios dvasiai, net pats propagandos vedėjas yra ekskunigas“. - „Pa- 
sakyk tam asmeniui, kad Šventasis Tėvas meldžiasi už jį. Nesakyk, kad 
laimina. Taip man yra pasakęs Pijus X vieno universiteto profesoriaus rei- 
kalu. Kai tai jam pranešiau, kaip matai susitvarkė. Laikykitės vienybės 
tarp savęs vyskupai; vienodai mokykite žmones“. - „Su Apaštalų Sostu 
mūsų vienybė neabejotina, bet vyskupai tarp savęs nėra visiškai vieningi; 
tegalima veikti atskirai“. - „Kokia to priežastis?“ - „Šventasis Tėve, man 
netinka kalbėti apie kitus, aš galiu tik apie save pasakyti“. - „Kodėl ne? 
Mes prašome, mums reikia žinoti“. - „Arkivyskupo pasyvumas ar tai dėl 
amžiaus, ar dėl įgimto būdo“. - „Ką tai reiškia 64 metai? Būdamas Kaune 
pastebėjau, kad tai knygos, ne veikimo žmogus. Mes džiaugiamės, kad 
atvykai; labai gerai, kad tai mums pasakei; mes ieškosime kokios nors 
priemonės (remedium). Kaip negerai pasidarė Austrijoje: kardinolas ir 
vyskupai išstatė save tikinčiųjų pajuokai“. - „Mačiau faksimilę jų pareiš- 
kimo, kuriame kardinolo Innitzerio ranka pridėta Heil Hitler“. - „Labai 
gaila; sakiau jam prieš tai, bet...“ Mintį nutraukė, atrodė susijaudinęs. Jo 
žodžiuose dvelkė analogija: nepadarykite jūs taip su savo arkivyskupu... 
Pasakiau: „Pas mus to pavojaus nėra, nes mes ne vienos pažiūros; bet ligi 
šiol mums Apaštalų Sosto vardu vis sakyta, kad būtumėm vieningi; tačiau 
niekad neduota suprasti, kas ardo mūsų vieningumą; mes, jaunesnieji, net 
bijome, kad aktyvumu nepasidarytume nedrausmingi“. — „Jei taip manė- 
te, tai buvo didelė klaida; gali tai pasakyti visiems vyskupams. Veikite, 
dirbkite Dievo garbei, žmonių išganymui“. - „Faktinoji padėtis neblogėja, 


GyvENIMO BRUOŽAI 223 


katalikų, ypač susispietusių Katalikų akcijoje, sąmonė aiškėja, šviesuome- 
nė kaskart daugiau ima praktikuoti tikybą“. 

Šventas Tėvas be galo nudžiugo. Audiencija užtruko. Kabinetan įėjo du 
monsinjorai ir suklaupė prie durų. Aš atsistojau. Šventas Tėvas dar kelias 
minutes kalbėjo ir teikė palaiminimus, kam tik prašyti turėjau intenciją, bet 
ypatingą palaiminimą suteikė katalikiškam jaunimui. Pasakė viešoje audi- 
encijoje tarsiąs žodį lietuviams maldininkams; aš galėsiąs keliais žodžiais 
išversti turinį. Išbuvau kabinete 35 minutes. 

Salėje radau lietuvius, pastatytus Sosto dešinėje, priešakyje —- du fote- 
lius. Atneštas Pontifex atsisėdo, man davė ženklą sėstis su p. Graužiniu, 
tarė keletą sakmių 215 jaunavedžių poroms, paminėjo kokią tai (rodos, 
prancūzų) Marijos kongregaciją; kitus, kurie buvo salėje (neišvardijęs ispa- 
nų karinės misijos), kreipėsi į lietuvius ilga kalba, užtrukusia 20 minučių; 
ji dvelkė dideliu palankumu Lietuvai. Baigęs, prieš sėsdamas į lektiką, 
tarė man: „Pasilik ir išversk mano žodžius, kad visi žinotų, ką sakiau“. 
Kalba nustebino net Jo Šventenybės palydovus, nes jau keletas metų, kaip 
dėl nesveikatos viešose audiencijose tetariąs keletą žodžių. Šit trumputė 
jos santrauka. (Plačiai tilpo „L'Osservatore Romano“, 1938.V1.2, Nr. 127 ir 
„Panevėžio garso“ 1938.VII.9, Nr. 28.) 

„Mes nuoširdžiai džiaugiamės, kad jūs, lietuviai, po tolimo kelio į tarp- 
tautinį Eucharistinį kongresą negrįžote namo, bet dar pailginote maldingą 
kelionę ir atvykote pas bendrąjį krikščionių tėvą. Mūsų lūpos ir širdis 
kreipiasi į jus, atėjusius pamatyti Šv. Petro įpėdinio su tokiais aukštais 
civilinės ir bažnytinės valdžios atstovais. Jūs atkeliavote iš tolimos ša- 
lies, vadovaujami mylimiausio jūsų ir mūsų vyskupo, kurį su didžiausiu 
noru ką tik išklausėme, pranešusį mums daug gražių ir pilnų paguodos 
dalykų. 

Ir Katalikių moterų [draugijos] priminė mums, kad jūs švenčiate krikš- 
čionybės įvedimo 550 metų sukaktį; tiesa, ir anksčiau nemaža yra buvę 
krikščionių atskirose vietovėse; tačiau tik tuomet buvo įvesta krikščionybė 
Lietuvoje. Švenčiate taip pat antrąją didelę 325 metų [sukaktį] Švč. Panelės 
Apsireiškimo Šiluvoje netoli Kauno. Minite ir 30 metų sukaktuves, nuo 
kada prasidėjo pas jus Akcijos darbas. 

Todėl, mylimieji, mūsų lūpos ir širdis kreipiasi į jus, esančius šioje salė- 
je... Mes norime, kad per čia dalyvaujančius asmenis mūsų žodžiai pasiek- 
tų visus lietuvius... težino visi, kad popiežius juos myli, meldžiasi už juos 
ir karštai trokšta ką nors padaryti, kad krikščioniškas gyvenimas Lietuvoje 
gyvuotų, klestėtų ir vestų kaskart sultingesnių ir gausesnių vaisių. Tai 

mūsų troškimas ir maldavimas visam jūsų kraštui, kurį mes asmeniškai 
lankėme, pažinome... Todėl ypatingai mes mylime Lietuvą. 

Taigi, mylimiausieji, su ypatinga meile laiminame jus ir visus jūsų tau- 
tiečius. Pirmiausia laiminame vyskupus, kad kovotų Dievo kovas. Ypa- 
tingai laiminame jūsų kunigus, kurie drausmingi ir paklusnūs darbuojasi 
vyskupams... Gausiai laiminame brangias lietuvių šeimas. Pagaliau laimi- 
name visą lietuvių tautą, ypač tuos, kurie ją valdo teisingumo ir krikščio- 
niškos nuovokos dvasia, leidžia jai įstatymus ir prižiūri jų vykdymą“. 

Šventąjį Tėvą iš viso esu matęs devynis sykius. Atrodo gerokai pase- 
nęs kūnu, veidas pailgėjęs, asketiškesnis, aristokratiškesnis. Dar neatrodo 
per daug amžiaus nuvargintas, dar gana lakus dvasia. Viskuo interesuo- 
jasi, gyvai į visa reaguoja, bet privačiose audiencijose neturi didelės di- 
plomatijos, su manim visados aiškus... Turi gana valios išklausyti, noro 
pasakyti. 
lis su savo bendradarbiais. Jie pasidaliję sritimis, kitų detaliai neapima, 
darbais apkrauti, neturi laiko plačiau išklausyti, atsargūs, stengiasi per 
daug atvirai nepasisakyti. Labai etiketališki [rankr., p. 438], mandagūs, 
diplomatai, net mėgina komplimentą pavartoti... Bet, kas ir kiek reikia, 
pasako, paklausia, išklauso, dalykas jiems ir mums aiškėja. 

VI.3 su vyskupu Karosu, neradę J.Em. kardinolo Pacellio, užėjome pas 
jo padėjėją mons. Tardini?“, Žodis po žodžio pasakė, kad Panevėžio vys- 
kupijoje klestinti Katalikų akcija. Tarstelėjo, kad tai ne mano paties, o mano 
padėjėjų nuopelnas. Išvardijo moksleivių ateitininkų organizaciją. Pasa- 
kiau, kad ateitininkai veikia ir stiprėja dvasia. Ėmė klausti, kiek yra vilties 
susitarti su Vyriausybe. Atsakiau, kad premjeras yra kunigas, rodo gerų 
norų, kad susitarime svarbiausias, gal ir sunkiausias dalykas yra Katalikų 
akcija, kurios centras yra moksleivių ateitininkų organizacija, kad valdžia 
nori bent jų vardą panaikinti, kad per 27 metus jų „nomen omen“ pasida- 
rė. Tęsiau: „Mums ypač svarbu išgelbėti ateitininkus, kad jie dvasinėms 
seminarijoms duotų per 9076 klierikų. Kai nebuvo Lietuvoje ateitininkų, 
neturėjome katalikų inteligentų; nebus ateitininkų, mažės katalikų švie- 
suomenės skaičius; labai svarbu netrukdymas Katalikų akcijoje dalyvauti 
valdininkams; to neleidžiant, katalikų organizacijoms iš savo tarpo reikia 
išsiauklėti sau vadų“. 

23 Domenico Tardini (1888-1961) > italų kardinolas, arkivyskupas (1958). Popiežiaus 


Jono XXIII metu buvo Nepaprastųjų Bažnyčios reikalų kongregacijos prefektas ir valstybės 
sekretorius (LE, t. 30, p. 360). 

Mons. Tardini papasakojo, kaip tie dalykai tvarkomi pas juos, kad Lie- 
tuvos valdžia norinti taip pat tvarkyti Katalikų akciją, kaip italų, nors Apaš- 
talų Sostas yra protestavęs prieš ne vieną italų primestą jiems dalyką. 

VI.3 vakare aplankiau bute kardinolą Rossi, kurio vedamai kongre- 
gacijai kiek pirmiau įteikiau raštą —- penkmečio reliaciją. Iš jos vieną kitą 
svarbesnį dalyką paminėjau. Prašė tai pakartoti kardinolui Pacelli; be to, 
priminė, kad užeičiau Studijų kongregacijon. Ir vysk. Būčys buvo pataręs 
nesiskubinti iš Romos, nes aš galįs būti reikalingas Studijų kongregacijai. 
Prašo pasilikti bent kelioms dienoms. Atsakiau baigiąs reikalus, nebesą 
prasmės kepintis Romos karštyje, užeisiąs pats pas mons. Rufini, sužino- 
siąs, kas čia per reikalas. 

Ta proga vysk. Būčys pasisakė buvęs iškviestas mons. Rufinio Romon; 
atvykęs VI.1, apsilankęs Studijų kongregacijoje; gavęs iš mons. Rufinio 
septynis klausimus atsakyti raštu; buvęs jam parodytas atspausdintas per 
100 puslapių Pelletier pranešimas apie seminarijos vizitaciją su Aratos pas- 
tabomis. Be to, buvęs pas kardinolą Tisserant““, Rytiečių kongregacijos 
prefektą. Kardinolas palietęs Kauno reikalus ir pasakęs, kad ten reikėsią 
padaryti atmainų personale. Vysk. Būčys pastebėjęs, kad atmainos esan- 
čios reikalingos ne tiek žemesniame personale, kiek aukščiausiame. Tisse- 
rant pritaręs. 

VI4 pas mons. Rufini pasakiau: „Prieš penkerius metus esu kongre- 
gacijoje palikęs rašytą pro memoria dvasinės seminarijos reikalu ir lig šiol 
nesu gavęs aiškaus atsakymo; pernai buvo padaryta kanoniška vizitacija 
ir jokios žinios neturiu“. — „Greitu laiku, - atsakė,- Tamsta gausi žinią. 
Ekscelencija laikai savo klierikus Kaune ir neturi jokių teisių. Apie tai nieko 
nėra parašyta vyskupijų padalijime; tokiu atveju sprendžiama visų suin- 
teresuotų naudai; einama prie to, kad seminarija Kaune būtų tarpdiecezi- 
nė“. - „Didžioji seminarija, - tariau, - turėtų būti viena, kad kunigai baigtų 
aukštąjį mokslą, kad studijų diplomais nebūtų žemesni už pasaulionis 
inteligentus. Pagaliau ir valdžia nesiima ilgai laikyti Teologijos fakulteto 
vieniems arkivyskupijos klierikams. Kas kita mažosios seminarijos: norė- 
čiau ją turėti Panevėžyje, bet valdžia nevykdo sutarties, surašytos 1930 m., 
paremtos konkordato priedu“. — „Kaip atrodytų, — klausia Rufini, — jei 
seminarijos vadovavimas būtų pavestas kokiai nors kongregacijai? Ne- 
turite tinkamų žmonių: vienas atsidavęs gėrimui, kitas nevengia moterų; 


24 Eugėne Tisserant (1888-1972) - prancūzų kardinolas, orientalistas. Kunigas - 1907 m., 
kardinolas - 1936 m., 1937-1950 m. - Rytų kongregacijos sekretorius (LE, t. 31, p. 233). 

nėra tinkamo rektoriaus, nė dvasios vado“. - „Būtų negerai, jei vienuoliai 
auklėtų pasaulinį klerą; pagaliau pas mus vienuolynai neturi sau reika- 
lingų žmonių, o dar turėtų vadovauti seminarijai. Žmonių atsirastų, jei 
vadovybė būtų renkama ne iš vienos arkivyskupijos, o iš trijų suintere- 
suotų vyskupijų, ypač iš visos bažnytinės provincijos. Pvz., dvasios vadą 
galima turėti gerą; rektorius neblogas žmogus, bet kai neturi pagalbos iš 
arkivyskupo, kiti jo neklauso. Gal kartais ir t. Pelletier prie seminarijos pri- 
taikė vienuolynų normas ir išėjo per griežtas sprendimas“. - „Vizitatorius 
su tam tikru nuolaidumu yra parašęs pranešimą. Kokias kongregacijas 
turite Lietuvoje?“ - „Jėzuitus, marijonus, saleziečius, kapucinus, pranciš- 
konus“. - „Prašyčiau Ekscelenciją, - tarė, - keletą dienų pasilikti Romoje; 
aš dar nuvyksiu pas Šventąjį Tėvą, galutinai pasiklausiu jojo nuomonės; 
rasi čia reikės drauge su Jumis padaryti posėdį; asmeniškai geriau tiek 
dalykų aptarti, negu per laiškus; tegul pasiliks ir vysk. Karosas; tai liečia 
ne vien Kauno seminariją. Gal pravers pakviesti arkivyskupą, kad jis at- 
vyktų. Rasi būsite reikalingi visi vyskupai; kiek vėliau duosiu žinią; tuo 
tarpu prašyčiau niekam nepasakoti“. - „Gyvename pas t. marijonus, Via 
Corsica, Nr. 1“. 

VI.5, sekmadienį, 12 val. buvome pas kard. Pacelli. Vysk. Karosas ėmė 
sakyti apie buvusį gražų orą Budapešte Eucharistinio kongreso metu. Taip 
kalba nukrypo į menkniekius. Bet kardinolas greit paklausė apie Bažny- 
čios reikalus. Pasakiau, kad yra vilties susitarti: „„Lietuvos aidas“ VI.1 
įdėjo straipsnį, palankų deryboms; valdžia norinti duoti pilną laisvę Ka- 
talikų akcijai, tačiau neišeinant iš bendrų valstybės įstatymų“. Kardinolas 
reaguoja: „Ką tai reiškia, neišeinant iš bendrų valstybės įstatymų ribų? 
Kokie dabar įstatymai, žinoma, bet valdžia kaipmat išleis naujus“. - „Užtat 
reikia susitarti aiškiai, nepažeidžiant konkordato esmės, tuo labiau kad 
naujoji Konstitucija nepalanki Bažnyčiai. Pvz., pripažįstama laisvė mels- 
tis, atlikinėti apeigas bažnyčioje, bet draudžiama sakyti, daryti ką nors, 
kas prieštarauja Konstitucijai ar įstatymams; įvedama civilinė moterys- 
tė; kunigai turės aiškinti sakykloje tą reikalą; jie kaltins, baus... Reikėtų 
nustatyti, kad tokie ir tokie Konstitucijos straipsniai Katalikų Bažnyčios 
atžvilgiu neveikia. Dabar turime premjerą kunigą“. „Koks jis kunigas? Ar 
tvarkoje?“ — „Nors ne visai drausmingas, tačiau neblogas. Man teko su juo 
kalbėtis vyskupų vardu apie tuos reikalus. Pareiškė, kad esminis dalykas 
susitarti Katalikų akcijos reikalu; jam svarbiausias moksleivių ateitininkų 
klausimas, nes jų organizacijoje mato politiką, tuo tarpu kai tai yra grynai 
tikybinis, kultūrinis ir net tautinis sąjūdis“. - „Politika, - tarė, - bet geroji 

politika, kuri jiems patiems naudinga“. - „Bažnyčios altoriaus politika, - 
tęsiau, - jis norėtų grynai bažnytinės organizacijos - eucharistininkų ar 
rožančininkų“. - „To mums neužtenka, - tarė, - mums reikia ne vien „pia 
unio“ su asketiniais, bet ir kasdienio gyvenimo reikalais“. - „Kun. Mironas 
mato galimybę atstatyti Teologijos-filosofijos fakultetą, įsteigti Panevėžio 
seminariją“. Pasidaliję nuomonėmis išsibučiavome, atsisveikinome. Atro- 
dė, reikalą žinąs. 

Prasidėjo privalomos atostogos. VI.7 vysk. Būčys atsakė į pateiktus 
klausimus. Man parodė juodraštį. Surinktas atsakymas taip atrodo: Mari- 
jonai nesiima vadovauti Kauno seminarijai dėl žmonių stokos; rasi galėtų 
jėzuitai ir saleziečiai. Telšių ir Vilkaviškio seminarijos darančios pažan- 
gą, pamažėle papildysiančios trūkumus. To nesimato Kaune. Telšiuose 
nekeistinas rektorius Borisevičius?“ kun. Prialgausku?“, nes šis trigubai 
menkesnis. Vilkaviškyje rektoriumi neskirtinas kun. Bartkus?*, nes linkęs 
į skrupulus. Dambrauskas nesąs abstinentas, bet ir ne girtuoklis; įspėtas 
susitvarkysiąs; esą perdėjimo depotationibus et comessationibus in semi- 
nario; bet esą reikalinga subarti; Ražaitis?“ esąs šalintinas iš seminarijos. 


245 Vincentas Borisevičius (1887-1946) - Telšių vyskupas. Studijavo Seinuose, Fribūre, 
1910 m. įšventintas kunigu. Dėstė kunigų seminarijoje Gižuose, 1927-1940 m. - Telšių kuni- 
gų seminarijos rektorius. 1940 m. vasario 3 d. konsekruotas vyskupų, nuo 1944 m. - Telšių 
vyskupijos ordinaras. Sovietinės valdžios suimtas 1945 m. gruodžio 18 d., kalintas iki gruo- 
džio 24 d., 1946 m. vasario 5 d. vėl suimtas, kalintas Vilniaus saugumo kalėjime. 1946 m. 
rugpjūčio 28 d. nuteistas mirties bausme (sušaudant). Nuosprendis įvykdytas 1946 m. 
lapkričio 18 d. Palaikai buvo užkasti bendrame sušaudytų kalinių kape Tuskulėnų dvaro 
parke, Vilniuje (LE, t. 3, p. 142). 1999 m. rugsėjo 27 d. perlaidotas Telšių katedroje. 

46 Kazimieras Prialgauskas (1901-1988) - Telšių vyskupijos kunigas, įšventintas 1925 m. 
Buvo Skuodo vikaras ir mokyklos kapelionas, nuo 1927 m. - Telšių vicekancleris ir vysku- 
po asmeninis sekretorius. 1929-1932 m. studijavo Insbruke, Romoje, iš kur grįžo su kanonų 
teisės daktaro laipsniu. 1932-1935 m. - Pagėgių klebonas, 1935-1946 m. — Telšių kunigų 
seminarijos profesorius, 1946-1950 m. - Telšių vyskupijos kancleris. 1950-1954 m. - lagerio 
metai. Grįžęs iš lagerio, buvo Babtų, Kuršėnų, o nuo 1975 m. iki mirties - Palangos altaris- 
tas (KKŽ, 1991, p. 160). 

47 Feliksas Bartkus (1894-1973) — prelatas, teologijos daktaras. Mokėsi Seinų ir Peter- 
burgo kunigų seminarijose, Peterburgo akademijoje. Kunigu įšventintas 1917 m. Studijavo 
Grigaliaus universitete Romoje. Buvo Gižų, vėliau Vilkaviškio kunigų seminarijos profeso- 
rius, dvasios tėvas, 1938-1944 m. - jos rektorius. 1944 m. išvyko į Vakarus (LB, t. 2, p. 368; 
JAV lietuviai, t. 1, p. 104). 

243 Mykolas Ražaitis (1893-1959) - kunigas. Mokėsi Seinų kunigų seminarijoje ir Peter- 
burge, 1916 m. įšventintas kunigu, 1916-1918 m. tęsė studijas Peterburgo dvasinėje akade- 
mijoje. 1918 m. paskirtas Seinų katedros vikaru. 1919-1921 m. studijavo Grigaliaus univer- 
sitete Romoje, kur gavo teologijos daktaro laipsnį. Po to paskirtas Seinų (vėliau Vilkaviškio) 

Kaune kan. Penkauskas nekeistinas, nes vieton rektoriaus su mažais 
trūkumais gali būti paskirtas su didesniais. Atleistini profesoriai, kuriuos 
numatė vizitatorius; fiksuoti Kaišiadorių ir Panevėžio vyskupų teises tarp- 
diecezinėje Kauno seminarijoje, maldingumo, mokslo, ekonomikos, ski- 
riant ir atleidžiant vadovybę, profesorius, prefektus, dvasios vadus, skiriant 
du prefektus ir dvasios vadus; steigti visose vyskupijose mažąsias semina- 
rijas, kaip jas supranta Roma, būtent: visos gimnazijos klasės su seminari- 
jai reikalingais priedais ir su bendrabučiu; suorganizuoti Kaune institutą 
mažųjų seminarijų mokytojams rengti katalikų universiteto pinigais; įkurti 
Romoje lietuvių kolegiją seminarijų ir fakulteto profesoriams rengti... 

VI.9 vysk. Būčys buvo pas mons. Rufini atsiklausti, ką yra galutinai 
nutaręs Šventasis Tėvas; sužinojo, kad nusistatyta pakviesti arkivyskupą 
ir kitus esančius Romoje vyskupus; VI.20 darysiąs posėdį mons. Rufini 
kongregacijoje, o 21 pats Šventasis Tėvas priimsiąs audiencijoje pas save. 
Arkivyskupą ir vysk. Kuktą pats Rufini pakviesiąs per nunciatūrą šifruo- 
ta telegrama; vysk. Staugaitį, kuris gydėsi Royate, pavedė vysk. Būčiui 
iškviesti laišku. Pamatęs, kas bus daroma, VI.18 įdaviau mons. Rufini'ui 
vysk. Būčio septynių punktų papildymą. 

1938.VI.18 atvyko vysk. Staugaitis, naktį - ark[ivysk.] Skvireckas su 
vysk. Kukta. Rytojaus dieną užėjau pas arkivyskupą pasiklausti naujienų 
iš Lietuvos. Papasakojo, kad kun. Mironas tarėsi su įvairiais suinteresuo- 
tais fakulteto ir KVC asmenimis ir nustatė abiem pusėm priimtinas sąly- 
gas. Tai buvę jam parodyta, jisai neturėjęs nieko pridėti. Pvz., ateitininkai 
galėsią veikti mokykloje ir už mokyklos kapelionų žinioje, centralizacija 
būsianti apribota; susisieksią per kapelionus, kurie su savimi galėsią turėti 
mokinių; tačiau negalėsią vadintis ateitininkais. 

Tai buvo kun. Mirono projektas; antrą parengė p. Lozoraitis, trečią, 
visų blogiausią — Valstybės Taryba. Paskutinis per ark[ivysk.] Aratą esąs 
įteiktas Romai. Bet jie leidžią paskalas, kad tik deryboms užsiprašyti, kad 
būtų nuo ko nusileisti, kad pridėti. Nuncijus projekto arkivyskupui nero- 
dęs, kaip kad buvo žadėjęs, tik pranešęs laišku, esą sutarta nieko niekam 
nesakyti, todėl negalįs rodyti... Arkivyskupas klausia manęs, kas čia da- 
roma Romoje. 

Nupasakojau, kaip Mokslo kongregacijos buvo iškviestas vysk. Būčys, 
kad jam įteikė kelis klausimus; po to Rufini su Šventuoju Tėvu nutarė su- 


kunigų seminarijos profesoriumi. Čia dirbo iki 1944 m., kol pasitraukė į Vakarus (LE, t. 25, 
p. 33; JAV lietuviai, t. 2, p. 176). i 

kviesti visus Lietuvos ordinarus; jog VI.20 po pietų bus bendras posėdis 
kongregacijoje, kurio programa nėra žinoma, bet numatoma (mažųjų se- 
minarijų, didžiųjų seminarijų ir kolegijos Romoje reikalu); kad VI.21 bus 
visų audiencija pas Šventąjį Tėvą; kad vysk. Būčys kartkartėmis kviečiamas 
pas Rufini, kad ir man teko būti pas jį, kuris kai ką pasakė, bet suvaržė 
sekretu... „Reikia pirma pasimatyti su kardinolu Pacelli“, - baigė pasikal- 
bėjimą metropolitas. 

Popietėje padarėme su vysk. Būčiu posėdį savybėje. Vysk. Būčys papa- 
sakojo, kaip jis atsirado Romoje, kaip ką čia turėjo padaryti, pateikė kelis 
klausimus, kurie, anot jo, gali kilti rytojaus debatuose pas Rufini, kuris 
veikiąs Šventojo Tėvo vardu. Suskubome tik apsvarstyti klausimą, kaip 
žiūrėsime į mažąsias seminarijas, į biennium philosophicum, į kolegiją 
Romoje... Daugiausia kalbėjo metropolitas, kuris, kaip visados, iš aukšto 
traktavo kiekvieną nuomonę, siekusią ko nors kito, negu jis norėjo; bet iš 
tikrųjų arkivyskupas nejautė, kas bus rytojaus dieną. 

VI.20 visų ordinarų posėdis Studijų kongregacijoje: pirmininkauja 
mons. Rufini, sekretoriauja Rampolla, buvusio statssekretoriaus giminai- 
tis. Pirmininkas pasakė įžanginę kalbą, sukvietęs vyskupus Šventojo Tėvo 
noru; dėkojo už atvykimą; priminė, kad popiežius, kaip kongregacijos 
prefektas, pavedęs jam pasitarti kai kuriais svarbiais klausimais, būtent: 
mažųjų seminarijų, didžiųjų seminarijų ir lietuvių kolegijos Romoje. Pirmą 
paklausė arkivyskupą, kada jis manąs steigti mažąją seminariją? 

Metropolitas gana plačiai papasakojo, kaip pas mus dvasinės seminari- 
jos seniau buvo tvarkomos, kaip dabar, kad prie mažosios seminarijos esąs 
„biennium philosophicum“. Rufini įterpė, kad biennium philosophicum 
turįs būti po mažosios seminarijos kurso. Metropolitas tęsė, jog ir dabar prieš 
filosofiją esąs jau vienas mažosios seminarijos kursas, kad pamažėle bus gali- 
ma pridėti po vieną kursą žemyn. Rufini pasakė, kad „pamažėle“ esąs neri- 
botas posakis, ar esą negalima būtų precizuoti, per kiek metų tai būtų galima 
įvykdyti. Arkivyskupas ne be nervinimosi atsakė, jog precizavimas nesąs ga- 
limas, nes priklausąs ir nuo valdžios pritarimo, ir nuo žmonių dosnumo... 

Vysk. Karosas maždaug tą patį pareiškė, kad neturint lėšų negalima 
pasakyti, kada ką būsią galima įvykdyti. Vysk. Staugaitis atsakė turįs aš- 
tuonis kursus, keturis klasikinius, keturis teologinius; klasikiniams kur- 
sams negaunąs valdžios pašalpos, tai esanti labai sunki našta, dar dau- 
giau sunkenybių užsidėti nebesą jo galioje; tuo tarpu visas rūpestis esąs 
nukreiptas į tai, kaip išlaikyti, kas jau įsteigta, nes didinant kursų skaičių 
reikėtų dar ir mūrus plėsti. 

Aš pasakiau, kad mano padėtis kitokia: gavau vyskupiją be nieko. 
Turėjau pastatyti katedrą, įrengti vyskupo namus, rūpinuosi ir semina- 
rija; pagal konkordato priedą valdžia Panevėžio vyskupijos mažajai se- 
minarijai turi duoti mūrus ir lėšas; tokio turinio buvo sudaryta sutartis 
tarp vyskupijos kurijos ir valstybės, kuri tą reikalą sutrukdė; nereikėtų 
valdžios paliuosuoti nuo tos pareigos. „Rasi derybų proga bus galima ką 
nors padaryti“, - tarstelėjo Rufini. - „Kaip ten bebūtų, rengiamasi steigti 
mažąją seminariją. Mieste įgytas sklypas 5 ha, už miesto palivarkas 80 
ha (Jurgenevas), surinkta pinigų apie 125 000 litų. Bet viso to neužtenka 
pastatyti namams ir įsteigus seminariją išlaikyti. Rasi galėsiu pradėti dali- 
mis, ne visą seminariją išsyk; šitaip būtų ir veikiau, ir lengviau seminariją 
įsteigti“. — „Ar negalėtų Žmonės aukomis prisidėti?“ - paklausė Rufini. 
„Mūsų žmonės dar nėra įpratę daug aukoti, nes rusų laikais visos aukos 
buvo draudžiamos; dabar tebesitęsia ekonominė krizė, nežiūrint to, di- 
eceziečiai prisideda: ligi šiol yra suaukoję apie milijoną litų, kas mūsų 
sąlygomis —- nemaža suma; pagaliau man tas reikalas ne pirmos skubos, 
nes turiu gana pašaukimų; neturėdamas seminarijos Panevėžyje, bendroje 
seminarijoje Kaune laikau daugiau klierikų negu vyskupai, turį semina- 
rijas“. - „Gerai“. 

Vysk. Kukta pasakė, kad jo padėtis esanti panaši, tik dar sunkesnė, 
nes mažesnė vyskupija; bet gausiąs sklypą, paliktą testamentu. Taip ma- 
žųjų seminarijų klausimas buvo išsemtas. Rufini tarė tą reikalą taip ir pri- 
statysiąs Šventajam Tėvui, kurį matysime bendroje audiencijoje ir kuris 
pasakysiąs savo pažiūrą ir šituo reikalu. Iš eilės sekė didžiųjų seminarijų 
klausimas, kuris tik man tinkamai tebuvo žinomas, kaipo iš principo jau 
išspręstas mano ir vyskupo Kuktos naudai. 

Rufini tarė: „Yra vyskupų, kurie neturi didžiosios seminarijos ir negali 
turėti, nes nusileista nuo konkordato, kad visoje bažnytinėje provincijoje — 
dvi didžiosios seminarijos; taigi Kauno seminarija turi būti tarpdiecezinė. 
Tas klausimas jau išspręstas bendrajame kongregacijos posėdyje, patvir- 
tintas Šventojo Tėvo; taigi Panevėžio ir Kaišiadorių vyskupijų klierikai turi 
auklėtis Kaune iš pareigos. 

Kanonai kiekvienam vyskupui deda pareigą rūpintis savo klierikų auk- 
lėjimu; nuo jos nė vienas vyskupas negali pasiliuosuoti, todėl Panevėžio 
ir Kaišiadorių vyskupai turi būti prileisti prie bendros seminarijos tvarky- 
mo, pirmininkaujant arkivyskupui; nesutinkantis vyskupas gali apeliuoti 
kongregacijon. Pvz., suinteresuoti vyskupai turi dalyvauti perrinkime se- 
minarijos vedėjų, t.y. rektoriaus, vicerektoriaus, dvasios tėvo, prefekto; jie 

turėtų būti renkami iš visų trijų vyskupijų; dalyvauti drausmės nustatyme, 
pašaukimo sprendime, dievotumo reguliavime... 

„Buvo tariamasi pavesti seminarijos vadovavimą kokiai nors kongre- 
gacijai, bet paaiškėjo, kad renkant iš trijų, gal net iš visų vyskupijų, galima 
rasti žmonių; girdėjau, pvz., esą galima gauti dvasios tėvą“. Arkivyskupas 
įterpė: „Ir dabar turime dvasios tėvą marijoną“. Išdėstęs dar kaliais pa- 
vyzdžiais reikalą, klausė arkivyskupą nuomonės. Pastatytas prieš įvykusį 
faktą, metropolitas beveik ėmė džiaugtis, jog jam būsią lengviau, mažiau 
atsakomybės. Bet susigriebęs paklausė: „O kaip bus su Teologijos-filosofi- 
jos fakultetu? Aš esu kancleris; esu suvaržytas įstatymais ir statutu; nesu 
laisvas elgtis, kaip kartais kas norėtų“. - „Mes turime prieš akis ne tiek 
fakultetą, kiek klierikų auklėjimo institutą“, - davė atsakymą mons. Rufi- 
nis. — „O kieno žinioje mažoji seminarija? Jau yra vienas kursas“. - „Mažoji 
seminarija bus arkivyskupo žinioje“. 

Baigęs kalbą su arkivyskupu, Rufini klausia manęs. Atsakiau: „Esu pa- 
tenkintas, kad tai, kas prieš 12 metų buvo padaryta de facto, dabar nustato- 
ma de jure“. Vysk. Kukta irgi pareiškė savo pasitenkinimą. Tarnai posėdžio 
salėn ėmė nešti alų, vyną, buterbrodus... nuryti kai kam nemalonius daly- 
kus. Atsikvėpus imta diskutuoti kolegijos klausimais. Baltijos vardas greit 
nugriautas: Latvijos kunigų skaičius mažas, Estijos dar mažesnis, todėl ir 
jų studentų būtų visai maža. 

Lietuviškos kolegijos steigimas Romoje, vienoda visų vyskupų nuomo- 
nė, dar problematiškas. Kunigai studentai siunčiami Romon ne tik moky- 
tis, bet ir kalbų pramokti; gyvendami krūvoje, kalbės savaip ir neišmoks 
svetimų kalbų; o gyvendami kitų tautų kolegijose, vieni pramoksta pran- 
cūziškai, kiti vokiškai, kiekvienas itališkai, geriau susipažįsta su įvairiomis 
tautomis, jų kraštų pastoracijos sąlygomis, priemonėmis... 

Pradėta svarstyti Lietuvos Vyriausybės pasiūlymas atstatyti Teologi- 
jos-filosofijos fakultetą. Posėdis užtruko; išsiskirstėme lig rytojaus 17 val., 
nes popiežius tepriimąs VI.22. Siūlyme rasta trūkumų, nėra sociologijos, 
psichologijos ir N.Įstatymo katedrų - nutarta prašyti papildymų. Rufini 
vėl ėmė kalbėti apie seminarijų trūkumus ir apie priemones jiems pašalinti. 
Tarnai vėl atnešė alaus, vyno, buterbrodų. Pagaliau Rufini įteikė pakvieti- 
mą rytojaus dienai 12 val. popiežiaus audiencijon ir pranešė, kad atvyksią 
Vatikano mašinos mūsų nuvežti į Castel Gandolfą ir parvežti atgal. 

1938.VI.22 visų Lietuvos ordinarų audiencija pas Šventąjį Tėvą. Mons. 
Rufini iš eilės pristatė ir pasišalino. Pijus XI pareiškė džiaugsmą, kad matąs 
vyskupus krašto, kuriame jis vienas iš popiežių tėra buvęs, ir dabar lyg 

kad vėl apsilankąs Lietuvoje. „Dėl tolumo jūs negalite dažnai būti Ro- 
moje, bet aš turiu ten savąjį atstovą vizitatorių, gaunu iš jo žinių, tarytum 
pas jus gyvenčiau. Žinau, čia tarėtės apie seminarijas; jau yra toje srityje 
daug padaryta, bet daug dar reikia padaryti; manau, kad ir jūsų tokia pat 
nuomonė; [jei] man Dievas dar duos sveikatos ir gyvenimo, noromis pa- 
sidarbuosiu Lietuvai. 

Nuo kunigų auklėjimo priklauso Bažnyčios ir tautos likimas. Blogi kraštai; 
kasdien gauname žinių iš įvairių kraštų; nelaiminga Ispanija, nelaimingiausia 
Austrija. Vakar buvo pas mane Salcburgo vyskupas Waitzas; papasakojo, 
kokia ten baisi padėtis; dabar mes susirūpinę Čekoslovakijos ateitimi. Reikia 
melstis, aš už jus dažnai meldžiuos, melskitės ir jūs. Belieka suteikti jums 
palaiminimą: laiminu jus, jūsų vyskupijų kunigus, jūsų ganomuosius“. 

Arkivyskupas paminėjo, kad VI.28-29 pavasarininkai, gausiausias 
KVC narys, švenčia 25 metų jubiliejų, kad esąs paduotas atitinkamas raš- 
tas, prašoma palaiminimo. Pasižymėjo ir ėmė sakyti apie Katalikų akciją, 
kad tai svarbi pastoracijos dalis, kad reikia ją sutvarkyti. Pasiėmė prieš 
save gulėjusį mūsų sąrašą. „Arkivyskupas Skvireckas. Kaip Šventojo Raš- 
to reikalai?“ — „Išverčiau visą; N.Įstatymo yra du leidimai, su platesniu ir 
siauresniu komentaru; skaito katalikai, kartais protestantai“. - „Vyskupas 
Karosas. Ar neturite agitacijos iš protestantų savo vyskupijoje? Romoje 
buvo paplitusi“. - „Nedaug, atskiri žmonės“ .Vysk Staugaitis atsiliepė: 
„Pas mane yra, ypač Paprūsėje“. - „Kur čia gyvenate?“ - „Pas t. marijo- 
nus“. - „Jūs čia pas savuosius kaip namie“. - „Yra ir vysk. Būčys“. - „Vysk. 
Būčys - geras Dievo tarnas, geras Dievo tarnas“. - „Panevėžio vyskupas 
Paltarokas“. - „Jo Šv. malonė, ačiū, turėjau privačią audienciją ir bendrą su 
lietuviais maldininkais“. - „Atsimenu, džiaugiuos, nes žinau, kaip jums 
sunku atvykti“. „Vysk Kukta. Ar tai lietuviška pavardė?“ - „Lietuviška“. — 
„Bet yra tokių Vokietijoje“. 

Vėl prasidėjo bendra kalba, bekalbant audiencija užtruko per pusva- 
landį. Mes išėjome; pasiliko vysk. Staugaitis privačiai audiencijai; per jį 
Šventasis Tėvas davė visiems vyskupams po Kristaus paveikslą vokuose. 
Rufini įvedė vysk. Būčį pas popiežių. Po visko Rufini pasiūlė pasižiūrėti 
popiežiaus sodą Castel Gandolfe: sėdome vėl į Vatikano mašinas (S.C.V.), 
apvažiavome takais keliolika kilometrų, vietomis išlipdami, atsidėję apžiū- 
rėjome senus ir neseniai sodintus medžius, gėlynus, žolynus, nuo kalno 
pasigrožėjome nepaprastais apylinkių reginiais. Lietuvos vyskupų vaiši- 
nimas ir važinėjimas Vatikano mašinomis išreklamavo mus akyse maldi- 
ninkų, laukiančių audiencijos, ir tarnų vaizduotėje. 

VI.23 išvykau iš Romos, kad suskubčiau VI.26 Vabalninkan, ateiti- 
ninkų šventėn. 550 metų krikščionybės jubiliejaus ir 20 metų Lietuvos 
Nepriklausomybės priedangoje moksleiviai ateitininkai suvažiavo iš 11 
gimnazijų švęsti Biržų kuopos 25-mečio. Ryte 6 val. klojime buvo posėdis; 
jame dalyvavo vysk. Matulionis, prof.Kemėšis, prof. Pakštas, d-ras Dieli- 
ninkaitis, kun. Žitkus?“, kun. Sušinskas*“, keletas kapelionų, keliolika stu- 
dentų ir apie 250 moksleivių. JE vysk. Matulionis atlaikė votyvą ir išdalijo 
moksleiviams Šv. Komuniją. Per iškilmingus pietus perskaičiau Šventojo 
Tėvo kalbą lietuviams maldininkams. Gerieji mano vaikai geriausia nuo- 
taika nenorėjo skirstytis... 

VI.28-29 Kaune dalyvavau jubiliejiniame (25 metų) pavasarininkų 
kongrese. Nesitikėjau nei tokios gausybės dalyvių, nei tokių gyvųjų pa- 
veikslų, kuriuose atvaizduota Lietuvos praeitis ir dabartis, nei tiek pub- 
likos simpatijos tvarkingam kongresui. Vyriausybės vardu sveikino JE 
teisingumo min. Masiulis; rytojaus dieną tedalyvavo vyr. kariuomenės 
vadas ir apsaugos ministras generolas Raštikis. Nei JE prezidentas, nei 
JE ministras pirmininkas kun. Mironas nesiteikė apsilankyti. Tai krito 
akysna. Vienas liberalas, žiūrėdamas į kongresantų eitynes, tarė: „Štai 
ko tautininkai turi bijoti“. Draugas ir priešas pamatė, kad sodžius yra 
katalikų. 

Eitynes žiūrėjome nuo Įgulos bažnyčios laiptų; sėdėjau greta gen. Raš- 
tikio; užsimezgė kalba; papasakojau, kokią Lietuvos reklamą padarė Lie- 
tuvos vyskupų ir maldininkų buvimas Romoje; buvo paliestos ir derybos; 
pasakiau: „Ten rimtai svarstomas klausimas, čia platinama proklamacija 
„Tezės kunigų puolimams prieš Konstituciją atremti“. — „Žinau, - tarė, - tai 
Tamošaičio darbas; norėjo per šaulius platinti, sulaikėme, bet dalis išsiųs- 
ta“. - „Man vizituojant vyskupiją, kunigai parodė; turėjau iš sakyklos re- 


29 Kazimieras Žitkus (1893-1986) — Žemaičių, vėliau Kauno arkivyskupijos kunigas, 
kanauninkas, poetas, pedagogas. Kunigu įšventintas 1919 m. Vikaravo Šančiuose, Kauno 
katedroje. Nuo 1927 m. buvo Antalieptės vidurinės mokyklos kapelionas, nuo 1930 m. - 
Kauno „Saulės“ mokytojų seminarijos kapelionas, nuo 1933 m. - Kauno M.Pečkauskaitės 
gimnazijos ir Šv. Kazimiero seserų mergaičių gimnazijos kapelionas. Nuo 1937 m. - alta- 
ristas Vilijampolėje, po to Žaliakalnio Prisikėlimo bažnyčioje. 1953-1959 m. buvo Kauno 
kunigų seminarijos rektorius (LE, t. 35, p. 366; KKŽ, 1987, p. 229). 

30 Alfonsas Sušinskas (1909-1966) - Panevėžio vyskupijos kunigas, jaunimo veikėjas ir 
daugelio straipsnių autorius. Baigė Kauno kunigų seminariją, kunigu įšventintas 1934 m., 
1935-1940 m. - Panevėžio vyskupijos jaunimo direktorius, Panevėžio berniukų ir mergai- 
čių gimnazijų kapelionas (1941-1944). Bolševikmečiu kalintas. Po to pasitraukė į Vakarus 
(LE, t. 29, p. 232; TAV lietuviai, t. 2, p. 312). 

aguoti; suprantama, gyvas žodis yra skaudesnis, negu rašytas; o dabar 
pyksta“. 

Pasakiau, kad fakultetui būtinos Naujojo Įstatymo, Psichologijos ir So- 
ciologijos katedros. „Turės pridėti“. - „Sakoma, būk užsiprašyta derybose, 
kad turėtų ką pridėti, bet per ilgai deramasi“. Perėjęs prie Katalikų akcijos 
tęsiau, kad ta proga davus Katalikų akcijos organizacijoms laisvę veik- 
ti, reikėtų Bažnyčios atžvilgiu legalizuoti jaunuosius ūkininkus, skautus, 
jaunalietuvius... Tų draugijų nesutvarkymas ilgainiui darosi nenaudin- 
gas ir Bažnyčiai, ir valstybei. „Jaunieji ūkininkai su didele nauda lavinasi 
žemės ūkyje; bet yra ideologijos sritis: kunigams įsakyta jais rūpintis, bet 
nešventinama vėliava; vadovybė nesutiko įdėti jon kokį nors tikybinį šūkį 
. ar ženklą, vėliava turinti būti viena; įdėjus katalikybės žymes, nepriimsią 
jos Biržai ir Klaipėda; taigi norėta, kad katalikiška Lietuva taikytųsi prie 
Biržų ir Klaipėdos protestantų. Aš privačiai leidžiu kunigams brautis į JŪR 
būrelius, kur gali; jų nuostatuose kunigas nenumatytas“. Tylėjo. 

„Skautai be dvasios vadų, visokiomis privilegijomis gadinami, pasi- 
darė nedrausmingiausias elementas; tuo-atžvilgiu geriausiai laikosi at- 
eitininkai, paskui eina neorganizuoti moksleiviai, pagaliau skautai; tarp 
mokinių plinta komunizmas“. Nustebęs paklausė: „Gimnazijose?“ - „Taip, 
aš tai Žinau iš kapelionų; nutveria, po vieną pašalina, bet kituose pasilieka 
komunizmo raugas“. Tuo tarpu pasisveikino panelė Agota Šidlauskaitė, 
kurią ką tik buvau matęs Romoje. Paklausiau: „Kaip taip greit parskri- 
dai iš Milano?“. Generolas susidomėjo. Tariau: „Tai ateitininkė, išmesta 
iš VIII klasės; paėmiau globon; eksternu baigė gimnaziją. Paskui išėjo Te- 
ologijos-filosofijos fakultetą, dabar tęsia mokslus katalikiškame Milano 
universitete“. 

„P.Smetonai, Mironui, Tūbeliui Isdioiaa dideliu nuopelnu, kad pa- 
sipriešino neteisėtiems rusų biurokratų reikalavimams ir buvo priversti 
palikti gimnaziją; dabar jie mėto kitus iš gimnazijų, pavyzdingiausius, ga- 
biausius mokinius už tai, kad jie klauso Bažnyčios. Ačiū Dievui, vyskupi- 
joje turiu organizuotų apie 1500 ateitininkų moksleivių, o su skaitančiais 
ateitininkų spaudą - maždaug kita tiek. Jiems turi būti suteikta sunormuo- 
ta laisvė; šiandien kriminalinė policija verčia gimnazisčių lovas“. 

„Jaunalietuviai vien pasaulionių vadų rankose išdyksta, vietomis da- 
rosi opozicionieriai, neigiama prasme laipsniuoja net aukščiausių asmenų 
vardus...“ Ištisai kalbėtis buvo nepatogu, nes vis naujos ateinančios pava- 
sarininkų eilės traukė į save dėmesį, tuo labiau kad kiti kalbino ir stengėsi 
rodyti žygiuojančius panevėžiečius. Greta iš kitos pusės sėdėjo nuncia- 

tūros sekretorius mons. Abbo, klausė, kas naujo Romoje, kaip išspręstas 
seminarijos reikalas, kaip eina derybos, ir pasisiūlė užeiti pas mane. 

VI.30 prieš grįžtant Panevėžin, mons. Abbo atvyko pas mane į butą. Ta 
proga papasakojo pats apie derybas. Valdžios elgesys su ark[ivysk.] Arata 
esąs nepakenčiamas; minl[istras] Lozoraitis paprašęs jį pakviesti Kaunan 
nuncijų. Atvykusiam nedavęs progos pasimatyti, grįžus Rygon, paskyręs 
audienciją... Pagaliau gavęs derybų projektą, nuncijus nieko nuo savęs 
nepridėjęs pasiuntė Romon, nes esą valdžios laikomas nesukalbamu rigo- 
ristu. Nunciatūra daug vilčių neturinti, nes nelabai tikinti Vyriausybe, bent 
kai kurių jos narių gera valia... 

VII.2 užėjo pas mane kan. Ruškys, cenzūruojąs prof. Voldemaro vei- 
kalą „Istorinis Jėzus Kristus“. Pristatė taisytinas knygos vietas. Tarp kita 
ko, papasakojo, kad per Sekmines Panevėžio ateitininkai turėjo ekskursiją. 
Pajuto kriminalinė policija ir ėmė kvaršinti direktorių Elisoną. Tas, nežino- 
damas ką daryti, atsiklausė Švietimo ministerijos, kuri patarusi tartis su 
vyskupu. Argi pagaliau ministerija būtų įsitikinusi savo kovos su vaikais 
bergždumu ir eitų Kanoson? 

VII.3 lankėsi Panevėžyje kun. Ben. Andriuška?!, Lietuvos Jėzuitų pro- 
vincijolas, ką tik pusantro mėnesio išbuvęs Romoje provincijolų suvažia- 
studijų, veikimo ir drausmės reikalai. Posėdžiai buvę daromi du sykius 
dienoje. Tarp posėdžių tekdavę išsikalbėti apie katalikybės būklę įvairio- 
se šalyse. Kalbant apie Lietuvą, vokiečiai jam tarę: „Sie haben da einen 
tūchtigen Bischof Paltarokas“ ir tuojau pradėjo gretinti su savuoju kard. 
Falhaberiu. Kai kas net atsiuntė man to garsaus kardinolo fotografiją. 

VII.15 atostogavau Berčiūnuose; aplankė mane gen. Pundzevičius; tą 
proga papasakojo šitokį pasikalbėjimą su kariuomenės vadu gen. Rašti- 
kiu. Po pavasarininkų kongreso premjeras Mironas tarp savųjų kalbėjęs 
apie tai, kad esą reikalinga daugiau šlietis prie tų, kurie pasirodę geresni. 
Ministeris Tonkūnas paklausęs: „Būtent prie ko?“ Kun. Mironas atsakęs: 
„Prie katalikų“. - „Pažangieji anksčiau suprato valstybės reikalus ir gausiai 
stojo darban“. - „Gal jų per gausų; rasi pravartu juos praskiesti“, - baigęs 
Mironas. 

VII.16 atvažiavo kun. Jonas Balkūnas, Amerikos veikėjas. Sakėsi VII.15 
su keturiais palydovais buvęs Užgiryje pas JE Respublikos prezidentą; jie 


1 Kun. Benediktas Andriuška, SJ (1884-1951) - Lietuvos jėzuitų atkūrėjas ir provincijo- 
las, Kauno kunigų seminarijos profesorius. Kunigu įšventintas 1903 m. 1949 m. bolševikų 
ištremtas į Sibirą, ten ir mirė (LB, t. 3, p. 67). 

padarę Vyriausybei priekaištą dėl santykių su Bažnyčia ir įdavę to turinio 
memorandumą. Prezidentas paaiškinęs. „Mūsų hierarchai - politikieriai, 
buvę partijų vadovybėse: Reinys, Staugaitis, Paltarokas; vysk. Kukta taip 
sau. Vyskupai neturi bendros linijos. Arkivyskupas Skvireckas ir vyskupas 
Karosas - mums palankūs; kaip tik jie nori ką gera padaryti valstybei, kiti 
sutrukdo: juo greičiau mūsų episkopatas susikalbės dėl Vyriausybės, tuo 
bus geriau. 

Valstybė turėjo gerų norų, bet vis buvo kieno nors trukdomi. Vyskupai 
nevaldo išsišokėlių kunigų, jie tinkamai nesutikdavo, nepagerbdavo prezi- 
dento; kai kur pasitaikydavo, kad bažnyčios durys būdavo uždarytos. Kre- 
tingoje vysk. Reinys pasakė netikusį pamokslą man esant... Pranciškonai 
teisinosi, kad jie prašę vysk. Reinį su suma, bet įsiprašęs pamokslą sakyti. 
Taigi vysk. Reinys norėjo tyčiomis tai pasakyti; buvo baisus netaktas, aš 
nežinojau, ką bedaryti, ar klausyti, ar išeiti, kaip kad palydovai norėjo. 

Tikiuos, jog dabar susitarsime. Tai pavedžiau savo Vyriausybei; abi 
pusės turėjo nusileisti nuo savo reikalavimų; rasime išeitį, bet gali būti 
visokių netikėtumų. Nežinia, kas yra KVC, kuo skiriasi nuo politikos; tai 
turės būti nustatyta, ypač kas liečia draugijų veikimą; gimnazijose negalės 
likti taip, kaip buvo; jei leisi dešiniesiems veikti, reikės ir kairiesiems, o mes 
priešingi socialistų srovei. Mes negalime pasitikėti socialistais; jie buvo pri- 
vedę šalį prie suirutės. Toliau tokios politinės klampynės netoleruosime. 

Nėra ko bijoti tautininkų, nes tautiškoji linija stovi ant krikščioniškų 
pamatų. Todėl kapelionai globos religines kuopeles ir bus jų galioje auklėti 
moksleivius doroje. Ar ne geriau, kad valstybė prižiūri ir verčia mokytis 
tikybos, negu kad tai būtų palikta nuožiūrai mokytis ar ne. Vyriausybė 
duoda pašalpas, remia Bažnyčią... Girdint visa tai, nenoromis prisimena 
pačių tautininkų kartojamas anekdotas ryšium su pensijos paskyrimu bu- 
vusiam prezidentui p. Stulginskiui: 

...Smetona kuriasi valdininkų jam nupirktame Užgirio palivarke; kai- 
po agronomui, nekaip sekasi. Pasikviečia Stulginskį ir sako: „Rengiuosi tau 
skirti pensiją; girdžiu, kad Jokubave neblogai ūkininkauji; esi agronomas, 
patark man; apžiūrėk mano karves: viena liesa, kita nutukusi, trečia - akla. 
Ką tai reiškia?“ Stulginskis atsako: „Pirmoji — tai suliesėjusi Lietuva, antro- 
ji - nutukusi tavoji aplinkuma, trečioji akla, tai tu pats, prezidente...““ 

VII.6 pati amerikiečių delegacija lankėsi pas min. pirmininką Mironą. 
Paklaustas, kodėl taip ilgai tęsiasi derybos tarp valstybės ir Bažnyčios, 
nesusitariama? Taręs: „Kai tik santykiai konsoliduojasi, kas nors kiša pa- 
galius į ratus; kai tik reikia gintis prieš išorinius priešus, tuojau katalikai 

stato savo reikalavimus. Valstybė užveda kalbą su Vatikanu; jis irgi savaip 
elgiasi. Arkivyskupas Skvireckas ir vysk. Karosas mums palankūs. Šiemet, 
pvz., nuvažiavo Romon vysk. Paltarokas, audienciją gavo per 24 valandas, 
o Karosas, mūsų žmogus, turėjo laukti 10 dienų. 

Vatikanas atėmė iš Skvirecko seminariją ir pavedė trijų priežiūrai: Pa- 
nevėžio, Kaišiadorių ir Kauno; jie kontroliuos įstaigą, kuri buvo vien ar- 
kivyskupo žinioje. Kam tai daroma? Kad arkivyskupas mums palankus. 
Ar tai ne afrontas valstybei? Dabar turėtų viskas sklandžiau eiti, o žiū- 
rėk, jie ką daro? Jei nebus kuolų kaišiojama, susitarsime. „Ar leis susi- 
tarti jūsų pačių žmonės?“ — paklausė kun. Balkūnas. „Mano Vyriausybė 
katalikiška“, - atsakė kun. Mironas. „Argi?“ - „Koks jų praktikavimas, 
nežinau, bet jie tikintys. Mūsų Sąjungos Centro valdyba daugumoje man 
pritaria“. — „Juk tarp tautininkų 80“o kairiųjų“, - tęsė kun. Balkūnas. „Kas 
taip Tamstai sakė?“ — paklausė kun. Mironas. „Prelatas Laukaitis“. — „Tai 
netiesa, netikėkite; jų yra, bet tiek daug nėra. Jei man nepasiseks sutaikyti 
Bažnyčios ir valstybės, mano karjera bus baigta; nuo viso ko atsisakysiu ir 
pasiėmęs botagą eisiu sau... Buvau nuėjęs pas arkivyskupą paklausti, kas 
yra Katalikų akcija; visgi aiškaus atsakymo negavau; reikia ją apdrausti 
nuo politikos“. - „Kas tiktai katalikiška, tuojau vaidenasi jums krikščio- 
nių demokratų baubas; uždarėte tokią nekaltą organizaciją kaip ateitinin- 
kų“. - „Aš buvau priežastimi ateitininkų uždarymo ir kol aš turėsiu ga- 
lios, neleisiu jiems veikti. Jeigu leisi ateitininkams, leisk ir tautininkams, ir 
socialistams“. — „Visokių kuopelių yra gimnazijose“. - „Taip, yra skautai, 
eucharistininkai, kurie globojami kapelionų; argi negeriau kaip dabar reli- 
ginės kuopelės, kurias kapelionai gali auklėti doroje. Dabar pasiūlytos reli- 
ginės kuopelės kaip solidacijos kapelionų globoje“. - „Ar vien tautininkai 
yra geri patriotai? Dėl ko savinatės tautiškumo monopolį?“.- „Argi galima 
pasitikėti socialistais, kurie privedė šalį beveik prie revoliucijos; mes turė- 
jome nuversti Grinių“. - „Ne vien tautininkų buvo padarytas perversmas, 
bet ir ateitininkų studentų, nes lituanams buvo paskirtos pozicijos, tačiau 
jie jų neužėmė; kai buvo įvykdytas perversmas, tuomet ir jie pasirodė...“ 
Delegacija įteikė „Prašymą Lietuvos Vyriausybei ir Seimui“, pasirašytą 
virš 80 parapijų katalikiškų organizacijų valdybų, atnaujinti santykius su 
Bažnyčia, grąžinti laisvę katalikiškoms organizacijoms ir katalikiškai spau- 
dai Lietuvoje. 

Generolui Raštikiui nusiskundė, kad Lietuvoje ne viskas tvarkoje, 
kad tai atsiliepia išeivijai, kuri atjaučia kiekvieną smūgį, suduotą katali- 
kams. Jeigu Bažnyčios ir valstybės santykiai būtų sunormuoti, katal. išei- 

vija džiaugtųsi ir aukotųsi Tėvynei kaip seniau; kariuomenę amerikiečiai 
gausiai parėmė, bet kariuomenėje nebuvo amerikiečių; jie myli ir gerbia 
kariuomenę, nes ji apsaugojo Lietuvą nuo pavojų ir dabar saugo nepriklau- 
somybę; mes žadame paramą kariuomenei; prašome priimti jos reikalams 
500 dolerių; o Tamsta, p. Ministeri, prašome padėti sunormuoti Bažny- 
čios santykius; ką esame kalbėję kitiems, Tamstai pro memoria įteikiame 
raštu... 

Kariuomenės vadas atsakė: „Mes esame kariškiai. Mes į politiką ne- 
sikišame; mums rūpi kraštą ginti. Išeivijos paramą vertinu, ačiū už 500 
dol. čekį. Aš žinau, kad ne viskas tvarkoje. Mūsų kraštas yra katalikiškas, 
prisirišęs prie savo tikėjimo ir dvasiškijos. Nenormalu taip gyventi, kaip 
lig šiol. Santykių normavimas padidins drausmę ir pasitikėjimą kariuome- 
ne. Turėti dorų kareivių yra didelė valstybės pareiga. Todėl man malonu 
patarnauti tokiu reikalu ir galite pasitikėti, kad aš minimus reikalus kelsiu 
Ministrų Kabinete. 

Delegacija tą patį pasakė ir įteikė raštą taip pat ir Seimo pirmininkui p. 
Šakeniui, kuris atsakė: „Amerikiečiai rūpinasi Lietuva, nusipelnė Vyriau- 
sybės atodairos ir jų balsas turėtų būti išklausytas... Jūs turite teisę į Lietu- 
vą, jūs galite mums pasakyti savo norus ir, ką čia parašėte, aš įnešiu į Sei- 
mą“. Bendrai kalbant, kun. Balkūnas gavo menką įspūdį besikalbėdamas 
su prezidentu ir ministeriu pirmininkų; kartoją senus dalykus, matą visur 
kitų kaltes, savų nenori pastebėti; Mironas neturįs kunigiškos nuovokos; 
pats politikuodamas, politiką prikišąs vyskupams, net Vatikanui. 

VII.19 atvyko atsisveikinti Šv. Kryžiaus seserų Anykščių namų virši- 
ninkė su palydove: likviduoja paskutinę poziciją; kažkodėl negalėjo pri- 
lygti [kitiems] Lietuvoje; prieš kelerius metus išsikraustė iš Šiaulių, norėjo 
ir Anykščius palikti, bet prašomos pasiliko lig mirštant paskutinei auko- 
tojai Sofianumo, kurį Sofija Viščickaitė perrašė t. jėzuitams. Šiemet a.a. 
Viščickaitė mirė ir Šveicarijos centras atšaukė paskutines vienuoles, kurios 
gražiai ir sėkmingai vedė keturių skyrių pradžios mokyklą su 200 vaikų. 
Tuo tarpu mokyklą perima s. širdietės, kol t. jėzuitai ką nors padarys iš 
Sofianumo. 

VII.26 lankėsi Zarasų vicedekanas kun. Mozūras*“?. Papasakojo, kaip 
praėjo Utenos tautininkų minėjimas 20 nepriklausomybės metų. Dekano 


*2 Kazimieras Mozūras (1898-1994) = Panevėžio vyskupijos kunigas. Baigė Kauno kuni- 
gų seminariją, kunigo šventimus gavo 1925 m. Dirbo Linkuvoje, Anykščiuose, Krekenavo- 
je, Ramygaloje, Utenoje, Daugailiuose, Pamūšyje, Karsakiškyje, Dambavoje. Nuo 1973 m. 
buvo Pakruojo altaristas (KKŽ, 1996, p. 72): 

Asminavičiaus?* pamaldoms laikyti buvo paskirtas vikaras, bet jie pasi- 
kvietė d-rą Steponavičių, kuris pamoksle išgarbinęs JE Respublikos prezi- 
dentą. Katalikiškos organizacijos nedalyvavo. Vaišėse pas apskrities virši- 
ninką teisingumo ministeris užsipuolė viršininką, kodėl Utenos apskrityje 
toks nesugyvenimas su kunigais. Jis išmetęs du apskrities viršininkus, rei- 
kėsią dar išvyti trečią; tai būsiąs Utenos apskrities viršininkas. 

D-ro Steponavičiaus paklaustas, kodėl taip ilgai nesusitaria su Baž- 
nyčia, pasakęs, kad gal susitarsią; esą tarp jų dešiniųjų ir kairiųjų; pats 
jis prisidedąs prie dešiniųjų; Vladas (t.y. kun. Mironas, kuris sėdėjo čia 
pat greta) pakišęs jam popierių pasirašyti, pasirašęs. Atsiliepęs Mironas: 
„Ir žiūrėk, kad ištesėtum savo žodį“. Prezidentas tęsė toliau, teisingumo 
ministeris laikęsis bešališkai. 

VIII.6-21 vizitavau Rokiškio dekanatą. Pasitaikė nepaprasti karščiai ir 
darbymetė, tačiau žmonių bažnyčiose buvo labai daug, visur didelis iškil- 
mingumas. 10 d. lankiau Panemunį, gimtinę premjero parapiją. 7 d. buvo 
jis atvykęs sutuokti brolio sūnaus. Ta proga klebono buvo paklaustas apie 
derybas. Atsakė, jog pristatė savo projektą Romai, padarė didelių nuolai- 
dų. Turėtų Vatikanas priimti, tačiau dar negautas atsakymas, Vatikanas 
vilkinąs... 

VIII.22 gavau prel. Grigaičio laišką: „... Kauno seminarijos reikalais 
iki šių dienų rašto dar negavo. Griežtos seminarijos reformos yra būtinos 
kuo greičiau... Kas bus su dogmine teologija, juk daugiau pusės paskaitų 
praleidžiama. Ką manote apie seminarijos vadovybę ir dvasios tėvą? Buvo 
pas mane su Prancūzijos seminarijos prof. Rupp atvažiavęs vizitatorius 
p. Pelletier; pietavo, kalbėjomės apie čionai paminėtus reikalus; daro pa- 
stangų persikelti iš Raseinių ir apsigyventi Kaune; sakė, kad kongregacijai 
parašęs švelnų raportą, gal mažiau trūkumų, negu yra iš tikrųjų“. 

1938.IX.1-3 lankiau Telšių vyskupą; iš Panevėžio pas mane atvyko 
vysk. Būčys pasitarti. Pasisakė gavęs iš nunciatūros patikrinti lenkų nusis- 
kundimą Romoje, kad Lietuvoje gyveną 200 000 lenkų, o neturi pamaldų; 
su sekretorium kunigu Gasiūnu be manęs konstatavę, jog Panevėžio vys- 
kupijoje keturiose bažnyčiose laikomos pridėtinės pamaldos lenkų kalba, 
o kunigų pusė supranta lenkiškai. 

1938.IX.9 parašė prof. Dovydaitis: „Visame Tavo kolektyve, episkopatu 
vadinamame, Tave vieną temylėdamas, Tavęs kartas nuo karto pasiilgstu, 


23 Jonas Asminavičius (1886-1967) - Žemaičių, vėliau Panevėžio vyskupijos kunigas. 
Kunigu įšventintas 1909 m., nuo 1919 m. iki 1940 m. buvo Utenos klebonas ir dekanas, 
vėliau Salako klebonas. Ten ir mirė. 

o pasiilgęs ieškau progos Tave aplankyti, susitikti, pasikalbėti, pasiguosti 
ar šiaip animam levare. Dėl to ir šiuo momentu susiradau progą Tave ap- 
lankyti, rytoj, t.y. šeštadienį po pietų. Mašinos man nesiųskite, nes aš dar 
pakelėje kur ne kur užsukinėsiu...“ Atvažiavęs nusiskundė materialiniais 
sunkumais kuriamame ūkyje. 

IX.9 buvo prof. Bistras; pasakojo, jog Tūbelis du mėnesius nepradėjęs 
eiti žemės ūkio ministerio pareigų, nes vis lūkuriuojąs, gal dar galėsiąs 
grįžti premjero vieton; dabar, matomai, stabilizavosi padėtis. Kun. Vladas 
Mironas, matomai, pasiliks ilgėliau. D-ras Bistras važinėja rinkdamas pa- 
jus rotacinei mašinai pirkti „Žaibo“ spaustuvei. kuri būsianti atvežta vė- 
lyvą rudenį. Visa nelaimė ta, kad jos pajėgumo negalima sunaudoti mūsų 
sąlygomis: per didelis kapitalas, per mažas darbas. 

Tuo pačiu metu mane lankė kun. Stasevičius““, kuris, tiesą pasakius, 
ypač norėjo pasimatyti su p. Gabriele Petkevičaite, sena savo pažįstama iš 
Joniškėlio laikų, stengėsi pasikalbėti su ja taip, kad nemirtų be sakramentų. 
Parodė visus savo kambarius, miegamajame kaba Kristaus paveikslas. Tas 
vizitas buvo išdava susirašinėjimo, kuris buvo tarp kun. Stasevičiaus ir p. 
Petkevičaitės užsimezgęs prieš dvejetą metų. 

1936.IX.29 p. Petkevičaitė rašė: „Dėkoju už tokį malonų mano tėvo pri- 
siminimą. Dėkoju ir už susirūpinimą manimi. Nesu Čepinskas, kad viešai 
skelbčiau savo nusistatymą, nes jis priprastas: tikiu į visagalį, mūsų protu 
neaprėpiamą Dievą. Nežinau kilnesnio mokslo kaip tą, kurį Kristus skelbė. 
Nuo jauniausių dienų, net mokykloje būdama, ruošiausi prie mirties... 
Tai ko man dabar jos bijoti? Būtų malonu dar nors kartą gyvenime pasi- 
matyti“. Mirė ir palaidota katalikiškai, katedros kapinėse, greta kunigo] 
Lindės-Dobilo (1943 m.). 

1938.1X.20 prof. S.Šalkauskis rašo: „Įdomu man buvo patirti iš Eksce- 
lencijos laiško apie propagandos „žygdarbius“. Pasirodo, propagandos 
karalystė suskilo savo viduje: „Vairas“ visu savo sunkumu užgulė „Lie- 
tuvos aidą“. Matyt, jo veikėjai savitarpiškai atseikės sau pilną teisingu- 
mo saiką. Šiuo atžvilgiu bolševikai visiems autokratams davė geriausią 
pavyzdį...“ 

IX.25 buvo d-ras Leimonas pavasarininkų reikalais; tarp kita ko, papa- 
sakojo, kad po jubiliejinio pavasarininkų kongreso tautininkų vadų susi- 
rinkime vienas prikišęs Vyriausybei, kam leidusi pavasarininkų kongresą, 

24 Gal Jonas Staševičius (1870-7) 2 Žemaičių, vėliau Telšių vyskupijos kunigas, garbės 


kanauninkas. Kunigu įšventintas 1893 m., nuo 1909 m. buvo Šaukėnų klebonas ir Kuršėnų 
dekanas. Gelbėjo žydus. 

nes tai labai pakenkė jaunalietuviams. Premjeras kun. Mironas atsakęs 
į priekaištą, jog pavasarininkai esanti religinė-kultūrinė organizacija, daug 
nuveikusi kultūros srityje, surengusi kongresą gražų, didingą, tvarkingą... 
Policijos pranešimais, netekę surašyti nė vieno protokolo. Pavasarininkai 
veikią negaudami jokios pašalpos iš Vyriausybės... 

IX.28 lankėsi kun. Mieleška kunigų pensijos klausimu atsiklausti nuo- 
monės. Be to, sakė, kad nuncijus, prieš išvykdamas užsienin, buvęs pas 
kun. Mironą. Premjeras pasakęs, kad jie savo pasiūlymuose Romai citavę 
bendrus valstybės įstatymus ne tam, kad griežtai jų laikytųsi su Katalikų 
akcija, bet kad aiškiai iliustruotų, kaip yra. Nuncijus paklausęs, ar galįs tai 
pranešti Romai; gavęs pritarimą. 

Kun. Mironas sakęs Mieleškai, jog ką jis yra pažadėjęs fakultetui, to jau 
laikąsis, tik esą sunku, kol esąs švietimo ministeriu Tonkūnas. Užsiminiau 
Panevėžio seminariją. Mironas jam sakęs, kad tai nesąs esminis dalykas; 
turint Telšiams seminariją, reikalinga būtų ir Panevėžiui, tik ar Panevėžys 
turės kandidatų. Kaune plačiai esą kalbama, kad Tūbelis norėjęs grįžti 
premjero postan; dabar eisiąs į Lietuvos banko valdytojus, o Tonkūnas — 
į žemės ūkio ministrus. 

IX.29 Miunchene Chamberlainas““, Daladier““, Hitleris, Musolinis*? 
dalijo Čekoslovakiją. Pijus XI per radiją prabilo: „Tuo metu, kai milijonai 
žmonių gyvena baimėje prieš betarpišką karo pavojų ir prieš žudymo ir 
griovimo grėsmę... kad būtų išsaugota taika teisingumu ir pasigailėjimu.... 
Mes visa širdimi aukojame savo gyvybę už pasaulio išganymą ir taiką... 
ar gyvenimo, ar mirties Viešpats panorės ją iš mūsų paimti, ar panorės, 
priešingai, dar pratęsti darbo dienas nuliūdusio ir pavargusio darbinin- 
ko. Mes tikimės, kad mūsų auka maloningai bus priimta, juo labiau kai 
ji daroma kartu su liturginiu minėjimu švelnaus ir didvyriško kankinio 
Šv. Vaclovo“, 

IX.29-30 atvyko pas mane seminarijų vizitatorius t. Pius Pelletier. Jis 
stengėsi pasiteirauti, kokias žinias aš turįs iš Romos seminarijos reikalu, 
ir painformuoti, kas reikalinga būtų padaryti pačioje reformos pradžioje 
tarpdiecezinėje Kauno seminarijoje. Reikalinga esą tuojau bendrame po- 


*5 Artur Neville Chamberlain (1869-1940) - D.Britanijos politikas ir visuomenės veikė- 
jas (LE, t. 3, p. 470; VLE, t. 4, p. 13). 

236 Edouard Daladier (Eduaras Daladjė) (1884-1970) — prancūzų politikas (VLE, t. 4, 
p. 425). 

7 Benito Musolinis (1883-1945) - Italijos politikas ir žurnalistas (LE, t. 19, p. 421). 

28 Čekoslovakijos Šv. Patronas. 

sėdyje - arkivyskupo, Kuktos ir manęs - paskirti naujus ar patvirtinti tuos 
pačius seminarijos vedėjus, deputatus pro disciplina et re familiari... Jis 
yra net nuomonės, kad visi trys vyskupai drauge turėtų skirti profesorius, 
nes vienam arkivyskupui parenkant profesorius, nebus iš ko rinkti vedėjų, 
tokių kaip rektorius, inspektorius, prefektai ir kiti. 

IX.30 kalbų galo ilgai laukti neteko: šiandien radijas pranešė, kad min. 
Tūbelis atsistatydinęs ir paskirtas Lietuvos banko valdytoju; pirmtakūnas 
valdytojas Stašinskas [žr. 265 išn.] - teisingumo ministeriu, jo pranokėjas 
min. Masiulis paliekamas vien Valstybės Tarybos pirmininku, o ministeris 
pirmininkas kun. Mironas laikinai pasiėmęs žemės ūkio ministerio portfe- 
lį. Atrodo, kad kaip tik bus gautas Švietimo ministerijai kandidatas, min. 
Tonkūnas bus stumiamas į Žemės ūkio ministeriją. 

1938.X.3-5 dalyvavau Kaune metinėje vyskupų konferencijoje. Tar- 
puose p. Valiukevičius, tarnaująs Teisingumo ministerijoje, paaiškino, dėl 
ko p. Masiulis turėjęs atsistatydinti. Negalėjęs daryti paskyrimų, kaip no- 
rėjęs; ką pristatydavęs p. prezidentui patvirtinti, negaudavęs pritarimo, 
nes tautininkai kliudydavę... Todėl bevelijęs pasilikti Valstybės Tarybos 
pirmininku. Dabartinis min. Stašinskas dėl nesveikatos būsiąs figūrantas, 
o visa darysiąs p. Drevinskas, generalinis sekretorius. 

D-ras Dielininkaitis dalyvavęs naujos karininkų laidos išleistuvėse, 
papasakojo, kaip gen. Raštikis dviem atvejais smilkęs Respublikos pre- 
zidentui, kaip kiti karininkai ėmę jį kritikuoti; kaip nieko neįvykdęs, ką 
žadėjęs; kaip sakęs pritariąs buvusių prezidentų ir ministerių pareiškimui 
lenkų ultimatumo proga, bet nieko nedarąs; kaip buvę kariuomenėje ge- 
riau prie Kubiliūno, kaip šių metų manevrai parodę labai daug trūkumų; 
kaip Raštikio autoritetas mažėjąs kariuomenėje... 

Iš Teologijos-filosofijos fakulteto dekano d-ro Malakausko sužinojau, 
kad min. Tonkūnas, nežiūrėdamas įstatymo, nenorįs įteisinti baigusių Fi- 
losofijos skyriaus diplomų, kad su dvasinių seminarijų brandos atestatais 
nenorįs priimti studentais į kitus fakultetus, nes mažiau teišėję matemati- 
kos, neturį pažymio iš prancūzų kalbos, neleidžiąs dėstyti visuotinės seno- 
vės istorijos profesoriui Dovydaičiui, prancūzų literatūros — d-rui Griniui, 
lietuvių kalbos bendrinio kurso — d-rui Saliui. Žodžiu sakant, fakulteto 
engimas tęsiamas. 

Vyskupų konferencija buvo eilinė. Įžangoje ark[ivysk.] Skvireckas pa- 
pasakojo, kad Romos atsakymas derybose tebelaukiamas, kad ark[ivysk.] 
Arata, rodos, nuo tarpininkavimo pasišalinęs, kad vienas nunciatūros se- 
kretorius Abbo išvykęs Rygon, antras - Samore - Bernan, o naujas reikalų 

vedėjas Burzio?? nieko tuo reikalu nežinąs... Arkivyskupas buvo gyves- 
nis, laiko negaišino, lanksčiai vedė debatus, per pusantros dienos baigėm 
dienotvarkę. 

Po bendros konferencijos turėjome posėdį trise: ark[ivysk.] Skvireckas, 
vysk. Kukta ir aš didžiosios seminarijos klausimais. Mat Pijaus XI š.m. 
liepos 2 d. dekretu didžioji Kauno seminarija paskelbta tarpdiecezine Kau- 
nui, Kaišiadorims ir Panevėžiui. Susipažinome su Studijų kongregacijos 
rugpjūčio 29 d. instrukcijomis, nutarėme jas išstudijuoti ir suvažiuoti XI.8 
tolimesnėms išvadoms daryti. Man pavesta parengti atsakymą, kas pas 
mus nuo seniau vykdoma, kas atidėtina, kas gal visai nedarytina... 

X.6 užėjau pas ministrą pirmininką mažosios Panevėžio seminarijos 
reikalu. Pasakiau: „Juridiškai sutvarkiau didžiąją seminariją Kaune, turiu 
steigti mažąją Panevėžyje. Norėčiau sužinoti, ar Vyriausybė mano ką nors 
daryti, ar turiu pasitikėti vien savimi. Rašau gan[ytojišką] raštą ir sustojau 
toje vietoje, kur kalbama, iš kur gauti lėšų. 1930 m. sutartis nevykdoma; 
žadėtuose rūmuose įsikūrė amatų mokykla, dvasinei seminarijai nebe- 
tinka, nes reikėtų vėl perdirbinėti; reikia statyti naujus rūmus“. - „Tam 
reikalui aš nepriešingas; aš irgi manau, kad reikia statyti naują seminari- 
ją, bet jūs neturite pleciaus“. - „Turime, pamažėle supirkinėjau sklypus. 
Norėčiau tuo tarpu įsteigti bent keturis skyrius, bet jei Roma verstų turėti 
visus septynis, kiek dabar gimnazijose klasių, gal jaunesnieji galėtų lan- 
kytis iš miesto, negyvendami bendrabutyje; reikėtų vietos bent kokioms 
aštuonioms dešimtims klierikų“. - „Sakykime, šimtui. Kiek tam reikėtų pi- 
nigų?“ - „Neturiu dar sąmatos, sunku tiksliai pasakyti; bet rasi kaip dviem 
gimnazijom pastatyti. Paskui - išlaikymui“. - „Tai mažesnis dalykas. Bet 
prašau man patarti, ką daryti su tokiomis seminarijomis, kurios jau veikia? 
Kam tada bereikalingas fakultetas?“ — „Aš apie tai tiek tegaliu pasakyti: 
Vilkaviškio seminarija veikia pagal konkordatą, didžioji Telšių negauna 
pašalpos. Mano supratimu, fakultetas reikalingas, kad ne visi Lietuvos ku- 
nigai būtų be aukštojo mokslo diplomų; kai daugelis pasaulionių baigia vi- 
sokias aukštąsias mokyklas, negali kunigai pasilikti su viduriniuoju moks- 
lu“. - „Bet ar aš ilgai galėsiu apginti fakultetą, kuomet vyskupai stengiasi 
turėti pas save fakultetus“. - „Aš nesteigiu didžiosios seminarijos“. - „Aš 
už save atsakau, bet galvoju, kaip tai padaryti, kad būtų privaloma tai 
ir kitiems“. — „Reikėtų taip klausimą spręsti, kad reikalas nepareitų nuo 


2 Giusepe Burzio (?-1966) - arkivyskupas, Apaštalų Sosto nunciatūros reikalų vedėjas 
Lietuvoje 1938-1940 m. 

asmens, 0 nuo nutarimo. Už mėnesio aš vėl būsiu Kaune, tada norėčiau 
išgirsti nutartą žodį. Esu anksčiau tai priminęs p.Tonkūnui, žadėjo susipa- 
žinęs su reikalu tai pranešti, bet ligi šiol nieko nesulaukiau“. - „Iš Tonkūno 
Tamsta nesutiksi kliūčių“. 

X.9 Panevėžys buvo pasiruošęs iškilmingai minėti Vilniaus die- 
ną. Buvo paskelbta „Panevėžio garse“ programa, išlipdyti skelbimai. 
Išvakarėse gautas Kauno įsakymas valstybinėms įstaigoms negedėti; 
privatūs asmenys iškabino vėliavas, perjuostas juoda krepa. Berniukų 
gimnazijos direktorius p. Elisonas uždraudė moksleiviams organizuo- 
tai eiti katedron pamaldų; moksleiviai gatvėse vaikomi p. inspekto- 
rių neklausė, nes mergaičių gimnazija ir amatų mokykla ėjo rikiuotos. 
Nė vienas mokytojas, kuris pirmiau kurstė prieš lenkus, nepasirodė 
pamaldose. 

Bet ne čia nelaimė: prietemoje keliais atvejais lenkų gimnazijos moks- 
leiviai keliose vietose susidūrė su lietuviais mokiniais (ypač amatų mo- 
kyklos); įvyko peštynės akmenimis, durklais, buvę net šauta. Rezultate 
vienam amatų mokyklos mokiniui perskrostas veidas, o vienam lenkų 
gimnazijos mokiniui perpjauta rankos arterija; kol nuvežtas į ligoninę, ge- 
rokai nutekėjo kraujo; gyja, bet silpnas; pirštus judina. Keliems lenkiukams 
iškeltos bylos. Nė vieno kalto lietuvio nerasta. 

X.12 pas mane buvo eilinė miesto kunigų konferencija. Paaiškinau ku- 
nigams, kad niekur neprisidėtų prie agitacijos. Po konferencijos vienas 
privačiai papasakojo: Kaune tautininkų viršūnėse esą daromi pasitarimai 
plačiau atremti Vyriausybę; įsileisti kabinetan bent du katalikus: d-rą Bis- 
trą - užsienio reikalų ministru ir p. Starkų - finansų ministru; Tūbelis iš- 
stumtas iš politikos, jaučiąs pyktį ant Mirono ir prezidento; Mironą irgi 
norima pakeisti gen. Raštikiu; didelis nepasitenkinimas esąs prof. Tonkū- 
nu ir gen. sekretoriumi Janavičiumi. 

Gavau laišką iš kan. Juozapo Stakausko: „Ekscelentissime. Buvau Pa- 
nevėžyje. Negavęs progos asmeniškai papasakoti, noriu pasidalyti su Jūsų 
Ekscelencija įspūdžiais, gautais Panevėžyje, kurie liečia Jūsų asmenį, bū- 
tent parašyti apie keistą Onos Paplauskaitės elgesį, kaip ji stengiasi viso- 
kiais būdais įsigyti Jūsų Ekscelencijos malonę; kad galėtų kai kada užeiti 
pas Jus. 

Aš prisimenu, kaip ji Liepojoje, kukli madinga, visiškai jaunutė mer- 
gaitė, eidavo išpažinties prie Jo Ekscelencijos, kai buvote ten kapelionu; 
anuomet nebuvote net pažįstami už bažnyčios. 1912 m. aš ją, kun. Šultės 
rekomenduotą kaip rimtą mokytoją, pasikviečiau į Panevėžio „Saulės“. 

mokyklą, o taipogi tikybą dėstyti tose Panevėžio parapijos mokyklose, kur 
mokytojai buvo rusai. Tas pareigas ji gana gerai eidavo. 

Aš nustebau, kai ji po karo Kaune pradėjo gretintis prie Jūsų, lįsti 
į klierikų seminariją, gaudyti Jus miesto gatvėse, ypač kaip ji nenorma- 
liai puldinėjo, kai paaiškėjo, jog skiriamas vyskupu apleisite Kauną. Jūs 
visados jos vengdavote dėl rodomos per didelės simpatijos, net nusto- 
jote su ja sveikintis. Aš maniau, kad Panevėžyje nebelįs į akis. Dabar 
sužinojau iš seserų Salomėjos ir vieno kito kunigo, kaip ji kartkartėmis 
slankioja apie kuriją, rašinėja laiškus, siuntinėja dovanas, kurias grą- 
žinus, vėl pameta priebutyje ar pasitaikius įmeta pro atvirą langą. Ir 
ji pati man pasisakė, kad nusiunčia Jums dovanų ir laiškų; ji žino, kad 
Jūs tas dovanas dedate ant spintos ir jos laiškų neskaitote. Kai ji dėl to- 
kio Ekscelencijos elgesio padejavo man, tai aš atvirai paskiau, jog ji dėl 
savo netakto nustojusi gero vardo žmonių akyse, kad vyskupas kitaip ir 
negali elgtis. Ji dalinai supranta, kad jai nepritinka užeiti pas vyskupą, 
siuntinėti jam dovanas; grąžintas ji priėmė, nebežada siųsti atgal, bet vis 
nenustoja vilties, kad jai Ekscelencija kada nors dovanos jos įkyrumą, 
kad galės atsiprašyti už padarytus nemalonumus, kad susitaikys su bu- 
vusiu savo dvasios tėvu... 

Ji man atrodo stačiai nenormali. Man rodos, kad Ekscelencija turėtum 
toliau laikytis to paties griežto nusistatymo, kad jai būtų uždarytos Jo Eks- 
celencijos namų durys. Yra žinių, kad ji panašiai yra dariusi nebevienam 
asmeniui kaip dvasiškių, taip ir pasaulionių. Ir kasdieniniuose santykiuose 
su žmonėmis ji yra nepakenčiama (tai sakė sesuo p. Daugelienė, p. Venclo- 
vienė); pykstasi su pažįstamais, savo namų nuomininkais bei kaimynais, 
prasimano nebūtų daiktų. 

Atsiprašau Jo Ekscelenciją, kad apie tokius pletkus drįsau rašyti, bet, 
rodos, svarbu fums orientuotis tokiuose mažmožiuose, tačiau nereiktų į tai 


kreipti daug dėmesio, nes žmonės gerai mato jos nenormalumus. Per daug | 


esate žinomas katalikiškai visuomenei savo tvarkingu gyvenimu kaip pra- 
eityje, taip ir dabartyje, kad iš nesuvaldančios savo jausmų žmogystos pa- 
krikusio elgesio rimtas žmogus darytų nepalankias Jums išvadas - Addic- 
tissimus Sacerdos J.Stakauskas, MIC, Kaunas, 1938.X.10“. 

X.19 pasklido žinia, kad Panevėžio karo komendantas nubaudė mo- 
kytoją Jonauską, tautininką, jaunalietuvį, 1500 litų ar 20 dienų arešto. Tai 
pasėka jo kalbos, pasakytos gegužės mėn. lankantis ministrui pirminin- 
kui Mironui ir prof. Tamošaičiui. Jonauskas puolė šaulių vadovybę, kad 
ginkluojanti tokius asmenis, kurie kada nors atgręšią ginklus prieš juos 

pačius, kad turinti atsiklausti tautininkų vadovybės, kas galįs būti šaulys, 
kas ne... 

Nubaustasis apeliavo; nuvažiavo delegacija, buvo pas Tūbelį, Miro- 
ną; Raštikis tepriėme delegacijos pirmininką teisėją Vabalą. Sugrįžę yra 
tikri, kad bausmė nebus vykdoma. Gen. Raštikis iškvietė divizijos vadą 
gen. Pundzevičių. Susikirtus kariškai vyriausybei su Tautininkų sąjunga, 
surasta išeitis: galutinai bausmė būsianti paskelbta prieš pat prezidento 
rinkimus, kad nereikėtų vykdyti, kad būtų amnestuotas. Bendrai Panevė- 
žio kariškiai labai nepalankiai nusiteikę prieš jaunalietuvius ir tautininkus 
su Vabalu. 

X.22 kun. Lipnickas važiavo Subačiun į krikščionybės 550 metų minė- 
jimą. Vagone susitiko su prokuroro padėjėju p. Pakarkliu?“ - laisvamanių 
šulu. Paklaustas, kaip jis žiūrįs į laisvamanius ir katalikų poziciją, Pakarklis 
atsakė: jie mažai teturintys idealistų. D-ras Šliūpas“! pasenęs, atsilikęs, esą 
nebegalima su juo besutikti; uždrausti socialdemokratai nerodą veiklumo; 
liaudininkai prisitaikę prie dabarties sąlygų; jaunimiečiai esą išblaškyti, 
veikia slapčia. Viešas laisvamanių veikimas susispietęs apie „Laisvąją min- 
tį“. Laisvamanių pasaulėžiūrinis idealas esąs ateizmas, ekonominis komu- 
nizmas, politinis tarptautinis solidarumas. 

Katalikų padėtis esanti daug geresnė, nes esą daug idealistų; kunigai 
veiklūs, nemaža inteligentų, ateitininkai, nors draudžiami, dirbą, nes esąs 
didelis skirtumas bausmių; ateitininkas išvaromas iš girnnazijos, bet prii- 
mamas į kitą, bent išlaikęs kvotimus eksternu; jų jaunimas, jei pakliuvęs, 
gaunąs sunkiųjų darbų kalėjimą; mokyklose, net visuomenėje dabartinio 
režimo žmonių pabrėžiamas tikybos vaidmuo, taip ji palaikoma, jei ne 
kaipo religija, tai bent kaipo priemonė tvarkai palaikyti... 

X.23 krikščionybės sukakties minėjime dalyvavęs ir gen. Glovackis?; 
jis, tarp kita ko, pasakė, kad Lietuvos padėtis apie spalių 20 d. buvusi to- 
kia pat sunki kaip prieš 20 metų. Sąryšyje su mūsų diplomatinių atstovų 
konferencija paplito gandai, būk Lietuvai gresia didžiausi pavojai, ypač iš 
Vokietijos, kuri reikalaujanti atsisakyti nuo bičiulystės su Rusija, palaikyti 
glaudžius ekonominius santykius su vokiečiais; jei ne, tai Klaipėdos klau- 
simas iškilsiąs... 

20 Povilas Pakarklis (1902-1955) - istorikas, teisininkas, 1935 m. paskirtas Kauno apy- 
gardos teismo prokuroro padėjėju (LE, t. 21, p. 369). 

21 Jonas Šliūpas (1861-1944) - gydytojas, aušrininkas, visuomenės veikėjas (LE, t. 30, 
A Vinoas Grigaliūnas-Glovackis (1885-1964) - generolas, aktyvus kariuomenės orga- 
nizatorius (LE, t. 7, p. 494). 

X.28 grįžo sekretorius iš Kauno. Kurija „Židinio“ redakcijai davusi 
kanonišką įspėjimą už kun. P.Jako*“? straipsnį „Ko nedavė krikščionybė 
Lietuvai“, turėsiąs prisiimti kunigą bendradarbiu ar nesivadinti katali- 
kišku organu. D-ras Skrupskelis pasiryžęs „Židinį“ atiduoti kam kitam, 
pereiti „XX amžiun“, o kun. Prunskis persikelti Kat. spaudos biuran, nes 
kun. Barauskas važiuosiąs studijuoti. Minimas straipsnis taip tilpęs: kun. 
Čėsnys rašęs „ką krikščionybė davė“, kun. Jakas - „ko nedavė“. Bet Čės- 
nys buvęs priverstas savo straipsnį atiduoti „Draugijai“, „Židiniui“ likęs 
vienašališkas Jako rašinys. 

X.29 užėjo d-ras Dielininkaitis, atvykęs į Kristaus Karaliaus iškilmes. 
Derybas vest esąs įgaliotas mons. Burzio; kol kas visai nesusipažinęs su 
Teologijos-filosofijos fakulteto reikalais, Katalikų akcijos struktūra; po ke- 
lių pasikalbėjimų jam dar neaišku, kodėl kylą sunkumai, kurie turį būti 
nugalėti ateitininkų klausimu. Bet ark[ivysk.] Arata palikęs viską surašyta, 
jis galėsiąs susivokti. Vatikanas valdžios pasiūlymo priedą, kur cituojami 
bendri valstybės įstatymai, be rezervų atmetęs, fakultetui norį Psichologi- 
jos ir Sociologijos katedrų, daugiau laisvės Katalikų akcijai. 

Spaudos padėtis esanti nebepakenčiama, net cenzūruojamos oficia- 
lios kalbos. Gen. Raštikis pasakė apie stiprios kariuomenės reikalingu- 
mą. Visuomeninio darbo valdybos vedėjas prof. Tamošaitis?“ ją pataisė ir 
apibraukė „XX amžiaus“ straipsnį, kuriame buvo toji kariuomenės vado 
kalba su palankiu įvertinimu analizuojama. Matomai, gen. Raštikio galia 
nebedidėja, net gal ir mažėja. 

„Vairas“, redaguojamas prof. Tamošaičio, patalpino žinutę, rašytą liau- 
dies mokytojo, kurioje puolamas buvęs prezidentas Stulginskis. Reikalas 
atsidūrė teisme. Tomis dienomis byla buvo nagrinėjama Kretingos apylin- 
kės teisme ir redaktorius nubaustas penkiomis paromis arešto; bet cenzūra 
neleidžia skelbti. Tautininkų sąjunga, negalėdama nusikratyti prof. Tamo- 
šaičio iš „Vairo“, žada jį perreformuoti vieton savaitraščio „Mūsų kraštas“, 
kuris irgi nepasižymi rimtumu. 


23 Paulius Jakas (1908-1968) - Kauno arkivyskupijos kunigas, įšventintas 1936 m. Buvo 
Kauno arkikatedros vikaras, mokyklų kapelionas. Ištremtas į Sibirą. Mirė Lietuvoje (LB, 
t. 3, p. 71). 

264 Izidorius Tamošaitis (1889- mirė tremtyje Sibire) - kunigas, filosofijos profesorius ir 
visuomenininkas. Baigė Žemaičių dvasinę seminariją, kunigu įšventintas 1912 m. Po to stu- 
dijavo Peterburgo dvasinėje akademijoje, Friburgo universitete, kur gavo filosofijos daktaro 
laipsnį. Grįžęs į Lietuvą dėstė Žemaičių dvasinėje seminarijoje, LU (VDU). Be pedagoginio 
darbo, buvo Visuomeninio darbo valdybos viršininkas. Užėjus sovietams, ištremtas į Sibirą 
(LE, t. 30, p. 324). 

Kai lankėsi Kaune vengrų žurnalistai, tai pas diplomatinį jų atstovą 
buvo vaišės su Lietuvos žurnalistais. Dielininkaičiui pasitaikė sėdėti su 
prof. Tamošaičiu. Neilgai trukus Visuomeninio darbo [valdybos] šefas ėmė 
pulti mane kaip opozicionierių. Dielininkaitis atsakęs, kad jie nepažįstą 
manęs, kad jei jis būtų Kaune, tai seniai būtų taika tarp Bažnyčios ir valsty- 
bės, kiekviena pusė žinotų, kas jai priklauso, ir būtų ramu. Prof. Tamošaitis 
atsakęs, kad nėra kur dėti dabartinį, kaip jį pakeisti. Netrukus „Vairas“ ir 
„Mūsų kraštas“ ėmė rašyti, kad krikščionys demokratai norį sukeisti vys- 
kupus pagal savo nuožiūrą. 

D-rui Dielininkaičiui neišėjus, ateina kaunietis advok. Nargelevičius. 
Kalbant apie spaudos žygius prieš Panevėžį, pasakė, jog pas kun. Miro- 
ną buvęs atneštas Tamošaičio straipsnis, kurio premjeras neaprobavęs ir 
neleidęs skelbti, tačiau ta filipika prieš Panevėžį tilpusi. Ir kun. Mironas 
ne viską galįs. Pasakiau, kad aš pats nutildžiau „Mūsų krašto“ rašytoją p. 
Motiejų Žemulį trimis straipsniais, paskelbtais „Panevėžio garse“, reika- 
laudamas precizuoti. 

Pasirodė, žinąs mano pasikalbėjimą su Mironu mažosios Panevėžio 
seminarijos reikalu; premjeras tam projektui pritaręs; išsyk visos sumos 
negalėsią duoti, bet per dvejus metus... Žino taip pat ir apie kitas seminari- 
jas: Telšių ir Vilkaviškio seminarijos įdavusios pareiškimą, prašydamos jų 
seminarijoms pripažinti aukštosios mokslo įstaigos teises, nes jose mokslas 
rimčiau esąs dėstomas negu Teologijos-filosofijos fakultete. 

Tūbelis grįžęs iš ilgų atostogų, ateidavęs į Ministrų Kabineto posė- 
džius; prašomas sėstis arčiau premjero, sėdėdavęs nuošaliai ir debatuose 
buvęs prieš. Susidariusi kebli padėtis. Mironas pasiūlęs Stašinskui?“ ati- 
duoti savo vietą Llietuvos] banke Tūbeliui. Banko valdytojas nenorėjęs 
atsisakyti dėl turimų skolų (dvaras ir namai Kaune). Premjeras tada pa- 
siūlęs teisingumo ministerio vietą; teisinęsis esąs silpnos sveikatos; Miro- 
nas baigęs: „Galėsi per posėdžius pasėdėti Ministrų Kabinete“. Dabar p. 
Stašinskas guli suparaližuotas. 

X.30 Kristaus Karaliaus šventės proga katedros klebonijoje buvo p. 
apskrities viršininkas. Papasakojo, buvę XI.6 sumanyta rengti Vado die- 
ną su Mišiomis, pamokslais... Dabar atsisakyta nuo visuotinės šventės, 
būsią daryta pagal vietos aplinkybes. Šventės iniciatorių gundytos prisi- 
dėti Katalikų akcijos organizacijos. Centras paskelbė „XX amžiuje“ tokį 


265 Vladas Stašinskas (1874-1944) - advokatas, ministras, 1930-1938 m. - Lietuvos banko 
valdytojas (LE, t. 28, p. 461). 

pranešimą: „Katalikų akcijos organizacijos, kaipo tokios, negali dalyvauti 
jokiuose partiniuose ne bendro valstybinio masto darbuose ir tuomet, jei 
tai neutraliai ar palankiai traktuotų Katalikų akcijos reikalus“. 

XI.4 Panevėžyje lankėsi kariuomenės vadas gen. Raštikis. Divizijos 
štabe įgulos viršininkas darė pranešimą, pasirėmęs diplomatinių atstovų 
konferencija, kurioje nedalyvavęs vien tik atstovas prie Vatikano. Pasakė 
aiškiai, kad Lietuva nusigręžusi nuo Rusijos, nes nepadėjusi nei mums, 
lenkų prispirtiems, nei čekoslovakams sudetų klausimu, kadangi pati dėl 
daugelio vidinių sunkumų esanti silpna. SSSR paramos nebėra ko tikėtis, 
bet neteisingos esančios paskalos, kad Vokietija statanti reikalavimus nu- 
traukti santykius su visais. 

Anglai ir prancūzai įspėja Lietuvą, kad Klaipėdos krašto raktai esą Ber- 
lyne ir Klaipėdoje; reikią su Klaipėda ir Hitleriu atsargiai elgtis, neužgauti 
nacionalsocialistų ambicijos, teksią iš Klaipėdos atšaukti savo policiją, kuri 
tepaliksianti pasienyje kontrabandai gaudyti; valdysią gubernatorius ir 
direkcija. Esą gaila, kad taip vėlai esą panaikinta karo būklė; prieš kokius 
metus reikėję tai padaryti, esą kitoks įspūdis būtų buvęs. 

Mes paprastai esą pavėluoją. Su lenkais reikalinga buvę anksčiau su- 
sitarti, o dabar ultimatumu privertę taikytis; su jais esą reikalinga gyventi 
geruoju; iš Konstitucijos reikėsią išbraukti Vilnių; o Vilniui vaduoti sąjungą 
reorganizuoti; atstovui Škirpai esą duotas įsakymas pradėti Varšuvoje drau- 
giškus pasikalbėjimus apie kultūrinio sugyvenimo būdą iš abiejų pusių. 

Europos karas esąs neišvengiamas; jis ateisiąs sparčiais žingsniais; rei- 
kią ginkluotis; jam labai sunku buvę gauti kreditų, bet išderėjęs 90 mili- 
jonų; liksią kokie 60 milijonų ginklams. Latviai lig šiol buvę atkaklūs, bet 
dabar artėją. Estija mums esanti kiek tolimesnė, bet su ja esą korektiški 
santykiai. 

Viduje reikalinga esą palaikyti Vyriausybę; Kabinetas turėsiąs reorga- 
nizuotis, esą ministrų, kurie neturį pasitikėjimo visuomenėje; pats jis pa- 
sitrauksiąs iš ministro vietos, esą intrigų daromos kliūtys veikti; atsisakęs 
galėsiąs atsidėti savo tiesioginiam darbui... Visuomenės darbo valdyba 
varžanti, paliekanti mūsų laikraščius be informacijos; „Segodnia“ daugiau 
parašanti apie Lietuvą negu lietuvių laikraščiai. 

Reikia esą susitaikyti su Bažnyčia; kaip ten bebūtų, bet liaudyje tikyba 
esanti gerbiama; su tuo faktu reikalinga esą skaitytis ir gauti paramos iš 
katalikų, kad visa tauta būtų konsoliduota (bet tai kalbėjo ne kaip tikįs 
žmogus, o kaip suprantąs tikybos reikšmę tautos ir valstybės gyvenime; 
gal taip elgėsi dėl to, kad klausytojų buvo ir netikinčių). 

XI.7 važiuojant Kaunan į vyskupų pasitarimą, vyko d-ras Gaigalaitis26 
su Simonaičiu*" ir Stiklioriumi?“; eisią pas valdžios atstovus, reikalausią, 
kad Klaipėdos gubernatorius turėtų ministerio teises, o gubernatūros val- 
dininkai visi būtų „lietuvninkai“, kitų Klaipėdos krašte valdininkų būtų 
75“o irgi klaipėdiečių. Jei nebūsią pradėta vykdyti šių dalykų, jie nebalsuo- 
sią už Seimelį, po "1 mėn. Klaipėdoje būsiąs perversmas. Maždaug tą patį 
pasakojo kauniečiams klaipėdietis Tumas, kuris atvežęs memorandumą su 
25 reikalavimais, kurių dalį esą reikalinga vykdyti. 

„XX amžius“ atspausdino kai kuriuos Visuomenės darbo valdybos pra- 
nešimus be raidžių „VDV“. Cenzorius išbraukė kaip netinkamas žineles. 
Paklaustas, ką darąs, liepęs dėti minėtas raides, kad nebūtų nesusipratimų. 
Pagaliau užsilikusius straipsnius kone Smetona sustabdė, nes per daug 
visiems atsibodo ir pagarbos vieton iššaukė pasityčiojimų. Redakcijai pa- 
sidžiaugus, nebereikėsią dėti svetimų straipsnių, atsakyta - reikėsią vėliau 
spausdinti, kai VDV persitvarkysianti. 

Girdėta iš pulk. Dulksnio?“?, kariuomenės žvalgybos viršininko, kad 
Vyriausybės ir Vatikano derybos turėsią būti baigtos, būsią susitarta, nes 
reikalinga tautos konsolidacija, žinoma, ne su partijomis, o su atskirais 
žmonėmis iš katalikų tarpo; su kitais jiems nepakeliui. VDV šefas esąs 
nuverstas ne be kariškų sferų. Tačiau, rodos, jį pribaigė tai VDV straipsnis 
„Karo stovį atšaukus“, kuriame pralindo toks posakis: Mekatų kaimynų 
prašomi, mes jį atšaukėme Klaipėdos krašte“. 

XI.7 d-ras Skrupskelis buvo pas gen. Raštikį, kuriam pasakė: „Vals- 
tybė didžiausiame pavojuje; ministrai keičiasi ne geryn, o blogyn; daug 
vilties turėta, kaip po paskutinio Kabineto pertvarkymo įėjo kun. Mironas 
ir Tamsta, kurie pritarėte konsolidacijos reikalui; visuomenė laukia, nie- 
ko nesulaukia, nervinasi, kaltina. „Išeina, kad aš kaltas, - pasakė gene- 
rolas, - kad nieko nedarau; spaudžiu, kiek galiu, bet nieko neišeina, nes 
„senis“ (būtent Smetona) nebepajėgia ką nors rašyti. Kitokių priemonių 
negaliu griebtis. Po birželio 7 d. kariuomenės autoritetas buvo sugriautas; 


*6 Vilius Gaigalaitis (1870-1945) - evangelikų kunigas, M.Lietuvos veikėjas, filosofijos 
daktaras (LE, t. 6, p. 461). 

27 Erdmonas Simonaitis (1888-1969) - Klaipėdos sukilėlių direktorijos pirmininkas, 
visuomenės veikėjas (LE, t. 27, p. 465). 

266 Jokūbas Stiklorius (Stikliorius) (1871-1942) - visuomenės veikėjas, Mažosios Lietu- 
vos lietuvių tautos tarybos generalinis sekretorius, kovotojas dėl Klaipėdos krašto sujun- 
gimo su Lietuva (LE, t. 28, p. 522). 

9 Konstantinas Dulksnys (1901-1941) - Lietuvos karinis veikėjas, gen. štabo pulkinin- 
kas. 1940 m. suimtas, išvežtas į Rusiją ir sušaudytas (LE, t. 5, p. 228; VLE, t. 5, p. 195). 

pamažėle atstatomas; dar sykį bandyti negaliu; todėl pasiryžau iš Kabineto 
pasitraukti, grįžti prie kariuomenės vado pareigų“. 

„Kas bepaliks Kabinete? Kurie galvoja kaip jaunalietuviai?“ - paklaus- 
ta. „Trys žmonės Kabinete tegalvoja; kiti ne kaip jaunalietuviai, bendrai 
nieko negalvoja. Kai svarstomas pensijos, ar stipendijos klausimas, 300 
ar 350 litų skirti, jie iškalbingi; kaip paliečiami svarbūs reikalai, jie tyli. 
Kun. Mironas turi kaskart daugiau sunkumų; prezidentas buvo bent su- 
sigyvenęs su Tūbeliu, kad negali visai persiskirti, o tautininkai irgi norėtų 
susigrąžinti buvusį premjerą. 

XI.8 vysk. Staugaitis ėjo pas Mironą Tūbelio žadėtų sumų Klaipėdos 
bažnyčiai statyti. Pasakė, reikią palaukti, nes neaiški padėtis. Jei Hitleris 
panorės, atsiims; rodos, turėtų dar nenorėti, palaukti. Staugaitis: „Dery- 
boms su Vatikanu reiktų ką nors siųsti Romon; Voldemaras nuvažiavo 
ir parvežė konkordatą“. Mironas: „Kas iš to konkordato? Jei surašysime 
sutartį, ar bus kas iš to?“ - „Bus“. - „O dabar ar valdžia daro ką nors blo- 
go Bažnyčiai?“ - „Daro“. - „Ir iš jūsų pusės nebuvo bez griecha“. - „Na, 
paduokite nuoširdžiai Bažnyčiai ranką. Lozoraitis tam netinka“. — „Dėl 
ko?“ - „Nenuoširdus katalikams“. 

XI.9 buvau pas Mironą mažosios Panevėžio seminarijos, privatinių že- 
mesniųjų žemės ūkio mokyklų ir jose religinių būrelių klausimu. Žinojau, 
kad tos dienos „XX amžiuje“ renkamas straipsnis „Respublikos prezidento 
rinkimų belaukiant“. Jame nurodomas reikalas kelti daugiau kandidatų ir 
pristatoma prof. Pakšto kandidatūra. Skambina telefonas. Mironas atsako: 
„Aš neleisčiau. Prasidės žmonių drabstymas. Tie žmonės gal po kiek laiko 
stovės priešakyje, o dabar jiems bus daroma vivisekcija“. Matomai, cenzo- 
rius klausėsi, kas daryti. Straipsnis buvo išbrauktas. 

Paklaustas apie seminariją, gal dalykas paaiškėjo, premjeras atsakė: 
„Kaipgi? Turime didelių sunkumų su biudžetu, bet kabinete nutarėme kitais 
metais pradžiai duoti 150 000“. „Tai tebus pamatams; o pradėjus statyti, su- 
stabdyti bus nepatogų; reiktų stogą uždengti“. - „Žinoma, negerai; pasitarsiu 
su finansų ministru, kur gauti paskolą“. Pastačiau akis; tai pastebėjęs tarė: 
„Ne Tamstai bus duota paskola; mes skolinsimės; kiek reikėtų pinigų?“ — 
„Dar neturiu sąmatos, sunku pasakyti, bet reikėtų tiek, kiek išleista Ukmer- 
gės gimnazijai (netoli milijono), bent Pagėgių (arti 700 tūkstančių)“. - „Prašau 
planuoti“. - „Aš taip suprantu reikalą, kad bestatant bus išleistas seminarijos 
statutas ir bus duotos sumos jai išlaikyti“. - „Savaime suprantama“. 

„Sustatant žemesniųjų žemės ūkio mokyklų statutą, siaurinamos jų tei- 
sės: baigusiems neleidžiama stoti aukštesnėn tos rūšies mokyklon, nenori- 

ma mokėti algų mokytojams, skirti sumų mokslo priemonėms, jei klasėje 
mažiau 15-kos, norima uždaryti mokyklą, projektuojama skirti mokytojas 
be laikytojo Žinios“. Išdėsčius tarė: „Tai negerai“. Pageidavimus įdaviau 
raštu pridūręs: „Vyskupai negali prileisti minties, kad būtų tęsiama politi- 
ka, valstybinusi privačias gimnazijas; tuo labiau negali taip manyti, kada 
tenai ūkio ministeris esi Tamsta“. Religinių būrelių reikalu pasakė: „Vy- 
riausybės noras ir valia, kad jie veiktų netrukdomi“. 

Vakare užėjo pas mane d-ras Dielininkaitis ir šit ką papasakojo: d-ras 
Neumanas*"“ Klaipėdoje neprisileidžiąs nė vieno lietuvio, sutikęs pasi- 
kalbėti su N.N., kuris drauge su juo sėdėjęs kalėjime. Neumanas jam pa- 
sakęs: „Aš esu lojalus Lietuvai, bet nežinau, kaip ilgai besuvaldysiu savo 
organizacijos narius; negalima nieko bendro turėti su valdžia, kuri mus 
kalino, apgaudinėjo ir dabar dar norėjo apvilti, aišaukdama karo būklę. Jei 
Lietuvos valdžia nepasikeis, Seimelio rinkimai bus skandalingi; Klaipėdos 
likimas bus išspręstas Lietuvos nenaudai. 

Bet atrodą, kad įvykiai bręsta ir Kaune: voldemarininkai kaskart vis 
labiau bruzda; jaunesnieji tautininkai (pvz., d-ras Cesevičius?!) tariasi su 
liaudininkais (p. Rimka?"); kariškos sferos palaikančios santykius su kata- 
likais. Tūbelis esąs praregėjęs; užeinąs pas Rimką, norįs pasitraukti iš tau- 
tininkų vadovybės, kratąsis darbų, kurie padaryti jam sergant; pasidaręs 
opozicionierius. Kai kas net norįs leisti laikraštį Klaipėdoje (be cenzūros), 
skelbti opoziciją valdžiai, remiant klaipėdiškių reikalus“. 

XI.10 buvau su revizitu pas nunciatūros atstovą mons. Burzio. Žmo- 
gus gana atviras. Pasakė, kad į derybas nebesikišiąs ark[ivysk.] Arata; jam 
atitenkąs tas reikalas; sunku esą susivokti; painus esąs Katalikų akcijos 
klausimas, ypač neišrišamas katalikų moksleivių (ateitininkų) reikalas. 
Roma esą manytų, kad bažnytiniai Katalikų akcijos pasireiškimai turėtų 
būti visai laisvi, o visuomeniniai nustatomi tam tikrais paragrafais, įtrauk- 
tais į Katalikų akcijos statutą; iš bendrų valstybinių įstatymų priimtini tie, 
kurie Katalikų akcijai nekenksmingi. 

Moksleivius valdžia norinti sutvarkyti religiniais būreliais su raštišku 
tėvų leidimu juose dalyvauti, su direktoriaus žinia, kapelionų vadovybėje. 


"0 Ernstas Noimanas (Neumann) (1888?) - veterinarijos gydytojas, Klaipėdos krašto 
Socialistinės tautos sąjungos įkūrėjas. Rengė sukilimą, kurio tikslas buvo Klaipėdos kraštą 
prijungti prie Vokietijos. 1935 m. nuteistas 12 metų kalėti, 1938 m. nuo bausmės atleistas. 

"1 Domas Cesevičius (1902-1986) - ekonomistas, VDU docentas (LE, t. 3, p. 463). 

*2 Albinas Rimka (1886-1944) - visuomenininkas, ekonomistas, profesorius (LE, t. 25, 


p. 297). 

Pastebėjau, kad ateitininkų nomen omen; jei dėl vardo turėtų suirti dery- 
bos, išsižadėt vardo, palikti esmė; ypač reikėtų išlygti, kad nebūtų atskiri 
mokyklų būreliai be centralizacijos; ir dabar greta neleidžiamų ateitininkų 
veikia religiniai būreliai, tačiau jiems nereikia tėvų leidimo; pagaliau ar 
privalomas tėvų leidimas, kad kapelionas dorintų jų vaikus, rengtų prie 
sakramentų, dėstytų tikybą? 

Šiemet išėjo pirmoji abiturientų laida, kurioje pagal valdžios apskaičia- 
vimus nebeturėjo būti ateitininkų studentų. Tuo tarpu lig šiol nėra buvę nė 
vienerių metų tokių gausių ateitininkais fuksais; vien tik VDU lig šiol įsira- 
šė 130. Paklaustas, dėl ko valdžia taip bijanti ateitininkų, pasakiau: „Ouae 
communio lucis cum tenebris?“ Iš ateitininkų auga katalikų inteligentai; 
jei katalikai įsigalės visuomenėje, tai be jokios politikos, savaime išstums 
tautininkus; todėl ir slopina katalikus, kad galėtų ilgiau viešpatauti... 

Pasakiau, jog derybas reiktų baigti greičiau, susitarti, ar ne. Visuome- 
nė veikiau turėtų sužinoti rezultatus. Kitaip katalikų visuomenė demora- 
lizuojasi, manydama viską esant tvarkoje, pripažįstant padėtį normalia; 
bunda energija; laikas dirba už juos; jų agresija tęsiama. Pvz., varžomos 
privačios (konfesinės) žemesniosios žemės ūkio mokyklos, mažinamos 
jose teisės ir laikytojų, ir mokytojų, ir mokinių, net sudaromas pavojus 
mokyklų egzistencijai, ko nedaroma valdiškoms. 

XI.10 seminarijoje sušaukiau klierikus; sukvietus profesorius prie apaš- 
talinio vizitatoriaus bei Romos atstovo, metropolitas Skvireckas, vysku- 
pas Kukta ir aš iškilmingai paskelbėme Pijaus XI dekretą, kuriuo didžioji 
Kauno metropolijos seminarija paversta tarpdiecezine trims vyskupams. 
Taip baigėsi Panevėžio ir Kauno 12 metų ginčas: visa gavau, ko norėjau. Ta 
proga pasiuntėme Šventajam Tėvui padėkos adresą ir Studijų kongregaci- 
jai pranešimą, kas seminarijoje atmainyta, kas keičiama ir kas atidedama 
tolimesniam laikui, negalint įvykdyti tuojau. 

XI.11 dr. Dielininkaitis pranešė, kad konsolidacijos nebūsią, nes be są- 
lygų niekas neisiąs bendradarbiauti, o sąlygų priėmimas būtų kapitulia- 
cija. Taigi katalikai esą linkę tartis su liaudininkais, kad įvykiai netikėtai 
neužkluptų. Esąs atvykęs Ern. Galvanauskas?"; kai papasakojęs Tūbeliui, 
kas darosi Klaipėdoje, šis suvirpėjęs ir liepęs visa tai pranešti prezidentui. 
Čia pat Tūbelis paskambinęs telefonu. Prezidentas tuoj priėmęs, išklausęs 
ramiai, bent kiek raudonavęs... Suprantama, nesmagu pripažinti, kad po 
12 metų valdymo pasiekta šitokių rezultatų. 


"> Emestas Galvanauskas (1882-1967) - visuomenės veikėjas ir politikas (LE, t. 6, p. 503; 
t. 36, p. 210). 

XI.18 iš Kauno pranešė man telefonu, kad Žemės ūkio ministerija rei- 
kalauja privačių mokyklų laikytojų paduoti pasirašytą statutą, nes jiems 
atidėliojant, būsianti atimta pašalpa; apie vyskupų intervenciją nieko ne- 
žinanti... Pasakiau rytojaus dieną parašysiąs kun. Mironui laišką, ką ir 
padariau; jam nurodžiau, kad nėra patenkinamai suredaguoti paragrafai 
5, 22, 46 ir į valdžios mokyklų statutą įterptas 63 paragrafas. Nuorašus 
persiunčiau Katalikių moterų centrui ir Antalieptės mokyklos vedėjai. 

XI.19 lankėsi vysk. Staugaitis; sakė pas jį buvęs Stulginskis; palietę ir 
ekonominę sritį, kad visą ekonominį gyvenimą paglemžę liaudininkai: esą 
reikalinga skverbtis į pienines, sudaryti katalikų daugumą, imti valdybas 
į savo rankas, taip atgaut tai, ką išardė tautininkai. Visa tai gražu ir teisin- 
ga, bet vėl kad nenukentėtų kunigų autoritetas kaip prieš dešimt metų ty- 
čia subankrutinant katalikų kooperatyvus, turėtų penetruotis pasaulionys, 
pvz., Katalikų vyrų sąjunga. 

XI.22 lankėsi pas Mironą Krupavičius ir Stulginskis, kurie jam padavė 
(pro memoria) šitokius reikalavimus: 1) reikia sudaryti, ir tai neatidėlio- 
jant, Vyriausybę, kuri galėtų atsiremti į plačiausius visuomenės sluoksnius, 
one į vieną tautinę visuomenę; 2) surinkti Vyriausybės sąstatan pačias ge- 
riausias ir daugiausia patyrimo ir sumanumo turinčias krašto jėgas. Kitaip 
galį pasišaut neatsakingi ir mažiau valstybiškai nusiteikę elementai. 

XI.25 skambino iš Antalieptės, kad reikalaujamas statutas iki gruodžio 
1 dienos; nepadavus, būsianti atimta pašalpa. Patariau susitarti su kitomis 
privačių mokyklų laikytojomis ir vienodai pasielgti; kaip bus padaryta, pra- 
nešti man, kad galėčiau painformuoti kitus vyskupus, kurie įgaliojo mane tą 
reikalą sutvarkyti su kunigu ministru. Matomai, tas kunigas ne viską gali ar 
nenori angažuotis su katalikais, ar pagaliau pritaria valdininkų pažiūroms. 

XII.1 ministras pirmininkas atsakė į Seimo paklausimą, kaip Vyriau- 
sybė žiūri į dabartinę vidaus politinę būklę. Tarp kitų klausimų kun. Mi- 
ronas palietė ir Bažnyčios reikalus: „Rimtesnis klausimas, tai santykiai 
su Bažnyčia. Tautiškoji srovė niekuomet nėra neigusi Bažnyčios interesų. 
Ji pirmoji sudarė su Šventuoju Sostu konkordatą. Konkordatas, pradėjęs 
veikti, iššaukė keliais punktais neaiškumų, kurie pasidarė sunkiai išspren- 
džiami ir perėjo lyg ir į chronišką negalavimą. Toksai negalavimas sudarė 
gal ne esminių sunkumų, bet daugiau iš abiejų pusių nepasitikėjimo, ir gal 
todėl formuluojant aiškinimus raštu, abišališkai kuriais klausimais statė 
toli einančių garantijų reikalavimų. 

Ši Vyriausybė pačioje pradžioje atnaujino su Šventuoju Sostu išsiaiški- 
nimo klausimą. Šis klausimo svarstymas, deja, lig šiol dar nedavė teigiamų 

padarinių. Aš čia nenorėčiau tam tikrais sumetimais aiškinti kilusių kliū- 
čių. Aš dabar, kaip ir anksčiau, aiškiai pareiškiu, kad, nežiūrint į formalų 
tarp Vyriausybės ir Bažnyčios ginčo neišsprendimą, Vyriausybė kaip lig 
šiol, taip ir toliau nedarys jokių kliūčių Bažnyčios pastoracijos darbui. Vy- 
riausybė tikisi, kad nors pilno išsiaiškinimo eiga ir nėra greita, vis dėlto 
susilauksime patenkinamo išsprendimo, nes Vyriausybė, neturėdama pa- 
mato antrą pusę įtarti geros valios stoka, pati šį klausimą svarsto geriausia 
valia“ („Lietuvos aidas“, 1938.XII.1, Nr. 546). 

XII.3 įvyko Panevėžio-Joniškėlio siaurojo geležinkelio ruožo pašventi- 
nimas. Susisiekimo ministras p. Stanišauskis iš anksto atsiuntė pakvietimą 
dalyvauti atidaryme ir pietuose. Vakarykščiai užėjo siaurųjų geležinkelių 
direktorius p. Grinkevičius** su apskrities viršininku p. Staškevičium ir 
prašė dalyvauti pašventinime. Paklausiau, kas šventins. Atsakė: „Klebonas. 
Mes Tamstos nedrįstame prašyti“. - „O mano koks ten bus vaidmuo?“ — 
„Garbės svečio“. „Būsiu“.- „Prašytumėm drauge pavažiuoti lig Pušaloto, 
būti stoties pašventinime“. — „Dėkui, dabar nevažiuosiu; aš kada nors vė- 
liau pavažiuosiu į tėviškę; visai pro šalį eina Šiaulių-Biržų ruožas, už šešių 
kilometrų nuo Joniškėlio“. - „Žinau, geltoni namai. Ekscelencija bevelija 
užsimokėjęs važinėti“. - „Tiesa, neapmokėta kelionė kartais kitu atžvilgiu 
brangiai kainuoja“. - „Tamsta gavai p. ministro kvietimą?“ — „Gavau, bet 
pietuose nedalyvausiu“. - „Mums būtų labai malonu“. - „Man nepatogu 
būti vaišėse pas ministrą, kuris pas mane nesilanko“. — „Visai teisingai. 
Kas, Mironas?“ — „Ne, p. Stanišauskis“. 

Pašventinime dalyvavau ir pasirašiau atidarymo dokumentą. Min. Sta- 
nišauskis ėmė prašyti pavažiuoti drauge iki Pušaloto. Atsakiau nevažiuo- 
siąs, nes man toji apylinkė gerai žinoma. „Gal leisite man padaryti Eksce- 
lencijai vizitą?“ —- „Labai bus malonu“. - „Mes abu nuvyksime“, - atsiliepė 
vidaus reikalų min. Leonas. - Apie 17 val.“ — „Labai prašau, būsiu dėkingas 
už apsilankymą“. Tikrai, sutartu metu atvyko; pabuvo kokį pusvalandį; 
kalbėtasi bendromis temomis, neliečiant aktualijų. Atsisveikindamas p. 
Stanišauskis tarė: „Tai mes nesulauksime Tamstos vaišėse?“ - „Atvyksiu 
su generalvikaru“. Jis turėjo tokį pat pakvietimą kaip ir aš. 

Nuvykau į naują geležinkeliečių salę. Sutiko šeimininkas. Paklaustas, 
kas nauja Kaune, atsakė, jog būsiąs Kabineto pasikeitimas; jis irgi nepalik- 
siąs ministru; jam daugiau tinkąs pamėgtas mokytojo darbas. Dalyvavo 
pietuose apie 100 žmonių. Sėdėjau tarp Stanišauskio ir Leono. Šeimininkas 


24 Silvestras Grinkevičius (1871-1941) - inžinierius, profesorius (LE, t. 7, p. 512). 

mąstė, ką pasakys svečiams; daugiau teko kalbėtis su vidaus reikalų mi- 
nistru. Jis neklausiamas pasakė, kurios atmainos vyks Kabinete, ir kolega 
(Stanišauskis) nebepasiliksiąs, bet jis dar nežinąs. Tarstelėjau, kad, rodos, 
jaučia. Paklausiau, kas per priežastis, kad pasitraukia. Tarė: „Tos žmonos, 
tetos“ (suprask, lenkės). Pasakiau, nesuprantąs min. Lozoraičio pasitrau- 
kimo: „Ėjo pareigas, dejavo negalįs nieko daryti nebūdamas ministras; 
buvo patvirtintas; dabar visa politika pasikeitė, reikia naujo žmogaus“. Ir 
pasakė, kas ką pakeis. 

Pakrypo kalba derybų pusėn: „Užsitęsė, nes Roma vilkino“. Pasakiau, 
kad man esant Romoje buvo gautas valdžios projektas; tuoj prasidėjo va- 
kacijos, nebegalėjo būti bendrų posėdžių; pasibaigus atostogoms, duo- 
tas atsakymas. - „Jau, rodos, buvo beprieinamas derybų galas, kaip štai 
radosi naujas priedas, sugalvota, matomai, kai kieno iš mūsų kunigų, ir 
vėl užkliuvo; Roma turėtų pristatyti Katalikų akcijos statutą; man rodos, 
reiktų su vyskupais tartis, būtų greičiau“. - „Jei nuo manęs priklausytų, 
aš susitarčiau per savaitę, žinoma, esant geros valios iš abiejų pusių; bet 
derybos yra konkordatinis klausimas, vyskupai negali jų baigti; tačiau jas 
reikia baigti, nes tas nesutarimas labai žemina Lietuvą; taip ar kitaip yra, 
vis dėlto krikštytų katalikų yra 8670“. - „Aš pats nedidelis katalikas, bet 
kraštas katalikiškas“. — „Taigi, kaip atrodo katalikiškas kraštas, kuris nesu- 
gyvena nei su vienu savo kaimynu, nei tarp savęs nesutinka, nei pagaliau 
nesusikalba su aukščiausiu Bažnyčios viršininku; kokia nuomonė apie 
mus sklinda, kad ir iš Vatikano, prie kurio reziduoja 37 valstybių atsto- 
vai?“ — „Mes su Mironu padarysime deryboms galą“. - „Reikėtų baigti, nes 
gali vėl prasidėti nesusipratimai, kas šiuo metu ypač nepageidaujama. Mes 
čia likviduojame vieną nemalonų ginčą Raguvoje“. — „Žinau“. — „Jaunas 
karštuolis kunigas buvo išprovokuotas mokytojo; viršininkas uždėjo di- 
džiausią bausmę, kurią kunigas atsisakė mokėti; eisiąs atsėdėti kalėjiman; 
prasidėjo tautininkų derybos su kurija; susitarta kaltininkus perkelti; aš 
nukėliau kunigą mažesnėn vieton, o tautininkų skyriaus pirmininko Va- 
balo mokytojas atkeltas Panevėžin skyriaus sekretorium“. — „Viršininkas 
per maža turi mokslo, nuolat skundžiamasi, negaliu jo išmesti; gali būti 
kitur; o Panevėžiui reikalingas inteligentiškesnis“. - „Gana turi patyrimo 
ir apsukrumo; pagaliau ir skundėjai bemoksliai“. - „Taip, Vabalas“ (apy- 
gardos teisėjas). - „Kad bent skųstųsi valstybiniais sumetimais, o dabar 
kovoja dėl pirmenybės“. ) 

Visa publika labai gražiai elgėsi, buvo blaivi. Tik vienas ponas, gal 
kiek įsigėręs, balsu kalbėjo, mosikavo ir vis per patarnautojas siuntinėjo 

p. burmistrui Kadakauskui (prezidentienės broliui) tai gėrimų, tai kompli- 
mentų... Neiškentęs paklausiau, kas tas ponas. „Gi Tautininkų sąjungos 
generalinis sekretorius Janavičius“, - atsakė ministras. „Komedijantas. Ir 
šitokie žmonės vaidina svarbų vaidmenį sąjungoje“. - „Mes greit su Miro- 
nu išgrūsim jį laukan“. Taip baigėsi gana įdomus pasikalbėjimas su vidaus 
reikalų ministru, kuris sakėsi nepriklausąs partijai. 

Stanišauskis pasakė prakalbą, ką Susisiekimo ministerija yra nuveiku- 
si per šiuos metus, ir padėkojo savo bendradarbiams. Paklausiau, ar bus 
daugiau kalbų. „Daug kas kalbės. Gal Ekscelencija nori kalbėti?“ — „Jei 
galima, pasakysiu keletą žodžių“. - „Nustojus orkestrui griežti, aš duosiu 
ženklą“. Pasakiau apie kelių reikšmę ir Joniškėlio-Panevėžio ruožo svarbą, 
bet pastebėjau, kad reikia tiesti kelius ir per visuomenės nelygumus, kad 
visuomeninis teisingumas ir krikščioniškoji meilė - tai du bėgiai, kuriais 
rieda tautos konsolidacijos automatrica. 

Visi smarkiai plojo. Min[istras] Leonas tarė: „Labai gražus žodis; jei 
leisite, aš tai pranešiu p. prezidentui“. — „Viešai tartas žodis“. Po mano 
kalbos niekas iš svečių nebekalbėjo. Rytojaus dieną paskelbė jos mintis 
radijas, „Lietuvos aidas“ atspausdino, VDV nusiuntė „XX amžiui“. Tas 
paprašė originalo. Surašiau. Net „Lietuvos žinios“ pasidarė charakteringą 
santrauką: „Paminėtina vyskupo Paltaroko kalba, kurioje gražia forma 
buvo konstatuotas didelis gamtos įvairumas, o joje - žmogaus vaidmuo, 
reikalingas kaip jo sociališkumo savaimingumas, harmonijos, sugyveni- 
mo, reikalingų sąlygų, kuriose jis visu pilnumu ir platumu gali pareikšti 
savo kūrybingumą“. 

XII.5 buvo užėjęs Linkuvos klebonas kun. Danys?“ važiuodamas lai- 
doti savo tėvelio; papasakojo, kad naujojoje linijoje prieš pat Joniškėlį au- 
tomatricos priekaba nuvirto nuo pylimo ir du žmonės susižeidė. Joniškėlio 
keleivius paėmė iš Panevėžio iššauktas vagonas, kuris ėjo iš lėto. Kelyje 
išsikalba su karininku; kalba nukrypo į Bažnyčios ir valstybės santykius, 
kodėl nesusitariama; kad nėra geros valios iš valdžios pusės, kad nepasi- 
tiki vyskupais... Karininkas užbaigė: „Jei nepasitikėti vyskupais, tai kuo 
bepasitikėti; juk tie mūsų durniai neišgelbės Lietuvos“. 

XII.6 gavau vyskupo Būčio laišką: „... Tebetikiu gera kun. Mirono va- 
lia, tik man kyla abejonių, ar politikas jame ne per daug prislėgė kunigą? 


75 Jurgis Danys (1898-1977) - Panevėžio vyskupijos kunigas, įšventintas 1927 m. ir pa- 
skirtas Linkuvos vikaru. Buvo Klovainių vikaras, Pamūšio administratorius, Pasvalio vi- 
cedekanas. Mirė Linkuvoje. 

Politinėje jojo deklaracijoje santykiams su Bažnyčia teko, anot tos pasa- 
kos, „lėtojo pasusėlio“ vieta. Lietuvos istorijoje teko pamatyti, kokią vietą 
Bažnyčia turi to kunigo sieloje. Nebandydamas pranašauti kantriai laukiu 
būsimų įvykių, kurie duos pagrindo tam klausimui spręsti. Šių metų spa- 
lių 17 d. rašiau ministeriui pirmininkui laišką, prašydamas 15 min. audi- 
encijos, ir iki šiol atsakymo negavau. Negelbėjo nė antras laiškas, rašytas 
trečioje savaitėje po ano. Nemanau, kad iš šitos smulkmenos galima būtų 
daryti stambių išvadų. Tik aišku, kad tai nėra buvusio mokinio kerštas 
buvusiam mokytojui, nes aš niekad taip nepadariau nė vienam savo mo- 
kiniui, nė dabartiniam Lietuvos ministrui pirmininkui“. 

1938.XII.7 kun. Barausko laiškas: „Dabar Kaune situacija nepavydėti- 
na. Nematyti gyvėjimo žymių. Šefas, nors dažnai pabrėždavo savo kalbose 
apie konsolidaciją, dabar kažkam išsitaręs, kad dabar negalima katalikų 
įtraukti į bendrą valstybinį (atseit, į Kabinetą) darbą, nes nesureguliuoti 
valdžios santykiai su Bažnyčia. Pasak jo, šie santykiai nenumatoma taip 
greit sutvarkyti. O iš nunciatūros žmonių yra išsitarę, kad nieko gera ne- 
simato ir atrodo, kad valdžia neturi noro tartis. 

Dabar į darbą yra įtraukti voldemarininkai. Valdžia voldemarininkų 
atstovu laiko susisiekimo ministrą, bet patys voldemarininkai jo tokiu ne- 
laiko. Bus daugiau pakeitimų. Vidaus reikalų ministro padėjėju numa- 
tomas Mačiuika?“ (kuris, rodos, dabar serga). Voldemarininkai, bent da- 
bartiniu laiku, nusistatę eiti į valdžios vietas. Kaunas kalba, kad greit gali 
atvažiuoti Voldemaras (sic!). 

Voldemarininkai norėjo, kad į valdžią eitų ir katalikų atstovai; taip jie 
pareiškė šefui, bet šis atsakęs, kam jam bėdos su jais. Net išsitaręs, kad 
buvę atsilankę M.Krupavičius ir A.Stulginskis ir jie įteikę raštą, o tame 
rašte yra pasakyta, kad gali pasinaudoti neatsakingi gaivalai. Šefas davęs 
suprasti, kad tie neatsakingi gaivalai yra voldemarininkai. Dabar voldema- 
rininkai (bent taip atrodo) šiek tiek atlyžo nuo katalikų. Jie turi nuorašus to 
rašto, kuris buvo įteiktas... Žodžiu, reikalai kažkaip keistai pinasi. Per tą 
laiką kai kuriuos pasisekė užmigdyti (turiu galvoj nuo kovo mėn.)“. 

XII.10 Vytauto Didžiojo universiteto šešios studentų korporacijos (Atei- 
tininkai, Neolituanai, Šauliai, „Saja“, „Romuva“, „Sudavija“), sujaudintos 
Klaipėdos įvykiais besirengiant rinkti Seimelį, bandė sušaukti susirinkimą. 
Rektoriui neleidus, padarė mitingą. Skirstantis policija pastojo kelią, daug 


76 Antanas Mačiuika (1901-1940) - aviacijos pulkininkas leitenantas, visuomenės vei- 
kėjas (LE, t. 17, p. 45). 

ką sumušė, areštavo... Ta proga buvo padarytos kratos pas d-rą Bistrą ir 
d-rą Dielininkaitį, kurių pirmasis išsiųstas į tėviškę, antrasis - Alytaus 
apskritin. Studentas Kiela pasiųstas į priverčiamo darbo stovyklą. Suimta 
nemaža ir voldemarininkų. 

Ryšium su tais neramumais VDV išvardijo Bažnyčios interesus ir apkal- 
tino „Pavasario“ federaciją, būk jos rotatorium atspausdintos studentų mi- 
tingo rezoliucijos - reikalavimai koalicinės Vyriausybės. Ekspertizė parodė, 
kad tai netiesa. „Pavasario“ vadovybė, VDV ir policija nustatė atitaisymo 
tekstą, paskelbtą laikraščiuose. Tačiau „Lietuvos aidas“ paskelbė ne kaip 
atitaisymą, bet užvardijo - „Pavasarininkai aiškinasi“. Kažkokiais sumeti- 
mais norėta sudaryti įspūdį, kad visa tai dešiniosios opozicijos darbas. 

XII.12 perrinktas prezidentas Seimo rūmuose iškilmingai prisiekė rin- 
kikų akivaizdoje. Po priesaikos pasakė kalbą, kurios klausiau per radiją; 
kažkaip nesiderino prie momento: per rinkikų galvas disputavo su tauta, 
kodėl taip neramiu, sunkiu valstybei metu kažkodėl nepasitikį juo, kuris 
nuo gimnazijos laikų dirbęs Lietuvos darbą, grasino bausmėmis nenuora- 
moms...Jaučiamas buvo susierzinimas. Tą kalbą turėjo paveikti paskuti- 
nieji įvykiai Kaune ir Klaipėdoje. 

XIL.13 atvyko kun. Prunskis pasitarti apie savo padėtį, kaip „XX am- 
žiaus“ redaktoriaus. Dienraštis negali būti abejingas įvykiams, turi talpinti 
straipsnius, kurie braukiami cenzūros. Ta proga papasakojo, kad ryšium 
su Klaipėdos vargais kilo visų geros valios patriotų (krikščionių demokra- 
tų, liaudininkų ir voldemarininkų, net kai kurių tautininkų) sąjūdis prieš 
dabartinės Vyriausybės pasyvumą, kuri visur vėlinasi, o įvykių spaudžia- 
ma traukiasi atgal. Neramumai persimetė į studentus. 

Buvo bandyta daryti mitingus Dotnuvos akademijoje ir Klaipėdos ins- 
titutuose. Jam tekę dalyvauti Klaipėdos studentų ir visuomenės mitinge 
Vytauto Didžiojo gimnazijos salėje, kur buvo įneštas p.Voldemaro por- 
tretas, papuoštas vainikais. Tarptautinės padėties rimtumo akivaizdoje 
nutarė: 1) grąžinti Lietuvai laisvę, 2) pašalinti esamą Kabinetą, 3) sudaryti 
koalicijos Vyriausybę, 4) į valdžią įtraukti p. Voldemarą. 

Ne tik vokiškos, bet ir lietuviškos, net valdiškos visuomenės nuotaika 
kaskart darosi griežtesnė prieš Kauną. Visi be jokios atodairos reiškią savo 
nuomonę, smerkią savo Vyriausybę. Ir Kauno žmonės visa burna kalba 
prieš tautininkus, o paskalų tai nesą galima nė suvaikyti. Pvz., būk gene- 
rolas Raštikis esąs internuotas prezidentūroje. 

XII.18 katalikų vyrų šventėje dalyvavo d-ras Penkauskas; paaiškėjo 
toks dalykas: po Mirono atsakymo Seime paklausiman pasirodė, kad Vy- 

riausybė neturinti jokios programos; kilo pasipiktinimas. Mironas ryžosi 
pertvarkyti Kabinetą, įsileisti jaunesnius. Pasikvietė pas save voldemari- 
ninkus ir kvietė bendradarbiauti; kitaip būsiąs priverstas dėtis su kata- | 
likais; girdi, buvę pas jį Krupavičius ir Stulginskis, sakę, kad jei nebūsią 
koalicijos, įsigalėsią tamsūs gaivalai, būtent voldemarininkai. Tie pareiškę 
Mironui, esą šalininkai koalicijos ir su katalikais. Mironas pasitenkino įve- 
dęs į Kabinetą buvusius voldemarininkus - Germaną?" ir Skaisgirį??, 

Krikščionys demokratai, liaudininkai ir voldemarininkai nutarė susi- 
blokuoti; bendromis jėgomis veikti prieš dabartinę Vyriausybę kad ir per 
leidžiamąjį Klaipėdoje „Žygį“. Bet išsišokę studentai: klaipėdietis studen- 
tas Prapuolenis atvykęs ir sujudinęs kauniečius. Susirinkę universitete 
priėmė rezoliuciją, kad turinti atsistatydinti dabartinė Vyriausybė, reikia 
grąžinti visus ištremtuosius, sudaryti koalicinį kabinetą iš žmonių, tiku- 
sių vadovauti valstybei, įvesti valdžion Voldemarą. Po to ėmė skirstytis, 
bet prie universiteto rūmų sutiko policijos būrius. Prasidėjo grumtynės, 
nukentėjo nemaža studentų. Šimtas su viršum studentų prasiveržė į di- 
džiuosius universiteto rūmus ir ten dainavo ligi pat vidurnakčio. Pasišovė 
tarpininkauti prorektorius Blažys?": pasiūlė studentams surašyti pavardes 
ir garantavo, kad tuos policija išleis, bet kai kurie ir surašyti buvo suimti. 
Per abi vietas policijos buvo suareštuota apie šimtas studentų. Rytojaus 
dieną studentai išleido proklamacijas, vieną su mitingo rezoliucijomis, kitą 
prieš prorektorių Blažį kaip išdaviką. 

Charakteringa, kad areštuotais studentais liaudininkais ir tautininkais 
niekas nesirūpino. Tuo tarpu ateitininkės nunešė valgių saviesiems, bet 
išdalijo visiems be jokio skirtumo. Kitų srovių studentai buvę sugraudinti 
lig ašarų ir įvykusi taika. Studentui Kielai, tremiamam į priverčiamo darbo 
stovyklą, nupirkta kailiniai, tūbai, pirštinės ir iškilmingai buvo palydė- 
tas iš Kauno ten akmenų skaldyti. Nukentėjo ir daugiau asmenų, bet jie 
nežinomi. Vėliau buvo pasiųstas į stovyklą d-ras Karvelis. Iš Klaipėdos 
komercijos instituto pašalinti aštuoni studentai. 

XII.19 gavau stud. V-sko laišką: „Pas mus Kaune nieko ypatinga nėra. 
Tik dalinai pakrikusi studentų nuotaika dėl įvykusių riaušių. Policija smar- 


*" Kazys Germanas (1897-1980) — inžinierius, 1938-1939 m. - susisiekimo ministras (LE, 
t. 7, p. 175). 

8 Juozas Skaisgiris (1901-1971) - miškininkas, 1938-1939 m. - žemės ūkio ministras 
(LE, t. 27, p. 524). 

28 Juozas Blažys (1890-1939) - visuomenės VEKS, VDU docentas, nuo 1938 m. - pro- 
rektorius (LE, t. 3, p. 70). 

kiai sužalojo keletą studentų, pavartodama demonstrantams malšinti fun- 
kes ir brauningų buožes. Tokio brutalumo iš policijos pusės dar iki šiam 
laikui niekada nėra buvę. Šį kartą, malšinant studentų bruzdėjimą, policija 
buvo gavusi direktyvas ir plačias teises iš savo vyresniųjų stipresniam 
ekscesui panaudoti net šaunamą ginklą... 

Mačiau, kaip vieną studentą ne tik mušė, bet ir spardė kojomis par- 
griuvusį. Kitam su ginklo buože skylę pakaušy prakalė ir visą kruviną 
nutempė į 3 nuovadą. Kelias dienas kraujo latakas buvo matyti ant šaligat- 
vio nuo didžiųjų universiteto durų iki 3 nuovados. Kiek teko patirti, kad 
du sužaloti studentai ir šiandien tebeguli miesto ligoninėje. Vaizdas, aš 
manau, kiekvienam gali susidaryti aiškus iš pasekmių, kokiu žiaurumu ir 
kokiomis priemonėmis buvo malšinami demonstrantai studentai. 

Mitinge kalbėjęs vienas ateitininkas, reikalavęs koalicinės Vyriausybės 
sudarymo, pirmadienį į darbą jau neatvyko, nes sekmadienio naktį lovoje 
buvo areštuotas ir išsiųstas 3 ar 6 mėnesiams į darbo stovyklą akmenų 
skaldyti. Antras kalbėtojas, šaukęsis Voldemaro, taip pat buvo suimtas ir 
išsiųstas į darbo stovyklą. Žodžiu, suimtų, nukentėjusių ir tardytų skaičius 
buvo nemažas. 

Mūsų korporacija įgaliojo valdybą aplankyti d-rą Bistrą ir d-rą Dieli- 
ninkaitį, suimtuosius. Bistras skeptiškai pareiškęs, kad dabar bus „ramu“. 
Užklausus tai seklio akivaizdoje, kodėl be šlipso ir nenusiskutęs barzdos, 
atsakė: „Bijo, kad nepasikarčiau ar nepasipjaučiau“. D-ras Dielininkaitis 
pro liūdesio šydą gana entuziastiškai ir optimistiškai nusiteikęs. Neramūs 
laikai ir darbo nuotaika kritusi; kuo tas viskas pagaliau baigsis? Universite- 
tas buvo uždarytas š.m. 12 d. Negavome nė užskaitų į rudens semestrą. 

Ponas prorektorius Blažys pilnai pritarė policijos veiksmams, išduo- 
damas studentus jų žinion iš autonominių universiteto ribų. Todėl, kaip 
girdėti, jo tokį pasielgimą studentija, be pažiūrų ir įsitikinimų skirtumo, 
yra pasmerkusi, o jį apšaukusi Judu išdaviku. Jo autoritetas yra visu 10070 
puolęs tarp studentų ir kadencija neaiški. Duosis matyt po švenčių, kokia 
forma jam bus atsidėkota...“ 

Kalbama, būk Mironas, pasikeitus Kabinetui, sušaukęs patikimesnius 
tautininkus ir dėstęs: Krikščionims demokratams susitarus su voldemari- 
ninkais, tekę įsileisti Kabinetan voldemarininkų, kad būtų duotas galutinis 
smūgis krikščionims. Kas tai prasitaręs, gal esą šiose sąlygose būtų pravar- 
tu įsileisti ir krikščionis; Mironas piestu šokęs, trenkdamas į stalą kumščiu. 
Esą reikalinga pertvarkyti organizacijas: pavasarininkus panaikinti, jau- 
nuosius ūkininkus ir jaunalietuvius atiduoti tautininkų priežiūron; lig 18 

metų būsiąs jaunasis ūkininkas, lig 24 - jaunalietuvis; toliau tautininkas... 
Atrodo, kad žinios nepramanytos, nes „Lietuvos aidas“ ėmė rašyti, esą 
reikalinga suburti organizacijas, kad siektų ne atskirų tikslų, o vieno, kurį 
nurodąs Tautos vadas. 

XII.20 užėjo pas mane kariuomenės kapelionas kun. Vaišnoras“ ir pa- 
pasakojo: gen. Pundzevičius buvęs pas Raštikį. Prieš pasikeičiant Kabi- 
netui, prezidentas pasiūlęs Raštikiui sudaryti naują Ministrų Kabinetą. 
Raštikis sutikęs, jei būsią jam leista pasirinkti ministrus. Prezidentas atsa- 
kęs: „Ne Tamsta pasirinksi ministrus, o turėsi tokius, kokius aš duosiu“. 
Raštikis atsisakęs nuo misijos, net pasitraukęs iš Kabineto, palikdamas 
vien kariuomenės vadu. Raštikis dejavęs netvarka; pastebėjęs, kad juoda 
ranka yra Tūbelis... 

Paklausęs Pundzevičiaus nuomonės, kaip ilgai gali tęstis. Pundzevi- 
čius pataręs kalbėti, aiškinti prezidentui. Raštikis atsakęs: „Kalbėjau, pata- 
riau paimti Kabinetan ne kaip opozicijos žmones, o kaip žinomus - Bistrą, 
Sleževičių?! ir kitus; prezidentas prieštaravo; nebeaiškinsiu“. - „Reikėjo 
pasilikti Kabinete“. — „Aš irgi žmogus; ten niekas rimtai neklauso; tekda- 
vo susinervinus bėgti; nebegalėjau...“ — „Reikėjo armijos vardu laikinai 
pasidaryti diktatorium“. - „Nenoriu kariuomenės velti į politiką, prašau 
kariams aiškinti, kad nedarytų netvarkos, neardytų drausmės“. 

XII.23 buvo pertvarkyto Kabineto deklaracija. Tarp kita ko, Mironas 
pasakė: „Su Bažnyčia Vyriausybė kaip siekė, taip ir sieks glaudaus bendra- 
darbiavimo. Tautinė Vyriausybė visuomet vertino Bažnyčios reikšmę vals- 
tybės gyvenime, niekuomet neneigė jos interesų. Ir dabartinė Vyriausybė 
rems Bažnyčios pastoracijos darbą. Suprantama, kad Vyriausybė, sudary- 
dama palankias sąlygas pastoracijos darbui, tikisi susilaukti iš Bažnyčios 
tokio pat nuoširdaus valstybės reikalų supratimo ir jų rėmimo. Toks vals- 
tybės ir Bažnyčios santykių pagrindas yra aiškus ir tiesus“. 

XII.29 buvo minima karaliaus Mindaugo IV pėstininkų pulko dvide- 
šimties metų sukaktis. Atlaikiau pamaldas, pasakiau pamokslą, dalyvavau 
karių pietuose, tariau žodį... Nesigailėjau pareikšti simpatijų kariuomenei. 


20 Jonas Vaišnoras (1890-1963) - Seinų, vėliau Vilkaviškio vyskupijos kunigas, kanau- 
ninkas. Baigė Vilniaus kunigų seminariją, 1919 m. įšventintas kunigu. Dirbo Pivašiūnuose, 
nuo 1924 m. buvo kariuomenės kapelionas. 1940 m. paskirtas į Nedzingę, vėliau vikaravo 
Žasliuose, 1946-1963 m. buvo klebonas Semeliškėse. Palaidotas Semeliškių šventoriuje (S. 
Kiškis, Kristaus pašauktieji, Kaišiadorys, 1996, p. 155). 

21 Mykolas Sleževičius (1882-1939) — advokatas, politikas, ministras pirmininkas (LE, 
t. 28, p. 139). 

Dalyvavęs iškilmėse kariuomenės vadas gen. Raštikis nesiteikė užeiti pas 
mane. Tik štai visai netikėtai iš Kauno gaunu Naujiems metams kariuome- 
nės vado sveikinimą. Ir suprask tu, žmogau, aukštųjų ponų diplomatiją. 


1939 m. 


1939.1.1 kun. Lipnickas iš Paryžiaus sveikindamas rašo: „Neseniai p. 
Klimas??, Lietuvos ministeris Prancūzijoje, skaitė Paryžiaus lietuvių stu- 
dentų draugijai paskaitą apie Klaipėdos įvykius. Skatino galvoti ir pro- 
jektuoti ne pagal Vyriausybės užimtą liniją ir mokėti sveikiau galvoti tais 
klausimais ir savo nuomonę turėti. Užklaustas, ką manąs apie Lietuvoj 
esamą opoziciją prieš Vyriausybę, apie studentų kokį tai protestą, aiškiai 
pasakė, kad į visa tai žiūrįs labai palankiai ir nieko nesmerkiąs. 

Kai kurie smarkesni ir karštesni patriotai dėl tokio pareiškimo pas mus 
net smarkiai nervinosi. Klausydamas tokių Klimo paskatinimų ir matyda- 
mas, kad Lietuvoj už tokius pat paskatinimus tremiama į darbo stovyklas, 
negaliu nesisieloti. Paryžiuje susitikau su Juliumi Smetona??, preziden- 
to sūnumi. Šiomis dienomis ketino pas mane užeiti pasišnekėti įvairiais 
klausimais...“ 

I.6 šventė savo dvidešimties metų gyvavimo sukaktį I artilerijos pul- 
kas. Atlaikiau katedroje Mišias, pasakiau pamokslą, pasveikinau raštu, bet 
iškilmėse nedalyvavau. Ta proga mane aplankė IV artilerijos pulko vadas 
pulkininkas Juodišius“* su žmona. Papasakojo tokį atsitikimą: kada tai 
pirmiau Telšiuose su karininkų būreliu ėmęs kritikuoti Panevėžio vyskupo 
„politiką“. Kariuomenės vadas gen. Raštikis nutraukęs kalbą, energingai 
tardamas: „Vyskupas Paltarokas yra buvęs mano mokytojas, šviesus žmo- 
gus, aš jį gerai pažįstu; jis niekų nedarys“. 

I.7 viešėjau Telšiuose; ten vakarykščiai buvo buvęs grįžęs iš Romos 
vysk. Būčys. Konsistorijos kongregacijos prefektas kard. Rossi paklausęs 
vysk. Būčį, kas daryt su arkivyskupu Skvirecku. Esą trys projektai: 1) visai 
jį atstatyti, 2) duoti jam padėjėją su visomis teisėmis ir 3) įspėjimą. Pa- 


22 Petras Klimas (1891-1969) - diplomatas, Lietuvos Nepriklausomybės Akto signataras, 
istorikas (LE, t. 12, p. 120). 

28 Julius Rimgaudas Smetona (1913-1974) - teisininkas (LE, t. 28, p. 179; JAV lietuviai, 
t. 2, p. 261). 

24 Jonas Juodišius (1892-1950) - generolas, artilerijos pulko vadas, 1941 m. okupantų 
ištremtas į Rusiją (LE, t. 10, p. 82). 

klaustas, kuris iš tų trijų sumanymų tikslesnis, vysk. Būčys pirmą ir antrą 
atmetęs, o pritaręs įspėjimui. 

Arčiau Klaipėdos, daugiau žinių. Telšiuose papasakota, esą žinoma, 
kad susirinkęs naujas Klaipėdos krašto Seimelis neprisieksiąs Lietuvai ir 
nutarsią prisijungti prie Vokietijos. Tikrai, nesusipratimams išvengti mūsų 
Vyriausybė atleido Seimelį nuo priesaikos: kaip bus su Anschlusso klausi- 
mu, pamatysime. Tuo tarpu „Žygis“, kontrabandos keliu gabenamas į Di- 
džiąją Lietuvą, nervina Kauną, pasisavinusį rusų valdžios taktiką. 

Beviešint man Telšiuose, iš Kauno per Panevėžį atvyko pas mane kun. 
Zenonas Ignatavičius?“ su pasiūlymu gelbėti kun. Jaką; jis esąs pasiryžęs 
grįžti atgal, atšaukti padarytas spaudoje klaidas, bet norįs būti priimtas 
į Panevėžio vyskupiją, nes su savo kurija nebegalįs susitarti; čia gausiąs 
kokią nežymią vietą, galėsiąs rašyti. Esąs išsiilgęs šv. Mišių, pamokslų. 
Pažadėjau kun. Ignatavičiui vėliau duoti atsakymą. 

I.13 parašė laišką kun. Andriuška, SJ: „Nuolankiai kreipiuosi į JE, pra- 
šydamas pagalbos. Dalykas apie suspenduotą kun. Jaką. Mano suprojek- 
tuotas būdas jam gelbėti Ekscelencijai jau žinomas: Ekscelencija paimtų jį 
į savo vyskupiją bei globą ir leistų man pailsėti nuo dirgsnių sukrėtimo, 
jam skirdamas kuriam laikui pašalinį darbą arba net palikdamas jį toj pa- 
čioj vietoj, kur jis dabar yra, o jis šiokiu ar tokiu būdu atšauks ir pasmerks 
savo prasišokimus viešai, kaip viešas buvo jo prasišokimas. 

Tuo būdu, man atrodo, būtų laimėta labai daug; 1) būtų išgelbėta kuni- 
go siela, kad dar giliau neįklimptų; 2) būtų apsaugota Bažnyčia nuo naujų 
drabstymų purvais, nes jis, paliktas savo apkartime, nenurims ir pils purvą 
ant viso, kas šventa; 3) jei jis vėliau ir atsimestų ir neištesėtų gerame, nors 
aš to nesitikiu, jau bus daug pasiekta: a) padaryta tėviška pastanga gelbėti 
nelaimingą puolusį kunigą, ir Bažnyčia, Kristaus pavyzdžiu, parodys mo- 
tinišką širdį, bus padaryta visa, kas galima, jam išgelbėti; b) priešai, kaip 
tad „Lietuvos žinios“ ir „Laisvoji mintis“, nebegalės triumfuoti; c) jis pats 
bus supainiotas svyravimais ir persimetimais, ir jei dar kartą atkristų, jis 
pasirodys menkavertis žmogus, kurio niekas negali gerbti. 

Tačiau aš netikiu, kad jis apviltų. Be abejo, jis turi didelę ambiciją ir pui- 
kybę ir maža sensus catholici, kuris neleidžia jam giliau įžvelgti į Katalikų 
Bažnyčios gyvenimą ir faktus. Bet supratus jį ir pripažinus jam gabumus, 


285 Zenonas Ignatavičius (1909-1975) - kunigas, daktaras, kanauninkas, prelatas. Baigė 
Kauno kunigų seminariją, VDU Teologijos-filosofijos fakultetą, kunigu įšventintas 1934 m.. 
Iki 1941 m. buvo seminarijos dėstytojas ir prefektas, Antrojo pasaulinio karo metu - Lietu- 
vių savisaugos kapelionas. 1944 m. pasitraukė į Vakarus (LB, t. 3, p. 490). 

gerą valią, jis bus patenkintas ir stengsis sunaudoti savo gabumus geram, 
o ne piktam, kaip dabar pradėjo, - pradžioje gal ne su visai gryna ir aiškia 
intencija, bet, laikui bėgant, ir intencija darysis geresnė. Aš esu tikras, kad 
Ekscelencija padarys viską, kas galima. 

Neiškenčiau nepridėjęs keleto liūdnų žinių: vysk. Faulhaberis liūdnai 
kapituliuoja. Savo paskutiniame pamoksle apie gyvenimo paprastumą 
(Einfachheit des Lebens), kaipo pavyzdį pastatė „kilniausią ir geriausią 
mūsų kilniojo vado Hitlerio paprastumą“. Pikti liežuviai kalba, kad Lietu- 
voje Hitlerio įtaka pasireiškianti taip pat ir tuo, kad santykiai tarp valsty- 
bės ir Bažnyčios būsią aštresni; taip jau yra Čekoslovakijoje, kur vyskupai, 
Hitlerio įtaka, nebegalėjo nė ganytojiško laiško tikintiesiems išleisti“. 

I.14 užėjau pas t. marijonus pasiklausti apie kun. Jaką, kuris yra buvęs 
jų kongregacijoje. Teradau kun. Guturavičių““, kuris jo nežino. Palietus 
valstybės ir Bažnyčios santykius, tarė: „Žmonės kalba, kad valdininkai 
skaitosi su Panevėžio vyskupu“. Man ne sykį užeidavo mintis, kaip į mano 
veikimą žiūri Panevėžio inteligentai, nes privačiai ir viešai pasakau daug 
tokių dalykų, kurių kitur netenka išgirsti. Dievui dėkui, jei skaitosi. Vie- 
no tik nenorėčiau, kad būtų vadovaujamasi priežodžiu: „Aderint, dum 
metuant“. 

I.14 „L.A.“ atspausdino pasikalbėjimą su vidaus reikalų ministru Le- 
onu: „Su pasitenkinimu turiu konstatuoti, kad Bažnyčia šiuo metu varo 
savo pastoracijos darbus, rūpinasi moralės pakėlimo reikalais ir per Baž- 
nyčią nėra varoma politinė akcija, kaip kad pasitaikydavo pirmiau. Reikia 
manyti, kad Vyriausybės ir Bažnyčios hierarchų pastangomis bus pasiekta 
visiško kadaise vieną ir kitą pusę erzinusių klausimų išlyginimo“. 

1.15 lankėsi pas mane prof. Kuraitis ir d-ras Penkauskas, KVC pirmi- 
ninkas. Kuraitis sakėsi buvęs pas mons. Burzio, kuriam tekę kalbėtis su 
Mironu apie tris valandas. Mironas sekąs seną pasaką: Bažnyčia nepalanki 
valstybei, KVC užsiimąs politika, moksleiviai ateitininkai neleistini, nes 
nusistatę prieš tautininkus... Kuraitis pasakė vyksiąs į Panevėžį. Burzio 
tarė norįs su manimi pasimatyti, pasikalbėti apie ateitininkus. 

D-ras Penkauskas taipgi pasipasakojo buvęs su d-ru Leimonu pas Mi- 
roną visokiais KVC reikalais. Mironas žodžiu leidęs pavasarininkams ne- 
šioti naują uniformą, nors apskrities viršininkas raštu įsakė nedėvėti; taip 


26 Kun. Jonas Guturavičius, MIC (1883-1967) - kunigas marijonas. Kunigu įšventintas 
1906 m., amžinuosius vienuolinius įžadus davė 1929 m. Daugiausia darbavosi Marijam- 
polėje. Buvo mokyklų, ligoninės, kalėjimo kapelionas, dėstė tikybą pradžios mokyklose. 
Dirbo keliose parapijose. Nusilpus sveikatai vėl gyveno Marijampolėje. Čia ir mirė. 

pat pažadėjęs pavasarininkams radijo pusvalandį, kaip kad turi kitos orga- 
nizacijos. D-ras Penkauskas tiki Mironu. Atrodo, kad jis šį tą daro privačiai, 
bet viešai stengiasi nedaryti nuolaidų, kad neerzintų tautininkų. 

I.16 gavau stud. laišką: „Visas didžiąsias šventes praleidau Alytuje - ka- 
rių šeimoje. Bet nepasakyčiau, kad tos įvairios šventės Alytaus karių šeimoj 
būtų jaukios, linksmos ir persunktos nuoširdumu. Aš turėjau susidaręs 
visai kitokį vizdą, bet iš tikrųjų patyriau visai ką kita. Vyresnieji vaikšto 
pasipūtę kaip kalakutai, o jaunesnieji daro pataikaujančias vyresniesiems 
grimasas, nusižemindami ir varžydamiesi judesiuose ir išsireiškimuose. 

Iš šalies jau pirmąkart patekusiam į karių oficialią šventę, susidaro 
vaizdas nekoks. Išgirdau iš Juozo dar intymesnių dalykėlių, tenka tik ap- 
gailėti nuskriaustuosius ir skriaudžiamuosius. Nieko daugiau, kaip pletkų 
ir poniučių intrigų dėl vyro karjeros, atrodo, ir nesama. Kad tų nemalonu- 
mų išvengus, tai šeimos užsidaro nuo šeimų ir ištisai nesusieina. Kiek man 
teko patirti per tas dvi savaiti, esu tikras, kad tikrą vaizdą esu susidaręs 
apie karių bendravimą ir tarpusavio sugyvenimą“. 

J.21 grįžo iš Kauno kan. Šidlauskas, aplankęs menininkus katedros vi- 
daus dekoravimo reikalu: vieni apie kitus nenori klausyti. Kaunas prade- 
dąs aprimti, nes „Žygio“ ne per daug ateiną. Klaipėdos lietuvių opozicija 
didėjanti. Šnekama, būk Mironas, vykdydamas „konsolidaciją“, norįs pa- 
jungti KVC organizacijas tautininkams, kad būtų jis vienas „ganytojas“ ir 
avidė viena; susitarti su Bažnyčia nesą galima dėl moksleivių ateitininkų; 
jiems siūlomas religinių būrelių vardas su raštišku tėvų leidimu priklau- 
syti. Ar pagaliau nereikės raštiško tėvų leidimo moksleiviams mokytis 
tikybos, ją praktikuoti? 

„Žygis“ parašė, kad tautininkai per 12 metų tesužvejoję 12 000 šalinin- 
kų, o nori vieni valdyti visą kraštą. Mironas sujungęs su tautininkais šau- 
lius, liet. mokytojus, jaunalietuvius ir jaunuosius ūkininkus, taip priskaitę 
150 000 tautininkų. Bet ir to maža valdyti 2 500 000. Gal mėgins priplakti 
Katalikų akcijos draugijas; turėtų dvigubai, trigubai, bet dar daugiau prie- 
šų. Dabar yra regnum divisum. Kas būtų tada, kai tautininkus atskiestų 
katalikais? Neleidžiant tikslių žinių skelbti spaudoje, taip įsivyravo paska- 
los, kad ir absurdu Žmonės tiki. 

1.24 gavau iš kun. Prunskio laišką: „Esu nuoširdžiai dėkingas už laišką. 
Stengiuos nurodyta kryptimi veikti. Kalbėjau su vyr. skautininku, primin- 
damas, kad jie nukrypsta nuo Baden Povelio?? minties, kuri skautus norėjo 


27 Powel Baden (Sir Robert Stephenson Smyth) (1857-1941) - skautizmo kūrėjas, anglų 
karininkas (LE, t. 2, p. 36). 

matyti religingus. Jis sakė, kad į naujojo štabo sąstatą stengsis tokius žmo- 
nes įtraukti; paminėjo vieno vado pavardę, kuris dėl religinės netoleran- 
cijos buvo pažemintas. 

Ekscelencijai esu taip pat dėkingas, kad gavau greit atsakymą. Čia 
Kaune mes palikti partizanų kovai - su centru susisiekti, kurs viską koor- 
dinuotų, beveik neįmanoma, ir todėl kaip gerai, kai žinai, kad yra vieta, 
kur, bet kuriam klausimui iškilus, gali kreiptis. O tų klausimų būna nema- 
žai. Darbo sąlygos, ypač spaudos, labai sunkios. 

Pasitaręs su vienu kitu iš kolektyvo narių, buvau nuėjęs pas min. pirm. 
Mironą. Priėmė, tiesa, labai maloniai. Išdėsčiau viską, nevyniodamas į bo- 
velną, be to, palikau raštą pro memoria. Žadėjo tuo klausimu pasidomėti. 
Tačiau iš visko matyti, kad šios sistemos kūrime parodyta nemažai ir jo 
iniciatyvos, taigi ją pakeisti ne taip bus šiuo metu lengva. 

Užsiminėme ir apie Bažnyčios ir valstybės santykius. Sakė, kad Vy- 
riausybė norinti sunormuoti ir tuo reikalu šiomis dienomis padarysianti 
paskutinį pasiūlymą. Be to, sakė norįs, kad būtų į spaudą įnešta daugiau 
nuosaikumo ir dėl to neleisiąs pulti spaudoje nei Bažnyčios, nei jai artimų 
organizacijų (išskyrus kokius išsišokimus, bet juos galėsią sudrausti tik 
rimtu tonu). 

Dėl „XX a[mžiaus]“ straipsnio apie Bažnyčios padėtį Italijoje ir apie vo- 
kiečių buvimą Italijos šiaurėje, Italijos atstovybė labai pasišiaušė ir Stafani 
ag. atstovas grafas Foscini su visa fašistiška narsa telefonu puolė mane. 
Kaltas aš nebuvau, rašyti taip ir reikėjo, kad jie parodysią, jog ir Lietuvą 
siekia Italijos galia, jog manęs neišgelbėsiantis nė sutanas ir t.t. Be to, pa- 
darė intervenciją nunciatūroje. 

Su mons. Burzio esu pažįstamas, geruose santykiuose, tai su juo išsi- 
šnekėjome, žinoma, fašistams racijos jis nepripažino, bet vis dėlto sutiko 
su mano mintimi, kad kunigui nevertėtų imtis oficialiai atsakomybės už 
laikraštį, nes daroma kartais priekaištai visai dvasiškijai ar net visai Bažny- 
čiai. Pritarė, kaip atsakiau, kad gausiu naujas pareigas spaudos darbe. 

Braukia laikraščio kiekvieną atviresnį žodį. Neleidžia vertinti „L. aido“ 
minties apie organizacijų sujungimą ar kartoti, kad tautinės organizacijos 
ne visada jiems buvo ištikimos. Nors darbo sąlygos sunkios, bet žurna- 
listinį darbą taip mėgstu ir esu giliai Ekscelencijai dėkingas, kad į šią sritį 
nukrypau. Sveikata pakenčiama, su kolektyvu santykiai labai nuoširdūs. 
Girdėjau, kad greit grįšiąs Dielininkaitis“. 

Pro memoria: „Norime atkreipti Tamstos dėmesį į dabartinės lietu- 
viškosios spaudos sąlygas, kurios yra nepakeliamos, ir prašyti, kad būtų 

pataisytas spaudos priežiūros darbas, kuris dabar kartais nesiderina nei 
su veikiančiais įstatymais, nei su konstitucinėmis piliečių teisėmis, nei su 
žmoniškumo postulatais. 

Svarbesnieji koreguotini dalykai šie: 1) Spaudos priežiūra, kaip sako 
spaudos įstatymo 34 paragrafas, turi tarnauti valstybės ir tautos gerovei, 
bet ne atskirų grupių ar asmenų. 

2) Jei spaudos priežiūra praleidžia kuriuose nors laikraščiuose užsi- 
puolimus prieš kai kurias organizacijas, sroves, įstaigas ar asmenis, tai 
pagal spaudos įstatymo $36 dvasią turi būti leidžiama užpultajai šaliai 
išspausdinti tame ar kitame laikraštyje savus paaiškinimus. 

3) Spaudos priežiūros valdininkai kartais kaip privatūs žurnalistai rašo 
straipsnius, o vėliau cenzūruoja savo oponentų replikas. Tokiu atveju ne- 
gali būti išlaikytas nešališkumas. Tai neturėtų būti leidžiama, tuo labiau 
neleistina cenzoriui diktuoti kai kuriuos sakinius į savo oponento repliką; 
o tokių įvykių buvo. 

4) Išbraukus iš stereotipuoto puslapio kelias eilutes, turėtų būti leidžia- 
ma palikti tuščią vietą, o esant didesniam išbraukymui — įklijuoti klišes 
(neperlaužiant jos liktų be parašų), nes perlaužymas ir suglaudimas labai 
suvėlina laikraščio išleidimą, tuo labiau kaip pasitaiko, jog vieno cenzo- 
riaus galutinai ištaisytą ir paruoštą rotacinei mašinai puslapį kitas kuris 
spaudos priežiūros valdininkas antru kartu reikalauja taisyti, perlaužyti. 
Laikraštis pavėluoja į paštą, o skaitytojai negavę nervinasi. 

5) Privalomi VDV biuleteniai turėtų eiti su minėtos įstaigos parašų; 
skaitytojai vis tiek supranta, kas jų autorius, ir įtarinėja, kad valdinė įstai- 
ga užsiima negarbingu darbu: pati duoda straipsnį ir nori, kad jisai eitų 
redakcijos vardu. 

6) Dabar redaktoriai paliekami spaudos priežiūros valdininkų malo- 
nei, kuriems tokiose sąlygose lengva peržengti savo kompetencijos ribas; 
reikėtų įvesti instanciją, geriausiai teismo, kur redaktoriai galėtų skųsti 
neteisėtus spaudos priežiūros valdininkų veiksmus. 

Norėtume atkreipti dėmesį, kad Lietuvoje kai kurios mažumos, o taip 
pat užsieny - Amerikoje, Anglijoje ir kitose svetimose valstybėse gyveną 
lietuviai turi žymiai daugiau spaudos laisvės; tuo tarpu Lietuvos lietuviš- 
koji periodinė spauda kai kuriais atžvilgiais neturi nė tų sąlygų, kokias turi 
lietuviškoji spauda Lenkijoje - valstybėje, labiausiai slopinančioje lietuvių 
kultūrinį gyvenimą. Vilniaus krašto lietuviai, pvz., savo laikraščiuose dar 
gali palikti vietoje išbraukymų tuščias vietas (ir tuo būdu nevėlinti laikraš- 
čio) ir gali cenzūros veiksmus pavesti teismo kontrolei. 

Turime viltį, kad Ekscelencija atkreipsite dėmesį ir duosite atitinkamas 
direktyvas, kad negerovės būtų pašalintos“. 

I.24 grąžinau p. Voldemarui be aprobatos rankraštį „Istorinis Jėzus Kris- 
tus“. Kiek rodė gerų norų, pateikdamas dvasinei cenzūrai veikalą, tiek užsi- 
spyręs priešinosi dvas. cenzoriaus pastaboms. Trečiu atveju darant pastabas, 
cenzoriaus per mane buvo prašyta, jog nepataisius nurodytų vietų, negalima 
būsią duoti „Nihil obstat“. Atsakė, [kad] Lietuvoje nesą nė vieno žinovo nei 
Šventojo Rašto, nei istorijos. Ištaisant rankraštį pageidaujama prasme, būsią 
nusižengta mokslui. Imprimatur negalint duoti, paprašė grąžinti veikalą. 

I.27 atėjo atsisveikinti apskrities viršininkas p. Staškevičius, keliamas 
į Zarasus. Išsikalbėjus apie situaciją, pasakė - Panevėžio nuotaika esanti 
bloga: dabar jam vienas policininkas prasitaręs, pirma paskersią burmistrą 
Chodakauską; mokesčius iš valstiečių policija turinti rinkti, parduodama 
paskutinę karvę, o burmistras nemokąs ir nieks jam nieko nesakąs, nors 
užsilikusių mokesčių esą 11 tūkstančių; prigrobęs pinigų, prisipirkęs dva- 
rų! Kiek jam arklių atvedę žydai! 

„Grįžęs iš Kauno, - tęsė viršininkas, - Chodakauskas linksmai pasako- 
jęs apie Mironą, ką valgąs, kaip geriąs prezidentūroje...“ Viršininko nuo- 
mone, Mironas, flirtuodamas su voldemarininkais, pralaimės. Kai buvęs 
Apsaugos departamento direktorium, atkalbinėjęs Mironą nesteigti vilkų, 
nepaklausęs; o paskui po įvykusių atentatų prašęs nuginkluoti juos, iš- 
vaikyti. Buvęs sudarytas sąrašas, ką suimti, ką kur išsiųsti. Jis, bijodamas 
grasinimų, keršto, namuose nenakvodavęs. 

Net žymi policininkų dalis buvusi užrašyta vilkais; prieš areštus vie- 
nus policininkus turėjęs paleisti atostogų, kitus deleguoti, kad nebūtų 
Kaune. Panevėžy dabar ateinanti eilė policijos vadui Vilkui, kurio tau- 
tininkai nekenčią, kad esąs katalikas, bėginėjąs į bažnyčią; ir apskrities 
savivaldybės nariui Butkui, kurs tautininkų norimas nuo vietos atstatyti, 
kad esąs krikščionis demokratas. 

Ministeris Germanas esąs voldemarininkas; nors esąs neveiklus, tačiau 
visados palaikąs santykius su veiklesniais voldemarininkais; esant jam 
dar Panevėžyje, pas jį lankydavęsis Sliesoraitis**; jei kada nuvažiuodavęs 
Kaunan, tai viešbutyje prisistatydavę voldemarininkai pasitarti; jeigu da- 
bar voldemarininkai nelaiką jo savu žmogumi, tai darą dėl akių... Bet p. 
Germanas esąs švelnus, geras žmogus. 


28 Algirdas Sliesoraitis (1900-1976) — visuomenininkas, kurį laiką redagavęs A.Vol- 
demaro šalininkų laikraštį „Tautos kelias“ (LE, t. 28, p. 142). 

II.6 buvo apskrities viršininko išleistuvės; tarp kitų dovanų gavo Pet- 
niūno karikatūrą: vidury stovi uniformuotas p. Štaškevičius, galva didelė, 
rankos mažutės, kojos trumpos. Važiavęs plentais auto Nr. 1, privažia- 
vo kryžkelėje stulpą su parašu „Į Zarasus“; toliau važiuoti nebegalima: 
siauras blogas kelias. Išsėdant iš automobilio išbyrėjo dovanos - gautos 
knygos; tarp jų asmens byla raudonu luobu. Prie bylos pritapęs vabalas, 
mėginąs atskleisti; greta stovi su maske nuo gazų degazuotojas ir laiko 
rankoje ant pagaikščio užrašą „apnuodyta“. Žiūrint atgal - stovi mūro 
mokykla, miestas, priešais didelis ežeras, už jo bokštai. Taip atvaizduotas 
gerokai pasidarbavęs (vieškeliai, plentai, mokyklos, ligoninė), dėl tautinių 
skundų iškeltas apskrities viršininkas. | 

II.9 padarė man vizitą ką tik atkeltas apskr. viršininkas pulk. Šlepe- 
tys??, Po trumpos įžangos sakau: „Tamsta gražiai sutvarkęs Zarasus, atvy- 
kai mūsų aptvarkyti“. Atsako: „Pirmtakūnas norėjo iškėlimą nutęsti bent 
lig pavasario, bet p. ministras nebesutiko: valsčius gerai tvarkęs, o mieste 
tarp kitų susitušuodavęs, negalėjęs atstovauti valdžios. Mane buvo beke- 
lią Kaunan viršininku, vėliau kitaip virto“. - „Tamstai, kaipo buvusiam 
aukštam karininkui, bus lengviau negu pirmtakūnui; čia reikia stipresnio 
kumščio, nes daug yra ponų; kai kas kišasi ne į savo reikalus, nori valdyti. 
Dėl to pavasarį buvo net apsikumščiavę. Komendantas greit išvažiavo, 
kad ir su avansu, Klaipėdon; jie pasakė: vieną išvijome, išmesime ir kitą... 
Dabar kitas išsikraustė į Zarasus su pažeminimu. į 

Naujas komendantas buvo nubaudęs išsišokėlius, Kaunas nuėmė baus- 
mę. Tai nekelia valdžios prestižo, kurs dabar žeminamas, net raštais; gavę 
kiek laisvės Klaipėdoje, plūsta be atodairos valdžios žmones“. - „Tai daro 
už svetimos valstybės pinigus“, - atsako viršininkas. „Vargu, jei būtų pas 
juos radę daugiau pinigų, kaip skelbė, būtų nubaudę kaip išdavikus; dabar 
gi dėlto nutilo“. - „Švelnina santykius; nori numalšinti kaltuosius; tam ir 
į kabinetą įsileido voldemarininkų“. - „Faktas, kad yra susispietusios trys 
grupės: voldemarininkai, liaudininkai ir krikščionys demokratai; yra žmo- 
nių, kurie partijos reikalams aukoja visą pensiją; kiti deda po mažiau. Tik 
be reikalo visą opoziciją norima primesti dešiniesiems katalikams; paima 
geležinkelio stotyje atvežtą „Žygį“, skelbia, būk pas kunigą rastas; šiandien 
įvairiais keliais jį dažnai gauna ir skaito pats vienas ir su kitais“. - „Žy- 
gis“ blogai daro“. - „Žygis“ - nerimtas, ėmė plūsti, neberodo nė išorinės 


29 JonasŠlepetys (1894-1981)- teisininkas, pulkininkas, visuomenės veikėjas, 1936-1939 m. — 
Zarasų ir Panevėžio apskrities viršininkas (LE, t. 30, p. 49; JAV lietuviai, t. 2, p. 353). 

pagarbos pačioms viršūnėms, kovoja neskaniais feljetonais, anekdotais, 
karikatūromis. Jei „Žygis“ kam reikalingas, tai gali juk argumentuoti fak- 
tais, kurie skaudesni už asmens pajuoką. Skaudžiausia tai, kad valdžios 
organai, gaudydami „Žygį“, kaskart vis labiau izoliuoja Klaipėdą nuo 
Didžiosios Lietuvos, kaip tai buvo rusų valdymo laikais“. Atsisveikino. 

II.12, minint Šventojo Tėvo Pijaus XI mirtį, paskaitą skaitė t. Venckus, 
SJ. Užėjęs pas mane papasakojo, kad mons. Burzio buvęs susitikęs su Vy- 
riausybės atstovais ir pasidžiaugęs ark[ivysk.] Aratai, jog derybų klausi- 
mas pajudėjęs iš vietos. Nuncijus atsakęs, kad praeisią penkeri metai ir 
monsinjoras galėsiąs pakartoti vėl tą patį. Tikrai, palietus detales, pasirodė, 
kad valdžia nieku būdu nenori nusileisti ateitininkų klausimu, net ir Kata- 
likų akcijos reikalu, kas buvo žinoma prieš penkerius metus. 

II.17 buvau nuvykęs Šeduvon priimti nukalto savo tėvams paminklo 
prieš vežant į Linkuvos kapines: nieko ypatingo, bet nukaltas pagal daili- 
ninko Zikaro projektą. Tebūnie patvarus jiems atminimas už vargus, pa- 
keltus vaikų reikalais per ilgą, darbštų, tvarkingą, dorą gyvenimą... Tvirtas 
buvojų tikėjimas amžinastim, kaip nepajudinamas yra didžiulis iš granito 
vientisas stilizuotas kryžius: „Tegul ilsisi ramybėje“. 

Ta proga kan. Karosas pasisakė buvęs Kaune Šeduvos „Saulės“ pro- 
gimnazijos reikalais, kad leistų aukštesnes klases. Mironas kad ir nenoro- 
mis pasižadėjęs įnešti Ministrų Kabineto posėdin ir paremti; pataręs pa- 
sikalbėti dar su švietimo ministru. Prof. Tonkūnas stojęs piestu. Pasakius, 
kad Mironas pažadėjęs įnešti Kabinetan, atsakė galįs ir jis įnešti, bet nieko 
iš to nebūsią; esą reikalinga pirmiau kitas progimnazijas išugdyti lig pilnos 
gimnazijos kurso. 

Užėjus pas teisingumo ministrą, kurs pasigyręs, kad jau esąs paskyręs 
iš krikščionių demokratų ir liaudininkų. Paklaustas apie valstybės ir Baž- 
nyčios santykius atsakęs: „Vakar mačiausi su Mironu; jau derybos esančios 
baigtos, telikusios smulkmenos“. -„Ar p. ministras tuo tiki?“ — „Sunku 
tikėti, kad nėra su kuo susitarti; jei reikalas būtų su jūsų vyskupu, tai Ži- 
notumėm, kad bus ištesėta, kas bus sutarta; susitark su tais...“ - „Būtent, 
kas tie?“ - „Telšių...“ 

Grįždamas iš Kauno sustojęs Dotnuvoje pas prof. Kemėšį. Pasisakė pas 
prezidentą nebesilankąs, bet neseniai parašęs laišką; pasiūlęs po du mi- 
nistrus iš „XX amžiaus“ ir „Lietuvos žinių“ srovių, o ministrą pirmininką 
nepartinį. Paprašęs giminės Nacevičiaus sužinoti rezultatus. Prezidentas 
pasakęs: „Gerų norų žmogus, bet jis visko nežino; jeigu jis čia būtų, aš jam iš- 
aiškinčiau ir jis kitaip kalbėtų; argi aš galiu tartis su XX amžiaus vaikais?“ 

II.20-23 dalyvavau Kaunė III mokslininkų suvažiavime, kuris buvo 
gausus žmonių, turtingas paskaitų, ypač komisijų posėdžiuose. Suvažia- 
vimo organizatorė Katalikų mokslo akademija pakėlė keturis savo narius 
akademikais: vysk. Reinį, prof. Pakštą, d-rą Ivinskį bei lektorių Ambraze- 
vičių ir viešai įteikė jiems diplomus. Dabar tik sužinojau, kad aš jau 1926. 
XII.1 esu paskaitytas tarp „immortales“, ko ligi tol man niekas nebuvo 
sakęs, nė prašęs; tik 1939.II.21 parašė diplomą. 

D-ras Leimonas privačiai šit ką papasakojo: kai pavasarininkai gavo ra- 
dijo pusvalandį, jaunalietuviai nuėjo pas Mironą ir pareikalavo panaikinti, 
nes gadiną jiems reikalus. Ministrui pirmininkui nesutikus pasakė, jog jie 
atsisaką savojo pusvalandžio ir atsisveikino. Taigi sekančio pusvalandžio 
patys jaunalietuviai nebesurengė, radiofonas užpildė laiką transliuodamas 
plokštelių muziką. 

Šančių gimnazijos kapelionui kun. Grausliui?? direktorius Kairiūkštis?! 
uždraudė platinti tarp moksleivių „Ateities spindulius“ ir „Ateitį“. Kape- 
lionas nuėjo pas Mironą, kuris pasakė, [kad] ateitininkai esą uždrausti, o ne 
spauda. Tai pranešus, direktorius pareiškė - jie gausią instrukcijas per Švie- 
timo ministeriją. Po kiek laiko pasakė, jog Švietimo ministerija kitaip žiūrinti; 
jei kapelionas ateitininkų spaudą platinsiąs, už pašėkas jų neatsakysiąs... 

II.21 padariau min. Leonui revizitą; palinkėjau sėkmingos, ilgos dar- 
buotės. Atsakė: „Nusibodo“. Žodis po žodžio tarstelėjo, esą susitarta su 
Romos atstovu, greitu laiku vyksiąs į Vatikaną min. Urbšys atlikti forma- 
lumų, ir parodė neva galutinį tekstą. Beskaitant užkliuvo kai kurie netiks- 
lumai; atsakė, tai esą pataisyta, būsią kitaip... Derybos liečia XII, XIII, XX, 
XXII ir XXV konkordato straipsnį. 

Katalikų akcijos klausimu atsisakęs nuo visų įstatymų varžymų, pa- 
likęs tik.du paragrafus: 1) Katalikų akcijos centras turi juridinio asmens 
teises, vidaus reikalų ministrui leidžiant, gali nuosavybės įsigyti; žodžiu, 
taikomi Konstitucijos dėsniai. 2) Katalikų akcijos veikimas yra vyskupo ži- 
nioje. Bet anksčiau yra paragrafas, kad Katalikų akcijos tikslas yra religinis 
ir antgamtinis; todėl išskiriamas visoks platesnis veikimas; vėl kyšo naujoji 
Konstitucija, duodanti laisvę melstis, atlikinėti apeigas... 


0 Alfonsas Grauslys (1902-1988) - Kauno arkivyskupijos kunigas. Baigė Kauno ku- 
nigų seminariją, kunigystės šventimus gavo 1925 m. Buvo Kauno Švč. Trejybės parapijos 
vikaras, S.Daukanto mokytojų seminarijos kapelionas, keliolika metų dėstė tikybą Kauno 
gimnazijose. 1944 m. pasitraukė į Vakarus (LB, t. 3, p. 484; JAV lietuviai, t. 1, p. 323). 

21 Stasys Kairiūkštis (1889-1941) - pedagogas, 1939-1940 m. - Šančių gimnazijos direk- 
torius (LE, t. 10, p. 257). 

Ateitininkai moksleiviai visai neminimi, o leidžiami vidurinėse moky- 
klose Katalikų akcijos būreliai be jokios centralizacijos, kapeliono vadovy- 
bėje, su direktoriaus žinia, tėvams sutinkant. Už mokyklos sienų galėsią 
dalyvauti tikybinėse iškilmėse, eitynėse. 

Taigi vis ta pati sena giesmelė, net siaurinami dabartinių religinių bū- 
relių rėmai. Vargu ar tomis sąlygomis galutinai susitars su Roma. 

Pas kun. Mironą užėjęs paklausiau, kiek mes šįmet gausime pinigų 
klierikų seminarijos statybai. „Šimtą penkiasdešimt tūkstančių litų, kaip 
esu žadėjęs“. - „Kada?“ - „Kada norite; būtų geriau po Seimo kadenci- 
jos“. - „Kokiu būdu mes gausime?“ - „Parašykite man“. - „Nebetrukdy- 
siu, daug interesantų laukia“. — „Būkite tikri, duosiu, jei nenumirsiu ar 
manęs neišvarys“. - „Tai mes greičiau paprašysime“. 

Nunciatūroje pasakiau, ką buvau girdėjęs pas min. Leoną. Mons. Bur- 
zio tarė greitu laiku susitiksiąs su min. Urbšiu; Romoje nesusitarsiąs, jei čia 
nebus viskas išaiškinta. Pasakiau, kas keistina Katalikų akcijos pasiūlyme 
ir kas ateitininkų klausimu būtų idealas būtent pastatyti lygiagrečiai su 
legalizuotais skautais; jei ne, ateitininkai už mokyklos sienų; jei kardo ne- 
begalima išlaikyti, tai taika galima garbinga, pastovi, aiški, - tai gelbėtina 
esmė centralizuotais Katalikų akcijos būreliais. 

II.28 tilpo laikraščiuose žinutė „Tariasi dėl Bažnyčios ir valstybės santy- 
kių“: „Šeštadienį Vid. reikalų min. rūmuose buvo pasitarimas dėl Bažnyčios 
ir valstybės santykių. Pasitarime dalyvavo keletas žmonių, tarp jų min. Urb- 
šys, Vatikano Charge d'affaires mgr. Burzio. Buvo dar kartą peržiūrėti Vyriau- 
sybės projektai ir Vatikano kontrprojektas ir prieita prie žymaus nuomonių 
suartėjimo. Pasitarimo daviniai persiųsti į Vatikaną“ („XX amžius“, Nr. 48). 

III.4 Šv. Kazimiero proga lankėsi vysk. Staugaitis. Sakėsi buvęs pas 
mons. Burzio ir kalbėjęs apie derybas su valdžia. Romos atstovas pasakęs, 
kai būsią prieita nuomonių suartėjimo, jis atsiklausiąs vyskupų nuomonės, 
bejų nieko galutinai nedarysiąs; apie ateitininkus moksleivius buvo kalbė- 
ta ta prasme, kad vardą reikėtų apginti bent už mokyklos sienų; jei vardas 
nebeturįs reikšmės, tai kam Vyriausybė taip užsispyrusi jį panaikinti: su 
vardu norima palaidoti ateitininkijos esmę... 

III.7 įvyko Kauno tautininkų apylinkių susirinkimas; jame kun. Miro- 
nas pažymėjo, kad su Bažnyčia santykiai nesą dar aiškiai nustatyti; tačiau 
Vyriausybė stovėjo ir stovės už santykių sutvarkymą; tai būtų naudinga ir 
Bažnyčiai, ir valstybei. Liesdamas vidurinių mokyklų „srovių“ kuopelių 
atgaivinimo klausimą, ministras pirmininkas pabrėžė, kad atgaivinimas 
būtų nenaudingas tautos auklėjimui; jis įvestų tarp moksleivių nuomonių 

skirtumą, piktumą, antagonizmą, rodės, apie tokių kuopelių atgaivinimą 
negali būti kalbos („L. aidas“). 

II.11 Kaune buvo Šaulių sąjungos 20 m. [jubiliejaus proga] atstovų 
suvažiavimas. Grįžusieji pasakojo, jog būsiąs Kabineto pasikeitimas: pasi- 
trauksią Leonas ir Indrišiūnas; Tūbelis grįšiąs į Finansų ministeriją; Leonui 
pakeisti dar nesurandamas kandidatas. Buvęs atvykęs Klaipėdos guber- 
natorius, nenorėjęs grįžti atgal, nes ten su juo niekas nesiskaitąs; todėl esą 
reikalingos atmainos, ypač Leono, kuris teisė klaipėdiečius. Esą kalbama 
ir apie Mirono pasitraukimą; jį pakeisiąs Raštikis. 

III.19 apsilankė su tenisininkais į Panevėžį atvykęs Mičiulis, Tauragės 
mokytojų seminarijos vicedirektorius. Sakė, pusė mokinių klaipėdiečių; 
tik trys pabėgę; dauguma laikosi neutraliai; kas valdys, tam tarnaus; gal 
koks dešimtas nuošimtis tokių, kurie Klaipėdos krašte pasigenda stiprios 
rankos, kaip Navakas?*. Bendrai tauragiškiai labai jautriai pergyveną Klai- 
pėdos būklę, ypač juos nervinančios žinios apie vokiečių kariuomenės 
gabenimą į Rytprūsius... 

Švenčiant Šv. Juozapą susitikau ką tik grįžusį iš Kauno apskrities vir- 
šininką. Vyriausybės nuotaika esanti labai prislėgta; klaususi Klaipėdos 
signatarų — anglų ir prancūzų, - ką daryti pavojaus akivaizdoje; atsakę: 
„Darykite, kaip išmanote, kaip jums geriau“. Pasiteiravusi rusų. Litvino- 
vas raminęs, jog tuo tarpu vokiečiai dar turi svarbesnių darbų pietuose. 
Pagaliau taręs: „Biesai žino, ką tas beprotis Hitleris gali padaryti“. Kalbi- 
nusi lenkus. Atsakę: „Mes irgi esame pavojuje; ginsimės; kiek galėsime, pa- 
dėsime“. Laukiama grįžtant min. Urbšio iš Berlyno, kur stabtelėjo pakeliui 
iš popiežiaus koronacijos. 

Besikalbant kilo klausimas, kaip naudingiau būtų suvartotos šių metų 
biudžeto sumos, apie 90 milijonų, skirtos kariuomenei ginkluoti, kai pui- 
kiausiai ginkluota čekų kariuomenė be pasipriešinimo buvo nuginkluota. 
Pareiškiau nuomonę, kad tos sumos bent pusė praverstų dvasiai ginkluoti, 
mokykloms statyti. Mūsų kariuomenė neatsigins, o susipratusi stiprios 
dvasios tauta galės laikytis net sunkioje okupacijoje... Mačiau, kad bešne- 
kučiuojančių suabejota kariuomenės reikšme sąlygomis, kai didžiosios 
valstybės leidžia Hitleriui sauvaliauti. 

III.21 nuvykau į Kauną vyskupų pasitariman. Ten paaiškėjo, kad min. 
Leonas III.17 padavė prašymą atleisti, nes negalįs būti Kabinete, paremtame 


22 Jonas Navakas (1894-1945) — teisininkas, teisės mokslų daktaras, visuomenininkas, 
1933-1935 m. - Klaipėdos krašto gubernatorius (LE, t. 20, p. 99). 

taip siaura baze. Leonas susitikęs Bistrą paklausė: „Ar jūsų šliūbas su vol- 
demarininkais iširo?“ - „Taip“.- „O su liaudininkais?“ - „Ne“.- „Kodėl?“ - 
„Su voldemarininkais buvo civilinis, o su liaudininkais - bažnytinis“. 

III.22 turėjome pasitarimą, kuriame dalyvavo mons. Burzio; jis klau- 
sė vyskupų nuomonės apie Vyriausybės norimą gauti Katalikų akcijos 
statutą ir ateitininkus; jis maža teturi vilties, kad galima būtų susitarti pa- 
gal valdžios siūlomą projektą, nes kunigas Mironas nesuprantąs Katalikų 
akcijos svarbos, nė ateitininkų reikšmės... Vysk. Staugaitis, išgirdęs apie 
Klaipėdos likimą, pasiskubino namo. 

Romoje pas Graužinį min. Urbšiui pagerbti buvo sukviesta visa lie- 
tuvių kolonija; vaišių metu min. Urbšys susirinkusiems pasakė, jog Va- 
tikanas geriau suprantąs Lietuvos Bažnyčios reikalus negu mūsų vysku- 
pai. Matomai, mentita est iniguitas sibi!.. Tokį Urbšio posakį apie Romos 
nuolaidumą pranešė „XX amžiuje“ dalyvavęs priėmime vienas studentas 
teologas. 

Min. Urbšys, būdamas Romoje popiežiaus Pijaus XII koronacijoje, gavo 
pakvietimą užvažiuoti Berlynan. Užeina su atstovu Škirpa?* pas Ribentro- 
pa2*; valdininkas sustabdo Škirpą sakydamas, jog ministras norįs pasikal- 
bėti su vienu ministru. Min. Urbšys pasidžiaugęs, kad Klaipėdos reikalai 
susinormavę, reikia esą tikėtis, kad ateityje dar labiau išsilygins... 

Ribentropas taręs: „Ką čia bekalbėti apie ateitį; turite perleisti Klaipėdą 
Vokietijai, ir tai greičiausiu laiku“. Jis turįs žinių, kad Lietuva Klaipėdos 
krašte rengianti perversmą, sustiprinusi savo įgulą. „Privalote grąžinti be 
šūvio, nesišaukdami svetimos pagalbos. Jei tai būtų bandoma, kalbėtųsi 
nebe diplomatai, o kariškiai; jie, pradėję žygį, nežinia kur sustotų“. Jeigu 
įvyks geruoju perleidimas, Vokietija duosianti tam tikras teises uoste; Lie- 
tuva turėsianti „enge Beziehungen“ su Vokietija. 

Urbšys atsakydamas paklausė, ar negalima būtų rasti dar kitokio sprendi- 
mo? „Ne“.- „Gal pagaliau ir su tokiu sprendimu sutiks mano Vyriausybė“. — 
„Prašau pasirašyti“. - „Aš nesu įgaliotas“. — „Štai telefonas, susisiekite“. - „Aš 
negaliu ką nors daryti, nepasimatęs asmeniškai su savaisiais“. P Urbšienė?* 


23 Kazys Škirpa (1895-1979) - diplomatas, politikas (LE, t. 30, p. 32; JAV lietuviai, t. 2, 
p. 348). 

24 Joachim von Ribbentrop (1893-1946) - vokiečių nacių politikas, 1938-1945 m. — Vo- 
kietijos reicho užsienio reikalų ministras ir užsienio politikoje Hitlerio planų vykdytojas. 
Jis pasirašė Ribentropo-Molotovo paktą 1939 08 23 (LE, t. 25, p. 214). 

*5 Marija Urbšienė-Mašiotaitė (1895-1959) - kultūros istorikė, J.Urbšio žmona (LE, 
t. 32, p. 315). 


276 Vysk. KAZIMIERAS PALTAROKAS 


apibūdino šitą momentą žodžiais: bolševikai nesielgia taip su savo kali- 
niais, kaip vokiečiai su mumis. 

Vos min. Urbšys sugrįžo, Vokietijos atstovas d-ras Zechlinas, kad ir la- 
bai mandagiai, prašė atsakymo. Ministrų Kabinetas posėdžiavo 14-19 val. 
ir nutarė ultimatumą priimti. Sušauktame Seimo posėdyje prieš kalbėjęs 
gen. Čaplikas, Putvys ir Viliušis““. Kiti pritarė Ministrų Kabineto nutari- 
mui. III.22 rytiniame „Lietuvos aide“ atspausdintas vokiečių reikalavimas 
1r Lietuvos sutikimas grąžinti Klaipėdos kraštą Vokietijai. 

Šv. Juozape buvo Kabineto posėdis. Ministrai svarstė Kabineto bazės 
praplėtimą. Išskyrus kun. Mironą, kuris tylėjo, visi klabėjo ta prasme, kad 
reikia įsileisti du krikščioniu ministru ir vieną liaudininką. Mironui pave- 
dė tai pranešti prezidentui. III.23 Mironas pasikvietė d-rą Bistrą ir pasiūlė 
koaliciją su katalikais be liaudininkų, su kuriais krikščionys buvo susitarę 
veikti išvien. Bistras sukvietė savuosius ir svarstė, kas daryti. Nutarė vieni 
neiti Kabinetan, nes neišjudinsią Smetonos sutingimo, nesujungsią tautos, 
progai pasitaikius būsią išstumti. Savo nutarimą pranešė liaudininkams, 
kurie pasakė, kad jiems pritarią ir socialdemokratai, nors patys nenorį lįsti 
priešakin. Apie tai d-ras Bistras painformavo kun. Mironą. 

III.23 gatvėje sulaikė d-rą Skrupskelį buvęs kariškas cenzorius Vilutis"? 
ir sako: „Koks jūsų dabar tas „amžius“, pilnas tuščių vietų, nebegalima 
nieko tikro sužinoti, nė suprasti“. - „Tai VDV darbas“, - atsako Skrupske- 
lis. - „Tik dabar aš tesupratau, kokį durną darbą esu seniau dirbęs“, - pri- 
pažįsta Vilutis. „Turime dar antrą cenzorių d-rą Zechliną, kuris dar dau- 
giau brauko negu VDV“, - baigė pokalbį Skrupskelis. 

III.24 užėjau pas t. marijonų provincijolą d-rą Vaišnorą?8; pasisakė bu- 
vęs tėviškėje, Marijampolės apylinkėje: brolis mobilizuotas, tėvas išvary- 
tas su padvada; palikusios moterys verkiančios... Žmonių nuotaika labai 
nepalanki tautininkams. Marijampolėje turgus virtęs mitingų; atsiradę 
balsų - teateinąs Hitleris, dar jie galėsią gyventi, o dabar antstolis greit 
išvarysiąs iš ūkio. Policija išvaikiusi mugę... 


26 Jonas Viliušis (1896-1988) - miškininkas, visuomenininkas, 1936-1940 m.- Seimo 
atstovas. 1944 m. pasitraukė į Vakarus, gyveno Kanadoje (LE, t. 34, p. 99). 

27 Juozas Vilutis (1900-1997) - teisininkas, 1930-1935 m. — vyriausiasis karo cenzorius 
(LE, t. 34, p. 254; JAV lietuviai, t. 2, p. 493). 

28 Juozas Vaišnora, MIC (1905-1987) - kunigas marijonas. Į Marijonų vienuoliją įstojo 
1926 m., 1927 m. išvyko studijuoti į Romą. Kunigystės šventimus gavo 1932 m. Tęsė studi- 
jas Romoje, įgijo filosofijos ir teologijos daktaro laipsnius. Ėjo atsakingas pareigas Romos 
tarptautinėje marijonų kolegijoje (KKŽ, 1988, p. 166). 

Į tautininkų susirinkimą buvęs atvykęs min. Indrišiūnas; tautininkai 
pasakę, jie negalį nė atsiliepti, nes žmonės laiką visų nelaimių kaltinin- 
kais tautininkus. Pagaliau vietos pirmininkas taręs - ar sodžius padūkęs, 
ar tautininkai galutinai subankrutavę. Anot provincijolo, tokias atmainas 
žmonėse padaręs „Žygis“, kuris priminęs ir pavaizdavęs kruvinas anų 
metų žaizdas, kad juos šaudė... 

III.24 savanorių pirmininkas pulk. Gužas?" nuėjo pas Mironą ir pasiūlė 
panaikinti Tautininkų sąjungą, sudaryti patriotinį frontą iš visų srovių; iš 
geriausių fronto žmonių sudaryti Ministrų Kabinetą. Ministras pirminin- 
kas iš principo pritaręs. Kilo naujo ministro pirmininko klausimas. Miro- 
nas pasiūlė Tūbelį, Gužas nepritarė. „Tonkūną?“ - „Ne“.- „Tai kas?“ Gužas 
atsakė: „Vienintelis kandidatas gen. Raštikis“. Gužas per radiją paskelbė. 
Mironas atšaukė savo pritarimą. 

IIi.25 pirmą sykį arkivyskupas paprašė jį pavaduoti — suteikti klieri- 
kams šventimus. Šventinau savus, kauniečius ir kaišiadoriečius - monori- 
tus ir padiakonius. Pradėjęs padiakoniams įspėjimą „filii dilectissime - ite- 
rum atgue iterum considerare debetis, guod onus hodie ultro appetitis...“ 
taip susigraudinau, kad negalėjau skaityti. Po šventimų sėdau mašinon ir 
drožiau namo, pavasario saulei gadinant kelią. 

III.26 užėjo buvęs Klaipėdos skyriaus ELTOS redaktorius p. Radzevi- 
čius? kurs kraustydamas žmoną su vaikais vos neužvažiavo ant Hitlerio. 
Pasakojo, koks tai Karaliaučiaus profesorius esąs aprašęs Lietuvos dievaitį 
Kerpenį, gyvenusį miškuose, balose, suglebėlių globėją. Tokių balų ir girių 
tebelikę apie Lėną. Smetona esąs Kerpenio globotinis. 

III.27 popietėje suskambo telefonas; kalba moteriškas balsas: „D-ras 
Bistras prašė pranešti, kad ministru pirmininku paskirtas d-ras Černius*?!“, 
Šit ateina gen. Pundzevičius pasiklausyti Kauno naujienų. „P. generole, ar 
žinai paskutinę naujieną?“ - klausiu. - „Ne“, - atsako. „Gen. Černius - mi- 
nistras pirmininkas“. - „Negali būti. Gal Raštikis?“ — „Rasi apsiriko prane- 
šėja, bet aš gerai nugirdau“. 

Vėl suskamba telefonas: „Ar mano vyras pas Ekscelenciją?“ - klausia 
p. Pundzevičienė. „Taip“. - „Aš norėjau pranešti ką tik radijo paskelbtą 


2 Petras Gužas (1892-1945) - Lietuvos kariuomenės pulkininkas, savanoris (LE, t. 8, 
p. 70). 

30 Petras Radzevičius (1894-1959) - visuomenės veikėjas, žurnalistas, nuo 1933 m. - EL- 
TOS redaktorius ir ELTOS atstovas Klaipėdoje (LE, t. 24, p. 404). 

*! Jonas Černius (iki 1919 m. - Černiauskas) (1898-1977) - Lietuvos valst. ir kar. veikėjas, 
brigados generolas (LE, t. 4, p. 172; VLE, t. 4, p. 317). 

žinią, kad gen. Černius paskirtas min. pirmininku“. - „Ašjau pasakiau“. — 
„Aa“. Sakau p. generolui: „Tai neapsirikta“. - „Černius - ne politikas, ne 
diplomatas, pataikūnas; Raštikis bent gerai kalba, Černius visai nekalba; 
matomai, Černius daugiau turi prezidento pasitikėjimo negu giminaitis 
Raštikis“, - baigė Pundzevičius. 

Vakar Raštikis kalbėjo per radiją ginklų vajaus reikalu. Išskaičiavo vi- 
sas šalies apsaugos priemones; be ginklų, dar esą reikia geros užsienio 
ir vidaus politikos; pabrėždamas pasakė, kad Vyriausybę pavesta suda- 
ryti naujam asmeniui ir naujais pagrindais. Vėliau paaiškėjo, kad į naują 
Ministrų Kabinetą būsiąs pakviestas d-ras Bistras, kad Kabinetas būsiąs 
koalicinis su liaudininkais. 

III.28. Kiek sykių grįžtu iš Kauno, užeina gen. Tamošauskas pasiklausti 
žinių. Pasakiau jam apie gen. Černių. Tamošauskas tarė: „Černius mo- 
kytesnis už Raštikį, baigęs užsienyje karo ir inžinerijos akademijas, bet 
Raštikis rimtesnis“. Papasakojau Kauno naujienas. Gen. Tamošauskas at- 
sisveikino patenkintas, kad pagaliau tautininkai subankrutavo. 

Popietėje skambina gen. Pundzevičius ir praneša naujo Ministrų Kabi- 
neto sąstatą: min. pirm. gen. Černius, premjero pavad. Kazys Bizauskas“, 
užs. reik. min. Urbšys, krašto aps. min. gen. Musteikis?“ teisin. min. d-ras 
Antanas Tamošaitis*““, fin. min. gen. Sutkus*“, švietimo [min.] d-ras Bis- 
tras, žemės ūkio [min.] d-ras Krikščiūnas““, sus. [min.] inž. Germanas. Taip 
tai tryliktais sauvaliavimo metais, praradę Vilniją ir Klaipėdą, subyrėjo 
tautininkai. 

TII.30 iš Kauno sugrįžo nuvežęs patvirtinti mažosios Panevėžio klierikų 
seminarijos planus. Parvežė žinių, jog Kabineto pasikeitimą nulėmęs gen. 
Raštikis; jis pasakęs prezidentui, jei patys nesudarysią naujo Kabineto, 
jis turėsiąs suorganizuoti. Prezidentas radęs tris patikimus kandidatus 
į premjerus: Tūbelis, Mironas ir Černius. Buvę pagaliau nusistatyta min. 
pirmininku skirti Černių. Tonkūnas ypač nenorėjęs pasitraukti. 


*2 Kazimieras Bizauskas (1893-1941) - Lietuvos valstybės veikėjas, diplomatas (LE, t. 3, 
p. 58; VLE, t. 3, p. 270). 

*8 Kazys Musteikis (1894-1977) - karinis ir politinis veikėjas, brigados generolas, 1938— 
1940 m. — užsienio reikalų ministras (LE, t. 19, p. 424; JAV lietuviai, t. 1, p. 714). 

*4 Antanas Tamošaitis (1894-1940) - advokatas, docentas, teisingumo ministras (1939 
1940) (LE, t. 30, p. 321). 

35 Jonas Sutkus (1893-1942) - divizijos generolas, 1939 III-XI - finansų ministras (LE, 
t. 29, p. 236). 

36 Jurgis Krikščiūnas (1894-1947) - agronomas, kooperatininkas, visuomenės veikėjas, 
1926 ir 1939 m. - žemės ūkio ministras (LE, t. 13, p. 114). 

Vakarykštis studentų mitingas buvęs sušauktas neva patriotiniam 
frontui organizuoti, o vyko šūkiu „tautininkams laidoti“; jie pasveikino 
naują Vyriausybę, bet atsisakė sveikinti prezidentą; nutarė, kad egzista- 
vimas dabar esamų partijų (tėra tik Tautininkų sąjunga, kitos uždarytos) 
nesuderinamas su paskelbta lietuvių vienybe. Pirmą sykį darė per miestą 
eitynes, nelydimi policijos. 

IV.30 atėjo su vizitu atsikrausčiusio iš Klaipėdos pedagoginio instituto 
direktorius Mačernis“? ir pasakė, jog bent nuo rudens būsiąs reikalingas 
institutui kapelionas; labai gražiai kalbėjomės apie tai, kad mūsų moky- 
klose per daug mokymosi, per maža auklėjimo, kad nėra ryšio tarp atskirų 
objektų, ypač kiti dalykai nederinami su tikyba: istorikas dėsto savaip, 
gamtininkas - savaip, kapelionas — savaip. Paminėjau, kad tuo reikalu esu 
išleidęs ganytojišką raštą. 

IV.5 buvo pas mane vyskupijos kapelionų suvažiavimas. Pranešimai 
iš vietų parodė, jog ateitininkai visose mokyklose stiprūs ir gausūs, kad 
toma savos spaudos, o „Mokslo dienos“ nemėgiamos, nežiūrint piršimo; 
skautai kone visur yra mažuma, dažnai pakrikę, tolsta nuo Bažnyčios, 
kapelionų... 

Daviau kapelionams tokių nurodymų: ateitininkai nors gali atviriau 
veikti, tačiau neprivalo daryti jokių netaktų, kad niekas neturėtų progos 
nusiskųsti jų elgesiu. D-ras Bistras tuojau neturėtų būti spaudžiamas at- 
šaukti 1930 m. aplinkraštį, tik privalėtų toleruoti kol kas faktinę padėtį. 
Vyskupams teks tartis su Švietimo ministerija (taip jau esu rašęs arkivys- 
kupui ir kai kuriems vyskupams), kad pakeistų aplinkraštį, bet gal negrą- 
žintų ateitininkų mokyklon. 

Stabilizavus ateitininkų padėtį juridiniu atžvilgiu, reikėtų vyskupams 
legalizuoti skautus bažnytiniu atžvilgiu, duodant jiems kapelionus: sve- 
timose rankose be dvasinės globos jie gręžiasi nuo Bažnyčios. Taip pat 
reikėtų padaryti su angelaičiais ir jaunaisiais ūkininkais. Dabar gera, ne- 
praleistina proga sureguliuoti organizacijų būklę. 

IV.5 laikraščiai paskelbė naujos Vyriausybės deklaraciją. Bažnyčios 
reikalus gen. Černius taip išdėstė: „Bažnyčia turi didelės reikšmės auklėji- 
mo ir dorinimo srityje. Dėl to Vyriausybė brangins Bažnyčios bendradar- 
biavimą; kad tas bendradarbiavimas būtų darnus, Vyriausybė rūpinsis 


*7 Mečys Mačernis (1897-1968) - pedagogas, 1926-1934 m. - Klaipėdos pedagoginio 
instituto vicedirektorius ir direktorius. 1941 m. ištremtas į Sibirą (LE, t. 17, p. 41). 

sutvarkyti valstybės ir Bažnyčios santykius, pagrįsdama juos abišalio pa- 
sitikėjimo dvasia“. | 

IV.6 gavau prof. Šalkauskio laišką. Jame rašo: „Ar Marius ir K. turės 
nuo scenos išsikraustyti, nėra dar tikrybės. Šie tipai mobilizuoja savo jėgas, 
norėdami įvykdyti restauraciją. Jiems dar nepakanka to tamsaus darbo, 
kuris pavergė kraštą į materialinę ir moralinę vergovę. Neabejoju, kad 
istorija griežtai pasmerks tą jų žygį, bet tuo tarpu viešpatauja mūsų krašte 
jo išdavos: servilizmas, dezorientacija, dezorganizacija, susiskaldymas, 
pasyvumas, inercija, girtavimas, karjerizmas, liokajų dvasia ir t.t.“ 

IV.7 kun. Prunskis rašo: „Tikiuosi Ekscelencija atleisite, kad šia proga 
išpasakosiu vieną savo rūpestį: kai kas iš kolektyvo pareiškė pageidavimą, 
kad laikraštis pats tuojau pasisakytų už civilinę metrikaciją; tai esą dar 
pagerintų mūsų santykius su kita grupe, kuri paremtų Teologijos fakul- 
teto reikalus. Tuo tarpu jokio kolektyvinio nutarimo nėra, bet anksčiau ar 
vėliau šis klausimas iškils. Bręsta man nelengva situacija ir būčiau labai 
dėkingas, jei sulaukčiau direktyvų iš Ekscelencijos. 

Antra, šiomis dienomis norėdamas suorganizuoti kasdieninius tele- 
foninius pranešimus iš Varšuvos, buvau nuvykęs į Lenkiją. Turėjau pro- 
gos stebėti ten gražius katalikų laimėjimus, ir, be to, susitikau su JE kard. 
Hlondu*“. jis kalbėjo labai prielankiai Lietuvai ir pridėjo, kad kviečiant 
į Lietuvą jis mielai sutiktų atvažiuoti. Jaučiu pareigą Ekscelenciją apie tai 
painformuoti, o jau Ekscelencija nuspręsite, ar atėjo laikas su lenkų katali- 
kais užmegzti artimesnį kontaktą. 

Kaune dabar gyvas tempas. Daug gandų, spėliojimų, bet nemažai ir 
ryžtingumo. Kolektyvas turi gražių vilčių. „XX amžiaus“ padėtis gerėja. 
Mūsų tiražas jau svyruoja apie 10 000. Velykinio numerio net turėjome 
spausdinti apie 11 000. Būna dienų, kad užprenumeruoju daugiau kaip 
20 naujų asmenų. Būtų mums malonu, kad ir Ekscelencija malonėtumėte 
kada nors ką parašyti“. 

IV.10 užėjo pas mane d-ras Mačiulis“? iš Užsienio reikalų ministerijos. 
Pasikalbėjime apie įvykius pasakė kai kurių detalių, kurios man nebuvo 
žinomos. Dar lapkričio mėn. vokiečiai iškėlę vienuolika reikalavimų, ku- 
riuos Lietuva įvykdė. Bet brendo neišvengiamas ginkluotas konfliktas su 
Klaipėdos vokiečių organizacijomis. P.Urbšiui būnant Romoje popiežiaus 


8 Kard. August Hlond (1881-1948) - lenkų primas (LE, t. 8, p. 280). 
39 Petras Mačiulis (1895-1978) - teisininkas, diplomatas, nuo 1935 m. - Užsienio reikalų 
ministerijos referentas (LE, t. 17, p. 46). 

koronacijoje, Mironas jam paskambino, kad užvažiuotų Berlynan, par- 
vežtų šiokių ar tokių žinių, nes susidūrimas neišvengiamas dėl klaipėdie- 
čių provokacijų. Užėjus Urbšiui pas Ribentropą ir pasakius, jog Lietuva 
įvykdžiusi, ko buvo prašyta, bet jis prašytų sudrausti klaipėdiečius, nes jų 
veiksmai esą nebesuderinami su pareigomis valstybei, kad jie autonomi- 
niame krašte... Ribentropas fiurerio vardu pradėjęs dėstyti reikalavimus 
grąžinti Klaipėdą, pridėdamas: jei geruoju viskas bus grąžinta, tai būsią 
turėta prieš akis ekonominiai reikalai, kurių Lietuva, kaip jis esąs girdėjęs, 
turinti Klaipėdoje. Tuos pažadus kartojant įėjęs stenografistas ir užfiksa- 
vęs, nors karinis atstovas Škirpa nebuvo įleistas, kad nebūtų pasikalbė- 
jimo liudytojas. Pašnekesys tęsėsi 40 minučių. Išėjęs Urbšys buvęs visai 
prislėgtas ir taręs Škirpai: „Štai kaip per 40 minučių žmogus paverčiamas 
niekais“. Sugrįžus Kaunan Ministrų Kabinetas vokiečių reikalavimus pri- 
ėmė; Seime, išskyrus p. Urbšį, nedalyvavo nė vienas ministras. Tai davę 
progos Lozoraičiui piktintis ir apgailestauti Urbšio padėtį. 

Urbšys nebenorėjęs būti užsienio reikalų ministru, net manęs bent 
laikinai iš politikos pasitraukti. Negavus kitų kandidatų, buvęs paliktas. 
Bizauskas, Bistrui sergant, perimdamas iš Tonkūno Švietimo ministeri- 
ją, pasakęs, jog mokytojai nebūsią spardomi, o ministrui palinkėjęs būti 
laimingesniam už jį, nes jam seniau pasitraukus iš ministerijos, gatvėje 
nebesisveikinę jo buvę valdiniai... Keičias rūbas margo svieto. Bet greit 
pagijo ir Bistras. 

IV.14 grįždamas iš Kauno užvažiavo kun. Mozūras, dėl kurio nesusi- 
pratimo su Daugailių mokytojomis buvo neseniai rašyta kurijos Švietimo 
ministerijai. Sakėsi asmeniškai buvęs pas švietimo ministrą, kuris tos bylos 
dar nematęs, tačiau išdėsčius pasakęs, kad dabar nesąs patogus laikas per- 
kelti, bet tuojau duosiąs įspėjimą mokyklos vedėjui ir mokytojams, o lig 
rudens tinkamai sutvarkysiąs reikalą. Rodos, neatsargu bylos neištyrus 
duoti pažadus; atrodo, ir kunigas ne be kaltės - būta pasikarščiavimo. 

IV.15 grįžo iš Kauno panevėžiečiai iš pavasarininkų vadovų suvažia- 
vimo. Tuo pačiu metu buvo kitas pasitarimas, kuriame dalyvavo min. Bi- 
zauskas ir Bistras. Bizauskas dalyviams aiškino, kad nereikia norėti staigių 
pakeitimų, kad pamažėle turės viskas pasikeisti; negalima laužti to, kas 
yra, bet viskas turės evoliucionuotis... Taip ministro pirmininko pavaduo- 
tojas nuramino karštuolius, kurie laukė greitų atmainų. 

Bistras paklaustas pasakė, jog tarp Bažnyčios ir valstybės nesą jokių 
santykių; bet šitaip nebeturės būti; pagysiąs min. Urbšys ir baigsiąs tą 
klausimą. Painformavo, kad vienas didžiausių rūpesčių esąs biudžetas; 

valstybės kasa esą perimta beveik tuščia, vos vos pajėgs išmokėti valdi- 
ninkams algas; biudžetą teksią sumažinti bent 60 milijonų; bet daug su- 
taupysią nedarydami bereikalingų išlaidų vienos srovės ugdymui; rasi 
nebegalėsią mokėti ūkininkams priedų. 

IV.16 gavau kun. Lipnicko laišką: „Labai nuoširdžiai dėkoju už tėvišką 
laišką, kurį šiomis dienomis man prisiuntėte. Dovanokite už atvirumą, — 
šitas laiškas man atnešė daug giedros, nes išblaškė ūkanas, kurios jau kuris 
laikas mane slėgė. Negalėjimas dėl visos eilės priežasčių privažiuoti su 
savo teze prie galo man labai daug neramumų buvo sukėlęs. Dabar švie- 
siau žiūriu, nes matau, kad Ekscelencija tikrai tėviškai mokate suprasti, 
paguosti ir sustiprinti ateičiai... 

Dabar dėl kun. Sušinsko studijų, apie kurias Ekscelencija rašėte. Pary- 
žius žurnalistikai ir platesnėms apologetinėms studijoms yra, mano nuo- 
mone, tinkamiausia vieta. Čia galima mokytis ne vien iš knygų, bet ir iš 
gyvų žmonių. Paryžiuje yra ypač lengva susitikti asmeniškai ir padisku- 
tuoti su pačiomis žymiausiomis katalikų asmenybėmis. Tik kalbantis gali- 
ma pastebėti visus niuansus, kurie knygose labai sunkiai yra suvokiami. 

Dėl išsiblaškymo, tai tiesa, Paryžiuje jo per daug yra. Geležinės reikia 
valios, norint pasirinkti asmeninius dalykus ir prie jų prisėsti. Bet man 
atrodo, kun. Sušinskas valios turi labai daug. Apsigyvenęs bus tarp pran- 
cūzų, neleis laiko gatvėje su lietuviais. Yra ir daugiau lietuvių, kurie tik iš 
bėdos tenori susitikti su savaisiais, nes nori gerai išmokti prancūziškai ir 
dirbti savo darbą. 

Lietuviui kunigui Paryžiuje bloga, jei nori būti tikrai kunigiškas. Ge- 
rokai yra kai kuriuose lietuvių sluoksniuose dvasinio ir moralinio skurdo 
ir tiesiog sunku yra susilaikyti nėjus jiems į pagalbą. Mane tai šiemet kiek 
išmušė iš vėžių ir atėmė laiko. Darysiu pasiuntinybėje žygių, kad ji pasi- 
rūpintų turėti Paryžiuje vieną lietuvį kunigą specialiai lietuvių dvasiniams 
reikalams. Tada studijuojąs kunigas nebūtų trukdomas. 

Dvasiniu požiūriu Paryžius gali šventą padaryti, bet gali ir sugadinti. 
Viskas priklauso nuo žmogaus. Paryžiaus katalikų herojiškumas labai stip- 
rinančiai veikia. Katalikų akcijos epochoje stengiamasi nebėgti nuo blogio, 
bet jį nugalėti. Kun. Sušinskas sugebėjo Lietuvoje apaštalauti, turėtų suge- 
bėti ir Paryžiuje, akivaizdoje blogio dar daugiau dvasinės ugnies įsigyti. Ta 
proga priminsiu, kad lietuvis kunigas, apaštališkos dvasios, galėtų Paryžiu- 
je ir tarp lietuvių studentų, kurių yra apie 70, suvaidinti didelę rolę. 

Faktas yra, kad pasauliečiai studentai, kartais net geriausi katalikai, 
būdami užsienyje nutolsta savo dvasia ir gyvenimu nuo katalikybės prin- 

cipų. Kunigo draugystė gali labai stiprinančiai juos veikti. Mums svarbu, 
kad užsienyje einą mokslus žmonės, pasauliečiai, grįžtų į Lietuvą su skais- 
čia siela ir su gražiais nusistatymais katalikybės atžvilgiu. Kun. Sušinskas, 
kaipo sugebąs prieiti prie visų, galėtų, mano nuomone, suvaidinti nemen- 
ką rolę ir tarp Paryžiaus lietuvių studentų. Tai labai stiprinančiai veiktų 
ir jį patį... 

Lietuvos įvykiai labai domina ir Paryžiaus lietuvius. Galima būtų papa- 
sakoti kai kurių ir labai įdomių pavyzdžių, charakterizuojančių kai kurios 
grupės asmenų nuomonės pasikeitimą, tik gaila, kad ... užvakar buvau 
svečiuose pas Smetonas, kur buvo Bačkiai*!?, Gustainis?" ir kt., ir tikrai kai 
kurios pastabos buvo labai įdomios. Jei karas nepavers griuvėsiais mūsų 
tėvynės laisvės, tai, atrodo, katalikiškajam darbui perspektyvos būsiančios 
gana šviesios...“ 

IV.16 užėjo vykstanti Utenon atsarginė mokytoja, mokytojavusi Klai- 
pėdos krašte, Panemunės mokykloje. Matė vokiečių kariuomenę, žen- 
giančią į Klaipėdą Luizės tiltu: didingas vaizdas organizaciniu atžvilgiu. 
Memellūnderių minia iki užkimstant kriokė „Heil!“, o į mūsiškius žiūrėjo 
tokiomis akimis, kad, rodos, tuojau puls mušti. Aplankė žydų šeimą. Vyras 
keliais atvejais sumuštas reikalaujant pinigų, žmona su vaikais terorizuota, 
nusiminusi aimanavo: „Geriau būtų buvę, jei mes šunimis, o ne žydais 
būtume gimę...“ 

Padegę sinagogą. Ugniagesiai jos negesino, tik saugojo kitus trobesius 
nuo gaisro; pusberniai mėtė akmenimis, daužė jos langus. Matydama tai 
viena vokietė tarė: „Mano Dieve, juk ir jie žmonės“. Sugrįžus antru atveju 
pasiimti daiktų, tie patys žmonės vėl sveikino lietuviškai: „Labas“. Kalbi- 
na nevažiuoti - jie nieko nedarysią. Klausiu: „O ką mes čia valgysime?“ 
Atsakė: „Tai jau jūsų dalykas“. Pirkliai gailėdamiesi sakė: „Turgai jau pasi- 
baigė“. Visai pasikeitė nuotaika lietuvių naudai. 

IV.16 atsilankė iš Romos atvykę t. marijonai - kun. Rėklaitis“? ir vienas 
kunigas lenkas. Paklaustas, ar kard. Pizzardo, paskirtas Studijų kongrega- 
cijos prefektu, pasiliks ir Katalikų akcijos vadovu, kun. Rėklaitis atsakė, 


310 Stasys Antanas Bačkis (1906-1999) - diplomatas; Ona Bačkienė (1907-2003) - peda- 
gogė (LE, t. 2, p. 32; VLE, t. 2, p. 424). 

ai Valentinas Gustainis (1898-1948) - žurnalistas, politikas (LE, t. 8, p. 60). 

*2 Kazimieras Rėklaitis, MIC (1887-1967) - kunigas marijonas, teologijos ir filosofijos 
daktaras. Mokėsi Peterburgo-Mogiliavo kunigų seminarijoje, Grigaliaus universitete. Ku- 
nigu įšventintas 1913 m., į Marijonų vienuoliją įstojo 1918 m. Nuo 1923 m. gyveno užsienyje 
(LB, t. 2, p. 374). 

gal Katalikų akcijai nebebūsianti skiriama taip žymi vieta, kaip ligi šiol, 
nes sukelianti labai daug pasipriešinimų iš valstybės pusės, kaltinamų 
politika... 

Šventasis Tėvas esąs dar neatsilsėjęs, nepriimąs bendrose audiencijose 
maldininkų, turįs daug laiko praleisti sodose... 

IV.16 šit pagaliau ateina pulk. Šklėrys*". Stengiausi patikrinti paleistus 
gandus apie gen. Adamkevičiaus?“ ir pulk. Saladžiaus?" rengtą perversmą 
prieš naują Kabinetą. Sakėsi ką tik buvęs Kaune ir niekas nieko nežinąs 
apie tai; esą grynas prasimanymas; galų gale gen. Adamkevičiui tokie da- 
lykai visai nerūpi. Pripažino, kad kariuomenė, nežiūrint privilegijuotos 
savo padėties, nebuvusi patenkinta režimu, gyvenusi bendrą visuomenės 
gyvenimą. 

IV.20 apsilankė su vizitu naujas divizijos vadas gen. Vitkauskas?“ at- 
vykęs į vietą gen. Pundzevičiaus, kuris paskirtas generalinio štabo virši- 
ninku. Paminėjau, kad keturių generolų dalyvavimas Ministrų Kabinete 
laiduojąs Vyriausybei ramų darbą, draudžiąs nuo perversmų. Tarė: „Nor- 
maliose sąlygose neturėtų taip būti, juo labiau kad kariuomenei daromas 
nuostolis, nes buvę ministrai kariškiai paprastai nebegrįžta į kariuomenę“. 
Labai teigiamai charakterizavo gen. Černių ir Musteikį. 

IV.21 gavau kun. Barausko laišką: „Visi dalykai vystosi labai palengva, 
kartais pasitaiko šiokių tokių šiurkštumų, bet šitai turbūt natūralu. Švieti- 
mo ministeris, atrodo, visai savistovus ir yra padaręs ne vienoj vietoj gestų, 
tai grąžinimas kapeliono į senąsias pareigas, nuo kurių buvo atleistas p. 
Tonkūno. Paskui reikalai su „Naująja romuva“, kuri vėl leidžiama į gim- 
nazijų skaityklas, nors šį pranešimą cenzūra buvo išbraukusi (patarus p. 
Masiliūnui), bet švietimo ministeris d-ras Bistras liepė cenzūrai praleisti ir 
„N.romuvoje“ šiuo reikalu yra pranešimas. 

Sovietų atstovybė Lietuvoje labai nepatenkinta dėl paskaitų ciklo apie 
Rusiją, kurį rengia katal. univers. taut. draugija. Labai jaudinasi, nepa- 
prastas jautrumas. Kun. St.Yla?? yra gavęs raštą iš vyskupijos kurijos, kad 


35 Alfonsas Sklėrius-Šklėrys (1890-1941) - artilerijos pulkininkas, dailininkas, 1935— 
1940 m. artilerijos pulko vadas Panevėžyje (LE, t. 28, p. 61). 

34 Edvardas Adamkavičius (Adomkevičius, Adamkevičius) (1888-1957) - Lietuvos 
karinis veikėjas, divizijos generolas (VLE, t. 1, p. 73). 

5 Pranas Saladžius (1893-1965) - pulkininkas (LE, t. 26, p. 320). 

316 Vincas Vitkauskas (1890-1965) - generolas (LE, t. 34, p. 412). 

317 Stasys Yla (1908-1983) - Kauno arkivyskupijos kunigas, spaudos ir visuomenės vei- 
kėjas. Mokėsi Kauno kunigų seminarijoje ir VDU Teologijos-filosofijos fakultete. Kunigo 
šventimus gavo 1932 m. Porą metų mokytojavo, po to dėstė VDU, buvo katedros vedėjas. 

atiduodamas straipsnius laikraščiams turi pristatyti kurijai patikrinti. Šis 
raštas jamn atsiųstas ryšium su straipsniu dėl plačiosios ir siaurosios kata- 
likybės, kuris tilpo „XX amžiuje“, Nr. 62, 1939 m. kovo 17 d. Bus ir „Drau- 
gijoje“ straipsnis tuo klausimu. Tam dalykui ėmėsi iniciatyvos vyriausias 
šefas. Bendrai kun. Yla nebeturi markės senesniojoje kartoje, nori ramumo 
ir poilsio ir... 

Šis dalykas sukėlė didelį dalyką. Prie jo rengiamasi. Nenustebkite, Eks- 

celencija, jei spaudoje pasirodys šiek tiek aštresnis straipsnis. Jau kartumo 
saikas visuose kolektyvo žmonėse prisipildė. Šiaip daug visokių gandų, 
bet dėl gandų skleidimo smarkiai baudžiama, todėl ir susilaikau nuo 
jų... 
IV.23 gavau Telšių vyskupo laišką: „Gaila, kad Tamsta nebuvai mūsų 
konferencijoje. Tos priežasties dėlei man teko per sunki rolė: mat vienas 
ju. To ketvirtojo keista pasireiškė nuomonė: ateitininkų gimnazijose nerei- 
kią, o už gimnazijos sienų reikią juos sujungti su pavasarininkais. Nutarti, 
tiesą pasakius, mes nieko nenutarėme. 

Iš visos kelionės tėra ta nauda, kad suėjome į kontaktą su naujos Vy- 
riausybės žmonėmis. Aš turėjau gana ilgą pasikalbėjimą su p.Bizausku, 
o Bistras ketvirtadienį atvyko į mūsų konferenciją ir plačiai nušvietė visą 
situaciją. Detalės per daug užimtų vietos, ir pagaliau joms šiame laiške ne 
vieta. Bendrai kalbant, Bažnyčios atžvilgiu perspektyvos neblogos. 

P.Bistras pareiškė norą turėti suformuluotus mūsų pageidavimus. 
Nutarėme dabartinei Vyriausybei pakartoti mūsų memorandumą, kuris 
pernai metais buvo pasiųstas ministrui pirmininkui ir prezidentui. Į tą 
raštą juk negauta jokio atsakymo, o ten išreikšti visi mūsų pageidavimai. 
Jei Tamsta jau esi pasveikęs, o manau, kad taip, tai gal malonėtumėte pas 
mane atvykti kad ir kokį ketvirtadienį...“ 

IV.27 „XX amžius“ atspausdino žinutę: „Po anksčiau buvusių min. 
Urbšio ir mons. Burzio pasitarimų bei po min. Urbšio pasikalbėjimų su 
atitinkamais asmenimis Vatikane, Bažnyčios ir valstybės santykių spren- 
dimas yra pasistūmėjęs pirmyn. Min. Urbšys šiomis dienomis pateiks Mi- 
nistrų Tarybai svarstyti paruoštą susitarimo projektą“. 

IV.28 gavau vysk. Būčio laišką: „Mūsų jaunuomenės reikalų sutvarky- 
mas man labai rūpėjo ir teberūpi. Net ketinau kištis į tuos dalykus, aiškiai 


1943 m. kovo mėn. vokiečių suimtas ir dvejus metus kalintas Štuthofo koncentracijos sto- 
vykloje. Išėjęs iš lagerio, dirbo lietuvių išeivių sielovados darbą Europoje, 1950 m. išvyko 
į JAV, ten ir mirė (LE, t. 8, p. 395; LB, t. 3, p. 484; JAV lietuviai, t. 1, p. 355). 

žinodamas, kad neturiu teisės jų tvarkyti. Mano laimė, kad besiruošiant 
eiti pas vieną žymų generolą Kaune įvyko vyskupų konferencija. Savo su- 
manymą pasakiau dviem ganytojam; vienas nutylėjo, kitas sadraudė. Juk 
taip ir reikėjo. Tie dalykai yra ne mano, o vyskupų konferencijos. 

Man gaila tik tiek, kad konferencijai pasibaigus nesimačiau nė su vienu 
ganytoju ir nepatyriau, kaip tas reikalas tapo aprūpintas. Kalbėjau apie tą 
dalyką su monsinjoru Burzio. Jis, mano sumanymą patyręs, pasakė; „La 
santa Sede ė gelosa di gueste cose, che essa stessa ha datrattare“. Taigi Jūsų 
Ekscelencija mato, kad aš turiu gana rimtų priežasčių nesikišti į skaudžiai 
man rūpimą dalyką, kurį sutvarkyti yra įpareigoti kiti...“ 

IV.27 grįžo iš Paryžiaus kun. Lipnickas, gavęs ekonominių, socialinių 
ir politinių mokslų licenciatą ir paskirtas Panevėžio pedagoginio instituto 
tikybos metodikos lektorium. Sakė, prezidentas rašęs savo sūnui, kuris 
Paryžiuje gilina savo specialybę - teisę, jog jaučiasi apsivylęs tautininkais; 
kai kurie pasirodę buvę visai neverti pasitikėjimo; kai kurie katalikai esą 
vertesni. Tai paveikę Smetoniuką, kuris lig tol buvęs labai griežtas, pritar- 
davęs įsakymui valdininkams priklausyti Tautininkų sąjungai, darbuotis 
jų organizacijose, skaityti jų srovės laikraščius... 

IV.29 Panevėžyje švietimo ministras d-ras Bistras turėjo pranešimą ei- 
namaisiais klausimais. Nakvojo pas mane. Išsikalbėjau apie naujo Kabine- 
to pastovumą; man pasakius, jog keturi generolai saugos nuo tautininkų 
pasikėsinimo, tarė: „Greičiausiai keturi generolai pražudys Kabinetą; Čer- 
nius dar nesijaučia ministru, tebeklūpčioja prieš prezidentą; Sutkus neturi 
finansų supratimo, siauras kariuomenės tiekimo viršininkas; Skučas esąs 
sukalbamas; Musteikis esąs savo vietoje. 

IV.30 dalyvavo moksleivių pamaldose katedroje. Man papasakojo, kad 
nepaprasto meto įstatymo, kuriuo naikinama Tautininkų sąjunga, prezi- 
dentas nepasirašė; net pasakė, jeigu ir Seimas priimsiąs, jis vis tiek nepa- 
sirašysiąs; jis esąs tautininkų šefas ir negalįs pats naikinti savo vadovau- 
jamos srovės. Kabinetas per Černių mėginsiąs daryti prezidentui įtakos; 
su juo būsią nelengva susikalbėti ir kitais klausimais, pvz., atėitininkų; 
reikėsią daryti be jo. 

Manąs ateitininkus sutvarkyti, atšaukdamas aplinkraštį: ką galėjo 
Šakenis, galįs ir Bistras. Man pasakius, gal esą lengviau būsią fiksuoti da- 
bartinę padėtį — laisvė veikti už mokyklos sienų, atsakė — panorėsią taip 
pat laisvai veikti kiti, būsią be kontrolės, o gimnazijose būsią visi direkto- 
riaus ar kitų mokytojų priežiūroje. Paminėjau, kad kiti moksleiviai nėra 
Katalikų akcijos nariai; todėl konkordato laisve negali naudotis bent už 


GYVENIMO BRUOŽAI 287 


mokyklos sienų be priežiūros, ateitininkus gi globoja vyskupas, kapelio- 
nai, kunigai... 

Priminiau skautus, kad jie išdygstą be Bažnyčios globos. Tarė, kad rei- 
kėsią leisti konfesinius skautus, sufederuotus su kitais; net jau e5ą žydų 
skautai; žodžiu sakant, norėtų sutvarkyti skautus taip, kaip savo laiku 
vyskupai siūlė ministrui Šakeniui, ko tas nepriėmė. Pasakiau: „Jei anaip 
įstatymas kliudytų sutvarkyti, tai ir dabartiniams davus dvasios vadus, 
tikybinė jų pusė pagerėtų, būtų saugesnė nuo pakrikimo“. 

Paminėjau taip pat jaunuosius ūkininkus (tai pradžios mokyklų žymi 
jaunimo dalis), jų vėliavos nešventinimo priežastis — reikalas įsileisti va- 
dais kunigus, o ne vien agronomus, mokytojus ir kitus, kurių ne vienam 
visai nerūpi tikybinė auklėjimo pusė, o terūpi vien ekonominė veikla, kuri 
ekonomiškai naudinga, bet Bažnyčiai pavojinga. Pasakė pasikalbėsiąs su 

Pagaliau užsiminiau mažosios klierikų seminarijos reikalą, kaip jis 
buvo sprendžiamas su Mironu; pasakiau seminarijon priimsiąs moksleivių 
dalį, kad bent tuo tarpu nereikės Švietimo ministerijai statyti Panevėžyje 
trečiosios gimnazijos, nes esamose mokyklose nebetelpa moksleiviai... 
D-ras Bistras visai pripažino Panevėžio seminarijos reikalą ir žadėjo rūpin- 
tis, kad būtų duota pašalpa seminarijai statyti irjai išlaikyti; tik pasiskundė 
šių metų biudžeto sunkumais netekus Klaipėdos. 

Išleidęs p. ministrą, nuėjau pas ateitininkus susirinkiman į „katakom- 
bą“. Pilna koplyčia kaip skruzdžių. Pirmą kartą apsilankė pedagoginio 
instituto studentės(-ai). Stebėjausi dalyvių kūrybingumu. Džiaugėmės 
atgauta laisve de facto, pasiryžome vienširdžiai laukti jos de jure; daviau 
direktyvų, kaip toliau elgtis: mokytis kuo geriausiai, laikytis kuo draus- 
mingiausiai, nebesislapstyti kaip iki šiol, bet nebūti akiplėšomis... Taip 
esant niekas nebedrįs drausti ateitininkų sąjūdžio. 

V.3 atvyko atsisveikinti arkiv. Arata, kuris, atleistas iš nunciatūros Lie- 
tuvoje, išvyksta Rygon, nes kaip Latvijos ir Estijos nuncijus negalėjo būti 
Lietuvoje Charge d'affaires kitų diplomatų užpakalyje, o kol nesutvarkyti 
reikalai su valstybe, Vatikanas neskyrė nuncijaus Lietuvai, kaip ir Lietuva 
Romoje laikė charge d'affaires. Pasakė, bevelytų gyventi katalikų krašte, 
nes ten ir gatvėje vaikščiodamas jaučiąs skirtumą. Drauge atvyko su vizitu 
nunciatūros charge d'affaires mons. Burzio. 

V.5 važiavau tėviškėn aplankyti senos motinos; atrodo, viešnia savo 
namuose, nors dar pavaikščioja, turi sveiką protą, mato, girdi, nežiūrint 
95-erių amžiaus metų. Ta pačia proga Linkuvos bažnyčioje pamaldas at- 

laikiau, kapinėse pašventinau a.a. tėvui antkapį. Anūkių apsodintame, 
aplaistytame, nors ir niekieno neapraudamame kape guli jau trejus metus. 
Teilsisi ramybėje! 

V.15 iš Kauno grįžo p. Baranauskas, dalyvavęs krikščionių pasitarime. 
Katalikai ministrai, bandant pravesti „nepaprasto meto“ įstatymą, norėda- 
mi patikrinti Kabineto vieningumą, susitarę su liaudininkais, pareiškė: jei 
prezidentas nenusileisiąs, teksią daryti Kabineto krizę... Generolai sujudę 
prašyti, kad šitaip klausimo nestatytų. Skučas?!š pasižadėjęs iš apačios lik- 
viduoti Tautininkų sąjungos padalinius, tik reikią kenksmingos veikos 
įrodymų. 

Daugiausia Kabinete turįs įtakos d-ras Bistras, todėl viršūnių esąs ne- 
mėgiamas. Krikščionys ir liaudininkai ministrai jaučią, kad jų valdininkai 
kiek sabotuoją. Min. Skučas esąs nužiūrėjęs atleisti du apskrities viršinin- 
kus ir viceministrą Giedraitį, kuris nesąs tikęs jokiam rimtam darbui; todėl 
esąs paimtas antras viceministras Barkauskas*". D-ras Bistras esąs pasiry- 
žęs rudenį padaryti didelių permainų. 

Liaudininkai sutikę palaukti su civiline metrikacija, kol būsią valdžios 
susitaikyta su Bažnyčia. Katalikų norima, kad civilinėje moterystėje nebū- 
tų divorsų ir kad norį civiliškai tuoktis formaliai išeitų iš konfesijos. Min. 
Bizauskas sakęs, kad valdžios nusileista derybose su Vatikanu kokiais 
904c. Toks pasiūlymas esąs įteiktas mons. Burzio, kuris išvyko užsienin, 
matomai, Romon. ' 

Tautininkų centras gaudąs žinias, kaip nusiteikusios atskiros apylinkės. 
Nepalankiausia esanti Marijampolė, Panevėžys. Jie sprendžia tai iš kalbų, 
kurias pasakė publika susirinkimuose, atvykus į vietą ministrams su prane- 
šimu. Tautininkai ypač nemėgsta krikščionių ministrų, norį juos sukiršinti 
su liaudininkais. Ir provincijos žmonės darą priekaištus ministrams, kad 
nieko nepakeičią; bet pasiūlius išeiti dimisijon, atsaką: „Ne, ne, ne...“ 

V.16-31 vizitavau Kupiškio dekanatą. Tautinės organizacijos niekur 
nepasirodė. Užtat mokytojai daugelyje vietų išrikiavo mokinius gatvėje, 
o patys dar ir klebonijoje apsilankė. Kupiškio gimnazijos direktorius prie 
moksleivių bromo pasakė labai katalikišką kalbą, mus visus nustebino. 
Taigi, anot Maironio, „mainos rūbai margo svieto“. 

Vabalninke sutikau vyr. kariuomenės kapelioną kan. Sabaliauską. 
Žmogus labai nutolęs nuo kasdieninio gyvenimo ir atrodo, lyg nesiorien- 


*18 Kazys Skučas (1894-1941) - brigados generolas, 1939-1940 m. - vidaus reikalų minis- 
tras (LE, t. 28, p. 101). 
39 Pranas Barkauskas (1900-1942) — visuomenės veikėjas (LE, t. 2, p. 209). 

tuotų, kas aplink vyksta, nors nusiteikęs katalikiškai. Vaitiekaitis jam pasi- 
sakęs, kad jam esą pavesta sustatyti civilinės metrikacijos projektą (tačiau 
net nepaklausęs, kieno pavedamas žada tai daryti). 

VI.5 apsilankė neseniai grįžęs iš Romos t. marijonų provincijolas kun. 
Vaišnora. Romoje laukiama susitarimo. Macevičius, buvęs atstovybės sek- 
retorius, apskundęs vysk. Būčį už Zaštautaitės „Pijaus XI“ knygoje sky- 
rių, kuriame nepalankiai parašęs apie jį; Macevičius gavęs iš Burgongini 
Duca paliudijimą, kad ne dėl Macevičiaus pairę santykiai tarp Lietuvos ir 
Vatikano. 

Pijus XII tepriimąs maldininkus du kartus savaitėje, todėl prisirenką 
labai daug. Kalbąs trumpai, bet negalįs greit išeiti; teliekąs siauras takas. 
Praeinantį griebia už rankos, atsirandą pažįstamų iš kurio nors krašto, 
pasisveikinąs, pakalbąs privačiai, su vyskupais išsibučiuojąs, kyląs salėje 
didžiausias klegesys, nebesą galima palaikyti pirmiau buvusios tvarkos. 

VI.7 gavau paskutinį Vyriausybės derybų projektą, įteiktą Vatikano 
atstovui; aštuoni puslapiai, rašyti mašinėle; jie liečia konkordato XII, XIII, 
XX, XXIII ir XXV straipsnius. Projekto esmė, trumpai išreikšta, atrodo taip: 
nors Vyriausybė pasikeitė, tačiau įduotas senos Vyriausybės projektas, 
tiktai kiek susistemintas: tas pats nepasitikėjimas dvasiškija, tas pats noras 
varžyti katalikų veikimą; moksleiviai gi paverčiami Katalikų akcijos būre- 
liais, kurie negali pasirodyti už mokyklos ir susieiti su kitais būreliais. 

XII straipsnyje Apaštalų Sostas prašomas duoti nurodymų kunigams, 
kad bažnyčiose nebūtų liečiami Vyriausybės nariai, nekelti politinių par- 
tijų klausimo; bet šitie nurodymai nesiaurina teisės ginti dogmatinį ir mo- 
ralinį Bažnyčios mokymą. Turėdama priekaištų kunigui, valdžia kreipiasi 
į vyskupą ir Apaštalų Sostą; radusi priekaištus teisingus, dvasinė Vyriau- 
sybė imsis kanoniškų priemonių ir praneš valdžiai to pasekmes. 

XIII straipsnyje atstatomas Teologijos-filosofijos fakultetas, grąžinamos 
kai kurios (Sociologijos) katedros, nustatomas baigusiems Filosofijos sky- 
rių specialybės: filosofijos, pedagogikos, istorijos, lietuvių, lotynų, anglų, 
prancūzų kalbų, pripažįstamos teisės baigusiems mokytojauti gimnazijose 
pagal baigtą specialybę; nurodomos profesorių skyrimo ir atstatymo nor- 
mos. Be atskiro mokesčio studentams duodama teisė klausyti reikalingų 
paskaitų Humanitariniame fakultete. 

Tikybos mokytojai gimnazijose nebus valdžios skiriami, pirmiau ne- 
susitarus civiliniam ir bažnytiniam organam. Jei valdžia turėtų pašalinti 
tikybos mokytoją, tai vyskupui praneš to priežastis, kurias jis peržiūrės 
ir per 30 dienų padarys savo pastabas; jas valdžia palankiai peržiūrės. 

Vyskupo skirti vizitatoriai galės mokyklose lankyti tikybos pamokas ir 
egzaminus, padarys savo pranešimą vyskupui, kuris galės tai pateikti švie- 
timo ministrui. 

XX straipsnis. Arkivyskupas, susitaręs su kitais vyskupais, nurodys 
Vyriausybei vienuolyną, kuriame bus laikomi dvasiškiai, nuteisti pa- 
saulinių teismų kalėti už nusižengimus, numatytus Respublikos įstaty- 
mų. Valdžia apsiima duoti lėšas, reikalingas jiems parvežti bei išlaikyti 
vienuolyne. 

XXIII straipsnis. Atlyginimas, mokamas vyskupams, nebus ateityje 
mažinamas, nebent tik dėl nepaprastų ekonominių sunkumų ir kitiems 
valstybės tarnautojams būtų numušamas; bus išmokama per vyskupus, 
gavėjams pakvitavus dviejuose egzemplioriuose, kurių vieną gaus val- 
džia; padidins etatus, kur būtinai reikalingi, labiausiai parapijų vikarams; 
Kaišiadorių vyskupui nustatys dotaciją ta pačia proporcija, kaip ir kitoms 
vyskupijoms. 

XXV straipsnis. Apaštalų Sostas, kontakte su Lietuvos Vyriausybe, pa- 
skelbs Katalikų akcijos statutą; pagal jį Lietuvių katalikų akcija susidės iš 
katalikų vyrų ir moterų draugijų, studentų ir studenčių, berniukų ir mer- 
gaičių; toms draugijoms tegalės priklausyti lietuviai katalikai. Vyskupijų 
draugijos galės turėti padalinius. 

Studentams(-ėms) pripažįstama laisvė organizuotis Katalikų akcijoje 
už mokyklos sienų; už tai mokyklose nebebus galima steigti korporacijų, 
kaip yra dabar. Pradžios ir vidurinėse (primaires et secondaires) moky- 
klose galės būti formuojamos Katalikų akcijos grupės, bet mokiniai(-ės) 
negalės jose dalyvauti be tėvų ar globėjų sutikimo. 

Vienos mokyklos mokiniai(-ės) tegalės sudaryti vieną grupę, vadovau- 
jamą tikybos mokytojo, skirto tam reikalui vyskupo; tos grupės tvarkos 
atžvilgiu bus mokyklos vedėjo priežiūroje. Tose grupėse tedalyvaus mo- 
kiniai; jos savo veiklą plės mokyklos viduje; už mokyklos jų veikla ribosis 
dalyvavimu grynai religinėse iškilmėse ir procesijose. 

Kiekvienoje vyskupijoje galės būti sudarytas bendras organas visoms 
vyskupijos draugijoms. Arkivyskupijoje galės būti sudarytas centrinis Ka- 
talikų akcijos Lietuvoje organas. Katalikų akcijos organizacijos ir jų vado- 
vybės, siekdamos savo tikslo, kuris yra religinis ir antgamtinis, laikysis 
virš politinių partijų ir ET savo veikime nuo viso to, kas būdinga 
politinėms partijoms. 

Katalikų akcijos organizacijos priklausys tiesiogiai savo vyskupui, ku- 
ris parinks joms vadovybę; Lietuvių katalikų akcijos centras priklausys 

nuo vyskupų; jie paskirs jam vadovybę. Centras bus juridinis asmuo, ta- 
čiau negalės įsigyti nejudamo turto be vidaus reikalų ministro leidimo. 

VI10 kancleris Butvila grįžo iš Kauno; ten matėsi su arkivyskupo se- 
kretorium d-ru Usorium. Pasakė, kad prieš išvežant Vyriausybės projektą 
deryboms su Vatikanu arkivyskupo skirta komisija padariusi tam tikrų 
pastabų, į kurias Roma jau reaguojanti. Pavyzdžiui, ateitininkų moksleivių 
vardas irgi neminėtas, bet norima centralizuoti organizacijas. 

VI.10 lankėsi komend. pulk. Kaunas?*, šaulių vadas, prašydamas atlai- 
kyti pamaldas šaulių rinktinės 20-mečio proga ir dalyvauti pietuose, kurie 
rengiami atvykstančiam kariuomenės vadui gen. Raštikiui pagerbti. Pasa- 
kiau negalėsiąs dalyvauti pietuose. „Mums būtų labai malonu“. - „Vadas 
nėra buvęs pas mane; aš IV pulko jubiliejuje parodžiau daug simpatijos 
kariuomenei, ojos vadas nesiteikė pas mane apsilankyti. Tiesa, paskui pa- 
rašė man sveikinimą, bet šito niekas nežino; tuo tarpu visuomenė atkreipė 
dėmesį, kad neatsilankė. Visuomenė pasakys: ko klūpčioja mūsų vyskupas 
apie tą vadą. Mano su kariuomenės vadu Žukausku?" buvo tolima pa- 
žintis, tačiau lankėsi pas mane, o gen. Raštikis dar mano mokinys, todėl, 
rodos, galėtų mane pagerbti“. - „Teisingai; bet kartais kalti tvarkdariai, 
kurie taip tvarko iškilmes, kad nebelieka laiko ar neprisimena; gal ir pa- 
miršta“. - „Buvo laiko; pagaliau aš dalyvavau iškilmėse; negalėjo pamiršti 
mandagumo pereigos. O szlachcic na zagrodzie rėwny wojewodzie“. 

VI.11 ryte pulk. Kaunas telefonu pranešė, kad kariuomenės vadas at- 
vyksiąs su vizitu 10 val. 20 min. Atvažiavo su gen. Pundzevičiumi ir pulk. 
Kaunu. Gen. Raštikis tarė: „Atvykęs oficialiai užėjau aplankyti, padėko- 
ti už palankumą kariuomenei ir šauliams“. Padėkojau už jo palankumą 
Bažnyčiai ir už apsilankymą; pasakiau, kad mes čia geruoju sugyvename, 
kad aš asmeniškai jaučiu kariuomenei simpatiją, net jei nebūčiau dvasiš- 
kis, turbūt būčiau kariškis. „Nežiūrint asmeninės simpatijos, kaip kiek- 
vienas sąmoningas pilietis, pripažįstu svarbą tvarkingos, gerai ginkluotos 
kariuomenės; tuo atžvilgiu ir ponas generolas daug esi prisidėjęs prie jos 
reikšmės pakėlimo, sublaivinimo“. — „Visaip esti karinėje organizacijoje; 
kartais tenka ir gnybtelėti“. - „Be to sunku apsieiti“. - „Net dvasinėje mūsų 
organizacijoje visaip tenka pasielgti. Gaila, kad derybų projekte Vyriausy- 
bė rūpinasi vienuolynu, kur sodins kunigus, baustus pasaulinių teismų, 


320 Pranas Kaunas (1891-1954) - Lietuvos kariuomenės pulkininkas, savanoris (LE, t. 11, 
p. 225). 

31 Silvestras Žukauskas (1860-1937), generolas, ilgą laiką, su pertraukomis, - vyriausia- 
sis karo vadas (LE, t. 35, p. 423). 

o nemini, kur vyskupai dės tuos, kuriuos patys baus; kartais kunigas at- 
statomas nuo vietos, nebeturi jokių įplaukų, valdžia nieko nebeskiria ir 
vyskupas turi nuo nebaustų paimti, kad galėtų baustą išlaikyti: kenčia 
kaltas, kenčia nekaltas“. - „Reikėtų pagaliau susitarti su Bažnyčia“. - „Se- 
niai reikėjo, bet reikia tartis nuoširdžiai, kad vėl nekiltų nesusipratimų; 
o projektas neatrodo kaip reikiant aiškus. Paskutinis „Vairas“ jau puola 
derybas“. - „Dar neskaičiau“. - „Konkordatas, rodos, aiškesnis; vis dėlto 
yra nemaža nesupratimų; tiesa, ne sykį kaltas ir teksto vertimas, kuriuo 
valdininkai vadovaujasi; pasitaikė praleidimų, netikslių išsireiškimų, net 
klaidų“. - „Reikia pataisyti“. Atsisveikino. „Pasistengsiu atlankyti p. ge- 
nerolą Kaune“. 

Skaistkalnyje atlaikiau lauko pamaldas, pašventinau dvi šaulių vė- 
liavas, dalyvavau vėliavų, ginklų įteikimo iškilmėse. Panevėžiečiai įteikė 
šauliams 400 šautuvų ir 10 lengvųjų kulkosvaidžių. Buvo ne vien šaulių, 
bet ir visuomenės organizacijų ir mokyklų paradas. Šaulių daugumas yra 
tarnavęs kariuomenėje; marširavimas visai kariškas. Greta kariuomenės 
jie gali suvaidinti nemažą vaidmenį. 

Pakalbinau gen. Pundzevičių: „Rodos, žmonės pradeda vėl atsigauti“. - 
„Nori atsigauti, - sako, — bet yra ir iš kitos pusės stiprus veikimas“. - „Taip, 
buvo stipri paskutinė kariuomenės vado kalba šauliams“. - „Jam daugiau- 
sia tenka išgirst apie save visokių paskalų. Šiandien jis turėjo būti Zarasuo- 
se, bet atvyko čionai, kur reikalingesnis, kur daugiau aktyvistų“. Paradui 
pasibaigus atsisveikinau, nors norėta, kad pasilikčiau šaulių pietuose. 

V1.16-18 dalyvavau Telšių vyskupijos vyrų Eucharistiniame kongrese, 
kuris gerokai pavyko dalyvių skaičiumi ir tvarkos atžvilgiu; gal progra- 
ma buvo kiek perkrauta. Pirmą dieną laikiau pontifikalines Mišias, pas- 
kutinę - pasakiau pamokslą (katalikai vyrai ir viešas gyvenimas), kurį 
laikraščiai apibūdino kaip įspūdingą ir gilų; per pietus p.Stulginskis juo 
pasigėrėjo; tarstelėjau bijojęs čia pat buvusių ministrų. D-ras Bistras atsi- 
liepė: „Ministrų nėra ko bijoti“. 

Nukreipdamas kalbą pagyriau min. Bistro prakalbą per radiją, pasa- 
kytą moksleiviams abiturientams: „Nesu linkęs entuziazuotis, bet jūsų 
kalba susižavėjau; d-ras Leonas Bistras, „Rerum novarum“ vertėjas, kalba 
taip, kaip Leonas XIII; jei aš kada panašiai prasitardavau, sakydavo - Pa- 
nevėžio vyskupas politikuojąs; dabar drąsiai galėsiu cituoti švietimo mi- 
nistro žodžius“. Atsiliepė Telšių vyskupas: „Ir šiandien politikavai per 
pamokslą“. - „Ne politikavau, tik analizavau viešą gyvenimą sub specie 
catholicitatis“. 

Paklausiau d-rą Bistrą: „Ar gausiu pinigus, kuriuos seminarijai statyti 
buvo žadėjęs ministras pirmininkas Mironas?“ Atsakė: „Būsiu atviras: ne- 
galėsiu duoti; man taip apkarpė biudžetą, kad aš nebeturiu; jei nori gauti, 
atvažiuok į Kauną pas ministrą pirmininką Černių; kaimynas iš kairės 
(vysk. Staugaitis) biškį gavo“. - „Kaimynui iš kairės žadėdavo visi minis- 
trai pirmininkai, bet nė vienas nedavė; ir iš p. Černiaus dar nėra gavęs; 
Tamstos rekomenduojamas nueisiu. Tačiau kitais metais iš Jūsų ar gau- 
siu?“ - „Pažiūrėsime“. 

„Kąjūs padarysite su ateitininkais? - klausiu. Atsako: „Man rodos, jog 
dabartinė ateitininkų padėtis — geriausia; jūs veikite ir niekas už tai jums 
nieko nedarys“. - „Bet jūs tariatės su Roma ir jei susitarsite, mes turėsime 
garbingai vykdyti sutartį“. - „Ojei kita pusė bus negarbinga; konkordatas 
garbingai pasirašytas, kita pusė jo nesilaiko“. - „Bet mes turėsime laiky- 
tis Romos nuostatų. Mes per devynerius metus išlaikėme ateitininkus; jei 
ateitininkai sendraugiai ministrai juos likviduos, aš nusiimsiu nuo savęs 
atsakomybę“. 

Po pietų susispietėme apie ministrą Skučą, kuris ne vieną dalyką sten- 
gėsi aiškinti valstybiniu požiūriu. Atakuojamas tarė, kad ne vienam ėjimas 
į Ministrų Kabinetą reiškiąs asmeninės karjeros galą; tačiau buvusi Lietu- 
vai sunki valanda, tekę aukotis; tikimės nugalėsią sunkumus; pamažėle 
daug kas pasikeisią; dabar net esą nežinoma, koks pas mus režimas; bū- 
sią pašalinti netikę pareigūnai; neleidžiame rašyti laikraščiams, bet būsią 
atmainų... Įsiterpiau: „Ar nebūtų geriau, kad trumpai būtų rašoma, nes 
nebūtų tiek daug visokių gandų; mano vyskupijoje yra vienas aukštas 
pareigūnas; apie jį laikraščiai pasityčiodami rašo, kaip apie „grybą“, ir 
vakar skaičiau „XX amžiuje“, kad „grybas nuvirto“; cenzūra nesuprato, 
praleidžia; visai provincijai gražaus juoko“. Telšių apskrities viršininkas 
pakuždėjo ministrui į ausį, kas turima omenyje, būtent Utenos apskrities 
viršininkas p. Motiejūnas-Valevičius. 

D-ras Eretas iškėlė Šakių įvykį apsilankius p. ministrui; jam išvykus, 
kriminalinės policijos pareigūnas kvotęs vieną ūkininką, kuris pasakė prakal- 
bą, sveikindamas ministrą. Gen. Skučas tarė: „Mes su profesorium apie tai 
pakalbėsim asmeniškai“. - „Labai bus malonu“, - baigė dr. Eretas. Privačiai 
sužinojau, kad ūkininkas buvo klausinėjamas, iš kur išėjo iniciatyva kvies- 
tis į Šakius ministrą? Kas vyko Kaunan prašyti ministrą? Kodėl buvo kvies- 
tas šitas, o ne kitas ministras? Ar nežinota, kad šitas nepageidaujamas? 

„Negeras daiktas, - tariau, - kad kvotas daro žemas pareigūnas, o vy- 
resnis tik skiria baudas. Mes panašų atsitikimą turėjome ministro Bistro 

lankymosi proga; vos nenubaustas vienas kalbėtojas 500 Lt; rodos, tik p. 

ministro intervencijos dėka pilietis išsigelbėjo nuo bausmės. Man teko tu- 

rėti savo rankose keletą panašių bylų raudonose luobose; mačiau, kad jos 
ir susiūtos „raudonais siūlais“. 

„Sykį gavau tokį raštą: tas ir tas kunigas pasakė taip ir taip, prašom 
pranėšti, ką vyskupas padarys su juo. Iš karto matosi, kad kunigas nega- 
lėjo taip kalbėti; padariau tardymą. Pasirodo, kaltas nuovados viršininkas, 
kuris rivalizavo su kunigu dėl įtakos Šaulių sąjungoje, todėl teko pakartoti 
klausimą, ką manoma daryti su tuo nuovados viršininku? Pasekos buvo 
tokios: nuovados viršininkas atsidūrė kažkur pademarklinijy“. Ministras 
garsiai nusijuokė. 

VI.24 Šv. Jono proga teko matytis su apskrities viršininku pulk. Šlepe- 
čiu; papasakojo, kad burmistras Chodakauskas turįs nemokėtų mokesčių 
24 000. Viršininkas atskyręs, kur už Bitaičių dvarą, pasiuntęs Šiaulių po- 
licijai; kas už Staniūnus, paraginęs per policijos vadą mokėti. Burmistras 
pasiteisinęs: „Žmonos dvaras, mano skolos“. Viršininkas pasakęs: „Auto- 
mobilis Tamstos, aprašysime. Tamsta kompromituoji tą pamatą, kuriuo 

"remiesi“. Padavęs ministrui prašymą išdėstyti skolos mokėjimą. 

P.Smetonienė?* kvaršinanti viršininką įvairiomis protekcijomis; paža- 
das ištirti, bet nieko nepadarąs, nes reikalai rimti. Pagaliau gen. Čaplikas 
pakalbinęs jį, kodėl nevykdąs p.Smetonienės prašymų; paaiškinus genero- 
las taręs: „Žinokis. Tik paminėk prie progos, kad aš esu apie tai kalbėjęs“. 
Generolas Čaplikas nusipirkęs centrą netoli Užugirio [Užulėnio] kiemo, 
kaipo vyriausias Smetonos sargas, kad kas pikta jiems neatsitiktų Lėne. 

Tarp daugybės visokių gandų plačiai skleidžiamas toks anekdotas: kai 
gen. Raštikis spaudęs p. prezidentą daryti atmainų Vyriausybės sąstate, 
p. Smetona taręs: „P.Generole, ta Panevėžio kalėjimo celė, kurioje kalė- 
jo kariuomenės vadas Kubiliūnas, tebėra neužimta“. Kariuomenės vadas 
Raštikis atsakęs: „P. prezidente, josios raktas pas mane“. 

Nuo VI.30 vasaroju Berčiūnuose, kur 18 d. viesulas išvertė nemaža 
pušų; daugiausia jų virto pradžios mokyklų mokinių su mokytojais stovyk- 
loje; pušys griuvo tai vienoje, tai kitoje pusėje tarp palapinių, o pačių pala- 
pinių su pasislėpusiais nuo baisios vėtros su lietumi nelietė. Stovyklos da- 
lyviai, net pašaliečiai vadina tai stebuklu, išgelbėjusiu ne vieną gyvybę... 

Nuėjau pasidairyti. Baisus reginys stovyklos plote. Vienas mokytojas 
racionalistas su savo dviem vaikučiais fotografuoja nugriuvusias pušis ir, 


“22 Sofija Smetonienė (1885-1968) - prezidento A.Smetonos žmona (LE, t. 28, p. 179). 

man pakalbinus, sako: „Viešpaties Apvaizda budi prie nekaltų vaikų...“ 
Dievą mylintiems viskas išeina į gera. Rodos, bus galima gauti griuvėsių 
Berčiūnų koplyčiai statyti. 

Tuo tarpu koplyčia įrengta viloje, kurią susidėję nupirkome ateities 
seminarijos reikalams: aš, prel. Strakšas??, kan. Jucis?* ir kan. Šidlauskas. 
Koplyčioj tetelpa kelios dešimtys žmonių; to gana šiokiadieniais; o šven- 
tėse susirenka net šimtai ir meldžiasi ore tarp pušų; kai kas ateina išpažin- 
ties, yra dažniau einančių Šv. Komunijos. Vasarotojams būtina bažnytėlė. 

Berčiūnuose būtų ramu, gera vasaroti, bet per arti Panevėžys: intere- 
santai suranda ir kvaršina. 

VII.15 lankėsi p.Daugirdas, „Žaibo“ bendrovės reikalų vedėjas; pra- 
šė iš „XX amžiaus“ redakcijos nepaleisti kun. Prunskio, kuris nori būti 
Katalikų spaudos biuro vedėju, o kun. Barauskas rengiasi vykti užsienin 
studijuoti žurnalistikos. Daug kas, ypač vyresnieji, nenori redaktoriaus 
d-ro Skrupskelio: gali nepalaikyti „XX amžiaus“, kuris jau turįs tiražą virš 
10 tūkstančių. 

VII.17 grįžau iš Berčiūnų; apsilankė kun. d-ras Barauskas, ką tik baigęs 
studijas Romoje. Ten girdėjęs iš d-ro Graužinio, kad mons. Burzio sakęs, 
jog valdžios pasiūlymas deryboms dabar nebetinkąs; esą reikalinga ka- 
talikams daugiau duoti. Graužinis dejavęs, kad katalikai per daug norį; 
ateisianti kita valdžia, vėl kilsiąs ginčas... Koks jautrus susirūpinimas ka- 
talikų reikalais! 

VII.19 lankėsi kun. Barauskas prašyti atleidžiamas iš biuro, leidžiant 
užsienyje pasimokyti, pailsėti, nes pavargęs. Paskutiniu metu negalėjęs 
biuro darbo dirbti, nes tekę redaguoti „Mūsų laikraštį“ dėl redaktoriaus 
ligos. Nors jis Kauno kurijai vos buvęs pakenčiamas, tačiau metropolitas 
pripažinęs, kad „Mūsų laikraštis“ žymiai pagerėjęs, kad ir nesąs dar tobu- 
las. „Mūsų laikraščio“ tiražas esąs apie 51 tūkstantį; šiemet padidėjęs 10 
tūkstančių egzempliorių. 

VII.20 atvyko kun. Prunskis savais reikalais. Pritariau pasikeitimui, jei 
KVC valdyba paprašys. Po pirmųjų kunigų rekolekcijų min. Bizauskas ku- 
nigų būreliui darė pranešimą vidaus politikos klausimais: Kabinetas esąs 


323 Pranciškus Strakšas (1875-1967) - Žemaičių, po to Panevėžio vyskupijos kunigas, ka- 
nauninkas. Kunigu įšventintas 1901 m. Nuo 1924 m. buvo Antalieptės klebonas, Panevėžio 
katedros kapitulos prelatas, Panevėžio vyskupijos oficiolas (LE, t. 29, p. 17). 

324 Jonas Jucis (1885-1948) - Žemaičių, po to Panevėžio vyskupijos kunigas, įšventintas 
1908 m. Klebonavo Gelažiuose, Pakruojyje, Ramygaloje, nuo 1933 m. - garbės kanauninkas, 
nuo 1934 m. - Panevėžio vyskupijos generalinis vikaras (LE, t. 9, p. 509). 

vieningas, stiprus, savo padarysiąs, nors sutinkąs kliūčių iš p. prezidento 
ir Seimo. Rudenį padarysią savivaldybių rinkimus, bet esamu įstatymu, 
nes keisti esą nepatogų; būsią žiūrėta, kad nebūtų spaudimo. 

Apie derybas su Vatikanu pasakė, būk valdžiai esą priimtinesnė Lietu- 
vos katalikų akcijos schema, bet Roma brukanti savąją. Kiek man yra žino- 
ma, tai buvusi mūsų Vyriausybė vadovavosi derybose Romos pavyzdžiais, 
o vyskupai yra nutarę pasilikti prie Katalikų veikimo centro statuto. Tai 
labai gerai žinojo mons. Arata. Rodos, turėtų būti painformuotas ir min. 
pirmininko pavaduotojas. 

Kun. Prunskis tą pačią dieną buvęs pas ministrą pirmininką gen. Čer- 
nių, kaipo „XX amžiaus“ atstovas; prašęs nepulti prezidento laikraštyje, 
Smetona juk einąs bažnyčion... Prunskis atsakęs, esą geriau būtų, jei pre- 
zidentas būtų visų šefas, o ne vienos srovės. Pirmininkas pastebėjęs — ir 
jis esąs tos nuomonės, kad gerai padarytų prezidentas, jei atsisakytų nuo 
Tautininkų sąjungos šefo titulo... 

Iškėlus laikraščių nelygybę, kad „Lietuvos aidas“ gauna už skelbimus 
privalomas dideles sumas, Černius pareiškė, kad šiemet jau turės taip pa- 
silikti, nes jų biudžetas sustatytas, o kitiems metams reikėsią pertvarkyti; 
tačiau jei reikėtų, jis galėtų duoti „XX amžiui“ pašalpą, nes jam kelios de- 
šimtys tūkstančių esąs nedidelis dalykas... 

Būdamas Palangoje kun. Prunskis sutikęs teisingumo ministrą Tamo- 
šaitį, palietęs civilinės metrikacijos klausimą. Ministeris taręs, kad pareng- 
tas projektas, bet jei vyskupai vieningai protestuotų, tektų susilaikyti nuo 
įstatymo išleidimo. Deja, vyskupai neprotestuos, nes į parengtą Valstybės 
Tarybos projektą Kauno kurijos komisija parašė kontrprojektą „Metrika- 
cijos įstatymai“, apimantį jungtuvių, krikšto ir mirimo įrašymus; įsprau- 
džiama burmistrų, viršaičių teisė surašyti metrikus... 

VII.21 užėjo kun. Spurgis*", grįždamas iš antrųjų kunigų rekolekcijų. 
Min. Bizauskas vėl darė pranešimą, taip pat kaip ir pirmą sykį. Apie dery- 
betjis turįs vilties susitarti. Vatikanui kai kuriais klausimais daugiau nusi- 
leidus, dabar esą nepatogu atgal grįžti, neišvardydamas paminėjo kokius 
tris klausimėlius. 

Paklaustas, kad laiką netikusius viršininkus, atsakė: „Vidaus politikoje 
nedaug tegalima padaryti, nes trukdo prezidentas ir Seimas, kuris yra 


35 Gal: Albinas Spurgis (1907- ?) - Panevėžio vyskupijos kunigas, įšventintas 1932 m., 


nuo 1937 m. buvo kuratas Gelažiuose. 

prezidento įrankis; kitaip elgtis mums neleidžia Konstitucija, todėl nuta- 
rėme kilnot, kad susiprastų; jei tarp Seimo ir Kabineto įvyks nesusipratimų, 
greičiau Seimas, negu Kabinetas pasitrauks; privačių mokyklų mokytojų 
teises rudenį sulyginsime“. 

Užsiminus prof. Voldemaro norą grįžt Lietuvon, atsakė: „Jo buvimas 
krašte nepageidaujamas dėl jo provokiškos politikos; kaip tik pasklido 
gandai jį grįšiant, apsilankė anglų, prancūzų, net vokiečių atstovai pasi- 
teirauti. Voldemarui buvo pranešta negrįžti, nes galįs nebegauti pensijos; 
labiausiai jo bijąs prezidentas; voldemarininkai norį pasivadinti naciona- 
listais ir leisią savo laikraštį“. 

1939.VII.27 pas arkiv. Skvirecką buvo Kaišiadorių vyskupo ir mano 
pasitarimas tarpdiecezinės seminarijos klausimais. Arkivyskupas teikėsi 
papasakoti apie derybas; vakar buvęs pas jį Burzio ir pasakęs, kad Roma 
tik dviem punktais padariusi rezervų: profesorių skyrimo ir atleidimo ir 
ateitininkų reikalais. Kiti šaltiniai skelbią, būk Bizauskas susitaręs su prezi- 
dentu: profesorių reikalai būsią tvarkomi susitarus su fakulteto kancleriu, 
prisilaikant statuto; moksleiviai ateitininkai galėsią veikti už mokyklos, 
tačiau jų veikla neturėsianti ardyti mokyklos drausmės. 

1939.VII.28 buvau pas ministrą pirmininką generolą Černių Panevė- 
žio seminarijos reikalais. Man išdėsčius, kaip buvo susitarta su ministru 
pirmininku Mironu, tarė: „Dek. Mironas, išeidamas iš valdžios, man sakė, 
buvęs žadėjęs pašalpą Panevėžio seminarijai ir prašęs tą reikalą paremti. 
Tą dalyką yra minėjęs ir d-ras Bistras. Bet visa nelaimė, kad netekus Klai- 
pėdos turėjome apkarpyti biudžetą ir neturime pinigų; jei tas būtų kokių 
10 tūkstančių klausimas, būtų kitas dalykas, o čia reikia didelės sumos; tai 
reikia numatyti biudžete“. 

„Aš taip žiūriu: seminarija yra taip pat valstybinis reikalas, kaip ir kitos 
švietimo įstaigos. Laikraščiai rašo, kad ten steigiama nauja gimnazija ry- 
šium su Klaipėdos praradimų; ten gimnazijos plėtojasi iki pilnų gimnazijų; 
ten iš pagrindų remontuojami mokytojų seminarijos rūmai; ne visa tai 
buvo numatyta biudžete; be to, panevėžiečiai nori trečios gimnazijos; ma- 
žoji Panevėžio seminarija galėtų pavaduoti trečiąją gimnaziją, ir jai turėtų 
rasti lėšų“. — „Aš irgi esu tos nuomonės, kad, pvz., perkeliama Kretingon 
Klaipėdos gimnazija galėtų būti Palangoje, bet nenoriu kitaip daryti negu 
švietimo ministras; rasi galima būtų sutaupyti lėšų ir metų gale duoti Pa- 
nevėžio seminarijai, bet reikia surasti juridinę formulę, nes visos sumos 
eina per valstybės kontrolę; tuo reikalu Ministrų Kabinete neradau jokio 
nutarimo“. — „Su kun. Mironu buvo taip kalbėta: statyba truks trejus me- 

tus ir kasmet bus duota po 150 tūkstančių. Šiemet mes, negavę žadėtos 
pašalpos, turime užsitraukti skolos; kitais metais turėtume gauti dvigubą 
sumą“. - „Biudžete priėmus, galima būtų duoti tuojau po Naujų metų“. — 
„Panevėžio vyskupijos kurijos, remiantis konkordato priedu, 1930 m. yra 
padaryta sutartis su Švietimo ministerija —- duoti seminarijai rūmus; ka- 
dangi juose įsisteigė amatų mokykla, tai mums turėtų būti duotas ekviva- 
lentas“. - „Aš pasikalbėsiu su min. Bistru; tepažiūrės tos sutarties; aš tą 
reikalą paremsiu“. - „Dėkui, p. Ministre pirmininke“. 

VII.28 pasiūlius arkivyskupui, popietę buvau nuvykęs į Linkuvėlę ap- 
žiūrėti jo vasaros rezidencijos: vieta graži, kalvota, sodyba 4 ha, sodas, 
parkas, upokšnis, užtvankos, žuvies kūdros, gėlynai, šilmamiai su vynuo- 
gynais. Sode pastatyti trys paminklai, ketvirtas statomas; gyvenamieji na- 
mai įrengti perstatytoje palivarko klėtyje - švarūs. Ūkyje šeimininkauja 
seserys kazimierietės. 

Grįždamas užsukau nunciatūron. Stačiai paklausiau, ką parvežė iš Ro- 
mos. Atsakė: „Nieko nežinau. Ar esi susipažinęs su Vyriausybės projek- 
tu?“ — „Skaičiau, bet jis man nepatinka - kapelionų skyrime ir atleidime 
iki šiol buvo vyskupas šeimininkas, dabar valdžios persvara; mokyklose 
ateitininkai beveik naikinami, nelieka nei vardo, nei esmės; KVC juridi- 
nis asmuo ribotas...“ - „Nė Romai jis nepatinka; kalbėjau su p. Bizausku 
tais reikalais; ateitininkų klausimas atrodo lyg būtų asmeninis prezidento 
garbės dalykas; yra vilties, kad greit įvyks susitarimas. Kaip seminarijos 
statyba?“ — „Šiemet bus po stogu; toliau, kaip lėšos leis. Ir jos klausimas ne- 
paliestas derybose, pasunkina statymą, steigimą, ypač išlaikymą“. - „Kaip 
didžiosios seminarijos reikalai?“ - „Parašėme Studijų kongregacijai įsaky- 
mą - metinę reliaciją tarpdiecezinės seminarijos reikalu. Lipa mums ant 
sprando vizitatorius. Parašė Teologijos fakulteto dekanui raštą nebepriimti 
baigusių seminariją, kol neišeis atskirai dvejų metų filosofijos kurso; rašo 
dekanui, kuris be vyskupų negali daryti. Nepriėmus pasidarys spraga: 
metus antrus nebūtų kunigų prieauglio“.- „Mat t. Pelletier yra buvęs ka- 
riuomenėje, dalyvavęs kare, per daug stačiokiškas, ūmus. Aš irgi apie tai 
esu kalbėjęs Romoje; ten norima, kad būtų einama prie dvejų metų filo- 
sofijos kurso baigus seminariją, bet ne staiga, ne išsyk, o pamažėle, kaip 
galima, kiek leidžia vietos sąlygos...“ 

VII.29 atlikęs reikalus Kaune išvykau su prof. Dovydaičiu pasižiūrėti 
netoli Čekiškės jo ūkio, kuriam pradžią padarė Vyriausybė, dovanojusi 
gabalą Lietuvos žemės, kurios nepriklausomybę paskelbė kaipo Valstybės 
Tarybos narys. Aukštas Dubysos krantas, apaugęs eglėmis ir lapuočiais. 


GyvENIMO BRUOŽAI 299 


Pastatytos geros kūtės ir statoma didelė daržinė. Dar daug tūkstančių turės 
profesorius pasiskolinti statydamas trobesius ir pripirkdamas žemės, kol 
išeis į dvarponius... 

Ta pačia proga buvome sustoję Lesčių klebonijoje, pas kun. Juozą Un- 
derį?*, klasės draugą, kuris paliko Mintaują 1892 m., nuo tol buvome nesi- 
matę, nes klebonavo Rusijoje. Malonus susitikimas senatvėje su vaikystės 
draugu. Papasakojo, kad tarp kunigų kursuojanti karikatūra: metropolitas 
sėdįs kampe prie Šventojo Rašto; kiek arčiau stovį keletas kunigų, jų vi- 
duryje sekretorius Ūsoris su pakelta dešine, įsakinėjąs. Apačioje parašas: 
„Ūsoriada“. Gyniau metropolitą kaip mokėjau, kaip galėjau. 

VIII.14 lankėsi pas mane VD universiteto rektorius prof. St. Šalkauskis. 
Jis įsitikinęs, kad tautininkai bandys atsigriebti, nes kiek gali trukdo Kabi- 
neto darbus. Pvz., prezidentas netvirtina prorektoriaus Purėno*?, p. Kar- 
tano (giminaičio) neleidžia iš Šiaulių persikelti Kelmėn; min. Bistras buvo 
priverstas skirti Raseinių gimnazijos direktorium. Prof. St. Šalkauskis ne- 
pasitikėjo savimi, ar begalėsiąs būti rektoriumi dėl sunykusios sveikatos. 

VIII.30 užėjo kapelionas Gižinskas**; vasarą užsienyje susitikęs p. Pa- 
ramską??, liaudininkų šulą; jis manąs, jog tautininkai norį atsigriebti; jie 
civilinės metrikacijos įstatymo projektą laiką priemone kiršinti liaudinin- 
kams su krikščionimis; prezidentas drąsinąs valdininkus, kurių atleidi- 
mas nuo jo pareinąs; liaudininkų ministras Ant. Tamošaitis per daug pa- 
taikaująs tautininkams, beveik esąs sutautininkėjęs; juo liaudininkai esą 
nepatenkinti... | 

Pranešė ir apie Lietuvos kapelionų konferenciją Pažaislyje, kurioje ap- 
silankė min. Bistras; prasitaręs, vargu ar ilgai bebūsiąs savo vietoje, nes jau 


326 Juozas Underis (1875-1953) - Mogiliavo arkivyskupijos kunigas. Baigė Sankt Peter- 
burgo dvasinę akademiją, kunigu įšventintas 1898 m. ir paskirtas S.PŠv. Kotrynos bažny- 
čios vikaru, 1899 m. ėjo Foščiovkos klebono pareigas, nuo 1901 m. buvo Omsko bažnyčios 
vikaras, nuo 1903 m. Tobolsko bažnyčios vikaras, nuo 1905 m. Tiumenėje statė bažnyčią 
ir kleboniją, 1908 m. paskirtas klebonu į Simbirską, nuo 1912 m. klebonavo Orenburge. 
1922 m. grįžo į Lietuvą, dirbo Lesčiuose. Čia ir mirė (KAKA, Nr. 70). 

37 Antanas Purėnas (1881-1962) - chemikas, visuomenės veikėjas (LE, t. 24, p. 249). 

228 Leonardas Gižinskas (1894-1967) - kunigas, prelatas, pedagogas. Baigė Kauno ku- 
nigų seminariją, 1917 m. įšventintas kunigu. Buvo vikaras Naujamiestyje, Jurbarko gim- 
nazijos kapelionas, vėliau direktorius, Kupiškio vidurinės mokyklos kapelionas, Kauno 
S.Daukanto mokytojų seminarijos istorijos mokytojas, Rokiškio gimnazijos kapelionas. 
Bendradarbiavo spaudoje. Pasitraukė į Vakarus, gyveno Vokietijoje, po to JAV (LE, t. 7, 
p. 311; JAV lietuviai, t. 1, p. 318). 

39 Balys Paramskas (1907-1974) - teisininkas, visuomenininkas (LE, t. 21, p. 532; JAV 
lietuviai, t. 2, p. 76). 

esą daromi didžiausi priekaištai dėl įvykdytų mokyklose pakeitimų; apie 
ateitininkus pasakęs, jog Roma nieko neatsakanti Vyriausybei į jos pasiū- 
lymus, nes dabar atostogos ir negalinti susirinkti Kardinolų komisija. 

Tuo tarpu t. Kipas**, vadovavęs kapelionų rekolekcijoms, iš „auten- 
tiškų“ šaltinių sakęs, kad Vatikanas ateitininkų klausimo nespręsiąs, pa- 
liksiąs vyskupams susitarti. Jei taip darytų, kaip sakyta, matyt, nenorėtų 
atsisakyti vardo ir nedrįstų ant savęs užsikrauti ateitininkų aimanavimo. 
Tikrai būtų išmintinga politika. Bet pasunkėtų vyskupų padėtis. 

VIII.31 grįžo iš Karlsbado kun. Ruškys?*'. Nustebęs vokiečių vieningu- 
mu bei fiurerio garbinimu: „Mūsų vadas - mūsų dievas; jis visagalis, ką 
panorės, tai įvykdys; karo nebus. Lig šiol viską laimėjo be karo; taip bus 
ir dabar; Lenkiją suardys, lenkai mūsų priešai; jei ne anglai, mes su pran- 
cūzais draugai...“ Pragyvenimas Vokietijoje labai brangus: daugiau tenka 
mokėti markėmis negu pas mus litais. 

IX.1 radijas pranešė, kad Hitleris priėmė Gdansko nutarimą prisijungti 
prie Vokietijos, kad vokiečių lakūnas puolė lenkų miestus, kad jų kariuo- 
menė keturiose vietose peržengė Lenkijos sieną, fiureris paskelbė kariuo- 
menei įsakymą, jog, lenkai pas save persekioja vokiečius; jam nelikę nieko 
kito, kaip tik jėga pasipriešinti jėgai; pareiškė viltį, kad kiekvienas karys 
atliks savo pareigą iki paskutiniųjų... 

Taip tai prasidėjo naujas karas, kuris gali užkliudyti ir mūsų šalį, nors 
lenkai bei vokiečiai pasisakė gerbią Lietuvos neutralumą. Mieste šiauda- 
dūšiai ėmė supirkinėti cukrų, druską, žibalą. Rodos, pirmieji tai pradėjo 
daryti valdininkai. Pasak kun. Gižinsko, Raseinių apskrities viršininkas 
Rozmanas, žymus tautininkų veikėjas, telefonu įsakė žmonai, kuri atosto- 
gauja Paežerėliuose, apsirūpinti, nes vėliau nebūsią galima gauti. 

IX.3 per tris dienas vokiečių kariuomenė panaikino vadinamąjį ko- 
ridorių, paėmė Čenstakavą, kelias dešimtis miestų apmėtė bombomis. 
Anglai ir prancūzai pareikalavo sustabdyti karo veiksmus, atitraukti ka- 
riuomenę iš Lenkijos, kad galėtų prasidėti derybos. Vokiečiai nesutiko. 


0 Jonas Kipas (Kipp), S] (1884-1958) — vokietis, jėzuitas, dirbęs Lietuvoje nuo 1923 m. 
Kunigu įšventintas 1914 m. Karo metu kaip kapelionas pirmą kartą atvyko į Lietuvą. 
1923 m. provincijolas paskyrė jį į Lietuvą, kur turėjo atkurti caro laikais panaikintą jėzuitų 
provinciją. Jo dėka 1924 m. Kaune įkurta gimnazija, 1933 m. Kipas tapo Lietuvos piliečiu 
ir gimnazijos direktoriumi. Išaugo jėzuitų provincija (nuo 1 iki 100), ėmė leisti žurnalus 
„Žvaigždė“, „Misijos“, įkūrė naujokyną, rezidenciją Šiauliuose. 1941 m. išvyko į Berlyną 
(LE, t. 11, p. 504). 

I Juozas Ruškys (1888-72) — Žemaičių, vėliau Panevėžio vyskupijos kunigas, kunigu 
įšventintas 1912 m. Nuo 1926 m. buvo Panevėžio gimnazijos kapelionas. 

Anglai ir prancūzai paskelbė vokiečiams karą. Bet anglai pradėjo karą 
proklamacijomis, mėtomomis lakūnų, nukreiptomis prieš Hitlerį bei na- 
cionalsocialistus. 

IX.6 užėjo komendantas pulk. Kaunas pranešti, kad nebebus iškilmin- 
gai švenčiama Tautos šventė, kad man nereikės laikyti sumos, kaip buvau 
žadėjęs. Ta proga pasakė, kad jei ne bendroji valstybės padėtis, tautininkai 
būtų bandę atstatyti savo režimą; buvo šaukiamas Ukmergės susivažia- 
vimas Tautos dieną pademonstruoti tautininkų galiai; jos tikslas — atsta- 
tyti kariuomenės vadą Raštikį, pertvarkyti Ministrų Kabinetą su Tūbeliu 
priešakyje... 

Sąmokslo centras esąs Tūbelio butas; jame renkasi tautininkų šulai; įta- 
rimams išvengti einama su žmonomis, kurios prie kavos nuobodžiaujan- 
čios, o vyrai pasitarią. Sąmokslan esą įtraukti gen. Adamkavičius, įgulos 
viršininkas Dulksnys, karo žvalgybos viršininkas Skučas ir Saladžius, Šau- 
lių sąjungos vadas. Apskaičiuota, kad 60760 karininkų Kauno įguloje - seno- 
jo režimo šalininkai; nuo įgulos veiksmų pareisianti lemtis. Dėl bendros 
situacijos suvažiavimas atidėtas. 

Burmistras Chodakauskas grįžęs iš Kauno pasipasakojo saviesiems, 
kad išsišokėlio Raštikio greit nebūsią. Kai gen. Raštikis vyko Panevėžin 
įteikti šauliams ginklų, burmistras, prašomas pasakyti prakalbą, piktai 
pasakęs: „Aš tam praporščikui prakalbos nesakysiu“. Tačiau sutiko prie 
miesto vartų ir pasveikino. Pulk. Saladžius buvo numatęs tam atvejui pa- 
naudoti Černių, o Raštikį - Zarasuose, bet komendantas atkvietė Raštikį. 

IX.7 gavau kun. Prunskio laišką: „Naujas tarptautinis įtempimas šiek 
tiek pasunkino ir mano perėjimą iš „XX amžiaus“ į Spaudos biurą. Bū- 
damas Varšuvoje plačiau susipažinau, kaip dirba panašus lenkų biuras 
KAP užmezgiau kontaktą su jo direktoriumi...Lenkų KAP dirba net penki 
žmonės. Su tokiais etatais jie pradėjo darbą iš karto. Iš pradžių pirmaisiais 
metais jie gaudavo iš Episkopato, rodos, po 6000 zlotų kas mėnuo. Dabar 
jau išsiverčia patys be jokių pašalpų. Žinoma, ten visai kitokios aplinkybės: 
taip plačiai mes niekad negalėsim darbo išplėsti...“ 

IX.7 rytą rusai peržengė Lenkijos sieną nuo Dauguvos iki pietų ir 
žygiavo gilyn, tesutikdami mažų pasipriešinimų. Esą Lenkija subyrėju- 
si, Vyriausybė iš krašto pasitraukusi; jie ima globoti gudus, ukrainiečius. 
Lietuvos neutralumą gerbsią. Mūsų Vyriausybė paskelbė dalinę atsarginių 
mobilizaciją. Popietę Panevėžyje pasirodė didžiausias sąjūdis: visos me- 
chaninės priemonės rekvizuotos; miesto įgula išvyko, ėmė važiuoti atsar- 
giniai: užplūdo žmonės ir arkliai... Prasidėjo neramūs laikai. 

Dar prieš karui prasidedant 1939 m., mūsų Vyriausybė, kaip ir kitos 
Pabaltijo respublikos, tam tikra sutartimi rusams užleido keliose vietose 
karines bazes, įsileido įgulas... 

Baigiantis rudeniui, buvo grąžintas mums Vilnius, į kurį mūsų įgula ir 
valdžios atstovai įžengė 1939.X.28. Kariniu žygiu nustebino lenkuojančius 
vilniečius pavyzdinga tvarka, ypač pradžiugino greitu sostinės aprūpini- 
mu maistu ir kitomis gyvenimo reikmėmis. 


1940 m. Kol kas nei vienais metais neapleidau vyskupijos vizitacijos. 
1940 m. pavasarį lankiau Raguvos dekanatą. VI.3 nuvykau Lėnan. Po 
įžanginių iškilmių bažnyčioje klebonijoje parengtas stalas vakarienei su 
brangiais reikmenimis. Klausiu kuratą kun. Venclovą?*?, kur jis tai gavęs. 
„Ponia prezidentienė atsiuntė vyskupui priimti“. - „Tai ir toji brangi skara, 
ištiesta sosto nugaroje, taip pat jos?“ - „Taip. Ji pati nebuvo bažnyčioje, nes 
negaluoja“. 

Per telefoną paprašiau pranešti, kad vyskupas norėtų aplankyti ją Už- 
giryje ryt apie 1 val. Atsakė lauksianti. Nuvykau su palydovais - dekanu 
bei kancleriu. Susitikome kaip seni geri pažįstami. Gražiai pasikalbėjome 
praeities ir dabarties temomis. Pasivaišinome skaniais užkandžiais. Palin- 
kėjome pailsėti ramiose sodžiaus sąlygose. Mandagiai sutiktas ir palydė- 
tas, grįžau Lėnan. 

Tai buvo paskutinis sudiev! Prezidentas Smetona išvykdamas svetur, 
išsikvietė žmoną Virbalin ir abudu paliko Lietuvą, pasitraukė užsienin... 


Ir giesmė nebaigta: kai širdis susopo, 

Ant dūšios labai sunku ir neramu tapo. 
Mat toji pati galybė, ką miškus sugraužė, 
Širdį, dūšią apgriuvo... ir giesmę nulaužė. 


Vysk. Antanas Baranauskas, 
„Anykščių šilelis“ 


332 Martynas Venclovas (1872-?) - Žemaičių, vėliau Panevėžio vyskupijos kunigas. Ku- 
nigu įšventintas 1879 m., nuo 1935 m. buvęs Dapšionių rektorius, 1940 m. dirbęs Lėne. 


Iš kun. Jono Gasiūno 
atsiminimų 


Vysk. Kazimiero Paltaroko sekretorius kun. Jonas Gasiūnas (1904-1998) 
Floridoje parengė atsiminimus apie vysk. K.Paltaroką. Atsiminimai rašyti ma- 
šinėle. Matyt, buvo remiamasi paties vyskupo atsiminimų rankraščiu, todėl 
pradžioje, su nedideliais paaiškinimais, pakartota tik tai, kas rašyta paties vys- 
kupo. Toji kun. J.Gasiūno atsiminimų dalis nededama. Pateikiama tik tai, kas 
rašyta paties kun. J.Gasiūno. 


PANEVĖŽIO NAUJA VYSKUPIJA 


Dabartinė Panevėžio vyskupijos teritorija iki 1849 m. priklausė Vil- 
niaus vyskupijai beveik visa, išskyrus trylika parapijų, kurios buvo už 
Nevėžio, Lėvens ir Mūšos upių ir priklausė Žemaičių vyskupijai! 

Popiežius Pijus IX? 1849 m. savo apaštališkąja konstitucija „Universalis 
Ecclesiae cura“ visą dabartinę Panevėžio vyskupijos teritoriją priskyrė prie 
tuometinės Žemaičių vyskupijos. Tačiau hierarchiniu atžvilgiu atskiros 
Lietuvos vyskupijų dalys priklausė keliems viršininkams, arba metropo- 
lijoms, kurių metropolitai gyveno ne Lietuvoje, bet svetur. Pvz., Žemaičių 
vyskupija dieceziškai buvo Mogiliavo metropolijos sufraganija, Seinų-Var- 
šuvos metropolijos, Klaipėdos kraštas priklausė Varmijos vyskupui. 

Dar prieš Pirmąjį pasaulinį karą buvo galvojama ir svarstoma, kaip 
būtų galima sutvarkyti Lietuvos bažnytinę teritoriją, kad jos vadovy- 
bė būtų pačių lietuvių rankose. Tam, pagal vysk. K.Paltaroko tvirtini- 
mus, buvo projektuojama didžiulę Žemaičių vyskupiją padalyti į kelias 

! Žr. Elenchus omnium ecclesiarum et universi cleri provinciae ecclesiasticae Lituanae 


[Marijampolė], 1940, p. 140. 
2 Lietuvių enciklopedija, t. 22, Boston, p. 486. 

mažesnes ir įsteigti Lietuvos arkivyskupiją metropoliją. Svarstant šiuos 
klausimus, buvo minimas ir Panevėžys, kaip naujos vyskupijos centras. 
Atstačius Lietuvos nepriklausomybę buvo geriausia proga sumanymus 
realizuoti. 

Popiežius Pijus XI apaštališkąja konstitucija „Lituanorum gente“ 1926 m. 
balandžio 4 d. vien tik bažnytinės procedūros keliu, nes pagal tuo metu 
veikiančią Lietuvoje Konstituciją Bažnyčia tvarkėsi pagal bažnytinius 
kanonus, įkūrė savarankišką bažnytinę provinciją Lietuvoje ir pertvarkė 
vyskupijas Lietuvoje. Lietuvos Vyriausybė, ratifikuodama konkordatą su 
Vatikanu 1927 m. gruodžio 10 d., pripažino Lietuvos bažnytinės provinci- 
jos įsteigimą ir jos sutvarkymą. 

Minėtaja Šventojo Sosto konstitucija iš didžiulės Žemaičių vyskupijos, 
kurią tada valdė vyskupas Pranciškus Karevičius, buvo sudarytos trys 
naujos vyskupijos: Kauno - Lietuvos metropolijos centras, Telšių su vys- 
kupo sostu Telšiuose, ir Panevėžio su vyskupo sostu Panevėžyje. Iš dalies 
Vilniaus vyskupijos, buvusios Lietuvos teritorijoje, sudaryta nauja Kaišia- 
dorių vyskupija su vyskupo sostu Kaišiadoryse. 

Vilniaus vyskupija, Šventajam Sostui sudarant konkordatą su Lenkija 
1925 m., buvo sutvarkyta gana diplomatiškai. Ji nebuvo priskirta prie ku- 
rios nors Lenkijos bažnytinės provincijos, bet Vilniuje buvo įkurta atskira 
arkivyskupija-metropolija su jai priklausančiomis Lomžos, Seinų ir Slucko 
vyskupijomis. Taigi Vilniaus metropolija apėmė senas Lietuvos Didžiosios 
Kunigaikštystės žemes. Tad politinių sumetimų įkarštyje prieš 50 metų ne- 
teisingai buvo rašyta ir šaukta, kad popiežius pripažinęs Vilnių lenkams. 
Tai buvo panaudota ypač prieš Trečiojo seimo rinkimus ir tai labai pakenkė 
dešiniųjų partijų blokui, kurs gerokai pralaimėjo. 

Sukakus 50 metų raštui „Lituanorum gente“, kuriuo buvo įsteigta lie- 
tuviška bažnytinė provincija Kaune, popiežius Paulius VI? 1976 m. kovo 
30 d. pasveikino visus Lietuvos vyskupus ir tuos, kurie komunistų val- 
džios yra pašalinti iš savo vyskupijų: „Juo norima per tave [vyskupą La- 
buką] pasiekti visus šio krašto vyskupus, kurie iš Viešpaties Kristaus gavo 
pareigą šioje brangioje tautoje ganyti jo kaimenę“. 

Tame pačiame rašte sveikina ir Vilniaus vyskupijos pakėlimą į metro- 
poliją, atliktą prieš 50 metų. 

Jei reikalai palankiai klostysis, lengvai bus galima Lietuvoje sudaryti 
dvi nepriklausomas provincijas. : 


3 Pop. Paulius VI - Giovanni Battista Montini (1897-1978) - popiežius nuo 1963 m. (LE, 
t. 36, p. 456). 

Tame pačiame rašte primenama, kad Švč. Marijos pasirodymo Šiluvoje 
sukakties proga vietoje pastatyta bažnyčia buvo pakelta į mažosios bazi- 
likos poaukštį. 

Taip pat mums brangią šventovę Vilniuje popiežius vadina Aušros Var- 
tais - Porta Aurorae, o ne „Ostra Brama“, kaip buvo pavadinę lenkai. 

Baigdamas savo laišką, popiežius Paulius VI teikia apaštališkąjį palai- 
minimą visiems vyskupams, dvasiškijai ir tikintiesiems. 


KazimIERAS PALTAROKAS — PIRMASIS 
PANEVĖŽIO VYSKUPIJOS VYSKUPAS 


Nuo 1926 m., kada Šv. Tėvas Pijus XI apaštališkąja konstitucija „Litu- 
anorum gente“ Panevėžį paskyrė naujosios Panevėžio vyskupijos sostine, 
Panevėžio kaip miesto reikšmė smarkiai pakilo: Panevėžys tapo įrašytas 
į viso pasaulio vyskupijų sąrašą. Susirašinėjimai, kurie pirmiau buvo atlie- 
kami su Roma iš Kauno, dabar buvo daromi iš Panevėžio, kiek tai lietė 
Panevėžio vyskupiją ir jos tikinčiuosius. 

Bet panevėžiečiai buvo susirūpinę, ką Šv. Tėvas paskirs pirmuoju Pane- 
vėžio vyskupijos ganytoju. Visų akys linko į jauną profesorių K.Paltaroką. 
Tad niekas neabejojo, kad vienai iš naujai sudarytų vyskupijų jam teks 
vadovauti. Bet labiausiai jo norėjo panevėžiečiai: kilęs iš Aukštaitijos, Lin- 
kuvos parapijos, kuri įėjo į naujai sudarytą Panevėžio vyskupiją. Todėl 
dauguma panevėžiečių gerai pažinojo jį ir jis - nemažai panevėžiečių. Ku- 
nigai kone visi jam buvo žinomi kaip savo rankos penki pirštai: senesniuo- 
sius pažinojo besilankydamas klebonijose dar kaip klierikas ir vėliau kaip 
kunigas, o jaunesnieji buvo jo paties kunigų seminarijos išauklėti. 

Viską sudėjus atrodė: prof. K.Paltarokas Panevėžiui, o Panevėžys Pal- 
tarokui tinka. 

Žmonių spėliojimai ir troškimai išsipildė. 1926 m. balandžio 5 d. Šv. Tė- 
vas Pijus XI bule „Commissum humilitatis nostrae ab aeterno Pastorum 
Principi officium regendi“ prakanonizavo Panevėžio vyskupu prof. Kazi- 
mierą Paltaroką. 

Velykose, po Rezurekcijos, privačiai tai buvo pranešta prof. K.Paltarokui, 
kurs turėjo paslaptį išlaikyti. Kaip jis pats pasakojo, ištisą naktį nesumerkė 
akių. Rūpesčiai nervus erzino. Rytojaus dieną prasidėjo švenčių vizitai ir 
revizitai. Visi pastebėjo, kad kažkas nutiko seminarijos inspektoriui: mažai 
kalba, susimąstęs, nervingas. Visi klausia, kas atsitiko, ar susirgęs, ar kas 

nors nemalonaus įvykę. Negalėjo jis pats jiems išaiškinti ar pasakyti savo 
„ligos“. Vizitai, revizitai ir trys naktys be miego taip paveikė jo nervus, 
kad pradėjo jaustis ligonis esąs. O čia darbai: ruoštis konsekracijai, baigti 
mokslo metus ir paruošti pirmąjį ganytojišką laišką Panevėžio vyskupijos 
tikintiesiems. 

Greit paslaptis pasidarė viešas reikalas. Vėl prasidėjo sveikinimai, vi- 
zitai, kurie atėmė nemažai brangaus laiko. Visokių gandų ir spėliojimų. 
Susirinkime panevėžiečiai kunigai prasitarė, kad jis gavęs „prasčiausią“ 
vyskupiją. Vėliau jam paaiškėjo, kad Panevėžio vyskupija buvo prasčiausia 
materialiniu atžvilgiu: nebuvo katedros, namų gyventi vyskupui, namų 
kurijos patalpoms ir t.t., nerimą taip pat kėlė ir pasikeitusios politinės są- 
lygos*. Naujoji liaudininkų ir socialdemokratų valdžia užėmė nepalankią 
Bažnyčiai poziciją: užuot pasidžiaugusi, kad Lietuva turės savo metropoli- 
ją, nepriklausomą nuo kitų kraštų, ji nepripažino naujai paskirtų vyskupų, 
nors jie visi buvo lietuviai, daug dirbę dėl Lietuvos reikalų. 

Visa persvėrė tikinčiųjų pasiaukojimas ir pagalba. Vyskupo reikme- 
nimis jam pačiam neteko rūpintis, bet jų gavo iš gerų draugų: Kauno ka- 
pitula, kurios nariu jis pats buvo, dovanojo sidabrinę vyskupišką lazdą, 
seminarijos auklėtiniai - sidabrinį kieliką, studentai - mišiolą, būrelis 
pažįstamų nupirko gražią tuniką, kiti draugai - brangų aukso žiedą, pa- 
puoštą deimantais, dar kiti nupirko naują automobilį. do viskas pakrypo 
į gerąją pusę. 


KoNSEKRACIJA IR ATSISVEIKINIMAS 
SU KUNIGŲ SEMINARIJAS 


Betvarkant kasdieninius reikalus, greit prisiartino jo paties pasirinkta 
konsekracijos - gegužės 2, Šv. Atanazo - diena. 

Konsekratorium pasirinko savo buvusį vyskupą arkivysk. Pranciškų 
Karevičių, kuriam asistavo arkivysk. Juozapas Skvireckas ir vysk. Antanas 
Karosas. 

Dažnai vysk. K.Paltarokas prisimindavo savo konsekracijos dieną. 
Jis buvo taip išsisėmęs fiziškai, kad sunkiai galėjo pakartoti net buvusios 


* LE, t. 27, p. 166; LE, t. 33, p. 72. 

* Artimas vysk. K.Paltaroko bičiulis. arkivysk. M. Reinys taip rašo: „Iš būsimųjų vyskupų 
labiausiai nenorėjo tapti vyskupu būsimasis Panevėžio vyskupas K.Paltarokas“, žr. Arki- 
vyskupas M.Reinys, 1977, p. 54-55. 

konsekracijos ceremonijas. Tačiau gerai prisiminė tuos žodžius, kuriuos 
konsekruojant vyskupas jo paklausė: „Vis semper in divinis esse negotiis 
mancipatus, guantus te humana fragilitas cosenserit posse?“. Ir jis į juos 
atsakęs: „Volo“. 

Po konsekracijos kunigų seminarijoje buvo suruošti iškilmingi pie- 
tūs, į kuriuos atvyko Respublikos prezidentas Aleksandras Stulginskis, 
diduomenė, Kauno miesto dvasininkai, vyskupijos dekanai. Prasidėjo 
kalbos su sveikinimais ir geriausiais linkėjimais sunkiose ganytojo pa- 
reigose. Tarp kitų aukštųjų dignitorių kalbų gana reikšmingą ir prana- 
. šišką kalbą pasakė kun. St.Stakelė, dirbęs Kalnaberžės miestelyje kun. 
K.Paltarokui dirbant Surviliškyje. Jo kalbos kelios mintys giliai įstrigo 
į naujojo ganytojo širdį. Jis retkarčiais jas prisimindavo ir pakartodavo, 
ypač kada komunistų okupacija pradėjo smarkiai spausti Katalikų Baž- 
nyčią Lietuvoje. Kun. Stakelė pareiškė maždaug šias mintis: „Žmonės 
gerbia dvasiškiją ir ją myli. Bučiuoja žemę, kur buvo sustojęs vyskupas... 
Bet reikia saugotis, kad pagarba nepavirstų neapykanta. Gal ateityje rei- 
kės vyskupams ne vizituoti tik bažnyčias, o pėsčiomis eiti per kaimus, 
kaip tai darė vyskupas Giedraitis...“ Jo pranašiški žodžiai iš dalies išsi- 
pildė bolševikų okupacijos metu. 

Laikraščiai Lietuvoje šį įvykį aprašė labai plačiai. Tai buvo istorinis 
laikotarpis, kada Katalikų Bažnyčia Lietuvoje turėjo pirmą kartą savo ne- 
priklausomą metropoliją ir tvarkėsi savarankiškai. 

Visi vyskupai geri lietuviai, patriotai, pasiryžę viską aukoti sielų išga- 
nymui ir Lietuvos gerovei. 

Daugelis manė, kad dabar nuo Lietuvos veido bus nušluostytos visos 
nedorybės ir Lietuva bus graži - ne tik materialiai klestės, bet ir moraliai 
sustiprės. 

Bet per iškilmes visi pastebėjo, kad arkivysk. J.Skvireckas kažko susi- 
nervinęs, neramus, pasyvus, tiesiog nesukalbamas. Paaiškėjo tik vėliau, 
kad dalis katalikų veikėjų buvo pasiuntę Vatikanui prašymą, kad Kauno 
metropolitu paskirtų vysk. K.Paltaroką, kaip veiklesnį ir įtakingesnį vys- 
kupą Lietuvos sostinėje“. Tą, matyt, kas nors sužinojo ir pranešė arkivysk. 
J.Skvireckui. Nemalonu, nesmagu! 

Pagaliau teko atsisveikinti su seminarija. Karts nuo karto j jį sutikdavo- 
me seminarijos koridoriuose, bet jis neturėjo laiko su mumis kalbėti. Vis 
skubėdavo, vis susirūpinęs... 


* Pasiųsto Vatikanui prašymo faktą vėliau patikino prof. J.Eretas vysk. Antanui Deksniui. 

Pagaliau atėjo atsisveikinimo laikas. Susirinko profesoriai ir auklė- 
tiniai didžiojoje auditorijoje, kur paprastai mokslo metų pradžioje jis 
auklėtiniams skaitydavo seminarijos nuostatus ir duodavo savo paaiški- 
nimus. Atėjo su vyskupiška uniforma ir kryžiumi ant krūtinės. Susijau- 
dinęs pradėjo auklėtiniams atsisveikinimo kalbą, lyg kad pasiteisinimą, 
kodėl jis šiokius ir tokius nuostatus įvedė seminarijos klierikams. Tarp 
ryškesnių jo pasakymų buvo šie: „Seminarijos valdymas yra kolektyvo 
rankose. Aš, kaip vykdomasis organas, ne kartą turėjau įsakinėti da- 
lykus, kuriems nepritariau, bet, nusprendus kolektyvui, vykdžiau tai 
lyg savąją nuomonę, kad nebūtų suskilimo seminarijos vadovybėje“. 
Patarė ir toliau visiems laikytis drausmės, nors asmeniškai kai kam ir 
nepatiktų. 

Visi jo kalbą išklausė ramiai, nes savo buvusį inspektorių gerbė, mylėjo 
ir didžiavosi, kad jis tapo vyskupu. 

Šv. Kryžiaus Atradimo šventėje pasirašė pirmąjį ganytojišką laišką Pa- 
nevėžio vyskupijos kunigams ir tikintiesiems. Tad reikėjo palikti Kauną ir 
kunigų seminariją, kurioje per 14 ir pusę metų dirbo ir ruošė jaunuolius 
kilnioms kunigo pareigoms. 

Panevėžyje ingresas buvo paskirtas gegužės 30 d. Kauną nutarė palikti 
gegužės 29 d. Lydimas kan. Juozapo Stakausko, su kuriuo kartu dirbo 
Liepojoje ir kuris, išvykus vysk. P.Karevičiui į Rusiją, valdė Žemaičių vys- 
kupiją, todėl turėjo patyrimo administracijos reikaluose; jam padovanota 
„Fordo“ mašina išvyko iš Kauno. 


ATVYKIMAS į PANEVĖŽĮ 


Įvažiavus į Panevėžio vyskupijos teritoriją prasidėjo, kaip jis sakė, „kry- 
žiaus keliai“ - sutikimai, sveikinimai, džiaugsmo ašaros. 

Vieta, kuri pirmiausia sutiko vyskupą, buvo Okainių kaimas", kur buvo 
pastatyti treji garbės vartai su reikšmingais užrašais — „Sveikas, Gany- 
tojau“. Garbės vartuose buvo įstatyti Aušros Vartų Marijos paveikslas 
ir Šv. Tėvo Pijaus XI atvaizdas. Didelis būrys žmonių sutiko su duona ir 
druska ir lietuviška gira. Nebuvo kaimo, kur nebūtų sutikę žmonės prie 


pastatytų garbės vartų. 


" Pagal padavimą, krikščionybei plintant Lietuvoje, paskutinis krivis, pasitraukęs į Okai- 
nių kaimą, čia ir mirė. Žr. Kun. J.Gasiūnas, Katalikybė Panevėžyje, Chicago, 1963, p. 3. 

Taip važiuodami nuo vartų prie vartų, nuo kaimo prie kaimo galų gale 
pasiekė Ramygalos miestelį. Vysk. K.Paltarokui ši vieta buvo reikšminga, 
nes puikią gotikos bažnyčią, kuria didžiuojasi visi ramygaliečiai, pastatė 
vysk. K.Paltaroko dėdė ir buvęs jo kapelionas kun. Juozapas Genys. Tai 
tikras architektūrinio meno šedevras. Be to, Ramygala turėjo puikų baž- 
nytinį chorą. 

Iš ryto teko skubėti į Panevėžį, nes turėjo žinių, kad daugelyje vietų 
prieš Panevėžį sutiks tikintieji savo ganytoją. 

Pirmieji panevėžiečiai sutiko netoli Ramygalos, prie Uliūnų?. Sutiko 
. vyskupą Panevėžio apskrities viršininkas Rozmanas ir policijos vadas 
Kregždė - ne katalikas; ties Lepšių kaimu pasitiko Panevėžio įgulos arti- 
lerijos raitelių būrys. 

Privažiavus prie Panevėžio miesto, prie pirmųjų garbės vartų pasitiko 
miesto valdyba su Panevėžio miesto burmistru T.Chodakausku, su duona 
ir druska. Iš viso, kol pasiekė bažnyčią Panevėžyje, teko sustoti prie devy- 
nerių garbės vartų. 

Prasidėjo bažnytinė procesija miesto gatvėmis. Namai papuošti tau- 
tinėmis ir popiežiaus vėliavomis, tvoros nusagstytos gėlėmis, vyskupas 
į būsimą katedrą ėjo tarp išrikiuotų karių špalerių, giedant chorams pakai- 
tomis su orkestru, lydimas kunigų, atvykusių iš visos vyskupijos, maldi- 
ninkų ir organizacijų ir, be to, didžiulės tikinčiųjų minios. Vyskupas kry- 
žiaus ženklu laimino visus. 

Prie būsimos katedros šventoriaus vartų sutiko muzikų Karkos ir Pau- 
lausko vadovaujamas choras, kuriam pritarė gimnazijos moksleivių sim- 
foninis orkestras. š 

Ingreso ceremonijos buvo atliktos lauke, prie laikinosios koplyčios. 
Kan. Juozapas Stakauskas perskaitė lotyniškai Pijaus XI raštus apie Pane- 
vėžio vyskupijos įsteigimą ir Kauno metropolijos kapitulos kanauninko 
Kazimiero Paltaroko paskyrimą jos vyskupu. 

Panevėžio dekanas ir būsimos katedros klebonas kun. J.Maciejauskas 
lietuvių kalba pasveikino vyskupą dvasiškių ir tikinčiųjų vardu. Kartu 
apgailestavo, kad Panevėžio miestas nėra pasiruošęs tinkamai priimti savo 
ganytoją: katedra vos tik pradėta statyti, vyskupo rūmai dar nebaigti re- 
montuoti, nėra namų vyskupijos kurijai ir tribunolui. Bet dieceziečių meilė 
savo ganytojui ir vienybė tuos trūkumus greit pašalins. 

5 Pradžioje Uliūnai buvo Ramygalos filija. Vėliau rašytojas J.Gerutis-Balvočius čia įstei- 
gė parapijėlę, čia jis ir palaidotas. Be Uliūnų, kun. Gerutis-Balvočius dar įsteigė Eriškių 
parapiją. 

Vysk. K.Paltarokas pirmiausia savo kalboje kreipėsi į kunigus, prašy- 
damas pagalbos atlikti sunkioms ganytojavimo pareigoms. Tai padarys, 
jei eis gerai savo kunigiškas pareigas, rodys gražų pavyzdį, ir privačiame 
savo gyvenime, ir gerai atlikdami savo bažnytines pareigas. 

Po to buvo perskaityta popiežiaus bulė lietuvių kalba. Vysk. K.Palta- 
rokas paaiškino ganytojiško rašto mintis apie ganytojo ir dieceziečių 
pareigas. Pirmasis jo ganytojiškas laiškas buvo skaitomas visose parapijų 
bažnyčiose. Atlaikė pirmą kartą pontifikalines Mišias - sumą, per Mišias 
giedojo jungtinis choras, pritariant 4-ojo pėstininkų Karaliaus Mindaugo 
pulko dūdų orkestrui. 

Po sumos klebonijoje prisistatė Panevėžio ir kai kurios vyskupijos or- 
ganizacijos, kurios įteikė gražius adresus; prisistatė grupė lenkų, kurių kai 
kas užsirekomendavo kaip dvarininkų atstovai? (tai atvykę iš provincijos, 
nuo Krekenavos garsiosios Liaudos, kur turėjo net savo parapiją su lenkų 
pamokslais ir pamaldomis lenkų kalba); vietos pravoslavų šventikas Sorec, 
žydų bei rusų visuomenės atstovai, keletas iš Kauno atvykusių draugų. 
Susirinko apie pusantro šimto žmonių. 

15 val. mokytojų seminarijos patalpose buvo pietūs be alkoholinių gė- 
rimų. Dalyvavo dvasiškijos, valdžios, kariuomenės ir organizacijų atstovai. 
Kalbą pradėjo apskrities viršininkas Rozmanas, pakeldamas nealkoholinių 
gėrimų taurę už jo šventenybės popiežiaus sveikatą; vyskupas paskelbė 
tostą už JE prezidento sveikatą. Visi sustoję sugiedojo tautos himną. Dar 
kalbėjo miesto burmistras, apygardos teismo pirmininkas p. Morkvėnas; 
gimnazijos direktorius p. Šakenis; įgulos viršininkas pulk. Jakaitis ir kiti. 
Iš viso buvo apie keliolika prakalbų. 

Po to vyskupas padėkojo susirinkusiems už atsilankymą ir ge- 
riausius linkėjimus. Pabrėžė religinės praktikos reikšmę tiek šeimai, 
tiek visuomeniniame gyvenime. Gaila, kad kai kurie yra metę reli- 
gijos praktiką, bet turėtų visada prisiminti ir skaitytis su tikybiniais 
veiksniais, vertinti dvasininkijos darbuotę ir jo, kaip vyskupo, įkūrimą 
Panevėžyje. 


* 1923 m. Panevėžyje buvo 19 197 gyventojai; lietuviai 1942 m. sudarė 93,670 visų miesto 
gyventojų; antra didžiausia grupė buvo žydai, trečią grupę sudarė lenkai. Remiant Pane- 
vėžio ir plačioje Panevėžio apylinkėje gyvenantiems lenkams, galėjo Panevėžyje išlaikyti 
nedidelę lenkų gimnaziją. Rusų 1942 m. buvo 926, vokiečių - 22, karaimų (1931 m.) - 155. 
Žr. Juozas Masilionis, Panevėžys, Chicago, 1963, p. 109-111, „Tiesa“ (1978 02 01) rašė, kad 
Panevėžyje Zenono Žinkevičiaus šeimoje gimė 100 000-asis miesto gyventojas. Žr. „Drau- 
gas“, Nr. 37, 1978 m. vasario 14 d. 

Po to vyskupas padarė pirmą pasitarimą su dvasiškiais, kurių buvo 
atvykę apie 70, aptarė būsimus vyskupijos reikalus. Nutarta pirmiausia 
tęsti katedros statybą. 

Pasibaigus iškilmėms ir posėdžiams su kunigais, vyskupas nuėjo ilsė- 
tis laikiname savo gyvenamame bute, mažutėje katedros klebonijoje. Čia 
buvo miegamasis, valgomasis, salonas ir kurijos raštinė trijuose nedide- 
liuose kambariuose. 

Naujai įkurta Panevėžio vyskupija turėjo 10 dekanatų, apie 100 parapi- 
jų, 45 filijas, 79 koplyčias, 171 kunigą ir apie 375 000 tikinčiųjų. Tad darbo 
buvo apsčiai. Vyskupas susidūrė su painesniu ir sunkesniu reikalu: nau- 
joje vyskupijoje nerado nė vieno kunigo, kurs būtų dirbęs kurijos darbą. 
Iš kitų vyskupijų kviesti specialistų nenorėjo; jo noras buvo toks, kad turi 
apsieiti su savo vyskupijos kunigais. Tad teko pačiam šiam reikalui daug 
laiko paskirti. 

Iš ryto atsikėlęs išėjo pasivaikščioti prie klebonijos, apžiūrėti naujai sta- 
tomos, iki langų išmūrytos katedros. Šventoriuje vaikštinėjo keli pasilikę 
vargšai, vienas kitas protiškai nesveikas, vieni iš jų miegojo ant žolės, kiti 
vaikštinėjo kažką murmėdami patys sau. Jokio dėmesio nekreipė į naujai 
paskirtą vyskupijos vyskupą. Kiti dėliojo savo skarmalus, daiktelius ir ruo- 
šėsi toliau keliauti, į kurios nors parapijos atlaidus. 

Vyskupas, pažiūrėjęs į juos, vieną kitą prakalbinęs, pagalvojo: varg- 
šai, bet iš dalies jiems pakanka, ką turi. Važiuoja kur nori, ir nieks jiems 
daugiau nerūpi, kaip tik pavalgyti, pamiegoti ir laiku nueiti į numatytus 
parapijos atlaidus, kad ten iš žmonių pasirinktų sau kasdieninės duonos. 

Vyskupas pasakojo toliau: „O man iš čia nėra kur eiti, darbų kalnai; 
širdyje prašiau Aukščiausiojo, kad sveikata, ir ypač nervai, išlaikytų“. 

Darbščiam ir rūpestingam naujai paskirtam vyskupui neteko ilgai 
galvoti. Tuojau ėmėsi darbo: suorganizuoti ir paskirti kurijos ir tribunolo 
personalą; baigti statyti kurijos ir tribunolo pastatus; suorganizuoti vys- 
kupijos kapitulą ir gauti Vatikano aprobacijas; pastatyti naują katedrą 
Panevėžyje. 

Tuojau pajuto ir valdžios daromus sunkumus: vyskupijos oficialius 
raštus kairiųjų valdžia grąžino per buvusią Žemaičių vyskupijos kuriją, 
parašiusi, kad ji nežinanti tokios vyskupijos kurijos, neleido į mokyklas 
vyskupų skiriamų kapelionų, nepriėmė kurijų patvirtintų metrikų, nors 
Konstitucijoje buvo rašoma: „Gimimo, jungtuvių ar mirimo aktai, daro- 
mi tikinčiųjų pas jų dvasininkus <...>, turi Lietuvoje juridinės galios, ir 
piliečiai nėra verčiami tų aktų kartoti kitoje įstaigoje“; ruošėsi savo žinion 

paimti metrikų knygas, ruošėsi skubiai įvesti civilinę metrikaciją, sulaikė 
kunigams atlyginimą už antrąjį 1926 m. pusmetį... Tokie tai buvo vysk. 
K.Paltaroko pirmieji ganytojavimo vargai ir rūpesčiai"?. 


PriRMoji PANEVĖŽIO VYSKUPIJOS KURIJA 


Naujam Panevėžio vyskupui K.Paltarokui prieš tai, kaip minėjau, ne- 
teko dirbti kurijos darbo. Tiesa, jis buvo ryšio gynėjas moterystės bylose 
prie Žemaičių vyskupijos bažnytinio tribunolo ir ėjo kitas Žemaičių vys- 
kupijos pareigas. Bet tos pareigos visai skirtingos nuo vyskupijos admi; 
nistracijos. Perėmė naujai sukurtą vyskupiją be patyrusių tarnautojų, be 
kapitulos, be bažnytinio tribunolo, be Bažnytinių turtų valdymo tarybos. 
Žodžiu, be centrinių administracijos ir kanceliarijos pareigūnų. Vyskupi- 
ją - tai ne kunigų seminariją administruoti, kaip kartą jis pats išsitarė. Iš 
kitų vyskupijų specialistų gauti negalėjo, nes ir jos jų stokojo, juos teko 
sudaryti iš vietinių kunigų, kuriuos rado jau paskirtoje vyskupijos teri- 
torijoje. Pirmas jo neoficialiai pakviestas padėjėjas tvarkyti kanceliariją ir 
kitus vyskupijos reikalus buvo kan. Juozas Stakauskas. Jis turėjo šį bei 
tą bendra su naujuoju vyskupu: abu aukštaičiai, baigę Petrapilio dvasinę 
akademiją magistro laipsniu, susipratę lietuviai, abu profesoriavę Kauno 
Žemaičių kunigų seminarijoje, tik kan. J.Stakauskas profesoriavo žymiai 
sunkesnėmis sąlygomis, prie žinomo sulenkėjusio inspektoriaus Kriškijo- 
no, didžiojo lietuvių sąjūdžio priešininko (nežiūrint to, kan. J.Stakauskas 
iš seminarijos rektoriaus A.Karoso išsirūpino leidimą lietuviškoms dai- 
noms ir deklamacijoms, kurias atlikinėjo su klierikais seminarijoje viešai 
ir tai nepatiko sulenkėjusiam inspektoriui ir kitiems lenkuojantiems pro- 
fesoriams*!'). Prasidėjo skundai, ir vysk. M.Paliulionis už lietuvių kalbos 
protegavimą seminarijoje nubaudė jį kaip litvomaną ir išsiuntė iš Lietuvos 
į Kuršą, kur kapelionavo Liepojos vyrų gimnazijoje. Kaip žinome, Lie- 
pojoje kapelionavo ir kun. K.Paltarokas. Kun. J.Stakauskas vėliau buvo 
perkeltas į Panevėžį ir paskirtas Šv. Petro ir Povilo parapijos klebonu, kiek 
vėliau - Panevėžio dekanato dekanu. Tad kunigus pažino. 1915 m. rugpjū- 
čio mėn. dėl karo vysk. Karevičiui išsikėlus iš Kauno, laikinai buvo apsi- 
gyvenęs Panevėžyje. Vysk. P.Karevičius, iš Panevėžio išvykdamas į Rusiją, 


*0 Plačiau apie tai: Augustinas Voldemaras, Raštai, p. 643-648. 
" Žr. M.Vaitkus, Mistiniame sode, Putnam, 1957, p. 136-137. 

raštu įgaliojo kan. J.Stakauską valdyti visą Žemaičių vyskupiją, kol nebus 
galimybės grįžti jam atgal į Lietuvą. Turėjo progos šiek tiek gauti patyrimo 
vyskupijos administracijoje. Naujasis Panevėžio vyskupas K.Paltarokas ir 
neoficialiai įprašė jį pradžioje padėti sutvarkyti kanceliariją, supažindinti 
naują vyskupą su kunigais ir administraciniu vyskupijos darbu. Tai jis ir 
padarė. Gal būtų ir visai persikėlęs į naujai sukurtą Panevėžio vyskupiją, 
betjis turėjo kilnesnius planus, kuriems jau buvo pasiruošęs: stoti į marijo- 
nų vienuolyną. Tą sumanymą greitai ir įvykdė. Gavo ir Kauno metropolito 
arkivyskupo Skvirecko leidimą ir tapo marijonų vienuoliu. 
Nedelsiant reikėjo kanoniškai vyskupijos administraciją sutvarkyti. 
„Tiesos kelias“, Nr. 12, 1926 m. gruodžio 15 d.,p. 137, paskelbė naujus di- 
gnitorius, kurijos pareigūnus, prosinodinius teisėjus ir kitus. 


PiRMoji PANEVĖŽIO VYSKUPIJOS 
KURIJOS SUDĖTIS 


Vyskupijos patarėjų kolegija 

1. Kun. Grabys! Jonas, teol. kand., Panevėžio Šv. Petro ir Povilo baž- 
nyčios klebonas. 

2. Kun. Maciejauskas Jonas, Panevėžio dekanas. 

3. Kun. Andrašiūnas* Ignas, Biržų dekanas. 

4. Kun. Didžiulis Jonas"“, teol. kand., Vaškų klebonas. 


Vyskupijos kurija 

1. Tribunolo oficiolas - kun. Grabys Jonas, teol. kand. 

2. Teisingumo ir ryšio gynėjas - kun. Ruškys Juozapas, teol. lic. 
3. Kancleris - kun. Šidlauskas Povilas, teol. lic.5 


" Jonas Grabys (1882-1929) - Žemaičių, vėliau Panevėžio vyskupijos kunigas, teologijos 
licenciatas. Kunigu įšventintas 1906 m. Nuo 1927 m. buvo Panevėžio Šv. Petro ir Povilo 
bažnyčios klebonas, Panevėžio vyskupijos generalinis vikaras, tribunolo oficiolas. 

8 Ignas Andrašiūnas (1873-1937?) - Žemaičių, vėliau Panevėžio vyskupijos kunigas, 
garbės kanauninkas. Kunigu įšventintas 1896 m., nuo 1918 m. dirbo Pabiržės parapijoje. 

6 Jonas Didžiulis (1878-1944) - Žemaičių, vėliau Panevėžio vyskupijos kunigas, įšven- 
tintas 1902 m. Buvo Šiaulių mergaičių gimnazijos kapelionas, nuo 1918 m. - Vaškų klebo- 
nas, nuo 1925 m. - Biržų vicedekanas, ateitininkų veikėjas, religinės literatūros kūrėjas (LE, 
t. 4, p. 528). 

* Išvykus laikinai talkininkavusiam kun. Stakauskui, vyskupas kanceliarijai pagalbinin- 
ku paskyrė Panevėžio katedros vikarą kun. Praną Masilionį, SJ (1902-1980), kurs atlikinė- 

4. I notaras - kun. Liepinis Augustinas. 
5. II notaras - kun. Kariačka Zenonas“. 


Prosinodiniai teisėjai 

1. Kun. Grabys Jonas, - Tribunolo oficiolas. 
2. Kun. Maciejauskas Jonas. 

3. Kun. Dirginčius Juozas", teol. kand. 

4. Kun. Labanauskas Ignas“, teol. mag. 

5. Kun. Didžiulis Jonas, teol. kand. 


Bažnyčios turtų valdymo taryba 
1. Pirmininkas — Panevėžio vyskupas. 
2. Patarėjai: kun. Grabys Jonas ir kun. Maciejauskas Jonas. 


Prosinodiniai egzaminatoriai 

1. Kun. Grabys Jonas, teol. kand. 

2. Kun. Dirginčius Juozapas, teol. kand. 

3. Kun. Strakšas Pranciškus, teol. mag. 

4. Kun. Labanauskas Ignas, teol. mag. 

5. Kun. Ruškys Juozapas, teol. lic. 

6. Kun. Žitkevičius Jurgis“, Panevėžio gimnazijos kapelionas. 
Klebonai patarėjai ' 

1. Kun. Jarašiūnas Jonas, Utenos dekanas, Užpalių klebonas. 

2. Kun. Tuskenis Domininkas, Raguvos dekanas, Traupio klebonas. 
3. Kun. Kirlys Matas“, Kupiškio dekanas, Vabalninko klebonas. 


davo lengvesnį techninį kanceliarijos darbą, kartu ėjo katedros vikaro pareigas („Tiesos 
kelias“, Nr. 11, 1927 m. lapkričio 10 d., p. 109). 

* Zenonas Kariačka (1890-1952) - Žemaičių, poto Panevėžio vyskupijos kunigas, įšventintas 
1914 m., Panevėžio katedros vikaras (1922-1929), 1929 m. buvo paskirtas Klovainių klebonu. 

" Juozapas Dirginčius (1870-1933) - Žemaičių, vėliau Panevėžio vyskupijos kunigas. Buvo 
Šiaulių berniukų gimnazijos kapelionas, nuo 1920 m. - Panevėžio lenkų mokyklų kapelionas. 

'8 Ignas Labanauskas (1885-1955) - Žemaičių, vėliau Panevėžio vyskupijos kunigas, pre- 
latas. Kunigu įšventintas 1908 m. Buvo Rokiškio dekanas (1919-1934), Šiaulių berniukų gim- 
nazijos kapelionas, Ramygalos klebonas ir Panevėžio dekanas (1934-1955) (LE, t. 14, p. 12).. 

B Jurgis Žitkevičius (1892-1978) - Žemaičių, vėliau Panevėžio vyskupijos kunigas, 
kanauninkas. Baigė Žemaičių dvasinę seminariją, kunigu įšventintas 1915 m. Dirbo Pa- 
nevėžyje, buvo vikaras, įvairių mokyklų kapelionas, 1934-1947 m. - Rokiškio klebonas ir 
dekanas, nuo 1947 m. - Anykščių klebonas ir dekanas. Palaidotas Anykščių šventoriuje. 

2 MatasKirlys (1872-1958) - Žemaičių, vėliau Panevėžio vyskupijos kunigas, kanauninkas. 
Kunigu įšventintas 1897 m. Nuo 1928 m. buvo Vabalninko klebonas, Kupiškio dekanas. 

4. Kun. Būtėnas?! Juozapas, Anykščių klebonas ir dekanas. 

5. Kun. Strelčiūnas Petras?, Zarasų dekanas, Dusetų klebonas. 
6. Kun. Karosas Mykolas, Šeduvos dekanas ir klebonas. 

7. Kun. Kriščiūnas Kazimieras?, Pasvalio dekanas ir klebonas? 


PiRMoji PANEVĖŽIO VYSKUPIJOS KAPITULA 


Pagal veikiančius bažnyčios nuostatus-kanonus kiekviena vyskupija 
. turėjo turėti savo kapitulą, kuri kanoniškai turėjo būti įkurta ir Romos pa- 
tvirtinta. Tad vyskupui K.Paltarokui, kaip pirmajam šios vyskupijos vys- 
kupui, ir teko šią pareigą atlikti Panevėžyje: parinkti tinkamus dvasiškius 
iš jam pavestos vyskupijos ir gauti iš Apaštalų Sosto leidimą ją kanoniš- 
kai patvirtinti. Apaštalų Sosto leidimas kanoniškai įsteigti prie Panevėžio 
vyskupijos kapitulą buvo duotas 1927 m. lapkričio 11 d.* Romos dekrete 
yra nustatyta, kiek kapitula turi turėti prelatų ir kapitulos kanauninkų. 
Romos dokumentas nustatė, kokią uniformą gali dėvėti kapitulos prelatai 
ir kanauninkai. Skaičius nustatytas: keturi prelatai ir keturi kapitulos ka- 
nauninkai (Kauno ir Vilniaus vyskupijos šių dignitorių turėjo daugiau). 


KarPiITULOS SUDĖTIS 


Kapitulos dignitoriai prelatai: 
1. Kun. Grabys Jonas, teol. kand., kurijos generalvikaras*. 


2 Juozapas Būtėnas (1874-1928) - Žemaičių, vėliau Panevėžio vyskupijos kunigas. Ku- 
nigu įšventintas 1898 m. Nuo 1915 m. buvo Anykščių klebonas ir dekanas. Čia ir mirė, 

2 Petras Strelčiūnas (1877-1937) - Žemaičių, po to Panevėžio vyskupijos kunigas. 
Baigė Žemaičių kunigų seminariją, kunigu įšventintas 1900 m. Vikaravo Šeduvoje, Čekiš- 
kėje, Ariogaloje, 1924-1934 m. buvo Dusetų klebonas ir Zarasų dekanas, nuo 1934 m. - Mie- 
žiškių klebonas (LE, t. 29, p. 36). 

* Kazimieras Kriščiūnas (1882-1965) - Panevėžio vyskupijos kunigas, kanauninkas. 
Baigė Žemaičių seminariją, kunigu įšventintas 1906 m. Buvo Siesikų, Panemunio, Obelių, 
Vabalninko ir Salamiesčio parapijų vikaras, 1916-1920 m. - Veprių klebonas, nuo 1920 m. - 
Pasvalio klebonas ir dekanas. Mirė ir palaidotas Pasvalyje. 

* „Tiesos kelias“, Nr. 12, 1926 m. gruodžio 15 d., p. 137. 

„Tiesos kelias“, Nr. 2, 1928 m. vasario 8 d., p. 29-31. 

* Grabys Jonas generalvikaru paskirtas 1927 m. gegužės 5 d. („Tiesos kelias“, Nr. 7-8, 
1927 m. liepos 1 d., p. 74). 

2. Kun. Strakšas Pranas“, teol mag., Mogiliavo kapitulos garbės kanau- 
ninkas, Antalieptės klebonas. 

3. Kun. Gražys Juozapas", Ramygalos klebonas. 

4. Kun. Labanauskas Ignas, teol. mag., Rokiškio dekanas. 


Kapitulos kanauninkai 

1. Kun. Maciejauskas Jonas, Panevėžio dekanas. 

2. Kun. Strelčiūnas Petras, Zarasų dekanas. 

3. Kun. Karosas Mykolas, Šeduvos dekanas. 

4. Kun. Šidlauskas Povilas, kanonų lic., kurijos kancleris. 


Dar vyskupas pakėlė kelis kunigus į garbės kanauninkus. 


Garbės kanauninkai? 

1. Kun. Šiaučiūnas Liudvikas, Linkuvos klebonas. 
2. Kun. Jarašiūnas Jonas, Utenos dekanas. 

3. Kun. Masaitis Antanas? Leliūnų klebonas. 

4. Kun. Andrašiūnas Ignas, Biržų dekanas. 

5. Kun. Kirlys Matas, Kupiškio dekanas. 

6. Kun. Bačkys Antanas*!, Antazavės rezidentas. 


Tuojau dėl silpnos sveikatos Jonas Jarašiūnas?? iš Utenos dekano pa- 
reigų pasitraukė, vyskupas jo prašymą patenkino ir jis pasiliko tik Užpalių 
klebono pareigas“. Mirė 1929 m. gegužės 6 d.* 


7 Pranciškus Strakšas (1876-1967) - Žemaičių, vėliau Panevėžio vyskupijos kunigas, kanaunin- 
kas. Mokėsi Peterburgo seminarijoje ir Peterburgo dvas. akademijoje, kunigu įšventintas 1901 m. 
Dirbo Peterburge, Rygoje, Omske, Mogiliave, Lygumuose, Panevėžyje. Palaidotas Panevėžyje. 

2 Juozapas Gražys (1871-1948) - Žemaičių, po to Panevėžio vyskupijos kunigas, pre- 
latas. Kunigu įšventintas 1898 m. ir paskirtas vikaru į Biržus. Nuo 1903 m. buvo Ilūkštos 
administratorius, nuo 1924 m. - Ramygalos klebonas, 1929-1938 m. - Panevėžio vyskupijos 
generalvikaras ir Šv. Petro ir Povilo bažnyčios klebonas. Palaidotas šios bažnyčios kriptoje. 

2 Skirdamas garbės kanauninkus, vyskupas nėra įpareigotas gauti Romos patvirtinimo, 
kaip kapitulos dignitoriams, ir jų skaičius nenustatytas. Tai priklauso nuo vyskupo. (Apie 
paskyrimą žr. „Tiesos kelias“, Nr. 2, 1928 m. vasario 8 d., p. 44). 

* Antanas Masaitis (1868-1938) - kunigas, kanauninkas, visuomenininkas. Baigęs Že- 
maičių kunigų seminariją. 1892 m. įšventintas kunigu. Dirbo Veiviržėnuose, nuo 1899 m. 
buvo Leliūnų klebonas (LE, t. 17, p. 433). 

*1 Antanas Bačkys (1874-1944) - Žemaičių, vėliau Panevėžio vyskupijos kunigas, garbės 
kanauninkas. Kunigu įšventintas 1897 m. 

32 Jonas Jarašiūnas (1864-1929) — Žemaičių, vėliau Panevėžio vyskupijos kunigas, 
įšventintas 1887 m., vienas iš Panevėžio vyskupijos klebonų patarėjų, Užpalių klebonas 

(nuo 1914 m.), Utenos dekanas. Mirė Užpaliuose. 

3 „Tiesos kelias“, Nr. 2, 1928 m. vasario 8 d., p. 44. 

* „Tiesos kelias“, Nr. 6, 1929 m. birželio 4 d., p. 83. 


Iš kuN. JONO GASIŪNO ATSIMINIMŲ 317 


ARTIMIAUSIŲJŲ VYsKUPO K.PALTAROKO 
PADĖJĖJŲ APYBRAIŽOS 


Pirmasis generalinis vikaras - prelatas Jonas Grabys 


Kadangi tai buvo istorinis naujos Panevėžio vyskupijos pareigūnų pa- 
skyrimas, tad verta bent tuos, kurie arčiausiai prie vyskupo K.Paltaroko 
dirbo, kad ir trumpai apibūdinti, nes jie vienu ar kitu būdu turėjo įtakos 
vyskupui K.Paltarokui ir vyskupas - jiems. Artimiausi vyskupo pagalbi- 
ninkai buvo generalvikarai, kuriuos skirdavo ir atleisdavo vyskupas. Jų 
galią nustato vyskupas pagal veikiančius Bažnyčios įstatymus. Pirmasis 
generalvikaras buvo prelatas Jonas Grabys, teol kand. 

Prel. J.Grabys buvo didžiulės Panevėžio Šv. Petro ir Povilo parapijos 
klebonas. Be tų pareigų. vyskupas dar paskyrė jį savo generalvikaru, vys- 
kupijos tribunolo oficiolu (pirmininku), prosinodiniu teisėju, Vyskupijos 
turtų valdymo tarybos nariu, prosinodiniu egzaminatorium, pirmuoju nau- 
josios Panevėžio vyskupijos kapitulos pirmininku. Tad, kaip matoma, jam 
buvo patikėtos po vyskupo pačios svarbiausios ir atsakingiausios pareigos 
Panevėžio vyskupijoje. 

Prel. J.Grabys buvo tikras žemaitis, apie kuriuos vysk. K.Paltarokas ne 
kartą yra pasakęs, kad jam daug teko sutikti žemaičių klierikų seminarijoje 
ir kitomis progomis turėti su jais reikalų. Jie, sakydavo vysk. K.Paltarokas, 
esą gabūs, darbštūs, bet, turiu pasakyti, kartodavo jis, kad aš negaliu jų 
pažinti, per daug užsidarę savyje. Kas kita esą aukštaičiai: atlapaširdžiai, 
sugautas nesilaikąs regulos prisipažįsta savo kaltę ir pasižada pasitaisyti. 
O žemaitis klausiamas sugautas atsako: „Ar aš?“ Dar lengviau seminarijoje 
būdavo su dzūkais: jie, sugauti nesilaiką regulos, ne tik nesigindavo, bet 
dar pasiaiškindami pasakydavo, kad ir jo draugas tą darąs. Apie suvalkie- 
čius nieko nesakydavo, nes jų seminarijoje nebūdavo. 

Vysk. K.Paltarokas žemaičius vertino ir jiems patikėjo atsakingas par- 
eigas aukštaičių vyskupijoje. Man prel. J.Grabį teko matyti tik vieną kartą. 
Todėl rašysiu, ką girdėjau iš kitų ir ką patys žemaičiai rašė apie jį. Jo moks- 
lo draugas kan. Mykolas Vaitkus taip jį aprašo savo atsiminimuose apie 
Kauno kunigų seminariją: „Trečiajame kurse iš palangiškių draugų man 
pirmiausia krito į akis Jonas Grabys, darbėniškis žemaitis, su kuriuo buvau 
drauge pirmoje klasėje. Tas stambus, blyškiu veidu, retais šviesiais plau- 
kais, blankiai žydromis akimis, stiprus, narsus vyrukas, rimtas ir doras, 

bet ne davatkinas, mėgstąs ir linksmai pažaisti, ir nuoširdžiai tenoru pa- 
dainuoti, pusėtinai gabus, bet sąžiningai darbštus - tad pasiekiąs moksle 
neblogų išdavų, vėliau buvo rimtas kunigas, geras pedagogas kapelionas 
Liepojoje, paskiau vyskupo Karevičiaus laimingai paskirtas Panevėžio pa- 
rapijos klebonu, o vyskupo Paltaroko pakviestas Panevėžio vyskupijos ge- 
neralvikaru, kuriuo išbuvo iki ankstyvos mirties Vienoje po sunkios sme- 
genų operacijos“*. Toliau kan. M.Vaitkus tuose pačiuose atsiminimuose?“ 
rašo apie jį: „1904-1905 mokslo metų dekanu klierikams?? buvo seminarijos 
vadovybės paskirtas J.Grabys, karštas lietuvis patriotas, drąsus, karingas, 
atkaklus darbėniškis žemaitis. Aišku, jog jis stos į kovą su Kriškijonu bei jo 
klika dėl lietuvybės seminarijoje. Įdomu, kad seininarijos vadovybė ryžosi 
kaip tik jį skirti toms pareigoms. Mat nepažino jo kiek reikiant. Bet ką veik- 
si! Jis su Liudu Noreika“ buvo geriausi tų metų kurso studentai, o geras 
klierikas Grabys atrodė esąs žymiai rimtesnio būdo. 

Praeitais metais dekanu buvo Blažiejus Čėsnys“. Jis elgėsi kaip diplo- 
matas, vengiąs atviros kovos: neišsižadėdamas savo lietuvybės, nė vienam 
punkte nebandė pasipriešinti esamajai tvarkai, laukdamas, žinoma, kad 
pats laikas pamažu pakeistų nepageidaujamą padėtį. Ne toks buvo Gra- 
bio būdas bei taktika: jis atvirai ir griežtai ėmė griauti nustatytą tvarką, 
kuri buvo nepalanki lietuviškumui, nelaukdamas, kol ims veikti tas ne- 
aiškus veiksnys - laikas... Kaip nustebome, truputį nusigandome, o dar 


5 M.Vaitkus, min. veik, p. 11. 

3 Ten pat, p. 138. 

* Kauno kunigų seminarijoje buvo tokia tvarka: kiekvienas kursas išrinkdavo savo se- 
niūną, kurs visais kurso reikalais kreipdavosi į seminarijos dekaną. Priešpaskutinio kurso 
seniūnas vadindavosi obersenjoru, kurs padėdavo taip pat ir seminarijos dekanui ir, jam 
nesant, jį pavaduodavo. Seminarijos vadovybė iš paskutiniojo kurso tą, kurs buvo pažan- 
gus moksle ir gerai laikėsi per visą laiką seminarijoje, dažniausiai jau turintį diakono šven- 
timus, skirdavo seminarijos dekanu. Jis būdavo tarpininkas tarp seminarijos auklėtinių ir 
vadovybės. Jo pareiga būdavo vadovauti maldoms nesant prefekto, skirti auklėtinius išne- 
šioti maistą pietų ir vakarienės metu ir kitoms klierikams skirtoms pareigoms: vadovauti 
sekmadieniais eisenai į katedrą ir bendram pasivaikščiojimui kartą per savaitę už miesto; 
pranešti seminarijos vadovybei auklėtinių pageidavimus ir jiems pranešti seminarijos va- 
dovybės duotas instrukcijas. Už šį darbą turėjo privilegijų: buvo atleistas nuo mokesčio ir 
turėjo šiek tiek geresnį kambarį. - 

* Liudas Noreika (1884-1928) - visuomenininkas, politikas. 1905 m. baigė Kauno kuni- 
gų seminariją ir buvo pasiųstas į Peterburgo dvasinę akademiją. 1908 m. baigė akademiją 
teologijos kandidato laipsniu, tačiau į kunigus nesišventino. Mokytojavo, baigė Teisės 
fakultetą, atsidėjo kultūrinei ir visuomeninei veiklai (LE, t. 20, p. 409). 

* Vėliau seminarijos ir universiteto profesorius, dekanas ir Kauno universiteto prorektorius. 

nudžiugome, kai pačioje metų pradžioje papusryčiavus dekanas prabilo 
į mus nebe lenkiškai ar lotyniškai, tik lietuviškai... Mes tik į kits kitą žvilgt 
žvilgt... ir sužiurome į lenkuojančius: ką jie... Žinoma, tuoj bėgs pranešti 
savo šefui!.. Kaip šis reaguos? O reaguos, be abejo!.. Debesys niaukias virš 
dekano!.. 

Išėję jį sveikiname, reiškiame savo būgštavimus, bet ir guodžiamės — 
girdi, visi jį palaikysime!.. O jis tik šypsos sau, tas kietasprandis žemaitis, 
nors pačiam gal nelabai jauku. 

Tačiau nors dangus ir apsiniaukęs dekanui, bet perkūnas dar netrenkė. 
Pamažu aprimome ir ėmėmės kasdienio darbo linksmai ir uoliai, žinoma, 
kur galėdami, stengdamiesi pragriauti akmenėlis po akmenėlio lenkų tvir- 
tovės mūrus““. Toliau kan. M.Vaitkus atsiminimuose pateikia ir daugiau 
įvykių Kauno kunigų seminarijoje, kur ypač gražiai charakterizuoja pir- 
mąjį Panevėžio vyskupijos generalvikarą. Štai toje pačioje atsiminimų kny- 
goje „Mistiniame sode“ jis rašo: „Vieną popietę susirinkome į aulą didelis 
būrys klierikų demonstratyviai padainuoti lietuviškų dainų. Dalyvavo 
dekanas Grabys. Sėdim ir visa gerkle dainuojam, kas kiek įmanydamas. 
Kur čia neišgirs Kriškijonas, juk jo butas tų pačių rūmų pirmajame aukšte; 
ojuk irjo „auselės“ turbūt jam pranešė, kad lietuviai revoliuciją kelia. Tad 
po valandos girdime - sunkia ranka daromos durys smarkiai atsidaro ir 
kyšt apvalus inspektoriaus stotas, primerktom akutėm, aštria nosim į prie- 
kį, ir susijaudinusiu balsu garsiai šaukia: „Kur čia kunigas dekanas?“ - „Aš 
čia!“ - irgi garsiai atsako Grabys. O inspektorius jam (o ir visiems mums): 
„Argi nežinojote, jog Ekscelencija vyskupas draudžia viešai dainuoti lie- 
tuviškas pasaulietiškas dainuškas! Tad prašom išsiskirstyti!“ — „Ne, nesi- 
skirstysim, toliau dainuosim!“ - atrėžia viršininkui dekanas. - „O aš sakau: 
prašom išsiskirstyti!“ — dar smarkiau liepia Kriškijonas. „Ne, nesiskirstysi- 
me!“ - vėl atrėžia atkaklusis žemaitis... Aš kumščiu į pašonę Jurgučiui: na, 
o kas dabar! Jurgutis pečiais patraukė: „Aišku, Grabys išlėks iš seminarijos, 
kitos išeities nėra...“ 

Mes visi kaip numirę tylim... Ir Kriškijonas valandėlę tyli, nežinoda- 
mas, kas toliau daryti... Bet negi eis boksuotis su tuo pašėlusiuoju žmu- 
dzinu! Tad nelieka jam nieko kito, kaip eiti pro ten lauk, pro kur įėjęs. Taip 
jis ir išmintingai pasielgė - gerai pagromuliuoti tą incidentą vienumoje, 
o paskui pasitarti su pačiu Ekscelencija... Mudu su Jurgučiu kalbamės: 
inspektorius darė, ką pagal savo įsitikinimus turėjo. Grabys darė, ką pagal 


* M.Vaitkus, min. veik., p. 138. 

savo įsitikinimus turėjo. Tragiškas dviejų būtybių susirėmimas. O atomaz- 
ga, kaip kiekvienoje tragedijoje, turi būti silpnojo padaro žūtis <...> Kitos 
išeities nėra - Grabys turi būti pašalintas, nors tai, vardan aukštesnės teisy- 
bės, bus neteisinga <...> Grabys nustatytąją tvarką sąmoningai laužė - tai 
turi būti už tai nubaustas. 

Visi sveikiname herojų, bet kai kas ir klausiame: ar jau turi nusipirkęs 
padorias kelnes, kai lėksi iš seminarijos? Dekanas bando šypsotis atsaky- 
damas, kad jau pasisiūdinęs... Taip, o ką kita darysi, jei nesišypsosi! Negi 
toks vyras rodysis nuliūdęs! <...> Tikrai reikėjo heroizmo, bandant prie- 
šintis seminarijos galvoms... 

Ir miela, ir nemiela - visa praeina. Pasibaigė gegužinės. Praėjo eg- 
zaminai, pats nemalonusis, o labai svarbus dalykas. Ir iš viso pasibaigė 
mokslo metai — ir štai jau atsiskaitymo diena <...> Kas tie išrinktieji, ku- 
rie seminarijos siunčiami nemokamai mokytis Peterburgo dvasinėje aka- 
demijoje! Nustebę išgirdome: Grabys Jonas ir Noreika Liudas! Argi ne 
stebuklas? <...> Vėliau sužinojome, jog buvę taip: inspektorius iš tikrųjų 
iškėlęs Taryboje klausimą, kad, girdi, reikia Grabį iš seminarijos pašalinti; 
rektoriaus Karoso padėtis buvo nelengva, nes juk inspektorių palaikys 
pats vyskupas, jei dalykas nueis iki jo; tad rektorius sumaniai pakreipė 
dalyką šitaip: ar Grabys turi kunigo pašaukimą, ar ne, tai komplikuotas 
klausimas ir negalima tuoj pat išspręsti, ypač kad čia įpainiotas ir lie- 
tuviškasis klausimas; tad duokim Grabiui dar laiko aiškiau pasireikšti 
ir pasiųskim jį į akademiją: juk ten spręs dalyką lenkai ir išspręs, reikia 
tikėti, nešališkai“*!. 

Šį Kauno kunigų seminarijos istorinį įvykį, šiek tiek daugiau paryš- 
kindamas, aprašo savo atsiminimuose ir Aleksandras Stulginskis, vėliau 
tapęs nepriklausomos Lietuvos prezidentu. Jis rašo: „...Vakarais laisva- 
laikiu padainuojame, pažaidžiame, nenuobodu. Visi klierikai, išskyrus 
lenkus, kurių buvo labai maža, nemėgo inspektoriaus kan. Kriškijono, 
nes mums jis atrodė lenkininkas. Tarp ko kito, jam labai nepatikdavo, 
kad mes dainuodavome tautines liaudies dainas... Tuo pagrindu, mūsų 
akimis žiūrint, iškilo didelis ir įdomus konfliktas. Kartą po pasivaikščio- 
jimo Linksmakalnio šlaituose vyko didžiojoje seminarijos salėje bendra 
konferencija. Ateina inspektorius kan. Kriškijonas, pasako karštą kal- 
bą prieš mūsų dainavimus ir vyskupo vardu griežtai uždraudžia mums 
dainuoti. Mes nusimename, taip sakarit, nukabiname nosis. Energingas 


* M.Vaitkus, min. veik., p. 158-162. 

mūsų dekanas, ketvirtojo kurso klierikas Grabys pasiskundžia semina- 
rijos rektoriui prelatui Karosui. Nekantriai laukiame skundo pasekmių, 
bet neteko ilgai laukti. Po poros savaičių, taip pat po pasivaikščiojimo, 
į bendrą konferenciją įeina rektorius. Jis aiškina, kad ir dvasinius moks- 
lus einančiam jaunimui reikia tam tikru laiku pramogų, prasiblaivinimo 
ir taip pat vyskupo vardu leidžia laisvalaikiu mums dainuoti. Tą patį 
vakarą antrieji seminarijos rūmai plyšte plyšo nuo dainavimo. Inspekto- 
rius nė nepasirodė“. 

Kan. M.Vaitkus, kaip rašytojas ir literatas, pastebėjo ir aprašė klieriko 
Grabio žemaitišką būdą ir charakterį, nieko nepaminėjęs apie tai, kad klie- 
rikas J.Grabys po to reikalus tvarkė per seminarijos rektorių, ką papildo 
savo aprašyme Aleksandras Stulginskis. 

Kan. M.Vaitkus ir A.Stulginskis labai charakteringai nupasakojo J.Gra- 
bio būdą. Jis pasiliko toks iki mirties. Kietas sau ir kitiems; nepaprasto 
darbštumo, kurio reikalaudavo ir iš savo padėjėjų. Anot Augustino Lie- 
pinio, su kuriuo teko kun. J.Grabiui ilgiau dirbti, „atrodė, kad kun. Jono 
Grabio rankose darbas, kurį turėdavo atlikti, taip greitai sutirpdavo, lyg 
vaškas, įmestas į ugnį“. Bet ką darydavo, darydavo greit ir gerai. Neveltui 
vysk. K.Paltarokas jam ir pavedė daug pareigų ir net pirmaeilių. 

Greitjis susilaukė pagarbos ne tik iš vyskupo, bet ir iš konfratrų, su ku- 
riais jam teko dirbti. Neteko girdėti, kad būtų kilę konfliktų tarp vyskupo 
ir jo generalvikaro. Jis vyskupui reiškė pagarbą ir duotą paklusnumą. To 
susilaukdavo ir iš vyskupo: pagarbos ir dėkingumo. 

Daug kuo vienas į kitą buvo panašūs savo praeityje: vysk. K.Paltarokas 
dėl savo tautinių įsitikinimų turėjo nemažai nukentėti, gerokai nemalo- 
numų turėjo ir prel. J.Grabys. Bažnyčiai ir Dievo garbei nuoširdžiai dirbo 
vyskupas, tą patį galima pasakyti ir apie prel. J.Grabį. Jei ne sunkios pa- 
reigos, kurias jis uoliai, be priekaištų atlikdavo, gal prel. J.Grabys dar daug 
metų būtų galėjęs dirbti Dievo ir Bažnyčios labui. 

Jis mėgdavo ir pajuokauti. Kartą susitiko su vysk. K.Paltaroku stato- 
mos katedros rūsyje, kur buvo ruošiamos nišos mirusiems vyskupams lai- 
doti. Prel. Grabys pažiūrėjo į vyskupą ir sako: „Ekscelencija, kokias puikias 
vietas ruošiame Jums palaidoti“. Vyskupas kiek palaukęs atsakė: „Nežinia, 
kas pirma kuriam suteiks patarnavimą“. 

Ir atsitiko taip, kad vysk. K.Paltarokui teko pačiam palaidoti pirmąjį 
savo generalvikarą prel. Joną Grabį, tik ne katedros kriptoje, kuri rezer- 


* A.Stulginskis, Atsiminimai, Chicago, 1980, p. 60-61. 


322 Iš kuN. JONO GASIŪNO ATSIMINIMŲ 


vuota vyskupams, bet Šv. Petro ir Povilo bažnyčios kriptoje, kur keliolika 
metų sėkmingai klebonavo. Mirė 1929 m.“ 

Visi manė ir tikėjosi, kad naujasis generalvikaras bus prel. Ignas Laba- 
nauskas, teol: mag., Rokiškio klebonas ir dekanas. Baigęs Petrapilio dvasi- 
nę akademiją. Vyras iš stuomens ir iš liemens: aukštas, gražiai nuaugęs, su 
didele, bet proporcinga galva, dėvėdavo pince-nez [pensnė] akinius, kurie 
jam suteikdavo dar didesnio orumo; aristokratiškų manierų, bet natūra- 
lių, aštraus sąmojo ir nepaprastų gabumų. Turėjo gerą atmintį. Istorijos ir 
kitus praeities įvykius mokėdavo atpasakoti su visomis smulkmenomis ir 
detalėmis. Ne kartą ir vysk. Paltaroko žinias pataisydavo ir papildydavo. 
Buvo tikras žemaitis aristokratas, bet ne iš bajorų kilęs. Geras prof. dr. Bla- 
žiejaus Čėsnio draugas, net kilęs iš tos pačios parapijos. Vysk. K.Paltarokas 
ne kartą sakydavo: „Sunku pasakyti, kuris iš jų gabesnis“. Vyskupas manė, 
kad Ignas Labanauskas savo gabumais viršijęs Blažiejų Čėsnį, tik gaila, 
kad jis nebuvo paskirtas į universitetą profesorium, ypač istorijai dėstyti. 
Būtų daug ką padaręs. Dabar jis pasiliks istorijoje kaip pavyzdingas kuni- 
gas, Panevėžio vyskupijos prelatas, Rokiškio, vėliau Ramygalos klebonas, 
Panevėžio dekanato dekanas. Kaip reprezentantas buvo nepamainomas: 
taktiškas, mandagus, imponuojančios išvaizdos, švelnaus sąmojo, su aris- 
tokratišku akcentu, galįs kalbėti įvairiausiomis temomis, laisvai vartojąs, 
be lietuvių, dar lotynų, rusų, lenkų ir kiek silpniau vokiečių ir prancūzų 
kalbas. 

Kartą vyskupas pristatė savo kapitulą besilankančiam Šv. Tėvo atsto- 
vui ir šis, kiek ilgiau pasikalbėjęs su prel. Labanausku, priėjęs prie vyskupo 
tarė: „Tokiam kunigui vieta Romos Kurijoje“. Bet Lietuva tuomet neturėjo 
Vatikane stiprių pečių, kurie būtų jo kandidatūrą palaikę ar rekomendavę. 
Ten buvo pakankamai kandidatų iš didelių kraštų ir su tradicijomis. Kas 
norės rekomenduoti, kad ir gabią asmenybę, iš mažos ir karų nuvargintos 
Lietuvos. Jis net nepateko ir į Panevėžio vyskupijos generalvikarus, ko visi 
tikėjosi, nes vyskupo akys krypo į darbštų, pareigingą, kad ir ne tokį gabų 
kunigą. O prel. Labanauskas dideliu darbštumu ir uolumu nepasižymė- 
jo - atlikdavo, kas būtinai reikalinga. Su raportais, kaip dekanas, į kuri- 
ją neskubėdavo, juos vis atsiųsdavo kiek pavėluotai. Be to, kaip sakoma, 
dideli laivai ne visada mėgsta vienas arti kito plaukti. Prel. LLabanauskui 
buvo asmeniškai daug naudingiau savarankiškai būti klebonu didelėje 
parapijoje, negu po griežta vysk. K.Paltaroko ranka generalvikaru Pane- 


* „Tiesos kelias“, Nr. 3, 1929 m. kovo 14 d., p. 54. 

vėžyje. Tad buvo pasirinktas Panevėžio dekanas prel. J. Gražys, Ramygalos 
klebonas. Prel. Gražys šventas, taktingas, nepasižymįs dideliais gabumais, 
darbštus. Bet kunigai tylomis šnibždėjo, kad tai laikinas kandidatas šioms 
atsakingoms pareigoms. Tai ne prel. J.Grabys, kurs kartu galėjo atlikinėti 
kelias atsakingas pareigas, ir dar gerai. Tikrai vyskupas dairėsi po vys- 
kupiją kandidato, kurs atsidėtų vien tik generalvikaro pareigoms. Prel. 
J.Gražys buvo ir Šv. Petro ir Povilo parapijos klebonas, ir ėjo generalvikaro 
pareigas. Tas jam buvo per sunku atlikinėti, nors tribunolo oficiolu buvo 
paskirtas prel. Pranciškus Strakšas. Tikrai, 1934 m. prel. J.Gražys buvo 
atleistas iš generalvikaro pareigų ir jo vietoje buvo paskirtas naujas vien 
tik generalvikaro pareigoms kan. Jonas Jucis. 


Kan. Jonas Jucis - Ramygalos klebonas 
ir Panevėžio dekanas 


Jis prie pat katedros nusipirko nedidelius namukus, kuriuose ir apsi- 
gyveno. Kan. J.Jucį teko pažinti geriau, nes Ramygaloje buvau jo vikaru 
ir 6 klasių progimnazijos kapelionu, apie dešimtį metų teko su juo dirbti 
kurijoje. Tai krauju žemaitis nuo Tauragės, bet savo būdu suaukštaitėjęs; 
nuoširdus, malonus, tiesiakalbis - be vyliaus; tikrai galima pasakyti — verus 
israelita. Apie jo jaunystę ir mokslo dienas tikrų žinių neturime, nes pats 
nemėgdavo išsipasakoti - tai jau žemaičio kraujo išdava. Tad pažiūrėkim, 
ką apie jį rašo jo draugas žemaitis kan. M.Vaitkus, mat žemaitis žemaičiui 
atviresnis. „Na, kaip čia pamirši žmogus Joną Jucį, bene tauragiškį, Liepojos 
gimnazistą, tokį nedidelio ūgio, bet baisiai plačiais pečiais ir atitinkamu lie- 
meniu vyruką, beveik kvadratišką, labai stiprų (jį vėliau Petrapilio dvasinėje 
akademijoje lenkai vadindavo Niedžwiedž Litewski), balto lino plaukais, 
kažkaip nesveikai išblyškusiu veidu, labai rimtu, užtat kai šypteldavo, tai 
rodės, ledai tirpsta; lėto būdo, išmintingas, darbštus, ištvermingai einąs prie 
tikslo, doras klierikas ir vėliau labai geras kunigas, kurį vysk. Paltarokas pa- 
skyrė padėjėju - generalvikaru, kai mirė neužmirštinasis Grabys“*. Prie šio 
taiklaus kan. M.Vaitkaus apibūdinimo nieko daugiau nei pridėti, nei atimti 
negalima. Nebent tai, kad metai pridėjo prie jo atitinkamo liemens daugiau 
svorio ir nuo galvos amžius nupešiojo balto lino plaukus. Taip pat, kad prieš 
ji dar buvo generalvikaras taip pat žemaitis - Jonas Gražys. 


* MVaitkus, min. veik., p. 128. 

Paprastai gabesnius seminarijos klierikus vadovybė siųsdavo į Petra- 
pilio dvasinę akademiją tolesnėms studijoms. Į jas buvo išsiųstas ir klie- 
rikas Jonas Jucis. Kan. M.Vaitkus toje pačioje knygoje taip rašo: „Atėjo ir 
paskutinė seminarijos diena. Atsisveikinimas. Ir išsiskyrimas: kursas po 
atostogų dar susirinks keliems mėnesiams pasiruošti teoriškai bei praktiš- 
kai šventimus priimti; o dekanas (Mykolas Vaitkus) su Vladu Jurgučiu ir 
Jonu Juciu dar vyks į tolimąjį Peterburgą praplėsti savo akiračio dvasinėje 
akademijoje, kur tik 1907 m. lapkričio 30 d. (senu stiliumi) katedroje iš 
Plocko vyskupo Jarcevskio Jucis priims subdiakonatą, o pačioje gruodžio 
pradžioje - diakonatą, o kunigystę dekanas priims tik 1908 m. gegužės 18 
(31) d. iš vyskupo Gasparo Cirtauto Kauno seminarijos bažnyčioje, o Jur- 
gutis - metais vėliau““. Kun. Jonas Jucis dvasinės akademijos nebaigė, nes 
susilpnėjus sveikatai turėjo ją palikti. Ne per stipriausią sveikatą turėjo ir 
vėliau. Žiemos metu, kol iš katedros ateidavo pėsčias iki kurijos (automo- 
bilio neturėjo), turėjo nuo savo kaktos prakaitą šluostyti - pavargdavo. Bet 
dėl saikingo gyvenimo - laiku kėlės, laiku gulė, nesinervindavo, susilaukė 
gražios senatvės. 

Kiek teko skaityti jo kaip dekano pranešimus vyskupijos kurijai, tai jie 
būdavo trumpi, aiškūs, objektyvūs, pagrįsti. Toks pat pasiliko ir būdamas 
generalvikaru: ramus, paklusnus savo vyskupui, draugiškas, nuoširdus, 
teisingas, nedvejodamas pasirašydavo raštus, kurie jam asmeniškai nela- 
bai buvo prie širdies, bet reikalingi Bažnyčios labui. Vyskupo įspėjimus 
kantriai priimdavo, nors tokių atsitikimų pasitaikydavo labai retai. Nebū- 
davo didesnių nesusipratimų tarp jo ir kunigų. Visi jį gerbė ir labai vertino. 
Nes niekam jis blogo nenorėjo. Ką darė, tai dėl savo sąžiningų pareigų ir 
Bažnyčios labo. 

Prisimenu, buvo šiek tiek aštresnis susirašinėjimas tarp jo ir kun. Asmi- 
navičiaus, Utenos klebono ir dekano. Vyskupas kartkartėmis vis jo klaus- 
davo, kaip jų reikalai užsibaigė. Bet sakoma, su plikiu nesipešk ir su ku- 
rija nekovok. Visi kurijos išsiunčiami raštai, nežiūrint kieno jie pasirašyti, 
yra pirma sankcionuoti paties vyskupo. Tik grynai techninio pobūdžio 
išsiunčiami be jo žinios. Bet ir tais atsitikimais dažnai atsiklausiama. Tad, 
manau, kad ir tą reikalą kun. J.Jucis baigė švelniai likviduodamas kilusį 
nesusipratimą. Per ilgesnį laiką įgijo daugiau patyrimo komplikuotame 
kurijos darbe. Tai buvo didelė parama vyskupui. Po antrosios bolševikų 
okupacijos jis iš savo nedidelių namelių persikėlė gyventi pas vyskupą, 


* Ten pat, p. 193. 

kurs tuo laiku buvo iškeltas iš kurijos namų ir apgyvendintas Sodų gatvėje 
Nr. 22, berods buvusio miškininko Konkulevičiaus name. Šis namas buvo 
kiek toliau nuo gatvės, turėjo nediduką sodą ir buvo arčiau prie katedros. 
Namas buvo nemažas, tad užteko vietos ir generalvikarui. Bet neilgai jam 
čia teko gyventi. Mirė 1948 m. per Kalėdas, aprūpintas Šv. Sakramentais, 
iškankintas skrandžio vėžio. Vyskupas jo mirtį labai pergyveno. Savo pa- 
moksle nusiskundė: „Tikėjau, kun. Jonai, kad tu palaidosi mane, dabar su 
skausmu tau atlieku paskutinį patarnavimą“. 

Po prelato Jono Jucio, turimomis žiniomis, buvęs paskirtas general- 
vikaru prel. Mykolas Karosas, ilgametis Šeduvos klebonas ir dekanas. Jis 
kartu ėjo ir Šeduvos klebono, ir generalvikaro pareigas. 


Prelatas Mykolas Karosas** 


Prel. Mykolas Karosas buvo tikras diplomatas, švelnus, mažai kalbąs, 
į raštus atsakydavo skubiai ir tiksliai, todėl kanceliarijoje turėjo gerą vardą. 
Vieną kartą įsikalbėjau su vyskupu, jis papasakojo šį bei tą. Jis diplomatas, 
tai diplomatas, bet kas iš to, kad nieko iš jo nesužinosi. Matyt, jį pamokė 
ištrėmimas į Latviją, nes pirma jis toks diplomatas nebuvo. Turbūt ištrėmė 
į Latviją pastoraciniam darbui kaip susipratusį lietuvį, nes jau 1907 m. 
rugpjūčio 19 d. buvo išrinktas Lietuvių mokslo draugijos nariu Vilniu- 
je. Bendradarbiavo lietuvių spaudoje: „Lietuvos ūkininke“, „Šaltinyje“, 
„Nedėldienio skaitymuose“, „Viltyje“, „Žemdirbyje“.., tais laikais tokiem 
kunigam patekti į Latviją buvo nesunku. Prieš Pirmąjį pasaulinį karą Že- 
maičių vyskupijai priklausė ir didelė Latvijos dalis. Tai vyskupija, kuri 
aptarnaudavo 1,5 milijono katalikų. Tad vyskupui visus savo didžiulės 
vyskupijos kunigus pažinti buvo fiziškai neįmanoma. Dėl sunkios trans- 
portacijos daug kunigų savo vyskupą gal tik per šventimus tematė. Tad 
apie juos spręsdavo iš dekano pranešimų ir rekomendacijų, kurias gau- 
davo iš kunigų, esančių arčiau prie vyskupo. Lietuvių nelaimei, prie jo 
ir buvo susisukę nemažą lizdą lenkai ir sulenkėję. O pakako vienam išjų 
raportuoti, kad toks ir toks kunigas - „litvomanas“, ir, anot vyskupo Paliu- 
lionio, - „tokiems aš turiu vietą Kurše“. Anot vyskupo Paltaroko, ten, kaip 
į skaistyklą, patekti būdavo lengva, bet iš jos išeiti - apsaugok, Dieve, kaip 


* Gimė 1878 m. rugpjūčio 23 d. Kunigu įšventintas 1901 m. kovo 17 d. Šeduvos klebonu 
paskirtas 1925 m. Čia jis ir mirė. 

sunku! Skaitosi, kad esi „juodame“ sąraše, nors geriausias, darbščiausias 
ir švenčiausias kunigas. Taip Latvijoje ir liko kun. Urbšas* — pirmas Lie- 
pojos vyskupas, prel. Kazėnas“. Gal buvo taip ir su Mykolu Karosu, to jis 
nepasakojo. Tik kartą išdėstė, kaip laimingai jam pasisekė iš ten išsprukti. 
O buvo taip. Kadangi vyskupas Paliulionis savo vyskupijos kunigų nepa- 
žindavo, o jų į kuriją iš didžiulės teritorijos atvykdavo nemažai, - vieni 
pakviesti, kiti savanoriai, — tai tarnas atvykusius surašydavo ant kortelės; 
anksčiau atvykusius - pirma, vėliau atvykusius - į paskutines vietas. Pa- 
prastai kunigai tos eilės ir laikydavosi, ir vyskupas, įėjus kunigui, iš korte- 
lės žinojo jo pavardę ir, jei kviestas, kodėl pas jį atsilankė. 

Kviestasis kunigas žinojo, kad jo reikalai pas vyskupą ne geriausi. Taip 
pat visi kunigai žinojo staigų vyskupo Paliulionio būdą ir kaip su juo elg- 
tis: tylėti ir nesiaiškinti, kol jis bara. Ir tik jam atvėsus, pradėti aiškintis. 
Nujausdamas savo reikalų silpnumą, pasiūlė kun. Mykolui Karosui eiti 
pas vyskupą pirmajam, nes jis esąs iš toli atvykęs, net iš Latvijos. Vos spėjo 
pasveikinti, bučiuodamas vyskupui žiedą, kaip šis įsikarščiavęs pradėjo 
jį barti ir priminti nusikaltimus, kuriuos jis pirmą kartą išgirdo. Išsiba- 
ręs vyskupas Paliulionis pranešė, kad jis jį siunčia į Latviją pastoraciniam 
darbui ir liepė, sugrįžus į namus, ruoštis ir laukti naujo paskyrimo. Kada 
vyskupas nutilo, kun. M.Karosas pradėjo savo reikalą: „Ekscelencija, — 
sakė jis, - aš jau kelinti metai dirbu pastoracinį darbą Latvijoje, bet mano 
sveikata susilpnėjo ir labai prašau mane perkelti į parapiją Lietuvoje, kur 
klimatas daug palankesnis mano sveikatai“. Tada tik vyskupas paklausė 
jo pavardės ir labai nustebo, kad nekaltą kunigą išbaręs. Ir pažadėjęs greit 
perkelti jį į parapiją Lietuvoje. Po to, sako, vyskupas buvęs švelnesnis ir su 
pakviestu kunigu. 

Kaip ten buvo šiame vyskupo pasakojime, patikrinti neteko. Bet prel. 
M.Karoso sveikata tikrai buvo ne per stipriausia. Dažnai skundėsi akimis 
ir kitomis ligomis. Reikia tikėti, kad turėdamas ir dvi atsakingas parei- 
gas - Šeduvos klebono ir generalvikaro - vyskupui Kazimierui Paltarokui, 
kaip ketvirtas jo generalvikaras, daug padėjo sunkiose dienose. Išvykus 


* Antanas Urbšas (1879-1965) - latvių katalikų vyskupas. Baigė Peterburgo dvasinę 
seminariją, kunigu įšventintas 1907 m., 1938 m. konsekruotas vyskupu. 1944 m. pasitraukė 
į Vokietiją, vėliau apsigyveno Ispanijoje. Ten ir mirė. (LE, t. 32, p. 315). 

* Jonas Kazėnas (1906-1951) - Panevėžio vyskupijos kunigas. Baigė VDU Teologijos- 
filosofijos fakultetą teol. lic. laipsniu, kunigu įšventintas 1932 m. Dirbo Anykščiuose, Kar- 
mėlavoje, Strėvininkuose, Daujėnuose, Žiobiškyje, Užpaliuose, Šimonyse, Krekenavoje. 
Mirė Krekenavoje. 

vysk. K.Paltarokui į Vilnių, prel. M.Karosas, vyskupo paskirtas, tvarkė 
- Panevėžio vyskupiją. 


PANEVĖŽIO VYSKUPIJOS KANCELIARIJA 


Po generalvikaro pagal savo pareigas ėjo vyskupijos kurijos kancleris. 
Jo reikalas buvo vyskupijos kanceliarijos priežiūra: gautus raštus įregis- 
truoti, rinkti reikalingus dokumentus, susijusius su gautuoju raštu, ir juos 
nunešti vyskupui, kad šis, susipažinęs su reikalu, užrašytų savo rezoliu- 
ciją. Kadangi visi dokumentai buvo laikomi kanceliarijoje, todėl ne kartą, 
prieš nešant tokį raštą vyskupui, kancleris pats turi reikalą gerai išgvilden- 
ti ir nunešęs trumpai apie jį referuoti vyskupui, kurs duoda nurodymus, 
kas vienu ar kitu klausimu darytina. Kancleris, suredagavęs raštą, duoda 
ji peržiūrėti ir pasirašyti pačiam vyskupui ar generalvikarui, ar, vyskupo 
įgaliotas, pats pasirašo. Visus reikalingus formalumus atlikęs, deda doku- 
mentus į atitinkamą bylą, kurias po metų ar kitų, gerai sutvarkę, persiun- 
čia į archyvą. Panevėžy kancleris buvo ir archyvo tvarkytojas, nes atskiro 
archyvaro nebuvo. Panevėžio vyskupija, kuri daug patamautojų neturėjo, 
buvo apkrauta darbais. Generalvikaras buvo didelės parapijos klebonas, 
tribunolo oficiolas, Bažnyčios turtų valdymo tarybos narys, prosinodinis 
egzaminatorius, gyveno atokiau nuo kurijos ir ateidavo tik šaukiamas į po- 
sėdžius. Kurijos raštinė ir tribunolas teturėjo tik vieną nedidelį kambarį ir 
tik vieną mašinėle rašyti darbininką, kurs turėjo nedidelį kambariuką. Tad 
vienam kancleriui teko atlikti visus kurijos darbus: registratoriaus, sekre- 
toriaus, kanclerio ir archyvaro bei interesantų priėmėjo; reikėjo atsakyti ir 
interesantams, skambinusiems telefonu (Panevėžio vyskupijos kurijoje buvo 
tik vienas telefonas, kuriuo naudojosi kanceliarija ir vyskupijos tribunolo 
tarnautojai. Tai vyskupas darė taupumo dėlei). Išeinant kancleriui po pietų 
darbą užbaigus, telefoną sujungdavo su vyskupo kabinetu. Reikėdavo daly- 
vauti popietiniame posėdyje, kurių savaitėje būdavo bent keli. Tad darbo bū- 
davo daug. Kartais tekdavo per šimtą įvairiausių dispensų per dieną paruoš- 
ti, o kur kiti darbai! Retkarčiais ateidavo iš katedros vikaras patalkininkauti, 
bet toks darbininkas nedaug ką galėdavo padėti. Kancleris gyveno tuose 
pačiuose namuose su vyskupu. Jo kambariai buvo virš kanceliarijos. Reikia 
pažinti vyskupą Paltaroką: skirtų valandų jis praktiškai neturėdavo - kada 
interesantas atvykdavo, jis jį priimdavo ir tuojau reikalą sutvarkydavo, tad 
kancleriui tekdavo paruošti reikalingus dokumentus. 

Po pietų, kuriuos valgydavo kartu su vyskupu, kancleris dažniausiai 
pasivaikščiojimą atlikdavo prie statybų: patikrindavo, duodavo naujų nu- 
rodymų ir pageidavimų, pasikalbėdavo su inžinierium ir darbininkais. 


Kanauninkas Povilas Šidlauskas“? 


Pirmuoju Panevėžio vyskupijos kurijos kancleriu buvo paskirtas kan. 
Povilas Šidlauskas. Jaunas, kanceliarijos darbo dar nepatyręs, tik ką baigęs 
Kauno universiteto Teologijos-filosofijos fakulteto kanonų skyrių ir gavęs 
licenciato laipsnį. Kilimo linkuvis, tad tos pačios parapijos kaip ir vyskupas. 
Linkuviai buvo visiems žinomi kaip pavyzdingi, susipratę katalikai, vai- 
šingi, nuoširdūs, dosnūs bažnyčiai. O į Škaplierinės atlaidus, kurie truk- 
davo net aštuonias dienas, žmonių suplaukdavo iš plačios apylinkės, net 
traukinėliu atvykdavo iš Šiaulių ir kitų vietų. Iš artimesnių aplankydavo 
su procesijomis. Tas darė didelę įtaką linkuvių religiniam gyvenimui ir tuo 
jie didžiuodavosi. Tas atsispindėjo ir kan. Povilo Šidlausko gyvenime. 

Kaip minėjau, pirmutinius pamatus kanceliarijai padėjo kan. J.Stakaus- 
kas. Bet kurijos gyvenime beveik kiekviena diena atneša savo atskiras pro- 
blemas. O čia dar statybos: kurijos namų remontas ir kiti darbai, pristatant 
prie seno namo atskirus priestatus, pritaikytus kurijos reikalavimams, ka- 
tedros statyba, kuri, tiesa, tiesiogiai ir neįėjo į kanclerio pareigas, bet vis 
tiek reikalas ėjo per kanceliariją, o tai negalėjo nepaliesti ir kanclerio. Be 
to, nuolatiniai posėdžiai, interesantai, nuo 1927 m. paskirtas dar Panevėžio 
vyskupijos tribunolo teisėju ir kiti reikalai iščiulpė energingo, darbštaus, 
nuoširdžiai atsidavusio savo pareigoms kan. P.Šidlausko nervus. Vysku- 
pas atostogų neimdavo, pasitenkindavo pasivaikščiojimu po kurijos sodą, 
buvo šykštus ir savo kurijos tarnautojams. Tad, kan. PŠidlauskas pats man 
pasakojo, kurijos darbas pasidarė jam nebepakeliamas. Prof. Stasys Šal- 
kauskis, kurs per metus porą kartų atvykdavo aplankyti vyskupo Paltaro- 


* Povilas Šidlauskas (1890-1973) - Panevėžio vyskupijos kunigas. Kunigu įšventintas 
Kaune 191605 22. Kurį laiką dirbo įvairiose parapijose, kapelionavo Jurbarke ir Panevėžyje, 
vėliau grįžo studijuoti ir Teologijos-filosofijos fakultete 1926 m. gavo kanonų teisės licen- 
ciato laipsnį. Po to dirbo Panevėžio kurijoje vyskupo sekretoriumi, kancleriu, viceoficiolu, 
tribunolo teisėju. Nuo 1932 m. buvo Panevėžio katedros klebonas. Bolševikų buvo ištrem- 
tas į Sibirą, iš kur grįžo 1956 m. Kai bolševikai ištrėmė vysk. J.Steponavičių, kan. Šidlauskas 
buvo paskirtas Panevėžio vyskupijos administratoriumi, vėliau sovietų valdžios išsiųstas 
į Varėną, o paskui kaip altarista pensininkas ilgą laiką buvo prisiglaudęs Kulautuvoje. 
Palaidotas Panevėžyje. 

ko ir vieną kitą savaitę pailsėdavo pas jį, greit pamatė sąlygas ir taip jis 
rašo: „Ieškodamas sau pagalbininkų žymesnių asmenybių tarpe, vysku- 
pas Paltarokas apskritai yra reikalaująs viršininkas, kuriam nėra lengva 
pataikyti...“*? O ypač buvo sunku pataikyti tada, kada ir paties vyskupo 
dėl statybų ir kitų reikalų nervai buvo gerokai susilpnėję. Ir po vieno 
didesnio nesklandumo su vyskupu kancleris kan. PŠidlauskas 1932 m. 
įteikė vyskupui atsistatydinimo iš kanclerio pareigų raštą. Su širdgė- 
la vyskupas priėmė jo atsistatydinimą ir paskyrė jį Panevėžio katedros 
administratoriumi, o kancleriu paskyrė buvusį katedros administratorių 
kan. Vladą Butvilą. Nors ir lengvesnės pareigos, bet kan. P.Šidlausko 
sveikata visiškai nebeatsigavo. Katedros klebonijoje gyveno jaunimo di- 
rektorius kun. Alfonsas Lipniūnas, kurio kambaryje, uždraudus moks- 
leiviams ateitininkams rinktis mokyklos patalpose, darydavo posėdžius, 
o didesnius susirinkimus - katedros kriptoje. Tad klebonija tapo posė- 
džių vieta, kur per dieną būdavo po du ir daugiau posėdžių. Kan. Povilas 
buvo kantrus, bet greta tiesioginių didžiulės parapijos pareigų posėdžiai 
jam sveikatos negerino (katedros parapijoje buvo 8632 parapijiečiai“'). 
Skųsdavosi nervų išsekimu. Prieš pat bolševikų okupaciją buvo padavęs 
vyskupui prašymą visai atleisti iš katedros administratoriaus pareigų 
dėl silpnos sveikatos; atsiuntė kartu gydytojo pažymėjimą ir prašė leisti 
apsigyventi Panevėžyje. Bet kol šis reikalas vyskupo buvo svarstomas, 
įvyko okupacija, kuri visą reikalą pastūmė į kitas vagas. Kiek vėliau teko 
sužinoti, kad katedros administratorium buvo paskirtas Saločių klebonas 
kan. Antanas Kripaitis??. 


Kanauninkas Vladas Butvila 


Nauju vyskupijos kancleriu buvo paskirtas katedros administratorius 
kan. Vladas Butvila. Taip pat baigęs Kauno universiteto Teologijos-filoso- 
fijos fakulteto Bažnyčios teisių skyrių, vėliau įgijęs kanonų licenciatą. Tai 
įdomi ir gana spalvinga asmenybė. Gimęs 1891 m. Raseinių aps., Juodeikių 


* „Panevėžio garsas“, Nr. 36, 1935 m., p. 1. 

5 Elenchus omnium ecclesiarum et universi cleri..., 1940, p. 159. 

52 Prel. PŠidlauskas buvo areštuotas ir ištremtas į Sibirą. Grįžo 1956 m. be sveikatos ir gy- 
veno Panevėžyje kaip altaristas. 1961 m. Vatikanas jį paskyrė apaštaliniu administratoriumi 
Panevėžio vyskupijai, tačiau sovietų valdžia eiti šių pareigų neleido ir ištrėmė į Kaišiadorių 
vyskupiją, po to leido persikelti Kulautuvon, kur ir mirė. 

k., taigi žemaitis, nors pametęs žemaitišką akcentą ir būdą. Visuomeni- 
ninkas. Po Pirmojo pasaulinio karo, būdamas Utenos vikaru, įsteigė per 
10 lietuviškų mokyklų, įkūrė Utenoje „Saulės“ progimnaziją, kurioje ir 
pats mokytojavo, vėliau buvo paskirtas jos direktoriumi“; prie progimna- 
zijos buvo įkūręs dvejų metų mokytojų kursus, kad išlygintų didelį pra- 
džios mokyklos mokytojų trūkumą. Keletą metų dirbo Utenos apskrities 
švietimo komisijoje ir buvo net Utenos apskrities Tarybos pirmininkų; vė- 
liau - Panevėžio atskiro bataliono kapelionu; Lietuvos gynimo komiteto 
Utenos skyriaus pirmininkų; Šaulių sąjungos Utenos rinktinės pirmininku. 
Buvo gana muzikalus, vadovavo įvairiems chorams ir laimėdavo varžy- 
bose net pirmąsias vietas. S.Daukanto mokytojų seminarijoje Kaune buvo 
kapelionu ir vienerius metus Kauno kunigų seminarijos prefektu. 1927 m. 
birželio mėn. vysk. K.Paltarokas paskyrė „Pavasario“ sąjungos instruk- 
toriumi ir Vysk. M.Valančiaus liaudies universiteto skyriaus organizato- 
rium Panevėžio vyskupijoje“*. 1927 m. Panevėžio KVC nusiuntė švietimo 
ministeriui prašymą leisti Panevėžio vyskupijoje steigti vysk. Valančiaus 
liaudies universitetą. Iš švietimo ministerio gautas neigiamas atsakymas. 
Vysk. K.Paltarokas sužinojo iš gimnazijos direktoriaus J.Lindės, kad švie- 
timo ministeris K.Šakenis jam 1927 m. lapkričio 13 d. rašė: „Kokiam rei- 
kalui iškeltas Panevėžio klausimas steigti Valančiaus liaudies universite- 
tą? Gerai žinodamas visą padėtį, aš nedaviau sutikimo, tą patį atsakiau 
ir prof. Eretui, kuris buvo pas mane apsilankęs, bet jaučiu, kad vis dar 
neįmanoma baigti reikalo““. Nuo 1928 m. kan. Butvila - KVC Panevėžio 
rajono vedėjas; 1930-1932 m. — Panevėžio katedros administratorius, nuo 
1932 m. - Panevėžio vyskupijos kancleris, pakeltas kapitulos kanauninku. 
Savo prigimtimi buvo akcijos žmogus. Geras kalbėtojas, savo pamoksluose 
ir paskaitose mėgdavo iškelti gana originalias idėjas. Tas ypač patikda- 
vo vyskupui. Bet kaip visuomenininkas turėjo vieną silpnybę, tai - savo 
draugus ir nedraugus, kaip žmonės sako, patraukti „per dantį“. Todėl su- 
sidarydavo nemaža nepalankiai prieš jį nusistačiusių. Parapijos darbas 
jam atrodė per siauras. Ieškojo platesnių laukų, platesnės srovės. Eiliniame 


3 Pulgis Andriušis (1907-1970) - rašytojas, Utenos „Saulės“ progimnazijoj baigė 5 kla- 
ses ir gyveno labdaros išlaikomame bendrabutyje; savo autobiografijoje mini, kad idealisti- 
nė progimnazijos atmosfera, o ypač kun. V.Butvilos šakota veikla, mokiniams (ypač pačiam 
autoriui), darė žymią teigiamą įtaką. Žr. Pranas Nau jokaitis, Lietuvių literatūros istorija, 
t. 4, 1976, p. 72. 

4 „Tiesos kelias“, Nr. 7-8, 1927 m. liepos 1 d., p. 74. 

5 Ten pat. 

gyvenime jis nebuvo praktiškas. Teisingai kun. dr. Narbutas“, buvęs jo 
- vikaras, sakė: „Stebėdamas jį klebono pareigose, ne kartą sprendžiau, kad 
jis vis dėlto buvo daugiau teoretikas, o ne praktikas, daugiau knygos žmo- 
gus, o ne administratorius. Ir jis pats tai prisipažino, kai būdamas klebonu 
turėjo pats jo paties skelbtas KVC veikimo taisykles pritaikyti praktiko- 
je““?. Kaip muzikas, daugiau linkęs į svajones - sukurti ką nors didesnio, 
kilnesnio, impozantiško. Parapijos darbas ribotas ir jam pasidarė per daug 
monotoniškas. Tad pasitraukus kan. P.Šidlauskui iš kurijos kanclerio vietos 
įją buvo paskirtas kun. Vladas Butvila, paliekant jį KVC Panevėžio rajono 
vedėju. Jo kandidatūra į kanclerius buvo prie širdies vyskupui. Mat jis 
norėjo plačiausiai išvystyti katalikiškąją akciją savo vyskupijoje. Tad KVC 
vedėjas, būdamas kurijos kancleriu, galėjo daugiau imponuoti dvasiškijai 
ir kitiems negu katedros administratorius. Bet gyvenime pasirodė, kad 
šios dvi pareigos ne visai suderinamos. Tiesa, darbo kurijoje kiek, kaip 
atrodė, sumažėjo, nes statybos buvo baigtos, bet padaugėjo tiesioginio 
kanceliarijos darbo. Ir muzikalus, iš prigimties akcijos žmogus tapo pri- 
rištas prie kanceliarijos stalo su plunksna rankose ir krūva popierių. Kas 
dieną paštas atnešdavo vis naujų, į kuriuos turėjo atsakyti pagal vei- 
kiančią Bažnyčios įstatymo raidę. Daug savo kūrybos ir projektų į raštus 
neįpinsi. Tai atsiliepė ir pačiai KVC akcijai. Ji pasidarė popierinė: susira- 
šinėjimas padidėjo, o akcija ėmė silpnėti. Iš katedros administratoriaus 
pareigų vienai kitai dienai, be jokios skriaudos parapijai, galėjo lengvai 
išvažiuoti į provinciją, palikdamas savo vietoje vikarus, kurių turėjo 3, 
bet to nepadarysi kurijoje. Čia dauguma gautų raštų, išskyrus dispensas, 
turi ryšį su anksčiau darytais susirašinėjimais. Interesantai - kunigai ir 
pasauliečiai. Kan. V.Butvila kone visą savo kunigystės metą buvo vienos 
ar kitos srities vedėjas, kur galėjo pasireikšt savo iniciatyva ir kūryba. 
Ten jis duodavo nurodymus kitiems, kas yra darytina, o darbo vaisiai ėjo 
jo sąskaiton. Kaip kurijos kancleris, buvo griežtoje vyskupo drausmėje. 
Savo iniciatyvos daug parodyti nebegalėjo ir didelės kūrybos neberodė. 
Tai naujajam kancleriui pasirodė ne prie širdies. Taip kartą jis pats man 
pasakė: „Nežinojau, ką daryti: ar bėgti, ar rėkti“. Paprastai kanauninkas 


5 Titas Narbutas (1913-1972) - Panevėžio vyskupijos kunigas, visuomenininkas, teo- 
logijos daktaras. Baigė Kauno kunigų seminariją ir VDU Teologijos-filosofijos fakultetą, 
1937 m. įšventintas kunigu. Panevėžio vyskupijoje buvo vikaras ir kapelionas, 1944 m. 
pasitraukė į Vakarus (LE, t. 19, p. 531; JAV lietuviai, t. 2, p. 17). 

7 Kun. T.Narbutas, Kanauninkas Vladas Viktoras Butvila, LKMA Metraštis, t. 1, Roma, 
1965, p. 276. 

buvo ambicingas ir skųstis nemėgo. Nei vieno, nei kito padaryti negalėjo, 
nes buvo vyskupo valdžioje. Tik nekantriai laukė, kad greičiau iš Romos 
sugrįžtų kun. Leonas Lukošiūnas, kuriam buvo pasiryžęs iš pirmos die- 
nos perduoti visas kanclerio pareigas. 1931 m. vyskupas savo asmeniniu 
sekretorium paskyrė Romoje baigusį kanonų teisę daktaro laipsniu kun. 
Leoną Lukošiūną. Jis apsigyveno virš kanceliarijos trijuose kambariuose, 
antrame aukšte, kurijos name į sodo pusę. Su vyskupu valgydavo kan- 
cleris ir vyskupo sekretorius. Vlado Butvilos noras išsipildė; tyliai, su 
pasyviu vyskupo pritarimu pasitraukė iš kanclerio darbo, pasilaikyda- 
mas tik jo titulą ir kanclerio algą; visa siela atsidėjo Katalikų akcijai. Tuo 
buvo patenkintas ir vyskupas. 

Kiek kun. V.Butvila buvo kūrybingas, gali pavaizduoti ir šis įvykis. 
Paskirtas Šv. Petro ir Povilo parapijos administratorium, nes buvusiam 
klebonui prel. Gražiui dėl senatvės nebegalint atlikti visų klebono pareigų 
didžiulėje parapijoje, buvo paliktas klebono titulas ir duotas administrato- 
rius, kurs faktiškai ir tvarkė parapijos darbą. Tad. kan. V.Butvila tapo antrą 
kartą klebonu Panevėžyje. Nežinau, kaip jam sekėsi klebonauti katedro- 
je, tik tiek galiu iš jo pasisakymų paminėti, kad jam atsibodę klebonauti, 
monotonija... Todėl antrą kartą tapęs klebonu pajuto tą pačią monotoniją. 
Tiesa, greit padarė bažnyčioje nemažą remontą, bet po to pradėjo savo ini- 
ciatyva įvesti kai kurių liturginių pakeitimų, kas žmonių buvo tuoj paste- 
bėta ir į tai su nepasitenkinimu reaguota. Nuo Šv. Petro ir Povilo bažnyčios 
iki kurijos reikia tik keliolikos minučių pėsčiam nukeliauti. Tad skundas su 
visomis detalėmis pasiekė vyskupą. Liturginė tvarka buvo nusistovėjusi 
šimtmečiais. Buvo daroma pagal liturgines knygas ir jau šimtmečiais mūsų 
krašte nusistovėjusius papročius - tradicijas. Kiti kraštai turėjo savo privi- 
legijas ir kiek skirtingus papročius. Tad kan. V.Butvila, knygose išskaitęs, ir 
panorėjo tai įvesti savo parapijoje, žinoma, be vyskupo žinios ir pritarimo, 
kurio nė negalėjo tikėtis gauti. 

Šį reikalą ištirti ir kan. V.Butvilą patį ištardyti pavedė konservatyvia- 
jam vyskupijos tribunolo pirmininkui prel. Pranciškui Strakšui, o sekreto- 
riauti paskyrė savo sekretorių. Buvo labai įdomu klausyti kan. V.Butvilos 
pasiaiškinimų, kodėl jis nukrypo kai kuriuose reikaluose nuo nusistovėju- 
sių Lietuvoje liturginių tradicijų ir parėmė juos skaitymais svetima kalba 
žurnaluose ir kitose knygose. Tardymo medžiagą perdavėm vyskupui, 
kurs, žinoma, įsakė kan. V.Butvilai grįžti prie nusistovėjusios tvarkos ir 
be vyskupo žinios jokių liturginių pakeitimų bažnyčioje nedaryti. Prie to 
„Vargšas“ kanauninkas turėjo prisitaikyti, nes buvo pagrasintas tam tik- 

romis bausmėmis. O kad jis būtų sulaukęs mūsų metų, kiek tų liturginių 
- pakeitimų būtų pergyvenęs! 

Kiek širdies ir darbo buvo įdėjęs kan. V.Butvila į Katalikų akciją, rodo ir 
tai, kad kunigai pačią Katalikų akciją, sutrumpintai KVC, pradėjo vadinti 
KVB (kan. Vladas Butvila). Nuolatiniai raštai ir raginimai klebonams jau 
buvo pradėję įkyrėti ir pasireiškė, kad ir nedidelė, opozicija prieš šį darbštų 
Katalikų akcijos vedėją. Tai žinojo ir vyskupas. 

Beto, jis buvo ir geras kalbėtojas bei pamokslininkas. Mėgdavo paliesti 
per pamokslus aktualius gyvenimo klausimus. 
| Bolševikams okupavus Lietuvą, kan. VI. Butvila, kad ir buvo labai atsar- 

gus savo kalbose ir pamoksluose, bet dėl praeities darbų neišvengė komu- 
nistų atakos. Todėl tarp kitų kunigų ir jis buvo ištremtas 1950 m. į Sibirą, 
nors savo kilme buvo iš labai neturtingų tėvų, dvaro kumečių. Sibire buvo 
pristatytas prie sunkių darbų, kas jo sveikatą smarkiai apgriovė. 

Kai buvo galima siųsti siuntinius į Sibirą tremtiniams, tokių siunti- 
nių gavo ir kan. VI. Butvila. Už tai buvo labai sumuštas ir gulėjo vienoje 
tremtiniams skirtoje ligoninėje. Nedarbingą komunistų valdžia iš ligoninės 
1955 m. leido grįžti į Lietuvą, nes buvo jau nepavojingas komunizmui ir 
nedarbingas Katalikų Bažnyčiai. 

Sugrįžęs į Lietuvą, nebepajėgė nueiti net į bažnyčią, Mišias laikydavo 
savo gyvenamajame kambaryje. Atrodė kaip šešėlis. Jokių vilčių jo gyvybę 
išgelbėti nebebuvo. Buvo paliesti jo ilgieji smegenys ir jį kankino bronchi- 
tas. Pagaliau, atlikęs sunkią šios žemės kelionę, mirė 1961 m. kovo 14 d. 

Savo širdyje jis neturėjo neapykantos kitiems. Tautininkams valdant 
Lietuvą, dėl savo katalikiškos akcijos turėjo daug nukentėti: buvo sudaryta 
nemažai bylų dėljo pamokslų ir paskaitų, net neteisėtai sulaikyta Švietimo 
ministerijos siunčiama ir jam priklausanti nedidelė alga. Tačiau sužinojęs, 
kad JAV mirė buvęs prezidentas Antanas Smetona, savo bažnyčioje atlai- 
kė iškilmingas šv. Mišias, kas okupantams nebuvo prie širdies. Bet jis to 
nepaisė. 

[Vyskupo sekretoriui kun. Jonui Gasiūnui pasitraukus į Vakarus nuo 
rusų komunistinės okupacijos, 1944 m. liepos mėn., vysk. K.Paltarokas 
kancleriu paskyrė buvusį Panevėžio berniukų gimnazijos kapelioną kun. 
Leopoldą Pratkelį“. 


58 Leopoldas Pratkelis (1912-1983) - Panevėžio vyskupijos kunigas. Kunigu įšventintas 
1938 m. Vikaravo Rokiškyje, Šeduvoje, buvo Rozalimo parapijos administratorius. Rusų 
kareivių buvo areštuotas, kalintas Sibire. Grįžęs vikaravo Pumpėnuose, 1957 m. buvo pa- 

Po kun. L.Pratkelio nuo 1945 m. rugsėjo mėn. Panevėžio vyskupijos 
kurijos kancleriu buvo kun. Vaclovas Kartočius““. 

1948 m. birželio 30 d. Panevėžio kurijos kancleriu paskirtas kun. Ro- 
mualdas Grucė““, kurs dirbo iki 1949 m. balandžio 15 d. Po to dirbo Anykš- 
čių, vėliau Dusetų parapijos vikaru. 

Po Romualdo Grucės galbūt kancleriu dirbo kun. Petras Tarulis“ (raš- 
tiško paskyrimo nerasta). 

1949 m. sausio 13 d. kurijos kancleriu paskirtas kun. Jonas Juodelis*?. 

Be minėtų kunigų, Panevėžio vyskupijos kancleriu dirbo kun. Česlo- 
vas Krivaitis“, kan. Jonas Kriščiūnas“ (1953 m. - Vilniuje), kun. Antanas 
Gobis“, kun. Bronius Antanaitis“]. 


skirtas Panevėžio katedros kapitulos prelatu. Buvo Smilgių parapijos, vėliau Debeikių, 
Linkuvos klebonu. Palaidotas Linkuvoje. 

* Vaclovas Kartočius (1912-1955) - Panevėžio vyskupijos kunigas. Kunigu įšventin- 
tas 1936 m., paskirtas Joniškėlio vikaru ir Žemės ūkio mokyklos kapelionu. Nuo 1948 m. 
dirbo Palėvenėlėje, nuo 1949 m. - Linkuvoje, nuo 1951 m. - Gruželiuose, nuo 1952 m. vėl 
Palėvenėlėje. Čia ir mirė. 

9 Romualdas Grucė (1925-7) - Panevėžio vyskupijos kunigas. Baigė Kauno kunigų se- 
minariją, kunigu įšventintas 1948 m. Dirbo Anykščiuose, Dusetose, dėstė filosofiją Kauno 
seminarijoje. 1949 m. netekęs kunigystės. 

* Petras Tarulis (1916-2002) - Panevėžio vyskupijos kunigas. Dirbo Panevėžyje, Ramy- 
galoje, Vyžuonose, Utenoje. Čia ir mirė. ' 

* Jonas Juodelis (1921 ?)- Panevėžio vyskupijos kunigas. Kunigu įšventintas 1947 m. 
Kunigavo Ramygaloje, Kupiškyje. 1951 m. buvo KGB areštuotas. Iš įkalinimo vietos grįžo 
1955 m., buvo paskirtas Šeduvos vikaru, kur išbuvo 12 metų. 1969 m. paskirtas Pandėlio 
klebonu, o 1970 m. - Panevėžio Šv. apaštalų Petro ir Povilo bažnyčios klebonu. 

S Česlovas Krivaitis (1921- ?) - Vilniaus arkivyskupijos kunigas, kanauninkas, mon- 
sinjoras. Kunigu įšventintas 1945 m. Dirbo Vilniuje, Kernavėje. 

*“ Jonas Kriščiūnas (1896-1968) - Panevėžio vyskupijos kunigas. Kunigu įšventintas 
1919 m. Buvo Kamajų klebonas, Utenos vicedekanas, Sibiro tremtinys. Mirė Vyžuonose 
(LB, t. 4, p. 41). į 

* Antanas Gobis (1906-1995) - Panevėžio vyskupijos kunigas. Kunigu įšventintas 
1937 m., dirbo Panevėžio Šv. Petro ir Povilo bažnyčioje, Zarasuose, Krinčine. Nuo 1952 m. 
buvo Panevėžio vyskupijos kancleris ir vyskupijos sekretorius, nuo 1953 m. - Dusetų para- 
pijos administratorius, 1959 m. perkeltas į Kamajus, 1974 m. paskirtas Adomynės parapijos 
administratoriumi, nuo 1981 m. - Rokiškio altaristu (KKŽ, 1996, p. 63). 

“ Bronius Antanaitis (1925 m.) - Panevėžio vyskupijos kunigas. Kunigu įšventintas 
1948 m. Dirbo Pasvalyje, Anykščiuose, Onuškyje, nuo 1955 m. - Vilniuje, paskutinis vysk. 
K.Paltaroko kancleris. Po vysk K.Paltaroko mirties (1958 01 03) sovietų valdžios buvo iš- 
siųstas iš Vilniaus į Krekenavą, po ketverių metų išsiųstas į Vilkaviškio vyskupiją, Bar- 
tninkus, vėliau — Alksninėn. 1964 m. grįžo į Panevėžio vyskupiją, dirbo Avilių, po ketverių 

Kan. Jonas Kriščiūnas buvo jau vyresnio amžiaus, turėjo nemažai paty- 
rimo pastoraciniame darbe. Vysk. K.Paltarokas jį pažinojo iš Kauno kunigų 
seminarijos laikų, nes buvo jo auklėtinis. Kaip kunigą jį pažinojo iš Pabir- 
žės (Biržų aps.) laikų, kur kaip kunigų seminarijos inspektorius praleis- 
davo atostogas pas savo draugą, Pabiržės kleboną kun. I. Andrašiūną. Tuo 
laiku kun. J.Kriščiūnas buvo Pabiržėje vikaru. Vysk. K.Paltarokas, tapęs 
Panevėžio vyskupu, paskyrė kun. J.Kriščiūną nemažos Kamajų parapijos 
klebonu (Kamajų parapija 1940 m. turėjo 6216 tikinčiųjų) ir kartu Utenos 
“dekanato vicedekanu. 1953 m. rugsėjo 4 d. vysk. K.Paltarokas panorėjo 
jį turėti arčiau savęs“. Pakėlęs į kanauninkus, paskyrė vyskupijos kan- 
cleriu. Kun. J.Kriščiūnas nebuvo baigęs nei teologinių, nei kanonų srities 
aukštesniųjų mokslų, buvo baigęs tik kunigų seminariją Kaune, bet turėjo 
ilgą ir gerą pastoracinę patirtį; buvo tvarkingas ir labai socialus kunigas. 
Jis Vilniui buvo labai reikalingas, nes gerai mokėjo rusų ir lenkų kalbas, 
kas Vilniaus vyskupijoje pastoraciniam, ypač kurijos, darbininkui buvo 
labai reikalinga. Svarbiausia, kad tuometinėse gyvenimo sąlygose vysk. 
K.Paltarokas galėjo juo pasitikėti. 

Kun. J.Kriščiūnas niekada nebuvo dirbęs kurijos darbo, tad jam pa- 
skirtos naujos pareigos nebuvo prie širdies. Mėgo pastoracinį darbą su 
žmonėmis, bet ne su raštais, kurie kanceliarijoje yra kasdieninė duona ir 
dargi nenormaliomis gyvenimo sąlygomis. Kaip pareigingas kunigas savo 
darbą sąžiningai ir stropiai atlikinėjo. Tik, deja, neilgai jam teko šią sunkią 
ir atsakingą naštą nešti“. Būdamas kancleriu, jis dėl savo būdo ir kitų gerų 
privalumų pasiliko populiarus ir visų mylimas, ypač liaudies. Tie jo geri 
privalumai ir buvo pradžia didelės nesėkmės. Saugumas visa tai matė ir 
stebėjo, pagaliau panoro panaudoti jį savo reikalams. Kan. J.Kriščiūnas 
gauna iš Kulto ministerijos raštą, kad atvyktų į ministeriją. Buvo nurodyta, 
pro kurias duris turi įeiti (neoficialios). Jis greit nuvyko nurodytu keliu. 
Nuvedė į mažą kambarėlį rūsyje, liepė atsisėsti ir laukti, kol ateis paskir- 


metų - Šeduvos parapijos klebonu. Po to buvo Kauno kunigų seminarijos vicerektorius, 
nuo 1997m. - Panevėžio Švč. Trejybės bažnyčios klebonas. 

*7 Tuo metu vysk. K.Paltarokas jau gyveno Vilniuje. 

8 Kan. Juozapas Stankevičius, Kauno ir Vilkaviškio vyskupijų valdytojas, rašė man iš Ro- 
mos, kad labai trumpą laiką kan. Jonas Kriščiūnas tebuvo vysk. K.Paltaroko kancleriu. Bet 
jis neparašė, tikriausiai ir nežinojo, kodėl jis iš tų pareigų staigiai pasitraukė. Tas paaiškėjo 


XM 

tas žmogus. Po keliolikos minučių įeina vyriškis, pradeda kalbėti ir duoti 
įvairius klausimus. Ateina po valandėlės antras ir trečias. Tie patys klau- 
simai, tie patys siūlymai. Atsakymas tas pats: „Ne! Nesutinku!“ Pavargo ir 
kanauninkas, ir tardytojas. Pagaliau sako kanauninkui: „Lauk čia, nes bus 
dar sprendimas“. Pasakęs išėjo. Kanauninkas laukia susijaudinęs. Viena 
laukiama valanda virto mėnesiu. Galų gale atsidaro sienoje mažas langelis. 
Pasirodo asmuo, kurs pamoja kanauninkui Jonui pirštu ir pakviečia arčiau 
prie savęs. Iš rankose laikomo rašto skaito sprendimą: „Per 24 valandas 
turi apleisti Vilnių. Turi apsigyventi provincijoje“. Užbaigęs skaityti raštą, 
grasinančiu balsu sako: „Kas čia buvo kalbėta tardymo metu, visa tardymo 
procedūra turi likti paslaptyje, tik pačiam vienam težinoma. Jei reikalas 
išeis viešumon, jums gresia Sibiras, - ir pabrėždamas pridėjo, - ir mirtis“. 
Kanauninkas atsakė: „Vilnių paliksiu per aštuonias valandas“. Asmuo, 
skaitęs sprendimą, jam pasakė: „Gerai, o dabar eik namo!“ Kanauninkas 
paliko rūsį, išbuvęs jame 17 valandų. Jį išvedė pro specialius vartus, kad 
niekas iš gyventojų jo nepastebėtų. 

Išėjęs kanauninkas jautėsi lyg po kokios didelės avarijos. Širdyje pa- 
sidarė lengviau, nes manė prieš tai, kad po 17 valandų tardymo mažame 
rūsio kambarėlyje laisvas nebeišeis. Atsidurs kokiame Rusijos kalėjime ar 
koncentracijos stovykloje, kas atsitiko su kai kuriais lietuviais vyskupais 
ir kunigais. 

Parėjęs namo, kur gyveno su savo seserimi Barbora (jau buvo vidur- 
naktis), sako jai: „Renkis, pakuok, nes rytoj anksti rytą išvažiuosim iš 
Vilniaus“. 

Rytojaus dieną, nemiegojęs ir tardymų išvargintas, per naktį supa- 
kavęs daiktus kelionei, atvyko pas vysk. K.Paltaroką atsisveikinti. [ėjęs 
į saloną, pabučiavęs vyskupui žiedą, nepadaręs jokių paaiškinimų, nes 
buvo pažadėjęs laikyti paslaptį, ir nepaprašęs vyskupo, kad jį skirtų į kitą 
vietą, kitoms pareigoms provincijoje, tiesiog jam pasakė: „Sudiev, Eks- 
celencija, aš išvažiuoju iš Vilniaus“. Vyskupas K.Paltarokas pažiūrėjo į jį 
nustebęs ir kiek palaukęs pakeltu balsu tarė: „Ar aš to tikėjaus iš tavęs?“ 
Kan. J.Kriščiūnas žinojo, kad visi kambariai yra aprūpinti mikrofonais ir 
neatsargus prasitarimas būtų priežastis jį dar Vilniuje areštuoti. Vysk. 
K.Paltarokas pamanė, kad kelis kartus (tardymo metu) nepasirodęs kance- 
liarijoje, savarankiškai sugalvojo pasitraukti iš kanclerio nelengvų pareigų. 
Taip be jo kaltės susikomplikavo kan. Jono Kriščiūno reikalas. 

Sugrįžęs po atsisveikinimo su vyskupu, pasisamdęs vežiką ir susi- 
dėjęs savo daiktus, išvažiavo su savo seserimi į mažą miestelį Vyžuo- 

nas, tolokai nuo Vilniaus, kur nusisamdęs labai mažą butelį su seserim 
gyveno be jokių pareigų. Vėliau vyskupo buvo tenai paskirtas klebonu, 
o susilpnėjus sveikatai — altaristu. Vilnių paliko 1953 m. gruodžio 1 d. 
Kunigai, nežinodami tikros išvažiavimo priežasties, įvairiai spėliojo 
ir aiškino. Žinodami tų laikų kunigų gyvenimo sąlygas, manė, kad tai 
padaręs komunistinės valdžios verčiamas. Kunigai jį gerbė ir mylėjo. 
Tik pats kan. J.Kriščiūnas buvo neramus savo sieloje. Sąžinė vis jam 
primindavo netaktišką atsisveikinimą su vyskupu ir kad paliko vys- 
kupą toliau nešti sunkias ganytojo pareigas. Dar prieš mirtį šią sąži- 
nės naštą sumanė pasidalyti su savo artimu ir gerai patikimu draugu. 
"Kartą, jam atvykus jo aplankyti (su sąlyga, kad iki jo mirties niekam 
nepasakys, nes kitu atveju pagreitintų jo paties mirtį ir gal girdinčiojo 
pasakojimus), išpasakojo su visomis smulkmenomis, kodėl jis turėjo 
iš Vilniaus skubotai išsikelti ir kodėl per šiurkščiai ir lakoniškai atsi- 
sveikino su savo vyskupu. Šiam sutikus paslaptį išlaikyti, pasakė tikrą 
išvažiavimo priežastį. Sugrįžęs į namus, kad nepamirštų, tuojau visa 
surašė, praleisdamas vietą, vardus ir datas, kad nelauktai atėjus polici- 
jai ir raštą suradus neišaiškintų tikro reikalo. Po kan. J.Kriščiūno mirties 
šį raštą papildė ir įdavė savo artimiausiam draugui. (Jo pavardės dėl 
žinomų priežasčių čia negaliu minėti.) Skaičiau originalą ir pasidariau 
fotokopiją, tad dalį to pranešimo ir panaudojau, rašydamas apie vysk. 
K.Paltaroko kanclerį J.Kriščiūną. 

Kan. J.Kriščiūnas mirė 1968 m. Kūčių dieną. Į jo laidotuves susirinko 
didžiulė minia tikinčiųjų ir apie 96 kunigus, kurie pakaitomis nešė jo kars- 
tą. Taip konfratrai kunigai ir tikintieji atsisveikino su ištikimu Dievo tarnu 
ir nuoširdžiu darbininku Kristaus vynuogyne. Kunigai manė, kad tik dėl 
jo išimtinio populiarumo darbo žmonių tarpe jis į Sibirą nebuvo išvežtas, 
kas buvo padaryta su keliais vyskupais ir daugeliu kunigų. 

Mirus vysk. K.Paltarokui, naujasis vyskupas Julijonas Steponavičius“? 
į mirusiojo vysk. K.Paltaroko butą persikėlė pats, o savo butą užleido 
naujam kancleriui, kilusiam iš Panevėžio vyskupijos, kun. Juozapui Pran- 
kai, buvusiam Kupiškio parapijos vikarui, gimusiam 1925 m., į kunigus 


* Julijonas Steponavičius (1911-1991) - arkivyskupas. Baigė Vilniaus kunigų seminariją, 
kunigu įšventintas 1936 m. ir paskirtas kapelionu bei mokyklų prefektu į Gardiną. Nuo 
1939 m. klebonavo Palūšėje, Daugėliškyje, Adutiškyje, kartu būdamas Švenčionių dekanu. 
1955 m. konsekruotas vyskupu, buvo Panevėžio pavyskupis, nuo 1958 m. administravo 
Vilniaus arkivyskupiją ir Panevėžio vyskupiją. 1961 m. ištremtas į Žagarę. 1988-1989 m. — 
apaštalinis administratorius Vilniuje, 1989-1991 m. - Vilniaus arkivyskupas ordinaras. 

įšventintam 1949 m. Jis gyveno su savo motina. Be kanclerio pareigų, 
vikaravo Šv. Rapolo bažnyčioje. 


VysKUPO SEKRETORIAI 


Kun. dr. Leonas Lukošiūnas 


Kun. Leonas Lukošiūnas, teologijos licenciatas ir Bažnyčios kanonų 
daktaras, buvo linkuvis. Kartu su juo įstojome į Kauno kunigų seminari- 
ją. Bet po metų jis sugalvojo dar po pasaulį pasidairyti: išstojo iš semina- 
rijos ir kažkur mokytojavo. Tai nepatiko ir po vasaros atostogų sugrįžo 
atgal į seminariją. Tad įsišventino vieneriais metais vėliau. Seminarijoje 
teko kartu su juo klausyti daugelio profesorių paskaitų. Buvo labai ga- 
bus, tvirto sudėjimo, itin geros sveikatos, turėjo puikų baritoną. Visi jam 
pranašavo puikią ateitį, jei Dievas duos tik ištvermės ir darbštumo. Buvo 
individualistas, turėjo aštrų liežuvį ir gana sąmojo. Tad tiko „ir prie pe- 
čiaus, ir prie svečio“. Kauno seminarijoje buvo paskirtas bibliotekininku. 
Jam tai buvo labai naudinga, nes mėgdavo skaityti knygas ir, kaip ne- 
turtingas, neturėjo mokėti už seminariją mokesčio. Visi oficialistai nuo 
mokesčių būdavo atleidžiami. Dar būdamas profesorium, K.Paltarokas 
jau jį išskyrė iš kitų ir sekė jo klierikavimo dienas. Užbaigusį studijas 
leido dar specializuotis teologijoje ir įgyti teologijos licenciatą. Po to su- 
sidarė finansinės galimybės tęsti studijas Romoje, gilinantis į kanonų 
teisę. Jas baigęs gavo kanonų doktoratą. Kartu su juo studijavo Romoje 
dabartinis Čikagos arkivyskupas John Cody, kurs jį dar prisiminė ir ste- 
bėjosi jo išimtiniais gabumais, ypač išmokti svetimas kalbas. Tad vys- 
kupas K.Paltarokas tuojau, kaip puikų kanonų specialistą, paskyrė savo 
asmeniniu sekretorium 1931 m. 

Naujos pareigos, nauji rūpesčiai. Kun. Leonas Lukošiūnas, kaip jau 
minėjau, buvo individualistas. Sakyčiau, amerikinio charakterio. Jo būdą 
labai gražiai charakterizavo jo bendradarbis kan. M.Vaitkus: „Jo išvaizda: 
veidas - saulutė, šypsnys - kerėtojo, balselis giedant - tartum kurios sire- 
nos, stotas - šaunaus kaimo bernužėlio, būdas - kietas, liežuvis - aštrus 
ir visada pasiruošęs kirsti, narsa - kovinga, eisena - krypuojanti, bet elg- 
sena - ne; širdis gera, bet priešų įsigyti nepatartina“". Kun. Lukošiūnas 


? MVaitkus, Milžinų rungtynės. Atsiminimai, t. VIII, London, 1972, p. 77. 

Panevėžyje kartu dirbo su taip pat mėgstančiu „per dantį patraukti“ a.a. 
" kan. Vladu Butvila, kartu valgydavo su vysk. K.Paltaroku tris kartus per 
dieną. Vyskupas kelis kartus yra minėjęs, kad vienas kitam, nežiūrint, kad 
vyskupas sėdėjo prie stalo, parodydavo savo miklumą kalboje. Vyskupui 
tai buvo nemalonu ir jį nervindavo. Tekdavo kartais jų ginčus sustabdyti. 
Be galo mėgo sportą ir jį atlikdavo gerai. Tad ne kartą nueidavo teniso 
žaisti į mokytojų seminarijos kiemą, arti kurijos. Po metų kitų kanceliarijos 
darbas jaunam kunigui atsibodo: popieriai, posėdžiai, raštai, kanceliarijos 
tvarkymas, kurijos ūkio reikalai, parapijų vizitacija su vyskupu ir kt. 

Tad vyskupo sekretoriaus darbas, kurs laikė jį pririšęs prie kancelia- 
rijos stalo, nuolatiniai posėdžiai ir kiti reikalai tiek įkyrėjo kun. Leonui 
Lukošiūnui, kad jis pradėjo prašyti vyskupą atleisti jį iš einamų parei- 
gų ir sutiko priimti kitas pereigas, kurias vyskupas numatys. Vyskupui 
K.Paltarokui reikėjo pradėti dairytis ir ieškoti naujo sekretoriaus šioms ne- 
lengvoms ir atsakingoms pareigoms, o kun. L.Lukošiūną paskyrė Utenos 
gimnazijos kapelionu. Šį darbą dirbti su jaunimu jis mėgo ir jam pavestas 
pareigas atliko gerai. Vėliau jis buvo paskirtas Kauno tarpdiecezinės kuni- 
gų seminarijos prefektu ir netrukus tos seminarijos vicerektorium. Taip pat 
Teologijos-filosofijos fakultete dėstė kanonų teisę. Čia ir teko arčiau kun. 
M.Vaitkui kun. M.Lukošiūną pažinti. 

Vokiečių okupacijos metu dėl drąsių pasisakymų prieš hitlerinės vo- 
kiečių valdžios elgesį Lietuvoje ir kituose okupuotuose kraštuose, ypač 
prieš Lietuvos piliečių žydų negailestingą ir žiaurų traktavimą, buvo pa- 
tekęs į hitlerininkų nemalonę ir buvo numatytas išvežti į koncentracijos 
stovyklą. Per draugus apie šį pavojų sužinojęs, pasitraukė iš Kauno ir at- 
vyko į savo vyskupiją - Panevėžį. Vysk. K.Paltaroko patartas, pakeitė savo 
pavardę ir atlikinėjo sielovados darbą. 


Kun. Jonas Gasiūnas 


Pasitraukus kun. dr. L.Lukošiūnui iš vysk. K.Paltaroko sekretoriaus 
pareigų (faktiškai jis atlikinėjo ir kurijos kanclerio darbą, kad kan. V.Butvi- 
la galėtų visą laiką pašvęsti Katalikų akcijos Panevėžio rajone darbams), 
įjo vietą vysk. K.Paltarokas paskyrė kun. Joną Gasiūną, teologijos licenci- 
atą, kurs šias pareigas pradėjo eiti 1935 m. rugpjūčio 1 d. ir ėjo iki 1941 m. 
sausio 11 d., kada vyskupas pertvarkė Panevėžio vyskupijos kuriją ir tri- 
bunolą, sujungdamas kanclerio, sekretoriaus ir tribunolo notaro parei- 

gas į vieną etatą"!, ir toms pereigoms paskyrė buvusį savo sekretorių kun. 
J.Gasiūną. Apie kurijos reformą bus rašoma vėliau. Šias trigubas pareigas 
kun. J.Gasiūnas ėjo, iki frontas priartėjo prie Panevėžio. Karui baigiantis, 
vyskupas panoro kurijos pareigūnus padalyti į dvi grupes: pasiliekan- 
čius ir pasitraukiančius nuo karo fronto. Tarp pasitraukiančiųjų numatė 
ir pasiūlė jauniausią kurijos tarnautoją. Įsakė generalvikarui paruošti rei- 
kalingus dokumentus ir išdavė kun. J.Gasiūnui raštą 1944 m. liepos 11 d. 
(Nr. 1115) metams išvykti į užsienį. Susiklosčius pokarinei politinei būklei, 
į eitąsias pareigas jis grįžti nebegalėjo. 


PANEVĖŽIO VYSKUPIJOS TRIBUNOLAS 


Be Panevėžio vyskupijos kurijos, dar buvo vyskupijos tribunolas. Pir- 
muoju vyskupijos tribunolo pirmininku, arba oficiolu, buvo prel. jonas 
Grabys. Kaip kitose, taip ir šiose pareigose buvo uolus, drausmingas, tvar- 
kingas, ir įsisenėjusių tribunole bylų nebuvo. Jam mirus, vyskupas tri- 
bunolo oficiolu paskyrė Pranciškų Strakšą. Kadangi tribunole atsirado 
daugiau darbo, todėl kitų pareigų jam ir nepaskyrė. Kaip priedą pridėjo 
Bažnytinių turtų tarybos nario pareigas. 


Prelatas Pranciškus Strakšas 


Prel. P.Strakšas buvo kilęs iš Joniškio parapijos. Buvo daugiau užsida- 
ręs ir nemėgdavo draugysčių, gyveno pusiau vienuolišką gyvenimą paties 
pasistatytame name, netoli katedros. Pats vidus buvo savotiškai supla- 
nuotas: didokas salonas ir iš šonų atskiri kambarėliai. Projektavo šį namą 
išėjusiems į pensiją kapitulos nariams gyventi. Pats namas po jo mirties 
buvo užrašytas Panevėžio kapitulos reikalams. Buvo net nustatęs regulą, 
kurios turėjo laikytis minėtame name gyvenantis kunigas. Buvo geras te- 
oretikas, bet ne praktikas. 

Gana gabus ir pusėtinai darbštus. Puikiai žodžiu ir raštu mokėjo lie- 
tuvių, rusų, vokiečių, lenkų, lotynų kalbas. Silpniau prancūzų ir latvių. 
Vysk. K.Paltarokas gerai mokėjo lotynų kalbą, bet ne kartą pasakydavo, 


"i Turimomis patikrintomis žiniomis taip vysk. K.Paltaroko sutvarkyta kurija veikia iki 


šių dienų. 

kad prel. Strakšo lotynų kalba daug sklandesnė ir geresnė. Buvo bai- 
gęs Petrapilio dvasinę akademiją magistro laipsniu, ilgesnius metus 
profesoriavo Petrapilio kunigų seminarijoje; buvo pakeltas Mogiliavo 
arkivyskupijos garbės kanauninku; Gatčinoje pastatė puikią katalikų 
bažnyčią. 

Lietuvoje būdamas, sekė teologinę spaudą ir jos pažangą. Ypač žiū- 
rėjo savo sveikatos: niekad neteko matyti susijaudinusio; žiūrėjo maisto, 
visada buvo blaivus, niekur neskubėdavo nei eidamas, nei dirbdamas. Tai 
ne buvęs jo pirmtakas prel. J.Grabys. Nors skųsdavosi sveikata, bet dėl 
tvarkingo ir saikaus gyvenimo sulaukė gilios senatvės. Pasiliko oficiolo 
pareigose iki mirties. 


Kan. Augustinas Liepinis (1896-1921-1977) 


Ilgiausią laiką notaro pareigose išbuvo kun. Augustinas Liepinis. Gimė 
1896 m. lapkričio 3 d. Žilgalių-Byrų vsd., Neretos vls., Latvijoje. Panevė- 
žio tribunolo notaru buvo paskirtas 1932 m. Tai tikras darbo pelė. Be vys- 
kupijos notaro pareigų, dar buvo „Panevėžio garso“ faktiškasis redakto- 
rius, nors kartais redaktoriais pasirašydavo ir kiti; „Bangos“ spaustuvės 
vedėjas, kurioje buvo spausdinamas „Panevėžio garsas“ ir kiti Panevėžio 
įstaigoms reikalingi ofiso blankai, knygos, vyskupo ganytojiški raštai. 
Nuo 1927 m. buvo Panevėžio mokytojų seminarijos kapelionu. Parašė 
keletą pedagoginio turinio knygų: „Jaunimo kelias“ (1923), „Katekezės“, 
trys dalys (1929 ir 1930), „Kelią faktams“ (1933), „Kitų pėdomis“ (trys 
knygos), kur surinkti gyvenimo pavyzdžiai ir faktai. Išleido vertimų ir 
kitų originalių knygų. Taip pat buvo gana uolus katalikiškų organizacijų 
veikėjas ir judintojas. Buvo pakeltas garbės kanauninku [1940], pirmos 
bolševikų okupacijos metu atleistas iš vyskupijos tribunolo notaro parei- 
gųir 1940 m. paskirtas klebonu į Panemunį, netoli jo tėviškės. [Palaidotas 
Rygos kapinėse]. 

Kaip vyskupijos tribunolo notaras jis buvo nepakeičiamas. Tad išbuvo 
tose pareigose kone visą laiką. Ypač jis buvo reikalingas flegmatiškam ofi- 
ciolui prel. PStrakšui. Tik kan. Augustino Liepinio dėka tribunolo bylos 
neužsigulėdavo ilgesnį laiką. Jis stengdavosi bylas tribunolo posėdžiams 
skubiai ir gerai paruošti. 

Be minėtų pastovių tribunolo tarnautojų, buvo vyskupo paskirtas vi- 
ceoficiolas kan. Povilas Šidlauskas, kan. lic., katedros klebonas, kurs svars- 

tydavo nesudėtingesnes moterystės bylas, ir ryšio gynėjas kan. Juozapas 
Ruškys, teol. lic., kurs kartu buvo ir Panevėžio berniukų gimnazijos kape- 
lionas. Jis dalyvaudavo tik svarbesnėse moterystės bylose. 

Iki pirmojo Panevėžio vyskupijos sinodo", kurs įvyko 1936 m. sausio 
2-6 dienomis Panevėžyje, buvo vyskupo paskirti prosinodiniai teisėjai. 
Minėtasis sinodas vietoj prosinodinių paskirtų tribunolo teisėjų išrinko 
7 vadinamus sinodinius teisėjus, būtent: prel. Juozapą Gražį, prel. Igną 
Labanauską, teol. mag. kan. Povilą Šidlauską, kan. lic. kan. Vladą Butvilą, 
kan. lic. kan. Mykolą Karosą, kan. dr. Leoną Lukošiūną, teol. lic., ir kun. 
Joną Gasiūną, teol. lic. 

Šie teisėjai buvo šaukiami į posėdžius tik tada, kada pagal Bažnyčios 
nuostatus reikia bylai spręsti bent trijų teisėjų. Vienam iš sinodinių teisėjų 
mirus ar pasitraukus, vyskupas turi teisę jo vietoje paskirti kitą. 


Vyskupo K.PALTAROKO SANTYKIAI SU KURIJOS IR TRIBUNOLO 
TARNAUTOJAIS IR KUNIGAIS 


Su kurijos tarnautojais jo santykiai buvo labai paprasti. Į kanceliariją 
atsilankydavo per dieną po kelis kartus. Reikalų būdavo įvairių: gauti ži- 
nių iš kanceliarijoje laikomų dokumentų, išsiblaškyti, pasikalbėti įvairiais 
vyskupijos reikalais. ' 

Apskritai Panevėžio vyskupijos tarnautojai buvo per daug apkrau- 
ti darbais, ką ne kartą pastebėjo tik retkarčiais pas vyskupą apsilanky- 
davęs prof. Stasys Šalkauskis ir prof. Pranas Dovydaitis. Tad vyskupas 
K.Paltarokas ilgai kanceliarijoje nebūdavo, nes ir jis pats būdavo labai 
apkrautas. 

Po pietų kanceliarijos darbas pasibaigdavo, prasidėdavo tribunolo, Baž- 
nyčios turtų valdymo komisijos, KVC ir kiti įvairiausi posėdžiai. Kartą per 
savaitę, kartais dažniau vyskupas išeidavo pasivaikščioti į miestą, sekre- 
torius turėdavo jį palydėti. Vyskupas darbo valandų nebūdavo paskyręs, 
kunigai ir interesantai atvykdavo ir po pietų. Jis visada juos priimdavo ir 
jų prašomus reikalus atlikdavo. Tad sekretorius visuomet turėdavo būti 
arti jo. 


7 Sinodas yra vyskupo teisėtai sušauktas diecezijos dvasininkų susirinkimas aptarti reli- 
giniams-bažnytiniams tos diecezijos reikalams. Sinodas neturi įstatymų leidimo galios; jų 
nuostatų patvirtinimas ir jų paskelbimas priklauso išimtinai vietos vyskupui ordinarui. 

Kancleris kan. V.Butvila į kurijos reikalus nesikišdavo. Jis turėjo daug 
darbo su Katalikų akcija - paruošti programas, lankyti skyrius, ruošti kur- 
sus, atstovauti Panevėžio vyskupijos organizacijoms įvairiuose suvažiavi- 
muose ir posėdžiuose. Tad daugiau laiko praleisdavo kelionėse. 

Su savo asmeniniais svečiais, kurie aplankydavo jį, pasikalbėdavo val- 
gant prie stalo, arba, darbą užbaigus, po pietų pasivaikščiojant sode ar 
darbo kabinete. 

Oficialiai vyskupo priėmimo valandos būdavo paskirtos iki pirmos 
valandos. Po to kanceliarija būdavo uždaryta. Tačiau vyskupas skirtų va- 
landų nesilaikydavo, ypač kunigams, atvykusiems iš provincijos. Neda- 
rydavo išimčių ir pasauliečiams. Kartą vidurnaktį telefonu paskambino 
sekretoriui gimnazijos mokytojas Petras Būtėnas ir pasiteiravo, ar negalėtų 
šiuo neįprastu laiku pasikalbėti su vyskupu asmeniškai, nes skubiai turi 
išvykti svarbiu reikalu į Kauną ir nori asmeniškai pasikalbėti. Pabeldžiau 
į vyskupo miegamojo kambario duris ir pranešiau jam reikalą. Šis greit 
atsiliepė ir, išklausęs mano pranešimą, atsakė: „Tegu palaukia bent dvide- 
šimt minučių, kol nusiprausiu ir apsirengsiu. Lauksiu Petro Būtėno rašti- 
nėje. O pats neik miegoti, nes gali tekti paruošti jo prašomų dokumentų, 
jei toks reikalas bus“. Po dvidešimties minučių vyskupas buvo raštinėje ir 
laukė interesanto. Tokie atsitikimai, žinoma, buvo reti. Karo metu frontui 
priartėjus prie Panevėžio, popietinių interesantų pasitaikydavo dažniau, 
ypač iš provincijos, bet visi buvo priimti ir jų reikalai skubiai sutvarkyti. 
Tad vyskupo santykiai su atvykstančiais pas jį dieceziečiais ir kitais inte- 
resantais būdavo labai geri ir nuoširdūs. 


VYSKUPAS K.PALTAROKAS 
KAIP STATYTOJAS 


VysKUPO, VYSKUPIJOS KURIJOS IR TRIBUNOLO PATALPOS 


Dar neatvykus vyskupui į Panevėžį, susirinkę dekanai nutarė paruošti 
vyskupui, kurijai ir tribunolui bei vyskupo sekretoriui reikalingas patalpas. 
Tam reikalui dekanų konferencija išrinko tris kunigus: Panevėžio dekaną 
kun. Joną Maciejauską, kun. Joną Grabį ir gimnazijos kapelioną kun. Juoza- 
pą Ruškį. Kadangi jie visi gyveno Panevėžyje, tai galėjo prižiūrėti statybą, be 
to, lengvai galėjo vienas su kitu susisiekti skubiam reikalui iškilus. 

Nupirko Klaipėdos ir Sodų gatvėje kampinį, nebenaują medinį namą, 
bet su dideliu sodu. Teko šį namą pertvarkyti ir pritaikyti vyskupui gy- 
venti. Jis buvo per mažas, nes vyskupas norėjo turėti ir kanceliariją, ir tri- 
bunolą, sekretoriui ir tarnui gyventi kambarius po tuo pačiu stogu. Namas 
teturėjo tik penkis kambarius ir virtuvę; nebuvo vietos kur atvažiavusį pas 
vyskupą svečią pernakvindinti. Namas buvo per mažas ir pačiam vysku- 
pui, be to, vienas kambarys buvo reikalingas koplyčiai, taip pat kambarys 
tarnui-vairuotojui gyventi. Išrinktasis komitetas norėjo greit savo darbą 
baigti. Nepasitarė su architektu, bet, padarę su techniku provizorinį planą, 
pradėjo darbą. 

Vyskupui patikrinus atliekamą darbą, pastebėti dideli trūkumai. Lu- 
bos jo ruošiamiems kambariams paliktos žemos, reikėjo jas gerokai iškelti; 
priestatas prie vyskupo namo, kambarys generalvikaro raštinei ir vyskupi- 
jos bibliotekai atlikti prastai; tad įsakė pakviesti architektą ir tik su jo pata- 
rimais darbą tęsti. Bet padarytų statybos klaidų nebebuvo galima pataisyti. 
Tad žemos lubos, nevykusiai pastatytos ant vyskupo gyvenamų kambarių 
mansardos, ir pasiliko. 

Priestatas kanceliarijai ir vyskupijos tribunolui du kambariai bei virš 
jų trys kambariai sekretoriui buvo pristatyti jau pasitarus su architektu. 
Ne kartą vyskupas minėjo, kad pinigų, kiek buvo išleista suremontuoti ir 
pristatyti du naujus priestatus prie vyskupo rūmų, visiškai būtų pakakę 
nugriauti senus ir pastatyti naujus tam reikalui pritaikytus namus. Ne- 
mažas žemės sklypas prie vyskupo namų buvo pavyzdingai sutvarkytas. 
Tą pastebėjo per Panevėžio Eucharistinį kongresą 1933 m. atvykęs nun- 
ciatūros sekretorius prel. Fioretti"? (belgas). Prel. Fioretti buvo sužavėtas 
kongreso tvarkingumu ir gausumu. Tą jis sakė vyskupui ir kitiems sutik- 
tiems kongreso dalyviams. Anksti rytą vysk. K.Paltarokas pamatė svečią 
vaikštinėjantį po vyskupo sodą ir studijuojantį sode pasodintus medžius. 
O sodas buvo tikrai įdomus, gražiausias visoje Panevėžio apylinkėje. Jį 
gražiai sutvarkė ir įvairiais medžiais apsodino diplomuotas miškinin- 
kas Konkulevičius. Išėjo vyskupas su svečiu pasikalbėti. Svečias, matyt, 
buvo medžių žinovas. Jis tuojau vyskupui ir sako: „Dar vertėtų pasodinti 
„pinus maritima“ - Italijos pušį - gal neaugs čia? Begyvendamas pasi- 
statysi rūmus“. - „Aš nestatysiu“. - „Kodėl?“ - „Man dabartiniuose na- 
muose geriau“. - „Dėl ko?“ - „Man niekas nepavydi“, - atsakė vyskupas 
K.Paltarokas. : E 


"3 Nuncijaus Aratos nebuvo, buvo išvykęs ilgesnių atostogų. 

PANEVĖŽIO KATEDROS STATYBA 


Vos tik buvo įrengti trys vyskupui gyventi kambariai, jis tuojau per- 
sikėlė gyventi į savo namus, nors tebevyko kiti statybos darbai, kuriuos 
rūpintis ir naujos katedros statyba. 

1926 m. birželio 16 d. jau Panevėžio vyskupijos rūmuose, Sodų g. Nr. 1, 
vysk. K.Paltarokas sušaukė Panevėžio vyskupijos dekanų konferenciją, ku- 
rioje, tarp kitų svarbių klausimų, pirmiausia buvo svarstyti Panevėžio kate- 
dros statybos reikalai. Referavo Panevėžio dekanas ir Šv. Stanislovo parapi- 
jos klebonas kun. J.Maciejauskas. Kaip istorinės vertės kun. J.Maciejausko 
pranešimą apie Panevėžio katedros statybą ir posėdyje padarytus nutari- 
mus čia ir pateiksiu ištisai: 

„Constitutio apostolica „Lituanorum gente“ 1926.IV.4 paskyrė naujai 
Panevėžio vyskupijai katedrą, 1908 m. pradėtą statyti Šv. Stanislovo baž- 
nyčią, 25 x 12 sieksnių didumo, kurios sienos išvestos 10 aršinų aukštumo, 
reikės dar kelti 8 aršinus. 

Karo metu vokiečiai konfiskavo prirengtą bažnyčios statybai medžia- 
gą; surinktų pinigų nebuvo likę. Po karo parapijiečiai nebematė reikalo 
ją baigti, nes, atgavus iš pravoslavų buvusią Pijorų bažnyčią toje pačioje 
parapijoje, jie gali čia ir pamaldose dalyvauti. 

Statomosios bažnyčios sienoms baigti, uždėti stogui, langams, du- 
rims įdėti reikės apie 170-200 tūkstančių litų; pilnam jos įrengimui - apie 
kita tiek. 

Kunigai ir dieceziečiai, be abejo, parodys Šv. Tėvui, kad jie buvo verti 
jojo pasitikėjimo, kuomet jis įsteigė Panevėžio vyskupiją su vos tik pradė- 
tąja statyti katedra, davęs jai Kristaus Karaliaus vardą. 

Kunigai jau baigia rengti vyskupui gyventi rūmus. Kai kurių parapijų 
katalikiškosios organizacijos parūpino naminę vyskupo koplyčią. Dabar 
vyskupas, kunigai ir visi tikintieji sukrus, be abejo, statyti visos vyskupijos 
katedrą. 

Vyskupas pažadėjo 1000 litų. Jei kunigams bus išmokėta I pusmečio 
alga, tai jie ją paaukos katedros statymui, išskyrus rinkliavą kurijos reika- 
lams. Jei toji alga būtų sulaikyta, tai dekanai duos po 450 litų, I-os klasės 
klebonai - 380 lt., II-os kl. - 340 lt., kiti klebonai ir filijalistai - 300 lt., kiti 
kunigai po 280 lt. 

Pasvalio dekanatas dar pirmiau buvo padaręs nutarimą išsižadėti an- 
trojo pusmečio algų katedros reikalams. 

Kunigų pavyzdys sukėlė žmonių ūpą ir jie noriai prisidės prie katedros 
bažnyčios statymo, sumesdami kiekvienas bent po lituką“. 

Kunigo dek. Maciejausko sumanymą konferencija vienu balsu priėmė. 
Kunigai dekanai apsiėmė jį įvykdyti kunigų konferencijose dekanatuose, 
pastebėdami, kad labiau suvargusios parapijos sudės aukas per kokius 
trejus metus. 

Sumanymo vykdymui išrinkta katedros statymo taryba. Jon įeina: vys- 
kupas, oficiolas kun. Grabys, kurijos kancleris kun. Šidlauskas, visa de- 
šimtis dekanų, Šv. Stanislovo bažnyčios palaikymo tarybos nariai - pil. 
Puzinas ir Vasiliauskas; be to, nutarta kviesti tarybon iš dieceziečių grafą 
Przezdzieckį, Seimo narį dr. Jokantą. 

Iš tarybos narių išrinktas vykdomasis komitetas, kurio pirminin- 
ku bus dek. J.Maciejauskas, kasininku kun. J.Grabys, sekretorium kun. 
P Šidlauskas, nariais dek. Andrašiūnas ir buhalteris Puzinas“. 

Vysk. K.Paltarokas statyboje praktikos neturėjo, nebuvo tam ir progos. 
Tiesa, buvo katedros statybos taryba ir jos vykdomasis komitetas, bet visa 
našta buvo sudėta ant paties vyskupo pečių. Jis norėjo, kad ši katedra būtų 
gražiausia ir kartu skirtųsi nuo kitų bažnyčių Lietuvoje: kad pasižymėtų 
grožiu ir originalumu. Į statybos tarybą ir vykdomąjį komitetą daug vilčių 
nedėjo, nes ir jie buvo neprityrę statybos darbe, kaip kad išrinktas dekanato 
komitetas, kurs turėjo paruošti vyskupui ir kurijai namus. Tad vyskupas 
pats prisipirko tos rūšies knygų ir pradėjo jas studijuoti. Taip pat norėjo 
gauti žinomą architektą, kurs paruoštų tinkamus planus naujajai katedrai 
statyti. Bent kelis kartus vyskupas siuntė tarybos sekretorių kan. PŠidlauską 
pas žinomą tuo metu architektą Vladą Dubeneckį“, kad šis sutiktų katedros 
planus paruošti. Bet, deja, kiek kartų kan. P.Šidlauskas buvo nuvykęs pas 
minėtą architektą, vis jį rasdavo negaluojantį. Vyskupas nebenorėjo ilgiau 
laukti, darbą atidėlioti ir pradėjo tartis su architektu R.Steikūnu ir inž. Gor- 
devičium. Katedros bokšto statyba pavesta gelžbetonio specialistui inž. Pr. 
Markūnui'“. Jie, kiek buvo galima, pakeitė pradėtosios statyti bažnyčios pla- 
nus ir pritaikė juos katedros reikalavimams ir pačią katedrą pagražino. 

Vėliau vysk. K.Paltarokas ne kartą yra man minėjęs, kad beskubė- 
damas padarė klaidą: reikėję jam palaukti - gal būtų galėjęs susitarti su 


"4 „Tiesos kelias“, Nr. 10, 1926 m. spalio 4 d., p. 123-124. 

* Vladas (Vladimiras) Dubeneckis (1888-1932) - architektas, dailininkas, scenografas 
(LE, t. 5, p. 208; VLE, t. 5, p. 167). | 

7 Pranas Markūnas (1873-1964) - statybos inžinierius, pastatęs daug gelžbetoninės 
konstrukcijos tiltų Lietuvoje, mūrinę Andrioniškio bažnyčią (LE, t. 17, p. 383). 

architektu V.Dubeneckiu ir gal jo projektas būtų buvęs įdomesnis. Archi- 
tektas buvo pagarsėjęs jau Rusijoje, kur dalyvavo daugelyje architektūros 
konkursų ir laimėjo pirmąsias premijas; sukūręs nemažai architektūrinių 
projektų Lietuvoje. 

Katedros statybos darbai nėjo taip sklandžiai, kaip vyskupas tikėjosi. 
Viena, kad jis pats, bestudijuodamas architektūrą, sumanydavo ką nors 
naujo įpinti į jau padarytus planus ir tas sudarydavo nemažai rūpesčių 
ir nepatogumų. Be to, trūko patyrusių darbininkų, specialistų. Pasakojo 
man apie tai kan. I.Andrašiūnas, Pabiržės klebonas ir katedros statybos 
tarybos narys, prityręs statybininkas. Patikrinęs darbą rado, kad vietomis 
mūrininkai netinkamai suriša plytas. Žinios pasiekė vyskupą, šis pakvietė 
inžinierius, kurie konstatavo, kad mūrininkų darbe esą apsileidimo. Sura- 
doir kitų netikslumų. Kaltė krisdavo kan. J.Maciejauskui, kad šis tinkamai 
neprižiūri statybos darbų. Tiesa, kan. J.Maciejauskas, katedros klebonas, 
buvo labai populiarus kunigas tarp panevėžiečių, bet apie statybas nedaug 
nusimanė. Be to, kan. J.Maciejauskas buvo didoko svorio ir jam buvo ne- 
lengva lipti aukštai pastatytais darbininkams stelažais ir patikrinti jų atlie- 
kamą darbą. Tad vyskupui nebuvo kitos išeities, kaip ieškoti kito katedros 
klebono, kartu ir statyboje turinčio patyrimo, tai yra statybos vykdomojo 
komiteto pirmininko, faktiško statybos prižiūrėtojo. 

Po ilgų svarstymų ir pasitarimų buvo parinktas prel. Pranciškus Strak- 
šas, Antalieptės klebonas. Naujai numatytas katedros klebonas ir statybos 
komiteto pirmininkas turėjo gerą patyrimą statyboje, buvo pastatęs Gatči- 
noje (netoli Peterburgo) puikią bažnyčią katalikams. 

Kan. J.Maciejauskas iš Panevėžio buvo iškeltas į Raguvą klebonu ir 
paskirtas Raguvos dekanato dekanu". 

Naujai paskirtas klebonas ir statybos komiteto pirmininkas ėmėsi dar- 
bo. Bet čia ne Gatčina, kur galėjo statybą tvarkyti pagal savo norą, susitaręs 
su architektu ir inžinieriais. Dėl to jis ne kartą man nusiskundė. Jis mieliau 
būtų sutikęs Gatčinoje pastatyti antrą ir trečią bažnyčią, negu Panevėžyje 
baigti statyti pradėtą katedrą. | 

Yra minėjęs ir vysk. K.Paltarokas, kad turėjęs nesusipratimų su prel. 
P.Strakšu statybos reikalu. Mat prel. P.Strakšas, pagal seną įprotį, kada 


7 Dėl kan. J.Maciejausko iškėlimo iš Panevėžio buvo paskleistas gandas, kad vyskupas 
jį iškėlė dėl jo populiarumo tarp panevėžiečių. Tą jautriai pergyveno vyskupas ir ne kartą 
man minėjo tą įvykį. Santykiai tarp vysk. K.Paltaroko ir kan. J.Maciejausko visą laiką pa- 
siliko nuoširdūs, kanauninkas net buvo pakeltas į kapitulos prelatus. 

buvo klebonas parapijoje, bandydavo padaryti pagal savo įsitikinimą pa- 
keitimus, naudingus statybai, neatsiklausęs vyskupo. Tai ir konfliktas! 

Vieną tokį įvykį dažnai minėdavo vyskupas, ne kartą jį buvo prisi- 
minęs ir prel. P.Strakšas. O tai atrodo nedidelis dalykas, bet sugadinęs 
nemažai nervų ir vienam, ir kitam. Kartą vyskupas, atėjęs patikrinti darbų 
į zakristiją, atrado jau pusiau išmūrytus laiptus, kurie vedė į balkoną virš 
kunigų zakristijos. Vietą laiptams parinko prel. P.Strakšas, neatsiklausęs 
vyskupo. Jie buvo pradėti statyti tikrai netinkamoje vietoje, nes būtų su- 
mažinę ir taip nedidelę zakristiją ir sugadinę jos vaizdą. Vyskupas liepė 
pradėtą darbą nutraukti ir pradėti mūryti laiptus jo nurodytoje vietoje. 

Vėliau ne kartą, įeinant į zakristiją, tą įvykį man primindavo sakyda- 
mas: „Et, tas nelaimingas kampas, kainavęs nemažai nervų ir man, ir prel. 
P.Strakšui“. 

Nežiūrint vienokių ar kitokių trūkumų, katedros statybos darbai 
sparčiai ėjo pirmyn. Panevėžio vyskupijos dekanų konferencijoje 1929 m. 
liepos 2 d. katedros statybos komiteto pirmininkas prel. P.Strakšas pra- 
nešė: „Katedros statybos darbai greitu tempu eina pirmyn: bažnyčia 
tinkuojama iš vidaus ir oro; dirbami langai, durys, sakykla, stalas, sos- 
tas, rengiamos grindys, vedama elektros šviesa, ruošiamas centralinis 
šildymas. Tiems darbams numatyta išleisto arti dviejų tūkstančių litų. 
Aukų, surinktų parapijose, toli gražu nepakanka. Didįjį altorių stato JE 
vyskupas savo lėšomis. Kapitula užsakė vyskupui sostą ir sau stales. 
Dvasiškija gausiai aukoja. Norim šįmet Kristaus Karaliaus šventėje ka- 
tedroje pradėti pamaldas. Nutarta parapijose tęsti rinkliavas nustatyta 
tvarka, kol bus reikalas“7š. 1930 Vytauto Didžiojo metais darbas jau tiek 
buvo pasistūmėjęs, kad Šv. Kazimiero, vyskupo globėjo, dieną katedra 
buvo paruošta pašventinimui. Šventinimo apeigas atliko vyskupo arti- 
mas draugas ir bičiulis Kauno seminarijos rektorius prel. Jonas Mačiulis- 
Maironis. Ta proga jis parašė Kristaus Karaliaus himną, kuriam gaidas 
parašė kompozitorius prel. Teodoras Brazys“, taip pat vyskupo artimas 


"8 „Tiesos kelias“, Nr. 9, 1929 m. rugsėjo 2 d., p. 104. 

* Teodoras Brazys (1870-1930) - kunigas, prelatas (1928), bažnytinės muzikos ir mu- 
zikos istorijos specialistas. Baigė Vilniaus dvasinę seminariją, 1900 m. įšventintas kunigu. 
1901-1905 m. buvo vikaras ir mokyklos kapelionas Balstogėje, po to studijavo Regensburge 
bažnytinę muziką, nuo 1907 m. buvo Vilniaus kunigų seminarijos bažnytinės muzikos 
profesorius, katedros vikaras ir orkestro dirigentas, nuo 1923 m. Žemaičių kunigų semi- 
narijos profesorius, nuo 1924 m. LU docentas. Rinko lietuvių liaudies dainas, rašė veikalus 
įvairiais muzikos klausimais, bažnytines kompozicijas (LE, t. 3, p. 230). 

bičiulis, kilęs iš Pabiržės parapijos, Panevėžio vyskupijos. Pirmą kartą 
šis himnas buvo sugiedotas po katedros pašventinimo apeigų, įnešant 
į katedrą Švč. Sakramentą. 

1933 - Šventaisiais - metais birželio 30 d. per Panevėžio vyskupijos Eu- 
charistinį kongresą Kauno arkivyskupas metropolitas Juozapas Skvireckas 
katedrą konsekravo. 

Lėšas katedros statybai aukojo vyskupas ir kiti pavieniai asmenys bei 
kunigai ir dieceziečiai. Iš Vyriausybės lėšų ir jokio palankumo nesulaukta, 
todėl į šventinimo ir konsekracijos iškilmes nebuvo pakviesti Vyriausybės 
atstovai““, 


KaTEDRA 


Pati Katedra, į kurią vysk. K.Paltarokas įdėjo visą širdį, nebuvo šedev- 
ras, kaip vertino architektai, bet buvo originali, kokios kitos Lietuvoje nėra. 
Baroko stiliaus, pamatai iš akmens, sienos degtų plytų, kurios iš išorės 
pridengtos cementinėm plytom; lubos gelžbetoninės, stogas dengtas cin- 
kuota skarda; bokštas padarytas iš gelžbetonio, apie 55 metrai aukščio; tai 
inž. Prano Markūno darbas. Didžiajame bokšte yra keturi varpai, liedinti 
Vokietijoje, Apoldos mieste, br. Schillingų varpų liejykloje. Vienas varpas 
pašvęstas Kristaus Karaliaus garbei, sveria 1628 kg; antras — Švč. M.Marijos 
garbei, sveria 771 kg; trečias — Šv. Kazimiero, Lietuvos karalaičio garbei, 
sveria 434 kg. Ir ketvirtas, pašvęstas Šv. Stanislovo, kankinio ir vyskupo, 
garbei - 301 kg. Abiejose bokšto pusėse fasade stovi trijų metrų aukščio 
cementinės popiežiaus Pijaus XI ir arkivyskupo Jurgio Matulaičio, Pane- 
vėžio vyskupijos steigėjų, statulos. 

Katedra viduje padalyta į tris navas; evangelijos pusėje nava turi ko- 
plyčią, kurioje laikomas Švč. Sakramentas. Koplyčioje yra ąžuolinis 
altorius su dviem kondignacijomis. Altorius padarytas 1933 m. Italijoje, 
Riffeserio firmos dirbtuvėje. Altoriuje yra Švč. Mergelės Siksto Madonos 
kopija, padaryta lietuvio dailininko Jono Mackevičiaus; viršutiniame šio 
altoriaus aukšte Šv. Kazimiero, Lietuvos globėjo, paveikslas. Altoriaus šo- 
nuose dvi statulos: ark. Alberto, pirmojo Lietuvos apaštalo, ir Šv. Monikos. 


* Plačiau apie Panevėžio katedrą skaityk: J.Masilionis, Panevėžys, Chicago, 1936, 
p. 379-385; Kun. J.Gasiūnas, Katalikybė Panevėžy, 1963, p. 18-24. 
“ Jonas Mackevičius (1872-1954) - tapytojas (LE, t. 17, p. 32). 

Altorius yra kan. Igno Andrašiūno, ilgamečio Pabiržės klebono bei Biržų 
dekanato dekano ir jo sesers Onos auka. 

Lekcijos pusėje yra Šv. Pranciškaus Asyžiečio altorius. Jame didžiojo 
paveikslo vietoje yra Šv. Pranciškaus, klūpančio prie nukryžiuotojo Kris- 
taus kojų, statula. Statula dirbta pagal Murillo paveikslą; antrame šio alto- 
riaus aukšte - Šv. Stanislovo, vyskupo ir kankinio, paveikslas, St. Romerio 
darbas. Altoriaus šone yra dvi statulos: Švč. Mergelės Nekaltai Pradėtosios 
ir Šv. Aloyzo, jaunimo globėjo“. 

Vidurinės navos balkone, prie didžiųjų durų, yra didžiuliai vargonai, 
trijų manualų, su pedalais, 25 veikiančiais balsais ir parengta vieta 12 naujų 
balsų, aštuoniomis kapeliacijomis, dviem laisvomis kombinacijomis, su 
crescendo, echo. Vargonai daryti Karaliaučiuje, Gėbelio firmoje. 

Bažnyčioje yra barokinio stiliaus 24 suolai, pritvirtinti prie grindų. Še- 
šios klausyklos, taip pat barokinio stiliaus; stacijos medinės su pieštais 
paveikslais, Rifesserio firmos darbo. 

Vidurinės navos gale yra presbiterija, kurią skiria nuo vidurinės navos 
geležinės grotos su betoniniais stulpais ir 4ąžuoliniu Dievo stalu. Presbiteri- 
joje yra gana originalus didysis altorius, kurio mensa mūrinė iš akmens ir 
plytų, dengta baltu marmuru iš viršaus, o iš šalių apdėta raižytomis ąžuo- 
linėmis lentomis. Tabernakulis iš ąžuolo, gausiai paauksuotas ir pagražin- 
tas iš šonų dviem klūpančiais angelais, J.Rifesserio darbo. Už tabernakulio 
stovi Kristaus Karaliaus statula. Tai skulptoriaus J.Zikaro darbas. Altorių 
dengia gelžbetoninis baldakimas, kuris paremtas keturiomis kolonomis, 
apstatytomis angelais. Baldakimas baigiasi karūna su kryžiumi. Didysis 
altorius yra vysk. K.Paltaroko dovana katedrai. 

Presbiterijoje yra vyskupo sostas, padarytas iš ąžuolo, gražiai išraižy- 
tas ir padengtas raudonu pliušų; stovi ant trijų laiptų su kėde ir keturiomis 
taburetėmis. Abiejose presbiterijos pusėse stalas, keturi papuošti suolai 
kapitulos dignitoriams sėdėti, padaryti iš ąžuolo; žemiau aštuonios kėdės 
taip pat iš ąžuolo, svečiams kunigams sėdėti. 

Kapitulos stalės ir vyskupo sostas yra kapitulos auka katedrai. 

Katedros presbiterija išdekoruota dailininko J.Mackevičiaus. Paveiks- 
las aukštai ant sienos 22x14 metrų dydžio, vaizduoja stebuklą ties Poloc- 
ku: Lietuvos kariuomenė atmuša nuo Polocko tvirtovės rusų kariuomenę, 


*2 Už šio altoriaus yra kunigams škirta zakristija, kurioje, be kitų liturginių rūbų ir 
indų, yra taip pat saugoma popiežiaus Pijaus XI Panevėžio katedrai padovanota brangi 


monstrancija. 

kada Šv. Kazimieras stebuklingai pasirodė debesyse. Šio paveikslo apa- 
čioje dešimties Panevėžio vyskupijos dekanatų bažnyčių vaizdai, kurie 
simbolizuoja katedrą kaip visų vyskupijos bažnyčių motiną. 

Visą Katedros vidų 1938-1939 m. išdekoravo dailininkas Povilas Pu- 
zinas“', tuo metu dėstęs piešimą Panevėžio vyrų gimnazijoje. Dekoruo- 
jant buvo prisitaikyta prie katedros barokinio stiliaus. Aštuoni didžiuliai 
paveikslai, kurių tematika paimta iš Šv. Rašto, nupiešti ant drobės, buvo 
pritvirtinti ant sienų aukštutinėse šalutinių navų dalyse. Daug rūpesčių 
sudarė gelžbetoninės lubos, labai neparanki dekoracijoms medžiaga. Lubos 
buvo išdekoruotos freskomis, vaizduojančiomis angelus debesyse. Koply- 
čios lubos išdekoruotos keturių evangelistų paveikslais, o sienoms duotas 
architektūriškas gilumos reljefas. 

Dailininko P.Puzino darbo pažiūrėti vysk. K.Paltarokas beveik kasdien 
popietyje ateidavo į katedrą, prie vargonų, kur dailininkas piešė Seno- 
jo Įstatymo tematika pranašus. Vyskupas meno nebuvo studijavęs, bet jį 
mėgo ir turėjo menininko nuojautą. Neteko girdėti, kad dėl dailininko 
darbo būtų kada nors pareiškęs savo abejonių. Jis trumpai išklausydavo 
menininko paaiškinimus, su kuriais sutikdavo. Grįžęs į kuriją vysku- 
pas sakydavo: „Turėjau bėdos su dailininku J.Mackevičium; mat jis pro- 
jektus katedros presbiterijai išdekoruoti padarė pritaikytus lygiai sienai, 
o katedros presbiterija turi geroką įdubimą už altoriaus. Projektą reikėjo 
perdirbti ir pritaikyti prie Panevėžio katedros presbiterijos. Nutapyti pa- 
veikslai greit ėmė blukti. Menininkas Mackevičius pasiteisino, kad tai ne 
jo kaltė, nes sienos dar nebuvo galutinai išdžiūvusios ir dekoracijos buvo 
padarytos per anksti. Ačiū Dievui, dabar pasisekė gauti žmogų, kurs savo 
darbą žino gerai ir dirba greitai. Yra sukalbamas, mandagus ir galiu juo 
pasitikėti“. Kiek rūpesčių sudarė vyskupui, kada teko menininkui deko- 
ruoti bažnyčios lubas, kurios buvo gana aukštos. Padaręs stelažus, jis kaip 
voverė vaikščiodavo palubėje ir atsigulęs aukštielninkas piešė lubose an- 
gelus, lakiojančius debesyse. Vyskupas bijojo, kad dėl nuovargio ar kitų 
priežasčių nenukristų nuo stelažų į kietas katedros grindis. Visada atras- 
davo katedroje jo žmoną Austą, susirūpinusią, kad kas nors nelaimingo 
neatsitiktų su jos vyru Povilu. Jos rūpestį suprato ir menininkas. Vieno 
angelo veidui kaip modelį panaudojo savo žmoną Austą ir pasiteisinda- 
mas pasakė: „Tą darydavo ir garsieji pasaulio menininkai net Vatikane“. 


* Povilas Puzinas (1907-1967) - tapytojas, 1937-1939 m. Panevėžio berniukų gimnazijos 
piešimo mokytojas; 1944 m. išvyko į Vakarus (LE, t. 24, p. 294; JAV lietuviai, t. 2, p. 144). 

Menininko Povilo Puzino žmona buvo latvaitė, bet gerai mokėjo lietuvių 
kalbą žodžiu ir raštu. 

Vysk. K.Paltarokas taip buvo sužavėtas jo darbu, kad, net jam nepra- 
šant, ko paprastai nedarydavo kitiems, išdavė puikią atestaciją: „Pane- 
vėžys, 1940.VI.7. Aukštai Gerbiamasai! Jaučiu malonią pareigą padėkoti 
Tamstai už sumanų, gražų, menišką išdekoravimą Panevėžio katedros. 
Aukštai Gerbiamasis atsidėjęs padirbėjai pats, prižiūrėjai padėjėjus ir 
meistrus, kad sąžiningai darbus atliktų, pastebėtas klaidas pats neragi- 
namas stengeisi pataisyti. Norėčiau, kad Tamsta turėtum progos pasidar- 
buoti prie kitų vyskupijos bažnyčių. Su tikra pagarba Vyskupas (parašas). 
J.M.Aukštai Gerbiamajam dail. Povilui Puzinui Panevėžyje“. 

Baigęs dekoruoti Panevėžio katedrą, bet dar gyvendamas Panevėžyje, 
P.Puzinas nutapė Smilgių bažnyčiai (Biržų aps.) Transfigūracijos [Atsi- 
mainymo] paveikslą su maždaug 30 figūrų ir Velžių kaimo, Panevėžio 
katedros parapijoje, privačiai koplyčiai nutapė Šv. Kazimiero paveikslą. 
Tai dovana vysk. K.Paltarokui. 

Į šią Katedrą vyskupas kas sekmadienis, lydimas savo sekretoriaus, 
pėsčias ateidavo išklausyti šv. Mišių ir sakomo katedroje kunigo pamokslo. 
Per didesnes bažnytines šventes jis pats iškilmingai atlaikydavo pontifi- 
kalines šv. Mišias ir keletą kartų metuose pasakydavo pamokslą. Papras- 
tai į Katedrą eidavo pėsčias. Tik didesnėse šventėse, kai būdavo daromas 
iškilmingas ingresas, važiuodavo jau apsirengęs liturginiais rūbais savo 
mašina ir, prie didžiųjų Katedros durų sutiktas dvasiškijos ir tikinčiųjų, 
padarydavo ingresą į bažnyčią, kur iškilmingai atlaikydavo pontifikalines 
šv. Mišias. Per ingresą ir šv. Mišias giedodavo Katedros choras, vadovau- 
jamas muziko Mykolo Karkos. 

Kartais žmonės padarydavo vyskupui pastabų, kad jis statybai nepra- 
šęs paramos iš civilinės valdžios. Panevėžio vyskupijai tuo laiku priklau- 
sė 385 000 tikinčiųjų?*. Jie visi mokėjo valstybinius mokesčius, iš kurių 
buvo šelpiami ir religiniai, mokslo ir kultūros reikalai, ir ne tik lietuvių, 
bet ir mažumų: žydų, rusų, lenkų ir kitų. Tad kodėl vyskupas neprašo 
Vyriausybės, kad ši padėtų Panevėžio vyskupijos tikintiesiems pastatyti 
vyskupijos katedrą? Priekaištai buvo ne be pagrindo. Vyskupas po pasi- 
sekusios pirmos kanoniškos vizitacijos buvo tiek sujaudintas dėl žmonių 
nuoširdumo ir pagarbos savo ganytojui, kad, sugrįžęs į Panevėžį, katedros 


** Pirmasis vysk. K.Paltaroko ganytojiškas laiškas tikintiesiems. Žr. „Tiesos kelias“, Nr. 5, 
1926 m. gegužės 14 d., p. 47. 

statybos komitetui pasakė: „Garbingiau pasistatyti patiems, bet jei matote, 
kad galima prašyti Vyriausybės pašalpos, parašykite prašymą“. Komitetas 
statyti katedrai buvo praktiškesnis. Jis žinojo, kad po katedros bus semina- 
rija ir kiti reikalingi pastatai. Žmonės geri, bet palyginti neturtingi. Greit 
išseks. Bus sunkoka. Tad nutarė pašalpos prašyti iš Vyriausybės dviejų 
šimtų tūkstančių litų. Tai nelabai didelė suma tokiam dideliam darbui at- 
likti. Statybos komiteto prašymą vyskupas rekomendavo, kaip to reikalavo 
formalumai. Greit per pažįstamus sužinojo vidaus reikalų ministerio rea- 
gavimą. Ministeris nežinąs, ką su prašymu daryti. Surado išeitį. Kadangi 
dvasiškijos reikalai iš Vidaus reikalų ministerijos buvo pervesti Švietimo 
ministerijai, tai vidaus reikalų ministeris ponas Ignas Musteikis 1929 m. 
vasario 9 d. pranešė kurijai, kad prašymas persiųstas Švietimo ministerijai. 
Ten ir pasiliko be jokių teigiamų rezultatų. 


PANEvĖžŽIOo EUCHARISTINIS KONGRESAS IR PANEVĖŽIO 
KATEDROS KONSEKRACIJA 


Nors naujoje Kristaus Karaliaus garbei pastatytoje katedroje pamaldos 
ir buvo laikomos, bet tuo pačiu metu įtemptai buvo ruošiamasi šios kate- 
dros konsekracijos iškilmėms. Tam reikalui vysk. K.Paltarokas dėjo visą 
sielą ir energiją. Ne tik baigė viduje įrengti pastatytą katedrą, bet taip pat 
paruošė visą vyskupiją šioms iškilmėms tiek dvasiniu, tiek organizacinių 
atžvilgiu. Tuo reikalu padaryta daug posėdžių, vyskupo siųstų atstovų 
aplankyta visa vyskupija net kelis kartus. Be to, į Kongresą buvo pakviesti 
ne tik Lietuvos dvasininkai, bet ir vyskupijos tikintieji. Daug rūpesčių su- 
darė juos apnakvindinti, pavalgydinti ir aplamai gerai suorganizuoti visus 
Kongreso dalyvius buvo nelengvas darbas. 

Katedros konsekracijos metai buvo 1933 — Šventieji — metai birželio 
30 d. Tam reikalui pats vyskupas parašė tikintiesiems ganytojišką laišką 
Nr. 240, datuotą 1933 m. sausio 17 d., kuriame meistriškai aprašo Švč. Sa- 
kramento reikšmę ir svarbą, panaudodamas Šv. Raštą, Bažnyčios Tėvus ir 
paįvairindamas parinktais pavyzdžiais. Laiško pradžioje jis kviečia savo 
dieceziečius į ruošiamą Eucharistinį kongresą Panevėžyje šiais žodžiais: 

„Šiemet birželio 30 d., liepos 1 ir 2 dienomis didelė dvasios puota ren- 
giama Panevėžyje: šaukiamas Eucharistinis vyskupijos kongresas. Vys- 
kupas, Kristaus tarnas ir Dievo paslapčių teikėjas (1 Kor 4,1), kviečia jus, 
brangūs dieceziečiai, dalyvauti jame. Neatsikalbinėkite, kas šeimos, kas 

namų, kas ūkio reikalais, kaip Evangelijoje aprašyti žmonės: „Prašau tave, 
laikyk mane išteisintu... Negaliu ateiti“. 

Renkitės į Kongresą. Tegul nebus vyskupijoje parapijos, iš kurios į tą 
nepaprastą iškilmę neatvyktų maldininkų kompanija, bent neatsiųstų 
keliolikos, kelių dešimčių, keleto šimtų atstovų. Ypač bažnytinių brolijų ir 
katalikiškų draugijų nariai ruoškitės organizuotai, uniformuoti, su savo vė- 
liavomis, chorais, orkestrais... Keliaukite vaikai, jaunimas, mergaitės, ber- 
niukai, užaugę, seniai, vyrai, moterys, vienuolės, vienuoliai, kunigai... 

Kongreso metu konsekruosiu Katedros bažnyčią, kurią Karaliui 
Kristui pastatė visa vyskupija. Noriu joje matyti jus, kurie, kaip die- 
ceziečiai, priklausote prie artimiausios mano šeimos. Aplink Karalių 
Kristų naujojoje Katedroje norėčiau suspiesti kuo daugiausia žmonių ir 
praleisti su jumis trejetą dienų nuoširdžiausiose maldose, pamoksluose, 
konferencijose... 

Aiškiau sakant, pats Kristus iškels jums karališką pokylį: penės jus 
savo Kūnu, girdys savo Krauju savo Rūmuose; iš jų didingoje procesijoje 
žengs papuoštomis miesto gatvėmis, lydimas vyskupų, kunigų, visos vys- 
kupijos žmonių. Suprantu, ne visi galėsite būti Panevėžyje, bet visi turite 
jungtis su Kongresu maldomis, išpažintimis, šv. Komunijomis. Kongresas 
turi būti visos vyskupijos šventė; ją paskelbs Šv. Petro vakare visų bažnyčių 
varpai. 

Eucharistinis kongresas vyskupijoje turėtų būti naujo gyvenimo pra- 
džia, šaltinis trykštančios iš Švč. Sakramento gaivinančios jėgos...“** 

Šis vyskupo laiškas ne tik buvo įsakytas perskaityti visose parapijų 
bažnyčiose ir koplyčiose pirmą Gavėnios sekmadienį, bet taip pat buvo 
išspausdintas atskiromis knygutėmis ir paskleistas plačiai tarp tikinčių- 
jų, be to, kaip paprastai daroma, išspausdintas „Tiesos kelyje“, kunigams 
skirtame oficialiame žurnale. 

Iš laiško turinio buvo aišku, kad vyskupo noras buvo pirmiausia su- 
stiprinti tikinčiųjų religinį ir moralinį gyvenimą ir tai per iškilmes Eucha- 
ristiniame kongrese viešai pademonstruoti. 

Vyskupo balsas padarė didelę įtaką Panevėžio vyskupijos tikintiesiems. 
Panevėžio gyventojai ruošėsi svečius tinkamai sutikti. Buvo pastatyti 22 
iškilmingi vartai. Atvykus į Panevėžį sutikdavo prie pastatytų vartų su 
duona ir druska ir duodavo nurodymus, kur apsistoti, taip pat kitą reika- 
lingą informaciją. 2 


* „Tiesos kelias, Nr. 3, 1933 m. kovo mėn., p. 17-18. 

Vyskupo balsas pasiekė ne tik Panevėžio vyskupijos gyventojus, bet ir 
plačią Lietuvą. Vyskupą labai nudžiugino, kai pirmieji atvyko į Kongresą 
Daugų (Alytaus aps.), Kelmės ir Marijampolės maldininkai. Panevėžio vys- 
kupijos buvo atstovai visų parapijų. Didesnės parapijos atsiuntė daugiau 
atstovų, mažesnės, toliau esančios nuo Panevėžio - mažiau. Daugiausia 
atstovų atsiuntė Vabalninko parapija - 2000 asmenų. Jų dauguma atvyko 
dviračiais, pėsti ir arklių traukiamais vežimais, kurių buvo 50; traukiniu 
ir dviračiais iš Anykščių atvyko apie 1200 asmenų. Tad iš viso į Kongresą 
suvažiavo per 60 000 dalyvių, visi Lietuvos vyskupai ir Panevėžio vysku- 
pijos kunigai; nemažai kunigų buvo ir iš kitų vyskupijų. 

Sekmadienį viskas buvo suorganizuota iškilmingai procesijai iš Jas- 
nagurkos“ aikštės į Katedrą. Kiekviena parapija ir organizacija nešė savo 
vėliavas ir plakatus su įrašu, kokiai organizacijai ar parapijai atstovauja. 
Nors viskas buvo suorganizuota labai gerai, bet kol 60 000 minia įsijungė 
į procesijos gretas, kurios ilgis sudarė 414 kilometro, praėjo 2 valandos. 
Procesija ėjo Respublikos gatve į Katedrą. Respublikos ir kitų gatvių gy- 
ventojai savo namus papuošė vėliavomis ir gėlėmis. Languose buvo iš- 
statyti šventi paveikslai ir degančios žvakės. Praeinant pro namus su Švč. 
Sakramentu, žmonės pro langus bėrė gėles į gatvę. Atvykus į Katedrą, 
žmonės negalėjo tilpti ne tik bažnyčioje, bet ir šventoriuje. 

Kauno arkivyskupas metropolitas Juozapas Skvireckas Katedrą kon- 
sekravo, po to buvo perskaityti sveikinimai: 

„Šventasis Tėvas geriausią Eucharistinio kongreso pasisekimą ir iškil- 
mingą katedros bažnyčios konsekraciją vainikuoja Apaštališku laiminimu, 
trokšdamas, kad katalikybė žydėtų diena iš dienos naujais žiedais ir Švč. 
Širdies Jėzaus karalystė kaskart labiau plėstųsi. Kardinolas Pacelli“*?. 

Taip pat gautas sveikinimas iš apaštališkos nunciatūros atstovo Karls- 
bade: 

„Dvasia būdamas su Jumis, sveikinu Jūsų Ekscelenciją, Eksc. Metro- 
politą, draugus vyskupus ir visus Kongreso dalyvius, linkėdamas iš jo 
geriausių vaisių Tėvynei ir Lietuvos Bažnyčiai. Arata“. 

Taip pat gražią kalbą pasakė popiežiaus atstovas mons. Fioretti. Ją, 
kaip istorinį dokumentą čia pateiksime: 

„Iš širdies gilumosi ir didžiausia pagarba dėkoju Jūsų Ekscelencijai, kad 
teikėtės pakviesti Šv.Sosto atstovą į šią didžiausią pamaldumo ir tikėjimo 


** Dabar - Skaistkalnio. 
“7 Vėliau buvo išrinktas popiežiumi Pijumi XII. 

manifestaciją Jūsų žmonių, Jūsų Panevėžio vyskupijos tikinčiųjų. Kilnia 
tėviško ir ganytojiško rūpesčio mintimi Jūs, Vyskupe, panorėjote sutelkti 
savo vyskupiją į maldos žygį, kuris kyla šiais, jubiliejiniais žmonijos atpir- 
kimo metais visame katalikiškame pasaulyje. 

O tai įvykdėte dvejomis iškilmingomis apeigomis: didingos Katedros 
konsekravimu ir Eucharistiniu kongresu. | 

Pirmoji Jus sujungia su uoliausiais ir garsingiausiais katalikų Epis- 
kopato nariais, kurie amžių eigoje buvo drąsūs ir nenuilstą bažnyčių ir 
katedrų steigėjai. 

Antroji Jus veda į moderniųjų laikų uoliausių apaštalų tarpą, kurie ge- 
rai žiūri, kad mūsų vargingas pasaulis, visokeriopų krizių prislėgtas, tūks- 
tančių priešų apgultas, kitur neranda išganymo ir taikos, kaip tikybiniame 
atgimime, maldoje, tikrame kilniame ir viešame visų tautų išpažinime ir 
garbinime Eucharistinio Jėzaus. 

Jo Šventenybė popiežius Pijus XI, kuris savo mintimis yra čia su mu- 
mis, kaip tai rodo Jo Apaštališkasis laiminimas, atsiųstas visiems kongreso 
dalyviams, bus giliai sujaudintas, tikrai žinau, kai patirs, o tai bus mano 
džiaugsminga ir garbinga pareiga pranešti, su kokiu uolumu, su kokiu 
tikybiniu karščiu, su kokiomis kilniomis pasiaukojimo ir tikėjimo mal- 
domis Jūsų vyskupijos žmonės atsiliepė į savo vyskupo pakvietimą bei 
paraginimą. 

Tai liudija tos begalinės minios vyrų, moterų, vaikų, suplaukusių iš 
visų Lietuvos pakraščių, broliškai susijungusių vienu jausmu, viena mal- 
da, vienu širdies plakimu į Jėzaus Širdį, paslėptą Eucharistijos paslaptyje 
tam, kad ateitų Jo karalystė, kad Jo širdis, pilna neišsemiamo gailestingu- 
mo, nugalėtų savo begalinės meilės karščiu mūsų menkumą, mūsų neapy- 
kantas, mūsų nelaimes, ir kad šauktų į save Amžių Karalius visas tautas, 
visas rases, visus žmones. 

Mano broliai Kristuje, lietuviai! Vakar vakare dalyvaudamas jūsų 
nakties adoracijoje, buvau priblokštas didžiausio susijaudinimo drebu- 
lio, matydamas šviesos spindulius, kurie tryško iš aukšto kryžiaus ant 
šio altoriaus pastatyto, ir galvojau, kad niekas negalėjo geriau švęsti šio 
devynioliktojo šimtmečio Kryžiaus Aukos atminimo, kaip Jūs, lietuviai, 
kurie kryžiais per tiek amžių sūnišku pamaldumu ir grakščia daile puo- 
šiate visus savo gyvenamus butus ir kaip kilometriniais stulpais pažymite 
savo derlingus laukus. : 

Tada, kai Jūsų choro, stovinčio po žvaigždžių dangumi, giesmė kilo 
į Dieviškąją Ostiją, mąsčiau, kad niekas geriau už jus negalėjo pareikšti 

savo nenugalimo tikėjimo, aukštesniu būdu savo maldas prijungti prie tų, 
kurių šiais, jubiliejiniais metais Šv. Tėvas reikalauja iš viso pasaulio. 

Lietuviai! Jūs paskutinioji didžiausia katalikų falanga Europos pa- 
kraštyje. Melskitės už save, už neliečiamybę, šventumą ir sveikatą savo 
šeimų, už palaimą Šventosios Bažnyčios ir klestėjimą savo mylimos Tė- 
vynės; melskitės taip pat už mūsų brolius, persekiojamus Meksikoje ir 
Rusijoje, o Aukščiausiojo laiminimas, tėviška meile prašomas meilaus Jo 
Vietininko šioj žemėj, tenusileidžia ant Jūsų, Jūsų šeimų, Jūsų Tėvynės 
ir tepasilieka su Jumis visados - Vardan Tėvo, ir Sūnaus, ir Šventosios 
Dvasios. Amen“*. 

Iš šios kalbos matome, kokį gilų įspūdį belgui padarė Panevėžio Eu- 
charistinis kongresas, jo tvarka, tikinčiųjų gausumas, gilus tikinčiųjų die- 
votumas. Jis nebūtų gėdos padaręs nei Briuseliui, nei Paryžiui, nei didingai 
Romai. 

Čia ir pasirodė vyskupo Kazimiero Paltaroko sugebėjimas vadovauti 
ir organizuoti plačias mases. Tiesa, daug padėjo kiti, bet jie dirbo pagal 
vyskupijos vado duotus nurodymus. 

Vyskupas K.Paltarokas labai rūpinosi pastatyti puikius Dievui namus — 
Panevėžio katedrą ir ją iškilmingai konsekruoti, tačiau visą laiką sielojosi 
savo dieceziečių dvasiniais ir kultūriniais reikalais. 

Vyskupas žinojo, kad žinios, gautos ruošiant vaikus prie pirmosios 
Komunijos, buvo nepakankamos suaugusiems. Žinios iš religijos, gautos 
per pamokslus, negalėjo patenkinti žmogaus dvasinių reikalavimų. Šį pa- 
pildomą krikščioniškojo įsisąmoninimo darbą turėjo atlikti per katalikišką 
akciją, katalikiškas organizacijas. Šiam darbui ir buvo sutelktos visos jo 
jėgos. 

Dar prieš Katedros Panevėžyje pašventinimą, jis, sveikindamas savo 
kolegą vyskupą Kalėdų šventėse 1929 m., rašo: „Ekscelencija! Siunčiu ge- 
riausius linkėjimus naujiems 1929 m. Metai žmogaus gyvenime - nemažas 
tarpas. Daug ką galima nuveikti. Kitą rudenį norėčiau pakonsekruoti 
Karaliaus Kristaus šventėje savo katedrą. Dar reikia langų, durų, tinkų, 
grindų, bent didž. altoriaus. Bet statyti katedrą žmonių širdyse daug sun- 
kesnis darbas, negu pamūryti bažnyčią. Tam neužtenka trejų metų. Ar leis 
gerasis Dievulis ir tam atsidėti? Su visa pagarba V.Paltar.“*? 


8 Kalbos tekstas paimtas iš „Šaltinio“, Nr. 29, 1933, p. 410. 
* Atvirukas su Panevėžio katedra be adresato ir datos rastas pas dr. V.Maciūną. Gauta 
per t. V.Bagdanavičių, MIC. 

Sv.Tžvo ATSTOVO ARKIv, RiccARDO BARTOLONI 
APSILANKYMAS PANEVĖŽYJE 


1927 m. Lietuvai su Šventuoju Sostu sudarius konkordatą, Riccardo 
Bartoloni buvo pakeltas Laodikėjos arkivyskupu ir 1928 m. balandžio 
27 d. paskirtas Lietuvai internuncijum (vėliau nuncijum). Kaunan atvyko 
1928 m. liepos 21 d. ir liepos 30 d. įteikė Lietuvos prezidentui savo kreden- 
cialus kaip pirmas Lietuvoje Šv. Sosto atstovas, pareikšdamas: „...kupinas 
susižavėjimo kilniomis heroizmo tradicijomis, kurios supa ir teikia tiek 
puikaus blizgesio istorijai prakilnios tautos, sunkiu ir audringu krikščio- 
nybei istorijos periodu sugebėjusios prieš penkis šimtmečius būti Vakarų 
civilizacijos tvirtove ir barjeru, darant šiai karžygiškų jos sūnų, vedamų jų 
vadų genijaus, krūtinių priedangą...“** Domėdamasis Lietuvos kultūriniu 
ir religiniu gyvenimu, parodė daug judrumo ir noro pamatyti plačią Lie- 
tuvą ir arčiau ją pažinti. Panoro pirmiausia aplankyti Panevėžį, neseniai 
įkurtą naująją vyskupiją ir arčiau pažinti šios vyskupijos neseniai paskirtą 
vyskupą K.Paltaroką. 

Vysk. K.Paltarokas mėgo svečius ir mokėjo juos priimti. Ypačjis ruošėsi 
iškilmingai priimti Šv. Tėvo atstovą Lietuvai. Tam reikalui stengėsi gerai 
pasiruošti ir tinkamai atlikti, nes tai istorinis įvykis Panevėžio vyskupijai. 

Buvo sutarta, kad jis atvyks per Raguvą; tai buvo pirma Panevėžio 
vyskupijos parapija, peržengus Kauno arkivyskupijos ribas. Raguvos de- 
kanato kunigai pirmieji susirinko jo sutikti. Vyskupijos generalvikaras 
prel. J.Grabys visos Panevėžio vyskupijos dvasiškijos vardu lotynų kalba 
pasveikino brangų svečią ir įteikė dovaną - į žuvies pavidalo dėžutę įdėtą 
Mišių intenciją - prašė Šv. Tėvo atstovo pasimelsti. 

Bet Šv. Tėvo atstovui buvo didelė staigmena, kai iš susirinkusių pasau- 
liečių jį pasveikino gražia italų kalba. To jis nesitikėjo tolimame Lietuvos 
kampelyje. Tai buvo J.Mackevičienė, dailininko Jono Mackevičiaus žmo- 
na. Ji 1914-1929 m. gyveno Capri saloje, Italijoje, ir gerai pramoko italų 
kalbą. į 

Prie Panevėžio dekanato ribos sutiko svečią Panevėžio dekanas J.Ma- 
ciejauskas ir antrą kartą prel. J.Grabys. 

Artinantis prie Panevėžio pradėjo temti. Tai buvo 1928 m. spalio 6 d., 
apie 6.30 val. vakaro. Taip buvo pasiruošta, kad iškilmingiau sutiktų sve- 
čią. Abiejose kelio pusėse degė deguto statinės ir prie kelio išsirikiavę 


* LE, t. 2, p. 233 

špaleriais, su degančiais deglais rankose, stovėjo moksleiviai. Panevėžio 
mieste, prie garbės vartų, papuoštų tautinėmis spalvomis ir įvairių spal- 
vų degančiomis elektros lemputėmis, laukė Panevėžio miesto burmistras. 
Savo kalba pasveikino svečią ir į jo kalbą atsakė arkivyskupas. Tuo metu 
moksleiviai praslinko pro garbės vartus, susirinko prie vyskupo gyvena- 
mo namo ir iškilmingai sutiko svečią tenai. Po to sudėjo degančius fakelus 
į krūvą ir pradėjo dainuoti lietuviškas dainas. Skambėjo labai gerai. Svečias 
tai įbėga į kambarį, tai po kelių minučių vėl pasirodo tarp jaunimo. Tuo jis 
buvo labai sužavėtas. 

Po vakarienės jo nuotaika buvo tokia gera, kad, pasilikę vieni su vys- 
kupu, įsikalbėjo Lietuvos Bažnyčiai ir tautai rūpimais klausimais. 

Rytojaus dieną buvo atlaikytos iškilmingos pamaldos Šv. Petro ir Povi- 
lo bažnyčioje - prokatedroje, nes katedra dar nebuvo baigta. 

Vykstant į bažnyčią, prie garbės vartų ant tilto sutiko procesija ir di- 
džiulė minia žmonių. Atstovas susirinkusiuosius laimino ir stebėjosi jų 
nuoširdumu, pamaldumu bei gyvu tikėjimu, kurį viešai pareiškė Bažny- 
čios atstovui. t 

Įeinant į bažnyčią, choras galingai sugiedojo „Ecce sacerdos magnus...“ 
Po to vysk. K.Paltarokas pasveikino brangų svečią lotynų kalba, pareiškė 
savo ir visų tikinčiųjų didelį džiaugsmą sulaukus tokio garbingo svečio. 
Į jo kalbą atsakė svečias taip pat lotynų kalba; tikintiesiems buvo išversta 
į lietuvių kalbą. 

Atlikęs iškilmingas pontifikalines šv. Mišias, sugrįžo į vyskupo namus 
pietų. Čia susirinko ne tik Bažnyčios dignitoriai, bet taip pat ir miesto ir 
kariuomenės atstovai, sveikino ir įteikė dovanas organizacijos. Viskas pra- 
ėjo labai sklandžiai ir svečiui, kaip jis pats pasakė, paliko didelį, gražų 
prisiminimą. 

Rytojaus dieną iš ryto turėjo grįžti į Kauną. Kad daugiau galėtų pa- 
matyti Lietuvą ir Panevėžio vyskupiją, pasirinko kitą kalią: į Ramygalą ir 
Krekenavą. 

Prieš svečiui išvykstant, vėl prisirinko nemažai svečių. Pulkininkas 
Pranas Tamašauskas (vėliau generolas), kurs tuo metu buvo Mindaugėnų 
pulko vadas, atsiuntė keliolika kareivių, kuriuos išrikiavo nuo vyskupo 
prieangio iki gatvės. Atsisveikinę išvažiavo dviem mašinom. Prieš išva- 
žiuojant, prie Vyskupo rūmų padaroma visų dalyvių nuotrauka. Kelias 
persunktas lietaus, bet visur žmonės kaimuose sutinka svečius prie pasta- 
tytų garbės vartų; čia pastatyti staleliai, ant jų padėta duonos ir druskos. 
Nežiūrint šlapios ir lietaus permerktos žemės, žmonės klaupiasi, kai sve- 

čias juos laimina. Žmonės šiuo momentu buvo susikaupę, kas itališkam 
temperamentui buvo nesuprantama. Tik vyskupas paaiškino, kad šiuo 
metu tai daro iš pagarbos Šv. Tėvui ir jo atstovui. 

Pravažiuojant kaimus, svečius sutinka raiteliai, kurie palydi nuo vieno 
kaimo iki kito, kol pasiekė Ramygalą. Klebonas sutinka svečius su pro- 
cesija ir palydi į puikiąją Ramygalos bažnyčią. Choras galingai užgieda 
„Ecce sacerdos magnus...“ Popiežiaus atstovas tiek susižavėjęs puikiąja 
bažnyčia, kuri buvo sausakimšai prisikimšusi žmonių, ir galingu, gerai 
paruoštu choru, kad iš džiaugsmo pakeltu balsu sušuko: „Esam Romoje!“ 
Apžiūrėjęs bažnyčią ir trumpai pasveikinęs ramygaliečius, dar sustojo kle- 
bonijoje, kur suvalgė lietuviškus pietus, ir pasikalbėjęs su ramygaliečiais, 
išvyko į Krekenavą. 

Krekenavos bažnyčia taip pat graži ir didelė. Žmonių prisirinko pil- 
nutėlė. Svečias vėl prakalbo į susirinkusius, o jo kalbos, kaip ir kitur, buvo 
išverstos į lietuvių kalbą. Po bažnyčios apeigų užsuko klebonijon išgerti 
kavos, o vyskupas, svečius palydėjęs iki savo vyskupijos ribos, atsisveiki- 
nęs su jais, grįžo atgal. 

Deja, gražiai pradėtas Šv. Tėvo atstovo Lietuvai darbas buvo sutruk- 
dytas. Priežastis: kilę nesutarimai tarp jo ir Lietuvos Vyriausybės dėl 
konkordato taikymo. Lietuvos Vyriausybė 1931 m. paprašė Šv. Sosto 
R.Bartoloni iš Lietuvos atšaukti. Šv. Sostui nesiskubinant tai padaryti, 
R.Bartoloni buvo paprašytas palikti Lietuvą. Ir jis 1931 m. birželio 6 d. 
išvyko iš Lietuvos?! 

Jo išvykimas buvo netikėtas ir staigus. 1931 m. birželio 5 d. Vilkaviš- 
kyje buvo rengiamas Eucharistinis vyskupijos kongresas. Jame, be kitų 
vyskupų, buvo pasižadėjęs dalyvauti ir nuncijus R.Bartoloni. Prieš pat 
kongresą nuncijus arkiv. R.Bartoloni gavo iš užsienio reikalų ministerio dr. 
Dovo Zauniaus pasiūlymą neatidėliojant palikti Lietuvą. Nakčia apie tai 
sužinojo ir vysk. K.Paltarokas. Rytą vyskupas nuvyko į Kauną ir jį automo- 
biliu palydėjo iki Vilkaviškio. Iš Kauno prisidėjo ir daugiau jį palydinčių 
mašinų, kurių susidarė net keliolika: aukštesnieji dvasiškiai, žymesni pa- 
sauliečiai ir su motociklais studentai ateitininkai. Vilkaviškyje prisijungė 
ir kiti vyskupai, kurie buvo atvykę į Eucharistinį kongresą. Visi brangų 
svečią, kurs Lietuvą mylėjo ir buvo pasiryžęs jos gerovei dirbti, palydė- 
jo iki Virbalio stoties, prie Vokietijos sienos. Tik negalėjo atvykti arkiv. 
J.Skvireckas, nes dar nebuvo grįžęs iš vyskupijos kanoniškos vizitacijos. 


* LE, t. 2, p. 233. 

PASTANGOS ĮKURTI MAŽĄJĄ KUNIGŲ SEMINARIJĄ 
PANEVĖŽYJE 


Po Katedros statybos pirmiausia vysk. K.Paltarokui rūpėjo įkurti Pa- 
nevėžyje mažąją klierikų seminariją. Tiesa, Panevėžys kandidatų į semi- 
nariją niekada nestokojo, jų dalis vyko ir į kitas vyskupijas, kaip Telšių, 
Kauno, Kaišiadorių. Tai vaisius gerai išvystytos katalikiškos akcijos Pane- 
vėžio vyskupijoje. Bet turėti savo, kad ir mažąją seminariją, vyskupui buvo 
prie širdies ir svarbiausias rūpestis. Kas be ko, ir bažnyčios kanonai (Can. 
1354,1) reikalavo iš vyskupų, kad jie savo vyskupijose įkurtų bent mažą- 
sias kunigų seminarijas. Tas buvo numatyta ir įrašyta Lietuvos Vyriausy- 
bės su Apaštalų Sostu 1927 m. rugsėjo 27 d. pasirašytame konkordate?*. Čia 
sakoma: „Visose diecezijose Katalikų Bažnyčia, einant kanonų teisėmis, 
turės valstybės šelpiamas seminarijas, kurios bus Bažnyčios žinioje ir ku- 
rioms ji skirs mokytojus“. 

Tuo reikalu pirmiausia kalbėjo su prezidentu Antanu Smetona, kuriam 
išdėstė reikalą ir priminė konkordatą, kuriame Lietuvos Vyriausybė pa- 
žadėjo ir įsipareigojo. Prezidentas nedvejodamas tuojau atsakė: „Ką mes 
pažadėjome, šventai įvykdysime“. 

Vysk. K.Paltarokas, kiekvienai progai pasitaikius, vis primindavo Pa- 
nevėžio klierikų seminarijos reikalą. Taip 1928 m. kovo 28 d. dėl kitų svar- 
bių Bažnyčios ir valstybės nesklandumų buvo sušauktas pas prezidentą 
A.Smetoną Vyriausybės atstovų ir Lietuvos vyskupų posėdis. Tarp kitų 
labai svarbių klausimų vysk. K.Paltarokas iškėlė ir Panevėžio klierikų se- 
minarijos reikalą, kurs numatytas ir konkordate. Ministeris pirmininkas 
A.Voldemaras, kurs konkordatą sudarė ir pasirašė, pasakė, kad tai esąs pri- 
brendęs reikalas. Deja, 1929 m. rudenį pasikeitė ministerių kabineto sudėtis: 
Augustino Voldemaro vietoje ministerio pirmininko pareigas perėmė Juozas 
Tūbelis. Vysk. K.Paltarokas, ilgai nelaukęs, 1930 m. pavasarį, padrąsintas 
prezidento duotais pažadais, kreipėsi į J.Tūbelį, kurs su prezidentu buvo 
giminaitis: prezidentas ir J.Tūbelis buvo vedę seseris: J.Tūbelis Jadvygą Cho- 
dakauskaitę, o prezidentas - Sofiją. Vyskupas gerai žinojo, kad kun. J.Katelės 
dėka J.Tūbelis, baigęs Panemunėlio pradžios mokyklą, įstojo į Mintaujos 
gimnaziją, kurioje pasirodė besąs susipratęs lietuvis ir katalikas ir už atsisa- 
kymą kalbėti maldą rusų kalba buvo iš trečios klasės pašalintas“. Taigi savo 


*2 „Vyriausybės žinios“, Nr. 264, 1927. 
* LE, t. 31, p. 540. 

kilme jis buvo iš Panevėžio vyskupijos. Vysk. K.Paltarokas šį kartą nenusivy- 
lė. Ministeris pirmininkas reikalą suprato ir vyskupui pasakė, kad reikalas 
esąs baigtinas, atsiųsiąs Panevėžin švietimo ministerį, kad vietoje tą reikalą 
ištirtų ir, susitaręs su kurija, galutinai šį klausimą išspręstų. Tikrai savo pa- 
žadą įvykdė. Netrukus atvyko į Panevėžį švietimo ministeris Konstantinas 
Šakenis (kilęs iš Vabalninko parapijos, Panevėžio vyskupijos) su kitu inži- 
nierium. Apžiūrėjęs aukštesniųjų mokyklų patalpas Panevėžyje, pasakė, kad 
vieni mokytojų seminarijos mūrai netinka klierikų bendrabučiui, kitų negali 
atiduoti, nes jie esą reikalingi mokytojų seminarijai. Vyskupui šie pastatai 
buvo labai vertingi, nes jie buvo prie pat vyskupo namų ir būtų buvę pačiam 
vyskupui patogu prižiūrėti seminarijos veiklą. Ministeris pasiūlė piniginę 
pašalpą kunigų seminarijai statyti. 

Po kiek laiko Švietimo ministerija savo nuomonę pakeitė. Atvykęs švie- 
timo ministerijos atstovas pasiūlė mokytojų seminarijos rūmus ir pusę te- 
ritorijos žemės perduoti kunigų seminarijai; antrieji rūmai pasiliktų amatų 
mokyklos reikalams. Mokytojų seminarijai buvo numatyti statyti atskiri 
nauji namai. 

1930 m. rugsėjo 27 d. švietimo ministeris atsiuntė pirmo departamento 
direktorių Juozą Vokietaitį, raštu įgaliotą išsiaiškinti su kurijos atstovu ma- 
žosios klierikų seminarijos reikalą, aptarti sąlygas dėl mokytojų seminari- 
jos rūmų perleidimo Panevėžio vyskupijos kurijai. J. Vokietaitis su įgaliotu 
kurijos atstovu kan. PŠidlausku surašė sutartį, kad Švietimo ministerija 
perleis kurijai mokytojų seminarijos didžiuosius rūmus su teritorijos dali- 
mi greta vyskupo sodo Naujuose metuose de jure, o de facto 1931 m. rugsėjo 
15 d. 

Tačiau gyvenimas ėjo savo keliu. Su nauja mokytojų seminarijos 
rūmų statyba neskubėta. Tiesa, pradėjo vežti statybai reikalingas me- 
džiagas ir pastatė stulpą su iškaba: „Mergaičių gimnazija; architektas 
Landsbergis, rangovai Ilgovskiai“. Vyskupui ir kurijai nieko nepranešę, 
įkūrė amatų mokyklą, mokytojų seminariją panaikino. Taip ir pasiliko 
sutarties vykdymas dėl mažosios kunigų seminarijos Panevėžyje neaiš- 
kus. Tą vysk. K.Paltarokas labai pergyveno ir negalėjo suprasti, kaip tai 
gali būti, kad ir sutartys, pasirašytos atsakingų asmenų, nebeturi galios, 
nevykdomos. | 

1933 m. vysk. K.Paltarokas važiavo į Romą ad limina. Pasikalbėjimas su 
Šv. Tėvu smulkiai aprašomas vysk. K.Paltaroko atsiminimuose. 

Sugrįžus iš Romos į Lietuvą, vyskupas vėl pradėjo rūpintis savo ma- 
žosios klierikų seminarijos įsteigimo reikalais. Išnaudojo kiekvieną progą. 

Sugrįžęs iš savo tėvelio laidotuvių sužinojo, kad pas jį buvo atvykęs iš Kau- 
no vidaus reikalų ministeris Julius Čaplikas, bet sužinojęs, kad vyskupo 
nėra namie, įgaliojo apskrities viršininką Staškevičių jo vardu pakalbėti. 
Tuojau prisistatė ir pats viršininkas. Išdėstė reikalą ir vidaus ministerio 
vardu prašė duoti jiem kunigą kandidatą, renkamą į Seimą. Jie norėtų turė- 
ti kandidatą savivaldybininką kan. Mykolą Karosą. Vyskupas jam pasakė, 
kad pagal nustatytą tvarką pats kandidatas turi prašyti leisti statyti savo 
kandidatūrą būti renkamas į Seimą. Gavęs jo prašymą, vyskupas tarsis su 
juo tuo reikalu. 

Ta proga priminė apskrities viršininkui, kad jam labai sunku leisti ku- 
nigui dirbti ne pastoracinį darbą. Kunigų trūksta. Vyskupas prašė įsteigti 
kunigų seminariją Panevėžyje ir iki šios dienos tas prašymas liko neišklau- 
sytas. Dėl Vyriausybės atidėliojimų praėjo geriausias laikas, atėjo krizė, 
vyskupui pačiam nebėra galimybės surinkti reikalingų sumų seminarijai 
pastatyti. Be to, kalbėjo vyskupas, valdžia prašo kunigo politikai, dėl ku- 
rios pagaliau nuolat kunigams prikaišioja, kaip kokį draudžiamą jiems 
darbą. 

Negavęs iš civilinės valdžios pagalbos steigti kunigų seminariją Pa- 
nevėžyje, vysk. K.Paltarokas įpareigojo vyskupijos kunigus rinkti lėšas 
seminarijai statyti. Tas finansinis darbas buvo labai sunkiai atliekamas. 
Pagaliau buvo iš dalies sutelktos reikalingos sumos pinigų ir padary- 
ti mažosios seminarijos planai, supirkta medžiaga ir darbas gerokai 
pasistūmėjo: išmūryta iki pirmojo aukšto. Prasidėjus karui, nupirkta sta- 
tybai medžiaga Vokietijoje: geležiniai balkiai ir kita, ko nebuvo galima 
pagaminti Lietuvoje, vokiečių buvo sulaikyta, ir statybos darbas turėjo 
būti nutrauktas. 

Pirmosios bolševikų okupacijos metu suvežta statybai medžiaga val- 
džios buvo nacionalizuota ir panaudota kitoms statyboms. 

Materialinių sunkumų turėjo ir kitos Lietuvos seminarijos, kas paaiškė- 
jo per 1938 m. birželio 20 d. pasikalbėjimą su Studijų kongregacijos atstovu 
mons. Rufini, kurs pageidavo, kad visose vyskupijose būtų įsteigtos pilnos 
mažosios seminarijos. Arkiv. J.Skvireckas atsakė į jam pateiktą klausimą, 
kada bus Kaune įsteigta mažoji klierikų seminarija: precizavimas nesąs 
galimas, nes priklausąs nuo valdžios pritarimo ir nuo žmonių dosnumo. 
Vyskupas A.Karosas atsakė maždaug tą patį: „Nežiūrint lėšų, negalima 
pasakyti, kada ką bus galima įvykdyti“. Vysk. J.Staugaitis atsakė, kad turįs 
aštuonis kursus, keturis klasinius, keturis teologinius. Klasiniams kursams 
negaunąs valdžios pašalpos, tai esanti labai sunki našta. Dar daugiau užsi- 

dėti sunkenybių nebesą jo galioje; tuo tarpu visas rūpestis esąs nukreiptas 

. įtai, kaip išlaikyti, kas jau įsteigta, nes, didinant kursų skaičių, reikėtų dar 
ir mūrus plėsti. Vysk. K.Paltarokas atsakė: „Mano būklė kitokia: gavau 
vyskupiją be nieko. Turėjau pastatyti katedrą, įrengti vyskupo namus; rū- 
pinuos ir seminarija... rengiamasi statyti mažąją seminariją. Mieste įgytas 
sklypas apie 5 ha žemės. Už miesto palivarkas 80 ha (Jurgenevas), surinkta 
pinigų apie 125 000 litų. Bet viso to neužtenka pastatyti namams ir įsteigus 
seminariją išlaikyti. Mūsų žmonės nėra įpratę daug aukoti, nes rusų laikais 
visos aukos buvo draudžiamos; dabar tebėra ekonominė krizė; nežiūrint 
to, dieceziečiai prisideda: iki šiol yra suaukoję apie milijoną litų, tai mūsų 
sąlygomis nemaža suma. Pagaliau tas reikalas ne pirmos skubos, nes turiu 
gana pašaukimų, neturėdamas seminarijos Panevėžyje. Bendroje semina- 
rijoje Kaune laikau daugiau klierikų, negu vyskupai, turį seminarijas“. 
Vyskupas J.Kukta pasakė, kad būklė esanti panaši, tik dar sunkesnė, nes 
mažesnė vyskupija, bet gausią sklypą, paliktą testamentu. 

Apie Vilkaviškio kunigų seminarijos statybą žinome iš kunigų konfe- 
rencijos 1927 m. liepos 5 d. „Seminarijos rūmai ketinami ligi ateinančios 
žiemos pastatyti ir uždengti stogu. Tam tikslui reikės šiemet apie 500 000 
litų. Amerikos aukos ir parapijų rinkliavos sudaro ne ką daugiau kaip 
minėtos sumos trečdalį'“*. 


Vyskupo K.PALTAROKO POŽIŪRIS Į KUNIGŲ SEMINARIJAS 
LiETUVOJE 


Vysk. K.Paltarokas dažnai kalbėdavo, kad kunigų seminarijos Lietu- 
voje turėtų būti sutvarkytos šitaip: kiekviena vyskupija, kaip reikalauja 
Bažnyčios įstatymai, turėtų mažąsias kunigų seminarijas ir teologinius 
mokslus tęstų Kauno Teologijos-filosofijos fakultete, kurs kanoniškai buvo 
Romos pripažintas ir turėjo teisę duoti universiteto baigimo diplomus, l- 
cenciato ir doktorato laipsnius. Tuo būdu pakeliamas visos Lietuvos dvasinin- 
kų išsimokslinimo lygis. Taip pat visoms vyskupijoms būtų buvę lengviau 
materialiai vieną didžiąją seminariją išlaikyti ir, be to, parinkti kandidatus 
profesūrai iš visų Lietuvos vyskupijų. Taip pat būtų labai naudinga pa- 
tiems klierikams iš įvairių vyskupijų arčiau susipažinti ir bendrais meto- 
dais atlikti, kiek tai bus galima, pastoraciją visoje Lietuvoje. 


* „Tiesos kelias“, Nr. 9, 1927 m. rugsėjo 3 d., p. 76. 

Įkuriant bažnytinę provinciją Lietuvoje, šie reikalai nebuvo aptarti ir 
išgvildenti, o palikti ateičiai. Nieko nelaukdamos, kol šis reikalas bus visų 
vyskupų susitarus su Roma sutvarkytas, kai kurios vyskupijos Lietuvoje 
ėmė šį svarbų reikalą tvarkyti atskirai. Tą padarė Vilkaviškio ir Telšių vys- 
kupijos. Joms nereikėjo naujų katedrų statyti. 

Kitas reikalas buvo su Panevėžio ir Kaišiadorių vyskupijomis. Po 
didesnių statybų nebesitikėta surinkti pakankamai lėšų didžiajai semi- 
narijai pastatyti, neapsunkinus tikinčiųjų nepakeliama jiems rinkliava, 
bet, kas svarbiausia, vysk. K.Paltarokas laikėsi savo principo, kad turi 
būti viena didžioji seminarija Kaune, sujungta su Teologijos-filosofijos 
fakultetu. 

Tiesa, visą laiką Panevėžio ir Kaišiadorių vyskupijoms priklausą klie- 
rikai lankė Kauno mažąją ir didžiąją kunigų seminariją, kurioje panevė- 
žiečių buvo apie 80 klierikų. Panevėžio vyskupas apmokėdavo jų išlaiky- 
mą. Nei Panevėžio, nei Kaišiadorių vyskupai neturėjo teisių į seminarijos 
administraciją. Visus seminarijos reikalus - seminarijos administracijos 
personalą, profesūrą ir kita - tvarkė Kauno arkivyskupas. Šį reikalą ne 
kartą vysk. K.Paltarokas kėlė per nuncijų R.Bartoloni, kurs žadėjo reikalą 
sutvarkyti, bet nesuskubo. 

Pirmą kartą šį reikalą vysk. K.Paltarokas iškėlė Romoje audiencijos 
ad limina pas Šv. Tėvą 1933 m. Vatikanas, kaip paprastai, reikalo greit 
nesprendė, bet norėjo nuodugniai ištirti ir tik tada daryti reikalingą 
sprendimą. 

Per penkerius metus, nuo 1933 m. iki 1938 m., daug kas pasikeitė. Svar- 
biausia, kas gal ir pagreitino Kauno kunigų seminarijos reformą, tai iš Vati- 
kano atsiųstas seminarijų vizitatorius dominikonas tėvas Andrė Pelletier“. 
Šią misiją atlikęs Lenkijoje, gal ir kitur Europoje, kur buvo kunigų semina- 
rijos, į Lietuvą atvyko, rodos, iš Lenkijos, kur praleido ilgesnį laiką, nes ten 
buvo daugiau kunigų seminarijų. Ten turbūt ir pusėtinai pramoko lenkų 
kalbos. Vizitatoriaus buvo didelis trūkumas, kad nemokėjo lietuvių kalbos; 
buvo vienuolis, kurs ne viską supranta apie pasauliečių kunigų paruoši- 
mą pastoracijos darbui; prancūzas, kurio charakteris gerokai skiriasi nuo 
lietuviško charakterio. Vizitatorius turėjo gerą atmintį, bet ne visai tiksliai 
suprasdavo kai kuriuos pasikalbėjimus su seminarijos auklėtiniais ir kitais 
asmenimis už seminarijos. Tokį įspūdį susidarė vysk. K.Paltarokas, kada 
po vizitacijos, kuri užtruko arti metų, atvyko su vizitu į Panevėžį ir panoro 


* Plačiau žr. Mykolas Vaitkus, Milžinų rungtynėse, London, p. 23-26. 

patirti vyskupo pažiūras apie kunigų seminariją Kaune. Panevėžyje išbuvo 
kelias dienas kaip vysk. K.Paltaroko svečias. 

Kadangi vyskupo ir svečio A.Pelletier pokalbiai vykdavo ir pietų bei 
vakarienės metu, tad man tekdavo šis bei tas nugirsti. Dėl kunigų semi- 
narijos Kaune auklėjimo vysk. K.Paltarokas jam priminė kelis kartus, kad 
seminarija ruošia kandidatus ne į vienuolišką gyvenimą, bet į pastoraci- 
nį pasauliečių žmonių, kurs yra skirtingas nuo vienuolyno drausmės ir 
tvarkos, ir jam davė kelis konkrečius pavyzdžius, kur vienuoliška tvarka 
pastoraciniam darbui parapijoje nedavė gerų rezultatų. 

Taip pat atrėmė ir kai kieno darytus priekaištus seminarijos profeso- 
riams. Vysk. K.Paltarokui tą padaryti buvo lengva, nes visus profesorius 
gerai pažino ir su daugeliu iš jų jam pačiam teko dirbti. 

Vizitatorius prisiminė ir vieną kitą seminarijos auklėtinį iš Panevėžio 
vyskupijos. Čia vyskupas jam atsakė trumpai ir aiškiai: „Tai yra mano, 
kaip vyskupo, reikalas. Aš juos gerai pažįstu ir apie juos žinau. Kai ateis 
šventimų reikalas, aš sprendimą padarysiu. Kiek žinau, jie yra tvarkoje. 
Gal tėvas vizitatorius dėl kalbos trūkumų gerai jų nepažinojote“. Tuo klau- 
simas ir baigėsi. 

Dar vyskupas paprašė, kad su jo mašina svečią pavežiotumėm po vys- 
kupiją. Aplankėm Vabalninką, Biržus, Pabiržę ir kitas vietas. Kelionėje visą 
laiką buvo susimąstęs ir daug nešnekėjo. 

Kokį pranešimą padarė Vatikanui, vyskupui neteko sužinoti. Tad nu- 
tarė pirma važiuoti į Eucharistinį kongresą, o iš ten į Romą. Tik atvažiavęs 
į Vatikaną ad limina, sužinojo, kad vizitatoriaus pranešimas jau buvo at- 
siųstas Vatikano kongregacijai. 


TARPTAUTINIS XXXIV EUCHARISTINIS KONGRESAS BUDAPEŠTE 
IR AUDIENCIJA PAS Sv. TĖVĄ 


Vysk. K.Paltarokas į Budapešto Eucharistinį kongresą buvo susitaręs 
vykti kartu su Telšių vyskupu Justinu Staugaičiu. Po Eucharistinio kongre- 
so planavo kartu vykti į Romą ad limina pas Šv. Tėvą“. Susitiko abu vys- 


* Paprastai ilgesnėje kelionėje vyskupą lydėdavo jo sekretorius. Bet šį kartą, kadangi 
buvo susitarę keliauti kartu su telšiškiu vyskupu, tai sekretorius su kita ekskursija, kuri 
norėjo aplankyti Lurdą ir kitas įdomias Europos vietas, išvažiavo anksčiau ir po to su eks- 
kursija vyko į Eucharistinį kongresą. Buvo sutarta susitikti su vyskupu Budapešte ir po to 
Romoje palydėti vyskupą į audienciją pas Šv. Tėvą. 

kupai 1938 m. gegužės 22 d. Obeliuose. Vysk. J.Staugaitis pasijuto blogai — 
susirgo ir grįžo namo į Telšius. Teko keliauti vienam vysk. K.Paltarokui 
ir, kaip buvo susitarta, su sekretorium susitiko tik Budapešte. Vyskupų 
sekretoriai buvo apgyvendinti netoli vyskupams skirtų butų, kad, reikalui 
esant, galėtų greitai susisiekti ir jiems padėti. 

(Romoje vėl susitiko sekretorius su vysk. K.Paltaroku ir palydėjo jį 
į audienciją pas Šv. Tėvą.) 

Eucharistinis kongresas vysk. K.Paltarokui ir kitiems jo dalyviams 
padarė didelį įspūdį. Šis milijoninis miestas Kongresui priimti buvo 
gerai pasiruošęs. Matėsi visų vietinių gyventojų didelis noras visiems 
patarnauti, matėsi didelis vengrų mandagumas ir pamaldumas. Ypač 
aktyviai talkininkavo katalikiškos organizacijos ir skautai, kurie Ven- 
grijoj buvo Katalikų Bažnyčios įtakoje. Gatvės papuoštos Vengrijos ir 
popiežiaus vėliavomis, langai - gėlėmis ir šventais paveikslais; draus- 
minga minia žmonių. Kongrese dalyvavo 27 tautos. Iš Lietuvos 2 vys- 
kupai, keliolika kunigų, iš viso 70 asmenų. Lietuviams buvo paskirta 
atskira bažnyčia Regnum Marianum, kurioje lietuviams maldininkams 
vysk. K.Paltarokas atlaikė šv. Mišias ir pasakė pamokslą. Toje pačioje 
bažnyčioje paskaitas lietuviams turėjo prelatas Aleksandras Grigaitis, 
tema „Eucharistinis kultas amžių eigoje“, ir dr. Ruginienė - „Lietuvos 
krikštas“. Lietuvių vardu kongresą gražiai pasveikino kun. Jonas Bal- 
kūnas, atvykęs iš Amerikos. 

Eucharistiniame kongrese dalyvavo kard. Eugenio Pacelli*, keturioli- 
ka kardinolų, 71 arkivyskupas, 226 vyskupai ir 4000 kunigų. 

Čia lietuviai pajutome, ką reiškia kraštui turėti savo kardinolą. Kiek- 
vienas sutiktas kunigas pasikalbant vis paklausdavo, ar Lietuva turi kar- 
dinolą, kodėl jis neatvažiavo. Tekdavo atsakyti, kad praeityje turėjo“, bet 
šiuo laiku neturi. Jie nustebę atsakydavo: „Na, katalikiškas kraštas ir neturi 
savo kardinolo!“ 

Vienas paklausė ir vysk. K.Paltaroko. Šis greit susiorientavo: „Greit 
turės“. Tuo reikalas ir pasibaigė. Lietuva, tiek ilgai kentėjusi rusų pries- 
paudą ir taip karžygiškai gynusi savo tikėjimą, buvo to verta. Turėjo ir 
kandidatų, pvz., vysk. Merkelį Giedraitį, vysk. Motiejų Valančių, arkiv. 
Jurgį Matulaitį, arkiv. Juozapą Skvirecką, kurs nebuvo akcijos vyskupas, 


*7 Vėliau popiežius Pijus XII. 
*8 Lietuva turėjo du kardinolus, kurie buvo lietuvių kilmės: Fridriką Jogailaitį (1468-1505) 
ir Jurgį Radvilą (1556-1600). LE, t. 10, p. 534-535, 

bet geras profesorius ir administratorius, vysk. K.Paltaroką, kankinį ar- 
kiv. Teofilių Matulionį, vysk. Julijoną Steponavičių, Vilniaus ir Panevėžio 
apaštalinį administratorių, kurs dėl savo ganytojinių pareigų atlikimo 
daugiau kaip dvidešimt metų ištremtas į mažą miestelį Žagarę ir lai- 
komas namų arešte be jokios kaltės. Jei ne konfliktas tarp Bažnyčios ir 
valdžios dėl konkordato vykdymo, Lietuva, reikia manyti, būtų turėjusi 
savo kardinolą. 

Kongrese visų akys buvo nukreiptos į popiežiaus legatą kard. E.Pacelli. 
Jis ne tik kaip popiežiaus legatas traukė į save visų dėmesį, bet ir savo 
asmenybe išsiskyrė iš kitų: laisvai kalbėjo keliomis kalbomis, aukštas, liek- 
nas, asketiškos išvaizdos, susikaupęs, per bažnytines iškilmes nekreipiąs 
daug dėmesio į keliamas jam ovacijas, geras kalbėtojas ir pamokslininkas, 
gražiai giedąs. „Tikrai tikusi asmenybė atstovauti Šv. Tėvui“, - sakė vysk. 
K.Paltarokas. 

Visa minia nutilo, susikaupusi išklausė per radiją popiežiaus Pijaus XI 
sveikinimą Kongresui ir gavo palaiminimą. 

Iš Eucharistinio kongreso Budapešte vysk. K.Paltarokas ir vysk. A.Ka- 
rosas, Vilkaviškio ordinaras, vyko į Romą. Vysk. K.Paltarokas ad limina 
pas Šventąjį Tėvą. Romą pasiekė 1938 m. gegužės 31 d. Kitą dieną vysk. 
K.Paltarokui buvo paskirta privati audiencija pas Šv. Tėvą ir po to bendra 
audiencija, kurioje dalyvavo ir iš Eucharistinio kongreso atvykę lietuviai. 

Privačią vysk. K.Paltaroko audienciją pas Šventąjį Tėvą vyskupas 
smulkiai aprašė savo atsiminimuose. 

Vysk. K.Paltarokas Šv. Tėvą Pijų XI yra matęs devynis kartus ir su 
juo kalbėjęs. Šis buvo paskutinis jo privatus pasimatymas. Savo įspū- 
džius po privataus apsilankymo jis nupasakoja taip: „Atrodo gerokai 
pasenęs kūnu, suliesėjęs, veidas pailgėjęs, asketiškesnis. Dar neatrodo 
per daug amžiaus nuvargintas, dar gana lakus dvasia. Viskuo intere- 
suojasi, gyvai į viską reaguoja, bet privatinėse audiencijose neturi dide- 
lės diplomatijos, su manimi visada aiškus. Turi gana valios Išklausyti, 
noro pasakyti“. 

[Apie tai, kaip vysk. K.Paltarokas rūpinosi ir sprendė Kauno kunigų 
seminarijos reikalą, jis smulkiai papasakojo savo atminimuose. Taip pat 
ir apie vyskupų ordinarų audienciją pas Šv. Tėvą. Todėl kun. J.Gasiūno 
atsiminimus, parašytus remiantis SYES K.Paltaroko užrašais-dienoraščiu, 
praleidžiame. į 

"VySKUPO KONTAKTAS SU DIECEZIEČIAIS 


Vyskupo kontaktas su dieceziečiais buvo atliekamas per ganytojiškus 
laiškus, kurių kasmet parašydavo po vieną, kartais ir daugiau, jei atsiras- 
davo svarbus reikalas. 

Ganytojiški laiškai būdavo nedidelio formato knygutės, kur vysku- 
pas trumpai išdėstydavo savo pamokymus, prašymus ar duodavo nuro- 
dymus savo tikintiesiems. Paskelbtą ganytojišką laišką kunigai turėdavo 
perskaityti parapinėse bažnyčiose savo parapijiečiams. Tie laiškai būdavo 
spausdinami diecezijos laikraštyje ir „Tiesos kelyje“. Bet geriausia proga 
būdavo tikintiesiems juos įsigyti per parapijų kanoniškas vizitacijas. Tada 
vyskupas gausiai juos išdalydavo ir paskleisdavo tarp tikinčiųjų. 

Antra priemonė arčiau susipažinti su savo vyskupijos sielomis būdavo 
vyskupijos vizitacijos“? 

Kasmet turėdavo dvi vizitacijas, pavasarį ir rudenį. Tad per metus ap- 
lankydavo du dekanatus. Per penkerius metus aplankydavo visą vysku- 
piją; tą padaryti reikalavo ir Katalikų Bažnyčios kanonai. Paprastai prieš 
vizitaciją dekanas sudarydavo vizitacijos projektą, kiek kuriose parapijose 
praleisti laiko: didesnėse dvi, mažesnėse vieną dieną. Kartais tą pačią die- 
ną tekdavo aplankyti net dvi mažas parapijas. Vyskupas, gavęs projektą, 
ji patikrindavo, reikalui esant, pataisydavo ir paskelbdavo spaudoje bei 
pranešdavo raštu dekanui ir visiems dekanato klebonams. Ten būdavo nu- 
rodytos dienos ir valandos, kada į parapiją atvyksta ir išvyksta. Vyskupas 
nustatytos tvarkos griežtai laikydavosi. 

Vyskupą per vizitaciją lydėdavo jo sekretorius ar kancleris. Vyskupas 
paprastai niekad nesiskųsdavo nuovargiu, bet prieš vizitaciją primindavo, 
kad jo laukia didelis ir sunkus darbas. 

Paprastai, išvažiuojant į vizitaciją, jį palydėdavo nemažas būrelis susi- 
rinkusių panevėžiečių, kurie jam palinkėdavo laimingos kelionės ir Dievo 
palaimos sunkiame pastoraciniame darbe. 

Vizitacijos metu prie parapijos ribos jį sutikdavo raiteliai, nešini Lie- 
tuvos ir popiežiaus vėliavomis. Vyskupas, išlipęs iš mašinos, juos pa- 
laimindavo ir pasakydavo trumpą padėkos kalbą. Po to raiteliai pasi- 


* Panašios iškilmingos vyskupo vizitacijos neteko matyti nei Belgijoje, nei Vokietijoje, 
nei čia, Šiaurės Amerikoje ar Kanadoje. Tas rodo, kaip Lietuvos katalikai buvo prisirišę 
prie savo tikėjimo ir savo ganytojų, ką Šv. Tėvas net paminėjo oficialiame rašte, steigiant 
Lietuvos bažnytinę provinciją. Tai rodo, kaip labai ganytojas rūpinosi savo dieceziečiais. 
Okupavus Lietuvą komunistams, visa tai buvo panaikinta. 

dalydavo pusiau: vieni jojo prieky mašinos, kiti sekė ją. Tad vasaros 
metu, kada oras sausas, mašina būdavo padengta dulkėmis, kurias turėjo 
kvėpuoti vyskupas ir jo palydovas. Langą sunku būdavo laikyti uždarą, 
nes pakelėje susirinkdavo, kad ir nedideli, būreliai žmonių, prašančių 
palaiminimo. 

Beveik prie kiekvieno didesnio ar mažesnio kaimo būdavo pastatyti 
didesni ar mažesni garbės vartai. To kaimo gyventojai laukdavo su duona 
ir druska. Susirinkę žmonės giedodavo religines giesmes. Vienas iš kai- 
mo vyresniųjų pasveikindavo susirinkusiųjų vardu ir prašydavo ganytoją 
palaiminti susirinkusius, jų šeimas ir jų namus bei laukus. Vyskupas pa- 
dėkodavo jiems, paimdavo kąsnelį jų atneštos duonos ir kryžiaus ženklu 
palaimindavo juos, jų namus ir laukus. Po to grįždavo į mašiną ir važiuo- 
davo toliau, kur jį prie kitų kaimų vėl sulaikydavo su panašiais priėmi- 
mais. Vyskupas stengdavosi patekti į parapijos miestelį ar miestą paskirtu 
laiku, tačiau, privažiavus prie didesnių parapijų miestelio, punktualumą 
buvo neįmanoma išlaikyti. Garbės vartai papuošti gėlėmis ir reikšmingais 
užrašais. Kiekviena katalikiška ir nekatalikiška organizacija stengdavosi 
ganytoją kiek galint iškilmingiau priimti ir jį pasveikinti. Tad jau nebebū- 
davo galimybės važiuoti, todėl lydimas raitelių ir nemažos minios eidavo 
pėsčiomis dulkėtu oru nuo vienų garbės vartų prie kitų. Tokių garbės 
vartų didesnėse parapijose būdavo iki dešimties ir daugiau. Prie visų tek- 
davo vyskupui šį bei tą išklausyti, į kalbas atsakyti ir padėkoti už darbą, 
pasišventimą ir pagarbą Bažnyčios atstovui. Galima buvo stebėti, kaip po 
kelerių aplankytų vartų vyskupui pritrūkdavo kvapo, su nosine šluos- 
tydavosi nuo veido prakaitą ir dulkes, kai išdžiūdavo burna, prašydavo 
atsigerti vandens, kad galėtų atgauti jėgas. 

Jo sekretoriaus ar kanclerio pareiga būdavo viską surašyti: kiek garbės 
vartų, kokie ant jų šūkiai, kas sveikindavo, fiksuoti trumpai kalbos turinį 
ir kalbėtojų pavardes. Tas vėliau būdavo įtraukiama į vizitacijos aktą ir 
panaudojama vyskupo pamoksle bažnyčioje. 

Tarp kitų paprastai būdavo ir žydų garbės vartai. Čia sutikdavo ra- 
binas su palydovais. Pasakydavo hebrajų ar žydų kalba sveikinimą, kurį 
vienas iš jo palydovų išversdavo į lietuvių kalbą. Taip pat dovanų atneš- 
davo gražiai papuoštą tortą. Kas charakteringa, kad tuo laiku, kada vys- 
kupų santykiai su civiline valdžia būdavo įtempti, žydai visada sutikti 
vyskupą prie vartų pavėluodavo ir tik į kleboniją atsiųsdavo dovanų tortą 
su atsiprašymu, kad rabinas negalėjęs laiku prie garbės vartų sutikti. Labai 
atsiprašąs. 

Praėjęs pro visus garbės vartus, vyskupas atvykdavo prie paskutinių- 
jų - parapijos garbės vartų, kur laukė bažnytinė procesija, kunigai, vietos 
klebonas, apsirengęs bažnytiniais rūbais: kamža, stula, kapa. Su švęstu 
vandeniu vyskupas pašlakstydavo ir palaimindavo susirinkusius. Kuni- 
gai su sutanomis ir su kamžomis. Taip pat pirmoje dekanato parapijoje 
pasitikdavo dekanas, kurs vėliau vyskupą lydėdavo per visą dekanato 
vizitaciją. 

Bažnytinės procesijos lydimas, vyskupas įeidavo į bažnyčią, kur choras 
sugiedodavo „Ecce Sacerdos...“ Vyskupas, priėjęs prie altoriaus, pasimels- 
davo ir eidavo į presbiterijos evangelijos pusę, kur būdavo paruoštas vys- 
kupui sostas ir iš abiejų pusių pastatytos dvi kėdės: dešinėje pusėje kėdė 
dekanui, o kairėje - jo palydovui. 

Klebonas, apsivilkęs kamža, nuo altoriaus laiptų perskaitydavo ra- 
portą, kuriame būdavo trumpai pateikta parapijos istorija, svarbesni pa- 
rapijos įvykiai nuo paskutinės vyskupo vizitacijos, parapijos moralinė 
būklė, šeimų moralinė būklė, parapijos materialinė būklė, organizacijų 
veikla... 

Perskaitęs raportą, jį įteikdavo vyskupui, kurs perduodavo jį savo 
palydovui. Sekretorius, skaitant raportą, svarbesnes vietas turėdavo 
pasižymėti, nes reikėdavo vyskupui priminti, kad jas paminėtų savo 
pamoksle. 

Užbaigus skaityti raportą, vyskupas su mitra, kapa, rankoje laikyda- 
mas ganytojo lazdą, eidavo į sakyklą sakyti pamokslo. Jį lydėdavo jo sekre- 
torius, kurs, stovėdamas už jo, primindavo raporte suminėtus svarbesnius 
parapijos įvykius. Vysk. K.Paltarokas buvo geras kalbėtojas. Kalbėdavo ad 
rem. Paliesdavo opius Bažnyčios ir parapijos reikalus. Pamokslai trukdavo 
kartais ištisą valandą. Vasarą, kada būdavo karšta, prakaitas riedėdavo per 
jo veidą ir rankas. Žmonėms jo pamokslai darė didelį įspūdį. 

Tiesą pasakius, tuo laiku didesnių nedorybių parapijose pasitaikydavo 
labai retai; viena kita šeima gyveno nesusituokus bažnyčioje, kartais per- 
dėtas svaigalų vartojimas, mat tai alaus kraštas. Tad ir viskas. Žodžiu, kaip 
pats vyskupas ne kartą sakydavo: turime sveiką ir garbingą tautą, kad ją 
Dievas toliau tokią išlaikytų. 

Po pamokslo vyskupas eidavo į presbiteriją ir vienas iš kunigų išsta- 
tydavo Švč. Sakramentą pagarbai, o vyskupas palaimindavo su Švč. Sa- 
kramentu visus susirinkusius bažnyčioje. Po palaiminimo pats vyskupas 


ET 


atlikdavo kapinėse. Tos dienos iškilmės būdavo baigiamos bažnyčioje. Vys- 

kupas ir kunigai eidavo į kleboniją nusiplauti prakaito ir dulkių. Po vaka- 
rienės eidavo ilsėtis, nes rytojaus dieną laukia dar didesni darbai. 

Sekretorius ar kitas vyskupo palydovas per tą laiką turėdavo patikrinti 
bažnyčios knygas, bažnytinius trobesius, katalikiškų organizacijų veiklą 
ir surašyti smulkų vizitacijos aktą, nes iš ryto reikėdavo jį duoti vyskupui 
peržiūrėti, kurs jį papildydavo savo pastabomis ir pasirašydavo. 

Kitą dieną vyskupas suteikdavo Sutvirtinimo sakramentą, po to atlai- 
xydavo šv. Mišias, didesnėse parapijose iškilmingas pontifikalines su asis- 
ta, pasakydavo pamokslą (dažnai pamokslą pavesdavo savo palydovui). 
Vėliau pasiruošusiems tikintiesiems suteikdavo Sutvirtinimo sakramentą. 
Po pamaldų vyskupas klebonijoje priimdavo organizacijų atstovus, su ku- 
riais tekdavo ilgiau ir gerai pasikalbėti. Dažnai į kleboniją atvykdavo ne tik 
organizacijų atstovai, bet ir visi organizacijų nariai, kurie padainuodavo 
lietuviškų dainų, vaikučiai pasakydavo eilėraščių; kartais vyskupas pati- 
krindavo vaikus iš religijos tiesų. 

Vyskupo palydovo reikalas būdavo patarnauti vyskupui šv. Mišiose, 
sutvarkyti vaikus, pasiruošusius Sutvirtinimo sakramentui, jei reikalas 
būdavo pasakyti pamokslą, patikrinti vaikų tikybines žinias prieš priimant 
Sutvirtinimo sakramentą... Sugrįžus į kleboniją, perrašyti vizitacijos aktą, 
vyskupo patikrintą ir dažnai papildytą, į parapijos inventoriaus knygą ir 
duoti vyskupui aktą pasirašyti; akto originalą pasiimdavo ir laikydavo 
vyskupijos archyve. 

Atlikęs vizitaciją vienoje parapijoje, raitelių palydėtas, vykdavo į kitą, 
kur vėl raitelių sutikimai, garbės vartai, kalbos...Taip tekdavo aplankyti 
po dešimt ir daugiau parapijų. 

Kanoniškas vizitacijos darbas vyskupui buvo labai sunkus, bet taip pat 
labai reikalingas ir naudingas. Palaikydavo tiesioginį kontaktą su diecezie- 
čiais, pamatydavo jų gyvenimą, vargus ir pasisekimus. 

Taip pat tikintieji turėdavo progos asmeniškai su vyskupu pasikalbėti, 
savo akimis pamatyti ganytoją, išgirsti jo gyvą žodį; jaunimas priimdavo 
Sutvirtinimo sakramentą. Tai buvo didelė šventė tikintiesiems toje parapi- 
joje. Tie, kurie neturėdavo progos pasikalbėti asmeniškai, gaudavo gausiai 
dalijamus vyskupo ganytojiškus laiškus, kuriuos, parsinešę į namus, uoliai 
perskaitydavo. 

Vyskupas pasakojo apie pirmąją savo vizitaciją. Žmonės asmeniškai 
nebuvo matę vyskupo, nes rusų okupacijos laikais vizitacijas daryti vysku- 
pams caro valdžios buvo uždrausta. Be to, Žemaičių vyskupija buvo tokia 
didelė, kad būtų buvę neįmanoma visas parapijas aplankyti. Automobilių 

tuo laiku nebuvo, keliai prasti, tad ir fiziškai neįmanoma. Tiesa, po karo 
vysk. Pranciškus Karevičius tą pareigą uoliai atlikdavo, bet tik iš dalies. 
Tad žmonės vyskupo ir nematydavo. 

Vizitacijos pradžia vysk. K.Paltarokui padarė nekokį įspūdį. Pradėjo 
pirmą kartą vizituoti 1927 m. gegužės 16 d.' Tai buvo pirmas bandymas, 
pradedant ganytojavimo darbą, arčiaus susitikti su dieceziečiais, o diece- 
ziečiams pamatyti savo ganytoją iš arčiau ir išgirsti jo pamokančius, įspė- 
jančius ir kartais sudraudžiančius žodžius. Pradėjo nuo Zarasų dekanato 
Daugailių parapijos, vysk. Mečislovo Reinio (lietuvio vyskupo kankinio) 
gimtinės parapijos. Pateiksime visą pirmąjį vysk. K.Paltaroko vizitacijos 
maršrutą. 


1927 m. pavasario vizitacijos maršrutas: 

gegužės 15 d. 18-22 val. iš Panevėžio į Uteną, kur tik pernakvojo ir 
pailsėjo prieš lankant parapijas: 

16 diena 17 val. į Daugailius, 

17 diena 17 val. į Vajasiškį, 

18 diena 17 val. į Salaką, 

20 diena 10 val. į Degučius, 

20 diena 13 val. į Baltriškes, 

20 diena 17 val. į Antalieptę, 

22 diena 9 val. į Dusetas, 

24 diena 12 val. į Avilius, 

24 diena 17 val. į Imbradą, 

25 diena 14 val. į Stelmužę, 

25 diena 17 val. į Ežerėnus (Zarasus), 

26 diena į Smėlynę ir atgal į Ežerėnus, 

27 diena 17 val. į Antazavę, 

28 diena 17 val. į Aleksandravėlę, 

29 diena 21 val. į Obelių geležinkelio stotį'*!. 

Pirmas susitikimas su tikinčiaisiais buvo lyg oficialus. Sutiko daugiau 
moterys negu vyrai; žmonės atrodė šalti, nesiartiną prie vyskupo; neaišku, 
ar bijojo vyskupo, ar nedrįso prie jo priartėti. Vyskupui tai padarė kiek 
slegiantį įspūdį. Pasakė Daugailiuose net du pamokslus. Žmonių nuotaika 


"0 Lietuvos vyskupai buvo nutarę 1926 m. parapijų nelankyti, bet pradėti vizitaciją 
1927 m. 
11 „Tiesos kelias“, 1927, p. 51. 

pagerėjo. Išvažiuojant iš Daugailių, žmonės išlydėjo savo ganytoją gana 
šiltai. 

Kitose Zarasų parapijose žmonės jau daugiau patyrę iš vizituotų vys- 
kupo vietų apie savo ganytoją. Ypač Salake pats vyskupas buvo labai nuste- 
bintas garbės vartų gausumu, žmonių judrumu ir nuoširdumu. Didžiulė 
bažnyčia pilna žmonių, kurių daugumą sudarė vyrai, ir netgi jauni. Zarasų 
dekanatą baigė aplankydamas Aleksandravėlės parapiją. Žmonės netilpo 
bažnyčioje. Vyskupo pamokslo klausėsi prie atidarytų langų ir durų. Žmo- 
nės patenkinti pamatę ganytoją ir išgirdę jo gyvą žodį. 

Dabar vyskupas K.Paltarokas suprato, kokia didelė pažtoiacijos prie- 
monė yra būti arčiau prie žmonių, bendrauti su visuomene. 

Paprastai vysk. K.Paltarokas atostogų nepripažindavo nei sau, nei ku- 
rijoje dirbantiems. Bet po kanoniškų vizitacijų bent keletą dienų išvažiuo- 
davo į Berčiūnus, kurie yra tik keletas kilometrų nuo Panevėžio. Ten ilsė- 
davosi ir peržiūrėdavo raštus, gautus vizitacijos metu. 

Lankydamas parapijas, vyskupas ne tik užmegzdavo ryšius su savo 
dieceziečiais, bet taip pat iš pirmų šaltinių sužinodavo, kur reikia statyti 
naujas bažnyčias, sudaryti naujas parapijas, kad žmonės be didelio vargo 
galėtų sekmadieniais atlikti savo religinę pareigą. 

Vysk. K.Paltarokas nepasitenkindavo vien tuo, kad arčiau pažintų savo 
vyskupijos tikinčiuosius, bet rūpinosi užmegzti kontaktą ir su katalikų vei- 
kėjais Kaune, kur būdavo visų katalikiškų organizacijų centrai. Po vysku- 
pų konferencijų ar didesnių suvažiavimų jis pasilikdavo keletą dienų Kau- 
ne, kur susirinkdavo žymesni veikėjai ir pakviesdavo vysk. K.Paltaroką 
kartu pasidalyti mintimis, paprašydavo, kad vyskupas duotų savo patari- 
mų ir nurodymų tolimesniam darbui. Tad jo pastoracinė veikla siekė tolo- 
kai už jo vyskupijos teritorijos. Svarbesniam reikalui iškilus, organizacijų 
vadų atstovai atvykdavo į Panevėžį pasitarti vienu kitu svarbesniu reikalu. 
Dažnai jo svečiais būdavo prof. S.Šalkauskis ir prof. P.Dovydaitis. Jie pasi- 
svečiuodavo pas vyskupą ilgesnį laiką ir ta proga pasikalbėdavo svarbiais, 
liečiančiais pastoraciją, reikalais. Du iš jų trumpai paminėsime. 


ZŽyMESNI vYsK. K.PALTAROKO SVEČIAI IR 
BENDRADARBIAI 


Iš buvusių savo kolegų profesorių vysk. K.Paltarokas artimesnius ry- 
šius palaikė su keliais profesoriais. Pas jį kartas nuo karto atvažiuodavo 

praleisti atostogų prof. Stasys Šalkauskis su šeima. Vysk. K.Paltarokas ir 
Šalkauskienė buvo artimi giminės: jų tėvai buvo broliai. Vysk. K.Paltarokas 
buvo vyriausiojo šeimos brolio vyriausias sūnus, o Julija Paltarokaitė - jau- 
niausiojo brolio jauniausioji duktė. 1927 m. gruodžio 28 d. pats vyskupas 
juos sutuokė savo koplyčioje Panevėžyje, asistuojant kurijos kancleriui 
kan. Povilui Šidlauskui. Tai vienintelis atsitikimas, kiek aš žinau, kad pats 
vyskupas būtų sutuokęs savo koplyčioje. Tiesa, jis leisdavo savo koplyčioje 
teikti Santuokos sakramentą artimiems giminaičiams, bet, kaip patyręs 
pedagogas, tas pareigas atlikti pavesdavo generalvikarui. Kartą jis man 
išsitarė: „Jei iškiltų moterystės byla, tai žmonės ir kalbėtų: Pats vyskupas 
sutuokė, ir še tau, kas iš to išėjo!“ 

Atvažiuojančius Šalkauskius geležinkelio stotyje sutikti pavesdavo 
savo sekretoriui. Vyskupas svečių laukdavo prie kurijos durų. Už jų sutiki- 
mą geležinkelio stotyje profesorius visada asmeniškai užeidavo į sekreto- 
riaus kambarį vizituoti ir padėkoti. Tai jaunam kunigui būdavo neįprasta, 
kad tokia įžymybė net revizitą padarydavo. Vyskupas juos apgyvendin- 
davo svečių kambariuose, įrengtuose mansardose. 

Valgydavo kartu su vyskupu jo valgomajame kambaryje. Čia labai 
įdomu būdavo stebėti ir sekti pasikalbėjimus dviejų žymių pedagogų ir 
filosofų (mat ir vysk. K.Paltarokas kurį laiką dėstė filosofiją kunigų se- 
minarijoje) bei administratorių (prof. S.Šalkauskis kurį laiką buvo Kauno 
Vytauto Didžiojo universiteto rektorius) ir stebėti išsilavinusios santū- 
rios kalboje ir veiksmuose Julijos Šalkauskienės laikyseną. Ji vyskupo ir 
profesoriaus pokalbyje mažai dalyvaudavo, bet prižiūrėdavo savo vyrą, 
ypač maistą: pamačiusi ant viralo mažiausią kiekį riebalų, juos su tam 
tikru popierium nuimdavo. Toks buvo daktarų įsakymas. Bet svarbiausia 
jos pareiga buvo prie stalo prižiūrėti judrų, kaip gyvas sidabras, sūnų 
Juliuką, savo išvaizda visai panašų į tėvą, bet temperamentu skirtingą 
kaip dangus ir žemė. Prie stalo jis nebojo nei vyskupo orumo, nei tėvo 
pedagoginių pastabų, nei motinos švelnių ir santūrių įspėjimų. Žiū- 
rėk, jis savo paklausimais nutraukia tėčio ir vyskupo pasikalbėjimus: tai 
paėmęs šaukštą įdurs motinai į šoną, tai su šaukštu pamaišys motinos 
lėkštelę, tai staltiesę patrauks. Jokie tėčio ir motinos įspėjimai jaunojo 
Juliuko neveikė. Toks jis buvo ir tėvų namuose. Prof. Juozas Eretas, kurs 
dažnai lankydavosi Šalkauskių šeimoje, taip rašo: „Tame darbo kabinete 
neretai rasdavau profesorių, žaidžiantį su savo sūneliu. Šis, kaip ir jo tė- 
vas, tamsaus veido ir plaukų vaikutis, buvo tikras gyvas sidabras. Lakstė, 
krykštavo, tampydavo mamą, kutendavo tėtę ir svečiams ramybės ne- 

duodavo. Būdamas ir dvasiškai judrus, visus apiberdavo savo vaikiškai 
juokingais, bet kartu ir įdomiais klausimais“***. Namie gal ir pateisinama, 
bet ne svečiuose pas vyskupą. Profesorius kartą ėmė nervintis. Jam darė- 
si nesmagu, kad žymaus pedagogo vaikas nesuvaldomas prie vyskupo 
stalo, ir kiek pakeltu balsu tarė savo žmonai: „Julija, matai, kad jis manęs 
neklauso. Išsivesk iš valgomojo kambario ir sutvarkyk jį“. Nieko nelauk- 
dama motina pasiėmė už rankos besiraitantį kaip sliekas Juliuką ir išsi- 
vedė į mansardą. Po kelių minučių grįžo atgal, bet jau su visai pakeistu 
vaiku. Sėdėjo ramiai ir valgė, nė į šalis nesižvalgė. 

Vysk. K.Paltarokas ir tarė profesoriui: „Na, profesoriau, kur tavo filo- 
sofiniai ir pedagoginiai išvedžiojimai apie vaikų auklėjimą, kuriuos dėstai 
studentams universitete?“ Profesorius, kiek palaukęs, šaltai atsakė: „Taip, 
Ekscelencija, kada turiu namuose vaiką ir stebiu jo psichologinę raidą, 
daugelį dalykų turėsiu pervertinti savo pedagoginiuose raštuose. Jei turė- 
čiau daugiau vaikų, gal ir daugiau pakeitimų padaryčiau“. Gyvenimas ir 
praktika daug ko išmoko. Kiek teko sužinoti, Juliukas išaugo, surimtėjo ir 
tapo inžinierium. Julija gyveno Vilniuje, atsidėjusi menui, kurį mėgo dar 
būdama jauna. Iš meno darbų užsidirbdavo sau pragyvenimą. 

Apskritai iš pasikalbėjimų galima buvo padaryti tokias išvadas: vys- 
kupas buvo daugiau praktikas tiek pedagoginiais, tiek savo filosofiniais 
klausimais - į visus klausimus stengdavosi atsakyti realiais samprotavi- 
mais. Profesorius turėjo daugiau teorinių išvedžiojimų. Jo filosofija buvo 
perdėm idealistiška. Tam jis ir turėjo racijos. Kartą jis taip aiškino: „Mes 
turime siekti idealų, kurių praktiškai pasiekti negalima. Tie idealai visą lai- 
ką pasiliks mums brangūs ir siektini. Jei pasirinksime praktiškus idealus, 
jie greit mus prisotins, ir turėsime dirbtinai ieškoti kitų, abstrakčių“. 

Kartą paklausiau J.Šalkauskienės, kaip profesorius kuria savo raštus. Ar vė- 
liau daug juos taiso braukydamas ir taisydamas papildymais. Ji man taip pa- 
aiškino: „Pradžioje profesorius keletą savaičių daug skaito ir mąsto vaikščio- 
damas po kambarį. Kada reikiamos idėjos jam susikristalizuoja, tada sėda prie 
rašomos mašinėlės ir rašo. Tai jo darbas, kurį mažai betaiso“. Susikaupimo 
metu žmona vengdavo jį kalbinti ir sudrausdavo judrųjį Juliuką. Stengdavosi 
apsilankančius svečius pati viena priimti, nebent būtų buvęs labai svarbus 
reikalas, kurį patardavo inieresantui atlikti kaip galima greičiau. 

Į prof. S.Šalkauskio vedybas kai kurie jo artimieji draugai žiūrėjo nepa- 
lankiai. Tą jis primindavo ir vysk. K.Paltarokui. Manė, kad po vedybų dau- 


12 J.Eretas, Stasys Šalkauskis, Brooklyn, NY, 1960, p. 152. 

giau laiko skirs šeimos reikalams, bet ne kūrybiniam darbui, kad nukentės 
jo įtaka jaunimui, kurs prof. S.Šalkauskį laikė savo pavyzdingu vadu. 

Vysk. K.Paltarokas kartą ir pasakė: „Dabar turi žmoną, kuri gerai rūpi- 
nasi ir tvarko materialinius reikalus. Turi daugiau laiko skirti kūrybai“. Jo 
medžiaginiai reikalai kaip ligonio, idealisto ir filosofo visada buvo prasti. 
Iš gaunamos algos, kaip ordinarinis universiteto profesorius, rodos, nema- 
žos, vos galėjo pragyventi. Butas, maistas, brangūs vaistai, kuriuos turėjo 
vartoti kasdieną, knygos ir kitos kasdieninės reikalingos išlaidos, tad vos 
galėjo kukliai pragyventi, ką Julija yra pasakiusi savo giminaičiui vysk. 
K.Paltarokui, nors Šalkauskiai apie tuos sunkumus kitiems nepasakoda- 
vo. Julijos didelio rūpesčio ir pasiaukojimo savo vyrui ir sūnui dėka prof. 
S.Šalkauskio gyvenimas buvo lengvesnis ir kūrybingesnis. Ypač jis pajuto 
jos globą savo ligos metu. Mirė 1941 m. gruodžio 4 d. Šiauliuose. Vyskupas 
į laidotuves pats negalėjo nuvykti. Jam atstovauti ir atsisveikinimo žodį 
kapinėse tarti paskyrė savo sekretorių. 

Antras dažnesnis svečias buvo prof. Pranas Dovydaitis. Jis nebuvo 
vysk. K.Paltaroko giminė, bet juos siejo ilgoka pažintis, bendras pedago- 
ginis, kultūrinis ir visuomeninis darbas. Pirmoji artimesnė pažintis buvo 
gana įdomi ir charakteringa. 

Po Pirmojo pasaulinio karo, dar vokiečių okupacijos Lietuvoje metu, 
P.Dovydaitis buvo pirmos po karo įsteigtos lietuvių gimnazijos direkto- 
rius Kaune, o kun. K.Paltarokas buvo laikinai paskirtas pavaduoti sergantį 
gimnazijos kapelioną kun. St.Jokūbauskį'“, vėliau tapusį Kauno kunigų 
seminarijos profesorium ir inspektorium. Ši trumpa pažintis ir bendras 
pedagoginis darbas juos taip artimai sujungė, kad jų bičiulystė pasiliko 
iki mirties. Įdomius iš to laikotarpio įvykius vaizdžiai aprašo buvęs tos 
gimnazijos mokinys Pr.Nenortas. Jis rašo taip: „Tarp trečiosios klasės au- 
klėtinių atsirado jaunuolis klystkeliuose (tuo laiku tokių buvo nemažai 
kone visose gimnazijose. - Aut. past.). Tai šešiolikametis Suvalkijos 1y- 
gumų ūkininkaitis, vardu Juozas, audringai išgyvenęs brendimo laiko- 
tarpį. Nebūtų nuostabu, jei jis būtų buvęs miestietis, kurių tarpe dažnai 
pasitaikydavo tariamų „cicilikų“. Priešingai, Juozas augo arti bažnytkai- 
mio, religingų tėvų šeimoje, o motinos didžiausias troškimas buvo, kad jis 


105 Stanislovas Jokūbauskis (1880-1947) - Žemaičių vyskupijos, vėliau Kauno arkivys- 
kupijos kunigas pedagogas. Kunigu įšventintas 1905 m. Dirbo kapelionu Kauno mergaičių 
gimnazijoje, Kauno Saulės mokytojų seminarijoje, nuo 1931 m. Kauno kapitulos kanaunin- 
kas, o nuo 1938 m. prelatas. 1932 m. paskirtas Kauno kunigų seminarijos vicerektoriumi ir 
profesoriumi (LE, t. 9, p. 442). 

taptų kunigu. Tikybos pamokas dėstant kun. A.Aleknai (vėliau istorijos 
profesorius), Juozas su pašaipa dažnai kreipdavosi į jį su įvairiais, neva 
religiniais, klausimais ir be reikalo erzindavo dėstytoją. Kun. A.Aleknai 
pasitraukus, tikybai dėstyti buvo pakviestas kun. St.Jokūbauskis, mažiau 
kantrus negu kun. A.Alekna, ir ginčai dar labiau paaštrėjo. Jie pasiekė ir 
direktoriaus ausis. Direktorius įspėjo Juozą susitvarkyti, bet griežtesnių 
priemonių nesiėmė, matyt, nenorėdamas galutinai jį atskirti nuo kryžiaus 
ir pastumti prie kūjo ir pjautuvo, kurio siluetas jau kilo horizonte. Juozas 
kituose dalykuose buvo geras mokinys. 

Kun. S.Jokūbauskiui susirgus, jo vietą laikinai užėmė kun. K.Paltaro- 
kas. Juozas ir toliau bandė tęsti savo ginčus, bet greit jis pajuto tų ginčų 
beprasmiškumą. Juos kapelionas be pykčio, be nervinimosi ir su šypsena 
įtikinančiai išaiškindavo. 

Kun. K.Paltarokas mokinių tarpe greit įgijo pagarbą ir autoritetą, ir visi 
su nekantrumu laukdavo jo pamokos. Ypatingos pagarbos jis susilaukė iš 
moteriškių, kurios jį tiesiog laikė pavyzdžiu, besirengdamos kelti į šven- 
tujų gretas. Gailėjomės, kad jis, vos tik trejetą savaičių pabuvęs, išvyko ir 
vėl grįžo kun. S.Jokūbauskis, bet mūsų Juozas jau buvo atlyžęs ir nebebuvo 
toks irzlus. 

1917 m. pavasarį laikėme egzaminus iš keturių klasių kurso ir, juos 
baigę, išsiskirstėme atostogų. Rudenį sugrįžus, Juozo nebebuvo mūsų 
tarpe. Spėliojome, kad jis pabėgo į Rusiją pas bolševikus. Tačiau įvyko 
priešingai — Juozas įstojo į kunigų seminariją, kurią sėkmingai baigęs, 
tapo ne tik Dievo ir žmonių tarnu, bet tikru jaunimo apaštalu. Čia gal 
laikytina reikšminga kun. K.Paltaroko įtaka, motinos malda ir tėviški 
direktoriaus Pr.Dovydaičio pamokymai“!“. Šis įvykis ir kad ir trumpas 
bendradarbiavimas pedagoginiame darbe suartino kun. K.Paltaroką su 
Pr.Dovydaičiu. 

Antras įvykis davė progos kun. K.Paltarokui labiau respektuoti Pr.Do- 
vydaitį. Reikalas, kurį aprašo pats vysk. K.Paltarokas, buvo toks: „Prieš Ve- 
lykas susirgo gimnazijos mokinė. Ateina direktorius pas mane, prašo prie 
ligonės. Jokių kitų susisiekimo priemonių nėra, vien kojos. Direktorius siū- 
losi mane palydėti. Aš pasiimu Švč. Sakramentą ir žengiava per Nemuno 
tiltą, paskui Aleksoto gatvėmis“!*, Šią paslaugą padaryti direktorius galėjo 
paprašyti kitą mokytoją ar porą vyresniųjų klasių mokinių, kurie žinojo 


"4 „Draugas“, Nr. 189, 1971 m. rugpjūčio 13 d., p. 4. 
5 „Ateitis“, Nr. 12, 1936, p. 473. E 


Iš kuN. JoNO GASIŪNO ATSIMINIMŲ 379 


ligonės adresą, bet laikė sau garbe pats atlikti šią šventą pareigą ir pasisiūlė 
patarnauti kunigui ir ligonei, vadovaujamos mokyklos mokinei. 

Bičiulystė tarp Pr.Dovydaičio ir kun. K.Paltaroko pasidarė dar glau- 
desnė, kai Pr.Dovydaitis buvo pakviestas Kauno universiteto profesoriaus 
pareigoms, o kun. K.Paltarokas paskirtas Panevėžio vyskupu. Pr.Dovy- 
daitis atvykdavo į Panevėžį pas vysk. K.Paltaroką ne į svečius ir poilsio, ką 
darydavo prof. St.Šalkauskis, bet vyskupo pakviestas didesnėse iškilmėse 
pasakyti kalbą; pasiinformuoti apskritai katalikiškos veiklos reikalais. 
Kartais jis suorganizuodavo moksleivių ir studentų ekskursijas į Pane- 
vėžio vyskupiją ir jose pats dalyvaudavo su paskaitomis ir patarimais. 
Tik Panevėžio vyskupijoje tokių ekskursijų ir ateitininkų švenčių, kurio- 
se dalyvaudavo ir prof. Pr.Dovydaitis, buvo suorganizuota daug. Kelias 
jų sumini ir Juozas Girnius savo knygoje „Pranas Dovydaitis“**. Į šias 
šventes Pr.Dovydaitis atveždavo moksleivių ateitininkų iš kitų kuopų. 
Pvz., 1934 m. pavasarį į Anykščių ateitininkų kuopos šventę prof. Pr.Do- 
vydaitis buvo nuvežęs ne tik kauniečių, bet ir marijampoliečių moksleivių 
ateitininkų!?. 

Po švenčių ir ekskursijų prof. Pr.Dovydaitis, grįždamas į namus, daž- 
niausiai su būreliu moksleivių sustodavo aplankyti Panevėžyje vysk. 
K.Paltaroką, kurs mielai svečius priimdavo, aprodydavo vyskupijos patal- 
pas, pavedžiodavo po savo gražiai sutvarkytą sodą, pavaišindavo ir pasi- 
dalydavo įspūdžiais iš šventėje praleistų valandų. Jei ekskursija norėdavo 
arčiau susipažinti su Panevėžiu ir Panevėžio ateitininkais, jie galėdavo 
pasilikti vienai kitai dienai Panevėžyje. Vyskupas paprašydavo katalikiško 
jaunimo direktoriaus parūpinti nakvynę pas kitus panevėžiečius ateitinin- 
kus, kurie mielai juos priimdavo, o prof. Pr.Dovydaitis pasilikdavo kaip 
svečias pas vyskupą. Tada kartu aptardavo Katalikų akcijos tolimesnės 
veiklos reikalus. 

Prof. Pr. Dovydaitis pasisekimą moksleiviuose turėjo didelį. Labai tei- 
singai Juozas Girnius, palygindamas jį su kitais ateitininkų vadais, rašo: „Ir 
Šalkauskis, ir Pakštas ir daugelis kitų labiau už Dovydaitį tiko Ateitininkų 
federacijai oficialiai atstovauti. Bet nebuvo už Dovydaitį labiau, tiesiog 
nepakeičiamai tinkamo žmogaus su visu tėvišku rūpestingumu globoti 
pogrindin atsidūrusiems moksleiviams. Moksleiviai ateitininkai buvo Do- 
vydaičiui jo „vaikai“; Dovydaitis moksleiviams buvo jų „tėvas“'8, 


16 J. Girnius, Pranas Dovydaitis, Chicago, 1975, p. 429. 
7 Ten pat, p. 435. 
108 Ten pat, p. 245. 

Panašiai rašo ir V.Vaitiekūnas: „Intelektualas Šalkauskis ir patrauklių 
šūkių Pakštas ateitininkuose moksieiviuose buvo lygiai svetimi, kaip Do- 
vydaitis studentuose. Kas būtų belikę iš moksleivių ateitininkų be Do- 
vydaičio? Faktiškai jis jiems vadovavo. Dar nenutraukę ryšių su kaimu, 
moksleiviai lengvai galėjo su juo bendrauti", 

Beveik kasmet atvykdavo į svečius pas vysk. K.Paltaroką prof. St.Šal- 
kauskis, bet man neteko girdėti juos kalbant apie Katalikų akciją, apie sun- 
Kią moksleivių ateitininkų būklę, juos uždraudus. Tiesa, reorganizacinėje 
ateitininkų konferencijoje Palangoje 1927 m. liepos 15-19 d. buvo išrinktas 
penkeriems metams kaip ateitininkų ideologas vyriausiu ateitininkų vadu, 
o ateitininkų kūrėjas Pranas Dovydaitis - garbės pirmininku. Atrodė, kad 
jo sveikata neleido maišytis į tuo laiku kad ir labai aktualius ir svarbius, bet 
kontroversinius moksleivių ateitininkų reikalus. Tuo tarpu Pr.Dovydaitis, 
apsilankęs pas vyskupą, tik ir kalbėjo apie Katalikų akcijos ateitininkų 
moksleivių reikalus. Tad vysk. K.Paltarokas ir buvo puikiai informuotas, 
kas vyksta visoje Lietuvoje, ypač jo vyskupijoje. 

Šis moksleivių ateitininkų darbas vyko sklandžiai ir darbingai iki 
1930 m. rugpjūčio 30 d., kada švietimo ministeris inž. Konstantinas Šakenis 
uždraudė viešą moksleivių ateitininkų veikimą“'?, Prof. Pr.Dovydaičiui 
pirmam teko patirti šio draudimo pasekmes ir būtent vysk. K.Paltaroko 
vyskupijoje, jo gimtojoje Linkuvos parapijoje. Čia istorinę šventę suma- 
nė padaryti Linkuvos moksleiviai ateitininkai ir ta proga pašventinti 
naujai įsigytą ateitininkų kuopos vėliavą gerokai dar prieš švietimo mi- 
nisterio draudimą. Vėliavos kūmais buvo paprašyti prof. Pr.Dovydaitis ir 
Čeilytkaitė-Žagrakalienė. Šventinimo data buvo paskirta 1930 m. rugsėjo 
8 d. Suvažiavo svečiai ir vietiniai ateitininkai buvo pasiruošę didelėms 
iškilmėms. 

Apie tolimesnę šventės eigą rašo Juozas Girnius: „Gimnazijoje jau prieš 
porą dienų buvo pranešta apie švietimo ministro aplinkraštį, bet Dovy- 
daitis atvyko to dar nežinodamas (galbūt todėl, kad spaudoj apie šį aplin- 
kraštį buvo paskelbta šiek tiek uždelsus...). Kadangi nebebuvo galima 
daryti iškilmingo susirinkimo, iš bažnyčios buvo susirinkta į kapines. Ten 
Pr.Dovydaitis kalbėjo su retu įspūdingumu, cituodamas ryžto žodžius ir 
iš Šv. Rašto, ir iš Maironio eilėraščio „Nebeužtvenksi upės bėgimo“. Iš ka- 
pinių vaišėms buvo renkamasi į vieną privačią sodybą, nebe viešai, o slap- 


1 Ten pat. 
0 LE, t. 1, p. 342. 

tomis, įvairiais keliais, darant vingius. Vėliau tą sodybą buvo apsupusi po- 
licija ir kai kurie besislapstydami turėjo nuo jos bėgti. Sodybos šeimininkė 
policijai teisinosi, kad tai buvo sukviesti svečiai. Taip vyko pirmoji nelegali 
ateitininkų šventė (O.Penkauskaitės informacija)“*"', 

Po susirinkimo Linkuvoje prof. Pr.Dovydaitis patyrė, kad į mokslei- 
vių auklėjimo reikalus yra įveltos ir policijos gretos, kas anksčiau nepri- 
klausomoje Lietuvoje nebuvo praktikuojama. Grįždamas į Kauną, pats 
vienas sustojo aplankyti vysk. K.Paltaroką ir jam išdėstė visą reikalą. 
Vyskupas greit susiorientavo ir suprato rimtą jaunuomenės auklėjimo 
. neigiamą reikalą, bet jis dar nebuvo skaitęs aplinkraščio ir tuo reikalu 
turėjo pasitarti su kitais vyskupais, nes buvo paliestas ir mokyklų įstaty- 
mas, ir konkordatas. Prof. Pr.Dovydaitis atvyko pas vyskupą vidurdienį, 
tad pokalbį atliko pietų metu ir čia rašančiajam teko girdėti. Išklausęs 
prof. Pr.Dovydaičio pranešimo, vysk. K.Paltarokas pakeltu balsu pasakė: 
„Jei katalikiškame krašte, katalikų tėvų pinigais pastatytose ir mokytojų 
prižiūrimose mokyklose vaikai nebegali susirinkti lavinimosi reikalais, 
aš įsakysiu parapijų klebonams ir vikarams, kad jie atidarytų jiems baž- 
nyčių, zakristijų ir klebonijų duris“. Tas vėliau buvo padaryta visoje Lie- 
tuvoje. Kaip Lietuvos episkopatas į šį draudimą reagavo, bus aprašyta 
vėliau. į 

Pasitaręs su vyskupu, sužinojęs jo nuomonę ir nustatęs tolimesnei vei- 
klai gaires, Pr.Dovydaitis išvyko į Kauną pasitarti su ateitininkų centro 
valdyba ir kitais ateitininkų vadais. Prieita prie išvados, apie kurią rašo 
Juozas Girnius: „Nenusilenkiant moksleivių ateitininkų uždraudimo po- 
tvarkiui, galima sakyti, savaime laikytasi Gandhi kovos taktikos. Kaip pats 
Šalkauskis anuomet išdėstė, Gandhi skelbtasis pasyvusis priešinimasis iš 
esmės yra aktyvus kovojimas — neteisybės nepripažinimas. Nė vienas iš 
ateitininkų vadų neabejojo, kad negalima pripažinti moksleivių ateitinin- 
kų uždraudimo“!!2, 

Buvo pakeistos veiklos formos: susirinkimus darydavo nedideliais bū- 
reliais ir tai svečiavimosi pobūdžio forma; darydavo gamtos mokslo eks- 
kursijas po Lietuvą. Nedideli būreliai turėdavo progos kartu pabendrauti 
ir užmegzti artimesnius ryšius vieni su kitais. Labai teisingai rašo Juozas 
Girnius: „Pirmieji pogrindinės veiklos 1930-31 mokslo metai buvo lemiami 
kovos metai. Jei tais metais tautininkų režimui būtų pasisekę moksleivių 


"I J.Girnius, Pranas Dovydaitis, p. 422. 
Už Ten pat. 

ateitininkų veiklą uždrausti, būtų buvusios pakirstos visos ateitininkijos 
šaknys“ !*, 

Tarp vysk. K.Paltaroko ir prof. Pr.Dovydaičio buvo daug panašu- 
mo. Vienas ir antras buvo principo žmonės: principiniuose klausimuose 
nesilankstyti, nepataikauti, bet reikalauti to, kas teisėtai priklauso. Ne- 
žiūrėdamas draudimų, prof. Pr.Dovydaitis nesiliovė lankyti moksleivių 
ateitininkų susirinkimų ir švenčių, nes draudimą laikė neteisėtu ir negalio- 
jančiu. Moksleiviai ateitininkai jį mylėjo ir jo laukė. Tą patvirtina ilgametis 
moksleivių sąjungos dvasios vadas kun. K.Žitkus: „Moksleiviams prof. 
Pr.Dovydaičio apsilankymas būdavo didelė šventė. Dažnai jie sutikdavo 
savo profesorių su gėlėmis ir apsupę ratu jį atlydėdavo į vietą, kur turėjo 
įvykti susirinkimas. Jų žvalios akys švytėdavo džiaugsmu... Moksleivių 
susirinkimuose profesorius nepakęsdavo šalto oficialumo. Įsivyraudavo 
jauki šeimyninė nuotaika. Laukiamoji profesoriaus paskaita virsdavo bi- 
čiulišku pašnekesiu. Akademiškas profesoriaus tonas ir stilius kažin kur 
dingdavo... Gal tik šviesių momentų gaivinamas jis ir pajėgdavo metų 
būvyje aplankyti didžią daugumą moksleivių ateitininkų kuopelių“*'*, Pa- 
našiai rašo ir Juozas Girnius: „Nė galvon neatėjo mintis jo paskaitas laikyti 
nuobodžiomis, kaip buvo ne vieno pradedama studento metais. Visi ne- 
jautėme nė jo kaimietiškumo, žavėdamiesi jo bičiulišku paprastumu“?8, 

Prof. Pr.Dovydaičio veikla buvo sekama. J.Girnius rašo: „Persekioda- 
mas moksleivius ateitininkus, režimas nesivaržė seklius verbuoti ir iš jų 
pačių. Vieni buvo viliojami draugus išdavinėti už pinigus, antri kokių 
nors šantažu buvo verčiami tam negarbingam darbui. Vieni, kartą už- 
verbuoti, ištikimai saugumui tarnaudavo, antri apie savo užverbavimą 
painformuodavo ir draugus (bet ir ši dviguba ištikimybė jaunus žmones 
demoralizuodavo)“"*, 

Atliekantieji dvigubą „ištikimybę“ padarydavo skriaudos nekaltiems 
savo draugams ir nemalonumų pačiai Švietimo ministerijai. Draugų 
įkalbėti, paduodavo klaidingas pavardes net skautų, kad jie dalyvavę 
slaptame ateitininkų susirinkime. Saugumo tarnautojai tuo patikėdavo 
ir jų pavardes pranešdavo Švietimo ministerijai, o ši įsakydavo gimnazijos 
direktoriui juos nubausti, net pašalinti iš gimnazijos. Tokius atsitikimus 
paminėsime vėliau. 

"š Ten pat. 
14 Ten pat, p. 429. 


"5 Ten pat. 
n6 Ten pat, p. 441. 

Prof. Pr.Dovydaičio veikla buvo gerai žinoma Švietimo ministerijai. 
. Todėl nenuostabu, kad ministerija reagavo labai skaudžiai: 1934 m. švieti- 
mo ministerio įspėtas, o 1936 m. sausio 16 d. atleistas iš VDU profesoriaus 
pareigų. 

Apie šį įvykį pats prof. Pr.Dovydaitis pranešė vysk. K.Paltarokui, kurs, 
užėjęs į kanceliariją, kiek sujaudintas pasakė: „Tik ką gavau liūdną žinią. 
Prof. Pr.Dovydaitis man pranešė, kad jis atleistas iš universiteto profe- 
soriaus pareigų. Tą padarė ne universiteto vadovybė, bet švietimo mi- 
nisteris. Turbūt pirmas pedagogikos istorijoje įvykis, kad senas patyręs 
pedagogikos profesorius'", Lietuvos Nepriklausomybės akto signataras, 
kurio brolis Vincas (Prano septintas brolis) žuvo kaip savanoris"“, dabar 
atleistas iš VD universiteto profesoriaus pareigų už darbą su katalikais 
moksleiviais katalikiškoje Lietuvoje. Iš ko jis ir jo šeima pragyvens! Ponas 
inž. K.Šakenis gal ir geras buvo mokytojas, bet labai silpnas pedagogas. Ir 
jis dar mano diecezietis, kilęs iš Vabalninko parapijos. Gaila!“ Tą pasakęs 
išėjo iš kanceliarijos. 

Skaudžiai šį įvykį pergyveno pats profesorius. Atleistas iš universi- 
teto, Dovydaitis buvo vėl grąžintas tik pažadėjęs nutraukti savo veiklą 
moksleiviuose ateitininkuose. Skaudus buvo jam šis smūgis. Jo artimas 
bičiulis kun. K.Žitkus taip rašo apie jo pergyvenimus: „Pats mačiau ver- 
kiantį Dovydaitį, kai jis grįžo į namus, pasirašęs nelemtą savo pažadą. 
Atleidimas profesoriaus nuo moksleivijos buvo jam žaizda, nebeužgijusi 
visą laiką“, 

Duotą pažadą, kad ir išprievartautą ir neteisėtą, Dovydaitis stengėsi 
išlaikyti. Tačiau neišsižadėjo moksleiviams ateitininkams privačios pa- 
galbos. Taip pvz. buvo suradęs 1936 m. Kačiūniškėje privačią mergaitėms 
stovyklą. Po 1936 m. „Gamtos draugo“ ekskursijos vėl buvo atgaivintos, 
bet moksleivių ateitininkų ryšiai su Dovydaičiu buvo tik privatūs'?. Taip 
pat 1940 m. Vilkaviškio kuopos šventėje jis nebūdavo pristatomas, dažnai 
joje ir nesirodydavo!?!. Prof. Pr. Dovydaitis pradėjo ieškoti naujų kelių savo 


*7 Prof. Pr.Dovydaitis VDU profesoriavo nuo pat jo įsteigimo dienos 1922 m. vasario 16 d. 
Pradžioje kaip ekstraordinarinis, nuo 1928 m. gruodžio 2 d. kaip ordinarinis profesorius. 
1935 m. Teologijos-filosofijos fakultetas už mokslo darbus suteikė filosofijos daktaro laips- 
nį. Universitete dėstė pedagogikos istoriją, religijų istoriją, filosofijos istoriją. 

"8 LE, t.5, p. 144. 

"9 J.Girnius, Pranas Dovydaitis, p. 441. 

10 Ten pat, p. 441—442. 

2! Ten pat. 

veiklai išplėsti ir juos surado. Tai kanoniškos vyskupo vizitacijos, kada 
buvo pakilusi žmonių nuotaika ir policija daugiau rūpindavosi palaikyti 
tvarką. Atlikęs bažnytines apeigas, išvykdavo su nedideliu būreliu, dau- 
giausia kaimo moksleiviais, nes iš miesto kilusiais moksleiviais mažiau 
pasitikėdavo???, vėliau jų ir neatveždavo. 

Vieną tokių ekskursijų, kurioje ir šias žinias rašančiajam teko dalyvau- 
ti, aprašo J.Girnius: „Pranas Dovydaitis mylėjo savo tėviškę, mylėjo ir visą 
tėvynę. Neviliojo jo užsieniniai kraštai, bet užtai Lietuvą pažinojo, kaip 
retas kuris kitas“13, 

„Ir tą 1932 m. vasarą, kai buvo uždarytas Bajorų, vėliau Marijampolės 
kalėjime!*, jis buvo suplanavęs ekskursiją po Utenos apskrities ežerin- 
gas vietas. „Aš to krašto esu labai pasiilgęs, - rašė jis. - Aš buvau, rodos, 
1928 m. įjį tik koją įkėlęs, o jis mane amžinai paviliojo. Jame, o ne kuriame 
kitame krašte, bus ir mano kapo vieta“, 

Kartą šią knygą rašančiam taip yra pasakęs: „Šis kraštas gražus, 
žmonės mieli ir geri, bet mane traukia ypač šio krašto ganytojas vysk. 
K.Paltarokas. Su juo galiu pasikalbėti, jo išmintingų patarimų išklausyti ir 
reikale pasiguosti. Kito tokio aukšto Ganytojo Lietuvoje neturiu“. 

Gera proga pasitaikė 1937 m. rugpjūčio mėn., kada vysk. K.Paltarokas 
kanoniškai lankė savo vyskupiją ir po bažnytinių apeigų, pakviestas Pr.Do- 
vydaičio, nuvyko į kaimyninės Kaišiadorių vyskupijos teritorijos Kirdei- 
kių bažnytkaimį (parapijiečių 3200), kur buvo susirinkęs nedidelis būrelis 
moksleivių ir studentų ateitininkų. Prof. Pr.Dovydaitis taip buvo sužavė- 
tas šia vieta, kad padarytoje nuotraukoje 1937 m. rugpjūčio 18 d., kurioje 
yra, be studentų ir moksleivių, prof. Pr. Dovydaitis, vysk. K.Paltarokas, 
vietos klebonas kun. Juozapas Breivė'“, vyskupo sekretorius kun. Jonas 
Gasiūnas, užrašė lyg testamentinį įrašą nuotraukos dešinėje pusėje: „Gam- 
tos draugai Kirdeikių piliakalny, gražiausioje Lietuvos vietoje...“ Kairėje 
nuotraukos pusėje užrašė lyg savo testamentą: „Šiose „Lietuvos Alpėse“ 
norėčiau turėti savo kapą“, su prierašu: „Ateikite ir pamatykite Dievo dar- 
bus, kokius padarė mūsų Tėvynėje“. Bet šis „testamentas“ nebuvo įgyven- 
dintas ne dėl jo kaltės. 


12 Ten pat, p. 442. 

123 Ten pat, p. 275. 

14 Ten pat. 

25 Ten pat. 

16 Juozapas Breivė (1891-1939) - Žemaičių, vėliau Panevėžio vyskupijos kunigas, Kir- 
deikių bažnyčios statytojas, pirmasis jos klebonas. Palaidotas jos šventoriuje. 

Ateitininkų organizacija nebuvo politinė, ką jau 1925 m. ateitininkų 
kongresas nutarė: „Moksleiviai ateitininkai negali priklausyti jokiai parti- 
jai“'7. Kiek ši ateitininkų moksleivių organizacija buvo patraukli mokslą 
einančiam vidurinės mokyklos jaunimui, rodo jos augimas narių skaičiais 
prieš ir per paskutinį nepriklausomos Lietuvos laikotarpį: 1912 m. moks- 
leiviai ateitininkai turėjo 250 narių; 1930 m. buvo 72 kuopos su 2550 narių; 
nuo 1930 m. rugpjūčio 30 d., kada buvo paskelbtas švietimo ministerio 
įsakymas ir viešas moksleivių ateitininkų veikimas buvo uždraustas ir jie 
galėjo veikti tik slapta, jų veikla dar išaugo; 1940 m. moksleivių ateitininkų 
visoje Lietuvoje buvo apie 11 00072, 

Kaip kultūrinė ir religinė organizacija, pirmojoje bolševikų okupa- 
cijoje bandė savo darbą tęsti toliau. Jai pirmininkavo tuo laiku Stasys 
Tilinskas'?, bet 1941 m. pradžioje buvo suimtas ir sušaudytas. J; pakeitė 
Antanas Šapalas'*, kurį sunaikino naciai. Buvo kalintas Štuthofe ir mirė 
prieš pat karo pabaigą'?!. Vėliau šios organizacijos veikla buvo sustabdyta 
dėl pradėto okupantų teroro. 

Dar prieš išvežimą prof. Pr.Dovydaitis buvo atvykęs į Panevėžį aplan- 
kyti vysk. K.Paltaroko. Pokalbis kaip paprastai vyko prie valgomojo sta- 
lo. Profesorius jautėsi prislėgtas. Apie Katalikų akciją nebekalbėjo, bet tik 
apie Lietuvos tolimesnę ateitį, kuri atrodė labai miglota. Tad ir atvyko pas 
vyskupą pasiguosti. Po to pradėjo liesti ir savo bei savo šeimos tolimesnį 
gyvenimą. Iš profesūros atleistas, kito darbo nebesitikėjo gauti. Namai, kur 
gyvena šeima, kiek žinojo, būsią nacionalizuoti, tad šeima atsidursianti 
gatvėje. Į savo namus buvęs sudėjęs visą darbą ir viltį, kad pačiam senat- 
vės sulaukus ir šeimai būtų kur prisiglausti. Esąs nebejaunas, kilęs iš labai 
neturtingos šeimos, politikoje nedalyvavęs, tad pagrindo suimti, atrodo, 
nėra. Nutaręs persikelti į savo nedidelį ūkelį ir ten dirbti žemę. Ūkio darbą 
mėgstąs ir sau duoną užsidirbsiąs. Laisvu laiku atsidėsiąs knygų rašymui, 


7 Į.Girnius, Pranas Dovydaitis, p. 414. 

28 LE, t. 1, p. 342. 

"29 Stasys Tilinskas (1920-1941) - Moksleivių ateitininkų sąjungos CV narys, priklausė 
studentų ateitininkų „Grandies“ korporacijai, 1940 m. rudenį pradėjo leisti moksleivių 
ateitininkų pogrindžio laikraštį „Ateities varpas“. 1941 m. sausio mėn. NKVD areštuotas 
ir prie Červenės sušaudytas (Ateitininkai komunistų ir nacių kankiniai, 1991, p. 193). 

“0 Antanas Šapalas (1911-1945) - chemikas, visuomenės veikėjas, 1938-1940 m. dirbo 
Moksleivių ateitininkų sąjungos centro valdyboje ir studentų ateitininkų „Grandies“ kor- 
poracijos vadovybėje. 1944 m. išvežtas į Štuthofo koncentracijos stovyklą, kur ir mirė (LE, 
t. 29, p. 343). 

=: T.Girnius, Pranas Dovydaitis, p. 427. 

tad paskubomis einąs perkelti savo didžiulę biblioteką iš Kauno į ūkį. Bet 
turįs vieną bėdą: pritrūko pinigų gyvenamajam namui įsirengti. Išdalijęs 
neturtingiems studentams, o dabar pats į bėdą pakliuvęs. Po mirties ūkelį 
manąs palikti savo vaikams. Vyskupas, šiuos žodžius išgirdęs, plačiai nu- 
sijuokė ir jam tarė: „Ūkelį savo vaikams! Tavo vaikai po žemę nevaikšto, 
bet padangėmis skraido! Kas jiems tas žemės gabalas!“ — „Taip, - atsakė 
profesorius, - vienas lakūnas, bet ir jam bus malonu paskraidžius ore nu- 
tūpti ant tėvelio žemės“. 

Vyskupas didelių santaupų neturėjo. Jo didesnės pajamos buvo iš pa- 
rašytų knygų, ypač vadovėlių, kurie susilaukė po keliolika laidų. Buvo 
dosnus kultūriniams reikalams, bet pasidalijo ką turėjo su profesorium. Tai 
buvo, rodos, paskutinis prof. Pr.Dovydaičio pasimatymas su vysk. K.Pal- 
taroku. Jis buvo savo ūkelyje žiauriai suimtas ir be teismo gyvuliniuose 
vagonuose išgabentas į Sibirą. Ten gavo neapmokamą sunkų darbą, kurs 
ji pagreitino į nemokamas šaltojo Sibiro kapines. 

Vysk. K.Paltarokas negalėjo jo išlydėti vežant į Sibirą, nes žinią gavo 
jį išvežus. Jo intencija atlaikė privačias šv. Mišias, kad Dievas jį globotų 
tremtyje. Tad atsisveikinimas su savo bičiuliu buvo tik dvasinio pobū- 
džio - malda, kurios negali sukliudyti ir kiečiausia geležinė uždanga. 


Vyskupo K.Paltaroko 
ganytojiški laiškai“ 


Kazimieras Paltarokas 


Dievo malone ir Apaštalų Sosto paskyrimu 
Panevėžio vyskupas siunčia vyskupijos kunigams 
ir tikintiesiems ganytojo sveikinimą bei laiminimą 


L 


VysKUPYSTĖS PRIĖMIMAS 


„Taip Dievas mylėjo pasaulį, jog davė viengimusįjį savo Sūnų, kad 
kiekvienas, kuris į jį tiki, nepražūtų, bet turėtų amžinąjį gyvenimą“ (Jon. 
3,16). Prieš 19 šimtmečių Dievo Sūnus, Jėzus Kristus, iš dangaus „atėjo 
į Galilėją, skelbė Dievo karalystės Evangeliją ir sakė: ... Dievo karalystė 
prisiartino; darykite atgailą ir tikėkite Evangelija“ (Mk. 1,14). 

Kai, per savo mirtį ant kryžiaus sutaikęs kaltus žmones su įrūstintu 
Dievu, Kristus turėjo grįžti dangun, Jisai dieviška savo galia siuntė apaš- 
talus į pasaulį, sakydamas: „Kaip Tėvas mane siuntė, taip ir ašjus siunčiu“ 
(Jon. 20,21). „Duota man visa valdžia danguje ir žemėje. Eikite tat ir mo- 
kykite visas tautas, krikštydami juos ... ir mokydami juos laikyti visa, ką 
tik esu jums įsakęs“ (Mt. 28,18-20). „Eidami skelbkite ir sakykite: Dangaus 
karalystė prisiartino“ (Mt. 10,7). 


* Spausdinama pagal 1956 m. rankraštį, laikomą kan. B.Antanaičio asmeniniame archy- 
ve. Taisyta tik rašyba ir skyryba. Be to, patikslintos Šventojo Rašto citatos pagal Autoriaus 
naudojamą arkivysk. J.Skvirecko Biblijos vertimą. 

Amžiams slenkant, Apaštalų įpėdinių, Popiežių ir Vyskupų, nenuils- 
tamu triūsu visame pasaulyje steigėsi Dievo karalystė, Kristaus Bažnyčia. 
Prieš pusseptinto šimtmečio Dievo karalystė „prisiartino“ ir prie Lietu- 
vos. Teesant vienam antram vyskupui, Kristaus Bažnyčiai buvo sunku 
apšviesti Evangelijos šviesa kelis milijonus lietuvių; be to, ji buvo perse- 
kiojama išsyk pagonių, vėliau protestantų galiūnų, paskiausia pravoslavų 
valdovų. 

Pagaliau užėjo baisi audra, Didysis karas, kokio pasaulis lig tol nebuvo 
matęs. Jis išplėšė 13 milijonų gyvybių, kita tiek vaitojo nuo kūno žaizdų, 
o šimtus milijonų panėrė nedorybės purve, kurs gresia visiems amžina 
pražūtimi. „Viešpats parodo savo peties galybę, išsklaido tuos, kurie pui- 
kūs savo širdies mintyje. Jis numeta nuo sosto galiūnus ir išaukština že- 
muosius“ (Lk. 1,51—52). Ir mūsų prislėgtą tėvynę Apvaizda „išaukštino“, 
grąžindama jai nepriklausomybę. 

Devinti metai, kaip džiaugiamės atgautu tautos savarankumu. Visos 
valstybės gyvenimo sritys, kupinos gaivumo, tvarkosi, daro žymios pažan- 
gos. Tik Bažnyčios gyvenimas lig tol ėjo senomis vėžėmis. Lietuvių tauta 
sutraukė pančius priklausomybės nuo svetimų valstybių, bet atskiros 
Lietuvos dalys bažnytiniu atžvilgiu lig šiol tebepriklausė tai nuo Rusijos 
metropolito, tai Varšuvos arkivyskupo, tai Varmijos vyskupo. 

Tiktai šįmet Kristaus prisikėlimo dienoje laimingai valdąs visuotinę 
Bažnyčią Jo Šventenybė Popiežius Pijus XI, rodydamas didelio palanku- 
mo Lietuvai, maloniai „prikėlė“ mūsų krašto Bažnyčios nepriklausomybę, 
įsteigė Lietuvoje atskirą bažnytinę provinciją su arkivyskupija Kaune ir 
keturiomis vyskupijomis: Telšiuose su prelatūra Klaipėdoje, Panevėžyje, 
Vilkaviškyje ir Kaišiadoryse. Užtat Šv. Tėvui teesie amžina padėka! 

Kristaus ant žemės Vietininkas siuntė mane Panevėžin ir liepė steigti 
naują vyskupų sostą, statyti katedros bažnyčią, vardu Karaliaus Kristaus, 
kad geriau stiprėtų Jo Karalystė, kad Jo mokslas lengviau plistų šeimose, 
mokyklose ir visuomenėje... Taip Dievo ir Apaštalų Sosto malone patapau 
Jūsų vyskupu, kaip „Kristaus tarnas ir Dievo paslapčių teikėjas“ (I Kor. 4,1), 
pačioje ganytojavimo pradžioje, jaučiu širdies reikalo pasakyti savo gano- 
miesiems, ko jūs turėtumėte iš manęs laukti, drauge pareikšti, ko viliuosi 
iš jūsų sulauksiąs. 

Ką gi daugiau galėčiau Jums pažadėti, brangūs mano dieceziečiai Kris- 
tuje, kaip kad pareikšdamas, jog norėčiau Jums atiduoti tėvišką savo šir- 
dį. „Jei aš kalbėčiau žmonių ir angelų kalbomis, bet neturėčiau meilės, aš 
būčiau kaip žvangantis varis ir skambantis kimbolas... Jei išdalinčiau visą 

mano lobį beturčiams valgydinti ir jei išduočiau savo kūną sudeginti, bet 
neturėčiau meilės, nieko man nepadeda. 

Meilė yra kantri, maloninga. Meilė nepavydi, nesielgia sauvalingai, 
nesipučia. Ji yra nesididžiuojanti, neieško savo naudos, nesusierzina, ne- 
įtaria piktume, nesidžiaugia neteisybe, o džiaugiasi tiesa; visa nukenčia, 
visa tiki, visa ko viliasi, visa pakelia. Meilė niekuomet nepaliauja“ (I Kor. 
13,1-8). „Ieškokite meilės“ (I Kor. 14,1). 

Norėčiau Jus mylėti meile Kristaus, nes aš esu atstovas Gero ganytojo, 
kursai savoms avelėms paaukojo savo gyvenimą. „Niekas neturi dides- 
nės meilės, kaip tą, kad kas guldo savo gyvybę už prietelius“ (Jon. 15,13). 
" Trokštu Jus mylėti meile Apaštalo, kurs apie save sakosi: „Nors buvau 
laisvas prieš visus, aš padariau iš savęs visų tarną, kad laimėčiau didesnį 
skaičių... Visiems visa pasidariau, kad visus išgelbėčiau“ (I Kor. 9, 19.22). 

Kad meilė būtų išmintinga, žiūrėsime, kas pirmiausia jumyse mylė- 
tina. Dievo paveikslu ir panašumu sutverta, Kristaus Krauju atpirkta ne- 
mirtinga jūsų siela bus pirmutinis mano rūpestis. Tam esu pašventintas 
vyskupu, tam esu aprūpintas visokiais dvasiniais įgaliojimais, tam esu 
čion atsiųstas. Pirmiausia „tegul žmonės žiūri į mane kaip į Kristaus tarną 
ir Dievo paslapčių teikėją“ (I Kor. 4,1). „Taigi ieškokite visų pirma Dievo 
karalystės ir jos teisybės, o visa tai bus jums pridėta“ (Mt. 6,33). 

Tiesa, toji meilė turėtų apimti net kūno reikalus, kiek jie reikalingi jūsų 
išganymui. Stabo ištiktajam Kristus pirma tarė: „Žmogau, tavo nuodėmės 
tau atleistos“, tik aprūpinęs sielą, pridėjo: „Kelkis, imk savo patalą ir eik 
į savo namus“ (Lk. 5,20.24). Bet kame kūno skurdas buvo nuodėmių prie- 
žastis, ten Kristus pirma griebėsi kūną gydyti, o paskui sielą gelbėjo. 38 
metus sirgusiam pirma tarė: „Kelkis, imk savo guolį ir vaikščiok“, o vėliau, 
sutikęs jį bažnyčioje ir atleidęs nuodėmes, tarė jam: „Štai tu pasveikai, jau 
nebenusidėk“ (Jon. 5,8.14). 

Tai mums nurodymas, kaip kokiuose atvejuose turime pasielgti: kada 
pirma sielą gelbėti, kada pirmiau šalinti kūno skurdą, kad žmogus nenu- 
sidėtų. Tam tikras gerovės laipsnis yra būtinai reikalingas, kad žmogus 
galėtų būti doras. Kaip Kristus „perėjo, gera darydamas“ (Apd. 10,38), taip 
ir aš norėčiau elgtis, šalinti visokį, labiausia dvasios, skurdą. Taip visuomet 
darė šv. Katalikų Bažnyčia. 

„Nereikia manyti, sako darbo žmonių popiežius, kad Bažnyčia, sielų 
išganymu besirūpindama, pamiršta visa, kas liečia šį žmogaus gyvenimą; 
jai ypač rūpi darbo žmonės, kad juos išvaduotų iš jų vargų ir kad jie susi- 
lauktų geresnio gyvenimo. Tam tikslui Bažnyčia nemaža daro... vargšams 

padėti Bažnyčia kuria įvairių įstaigų, jos nuomone, tinkamų darbo žmonių 
vargui palengvinti. Tais savo labdarybės darbais Bažnyčia taip atsižymėjo, 
kad už tai ją giria ir jos priešai“ (Rer. n0v.). 

Meilė turi reikštis darbais. Gražiai sako šv. Jonas: „Mano vaikeliai, nemy- 
lėkime žodžiu, nė liežuviu, bet darbu ir tiesa“ (I Jon.3,18). Kada aš tam rei- 
kalui atsakysiu? Jei nuolat jumis rūpinsiuos; jei visa darysiu, kas jums nau- 
dinga; jei šalinsiu nuo jūsų, kas gali jums kenkti; jei visiems, ypačjūsų sielos 
reikalams, atsidėsiu; jei tas malones, kurias pats turėsiu, jums teiksiu. Jei 
Kristus, Geras ganytojas, 33 metus vargo dėl mūsų išganymo, stengsiuos 
ir aš, kiek silpnos mano jėgos leis, darbuotis jūsų gerui; man tiek metų 
triūsti nebeliko. 

Tikslui atsiekti turėsiu imtis visų priemonių: kur neužteks ramių žo- 
džių, teks pavartoti griežtesnį; kame nepadės maldavimai, ten reikės sekti 
pavyzdžiu Kristaus apaštalo, kurs ne tik mokėjo mylėti, bet iš meilės ir 
sudrausti. Taip elgtis man įsako šv. Paulius: „Skelbk žodį, bark visu kan- 
trumu ir mokymu. Nes ateis laikas, kad jie nepakęs sveiko mokslo, bet 
eidami savo troškimais surinks sau mokytojų krūvą... nugręš ausis nuo 
tiesos, o gręšis prie pasakų. Bet tu būk budrus“ (II Tim. 4,2-6). „Ragink ir 
bark visu rimtumu“ (Tit. 2,15). 

Nesu ginčų ir nesusipratimų šalininkas. Čia drąsiai galiu remtis savo 
praeitim ir pareigomis, kurias ėjau per 24 kunigystės metus. Tačiau, ne- 
žiūrint taikaus mano būdo, jei bus reikalinga, turėsiu naudotis ne tiktai 
griežtesniais žodžiais, bet ir draudžiančia Ganytojo teise, nežiūrėdamas 
asmenų. Stengsiuos saugotis šališkumo; meilė turi būti visuotinė — ap- 
imti ne tik turtingus, bet ir vargšus, ne tik mokytus, bet ir bemokslius, 
ne tik draugus, bet ir priešus, ne tik gerus, bet ypač ir blogus. Tik jūsų 
gera turėsiu omenyje, kuomet būsiu verčiamas atstoti nuo švelnesnių 
priemonių. 

Aš pasitikiu jumis, nes daug gero esu girdėjęs apie jus, net pats matęs 
jūsų tarpe. Juk aš jūsų žmogus, panevėžietis - „kūnas iš jūsų kūno, kaulai 
iš jūsų kaulo“ (I Moz. 2,23). Tiesa, yra ir blogumų. Karas niekur nepraėjo 
nepalikęs piktų vaisių; jisai suktomis savo priemonėmis ir nedorais pa- 
vyzdžiais daug ką išmetė iš pusiausvyros. Bet, nežiūrint visa, Panevėžio 
vyskupija — viena geresnių. 

Gyvenimas palengva eina tvarkon, Seimo rinkimų karštis vėsta. Prie 
greitesnio susitvarkymo nemaža prisidės jubiliejus - „malonės metai, išga- 
nymo diena“ (II Kor. 6,2). Dėl to viliamės, kad „nesiduosime nugalėti savęs 
piktumui, bet nugalėsime pikta gerumu“ (Rom. 12,21). Toks žadu būti iš- 

kilmingoje valandoje, apimdamas pavestos man vyskupijos ganytojavimą. 
Bet aš tik tada ištesėsiu savo pažadus, jei susilauksiu jūsų paramos. 


LA 


Žiūrint vietos, kurią užimu, lauksiu jūsų paklusnumo. Esu dvasios 
reikaluose jūsų viršininkas, ganytojas jūsų sielų. Kas atsitiktų, jei avija ne- 
klausytų savo ganytojo? Paklusnumą įsako jums patsai Kristus, sakyda- 
mas: „Kas jūsų klauso, tas manęs klauso; kas jus niekina - mane niekina. 
O kas mane niekina, niekina tą, kurs yra mane siuntęs“, Dievą Tėvą (Lk. 
10,16). 

„Taigi mes einame pasiuntinių pareigas Kristaus vietoje, lyg kad Die- 
vas ragintų per mus. Mes maldaujame Kristaus vardu: susiderinkite su 
Dievu“ (II Kor. 5,20). Tą patį paklusnumą liepia jums apaštalas Paulius: 
„Klausykite savo vyresniųjų ir būkite jiems pasidavę; nes jie budi, kaip 
tie, kurie duos apyskaitą už jūsų sielas, kad jie tai darytų su džiaugsmu ir 
nedūsaudamį; nes tai nebūtų jums naudinga“ (Žyd. 13,17). 

Paklusnumo reikalauja pačių jūsų nauda. Nepaklusnumas visur 
kenksmingas. Ypač nepaklausymas mūsų gali daugiausia jums pridaryti 
nuostolių, kurie kartais sunku bepataisyti. „Nes kokia nauda būtų žmogui, 
jei jis laimėtų visą pasaulį, o pats save prapuldytų?“ (Lk. 9,25) - „o savo 
sielai kęstų nuostolį? arba ką žmogus duos savo sielai atvaduoti?“ (Mt. 
16,26). Jums bus įsakoma, kas reikalinga Dievo garbei, jūsų išganymui. 
Dievo ir Bažnyčios įsakymų ribose vesiu jus, anot Evangelijos, „per ankš- 
tus vartus ir siauru keliu, kurs veda į gyvenimą, ir maža tų, kurie jį randa“ 
(Mt. 7,14). 

Greta paklusnumo prašau jūsų kantrybės. To maldauti verčia mane 
priedermių našta, kuri man uždėta. Einu pas jus ne savo noru, bet siun- 
čiamas visuotinės Bažnyčios galvos. Jausdamas didelę atsakomybę, su ne- 
maža baime, vien pasiduodamas Viešpaties valiai, vedamas paklusnumo 
Apaštalų Sostui ir pasitikėdamas sūnišku jūsų palankumu, imu vyskupijos 
valdymą. Žinau gerai, ką turėsiu atlikti, kokią sąskaitą duoti visa žinan- 
čiam Teisėjui paskučiausioje dienoje. 

Aš turiu ne tik savo, bet ir jūsų sielas išganyti. Bijau, „kad kartais, ki- 
tiems skelbę, patys nepasidarytumėm peiktini“ (I Kor. 9,27). Jei nelengva 
viena siela gelbėti, kokių milžino pastangų reikia 375 000 žmonių išgany- 
mu rūpintis. Tai ypač sunku mūsų laikais, kuomet žmonės nesivaržydami 
grūdasi per „erdvius vartus ir plačiu keliu, kurs veda į prapultį; ir daug tų, 

kurie juo eina“ (Mt.7,13). Taigi, mano mylimiausieji, man „pas jus esant, 
vykdykite savo išganymą“ (Pil. 2,12) pagal Bažnyčios nurodymus; žinoki- 
te, kad manyje rasite rūpestingą tėvo širdį, kuri stengsis jums padėti taip 
svarbiame reikale. 

Aš krūpčioju, kad galiu būti ne toks, kaip norėčiau, kad galiu nemaža 
dalykų apleisti, daug ką netinkamai padaryti... Turėkite kantrybės; at- 
minkite, jog aš taip pat esu žmogus, ne angelo turiu jėgas. Pakęskite, jei aš 
ne visuomet atsakysiu jūsų norams. Viena žinokite, kad geros valios man 
nestinga. Su pasitikėjimu aš einu pas jus; pasitikėkite manimi. Laikykimės 
vienybės, kad, visiems sutariant, geri papročiai, Dievo ir artimo meilė kas- 
kart labiau klestėtų mūsų vyskupijoje. 

Kad Viešpats laimintų mano žygius, prašau jūsų maldų. Šiandien daž- 
nai girdima nusiskundimų, būk sielų ganytojai kaip reikiant neatlieka savo 
pareigų. Visa tai nutiltų, jei tikintys melstųsi už savo dvasios vadovus. 
Malda stebuklus padarytų, sustiprintų mus Šventosios Dvasios dovano- 
mis atlikti vertai dvasios patarnavimams. 

"Tat melskitės už mus! Juo daugiau malonių mums iš Viešpaties išmel- 
site, juo apsčiau Dievo dovanų mes jums pajėgsime grąžinti; juo gausiau 
šviesos dėl jūsų maldų ant mūsų nužengs „nuo šviesybių Tėvo“ (Jok. 1,17), 
tuo sėkmingiau galėsime jums vadovauti. „Melskitės už mus, kad Dievo 
žodis sklistų ir būtų šlovinamas, ... kad ir mes būtumėm išgelbėti nuo 
įkyrių ir piktų Žmonių; nes ne visi turi tikėjimą“ (II Tes. 3,1-2). 

Jei net savos naudos nežiūrėtumėt, melskitės už mane, atsilyginsiu už 
tas maldas, kurias už jus kasdien kalbėsiu; kas sekmadienis, šventadienis, 
net šiandien jau panaikintomis šventėmis laikysiu už jus šv. Mišias. Argi 
tad neteisinga, kad bent kartkartėmis pasimelstumėte už mane. „Kaip ben- 
dradarbiai, nes jus raginame neimti Dievo malonės veltui“ (II Kor. 6,1). 


„Taigi aš maldauju jus, broliai, per mūsų Viešpatį Jėzų Kristų ir per 
Šventosios Dvasios meilę padėti man jūsų maldomis už mane pas Dievą, 
kad aš būčiau išlaisvintas nuo netikinčiųjų... ir kad mano patarnavimo at- 
naša patiktų šventiesiems... kad aš Dievo valia ateičiau su džiaugsmu pas 
jus ir su jumis atsigaivinčiau. O ramybės Dievas tebūnie su jumis visais. 
Amen“ (Rom. 15,30-33). 


Rašytas Kaune 1926.V.3, Šv. Kryžiaus Atradimo dienoje 

„Pakreipkite savo širdis ir savo sielas, kad ieškotumėt Viešpaties, jūsų 
Dievo; pakilkite ir pastatykite Viešpačiui Dievui šventyklą, kad Viešpaties 
Sandoros Skrynia ir pašvęsti Viešpačiui indai būtų įnešti į Namus, kurie 
statomi Viešpaties vardui“ (I Kron. 22,19). 

Kiek toli galime siekti praeitin, į žmonijos istoriją, kaip laukiniuose 
žmonėse, taip ir kultūrinėse tautose matome visur ilgėjimąsi Dievo. Tą 
žmogaus besiveržimą prie Dievo tiksliai išreiškė šv. Augustinas, sakyda- 
mas: „Sau sutvėrei mus, Viešpatie; dėl to mūsų širdis nerami, kol atsilsės 
Tavyje“. 

Iš žmogaus prigimties kyla noras būti arti Dievo, su Juo bendrauti. 
Žmonijos pradžioje Viešpats buvo patenkinęs tą žmogaus troškimą, pa- 
laikė artimus santykius su pirmaisiais žmonėmis, kaip tai mums apsakė 
Šv. Istorija. Kadangi Dievas regimu būdu santykiavo su žmonėmis, tai 
žemė, dabar ašarų pakalnė, tuokart buvo Rojumi. 

Bet įvyko nuodėmė; pasidarė tarpas tarp Sutvėrėjo ir sukilusio sutvėri- 
mo; prasidėjo traginga žmonijos istorija, kuri truko kelis tūkstančius metų; 
jos turinį galima trumpais žodžiais taip išreikšti: Viešpats pasitraukė nuo 
Žmogaus; žmogus nuolat ilgėjosi savo Dievo. Beieškodami Viešpaties, 
žmonės pasidalijo stabmeldžiais ir tikrojo Dievo garbintojais. 

Stabmeldžiai nustojo tikrojo Dievo supratimo; bet noras būti arti Dievo 
liko juose gyvas. Jie peržiūrėjo dangų ir žemę; lenkėsi tai saulei, kuri gaivi- 
nančiais spinduliais glosto žmogaus širdį, tai žvaigždėms, kurios maloniai 
mirga nakties tamsumoje, tai stipriems girių 4žuolams, kurie slaptingai 
šlama, tai baisiems žalčiams, ir nustebę klausė: Ar ne jūs mūsų dievai, nes 
mums reikia Dievo, kurį matytume, kurs - arti?.. 

Taip stabmeldžiai didžiausiame savo paklydime rodo, jog žmogaus 
širdis be Dievo nerami, nori su Viešpačiu bendrauti, trokšta būti arti Jo, 
geidžia turėti Dievo namus žemėje. Šitaip atsirado gražiausios stabmel- 
džių šventyklos, pastatytos ne tik iš medžio, plytų, bet ir brangiausio mar- 
muro, papuoštos sidabru, net auksu. Jų griuvėsiai dar šiandien tebestebina 
keleivius. 

Priešingai stabmeldžiams izraelitai išlaikė tikrojo Dievo tikėjimą; jie 
Jeruzalėje turėjo savo Viešpačiui skirtą bažnyčią; statė ją septynerius metus 
tūkstančiai darbininkų iš geriausios medžiagos; sienos, tiesa, buvo medi- 

nės iš kedrinių ir kiparisinių rąstų, bet nuklotos visokiais drožiniais, tekini- 
mais ir visokiais raštais; lubos buvo išmuštos auksu; beveik visi bažnyčios 
indai, reikalingi aukoms daryti, buvo taip pat auksiniai. 

Jeruzalės bažnyčia buvo vadinama pasaulio stebuklu. Kai bažnyčia 
buvo pašvęsta, Dievas apsireiškė ir tarė: „Mano ausys bus atviros maldai 
to, kurs melsis šioje vietoje“. Izraelitai su pasididžiavimu sakydavo: „Iš 
tikrųjų nėra kitos taip didžios tautos, kuri turėtų taip arti savęs esančius 
dievus, kaip mūsų Dievas - arti visuose mūsų maldavimuose“ (Atk. 4,7). 

Statyti namus, kur pastoviai gyvena Dievas, neturėjo laimės nei stab- 
meldžiai, nei izraelitai. Tai mūsų - krikščionių privilegija Naujame Įstaty- 
me. Tą žmogaus troškimą statyti Dievui rūmus, turėti Viešpatį arti savęs 
patenkino Kristus: „Žodis įsikūnijo ir gyveno tarp mūsų“ per tris dešimtis 
trejus metus. 

Kristus savo Bažnyčios sakramentuose ne tik paliko malonių šaltinius, 
kuriuos atvėrė per savo kančią ir mirtį ant kryžiaus, bet ir pats altoriuje 
pasiliko Švenčiausiajame Sakramente. Jis kviečia prie savęs žmones: „Atei- 
kite pas mane visi, kurie vargstate ir apsunkinti esate, ir ašjus atgaivinsiu“ 
(Mt. 11,28). 

Todėl apie mūsų bažnyčias galima pasakyti: „Štai Dievo padangtė su 
žmonėmis, ir jis gyvens su jais; jie bus jo tauta ir pats Dievas bus su jais jų 
Dievas“ (Apr. 21,3). Užtat nieko ypatingo, kad žmonės, trokšdami gyventi 
su Viešpačiu, statė krikščioniškame pasaulyje kuo daugiau bažnyčių, puo- 
šė jas, kiek tiktai begalėdami... nes „ten gyvena Viešpats“. 

Nuo kitų krikščionių neatsiliko mūsų tauta. Lietuva - kryžių šalis; ji nu- 
sodinta kryžiais, kaip nė vienas kitas katalikiškas kraštas. Lietuviams ypač 
galima taikinti Šv. Rašto žodžiai: „Nėra kitos taip didžios tautos, kuri turėtų 
taip arti savęs esančius dievus, kaip mūsų Dievas — arti visuose mūsų mal- 
davimuose“. Tai žymė gilaus žmonių tikėjimo Nukryžiuotu Kristumi. 

Turime ir bažnyčių, kartais labai didelių, turtingų, gražių... Vieno 
mums stigo lyginus Lietuvą su kitais katalikų kraštais: turėjome per maža 
vyskupijų. Esant milijoninėms diecezijoms, esti nepaprastai sunkus rū- 
pestis žmonių išganymu. Nemaža turbūt ir dėl to pas mus priviso „tarp 
kviečių kūkalių“. 

Garbingai valdąs visuotinę Bažnyčią Pijus XI yra vienatinis popiežius, 
kurs yra buvęs Lietuvoje. Šv. Tėvui pas mus ypač patiko gyvas žmonių 
tikėjimas. Kai sužinojo, kad vedama griežčiausia kova prieš tikybą, siųs- 
damas savąjį atstovą Lietuvon, tarė: „Lietuviai yra geri žmonės, jie turi 
pasilikti tikintys katalikai...“ 

Galvodamas apie priemones, kaip sulaikyti besiplečiančią bedievybę, 
sustiprinti silpstantį žmonių tikėjimą, nutarė įsteigti Lietuvoje daugiau 
vyskupijų, kaip tai yra kitose šalyse, kad nebūtų tokių milžiniškų vys- 
kupijų, kaip yra buvusios mūsiškės. Pavyzdžiui, Žemaičių vyskupija yra 
turėjusi apie milijoną du šimtus tūkstančių žmonių. 

Kitur yra vyskupijų visai mažučių, nelyginant didesnės mūsų para- 
pijos. Italijoje, kur gyvena Šv. Tėvas, yra virš 60 vyskupijų, kurios teturi 
žmonių mažiau trijų dešimčių tūkstančių. Tuo tarpu nauja Panevėžio vys- 
kupija priskaito lig 375 tūkstančių tikinčiųjų, 170 kunigų, 115 bažnyčių, 
neskaitant 79 koplyčių, 10 dekanatų. 

Kad vyskupai gyventų arčiau kunigų ir žmonių, geriau žinotų, kur kas 
darosi parapijose, kad tinkamai galėtų valdyti pavestus kunigus ir žmones, 
Šv. Tėvas ir Lietuvai paskyrė daugiau vyskupų. Taip atsirado nauja Pane- 
vėžio vyskupija; šitaip aš patapau jūsų vyskupu. 

Apaštališka konstitucija „Lietuvių Tautai“ išleista š. m. balandžio 4 d. 
paskyrė Panevėžio vyskupijai katedra 1908 m. pradėtą statyti Šv. Stanis- 
lovo bažnyčią; ji turi 25 sieksnius ilgio ir 12 sieksnių pločio; jos sienos iš- 
mūrytos lig langų; reikės jas dar gerokai pakelti aukštyn virš to, kas buvo 
numatyta. 

Karo metu vokiečiai sukonfiskavo prirengtą bažnyčiai statyti medžia- 
gą. Surinktų pinigų nebuvo likę. Po karo parapijiečiai nebematė reikalo ją 
baigti, nes atgavo iš stačiatikių buvusią Pijorų bažnytėlę toje pačioje para- 
pijoje, gali jie, bent žymi jų dalis, čia ir pamaldose dalyvauti. 

Statomosios bažnyčios sienoms baigti, uždėti stogui, langams įdėti, du- 
rims įstatyti... reikės apie 170-200 tūkstančių litų; o pilnam jos įrengimui — 
antra kita tiek. Brangūs dieceziečiai, jūs, be abejo, parodysite Šv. Tėvui, kad 
buvote verti jo pasitikėjimo, kai jisai steigė Panevėžio vyskupiją su nebaigta 
statyti katedros bažnyčia, davęs jai naują Karaliaus Kristaus vardą. 

Gerbiamieji vyskupijos kunigai, dėkui, savo lėšomis įrengė jūsų vysku- 
pui gyventi namus. Panevėžio, Linkuvos, Joniškėlio, Pasvalio, Vabalninko 
parapijų katalikiškos draugijos, ačiū, aprūpino reikalingais daiktai naminę 
Vyskupo koplyčią. Dabar vyskupas, kunigai ir visi tikintieji sukruskime 
statyti visos vyskupijos katedrą. . J 

Vyskupas, neturėdamas jokios algos, iš savęs deda 1000 litų. Jei kuni- 
gams bus išmokėtas š. m. antrojo pusmečio atlyginimas, tai jie paaukos jį 
katedros reikalams; jeigu toji alga būtų Vyriausybės sulaikyta, tai dekanai 
nuo savęs duos aukų po 450 litų, I-os klasės klebonai - 380 It., II-os kl. — 
340 lt., III-os kl. klebonai ir filialistai — 300 lt., kiti kunigai - po 280 lt. 

Nuo savo vyskupo, kurį atvykstantį Panevėžin, dideliam mūsų džiaugs- 
mui, taip nuoširdžiai ir iškilmingai priėmėte, ir nuo savųjų kunigų, viliuo- 
si, neatsiliksite nė jūs, mieli mūsų vaikai; ir jūs noromis prisidėsite prie 
katedros bažnyčios statymo. 

Nenusigąskite! Mes anaiptol nenorime užkrauti jums sunkios naštos, 
kaip tai ne vieno jums sakoma. Mes pirmi patys ją vilksime; tik prašome 
jus mums padėti. Mes labai būsime patenkinti, jei kiekvienas sumesite 
bent po lituką ir tai neišsyk, o per kokius 3-jus metus. Pagalvokite, juk tai 
visai maža. 

Vykdyti sumanymui išrinkta Katedros statymo taryba; jon įeina pat- 
sai vyskupas, oficiolas kun. Grabys, vyskupijos kancleris kun. Šidlauskas, 
Anykščių dekanas Būtėnas, Biržų dek. Andrašiūnas, Kupiškio dek. Kir- 
Tuskenis, Rokiškio dek. Labanauskas, Utenos dek. Jarašiūnas, Šeduvos 
dek. Karosas, Zarasų dek. Strelčiūnas, Panevėžio Šv. Stanislovo bažnyčios 
palaikymo tarybos nariai pil. Puzinas ir Vasiliauskas. 

Be to, nutarta kviesti Katedros statybos tarybon iš dieceziečių grafą 
Przezdzieckį bei Seimo narį d-rą Jokantą. Iš Tarybos narių parinktas Vyk- 
domasis komitetas; jo pirmininku bus kun. dekanas Maciejauskas, kasi- 
ninku kun. oficiolas Grabys, sekretorium kun. kancleris Šidlauskas, nariais 
kun. dekanas Andrašiūnas ir buhalteris pil. Puzinas. 

Lig toljau nemaža padaryta prie tos bažnyčios statymo; yra gausūs au- 
kotojų vardai, kurie ją ėmėsi statyti. Teatlygina jiems gerasis Dievas, kurs 
yra pasakęs: „Kas bus davęs vienam šitų mažiausių atsigerti tik taurę šalto 
vandens... iš tikrųjų, sakau jums, nepraras savo užmokesčio“ (Mt. 10,42). 
Pasitikėdami jūsų dosnumu, mes jau suderėjome plytas, pirksime miško 
medžiagą, pavasarį tęsime darbą. 

Mes statome bažnyčią visai vyskupijai. Dėl to nieko ypatingo, kad nei 
vyskupas, nei kunigai nesigaili savo pinigų ir deda šimtais litų. Bet mes 
ištiesiame ranką visiems dieceziečiams, turtingiems ir vargšams, aukštai 
pastatytiems ir žemai stovintiems. O visaregis Dievas suskaitys ir našlės 
skatiką, ir pertekusių aukas ir atlygins šimteriopai čia ir amžinatvėje. Ta- 
čiau stambesnes aukas ir mes aukso raidėmis įrašysime naujosios bažny- 
čios sienose. 

Kai šie Dievo namai bus pastatyti, savo bokštu, kaip kokiu pirštu, ro- 
dys į dangų, savo sienomis, tarsi klūpsčias nebylys meldėjas, dieną naktį 
maldaus Dievą jus ten įsileisti. Kas smilkalų dūmas, gardžiu kvapu apsu- 
pęs „Dievo padangtę su žmonėmis“ ir kylantis aukštyn, kiekvienas vargo- 

nų balsas, besiveržiąs pro skliautus, varpų skambesys, aidįs padangėmis, 
pasieks Viešpatį, kaip malda už jus, katalikai, kurie padėjote statyti šitą 
bažnyčią. 

Užtat Dievo garbei, dėl savo pačių naudos atverkite savo širdis, išties- 
kite ranką, padėkite baigti statyti Dievo namus, kurie kitų jau pradėti. Jūsų 
vaikų vaikai pasakos tolimesnėms kartoms apie jūsų atliktą istorinį darbą, 
kurs per ilgus amžius liudys apie jūsų atsidėjimą įgimtam žmogaus troš- 
kimui „būti arti savo Dievo“. 

Kada, baimės perimti, merdėsite mirštamame patale, paguos jus ta 
“mintis, kad prisidėjote prie statymo tokios bažnyčios, kurios nori Šv. Tėvas, 
Kristaus vietininkas ant žemės. Pakreipsite išblyškusį savo veidą Panevė- 
žio pusėn, iš kur jus laimina jūsų vyskupas, ir sukepusiomis nuo karščio 
lūpomis tarsite: Gailestingas Dievas įsileis į dangiškus savo rūmus, kuriam 
aš sunkiai uždirbtais savo litukais padėjau statyti Namus žemėje. 

O kad tie Viešpaties rūmai veikiau iškiltų iki plačių skliautų, lig aukšto 
bokšto kryžiaus, kad garsūs naujos Katedros vargonai paskelbtų Žemei, 
net dangui, jog Panevėžio vyskupijos žmonės myli Dievą, pripažįsta Ka- 
ralių Kristų, nes Jo vardui namams statyti noromis davė aukų, kas kiek 
galėdamas. 


*33 


Baigiu Šv. Rašto žodžiais: „Taigi pakreipkite savo širdis ir savo sielas, 
kad ieškotumėt Viešpaties, jūsų Dievo; pakilkite ir pastatykite Viešpačiui 
Dievui šventyklą, kad Viešpaties Sandoros Skrynia ir pašvęsti Viešpačiui 
indai būtų įnešti į Namus, kurie statomi Viešpaties vardui - Karaliui Kris- 
tui. Amen“. 


Panevėžys, 1926.IX.14 


3. 


SPAUDA 


Rašytojas Pierre L'Ermite yra sukūręs šitokį vaizdą: „Išeinu į gatvę ir 
šit ant kampo sutinku velnią. Neišsigąsk! Šiandien jis nebe toks baisus, 
kaip seniau buvo: ilga uodega, ugniniu liežuviu, arklio kanopomis, - nieko 

panašaus. Dabar jis apsirėdęs dailiai, pagal paskučiausią madą, elegan- 
tišku švarku, minkštute apykakle, modernišku kaklaraiščiu, lakeruotais 
batukais, šilkinėmis kojinėmis. 

„O ką tu čia veiki“, - klausiu. - „Aš seku, - atsako, - jūsų spaudos 
konferenciją“. - „Manau, kad ji tave nemažai erzina“, - sakau jam. - „Na, 
to tikrai negalėčiau pasakyti, — pratarė jis pro dantis. — Štai, šita ranka, - jis 
man parodė raumeningus pirštus, - labai gerai moka žmonėms užrišti 
akis. Žiūrėk, šitas elegantiškas ponas yra katalikas, bet aš jam užrišau akis 
ir jis skaito kairiausius laikraščius“. 

Mes einam toliau. Šit ateina ponia. „Ar tu matai? Ji taip pat yra užriš- 
tomis akimis. Ji eina bažnyčion, bet iš jos kišenės išlindęs nekatalikiškas 
laikraštis“... Priėjome kioską. Ant staliuko daugybė išsklaidytų laikraščių. 
Čia velnio akys išdidžiai sublizgėjo. - „Na, suskaičiuok tu dabar savo lai- 
kraščius, - jis man tarė. - Nesigėdyk, skaičiuok“. Aš pradėjau skaičiuoti: 
„Vienas, du trys...“ „Tik trys. O dabar suskaičiuok manuosius“. - Ir jis man | 
dailia savo lazdele pradėjo rodyti marguojančias laikraščių antraštes. 

„Šitas laikraštis priklauso manų jo feljetonai žadina juslingumą. Tas taip 
pat yra mano; jis nepaliaudamas puola tikėjimą. Štai šis, atrodo, kad nei 
jums, nei man netarnauja, nes jis sakosi esąs neutralus, nepartinis; o tačiau 
jis yra mano; jis nežymiai, bet nuolat po truputį puola jūsų tikybą, jis pa- 
mažėle šaldo ir migdo tikybinę skaitytojų sąmonę. O štai šitame, žiūrėk, 
koks pikantiškas paveikslas; jis irgi mano. Šitas diena iš dienos aprašinėja 
visokias intrigas, šeimų dramas; jis dirba taipgi mano naudai... Štai mes 
jau suskaitėme 15“. 

„O nueik Tamsta į geležinkelio stotis, į skaityklas, restoranus, klubus 
ir t.t. Kur tik nuvyksi, visur, supranti, visur tu sutiksi mano ištikimuosius, 
man ištikimai tarnaujančius mano bendradarbius: laikraščius“. 

Šitas pasikalbėjimas yra paties rašytojo sugalvotas; jis piešia didelę 
blogosios spaudos galybę. Tačiau tai neprasimanytas, o tikras ir liūdnas 
dalykas, kad daugelis katalikų skaito katalikybei priešingą spaudą. Tai 
neapsieina be piktosios dvasios pastangų. 


Neapsakoma yra nauda raštų, skleidžiančių geras žinias, šviečiančių 
ir dorinančių žmonių gyvenimą; dėl to-visi skaitymo bei rašymo mokslą, 
kaip be galo naudingą, platina kiek įmanydami. Kaip bendravimas su švie- 
siais, dorais žmonėmis yra gyvenimo mokykla, taip skaitymas gerų raštų 

yra geriausias pamokymas ir nežinau, kuo būdu sėkmingiau jus raginus 
skaityti geras knygas ir laikraščius. 

Bet reikia giliai įsidėti galvon, kad žmogų šviečia ir dorina ne kiekviena 
knyga, ne kas laikraštis. Tik iš dorų raštų susilauksime gerų vaisių. Blogos 
knygos ir laikraščiai klaidina ir tvirkina. Tuo tarpu vis dar yra nemaža ne- 
susipratėlių, kurie tiki bet kokiais šlamštais; girdi, taip esą parašyta, ir su 
pagarba skaito bevardžių rašytojų straipsnius, kurių pavardes išgirdęs ne 
vienas gal pasibjaurėtų. Laikas būtų suprasti, kad popierius yra kantrus; 
jame galima rašyti kilniausią tiesą ir pačius šlykščiausius melus. 

Tarp žmonių yra gerų ir blogų, šviesių ir tamsių asmenybių; tat ir ga- 
mina vieni gerus, kiti blogus raštus. Su širdies skausmu turiu pranešti, jog 
yra labai daug blogų knygų bei laikraščių; verčiamas esu priminti, kad 
be galo daug pikta daro žmonių tarpe nedori leidiniai. Tamsybės dvasia 
ir viso gero priešininkas juos vartoja kaip įrankį žmonėms atitraukti nuo 
Dievo, nuo Bažnyčios, nuo tikėjimo, dorovės ir amžinai jiems pražudyti. 

„Aštuonioliktojo šimtmečio filosofija pašalino tikėjimą iš salonų ir ji te- 
sirūpino vien tik galingaisiais; o šiandien plačiausiose srityse jis išstatytas 
atakai skatikinių, populiarių prieštikybinių raštelių išvaizdoje. Šie nepaly- 
ginamai baisesni, nes jie pasiekia plačias liaudies mases, sužadina dėmesį; 
juo jie uoliau netikinčių remiami, juo gausesnių vaisių veda. Drąsiai gali- 
ma tvirtinti, jog du trečdaliu, net trys ketvirtadaliai tikinčiųjų Prancūzijos 
katalikų atkrito nuo tikėjimo dėl socialdemokratiškos spaudos“, - rašo 
prezidentas Combes. 

Dar pirm 170 metų kreipėsi šv. Alfonsas Ligoris, Neapolio vyskupas, 
į savo vyskupijos tikinčiuosius šiais žodžiais: „Netikėliai nesitenkina tuo, 
kad žudo savas sielas; savo raštais jie stengiasi dar kitus gadinti. Jie rūpina- 
si visur brukti savo laikraščius ir blogas knygas; jas gaudo, ypač jaunimas, 
ar tai žingeidaudamas, ar tai ieškodamas didesnės laisvės ir nesuvaržyto 
gyvenimo“. Nuo to laiko spaudos galybė dar padidėjo: priviso knygų ir 
laikraščių begalės; jų daugelis stovi ne ant katalikybės pamato. 

„Laikraštis pasidarė didele mokykla užaugusiems; uolumas klasėse ir 
pasitikėjimas prie klausyklos nėra didesnis už atsidėjimą ir tikėjimą tuo, 
kas juodomis raidėmis ant balto popieriaus parašyta skaitoma spaudoje“. 
Kame rasi mokytoją, kurs tiek turėtų mokinių ir taip nuolat juos mokytų? 
Kur berasi pamokslininką, kurio tiek žmonių kasdien klausytų? 

Kunigas sako pamokslą vieną sykį savaitėje pusvalandį; laikraščiai — 
kasdien po valandą kitą. Kunigas kalba šimtams, daugiausia keliems tūks- 
tančiams, o laikraštis - keliems, keliolikai, kelioms dešimtims tūkstančių 

žmonių. Spauda, jei tikrai supranta savo tikslą, yra ne kas kita, kaip uni- 
versitetas plačioms liaudies masėms, mokslo įstaiga dešimtims ir šimtams 
tūkstančių. 

Šių dienų spauda yra dalijama trimis srovėmis: dorinančia žmogaus 
protą ir valią; gadinančia, nedorus žmogaus jausmus ugdančia, neapy- 
kantą keliančia, į barnius bei rietenas stumiančia spaudą; ir vidurine, neu- 
tralia, bespalve spauda, kuri nei šilta, nei šalta, bet drungna, kūri tikėjimo“ 
ir dorovės klausimų sakosi neliečianti, lyg tai būtų jai svetimas daiktas. 
Labiausia paplitus pastaroji spaudos rūšis. 


Prie blogų raštų pirmiausia reikia priskaityti tokie, kurie ant pažiūros 
atrodo nekalti, bet yra pilni tikybos neapykantos. Jie neaiškiai pašiepia 
tikėjimą, giria bedievius mokslininkus, hipotezes vadina mokslo tiesomis, 
skelbia mokslo grynumą be tariamųjų tikybos prietarų, gamtos reiškinius 
aiškina be Viešpaties Apvaizdos, katalikams sega klerikalų vardus, atmeta 
visokią, ypač dvasinę vyriausybę, nes kitaip turėtų pripažinti aukščiausį 
Viešpatį danguje. 

Tokie rašiniai tuo pavojingesni, kad savo nuodus teikia pasaldytus, 
pamažėli, po lašelį, bet su ta mintimi, kad skaitytojas nepajustų. Čia turi- 
me omenyje visokias apysakas, kuriomis dabartinė spauda užverčia visą 
pasaulį; jos įsiskverbia į šeimas, ypač mėgstamos tų, kurios dar visai ne- 
sutraukė ryšių su Bažnyčia; jos įspėtos sakosi skaitančios šitas knygas, nes 
nieko pikto jose nerandančios. 

Piktais raštais laikytini neva istoriški aprašymai, kurių tikslas iškreipti 
tiesą, išdėstyti atsitikimus dvasioje, priešingoje Katalikų Bažnyčiai. Tokie 
rašiniai kartoja pasakas apie ispanų inkviziciją, Bažnyčios tribunolų ma- 
nomuosius nuožmumus, apie tariamą viduramžių tamsumą, kunigų su- 
gedimą; tuo tarpu tyčiomis, dantis sukandę, tyli, ką Bažnyčia gero padarė 
našlaičiams, vargšams, ligoniams, kiek prieglaudų įsteigė, kiek mokyklų, 
net universitetų atidarė, kaip beveik visų mokslų pamatus nutiesė, kaip 
laukines tautas atvedė kultūros gyveniman. 

Minėtini tariamosios „kultūros“ leidiniai. Rašoma šiandien daug apie 
kultūrą; kas visa tai skaito, prieina išvadą: seniau viešpatavusi tamsa ir 
barbarybė; pagaliau mūsų laikai pasidarę laimingi, nes galį platinti tikrąjį 
mokslą ir žmoniškumą. Kalbama net apie kovas įgytai kultūrai išlaikyti, 
nurodomas priešas, kuris norįs tą kultūrą slopinti. Tai esanti Katalikų Baž- 

nyčia su Kristaus apreikštu tikėjimo ir dorovės mokslu. Mano Dieve! Toji 
Bažnyčia, kuri pasauliui atnešė tikrą kultūrą ir atmainė žemės veidą. 

Prie blogų raštų priklauso „juokų“ kalendoriai, pašaipos žurnalai, ku- 
rie dviprasmiais posakiais, negražiais paveikslėliais peržengia padorumo 
ribas, darosi lytiškais mėšlynais. Toliau - šiaip jau „naujienų“ bei „žinių“ 
laikraščiai, kurie visokių sensacijų pavidalu išmarginti pranešimais apie 
bjaurius atsitikimus, mirga eilutėmis, kartais vaizdeliais, karikatūromis, 
į kurias drovu net žiūrėti. 

Yra laikraščių, leidžiamų naudingoms žinioms skleisti tarp „ūkinin- 
kų“, bet drauge permirkusių katalikybės panieka: visos tikybos esančios 
lygios, tikyba esanti privatus asmens dalykas, šiandien gana esą mokslo, 
tikybos nebereikią... Bažnyčia pašiepiama, kaip įstaiga, trukdanti žmo- 
nių švietimą, gerovę; kunigai vaizduojami kaip pataikaują turtuoliams, 
o darbininkus norį laikyti skurde, lyg negirdėtų Bažnyčios skelbiamos tie- 
sos, kad sulaikymas tarnams ir darbininkams užmokesnio yra nuodėmė, 
šaukianti dangaus keršto; tarsi nežinotų, kad popiežiai ir vyskupai pirmi 
pakėlė balsą prieš vargšų priespaudą. 

Kartais blogi raštai drįsta net piktžodžiauti ant Dievo, vadinti tai tuščiu 
prasimanymų; jų nuomone, žmogus nesąs Dievo sutvėrimas, bet gamtos 
padaras, daugiau išsilavinęs gyvulys, neturįs amžino paskyrimo... Jie pa- 
juokia tikėjimą kaip burtus, vadindami jį nesutaikomu su sveiku protu, 
vien varginančiu jo šalininkus, trukdančiu tikrą mokslą, pažangą, civili- 
zaciją... Įnirtę skundžiasi, būk tikyba laikanti vergovėje protą ir sąžinę, 
varžanti laisvę ir palaikanti nelygybę. 

Tokių straipsnių rašytojai ne sykį laikosi seniai išmėginto bedievių dės- 
nio: „Meluokite, meluokite - vis šis tas prilips“. Tokiu neteisingu tiesos ap- 
rašymu klaidina žmones, kurie nepermano jų tikslo; tyčiomis puola tikybą, 
žemina jos atstovus - kunigus, suvedžioti lengvatikiams, nemokantiems 
atskirti tiesos nuo melo. Kartais jų plepalai taip gudriai paskleidžiami, kad 
ir pripratusiam Žmogui sunku pažinti puolimus dorovės ir tikėjimo. 

Gal kartais patys stebitės, iš kur neapykanta Bažnyčios, kunigų tarp 
žmonių, ypač tarp vargšų ir darbininkų? Iš kur panieka Dievo žodžio, 
pamaldų apleidimas, apsileidimas sakramentų ėmime, nepasitikėjimas 
katalikų pastangomis? Iš kur tiek abejonių, keliamų tikėjimui, toks ne- 
žinojimas jo tiesų, toks pamiršimas Bažnyčios nuopelnų?.. Žiūrekite, ką 
žmonių daugybė skaito, kokių mokytojų kasdien klauso, kieno patari- 
mais naudojasi, - nustebsite, kad Bažnyčios ir tikybos pagarba dar daugiau 


nesumažėjo. 

Daug kas skaito šitokius raštus ir nieko pikto juose nemato. Įspėti at- 
sako: „Nieko pavojingo juose nerandu; bene čia per daug atsargumo“. 
Kad tas atsargumas ne per didelis, tuojau pamatysite. Niekų yra kalba tų, 
kurie sakosi: „Man laikraštis negali kenkti; aš galiu visus skaityti; aš turiu 
žinoti, ką kas rašo...“ Taip rasi galėtų kalbėti žmogus gerai išlavintas ar 
labai tvirtų įsitikinimų; bet šitokie asmenys reti. Todėl teisingai yra kas 
ten išsitaręs: „Pasakyk man, kuriuos laikraščius tu skaitai, pasakysiu tau, 
kas tu esi“. Raštų mintys lėtai, bet nuolat sunkiasi žmogaus dvasion ir 
nejučiom duoda jai kryptį. 

Kas kasdien skaito šmeižtus prieš tikybą, Bažnyčią, tas pamažėli nustos 
tikėjimo tvirtumo; su jo siela taip atsitiks, kaip su žmogumi, kūrs ilgesnį 
laiką blogai valgo ar gyvena sugedusiame ore; kas melais minta, jų atmos- 
fera kvėpuoja, tas nepastebėdamas savinasi savotiškas pažiūras ir sveiką 
savo tikybos gyvenimą užkrečia netikėjimo nuodais. Toks ima nebepasiti- 
kėti kunigo žodžiais, skelbiamais sakykloje, klausykloje, susirinkimuose; 
apleidžia tikybinės savo pareigas, maldas, šv. sakramentus... Taip kaskart 
labiau pasiduoda tikybiniam atšalimui ir pagaliau nustoja tikybos. 

Ar nebus tai perdėta? Pagalvos gal ne vienas: juk žinoma, kad ne viskas 
yra tiesa, kas rašoma; net sakoma: meluoja kaip iš rašto; skaitomi tokie da- 
lykai ir vėl pamirštami. Tokiam atsakau: „Numano tai ir Bažnyčios priešai; 
bet jie žino daugiau, ko tu nejauti, kad iš atkartotos melagystės šis tas pa- 
silieka. Dėl to jie tą pačią netiesą kartkartėmis mini... Laikraščio veikimas 
panašus į nuolat krentančius vandens lašus, kurie ilgainiui pramuša net 
akmenį. Nenuginčijamas dalykas, patvirtintas dažno patyrimo, kad geri 
katalikai, per ilgą laiką beskaitydami blogus raštus, pamažėli pasidarė 
apsileidėliais, abejučiais, net kartais tikybos priešais“. 

Gal atsakysi: „Aš žinau savo tikėjimą ir numanau, kaip į tuos prasima- 
nymus žiūrėti, aš nepasiduosiu laikraščio įtakai...“ Mes visi esame žmonės 
ir priklausome nuo kitų; yra žinomas biologijos dėsnis, kad žmogaus pusę 
sudaro mūsų aplinka. Blogas raštas yra suvedžiotojas; kas jį skaito, tas 
pavojingai žaidžia. Tam tinka Šv. Rašto žodžiai, kurių teisingumas visose 
srityse yra patikrintas: „Kas mėgsta pavojų, tas jame pražus“. Tik maža 
skaitytojų tegali suprasti visus tiesos iškreipimus; jei pagaliaus jiems ir 
nepritartum, tai visgi liktųsi abejonės diegų... 

Sakaisi, tau nieko nekenkiąs toks skaitymas. Tebūnie taip, nors tai ne- 
tiesa. Tačiau kenkia tiems, kurie mato tave skaitant: vaikams, tarnams, 

svečiams, kurie tos rūšies raštus randa tavo namuose ir skaito, manydami 
juos esant gerus, nes gauna pas tave. Bet kam įdomaujiesi tuo, kas taip 
svetima mums, katalikams, mūsų tikėjimui, mūsų papročiams? Kam tu 
klūpčioji prieš priešus, kad ragautum tariamos jų išminties? Kam kaip šuo 
slaugaisi po jo kojų, kad laižytum nešvarius puodus, kuriuos tau išmeta 
iš savo virtuvės?Tevalgo patys, ką išsivirė. Mums reikia ieškoti švaresnių 
valgių, mums tinka pasirinkti tyresnį gėrimą. 

Kitas pasakys: „Laikraštis, kurį skaitau, yra mano profesijos organas — 
„Lietuvos ūkininkas“; aš turiu žinoti ūkio reikalus...“ Jei taip daug svarbos 
dedi savo luomui, tai dėl ko taip maža tesirūpini tuo pašaukimu, kurį esi 
pasirinkęs krikšte? Juk pirmiausia esi krikščionis, Bažnyčios narys, o pas- 
kui tesi ūkininkas, darbininkas, mokytojas, valdininkas... Nori turėti savo 
profesijos laikraštį, gerai, bet pirma pamąstyk, kad tavo, kataliko, pašau- 
kimui nepadarytų jis nuostolių; pagaliau apsižiūrėk, rasi tos pačios profe- 
sijos kitą laikraštį „Ūkininką“... 

Trečias sakys: „Aš esu biznio žmogus ir turiu greit sužinoti, kas darosi 
pasaulyje, sostinėje, prekių rinkoje; aš turiu gaudyti „aidus“; tai praneša 
šitas laikraštis“. Reikia Žinoti, kas vyksta pasaulyje, norint išlaikyti tarp- 
tautines varžytines; bet reikia daugiau saugotis, kad sielos neparduotum 
už lęšienę... Atsimink Išganytojo įspėjimą: „Ką padės žmogui, nors jis 
laimėtų visą pasaulį, o savo sielai padarytų nuostolį?“ Ką padės tau mirš- 
tamajame patale, kad šį ar tą dalyką sužinojai keletą valandų anksčiau, bet 
sielą pražudei amžinai? „Ką žmogus duos savo sielai vaduoti?“ 

Kurie skaito blogus laikraščius, gali vadintis katalikais, bet jie apgau- 
dinėja save ir kitus: jų dvasia nebe katalikų. Kas save sistemingai maitina 
priešingais tikybai raštais, nuodija save, persisunkia tų laikraščių dvasia 
ir nedaug tereikia, kad visai nutoltų nuo Bažnyčios. Tarp tokio žmogaus, 
kurio tikybinės pažiūros nepastebimai sukrypo, ir kunigo, net ir kitų ti- 
kinčiųjų įvyksta nesusipratimų; plona katalikybės skraistė, kuri dengė 
sugedusį jo vidų, plyšta, ir jis pasirodo toksai, kokį jį padarė jo laikraštis: 
jis vardu teliko katalikas. Negalima žmogui, nors jis būtų atsargus, išlaikyti 
nesudrumsto tikėjimo, jei neturės kitų vadovų, kaip tik blogus raštus. Nėr 
abejonės, kad blogų raštų skaitymas daro labai daug pikta skaitytojams. Na- 
poleonas I laikraštį pavadino „penkta Europos galybe“. Šiandien būtų galima 
praminti - pirmutine. Žmonių daugelis nieko kito neskaito, kaip tik laikraš- 
čius; iš jų savinasi visą būdą jautimo, mąstymo, sprendimo, elgesio; mokinasi 
dalykus vertinti ar niekais laikyti, gerbti ar niekinti, mylėti ar nekęsti. Sakoma, 
šios kartos žmonės esą silpnavaliai, svyruoją, be tvirtų nuomonių. 

Tuo kalti laikraščiai, ypač dienraščiai; juose yra paskalų apie politiką, 
katastrofas, skandalus, bylas, pokylius, pasilinksminimus, be jokios ato- 
dairos, kiek jose yra tiesos. Skaitydamas tą žinių mišinį, žmogus pasidaro 
be tikros nuomonės: daug žino, į nieką nesigilina, ima viską spręsti pavir- 
šutiniškai, šnekėti apie visa drąsiai pilna burna, manydamas skelbiąs savo 
pažiūras, tuo tarpu nejučiomis kartoja, ką yra skaitęs laikraštyje. 

Reikia pripažinti, kad tie žmonės, kurie visą savąjį amželį teskaito lai- 
kraščius, ypač dienraščius, nemoka giliau galvoti, kitaip sakant, didesnis 
proto darbas jiems nėra įprastas. Tuo tarpu kokia nors lengva fantazija, 
sensacijų vaizdas ir tolygūs dalykai labai greitai prigyja tokių žmonių gal- 
vose, nes čia netenka daug varginti smegenų. 

Negali būti abejonės, kad blogų raštų skaitymas silpnina tikėjimą: pir- 
miausia žadina nepasitikėjimą Bažnyčios mokslu, kelia visokių abejojimų, 
kurių bet kas išrišti negali; netrukus žmogus įpuola kaskart į didesnį ap- 
sileidimą tikybos dalykuose, pagaliaus net į netikėjimą. Kasdienis prityri- 
mas duoda nemaža pavyzdžių. 

1847 m. St. Gallene buvo nubaustas mirtimi Petras Weiss'as. Prieš mirtį 
jis viešai taip yra pasakęs: „Strauss'as mane pražudė; pirmiaus aš noromis 
melsdavaus, buvau laimingas ir patenkintas. Bet blogos jo knygos, pa- 
kliuvusios man į rankas, sugadino mane; pamažėli aš įsigijau neteisingą 
nuomonę, kad tikyba yra tiktai kunigų prasimanymas laikyti pažabotai 
liaudžiai; tokiame paklydime nepasibjaurėjau net žmogžudystės“. 

Dar veikiau blogų raštų skaitymas pavergia širdį, bukina sąžinės jau- 
trumą. Laikraštis, norėdamas patikti skaitytojams, stengiasi paduoti kuo 
daugiausia sensacijų, kurios kutena jautulius, skelbia daugybę nepaprastų 
žinelių, aprašančių žmonių darbus, iškrypusiu būdu pažeidusius dorovės 
pamatus, surenka įvykius kraujo liejimo, užmušimo, nusižudymo, paleis- 
tuvysčių ir tolygių kriminalų... 

Tokios žinios pratina žmogų prie tų nedorybių, mažindamos dorovės, 
teisybės, pasigailėjimo jausmus, ne kartą pastumia net į tokius darbus. 
Žmogaus sąžinė pasidaro kaip koks liūgas, kaskart vis labiau dvokiąs, 
kaip visokių purvų ir atmatų sąšlavynas. 1908 m. Vienoje ant šventoriaus 
rastas moteriškės lavonas; šalia jos - nuodų bonkutė, o sijone - iškarpos 
iš laikraščių apie nusinuodijimus. O kiek „meilių“ šaudosi? Kaip ir šios 
vasaros Palangos tragedija: vyras nušovė gydytoją, žmonos meilužį! 

Skaistybė negalima, skaitant nedorus raštus. Vienas jaunikaitis, doros 
pavyzdys, viešėdamas svetimuose namuose, gavo pasiskaityti knygą. Jis 
ėmė skaityti, nejausdamas jos nuodingos įtakos. Pamatęs esant joje riebių 

vietų ir begėdiškų vaizdų, išsyk metė ją skaitęs. Bet, kaip matai, pasidavė 
pagundai bent vietomis paskaityti... Pagaliau perskaitė visą knygą sykį, 
antrą, trečią... 

Ir kokie to skaitymo vaisiai? Jo širdis liko užnuodyta; jis pasidarė pa- 
leistuvis, apsileido savo pašaukimo priedermėse, pradėjo girtuokliauti, 
sunaikino sveikatą ir po kiek metų gulė karstan be laiko... Viena viena- 
tinė bloga knyga išplėšė jam nekaltybę, atėmė sveikatą, priartino mirtį. 
Pagaliau patys matome, kaip skaitantys gerus raštus darosi pavyzdingais 
žmonėmis, o mėgstą šlamštus virsta visuomenės atmatomis. 

Parodžius tą tiesą tikrais atsitikimais, bereikalinga, rodos, aiškinti pla- 
čiau vaisius, kokius veda blogų raštų skaitymas visuomenei. Jis žmonių 
daugybei išplėšia tikėjimą ir dorovę. Žmonės, nustoję vilties gauti geresnį 
amžiną gyvenimą danguje, norėtų pasigaminti sau rojų žemėje, o negalė- 
dami tat įvykdyti, erzinasi, platina nepasitenkinimą tarp kitų. 

Nereikia pamiršti, jog kiekvienas lieka pasisavintų pažiūrų apaštalas, 
skelbėjas. Taip tie dvasios nuodai, kaip koks upelis, išsilieja iš krantų ir 
užlieja visus visuomenės luomus, platindami sugedimą, papiktinimus, 
visuomenės išardą, ko Bažnyčia savo balsu nebegali sulaikyti. Taip veisiasi 
kaskart labiau tarp kviečių raugės, tarp rūtų - dilgynės. 


Prieš nuodingą blogų raštų įtaką katalikai ilgą laiką nedaug tedarė. 
Taip įsigalėjo priešas. Ne tiek apsileidimo katalikai buvo sulaikomi nuo to 
darbo, kiek nesupratimo, nes manė visa kita esant svarbesniu, negu rūpin- 
tis spauda. Ir dabar „žmonės nenori suprasti, kaip reikšminga yra mūsų 
laikais spauda; nei dvasiškija, nei tikintieji kaip reikiant ja nesirūpina...“ 
(Pijus X). Tačiau yra buvę tokių žmonių, kaip vyskupas Ketteleris, kurs pa- 
sakė: „Jei šv. Paulius šiandien gyventų, tai būtų laikraščio redaktorius“. 

Kaip spaudos klausimu reikia elgtis? Žinokite: kiekvienas katalikas, 
kurs be reikalo perka, skaito, namuose laiko blogą laikraštį ar knygą, ne tik 
nusideda Bažnyčios įsakymams ir turi per išpažintį nuodėmę pasakyti, bet 
ir patampa katalikybės reikalų išdavėjas, didinąs priešų jėgas. Jei pirmeiviui 
pakišamas katalikų laikraštis, jis su panieka atmeta, niekad neaukoja tam nė 
skatiko. Jeigu tat mes, katalikai, gerbiame save, neturėtumėm nei centelio 
išleisti blogam laikraščiui, nei savo susidomėjimu, skaitymu jo pateisinti. 

Negana mums patiems susilaikyti nuo tų dvasios nuodų, reikia dar 
kitus nuo jų saugoti. Dėl to kiekvienas, kas tik pamatys blogus raštus pas 

katalikus, turėtų be atodairos jiems pasipriešinti, aiškinti jų kenksmingu- 
mą, nepakęsti, kad tokie raštai būtų liaudies bibliotekose, įkalbinėti visus, 
kad neduotų tokiems laikraščiams skelbimų, įrodinėti jų melus, šmeižtus, 
kad visi geri žmonės nuo jų atsitrauktų, kad patys laikraščiai suprastų ne 
viskąjiems esant leista. Taip katalikai esti apsaugomi nuo daugelio pavojų, 
o laikraščiai darosi atsargesni, keičia savo toną. 

Neužtenka vien kovoti su blogais raštais; pridera dar palaikyti, skaity- 
ti, platinti gerus. Kiekvienas katalikas turi paimti širdin Šv. Tėvo Pijaus X 
žodžius: „Šiandien krikščionys klaidinami, nuodijami, naikinami bedie- 
viškų laikraščių. Veltui statysite bažnyčias, rengsite misijas, steigsite mo- 
kyklas, darysite visokių gerų darbų; visos jūsų pastangos nueis niekais, 
jeigu nemokėsite naudotis apsigynimo ir puolimo ginklu, koks yra tikra 
katalikiška spauda“. 

„Duodame lėšų statyti bažnyčioms, našlaičių ir senelių prieglaudoms, 
vienuolynams (tiesa, tai didelis patarnavimas), bet pamirštame daug 
didesnį reikalą, būtent katalikiškos spaudos rėmimą. Jeigu neplatinsime 
katalikiškų raštų, tai ir tie mūsų gailestingumo darbai bus sunaikinti. Ti- 
kėjimo priešas atims iš mūsų bažnyčias, o gal ir sudegins jas; išvaikys vie- 
nuolius, ir tai tuo greičiau, kuo vaisingesnis jų veikimas; atims mokyklas 
ir įstaigas, kurias jie įsteigė. Bus visiška permaina: ir nauja, mūsų tikėjimui 
priešinga teisdavystė gal sunaikins viską, tikinčiųjų triūso vaisius panau- 
dos savo tikslams. Ir tuščios bus katalikų pastangos, kol spauda liks neti- 
kinčiųjų rankose“ (Beaudon). 

„Kiekvieno kataliko pareiga yra remti katalikiškąją spaudą“, - sako 
Leonas XIII. Stenkitės padidinti katalikiškų laikraščių įeigas: skelbkitės 
juose; skelbimai duoda laikraščiui daugiau pajamų negu prenumerata; pir- 
kite tose krautuvėse, kurios skelbiasi katalikų laikraščiuose, paminėdami, 
dėl ko lankotės jose; reikalaukite katalikiško laikraščio visur: knygynuose, 
skaityklose, arbatinėse, viešbučiuose, stotyse... Pagirkite, skaitę tokį, ar 
kitokį gerą straipsnį tame laikraštyje; rašykite korespondencijas iš savo 
apylinkės, siuntinėkite žinelių. Taip suįdominsite žmones tuo laikraščiu, 
tas daug padės jam plačiau pasklisti... 

Dar Pijus IX yra pasakęs: „Mūsų laikais daug daugiau reikia gy- 
nėjų plunksna, negu tiesos skelbėjų iš sakyklos“. O Šv. Tėvas Pijus X, 
laimindamas dienraštininko plunksną, tarė: „Nėra gražesnės misijos 
už dienraštininko. Laiminu tą tavo pašaukimo ženklą... Noriu laiminti 
kataliko dienraštininko plunksną“. Rašydamas būsi spaudos misio- 
nierius, turtinsi, paįvairinsi, pamarginsi savo spaudą. „Visi, kuriems 

iš tikrųjų rūpi tikybos visuomenėje labas, teremia spaudą pagal savo 
išgales“ (Leonas XIII). 

Supratę spaudos rėmimo reikalą, turite imtis jos platinimo. Kitur stu- 
dentai, mokytojai, mokiniai, šiaip jau inteligentai liuosu laiku vaikščioja 
pas gyventojus ir perša laikraščių bei knygų. Dėl ko pas mus negalėtų 
paapaštalauti tolygiu būdu kunigai per kalėdojimą, studentai ir mokiniai 
per atostogas, šiaip jau šviesuomenė, susitikusi su liaudimi, Katalikų vei- 
kimo centro kaimų įgaliotiniai savo sodžiuose. Tokius apaštalus katalikai 
pagerbs, nors ir ne kiekvienas pasiūlymą priims. 

Štai kaip graudžiai pasakojasi knygnešys: „Man kalėjime neteko būti, 
suimtas irgi nebuvau, bet teko slapstytis, nešulėlį pametus bėgti ir ton 
vieton nebegrįžti. Pavojus būdavo dieną ir naktį; niekad žmogus ramybės 
neturėjai. Reikėdavo toli keliauti per laukus, per miškus, per balas be kelio, 
bjauriu oru ir dar su nešuliu. Visa rodės nesunku buvo, kad tik platintųsi 
šviesa tėvynėje“. 

Ypač tai įsidėmėtina dvasiškijai. Kunigai pamoksluose su ypatin- 
gu rimtumu turėtų kreipti tikinčiųjų akis į gerų ir blogų raštų reikšmę. 
„Katalikų spauda kiekvienam ganytojui yra tartum uolus bendradarbis 
Viešpaties dirvoje, nes ji papildo jo triūsą mokykloje ir sakykloje, o daž- 
nai ji esti vienintelis katalikų pamokslininkas ir mokytojas, pasidaryda- 
mas tarsi savo rūšies kunigija, mokinanti ne gyvu žodžiu, bet raštu“ (Prof. 
Bystrzonowskis). 


Apaštalas šv. Jonas Apreiškime rašo: „Mačiau ... žvėrį, kurs turėjo sep- 
tynias galvas ir dešimtį ragų, ant jo ragų dešimtį vainikų ir ant jo galvų 
piktžodžiavimo vardus... Visa žemė stebėjosi ... ir garbino žvėrį, saky- 
dami: Kas yra panašus į žvėrį ir kas galės prieš jį kovoti? Jam buvo duo- 
ta nasrai, kurie kalbėjo puikybės žodžius ir piktžodžiavimus... Jis atvėrė 
savo nasrus piktžodžiavimams prieš Dievą, kad piktžodžiautų jo vardui, 
jo padangtei ir dangaus gyventojams. Taip pat buvo jam duota kariauti 
prieš šventuosius ir juos nugalėti, ir buvo jam duota valdžios ant visų gimi- 
nių, žmonių kuopų, kalbų ir tautų. Jį garbino visi žemės gyventojai“ (Apr. 
13,1.3-8). 

Iš tikrųjų bloga spauda panaši į tą žvėrį, kuriam duota didelės valdžios 
ant žmonių; ji naudojasi savo galia piktžodžiauti prieš Dievą, Jo padang- 
tę - Bažnyčią ir šventuosius, tai yra tikinčiuosius. Tačiau žmonės ja tiki, 

ją mėgsta, nepastebi ją esant priešingą žmonių išganymui, visuomenės 
gerovei. Stebėdamiesi seka ją, ir taip duota jai valdžios ant visų giminių, 
žmonių kuopų, kalbų ir tautų: ir garbina ją visi žemės gyventojai. 

Mano priedermė žiūrėti viso būrio, kuriame Šventoji Dvasia pastatė 
mane vyskupu, valdyti Dievo Bažnyčios (Apd. 20,28). Taigi visus, mieli 
mano vaikai, įspėju Apaštalų kunigaikščio žodžiais: „Budėkite, nes jūsų 
priešininkas velnias aplink eina, kaip kriokiantis liūtas, ieškodamas, ką 
prarytų; jam priešinkitės tvirti tikėjimu... Visokios malonės Dievas, kurs 
mus pavadino į savo amžinąją garbę Kristuje Jėzuje, pats jus, truputį ken- 
tėjusius, patobulins, sustiprins ir patvirtins. Jam garbė ir viešpatavimas per 
amžių amžius. Amen“ (I Pt. 5,8-11). 


Panevėžys, 1927.X.30 


4, 


KvyBuURIŲ* PARAPIJIEČIAMS 


Kai patriarkas Jokūbas kraustėsi Haranan, turėjo pernakvoti plyname 
lauke; jis pasiėmė akmenį, pasidėjo po galvos ir užmigo. Sapne pamatė 
kopėčias, kurios stovėjo žemėje, o siekė dangaus; jomis kopė angelai; pa- 
čiam viršuje buvo Dievas, kurs tarė: „Aš esu Viešpats... Tavo Dievas...kur 
tik esi, aš neatstosiu nuo tavęs“. Patriarkas, pabudęs iš miego, nustebo: 
„Tikrai, Viešpats yra toje vietoje, o aš nežinojau... kaip baisi toji vieta; čia 
nėra niekas kitas, kaip tik Dievo namai“. Patriarkas atsikėlė, paėmė akme- 
nį, kurs buvo po galvos, padarė atminimo ženklą, išpylė aliejaus ant jo ir 
pavadino visa tai Dievo namais“. 

Brangūs kyburiečiai! Kas tai panašaus įvyko jūsų apylinkėje. Tarsi pa- 
budę iš sunkaus priespaudos miego, šį pavasarį padėjote kertinį akmenį, 
pašventinote pamatus Dievo namams. Šit, kaip sapne, išaugo Kyburių 
bažnyčia ir, tartum nuostabūs laiptai, bokšteliais, kryžių kryžiais stiepiasi 
dangun. 

Jais laipioja dangaus angelai, neša jūsų maldas pas Viešpaties Sostą, 
jums atneš gausių Aukščiausiojo malonių. 

Didelis džiaugsmas esti šeimoje, kai įsikuriate vienkiemius, pasistatote 
naujus gražius namus; pasikviečiate kunigą jiems pašventinti; pasiprašote 


* Originale: Kiburių. 

kaimynus dalyvauti savo iškilmėje. Be palyginimo didesnė šventė šiandien 
jūsų šeimoje, kyburiečiai: sugužėjo plati apylinkė, suvažiavo daug kunigų 
šventinti Dievo namų įsteigtame Kyburių bažnytkaimyje. 

Anot senų žmonių padavimų, Kyburiuose nuo XVIII šimtmečio pusės 
dvare buvusi bažnytėlė ir gyvenęs kunigas. Po 1831 m. sukilimo savi- 
ninkas buvęs ištremtas, dvaras perėjęs į nekataliko rankas; buvę nutarta 
bažnyčią nugriauti. Jūs iš jos medžiagos Majėnų dvare, kapinėse, pastatėte 
koplyčią. Po 1863 m. sukilimo ir Majėnų dvaras atitekęs svetimos tikybos 
asmeniui; koplyčia buvusi perkelta į Saločių kapus. Pirmame pasaulinia- 
me kare, kiek aprimus, jūs ją grąžinote į savo kaimo kapines... 

Retai teatvažiuojant Saločių vikarui į koplyčią, jūs neberimote be savo 
kunigo ir nutarėte atkurti Kyburių bažnytkaimį. Kilnias jūsų pastangas 
įvertino garbinga mūsų vyriausybė: iš Kyburių dvaro paskyrė 8 ha žemės, 
veltui davė miško medžiagos dalį naujai bažnyčiai statyti. Latvijos pa- 
kraštyje bažnyčia turi svarbos ne tik tikybiniu, bet tautiniu ir valstybiniu 
atžvilgiu. 

Jei pasaulinė Vyriausybė taip rėmė būsimą Kyburių parapiją, tai dar la- 
biau turėjau susirūpinti aš, vyskupas. To nežiūrint, kad statoma Panevėžio 
Katedra, leidau Gerbiamajam jūsų klebonui rinkti aukų statomai Kyburių 
bažnyčiai visoje vyskupijoje. Savaime suprantama, jūs, parapijiečiai, nešėte 
didžiausią „dienos ir kaitros naštą“. 

Matydamas taip gražų jūsų pasišventimą, negalėjau neįvertinti pada- 
rytų jūsų žygių. Norėdamas, kad turėtumėte pastovų savo kunigą, neatsi- 
žvelgdamas į kai kurias kliūtis, ganytojo priedermės verčiamas, atgaivinau 
bažnytinį jūsų centrą, įsteigiau Kyburių parapiją. Duos Dievas, ir pragaro 
galybės jos neišardys. 

Tas mūsų ryžtingumas turi visiems rodyti, kad Kyburių apylinkės 
žmonės verti garsių savo pranokėjų, kurie senoje savo bažnyčioje žemai 
lenkė kelius prieš Viešpaties altorių, bet aukštai kėlė savo galvas prieš ne- 
teisingas svetimųjų pastangas. Tebūnie šita jūsų bažnyčia tikėjimo, doros 
ir tautos tvirtovė. 

Jūs savo pasišventimu antru atveju nustebinote visą Lietuvą. Kyburie- 
čiai plačiai buvo žinomi nuo 1863 m. sukilimo; net esanti knyga, garbinanti 
jūsų prisirišimą prie Bažnyčios ir Tėvynės. Dabar laikraščiai vėl garsina, 
kaip jūs per vienerius metus pasistatėte gražią bažnyčią ir įsisteigėte savo 
parapiją. 

Kyburiečiai! Jums teko didelė garbė ir laimė statyti Dievui namus. 
Šventoji Motina Bažnyčia vadina palaimintais ir mini savo maldose tuos, 


410 Vysk. KAZIMIERAS PALTAROKAS 


kurie stato ir palaiko Viešpaties rūmus. Ji niekad nepamirš ir Kyburių pa- 
rapijiečių, kurie pasistatė Dievo padangtę su žmonėmis. Jis gyvens su ju- 
mis; jūs būsite Jo tauta ir pats Dievas su jumis, jūsų Dievas. 

Pagalvokite, kiek šioje bažnyčioje bus pakrikštyta vaikų, kiek išpažin- 
čių išklausyta, Šv. Komunijų, kiek atlaikyta Mišių, kiek palaiminta mote- 
rysčių... Visa tai bus jūsų nuopelnas. Aš toli būdamas kūnu, bet arti dvasia, 
dalyvauju šios dienos iškilmėse ir nuoširdžiausiai sveikinu bei laiminu... 
O Ramybės Dievas tebūnie su jumis visais. Amen“ (Rom. 15,33). 


Panevėžys, 1927.XI.28 


5 


DzEšiIMTMETIS 


Šiandien, istorinę lietuviams šešioliktą vasario, sueina lygiai dešimtis 
metų, kai mylimoji mūsų Tėvynė sutraukė pančius priklausomybės nuo 
svetimųjų, atgavo savosios valstybės nepriklausomybę ir gyvena savaran- 
kiu gyvenimu, kad ir neturi senovinės sostinės, susibūrusi apie mažutį 
Kauną... 

Maždaug pirm pusantro šimtmečio Lietuva buvo patekusi galingų 
priešų nelaisvėn. Dar prieš baisųjį karą niekas nesitikėjo greitu laiku at- 
gauti pilną krašto laisvę; kai kas vos drįsdavo užsiminti autonomiją. Bet 
Didysis karas, Dievo rykštė, nubaudė mažųjų tautų engėjus. Šit baigiasi 
dešimti metai, kai esame savo laisvos Respublikos piliečiai. 

Dešimties metų tarpas valstybės gyvenime, rodos, nedidelis dalykas. 
Bet atsiminę, kas esame buvę bent kiek pirmiaus, o ką nuveikėme per šitą 
kad ir trumpą laikotarpį, turime nusistebėti: visuomenės gyvenimas, kupi- 
nas jaunos energijos, nebe žingsniais žengia, bet šuoliais šoka pirmyn. 

Aš tiktai vieną dalyką tepaliesiu. Dar ne taip seniai guodėmės vyskupo 
Baranausko žodžiais: „Ani spaudos, ani rašto mums turėt neduoda. Sako: 
tegul bus Lietuva ir tamsi, ir juoda. Kad tu, gude, nesulauktum, nebus, 
kaip tu nori; bus, kaip Dievas duos, ne tavo priesakai nedori...“ 

Štai per šį trumpą nepriklausomos Lietuvos gyvenimą įsisteigėme savo 
universitetą, žemės ūkio akademiją, 44 gimnazijas, 5 progimnazijas, 67 
vidurines mokyklas, 4 komercijos, 6 amatų, 8 ūkio mokyklas, 9 mokytojų 
seminarijas, 2 muzikos, 1 meno mokyklą, kone pustrečio tūkstančio pra- 
džios mokyklų. 


GANYTOJIŠKI LAIŠKAI 411 


Kas tai panašaus darosi visose valstybinio gyvenimo srityse. Todėl yra 
kuo pasidžiaugti. Bet, anot Šv. Rašto: „Kiekvienas geras davinys ir kie- 
kviena tobula dovana yra iš aukštybių, nužengia nuo šviesybių Tėvo“ (Jok. 
1,17). „Jis numeta nuo sosto galiūnus ir išaukština žemuosius“ (Lk. 1,52). 
Pirmiausia tat Dievui dėkokime už suteiktąją mums nepriklausomybę. 

„Jei Viešpats nesaugos miesto, veltui budi sargas“ (Ps. 126,1). Dėl to 
pakelkime širdis aukštyn, maldaukime Visagalį saugoti mūsų šalį nuo 
priešų, - „kurie kalba savo artimui apie ramybę, tuo tarpu kad jų širdyse 
piktumas“, tardami psalmės žodžiais: „gelbėk, Viešpatie, savo tautą ir pa- 
laimink savo tėvonystę, valdyk ją per amžius“ (Ps. 27,3.9). 

Dėkinga širdimi atsiduskime ir už tuos, kurie ne tiktai per šitą metų 
dešimtį, bet ir seniau, kas žodžiu, kas raštu, kas kardu tiesė nepriklauso- 
mybės pamatus; kurie tėvynę taip mylėjo, kad guldė už ją galvas, puvo 
kalėjimuose, paklojo savo kaulus ištrėmime, prieštaraudami krašto ir žmo- 
nių pavergimui... 

Stenkimės, kad laisvoje Lietuvoje visados žydėtų vienybė, meilė, tei- 
singumas, gerovė, kad visiems, kaip valdantiems, taip ir valdomiesiems, 
būtų kaskart ramiau gyventi, kad su gyvenimu derintųsi mūsų bažnyčiose 
skambanti angelų giesmė: „Garbė Dievui aukštybėje ir žemėje ramybė 
geros valios žmonėms“ (Lk. 2,14). 

Tos dorybės žmonių santykiuose pareina nuo tobulo Dievo ir baž- 
nyčios įsakymų laikymo, nuo ištikimo valstybės įstatymų vykdymo, nuo 
per daug išbujojusių laisvių vengimo. Nepamirškime, kad vertas laisvės 
tik tas, kas moka protingai ja naudotis, kuris jos nevartoja piktam. At- 
siminkime, jog „teisybė kelia tautą, o nuodėmė daro tautas nelaimingas“ 
(Pr. 14,84). 

Dėl žmonių nuodėmių visados įvyksta didelių tautos nelaimių. Juo 
daugiau esti nedorų asmenų, juo mažesnė yra vertė pačios visuomenės. 
Ta tiesa ypatingai baisi lėtai mūsų tautai; ji būdama neskaitlinga, jei sava- 
me tarpe turėtų dar daugelį nedorėlių, neatsilaikytų prieš didesnių tautų 
spaudimą. 

Įspėju garsaus patrioto Makabėjaus žodžiais: „Renkitės ir būkite nar- 
sūs vaikai, nes geriau yra kare mirti, negu žiūrėti į savo tautos nelaimę“ 
(I Mak. 3,58). Turiu omenyje pirmiausia kovą su piktaisiais savo palinki- 
mais, su žmonių blogybėmis. Geriau mums atsižadėti savęs, nekaip patai- 
kauti nedorybėms ir prisidėti prie tautos nelaimių. 

Laisvai mūsų tautai ypač reikalinga žmonių - gilaus tikėjimo, skaisčios 
doros, tvirto būdo, stiprios valios, - kurie, kaip uolos tarp audros verpetų, 

stovėtų nepajudinami, nekryptų it nendrės, vėjo supamos, tai kairėn, tai 
dešinėn, bet eitų tiesiu keliu pareigos, kurią uždėjo Dievas ir tėvynė. 
Dievo pagalba tebūnie visados su mumis. Amen. 


Panevėžys, vasaris 1928 metų 


6. 
SUGRĮŽUS 


Popiežius šv. Klemensas lygina bažnyčią su drausminga kariuome- 
ne; joje paprasti eiliniai priklauso nuo karininkų, vyresnieji klauso dalių 
viršininkų, visi esti paklusnūs vyriausiajam kariuomenės vadui. Pirmoji 
sąlyga laimėti karui - armijos drausmė; jei kariai nevykdytų viršininkų 
paliepimų, tai priešas lengvai nugalėtų. 

Katalikų Bažnyčia turi ne tik vardą kariaujančios, bet ir veda nuolatinį 
karą su piktosios dvasios pasikėsinimais, su paskendusiu blogybėse pasauliu 
ir su nedorais žmonių geiduliais. Tiesa, Bažnyčia gavo iš dieviškojo savo Įstei- 
gėjo pažadėjimą, kad ir pragaro galybės jos nenugalėsiančios. Tačiau pergalę ji 
turi gauti ne vien iš dieviškosios galios, bet ir iš savo narių susiklausymo. 

Mes visi turime prisidėti prie Bažnyčios laimėjimų, kiekvienas klausy- 
damas tiesioginių savo viršininkų ir pildydamas jų įsakymus. Jei tikintieji 
klausys kunigų įspėjimų, dvasiškija vykdys vyskupų įsakymus, vyskupai 
taikysis prie Apaštalų Sosto nutarimų, tai Katalikų Bažnyčia bus tvarki 
kariuomenė, kuri nepasiduos jokioms priešų atakoms. 

Bažnyčios įstatymai liepia vyskupams kas kelinti metai lankytis Romo- 
je pas Šv. Tėvą, pranešti jam raštu bei žodžiu apie vyskupijos stovį, gauti 
Bažnyčios galvos nurodymų tolimesniam darbui... Paklusnus nustatytai 
tvarkai, šiemet drauge su kaitais Lietuvos vyskupais buvau nuvykęs Ro- 
mon aplankyti šv. Petro įpėdinio, Kristaus ant žemės vietininko. 

Dabar, laimingai sugrįžęs savo vyskupijon, pilnas kilniausių įspūdžių, 
noriu pasidalyti su visais jumis, mano mylimiausieji vaikai, tuo, ką esu 
matęs, ką girdėjęs, ką pergyvenęs... Išklausykite silpnų mano žodžių su 
tokia meile Apaštalų Sosto, su kokia juos tariu: Glaudžiau susijungsime 
drausmės ryšiais, stiprėsime tikėjimu ir dora; tada net pragaro galybės 
mūsų nenugalės. į 

Brangiausias mūsų Išganytojas, gyvendamas šiame pasaulyje, pats ėjo 
per Žydų žemę ir skelbė dieviškąjį savo mokslą. Prieš žengiant dangun, 

įsakė apaštalams: „Eidami į visą pasaulį, skelbkite Evangeliją visam sutvė- 
rimui“ (Mk. 16,15). „Mokykite visas tautas, krikštydami juos vardan Tėvo, 
ir Sūnaus, ir Šventosios Dvasios, ir mokydami juos laikyti visa, ką tik esu 
jums įsakęs“ (Mt. 2819-20). „Būsite man liudytojai Jeruzalėje, visoje Judė- 
joje, Samarijoje ir iki žemės pakraščių“ (Apd. 1,8). 

Apaštalai išsiskirstė po platųjį pasaulį. Bematant Kristaus mokslo ša- 
lininkų skaičius taip padidėjo, kad apaštalai nebegalėjo patys aprūpinti 
tikinčių dvasios reikalų. Jie rinkosi vyresnius tvirto tikėjimo, skaisčios do- 
ros, didesnio mokslo žmones ir šventė jų vienus vyskupais, kitus kuni- 
gais... Taip įsikūrė Kristaus Bažnyčia. Visi tikintieji, kunigai, vyskupai ir 
apaštalai laikėsi vienybės su šv. Petru, Kristaus ant žemės vietininkų; jam 
Išganytojas buvo pasakęs: „Tu Petras (uola) ir ant tos uolos aš pastatysiu 
savo Bažnyčią“ (Mt. 16,18). „Ganyk mano avinėlius, ganyk mano avis“ 
(Jon. 21,15-17). „Stiprink savo brolius“ (Lk. 22,32). 

Apaštalų kunigaikštis, skelbdamas Kristaus mokslą, nukeliavo Romon, 
tuometinio pasaulio sostinėn; čia įkūrė Apaštališkąjį Sostą ir, kaip pirmas 
popiežius, valdė visuotinąją Bažnyčią. Bet susidūrė su pasauline stabmel- 
džio ciesoriaus Nerono valdžia. Vainikuoto budelio prikaltas prie kryžiaus 
žemyn galva, kojomis aukštyn, iš žemės šv. Petras nuėjo dangun, palikęs 
įpėdinį šv. Liną... 

Tie įvykiai gyvai prisimena Romoje, įėjus į Šv. Petro baziliką. Tai ka- 
talikiškojo pasaulio katedra, popiežiaus bažnyčia, kurioje gali tilpti apie 
75 tūkstančiai žmonių. Tačiau ji ne tiek savo didumu metasi akysna, kiek 
turtingumu ir gražumu. Čia kiekviena smulkmena — genijaus darbas, į kurį 
gali valandomis žiūrėti neatsigėrėdamas. Ne veltui yra kainavusi arti 300 
milijonų lirų. Bet reikšmingiausias jos turtas — tai Šv. Petro kapas. 

Didysis bazilikos altorius pastatytas viduryje milžiniškos bažnyčios, 
po didžiausios pasaulyje kupolos, toje vietoje, kur palaidotas Apaštalų ku- 
nigaikštis. Netoliese altoriaus yra sėdinčio soste bronzinė šv. Petro statula; 
jos dešinės kojos pirštai beveik sučiulpti, nuolat žmonėms bebučiuojant... 
Tiek pagarbos reiškia katalikiškasis pasaulis Romoje nukryžiuotam Gali- 
lėjos žvejui. 

Užaltoriaus aplink laiptus, kur einama prie Šv. Petro kapo, dieną naktį 
deginamos 89 paauksuotos lempos pirmojo popiežiaus garbei. Kiekvieną 
dienos valandą pilna čia tikinčiųjų, kurie ateina pagerbti Apaštalų kuni- 
gaikščio relikvijų. Čia, parpuolęs ant kelių, meldžiasi kiekvienas vyskupas, 
atvykęs lankyti Apaštalų Slenksčių. Laikau didžiausia laime, kad turė- 
jau galimybės atlaikyti šv. Mišias už savo vyskupiją Bazilikos požemiuose 

ant Apaštalo karsto. Čia man su ašaromis besimeldžiant, aidėjo širdyje 
Kristaus žodžiai: „Tu, kada nors grįžęs, stiprink savo brolius“. Bet kas tai 
per kapas, kurs beveik per du tūkstančius metų kaskart daugiau žmonių 
gerbiamas? Kas tam karstui duoda tiek reikšmės? Juk daug žmonių buvo 
garsių, kurie savo žygiais privertė pasaulį kalbėti apie juos; o kur šiandien 
amžino jų atilsio vieta? Kame yra kapas ciesoriaus Aleksandro Didžiojo, 
kurs buvo užkariavęs visą pasaulį? Kur karstas Julijaus Cezario, valdžiusio 
didžiulę Romos imperiją? Kame kaulai Nerono, kurs nukryžiavo šv. Petrą? 
Niekas šiandien nežino. 

Kas neduoda pamiršti vargšo Galilėjos žvejo kapo? Kas jį padarė pa- 
garbos vieta visų amžių, visų tautų? - Kristaus žodžiai: „Tu Petras (uola), 
ir ant tos uolos aš pastatysiu savo Bažnyčią, ir pragaro vartai jos nenugalės. 
Tau aš duosiu dangaus karalystės raktus; ką tu suriši žemėje, bus surišta 
ir danguje, ir ką tu atriši žemėje, bus atrišta ir danguje“. „Ganyk mano 
avinėlius, ganyk mano avis“. „Stiprink savo brolius“. " 

Tie Kristaus žodžiai išrašyti aukso raidėmis didžiulėje Šv. Petro bazi- 
likos presbiterijoje. Prisiminkime sau jų kilmę ir reikšmę. Jėzus, bemoky- 
damas žmones, atėjo į Pilypo Kesarijos apylinkes. Kristus numanė, kad 
nedaug kas tikrai težino, kas jis yra. Dėl to klausė apaštalus: „Ką žmonės 
sako esant žmogaus Sūnų? Jie gi atsakė: Vieni sako, kad jis Jonas Krikšty- 
tojas, kiti, kad Elijas, o kiti, kad Jeremijas ar vienas iš Pranėčų, Jėzus jiems 
tarė: Jūs gi ką sakote mane esant? 

Atsakydamas Simonas Petras tarė: Tu Kristus, gyvojo Dievo Sūnus. 
Atsakydamas Jėzus jam tarė: Palaimintas esi, Jonos sūnau Simonai, nes ne 
kūnas ir kraujas tai tau apreiškė, bet mano Tėvas, kurs yra danguje. Ir aš 
tau sakau: Tu Petras (uola), ir ant tos uolos aš pastatysiu savo Bažnyčią, 
ir pragaro vartai jos nenugalės. Tau aš duosiu dangaus karalystės raktus; 
ką tu suriši žemėje, bus surišta danguje, ir ką atriši žemėje, bus atrišta ir 
danguje“. 

Kristus gyveno ir veikė Rytų šalyje, kur laki žmonių vaizduotė vartojo 
daug palyginimų. Išganytojas tartum būtų pasakęs: Petrai tu esi tvirtas, 
kaip akmens pamatas, ant tavęs, it ant uolos, remsis visas tikybos rūmas, 
mano Bažnyčia; tu laikysi vienybėje visus tikinčiuosius, ir pragaro galy- 
bės jos nesuardys. Duosiu tau Bažnyčioje vyriausiąją valdžią; ką tu išriši 
žemėje, bus išrištas ir danguje; kam tu atrakinsi dangaus vartus, tam bus 
jie atdari; kam užrakinsi, bus uždaryti... 

Jau rengėsi Kristus grįžti dangun; reikėjo žemėje palikti vietininkas. 
Jėzus apsireiškė apaštalams ir taria Simonui Petrui: „Jonos sūnau, Simonai, 

ar myli mane labiau, kaip šitie?“ Apaštalas atsako: „Taip, Viešpatie, tu ži- 
nai, kad aš tave myliu“. O Kristus sako: „Ganyk mano avinėlius“. Klausia 
Išganytojas antru atveju: „Jono sūnau, Simonai, ar myli mane?“ Antrąsyk 
atsako Petras: „Taip, Viešpatie, tu žinai, kad aš myliu tave“. Ir vėl išgirsta: 
„Ganyk mano avinėlius“. Dar kartą klausia jį: „Jono sūnau, Simonai, ar 
myli mane?“ Petras nuliūdo, kad jis jį trečią kartą klausė: Ar myli mane? 
Ir jam atsakė: „Viešpatie, tu visa žinai; tu žinai, kad aš tave myliu“. Jis jam 
tarė: „Ganyk mano avis“ (Jon. 21,15-17).Tarsi būtų pasakęs: Aš esu geras 
ganytojas; kol buvau žemėje, pats ganiau savo kaimenę; kai įžengsiu dan- 
gun, būk mano vietininkas, dabok mano avidę; prižiūrėk ne tik avinėlius, 
bet ir avis; valdyk Bažnyčioje ne tik šiaip jau žmones, bet ir jų dvasios 
vadus: apaštalus, vyskupus, kunigus. 

Kad jo vietininkas nenusigąstų net pragaro galybių, Išganytojas drą- 
sindamas Petrą tarė: „Simonai, Simonai! Štai šėtonas reikalavo jūsų, kad 
persijotų kaip kviečius, bet aš prašiau [Dievą] už tave, kad tu nenustotumei 
tikėjimo; todėl tu kada nors apsigręžęs stiprink savo brolius“ (Lk. 22,31— 
32). Tvirtink silpstantį kartais katalikų tikėjimą, stiprink svyruojančią jų 
dorą, didink visų vienybę, kad būtų vienas Ganytojas ir Avidė viena. „Štai 
aš esu su jumis per visas dienas iki pasaulio pabaigos“ (Mt. 28,20). 


Kol rūmas stovi, privalo turėti pamatus, ant kurių jis pastatytas; kol 
kaimenė ganytina, turi būti ganytojas; kol yra ką stiprinti, tol turi budėti 
stiprintojas; kol veikia pasaulyje Katalikų Bažnyčia, tol turi triūsti jos virši- 
runkas. „Nesiduos nuginčyti toji tiesa, kad Romos sostas pirmiausia buvo 
skirtas šv. Petrui, kad Petras apaštalų galva, Bažnyčios uola ir pamatas, 
jame pirmas sėdėjo; o po jo - Linas, Klemensas ir kiti jo įpėdiniai; jiems 
priklauso mūsų paklusnumas dėl katalikų vienybės“ (šv. Optatas). 

Bažnyčiai būtinas šv. Petro įpėdinis. Jei tuokart buvo paskirtas vyriau- 
sias ganytojas, kada Bažnyčia dar nebuvo labai paplitusi, kada „tikinčiųjų 
daugybė buvo vienos širdies ir vienos sielos“ (Apd. 4,32), tai dar labiau 
reikalingas vėlesniais amžiais, kai Bažnyčia išsiplėtė po visą pasaulį, kai 
katalikų skaičius išaugo lig 300 milijonų su viršum, kai ėmė rastis tikinčių- 
jų tarpe nuomonių skirtumas. 

Kas būtų likę iš visuotinės Bažnyčios paskesniais laikais be regimos 
galvos, atsiradus klaidų, gali pasakyti visos erezijos ir atskalos, kurios nori 
apsieiti be viršininko. Išsisklaidė jos, kaip audringos jūros vilnys, atsimu- 

šusios į Petro uolą. Kame berasite nors vieną valstybę, kuri ssnumu galėtų 
susilyginti su Katalikų Bažnyčia? Tačiau kokių atmainų jos nepergyveno, 
pradedant despotiška monarcho valdžia, baigiant minios sauvaliavimu.... 
Ir mūsų laikais patys matėme, kaip subyrėjo galingiausios valstybės, nu- 
virto tvirčiausi sostai. 

Viena vienatinė išimtis tame nuolatiniame besikeitime - tai Katalikų 
Bažnyčia; ji stipriai stovi, nes turi neklystantį šv. Petro įpėdinį, kurs vie- 
nas po kito net per du tūkstančius metų sėdi Apaštalų kunigaikščio soste. 
Greta Šv. Petro bazilikos stūkso Vatikano rūmai. Bet ne mūrų didumas, ne 
jų kambarių gražumas, ne surinktųjų juose paveikslų, statulų grožis, ne 
bibliotekos skaitlingumas sudaro tikrą jų vertę: Vatikano siela - Kristaus 
ant žemės vietininkas, 260 šv. Petro įpėdinis, viso katalikų pasaulio galva, 
vyskupų vyskupas Pijus XI. 

Nė vienas popiežius nebuvo taip susiartinęs su Lietuva, kaip dabar 
laimingai valdantis Bažnyčią. Jubiliejaus metais tretininkų delegacijai 
lankantis pas Jo Šventenybę, Pijus XI yra pasakęs: „Mes patys buvome 
Lietuvos sostinėje Kaune ir pažinome lietuvius, jūsų dvasią ir pamaldu- 
mą. Jūs esate Marijos vaikai, nes jūsų tėvynė Lietuva yra pašvęsta Marijos 
garbei. Taigi sveikiname jus...visa širdimi... Laiminame ne tik jus, bet ir 
jūsų namiškius, gimines, tuos, kuriuos turite savo širdyje ir mintyse, jūsų 
namus, miestus ir pagaliau visą Lietuvą“. 

1926 m. pertvarkydamas Lietuvos Bažnyčios santykius, Pijus XI yra pa- 
rašęs tuos amžiais minėtinus žodžius: „Lietuvių tautai po didžiausio karo 
Dievui padedant atgavus laisvę mes, kurie savomis akimis esame regėję 
lietuvių tikėjimą ir maldingumą, taip uoliai ir ilgai jų išlaikytą įvairiuose 
varguose bei nelaimėse, kadangi esame įsitikinę, kad tinkamesnis bažny- 
tinių reikalų sutvarkymas bus labai naudingas ne tik katalikybės reikalui, 
bet ir pačiai valstybei, - laikome labai tinkama ir reikalinga padidinti skai- 
čių vyskupijų ir iš jų sudaryti bažnytinę provinciją“ (Lituanorum gente). 

Pernai Jo Šventenybė Pijus XI ir Lietuvos Vyriausybė, „didžiai norė- 
dami nustatyti Katalikų Bažnyčios padėtį Lietuvoje ir išvesti taisykles, 
kuriomis bus tinkamai pastoviai tvarkomi Bažnyčios reikalai Respublikos 
žemėje, ryžosi sudaryti tam tikslui konkordatą“. Jame sakoma: „Katalikų 
Bažnyčia... naudosis... visomis laisvėmis, reikalingomis savo dvasiškai 
valdžiai ir savo bažnytinei jurisdikcijai vykinti“ (I str.) „Vyskupai, dvasiški- 
ja ir tikintys galės laisvai ir tiesiog siektis į Šv. Sostą. Eidami savo pareigas, 
vyskupai galės laisvai ir tiesiog susisiekti su dvasiškiais ir tikinčiaisiais; 
taip pat galės skelbti savo įsakymus, liepimus, ganytojiškus raštus“ (II str.). 

Šiemet padariau Šv. Tėvui platų pranešimą raštu apie Panevėžio vys- 
kupijos stovį; turėjau taip pat laimės, būdamas Romoje, du kartus apsilan- 
kyti pas Jo Šventenybę, kartą bendrai su kitais Lietuvos vyskupais, antrą 
sykį pats vienas. Pijus XI valdo 335 milijonus žmonių, 350 tūkstančių ku- 
nigų, 1200 vyskupų. Kasdien pas jį lankosi bent keletas vyskupų ir ištisos 
maldininkų minios; jam brangi kiekviena minutė. To nežiūrint, Lietuvos 
vyskupams pašventė ne vieną valandą. 

Pirmuoju atveju Šv. Tėvas maloniai klausinėjo mus arti valandos apie 
Lietuvą, jos Bažnyčios reikalus, konkordato vykdymą... Jo Šventenybė 
rodė labai žymaus susidomėjimo mūsų krašto gyvenimu, teikė palaimi- 
nimą visai mūsų šaliai... Mums atsisveikinant, tėvišku palankumu tarė: 
„Žiūrėkit, aš Lietuvą visados laikau prie savęs“. Paėmė nuo stalo statulą, 
dovanotą Šv. Tėvui J.E. mūsų Respublikos Prezidento, ratifikavus konkor- 
datą; teikėsi aiškinti jos turinį, kaip beveik užmigdytos Lietuvos, o dabar 
atbundančios... Pagaliau pareiškė noro pamatyti pas save dar visus vys- 
kupus pavieniui. 

Atskiroje audiencijoje, kurią turėjau pas Jo Šventenybę, kalbėtasi vien 
tik apie Panevėžio vyskupijos reikalus. Ilgai teiravosi Šv. Tėvas apie vys- 
kupijos dydį, gyventojų skaičių, jų tikėjimo ir dorovės stovį, apie parapijas, 
bažnyčias, kunigus, klierikus, vyrų bei moterų vienuolijas, apie mokyklas, 
katalikiškas draugijas, laikraščius, žmonių verslus, ūkininkus, darbinin- 
kus, luomų santykius... Teikėsi paklausti apie Panevėžio miestą, vyskupo 
rezidenciją, katedros bažnyčios statymą, klierikų seminarijos steigimą; tei- 
kė būsimai įstaigai ypatingą palaiminimą, laimino dvasiškiją, žmones... 

Turėjau Šv. Tėvui pasakyti, kas gera yra jūsų tarpe; neslėpiau ir blogu- 
mų... Jo Šventenybė džiaugėsi, kad bendrai žmonių tikėjimas ir dora - ne- 
bloga, kad žmonės turi daug geros valios, kad myli savo Bažnyčią, gerbia 
Šv. Tėvą, klauso vyskupo, prisirišę prie kunigų, kad stengiasi nusikratyti 
savo blogybių, kad pakrikęs po Didžiojo karo gyvenimas eina geryn... 

Ypatingai Šv. Tėvas buvo susidomėjęs, kai sužinojo, kad vyskupijoje 
visi luomai turi įsisteigę katalikiškų draugijų, kad jose rūpinasi ne tik savo 
kūno, bet ir dvasios reikalais; reiškė noro, kad jos būtų kaskart stipresnės 
ne tik narių skaičiumi, bet ir katalikišku savo susipratimu, gaivino viltį, 
kad per jas atgis žmonių sielos gyvenimas, nes katalikiškose draugijose 
susiburia geriausieji parapijiečiai... 

Būtų be galo gražu, jei po penkerių metų, turėdamas vėl pranešti 
Šv. Tėvui apie vyskupiją, galėčiau pasakyti: kaip pirmaisiais krikščiony- 
bės amžiais „tikinčiųjų daugybė buvo vienos širdies ir vienos sielos“, taip 

dabar Panevėžio vyskupijos katalikai pildo didžiausį Viešpaties įsakymą, 
myli Dievą ir artimą, visi, kaip vieno dangiškojo Tėvo vaikai, gyvena tarp 
savęs it broliai ir seserys, visi yra vienas Kristuje Jėzuje (Gal. 3,28). 

„Nes mūsų Išganytojo Dievo malonė pasirodė visiems žmonėms ir 
moko mus, kad, išsižadėję bedievystės ir pasaulinių geidulių, gyventu- 
mėm šiame pasaulyje blaiviai, teisingai ir pamaldžiai, laukdami palaimin- 
tosios vilties ir ateinant garbės didžiojo Dievo ir mūsų Išganytojo Jėzaus 
Kristaus, kurs pats save davė už mus, kad išpirktų mus iš visokios netei- 
sybės ir apvalytų pats sau priimtiną tautą, stropią geriems darbams“ (Tit. 
2,11-14). 


Nuolat šėlsta žmonių geiduliai, lyg įnirtusios jūros bangos, norėdamos 
paplauti Bažnyčios pamatus. Žiūrint į tai, norisi tarti: „Kam pagonys siau- 
čia ir tautos mąsto tuščius dalykus? Žemės karaliai sustoja ir kunigaikščiai 
renkasi prieš Viešpatį ir prieš Jo Pateptąjį... Gyvenantis danguje juokiasi iš 
jų ir Viešpats tyčiojas iš jųjų“ (Ps. 2,14). 

Prieš 58 metus įšėlusi revoliucija išplėšė popiežiui žemės karaliaus sos- 
tą; pragaro galybės džiaugėsi nugalėsiančios Kristaus Bažnyčią; pasaulis 
manė, Šv. Petro įpėdinio valdžia pasibaigusi. Šv. Tėvas, apiplėštas iš žemės 
gėrybių, kaip kalinys užsidarė Vatikano rūmuose, bet jo įtaka tikintiesiems, 
net netikėliams Žymiai sustiprėjo. 

Popiežius be kariuomenės, be ginklų, ne šios žemės karalius, sėdi Šv. Pe- 
tro soste ir valdo katalikų pasaulį... Didžiojo karo išvarginta žmonija vis 
labiau kreipia savo akis į Vatikano Kalinį, kurs palaiko pasaulio lygsvarą. 
Visur, ypač rimčiau galvojančios šviesuomenės tarpe, vis daugiau žmonių 
grįžta prie Bažnyčios. 

Kai Bažnyčios pradžioje buvo pasodintas kalėjiman šv. Petras, visi ka- 
talikai meldėsi už Bažnyčios galvą, - taip ir mes nuolat melskimės už Va- 
tikano Kalinį. Todėl ir savąjį raštą baigiu Bažnyčios malda už popiežių: 
„Tegul Viešpats jį laiko, testiprina jį, tepadaro jį laimingu ant žemės ir tegu 
jo neatiduoda į jo priešų rankas. Amen“. 


Panevėžys, 1928.VI.29 

7. 


LABDARYSTĖ 


Brangiausias mūsų Išganytojas, gyvendamas žemėje - „perėjo, gera 
darydamas“ (Apd. 10,38). Meilės pareigą, kurią uždėjo savo sekėjams, jis 
pavadino „nauju įsakymu“. Žmonės pirm Kristaus buvo be pasigailėjimo. 
Pagoniai niekino vargšus; luošus, ligonius kartais net žudydavo, kad jie 
sveikiems nebūtų sunkenybė. Žydai temylėjo tiktai prietelius, o nekentė 
priešų. 

Jėzus paskelbė visuotinę meilę: „Aš jums duodu naują įsakymą mylėti 
vienas kitą; kaip aš jus mylėjau, kad ir jūs vienas kitą mylėtumėte. Iš to 
visi pažins, kad jūs mano mokytiniai, jei turėsite meilę vienas kito“ (Jon. 
13,34-35). „Jūs girdėjote, kad buvo sakyta: Mylėsi savo artimą ir nekęsi savo 
neprietelio. Aš gi jums sakau: Mylėkite savo neprietelius, gera darykite 
tiems, kurie jūsų nekenčia, ir melskitės už persekiojančius ir šmeižiančius 
jus“ (Mt. 5,43—44). 

Kristus mokė turtinguosius pareigų vargšams. Meilę artimo pastatė 
greta Dievo meilės ir ją išplėtė ant visų Žmonių: „Iš tikrųjų sakau jums, 
kiek kartų jūs tai padarėte vienam šitų mano mažiausiųjų brolių, man pa- 
darėte“ (Mt. 25,40). Užtat ir Kristaus apaštalas drąsiai skelbė kiekvienam 
krikščioniui: „Taigi, jei tavo neprietelis alksta, papenėk jį, jei jis trokšta, duok jam 
atsigerti... Nesiduok nugalėti savęs piktumui“ (Rom. 12,20). 

Tačiau pasidairę aplink save matome, kad nėra taip gera žmonių tarpe, 
kaip norėtųsi. Kur tik pažvelgsime, visur didžiausi nesutikimai: kerštauja 
tautos viena prieš kitą; toje pačioje tautoje baisi nesantaika: partijos tarp 
savęs kovoja blogiausiomis priemonėmis: melais, šmeižtais, prievarta... 
Visa tai daugiausia kyla iš čia, kad žmonės pamiršo krikščioniškos meilės 
įsakymą. 

Naujų laikų šūkis - laisvė, lygybė, brolybė - aplėkė visą pasaulį; siū- 
lė visiems laimę. Tuo tarpu tie nauji obalsiai privedė žmones prie tokio 
nepasitenkinimo savo padėtimi, tokios neapykantos kitų, tokių kivirčų 
tarp luomų, kad, rodos, jie nebe tos pačios tautos piliečiai, nebe tos pačios 
tikybos išpažintojai, nebe tas pats jų Tėvas danguje... 

Laikais, kada žmonėms įkalbinėjama nesirūpinti amžinu gyvenimu, 
o vien tik žemės reikalais, neturtas kaskart labiau spraudžiasi visuomenėn: 
didėja vadinamųjų proletarų skaičius... O gyvo tikėjimo gadynėje, kai visų 
pirma ieškota „dangaus karalystės ir jos teisybės“, o šitą gyvenimą laikyta 

vien kelione amžinatvėn, pasitenkinimas spindėjo žmonių akyse, gyveni- 
mo našta nebuvo taip sunki. 

Šiandien visi laužo sau galvas, kaip pagerinti žmonių būvį, kaip pa- 
šalinti neturtą, bent aprūpinti stokojančius. Vieni mano, esąs vienatinis 
vaistas išlyginti mūsų laikų trūkumams - tai gausesnė labdarybė, didesnė 
vargšų globa. Turtuoliai krauną turtus, ar mėtą pinigus, užuot šelpę netur- 
*ėlius, visai pamirštą labdarybės pareigas... 

Kiti vėl priešingai sako: Nereikią jokios labdarybės, o tik esą privalu 
žiūrėti teisingumo; žmogus esąs lygus žmogui; nevienodas turtų padaliji- 
mas esanti neteisybė; iš jos kyląs vienų skurdas, kitų prabanga; esą reika- 
linga panaikinti per didelis turto skirtumas, visiems būsią gana; įvyksianti 
ramybė žemėje; visi būsią „draugai“... 

Nei vienas teisingumas, nei pats vienas gailestingumas visai nepaša- 
lins neturto; tiktai krikščioniškoji meilė, paremta tikra teisybe, įgyvendinta 
kaip asmeniniame, taip ir visuomenės gyvenime, verkiančiam nušluostys 
ašaras, alkaną papenės, pliką pridengs, ligonį aplankys... 


Nėra jokios abejonės, kad krikščioniškas gailestingumas labai daug 
yra prisidėjęs mažinti žmonių kančioms, šalinti skurdui. Kur tik klestėjo 
ir kada tiktai žydėjo Kristaus mokslas, ten visados žmonės nepamiršdavo 
neturtėlių. Apie pirmąją krikščionių parapiją skaitome Apaštalų darbuose, 
joje nebuvę stokojančių, nes tikinčiųjų daugybė buvusi vienos širdies ir 
vienos sielos, vieni kitus šelpdavę (ž7.4,32-35). 

Kristaus tikybos priedangoje ilgainiui radosi visokių prieglaudų: našlai- 
čiams, pavargėliams, paliegėliams; atsirado vienuolių, kurie pasišventė nelai- 
mingiems tarnauti. Niekad vargšams nebuvo taip gera, kaip viduriniais am- 
žiais, gilaus tikėjimo laikais; tuokart apsupta neturtėliai per daug didele globa; 
tai davė progos dykaduoniams gausėti, piktam panaudoti gerą žmonių širdį. 

Vėliau sugalvota net elgetų brolija; įsisteigė ją „visi neturtingi žmonės, 
renką išmaldą, luoši, akli bei kiti“... Keturis sykius metuose darydavo su- 
sirinkimus; kas be rimtos priežasties neateidavo, turėdavo mokėti baudos 
du svaru vaško. Elgeta, užtikęs narį - ligonį, jo naudai elgetavo aštuonias 
dienas ar davė du šilingus; už mirusį kiekvienas kalbėjo 15 „Tėve mūsų“ 
ir 15 „Sveika, Marija“. į 

Ir šiandien mums reikia labdarybės draugijų. Bet vieno gailestingu- 
mo negana pašalinti neturtui, kurs bujoja miestuose, miesteliuose, net so- 

džiuose. Artimo meilės darbai priklauso nuo geros širdies. Jei labdarybė 
turėtų papildyti dabarties trūkumus, tai reikėtų laukti, kad visi turtinges- 
nieji atiduos beturčiams šelpti visa, kas jiems atlieka. 

Bet ar to kada nors sulauksime? Pagaliaus tai prieštarautų žmogaus 
- vertei, kad sveiki, galį dirbti asmens gyventų iš kitų malonės. „Savo veido 
prakaite tu valgysi duoną“ (Prad. 3,19) - yra Sutvėrėjo įsakymas, duotas 
kiekvienam žmogui. Gailestingumas turi ten veikti, kur jokiu būdu negali 
žmogus verstis uždarbiavimu, kaip mažatvėje, ligoje, senatvėje... 

Ištiks ką nelaimė, tenka naudotis pašalpa; bet sveikiems, galintiems 
uždarbiauti, neprivalu stokoti maisto; elgetos duona turi būti vien išimtis; 
darbo žmogus turi gyventi ne iš svetimos malonės, o iš savo uždarbio. 
Paprasta priemonė pragyventi — tai darbas. Dėl to šv. Povilas sako: „Kas 
nenori dirbti, tegul ir nevalgo“ (II Tes. 3,10). 

Senovėje pagonių idealas buvo kuo mažiausia dirbti; jie iš valdžios reika- 
laudavo „duonos ir žaidimų“. Dabar šiaurės Lietuvą ištikus nederliui darbš- 
tūs žmonės katalikai ne tiek prašo duonos, kiek darbo reikalauja, ūkininkai 
ieško paskolos. Darbštuolis nori gyventi ne išmalda, bet stengiasi užsidirbti, 
nes uždirbtas maistas gardesnis, o „verkia duona, veltui valgoma“. 

Šią dieną visuomenėje yra tokių skylių, pro kurias iš darbo žmogaus 
kišenės kartais paskutinis skatikas lenda turtuolio maišan: žemės vaisiai — 
pigūs, o pirkiniai - brangūs; grūdai, ypač rugiai ir kviečiai, pigiai kainoja- 
mi, o miltai ir duona - per brangiai; gyvulių kainos žemos, o mėsos - aukš- 
tos. Nuošimčiai dedant pinigus nemaži, bet skolinant - per dideli... 

Kol tos ir tolygios nelygybės nebus pašalintos, labdarybė, nors kažin 
kaip išplėsta, nedaug tepadės. Vienas vyskupas yra pasakęs apie kapita- 
listus: „Jeigu jie norėtų atiduoti vargšams, ką jiems yra kalti sulig tikra 
teisybe, tai sumos, taip gautos, būtų daug didesnės už visas labdarybei 
aukas, drauge paimtas“ (Bagshawe, Notingamo v.) 


Žmonės nieko taip nereikalauja, kaip teisybės; nieko taip nekenčia, 
kaip neteisybės; labiausiai, kai neteisingumas gresia jiems atimti kasdieni- 
nę duoną. Dėl to Šv. Tėvas Leonas XIII kaip vaistą nuo šių dienų negalavi- 
mų pataria teisybę. Išreiškė tai taip reikšmingais žodžiais, kad aš negaliu 
susilaikyti jų nepakartojęs (Rerum nov.). 

„Visos religijos tiesos, kurių globėja ir aiškintoja yra Bažnyčia, labai gali 
sutaikinti ir suvienyti turtuolius ir biednuosius, būtent primindama abiem 

luomanm jų savitarpio priedermes, kurios iš teisybės seka. Iš tų jų prieder- 
mių darbininkus ir biednuosius liečia šitos. Pilnai ir ištikimai atidirbti tą, 
kas pasižadėta laisvu noru ir teisinga sutartimi: darbdavio neskausti, nei 
jam pačiam, nei jojo turtams nekenkti. Ginant savo reikalus, susilaikyti 
nuo prievartos ir niekuomet nekelti maišto; nesusidėti su nedorėliais, kurie 
tyčiomis daro didelių be jokio saiko prižadų, nes iš to kyla tik bereikalingas 
užsivylimas ir turtų sunaikinimas. 

Turtuoliai gi ir darbdaviai privalo nelaikyti darbininkų vergų vieto- 
je... Nevalia apkrauti darbu daugiau, negu jų sveikata pakelia, nė duoti 
tokio darbo, kurs netinka dirbančio amžiui ar jo lyčiai. Bet visų didžiausia 
darbdavių priedermė - tai duoti kiekvienam tai, kas jam teisingai pridera 
gauti... Nei Dievo įsakymai, nei žmonių įstatymai neleidžia spausti reika- 
laujančių savo naudos dėlei ir naudotis jų vargais savo pralobimui. Nu- 
sukti gi prideramo atlyginimo - tai sunkiausias nusikaltimas, kurs šaukia 
dangaus keršto. „Štai... jūsų darbininkų užmokestis, kurs jūsų užlaikytas, 
šaukia; ir jų šauksmas pasiekė kareivijų Viešpaties ausis“ (Jok. 5,4). 

Pagaliau turtuoliai turi stropiai vengti, kad nei prievarta, nei sukty- 
bėmis, nei visokiomis kitomis spekuliacijos priemonėmis neatimtų iš bie- 
dnų to, ką jie yra susitaupę, tuo labiau kad jie neganėtinai teapginti nuo 
skriaudų ir neteisybės; jų nuosavybė, juo ji menkesnė, juo nepaliečiamesnė 
būti privalo. Aykmi vien šituos dėsnius, būtų galima p: šio ginčo 
priežastis ir opumas“. 

Štai kokios yra pareigos, kurias uždeda krikščioniškasis teisingumas. 
Tačiau ir teisybė pati viena nesutaikins kovojančių klasių. Teisingumas, 
nors ir pirmoji santaikos sąlyga, tačiau žmonių tarp savęs nejungia; vei- 
kiau skiria, nors sako: Čia baigiasi mano dirva, ten tavo laukas prasideda, 
va - ežia, neperark! 

Teisingumas - šalta dorybė. Ji nurodo, kas mano, kas tavo. Jinai sako: 
Savo nepaleisk, kito nenorėk; šito neliesk, nuskriausi, mokėsi baudą, eisi 
kalėjiman... Teisybė nesako: Gyvenkim broliškai; padėkime vienas kitam, 
kai vargas ką prispaus. 

Teisingumas nevienija širdžių. Jei tau kitas atiduoda, kas tau priklauso, 
tai nejunti jokio dėkingumo, nes sakai sau: Turėjo duoti, kitaip darydamas 
būtų blogas žmogus; būčiau privertęs jį grąžinti... Bet kai nelaimėje ateina 
tau kas su pagalba, tada pavergia tavo širdį, nes matai, kad tave myli. 

Teisybė neįstengs visko padaryti, nes nemokės taip žemės turtą pa- 
dalyti, kad kiekvienas turėtų tiek, kiek jam reikalinga ir būtų aprūpintas 
ligoje, nelaimėse. Per daug įvairus žmogaus likimas, kad ribotu savo protu 

galėtumėm visa pramatyti. Gyvenimas turėtų būti tvarkomas teisybe ir 
meile. 

Tiesa, įstatymai gali sumažinti tarpą, kursai skiria turtingus nuo varg- 
šų; bet dažnai esti, kad žmonės, ar tai savo kalte, ar dėl netikėtų smūgių, 
- įpuola skurdan; iš jo tegali mus gelbėti jautrioji artimo širdis. Nuoširdi 
meilė švelnina teisybės griežtumą. Taip, anot psalmininko: „Pasigailėjimas 
ir ištikimybė susitinka; teisybė ir ramybė bučiuojasi“ (84,11). 


Tikroji ramybė daugiau pareina nuo meilės, kaip nuo teisingumo. Vi- 
suomenėje negalima visiškai pašalinti neturto, nes yra blogos valios žmo- 
nių, kurie patys save stumia vargan ir be kaltės ne sykį staigios nelaimės 
kai ką parbloškia. Dėl to Kristus yra pasakęs: „Beturčių jūs visuomet turite 
su savim“ (Mt. 26,11). 

Bet skurdas ne taip plačiai bujotų, jei žmonės turėtų daugiau meilės 
ir teisybės. Į tuos santykius, kuriuose šiandien gyvename, atvedė mus tai, 
kad pamiršome Viešpaties įsakymą: „Mylėk savo artimą, kaip patsai save“. 
„Nedaryk to kitam, kas tau nemiela“. 

Mūsų laikais yra skriaudų, šaukiančių dangaus keršto. Nors nežinau, 
kaip būtų sakoma, tačiau nebus geriau, kol žmonės neturės gailestingumo 
ir teisingumo, kol kiekvienas nepanorės atiduoti kitam, kas jam priklauso, 
kol nepasiryš mažinti kitų skurdo, kol nejaus daugiau širdies artimui. 

Didžiausias priekaištas, kurs daromas žmogui, tai kad jis beširdis, šal- 
tas kaip ledas, kietas it akmuo. Žmonių širdims suminkštinti reikia turėti 
atmerktas akis kitų skurdui, matyti, kas aplink darosi. Nenugręžkit akių 
nuo žmonių, prisidengusių skarmalais, žiūrėkit į drebančius nuo šal- 
čio, įsižiūrėkit į veidus, išblyškusius nuo skurdo, įdubusius skruostus iš 
bado. 

Neužsikimškit ausų dejavimams nusiminusių gimdytojų, kurie nebe- 
žino, kaip išmaitinti skaitlingesnę šeimynėlę; įsiklausykite į vaikų aima- 
navimus, kuriems kartais stinga net juodos duonos plutos. Paklausykite 
sielvartavimų ligonio, kurs purvinoje lūšnoje dūsta, iš niekur negaudamas 
pagalbos. 

Ypač turtingiesiems būtina susiartinti su neturtėliais; be to niekad ne- 
turės supratimo, kiek širdį veriančio vargo yra žmonėse, nes „sotus alka- 
no nenumano“. Kiekvienas žmogus turėtų jausti, ką kitam skauda, kad 
kiek galėdamas nuramintų aimanuojantį. Nėra nė vieno žmogaus, kurs 

negalėtų kokiu nors būdu artimui padėti, jei turi širdies, mato ir girdi, ko 
kitam stinga. 

Kiekvienas, jei tik turi geros valios, ar jis ūkininkas, ar darbininkas, ar 
ponas, ar tarnas, ar kunigas, ar valdininkas, pradedant mažiausio valsčiaus 
viršaičiu, baigiant vyriausybės atstovais, turi prisidėti prie to, kad nebūtų 
nei vieno naudotojo, nei vieno naudojamo, kad būtų pašalintos pirma ne- 
teisybės, o paskui žiūrima, kur dar yra vietos gailestingumui. 

Niekam neleista raminti savęs gailestingais darbais, kurie tam sykiui 
gydo žaizdas, bet nenaikina ligos priežasties. Tai ypač turėtų atminti vi- 
suomenės viršūnės, žinodamos priežodį, kad „teisybė kelia tautą“; jų par- 
eiga, kad teisingumas visiems lygiai būtų taikomas, kad būtų apsaugota 
ne tiktai nuosavybė, bet ir pragyvenimas, sveikata, darbo pajėga, nedarbas 
būtų globojamas. 


Kiekviena labdarybė neprivalo būti vien elgetų šelpimas, bet turi šalin- 
ti skurdo priežastis, padėti ne tik tam sykiui, bet ir ateičiai; ypač ji turi do- 
riškai pakelti vargšą, kad jis vėl pasidarytų savistovis darbo žmogus. Dėl 
to nepaprastos reikšmės turi sutvarkyta bažnytinė neturtėlių globa. Reikia 
būtinai, kad visose parapijose, didelėse, ar mažose, būtų organizuojama 
labdarybė, kad tikėjimo bendrumas virstų meilės sąjunga. 

Šiandien visi sutartinai kalba, kad svarbiausias dabar Bažnyčios dar- 
bas stiprinti parapijos gyvenimą. Reikia visomis pajėgomis darbuotis, kad 
mūsų parapijos nebūtų vien tam tikras žmonių skaičius, kurio vienybė 
baigiasi šventadienio pamaldomis, bet kad jos būtų bendrumas krikščio- 
niškų brolių ir seserų, kurių vieni su kitais drauge gyvena, vieni su kitais 
drauge dirba, vieni kitiems reikale padeda... 

Kas dabartės ne vieną taip traukia prie socialistų ir komunistų? Kad 
ten siūloma ir viliasi rasiąs bendruomenę, o parapijoje to stoka. Ugdyti 
parapijos bendrumui greta gražių iškilmingų pamaldų, turiningų rimtų 
pamokslų, šventų sakramentų labai svarbu - bažnytinė labdarybė, kaip tat 
yra buvę senais ir viduriniais krikščionybės amžiais, ką yra panaikinusios 
naujųjų laikų laisvės. 

Parapijos labdarybė parodo žmonių dievotumą darbais, o darbas, ki- 
lęs iš pamaldumo, gaivina tikėjimą. „Tikras ir nesuteptas pamaldumas... 
yra toks: lankyti našlaičius ir našles jų sielvarte“ (Jok. 1,27). Labdarybėje 
stokojantis patiria, kad priklauso bendruomenei, kuri jam padeda. „Jei 

brolis ir sesuo būtų pliki ir stigtų jiems kasdieninio išlaikymo, ir kas nors 
iš jūsų sakytų jiems: eikite ramybėje... bet neduotumėte jiems, ko kūnui 
reikia, ką tai padės? Taip ir tikėjimas, jei jis neturėtų darbų, yra pats savyje 
miręs“ (Jok. 2,15-17). 
| Tenka pažymėti, kad šiandien Bažnyčia darbuojasi tarp visuomenės, 
ne sykį jau nenoromis klausančios jos balso, kartais nuo jos nutolusių, net 
prieš ją nusistačiusių žmonių tarpe. Kaip juos sugrąžinti prie Bažnyčios 
drausmės? Bažnyčios mokslas „yra naudingas mokyti, sudrausti, patai- 
syti, auklėti teisybėje, kad ... žmogus būtų tobulas, tinkamas kiekvienam 
geram darbui“ (II Tim. 3,16). 

Bet kas turi taisyti kelią Bažnyčios balsui, kad jo klausytų? Ne kas kitas, 
kaip tai, kas jam parengė takus, kai Bažnyčia stovėjo pagonių akivaizdoje: 
Meilės galybė. Bažnyčia vėl turėtų virsti pasaulyje meilės pajėga; kitaip ji 
nebebus galia, viešpataujanti žmonėms. 

Ačiū Dievui, Bažnyčioje yra daug meilės, bet ji susilpninta. Daroma 
daug, bet darbas neturi aiškaus plano; dėl to stinga įtakos, neteikia tos 
palaimos, kurios turėtų duoti. Ne vis tiek, kas padeda stokojančiam: jei jį 
sušelps kokia draugija, bus jai dėkingas; jeigu jam bus duota pašalpa per 
Bažnyčią, tai bus užmegztas meilės ryšys tarp jo ir Bažnyčios. 

Kiek pajėgų ir lėšų eikvojama be žymesnės naudos; jos suvartotos 
tam tikroje vietoje ir kitokiu būdu galėtų vesti gausių vaisių. Svarbiausia 
priemonė - gerai sutvarkyta bažnytinė labdarybė; ji aukščiausias laipsnis 
visų labdarybės darbų; prie jos mes turime grįžti: atstatyti, ką nepalankios 
aplinkybės buvo sugriovusios. 


Pradžia jau padaryta. Pernai vasarą Vyskupijos dekanų konferencija, 
man vadovaujant, yra nutarusi: „Kiekvienoje parapijoje, kur nėra kitos 
katalikiškos organizacijos vargšams šelpti, steigtinas Šv. Vincento A Paulo 
draugijos skyrius; susidėjus kelioms parapijoms, statyti didesnėse vietose vie- 
nur vaikams, kitur seniems prieglaudas; kol jų nėra, šelpti vargšus namuose, 
apgyvendinant šeimynose; kol nėra pilno elgetų aprūpinimo ir elgetavimas 
nepanaikintas, duoti leidimus elgetauti... tokiems vargšams, kurių draugijos 
neišsigali šelpti. Taip bent dalinai bus nusikratyta elgetų profesionalų“. 

Reikia pasakyti, kad pas mus elgetaujančių labai daug, ne vienas tūks- 
tantis. Mūsų žmonės, ypač moterys, nesupranta dykaduonių žalos ir šel- 
pia, nesigailėdamos bent duonos griežinio. Niekas neklausia savęs, kiek 

reikia maisto, kad tokia elgetų kariuomenė diena iš dienos galėtų pramisti 
ir kas jį turi uždirbti. 

Tie duonos gamintojai - tai mūsų sodiečiai, kurie velka sodžiaus ir mies- 
to naštą. Jei miestas brangiau moka darbininkams ar gausiau šelpia elgetas, 
tai sumoka miestui kaimas. Taigi mūsų krašto netvarkus elgetavimas, tai 
naudojimas kaimiečių, kurie nežiūri aštuonių valandų darbo dienos. 

Per daug nuolaidus žiūrėjimas į pavargėlių globojimą yra žalingas 
mūsų kraštui. Apie sveikus elgetas negali būti nė kalbos: jie gali save iš- 
laikyti savo darbu. Reikia tik žiūrėti, kad galį dirbti turėtų darbo ir norėtų 
darbuotis. Juo daugiau bus uolių darbininkų, juo mažiau tebus tinginių, 
dykaduonių, juo turtingesnė bus šalis. 

Privalu išmintingai elgtis: negalima be atodairos šelpti, kas tik akysna 
lenda, bet vien palaikyti tuos, kurie pašalpos reikalingi. Ne sykį žmonės 
mano, kad nuodėmė neduoti prašančiam, o nepagalvoja, kad nusidėjimas 
tam, kas be reikalo elgetauja, net gali būti kaltė to gailiaširdžio, kurs apga- 
vikų amatui pataikauja. 

Taip be jokios tvarkos šelpiant atsirado elgetų luomas; tie profesiona- 
lai, galėdami dirbti ar pragyventi prie vaikų, bastosi po visą kraštą, renka 
visa, ko tik gali gauti, o paskui lengvai praleidžia... Žinokite, jog dvejopa 
blogybė duoti dykaduoniams, nes taip didiname paplitusį elgetavimą ir 
skriaudžiame tikrus vargšus. 

Sodžiuose lengviau susekti, kas vertas išmaldos; miestuose yra kiek 
sunkiau, nes jie yra didesni; elgetų atvyksta net geležinkeliais iš kitur pi- 
nigų pasirinkti. Dėl to reikia geros organizacijos, kad niekas nedavinėtų 
išmaldos kam pakliuvo; kad gailestingi žmonės susitartų tarp savęs ką 
šelpti ir kaip jam padėti. Kituose kraštuose labdarybės draugijos išgydė 
visuomenę nuo elgetavimo. 


Tai svarbiausi nurodymai, kuriais reikia vadovautis kiekvienam, kas ti- 
krai nori, kad brangioje mūsų Lietuvoje prašvistų geresnė gadynė ir šviestų 
visiems laimingesnės amžinasties viltis. Reikalingiems „iš savo lobio duok 
išmaldas ir nenukreipk savo veido nė nuo vieno beturčio; nes taip atsitiks, 
kad ir nuo tavęs nebus nukreiptas Viešpaties veidas. Kaip galėsi, taip būk 
gailestingas. Jei turėsi daug, duok apsčiai; jei turėsi maža, noriai rūpinkis 
suteikti maža... Išmalda bus visiems ją duodantiems didis pasitikėjimas 
Aukščiausiojo Dievo akivaizdoje“ (Tob. 47-12). 

Todėl apaštalas vyskupui Timotiejui liepia: „Šio pasaulio turtingiesiems 
įsakyk... gera daryti, būti turtingiems gerais darbais, noromis duoti, da- 
lintis“ (I Tim. 6,17-18). „Žinoma, niekas neverčiamas kitiems duoti to, kas 
būtinai jam pačiam ar šeimai yra reikalinga; net nėra priverstas atiduoti tai, 
ko reikalingas savo paties asmeniui tinkamai išlaikyti, nes niekas negali būti 
verčiamas gyventi neatitinkamai. Bet jeigu yra patenkinta, randasi prieder- 
mė šelpti vargšus iš to, kas lieka. „Iš to kas lieka, duokite išmaldos“. 

„Išskyrus didžiausį reikalą, tai daryti ne teisingumo, bet krikščioniš- 
kos meilės priedermė, kurios reikalauti per teismą, žinoma, nėra teisinga. 
Bet žmonių įstatus ir sprendimus viršija mūsų Viešpaties Jėzaus Kristaus 
įstatymas ir sprendimas. O jis įvairiausiais būdais remia paprotį gausin- 
gai davinėti vargšams: „Laimingiau yra duoti, negu imti“. Užtat duotą 
ar atsakytą biedniems pašalpą Kristus laikys lyg Jam pačiam suteiktą ar 
atsakytą. „Tiek, kiek padarėte vienam iš tų mažiausių mano brolių, man 
padarėte“ (Rer. nov.). 

Paskučiausioje dienoje dangiškasis Teisėjas tars: „Eikite, mano Tėvo 
palaimintieji, paveldėkite jums nuo pasaulio įkūrimo prirengtą karalystę. 
Nes aš buvau išalkęs, ir jūs mane pavalgydinote; buvau ištroškęs, ir jūs 
mane pagirdėte; buvau svečias, ir jūs mane priėmėte; buvau nuogas, ir 
jūs mane pridengėte; ligonis, ir jūs mane aplankėte; buvau kalėjime, ir jūs 
atėjote pas mane. 

Tuomet teisieji jam atsakys ir tars: Viešpatie, kada mes tave matėme 
alkaną ir tave valgydinome; trokštantį ir tave girdėme? Kada mes tave 
matėme svečią ir tave priėmėrne, ar nuogą ir tave pridengėme? Arba kada 
mes tave matėme ligonį ar kalėjime, ir atėjome pas tave? 

Ir atsakydamas Karalius jiems tars: Iš tikrųjų sakau jums, kiek kartų 
jūs tai padarėte vienam šitų mažiausiųjų mano brolių, man padarėte“ (Mt. 
25,34—40). Amen. 


Panevėžys, 1929 m. sausio 25 d 


8. 


LIETUVIŠKAS ŽODIS 


Nuslopinusi 1863 metų maištą, didžiulė Rusija, norėdama Lietuvą su- 
rusinti, net supravoslavinti, buvo uždraudusi spausdinti lietuvišką žodį, 
net maldų knygas; jų vieton bruko raštus, išleistus rusų raidėmis. 


428 Vysk. KAZIMIERAS PALTAROKAS 


Kilnios dvasios žmonės sušuko pranašiškais vyskupo Baranausko žo- 
džiais: „Kad tu, gude, nesulauktum, nebus, kaip tu nori, bus, kaip Dievas 
duos, ne tavo priesakai nedori“. 

Prasidėjo grumtynės, kurios tęsėsi beveik keturias dešimtis metų. Vys- 
kupas Valančius pirmas ėmė spausdinti savus raštus už rubežiaus, gabeno 
Lietuvon ir dalino juos savo dieceziečiams. 

Jo raginami kunigai vieni rašė knygeles, antri slapčia platino jas žmo- 
nėse, treti, pridarę klebonijos langus, mokė jaunuomenę skaityti, ketvirti 
dalino užaugusiems rašymo pavyzdžius... 

Pradėjo brėkšti „Aušra“, sugaudė „Varpas“, nušvito „Kryžius“, atsira- 
do „Tėvynės sargas“... Paplito knygos, sujudo knygnešiai, sukruto kaimų 
davatkos - daraktorkos, kurios sukūrė „Lietuvos mokyklą“. 

Persekiojami, baudžiami drąsinosi save: „Neįveiksi, sūnau šiaurės, 
mūsų širdys tvirtos“... Pasigirdo naujas šūkis: „Petys gi į petį, na vyrai, kas 
gali, sustoję į darbą už mylimą šalį, prikelkime Lietuvą mūsų“... 

Maskolių valdžia pamatė nebenumalšinsianti dvasios sukilimo; neat- 
siekusi savo tikslų, kad Lietuva paliktų ir tamsi, ir juoda, 1904 m. pasidavė 
ir grąžino mums spaudą savame krašte. 

Žmonės, išsiilgę laisvų spausdintų raštų, tuo labiau juos skaitė. Per 
kelerius metus prispausdinome knygų tiek, kiek buvo išleista per kelis 
šimtus metų prieš atgausiant spaudą. 

Vos praslinko keliolika metų, spauda taip sukėlė tautišką lietuvių są- 
monę, kad nebesitenkinome buvę svetimų rūmų įnamiais, atstatėme sa- 
vąją valstybę, prikėlėme Lietuvą mūsų... | 

Pernai iškilmingai šventėme atstatytos Lietuvos dešimties metų gyva- 
vimo sukaktį. Kaip šit atėjo susigrąžintos savos lietuviškos spaudos jubi- 
liejus, gimtosios knygos šventė. 

Septintą gegužės dieną sueina lygiai dvidešimt penkeri metai, kai di- 
delių Bažnyčios ir tautos pastangų dėka žlugo visi rusų priesakai nedori, 
draudusieji mums lietuviškas raides. 

Turime ypač pasidžiaugti, kad, kaip kovose už spaudos laisvę ir tė- 
vynės nepriklausomybę, taip knygų bei laikraščių leidime ir platinime 
priešakyje buvo ir tebestovi katalikai... 

Bet negana gėrėtis nuveiktais darbais. Negalima snapsoti, sudėjus ran- 
kas. Kaip savu laiku a.a. vyskupas Motiejus, aš tose sukaktuvėse raginu 
visus nepamiršti „spaudos apaštalų“ pareigos. 

Kadangi „ne tas, kurs sodina, yra šis tas, ir ne kurs laisto, bet kursai duo- 
da augimą, Dievas“ (I Kor. 3,7), melskime Viešpatį, kad sergėtų mus nuo 

blogų raštų pavojaus, saugokimės neutralios spaudos, kuri kaip skerspūtis 
paraližuoja kilniausį žmogaus jausmą. 

Jei norime gyvuoti laisvi, turime palaikyti savyje tokią nuotaiką, kuri 
teikia mums viršžemiškos laimės, dėti gyvenimo pagrindan idealą, kurs 
kilnina sielas ir mokina pasiaukoti. Neleiskime slopinti šventos tikybos, 
mūsų tautos alsavimo. 

D.G.kunigai sekmadienį, 5 gegužės iš sakyklos perskaitys parapijiečiams 
šitą laišką, o jubiliejaus dieną susirinkusiems bažnyčion atlaikys šv. Mišias ir at- 
giedos džiaugsmo himną „Te Deum laudamus“ su padėkos maldomis. Amen. 


Panevėžys, 1929.IV.17. 


g: 


BRANGŪUS DUSETIŠKIAI! 


Sausio 13 d. sueina 400 metų nuo Dusetų parapijos įsteigimo. Dėkinga 
širdimi atsimindamas tą malonų priėmimą, kurį turėjau pas Jus trejetas 
metų atgal, negaliu susilaikyti, nepasveikinęs Jūsų, netaręs Jums keleto 
žodžių taip iškilmingoje dusetiškiams dienoje, kaip keturių šimtų metų 
sukakties Dusetų bažnyčios ir parapijos. 

Pirmą bažnyčią Jums pastatė 1530 m. kunigaikštis Jonas Radvilas, didysis 
Lietuvos maršalka. Įsteigimo dokumentuose jis rašo, statęs bažnyčią vadovau- 
damasis vien dievotumu. Todėl minint šitokį didelį laikotarpį, pravartu atsi- 
dusti už šv. Atminimo fundatorių, mesti žvilgsnį atgal ir pažiūrėti, ar kilnūs jo 
norai pildėsi praeityje ir ar tebevyksta dabartyje dusetiškių gyvenime. 

Trumpas žmogaus gyvenimas, palyginus jį su šimtmečiais, ypač ne- 
žinant nei dienos, nei valandos, kada Viešpats pasibels į žemės klajū- 
no duris. Vos vienas iš šimto tūkstančių žmonių tesulaukia šimto metų, 
o žmonijos pusė išmiršta ligi 17 amžiaus metų. Taigi suskaitykite, jei galite, 
kiek per tuos keturis šimtus metų Dusetų parapijoje gyveno žmonių, kiek 
Jūsų artimųjų per tą laiką gulė karstan. 

Kas besuskaitys, kad jų niekas neatsimena, net metrikų knygos ne vi- 
sos išsilaikė. Visų vardai tesurašyti amžinatvės knygoje. Be abejo, Dusetų 
bažnyčia per taip ilgą laiką išauklėjo tūkstančius žmonių gerais katalikais, 
tūkstančius nuvedė dangaus karalystėn. Buvusių Dusetų parapijiečių mal- 
dingumą nuo seno liudija dievoti papročiai, kuriuos visi tebeatsimename, 
nors ne visi beužlaikote. 

Žinau gerai esant Jūsų parapijoje labai daug maldingų žmonių; mačiau 
tai pats savo akimis, lankydamas Dusetas. Bet su dideliu širdies skausmu 
girdžiu esančios dusetiškiuose paplitusios moderniosios ydos: nesiže- 
gnojimas, poterių nekalbėjimas, nepasninkavimas, girtavimas, pamaldų 
nelankymas, velykinės apleidimas, nekaltybės mažas vertinimas, sveti- 
mos nuosavybės negerbimas, blogų raštų skaitymas, katalikiškųjų orga- 
nizacijų vengimas... Visi tie darbai nesutaikomi su bažnyčios statytojo 
intencijomis. 

Taip minėtinoje, kaip 400 metų parapijos gyvavimo, dienoje pagalvoki- 
te visi, kiek nutolote nuo fundatoriaus minties: ugdyti dievotumą žmonių 
tarpe. Supratę, kad nukrypote nuo Bažnyčios norų, nutarkite grįžti atgal. 
Atsiminkite, kad negyvensime su saule, reikės anksčiau gulti karstan, 
negu tikimės, ir atsakyti teisingame Dievo teisme už savo mintis, žodžius, 
darbus ir apsileidimus. 

Nuo jubiliejaus dienos visi dusetiškiai turi pasidaryti vėl dievota pa- 
rapija, kaip kad buvus pirmiau. Svarbiausia tam sąlyga, kad Kristus ka- 
raliautų dusetiškių tarpe, kad Jo Sostas būtų pastatytas ant trijų laipsnių: 
maldos, darbo ir pasiaukojimo. Viešpaties garbei, žmonių naudai, kad Dievo 
ir Bažnyčios įsakymų laikymas vyrautų ne tik šventadieniame, bet ir kas- 
dieniame, ne tik šeimų, bet ir visuomenės gyvenime. 

Taigi, kas turi kataliko vardą, turi katalikiškai gyventi: kasdien privalo 
melstis, darbuotis, šventadieniais lankyti bažnyčią, kartkartėmis eiti Šv. Sa- 
kramentų, ypač Velykinės neapleisti. Sekmadieniai, daugėjant pasauli- 
nėms pramogoms, kaskart labiau nustoja bažnytinės reikšmės; visiems 
turi būti žinoma, kad bendros pamaldos su pamokslu yra svarbiausias 
šventadienio reikalas. 

Tačiau šventadienį veltui sakomas pamokslas, jei jo nedaug kas te- 
klausys, ypač jeigu per savaitę skaitomas laisvamaniškas ar bedieviškas 
laikraštis. Šių dienų Žmogui geri raštai turi būti dvasios maistas, nes „ŽmMo- 
gus yra gyvas ne viena duona, bet kiekvienu žodžiu, kurs išeina iš Dievo 
burnos“ (Mt. 4,4). Katalikai turi skaityti katalikiškus laikraščius. 

Mums vis dar stinga visuomeniško supratimo: katalikas negali pri- 
klausyti prie nekatalikiškų draugijų... Pažiūrėkite savame tarpe, ar pama- 
tysite nors vieną laisvamanį katalikiškose draugijose. Tai nurodymas, kad 
mes neturime dėtis prie jų organizacijų. Katalikai turi spiestis krūvon su 
katalikais, kad stipresni būtų spirtis prieš bedievius. 

„Atsinaujinkite savo išmanymo dvasia“ (Ef. 4,23). Kaip būtų gražu, jei 
apie dusetiškius galima būtų pasakyti, kaip Apaštalų darbuose skaitome 

apie pirmuosius krikščionis: „Jie laikėsi apaštalų mokslo, bendro duonos 
laužymo ir maldų... 

Visi tikintieji laikėsi drauge ir turėjo visa bendra. Lobį ir turtus jie par- 
duodavo ir iš to dalijo visiems, kaip kiekvienam buvo privalu. Taip pat 
kasdien pasilikdavo vienširdžiai šventykloje.., garbino Dievą ir turėjo ma- 
lonės pas visus žmones“ (Apd. 2,42—47). 

Tai yra didžiausias mano linkėjimas; tai yra svarbiausias Jūsų visų rei- 
kalas. Tuo tikšlu siunčiu Jums, dusetiškiai, Ganytojo laiminimą ir sveikinimą. 
„Visokios malonės Dievas, kurs mus pavadino į savo amžinąją garbę Kristuje 
Jėzuje, pats jus, truputį kentėjusius, patobulins, sustiprins ir patvirtins. Jam 
„ garbė ir viešpatavimas per amžių amžius. Amen“ (I Petr. 5,10-11). 


Panevėžys, 1930.1.2 


10. 


KATALIKIŠKAS AUKLĖJIMAS 


Apaštalas šv. Jonas savo Evangelijoje aprašo ypatingą įvykį: Nikode- 
mas - „mokytojas Izraelyje“ atvyko pas Kristų nakčia, nes bijojo Sine- 
driono keršto. Jėzus pašventė nakties poilsį, mokydamas jį atgimimo iš 
Šventosios Dvasios. Turėjo tai būti nepaprasta pamoka; po jos Nikodemas 
išpažino: „Rabbi! Mes žinome, kad tu atėjai nuo Dievo, kaip mokytojas“ 
(3,2). Ir paskui be baimės prisipažino net prie nukryžiuoto Kristaus. 

Povilas Kelleris savo raštuose leidžia senai mokyklos knygyno spintai 
pasakoti savo pergyvenimus. Sakosi, mačiusi mokytoją, kurs gyvenimo 
sunkenybėse glausdavęsis prie jos; bet, tik pažvelgęs į kryžių ant sienos, 
atsigaudavęs. Nesuprantu, taria spinta: juk kryžius padirbtas iš medžio, 
kaip ir aš; tačiau pažvelgimas į Nukryžiuotąjį liepia užmiršti vargus. 

Didysis auklėtojas, tikybinių mokyklų steigėjas šv. Juozapas Kalasantas 
paveiksluose yra vaizduojamas viena ranka vaiku vedinas, antrąja kryžiumi 
nešinas. Vaikas ir kryžius, tai perlas ir deimantas kataliko mokytojo rankose, 
didžiausias jo mokyklos turtas, šeimos brangenybė, bažnyčios šventenybė. 

Visą praeitą šimtmetį laisvamanių buvo veikiama supasaulinti moky- 
kloms, jaunimui atpalaiduoti nuo tikybos įtakos. To vaisius buvo visuoti- 
nis dvasios skurdas, didžiausias mokinių sugedimas. Reikia, kad mokykla 
skiepytų katalikiškas pažiūras, kad mokytojai būtų tikį žmonės, kad kata- 
likų vaikus auklėtų katalikai. 

„Kas panaikintų vieną šitų mažiausių paliepimų ir taip mokytų žmo- 
nes, bus vadinamas mažiausias... o kas jį laikys ir mokys, tas bus vadina- 
mas didis dangaus karalystėje. Nes aš sakau jums, jei jūsų teisybė nebus 
pilnesnė, kaip Rašto žinovų ir parisiejų, jūs nejeisite į dangaus karalystę“ 
(Mt.5,19-20). 

Neskaitoma, nerašoma, neskaičiuojama kitaip, ar mokytojas katalikas, 
ar ne. To nežiūrint, kas vaikus mokys, tikįs žmogus, ar netikėlis, mokiniai 
neišmoksią kitų raidžių, kaip tik — a, b, c; turėsią reikalo su tais pačiais 
skaitmenimis - vienas, du trys, keturi... 

Kam tad būtinai tikintis, konfesinis, katalikas mokytojas, kad visas jo 
darbas turįs būti bendras visiems, nekonfesinis? Bažnyčiai turį būti vis 
tiek, kas mokąs vaikus skaityti, rašyti, skaičiuoti... Ką mokytojas turįs teik- 
ti vaikams, tai esą nepriklausoma nuo bet kurios tikybos. To galįs mokyti 
kiekvienas mokytojas... 

Tokios ir panašios mintys kyla iš nesupratimo katalikybės, net ir viso- 
kio tikėjimo, tarytum tikyba būtų vienas mokymo dalykų greta dailyraš- 
čio, gimnastikos ir kitų. Ar gimnastikos mokytojas gražiai rašąs, ar ne, tai 
nesvarbu, nes tam esąs kitas mokytojas; kas kita dailyraščio mokytojui... 

Panašiai samprotaujama ryšyje su tikyba. Sakoma, kas čia svarbaus, 
ar gamtos mokytojas esąs katalikas, ar laisvamanis, ar bedievis? Tikybai 
dėstyti esąs kunigas; jis galįs aiškinti vaikams tikybą, kaip mokąs, kaip 
išmanąs; to niekas jam nedraudžiąs; tegul ir kitiems nekliudąs mokyti... 

Tikyba yra žmogui ar viskas, ar niekas. Ar neprivalo ji turėti vietos kitų 
mokslo dalykų tarpe, ar turi kiaurai permerkti visą mokymą. Tikyba, tas 
dangaus maistas, panašus „į raugą, kurį, anot Evangelijos, ėmė moteriškė 
ir įmaišė į tris saikelius miltų, kolei visa įrūgo“ (Mt. 13,33). 

Tikyba yra žmogaus santykis su Dievu. Jei to ryšio nėra, tai nesti jo- 
kios tikybos, jokio tikybinio mokymo, jokio patvaraus auklėjimo. Jeigu 
Sutvėrėjas ir sutvėrimas santykiauja, tada yra tikyba, tuokart ji apima visą 
žmogaus gyvenimą. 

Kas tad yra katalikui, kurs gyvena tikybos šviesoje, pasaulis? Tai 
nuostabus Dievo darbas, liudijąs apie Jo galybę, išmintį, gerumą... Juk 
tikintis kasdien išpažįsta: „Tikiu į Dievą Tėvą visagalį, dangaus ir žemės 
Sutvėrėją...“ 

Kas, kataliko supratimu, gamtos dėsniai? Tai nuo Sutvėrėjo priklau- 
somos pajėgos, kurioms Dievas leidžia veikti pagal nustatytą Jo tvarką, 
kaip Viešpaties išminčius Jam sako: „Tu sutvarkei visa, žiūrėdamas saiko 
ir skaičiaus, ir svarumo“ (Išm.11,21). 

Kam yra pasaulyje nesuskaitoma daugybė naugių, augmenų ir gyvių? 
Šventasis Raštas atsako: „Dievas sutvėrė žmogų... vyriškį ir moteriškę... 
juodu palaimino ir tarė: Veiskitės ir dauginkitės, ir pripildykit žemę, ir ją 
paverkite, ir viešpataukite ant jūros žuvų, ir ant dangaus paukščių, ir ant 
visų gyvulių“ (Pr. 1,27-28). 

Kas yra žmogus pagal mūsų tikybą? Nuostabus Dievo sutvėrimas dvie- 
jų, regimo ir neregimo, pasaulių tarpe, sudėtas iš dvasios ir kūno. Nustebęs 
psalmininkas šaukia: „Viešpatie... kas yra žmogus?.. Padarei jį mažą, ma- 
žesnį už angelus, garbe ir šlove apvainikavai ir pastatei jį ant savo rankų 
darbų“... (Ps. 8). 

Koks galutinis žmogaus tikslas? Dievą, savo Sutvėrėją, pažinti, mylė- 
ti visomis savo jėgomis, Jam ištikimai tarnauti, taip sau pelnytis amžiną 
laimę. Jis yra įsakęs: „Neturėk kitų dievų, tiktai mane vieną... Mylėk savo 
Viešpatį Dievą visa širdimi, visa siela, visu protu, visomis jėgomis, o arti- 
mą, kaip pats save...“ 

Kame žmogaus laimė, nepasiekiama žemėje? Tikroji laimė, ar nelaimė 
glūdi anapus kapo. Ten Dievas „atsilygins kiekvienam, žiūrėdamas jo darbų; 
būtent tiems, kurie ištverme geruose darbuose ieško garbės, išaukštinimo 
ir nemarumo, amžinuoju gyvenimų; tiems gi, kurie barningi, nepasiduoda 
tiesai ir laikosi neteisybės, rūstybe ir narsu“ (Rom. 2,6-8). 

Dabar klausimas, ar galima kitų dalykų mokyti nepriklausomai nuo 
tikybos, kad ir yra kunigas tikybai dėstyti? Tegu mokytojas puikiausiai 
išaiškins pasaulio sąstatą, žvaigždžių takus, gamtos dėsnius, o neminės vi- 
satos Leidėjo, paneigs mokinių akyse pirmąją tikėjimo tiesą: „Tikiu į Dievą 
Tėvą visagalį, dangaus ir žemės Sutvėrėją...“ 

Tegul aiškiausiai išdėstys žmogaus kūno sudėtį, bet nieko nepasakys 
apie sielą; tuo panaikins esminį skirtumą tarp žmogaus ir beždžionės, 
sunaikins laisvės, atlyginimo ir bausmės pagrindą. Pats dvasios nutylėji- 
mas bus pasikėsinimas prieš amžiną žmogaus gyvenimą. Retas nepanorės 
„naudotis svietu, kol tenka jėgų“. 

Mokslas, duodąs vaiko protui pažinti gamtą, bet nenukreipiąs jo šir- 
dies į Dievą, kurs „pradžioje sutvėrė dangų ir žemę“; švietimas, parodąs 
žmogaus vaizdą, bet nutylįs Menininką, kurs „įkvėpė į jo veidą gyvybės 
dvasią“, platina bemokslius, nemokančius perskaityti sutvėrimuose vardo 
savo Tėvo, kurs yra danguje. 

Leiskit iš geografijos, istorijos, skaitymo knygų... išbraukti visa, kas 
turi ryšio su tikyba, su Dievu, bus tai nebeneutralus mokslas, o bedieviš- 
kas, betikybinis mokymas; nes nutraukiamas Ariadnos siūlas, kurs tęsiasi 

per visas mokslo paslaptis, kaip kad žmogaus siela yra slaptas tarpininkas 
tarp kūno sąnarių. 

Tautiškos sąmonės ugdymas turimas prieš akis ne tik tautos šventėse, 
ne tiktai dėstant literatūrą, istoriją, geografiją, bet ir kitose pamokose. Taip 
ir tikyba neprivalo būti apribota tam tikromis valandomis, kaip vienas 
mokslų, o turi būti visus mokymo dalykus persunkianti dvasia. 

Nėra neutralios švietimo medžiagos; ir mokytojas negali būti neutra- 
lus. Mokytojas būtų ne žmogus, jeigu neturėtų pasaulėžiūros. Jis nepa- 
slėps savo pažiūrų. Vaikai greit pastebės jo nusistatymą. Pabus mokykloje 
savaitę kitą ir pasakos namie, ar jų mokytojas katalikas, ar laisvamanis, ar 
bedievis. 

Kuo geresnis bus pedagogas, tuo daugiau darys įtakos mokiniams. 
Tik katalikų tikybos apšviestas mokytojas visus mokymo dalykus tegalės 
taip atpasakoti, kad tarp jų ir tikybos nebūtų jokių prieštaravimų, kad 
tikybos tiesos pilnai sutiks su mokslų, kad mokytojo pamokos negriaus 
vaikų tikybos. 

Gamtos mokslų mokytojas katalikas įves vaikus į puikius rūmus, kurių 
didybė ir gražybė skelbia Šeimininko garbę. Mokinys nustebs: „Viešpatie, 
mūsų Viešpatie! Kaip stebėtinas tavo vardas visoje žemėje... Kuomet aš 
žiūriu į tavo dangų, tavo pirštų darbą: į mėnulį ir žvaigždes, kurias tu 
padarei“ (Ps. 8). 

Katalikas mokytojas, dėstydamas istoriją, kreips vaikų akis į tokius 
žmones, kaip Vytautas Didysis, kurs pats yra skelbęs krikščionybę, įsteigęs 
vyskupiją, pastatęs 33 bažnyčias; ar kaip šv. Kazimieras, ugdęs katalikų ti- 
kybą, slopinęs kitatikių klaidas. Toks mokytojas istoriškus asmenis įvertins 
katalikų dorovės dėsniais. 

Aiškindamas geografiją, nenutylės tų vietų, kaip Aušros Vartai, kurių 
vardai susiję su švenčiausiais katalikams atsiminimais, kur vilnimis plau- 
kia dievotų maldininkų minios prie nusidėjėlių Užtarytojos, krikščionių 
Stiprintojos, Ligonių sveikatos... prašydamos jų maldų neniekinti. 

Giedojimo pamokose nepamirš tų gražių tikybinių giesmių, pav., „Pul- 
kim ant kelių“, kurios išreiškia kilniausius žmogaus jausmus, ragina su 
ašaromis Dievą maldauti, pildyti Jo valią ir Jam tamauti; meldžia nepaisyti 
kalčių, būti gailestingam, neleisti niekam nuodėmėj mirti... 

Skaitymų medžiaga kataliko pedagogo taip bus sutvarkyta, kad kny- 
gos nuves vaiko mintį į dausas, kur Dievas bendrauja su žmonėmis. Mo- 
kinys bus mokomas skaityti, bet drauge bus stumiamas geran, nuo pikta 
traukiamas, daromas doru, sąžiningu žmogum... 

Pagaliau vaikams auklėti negana pamokymų, reikalinga dar gerų pa- 
vyzdžių. Ir čia mokytojas negali pasilikti neutralus. Ar atliks velykinę? Ar 
eis Mišių klausyti? Ar užlaikys pasninkus? Ar dalyvaus Katalikų mokytojų 
sąjungoje, ar kurioje kitoje?.. Visa tai bus mokinių tėmijama, savaip aiški- 
nama, gal ir sekti bandoma. 

Šit ką reiškia katalikas mokytojas, kas yra katalikiškas mokymas. Ka- 
talikiška mokykla nėra tai vieta išmokti vien skaityti, rašyti, skaičiuoti, 
gamtos, istorijos, geografijos..., bet drauge auklėjimo įstaiga, kuri petys 
į petį eina su tėvų namais, su Bažnyčia. Tikyba, tai mokyklos siela, kuri 
visą jos gyvenimą gaivina. 


„Reikalinga ne tik kad tikyba būtų dėstoma tam tikromis valandomis, 
bet kad ir visas mokymas kvepėtų krikščionišku pamaldumu. Jeigu yra 
kitaip, jei tas šventas kvapas neapima ir negaivina mokytojų ir mokinių 
dvasios, mokymas, koks jis bebūtų, duos maža vaisių ir turės didelių ne- 
patogumų“ (Leonas III, Mil. Eccl.) 

Kristaus tikyba nėra vien tik žinių rinkinys protui, plika pasaulėžiū- 
ra; ji šv. Sakramentais ir malda žmogui darosi antgamtinė pajėga, valios 
patvarumas, kurs duoda galios ištikimai vykdyti Dievo ir Bažnyčios įsa- 
kymus, žengti dorybės takais, ieškoti, kas yra kilnu, pamėgti, kas aukštai 
yra, ne kas žemėje. 

Tiesa, mokykla turi duoti vaikams tam tikrų žinių, reikalingų žemės 
gyvenimui; tačiau ji neprivalo pamiršti dangaus reikalų. Žinių gausu- 
mas niekad neatsvers būdo stiprumo. Mums reikia žmonių ne tik tokių, 
kurie šį tą žino, bet ir tokių, kurie bent ką gali, bet ypač tokių, kurie kai 
ko verti. 

Mes norime, kad Lietuvos vaikai išaugtų katalikais, gerais piliečiais. 
Tam reikia gerai pažinti katalikų tikybą ir ją vykdyti. Gyvenimas nėra žai- 
dimas; jo vertė seikėjama ne turėtų malonumų, bet atliktų pareigų skai- 
čiumi. Mokykla privalo įskiepyti mokiniams pamėgimą priedermių ne tik 
šeimai, valsčiui, valstybei, visuomenei, bet ir Dievui. 

Geras katalikas turi būti stiprus, nepasiduoti pagundoms. O tokiam 
būdui išlavinti neužtenka dviejų tikybos pamokų savaitėje, keleto ben- 
drų tikybinių praktikų šiaip jau bespalvėje mokykloje. Todėl pasaulinių 
mokslų dėstymas ir mokytojų asmuo yra lemiąs veiksnys. O vadinamasis 
neutralusis mokymas yra vien nesusipratimas. 

Pasakojama, kad viena barbariška tautelė ką tik gimusius kūdikius 
kišanti pirma šaltan vandenin, kad užsigrūdytų. Panašiai elgiamasi su kata- 
likų vaikais kai kuriose mūsų mokyklose, kur yra laisvamanių ar bedievių 
mokytojų... 

Tikybos pamokoje mokiniams sakoma: Tikėkite į Dievą, dangaus ir 
žemės Sutvėrėją... Mylėkite Viešpatį, savo Dievą už vis labiau... Melskitės 
į Nukryžiuotąjį... Klausykite Kristaus Bažnyčios... Gerbkite jos atstovus, 
vyskupus... Darykite gera, saugokitės pikta... Eikite šv. Sakramentų... 
Nes ką Žmogus pasės, tą ir pjaus... 

Ateina kita valanda. Vaikai girdi: Viešpats, visatos Sutvėrėjas, esąs 
žmonių išsvajotas... Pasaulis savaime atsiradęs... Kristus buvęs idealus 
žmogus... Jo veikimas, surašytas Šv. Istorijoje, tai pasakų rinkinys, kaip 
„Tūkstantis ir viena naktis“... Žmogus — išprusėjęs gyvulys... Bažnyčia — 
klerikalų lizdas... Vyskupų nesą ko klausyti, nes jie įsivėlę politikon... 

Kokia vaikų sveikata beišturės tokias pasaulėžiūros atmainas? Ką vie- 
nas teigia, neigia kitas. Mokiniai verčiami veidmainiauti: vienoje pamokoje 
sakyti vienaip, antroje kitaip. Koks vaikų gadinimas! Jie ims samprotauti, 
kad kas nors juos apgaudinėja, gal pagaliau ir abudu. 

Darbas mokykloje nuo pat pradžios iki galui remiamas pasitikėjimu 
mokytojo žodžiais; be jo neišmoks mokinys nė du ir du - keturi. Griauti 
vaikuose pasitikėjimą Dievo žodžiu, nelyginant būtų pavasarį persodini- 
mas naujos gėlės, paūgėjusios šiltnamy, į sušalusią dar žemę. 

Koks baisus priekaištas tiems, kurie užtikrino katalikams tikybinį vai- 
kų auklėjimą. „Ne grynai literatūriniu mokymu ir ne miglotomis doros 
sąvokomis katalikų vaikus išleis iš mokyklos tokius, kokių nori ir laukia 
tėvynė. Be tikėjimo nėra doros auklėjimo, kursai būtų vertas to vardo ir 
kuris būtų vaisingas“ (Leon. XIII, Affari vos). 

Ar mokinys žinos žvaigždžių kelius, ar ne, planetos eis ramiai savais 
takais. Jei vaikas nežinos elektros, saulė nesiliaus švietusi, telegrafas ne- 
nustos veikęs. Bet ar žinos tikrą gyvenimo tikslą, ar ne; ar laikys Dievo ir 
Bažnyčios įsakymus, ar ne; ar pripažins bausmę už blogus darbus, atpildą 
už gerus, — tai nepaprastai svarbu, nes tuo remiasi visuomenės tvarka. 

Panaikink žmonėse aiškų tų daiktų supratimą, pamatysi, kaip sukly- 
dimus pažiūrose seks klaidos darbuose: greta klaidingų įsitikinimų negali 
būti neklaidingo gyvenimo. Dar pranašas Ozėjas yra pasakęs: „Nėra Die- 
vo pažinimo žemėje: piktžodžiavimai, melas, žmogžudystės, vagystės, 
svetimoterystės įsigalėjo ir kraujas eina paskui kraują; dėl to gedės šalis“ 
(Oš.4,1—3). 

Betikybinis auklėjimas negali sustabdyti nedorybių. Nė viena valdžia 
neleidžia tiek pinigų mokymui, kiek Jungtinių Amerikos Valstybių. Mo- 
kyklos ten gražiausi rūmai; bet jos pasaulinės, nemokoma jose tikybos. 
1927 m. teisėjas Burke skundėsi: „Nusikaltėlių skaičius Amerikoje yra 
didesnis, negu kariuomenės ir policijos drauge; jų nusižengimai kraštui 
kainuoja kasmet tris milijardus dolerių“. 

Bolševikų prokuroras pareiškė spaudos atstovui, kad Maskvoje kas 
mėnuo suimama vidutiniškai 3700 chuliganų; o tai tik maža dalis. Chuli- 
ganizmas apniko visą kraštą, miestus ir sodžius. Paskutiniu laiku jis ėmė 
nepaprastai plėstis. Kai kuriose srityse gresia sunaikinimu visos civiliza- 
cijos, viso ekonominio gyvenimo. Šiuo metu Sovietų teritorijoje yra kelių 
milijonų chuliganų kariuomenė, žymiai prašokanti raudonosios armijos 
skaičių“ (Raboč. gaz., 1927, Nr. 142). 

Chuliganai yra jauni žmonės, tarp 12-18 metų. Chuliganizmo formos — 
tai bjauriausi keiksmai, moterų užpuolimai viešose vietose, mergaičių iš- 
žaginimai, įžeidimai, užpuolimai, nužudymai, vogimai, ginkluotų gaujų 
organizuoti plėšimai... Kas išaugino chuliganų būrius, kurie, netekę tikė- 
jimo ir dorovės, ne tik patys pasinėrė sugedimo tvane, bet ir kitus paskui 
save traukia? Betikybinis auklėjimas. 

„Teisingumas ir protas reikalauja, kad mūsų moksleiviai mokyklose 
rastų ne tik mokslo, bet taip pat ir doros žinių, kurios tiktų su jų tikybos 
dėsniais... Iš čia kyla reikalas turėti katalikų mokytojų, turėti skaitymui ir 
mokslui knygų, vyskupų patvirtintų, ir taip pat turėti laisvę organizuoti 
mokyklą tokiu būdu, kad joje mokymas sutiktų su katalikų tikėjimu ir su 
visomis pareigomis, kurios iš jo plaukia. 

Taigi, kada katalikai reikalauja, o jų pereiga yra reikalauti ir kovoti, kad 
mokytojų mokymas eitų sutartinai su jų vaikų tikyba, jie naudojasi savo 
teise“ (Leon. XIII, Affari vos). Tai yra ne kas kitas, kaip tik sąžinės laisvės 
a,b,c. Auklėjimo tikslas reikalauja, kad normalinėse sąlygose mokytojai 
būtų tos pačios tikybos, kaip ir vaikai, kad savo žodį galėtų paremti savo 
gyvenimo pavyzdžiu. 

To reikalaudami, mes remiamės savo Konstitucija, duodančia tikybos 
laisvę Lietuvoje; šaukiamės Konkordato, kuriame „valstybė pripažįsta 
vyskupams teises, numatytas kanono 1381 nuostatu, ir sutiks su teisėtais 
vyskupų nurodymais“ (XIII, str. 4). O kanonas sako: „Vietos vyskupai turi 
teisės ir pareigos budėti, kad jų teritorijos mokyklose nebūtų mokoma ko 
nors ar daroma prieš tikėjimą ir gerus papročius“. 

Kol katalikų vaikai kai kuriose mokyklose nuo vaikystės greta tikybos 
valandų savaitėje verčiami kasdien klausyti vienos antros pamokos kitų 
dalykų, kuriuose priešingai sakoma, negu moko tikyba, tol katalikai mo- 
kyklose persekiojami. O privalomas mokslas yra tikinčiųjų tėvų sąžinės 
tiranija, nes perkelia vaikus betikybinėn mokyklos atmosferon ir liepia 
kvėpuoti dujomis, kurios slopina jų sielą. 

Gimdytojų pareiga negriauti to, ką mokykla stato; bet ir mokytojai turi 
priedermės nerauti, ką šeima įskiepijo vaikams, tik ugdyti. Vaikų drau- 
gas Kristus yra įsakęs: „Leiskite mažutėliams eiti pas mane ir nedrauskite 
jiems, nes tokių Dievo karalystė“ (Mk. 10,14). Tais žodžiais išreikštos Kris- 
taus teisės į vaikus, o vaikų teisės į dangaus karalystę. XX amžiaus žmonės! 
Leiskite vaikams eiti prie Kristaus. 

Krikščionybės kovose už laisvę susigrūmė dvi kariuomenės Tibro kran- 
tuos: iš vienos pusės stojo mūšin Maksencijaus pulkai po legionų vėliava, 
valstybės ženklu; iš antros Konstantino būriai taip pat po valstybine vė- 
liava, kurios viršuje spindėjo kryžius, tikybos simbolis, su parašu: „Tuo 
. ženklu pergalėsi“. Krikščionys nugalėjo; krikščionybė gavo laisvę. 

Šiandien visų, kas myli Dievą, kas brangina tikėjimą, kas gerbia valsty- 
bę, kas mato visą prieštikybinės propagandos žalingumą dorovei, stipriau- 
siam visuomenės pagrindui, to šventa pareiga stoti po kryžiaus vėliava ir 
reikalauti, kad katalikų vaikai turėtų katalikus Nebus kad mokykla 
būtų katalikiška. 

Gyvenimas parodė, kad arčiau idealo yra privatinės mokyklos. Net 
jų suvalstybinimo šalininkų dažnas savo vaikus atiduoda ne „Aušros“ p 
o „Saulės“, „Žiburio“ globon, ypač tėvams jėzuitams ir marijonams au- 
klėti. Man tolima mintis atgaivinti viduramžių mokyklas, laisvas nuo 
valdžios priežiūros. Tegu valstybė turi savo teises, bet ir Bažnyčia negali 
atsisakyti nuo savų. 

Einant Bažnyčios įstatymais, tikintieji nuo vaikystės turi būti taip mo- 
komi, kad nieko jiems nebūtų prikišama, kas prieštarauja katalikų tikė- 
jimui ar papročių skaistumui, kad tikybinis jų auklėjimas būtų statomas 
pirmoje vietoje. Toksai mokinių švietimas galimas tik tose mokyklose, kur 
vadovybė ir mokytojai yra praktikuoją katalikai. 

Dabarties mūsų sąlygose tatai tegalima įvykdyti vienuolių ir katali- 
kiškų organizacijų laikomose mokyklose. Kad katalikai gimdytojai nebū- 
tų apsunkinami dvejopu mokesčiu mokyklos reikalams, mūsų valstybės 
Konstitucija numato lėšas konfesinėms katalikiškoms mokykloms išlaiky- 
ti; nereikia jų pamiršti, bet privalu jomis pasinaudoti. 

Privatinės katalikų mokyklos, kurios nebegauna pašalpos, nebegali 
visai išsilaikyti, jos valstybinamos. Katalikai turi trejopą pareigą: budėti, 
kad valdžios mokyklose nebūtų nieko daroma prieš tikėjimą ir gerus pa- 
pročius; be to, reikalauti, kad būtų laikomasi Konstitucijos, kuri pripažįsta 
visuomenės organizacijoms teises ir duoda galimybės išlaikyti privačias 
katalikų mokyklas. 

Katalikų reikalas, nežiūrint didžiausių aukų (kur teisėti jų reikalavimai 
valstybės nėra patenkinami), steigti ir palaikyti saviems vaikams moky- 
klas. Joks uždavinys nebus tiesioginesnis Katalikų akcijai, joks uždavinys 
nepasitarnaus geriau tautiniams interesams, nes geras katalikas yra ge- 
riausias pilietis, prisirišęs prie savo krašto, lojalus valdžiai, pasiduodąs 
kiekvienai valdymo formai (Pijus XI). 


7233 


Katalikai tėvai! Kreipiuos į Jus įspėjimu: vaikų auklėjimas pirmiausia 
jums priklauso. „Nėra noro pas jūsų Tėvą, esantį danguje, kad pražūtų 
vienas iš šitų mažutėlių“ (Mt. 18,14). Žiūrėkite, kokiose mok yklose mokosi 
jūsų vaikai. Bus jums žodžiais ir raštais įkalbinėjama tą klausimą palikti 
kitų nuožiūrai. „Mylimiausieji! Ne kiekvienai dvasiai tikėkite, bet ištirkite 
dvasias, ar jos iš Dievo“ (I Jon. 4,1). 

Ištyrimas yra nesunkus: dvasios, kurios ginčija Dievo buvimą; dvasios, 
kurios ragina neklausyti vyskupų; dvasios, kurios apsieina be kunigų; 
dvasios, kurios neina šv. Sakramentų... nėra iš Dievo, ne geros dvasios, 
o piktosios.Tokioms dvasioms neleistina lemti mokyklos reikalų. Gimdy- 
tojai, kurie tokioms dvasioms paveda savo vaikų likimą, daro nedorybę. 

Mieli gimdytojai! Didžiausias mano troškimas, kad katalikas moky- 
tojas, katalikiška mokykla, katalikiškas mokymas būtų pačių jūsų sąžinės 
dalykas, kad jūs bent per mokyklos tėvų komitetus rūpintumėtės katali- 
kišku savo vaikų auklėjimu, kad jūsų namai, mokykla ir Bažnyčia, tie trys 
dideli auklėjimo veiksniai, eitų vienas greta kito. 

Tamsiausia dėmė, galinti pulti ant gimdytojų kapo, yra šešėlis vaiko, 
kurs stovi ant duobės krašto, netikėdamas į pomirtinį gyvenimą. „Mes 
kiekvieną jūsų (lyg tėvas savo vaikus) prašome, drąsiname ir maldaujame 
elgtis vertai Dievo, kurs jus pašaukė į savo karalystę ir garbę“ (I Tes. 2,11), 
drauge su jūsų vaikais. O „kas netikės, bus pasmerktas“ (Mk.16,16). 

Gerbiamieji mokytojai! Kaip ilgametis pedagogas jums sakau: Nebū- 
kite savo tautos duobkasiai, bet jos ateities kūrėjai! Bemokslės mūsų tau- 

tos jūs esate misionieriai. Eikite prie jos vaikų, vienoje rankoje laikydami 
elementorių, kitoje kryžių. Šiuo ženklu pergalėsite gausias lietuvių ydas, 
kurios kaskart labiau mažina mūsų žmonių sąžiningumą. 

Dabar daug kas mokytojų nedrįsta rodytis klebonijoje, net bažnyčioje, 
ypač katalikiškų draugijų susirinkimuose. Nėra gėdos būti susipratusiam 
tikinčiam. Priešingai, paniekos vertas, kurs nuolat svyruoja tarp dešinės 
ir kairės iš baimės būti paskaitytas tarp katalikų. Mokytojas neturi būti 
dvasios vergas; kitaip išugdys mokinius belaisviais. 

Laikai, kada mokytojais buvo vergai, kaip Eladoje, turi pagaliaus ding- 
ti. Mokytojai! Turite būti laisvi auklėjimo menininkai. Tikėjimas, kurs dai- 
lininkams davė tiek daug įkvėpimo kitose dailės srityse, padarys jus di- 
desnius menininkus už Fidiją, kalusį dievaičių statulas; tikyba jums įkvėps 
galios iš vaiko sielos išlipdyti gyvojo Dievo paveikslą. 

Otu, kilnusis, besiveržiąs į mokslą jaunime! „Saugok, kas tau pavesta, 
vengdamas atmestinų naujumų žodžiuose ir taip neteisingai vadinamo 
mokslo prieštaravimų, kurį kai kas išpažinęs atpuolė nuo tikėjimo. Malonė 
su tavim. Amen“ (I Tim. 6,20). 


Panevėžys, Šv. Šeimos dienoje, 1936 m. 


11. 


Būk KATALIKAS! 


Apie stabmeldį Diogeną pasakojamas šitoks dalykas. Vieną giedrą die- 
ną filosofas atėjęs Atėnų rinkon ir su degančiu žibintu vaikščiojęs žmonių 
minioje. Nustebusių paklaustas, ką jis čia prasimanąs, atsakęs: „Ieškau 
žmogaus“. Taip anų laikų atėniečiai pagonys, matyt, buvo nutolę nuo kil- 
naus žmoniškumo. 

Jei pas mus pažvelgsime į viešą gyvenimą, tai sąmoningų krikščio- 
nių ne per daugiausia terasime. O kai kuriose vietose gal reikėtų dieną 
su žvake rankose vaikščioti žmonių tarpe ir klausinėti: „Kuris yra tikras 
katalikas?“ Dabarties žmonių daugelis visuomenės gyvenime nesielgia 
taip, kaip turėtų. 

Dažnai jie patys nepamato, kaip jų gyveniman įsiskverbia klaidos. Baž- 
nyčioje, dar ir namuose jie katalikai, bet viešumoje laikosi kitokių pažiūrų. 
Ne vienas ėmė šitaip samprotauti: švenčiu šventes, pasninkus pasninkauju, 
atlieku velykinę, laikau kiek galėdamas Dievo ir Bažnyčios įsakymus... 

O visuomenės gyvenime deduos prie tokios srovės, kuri smarkiau- 
siai gina mano luomo reikalus. Ūkio dalykuose galiu daryti kaip man 
geriau; su jais tikyba neturi nieko bendra; socialiniuose klausimuose ti- 
kėjimas man neuždeda jokių pareigų. Tat uždarbiavimo srityje lieku 
visai laisvas... 

Nesiduos paneigti, kad tokios kalbos girdimos katalikų tarpe; jos ypač 
ryškios tarp asmenų, bendraujančių su socialistais-bolševikais. Mylimieji! 
„Nors kūnu esu kitur, bet dvasia esu su jumis“ ir duodu kai kurių įspėjimų: 
„Laikykite padavimus, kurių išmokote ar žodžiu, ar mūsų laišku“. 


Niekas negali savintis socialistų pasaulėžiūros, nenustojęs būti katali- 
kas. Socialistų nuomonių pasisavinimas būtų atstojimas ne tiktai nuo kata- 
likų tikybos, ne tik atšlijimas nuo krikščionybės bendrai, bet ir prisidėjimas 
prie netikėlių bedievių, kurie nepripažįsta „nei Dievo, nei velnio“. 

Socializmas remiasi materializmu. Pagal šitokią pažiūrą pasaulyje te- 
santi vien materija; nesą jokios dvasios, nieko pastovaus; jame viešpatau- 
janti evoliucija; medžiaga judanti, krutanti; besikeisdama įgyjanti vis tobu- 
lesnę išvaizdą. Taip savaip išsivystęs visas pasaulis, kokį dabar jį matome: 
augalai, gyviai, žmonės. 

Žmogus išsiplėtojęs iš žemiausių gyvių ligi dabartinio kultūros stovio, 
bekovodamas už būvį. Visam kam bekintant, negalį būti nieko patvaraus 
nei šiame, nei aname pasaulyje. Amžinas po mirties gyvenimas esanti 
tuščia svajonė; dangus esąs nesusipratėlių lūkestis; pragaras - sugalvotas 
bailiems pagąsdinti. 

Anot socializmo betariant, nesą Dievo, dangaus ir žemės Sutvėrėjo. 
Socialistų raštai skelbia: „Ne Dievas sutvėrė žmogų, o žmogus pasida- 
rė sau dievą, pagal savo pavidalą“. „Ne ateinančiame, o šiame gyvenime 
proletariatas turi ieškotis išganymo“. „Kai Dievas bus išvytas iš žmogaus 
smegenų, žmogus stengsis sukurti sau dangų žemėje“. S 

Žmogus tesąs dvikojis gyvulys, turįs tobulesnius jausmus; jis atsiran- 
dąs pasaulyje ir žūnąs, kaip kiti gyviai. Žmogaus siela esanti smegenų ir 
nervų veikimas. Dvasios gyvenimas tesąs pragyvenimo reikalų atspindys. 
Be regimos gamtos nieko nesą. Neregimas šventenybes įsivaizdavusi sau 
tikybinė žmogaus vaizduotė. 

Tikėjimas esąs liaudies opiumas, dvasios šnapsas; jame kapitalistų 
vergai paskandiną žmogišką savo vertę ir savo reikalavimus turėti vertą 

žmogaus gyvenimą... Šios dienos sąmoningas darbininkas, kurį auklėja 
fabrikų pramonė ir apšviečia miesto gyvenimas, kad iškovotų sau žemėje 
geresnį gyvenimą, įnirtęs nusikratąs visą tikybinių prietarų. 

Su tikėjimu griaunamas drauge dorovės pagrindas. Jei nebūtų Dievo, 
negaliotų nė įsakymai: šventą dieną švęsk; gerbk savo tėvą ir motiną; ne- 
žudyk; nepaleistuvauk; nevok; nekalbėk netiesos... Šventadieniais mišių 
klausyk; pasninkus pasninkauk; eik išpažinties bent vieną kartą metuose ir 
apie Velykas priimk Švenčiausį Sakramentą; savo bažnyčią laikyti padėk. 

Kiekviena dorovė, kilusi ne iš žmonių, socialistų neigiama. Tai esąs 
galvos sukimas darbininkams ir ūkininkams dvarininkų ir kapitalistų 
naudai... Dorovė visiškai pareinanti nuo klasių kovos. Dora esą tai, kas 
padeda naikinti naudotojus. Amžina, pastovi, nekintanti dorovė socialistų 
nepripažįstama; ji vadinama pasakomis. 

Kas iš dorovės bepaliekama, tai daugių daugiausia mandagumo tai- 
syklės, žmonių papročiai. Ne žmonių sąžinė tvarkanti gyvenimą, bet pats 
gyvenimas nustatąs jų sąžinę. Visa tai esą keičiasi, kaip mainosi laikai ir 
žmonių santykiai, kuriuose jie gyvena. Dora esą visa tai, ką liepia to laiko 
įpročiai... Taip skelbia socialistų rašytojai... 

Taigi, kas laikos šitokios pasaulėžiūros, tas nebe tikintis, bet aiškus ne- 
tikėlis, bedievis. Nors krikšto metrikas visados nešiotųsi su savimi, tačiau 
jis nebėra katalikas; jam Kristaus tikyba yra ne Viešpaties apreiškimas, 
o žmonių prasimanymas; jam Evangelija ne amžinoji tiesa, bet šiaip jau 
gražūs pasakojimai. 

Nelaimė būtų visuomenei, jei prigytų socializmas. Jis nieko nenori žinoti 
apie Išganytojo mokslą. Juo daugiau žmonės šalinasi nuo krikščionybės, 
juo bjauresnis darosi jų gyvenimas. Jisai skelbiamos laisvės, lygybės, bro- 
lybės vietoje įgyvendintų savimeilę, neapykantą, sauvalią, priespaudą... 

Santykis, kurį socialistų programos oficialiai nustato su tikyba, ka- 
talikui taip pat nepriimtinas. Visų kraštų socialistai skelbia: „Tikyba yra 
privatinis dalykas“. Šitoks pasakymas yra klaidingas. Nors nežinau, kaip 
jį kraipytumėm, tačiau jis prieštarauja tikybai ir katalikų pareigoms. 

Geriausiame atvejyje tas posakis reikštų: mes, socialistai, rūpinamės 
vien ūkio, visuomenės, politikos reikalais; tikybai mes esame abejučiai; 
mes jos nei remiame, nei griauname. Tikybos klausimais gali kiekvienas 
elgtis kaip nori, kaip išmano; paties jo dalykas tikėti, ar ne... 

Katalikas negali tikybos laikyti „privatiniu dalyku“, nenusidėdamas 
pareigoms, kurias ji uždeda. Negalima santykiuose su žmonėmis rūpintis 
vien pragyvenimo reikalais, teatsimenant tikybą šventadieniais, kaip išei- 

ginį rūbą. „Visame, ką krikščionis veikia, net ir žemiškuose dalykuose, jam 
nevalia nepaisyti antgamtinių gėrybių“ (Pijus X). 

Deja, socialistų posakis, jog tikyba esanti privatinis dalykas, reiškia tai, 
kad ji turinti pasitenkinti asmeniniu, naminiu žmogaus gyvenimu, o netu- 
rinti kištis į viešuosius žmonių reikalus; visos visuomenės įstaigos turin- 
čios būti laisvos nuo tikybos įtakos, nuo Bažnyčios priežiūros. 

Nė vienas katalikas negali pripažinti tikybos privatiniu dalyku ta pras- 
me, kad tik asmeninis gyvenimas gali būti tikybinis, o ne visuomeninis. 
Katalikai turi žinoti, kad ne vien atskiras asmuo savuose namuose, bet ir 
visa šeima, seniūnijos, valsčiai, mokyklos, miestų tarybos, apskričių savival- 
dybės, ministerijos, valstybė... turi pasiduoti Dievui, laikytis Jo įsakymų. 

Bet pažiūrėjus į tikrąjį socialistų santykį su tikyba, pasirodo, netiesa, 
kad jų narių tikėjimas jiems nerūpįs. Kol gaudo sau šalininkus tarp ti- 
kinčiųjų, tol sako galįs kiekvienas tikėti, kaip norįs: tikyba esąs privatinis 
jo sąžinės dalykas. Tačiau tai tik meškerė, kuria žuvauja nesusipratusius 
katalikus. 

Kad pliko kabliuko nesibaidytų, socialistai užkabina, it kokį slieką, 
posakį: „Tikyba yra privatinis dalykas“. Libknechtas yra pasakęs: „Kiek- 
vienas, kurs yra dirbęs kaip agitatorius, žino, kad tas programos punk- 
tas mums buvo labai naudingas; mes padarytumėm didelę kvailybę, jei jį 
pakeistumėm“. 

Socialistų tikslus atitinka partijos elgesys su tikinčiaisiais. Tiesa, jie 
savo tarpan priima visų tikybų sekėjus, nereikalaudami atsižadėti tikėji- 
mo; bet savo knygomis, laikraščiais, paskaitomis, prakalbomis jie stengiasi 
rausti tikybos šaknis. Kurie prisideda prie jų, pamažėli nustoja tikėjimo, 
ima netinkamai elgtis. 

Tai tikra tiesa. Gimdytojai! Pasakykite patys, ar jūsų vaikai patapo ge- 
resni, paklusnesni, kai susispietė po raudona vėliava? Tu, broli darbininke! 
Pagalvok, ar daugiau patenkinti tavimi tavo tėvai, žmona, vaikai nuo tos 
valandos, kai susidėjai su socialistais? Gal tau jau nebeskauda širdies, kai 
tavo draugai piktžodžiauja Dievui? | 

Jei tikrai būtų manoma, kad tikyba yra privatinis dalykas, tai socialistų 
partijoje neviešpatautų tokia baisi tikybos neapykanta. Bet nesilaikoma 
programos - neliesti narių tikybos, o nuolat agituojama prieš tikėjimą, 
dorovę, bažnyčią, kunigus. Kam gi taip bjauriai niekinama visa, kas kata- 
likiška, krikščioniška? 

Pagaliau socialistai, stengdamiesi pašalinti tikybą iš viešojo gyvenimo, 
varžo jos įtaką žmonėms; o platindami savo pasaulėžiūrą, varo tikybą ir 

iš privatinio gyvenimo. Prof. Mengeris sako, kad socialistų valstybėje ne- 
bus galima laikytis tokios tikybos, kuri kam rodysis geresnė, nes privatinė 
nuosavybė bus panaikinta. 

Darbo priemonės ir medžiaga priklausys valstybei. Taigi kas bus su baž- 
nyčių, klebonijų, seminarijų statymu?.. Iš kur bus gauta vieta, medžiaga, 
darbininkai? Visa tai bus valstybės žinioje. Gal kas mano, kad tai duos socia- 
listų valdžia? Ji tada pasakys, kad tikyba yra privatinis kiekvieno dalykas. 

Ir dabar socialistai, remdamiesi tuo, kad tikyba esanti privatinis dalykas, 
reikalauja nebeduoti sumų, skiriamų Bažnyčios reikalams, nors tai nėra ko- 
kia dovana. Valstybė kitados atėmė, neva paėmė valdyti bažnyčių žemes, 
pasižadėdama mokėti nuošimčius... Kunigai neima iš biudžeto žmonių su- 
dėtų pinigų, o gauna vos mažą dalelę įeigų iš parapijų paimtų turtų. 

Socialistai nori nusavinti ne tik bažnytinę, bet panaikinti ir privatinę 
nuosavybę, įvesti civilines jungtuves, išmesti tikybą iš mokyklos, atskirti 
valstybę nuo Bažnyčios, varžyti labdaringą josios veikimą. Pernai lietuvių 
kultūros kongresas irgi priėmė rezoliuciją, kad Bažnyčia būtų atskirta nuo 
valstybės ir mokykla nuo religijos. („L. žin“, 1930.X1I.3, Nr. 250). 


Net laukinių žmonių gyvenime tikyba turi lemiančios reikšmės. Civilizuo- 
tos tautos neturi galingesnės priemonės kultūrai ugdyti, kaip Kristaus moks- 
las su jo įsakymais ir sakramentais. Todėl didžiausias nesusipratimas, kad 
mūsų kultūros kongresas pasisakė ir prieš Bažnyčios veikimą valstybėje. 

Tiesa, Bažnyčia ir valstybė turi skirtingų tikslų: pirma rūpinasi dva- 
sios, antroji kūno reikalais; bet yra nemaža bendrų dalykų, kuriuose turi 
bendradarbiauti, o ne skirtis, kaip antai: mokyklos, vaikų ir jaunuomenės 
auklėjimas, moterystė, vargšų šelpimas... Todėl, anot popiežiaus Leono 
XIII betariant, tarp Bažnyčios ir valstybės turėtų būti toks santykis, kaip 
tarp sielos ir kūno. 

Bažnyčios nuo valstybės atskyrimas esti dvasios reikalų neigimas. 
1918 m. bolševikai Rusijoje atskyrė Bažnyčią nuo valstybės. Kaip matai, 
visą bažnytinį turtą, ypač brangius indus, įsakė atiduoti valstybei; pradėjo 
bažnyčias griauti, uždarinėti; ėmė jas naudoti pasauliniams tikslams - klu- 
bams, teatrams, kinematografams, sandėliams... Uždraudė viešai laikyti 
pamaldas; panaikino šventadienius; neleidžia tikybos dėstyti mokyklose. 

Socialistai stengiasi atskirti mokyklą nuo Bažnyčios. Taip yra nutarę 
partijos suvažiavimai (Esene ir Halėje). „Svarbiausias mums dalykas, kad 

mes paliuosuotumėm nuo tikybos mokyklą, tuokart mums nebereikės ko- 
voti su Bažnyčia; nes, kas turi mokyklą, to bus ateitis“. „Mokykla turi būti 
sumobilizuota kovon prieš Bažnyčią, mokytojas prieš kunigus“. 

Steigiamajame Seime 1921 metais vienas mūsų socialistas, kalbėda- 
mas apie pradžios mokyklos įstatymą, pasakė, jog esąs materialistas 
ir tikybos dalykai jam visai nerūpį; bet frakcijos vardu pareiškė, kad, 
jų nuomone, mokykla turi būti laisva ir pasaulinė, o ne tikybinė... Pa- 
galvokite! Juk betikybinėse mokyklose vaikai būtų bedievinami, augtų 
beždžionėmis. 

Rusijoje nuo 8 lig 12 metų amžiaus vaikai privalomai turi lankyti pra- 
džios mokyklą. Nė vienas mokytojas negali atsisakyti nuo prieštikybinės 
propagandos tarp mokyklos vaikų. Tai net Buchariną privertė pasakyti: 
Tos mūsų įstaigos ne tik nepakenčiamos, bet ir chuliganų lizdai, priren- 
giamosios banditų mokyklos. 

Kokia jų kultūra, terodo faktai: vaikai girtuokliauja, rūko, vartoja kokai- 
ną, paleistuvauja, užsikrėtę lyties ligomis; pasitaiko moterysčių tarp nepilna- 
mečių; moterys bėga nuo savo vyrų, kurie jas medžioja, gaudo... Tarp vaikų 
paplito nusižengimai pusaštunto sykio dažnesni, negu tai buvo prieš karą. 

Mokykla yra mokymo ir auklėjimo įstaiga. >varbiausias auklėjimo 
įrankis — tikyba. Vaikų auklėjimas turi būti tikybinis, priežiūroje Bažny- 
čios, kuri veikia greta šeimos. „Mes niekad negalėsime susitarti su tuo, kas 
siekia suspausti, nepripažinti, neigti teisę, kurią gamta ir Dievas šeimai ir 
Bažnyčiai suteikė auklėjimo srityje“, — sako Pijus XI. 

Nepriimtinas katalikams socialistų reikalavimas įvesti civilinę mote- 
rystę, sutuokiamą valstybės valdininkų, o ne kunigų. Rusijoje bažnytinės 
jungtuvės neturi juridinės reikšmės. Sutuoktuvėms įregistruoti gana pa- 
reikšti valdininkui norą susituokti. Tačiau teužrašoma tik 10-2590 moterys- 
čių. Neįrašytos į knygas moterystės laikomos lygiai teisėtomis. 

Kaip susituokti, taip lengva ir persiskirti: abi pusės, kartais ir viena, be 
antrosios žinios, praneša valdininkui, kad skiriasi. 1927 m., paskelbus nau- 
ją moterystės įstatymą, buvo 704 moterysčių be kunigo. Per pirmuosius 
penkis mėnesius įregistruotų civilinių moterysčių persiskyrė 77“o, kartais 
po šešių, trijų ir net vienos dienos. 

Pasimetusiems nėra jokių kliūčių vėl vesti, tekėti. Dėl to net bolševikė 
Passinkova yra pasakiusi: „Reikia tv.:«0s; vyrai ir moterys visai nustojo 
nuovokos ir pasidarė per laisvi. Aš manau, kad reikalinga suvaržyti abiejų 
lyčių laisvę. Kai kas vyrų turi 20 moterų. Su viena gyvena jis vieną savaitę, 
su kita dvi; tai neleistini santykiai...“ 

Moterystė yra žmonių gyvybės ir mirties šaltinis. Lengvas šeimų susi- 
tuokimas, ypač laisvas persiskyrimas veda tautas į savęs žudymą: plečiasi 
vaikų vengimas, abortai. Civilinė moterystė - tai vėžio liga, kuri suėda kad 
ir stipriausį kūną. Su šeimos sugriuvimu surištas puolimas visuomenės 
dorovės, tvirčiausio pagrindo, kuriuo remiasi žmonijos ateitis. 

Moterystė pusiau dieviška, pusiau žmogiška institucija, paremtas pri- 
gimtimi sakramentas; jo teikimas priklauso Bažnyčiai. Tikrai sutuokta 
pora nebeišskiriama. „Taigi, ką Dievas sujungė, žmogus teneperskiria“. 
Katalikas negali niekam kitam pripažinti teisės sutuokti ar perskirti mote- 
rystę, kaip tik vienai Bažnyčiai. 

Jei socializmas neliestų tikybos ir jos įstaigų, būtų vien ūkio sistema, 
teisingai stengtųsi pagerinti vargo žmonių būklę, Bažnyčia nė kiek nebūtų 
jam priešinga, dar kviestų talkon. Bažnyčia jau tuokart rūpinosi varguo- 
mene, kada socialistų dar nė vardo nebuvo. Bet kur įsivyrauja socializmas, 
ten trukdomas labdaringas Bažnyčios darbas. 

Rusijoje Popiežiaus komisija, surinktomis kitose šalyse aukomis, mai- 
tino kasdien 150 000 vaikų ir juos gelbėjo nuo bado; bet buvo priversta 
išsikraustyti, nes valstybės šulai bevelijo matyti tūkstančius mirštant, negu 
leisti, kad jie būtų maitinami krikščioniškosios meilės. Pagaliau 1928 me- 
tais Bažnyčiai uždraustas visoks labdarybės darbas. 

Socialistų noras panaikinti privatinę nuosavybę, tąjį darbštumo ug- 
dytoją, ekonominio ir visuomeninio gyvenimo pamatą, yra netikslus ir 
neteisingas. Dėl to nuosavybę saugoja ne tik Dievo įsakymai: „Nevok; ne- 
geisk nei namų, nei žemės... nei vieno daikto, kurs yra tavo artimo“, bet 
ir valstybės įstatymai. Tik viešam reikalui esant, piliečio turtas gali būti 
nusavintas įstatymo (Konst.). 

Bet nėra teisingesnis už socialistus laisvamanis turtuolis, kurs skel- 
biasi esąs neribotas savo turto savininkas ir sako: „Tai mano; galiu savo 
lobį vartoti, kaip noriu, ir niekam neprivalau duoti atskaitomybės...“ 
Tai ne katalikiškos, o pagoniškos pažiūros. „Dievas paliko pačių žmo- 

"nių triūsui bei jų įstaigoms apibrėžti privačias nuosavybes“, - sako Le- 
onas XIII. 

Nuosavybės teisė ribota: ji nelaiduoja kiekvienam viso, kiek kas susi- 
krovė. Dėl žmonių geidulių įvyko toksai turtų padalijimas, kad vieni per 
daug lobsta, kiti - skursta. Didelė nuosavybė pateisinama, kai ji teisingai 
vartojama sau ir kitiems pragyventi. Kitaip sakant, kai nuosavybės tiks- 
las - visuomenės gerovė - nebeatsiekiamas, turi rastis įstatymas, varžąs 
nuosavybės teises ar užduodąs pareigas. 


GANYTOJIŠKI LAIŠKAI 447 
Įsakymas „Nevok!“ saugo turtuolį, bet ir teises beturčio, kurs, dali- 
jant Dievo dovanas, atėjo per vėlai. Vargšas reikalingas maisto, drabužio, 
buto... VII įsakymas tai žino ir neleidžia paglemžusiam didelius turtus 
rūpintis vien savimi, nieko neduodant skurstančių pragyvenimui. Supla- 
kimas žemės, fabrikų, namų, krautuvių, pinigų... nedaugelio rankose yra 
laužymas VII įsakymo; prieš tai reikia kovoti dorovės vardu. 

Visų mūsų pareiga vieniems sakyti: „Nevok!“ Bet lygi priedermė ki- 
tiems skelbti: „Neleisk vargšams badauti!“ Tai privalu aiškiai, garsiai, griež- 
tai kalbėti. Kiekvienas, kurs maudosi pertekliuje, tuo tarpu kai netoliese 
gyvenąs Žmogus nežino, iš kur gauti sausos duonos plutą, kuo pakeisti 
suplyšusių drabužių, kaip užkamšyti kiauras lūšnos sienas, turi prisiminti 
sau didžiaturčio ir Lozoriaus palyginimą. 

Bet negalima pasiliuosuoti nuo pareigos trupiniais, krintančiais nuo 
gausaus stalo, duodamais skurstančiam gailestingumo vardu. Vargšas 
neturi gauti kaip išmaldos to, kas jam priklauso pagal teisybę. Socialinis 
teisingumas reikalauja, kad galintiems dirbti, labiausia šeimų tėvams, būtų 
suteikta darbo; dirbą turi gauti atlyginimo tiek, kad galėtų išlaikyti save ir 
savo šeimas, kad įsigytų bent kiek nuosavybės ar socialiniais draudimais 
nedarbo, ligos senatvės atveju būtų apsaugoti nuo skurdo... 

Vyskupas Ketteleris rašo: „Klaidingas mokslas apie sustingusią nuosa- 
vybės teisę yra nuolat daroma nuodėmė prieš prigimtį, nes nemato jokios 
neteisybės ten, kur begaliniam gobšumui, palaidžiausiam geidulių sma- 
gumui patenkinti leidžia jis eikvoti tai, ką Dievas yra skyręs visų žmonių 
maistui ir apdarui, nes jisai slopina kilniausius žmogaus jausmus ir vargs- 
tantiems žmonėms rodo tokio šaltumo ir tokio nejautrumo, kurio vargu 
rasis net gyvulių tarpe, kai jis nuolatinę vagystę vadina teise. 

Nes, kaip vienas šventasis, Bažnyčios Tėvas sako: vagis yra ne tik tas, 
kurs ne savo lobį sau pasiima, bet ir tas, kurs svetimą turtą pasilaiko. Ne- 
lemtas posakis „nuosavybė - vagystė“ nėra kiaurai melagystė. Tame pasa- 
kyme grėta didelio melo yra baisios tiesos. Viena tik pajuoka jo nepašalin- 
sime. Kad jame paliktų vien grynas melas, turime panaikinti tai, kas jame 
tiesa. Kol jis turės savyje tiesos bent dalelę, jis gali viso pasaulio tvarką 
paversti griuvėsių krūva“. 


Gyvename istorijos persilaužimą; tokio gal nebuvo nuo tautų bastymo- 
si, kurs sunaikino graikų-romėnų kultūrą. Šiandien pasauliui gresia vėl 

didelės pervartos; jas, iš vienos pusės, rengia visokie nacionalsocialistai, 
fašistai, diktatoriai, iš antrosios - komunistai, bolševikai. Nelaimė tau- 
toms, kurių valdovai to pavojaus nemato, bent nieko nedaro jam išvengti. 
Sąlygos bręsta net pasaulio revoliucijai. Turį galios jei nepripažins krikš- 
čionybės dėsnių, raudono gaisro liepsnos gali nušluoti visa nuo žemės 
paviršiaus. 

Lig šiol buvo laikyta tikru daiktu, kad negali būti tvarkingos valstybės 
De tikybos, be pastovios šeimos, be taikaus sugyvenimo tarp Bažnyčios ir 
valstybės, be tikybinės mokyklos, be teisingai suprastos nuosavybės. Toms 
tiesoms skelbia kovą visokio plauko liaudies frontai. Yra baisi klaida, jei 
kas mano, kad tarp katalikybės ir socializmo nėra jokių prieštaravimų, 
kad katalikas gali būti socialistas. Socializmo teorijos ir kilnus Kristaus 
mokslas yra giežta priešingybė, kaip naktis ir diena, kaip vanduo ir ugnis. 
Klausimas tik taip gali būti rišamas: jei - katalikas, tai negali priklausyti 
prie socialistų, jeigu socialistas, nebesi katalikas. 

Negalima vėl privatiniame gyvenime būti kataliku, o viešame išvien 
eiti su laisvamaniais, katalikų priešais. Negalima bažnyčioje klauptis prieš 
Kristų, o valsčiuje balsuoti už Barabą. Neleista namie melstis Dievui, 
o valstybės gyvenime garbinti aukso veršį. Kas taip daro, yra Judas išda- 
vėjas Kristaus, kurs yra pasakęs: „Nė vienas negali tarnauti dviem valdo- 
vams: nes arba jis vieno nekęs ir mylės kitą, arba vieno laikysis ir niekins 
kitą. Negalite tarnauti Dievui ir Mamonai“ (Mt. 6,24). 

Vos per penkerius metus tegaliu aplankyti Jus, mylimieji, parapijose; 
iš kiekvienos vizitacijos grįžtu nuvargęs kūnu, bet atsigavęs dvasia. Nerei- 
kia žmonių, kaip Diogenui, ieškoti su žvake. Visur katalikai dideliais bū- 
riais spiečiasi aplink vyskupą, rodydami mylį Bažnyčią, branginą tikėjimą, 
norį jame gyventi ir mirti, nenorį nieko bendra turėti su tais žmonėmis, 
kurie išsigynė Dievo, nutolo nuo tikybos, kursto prieš kunigus, kaltina 
vyskupus... 

„Aš dėkoju mano Dievui kiekviename atsiminime apie jus, melsda- 
mos su džiaugsmu visuomet visose savo maldose už jus visus dėl jūsų 
dalyvavimo Kristaus Evangelijoje... Aš turiu jus širdyje, jus, kurie visi... 
Evangelijos gynime... esate mano džiaugsmo draugai“ (Pil. 1,3-7). „Nes 
nors kūnu esu kitur, bet dvasia esu su jumis ir su džiaugsmu matau jūsų... 
tikėjimo į Jėzų Kristų tvirtumą“ (Kol. 2,5). 

Baigiu Apaštalo žodžiais: „Taigi, broliai, tvirtai stovėkite ir laikykite pa- 
davimus, kurių išmokote ar tai žodžiu, ar mūsų laišku. Pats mūsų Viešpats 
Jėzus Kristus ir Dievas mūsų Tėvas, kurs mus mylėjo ir maloningai davė 

amžinos paguodos ir geros vilties, tepadrąsina jūsų širdis ir tesustiprina 
- visokiam geram darbui“ (II Tes. 2,15-17). Amen. 


Panevėžys, 1931.I1.3 


12. 


KATALIKIŠKAS LAIKRAŠTIS 


Cezaris, žinomas karvedys, teisia kaltinamąjį. Ciceronas, garsusis 
gražbylys, teisina, gina. Cezaris šaiposi: „Manęs nepalenksi, neperkalbėsi 
manęs...“ Ciceronas kalba karštai. Cezaris, kiek galėdamas, priešinasi jo 
kalbos įtakai. Kaskart galingiau skamba Cicerono žodžiai. Griežtas Cezaris 
nuleidžia galvą, ir iš sujaudintos jo krūtinės atsiliepia gailestingas apskųs- 
tojo išteisinimas. 

Jei sykį tarti žodžiai yra tokie galingi, tai kokios galios turi tie gar- 
sai, kurie pasilieka ne tik smegenyse, bet ir popieryje užrašyti paplinta 
žmonių tarpe. Dabar pasakyti žodžiai mažiau reikšmingi, negu rašyti. Kas 
yra sakoma, tegali girdėti šimtai, kartais vienas kitas tūkstantis; o kas at- 
spausdinta, skaito tūkstančiai, net milijonai; raštai, kartkartėmis vartojami, 
veikia neribotą laiką ir vienaip ar kitaip nuteikia žmones. 

Sprogstamoji medžiaga, pragaro mašina nesiekia taip palčiai, kaip 
spausdintas žodis. Arabų vadas Abd el-Kader'as, pirmą sykį pamatęs spaus- 
tuvės darbą, nustebo ir sušuko: „Tai minties armota“. Bet patranka taip 
toli nenusviedžia savo šovinių, kaip švaisto laikraščiai savas mintis į visas 
puses ir skleidžia jas atskiruose žmonėse, šeimose, kaimuose, miesteliuose, 
visame krašte, net už šalies sienų. Taip spaustuvė pasidarė milžiniška žinių 
platintoja; su ja negali susilyginti jokios mokyklos. 

Šiandien vargu rasime kitą priemonę, kuri taip galingai valdytų žmo- 
nes, kaip spauda. Todėl paskutiniais laikais stengiamasi kalbėti raštu. Pas 
mus per savaitę išeina keletas milijonų spausdintų puslapių; jie lankosi 
žmonių namuose ir ten moko juos gero ir pikto. Platinama gera spauda. 
Paplito blogi raštai. Bet daugiausia yra laikraščių, kurie vadina save neu- 
traliais, bešališkais, bepartyviais; jie lyg kad norėtų būti gerų ir blogų raštų 
viduryje. 

Tokiems tinka šv. Povilo žodžiai: „Yra daug neklusnių, tuščiakalbių ir 
suvedžiotojų... Tiems reikia užkimšti burna, nes jie griauna ištisus namus, 
mokvdami, kas nereikia, dėl bjauraus pelno“ (Tit. 1,10-11). Neutralius lai- 

kraščius leidžia dažniausia laisvamaniai, jie nebrangina kultūros veiksnių, 
tikybos ir dorovės reikalų. Jiems rūpi daugiau sužadinti smalsumo, kuo 
daugiausia patraukti skaitytojų. Taip „jų kalba plečiasi, kaip vėžio liga“ 
(II Tim. 2,17) ir paliečia tautos pasąmonio gelmes. 

Norėdamas jus, mylimieji, apsaugoti nuo nepaklusnių, tuščiakalbių 
ir suvedžiotojų, kurie mokina, ko nereikia, - pasakysiu, kas reikia manyti 
apie neutralius laikraščius; parodysiu rimtus pavojus, kurie gresia jųjų 
skaitytojams; pamatysite, kad nėra visiškai bešališkos spaudos. „Taigi, bro- 
liai, tvirtai stovėkite ir laikykite padavimus, kurių išmokote ar tai žodžiu, 
ar mūsų laišku“ (II Tes. 2,15). 


Kas yra neutralus laikraštis? Tas, kurs sakosi, kad neliečiąs tikėjimo 
ir dorovės klausimų; kursai skelbiasi nepataikaująs nei vienos, nei kitos 
tikybos išpažintojams, kurs dedasi nepriklausąs jokios partijos, atstovaująs 
visos tautos reikalus; kurs įtikinėja renkąs gyvenimo įvykius, juos aprašąs, 
nuo savęs nieko nepridėdamas... Iš taip atspausdintų atsitikimų kiekvie- 
nas skaitytojas galįs pasidaryti sau išvadą. Toks paskelbimas daug kam 
patinka, nes esą malonu sužinoti plataus pasaulio naujienos, praneštos 
bešališkai. 

Laikraštis, kurs sakosi esąs bepartyvus, gal ir manosi neatstovaująs 
kokių nors įsitikinimų. Todėl spausdina įvairiaspalvį žinių mišinį, viso- 
kias Žineles: apie teatrus, koncertus, operas, kinematografus, pramogas, 
gegužines, teismus, piktadarybes, žmogžudystes, nusižudymus, paleis- 
tuvystes, vagystes... Bespalvių laikraščių puslapiai mirgėte mirga sensa- 
cijomis; jose keliami viešumon slapti gyvenimo įvykiai, krapštomos šeimų 
šiukšlės, kasinėjami visuomenės purvynai, smalsiai pilstomos gatvės su- 
tros ir leidžiamos iš oro pagautos paskalos, nedaug tesirūpinant, kiek jose 
tiesos... 

Kiekvienas kumštininkas plačiai aprašomas; automobilių, motociklų 
lenktynėms duodama nemaža vietos; krepšinio, šachmatų lošimas iške- 
liamas iki valstybinės svarbos dalyko... Tuo tarpu Bažnyčios gyvenimas, 
Popiežiaus enciklikos, ganytojiški vyskupų raštai... jų skiltyse neminimi. 
Pasitaiko kartais trumpas paminėjimas kokios nors tikybinės iškilmės; bet 
čia pat atspausdinta ištisai triukšminga bedievio profesoriaus kalba, išpu- 
čiami vadinamieji kunigų skandalai, paskelbti žymesnių katalikų taria- 
mieji sukčiavimai... 

Trumpai tariant, tai kasdienių įvairenybių rinkinys, neapleidžiant ir 
to, kas nekilnu, negražu, bjauru. Tos sensacinės žinių žinelės niekad neį- 
vertinamos tikybos atžvilgiu. Bespalviai laikraščiai net stengiasi paslėpti 
tikybines savo pažiūras, nutylėti visa, kas dvelkia tikėjimu, katalikybe. Iš 
kasdienių naujienų daromas neišmaišytas kratinys; juo maitinama lengva- 
būdžių minia, neturinti savo nusistatymo. Leidėjai nesivaržo savęs kokiais 
nors dėsniais, tik norėtų įtikti didesniam žmonių skaičiui. 

Gerai dar, kad jie nieko nerašo stačiai prieš tikybą. Bet ar to gana? „Ne- 
šventų ir tuščių kalbų saugokis, — įsako šv. Povilas, - nes jie vis labiau 
žengia į bedievystę; ir jų kalba plečiasi, kaip vėžio liga“ (II Tim. 2,16). Su- 
ardysi sveikatą, net atimsi gyvybę ne tik tada, kai užduosi kam aršeniko, 
bet ir tuokart, kada jam duosi nesveiką valgį. „Žmogus yra gyvas ne viena 
duona, bet kiekvienu žodžiu, kurs išeina iš Dievo burnos“ (Mt. 4,4). Kas 
nešneka tiesiai prieš tikėjimą, tas neplatina dvasios gangrenos, bet neteikia 
ir sveiko maisto; be jo žmogaus siela genda, kaip kad vėžys pamažėli 
suėda stipriausį kūną. 

Sakoma, būk kinuose žinomi nuodai, kurie nežudą staiga, bet įvarą ligą; 
ji per kelerius metus pribaigianti žmogų. Neutralioji spauda ne visados 
yra gryna nuo priemaišų; dažniausiai esti nežymiai pribarstyta nuodingų 
minčių, žodžių, išsireiškimų; jie veikia palengva, kaip kiniečių nuodai. Juos 
žmonės vartoja be baimės, nejausdami pavojaus. Tokia leidėjų taktika yra 
pavojingesnė, negu atvira kalba. Piktos valios žmonės neutralia spauda pri- 
dengia nedorus savo sumanymus ir nepastebimai migdo tikinčiųjų sąžinę. 

Skaityti - reiškia mąstyti, autoriui padedant. Beskaitydamas bespalvį 
laikraštį, žmogus drauge su rašytoju apsvarstai kasdienius gyvenimo įvy- 
kius; bet iš neutralaus rašto niekad neišgirsi tikro įvertinimo, paliksi be 
aiškių pažiūrų; svyruosi, kaip nendrė, vėjo supama; linksi pavėjui; pradėsi 
taip galvoti, kaip rašo laikraštis; darysies abejutis tikėjimo reikalams, net 
nusistatysi prieš Bažnyčią. 


Bespalviai laikraščiai nerodo savo pažiūrų; tik visados pabrėžia tai, 
kad jie neutralūs. O vaisius — toks: jų skaitytojai pradeda prisipažinti prie 
to paties dėsnio. Ir jie ima sakyti: mes esame neutralūs; mes nepriklausome 
jokiai srovei. Taip nekatalikiškas nusistatymas siurbiasi į katalikų šeimas, 
mūsų visuomenę; ir tikybinis žmonių bankrotas pasirodo visame savo pli- 
kume, atsitikus kokiam svarbiam reikalui. 

Matote, kaip verda kova prieš tikėjimą; norima nuslopinti katalikybę; 
girdite, kaip visokie akiplėšos puola popiežių, žemina vyskupus, niekina 
kunigus... O katalikai tyli, tartum viskas būtų tvarkoje. Įsivaizduokite: 
į kokią nors šalį veržiasi priešas; jam pasiseka lapeliais suagituoti karius, 
kad nešautų. Juk be mūšio krašto gynimas būtų pralaimėtas, nors narsieji 
vadai ir nepasiduotų. Toks karių elgesys būtų priesaikos laužymas, tėvy- 
nės išdavimas, visu griežtumu baustina nedorybė. 

Panašiai elgiamasi su amžina Tėvyne, kai jos tėvynainius sudemora- 
lizuoja bespalvė spauda. Visokie laisvamaniai braunasi į katalikų sritis: 
kritikuoja katalikišką moterystę, katalikiškąjį vaikų auklėjimą, katalikiškas 
jaunuomenės organizacijas, katalikus veikėjus, net patį Katalikų veikimą... 
Katalikų daugelis, užuot gynę tai, stovi nuošaliai, rasi stebisi, trauko pe- 
čiais, o gal ir abejingai dairosi. Juk tai katalikų reikalų nebojimas, didžiau- 
sias apsileidimas, Bažnyčios išdavimas. 

Kiekvienas katalikas Sutvirtinimo sakramentu patapo Bažnyčios ka- 
rys. Ar Kristus, vyriausias mūsų Vadas, bus patenkintas tokiais bendra- 
darbiais, kurie Jo mokslo dalykuose dedasi neutraliais: nestoja nei už Jį, 
nei prieš Jį? Atsiminkite Išganytojo žodžius: „Kas ne su manim, tas prieš 
mane“ (Mt. 12,30). Kovoje už Kristaus idealus nėra neutralumo. „Nė vie- 
nas negali tarnauti dviem valdovam: nes arba jis vieno nekęs ir mylės kitą, 
arba vieno laikysis ir niekins kitą“ (Mt. 6,24). 

Keistas krašto vaizdas, kur žmonės šviečiasi neutraliais laikraščiais. 
Kone kiekvienas savo namuose prisipažįsta esąs katalikas; šventadieniais 
bažnyčios kol kas dar pilnos... Bet viešame gyvenime tylima, susidūrus 
su nekatalikiškomis pažiūromis; slapstomasi su katalikiškais įsitikinimais; 
neginama laužomų katalikų teisių; neužtariama varžomos Bažnyčios lais- 
vės... dažnas glūdi, ausis suglaudęs, by tik jo paties neliečia... 

Tokioje šalyje laisvamanių mažuma valdo katalikų daugumą. Katalikai 
maža teturi uolių, sumanių veikėjų; katalikų reikalai šlubuoja. Žmonės pri- 
pranta viešame gyvenime vengti tikybos; tikėjimas apsidaro lyg kad šven- 
tadienis rūbas, užsivelkamas einant bažnyčion, o per savaitę kabąs namie 
ant kablio; be jo žmogus per šešias dienas elgiasi lyg nebūtų katalikas. 

Ne taip mus mokė Išganytojas: „Kas tik išpažins mane žmonių aki- 
vaizdoje, tą ir aš išpažinsiu savo danguje esančiojo Tėvo akivaizdoje“ (Mt. 
10,32). Aišku, nestojimas už Kristų nėra be kaltės. Daleiskime, kad tavo 
akyse galvažudžiai užpuolė ir smaugia žmogų; o tu nekliudai, nors gali; 
ar būsi be nuodėmės? O kai tikėjimo priešai su didžiausia neapykanta 
puola Kristaus Bažnyčią, jos galvą, vyskupus, kunigus, žymesnius ka- 

talikus, valdininkus, mokytojus... kiekvieno tikinčio yra pareiga užtarti 
skriaudžiamuosius. 

Ar tai nebus didelis pamiršimas kataliko pareigų, sunkus nusikalti- 
mas, jei sakai: „Tegul sau žinosi kunigai; labai čia man; aš esu bešališkas...“ 
O pratina tave prie šitokio nusiteikimo ne kas kita, kaip tik vadinamieji 
neutralūs laikraščiai; jie tau pribukino sąžinę, išmokė tave snapsoti. Tuo 
tarpu kai svarbioje pasaulėžiūros kovoje neprivalai būti snaudalis, viską 
palikti Viešpaties Apvaizdai, bet turi būti aiškus, sąmoningas, drąsus Baž- 
nyčios karžygys. 


Pažiūrėkime dar, ar vadinamieji bespalviai laikraščiai yra iš tikrųjų 
neutralūs, kaip skelbiasi. Jeigu jie yra tikrai bešališki, tai dėl ko taip rūpes- 
tingai vengia rašyti apie katalikus ką gera? Kodėl taip maža terandame 
pranešimų apie išganingą daugelio kunigų darbą? Dėl ko nutyli, kad toks 
ir toks laisvamanis prieš mirdamas pavyzdingai priėmė šv. Sakramentus? 
Kodėl nepraneša, kad ir tas netikėlis mirštančiai savo žmonai, prašiusiai 
kunigo, neprileido? Kam užkandę žadą tyli, kad garsusis bedievybės apaš- 
talas susituokė su katalike bažnyčioje?.. 

Dėl ko neutralūs laikraščiai nutyli, kad popiežius šio pasaulio galiūnui, 
trukdžiusiam Katalikų veikimą, yra pasakęs: „Gyvybę mums galite atim- 
ti, bet negalite uždrausti skelbti tiesos“? Kodėl nepasako, kad vyskupai 
kenčia panieką, bet protestuoja prieš Bažnyčios skriaudas? Kad kunigai 
pasiryžę kęsti baudas, bet nenusileidžia sąžinės dalykuose? Kad ateitinin- 
kai studentai baudžiami gina savos organizacijos laisvę? Kad moksleiviai 
draudžiami neatsisako nuo savo idealo „Visa atnaujinti Kristuje“ ?.. 

Matomai, tokie laikraščiai nenori žmonėms priminti katalikų pareigų 
gyvenant ir mirštant. Matyt, jie bevelija nutylėti visą tikybinį gyvenimą... 
Juk tai yra tam tikras aiškus šališkumas nejudinti viso to, kas turi kokį nors 
ryšį su Dievu, Bažnyčia, tikyba, svarbiausiais, amžinais žmogaus reikalais. 
„Ką padėtų žmogui, jei jis laimėtų visą pasaulį, o savo sielai kęstų nuos- 
tolį, arba ką Žmogus duos savo sielai atvaduoti?“, - klausia Išganytojas 
(Mt. 16,26). 

Priešingai, jei tariamas neutralus laikraštis gali katalikams įgnybti, su 
mėgimu tai daro; ir čia reiškiasi jo simpatijos Bažnyčios priešams. Atsi- 
minkite, su kokiu įžūlumu aprašomos kunigų bylos, o kaip švelniai buvo 
liečiamas mėsininkų teismas - beveik atsiprašinėta tam tikros visuomenės 

dalies, kad jos nariai teisiami. Nepamiršote dar, su kokiu piktu pajuoki- 
mu buvo prasimanyta paskala, būk katalikai tėvai ražančiumi pasmaugę 
vaiką, įtarę jį būsiant apsėstą... Tas gandas yra davęs progos parašyti net 
vedamąjį straipsnį, koneveikiantį kunigus. 

Bet kartais neutralūs laikraščiai numeta nešališkumo skraistę, paro- 
do savo nagus ir drįsta elgtis, kaip katalikų priešai. Konkordatą vadina 
„kamanėlėmis“ dvasiškijai pažaboti; kunigus atvaizduoja, kaip politikie- 
rius, menkus psichologus; net meta kaltę vyskupams, būk nelaiką duotos 
priesaikos, būk esą neištikimi valstybei, esą beveik savo krašto išdavėjai; 
stengiasi pamokyti net patį popiežių; bara kitus laikraščius, kam rašą, kad 
italų valdžia nusileidusi Vatikanui Katalikų veikimo reikalu... 

Tie ir tolygūs priekaištai gudriai daromi. Skaitytojas nepastebi šališ- 
kumo; ima taip mąstyti, kaip skaito laikraštyje; pradeda elgtis pagal tuos 
dėsnius, kuriuos laikraštis skiepija. Taip iš tikybos aukštybės slenka kas- 
kart žemyn; žmonėse katalikų reikalų supratimas nyksta, rinkimuose bal- 
suojama už laisvamanius, net bedievius; šalies valdymas pasidaro nekata- 
likiškas; katalikai nustoja įtakos mokyklose, valsčių valdybose, apskričių 
tarybose, valdžiavietėse, ministerijose... O sudaromas įspūdis, kad kata- 
likai nežiną, ko norį; kad straipsniams apie kunigus dedamos antraštės: 
„Atleisk jiems, Viešpatie, nes nežino ką darą“. 

Tokiu dvasios penu mintąs žmogus palengva praranda sveiką tiky- 
binę nuovoką; pamažėli nustoja skyręs katalikiškas nuomones nuo 
laisvamaniškų pažiūrų, pats nepastebi, kaip jis darosi abejutis svarbiau- 
siems gyvenimo klausimams, praranda sąžinės jautrumą; patampa lais- 
vamanis, dedasi geriau suprantąs katalikybės reikalus, negu mokinanti 
Bažnyčia, manosi esąs tvarkoje, kai protestuoja prieš vyskupus, neklauso 
Popiežiaus. 


Daugelis tai mato; ne vienas apgailestauja, bet kažkodėl tyli susi- 
čiaupęs ir nieko nedaro. Netrukdomas blogumas plečiasi ir gresia visoms 
gyvenimo sritims. Laikraštininkas yra tautos barometras; negali nerūpė- 
ti savo krašto likimas; jis turėtų branginti visa, kas teisinga, dora, kilnu, 
gražu... Todėl jis su visu atsidėjimu privalėtų rauti blogio šaknis, ugdyti 
gera. 

Rašytojau! Tu privalai tarnauti šviesai ir tiesai; su plunksna turi kovoti 
už tikėjimo, dorovės įgyvendinimą mūsų tautoje; privalai pasakyti pla- 

čioms minioms, kaip reikia elgtis, kad Lietuva netaptų bedievių, laisvama- 
nių, nedorėlių... kraštas; šventa tavo pareiga rodyti skaitytojams, kad tie 
laikraščiai, kurie kitaip rašo, mažina žmonių atsparumą prieš blogybes. 

Ir Žurnalistų sąjunga turėtų tarti savo žodį; privalėtų sudrausminti 
savo narius, kad jie gerbtų žurnalisto vardą ir nedirbtų pražūtingo tautai 
darbo. Redaktoriai! Turėkite sąžinės! Nesivadovaukite priežodžiu: „Po- 
pierius nesidrovi“. Netalpinkite viso, kas ką jums atsiunčia. Leidėjai! Ne- 
spausdinkite „tuščiakalbių ir suvedžiotojų“ raštų „dėl bjauraus pelno“. 

Nuo tokių laikraščių turėtų nusigręžti pati visuomenė; reikėtų įsąmo- 

ninti nesąmoninguosius, kurie neutralioje spaudoje ieškosi sau dvasios 
“maisto, kad jos neimtų nė į rankas. Kovoti su šiaudadūšiais raštais priva- 
lu visiems, kuriems rūpi geresnė savo šalies ateitis. Ypač katalikas neturi 
skaityti neutralios spaudos, kad negriautų dorovės, nes be jos neįmanomas 
ramus visuomenės gyvenimas. 

Katalikai! Laikraščių atžvilgiu privalote turėti jautresnę sąžinę. Išva- 
rykite neutralią spaudą iš savo namų, nors ji lankosi ne atvirai, bet kaip 
čigonė, apsimetusi nešališkumo skraiste. Jūsų šeimose tesilanko grynai 
katalikiškas laikraštis; savo nusistatymą skleiskite visur: tarnystėje, preky- 
boje, amate, dirbtuvėse, mokykloje, teismuose, valdžiavietėse... 

Baigiu apaštalo šv. Povilo žodžiais: „Meldžiu jus, broliai, būkite atsar- 
gūs su keliančiais nesutikimus ir papiktinimus priešingai tam mokslui, 
kurio jūs išmokote; šalinkitės nuo jų. Nes tokie netarnauja mūsų Viešpa- 
čiui Kristui... Jie saldžiais žodžiais ir prisigerinimais suvedžioja nekaltųjų 
širdis“ (Rom. 16,17-18). Amen. 


Panevėžys, 1932 m. Šv. Pranciškaus Saleziečio, 
žurnalistų Globėjo, dienoje 


13. 


BURBIŠKIO BAŽNYČIAI 


„Viešpatie! Kur aš eisiu nuo tavo dvasios? Ir kur bėgsiu nuo tavo Vei- 
do? Jei žengčiau į dangų, tu tenai; jei nusileisčiau į požemį, tu čia. Jei im- 
čiau brėkštant savo sparnus ir gyvenčiau jūros pakraščiuose, tai ir ten tavo 
ranka lydės mane ir tavo dešinė laikys mane“ (Ps. 138,7—10). Tais žodžiais 
psalmininkas išpažįsta šv. Tiesą, jog Dievas yra visur esąs: danguje, žemėje 
ir kiekvienoje vietoje.. 

Brangūs burbiškėnai! Galite Viešpatį garbinti visur, darbuodamiesi 
kalnuotuose savo laukuose, vaikščiodami po žalius šlaitus ir atsiklaupę 
ant kelių savo namuose; dangaus ir žemės Sutvėrėjas yra visur ir girdi 
kiekvieną jūsų atsiduksėjimą. To nežiūrint, žmonės visuomet norėjo turėti 
Dievo namus žemėje ir juose palaikyti artimesnius santykius su Viešpačių; 
todėl stato bažnyčias, apie kurias gali pasakyti: „Štai Dievo padangtė su 
žmonėmis ir Jis gyvens su jais; jie bus Jo tauta ir pats Dievas bus su jais, 
jų Dievas“. į 

„Kai patriarkas Jokūbas, keliaudamas į tolimą šalį, saulei nusileidus, 
norėjo pasilsėti, lauke pasiėmė akmenį, pasidėjo sau po galva ir užmigo. 
Prisisapnavo jam kopėčios, stovėjusios žemėje, o viršumi siekusios dangų; 
angelai jomis žengė aukštyn ir žemyn; ant jų rymojo Viešpats, kurs tarė 
Jokūbui: Aš esu tavo tėvo Izaoko Dievas; žemę, ant kurios miegi, aš duosiu 
tau ir tavo ainijai... Aš būsiu tavo sargas, kur tik tu eisi, ir tave atvesiu atgal 
į šitą žemę, ir neapleisiu, kolei neįvykdysiu visa, ką pasakiau“. 

„Nubudęs iš miego, Jokūbas tarė: Iš tikrųjų Viešpats yra šitoje vietoje 
ir aš nežinojau, kaipgi baisi šita vieta! Čionai ne kas kita, kaip tik Dievo 
namai ir dangaus vartai. Atsikėlęs tat rytą Jokūbas ėmė akmenį, kurį buvo 
sau pasidėjęs po galva ir pastatė jį paminklu, išpildamas ant jo aliejaus... 
Jis pasižadėjo taipgi apžadu, sakydamas: Jei Dievas bus su manimi ir ser- 
gės kelyje, kuriuo aš einu... ir aš laimingai sugrįšiu į mano tėvo namus, 
tai Viešpats bus mano Dievas ir šitas akmuo, kurį aš pastačiau paminklu, 
vadinsis Dievo namais, ir iš viso, ką man duosi, aš tau atnašausiu dešim- 
tinę“ (Pr. 28,10-22). 

Tas įvykis iš Jokūbo gyvenimo gyvai primena iškilmę, kurią švenčiate, 
burbiškėnai! Jūsų brolis - kaimynas Pranas Zabiela gal ne sykį jaunystėje 
svajojo, kaip būtų gera toje apylinkėje turėti bažnyčią. Tolimoje Amerikoje 
gal net žadėjosi: Jei Dievas bus su manim, sergės kelionėje ir aš laimingas 
sugrįšiu į savo tėvų žemę, tai Viešpats bus mano Dievas ir šitie rūmai, 
kuriuose seniau yra buvusi koplyčia, bus bažnyčia ir iš viso, ką man duos 
Dievas, aš jam atnašausiu dešimtinę... 

Svajonės įvyko. Svetimuose kraštuose jis įsišventina kunigu, po ke- 
liolikos metų laimingai grįžta į savo tėviškę; iš viso, ką Dievas jam davė, 
aukoja žymią pinigų sumą, įgyja šiuos gražius rūmus su žeme, įrengia 
juose Dievo namus. Taip pastatė laiptus tarp dangaus ir žemės; angelai 
nešios jais pas Dievą jūsų maldas, o jums atneš iš aukštybės įvairiausių 
Dievo malonių... Dabar iš tikrųjų Viešpats yra šitoje vietoje. Kaipgi baisi 
šita vieta! Čionai ne kas kita, kaip tik Dievo namai ir dangaus vartai. 

Kada buvo pašventinta Saliamono bažnyčia, karalius šaukėsi Viešpa- 
ties: „Tu esi mano Dievas; meldžiu, tebūna tavo akys atviros ir tavo ausys 
teklauso maldos, kuri daroma šitoje vietoje“ (II Kron. 6,40). Dievas apsireiš- 
kė jam ir tarė: „Aš išklausiau tavo maldą ir išrinkau sau šitą vietą, kad ji 
būtų aukų namais. Taipogi mano akys bus atviros ir mano ausys klausys 
maldos to, kurs melsis šitoje vietoje. Nes aš išsirinkau ir pašventinau šitą 
vietą... kad mano širdis pasiliktų čionai per visas dienas“ (II Kron. 7,12-16). 
Tas pats šiandien įvyko šitoje bažnyčioje. 

Kai Išganytojas įžengė į Zakiejaus namus, visi murmėjo ir sakė, kad jis 
užėjęs pas nusidėjėlį, o Zakiejus atsistojęs tarė Viešpačiui: „Viešpatie! Štai 
aš duodu pusę savo gėrybių beturčiams, ir jei kuo nuskriaudžiau ką nors, 
grąžinu keturgubai. Jėzus jam tarė: Šiandien suteiktas išganymas šitiems 
namams... Nes žmogaus Sūnus atėjo ieškoti ir gelbėti, kas buvo pražuvę 
(Lk. 19, 8-10). Ne sveikam reikia gydytojo, bet sergantiems“ (Lk. 5,31). 

Dievo Sūnus šiandien atėjo ir apsigyveno pastoviai šituose namuose ir 
kviečia visus: Ateikite pas mane visi, kurie vargstate ir apsunkinti esate ir 
aš jus atgaivinsiu. Šiuose Dievo namuose kasdien šv. Mišiose bus atveria- 
mas gausus malonių šaltinis dvasiai ir kūnui, o kas šventadienis girdėsite 
Kristaus Evangelijos žodžius; gausite kalčių atleidimą... gyvosios duonos, 
kuri sergės jūsų sielas amžinajam gyvenimui. 

Kas ligos parblokštas nebegalėsite ateiti bažnyčion, aplankys tą Dievo 
paslapčių teikėjas mirštamame patele, suteiks paskutinius sakramentus, 
parengs jūsų sielas kelionei amžinastin, Kristaus tarnas pasitiks su giesme 
ir palydės į kapines, maldaudamas jūsų sieloms amžinojo atilsio bei amži- 
nos šviesos; pašventins kryžių, kurs stovės ant jūsų kapo, kaip išganymo 
ženklas ir jūsų krikščioniško gyvenimo bei mirties liudininkas. 

Dievo namai, tai žibintas, kurs šviečia plačiai apylinkei. Visa, kas die- 
viška ir žmoniška, kas kilnu ir gražu, pirmiausia reiškiasi per bažnyčią. 
Pamilkite tą naują dvasinės kultūros centrą. Nesigailėkite aukų jam pa- 
laikyti, papuošti, apstatyti reikalingais daiktais. Apleista bažnyčia rodo, 
kad Viešpaties meilė mažėja ir gęsta žmonių širdyse, kad jų sielose, kaip 
ir bažnyčioje, daugėja voratinklių, dulkių ir purvo... 

Saugok, Viešpatie, kad jūsų tarpe neįvyktų priežodis: „Arti - baž- 
nyčia, toli - Dievas“. Šventadieniais neapleiskite be svarbios priežasties 
šv. Mišių; noromis klausykite skelbiamo Dievo žodžio; kuo dažniausiai 
eikite šv. Sakramentų; niekad nepalikite be velykinės... Būkite ne vien 
bažnytinių brolijų, bet ir katalikiškų organizacijų nariais. Lankykite jų 
susirinkimus. 

Namuose melskitės ir darbuokitės. Turėkite daugiau sąžiningumo 
santykiuose su artimu, ypač teisybės ir meilės vaikų, tėvų, samdinių, šei- 
mininkų, kaimynų... atžvilgiu. Visais tikybos reikalais palaikykite ankštą 
ryšį su dvasiškija. Klausykite, ką kunigai sako, nes „jie budi, kaip tie, kurie 
duos apyskaitą už jūsų sielas“ (Žyd. 13,17). 

Skaitykite, palaikykite, platinkite katalikiškus laikraščius. Be atodairos 
pasakykite kaimynui, ko verta bedieviška, laisvamaniška, net vadinamoji 
neutralioji spauda... Nebūkite naujoje bažnyčioje tikintys, o namuose lyg 
netikėliai, kurie „sakosi pažįstą Dievą, bet darbais išsigina“ (Tit. 1,16). 

„O ramybės Dievas tebūnie su jumis visais. Amen“ (Rom. 15,33). 


Panevėžys, 1932 m. gruodžio mėn. 


14. 


EucHARISTIJA 


„Vienas žmogus, skaitome šv. Evangelijoje, prirengė didelę vakarienę 
ir pakvietė daug svečių. Vakarienės valandą jis siuntė savo tarną pasakyti 
pakviestiesiems, kad ateitų, nes jau visa prirengta. Jie visi ėmė išsikalbinė- 
ti: „Prašau tave, laikyk mane išteisintu... Negaliu ateiti“. SUSE tarnas 
visa pasakė savo valdovui. 

Supykęs šeimininkas tarė savo tarnui: Eik greitai į miesto gatves ir 
skersgatvius ir vesk čia beturčius, luošus, aklus ir raišus. Tarnas vėl prane- 
šė: Valdove, padaryta, kaip liepei, bet dar yra vietos. Tuomet šeimininkas 
tarė tarnui: Eik į kelius ir patvorius ir priversk eiti, kad mano namai būtų 
pilni (Lk. 14,16—23). 

Šiemet birželio 30, liepos 1 ir 2 dienomis didelė dvasios puota rengia- 
ma Panevėžyje: šaukiamas Eucharistinis vyskupijos kongresas. Vyskupas, 
Kristaus tarnas ir Dievo paslapčių teikėjas (I Kor. 4,1), kviečia Jus, bran- 
gūs dieceziečiai, dalyvauti jame. Neišsikalbinėkite, kas šeimos, kas namų, 
kas ūkio reikalais, kaip Evangelijoje aprašyti žmonės: „Prašau tave, laikyk 
mane išteisintu... Negaliu ateiti“. 

Renkitės į Kongresą. Tegul nebus vyskupijoje parapijos, iš kurios į tą 
nepaprastą iškilmę neatvyktų maldininkų kompanija, bent neatsiųstų 
keliolikos, kelių dešimčių, keleto šimtų atstovų. Ypač bažnytinių broli- 
jų ir katalikiškų draugijų nariai ruoškitės organizuotai, uniformuoti, su 
savo vėliavomis, chorais, orkestrais... Keliaukite vaikai, jaunimas, mer- 

gaitės, berniukai, užaugę, seniai, vyrai, moterys, vienuolės, vienuoliai, 
kunigai... 

Kongreso metu konsekruosiu Katedros bažnyčią, kurią Karaliui Kris- 
tui pastatė visa vyskupija. Noriu joje matyti Jus, kurie, kaip dieceziečiai, 
priklausote prie artimiausios mano šeimos. Aplink Karalių Kristų naujoje 
Katedroje norėčiau suspiesti kuo daugiausia žmonių ir praleisti su Jumis 
trejetą dienų nuoširdžiausiose maldose, pamoksluose, konferencijose... 

Aiškiau sakant, pats Kristus iškels Jums karališką pokylį: penės Jus 
savo Kūnu, girdys savo Krauju savo Rūmuose; iš jų didingoje procesijoje 

žengs papuoštomis miesto gatvėmis, lydimas vyskupų, kunigų, visos vys- 
* kupijos žmonių. Suprantu, ne visi galėsite būti Panevėžyje, bet visi turite 
jungtis su Kongresu maldomis, išpažintimis, šv. Komunijomis. Kongresas 
turi būti visos vyskupijos šventė; ją paskelbs šv. Petro vakare visų bažnyčių 
varpai. 

Eucharistinis kongresas vyskupijoje turėtų būti naujo gyvenimo pra- 
džia, šaltinis trykštančios iš Švč. Sakramento gaivinančios jėgos. Dabar 
žmonių gyvenimas pakrikęs, apsnūdęs. Parašysiu apie Eucharistiją, kaip 
žmonių vienybės ir veiklumo sakramentą: „Darbuokitės ne dėl žūnan- 
čio valgio, bet dėl pasiliekančiojo amžinajam gyvenimui, kurio jums duos 
žmogaus Sūnus“ (Jon. 6,27). 


L 


Dieviškasis mūsų Gelbėtojas yra pasakęs: „Šita yra duona, nužengianti 
iš dangaus, kad, kas jos valgys, nemirtų. Aš esu gyvoji duona... Kas valgys 
tos duonos, bus gyvas per amžius; o duona, kurios aš duosiu, yra mano 
kūnas dėl pasaulio gyvybės... Kas valgo mano kūną ir geria mano kraują, 
tas pasilieka manyje ir aš jame“ (Jon. 6,50-51.57). 

Šv. Komunijoje mes jungiamės su Kristumi kuo arčiausiai. Jei kas į su- 
tirpdytą vašką įpila kitą vašką, tai jie susilieja vienas su antrų; taip pat, kas 
valgo Viešpaties kūną ir geria jo kraują, tas taip pat su juo susivienija, kad 
Kristus yra jame, o jis Kristuje (šv. Kirilius). Mūsų kūnas pasidaro tartum 
jo kūnu, mūsų kraujas - jo krauju, taip kad žmogus, priėmęs šv. Komuniją, 
gali drąsiai sakyti su apaštalu šv. Povilu: „Esu gyvas, tačiau jau nebe aš, bet 
yra gyvas manyje Kristus“ (Gal. 2,20). 

Žmogus, priėjęs prie šv. Komunijos, susiartina su Dievu. Bet per Eu- 
charistiją žmonės artėja ir tarp savęs. Kristus, įsteigęs Švenčiausiąjį Sakra- 
mentą, kaip vyriausias kunigas, meldėsi: „Šventasis Tėve, išlaikyk dėl savo 


460 Vysk. KAZIMIERAS PALTAROKAS 


vardo tuos, kuriuos man davei, kad jie būtų viena, kaip ir mes... Prašau 
ne tik už juos, bet ir už tuos, kurie per jų žodį tikės į mane, kad visi žuų 
viena, kaip tu, Tėve, esi manyje ir aš tavyje, kad ir jie būtų EAS viena“ 
(Jon. 17,11.20-21). 

Taip Išganytojo noru Komunija pasidarė vienybės Sakramentu. Šv. Eu- 
charistija, tikras mūsų Viešpaties Jėzaus Kristaus kūnas ir kraujas, vieni- 
ja kiekvieną žmogų su Kristumi, kaip jis yra vienybėje su dangiškuoju 
savo Tėvų; drauge Komunija yra bendra visų katalikų puota, jungianti 
žmones į vieną didelę šeimą; jos Tėvas yra Dievas, į kurį nuolat meldžia- 
mės: „Tėve mūsų, kurs esi danguj!... Kasdienės mūsų duonos duok mums 
šiandien“. 

Paprastas valgis ar gėrimas turi dvejopos įtakos: palaiko žmoguje gy- 
vybę ir artina žmones tarp savęs. Valgome ir geriame, kad gyventumėm. 
Be to, keliame visokius pokylius giminystės ryšiams palaikyti, draugiš- 
kiems santykiams užmegzti ar sustiprinti. Toji galia jungti žmonėms dar 
labiau glūdi šv. Komunijoje, negu kiekvienoje kitoje žmonių puotoje. 

Šit ką sako šv. Povilas apie žmonių bičiulystę šv. Komunijoje: Argi pa- 
laiminimo taurė, kurią laiminame, nėra dalyvavimas Kristaus kraujuje? Ir 
ar duona, kurią laužome, nėra dalyvavimas Viešpaties kūne? Nes mūsų 
daug, esame viena dvasia, vienas kūnas, mes visi, kurie esame vienos duo- 
nos dalyviai... „Nes kaip viename kūne turime daug narių, visi gi nariai 
turi ne tą patį veikimą, taip mes daugelis esame vienas kūnas Kristuje, 
ypač gi esame kits kito nariai“ (Rom. 12,5). 

Imdami šv. Komuniją, visi valgome Kristaus kūną, geriame jo kraują; 
taip mes, tartum, atskiri sąnariai, telkiamės su juo į vieną kūną. Kristus 
apie save sakosi: „Aš vynmedis, jūs vynmedžio šakelės... Taigi mano įsa- 
kymas, kad mylėtumėte vienas kitą, kaip aš jus mylėjau“ (Jon. 15,5.12). 
Žmogus, suaugdamas su Kristumi, kaip medžio šakos su liemeniu, jun- 
giasi su kitais žmonėmis, kurie šv. Komunijoje, kaip ir jis, susivienijo su 
visus mylinčiu Išganytoju. 

„Eucharistija, sako šv. Bilaras, jungia mus į vieną Bažnyčią; jinai yra 
Kristus, kurs ją visą nešioja savyje su visais jos nariais, o tai per savo kūno 
Sakramentą“. Švč. Sakramentas yra Bažnyčios centras; aplink jį spiečiasi 
žmonės, kaip bičių spietis metasi aplink bitinėlį. Dėl to Tridento vyskupų 
santaryba vadina Eucharistiją „vienybės ženklu, bendros meilės ryšiu“. 

Anot šv. Tomo betariant, Eucharistija gamina Bažnyčios, mistinio Kris- 
taus kūno, vienybę. Pats komunijos vardas reiškia susivienijimą, bendru- 
mą. Pagaliaus ir medžiaga, iš kurios daromas Švč. Sakramentas, tą patį 

rodo: duona kepama iš miltų, daugybės dulkelių; vynas pasidaro iš sulčių 
lašų. Taip ir visi, kurie priima Kristų duonos ir vyno pavidaluose, turi 
darytis viena šeima. 

Teisingai šv. Augustinas Eucharistiją vadina „šeimyninės meilės sa- 
kramentu“. Kur tėvas drauge su vaikais ir motina eina prie Dievo stalo, 
ten pati gali visuomet pasitikėti vyru ir be pavojaus laimėje ar nelaimėje 
pasiremti ant jo peties; o pats turės ranką, ištikimą žmoną; ten vaikai bus 
drausmingi, dori, pasiryžę visados pasiaukoti gimdytojams. 

Kaip retežio grandys jungiasi tarp savęs, taip Eucharistija yra meilės 
ryšys tarp tos pačios parapijos, vyskupijos, šalies gyventojų. Reikšminga 
"toji aplinkybė, kad Kristus po Paskutinės vakarienės, kur įsteigė Švč. Sa- 
kramentą, paskelbė pasauliui broliškos meilės įsakymą: „Vaikeliai... aš 
jums duodu naują įsakymą mylėti vienas kitą; kaip aš jus mylėjau, kad ir 
turėsite meilę vienas kito“ (Jon. 13,34). 

Kas uždegė tokią artimo meilę Jeruzalės krikščionyse, kad „tikinčiųjų 
daugybė buvo vienos širdies ir vienos sielos“ (Apd. 4,32)? Kas jiems įkvėpė 
dorybių pilnumą, jog iš Apaštalų gavo šventųjų vardą? Šv. Komunija buvo 
šaltinis, iš kurio pirmieji krikščionys sėmėsi sau krikščioniškos artimo mei- 
lės. Skaitome Šv. Rašte: „Jie laikėsi apaštalų mokslo ir bendro duonos lau- 
žymo (tai yra, Komunijos dalijimo)... Kasdien šventykloje imdavo valgio 
su džiaugsmu ir neklastinga širdimi“ (Apd. 2,42.46). 

Imant Šv. Komuniją, įvyksta katalikų šeimos puota. Prie Dievo stalo 
juntame visi esą to paties dangiškojo Tėvo vaikai, tarp savęs - broliai, se- 
serys. Į žmonių vaišes tegali ateiti, kas kviestas. Eucharistiniame pokylyje 
dalyvauja kiekvienas katalikas, by tik nori. Prie to paties Dievo stalo eina 
visi, didelis ir mažas, senas ir jaunas, mokytas ir bemokslis, turtingas ir 
vargšas... Čia susitinka tokie žmonės, kurie už bažnyčios nedrįsta susi- 
durti, nes gyvena visai skirtingu gyvenimu. 

Šv. Komunija yra žmonių lygybės mokykla. Prie Dievo stalo nėra nei 
pirmutinės, nei paskutinės vietos; kiekvienas artinasi nusižeminęs; kaip 
aukštai žmonių statomas, taip žemai stovintis klaupiasi Viešpaties aki- 
vaizdoje. Karo metu man kartais tekdavo šventadieniais Įgulos bažnyčioje 
Kaune vokiečių kariams atlaikyti pamaldas anksti rytą, nes vėliau Bavari- 
jos princas negalėdavo išklausyti mišių. Princas, kariuomenės vadas, kiek- 
vieną sekmadienį eidavo šv. Komunijos drauge su kariais. 

Suklaupdavo karių eilė, o jis paskutinis Evangelijos šone. Pradėdamas 
iš kairės pusės, kunigaikščiui paskutiniam duodavau Švč. Sakramentą. 

Prie Dievo stalo valstybę valdančios šeimos narys nebuvo pirmutinis, o pa- 
skutinis karių tarpe. Šv. Rašte nuolat kartojama mintis: „Dievas nežiūri 
asmens“ (Rom. 2,11). Tos minties vadovaujami, Bažnyčios Tėvai vadina 
Eucharistiją „ramybės sakramentu ir taikos duona“. Tie, kurie ją valgo, 
sako šv. Augustinas: „niekad nesibara ir niekad nesiginčija tarp savęs“. 

Jei kitaip esti, tai ženklas, kad negana prisirengę valgo „taikos“ duo- 
ną. „Bent sykį, - rašo arkivysk. Bilčiauskis, — nusikratykime nuodėmingo 
gyvenimo; visi eikime po keletą kartų metuose prie šv. Sakramentų. Kol 
apšviestesnių luomų vyrai to balso nesupranta ir apleidžia net velykinę 
Komuniją, baigę mokslus išpažintį atlieka tik prieš sutuoktuves, pagaliaus 
vos mirties patale, tol doriškai nepakilsime, neatgimsime ir nuolat skųsi- 
mės žmonių ir dėsnių trūkumu visuomenėje. 

Jei ateisite Komunijos vieną sykį metuose, gal dar įvairiu laiku, tai tas 
meilės pokylis prie Dievo stalo nesuartins žmonių, ypač jeigu eisite vien 
įvykdyti griežto Bažnyčios įsakymo. Jeigu eisite prie Dievo stalo dažniau, 
ypač jei ateisite tokia nuotaika, kuri bent kiek verta Šeimininko, pas kurį 
lankotės, tai suprasite geriau vieni kitus, atsinaujins žemės veidas, kaip 
buvo pirmais krikščionybės amžiais, kada tikinčiųjų daugybė buvo vienos 
širdies ir vienos sielos... visa buvo jiems bendra“ (Apd. 4,32). 

Toji atmaina neįvyks staiga. Išganytojas kantrus; daro pamažėli; tik 
neuždarykite savo sielos ramiai veikiančiai Dievo malonei; ilgainiui ne- 
galėsite atsispirti Kristaus troškimams „meilės mokykloje“. Didžiajame 
altoriuje Viešpats rodo kilniosios savo meilės pavyzdį, kur gyvena su mu- 
mis iki pasaulio pabaigai, siūlosi mums, kaip sielos penas, nuolat kviečia 
prie savęs: „Ateikite pas mane, kurie vargstate ir apsunkinti esate, ir aš jus 
“ atgaivinsiu“ (Mt. 11,28). 

Kai žmogaus dvasia ankštai susijungia su Dievo - Kristaus Dvasia, 
tuokart žmogaus siela daro didžiausios įtakos net kūnui. Taip suprantame, 
kodėl žmonės, kurie pasižymi nepaprastai kilniais darbais, tarnaudami 
Dievui ir artimui, yra žymūs dideliu pamaldumu eucharistiniam Kristui. 
Švenčiausias Sakramentas turi savyje paslaptingos galios, kurios gausiai 
teikia žmonėms, imantiems jį dažniau. 


Paliesiu Eucharistijos veikimą gyvenime žmonių, kurie dažnai eina 
šv. Komunijos. Šiandien įprasta stebėtis techniška pažanga, rekordais, 
kumštininkais; bet nekreipiam dėmesio į dvasios techniką, sielos karžygiš- 

kumą, kurs viršija prigimties ribas ir pakyla net antgamtėn. Nors žmogaus 
. prigimtis yra mums dalinai nežinoma, tačiau yra ribos, kurių ji negali per- 
žengti; reikalinga ji nepaprastos jėgos, kad nugalėtų pikta, kad įvykdytų 
gėrio viešpatavimą. „Dvasia, tiesa, stropi, bet kūnas silpnas“ (Mt. 26,41). 

Šv. Povilas sakosi: „Norėti yra arti manęs, bet padaryti gera, aš neįsten- 
giu. Nes aš darau ne gera, kurio noriu, bet darau pikta, ko nenoriu. Ojei aš 
tai darau, ko nenoriu, darau jau nebe aš, bet gyvenanti manyje nuodėmė. 
Taigi aš randu tokį įstatymą, kad, kuomet aš noriu daryti gera, prie manęs 
yra prikibęs piktumas... Matau savo sąnariuose kitą įstatymą, pasipriešinantį 
mano proto įstatymui ir darantį mane belaisvį nuodėmės įstatymo, kurs yra 
mano sąnariuose. Nelaimingas aš žmogus! Kas mane išlaisvins nuo to maraus 
kūno? Dievo malonė per mūsų Viešpatį Jėzų Kristų“ (Rom. 7,18-24). 

Eucharistija yra gausus Dievo malonių šaltinis. Žmogus, susijungęs 
su Kristumi šv. Komunijoje, gauna nepaprastos galios. Dvasinio veiklumo 
žadintojas — tai kunigas. Bažnyčios veikime kunigystė ir Eucharistija nie- 
kuo nepakeičiamos sąvokos; be kunigystės neturėtumėm Eucharistijos, be 
šv. Eucharistijos nebūtų kunigystės. Kaip saulė šviesiais ir šiltais spindu- 
liais audžia pasauliui drabužius iš įvairiaspalvių gėlių, taip gauna kunigas 
iš Eucharistijos visokių dorybių rūbus. Kunigui yra reikalinga ištvermės. 
Kartais pikto straipsnio paskaitymas gali sulaužyti visą jo energiją. Bet jis, 
kasdien priimdamas Švč. Sakramentą, drąsina save: „Aš visa galiu tame, 
kurs mane stiprina“ (Pil.4,13).<||| 7464 

Gražus Eucharistijos diegas yra skaistybė. Mergystė yra tarsi medžia- 
gos sudvasinimas. Užtat ir pagoniai gerbdavo nekaltas mergeles; net cie- 
soriai, kurie save laikė dievais, duodavo kelią sutiktoms vestalytėms. Bet 
iš kokios sėklos dygsta laisva nekaltybė? Švč. Sakramento litanijoje šv. Ko- 
munija vadinama „brangiausiu vynu, gimdančiu panas; didžiausia skais- 
tybe, tekančia Dievo malonėmis“. Katalikų vienuolės, pašventusios savo 
gyvenimą našlaičiams, ligoniams tarnauti, pasiaukojimo dvasios gauna 
prie Dievo stalo. Šv. Vincentas a Paulo sakydavo gailestingosioms sese- 
rims: „Priėmusios Kristų, ar nejaučiate reikalo pasišvęsti artimui?“ 

Štai nekrikščionio balsas apie seseris, ligonių slaugytojas. Prof. Edvar- 
das Engelis (žinomas literatūros istorikas) neseniai išleido knygą „Žmonės 
ir daiktai“. Joje yra skyrius, užvardytas „Dangiški žmonės“. Tai padėkos 
himnas vienuolėms - ligonių slaugytojoms. „Prieš 40 metų yra Nietzschės 
atšildytas „viršžmogis“, laikomas nauju mados žodžiu. Dabar vėl karto- 
jamas posakis „naujas žmogus“. Aš mačiau naujus žmones ir jaučiuosi 
verčiamas parašyti apie juos, nors jie nenori, kad apie juos būtų kalbama. 

„Didelė nelaimė suvedė mane pažintin su tais žmonėmis. Mano žmona 
dėl netikėto įvykio turėjo būti nugabenta į artimiausią ligoninę, aptarnau- 
jamą katalikų šv. Boromiejaus seserų. Ligonė turėjo perlaužtą kaulą ir išgu- 
lėjo ligoninėje penkias savaites. Jos lova buvo apsupta dangiškų žmonių: 
kas pasijudinimas buvo pastebėtas, kiekvienas sunkiausias patarnavimas 
buvo noromis atliktas dangiškųjų žmonių. 

Kas jos yra buvusios pasaulyje, mes neklausėme ir nesužinojome. 
Sprendžiant pagal viršuję išvaizdą, pagal jų kalbą, jos galėjo būti princesės, 
grafaitės, bent komercijos patarėjų dukterys; jų sielos nerodė pirmesnio jų 
gyvenimo, jų kilimo. Visos ligonių slaugytojos yra geros; kas pasišvenčia 
tarnauti žmonėms, negali būti blogas. Bet aš sakau, kad katalikų seserys, 
kurias aš per penkias savaites pažinau kasdieniniame darbe, yra dangiški 
žmonės. 

Kas mus, žmones, gyvenime lenkia prie žemės? Tai, kad mes laukiame 
žemiškų mėgasčių. Tokių pomėgių nebeieško tos dangaus dukterys. Jos 
tebegyvena žemėje, dirba joje nuo ryto lig vakaro, net ir per naktį žemiš- 
kiems žmonėms, kad jie vėl galėtų džiaugtis žemės gėrybėmis. Jos pačios 
teturi sau vieną džiaugsmą visai pasiaukoti kitiems (žmonėms) ir kada 
nors regėti Dievą. 

Jos neturi teisės ką nors sau gauti; jos negali nieko priimti, ką, giliausios 
padėkos vedamas, norėtų kas pasiūlyti, - net gėlės ar bukieto. Neateida- 
vau niekad be dovanos iš savo sodo; seserys visa išdalydavo ligoniams, 
o gėles pastatydavo koridoriuose lankytojų malonumui, papuošdavo savo 
koplyčią; nė vienos nepasilaikydavo sau. 

Kaip žemus patarnavimus turi jos atlikti, tie labai švelnūs dangiški 
žmonės. Mano žmona sykį pasigailėdama tarė: „Ak, miela sesute, kaip ne- 
švarius darbus Tamsta turi dirbti“. Atsakė kaip verčiausia pagarbos: „Man 
leista juos atlikti“. Aš laikau tuos žodžius taip kilniais, kad yra tinkamiausi 
klasiškoms eilėms. 

Tos nekaltos esybės paskirtomis dienomis eina išpažinties. Ką gi jos 
galėtų išpažinti? Gal tai, kad pasigėrėjo saulės spinduliais ar kokia gėle? 
Kad pasipiktino nekantriu ligoniu? Yra ligonių, dėl kurių nekantrautų ir 
dangaus angelai, jeigu jiems būtų pavestas jų slaugymas. Vargas nešioti že- 
mės naštą visiems, ne tik dangiškiems žmonėms toje žemės ligoninėje“. 

Vienuolis, kurs daro iš savęs auką broliams, yra puikus Eucharistijos 
žiedas. Ne sykį skaitote laikraščiuose apie baisias sniego griūtis nuo kalnų; 
jos, čiauždamos žemyn, viską nušluoja, miškus, sodžius ir miestelius. Pasi- 
kelkime mintimis į Šv. Bernardo kalno perėją, 8000 pėdų aukštumoje. Rasi- 

me ten vienuolyną, labiausiai nuošalią pasaulyje bendruomenę, gyvuojančią 
devynis šimtus metų. Pro ten uolos krantu pravestas kelias tarp Šveicarijos 
ir italų žemės; juo žygiuoja kasmet apie 20 tūkstančių žmonių. 

Vienuoliai su garsiais Saint Bernardo šunimis ieško sniege užverstų 
keleivių. Vienuolių negąsdina nei greitas apakimas nuo nepaprastai spin- 
dinčio sniego, nei mirtis, laukianti kiekvienoje bedugnėje. Vykdo jie savus 
apžadus ir tą savo apsižadėjimą būti gailestingais samariečiais kasmet at- 
naujina Kalėdų vidurnaktį. Vienas vienuolis, paklaustas, kaip jis neturįs 
jokios baimės nuolatiniuose pavojuose gyvybei, atsakė, rodydamas šliau- 
žiantį nuo kalnų sniegą: „Ko man bijoti griūties, jei savo krūtinėje nešioju 
dievišką Išganytoją“. 

Nuostabiausias Eucharistijos vaisius - tai kankinio mirtis, kuri tęsiasi 
per visus Bažnyčios amžius, pradedant Roma, baigiant Meksika. Kas įkve- 
pia kankiniui tą kilnią meilę, jog kaip brolį apkabina budelį prieš mirtingus 
jo smūgius? Kas stiprina silpnas mergaites, kurios dvasios pagavime tiesia 
savo kaklą po žudytojo kalaviju? Kas palaiko vaikų drąsą, kad sutrupinus 
sąnarius nesiliauja šaukę: „Krikščionys esame! Tegyvuoja Karalius Kris- 
tus!“ Kas atėmė baimę plėšriųjų žvėrių, išalkusių liūtų, rainų panterų, kad 
kankiniai kvietė juos prie savęs, laukdami baisios mirties? 

Tuos stebuklus daro šv. Komunija, kurią persekiojamiems Bažnyčia 
leidžia turėti prie savęs, kad užėjus pavojui galėtų maitintis „stipriųjų duo- 
na“. Kai šv. Felicija suimta kentėjo gimdymo skausmuose, sargų vienas 
tarė jai: „Šitaip dabar kankinies! Ką darysi, atiduota laukiniams žvėrims 
sudraskyti?“ Kankinė atsakė: „Dabar aš kenčiu; tuokart bus kitas manyje, 
kurs už mane kentės, nes kentėsiu aš už jį“. 

1931 m. vengrų laikraščiuose pasirodė keistas skelbimas: „Kunigaikš- 
tienė Batthyany sugelta širdimi savo ir vaikų vardu praneša mirtį myli- 
miausio savo vyro, jautriausio tėvo... kurs nuo 1905 m. kasdien imdavo 
šv. Komuniją“. Savaime ateina galvon mintis, tą žmogų kokį dešimtį tūks- 
tančių kartų buvus prie Dievo stalo. Įsivaizduokite, kaip ankštai jis buvo 
susijungęs su Kristumi, kaip jo gyvenimas ir darbai buvo permerkti Dievo 
ir žmonių meile. Nežiūrint to, kad buvo baigęs aukštuosius agronomijos 
mokslus, 1900 m. įsigijo medicinos daktaro laipsnį. Savo dvare įsteigė li- 
goninę, kurią laikė savo lėšomis; joje padarė per 20 000 operacijų; be to, 
kasdien pacientų priimdavo maždaug šimtą. Ligoniams, kuriuos apžiūrė- 
davo, klausiant, kiek jie kalti už gydymą, visados atsakydavo: „Vieną Tėve 
mūsų“. Dažnai pasitaikydavo, kad išgydytus dar apdovanodavo baltiniais, 
drabužiais, net pinigais. 

Kunigaikštis ne tik rūpinosi kūnu, bet ir siela. Daugeliui ligonių patar- 
davo susitaikyti su Dievų; tai jam sekdavosi. Niekas nesiskyrė su juo ne- 
sustiprintas ir dvasia. Jo rūmų centras buvo koplyčia; joje amžinoji lempa 
niekad negeso. Dieną pradėdavo klausydamas šv. Mišių, jose drauge su 
žmona ir 10 vaikų eidavo Komunijos. Dažnai pats dūduodavo vargonėliais 
ar tarnaudavo mišioms, pasikeisdamas su vaikais. Vakare vėl visa šeima 
rinkdavosi koplyčioje Rožančiaus kalbėti. 


Popiežius Pijus X 1905 m. griežtai pareikalavo katalikus dažniau eiti 
prie Dievo stalo, išleisdamas dažnos Komunijos įsakymą. Jei kada yra bu- 
vęs laikas, kuomet darbuotasi žmonėms tarpusavy sukiršinti, supjudyti 
luomams, tai mūsų gadynėje. Pastangos, kurios dedamos turėti daugiau 
naudos sau, savo partijai, nors kiti žmonės ir žūtų, yra pagoniškos. 

Susirinkimų salėse, srovių. suvažiavimuose, net spaudoje Žmonės nesu- 
siartins vieni su kitais. Čia neieškoma, kas jungia, bet žiūrima, kas skiria. Jei 
visi katalikai, bent jų dauguma, paklausytų Kristaus vietininko balso, daž- 
niau eitų prie Dievo stalo, tai pasireikštų vaizdas, kurs vertė pagonis stebėtis 
pirmais krikščionimis, sakant: „Žiūrėkite, kaip jie tarp savęs mylisi“. 

Amerikos miestuose yra susispietę studentai, kurie kaip savo nusista- 
tymo ženklą nešioja prisegtą prie krūtinės sidabrinę žuvelę. Tai nuo kata- 
kombų laikų simbolis Kristaus Švč. Sakramente. Jie stengiasi eiti kasdien 
prie Dievo stalo. Jie nebijo savo pažiūrų rodyti viešai, kad ir kitus padrą- 
sintų kratytis žmonių baimės. 

Ir mes turime garbingus ateitininkus —- eucharistininkus studentus ir 
moksleivius. Jie stengiasi nešioti ant širdies ženklą su kryžiumi, nors jis 
šiandien daugelio nemėgiamas. Ateitininkai! Rūpinkitės kuo dažniausiai 
priimti šv. Komuniją, kad galėtumėt „atnaujinti Kristuje visa, kas yra dan- 
guje ir kas žemėje“ (Ef. 1,10). 

Mes gėrimės skaisčiausiomis pavasarininkėmis, kukliais pavasarinin- 
kais; jie kartą kitą metuose daro bendrą Komuniją. Stenkis, gražus jau- 
nime, bent privačiai kuo dažniausiai eiti prie Dievo stalo; ten „skaisčiųjų 
pastiprinimas ir sielų pavėsis“. Eucharistijos galios stiprinamas, radęs pa- 
vėsį nuo garuojančių aistrų, išliksi skaistus, kilnus, sveikas dvasia ir kūnu, 
geriausiai patarnausi Dievui ir Tėvynei: 

Auklėtojai! Veskite dažniau prie šv. Komunijos „Angelo Sargo“ vaiku- 
čius, nes Eucharistijoje gauna jie „stebuklingąjį angelų valgį“. Apie Kris- 

taus kūdikystę taip sako Evangelija: „Vaikelis augo ir ėjo stipryn, pilnas 
. išminties, ir Dievo malonė buvo jame“ (Lk. 2,40). Ir jūsų auklėtiniai - an- 
gelaičiai, kartkartėmis angelų maistu pastiprinti, kils „vis aukštyn, aukš- 
tyn“, - „išmintimi, metais ir malone pas Dievą ir pas žmones“ (Lk. 2,52). 

Kreipiuosi į Jus, katalikai gimdytojai! Supraskite Bažnyčios norus. Ei- 
kite šv. Komunijos bendrai tėvai ir motinos; veskitės su savimi vaikus. Jei 
to nedarysite, jeigu ypač tėvai tenkinsitės velykine Komunija, tai kunigų 
darbas su jūsų vaikais neturės didelio pasisekimo... Neprieštaraukite die- 
viškam vaikų Draugui, kurs yra pasakęs: „Leiskite mažutėlius ir nedraus- 
kite jiems eiti pas mane, nes tokių dangaus karalystė“ (Mt. 19,14). 

Šeimininkai! Duokite progos savo samdininkams dažniau eiti šv. Ko- 
munijos. Prieš Bažnyčios šventes sakykite jiems: „Jei norite rytoj eiti šv. Sa- 
kramentų, mes padarysime už jus namie ruošos darbus“. Juo dažniau tar- 
nai eis to „galingiausio ir darbingiausio“ Sakramento, juo daugiau bus 
namuose taikos, susiklausymo, sąžiningumo, darbštumo... 

Eikite dažniau prie Dievo stalo darbo - vargo žmonės! Kristus būda- 
mas žemėje pakartotinai yra sakęs: „gaila man minios, nes... neturi ko 
valgyti“. Keliais atvejais jisai stebuklingu būdu skalsino duoną ir valgydi- 
no tūkstančius žmonių. Tačiau sakė: „darbuokitės ne dėl žūnančio valgio, 
bet dėl pasiliekančio amžinajam gyvenimui“. „Taip rasite savo sieloms 
atilsio“. 

Raginu pagaliau kunigus, „Kristaus tarnus ir Dievo paslapčių teikėjus“ 
(I Kor. 4,1): Neužrakinkite dangaus karalystės ties žmonėmis. Jums kiek- 
vienam sakau Išganytojo žodžiais: „Eik greitai į miesto gatves ir skersga- 
tvius ir vesk čia beturčius, luošus, aklus ir raišus... Eik į kelius ir patvorius 
ir priversk eiti, kad mano namai būtų pilni“. Amen. 


Panevėžys, 1933.1.17 


15. 
LABDARYBĖ 


Šimtametis išsišakojęs milžinas ąžuolas dygsta iš mažos gilės. Taip visi 
kilnūs, ypač meilės, darbai išsiplečia iš menkos užuomazgos. Svarbiausia 
šiandien labdarybės Šv. Vincento Pauliečio draugija, paplitusi visame pa- 
saulyje, buvo įsteigta 20 metų jaunikaičio, Paryžiaus universiteto studento 
Fridriko Ozanamo su septyniais draugais. 

1853 (savo mirties) metais Ozanamas apie draugijos pradžią yra taip 
papasakojęs Florencijos skyriaus susirinkime: „Matote prieš save vieną iš 
aštuonių studentų, kurie pirm dvidešimties metų, 1833 metais gegužės 
mėnesyje susirinko pirmą sykį po šv. Vincento Pauliečio globa Prancūzijos 
sostinėje. 

Mes tuokart buvome apsiausti ir užlieti klaikių filosofijos bangų; mes 
norėjome ir buvo reikalinga patvirtinti savo tikėjimą prieš priekaištus, 
kuriuos darė jam įvairios klaidingos mokslo sistemos. Vieni mūsų stu- 
dentai draugai buvo materialistai, antri - sensimonistai, treti — furjeristai, 
ketvirti - deistai. 

Kai mes - katalikai - jiems, suklydusiems broliams, stengėmės pri- 
minti krikščionybės stebuklus, jie mums atsakydavo: Tiesa, jei kalbate 
apie praeitį, tuomet ji darė stebuklų, bet dabar krikščionybė yra mirusi; 
ir iš tikrųjų, ką darote jūs, kurie didžiuojatės esą katalikai? Kame yra 
darbai, kurie parodytų jūsų tikėjimą, kurie paragintų mus jį gerbti ir 
priimti? 

Jie sakė tiesą; tas priekaištas per daug buvo nupelnytas. Tuokart mes 
sau tarėme: Gerai, tai į darbą! Mūsų darbai turi atitikti mūsų tikybą. Bet 
ką, ką turėtumėm daryti, kad būtumėm tikri katalikai, jei ne tai, kas Dievui 
labiausiai tinka? Būkime tad mūsų artimo globėjai, kaip Jėzus kad buvo, ir 
statykime mūsų tikybą po meilės priedanga. 

Mes visi aštuoni susijungėme ta mintimi ir vienodai pavydūs savosios 
brangenybės iš pradžios net nenorėjome atidaryti durų kitiems į mūsų 
draugiją; bet Dievas kitaip nutarė. Neskaitlinga ištikimų draugų draugija, 
kurią mes sugalvojome, pagrindiniuose savo bruožuose buvo branduolys 
didelės brolių šeimos, kuri turėjo paplisti... 

Pradžioje vienas geras mano draugas, truputį pasidavęs sensimo- 
nizmo teorijoms, pasigailėdamas manęs tarė: „Ir ką jūs tikėjotės vykdyti? 
Jūs esate aštuoni vargšai, jauni žmonės, ir jūs kėsinatės naikinti tą skurdą, 
kuriuo knibžda Paryžiaus miestas. Jei jūsų būtų ir kita tiek, vis tiek nega- 
lėtumėt nieko ypatingo nuveikti. O mes skiepijame idėjas ir sistemą, kuri 
pasaulį atmainys ir ant visados išvarys iš jo skurdą. Mes akies mirksnyje 
darome Žmonijai tai, ko jūs šimtmečiais negalėsite nuveikti“. 

Jūs žinote, kur nuvedė tos teorijos, supainiojusios nelaimingąjį mano 
draugą. Mes gi, kurių jis gailėjosi, esame aštuonių vietoje viename Paryžiu- 
je du tūkstančiai; mes lankome penkis tūkstančius šeimynų, tai yra beveik 
dvidešimtį tūkstančių asmenų, - kitaip sakant, ketvirtą dalį vargšų, kurie 
tilpsta to didelio miesto sienose“. 

Iš Paryžiaus draugija veikiai paplito po visą Prancūziją ir kitus kraštus. 
Dabar nebėra katalikiškos šalies, kur neveiktų Šv. Vincento Pauliečio drau- 
gija. Visame pasaulyje 1930 metais bendrai buvo 11 103 draugijos skyriai; 
jie turėjo veikliųjų narių 154 825, aukų surinko 160 648 189 frankus, o išlei- 
do vargšams šelpti 166 833 479 frankus. Tai milžiniška suma! 

Šiame gegužės mėnesyje sueina šimtas metų nuo to reikšmingo įvy- 
kio, kai Fridrikas Ozanamas sušaukė Paryžiuje pirmąją savo konferenciją 
ir padarė pradžią galingam katalikų labdarybės sąjūdžiui, kurs reiškiasi 
visame katalikiškame pasaulyje per Šv. Vincento Pauliečio draugiją. Tai 
buvo grūdas, kurs išaugo, pasidarė medis, išleido šakų; jo ūksmėje džiau- 
giasi vargšai... 

Tai reikšmingai sukakčiai paminėti pavedu gerbiamajai vyskupijos 
dvasiškijai 25 dieną, bent paskutinį gegužės sekmadienį, atlaikyti šv. Mi- 
šias, pasimeldžiant už a.a. Ozanamo sielą, už mirusius ir gyvus draugijos 
geradarius, padaryti susirinkimą su paskaitomis ir sušelpti kuo nors ta 
proga parapijos vargšus bei našlaičius. 

Bet geriausias jubiliejaus minėjimas - tai draugijos plėtimas. 1929 m. 
ganytojiškame rašte buvau sakęs: „Kiekvienoje parapijoje, kur nėra kitos 
katalikiškos organizacijos vargšams šelpti, steigtinas Šv. Vincento a Paulo 
draugijos skyrius; susidėjus kelioms parapijoms, statyti didesnėse vietose 
vienur vaikams, kitur seniems prieglaudas...“ 

1931 m. Lietuvos vyskupai bendru ganytojišku raštu ragino kunigus, 
kad visose parapijose būtų stengiamasi steigtinas Šv. Vincento Pauliečio 
draugijos skyriai. Tuo tarpu vyskupijoje turime 84 parapijas, neskaitant 
filijų, o draugijos skyrių tėra 38. Lietuvoje yra 435 parapijos, draugijos sky- 
rių vos 129. Taigi dar beveik du trečdaliu parapijų neturi organizuotos 
bažnytinės labdarybės. 

Duok Dieve, kad profesoriaus Ozanamo šimtametė sukaktis patrauktų 
prie labdarybės inteligentus, kad bent antrajame šimtmetyje vyskupijoje iš- 
siplėstų ir įleistų šaknis žmonėse labdarybė. Šv. Vincento Pauliečio draugijos 
nariai turi būti pasaulionys apaštalai; jie turi būti ne tiktai Katalikų akcijos 
dalis, bet ir parodyti moderniems žmonėms, kad už vargšo stovi Dievas. 

„Iš tikrųjų sakau jums, kiek kartų jūs tai padarėte vienam šitų mažiau- 
sių mano brolių, man padarėte“, yra pareiškęs Kristus (Mt. 25,40). Baigiu 
vieno žymaus rašytojo žodžiais: „Jei jus kas paklaus, kur yra Dievas? Tai 
sakykite: Čia - ir padarykite labdaringą darbą“. 

Taigi, brangieji, alkaną papenėkite, trokštantį pagirdykite, nuogą pri- 
denkite, pakeleivį į namus priimkite, kalinį sušelpkite, ligonį aplankykite, 

numirėlį palaidokite! Nemokantį pamokykite, abejojančiam patarkite, nu- 
liūdusį paguoskite, pikta darantį sudrauskite, pažeidas atleiskite, nuos- 
kaudas nukęskite, melskitės už gyvus ir mirusius. Amen. 


Panevėžys, 1933.V.15 


16. 


BLAIVYBĖS DRAUGIJA 


Šventieji 1933 metai reikšmingi visam krikščioniškam pasauliui nepa- 
prasta sukaktimi. Suėjo devyniolika šimtmečių nuo tos baisios valandos, 
kada Kristus mirė ant kryžiaus dėl žmonijos išganymo. „Taigi dabar nebėra 
jokio pasmerkimo tiems, kurie yra Jėzuje Kristuje, kurie nesielgia kūniš- 
kai“ (Rom. 8,1). 

Bet ir šiandien randasi žmonių, apie kuriuos apaštalas su ašaromis 
sako, kad „elgiasi, kaip Kristaus kryžiaus neprieteliai; jų galas - pražu- 
vimas“ (Pil. 3,18-19). „Nes tokie netarnauja mūsų Viešpačiui Kristui, bet 
savo pilvui“ (Rom. 16,18). Tarp kitų čia turimi omenyje girtuokliai. 

Lietuvoje šiais šventaisiais metais sueina dar dvejos, mažai skelbiamos, 
bet minėtinos sukaktuvės, tai du blaivybės jubiliejai. Praėjo lygiai 75 metai 
nuo vyskupo Valančiaus Blaivybės brolijos įsteigimo ir 25 metai, kaip to- 
liau blaivinimo darbą tęsia Lietuvių katalikų blaivybės draugija. 

Blaivybės sąjūdis pas mus prasidėjo apie XIX šimtmečio pusę. Anuo- 
met buvo blogi laikai. Rusai spaudė lietuvius katalikus, norėdami suru- 
sinti, supravoslavinti. Lietuvių inteligentų kaip ir nebuvo; liaudis skendo 
svaigaluose; koks nors pasipriešinimas buvo sunkus. 

Tuo ypatingu metu Viešpaties Apvaizda siuntė Lietuvai vyskupą Valan- 
čių; jis 1858 m. įsteigė Blaivybės broliją, pirmas pas mus paskelbė griežtą 
kovą svaiginantiems gėrimams ir ėmė šviesti lietuvius. Šviesaus atminimo 
Ganytojas vartojo visas galimas priemones: ragino gyvu žodžiu, pamoks- 
lais, leido ganytojiškus laiškus, rašė knygeles... 

Jo įsteigtos Blaivybės brolijos pasisekimas buvo nelauktas. Po trumpo 
laiko buv. Žemaičių vyskupijoje 8376 katalikų priklausė Blaivybės brolijai; 
visoje mūsų šalyje žmonių daugumas buvo išsižadėję spiritinių gėrimų; 
degtinės vartojimas sumažėjo 90“c. Viešų girtuoklių visai nedaug tebuvo 
likę. Kraštas pasidarė blaivus. 

Rusų vyriausybei nepatiko blaivybės reikalas; buvęs neva nesutaikytas 
su valstybe įstatymas. Blaivybės brolija buvo pasmaugta; žmonės vėl ėmė 
gerti; bet blaivumo idėja pasiliko gyva. Dar šiandien Skapiškyje tebestovi 
kryžius su įmūrytomis degtinės bonkomis buvusiam Lietuvos nublaivini- 
mui paminėti. 

1905 m. revoliucija Rusijos valdovams atmerkė akis; jie pasidarė nuo- 
laidesni; bent kiek atleido varžiusius visuomenę pančius. Ir mūsų Tėvynė 
susilaukė laisvesnių laikų. Blaivinimo darbas vėl prasidėjo. 1908 m. valdžios 
buvo įregistruota L.K.Blaivybės draugija, kuri veikia šit jau 25 metus. 

Ji 176 skyriuose turi apie 20 000 pilnamečių narių; 399 pulkuose vaikų 
angelaičių 50 000. Tik per paskutinius 15 metų išplatino 86 leidinių 106 300 
egzempliorių apie blaivybę. Leidžia blaivininkams „Sargybos“ laikraštį, 
vaikams — „Žvaigždutę“. Rengia blaivybės savaites, gamina bealkoholi- 
nius vynus, mano kurti alkoholikams ligoninę... 

Blaivybės draugija, kiek galėdama, kovoja su girtavimu. Bet ne visa ji 
gali. Turime visi dėtis prie to švento žygio, blaivinti save ir kitus. Dievo 
padedami, kilniausių savo sūnų pastangomis atkovojome brangios Tėvy- 
nės nepriklausomybę. Dabar esame laisvoje Lietuvoje. Nebūkime alko- 
holio vergai! Nepragerkime sąžinės, sveikatos ir turto! Nežudykime savo 
tautos! 


Gyvename alkoholizmo laikais. Taip skaitome raštuose, kurie savo tiks- 
lu laiko kovą su girtybe. Tas priekaištas labai skaudus dabarties žmonėms, 
tačiau jis nėra be pagrindo. Yra žinoma, kad visuose civilizuotuose kraš- 
tuose alkoholinių gėralų vartojimas yra gausus ir gal dar gausėja. To įro- 
dymas - pinigų sumos, išleidžiamos girtuoklystei, geriančiųjų skaičius ir 
išgeriamų svaigalų kiekis. Šiemet per pirmą pusmetį pas mus, atpiginus 
degtinę, išgerta daugiau negu pernai. 

Kame yra girtybės šaknys? Kiekviename žmoguje glūdi palinkimas 
pataikauti sau. Jei yra galimumo tą norą patenkinti, tai esti pavojaus per- 
dėti; jo išvengia tiktai stipraus būdo žmonės, kurie vadovaujasi doroviniais 
dėsniais. Šių dienų gyvenimo sąlygose yra pastebimas kaskart didesnis 
žmonių nervingumas. Nervų nuovargis daro žmogui labai nesmagaus 
įspūdžio. Dažnas ieško būdų tam nesmagumui pašalinti. 

Nors greitai veikiančios, tačiau labai pavojingos tos rūšies priemonės 
yra: kokainas, opijus, morfijus, alkoholis... Rytų kraštuose vartojami 

vienokie nuodai svaigintis, Vakaruose — kitokie... Pas mus daugiausia 
paplitęs alkoholis. Žmonės geria jį, kad bent tam kartui, nors kelioms va- 
landoms užsimirštų, nejaustų tam tikro jėgų sudribimo. 

Senovės žmonės pastebėjo, kad saldi vaisių sunka, ilgiau pastovėju- 
si, keičiasi; ragaunama pakelia geriančiųjų nuotaiką, juos svaigina. Buvo 
manoma, kad joje glūdi kažkokia dvasia; ją romėnai vadindavo spiritu, 
arabai praminė alkoholiu, t.y. svaiginančiu vandeniu. Todėl svaigalus imta 
vadinti alkoholiais, arba spiritiniais gėrimais. 

Jie, kaip alus, vynas, degtinė, spiritas.., turi savyje svaiginančios galios. 
Svaigina ne kas kitas, kaip tiktai alkoholis, kurio daugiau ar mažiau yra 
visuose svaigaluose. Alkoholis tai nuodai, jo gamtoje niekur nerasi, jis at- 
siranda per rūgimą visose Dievo dovanose, kurios turi savyje saldumo. 

Kaip tat įvyksta? Kai salstelėję gamtos vaisiai ilgiau pastovi, jie užsi- 
krečia mielių raugais; prasideda rūgimas; darosi tam tikra revoliucija, ne- 
lyginant kaip įdėjus mielių tešlon, iš kurios kepama duona. Mielių grybelis 
paverčia saldumus alkoholiu. 

Nė vienas žemės ar medžio vaisius neturi savyje alkoholio ir nė vie- 
nas negali žmogaus apsvaiginti. Galite kiek norite valgyti vynuogių ar jų 
sulčių gerti, nepasigersite. Bet alkoholis ir svaiginanti savybė atsiranda 
gėraluose, kai jie surauginami. Taip alkoholis randasi aluje iš miežių, vyne 
iš uogų, degtinėje iš bulvių ar rugių. 

Aikoholio yra visuose svaigaluose, bet nevienodai. Mažiausia tėra jo 
aluje, kiek daugiau — vyne, daugiausia spirite. Įvairiose degtinės rūšyse yra 
maždaug apie pusė, o spirite alkoholio yra net virš 904o. Grynas alkoholis 
yra stiprūs nuodai; daugiau jo išgėręs nusinuodytum; užtat jis vartojamas 
atskiestas vandeniu. 

Kol alkoholio ragavimas esti su saiku, jis mažina proto šviesą, valios 
laisvę ir judesių tikrumą. Išgėrus didesnį jo kiekį, žmogus kurį laiką ne- 
begali teisingai mąstyti, tiksliai elgtis, sąmoningai judėti, nes jis pasigėrė, 
kitaip sakant, užsinuodijo, susirgo. 

Jei tas apsinuodijimas pasitaiko kartą kitą, bėdos pusė; bet jeigu dažnai 
kartojasi, - naikina sveikatą, nes gadina smegenis, širdį, plaučius, nervus 
ir kitus svarbiausius organus. Alkoholis ypač kenksmingas kraujui, kuris 
vaikšto po visą žmogaus organizmą. Užnuodijus kraują, užkrečiamas visa 
kūnas. 

Lietuviai, išskyrus keletą boksininkų, nėra stipruoliai ir dar per girtybę 
patys save silpnina, kad ir „ant sveikatos“ gerdami. Pas mus metuose džio- 
va miršta maždaug 3000 žmonių, o sergančių yra 25 tūkst. Nuo veneros 

ligų pūva beveik du sykiu tiek, ir tos ligos kaskart labiau siaučia miestuose, 
net kaimuose. Didžiausia to kaltė - svaigalai. 

Yra Dievo įsakymas „nežudyk“. Jis draudžia gyvybę atimti kitiems 
žmonėms; drauge uždeda pareigą rūpintis sava. Negali būti abejonės, kad 
rūpestis sveikata yra dorovė, o sauvalingas jos naikinimas - nedorybė. Kas 
per girtybę trumpina savo gyvenimą, tas beveik toks pat nusidėjėlis, kaip 
nusižudėlis, kurs, išgėręs aršeniko, išsyk nusinuodija. 

Kad bent su girtuoklių mirtimi pasibaigtų girtuokliavimas. Šventasis 
Raštas aiškiai sako, Dievas už tėvų nuodėmes baudžiąs vaikus ir anūkus. 
Tas posakis Senajame Įstatyme atkartotas tris sykius. Taip svarbus tas da- 
lykas. Kaip išaiškinti toji tiesa, kad už svetimas kaltes kenčia nekaltas? Yra 
ne vienas aiškinimas, bet aiškiausias šitas. 

Tarp ainių bausmės ir bočių nedorybių yra glaudžiausias ryšys. Gim- 
dytojai savo nusidėjimais esti priežastis, iš kurios kyla vaikų nelaimės. 
Prie tokių nusikaltimų priklauso girtuoklystė. Tėvų girtavimas labai 
kenksmingas vaikų sveikatai. Tai rodo kasdienis prityrimas. Nuo svai- 
giųjų gėrimų visas kūnas genda. Gimdytojų ligos lemia vaikų sveikatos 
būklę. 

Tegu niekas nesako: prageriu, naikinu savo sveikatą. Šitoks pasakymas 
rodo, kad nežinai paveldėjimo įstatymo. Žmogus nėra sutvertas atsiskyrė- 
liu, bet gyvena šeimose; todėl eikvoja ne tik savo sveikatą, bet ir tolesnių 
kartų. Taigi pagalvok, kokios baisios atsakomybės imiesi, girtuokli, prieš 
Dievą ir prieš žmones... 

Klystumėt manydami, kad tėvų girtuokliavimas tekenkiąs vaikų kū- 
nui. Siela savo veikime naudojasi kūno jėgomis, ypač smegenimis ir ner- 
vais. Tie gėrimu sugadinti organai, iš gimdytojų paveldėti, silpnina vaikų 
dvasios gyvenimą. Dažnas pasireiškimas, kad girtuoklių vaikai esti nega- 
būs, ištižėliai, silpnapročiai, net bepročiai. 

"Tuo pat būdu gimdytojų girtybė veikia vaikų dorovės gyvenimą. Tie- 
sa, kiekvienas žmogus turi laisvą valią, gauna Dievo malonių, kad galėtų 
įvykdyti Viešpaties įsakymus. Bet ar žmogus bus geras, ar nedoras, tai ne- 
maža pareina nuo jo prigimties, ypač nuo valios stiprumo ir nuo didesnių 
ar mažesnių geidulių. 

Gėrėjas pasižymi valios silpnumu, kurį paveldi ainiai. Kaip gimdytojai 
girtuokliai esti silpnavaliai, taip ir jų vaikuose dar ankstyvuose metuose 
pasirodo visos šitos kliaudės. Girtuoklis savo prigimtimi tikęs išsigimė- 
liams gimdyti. Tokių vaikų ir auklėjimas esti netikęs. Tad nėra ko stebėtis, 
kad girtuoklių vaikai esti nelaimingi žmonės. 


474 Vysk. KAZIMIERAS PALTAROKAS 


Taip girtuoklystė yra labai kenksminga ne tik gimdytojams, bet ir vai- 
kams, pražūtingai veikia ne vien žmogaus kūną, bet ir dvasią. Kitaip sa- 
kant, girtuoklių vaikai paveldėjimo keliu eina gyveniman sugedę; o vaikų 
silpnybes peveldi anūkai ir tolimesnės kartos. Taip įvyksta pagal mūsų 
priežodį: „Kokie tėvai, tokie vaikai“. 

Seniau lietuviai buvo sveikesni kūnu ir dvasia. Pasigėrimas yra vie- 
na septynių didžiausiųjų nuodėmių; jos taip vadinamos, kad iš jų kaip iš 
versmių teka kiti gausūs nusidėjimai. Kitos didžiosios nuodėmės veisia 
kitokius nusidėjimus, iš kurių nebesiranda naujų kalčių. Tuo tarpu girtuo- 
kliavimas stumia žmones net į didžiąsias nuodėmes. 

Pav., trečia didžioji nuodėmė yra paleistuvavimas; gausiausia jo vers- 
mė - girtybė. Tai pirmiausia tvirtina Šv. Raštas: „Vynas gimdo paleistu- 
vystę“ (Pat. 20,1). Ne vienas jaunas žmogus nustoja skaistybės dėl gėrimo. 
Atsidėjęs saugojai šį didžiausią turtą, bet pakliuvai linksmų draugų kom- 
panijon, pasigėrei. Įvyko pirmas nusidėjimas; gal tai yra pirma grandis ilgo 
retežio, kurs tęsiasi per visą tavo jaunystę. 

Romėnai - pagonys turėjo girtybės dievaitį, vardu Bachus, ir paleistu- 
vystės dievaitę - Venerą. Tas abidvi dievybes romėnai sujungė priežodyje: 
„Kur yra Bachus, ten ir Venera“. Svaigalai uždega kraują, erzina nervus, 
jaudina vaizduotę; taip sukelia žemiausias aistras, o silpnina valios atspa- 
rumą. Teisingai visus įspėja šv. Povilas: „Nepasigerkite vynu, kuriame yra 
ištvirkimas“ (Ef. 5,18). , 

Paimkime penktąją didžiąją nuodėmę - rūstumą; ji yra dažnas girtybės 
padaras. „Vynas, jei jo daug geriama, padaro barnių, rūstybės ir daug 
nuostolių“, - sako Šv. Raštas (Ekl. 31,38). Girtumas temdo protą, migdo 
sąžinę, kaitina nuotaiką. Todėl nieko ypatingo, kad „girtuoklystė - triukš- 
minga“ (Pat. 20,1). 

Kiek vaidų, muštynių, sužeidimų, nužudymų, kiek metų kalėjimo, kiek 
gėdos ir sudarkytos žmonių laimės... turi alkoholis ant savo sąžinės? Lie- 
tuva esąs pasaulyje kraštas, kuriame daugiausia mažų nusikaltimų; o su- 
skaičiuojama, kad visų nusižengimų 50-7570 plaukia iš girtybės versmės. 

Septinta didžioji nuodėmė yra tingėjimas. Kas pasiduoda girtuoklys- 
tei, tas darosi tinginys ir apleidžia savo priedermes. Pareigos atlikimas 
reikalauja įtempimo kūno ir dvasios jėgų. Girtuoklis yra sudribęs, jaučia 
pasibjaurėjimą darbu. Žmogus, perdėjęs svaigaluose, serga pagiriomis. 
O dažnas girtavimas naikina sveikatą ir darbingumą. Taip girtuoklis pa- 
kliūva neturtan, nes kiekvienas žmogus prakaituodamas turi užsidirbti 
pragyvenimui. 

„Girtuoklis darbininkas nebus turtingas, ir kas nieku laiko mažus da- 
lykus, pamažu nupuls“ (Ekl. 19,1). Tais žodžiais Šv. Dvasia dvi tiesas stato 
mums prieš akis: vargšas, kurs girtuokliauja, niekad nepralobs; priešingai, 
turtuolis, pataikaująs gomuriui, pamažu nuskurs. Neturtas, išskyrus retus 
atsitikimus, yra neperskiriamas girtuoklystės palydovas. 

Bičiulystė su alkoholiu kainuoja daug pinigų. Nesulaikomai tirpsta šei- 
mos gerovė. Pinigai, namai ir žemė prageriami. Kur tėvas uždarbį ar nuo- 
savybę pakeičia svaigalais, ten motina su vaikais vargsta, badauja. Kasdienis 
patyrimas rodo, kad šeimų šimtai ir tūkstančiai per tėvo girtuokliavimą 

privaromi lig elgetos lazdos. 
Ar tai ne šaukianti dangaus keršto nedorybė? Kad tai darytų koks pa- 
gonis, būtų bjaurus dalykas. Prigimties įstatymas liepia gimdytojams rū- 
pintis vaikų gerove. Bet kas besakyti, kai krikščionis apleidžia tas šventas 
savo pareigas? Tan klausiman atsako šv. Povilas: „Jei kas nesirūpina savai- 
siais ir ypač namiškiais, tas išsigynė tikėjimo ir yra piktesnis už netikintį“ 
(I Tim. 5,8). 


Kaip bent sumažinus girtuoklystę? Nemanykite, kad tuo rūpintis — 
vien vyskupo ir kunigų pareiga. Kas myli Dievą ir žmones, kame plasta 
kilnesnė širdis, visi turite prisidėti prie girtuokliavimo naikinimo, kas, kaip 
ir kuo galite. Čia daugiausia galėtų nuveikti L.K.Blaivybės draugija. 

Visi esate girdėję apie draudimo draugijas. Kas nori apdrausti savo 
namus, tas kasmet moka kiek ten draugijai, kuri apsiima, ištikus gaisrui, 
sumokėti didesnę ar mažesnę pinigų sumą nuostoliams padengti. To- 
kios draudimo draugijos žmonėms yra labai naudingos; dėl to yra vi- 
sokių draudimo draugijų: nuo ugnies, nelaimingų įvykių, net gyvybės 
apdraudimo... 

Nelyginant tokia pat apsidraudimo draugija yra nuo svaiginančių gė- 
rimų. Jie kaip ligos mažina sveikatą ir gyvybę stato pavojun; it gaisras 
naikina mūsų turtą; tartum kokia kruša ištinka mus nelaimingais atsiti- 
kimais. Nuo svaigalų daromųjų nuostolių apdraudžia mus L.K.Blaivybės 
draugija. 

Įstojęs Blaivybės draugijon kasmet moka vieną litą. Tikrieji nariai duo- 
da pasižadėjimą visai nevartoti alkoholinių gėrimų; nariai kandidatai deda 
pastangų tapti visiškais blaivininkais. Taip blaivininkai draudžia sielą nuo 
nuodėmės nelaimių, kūną nuo ligų, turtą nuo bereikalingų išlaidų. 

Draugijos skyriaus valdyba neturtingus narius. gali paliuosuoti nuo 
nario mokesčio, bent nuo jo dalies. Bet ir įmokėtas litas apsimoka šimterio- 
pai, neduodant pokyliuose, vestuvėse, krikštynose, pakasynose svaigalų. 
O kiek pelnomasi dvasios malonių? Gaunami pilnieji atlaidai: įstojimo 
dienoje, 2 vasario, per Šv. Joną, vieną sykį mėnesyje... Dalinieji - 300 dienų 
suteikti už pastangą girtuoklį atversti, ar ką įrašyti draugijon, ar atvesti 
susirinkiman... 

Žinau, kad jūsų daugelis yra pasižadėję negerti degtinės ir to nesigaili; 
bet gerai numanau, jog kur kas daugiau tokių, kurie pasižadėjimo bijo, nes, 
jiem rodosi, be degtinės neapsieisią. Nekalbu apie girtuoklius, kuriems 
degtinės stiklelis brangesnis už gerą vardą, už sveikatą, net už sielos išga- 
nymą. Sakau geros valios žmonėms. 

Jeigu mėginčiau jus griežtai prikalbinėti, ne vienas atsakytumėt: aš pa- 
sižadėčiau, bet bijau, kad paskui manęs kas neprikalbėtų gerti. Tavo kalba 
rodo, kad esi linkęs į gėrimą; gal jau esi suvaržytas šio įpročio ir nebejauti 
savyje tiek jėgos, kad jo nusikratytum; linksti, kaip lig tol, sąžinę ir protą 
skandinti degtinėje... 

Todėl tau ypač reiktų pasižadėti; tas pasižadėjimas priduos tau sti- 
prybės, stropiau kovosi su savo silpnybe, bus akstinas nesusidėti su gir- 
tuokliais, nebevaikščiosi smuklių palangėmis... Prikalbės! Bet kaip? Juk 
turi laisvą valią! Per prievartą nepils tau gerklėn. Gal iš pradžios bus sun- 
kiau susilaikyti, bet sustiprėsi. Ne vienas gėręs taip atprato! Dėl ko gi tu 
negalėtum? 

Kaipgi tave prikalbės, jei nenorėsi?! Jei tau kas į degtinės stikliuką įdėtų 
grynų nuodų, ar gertum? Juk ne! Todėl tvirtai pasiryžk negerti. Degtinė 
tau pasirodys baisi, kaip dvasios nuodai; jos neberagausi, liksi blaivus, 
sveikesnis, būsi kitas žmogus; patsai, tėvai, žmona ir vaikai stebėsis, ne- 
galės atsidžiaugti blaivybės vaisiais. 

Gal kas pamanys sau: pasižadėčiau, bet man paskui nebus leista ragau- 
ti degtinės nė kaip vaistų, ligoje. Geras vaistas, kurs veikia kaip nuodai! Jei 
degtinė būtų vaistai, visi smuklininkai gydytųsi jąja, neitų pas gydytojus, 
nemokėtų brangiai už receptus, nepirktų vaistų aptiekose... Tuo tarpu 
gydytojai sergantiems gėrėjams įsako susilaikyti nuo svaigalų. 

Pagaliaus, jei kam degtinė - vaistas, kaip kartais aršenikas, įsakius gy- 
dytojui, imamas lašais ant cukraus, tai ir pasižadėjęs galėtum ragauti po 
truputį, pasižadėjimo nesulaužytum. Tačiau pagal daktarų priežiūrą, visos 
degtinės, užpiltos ant visokių žolių, kaip trejos devynerios, tai ne vaistas, 
o marmalai, kurie gali žmogui tik sugadinti sveikatą. 

Rasi kas atsilieps: kam dar žadėtis visiškai negerti, kad aš, su saiku ger- 
damas, niekad nepasigeriu. Saiko laikytis visame kame, ypač valgyme ir 
gėrime, žmogus verčiamas pačios prigimties; perdėti kame nors yra nusi- 
dėjimas. Bet patirtas yra dalykas, kad lengviau yra visai nevartoti svaigalų, 
negu ragauti jų su nuovoka. 

Kas visai išsižada degtinės, tas jos neragaus, nes sulaužytų pasižadėji- 
mą. Kas nori laikytis saiko, dažnai pats nepasimato, kaip pasigeria. Vienas 
žmogus, mėgęs išgerti, gražiai man yra pasakęs: „Niekad nenorėjau pa- 
sigerti, visados norėjau atsigerti; tačiau visados aš pasigėriau, o niekados 
neatsigėriau“. Visai negeriant, daug lengviau atsisakyti. 

Kam dar man žadėtis, kad aš degtinės ir taip negeriu! Pirmiausia, kad 
gražų pavyzdį rodytum kitiems. Išganytojas visiems yra pasakęs: „Tegul 
jūsų šviesa taip šviečia žmonių akivaizdoje, kad jie, matydami gerus jūsų 
darbus, garbintų jūsų Tėvą, kurs yra danguje“ (Mt. 5,16). Tavi vaikai, tar- 
nai, kaimynai regės tavo pavyzdį; jie taipogi negers. 

Ir girtuokliai tėvai nenori, kad jų vaikai girtuokliautų. Tačiau, kaip sako 
priežodis: „Obuolys netoli krinta nuo obelies“. Nes kaipgi galėsi drausti 
vaikams, pats gerdamas. Atsižadėk girtybės, tada sėkmingai sulaikysi nuo 
gėrimo kitus; padarysi gerą darbą, pelnysies Bažnyčios suteiktas blaivi- 
ninkams malones. 

Be apžadų aš negeriu, tad ne man Blaivybės draugija! Gal manai, jog drau- 
gija, esanti Švč. Panelės ir Šv. Kazimiero globoje, įsteigta vien girtuokliams? 
Tai būtų ne blaivybės, o girtybės draugija. Draugija reikalinga ir geriantiems, 
ir blaivininkams. Prie jos dedasi dvasininkai, pasauliečiai, inteligentai ir šiaip 
jau žmonės. Argi tai būtų negarbinga priklausyti tokiai bendruomenei? 

Jei visose parapijose steigtųsi Blaivybės draugijos skyriai, jei daugelis 
į juos rašytųsi, jeigu jųjų nariai griežtai laikytųsi blaivybės patys ir kitus 
prikalbinėtų, tai gerią liktų žymioje mažumoje, nesmagiai jaustųsi, bent 
nebesididžiuotų savo girtybe, neberėktų visa gerkle: „Gėriau alutį, saldų 
midutį per visą naktelę ligi gaidelių“, pradėtų gėdytis savo lėbavimų, imtų 
susiprasti, nebegadintų kitų, ypač jaunimo. 

Dabar mūsų Blaivybės draugijos skyriuose vyrų tėra trečdalis, o jau- 
nuolių visai maža. Daug jų nėra dėl to, kad nuo mažatvės nebuvo raginami 
būti blaivininkais. Blaivios visuomenės susilauksime iš jaunimo ir vaikų. 
Mes turime visus vaikus suspiesti Angelo Sargo sąjungon, jei norime juos 
apsaugoti nuo išsigimimo. Sąjunga veikia Blaivybės draugijos globoje. 
Kiek didesnieji nenoromis dedasi prie blaivybės, tiek vaikai veržiasi jon, 
pirmiausia geriančių tėvų. 

Angelaičiai, suėję 15 metų, stodami pavasarininkų eilėsna, turėtų kartu 
pereiti Blaivybės draugijon. Ir kitoms jaunuomenės organizacijoms priva- 
lu blaivybę ugdyti jaunimo tarpe. Organizacija, kuri nereikalautų iš savo 
narių blaivumo, negalėtų pateisinti kilniosios savo pusės; nes kiek ji nau- 
dingai veiktų idealiais savo nuostatais, tiek juos gadintų girtavimu. Todėl 
jaunimo draugijos, kurios daro savo pasitarimus ar posėdžius prie alučio, 
turėtų šį paprotį naikinti. 

Tuo tarpu vieni blaivininkai nedaug ką padarysime, kol bus nesutvar- 
kytas bent slaptas svaigalų pardavinėjimas. Juk kur tik toliau nuo miestelio 
kaimas, jame rasite slaptą smuklę; ten gyvena geradėjas, kurs laiko savo 
namuose kaimynams bent naminės degtinės. Taip sodžius skęsta valstybi- 
nėje, net ir „samagonkoje“, „braškėje“, visokiuose šamarlakuose... 

Miestuose reikia tuojau mokėti, o pinigų ne visuomet esti. Kaimų smu- 
klėse dėl pažinties duodama bargan ar imama daiktais: vilnomis, linais, 
javais, sviestu, kiaušiniais, kumpiais, dešromis ir tolygiais valgomais ir 
nevalgomais dalykais. Taip tvirkinamas ypač jaunimas; jis, neturėdamas 
pinigų, yra skatinamas vogti nuo tėvų ar šeimininkų visa, kas pakliūva. 

Man vienoje parapijoje užsispyrus panaikinti slaptą degtinės pardavi- 
nėjimą, žydai savo sinagogoje nutarė to pelno išsižadėti. Katalikai! Ne- 
būkite blogesni už nekrikščionis. Negražu sakyti, bet pradėjęs baigsiu: 
tuokart vienas žydas pasakė: „Jei aš pasižadėjau, tai ir nepardavinėsiu; 
bet, jeigu krikščionys tai darys, tai pasamdysiu kataliką, kurs už mane 
šinkuos“. 

Ir jūs, kurie turite leidimą pardavinėti svaigalus, žinokite, kad jums 
nevalia šinkuoti šventadieniais per pamaldas; neturite teisės duoti, kiek 
reikalauja, žinomiems girtuokliams, kurie paprastai geria lig pasigeriant; 
negalite duoti svaigalų tiems, kurie jau įkaušę, kaip tik pastebite, kad per 
daug geria; tam sykiui jiems gana; neleista jums žiūrėti vien savo pelno: 
nuodėmės už pinigus nei pirkti, nei parduoti neprivalu. 

Nedarykite smuklių iš viešųjų įstaigų, kur teisybę ne sykį tenka pirkti 
už svaigalus. Ne taip seniai dar buvo dainuojama: „Visas svietas gerai žino, 
kad aš geriu su staršina! Kas tu man?...“ Nerinkite tokių savivaldybių 
tarnautojų, kurie žiūri, kad kas gerklėn įpiltų; kurie ten krypsta, kur už- 
uodžia degtinę; kurie visus reikalus parduoda už svaigalus; kurie, liežuvio 
nepašlapinus, nenori kalbėti apie reikalą. 

Nepaverskite savo namų traktieriais! Negirtuokliaukite patys vieni ar 
savo šeimos tarpe! Nevaišinkite savo svečių per namines iškilmes bent iki 
pasigeriant. Neįkalbinėkite, neverskite gerti, kurie nenori. Nepilkite bur- 

non ar už apykalės tiems, kurie atsisako... Vaišinimo paprotys taip atbu- 
kino sąžinę, kad nelaikote sau nuodėme ką nugirdyti. Ne tik nugirdymas, 
bet ir kiti blogi girto darbai kris ant jūsų sąžinės. 

Manotės gerai pamylėję artimą, kai jis bloguoja. Spiriate kuo daugiau- 
sia gerti dėl meilės. Geras pamylėjimas, kad serga pagiriomis. Graži meilė, 
kuri Dievą rūstina, niekina tikėjimą, žemina žmogaus vertę. Krikščionys! 
Meskite šituos tamsių žmonių papročius! Trumpinkite savo pokylius, ku- 
riuose negirtas — retenybė. Argi ne gražiau blaiviems linksmintis ir skirs- 
tytis, negu kad neatmenant, kaip namo parkrapinote. Bijokite Dievo! 


733 


„Šiandien, jei išgirstumėte Jo balsą, nekietinkite savo širdžių“ (Ps. 94,8). 
Atsisakykite nuo tokių pasilinksminimų, kurie jus veda girtybėn. Saugo- 
kitės prakeiktų smuklių, kur ligi tol girtuokliavote! Be didžiausio reikalo 
nekelkite ten nė kojos! Kaip jūs galite žengti tokion vieton, ku ne sykį esate 
doriškai nupuolę. Viena dviejų tenka rinktis: Ar išsižadėti girtuoklystės, 
ar „savo sukietėjimu ir atgailos nedarančia širdimi dauginti sau rūstybę 
rūstybės ir teisingo Dievo teismo apsireiškimo dienai“ (Rom. 2,5). 

Geras vaikas klauso gimdytojų. Šit jus kalbina įsirašyti Blaivybės drau- 
gijon motina Bažnyčia, susisielojusi jūsų išganymu. Kviečia jus į blaivybę 
Šv. Tėvas, suteikęs blaivininkams gausių atlaidų. Ragina jus vyskupas, 
matydamas, kiek žalos daro girtuoklystė jūsų dvasiai ir kūnui. Skatina 
gydytojai, susirūpinę jūsų sveikata. Sakykite, argi jūs už visus gudresni, 
kad geriate, kaip gėrę? Jeigu kas jums lieptų atsižadėti vandens ar pieno, 
galėtumėte stebėtis ir nepaklausyti. Bet kai sakau: Atbuskite, kurie gir- 
tuokliaujate, darykite pasižadėjimus ir atitesėkite Viešpačiui savo Dievui, 
nėra ko rangytis. 

Minime Šventuosius metus. „Dabar mūsų išganymas arčiau, kaip kuo- 
met įtikėjome. Naktis praėjo, o diena prisiartino. Todėl meskime šalin tam- 
sybės darbus ir apsivilkime šviesos šarvais! Kaip dieną, elkimės padoriai, 
nepasiduodami apsirijimams ir girtuokliavimams, paleistuvavimui ir be- 
gėdystei, barniui ir pavydui, bet apsivilkite Viešpačiu Jėzumi Kristumi“ 
(Rom. 13,11-14). Švenčiame blaivybės jubiliejus. Vadovaukimės Išganytojo 
įspėjimu: „Žiūrėkite savęs, kad kartais jūsų širdys nebūtų apsunkintos... 
girtybe“ (Lk. 21,34). Amen. 


Panevėžys, Šventieji 1933.X.9 

Sv. JUBILIEJAUS METAI 


Klodvigas, frankų karalius, galvodamas apie Kristaus mirtį, pasakė 
stipriausią žodį, koks tik galėjo išeiti pro krikščionies lūpas. Jam skaityta 
Kančios istorija; žiaurusis monarchas dūsavo ir ašarojo; tik staiga, nebe- 
galėdamas susivaldyti, suspaudė ranka kardo rankeną ir suriko: O kad aš 
ten būčiau buvęs su savo frankais! 

Nuoširdus kario ir karštuolio žodis - priešingas Jėzaus žodžiams Pe- 
trui Alyvų sode, bet gražus tuo beprasmišku gražumu, tos nuoširdžios ir 
narsios meilės grožiu. Nes neužtenka tik verkti to, kurs ne vien ašaras liejo, 
bet ir prieštaravo piktam; reikalinga kariauti su visu tuo, kas skiria mus 
nuo Kristaus, kovoti mumyse pačiuose su visais Kristaus priešais. 

Nes jeigu vėliau milijonai žmonių raudojo, prisimindami jo mirtį, tai 
tą pačią dieną, aną penktadienį, aplink kryžių juokėsi visi, išskiriant mo- 
teris. Ir tie, kurie juokėsi, ne visi išmirė; jie paliko vaikus ir anūkus; iš jų 
daugelis buvo pakrikštytų, tačiau lig šios dienos aplink mus tebesijuokia; 
ojų ainiai juoksis lig paskutinės dienos (Papini). „Žodis apie kryžių tiems, 
kurie žūna, tiesa, yra paikybė; bet tiems, kurie išganomi, tai yra mums, jis 
yra Dievo galybė“ (I Kor. 1,18). 


Praeitais 1933 metais Didįjį penktadienį suėjo devyniolika šimtmečių 
nuo tos atmintinos dienos, kurioje gerasis Ganytojas atidavė savo gyvybę 
už savas avis, baisiose kančiose mirė ant kryžiaus dėl mūsų atvadavimo 
iš amžinos prapulties. Išganytojo dėka „nebėra jokio pasmerkimo tiems, 
kurie yra Jėzuje Kristuje, kurie nesielgia kūniškai“ (Rom. 8,1). 

Didžiausiam žmonijos istorijoje įvykiui, Dievo-Žmogaus mirčiai pa- 
minėti laimingai valdąs visuotinę Bažnyčią Pijus XI ėmėsi dvasinių kovos 
ginklų (II Kor. 10,4), paskelbė nepaprastą jubiliejų — Šventuosius Metus; 
jie prasidėjo pernai kančios savaite, baigėsi šių metų Velykose. Buvo tai 
malonės metas, išganymo diena (II Kor. 6,2). 

Jubiliejaus proga Kristaus Vietininkas paragino tikinčiuosius lanky- 
ti Šventąją Žemę, kurią brangusis Atpirkėjas „perėjo gera darydamas“ 
(Apd. 10,38), - pakvietė Romon, kur šv. Petras, skelbdamas Gerąją Nau- 
jieną, paguldė galvą, kur krikščionių tūkstančiai mirė už Nukryžiuo- 

tojo mokslą, kur kankinių kapai rodo tvirtą jų tikėjimą ir karštą Dievo 
meilę. 

Šv. Tėvo balsas buvo išgirstas: katalikų tūkstančiai plaukė Palestinon, 
vaikščiojo Kristaus kryžiaus keliais; tūkstančių tūkstančiai keliavo Romon 
pelnytis jubiliejaus malonių. Ne tik iš Italijos ar gretimųjų Europos šalių, 
bet ir iš viso pasaulio — „iš visų giminių, kalbų, žmonių ir tautų“ (Apr. 
5,9) radosi baltų, pilkų, rausvų, geltonų, juodų maldininkų. 

Senose Amžinojo miesto bažnyčiose, niūriose, bet krikščionių širdžiai 
daug sakančiose katakombose, net gatvėse skambėjo šventos giesmės įvairio- 
mis kalbomis. Čia keliais atvejais aidėjo ir lietuvių maldininkų būrelių gražusis 
mūsų „Pulkim ant kelių, visi krikščionys, didžiai ištroškę Jėzaus malonės...“ 

Apsilankiusiųjų tarpe buvo daug Bažnyčios vaikų, kurie sunkiu rankų 
darbu pelnosi sau duoną; nuo jų neatsiliko stovintieji tautų bei valstybių 
priešakyje; atėjo prie Apaštalų Kunigaikščio Sosto nemaža garsių mokslo, 
meno, spaudos ir visuomenės vyrų... Visus bendrasis krikščionių Tėvas 
priėmė nuolatinėse audiencijose, kuriose pagal reikalą tarė nuoširdžius 
sutvirtinimo, suraminimo, paguodos žodžius. 

Man irgi teko laimė gerą valandą kalbėtis su Kristaus Vietininku apie 
Lietuvos Bažnyčios ir Panevėžio vyskupijos reikalus. Kas aplankė Šv. Petro 
įpėdinį, pasiklausė jo įspėjimų, pamatė krikščionybės praeitį bei dabartį, 
tas grįžo kitas Žmogus, sustiprėjęs tikėjimu, kupinas gražių pasiryžimų. 
Jubiliejaus atlaidų laimėjimas vainikuoja maldininkų žygį. 

Bet Romon tenuvyko tik apie du milijonus maldininkų, lietuvių — vos arti 
šimto. Palestinon - dar mažiau. Kiti, kad ir labai norėjo, dėl tolimos kelionės ar 
lėšų stokos neturėjo to džiaugsmo. Dėl to Bažnyčios Galva senu Apaštalų Sosto 
papročiu malones, kurias per Šv. Metus buvo galima gauti Šv. Žemėje ar Romo- 
je, šiemet malonėjo suteikti katalikams, gyvenantiems visose pasaulio dalyse. 

Baigdamas Šventuosius Metus, nuo Šv. Petro bazilikos balkono su- 
teikęs apaštališkąjį palaiminimą miestui ir pasauliui, popiežius kitiems 
kraštams pratęsė jubiliejų lig 1935 metų Atvelykio imtinai. Pagal visuotinės 
Bažnyčios viršininko valią Panevėžio vyskupijai skelbiu jubiliejinius atlai- 
dus, kuriuos galėsite, mylimieji, gauti sau patiems »- raaukoti mirusiems 
tiek sykių, kiek kartų atliksite įsakytas sąlygas. 


Pirmiausia - reikalingas bažnyčių lankymas. Panevėžyje reikia lan- 
kyti mūsų Viešpaties Jėzaus Kristaus Karaliaus Katedrą, Švč. Trejybės ir 

Šv. Apaštalų Petro ir Povilo bažnyčias po keturis kartus atskirais atvejais 
ar tuo pačiu žygiu, išeinant ir grįžtant bažnyčion. 

Kitose vyskupijos vietose lankytina parapijos ar filijos bažnyčia, bet ne 
keturis, o dvylika sykių. Tačiau tą pačią dieną galima lankytis kelis kartus, 
po kiekvieno karto išėjus iš bažnyčios ir vėl jon sugrįžus. 

Kad bažnyčių lankymas būtų palengvintas ir visiems atlikti galimas, 
leidžiama lankyti savas ar svetimas parapijines bei filijines, net ne savo 
vyskupijos bažnyčias, jei tik jos vietos vyskupo lankymui paskirtos. 

Bažnytinių brolijų ir katalikiškų organizacijų nariams, jeigu jie organi- 
zuotai lankys bažnyčias, kad ir be savų vėliavų, sutrumpinamas lankymų 
skaičius iš dvylikos iki trijų skaičių. 

Kaliniams, kurie negalės išeiti bažnyčion, leidžiami du kalėjimo ko- 
plyčios aplankymai; jeigu ir jos nebūtų, tai savo kameroje dviem atvejais 
atkalbėti maldas, įsakytas bažnyčias lankant. 

Ligoniams, gulintiems ligoninėse ar savuose namuose, ir jų slaugyto- 
jams, kurie negalės ilgesniam laikui pasitraukti; seniems žmonėms, turin- 
tiems 70 metų, bažnyčios lankymų ir įsakytų maldų vietoje skiriama vieną 
sykį sukalbėti sopulingąją rožančiaus dalį. 

Lankantiems bažnyčias ar teisėtai paliuosuotiems nuo jų lankymo pa- 
tariama daugiau melstis į Kristaus kančią. Tos maldos būdas paliekamas 
kiekvieno nuožiūrai. Bet sekančios maldos yra būtinos: 

Kiekvienu lankymu prie Švč. Sakramento altoriaus reikia sukalbėti 5 
„Tėve mūsų“, 5 „Sveika, Marija“ ir 5 „Garbė Dievui, Tėvui, Sūnui ir Šven- 
tajai Dvasiai...“ ir dar po sykį visų tų poterių Šv. Tėvo intencija. 

Prieš nukryžiuotojo Kristaus altorių, kryžių ar paveikslą — kalbėti 3 
sykius „Tikiu į Dievą“ ir 1 kartą „Garbiname Tave, Viešpatie Jėzau Kristau, 
kad per šventą kryžių atpirkai pasaulį“. 

Nuėjus prie Dievo Motinos altoriaus, statulos ar paveikslo, sukalbėti 
7 sykius „Sveika, Marija“, pridėjus giesmės punktelį: „O Marija, mūsų 
širdis tegu Jėzaus kančios virkdys - atdarys dangaus vartus“ ar kitą kokią 
Marijos giesmelę. : 

Sugrįžus prie Švenčiausiojo Sakramento altoriaus, dar kartą reikia mal- 
dingai sukalbėti Apaštalų tikybos išpažinimą „Tikiu į Dievą Tėvą visagalį, 
dangaus ir žemės Sutvėrėją...“ 

Jubiliejaus atlaidams gauti dar būtinai reikalinga nuoširdi, atskira nuo 
velykinės išpažintis. Kad jubiliejinės išpažinties atlikimas būtų patogesnis, 
suteikiami nuodėmklausiams platūs įgaliojimai išrišti. Tai geriausia proga 
šventvagiškoms išpažintims pataisyti. 

Po geros, jubiliejinės išpažinties būtina yra priimti Švenčiausiąjį Sakra- 
mentą; velykinė Komunija neatstoja tos sąlygos; nuo jos laisvas yra tiktai 
ligonis, kurs nebegali Švenčiausiojo bepriimti. 

Jei kas, pradėjęs lankyti bažnyčias, kalbėti nustatytas maldas, ligos 
sukliudytas nebegalėtų baigti, tam užskaitoma, lyg kad visa būtų atlikta, 
by tik prieis išpažinties ir priims šv. Komuniją. 


LA 


Tokios pas mus yra sąlygos jubiliejaus atlaidams gauti. Šventaisiais 
Metais žmonių žvilgsnis daugiausia buvo nukreiptas į Romą; per šiuos 
Jubiliejinius metus labiau gręžkime akis į kitus kraštus, ypač į savo šalį. 
Visi turime pasinaudoti nepaprastomis jubiliejaus malonėmis, pataisyti 
savo gyvenimą, tapti naujais žmonėmis, gyventi ne vien tik sau, bet Dievui 
ir artimui; visa mūsų padangtė turėtų atsigimti. To ypač siekia Kristaus 
Vietininkas, pratęsdamas jubiliejų. 

Dėl tautų nesantarvės visą neturtingąją liaudį plaka skaudi rykštė. 
Radosi didelis neišteklius, kurs neša su savimi ekonominę krizę, nedar- 
bą. Visur sutinkame darbščių žmonių, negaunančių darbo ir patekusių 
į didžiausią skurdą. Kai nebeužtenka žmonių pastangų, siųskime karštas 
maldas į viso gero Davėją, kad kuo greičiausiai grąžintų geresnius laikus, 
sakydami: „Neduok man elgetystės ir turtų; tik suteik man, kas reikalinga 
pragyventi“ (Pat. 30,8). Kaip didelis perteklius, taip ir skurdas atitraukia 
žmones nuo Dievo. 

Išganytojas liepė skelbti Evangeliją visoms tautoms; vis dėlto pasau- 
lyje dar yra daugiau stabmeldžių negu krikščionių. Dabartinis misijų 
popiežius apkrikštijo 12 milijonų pagonių, stato jiems bažnyčias, steigia 
mokyklas, seminarijas... Visam tam reikalinga lėšų. Privalu katalikams 
remti misijų darbus. O žmonijos Atpirkėjas mums paraginti prižadėjo vi- 
siems atlyginti, kaip jam pačiam padaryta, ką mes suteiksime vienam iš tų 
mažiausių mūsų brolių (Mt. 25,40). | 

Didžiausias Kristaus troškimas, kad visame pasaulyje būtų Avidė 
viena ir vienas Ganytojas. Tačiau yra daug žmonių, kurie vadina save 
krikščionimis, o nepripažįsta žemėje Kristaus Vietininko; jų kai ku- 
rie, netikėlių spaudžiami, linkę atsisakyti savo paklaidų, grįžti tikro- 
jon Bažnyčion. Todėl su popiežium skatinu katalikus prašyti Gerąjį 
ganytoją gausių malonių atskalūnams, kad greičiau įvyktų Bažnyčių 
susivienijimas. 

Ir Katalikų Bažnyčios vaikus klaidina visokie laisvamaniai. Ypatingą 
mūsų dėmesį kreipia Šv. Tėvas į „kovojančių bedievių“ sąjungas; jos nedo- 
rame savo veikime vadovaujasi šūkiu „Be Dievo, prieš Dievą“. Maldauki- 
me Visagalį, kad apšviestų apakėlių protus, kad jie suprastų savo klaidas 
ir per atgailą susitvarkytų. „Tegu bedievis pameta savo kelią ir neteisusis 
savo mintis, tegrįžta į Viešpatį, o jis jo pasigailės...nes Jis labai pasiryžęs 
dovanoti“ (Ješ. 55,7). 

Bažnyčios viršininkas, trokšdamas, kad nė vienas žmogus, atvaduotas 
Kristaus mirtimi, nepražūtų, ragina visus nuoširdžiai maldauti Viešpatį 
Bažnyčiai laisvės; ji vienur mažiau, kitur daugiau iš pasalų, net viešai var- 
žoma ir negali, kaip norėtų, išplėtoti visos išganingos savo įtakos; todėl ir 
tikinčiųjų papročiai blogėja, žmonės genda dvasia ir kūnu. 

„Yra daug neklusnių, tuščiakalbių ir suvedžiotojų... Jie sakosi pažįs- 
tą Dievą, bet darbais išsigina, nes jie... neklauso tikėjimo“ (Tit. 1,10.16). 
Pas mus metuose policijos suregistruojami šešios dešimtys keli tūkstan- 
čiai viešų nusikaltimų. Bylų tenka teismams išspręsti apie pustrečio šimto 
tūkstančių. Ir tie skaičiai linkę didėti. Nusibodo skaityti laikraščiuose apie 
viešojo turto pasisavinimus, išeikvojimus. Įsivyravo net banditizmas: ne- 
beramu gyventi, nes žmogus nežinai nei dienos, nei valandos, kada tave 
gali užpulti, apiplėšti, sužeisti, nužudyti. 

Tie reiškiniai rodo, kad nemaža mūsų žmonių yra nutolusių nuo Dievo 
baimės, artimo meilės, kad baisus neteisingumas vyrauja žmonių santy- 
kiuose... Reikia grįžti prie Dešimties Dievo įsakymų, be kurių net gausūs 
žmonių įstatymai nepastoja kelio nedorybėms; turime griebtis katekizmo, 
kurs geriau žmones valdo, negu budriausia policija, nes įsako ir ten dorai 
elgtis, kur niekas nemato, kur tepastebi vienas Dievas, kurs „atsilygins 
kiekvienam žiūrėdamas jo darbų“ (Mt. 16,27). 


Yra daug blogo žmonėse; nemaža jų gyvena taip, lyg kad nieko nebūtų gir- 
dėję apie išganymo reikalą; net atsiranda tokių, kurie sau „elgiasi, kaip Kristaus 
Kryžiaus neprieteliai“ (P:l. 3,18). Nenusiminkime, mylimieji! Apaštalas yra 
pasakęs: „Tai yra nugalėjimas, kurs nugali pasaulį: mūsų tikėjimas“ (I Jon. 5,4). 
Darykime atgailą, glauskimės prie Atpirkėjo širdies šv. Komunijoje, pasijusi- 
me drąsūs ir stiprūs kilnioms pastangoms, atnaujinsime žemės veidą. 

Sielokimės ne tik savo pačių likimu, bet ir kitų reikalais. „Jei kas nesi- 
rūpina savaisiais ir ypač namiškiais, tas išsigynė tikėjimo ir yra piktesnis 

už netikintį“ (I Tim. 5,8). Turime darbuotis, kad Kristaus Karalystė ateitų 
į visas asmens, šeimos, mokyklos, valsčiaus, visuomenės, valstybės... sri- 
tis. Tas darbas bus sėkmingesnis, jei dirbsime jį vieningai, susibūrę katali- 
kiškose organizacijose. 

Jubiliejaus metais privalome tai susigrąžinti, nuo ko lig tol buvome 
atpratę. Atgaivinkime tikybinius senovės papročius: bendras rytmetines 
ir vakarines maldas, žegnojimąsi prieš ir po valgio, susitikus katalikišką 
pasisveikinimą, šventadieniais valandų, karunkų giedojimą, iškilmingų 
kryžiaus dienų apvaikščiojimą, gegužinių bei rožančinių pamaldų lanky- 
mą, stacijų praktiką... 

„Štai dabar malonės metas, štai dabar išganymo diena!.. Visame 
parodykime save, kaip Dievo tarnus, didele kantrybe sielvartuose, var- 
guose, suspaudimuose, smūgiuose, kalėjimuose... teisybės ginklais de- 
šinėje ir kairėje, garbėje ir negarbėje, kuomet piktai ar gerai apie mus 
kalba, kai laikomi suvedžiotojais, tačiau tiesakalbiai, nepažįstamais, 
tačiau žinomi, laikomi mirštančiais, nors mes dar esame gyvi“ (II Kor. 
6,2-9). Amen. 


Panevėžys, 1934.IV.25 


18. 


SVEDRIŠKĖS BAŽNYČIA 


Didelę šventę šiandien švenčiate! Gerą šešetą metų pasisieloję, štai pa- 
galiau pastatėte tinkamą Dievui buveinę jūsų tarpe. Nebesiblaškys Vieš- 
pats iš koplytėlės į koplytėlę, kaip koks suvargęs benamis, nebeglūdės 
šaltų vėjų perpučiamoje „šopoje“. 

Iš anapus užkapčiuotos sienos varpų skambesio žadinamas ilgesys 
turėti Viešpatį arti savęs - įvyko. Dievotos a.a. Marijos Leščiauskienės auka — 
Švedriškės palivarkas tarp šių žaliuojančių pušynų ir tyvuliuojančių ežerų 
padėjo pamatus gamtos Valdovo užvėjai. 

Jūsų nepailstamas darbas, gausus dosnumas šiais vargo metais, didelis 
gerb. Klebono rūpestis bažnyčios statybą išvedė iki galo; šit jos du bokš- 
tai, lyg dangun iškeltos rankos, maldauja jūsų apylinkei Dievo palaimos; 
ojūsų širdys džiūgaudamos kartoja su psalmininku: „Aš linkeminuos tuo, 
kas pasakyta: mes eisime į Viešpaties Namus. Mūsų kojos stove; „1vo prie- 
angiuose“ (Ps. 121,1,2). 

„Iš tikrųjų Viešpats yra šitoje vietoje... Čia ne kas kita, kaip tik Dievo 
Namai ir dangaus vartai“ (Pr. 25,14.16-17) taip pagarbiai kartojo Senojo 
Įstatymo Jokūbas apie vietą, kurioje sapnavo nuostabų sapną: matė ko- 
pėčias, siekiančias dangaus, ir jomis belaipiojančius angelus. O tačiau ten 
Dievas nebuvo taip akivaizdžiai pasiskyręs sau namų, kaip Kristus pasi- 
lieka Švč. Sakramente Katalikų Bažnyčioje. 

Čia - Jo rūmai, didysis altorius - Jo sostas. Čia jis prieinamas visiems Jo 
beieškantiems Žmonėms, nes jis gyvena „tarpe mūsų“. Apie savo bažnyčią 
jūs dabar galite drąsiai tarti šv. Jonui: „Štai Dievo padangtė su žmonėmis, 
ir Jis gyvens su jais: jie bus Jo tauta, ir pats Dievas bus su jais jų Dievas“ 
(Apr. 21,3). 

„Šiandien suteiktas išganymas šitiems namams“ (Lk. 19,10), pasakė 
Jėzus apie Zakiejaus būstą. Muitininko namus Kristus vėl paliko kiek pa- 
buvęs; o šioje bažnyčioje Išganytojas pasiliks tol, kol jūs jį laikysite. Jai ne 
tik „šiandien suteiktas išganymas“, bet šie Dievo Namai ilgiems laikams 
bus „dangaus vartai“ (Pr. 28,17). 

Čia suvargusios sielos galės rasti tą Kristų, „kurs atėjo ieškoti ir gel- 
bėti, kas buvo pražuvę“ (Lk. 19,10). Jam atstovaujančio kunigo išrišimas 
nuplaus nuo jūsų sąžinės slegiančių nuodėmių purvus. Čia visi išalkę ir 
ištroškę bus pasotinti ne žemės duona, ne dangaus mana, bet „paties Vieš- 
paties Jėzaus Kristaus kūnu ir krauju“ ir pelnysis sau jo užtikrinimą: „Kas 
valgo mano Kūną ir geria mano Kraują, gyvena per amžius“. 

Čia, lyg patarimų punkte, kas šventadienis išgirsite nurodymų klai- 
diems gyvenimo šunkeliams išvengti. Be sielų išganymo naudos, ši vieta 
pasidarys viso jūsų žemiškojo gyvenimo centras. Čia - mokykla, čia - paš- 
tas, čia - miestelio užuomazga. Jai visais atžvilgiais tiks pranašo Izajaus 
žodžiai: „daug tautų eis ir sakys: Ateikite ir ženkime... į Dievo namus; jis 
mokins mus savo kelių, ir mes vaikščiosime jo takais“ (Iz. 2,2-3). 

Mano įgaliotas d.gerb. Kanauninkas tam tikromis apeigomis pašven- 
tino šią iš paprastų pušų suremtą Dievo buveinę ir ji tapo šventa vieta. Bet 
ir jūs, mielieji, privalote ją visados šventinti savo elgesiu. Ateikite čia ne 
savęs pasirodyti, ne kitų pasižiūrėti, o „šlovinkite Dievą Viešpatį jūs, kurie 
esate gimę iš Izraelio“ (Ps. 67,27). 

Taip bažnyčia jūsų gyvenime įgaus didelės reikšmės, nes Dievas pa- 
sižadėjo: „Kurie laikosi Viešpaties, kad jį garbintų ir mylėtų jo vardą, 
kad būtų jam tarnai... tuos aš atvesiu į savo šventąjį kalną ir linksminsiu 
juos savo maldos namuose; jų... aukos man patiks ant mano altoriaus“ 
(Iz. 56,6-7). 

Kai Kristus gyveno, mokė ir gera darė Palestinos žemėje, jį nuolat sekė 
minios. „Kai žmonės patyrė jį esant namuose, susiėjo tiek daug, jog jie 
nebetilpo nė lauke pas duris“ (Mk. 2,2). Ir jūs šiandien būriais susirinkote, 
sugurėjote į savo bažnyčios šventinimą. Bet sykį teįvyks, ne kas šventadie- 
nis, tokios iškilmės. 

Tačiau kasdien, ypatingai šventadieniais Viešpats lauks jūsų atsilan- 
kymo Švedriškėn. Nieko nereikš, kad Jėzus gyvena jūsų tarpe, jei ta baž- 
nyčia stovės vieniša gražaus pušyno pakraštyje, tarp ežerų, jei dangaus 
gėrybių Dalintojas vos kelių moterėlių girdės atsidūsėjimus ir pagarbos 
reiškimą. 

„Todėl artinkimės su pasitikėjimu į malonės sostą, kad gautume pasi- 
gailėjimo ir rastume malonės tinkamai pagalbai“ (Žyd. 4,16), o tą paramą 
jums užtikrino pats Dievas sakydamas: „Mano akys bus atviros ir mano 
ausys klausys maldos to, kurs melsis šitoje vietoje. Nes aš išsirinkau ir 
pašventinau šitą vietą, kad mano širdis pasiliktų čionai per visas dienas“ 
(II Kr. 7,12-16). 

Graži šiandien jūsų bažnyčia. Viskas akį džiugina naujumu. Bet praeis 
keli, keliolika metų; jei jūs apsileistumėt, nebeištesėtumėt ligšioliniame 
pasiaukojime, jei jūsų ranka nebenoromis ir nedosniai skirs šio Dievnamio 
palaikymui reikalingų aukų, tai jis apsamanotų, apkerpėtų ir liudytų vi- 
siems, kad ir jūsų širdys pasidarė tingios Dievo ir sielos reikalams. 

Šiandien susikaupę ir nukreipę savo mintis į šią bažnyčią, prisiminki- 
te sau, kad ir „jūs esate Dievo Bažnyčia ir Dievo Dvasia gyvena jumyse“ 
(I Kor. 3,16). Todėl pasiryžkite ne vien čia jaustis Viešpaties akivaizdoje, 
bet ir visur, visados. 

Ką padėtų, jei bažnyčioje, atsiklaupę ant abiejų kelių, garbintumėte 
Dievą, o namuose ar nuėję į valsčių, mokyklą, susirinkimą užmirštumėte, 
kad Dievo Dvasia gyvena jumyse ir pataikaudami žmonėms jos išsižadė- 
tumėt ar pasielgtumėt prieš jos įsakymus. 

Nebūkite katalikai vien bažnyčioje, bet visada jūsų lūpos tegul nevei- 
dmainingai skelbs Viešpaties garbę, gins Bažnyčios reikalus, lyg kad jūs 
visada būtumėt Dievo namuose, nes iš tikrųjų ir esate „Dievo Bažnyčia“. 

Savo širdies jausmais, savo darbais reikškite psalmininko pasiryžimą: 
„Bet aš visuomet būsiu su Tavim. Tu laikai visuomet mano dešinę ranką ir 
vedi mane savo valia ir priimi mane su garbe. Nes kas gi man yra danguje? 
Ir ko gi aš trokštu ant žemės be tavęs?“ (Ps. 72,23-25). Amen. 


Panevėžys, 1934 m. birželio 12 d. 


488 Vysk. KAZIMIERAS PALTAROKAS 


19 


BIRŽIEČIŲ DVASIOS SMŪGIS 


Kas pas jus įvyko ir darosi, neduoda man ramybės nei dieną, nei naktį. 
Pasiekė mane labai liūdnos žinios. Jūsų mieste atsitiko labai didelis pa- 
viktinimas. Ilgametis dvasios vadovas, turėjęs žmonėse gerą vardą, visai 
netikėtai nusižengė šventoms savo pareigoms. Ir kilo visoje parapijoje au- 
dra, kuri, spaudos nešama, ūžia per visą Lietuvą; tikinčius ji nuliūdino, 
o netikėlius pradžiugino... 

Krikščionybės pradžioje Korinte atsirado krikščionių tarpe vienas 
nedorėlis. Apaštalas šv. Povilas atskyrė jį nuo tikinčiųjų, kad blogu savo 
pavyzdžiu negadintų kitų. Taip ir aš - vyskupas, Apaštalų įpėdinis, suži- 
nojęs tą įvykį, ilgai nelaukdamas, uždraudžiau jam eiti kunigo pareigas ir 
atėmiau parapiją, kad pašalinčiau pikta iš jūsų tarpo (Ark. 13,5). Be to, jis 
bus teisiamas bešališko bažnytinio teismo. 

Bet, brangūs dieceziečiai, aš jus įspėju, nepamirškite, kad bus dar Die- 
vo teismas, kurs teis ne tiktai jį, bet ir mus visus. Juk taip lengva mums, 
kitą beteisiant, patiems tapti vertais pasmerkimo. Kai bus baigta žmonijos 
istorija, kada pikta sėkla pasirodys pilname savo išbujojime, pamatysime, 
kiek daug radosi nuodėmių iš vieno papiktinimo. 

Jūs patys nesąmoningai galite tapti pikto skleidėjais, kitų piktintojais, 
nekaltų sielų nuodytojais. Sunku išgirdus tokią sensacingą naujieną ne- 
papasakoti draugams, kaimynams, pažįstamiems. Žmogaus blogumas 
traukte traukia išgarsinti ką negero, ypač apie tą, kurs privalo būti tobu- 
lesnis, už mus geresnis... 

Ir plaukia iš lūpų į lūpas, vis didėdamos, kaskart labiau prama- 
nytos smulkmenos, ir pagaliau tikras nelaimingas įvykis tampa iš- 
pūstas, šimteriopai piktinantis... Nuo to jus įspėju, mieli biržiečiai, 
Šv. Povilo žodžiais: „Todėl nebeteiskite daugiau vienas kito, verčiau 
rūpinkitės tuo, kad neduotumėte savo broliui progos ... pasipiktinti“ 
(Rom. 14,13). 

Juk, tau bepasakojant tai, kas pas jus Biržuose įvyko, nekaltos vaikų 
širdys susipurvina tuo, ko jie neišmano, bet tik blogai įsivaizduoja; godžios 
jaunuomenės ausys gaudo kiekvieną mažmožėlį; jaunikaičių bei merginų 
vaizduotė nupiešia retus blogybių vaizdus, kurie aistras atpalaiduoja, ter- 
šia skaisčią sielą... „Taip tavo žinojimu pražus silpnasis brolis, dėl kurio 
Kristus mirė“ (I Kor. 8,11); už jo pražūtį tu atsakysi. 


GANYTOJIŠKI LAIŠKAI 489 


Antra vertus, kaip bevertintumėt tą įvykį, nepamirškite Apaštalo įspė- 
jimo: „Taigi, neteiskite pirm laiko, iki neateis Viešpats; jis tai apšvies pa- 
slėptuosius tamsybėse dalykus ir atidengs širdžių sumanymus“ (I Kor. 
4,5). O dabar, smerkdami nelaimingąjį, nematote priežasčių, kurios jį gal 
bent kiek pateisins; perdedate savo mintyse ir kalbose, prileidžiate tai, kas 
nėra buvę... 

O kai iš vieno dvasiškio sprendi apie kitus: „Visi jie tokie“; kai niekini 
Bažnyčią, neišmintingai manydamas: „Jau dabar nebetikiu į nieką šventą“, 
ar nesi tada šališkas teisėjas; o jei taip kalbi kitiems, tai esi piktintojas. „To- 
dėl neišteisinamas esi, kiekvienas žmogau, kurs teisi; nes kitą beteisdamas, 
pats save smerki; juk tu darai tą pat, ką teisi. Nes mes žinome, kad Dievo 
teismas tiems, kurie taip daro, atitinka tiesą... Jis atsilygins kiekvienam, 
žiūrėdamas jo darbų“ (Rom. 2,1-6). 

Tegul tad baigiasi tas jūsų sumišimas, vieniems nesąmoningos nuodė- 
mės proga, kitiems žalingas papiktinimas, kyląs iš kalbų, žingeidavimosi, 
perdėtų vertinimų... Per daug ir taip pasaulyje purvo; nebesikapstykite 
po tas šiukšles. „Broliai, kas tik yra tiesa, kas tik gerbtina, kas šventa, kas 
meilinga, kas turi gerą vardą, jei kas yra dorybė, jei kas yra girtina draus- 
mė, apie tai mąstykite... tai darykite, ir ramybės Dievas bus su jumis“ 
(Pil. 4,8-9). 

Tačiau teks jums susidurti su tokiais, kurie, žinau, negirdės ar nepa- 
klausys mano balso. Tai tie, kurie džiūgauja dėl Bažnyčios nelaimės; kurių 
tikslas pažeminti tą tikėjimą, kurio patys neturi, kurių noras paskelbti ki- 
tus mažaverčiais, kad su savimi sulygintų; kurie mano pateisiną savo blo- 
gybes, suradę jas kituose... Jie kalbės, rašys, prikaišios, tyčiosis, sugalvos 
nebūtų dalykų... toliau piktins. 

Juos jau pasmerkė Kristus: „Neišvengiamas dalykas, kad nesirastų pa- 
piktinimų, bet vargas tam, per kąjie ateina. Naudingiau jam būtų, jei girnų 
akmuo būtų jam užkabintas ant kaklo ir jis būtų įmestas į jūrą, kaip kad 
jis papiktintų vieną šitų mažutėlių“ (Lk. 17,1-2). Jūs gi jiems atsakykite 
Išganytojo žodžiais: „Eik šalin, šėtone; tu man papiktinimas, nes tu mėgsti 
ne tai, kas Dievo, bet kas žmonių“ (Mt. 16,23). 

Dabar mes gyvename Dievo pasigailėjimo metu. Jei jums sąžinė prikiš- 
tų, kad papiktinote artimą ar dar piktinate, tai pagalvokite, ko! turite laiko, 
kaip tai galėsite atitaisyti. Padarytas nuodėmes nuoširdžiai apgailėkite, 
atvirai išpažinkite ir taip „pašalinkite pikta iš savo pačių tarpo“ (I Kor. 
5,13). Duotą papiktinimą pasistenkite sušvelninti, atšaukti, kas buvo per- 
dėta, kas buvo klaidingai suprasta. Širdingai įspėkite tuos, ką į nuodėmę 

pastūmėte... O svarbiausia karštai pasimelskite už save ir už tuos, kuriuos 
galėjote papiktinti. 

Dievas kartais leidžia blogybes į pasaulį. Nelaimės aplanko pavienius 
žmones, šeimas, tautas, paliečia visuotinę Bažnyčią ar atskiras parapijas. 
Kitur sudega šventnamis, altorius; parapija nukenčia medžiagiškai. Jus 
ištiko skaudesnis, nes moralinis smūgis. Rasi Dievas panorėjo išbandyti 
jūsų tikėjimo stiprumą; jūsų širdies dorumą, Bažnyčiai ištikimybę, o gal 
ir pabausti jus už ydas, kurios jumyse keroja. „O, Dievo turtų, išminties 
ir žinojimo gilybe, kaip nesuprantami jo teismai ir nesusekami jo keliai!“ 
(Rom. 11,33). 

Bandymas didelis. Bet neišmintingi tie, kurie iš vienos nelaimės savo 
valia gaminasi sau kitas. Įrodykite Dievui, kad esate jam ištikimi ne tik lai- 
mingame, bet ir nelaimingame atvejyje; o visiems, kurie laukia pakrikimo 
katalikiškos jūsų sąmonės, parodykite, kad nesusvyravote pasitikėjime 
Katalikų Bažnyčia. 

Visagaliam permaldauti už tai, už ką taip sunkiai norėjo pabandyti, ir 
išprašyti jo pagalbos tam bandymui ištvermingai perkęsti, aš laikau ta inten- 
cija šv. Mišias, o jums pavedu lig Naujų metų Biržų bažnyčioje suplikacijų 
posmelį: „O Jėzau, Jėzau, Jėzau, pasigailėk mūsų“ giedoti po tris sykius. 

„Mes maldaujame Dievą, kad jūs nedarytumėte nieko pikta“ (2 Kor. 13,7). 
Palikite Dievui ir teismui atlikti teisingumo darbą. Jūs gi pamirškite, kas jums 
nepriklauso, atleiskite tai, kas jus įskaudino, ir padėkite Bažnyčiai ir man kan- 
triai perkentėti tą skaudulį. „Taigi, ieškokime to, kas padaugina ramybę, ir 
laikykime vienas kitam, kas praverčia pagerinimui“ (Rom. 14,19). 

„Pagaliau, broliai... būkite tobuli, padrąsinkite vieni kitus, būkite vie- 
nos nuomonės, laikykite ramybę, o ramybės ir meilės Dievas bus su jumis“ 
(2 Kor. 13,11). Aš gi meldžiuos už jus: „Pats ramybės Viešpats teduodie 
jums visuomet ramybės kiekvienoje vietoje... Mūsų Viešpaties Jėzaus 
Kristaus malonė teesie su jumis visais“ (II Tes. 3,16-18). Amen. 


Panevėžys, 1934.X.5 


20. 


(GROŽĖDAMIESI JŪSŲ BAŽNYČIA NERŪSTINKIME DiIEvo 


Verbų sekmadienį Kristus, jau įgarsėjęs savo geradarybėmis, keliavo 
Jeruzalėn. Sutikusi minia, iš džiaugsmo nebežinodama, ką bedaranti, metė 

Išganytojui po kojų medžių šakeles, klojo net savo rūbus ir šaukė: „Palai- 
mintas teesie, kurs ateina Viešpaties vardan...“ Tačiau po kelių dienų tie 
patys žmonės, pakurstyti fariziejų - veidmainių, kurie nemėgo Jėzaus, 
klykė: „Šalin šitą. Prikalk jį prie kryžiaus. Išleisk mums Barabą...“ 

Koks buvo Kristaus likimas, toks pat ir jo Bažnyčios atstovų. Ne taip 
seniai lankiau jūsų parapiją; gausių raitelių ir dviratininkų sutiktas, buvau 
įvestas į miestą; dvylika - bromas po bromo, vienas už kitą gražesni, pa- 
statyti čia gyventojų, čia katalikiškų organizacijų su įvairiausiais parašais: 
„Sveikas, garbingasai Ganytojau... Sveikas, mūsų dvasios vade“... 

Prie garbės vartų eilės išsirikiavusių organizacijų nariai, gimnazija, 
pradžios mokyklos... Prie kiekvienų vartų - prakalbos, gėlių puokštės, 
dovanos... Miestas paplūdęs žmonėmis, pasipuošęs tautinėmis ir bažny- 
tinėmis vėliavomis, vaikučiams barstant po kojų gėles, orkestro ir giesmių 
garsų vedamas, minių lydimas įžengiau į gražuolę Rokiškio bažnyčią, pa- 
sveikintas griausmingu choro ir vargonų „Ecce sacerdos magnus“... 

Visi puolėte ant kelių, mano laiminami, klausėtės mano žodžių, kuriais 
keliais atvejais susigraudinęs jums kalbėjau; gėrėjaus jūsų pamaldumu, 
prisirišimu prie Bažnyčios... Jūs dėkojote man už apsilankymą; didžiausių 
žmonių minių išlydėtas; raitelių ir dviratininkų eskortuojamas, pravažia- 
vęs trejus atsisveikinti pastatytus vartus, laimindamas rokiškėnus ir jų 
dvasios vadovus, išvykau. Tebegyvenu gražiais atsiminimais, išsivežtais 
iš Rokiškio. 

Bet jūs visa tai jau pamiršote. Štai dangus apsiniaukė ant jūsų parapi- 
jos. Buvau priverstas iškelti kunigą ir jūs nustojote pusiausvyros: nenorė- 
jote jo išleisti, keldami smurtą prieš kitus kunigus, prieštaraudami valiai 
savo vyskupo, kurs vienus kunigus iškelia, kitus atkelia, kaip to reikalauja 
Dievo garbė, žmonių išganymas. Jūs šaukėte: „Šalin šitą kunigą!.. Palik 
mums...“ 

Sakote, negalį suprasti jo iškėlimo priežasties. Negi vyskupas, iškel- 
damas kunigą, turi aiškinti visai parapijai? Sąžinės liepiamas dabar pasa- 
kau: jeigu jis Rokiškyje būtų ilgiau pabuvęs, gal jūs vėl nebūtumėt galėję 
suprasti, kodėl jo vyskupas taip ilgai neiškelia. Jūs matėte kun. Rankelę 
penkis mėnesius, aš jį pažįstu penkiolikti metai — nuo pat jo klierikavimo 
laikų. Jūs apie jį sprendžiate iš vienos kitos išorinės savybės, aš jį žinau iš 
vidaus ypatybių bei savotiškos jo praeities darbuotės. 

Su dideliu atsargumu skyriau jį Rokiškin; daviau jam smulkių nuro- 
dymų, ką turi daryti, ko saugotis. O jis ėjo savais keliais pats ar kieno ve- 
damas... Katalikai! Jūs turite žinoti, kokie dabar klaikūs laikai. Kai kurie 

žmonės, nors vadinasi katalikais, tačiau nedaug bendro teturi su Bažnyčia, 
gaudo sau kunigus, turinčius „pamaldumo išvaizdą“, kelia juos į padan- 
ges, o kitus kunigus žemina, kiršina tikinčiuosius prieš dvasiškiją, neva 
susirūpinę sielų reikalais. 

Jie sušaukė susirinkimą, rinko parašus, siuntė delegatus pas vyskupą, 
neva „pasiduodami mano valiai ir būdami klusnūs Bažnyčios vadovybei“, 
"rašė iškelti kunigą kleboną, palikti Rankelę. Pasakiau: „Kunigas Ran- 
kelė iškeltas, turės išvažiuoti, nebegrįš; klebonas jau treti metai prašosi 
iškeliamas, balandžio mėnesį nutartas jo iškėlimas ir nuo Naujų metų bus 
iškeltas“. Kaip esu pasakęs, taip ir bus. O sugrįžusi delegacija pripasakojo 
visokių nesąmonių, dar daugiau suerzino žmones. Ir atsirado, tiesa, ma- 
žas, triukšmadarių būrelis, kurs sutrukdė kunigui skelbti Dievo žodį. Tai 
jau ne tiktai kunigo, bet ir šventos vietos išniekinimas. 

Aš kantriai laukiau, kad patys susiprastumėt. Padarykite sąžinės sąs- 
kaitą. Paklauskite save, ką darote? Argi, jūsų supratimu, nebe vyskupas 
tvarko vyskupijos bažnyčias? Juk kas neklauso Bažnyčios vyresnybės, tas 
tuo pačiu — atskalūnas. Išganytojas mums yra pasakęs: „Kas jūsų klauso, 
tas manęs klauso; kas jus niekina, mane niekina“ (Lk. 10,16). „Jei jis nepa- 
klausytų Bažnyčios, tebūna jis tau kaip pagonis“ (Mt. 18,17). Net kunigas, 
kurs vyskupo keliamas pasiliktų pas jus, tuojau nustotų teisės jums tar- 
nauti, teikti jums Dievo malones... 

Mieli rokiškėnai! Savo pasielgimu įrūstinote Dievą, nuliūdinote savo 
vyskupą, kurį taip kilniai pagerbėte, pas jus besilankant. Išniekinote savo 
parapiją po visą Lietuvą valkiodami ją laikraščiuose; davėte didžiausį pa- 
piktinimą tikintiesiems ir netikėliams; pažeminote Dievo namus, kurių 
grožiu galėtumėt vien tik didžiuotis. Susipraskite! Neklausykite kurstyto- 
jų, kurie jums šneka nebūtus dalykus gal net apie vyskupą! Sudrauskite 
neklaužadas! Juk jūsų daugumas yra geros valios žmonės. 

Brangūs katalikai! Drovėkitės nustoję pusiausvyros! Subarkite savo 
vaikus, žmonas, vyrus, kad jie nesidėtų prie riaušininkų! Priešingai, kiek- 
vienas raminkite kitus! Atkalbinėkite savo gimines, kaimynus, pažįs- 
tamus, kad prieštarautų smurtininkams, kad agitatoriams neduotų sau 
dumti akių! Neleiskite išsišokėliams elgtis bažnyčioje kaip jie norėtų! La- 
biausiai būkite drausmingi bažnytinių brolijų ir katalikiškų draugijų na- 
riai, visuomet pasiryžę patarnauti Bažnyčios tvarkai! 

Liūdi dangus dėl Rokiškio parapijos. Ašaroja Kristus, kad ir bronzi- 
niame altoriuje, kaip kitados verkė Jeruzolimos. Turi nuliūsti puiki jūsų 
bažnyčia. Privalote ir jūs tą liūdesį pajusti. Nuo šios dienos draudžiu visas 

iškilmes Rokiškio bažnyčioje. Kol nenurimsite ir nesuvaldysite neramiųjų, 
tol tylės skardūs jūsų varpai, neatsilieps garsūs jūsų vargonai, neskambės 
gražaus jūsų choro giesmės, negirdėsite giedotų mišių, nebus skelbiamas 
Dievo Žodis iš majestotingos jūsų sakyklos... Trumpai sakant, gedula vieš- 
pataus Rokiškio bažnyčioje. 

Kad daugiau Dievui nenusidėtumėt, galėsite klausyti skaitytų mišių, 
gimusieji bus krikštijami, ligonys bus aprūpinami paskutiniais sakramen- 
tais, numirėliai bus laidojami; visiems, kurie gailėsitės už savo kaltes, bus 
teikiami šventi Sakramentai. Bet visa tai bus daroma tylomis, be iškilmės, 
be džiaugsmo, didžiausiame nuliūdime, su širdies skausmu. 

Kai bus atstatyta bažnyčioje ir parapijoje tvarka, tada tik galės kuni- 
gas Rokiškio bažnyčioje linksmai užgiedoti, tęsiant vargonams, chorui 
bei varpams: „Garbė Dievui aukštybėse, o žemėje ramybė geros valios 
žmonėms...“ Tuokart vėl jus laimins kaip laiminęs jūsų vyskupas. Tiktai 
greičiau „Viešpaties ramybė tebūna su jumis visais“. Amen. 


Panevėžys, 1934.XII.15 


21 


MoTERYSTĖ — ŠVENTAI 


Labai daug žalos padarė žmonijai pasaulinis karas. Trylikai milijonų 
atėmė gyvybę; jei kas suguldytų žuvusių karstus vieną greta kito, jų eilė 
nusitęstų nuo Prancūzijos vakarų lig Uralo. Kainavęs penkis bilijonus 
frankų, jis 25 milijonams išdžiovino darbo ir pragyvenimo šaltinį; šimtus 
milijonų panėrė dvasios skurde, kurs visiems gresia laikina, net amžina 
prapultim. 

Medžiaginiai nuostoliai ilgainiui išsilygina; ginklų smūgiai greit užgy- 
ja; bet moralinės žaizdos ilgai pūliuoja, darosi neišgydomos, jei nedaroma 
laiku operacija. Ypač skaudi opė, kaip koks dvasios vėžys, plečiasi žmo- 
nijos medelyne - šeimoje; pačioje užuomazgoje naikina žmonių prieauglį; 
moterystę paverčia nebe gyvybės, o mirties diegu. 

Nė vienas kitas sakramentas nesiekia taip giliai šeimos santykiuose, 
neturi tiek įtakos visuomenės santvarkai, kaip moterystė; ant jos, kaip ant 
pamato, remiasi tautos ir valstybės gerovė. Kokia moterystė, tokia - šeima; 
kokios šeimos, tokia - tauta; kokios tautos, tokios - valstybės. Moterystė 
perdėm socialus sakramentas. 

Dėl moterystės svarbumo Dievas paėmė ją ypatingon savo globon; dar 
rojuje pats ją įsteigė dalyvauti Viešpaties tvėrybos darbe, dauginti žmonių 
giminę. Žmonių Gelbėtojas aistrų pažemintą moterystę pakėlė Sakramen- 
tu, padarė ją ne tik nenutraukiamu, bet ir švenčiausiu ryšiu, koks tik begali 
būti tarp žmonių. Moterystė pasidarė didelis sakramentas... Kristuje ir 
Bažnyčioje (Ef. 5,32). 

Kaskart dažniau tenka išgirsti balsų, būk bažnytinė moterystė atgy- 
venusi savąjį amžių, Bažnyčios nuostatai per daug varžą žmonių laisvę, 
atėjęs laikas išleisti grynai civilinį jungtuvių įstatymą, kurs duotų kiekvie- 
nam vedusiam ar ištekėjusiam asmeniui galimumo naudotis moterystės 
malonumais, vengti jos naštos, pasimesti... 

Kol tokios nuomonės girdimos iš netikėlių, tol suprantama, nors ne- 
malonu klausyti. Bet ypač skaudu, kad tomis ir tolygiomis kalbomis su- 
vedžiojama tikinčiųjų dalis, jog kartais ir katalikų imama svyruoti tarp 
tiesos ir klaidos, lyg nebeatmintų dėsnio: kur Dievo įsakyta, ten nėra vietos 
dvejojimams. 

Kai laisvos pažiūros rausia moterystės šaknis, kai pikti prasimanymai 
nuodija tautos gyvybės šaltinį, kai visokios, aistromis grįstos teorijos ban- 
do griauti Bažnyčios pamatus, - vyskupas negali tylėti. Pareigos liepiamas, 
kreipiuosi į jus, brangūs dieceziečiai, primindamas moterystės kilnumą, 
jos nesuardomumą, tikslus. 

Norėčiau, kad mano žodžiai būtų ramiai išklausyti visur, miestuose ir 
kaimuose, rūmuose ir gryčiose, mokytų ir bemokslių, turtingų ir vargšų, 
gerų katalikų i ir vėjavaikių, nes dabar visiems graso moterystės iširimo 
pavojus. „Šiandien, jei išgirstumėt Viešpaties balsą, nekietinkite savo šir- 
džių“ (Ps. 94,8). 


Dievas, sutvėręs Adomą, kaip tai rodo Šv. Raštas, tarė: „Negera žmogui 
būti vienam; padarykime jam padėjėją, į jį panašią“ (I Moz. 2,18). Ir davė 
jam Viešpats gyvenimo draugę - Ievą. „Dievas palaimino juodu ir tarė: 
„Veiskitės ir dauginkitės ir pripildykite žemę ir ją paverkite“ (I Moz. 1,28). 
„To dėlei žmogus paliks tėvą ir motiną ir laikysis savo pačios, ir bus du 
vienas kūnas“. 

Iš tų Šv.Rašto žodžių matote, kaip Dievas įsteigė moterystę. Pirmosios 
poros moterystė turėjo būti pavyzdys visoms būsimoms jungtuvėms. Visi 
Adomo ir Ievos ainiai, ne tik žydai, bet ir pagonys, laikė moterystę kilnesniu 

negu paprastas vyro ir moters sugyvenimas, apsupo sutuoktuves tikybinėmis 
apeigomis, tikybos atstovo laiminimu maldavo joms dangaus palaimos... 

Bet sulig tuo, kaip aistros ir nuodėmės temdė žmonių protus, bukino jų 
sąžines, nyko žmonėse žinios apie moterystės kilmę, jos savumus. Ilgainiui 
vyrai ėmė vieną pačią mesti, kitą vesti... Žmona, gyvenimo draugė, virto 
pusiau pačia, perpus verge. Vaikai, bendros meilės vaisius, darėsi našta, 
tapo našlaičiais prie gyvos gimdytojų galvos. 

Kristus, kurs atėjo taisyti visa, kas nupuolusių žmonių buvo sugadinta, 
pažemintą moterystę atstatė į pirmykštį jos kilnumą, pakėlė net Bažnyčios 
sakramentu. Liudija tat šv. Povilas sakydamas: Moterystė. „Sakramentas 
didelis, Kristuje ir Bažnyčioje“. Tame glūdi esminis skirtumas tarp krikš- 
čioniškosios ir prieškrikščioniškosios moterystės. 

Taip moterystę suprato visų amžių Šv. Tėvai; tą patį nutarė visuotinės 
vyskupų santarybos. Ilgainiui radosi žmonių, kaip XVI šimtmečio refor- 
matoriai, kurie palaikė moterystę visai pasauline dviejų žmonių sutartimi; 
ją kunigas daugiausia galįs palaiminti. Bet šitą pažiūrą Bažnyčia pasmerkė. 
Negali būti tikros katalikų moterystės, kuri nėra sakramentas. 

Moterystė ir sakramentas yra neatskiriami. Nors moterystė yra žmonių 
pasižadėjimas vienas antram, tačiau tas pažadas yra šventas; jis pašven- 
čiamas sakramento malone; prie jo Dievas primuša savąjį antspaudą. Kur 
Viešpats rankos neprideda, ten nesti tikros moterystės. Jei nėra sąlygų 
priimti sakramentui, neįvyksta nė moterystė. 

Yra tikybų, kurios moterystės nelaiko sakramentu. Todėl katalikas, ei- 
nąs moterystėn jų bažnyčioje, negauna sakramento, pasilieka kaip buvęs, 
nesutuoktas, negyvena tikroje moterystėje, o laisvoje meilėje, neteisėtuose 
santykiuose, kuriuos Bažnyčia smerkia kaip nuodėmingus. 

Bažnyčia draudžia katalikams moterystę su kitatikiais. Tikėjimo skir- 
tumas daro šeimoje skilimą. Kaip gali vedę išlaikyti dvasios vienybę, kai 
jie nevieningi jautriausiuose tikybos dalykuose: vienas pripažįsta septynis 
sakramentus, antras tik du ar tris; vienas mano galįs moterystę išardyti, 
antras suvaržytas iki gyvos galvos... 

Negali būti vieningo vaikų auklėjimo, kai jie nemato vienodo pavyz- 
džio: tėvas kalba vienokius poterius, motina kitokius; tėvas skaito vienokią 
maldaknygę, motina kitokią; gimdytojų vienas lankosi bažnyčion, kur ant 
bokšto kryžius, antras - kur gaidys; vienas eina išpažinties, kitas ne; vienas 
laiko pasninkus, antras neturi pareigos pasninkauti... 

Jei Katalikų Bažnyčia didesnei blogybei išvengti kartais daro nuolaidų 
nuo bendro dėsnio, tai reikalauja iš jaunavedžių prieš jungtuves raštiškai 

pasižadėti, kad tuoksis katalikų bažnyčioje, kad vaikelius krikštys ir auklės 
katalikiškai, kad katalikiškoji pusė turės laisvę laikytis savo tikybos. 

O kas, to nebodamas, bando tuoktis svetimos tikybos bažnyčioje ar 
leidžia vaikus krikštyti, auklėti nekatalikiškai, tas užsitraukia vadinamąją 
ekskomunikatą, išskyrimą iš katalikų tarpo, negali bepriimti kitų sakra- 
mentų ir nustoja teisės pašvęstoje vietoje katalikiškai laidotis. 

Ir neturėsi priežasties, katalike, skųstis, kad esi atskirtas nuo Bažny- 
čios, atstumtas nuo sakramentų, nes tu gyveni ne moterystėje; augindamas 
vaikus nekatalikiškai, jiems atimi galimumą eiti šventų sakramentų, su- 
tvirtinimo, išpažinties, Komunijos, paskutinio patepimo, gauti kitų Baž- 
nyčios malonių... 

Bažnyčia persergi katalikus nuo moterystės su atpuolėliais nuo tikė- 
jimo, su viešais nusidėjėliais (can. 1065). Kas sulaužė sutartį su Dievu, 
neištesėjo savo tikybos pažadų, pamynė po kojų doros dėsnius, o žada 
ištikimybę žmogui, to pasižadėjimas - tuščiaviduris žiedas, be malonaus 
kvapo, neduodąs skanių vaisių. 

Ypač Bažnyčia draudžia civilines sutuoktuvės. Ne vienoje valstybėje ir 
Klaipėdos krašte veikia įstatymas, leidžiąs, kartais net įsakąs valdininkams 
tuokti jaunavedžius. Ar tai moterystė? Kiekvienas katalikas turi žinoti, 
kad tokios jungtuvės nėra moterystė, kuri būtų tikra Viešpaties akyse ir 
žmogaus sąžinės gilumoje. Ką Katalikų Bažnyčia yra nutarusi civilinių 
jungtuvių reikalu, rodo šie Pijaus IX žodžiai. 

„Nė vienas katalikas negali nežinoti, kad tikra moterystė yra vienas 
septynių Naujojo Įstatymo sakramentų, įstatytas mūsų Viešpaties Jėzaus 
Kristaus; kad negali būti moterystės, kuri nebūtų drauge ir sakramentas; 
kad krikščionių vyro ir moters jungtuvės be sakramento, nežiūrint kokiais 
pilietiniais įstatymais jos remiasi, tėra niekas kita kaip bjaurus ir pragaiš- 
tingas konkubinatas, kurį aiškiai pasmerkė Bažnyčia“ (Alloc., 1832.IX.27). 

Dievo pavesta valstybei rūpintis žemiškąja žmonių gerove. Bažnyčia 
neatmeta pasaulinės valdžios rūpesčio moteryste, nes gerai žino, kad 
šeima yra visuomenės užuomazga. Bažnyčiai ir valdžiai svarbu, kad šei- 
mos būtų gerai tvarkomos, kad įstatymai nustatytų medžiaginius vedu- 
siųjų reikalus, kas tėvui priklauso, kas motinai, kas vaikams, ką paveldi 
našlaičiai... Ė 3 

Bet valdininkai neturi teisės tuokti, kaip negali teikti kitų sakramentų. 
Nei karalius, nei prezidentas, nei seimas negali leisti tokių įstatymų, kurie 
pripažintų tesėtomis moterystes, draudžiamas Dievo. Valstybės įstatymas, 
prieštaraująs Viešpaties įsakymams, negali saistyti katalikų sąžinės. Apaš- 

talų kunigaikštis aiškiai sako: „Dievo reikia labiau klausyti, kaip žmonių“ 
(Apd. 5,29). 


Pačios moterystės apeigos rodo, kad jungtuvės nėra vien žmonių da- 
lykas, o turi artimesnį ryšį su Dievu. Jos atliekamos bažnyčioje, prie Vieš- 
paties altoriaus, kunigui tarpininkaujant, Aukščiausiojo vardu laiminant 
jaunavedžius, tvirtinant jųjų pasižadėjimus gyventi moterystėje ištikimai 
iki gyvos galvos. 

Kunigas pašventina ir sukeičia žiedus, sakydamas: „Švenčiausios 
Trejybės vardu imk šį moterystės ištikimumo žiedą...“ Stula suriša jauna- 
vedžių rankas ir klauso priesaikos: „Aš imu sau tave moterimi ir šventai 
pasižadu tave mylėti, būti tau ištikimas, tave gerbti ir lig gyvas tavęs ne- 
apleisti. Taip tepadeda man Dievas ir visi jo Šventieji“. 

Panašiai ir žmona pareiškia savo norą gyventi moterystėje: „Aš imu sau 
tave vyru ir šventai pasižadu tave mylėti, būti tau ištikima, tave gerbti ir lig 
gyva tavęs neapleisti. Taip tepadeda man Dievas ir visi jo Šventieji“. Šit jūsų 
abiejų vienoda priesaika, vienodos teisės, vienodos pareigos... „Nebėra 
nei vyriškio, nei moteriškės, nes jūs... esate vienas Kristuje“ (Gal. 3,28). 

Kunigas kreipiasi į palydovus: „Jus visus, kurie čia esate, imu sau liu- 
dytojais, kad prireikus parodytumėt, jog šių dviejų moterystė yra teisėtai 
sudaryta ir Bažnyčios patvirtinta“. Pagaliaus jaunavedžiams taria: „Ką 
Dievas yra sujungęs, žmogus teneišskiria. Todėl jūsų moterystę aš Katali- 
kų Bažnyčios vardu tvirtinu ir laiminu. Vardan Dievo Tėvo, ir Sūnaus, ir 
Šv. Dvasios“. 

Tomis apeigomis Bažnyčia primena tai: kaip pirmosios moterystės ro- 
jųje, taip kiekvienos katalikų moterystės teikėjas yra Dievas. Tiesa, trys 
valios sudaro moterystę: laisva vyriškio valia, taip pat laisva moteriškės 
valia, bet ypač švenčiausia Dievo valia, kuri žmonių valias sujungia visam 
amžiui, kaip žmonijos pradžioje buvo nustatyta. 

Fariziejams paklausus Kristų: „Ar dera žmogui paleisti savo moterį dėl 
kokios nors priežasties?“, - atsakė: „Ar neskaitėte, kad tas, kurs pradžioje 
sutvėrė žmogų, padarė juos kaip vyrą ir moterį? Ir tarė: todėl žmogus pa- 
liks tėvą ir motiną ir laikysis savo moters, ir du bus vienas kūnas... Ką tat 
Dievas sujungė, žmogus teneperskiria“. 

Fariziejai nenusileido: „Tai kam gi Mozė liepė duoti persiskyrimo raš- 
tą ir paleisti žmoną?“ Išganytojas paaiškino: „Mozė leido jums paleisti 

savo žmonas dėl jūsų širdies kietumo, o pradžioje taip nebuvo. Taigi aš 
jums sakau: kas tik paleidžia savo žmoną, jei ne dėl svetimoterystės, ir kitą 
veda, svetimoteriauja; ir kas paleistąją veda, svetimoteriauja“ (Mt. 19,3-9). 
„Ir jei moteris skiriasi nuo savo vyro ir už kito teka, ji svetimoteriauja“ 
(Mk. 10,12). 

Naujajame Įstatyme, kurs yra tobulesnis už Senąjį, Mozės leidimas - 
vieną mesti, antrą vesti, Kristaus atšauktas ant visados. Nuo to laiko, kai 
dėl moterystės neištikimybės ar dėl kokių kitų svarbių priežasčių bendras 
gyvenimas pasidaro negalimas, leidžia Bažnyčia vedusiems gyventi sky- 
riumi, bet pats moterystės ryšys pasilieka neatleistas, antros vestuvės yra 
draudžiamos. 

Taigi, jei vyras, pametęs savo žmoną, susituoktų su kita, jų antrosios 
jungtuvės būtų netikros, jiedu gyventų palaidai. Taip pat ir pasimetusiai 
moteriai, gyvam esant pirmam vyrui, neleidžiama tekėti už kito, nes jų 
sutuoktuvės būtų ne moterystė, o svetimoterystė. Aiškūs Kristaus žodžiai: 
„Jei pati skiriasi nuo vyro ir už kito teka, svetimoteriauja“. 

Teisėta moterystė negali būti suardyta lig mirties. Tačiau, to nežiūrint, 
duodami prašymai, kad vyskupas ar popiežius panaikintų moterystę ir 
leistų antru atveju tuoktis. Nepadarius, ko negalima, važiuoja į Biržus ar 
Klaipėdą, kur nesilaikoma Evangelijos nuostato: „Ką Dievas sujungė, žmo- 
gus teneperskiria“, net priima svetimą tikybą, kurios NepPSŽBSS, kad tik 
gautų persiskyrimą. 

Dar krikščionybės pradžioje korintiečiai tuo reikalu kvaršino Kris- 
taus apaštalus. Šv. Povilas tuokart atsakė: „Tiems, kurie yra surišti mo- 
teryste, įsakau ne aš, bet Viešpats, kad moteris nesiskirtų nuo savo vyro; 
o jeigu atsiskirtų, kad pasiliktų netekėjusi ar susitaikintų su savo vyru. 
Taip pat vyras tenepaleidžia savo žmonos“ (I Kor. 7,10-11). Nėra tai nau- 
jas įsakymas, o senas, kaip žmonija, Dievo nuostatas, Kristaus pakartotas 
krikščionims. 

Jei Dievas ir nebūtų įsteigęs neperskiriamos moterystės, tai susituoku- 
siųjų laimė, vaikų auklėjimas ir žmonijos labas reikalautų pastovios mote- 
rystės. Esti blogiausios pasėkos patiems vedusiems, jų vaikams ir visuo- 
menei, kur moterystė pagal užmačias perskiriama, kur nesivadovaujama 
Viešpaties valia: „Ką Dievas sujungė, žmogus teneperskiria“. 

Mintis apie galimumą skirtis drumstų net vestuvių džiaugsmą: vienos 
ar antros pusės širdyje glūdėtų abejonė, ar kita pusė tikrai nori gyventi 
drauge iki gyva; gal turi mintyje tik laikiną moterystę. Jei santuoka būtų 
nepastovi, tai vyrautų nuolatinė baimė, kad vienas antrą mes, kad vaikai 

pateks moteriai, kuri teisėtai žmonai paviliojo vyrą, gal žmogui, kurs ti- 
krajam vyrui atėmė žmoną, kad, gyviems esant gimdytojams, vaikai bus 
posūniai, podukros... 

Persiskyrimai prieštarauja kraujo balsui: stumia vaikus į dvasios ir kūno 
skurdą, skiria juos nuo motinos ar tėvo, broliukus nuo sesučių, nors dėl 
sėkmingo jų auklėjimo reikalinga jautrios motinos širdies ir stiprios tėvo 
valios. Vaikai tik tuokart gerai bus auklėjami, kai nuolat patirs motinos 
rūpestingiausios priežiūros, o tėvo nuolatinės paramos. 

Vaikai, kol išsivysto lig pilno kūno ir dvasios subrendimo, daugelį metų 
reikalingi bendrų gimdytojų pastangų. Kas bus iš jų, kokiais jausmais va- 
dovausis, kai matys tėvą ir motiną skiriantis, kai vienas ar antras juos nuo 
savęs stums, bent nuo jų bus atskirti... Tokiose sąlygose tikrai nukentės 
vaikų auklėjimas, svarbiausias moterystės tikslas. 

Nebesakant apie pragaištingą įtaką vaikų būdui, kad naikina pagarbą 
gimdytojams; nebeminint nepermaldaujamos neapykantos, kuri keroja 
tarp pasimetusių, - persiskyrimai įneša neprietelystę į šeimas, kurios su- 
rištos giminystės ryšiais, daro išardą kaskart platesnių sluoksnių, ardo 
visuomenės vienybę. 

Medis, kurio blogos šaknys, negyja, netarpsta, skursta, neveda vaisių; 
taip ir pakrikusi šeima linkusi gyventi vien kūno malonumams, saugosi 
naštos, vengia naujos kartos, darosi bergždžia; pasidaro ne gyvybės ša- 
knis, o mirties nuodai, kurie žudo tautos viltis. 

To moko mus istorija: Romos valstybės žlugimas prasidėjo nuo mote- 
rystės iširimo. Tai rodo vokiečių reformacija ir Didžioji prancūzų revoliu- 
cija. Moterystės pakrikimo žalingos įtakos įrodymas yra mūsų Klaipėda, 
kur mažiausias prieauglis, net visoje Lietuvoje gimimų mažėjimas. 


Nesistebėkite, kad iškelsiu aikštėn skaudžiausią moterystės žaizdą, 
kuri viešai neturėtų būti minima; kad iš sakyklos sakysiu apie ją, nors rei- 
kėtų šnekėti pašnibždomis. Nebegaliu tylėti matydamas pavojų, nuo kurio 
drausiu Viešpaties įsakymu, duotu senovės pranašui: „Šauk, nesiliauk, 
pakelk, kaip trimitas, balsą ir skelbk mano tautai jų kaltybes“ (Iz. 58,1). 

Taip, brangūs dieceziečiai! Bažnyčia nebegali užmerkti akių prieš įsiga- 
lintį paprotį, kurs baisiomis nuodėmėmis apsunkina žmonių sąžinę, gresia 
tautai sunykimu, net žuvimu. Kalbėsiu apie vaikų meilę ir jų neapykantą, 
kurios dabar eina lenktynių. 

Mūsų šimtmetis vadinamas „vaikų amžiumi“, nes šiais laikais ypatin- 
gai rūpinamasi vaikais: steigiama jiems lopšelių, darželių, prieglaudų... 
Bet, iš kitos pusės, „vaikų amžius“ ėmė vesti sistemingą kovą prieš ma- 
žutėlius. Šiandien kapinės randasi ne vien parapijos miestelyje, ne tiktai 
kaimo laukugalyje, bet ir miegamajame kambaryje. 

Atsirado vyrų ir moterų, kurių sielose vyrauja nedorybės Erodo, kurs 
tykojo Kūdikėlio Jėzaus gyvasties ir išžudė „nekaltus vaikelius“. Vaikų 
amžiuje kai kur pamažėli pradedama gaminti daugiau karstelių negu lop- 
šelių. Vaikų amžiuje išdykusios moterys kantriau pakenčia kambarinio 
šuns cypimą negu vaiko verksmą. 

Ir pas mus jau pasitaiko vedusių - ištekėjusių asmenų, kurie sakosi: 
„Aš nenoriu vaikų...“ Taip kalbėti vedusiems yra priešinga moterystės 
tikslui. Jei nenorite vaikų, reikėjo nevesti, netekėti. Šeima be vaikų, tai me- 
dis be vaisių. Todėl ir persų šv. knygos rašo: „Baisūs tie namai, kuriuose 
nėra gausios šeimos“. 

„Mes jau turime vieną vaiką“. Gimdytojai, kurie tenorite vieno vaiko, 
pagalvokite, kas bus, jei Dievas jį atsiims? Kaip jausitės, kai užverktomis 
akimis grįšite iš vienturčio vaiko pakasynų? Gal paskui labai norėtumėt 
daugiau turėti, bet patys būsite kalti, kad nieko nepaliksite po savęs. 

Nereikia daug sakyti, kas būtų tautai, jei šeimos teišaugintų po du 
vaikus. Nedidėtų gyventojų skaičius. Kadangi daug vaikų miršta, teaugi- 
nant du vaikus, didėja tautos mažėjimo pavojus. Net prie normalaus vaikų 
mirtingumo vadinamoji dviejų vaikų sistema veda prie tautos nykimo. 

„Mes esame neturtingi; nėra uždarbių; vos išmintame trise keturiese; 
o kas bus, jei turėsime daugiau vaikų?“ Tiesa, šiandien sunku pragyven- 
ti. Reikia rūpintis, kad gimdytojai galėtų daugiau užsidirbti. Turėtų būti 
nustatyta įstatymais, kad gausių šeimų tėvai, ieškodami vietos ar darbo, 
turėtų pirmenybę, kad mokėtų mažus mokesčius ar gautų pašalpų, kaip 
valdininkams duodami vaikų priedai. 

Kas skaito, kad medžiaginiai jo ištekliai didesniam vaikų skaičiui ne- 
ištesės, tas pamiršta gausiausią Šaltinį, kurs peni dangaus paukščius ir 
rėdo lauko lelijas... Ar galite nurodyti bent vieną šeimą, kuri dėl to būtų 
žuvusi, kad turėjo daug vaikų. Viešpaties Išminčius sakosi: „Buvau jaunas 
ir pasenau, bet nemačiau, kad teisusis būtų apleistas arba jo ainija elgetau- 
tų duonos“ (Ps. 36,28). 

Argi nenuostabu, kad turi vaikų daugiausia biedniausi luomai, dar- 
bininkai, ūkininkai?.. O turtingesnės šeimos, kurioms nestinga nei duo- 
nos, nei dangos, augina jų mažiausia. Todėl svarbiausia vaikų vengimo 

priežastis glūdi ne skurde, o kur kitur: patogumų pamėgime, lėbavime, 
moraliniame iškrypime... 

„Mano žmona serga; gydytojas pasakė, neturinti daugiau gimdyti...“ 
Labai gaila, jei žmona ligonė. Bet dažnai blogiau rodosi, nekaip yra. Man 
pačiam žinomas įvykis, kur motina be pavojaus gimdė keturis vaikus, nors 
trys gydytojai buvo sakę mirsianti. Apgailėtina, kad gydytojai per greit 
įspėja motinas negalint gimdyti. Apskaičiuojama, kad moterų daugiau 
miršta dėl vaikų, kurių negimdė, negu dėl tų, kuriuos pagimdė. 

Galų gale mirties pavojus motinoms yra tokia pat pareiga, kaip ka- 
riams fronte. Bet kai kurios moterys per daug jautrios. Šv. Raštas mote- 
riai įsako: „Tu sopuliuos gimdysi“ (Moz. 3,16). Yra lengviau pakelti kūno 
skausmai ramia sąžine, negu kankintis dvasia dėl Dievo valios laužymo. 
Jeigu moteris tikrai serga, tai vienatinis patarimas - gyventi santūroje. 

„Bažnyčia - žiauri...“ Tiesa visuomet yra nepermaldaujama, daugeliui 
atrodo skaudi. Man geriau būtų nekalbėti apie tuos reikalus. Bet, sąžinės 
liepiamas, negaliu tylėti. Jei net kai kurie mūsų daktarai norėtų įstatymo, 
kurs leistų abortus, tai sielų gydytojai turi kelti balsą, užtarti vaikus, kurių 
neleidžiama pasaulin. Jei Bažnyčia nebūtų gynusi negimusiųjų teisės, tai 
kiek būtume nustoję garsių žmonių? 

„Verčiau mažiau vaikų, bet geresnių, nekaip daugiau mažaverčių...“ 
Ir šitas pasiteisinimas nepaliuosuoja nuo įsakymų „nežudyk, nepaleis- 
tuvauk“. Pagaliaus ar ten, kur maža vaikų, jie geresni? Dažnai esti, kaip 
sako priežodis: „Kad ir vienas, mušk į sienas“. Kas neturi vienmečių, tas 
neįpranta skaitytis su kitais, težiūri savų norų; o tarp sau lygių pratinasi 
pakęsti kitus; gyvenąs didelių tarpe, per anksti gudrėja; tai blogai veikia jo 
nervus; O gausiose šeimose, bendrai sakant, auga visai sveiki vaikai. 

Geriausi žmonės auklėjasi didelėse šeimose. Šventasis mūsų karalaitis 
Kazimieras turėjo penkias seseris ir penkis brolius. Šv. Bernardas buvo 
7-tas vaikas, šv. Abraomas nuo Klaros - 8, šv. Teresytė - 9, šv. Hildegar- 
da - 10, šv. Ignacas Lojola - 11, šv. Petras Kanizijus - 20, šv. Kotryna Sie- 
nietė - 25. Jų tėvai buvo įvairiausių luomų, O išaugino vaikų būrius, ypač 
tokius asmenis, kurie sudarė Bažnyčios ir Tautos garbę. 

Gimdytojai, kurie, nežiūrint trūkumų, išsilaiko su vaikų krūva, iš- 
auklėja gerus visuomenės narius, doriškai stovi aukščiau už vadinamus 
karžygius. Bet ir didvyrių daugumas yra kilęs iš gausių šeimų. Garsusis 
mūsų Kęstutis buvo 5 sūnus dvylikos vaikų šeimoje; O'Connelis, Irlandi- 
jos išvaduotojas, - 10 vaikas, muzikas Haidnas - 12, poetas Lessingas -13, 
imperatorius Napoleonas - 14. 

Kovose už Lietuvos nepriklausomybę turėjome paaukoti 2677 karius 
sužeistais, 1407 nukautais; nuo ligų fronte mirė 297, liko invalidais 154. 
O laisvoje Lietuvoje nedoros, aistrų vergės motinos kasmet išžudo po ke- 
letą keliolika tūkstančių vaikų, galėjusių būti Tėvynės gynėjais, neduoda 
pasidžiaugti šiuo pasauliu, atima jiems amžiną laimę danguje, daro nuo- 
dėmę, iš kurios išrišti tegali vyskupas ar jo įgaliotas kunigas. 


Mylimieji dieceziečiai! Nebenoriu plačiau rašyti apie nedorybę, iš ku- 
rios turėsite duoti apyskaitą ir Dievui, ir žmonėms. Nebeminėsiu: visokių 


apsakysiu vieną įvykį, kurį aprašė savo knygoje ilgametė pribuvėja. 

Jauna lengvabūdė moteris nužudė savo įsčioje trylika vaikų. Paskuti- 
niu atveju labai sunkiai susirgo. Ligoninėje neteko sąmonės; ji keliasi nuo 
lovos; pilnomis išgąsčio akimis dairosi aplink, ypač į duris... Akys stojasi 
stulpu, darosi kaskart didesnės. Beprotystės vaizdas kaskart didėja... 

„Šalin... tik šalin“, - šnibžda ji virpančiomis lūpomis. Šaltas prakaitas 
varva nuo kaktos. „Šit... šit, jie vėl ateina... vienas paskui kitą, vienas... 
du... trys... Tas jau didelis, beveik užaugęs... Keturi... Penki... Tas paliko 
visai mažas... Šeši... septyni... aštuoni... 

Tas be galvos, bet nešasi ją rankoje... Devyni, dešimts... Tas be kojų, 
o vienok eina; tas pusiau perplėštas ir plūsta kraujais... Vienuolika... dvy= 
lika... Tas vienaakis... Tas viena koja... Kur tavo galva?.. Kiti kūno sąna- 
riai?.. Kodėl jūs neturite akių?.. Esate akli?..“ 

Staiga ji plėšia nuo savęs antklodę ir tiesia ją prieš akis. „Ne... ne... 
ne... Eikite... eikite sau... Jūs neturite teisės gyventi“. Jinai sudrimba ne- 
tekusi jėgų. Po valandėlės vėl pradeda kliedėti: „Ar girdite juos kalbant?.. 
Ar girdite?..“ 

„Mesnegalime regėti amžinos šviesos... Duok mums savas akis, moti- 
na... Tu išdūrei mums mūsų akis; duok mums savąsias...“ - „Arjūs negir- 
ditejų... Šičia... ten... Vienas... du... trys“. Vėl pasibaisėtinas skaičiavimas 
iki trylikos. Ir taip tęsiasi baisus reginys lig operacijos, iki nelaimingosios 
mirties. 

Apaštalas šv. Povilas sako: „Moteriškė... bus išganyta vaikų gimdymu, 
jei pasiliks tikėjime, meilėje ir šventume drauge su susilaikymu“ (I Tim. 
2,15). Niekad nestigo blogų žmonių, bet moterys laikėsi. Dabar ėmė šlyti 
moterų pasaulis. Šiandien ir vyrui, ir moteriai tenka priminti Apaštalo 

dėsnis: „Netikintis vyras pašventintas tikinčios moteriškės ir netikinti mo- 
teriškė yra pašventinta tikinčio vyro“ (I Kor. 7,14). 

„Taigi, tegul nuodėmė nebeviešpatauja jūsų mariame kūne, taip kad 
jūs tebūtumėt klusnūs jo geiduliams. Neleiskite nuodėmei naudotis savo 
nariais kaip neteisybės ginklais... Kaip davėte savo sąnarius tarnauti pa- 
leistuvystei.., taip dabar duokite savo: sąnarius tarnauti teisybei... Nes 
nuodėmės alga — mirtis. Dievo: gi dovana: - amžinasis gyvenimas mūsų 
Viešpatyje Jėzuje Kristuje“ (Rom. 6,12-23). Amen. 


Panevėžys, 1935.11.25. 


22: 


Į I PANEVĖŽIO VysKUPIJOS SINODĄ 


Nuo pat Bažnyčios pradžios svarbesniais klausimais buvo daromi 
dvasiškijos pasitarimai. Tam pavyzdį davė Kristaus apaštalai, susirinkę 
Jeruzalėje, pirmininkaujant šv. Petrui. Taip atsirado visuotinės Bažnyčios 
santarybos, arba popiežiaus šaukiami viso pasaulio vyskupų susirinkimai ir va- 
dinamieji vyskupijų sinodai, tai yra vyskupų pasitarimai su savo kunigais. 

Vilniaus vyskupai, kuriems lig 1849 m. priklausė visos mūsų parapijos, 
be trylikos buvusių Žemaičių vyskupijos bažnyčių, yra padarę 25 sinodus. 
Žemaičių vysk- Įargis Tiškevičius pats vienas vr2 sušaukęs 4-ris sinodus. 
Bet nuo 1752 m. Lietuvoje nebėra buvę sinodų. Vilniuje buvo ruoštasi dar 
1774 ir 1777 m... Tačiau mūsų kraštui nustojus nepriklausomybės, tam buvo 
riepalankios politinės sąlygos: 

1926.IV.4 Kristaus Prisikėlimo šventėje Apaštališkąja: Koristitucija, kuri 
prasideda žodžiais: „Lietuvių tautai po didžiausio karo;. Dievui padedant, 
atgavus laisvę“, Šv. Tėvas Pijus XI įsteigė Panevėžio vyskupiją, ir laisvojoje 
Tėvynėje galime atgaivinti sinodų tradicijas. Dabar veikiąs Kanonų teisės 
kodeksas nustato, kad kiekvienoje vyskupijoje bent kas dešimti metai būtų 
daromas sinodas. 

Mūsų vyskupijos metinės Dekanų konferencijos rengė medžiagą bū- 
simam sinodui. 1932.VIII.3 nutarta šaukti sinodas ir buvo paskirti septyni 
komisijų pirmininkai su teise kooptuotis sau padėjėjų, būtent: prelatas 
Ignas Labanauskas, teologijos magistras kan. Mykolas Karosas, kan. Vla- 
dislovas Butvila, dek. Jonas Jucis, dr. Juozapas Čepėnas, kapel. Juozapas 
Ruškys, teolog. lic. ir kapel. Leonardas Gižinskas. 

Komisijų nariams esant apkrautiems tiesioginėmis pareigomis, me- 
džiagos rinkimas ir grupavimas gerokai užtruko. Kai jų darbas buvo baig- 
tas, 1935.II.14 buvo įsteigta juridinė komisija iš pirmininko generalvikaro 
kan. Jono Jucio, nario prel. Pranciškaus Strakšo ir sekretoriaus d-ro Leo- 
no Lukošiūno. Komisija padarė 43 posėdžius, kurių 34-iuose asmeniškai 
dalyvavau. 

Juridinės komisijos sudarytas projektas buvo išsiuntinėtas Dekanati- 
nėms kunigų konferencijoms peržiūrėti. Atsiųstas pastabas dar sykį svars- 
tėme juridinėje komisijoje. Tuo tarpu buvo išrinkti atstovai sinodui. Taip 
visa parengus, 1936.1.2/4 šaukiu Panevėžyje pirmąjį vyskupijos Sinodą. 
Jame pagal Kan. 358 kviečiami dalyvauti: 1) garbingasis mūsų generalvi- 
karas Jo Prakilnybė kanauninkas Jonas Jucis, Panevėžio kapitulos prelatai 
ir kanauninkai: Jų Pr. 2) prel. Pranciškus Strakšas, teologijos magistras, vys- 
kupijos kurijos oficiolas; 3) prel. Juozapas Gražys, Panevėžio šv. Petro ir Povilo 
bažnyčios klebonas; 4) kan. Petras Strelčiūnas, Miežiškio klebonas; 5) kan. 
Povilas Šidlauskas, teol. lic., kurijos viceoficiolas, katedros klebonas; 

Vytauto D. universiteto Teologijos-filosofijos fakulteto dekanas Jo Pra- 
kilnybė 6) kan. prof. d-ras Pranciškus Kuraitis; 7) Jo Magnificencija Metro- 
polijos kunigų seminarijos rektorius kan. docentas Pranciškus Penkauskas, 
Šv. teologijos magistras; 

Kapitulos garbės kanauninkai Jų Pr. 8) Liudvikas Šiaučiūnas, Linkuvos 
klebonas; 9) Antanas Masaitis, Leliūnų klebonas; 10) Ignas Andrašiūnas, 
Pabiržės-Rasiauskinės kiebonas; 11) Aleksandras Štombergis, Saločių kle- 
bonas; 12) Boleslovas Baronas, Krekenavos klebonas; 13) Juozapas Vilėniš- 
kis, Adomynės klebonas; 

Aukštai Gerbiamieji vyskupijos dekanai: 14) kun. Kazimieras Mike- 
linskas, Anykščių d.; 15) kun. Antanas Grigaliūnas, Biržų d.; 16) garb. kan. 
Matas Kirlys, Kupiškio d.; 17) prel. Ignas Labanauskas, Panevėžio d.; 18) 
garb. kan. Kazimieras Kriščiūnas, Pasvalio d.; 19) prel. Jonas Maciejauskas, 
Raguvos d.; 20) kun. Jurgis Žitkevičius, Rokiškio d.; 21) kan. Mykolas Ka- 
rosas, Šeduvos d.; 22) kun. Jonas Asminavičius, Utenos d.; 23) garb. kan. 
Antanas Bačkys, Zarasų d.; 

Komisijose dirbusieji: 24) Jo Pr. kan.Vladislovas Butvila, kurijos kancle- 
ris ir Katalikų akcijos Panevėžio rajono vedėjas; 25) d-ras Juozapas Čepė- 
nas, Antašavos klebonas, 26) garb. kan. Juozapas Ruškys, teol. lic., Pane- 
vėžio berniukų gimnazijos kapelionas; 27) kun. Leonardas Gižinskas, teol. 
lic., Rokiškio gimnazijos kapelionas, 28) d-ras Leonas Lukošiūnas, Utenos 
gimnazijos kapelionas.; 

Rinktieji dekanatų klebonai: 29) garb. kan. Juozapas Norvila, Anykš- 
čių klebonas, 30) kun. Jonas Didžiulis, teol. kand., Vaškų klebonas; 31) kun. 
Stanislovas Baltrimas, Kupiškio klebonas; 32) kun. Juozapas Kirna, Nau- 
jamiesčio klebonas; 33) kun. Juozapas Lomanas, Grūžių klebonas; 34) kun. 
Mykolas Jusys, Vadoklių klebonas; 35) kun. Juozapas Matulevičius, Kaz- 
liškio klebonas; 36) kun. Mykolas Šeižys, Pakruojo klebonas; 37) vicedek. 
rasų klebonas; 

Vyskupijos Kurijos oficialistai: 39) notaras kun. Augustinas Liepinis; 
40) sekretorius kun. Jonas Gasiūnas, teol. lic.; 41) kun. Alfonsas Sušinskas, 
Vyskupijos jaunimo direktorius; 

Mokyklų kapelionai: 42) kun. Antanas Kripaitis, teol. lic., Biržų gim- 
naz. kap.; 43) kun. Kazimieras Barauskas, kan. lic., Pasvalio komerc. mok. 
kap.; 44) Petras Rauda, teol. lic., Zarasų komerc. mok. kap.; 45) kun. Adol- 
fas Stašys, Panevėžio mergaičių gimn. kap.; 46) kun. Jonas Nagulevičius, 
teol. lic., Ramygalos progimn. kap.; 

Vienuolynų vyresnybės nurodytieji: 47) tėvas marijonas garb. kan. 
d-ras Jonas Senkus, Panevėžio Švč. Trejybės bažnyčios rektorius ir namų 
vyresnysis; 48) tėvas pranciškonas kun. Antanas Butkevičius, Troškūnuose 
gyvenančių Mažesniųjų brolių viršininkas; 

Garbingos mūsų kariuomenės dvasiškijos atstovai: 49) IV pėstinin- 
kų Karaliaus Mindaugo pulko kapelionas kun. Jonas Vaišnoras; 50) VIII 
pėstininkų Kauno Kunigaikščio Vaidoto pulko kapelionas kun. Vilhelmas 
Balandis; 

Dekanatų rinkti k.k.vikarai: 51) Mykolas Grigaliūnas, Anykščių v.; 
52) Antanas Deksnys, Biržų v.; 53) Antanas Riauba, Pandėlio v.; 54) Anta- 
nas Juška, Panevėžio v. ir amatų mokyklos kap.; 55) Mykolas Jodelis, Joniš- 
kėlio v. ir žemės ūkio mok. kap.; 56) Pranas Raščius, Subačiaus v.; 57) Jonas 
Bubas, Rokiškio v.; 58) Antanas Benesevičius, Pakruojo v.; 59) Petras Liepa, 
Vyžuonų v.; 60) Jonas Matulis, Salako v. 

Visiems gerbiamiesiems Sinodo dalyviams pavedu atvykti 1936 metų 
sausio 2 dieną, 10 valandą ir nepasišalinti Sinodui nepasibaigus. Kas dėl 
svarbios kliūties negalės dalyvauti, praneš tai man raštu, nurodvdamas 
priežastį. 

D.G. klebonai, neturį vikarų ar su jais būsią Sinode, mano vardu papra- 
šysite pavaduoti pastoracijoje kaimynus kunigus; jiems teikiu reikalingus 


ET 


Sinodą jų maidoms. 

Per devynerius metus vizituodamas beveik du sykius aplankiau visą 
vyskupiją; savomis akimis pamačiau parapijų reikalus. Nūnai rengiuosi 
atlikti didesnės svarbos dalyką: Jūsų padedamas greta Kanonų teisės iš- 
leisiu Vyskupijos įstatymus. 

„Aš pats, mano broliai, esu įsitikinęs apie jus, kad ir jūs esate pilni 
meilės, pripildyti visokio žinojimo... Taigi aš maldauju jus, broliai, per 
mūsų Viešpatį Jėzų Kristų ir per Šventosios Dvasios meilę padėti man... 
O ramybės Dievas tebūnie su jumis visais. Amen“ (Rom. 15,14.30.33). 


Panevėžys, 1935.X.27 


23. 


PASNINKAS 


Dievas, sutvėręs žmogų, įkūrė jį gražiame sode, kad jį sergėtų, ir jam 
įsakė: Valgyk iš visų Rojaus medžių, o iš medžio žinojimo gero ir pikto ne- . 
valgyk; nes tą dieną, kurioje išjo valgysi, neišvengiamai mirsi (Pr. 2,16-17). 
Žmogus nepaklausė Dievo įsakymo, ragavo užginto vaisiaus, nusidėjo, 
užsitraukė-bausmę, turi atgailoti. 

Viešpats jam tarė: „Kadangi tu... valgei iš medžio, iš kurio aš tau bu- 
vau įsakęs nevalgyti, žemė bus prakeikta dėl tavo pasielgimo: varguose 
tu išjos-maitinsies per visas savo gyvenimo dienas... savo veido prakaite 
tu valgysi duoną, iki sugrįši į žemę, iš kurios esi paimtas, nes dulkė esi, 
dulke vėl pavirsi“... Ir Viešpats Dievas išmetė jį iš linksmybių Rojaus, kad 
jis įgyventų žemę“ (Pr. 3,17-19.23). 

Taip tat prasidėjo žmogaus atgaila, pasninkas. „Reikia pasninkauti, — 
sako šv. Bazilijus, - kad sugrįžtume į Rojų, iš. kur mus išvarė apsivalgy- 
mas“. Bet;. kaip su kiekvienu senu reikalu apsiprantame, taip įvyko ir su 
pasninkais. Kaskart daugiau girdžiu kunigų nusiskundimų, kad žmonės 
vis mažiau tebrangina pasninkus. 

Pereitų metų Dekanų konferencija pripažino, pasninkai vis labiau esą 
laužomi: Nemaža to priežastis esanti neaiškūs pasninko nuostatai. Konfe- 
rencija nutarė: kunigai, skelbdami pasninkus, paaiškins, kaip kas tą dieną 
turi pasninkauti; prieš Gavėnią išaiškins Bažnyčios įsakymą; reikalui esant, 
dispensuos nuo pasninkų, ir prašė mane išleisti ganytojišką raštą... 

Vykdydamas šitą D.G. dekanų prašymą, nutariau, brangūs diecezie- 
čiai, pats pamokyti jus apie pasninkus. Tas pamokymas bus jums naudin- 

gas: geros valios žmones apsaugos nuo nuodėmių; gal ir kiti susipras. Juk 
kiekvienam katalikui Bažnyčia įsako: „Pasninkus pasninkauk“. 

Ateina Gavėnia: „Štai dabar malonės metas, štai dabar išganymo die- 
na. Neduokime nė vienam jokio papiktinimo, kad mūsų tarnystė nebūtų 
peikiama, bet visame parodykime save kaip Dievo tarnus, didele kantry- 
be... pasninkuose“ (II Kor. 6,2-5). 


+*33+ 


Daugelyje Šv. Rašto vietų skaitome, kad žmonės, norėdami Dievą per- 
maldauti, atsidėję pasninkaudavo. Žiloje senovėje žydai įpuolė į stabmel- 
dystę ir, nusiliedinę aukso veršį, ėmė jį garbinti. Dievas buvo bebaudžiąs 
juos. Tautos vadas Mozė maldavo Viešpatį pasigailėjimo - „nevalgydamas per 
keturias dešimtis dienų ir naktų duonos ir negerdamas vandens“ (Atk. 9,18). 

Po nelaimingo mūšio su pilistimais vyriausias kunigas Samuelis rami- 
no išsigandusius žydus: „Jei jūs grįžtate prie Viešpaties visa savo širdžia, 
prašalinkite iš savo tarpo svetimus dievus... Prirenkite savo širdis Viešpa- 
čiui ir jam vienam tarnaukite; o jis jus išlaisvins iš pilistimų rankos. Taigi 
jie ... alkino save“ (I Kar. 7,3-6). 

Žydams vėl grėsė pavojus. Kariuomenės vadas Judas Makabiejus „įsa- 
kė tautai šauktis dieną ir naktį Viešpaties, kad... neleistų piktžodžiaujan- 
tiems pagonims vėl pavergti tautą, kuri ką tik buvo truputį atsikvėpusi. 
Taigi visiems draug tai darant ir maldaujant Viešpatį gailestingumo su 
verksmu ir pasninkais, gulint kniūpstiems per tris dienas ant žemės“, pa- 
sirengta sėkmingam karui su priešais (II Mak. 13,10-13). 

Karalius Dovydas, atgailodamas už nuodėmes, griežtai pasninkavo. 
Jis psalmėse šitaip apgieda savo pasninkus: „Vilkėjau ašutinę ir žeminau 
alkinimu savo sielą“ (Ps. 34,13). „Mano keliai susilpnėjo nuo pasninkų ir 
mano kūnas pasimainė dėl aliejaus stokos“ (Ps. 108,24). „Nes aš valgiau 
pelenus lyg duoną ir maišiau mano gėrimą su ašaromis“ (Ps. 101,10). 

Ir pats Dievas per pranašus ragino žmones pasninkauti: „Taigi, dabar 
Viešpats sako: „Gręžkitės į mane visa savo širdimi, pasninku, verksmu ir 
raudojimu“ (Joel. 2,12). Pranašas Danielis apie save sakosi: „Aš atgręžiau 
savo veidą į Viešpatį, savo Dievą, kad prašyčiau ir maldaučiau pasninkais, 
ašutine ir pelenais“ (Dan. 9,3). 

Senojo Įstatymo pasninkai nebuvo vien tik asmens dalykas, o pareiga, 
įsakyta visai tautai. Metuose žydai turėjo nemaža pasninkų. Pav., kasmet 
permaldavimo dienoje visiems buvo draudžiama ką nors valgyti nuo išva- 

karių ligi kitos dienos vakaro. Liepos 17 d. buvo pasninkaujama sostinės 
užkariavimui apgailėti, rugpjūčio 9 d. - Jeruzalės bažnyčios sunaikinimui 
atsiminti. Kristaus laikais daugelio pasninkauta dvi dienos savaitėje. 

Pasninkus nuo seniausių laikų turėjo visos tautos. Pranašas Jona Vieš- 
paties vardu skelbė pagonims atgailą: „Dar keturios dešimtys dienų, ir 
Ninivė bus sugriauta; tuomet Ninivės žmonės įtikėjo Dievui, paskelbė pas- 
ainką ir apsivilko ašutinėmis nuo didelio iki mažam. Žinia pasiekė Ninivės 
karalių; jis atsikėlė nuo savo sosto, numetė nuo savęs savo drabužius ir 
atsisėdo į pelenus... Dievas pasigailėjo ir nepadarė to pikto, kurį sakėsi 
jiems darysiąs“ (Jon. 3,4-5,10). 

Pagonys pasninką laikė ypatinga dorybe ir tikybine praktika. Kinuo- 
se yra pagoniška sekta; jos išpažintojai vadinami pasninkautojais, nes jie 
tevalgo vaisius, o nevartoja mėsos, pieno, kiaušinių, žuvies... Indijoje dva- 
sininkai - braminai taip pat griežtai pasninkauja, kad jų vieni žmoniškai 
tevalgo kas ketvirta, kiti kas aštunta diena; taip elgdamiesi, jie stengiasi 
atsieti save nuo žemės ir darytis jautresni dangui. 

Krikščionių pasninkas buvo giliau suprastas ir tobuliau praktikuoja- 
mas. Pats Kristus, prieš pradėdamas skelbti savo mokslą, 40 dienų pasnin- 
kavo; jis atitaisė fariziejų nukrypimus ir įsakė saviems sekėjams: „Pasnin- 
kaudami nebūkite paniurę, kaip veidmainiai“ (Mt. 6,16). Apaštalai pirma, 
negu pasiuntė apaštalauti Barnabą ir Povilą - „pasninkavo, meldėsi“ (Apd. 
13,3). Taip pat jie darė švęsdami kunigus: „Pasimeldę su pasninku, jie pa- 
vedė juos Viešpačiui“ (Apd. 14,22). 

Senais laikais pasninkavimo būdas buvo daug griežtesnis, negu dabar. 
Pasninke pirmiausia buvo draudžiama mėsa, nes ji pilniau virsta krauju ir 
žadina energiją. Prie mėsiškų valgių išsyk buvo priskaitoma visa, kas buvo 
gaunama iš gyvulių ir paukščių: kiaušiniai, pienas, sviestas, sūris... Leista 
buvo duona, žemės ir medžių vaisiai. 

Gėrimas, anot priežodžio, nelaužo pasninko; dėl to neginta gerti van- 
dens, arbatos, kavos... troškuliui tildyti; tačiau nebuvo galima ragauti to, 
kas turi valgio pobūdį, kaip antai: pienas, sriuba... Laikui slenkant, sausas 
pasninkas buvo švelninamas. Šalyse, kur stigo aliejaus, pradėtas vartoti 
pieno pavilgas. 

Pirmais Bažnyčios amžiais nieko nevalgyta lig po mišparų, leidžiantis 
saulei. Nuo X šimtmečio skverbėsi gyveniman paprotys po dvyliktos va- 
landos laikyti mišparus ir valgyti pietus. Apie pusryčius ir vakarienę dar 
nebuvo kalbos. XVI amžiuje pamažėli pradėta be pietų dar užkąsti vakare. 
Pagaliaus praeitame šimtmetyje ir rytais imta praktikuoti užkanda. 

Nuo senovės atskiruose kraštuose buvo kiek skirtingi pasninkai: lai- 
kytasi vietos įpročių. Pas mus ypač daug sausai pasninkauta. 1918 m. po- 
piežius Benediktas XV, pertvarkydamas Bažnyčios įstatymus, suvienodino 
pasninkavimą: sumažino pasninko dienų skaičių; tepaliko pasninkauti 
Gavėnią, ketvirčius, keturias vigilijas ir penktadienį; visai panaikino sausą 
pasninką, net kai kuriomis pasninko dienomis leido valgyti mėsos. 

Įstatymai paprastai būna trumpi; juose daug kas pasakyta bendrais 
žodžiais, palieka vietos abejojimams. Todėl pasninko reikalą išdėstysiu 
aiškiau. Dabar įsakyti Bažnyčios pasninkai yra šie: metų penktadieniais, 
susiturint nuo mėsos, leista valgyti kiek norint sykių dienoje pieno, sviesto, 
sūrio, kiaušinių, valgių, taukais uždarytų ar paspirgintų. Taukų tegalima 
tiek vartoti, kad ne jie būtų valgis, o maistas būtų su jais patiektas; jei kurie 
valgiai vartojami su padažu, tai ir jis leidžiamas, pagamintas su taukais. 

Pelenėje, Gavėnios penktadieniais ir šeštadieniais, metų ketvirčių 
trečiadieniais, penktadieniais ir šeštadieniais, Sekminių, Žolinės ir Visų 
Šventųjų šventės, Kalėdų vigilijomis galima valgyti tų pačių valgių, kaip ir 
paprastais metų penktadieniais, bet tik tris kartus, būtent, pietų lig soties, 
o pusryčių ir vakarienės užkąsti; tačiau nebaigę 21 metų ir pradėję 60 me- 
tus, silpnos sveikatos, sunkiai dirbą gali valgyti daugiau sykių. 

Gavėnios pirmadieniais, antradieniais, trečiadieniais ir ketvirtadieniais 
leista valgyti mėsiškų valgių per pietus, o pusryčių ir vakarienės užkąsti be 
mėsos; bet ir su mėsa sočiai daugiau sykių gali valgyti nebaigę 21 metų, nes 
jie reikalingi dažnesnio ir gausesnio maisto, kad galėtų bręsti; pradėję 60 
metus, kadangi senatvė yra beveik liga; silpnos sveikatos jėgoms atgauti; 
sunkiai dirbą ne tik rankomis, bet ir galva pašalinti nuovargiui. 

Tik sunkus kelių valandų darbas, reikalaująs didelio jėgų įtempimo, 
pateisina išimtį. Tos rūšies užsiėmimai yra: mokslus einančių ir mokytojų, 
žemdirbių, darbininkų, kai kurių amatininkų, pav., batsiuvių, dailidžių, 
kalvių, mūrininkų, akmenskaldžių, grioviakasių... Tie ir tolygūs, kaip ran- 
kų, taip ir proto darbininkai gali daugiau sykių sočiai valgyti leistų jiems 
valgių net ir tomis keliomis dienomis, kuriomis pasitaiko darbo pertrauka, 
kad sukauptų jėgų tolimesniems darbams. 

Didįjį šeštadienį lig vidudienio baigiasi Gavėnios pasninkas. Gavėnios 
sekmadieniais ir kitomis Bažnyčios įsakytomis šventėmis, pav., Kalėdų, 
Naujų Metų, Trijų Karalių, Marijos Nekalto Prasidėjimo ir Dangun Ėmimo, 
Šv. apaštalų Petro ir Povilo bei Visų Šventųjų dienomis, jeigu jose pasitaiko 
pasninkas, leista bet ką daugiau sykių valgyti. Šventadieniais pasitaikan- 
čių vigilijų pasninkas nyksta. 


510 Vysk. KAZIMIERAS PALTAROKAS 


Besilaukiančios motinos ir su mažu vaiku, kurios maitina ne tik save, 
bet ir kūdikius peni, kai labai nori mėsos ar nepakenčia pasninko, netu- 
ri pareigos pasninkautį; vaikai lig septynerių amžiaus metų gali valgyti 
kiek nori, ką nori, kada nori, nes išsyk negali daug maisto vartoti, o turi 
maitintis ir augti. Sunkiai sergą ir gyją ligoniai yra laisvi nuo pasninkų; jie 
turi taip misti, kaip jiems įsako sąžiningas gydytojas. Vargšai visiškame 
neturte, ką turi ir gauna, gali valgyti. 

Kurie neturite aiškios priežasties nepasninkauti, kuriems pasninkavi- 
mas sudaro didesnius ar mažesnius sunkumus savo pašaukimo pareigoms 
atlikti, turite prašyti dispensos. Vienuose atvejuose bus nutarta, kad tokio- 
se sąlygose nebeprivalomas pasninkas, kituose bus nuo jo dispensuota, 
bent pakeista kitais išganingais darbais. 

Dispensuoti gali kiekvienas nuodėmklausys savo penitentą, klebonas — 
atskiras šeimas, vyskupas - pavienes parapijas, net visą vyskupiją. Dispen- 
sai gauti reikia tikros priežasties: pav., gali prašyti dispensos žmona sau, 
vaikams ir tarnams, kai vyras nenori pasninkauti; tarnaitė, jei šeimininkai 
neduoda valgių su pasninkų; neturtingesnieji, kuriems sunkoka nusipirkti 
valgių be mėsos... 

Griežtai sakant, šitose ir tolygiose aplinkybėse būtų galima pasnin- 
kauti, bet susidarytų didesnių ar mažesnių nepatogumų. Tokiais atvejais 
tenka prašyti dispensos. Jei turi priežastį būti dispensuotas, bet dispensa 
nesirūpini, tai nepasninkaudamas labai nusidedi, nes nesilaikai Bažnyčios 
tvarkos. O prašymas dispensuoti nėra sunkus: gali paprašyti ar pats, ar 
per kitus. 

Bažnyčia neuždeda žmonėms per sunkių pareigų ir lengvai nuojų atlei- 
džia reikale; bet nori paklusnumo. Juk ir valstybiniuose reikaluose, kai nori 
būti laisvas nuo kokios priedermės, rašai prašymą, lipdai žyminį mokestį, 
prašai paliuosuoti... O čia nereikia nė rašto, gana vieno kito žodžio. 

Dispensuotus visa širdimi raginu pasninkų dienomis daryti kitus ge- 
rus darbus: daugiau melskitės; gausiau duokite vargšams išmaldos, alkaną 
papenėkite, nuogą pridenkite, ligonį aplankykite, pikta darantį sudrauski- 
te; savo pareigas persunkite atgailos dvasia... Kas nepasninkauja, teliūdi, 
kad nesilaiko Bažnyčios įsakymo: „Pasninkus pasninkauk!“ 

Pirmieji krikščionys laikė ne tik įsakytus pasninkus, bet ir nuo savęs 
dar užsidėdavo. Šv. Povilas sakosi dažnai būdavęs „alkyje ir troškime, 
daugelyje pasninkų“ (II Kor. 11,27). Jei mes palyginame anų laikų pasnin- 
kavimus su savaisiais, tai mūsų atrodo ne tiek pasninkai, kiek dispensa 
nuo jų; ir tų dar daugelis nenori pasninkauti. 

Amžiams slenkant, Bažnyčia palengvino mums pasninkus, bet jie ne- 
nustojo savo prasmės. Katalikams nevalia jų laužyti. Visų pirma, yra šven- 
ta mūsų pareiga Bažnyčios klausyti, nes tokia yra Jėzaus Kristaus valia. 
Išganytojas yra pasakęs apie neklaužadą kataliką;: „Jei jis nepaklausytų 
Bažnyčios, tebūnie jis tau kaip pagonis“ (Mt. 18,17). 

Visos draugijos turi savus įstatus; nariai privalo jų laikytis. Bažnyčia 
yra šventųjų bendravimas. Kitos organizacijos yra laisvos; galime prie jų 
dėtis ir nesirašyti. O priklausymas prie Bažnyčios yra būtina kiekvieno 
žmogaus pareiga; ji paplitusi visame pasaulyje; Bažnyčios narių yra 360 
milijonų; todėl jos drausmė turi būti griežtesnė. 

Bažnyčia, duodama įsakymą pasninkauti, nepaliko to žmogaus nuo- 
žiūrai; įsakė tai sunkia nuodėme: „Pasninkus pasninkauk“. Vyskupas 
šv. Ambraziejus sako: „Kiekvienas krikščionis, kurs nesilaikys įsakyto pas- 
ninko, bus kaltas akiplėšiškumo nusižengimu, nes laužys Dievo įstatymą, 
duotą mums išganyti“. 

Jei susirgsi, daktaras sveikatai ir gyvybei gelbėti tau įsakys susilaiky- 
ti nuo tam tikrų valgių; nors jie tau būtų gardžiausi, tačiau, norėdamas 
išgyti, be abejo, laikysies dietos. Štai geriausias sielos, net kūno gydyto- 
jas - Bažnyčia liepia tau pasninkauti, o tu nenori jos klausyti. 

Daugeliui dabarties katalikų nebeužtenka tikybinių pasninko motyvų; 
jie reikalauja mediciniškai moksliško pagrindimo. Šiandien nebesunku 
jiems tai suteikti; medicina visiškai sutinka, kad Bažnyčios įsakyti pasnin- 
kai labai tinka sveikatai palaikyti. Gydytojai sutartinai perša laikiną suma- 
žinimą įprasto valgio, mažiau valgyti mėsos ir ją pakeisti augalų maistu, 
būtent daržovėmis, vaisiais. 

Moderniška medicina daugelį susirgimų gydo pasninku. Ligos dažnai 
išvaromos tais pačiais keliais, kuriais jos įėjo žmogaus organizman. Nėra 
paslaptis, kad nemaža vidurių negalavimų žmonės jaučia dėl persivalgy- 
mo ir persigėrimo. Taigi pasninkavimas yra vienas iš būdų pastoti kelią 
ne vienai ligai. Pasninkas, kaip susilaikymas nuo mėsiškų valgių, yra me- 
diciniškos apsaugos priemonė. 

Žmogaus kūnas pats yra linkęs į sveikatą, rūpestingai kovoja su 
visais susirgimais. Bet be santūros žmogus tą su liga bekariaujantį or- 
ganizmą negailestingai verčia dirbti, virškinti sunkų maistą. Supranta- 
ma, jog išvargęs kūnas darosi nebeatsparus ligai. Todėl gydytojai bet 
kuriame negalavime pirmiausia nustato jeigu ne griežtą badavimą, tai 

dietą - susilaikyti nuo sunkiai virškinamų valgių, kitaip sakant, įsako 
pasninkauti. 

Pačios gamtos taip sutvarkyta, kad sergant dažnai visai nesinori valgy- 
ti. Ne veltui sakoma: „Gamta veikia geriau, negu geriausias profesorius; ji 
saugo, kas sveika, ir pašalina tai, kas sugedę“. Pasninkas didina žmogaus 
atsparumą. Paprastai žmonės apkrečiamas ligas lengviau išturi, kurių kū- 
nas paruoštas pasninkavimui. Net įsisenėjusioms ligoms gydyti šiandien 
plačiai taikomas pasninkavimas. 

Gydomoji pasninkavimo reikšmė ta: juo kūnas apsaugomas nuo ap- 
sunkinimo. Pasninkaujant ypač viduriai pailsi. Gyvybės veiksmams palai- 
kyti pasninko metu penas imamas iš atsargos, esamos kūne. Taip maisto 
likučiai pakeičiami, pravalomi; kūnas paliuosuojamas nuo visokių atgy- 
venusių liekanų (D-ras Gylys). 

Teisingai yra sakoma: pasninkas - operacija be peilio. Tai pergyvenęs 
organizmas pradeda gyvėti, stiprėti... Vienas garsus chirurgas yra pa- 
sakęs: „Aš norėčiau, kad bažnytinio pasninko įsakymas būtų taip pat ir 
higieniškas valstybės įstatymas, nors pareikalavimas gydytojų ir vaistinių 
pusiau sumažėtų“ (Prof. dr. Nussbaum). 

Visuomenėje yra paplitusi klaidinga nuomonė, kad be mėsos žmogus 
greit silpsta. Tačiau yra žinoma, kad per didelis mėsos vartojimas apsun- 
kina skrandį, inkstus, širdį, blogai veikia kraujagysles, sutrikina medžiagų 
apykaitą ir t.t... Taip kad vieną kitą dieną savaitėje susilaikyti nuo mėsos 
ne tik nekenks sveikatai, bet dar padės (D-rė Žakovičaitė). 

„40 dienų pasninkas yra įsakytas, kada baigiasi žiema ir prasideda 
pavasaris. Tai yra laikas, kuriuo žmogaus prigimtis jaučia naujų pajėgų ki- 
limą. Tai nurodo, kad kaip tik dabar yra metas mėsišką valgį, kurs yra labai 
turtingas šiluma ir dėl to yra tikslus žiemą, pakeisti lengvesniu, įvairesniu 
maistu, daugiau pritaikytu pasikeitusioms oro sąlygoms. 

Mėsiškas valgis davė kūnui daugiausia šilumos, reikalingos šaltu žie- 
mos laiku; augalų maistas turi tikslą šilumos gaminimą žmogaus kūne 
pritaikyti prie didėjančios šilumos ore. Todėl tikyba yra pilnos santaikos 
su higiena, kai ji reikalauja, kad Gavėnios metu mėsiškas maistas būtų pa- 
keistas žuvų, miltų, kiaušinių ir panašiais valgiais, kurie taip pat maistingi, 
bet ne taip sužadinantys“ (Dr. Einaudi). 

Tikybinė pasninko prasmė išreiškiama šitais Gavėnios prefacijos Žo- 
džiais: „Šventas Viešpatie, Visagali Tėve, amžinasis Dieve! Kurs kūno 
pasninku slopini nuodėmes, pakeli dvasią, teiki dorybes ir nuopelnus...“ 
Pirmiausias akstinas pasninkauti šitas: pasninkas tramdo nusidėjimus. 

O kovoti su nusižengimais, atgailoti už padarytus, saugotis naujų nupuo- 
limų yra griežta visų pareiga. 

Išganytojas, ėmęs skelbti Evangeliją, tais žodžiais atsiliepė: „Darykite 
atgailą, nes dangaus karalystė arti“ (Mt. 4,17). Jis tai ir vėliau primindavo 
žmonėms: „Jei nedarysite atgailos, visi ... pražūsite“ (Lk. 13,3). Apaštalų 
kunigaikštis pirmame savo pamoksle iškėlė tą reikalą žydams: „Darykite 
atgailą... jūsų nuodėmėms atleisti“ (Apd. 2,38). Genčių apaštalas nurodė 
tai pagonims filosofams: „Dievas... dabar skelbia žmonėms, kad visi visur 
darytų atgailą“ (Apd. 17,30). 

Atgailojimas už nusidėjimus neturi tenkintis vien išpažintimi ir atpil- 
du, įsakytu nuodėmklausio. Turime dar patys bausti savo kūną ir neduo- 
ti jam leistų mėgasčių, juo daugiau jis ragavo draudžiamų malonumų. 
Geriausias būdas atgailoti - pasninkas. Dėl to prieš metinę išpažintį bei 
velykinę Komuniją Bažnyčia įsako mums Gavėnios pasninką. 

Pasninkas saugo mus nuo nusikaltimų. „Pasninkaujant, - anot šv. Ki- 
prijono, - džiūsta nusidėjimų purvai, silpsta gašlumas, mažėja geiduliai, 
šalinasi paleistuvystė ir gęsta deginančios aistros gaisrai“. Žmonės, kurie 
vartoja daug mėsos, esti nenuoramos, karštuoliai; mėsiškas maistas erzina 
nervus, nelyginant kaip alkoholis; lengvesni valgiai keičia žmogaus nuo- 
taiką, ją ramina. 

Šv. Povilas dejuoja: „Matau savo sąnariuose kitą įstatymą, pasiprie- 
šinantį mano proto įstatymui ir darantį mane belaisvį nuodėmės“ (Rom. 
7,23). Žmoguje kovoja tarp savęs dvasia ir medžiaga. Juo daugiau varžome 
kūną, juo gyvesnė sielos veikla; kai kraujas dėl pasninko silpniau veikia 
nervus, dvasia tartum atsigauna; kyla jos polėkis; mintys darosi kilnesnės, 
doresnės... 

„Kiek esame matę dorų žmonių, nė apie vieną jų nežinome, kad jis 
toks būtų pasidaręs be pasninko“ (Šv. Kiprijonas). Dorybėms įgyti reika- 
linga Dievo malonės. Tam tinkamiausia priemonė - pasninkas. Gražiai 
tat išreiškia šv. Augustinas: „Mūsų maldoms, kad jos nuskristų pas Dievą, 
išauginkime sparnus išmaldomis ir pasninkais“. 

Senovės žmonės, norėdami sėkmingiau ką išmelsti, savo maldas jungė 
su pasninkais, išmaldomis, pagal arkangelo Rafaelio nurodymą: „Malda 
su pasninku ir išmalda... duoda rasti mielaširdystę“ (Tob. 12,19). Kas dėl 
Dievo meilės yra santūrus, tas „gaus šimteriopai ir paveldės amžinąjį gy- 
venimą“ (Mt. 19,19). 

„Mylimieji! Artinasi kilni Velykų šventė. Sutikime ją praktikuojamu 
40 dienų pasninkų; juo ugdomas mūsų kūno ir sielos šventumas. Kadangi 

turime prieš akis Švenčių Šventės šventimą, mūsų pasirengimas turi būti 
toks, kad su mirusiu Išganytoju apmirtumėm, o su atsikėlusiu būtumėm 
prikelti“ (Šv. Leonas). 

Pasninkaukite metų ketvirčių trečiadienius, penktadienius ir šeštadie- 
nius. Tomis dienomis klierikams teikiami šventimai. Katalikai! Stenkitės 
pasninkais išmelsti sau tinkamus dvasiškius. Bažnyčiai mūsų laikais rei- 
kalinga kunigų apaštalų. Dejuojate gavę silpnesnį dvasios vadą; visi no- 
rite turėti gerų dvasininkų, o nenorite pasninkais pelnyti jiems ištvermės, 
Dievo palaimos ganytojavimo darbe. 

Mintis melstis už kunigus kituose kraštuose yra gyva: ten katalikai 
moksleiviai, jaunimas, net vaikai ją vykdo. Tuo būdu žadinami pašauki- 
mai ir gaivinama bendradarbiavimo dvasia su dvasiškija. Paskutiniu laiku 
daugelyje šalių sulaukė pritarimo vadinamieji kunigų šeštadieniai; jie kas 
mėnesį sutraukia prie Dievo stalo nemaža parapijiečių, aukojančių tą die- 
ną Komunijas, maldas už savo kunigus ir klierikus. Jūs bent ketvirtmečių 
pasninką praktikuokite mūsų intencija. 

Laikykime pasninkus vigilijose. Tai didesnių švenčių priešdieniai, 
pasiruošimas iškilmėms. Šventės ne tam švenčiamos, kad kūną gardžiau 
valgydintumėm, gražiau rėdytumės, bet kad savo dvasią stiprintumėm 
dangaus maistu, apsuptumėm ją Dievo malonės rūbu. Bažnyčia įsakė vi- 
gilijų pasninką, kad pasninkaujant kraujo veikimui 52 sulėtėjus siela 
geriau susitelktų rytojaus dienai. 

Pagaliau pasninkaukime penktadienį. Tą dieną Kristus mirė ant kry- 
žiaus už mūsų nuodėmes. Išganytojas kentėjo nekaltas už mus kaltus. Atgai- 
lokime ir mes, kurie asmeninėmis nuodėmėmis įžeidėme Dievą. Penkta- 
dieniais su Kristumi „drauge kenčiame, kad būtumėm drauge pašlovinti“ 
(Rom. 8,17). 


Brangūs dieceziečiai! Sąžiningai laikykitės pasninkų įsakymo. Bet pa- 
laikykite savyje ir atgailos nuotaiką; be jos susilaikymas nuo valgių nedaug 
teduos naudos. „Ką padės, - klausia šv. Augustinas, - jei mes kūnui ne- 
duosim valgių, o sielą prisotinsim nuodėmėmis? Ką padės išblykšti nuo 
pasninkų, jei pageltonuosime nuo neapykantos ir pavydo? Ką padės, jei 
susilaikysime nuo mėsos, kuri duodama valgyti, o piktais šmeižtais plė- 
šysime brolio šlovę? Ką padės, jei susiturėsime nuo to, kas kitais atvejais 
leidžiama, o darysime tai, kas niekad neleistina?“ 

„Ne susilaikymas nuo valgių, - sako šv. Jonas Auksaburnis, - o susi- 
turėjimas nuo nuodėmių gali žmogų išganyti. Turi pasninkauti ne vien 
burna, bet akys ir ausys, kojos ir rankos bei visi kūno sąnariai. Rankos te- 
pasninkauja, susilaikydamos nuo svetimos nuosavybės ir lobio tykojimo. 
Tepasninkauja kojos, nevaikščiodamos į nepadorius pasilinksminimus. 
Akys turi pasninkauti, paleistuvingai nesižvalgydamos; juk dairymasis — 
akių penas. Būtų didelė beprotybė burnai leisto neduoti, o leisti akims 
nuodėmingus pažvelgimus. Ir ausys turi pasninkauti tuo, kad neklausy- 
tum šmeižtų ir apkalbų. Tepasninkauja tavo liežuvis, susilaikydamas nuo 
begėdiškų žodžių ir piktžodžiavimų. 

„Jei mes tokiu būdu pasninkausime, kad susilaikysime ne tik nuo val- 
gių, bet ir nuo nusidėjimų, tai šiame gyvenime galėsime turėti amžinosios 
laimės viltį, o būsimame su džiaugsmu ir pasitikėjimu prieisime prie Kris- 
taus ir gėrėsimės neapsakomomis dangaus gėrybėmis“. Amen. 


Panevėžys, 1937.1.8 


24. 


VyRAI KATALIKAI! 


Man teko didelė garbė ir laimė Panevėžyje švęsti jau trečią Eucharistinį 
kongresą. 1928 m. įvyko pirmas Lietuvoje visos šalies eucharistinis jau- 
nuomenės kongresas; jis kaip eucharistinio sąjūdžio pradžia mūsų krašte 
turėjo sunkumų; vis dėlto gražiai pasirodė. 1933 - šventaisiais metais buvo 
sušauktas bendras vyskupijos eucharistinis kongresas; šitas nustebino vi- 
sus savo dalyvių gausumu ir organizuotumu. Mūsų miesto rėmai pasirodė 
siauri tokiam grandioziniam paveikslui. 

Trečiu atveju, 550 m. jubiliejui paminėti, kai galutinai pas mus įsigalėjo 
krikščionybė, sukvietėme vyskupijos vyrus; neapsivylėme; atvykote gau- 
siau, negu laukėme; prie svečių dar prisidėjo vietos įgulos kariai. Kartais 
yra sakoma, Lietuvos katalikiškumas esąs moteriškas, jos pamaldumas — 
davatkiškas... Štai priešingas įrodymas: Panevėžio vyskupijos tikintys, pa- 
maldūs vyrai susirinko į savo kongresą iš visų vyskupijos parapijų dideliu 
skaičiumi, su liepsnojančiomis savo vėliavomis, reikšmingais plakatais, 
chorais, orkestrais... 

Iš tikrųjų tai buvo reginys, kuriuo negalima nesigėrėti. Dalyvavome 
iškilmingose pamaldose bažnyčiose ir ore; klausėmės paskaitų salėse, 

giesmių, religinio koncerto; vaikščiojome su procesija dieną ir naktį... Dar 
sykį sveikinu kongreso dalyvius ir dėkoju visiems, kurie parodė tiek daug 
paslankumo ir kokiu nors būdu prisidėjo prie tos iškilmės įprasminimo. 
Šv. Tėvas siunčia jums apaštališkąjį laiminimą. 

Kad tas didelis jūsų žygis, katalikai vyrai, nesibaigtų vien pasigrožė- 
jimais, aš kongreso išvadoje aiškiais bruožais parodysiu, kokių šiandien 
pasitaiko vyrų, kurias pareigas jums Kristus uždėjo, kaip jūs privalo- 
te jo neapvilti. „Budėkite, tvirtai stovėkite tikėjime, elkitės kaip vyrai“ 
(I Kor. 16,13). 


Kristaus mokslas yra visuotinis, privalomas lygiai vyrams ir moterims. 
Bet galima pasakyti, jog krikščionybė tam tikra prasme duoda pirmenybę 
kad ir ne atskiriems vyrams, o vyriškumui aplamai, visai vyrų giminei. 
Ar tai ne ypatingas reiškinys, jog dieviškasis Mokytojas, kurs savo sekėjų 
turėjo vyrų ir moterų, apaštalais pašaukė vien tik vyrus. 

Kaip tiktai Išganytojas pradėjo skelbti Evangeliją, pirmiausia pasikvie- 
tė sau talkon vyrus. Jordano upės krantuose pirmutinius pasivadino pas 
save žvejus Andriejų ir Joną; rytojaus dieną - Petrą ir Pilypą; paskiau - Bal- 
tramiejų; pagaliaus pašaukė dar septynis apaštalus... 

Su tais dvylika vyrų vaikščiojo Kristus po Palestiną trejus metus; jiems 
pirmiems atidengė savo mokslo paslaptis; juos padarė savo pasitikėjimo 
žmonėmis; galutinai juos paskyrė krikščionybės skelbėjais: „Eidami į visą 
pasaulį, skelbkite Evangeliją visam sutvėrimui; kas tikės ir bus pakrikšty- 
tas, tas bus išganytas; o kas netikės, bus pasmerktas“ (Mk. 16,15-16). 

Be apaštalų, ir kitiems vyrams Kristus rodė ypatingą meilę: su Lozo- 
riumi palaikė artimą bičiulystę; atėjusiam pas jį mokytojui Nikodemui 
pašventė nakties poilsį; nusidėjėlį Zakajų aplankė jo paties namuose; mir- 
damas ant kryžiaus galvažudžiui pažadėjo Rojų... 

Dėl tojautraus dėmesio vyrams ir jie nebuvo Kristui abejučiai. Zakajus, 
lig tol šykštuolis, skriaudėjas, atitaisė savo klaidas, tardamas: „Viešpatie, 
štai aš duodu pusę savo gėrybių beturčiams, ir jei kuo nuskriaudžiau ką 
nors, grąžinu keturgubai“ (Lk. 19,8). 

Nikodemas, bijodamas persekiojimų, naktį nuėjo pas Kristų; o kai Iš- 
ganytojas išblaškė jo baimę, viešai prisipažino prie Jo - Nukryžiuotojo. 
Juozapas, tarybos narys, išreikalavo iš valdžios Kristaus kūną, užleido jam 
savo kapą ir su Nikodemu iškilmingai jį palaidojo. 

Apaštalai skelbė Nukryžiuotojo mokslą visuose kraštuose; nežiūrėjo 
nei grėsmės, nei bausmės; kliudžiusiems atsakydavo drąsiai: „Dievo reikia 
labiau klausyti kaip žmonių“ (Apd. 5,29). Jie ir galvas paguldė bemokyda- 
mi žmones laikyti visa, ką tik Išganytojas buvo jiems įsakęs. 

Kaip apaštalų laikais, taip visados buvo katalikų visuomenėje: iš vyrų 
renkasi sau Bažnyčia popiežius, vyskupus, kunigus. Valstybės turi vyrus 
karalius, kunigaikščius, prezidentus, ministerius... Vyrai vadovauja vieša- 
me gyvenime, prisideda prie tikybos laisvės ar varžymo. 

Pas mus Kristaus mokslą įvedė irgi vyrai. Prūsams skelbė jį X amžiuje 
arkivyskupas šv. Adalbertas su dviem kunigais; jotvingiuose apaštalavo 
šv. Brunonas su 18 palydovų XI šimtmetyje. 1215 m. vienuolis Kristijonas 
pakrikštijo du prūsų kunigaikščius; karalius Mindaugas 1251 m. priėmė 
antrą — pietų Lietuvoje. 

Gilaus proto ir kilnios širdies vyrai visados stovėjo ir stovi už Kristų. 
Bet kur eina kova už tikėjimo laisvę, kai tenka tikybos nuostatus vykdyti 
gyvenime, kai kurie vyrai susvyruoja, kartais visai palūžta; ypač dabarties 
laikais mums stinga vyrų, kurie visomis jėgomis stengtųsi tarnauti Kris- 
tui, kurie nepalenkiama valia eina tiesiu keliu, kur šaukia juos pareigos, 
nekrypdami nei į kairę, nei į dešinę. 

Ne kartą matome nendrės prigimties vyrų; jie be pastovumo, principi- 
nio nusistatymo; jie svyruoja į visas puses, destis kokia laiko dvasia, kur 
masina žemės pelnas, kur stumia galingesnio valia. Tokių vyrų pažiūros 
keičiasi kaip rudens oras. Už ką jie vakar visa savo iškalba stojo, šiandien 
atsisako nuo to, net prieš tai kovoja taip pat užsispyrę, kaip anksčiau dėl 
to sielojosi. Klausiu, ar tai vyrai ąžuolai? Tai siūbuojančios nendrės. 

Sutinkame vyrų, kurie, kaip molis, leidžia kitiems iš savęs lipdyti vi- 
sokius pavidalus, kurie tai minkšti, tai džiūsta, tai plaišioja, tai byra... Jie 
nesivadovauja pastoviais dėsniais, o elgiasi pagal aplinkumos įtaką; šal- 
tas jų protas pasiduoda karštiems įkalbinėjimams; pripuolamos jų aistros 
nusmelkia kilnius jų nutarimus. Ar tai turėtų būti vyras? Ne. Tai molio 
Motiejai. 

Šiandien pasitaiko vyrų, kurie visokių vėjų sijojami kaip Neringos ko- 
pos: čia užpila kokį slėnį, ten supila kalnelį, kartais viesulo pagautos smil- 
tys aukštyn pakyla, kaip debesys... Taip išblaškomos gyvosios vyrų jėgos, 
geri norai dingsta be vaisių. Dideliu balsu šaukiame besirūpinantiems tau- 
tos gerove: duokite mums vyrų, kurie nesubyra, kaip smėlio grūdeliai, bet 
cementuojasi, kaip mūras. Kitaip esant mes žūsime. 

Vyrų vieni, šiaip taip atlikę tarnybos pareigas, sėdi klubuose, lošia 
kortomis, vintuoja, proferansuoja, stumdosi prie biliardo... Kiti, keleriopi 
socialistai, turi kelias tarnybas; apsimeta dirbą po keliolika valandų paroje; 
tikriau sakant, bastosi; viską daro pirštų galais, tik atsidėję kala pinigus... 
Pasitaiko vyrų specų, kurie, tarnaudami ne vienoje vietoje, dar verčiasi 
privačia praktika, nors apie pačią specialybę maža tegalvoja, nesirūpina 

„naujomis žiniomis, dažnai būna tikri diletantai. 

Daugelis vyrų nuobodžiauja, serga nepagydomu žiovuliu, skundžiasi 
krizėmis, kaltina sunkius laikus. Tuo tarpu jie slegiami ne tiek ekonominės, 
kiek dvasinės krizės, baisesnės už visokius ūkio sunkumus. Toks atbukimas, 
jei nebus pagydytas, gali duoti vaisių, kokių mes šiandien nė įsivaizduoti 
negalime. Šiokiomis ar tokiomis priemonėmis reiktų išjudinti rambiuosius. 

Jauni vyrai - judrūs, mėgsta kalbėti apie vyriškumą, bet kaip jie tai 
supranta? Kas daugiau išgeria, kas turi stipresnį kumštį, kas per naktis 
trankosi po vakaruškas, kas namo grįždamas ramiai miegantiems daugiau 
iškrečia šposų.., tas, sako, vyras. Koks apgailėtinas vyriškumo iškraipy- 
mas. Jiems atrodo, kad vyras turi būti, nelyginant nesuvaldomas arklys. 
Toks vyriškumas yra didžiausias vyrų paniekinimas. 

Kažkurie vyrai, ypač tikybos pareigose, yra per mažai stropūs: už- 
leidžia pirmenybę moterims. Bažnyčioje per pamaldas visados žymiai 
daugiau moterų negu vyrų; katalikų iškilmėse baltuoja moterų skarelės, 
vos kas trečia kyšo plika vyro galva; katalikiškose organizacijose, ypač 
bažnytinėse brolijose, vos kas kelintas kelioliktas vyras... Mat, vyrai klai- 
dingai tai supranta; jie mano, kad tokiu tikybiniu nerangumu parodomas 
vyriškumas. 

Katalikybė yra veiklumo tikyba. Tikėjimas įpareigoja žmogų kovoti su 
gyvenimo blogybėmis, ugdyti visa, kas kilnu, siekti tobulybės. Gal ma- 
note, kad tikram katalikui gana sukalbėti poterėlius, nors būtum apsilei- 
dėlis pasninkuose, mišių klausyme, išpažintyse, Komunijose... Katalikybė 
reikalauja vyrų kiekviename žingsnyje, privatiniame ir viešame gyvenime 
elgtis katalikiškai, veikliai, drąsiai, didvyriškai... 

Šeima, kuriai stinga globėjo, rūpintojėlio, artojėlio, dažniausiai vargsta, 
skursta. Parapija, kurios vyrai veikliai nedalyvauja bažnytiniame gyve- 
nime, yra našlė, nes nėra kas jos reikalus palaiko valsčiuje, mokyklose, 
apskrityje... Todėl, katalikai vyrai, pataisykite padėtį: kad jūsų būtų pir- 
menybė prieš moteris bažnyčioje, procesijose, organizacijose, suvažiavi- 
muose, kongresuose... Temato draugai ir priešai, kad su tais žmonėmis 
tenka skaitytis. 

Jei palyginsime parapiją su medžiu, tai visas medis bus parapija, ša- 
knys - vyrai, šakos - moterys, žiedai — vaikai, vaisiai - jaunimas... Jei- 
gu šaknys blogos, sužeistos, tai medis skursta, vysta, džiūsta. Juo geres- 
nės medžio šaknys, tuo vešlesnės šakos, tuo gausesni žiedai, tuo gražesni 
vaisiai... 

Kaip medžio šaknys, taip ir vyrai turi lemiamos reikšmės šeimoje, para- 
pijoje, valsčiuje, apskrityje, departamentuose, ministerijose, seime, prezi- 
dentūroje, žodžiu sakant, visuomenės gyvenime. Vyrai leidžia įstatymus, 
nuo kurių pareina ne tik atskirų šeimų, parapijų, bet ir viso krašto Bažny- 
čios gyvavimas. 


Katalikai vyrai! Jūs buvote susirinkę Kongresan ne savęs pasirodyti, ne 
kitų pasižiūrėti, o gerų norų vedami - viešai iškilmingai pagerbti Kristų 
Švč. Sakramente, drauge pasimokyti, kad, garbindami jį malda, neišsigin- 
tumėte jo darbų. Taigi aš mesiu keletą minčių, kaip kuriose gyvenimo są- 
lygose turėtumėte elgtis, kad patarnautumėte Kristui, kuris taip išaukštino 
vyrus. Jūs savo dauguma esate šeimos galvos, mokyklų bendradarbiai, 
valsčių šeimininkai, valdininkai, viršininkai... 

Sukrikščioninti šeimą - tai pirmutinis ir švenčiausias vyrų darbas. 
Krikščionis — antras Kristus. Jūsų vardas turi atitikti jūsų mintis, žodžius 
ir darbus; būti krikščionim reiškia būti panašiam į Kristų. Turite visados 
galvoti, kaip jūsų vietoje mąstytų, kalbėtų, darytų Kristus. Jūsų namuose 
žymioje vietoje tegul stovi Kristaus kryžius, kad visi matytų, jog tai krikščio- 
nies butas; iš jo visa turi būti pašalinta, kas nesutinka su Kristaus dvasia. 

Šeimose laikykitės dėsnio: „Melskis ir darbuokis“. Kasdienės maldos 
rytais ir vakarais būtinos. Melskitės už save, už šeimą, už dvasinius ir pa- 
saulinius viršininkus, už taikingą Bažnyčios ir valstybės sugyvenimą... 
Prieš valgydami ir pavalgę bent persižegnokite. Bažnyčioje suskambinus 
poteriams, sukalbėkite „Viešpaties Angelas“. 

. Vyrai! Susirūpinkite šeimos didesniu darbštumu, kad pasiliuosutumėt 
iš sunkios materialinės būklės ir susilauktumėte didesnės gerovės. Bet už- 
darbiaukite krikščioniškai, daugiau rodykite susirūpinimo vaikais, žmona, 
tėvais, samdiniais, šeimininkais. Griežtai laikykitės meilės ir teisingumo 
savame tarpe. 

Nesutrukdyti svarbios priežasties, šventadieniais dalyvaukite pamal- 
dose. Išgirdę pamoksle minint vadinamuosius mišrius dalykus, kuriais 

sielojasi Bažnyčia ir valstybė, kaip antai: vaikų ir jaunuomenės auklėjimas, 
mokyklos, klierikų seminarijos, teologijos fakultetas, organizacijos, spau- 
da, moterystė.., nesakykite, jog pasauliečiai liečia Bažnyčios teises, dorovės 
klausimus, net šv. Sakramentus. Kartkartėmis eikite išpažinties, dažniau 
artinkitės prie Dievo stalo. 

Katalikai! Būkite ne tik bažnytinių brolijų, kaip škaplieriai, rožančius, 
bet ir katalikiškų organizacijų nariai. Savo vaikus įrašykite į tinkamas jų 
amžiui draugijas, - angelaičius, ateitininkus, pavasarininkus; patys dėki- 
tės į Katalikų vyrų sąjungą. Palaikykite glaudžius santykius su katalikais, 
nesidėkite su įžeidžiančiais tikybą, Bažnyčios atstovus; visais katalikybės 
klausimais laikykitės išvien su vietos kunigais, savo vyskupu... 

Kur gyvas žodis nesiekia, ten svarbu knyga, laikraštis. Paskutiniame 
1936 m. „Šaltinio“ numeryje buvo įdėta spaustuvės mašinų nuotrauka su | 
parašu: „Tai moderniški tankai ir galingiausia šių dienų artilerija“. Spauda 
kartais galingesnė už karinius ginklus; ji suardo kariuomenės drausmę, 
nuverčia ministerių kabinetus, sugriauna karalių sostus. Dėl to karuose 
greta šovinių šiandien vartojami atsišaukimai, lapeliai, straipsniai... 

Spaudoje, vyrai, taip dalyvaukite: palaikykite, skaitykite, platinkite 
katalikiškus laikraščius. Patys prenumeruokite „Ūkininką“, vaikams už- 
sakykite „Žvaigždutę“, moksleiviams „Ateities spindulius“ ir „Ateitį“, so- 
džiaus bemiukams „Vyrų žygius“, mergaitėms „Liepsnas“, visiems „Mūsų 
laikraštį“... Kas sugeba rašinėti, siųskite žineles iš savo apylinkės, tik sau- 
gokitės neteisingų paskalų, ypač šmeižtų... 

Po šeimos mokykla yra svarbiausia auklėjimo įstaiga. Katalikai vyrai! 
Palaikykite su mokykla kuo artimiausius ryšius. Mano šitoks dėsnis: išvien 
su mokytojais; kur negalima, greta mokytojų; tik išimtiniais atsitikimais 
prieš mokytoją. Veiklius katalikus mokytojus branginkite kaip apaštalus; neti- 
kusius, bet nevarančius prieštikybinės propagandos kantriai kęskite; prieš be- 
dievius, nekaltų vaikų piktintojus kelkite balsą patys ir per tėvų komitetus. 

Tėvų komitetų nariai pagal įstatymus rūpinasi mokinių auklėjimu, gali 
lankyti pamokas, dalyvauti kvotimų komisijos posėdžiuose. Į tėvų komi- 
tetus rinkite šviesius, dorus žmones. Išrinktieji susipažinkite su veikian- 
čiais nuostatais, sąmoningai eikite savo pareigas, naudokitės savo teisėmis. 
Žiūrėkite, kad iš mokyklos knygyno nebūtų duodama moksleiviams be- 
dieviškų, nedorų knygų, kad moksleivės nebūtų verčiamos sportuoti su 
maudymosi kostiumais. 

Prie mokyklos statymo ir laikymo išsidi dai visi valstiečiai. Iš savi- 
valdybių mokytojas gauna butą, kurą, šviesą ir kitas smulkmenas. Kata- 

likai vyrai valsčiuje būkite sąžiningi, ar atlikdami pareigas mokykloms, 
ar mokėdami mokesčius, ar taisydami kelius... Juk visa tai darote sau, 
savo vaikams, savo žmonėms, savo kraštui, o ne svetimiems, atėjūnams, 
prievartautojams... 

Katalikiškas valsčius negali būti nekatalikiškos kultūros ugdytojas. 
Dabar prie valsčių steigiamos bibliotekos. Katalikų vyrų pareiga žiūrėti, 
kad tie šviesos židiniai nebūtų tamsos skleidėjai, bedievybės platintojai 
per knygas, laikraščius, per knygynų vedėjus. Kas platina nekatalikiškus 
raštus, tam nerūpi kultūrinė tautos pažanga, tas yra visuomenės išardos 
ugdytojas, valstybės duobkasys... 

Ko vienas valsčius neišgali, tai daro apskrities savivaldybė per savus 
atstovus. Apskričių tarybos ir valdybos privalo žiūrėti, ne kas atskiriems 
žmonėms ar valsčiams naudinga, bet kas apskrities visuomenei reikalinga. 
Šiandien reikia rūpintis ne tik šaligatviais, grindiniais, plentais, pastatų 
išvaizda, mokyklomis, ligoninėmis, bet ir labdarybės reikalais. Socialinė 
globa turi taip veikti, kad vargšas neskurstų, kad norįs dirbti nestigtų dar- 
bo ir teisingo uždarbio, kad negalįs darbuotis būtų globojamas... 

Valdininkas yra tų pačių žmonių vaikas. Jis saviems turi atsidėjęs tar- 
nauti, o ne savimi tesirūpinti, sauvaliauti, savuosius naudoti, net smaug- 
ti... Pasitaikančius prieš katalikų reikalus nukreiptus įsakymus turi aiš- 
kinti palankesne prasme. Tarnybos metu ateinantiems interesantams turi 
rodyti punktualumo, darbštumo, sąžiningumo, mandagumo pavyzdį... 

Ministerio vardas reiškia tarną. Ministeriai privalo visuomenei vie- 
nodai patarnauti, nežiūrėdami nei partijų, nei srovių skirtumo. Biudžeto 
pajamos yra sudedamos visų piliečių; todėl jo išlaidos dalytinos lygiai visų 
reikalams, ypač duotinos pašalpos, paskolos... Jei kas prieštarauja kata- 
likiškai sąžinei, katalikas ministeris privalo turėti krikščioniškos drąsos, 
kam reikia ir kur reikalinga tarti tiesos žodį. 

Įstatymas nėra doras vien dėl to, kad jį priima Seimo narių dauguma ir 
paskelbia Prezidentas. Jeigu įstatymas laužo įgimtas atskirų asmenų teises, 
įsibrauna Bažnyčios kompetencijon, prieštarauja Dievo įsakymams, tai, 
nors jis atsiranda teisės nustatyta tvarka, yra nedoras, neteisingas. Viešoji 
sąžinė laukia, kad katalikas atstovas pasipriešins įstatymo projektui, kurs 
įžeidžia katalikų teises. Nėra pasaulyje valdžios, kuriai būtų leista įsakyti 
valdiniams tai, kas prieštarauja Dekalogui. 

„Tautos bei valstybės vadas negali būti vienos kurios partijos ar srovės 
vadas. Jis turi glausti, derinti ir koordinuoti visas sveikąsias ir kilniąsias 
krašto jėgas“ (N.Rom., 1932, Nr. 46). Katalikiškoje šalyje prezidentas turi 


522 Vysk. KaziMiERAs PALTAROKAS 


būti katalikas, rūpintis ir katalikybės klestėjimu, ypač kad tikyba ugdo val- 
džios orumą. Prezidentas privalo būti katalikas ne vien tada, kai šventadie- 
niais eina bažnyčion, bet ir tuokart, kada pasirašinėja ir leidžia įstatymus, 
kai peržiūrinėja malonės prašymus, kada su kitomis valstybėmis, ypač su 
Apaštalų Sostu, veda derybas. 


* 434 


Katalikai vyrai! Jei taip tvarkytumėte visuomenės gyvenimą, liautųsi 
agitacija prieš Bažnyčią ir valstybę. Dabar plinta Liaudies frontas, kitaip 
sakant, kaukėtas komunizmas. Komunizmas daro didelių klaidų: jie ne- 
pripažįsta Dievo, nė jo įsakymų; žmonėms nori atimti tikėjimą ir nuosavy- 
bę. Kovojama prieš juos žodžiais bei raštais, įstatymais, teismais ir kalėji- 
mais... Tačiau komunizmas plečiasi tarp biednuomenės. 

Jai komunistai žada geresnį gyvenimą bent ateityje. Įsivaizduokite padė- 
tį žmogaus, kurs nieko neturi, gyvena iš padienio uždarbio ir to kartais pri- 
stinga, pasidaro bedarbis. Ką valgyti, kuo rėdytis, kur prisiglausti, neturint 
nei žemės, nei namų, nei darbo. Pamąstykite, kad mums tektų atsidurti 
šitokioje būklėje, kaip mes tuokart galvotume, kalbėtume, darytume... 

Nuosavybė yra saugoma ir Dievo, ir žmonių įstatymais, nes ji geriau 
patenkina visuomenės reikalus negu bendras turtas. Bet visiems, kurie 
turi atliekamų turtų, Dievas uždėjo pareigą duoti vargšams, kad jie būtų 
sotūs, nenuplyšę, turėtų kuo gyventi... Tačiau darbo žmogus neturi gauti 
kaip išmaldos to, kas jam teisėtai priklauso. Negalime atsipirkti nuo tei- 
singumo pareigos išmaldomis, mažomis dovanomis, kurios duodamos 
meilės vardu. 

Kol žmonėse neįsigalės visuomeninė katalikybė, nebus daugiau tei- 
singumo ir meilės, kaip mokė Kristus, tol komunizmas nežlugs, o gali 
nusavinti turtus, net ir galvas. Vien represyvinėmis priemonėmis jo nepa- 
naikinsime. Meilė ir teisingumas yra geriausi ginklai prieš komunizmą. 
Tų dorybių politika yra sėkmingesnė už kulkosvaidžius, net patrankų 
šūvius. 

Katalikai! „Budėkite, tvirtai stovėkite tikėjime, elkitės kaip vyrai“. Bu- 
dėkite, kad priešas naktį neateitų ir nepasėtų raugių Bažnyčios ir valstybės 
kviečiuose. Jei mes, Lietuvos katalikai, miegosime, būsime atsakingi už 
neprietelių įsiveržimą ir jų siaubimus. Plėšriųjų vilkų siutimas visados esti 
veidmainingas, užsimetus nekaltos avies kailį. Niekad gal nebuvo labiau 
reikalingas budrus vyrų apaštalavimas kaip šiandien. 

Katalikai vyrai! „Tvirtai stovėkite tikėjime“. Jis geriau pagrįstas dabar, 
negu karžygiškoje kankinių Bažnyčioje pirmais krikščionybės šimtmečiais 
ar giliai tikinčiame viduramžyje. Tikėjimas yra taip pat reikalingas mūsų 
pačių sielos išganymui, kaip visuomenės labui. Pakaitalas, kurs mums 
siūlomas Kristaus mokslo vietoje, tai nuomonių mišinys be įrodymų, be 
paskatinimų. 

Elkitės kaip vyrai! Katalikų elgesys turi atitikti drąsų tikėjimą, nes jis 
„be darbų yra miręs“ (Jok. 2,20). Savo tikėjimą turite įrodyti ne vien žo- 
džiais. Vyras, kurs nekalba „Tėve mūsų“, šventadieniais nebedalyvauja 
pamaldose, nebeatlieka velykinės, nebeminta „stipriųjų duona“, gali būti, 
kas nori, tik ne katalikas vyras. „Elkis kaip vyras, stipri tebūna tavo širdis 
ir pasitikėk Viešpačiu“ (Ps. 26,14). 


Panevėžys, 
Šv. Jono Krikštytojo dienoje 
1937 metais 


25. 


PATRIOTAS KATALIKAS 


Dieviškasis mūsų Gelbėtojas prieš baigdamas žemiškąją savo kelio- 
nę iškilmingai žengė Jeruzalėn, gimtosios šalies sostinėn. „Prisiartinęs ir 
matydamas miestą, jis verkė jo ir sakė: Kad gi ir tu ir tai šitą savo dieną 
pažintum, kas tau neša ramybės, o dabar tavo akims paslėpta! Nes ateis 
tau dienų, kad neprieteliai apves tave pylimu, apguls tave, suspaus tave 
iš visur, parblokš žemėn tave ir tavo vaikus, kurie yra tavyje, ir nepaliks 
tavyje akmens ant akmens, nes tu nepažinai savo aplankymo meto“ (Lk. 
19,41-44). 

Kristus rengėsi mirti už visą žmoniją; bet atsiminė savo tautą, kur gimė, 
užaugo ir skelbė savąjį mokslą... Pramatydamas sostinė išgriovimą, tautie- 
čių išblaškymą po visą pasaulį, sunkią jų dalią, lyg pamiršo savo skausmus, 
kančią ir mirtį; raudojo nelaimingo savo krašto, kurs nepažino, kas jam nešė 
ramybės, ir pats ruošė sau dvasios ir kūno vergovę. Išganytojas ašaromis 
parodė buvęs savo tėvynės mylėtojas, šių dienų žodžiais tariant, patriotas, 
branginęs savo šalies laisvę, susirūpinęs jos likimu, ateitimi. 

Mes per vėlai, vos prieš pusšešto šimtmečio tepažinome Kristaus 
mokslą, kurs neša ramybės; išpažinę kartais atstodavome nuo jo; senas 

pranašavimas, įvykęs Išrinktajai Tautai, ir mums beveik kartojasi: turėjome 
pergyventi nelaisvę ir okupacijas; trečioji tautos dalis išblaškyta po visus 
kraštus; senolė mūsų sostinė — Vilnius su trečdaliu teritorijos tebėra sve- 
timųjų rankose; galingesni kaimynai spaudžia mus iš visur, apsupę kaip 
kokiu pylimu, pasiryžę mus parblokšti, nepalikti akmens ant akmens... 
Gal mes nenorime pažinti laisvės aplankymo. 

Nežiūrint didelių pavojų, mes nuoširdžiai džiaugiamės atstatytos Lie- 
tuvos nepriklausomybe, kurios dvidešimties metų sukaktį šiandien šven- 
čiame. Bet negana gėrėtis Tėvynės laisve, atgauta pasišventėlių aukomis, 
kalėjimais, ištrėmimais, žaizdomis, mirtimi; reikia dar ją išlaikyti, ryžtis 
naujiems žygiams. Kad jubiliejinis džiūgavimas nebūtų bergždžias, turime 
visi atsidėti šalies reikalams, darbuotis dar su didesne meile, kaip lig šiol, 
naikinti visa, kas tautai gali kenkti, ugdyti, kas ją stiprina. 

Taip iškilmingas momentas, kaip atkurtos valstybės jubiliejus, duo- 
da man lauktos progos, mylimieji dieceziečiai, parašyti jums apie tikrąją 
Tėvynės meilę, gaivinančią kraštą, ir apie netikusį patriotizmą, kurs tau- 
tą slopina. Idėja dažnai tol esti graži, kol įgyvendinama; virtusi tikrove, 
ima blankti. Laisvos tautos idealas senesniesiems kovotojams buvo skai- 
dresnis; apgesus laisvės žiežirbai, ir tautinė ideologija darosi nebe taip 
skaisti. 

Tą raštą padiktavo man ganytojo pareiga, savo tautos meilė ir troški- 
mas savai valstybei gražesnio rytojaus. Man buvo tolima mintis bet kam 
daryti priekaištus; vadovavaus noru nušviesti dažnai painiojamus klau- 
simus. Tegul niekas jo nepanaudos ginčams kelti ir nesusipratimams 
skleisti: ne tam skiriami jubiliejiniai metai. Nuoširdus vyskupo žodis ne- 
turi ką nors atstumti, o tinkamai suprastas turi visus suartinti pastangose, 
kuriant šviesesnį tautos židinį. 


Tėvynės meilė pirmiausia glūdi žmogaus jausmuose. Mes mylime 
pastogę, kur gimdytojai mus išaugino; mėgstame savo kiemą su takais, 
kuriais maži bėginėjome; mes vertiname tą kampelį, kurs mūsų akis ir šir- 
dį pripildė pirmais įspūdžiais; branginame miestelį su ta bažnyčia, kame 
mus pakrikštijo, kur ėjome pirmos šv. Komunijos; mes gražiuojamės visu 
tuo, kas mūsų šaliai teikia ypatingos išvaizdos: gėrimės keliais, nustatytais 
kryžiais, upeliais, perjuosiančiais geltonus, aukso varpomis bręstančius 
laukus; žaliomis pievomis ir miškų žalumynais; ežerais, tyvuliuojančiais 

raudoname saulėlydyje; didinga jūra, prausiančia mūsų kopas; senais pi- 
liakalniais ir garbingais bočių kapais... 

Prisirišimas vien prie savo gamtos dar nesudaro pilno patriotizmo. 
Pats žodis rodo, kad Tėvynės vertinimas yra praplėtimas meilės, privalo- 
mos tėvams. Tėvynei priklauso ir savi žmonės, ypač juos turime mylėti. 
Mes jaučiamės artimesni gimdytojams, broliams, seserims, giminėms, 
visiems tiems, kurie išpažįsta tą patį katalikų tikėjimą, kurie kalba ta 
pačia lietuvių kalba, kurie gyvena toje pačioje šalyje, kurie savo krauju, 
būdu, papročiais į mus panašesni. Mes esame vieningesni su tais žmo- 
nėmis, kurių pranokėjai išvargo tuos pačius vargus, iškovojo tas pačias 
kovas, laimėjo tas pačias pergales, kurių dėka mes laisvi esame savoje 
tėvų žemėje. 

Patriotizmas nėra vien tik jausmas, nuotaika, užsidegimas. Tėvynės 
meilė apima visą žmogų ir paplitusi visoje žmogaus prigimtyje: prasideda 
jausmuose, kaip instinktyvus pergyvenimas; darosi sąmoninga prote, pa- 
žįstanti tautos praeitį bei dabartį; pagaliau tampa valios veiklumu tėvynės 
tarnyboje užtikrinti jai gražesnę ateitį. Taip patriotizmas virsta pareiga, 
kuri liepia geriausiomis savo jėgomis padėti Tėvynei, kad ji atsiektų savąjį 
tikslą ir apgintų gyvybinius savo reikalus. 

Bažnyčia, ištikima dieviškojo mokslo skelbėja, tėvynės meilę vadina 
kilnia dorybe; todėl katalikai, kurie laikosi jos nurodymų, visados esti są- 
žiningesni tėvynainiai; jų ištikimumas grindžiamas ne vienomis įgimtomis 
savybėmis: ne vien gera, bet silpna valia, viltimi pelnytis žmonių garbę, 
gauti atlyginimą, išvengti bausmės; katalikų patriotizmas remiasi dar 5ą- 
mone, kad tinkamas atlikimas pareigų savo kraštui yra dorybė, kurios 
Dievas besąlygiškai reikalauja ir ją stiprina savo malonės pagalba. 

Tai liudija istorija: katalikai labiausiai rėmė Lietuvos nepriklausomybės 
idėją. Uždraudus lietuviams spaudą, vyskupas Valančius ėmė užsienyje 
spausdinti knygeles ir gabenti jas Lietuvon. Tai buvo pirmas knygnešys, 
išugdęs jų profesiją, kuri per 40 metų drąsino mus rašytu žodžiu. Pasi- 
naudodamos Prūsuose leidžiamais elementoriais, kaimų davatkos sukūrė 
„Lietuvos mokyklą“, kaip tat atvaizdavo gabus mūsų menininkas: sėdi 
moteris prie ratelio ir pirštu rodo vaikui knygos raides. | 

Vyskupas Baranauskas minioms metė galingą protestą: „Ani spaudos, 
ani rašto mums turėt neduoda; tegul, sako, bus Lietuva ir tamsi, ir juo- 
da. Kad tu, gude, nesulauktum, nebus, kaip tu nori; bus atmesti visi tavo 
priesakai nedori...“ Kunigai degino net „Aukso Altorių“ — maldaknygę, 
spausdintą rusų raidėmis. Atgimimo dainius prelatas Maironis užtraukė 

naują giesmę: „Petys tat į petį! Na, vyrai, kas gali, sustoję į darbą už myli- 
mą šalį, prikelkime Lietuvą mūsų“. Neatsiliko ir pasauliečiai. 

Vokiečių okupacijos metu kita šviesuomenė beveik visa buvo pasišali- 
nusi; krašte pasilikę kunigai stiprino tautinę lietuvių sąmonę. Sužibėjus 
vilties žvaigždei, pirmutinis katalikiškas jaunimas - ateitininkai ir pa- 
vasarininkai — metėsi kovon už laisvę. Pirmoje karo mokyklos laidoje 
ateitininkų buvo per 90/o. Pirmas savanoris, žuvęs už Lietuvos nepri- 
klausomybę, buvo pavasarininkas. Atstatomai valstybei apmatus pir- 
miausia davė parapijų centrai. Ir nepriklausomoj Tėvynėj kas daugiausia 
priešinasi tarptautiniams šūkiams, kaip jie reiškiasi komunizme? Kata- 
likų Bažnyčia. 

Ji sako, tėvynės meilė taip mums įgimta, kaip meilė savo šeimų, iš kurių 
tauta susideda. Katalikybė deda piliečiams pareigą tarnauti savo kraštui, 
kiek to reikia jo gyvavimui ir klestėjimui. Tam reikalinga materialinė gero- 
vė; tikyba piliečius įpareigoja sėkmingai darbuotis žemės ūkio, prekybos, 
amatų, pramonės, technikos... srityse; dar labiau ragina kelti dvasinę jo 
kultūrą: tikėjimą, dorovę, švietimą, mokslą, meną... 

Bažnyčia įsako piliečiams darbuotis valstybei, nes tai Tėvynės ir tautos 
idealas. Kiekvienas katalikas turi sąžiningai eiti pilietines pareigas, nors 
jis nepritartų valstybės formai. Niekas negali valdžios neklausyti vien tik 
dėl to, kad jam netinka vyriausybės atstovas. Priedermes laikytis įstatymų, 
mokėti mokesčius, tarnauti kariuomenėje, ginti šalies laisvę ir nepriklau- 
somybę uždeda katalikui jo sąžinė. 

Katalikybė liepia piliečiams stengtis, kad valstybė, kiek tai galima, įgy- 
tų tokią santvarką, kuri tinkamiausia tautai, ir jos ribos maždaug sutaptų 
su tauta; ugdyti visa tai, kas tautiška, kas būdinga visai tautai; pageidauti 
jai kultūrinės didybės; dėti pastangų, kad tauta būtų dora, sveika, stipri, 
džiaugtųsi materialine gerove, spindėtų dvasios vertybėmis...Tėvynei, sako 
šv. Tomas, jokia auka neturi būti sunki; ne tik savo turtą, bet ir gyvybę 
privalome pašvęsti jai, kai to ji reikalauja. 

Tėvynės reikalas yra svarbesnis už atskirų piliečių interesus. Pati pri- 
gimtis duoda mums pamokymą; dalis aukoja save visumai saugoti. Kai 
taikomas mums mirtinas smūgis, nesąmoningai keliame ranką užsimo- 
jimui atmušti: verčiau težūna vienas kūno narys, negu kad būtų atimta 
gyvybė. Pagal tą prigimties dėsnį tvarkosi žmogus: stato save mirties pa- 
vojun, kai tenka gelbėti Tėvynė nuo pražūties; karys dėl Tėvynės palieka 
savo šeimą ne dėl to, kad jos nemylėtų, bet todėl, kad reikia ginti tokį turtą, 
kurio išlaikymas turi būti atpirktas visų kitų žemiškų gėrybių auka... 

Savo tautos gynimas, troškimas jai saugumo, pažangos, didybės kar- 
tais peržengia ribas. Noras plėsti savo Tėvynę kitų sąskaiton, viešpatauti 
kitiems, vadinamasis nacionalizmas nieku būdu nepateisinamas tėvynės 
meilės sumetimais. Jis prieštarauja teisingumui. Visos tautos turi teisę gy- 
venti, valdytis savarankiškai. „Šiandien smarkiai reiškiasi keistokas tėvy- 
nės meilės supratimas: mylėti savo tėvynę — nekęsti kitų tėvynės. Tenka 
kovoti su tuo nesveikumu, tenka pakilti aukščiau kasdieniško gyvenimo. 
Kas nekenčia kitų tėvynės, tas negali mylėti ir savo tėvynės“, - sako mūsų 
Respublikos Prezidentas. Tikrai mylintis savo tėvynę tegali suprasti pana- 
šius kitų tautų jausmus. 

Paprastai didžiosios tautos serga nacionalizmu; jis išpūstais savo sie- 
kimais yra pavojingas: sukelia kitų tautų pasipriešinimą. Katalikybė nuo 
pat pradžios plėtė ir švelnino siaurai suprastą, stokojantį žmoniškumo 
patriotizmą. Ji mokė: mylėkite savo tėvynę, bet ši meilė tenebūnie kliūtis 
bendram tautų sugyvenimui; santykiuose su kitomis tautomis nepamirš- 
kite, kad visos tautos yra vieno dangiškojo Tėvo šeima. Kiek siekia žmonių 
atmintis, visais laikais, visose tautose tėvynė buvo šventas žodis. 

Pasiskirstymas tautomis yra įvykęs dėl gamtos reikalavimų. Toks buvo 
gamtos Kūrėjo noras: kiekvienam žmogui tėvynė turi būti artimesnė, bet 
meilė savo tautos neturi virsti kitų neapykanta, niekinimu, engimu. Kie- 
kviena tauta, laisvai ir garbingai lenktyniaudama su kitomis, kuria savo 
kultūrą, įneša jon tiek tautiškumo, kiek tai neprieštarauja universaliai krikš- 
čionybei, ir susieina į broliškus santykius su kitomis tautomis. O perdėtas 
nacionalizmas izoliuoja tautą; ji nustoja prietelių; kaimynai stengiasi ją iš 
savo tarpo išstumti, kaip kokią piktvotę. 

Virštautinė krikščionybė duoda jėgos gerbti kitas tautas ir jų vertybes 
įsprausti į savas, naudotis jų kultūros lobiais kaip savaisiais. Kiekviena 
tauta turi savotiškus gabumus kurioje nors srityje. Tarptautinės kultūros 
ugdymui yra būtinas kūrybinės tautos galios plėtojimas pasaulio kultū- 
ros pilnybei. Taip pateisinamas kiekvienos, net mažiausios tautos gyva- 
vimas: jinai įdeda žmonijos mozaikon kad ir mažą, bet reikalingą visybei 
akmenėlį. 

Vieningumas įvairume gali reikštis ir atskirose tautose. Kaip kiekviena 
tauta, taip ir sąmoningas pilietis ar jų grupė brangina laisvę, priešinasi 
prievartai. Kas primetama jėga, ne perteikiama įtikinimu, tai tepasiekia 
žmogaus paviršių, o nepakeičia jo pažiūrų, kurios glūdi sielos gelmėse. 
Deja, tautai, kai jos nariai darosi pasyvūs įvykių stebėtojai, ne aktyvūs jų 
dalyviai, kai verčiami apsimesti, kai randasi vieni privilegijuoti, kiti beveik 

beteisiai... veidmainingas ar aklas vienų paklusnumas, - įkvepia noro var- 
toti smurtą, varžyti kitų asmenybę, net brautis į jų sąžinę. 


1733 


Kai kas būgštauja, kad srovės, auklėjančios religijos idealui, neišauklė- 
siančios tautiškai, nes religijai rūpįs amžinumo dalykas, o tautai - šio gyve- 
nimo reikalai... „Jūs neturite bijoti, - ramina popiežius Leonas XIII, - kad 
pareigos tėvynei gali būti trukdomos atsidavimo Bažnyčiai. Tų abiejų ben- 
druomenių Steigėjas ir Tvarkytojas - Dievas nustatė tokią gražią tvarką, 
kad iš to gėrio, kas daroma Bažnyčiai, plaukia gausiausi gerovės vaisiai 
į kraštą, kuriam priklausome kaip piliečiai“. 

Nelaimė tautai, kuriai terūpėtų vien žemės reikalai. Tai būtų kurmiai, 
ne žmonės. Ne reklaminis tautiškumas, ne garus „valio“ šaukimas, kurs 
nieko kita nekaštuoja, kaip tik apdraustą nuo užkimimo gerklę, mums 
reikalingas, o tylus, ramus, ištvermingas darbas tautai. Religija teikia gy- 
venimo džiaugsmą, darbštumą, tvarkingumą, sąžiningumą, žodžiu, sąly- 
gas sėkmingai tvarkyti net žemės reikalus. REigija moko Žmones tarnauti 
žemiškai ir dangiškai Tėvynei. 

Pareigos tautai ir valstybei yra krikščioniui religinio gyvenimo dalis. 
Tepabando, sako šv. Augustinas, tie, kurie krikščionišką mokslą vadina 
pavojingu valstybei, tepabando jie duoti mums tokią kariuomenę, kurios 
reikalauja Kristaus mokslas, teduoda jie mums tokius piliečius, tokius vy- 
rus, tokias žmonas, tokius gimdytojus, tokius vaikus, tokius šeimininkus, 
tokius tarnus, tokius valdovus, tokius teisėjus, tokius mokėtojus mokesčių 
irjų rinkėjus, kokiems liepia būti krikščioniškasis mokslas; jeigu jis turėtų 
pilną laisvę, tai mes pamatytumėm, ar jie skųstųsi krikščionybe, ar nedve- 
jodami pripažintų, kad ji tikras valstybei išganymas. 

Nė viena srovė, net vienuolynai neauklėja tik religijos idealui. Todėi 
kiti sako, būk Bažnyčia per daug susirūpinusi šio gyvenimo reikalais, eko- 
nomija, politika... Ne Bažnyčios dalykas veržtis į valdžią, nustatinėti vals- 
tybės santvarką, ekonomijos gaires, politikos kryptį. Tačiau ji nepaleidžia 
iš akių politinių ir ekonominių veiksmų, kiek jie yra geri ar blogi. Kai po- 
litikoje ar ekonomikoje kyla tikybiniai klausimai, kai nebojama Dekalogo, 
kurs valstybei lygiai privalomas, kaip ir piliečiams, Bažnyčia turi teisės ir 
pareigos tarti savo žodį, smerkti, kas nedora. 

Bažnyčia vykdo Kristaus politiką ir ekonomiją, kurių šūkis: „Tėve 
mūsų!.. Teateinie Tavo karalystė; teesie Tavo valia, kaip danguje, taip ir 

ant žemės; kasdienės mūsų duonos duok mums...“ Bažnyčia yra lojali 
kiekvienai valdymo formai, jei tik joje gali atlikti apaštališkąją savo pasiun- 
tinybę. Amžiams slenkant, Bažnyčia bendradarbiauja su monarchijomis 
ir respublikomis, su autoriteto ir liaudies fronto režimais, kur gerbiami 
pastovūs jos principai. 

Valstybių veidas paskutiniais laikais dažnai keičiasi. Bažnyčia ta pati 
pasilieka per „visas dienas iki pasaulio pabaigos“ (Mt. 28,20). Visuotinė 
Bažnyčia nesišalina nė nuo vienos gyvenimo srities, bet ji nesutampa nė 
su viena politine grupe. Savo narius ragina veikliai dalyvauti valstybės 
darbuose, duoda jiems laisvę dėtis prie tos ar kitos srovės, kuri nepriešinga 
katalikybei; tačiau katalikai joje nėra Bažnyčios atstovai, tėra tik piliečiai 
su katalikiškomis pažiūromis. 

Bažnyčia nesti nė vienos srovės tarnyboje, o vien tik apaštališkąja savo 
valdžia yra tikėjimo ir dorovės saugotoja dėl bendro visuomenė labo. Tuo 
pačiu dievišku autoritetu ragina piliečius gerbti vyriausybę ir jos klausyti, 
kaip gina juos nuo valdininkų sauvalios. Ar prataria į piliečių sąžinę, ar 
atsiliepia į valdžios žmones, daro tai savo misijos vardu, giliai įsitikinusi, 
kad, tvarkydama žmonių gyvenimą Dievo įsakymais, daugiau patarnauja 
valstybei, negu bet kurios kitos saugumo priemonės. 

Jei svarbiuose dalykuose ardoma viešoji tvarka, griaunamas vyriausy- 
bės orumas, Bažnyčia draudžia piliečius Kristaus žodžiais: „Atiduokite, 
kas ciesoriaus, ciesoriui“. Bet jeigu valdžios atstovai neteisingais įsakymais 
ar įstatymais varžo įgimtas vienetų, ar šeimų, ar visuomenės teises, lau- 
žo Viešpaties nuostatus, Bažnyčia turi jiems pasakyti: „Atiduokite... kas 
Dievo, Dievui“ (Mt. 22,21). Kai valstybė netinkamai veržiasi tikybos sritin, 
Bažnyčia kelia savo balsą, ir tai nėra jokia politika. 

Tą klausimą Šv. Tėvas Pijus XI taip aiškina: „Reikia saugotis nesusipra- 
timų, kurių gali pasitaikyti tada, kai tam tikrais atvejais mes, vyskupai, 
kunigai ir pasauliškiai katalikai, tariamai politikuojame, o iš tikrųjų tik 
giname tikybą ir vykdome jos įsakymus. Kai saugome Bažnyčios laisvę, 
kovojame dėl mokyklos ir šeimos šventumo, reikalaujame švęsti šventas 
dienas, pildome tik religijos priedermes ir saugome religiją. Tokiais ir to-. 
lygiais atsitikimais ne mes politiką varome, o politika neteisėtai paliečia 
tikybą ir altorių“. 

Vadinamuosiuose mišriuose reikaluose, kurie vienu atžvilgiu liečia 
Bažnyčią, kitu valstybę, abidvi pusės turi sutartinai veikti. Tokie abišaliai 
dalykai esti šeima, vaikų ir jaunuomenės auklėjimas, mokyklos, klierikų 
seminarijos, universitetų organizacijos, spauda... Tais klausimais Bažnyčia 

noromis tariasi su valstybe. Kur kliudoma Dievo garbė, žmonių išgany- 
mas, Bažnyčia negali daryti nuolaidų, o lengvai nusileidžia ne principuose. 
Taip atsiranda dvišališkos sutartys; iškilmingiausias ypatingo tarptautinio 
pobūdžio susitarimas tarp valstybės viršininko ir Apaštalų Sosto yra kon- 
kordatas; jo privalu garbingai ir sąžiningai laikytis. 

Patriotizmas negali būti toks, kad trukdytų mums siekti antgamtinio 
tikslo. „Yra esminė krikščionies pareiga, - rašo Leonas XIII, - mylėti žemiš- 
ką ir dangišką savo tėvynę, bet taip, kad žmonių įstatymai nebūtų pirmiau 
statomi už Dievo įsakymus“. Apaštalų kunigaikštis yra įsakęs: „Dievo rei- 
kia labiau klausyti kaip žmonių“ (Apd. 5,29). Tai pagrindinis krikščiony- 
bės dėsnis, laikytinas visuose nesusipratimuose. Tėvynės meilė, kuometji, 
nebežinodama savo vietos, stiebiasi greta Dievo, darosi Rojaus žaltys, kurs 
įkalbinėja žmonėms: „Atsimerks jums akys, būsite kaip Dievas ir žinosite, 
kas gera ir kas pikta“ (I Moz. 3,5). 

Viršininkams, įsakiusiems nemokyti Jėzaus vardu, apaštalai Petras ir 
Jonas tarė: „Jūs patys nutarkite, ar teisinga Dievo akivaizdoje labiau jūsų 
klausyti kaip Dievo“ (Apd. 4,19). Neteisinga būtų laikytis įstatymo, kurs 
varžytų Bažnyčios pasiuntinybę vesti žmones išganymo keliu, saugoti juos 
nuo šuntakių. Klaidinga būtų klausyti konstitucijos, kuri tikybos laisvę 
siaurintų iki maldų, apeigų atlikimo, nustatytų, kas Dievo namuose leis- 
tina, kas ne. Tuo nebūtų atsakomas valdžiai privalomas paklusnumas, tik 
būtų nevykdomas nuostatas, kuriam ji neturi kompetencijos. 

Katalikai, kaip nurodo gausios Šv. Rašto vietos ir Šv. Tėvų knygos, 
klauso vyriausybės ir pasiduoda žemės autoritetui lig atidavimo turto ir 
kraujo, nes „nėra valdžios, kaip tik iš Dievo“ (Rom. 13,1). Bet, iš antros 
pusės, yra vyriausybės pareiga klausyti Dievo, būti teisingai žmonėms. Ki- 
taip elgiantis, kartais reikalaujama to, ko neleidžia Dievas, ar draudžiama 
tai, kas Viešpaties įsakyta. Taip ne sykį pasitaiko liūdnų savo pasėkomis 
nesusipratimų. 

„Jei mes protingai šitą dalyką svarstome, tai lengvai suprantame, kad 
antgamtinė meilė Bažnyčios ir gamtinė tėvynės meilė teka iš to paties am- 
žino šaltinio. Abiejų meilės rūšių pradžia ir priežastis yra Dievas. Iš to seka, 
kad tarp tėvynės meilės ir Bažnyčios negali būti priešingumų. Visai tikra, 
kad mes galime ir turime, iš vienos pusės, mylėti tėvynės gerovę ir ją tvar- 
kančią vyriausybę, bet, iš kitos pusės, mes turime mylėti Bažnyčią, kaip 
vaikai gerąją savo motiną, ir Dievui skirti visuotinę meilę“ (Leonas XIII). 

Tėvynės ir valstybės reikalas — artimas katalikų širdžiai. Bet Dievo ir 
Bažnyčios dalykai Tėvynei ir valstybei negali būti tolimi. Katalikai - ne 

antraeiliai piliečiai; jų tikybinių, kultūrinių, visuomeninių... reikalų palai- 
kymas — ne privilegijos, o teisingumo reikalavimas, tautos konsolidacijos 
sąlyga. Ypač katalikiškoje tautoje tikinčiųjų teisių varžymas yra žalingas ir 
Bažnyčiai, ir valstybei. Įkvėptas Gamalielio posakis turi reikšmės ne tiktai 
tikybinėje, bet ir valstybinėje srityje: „Atstokite nuo šitų žmonių... Jei tas 


Ay 


jo išardyti ir gal patys pasirodytumėte besipriešiną Dievui“ (Apd. 5,38-39). 


Mieli dieceziečiai! Nuo jūsų daug pareina tėvynės meilę kaskart geriau 
įkūnyti gyveniman. Žinokite, jog ištikimas ėjimas asmeninių, šeimyninių, 
visuomeninių, pilietinių ir politinių pareigų daugiausia prisideda prie 
bendros krašto gerovės. Nedaug tepadėtų geriausia konstitucija, teisin- 
giausi šalies įstatymai, maža tenuveiks uoliausias vyriausybės darbas, jei 
piliečiai nepamėgs pareigų. 

Neko verta geriausia mašina, kurios rateliai taip išdilę, jog vieni kitų 
nebesuka. Neklestės valstybė, kur kiekvienas pilietis vien to siektų, kad 
turėtų pareigų mažiausia, o daugiausia pelno. Ne sykį matome labai įsi- 
galėjusią savimeilę, per daug pasineriame savo gyvenimo smulkmenose, 
pamirštame bendrus Tėvynės reikalus. 

Kaipto išvengti? Neturėkite dvejopos sąžinės: vienos katalikiškos — as- 
mens gyvenime, antros pagoniškos — visuomeniniuose ir valstybiniuose 
reikaluose. Veltui publicistai rašys apie valstybės gerovę. Kiekvienas sa- 
vaip ją supras, 0 savas reikalas visuomet pakiš asmeniškai naudingiausią 
teoriją. Visuomenės gerovės motyvas per silpnas, kad ant jo būtų galima 
kas nors patvaraus statyti. 

Nesvyruojantį pagrindą gali sudaryti Evangelija, kuri pašaukimo par- 
eigas remia Dievo įsakymais. Pagarba ir paklusnumas valdžiai, sąžiningu- 
mas pareigose, susirūpinimas visuomenės turtu, atodaira į draugpiliečių 
reikalus, pasiaukojimas krašto pavojuose - vis tai dorybės, įsakytos Kris- 
taus konstitucijos. 

Kiekvienas valdžios atstovas, Seimo narys, teisėjas, kariškis, valdinin- 
kas, savivaldybininkas, rašytojas, mokytojas, studentas, moksleivis, arto- 
jas, darbininkas, pirklys, amatininkas, pramonininkas, trumpai sakant, 
šalies pilietis duos apyskaitą iš savo veiksmų ne tik prieš vyriausybę, bet ir 
prieš Dievą, dėl kurio meilės turime kuo geriausiai vvt-*-*i visa, kas mums 
skirta Viešpaties Apvaizdos. 

Jei visi skaitytųsi su sąžine, kaip išpažintyje, sielotųsi dėl kiekvieno 
peržengimo savo pareigos, tai nereiktų nei policijos, nei kontrolierių, nes 
visuomenės gerovė stovėtų sargyboje vienos neklystančios kontrolės — 
sąžinės, atviros prieš Aukščiausiąjį Teisėją, kurs „atsilygins kiekvienam, 
žiūrėdamas jo darbų“ ( Mt. 16,27). Iš sąžiningesnių žmonių susilauksime 
geresnių laikų. 

Mes garbingai turime pakilti virš srovių visos tautos reikaluose. Skau- 
du žiūrėti, kaip kartais Tėvynės vaikai stoja vienas prieš kitą. Net prieš ne- 
teisėtumą negalime vartoti tokių priemonių, kurios netinka krikščionims. 
Nesakau, būk reikia laikytis ištižusio nuolaidumo, neturėti krikščioniškos 
drąsos, tylėti neteisybės akivaizdoje; bet pabrėžiu reikalą kilnios meilės, 
kuri stengiasi nesusipratimus mažinti, ne didinti. 

Nuodingos neapykantos, keršto, rietenų, šmeižtų, sauvalės dujos, ku- 
rios siekia kitą srovę naikinti, turi būti pakeistos niekuomet nepaliaujan- 
čios, visa pakeliančios, visa nukenčiančios meilės atmosfera... Toksai su 
žmogaus prigimtimi suderintas patriotizmas yra skelbiamas visų amžių 
mokytojos Bažnyčios. Jis vykusiai dar VI šimtmetyje išreikštas Saliečių 
įstatymo įžangoje. 

Baigiu taikydamas ją Lietuvai: Garbinga yra mūsų tauta, sukurta Die- 
vo rankos, stipri savo dvasios jėga, ištikima sąjungininkė. Tegyvuoja tas, 
kas myli lietuvius! Viešpats amžiams tegloboja mūsų valstybę! Tepripil- 
do jos vadus savo malonės šviesa! Tesaugo jos kariuonienę, kuri kovose 
narsiai numetė svetimą jungą nuo mūsų pečių! Tesuteikia džiaugsmingą 
taiką ir laimingus laikus! Visa tai tevyksta mūsų Viešpaties Jėzaus Kristaus 
gerumu! Amen. 


Panevėžys, 1938.1.15 


26. 


JuoDUPĖS PARAPIJIEČIAMS 


Su plakančia iš džiaugsmo širdimi, važiuodamas vizituoti naujos jūsų 
parapijos, iš tolo pastebėjau bažnyčios bokštą, kur prieš metus stūksojo 
dar tuščias Juodupės kalnelis. Atvykusį mane sutikote su nepaprasta iš- 
kilme, nes pirmą kartą vyskupas lankėsi toje vietoje. Iš visos gražių vartų 
eilės man vienas parašas tebestovi akyse: „Dievo ir Tėvynės meilė tejungia 
mus“. Pasigėrėjau statoma Vilniaus Aušros Vartų [Dievo Motinos] baž- 

nyčia. Štai nepraėjo du mėnesiu nuo vizitacijos, o per uolųjį savo kleboną 
kviečiate pašventinti tuos Dievo namus. Deja, negalėjau pats nuvykti, pa- 
vedžiau A.G.kun. dekanui tai padaryti. 

Negavęs progos taip iškilmingoje progoje tarti žodžio, parašiau jums 
šitą laišką. Stebiuos, kad per vienerius metus galėjote nuveikti taip didelį 
darbą. Neabejoju, kad pagal šiuos Šv. Rašto žodžius: „Visos žemės dešimti- 
nės, ar tai išjavų, ar iš medžių vaisių, yra Viešpaties ir jam pašvenčiamos“ 
buvo (Kun. 27,30). Dar labiau mane džiugina, kad, kiek patyriau, šį žygį 
atlikote beveik visi su karšta meile. Galite patys dabar pasididžiuoti savo 
pasiaukojimo išdava, su Psalmininku sakydami: „Štai, kaip gera ir kaip 
saldu gyventi broliams vienybėje“ (Ps. 132,1). 

Išrinktosios tautos karalius Saliamonas statė Jeruzalėje bažnyčią septy- 
nerius metus iš geriausios medžiagos; apmušė sienas kedrinėmis lentomis, 
jas pagražino visokiais drožiniais ir tekinimais ir padarė ant jų kerubinų, 
palmių ir visokių raštų... Tačiau joje tebuvo Sandoros skrynia su akmeni- 
nėmis Dešimties Dievo įsakymų plokštėmis. Rodos, karališkai turėtų būti 
papuošta jūsų pastatytoji bažnyčia, nes joje gyvena pats Jėzus Kristus Švč. 
Sakramente; ji pasidarys „Dievo padangtė su žmonėmis, ir jis gyvens su 
jais; jie bus jo tauta ir pats Dievas bus su jais jų Dievas“ (Apr. 21,3). 

Noriu, mieli juodupiečiai, kad jūs savo bažnyčioje girdėtumėte Dievo 
balsą, kurį jis tarė Saliamonui, kada jis rengė Jeruzalės šventyklą: „Tu man 
statai šituos namus; jei tu vaikščiosi mano įsakymuose ir pildysi mano 
nutarimus ir sergėsi visus mano paliepimus, elgdamasis pagal juos, aš tau 
patvirtinsiu savo žodžius, kuriuos kalbėjau tavo tėvui Dovydui, ir gyven- 
siu Izraelio sūnų tarpe ir neapleisiu savo tautos“ (I Kar. 6,11-13). 

Šituos Dievo namus, kad ir stropiai palaikysite, laikas sunaikins. 
Nepamirškite, broliai, ir sielos, savo sielose puošti amžinos Bažnyčios, 
apie kurią sako šv. Povilas: „Ar nežinote, kad jūs esate Dievo Bažnyčia 
ir Dievo dvasia gyvena jumyse? Jei kas subjaurina Dievo Bažnyčią, tą 
Dievas sunaikins. Nes Dievo Bažnyčia šventa. Tai esate jūs“ (I Kor. 3, 
16-17). „Mes juk žinome, kad mūsų žemiškam gyvenimo namui mirus, 
mes gauname rūmą iš Dievo, namus ne rankų darbo, amžinus danguje“ 
(II Kor. 5,1). 

„Per daugelį sielvartų mums reikia įeiti į Dievo karalystę“ (Apr. 14,2). 
Juodupės bažnyčios bokštas, lyg pirštas, rodys jums kelią dangun: „Ieš- 
kokite, kas yra aukštai, kur Kristus sėdi Dievo dešinėje: pamėkite tai, kas 
yra aukštai, ne kas žemėje“ (Kol. 3,1—2). Varpo balsai teprimena jums ry- 
tais vakarais kasdienės maldos reikalą. Šventadieniais išgirdę jo gaudimą, 

tarkite sau kiekvienas: „Aš linksminuos, kas man pasakyta: mes eisime 
į Dievo namus“ (Ps. 121,2). 

Bažnyčioje giedokite : „Pulkim ant kelių, visi krikščionys, didžiai ištroš- 
kę Jėzaus malonės. Su ašaromis Dievą maldaukim, tą Mišių auką jam at- 
našaukim... Puolam po kojų, Jėzau meilingas, nepaisyk kalčių, būk gailes- 
tingas...“ Jausdamies kaltais, eikite išpažinties. Artinkitės prie Dievo stalo, 
kad mūsų Viešpaties Jėzaus Kristaus kūnas sergėtų jūsų sielas amžinajam 
gyvenimui. Klausykite Bažnyčios balso, kai ragins jus laikyti pasninkus. 
Maitinkite savo protą katalikiškais laikraščiais. Saugokitės neutralios, ypač 
prieštikybinės spaudos. 

Įgyvendinkite Kristaus mokslą ne vien šeimose, bet ir visuomenės gy- 
venime. Su apaštalu šv. Jokūbu klausiu: „Ką padės, mano broliai, jei kas 
sakysis turįs tikėjimą, bet neturės darbų? Argi tikėjimas galės jį išganyti?.. 
Ar nori, niekingasis žmogau, žinoti, kad tikėjimas be gerų darbų yra mi- 
ręs... Kas norėtų būti šio pasaulio prietelis, tas darosi Dievo neprietelis“ 
(2,14.20;4,4). Nesidarykite nebyliai, kai viešame gyvenime liečiami tikė- 
jimo ir dorovės dalykai. Seniūnijų sueigose, mokyklų tėvų komitetuose, 
valsčiaus tarybose, fabriko susirinkimuose, - visur drąsiai ginkite katalikų 
reikalus. 

Nebūkite abejučiai bažnytinių brolijų, katalikiškų organizacijų klau- 
sime. Vienas vyras ne talka: kai du stos, visados daugiau padarys. Vyrai! 
Susispieskite Lietuvių katalikų vyrų sąjungoje! Moteryš! Burkitės į Liet. 
kat. moterų draugiją. Kaimo jaunuomenė, junkitės Liet. kat. jaunimo „Pa- 
vasaris“ federacijoje. Tėvai! Motinos! Įrašykite savo vaikus Angelo Sargo 
brolijon. Išaugs nauja blaivi žmonių karta, nes girtuoklystė gresia mus 
užlieti tartum patvinusi jūsų Vyžuona. Vienam nelengva ką nors daugiau 
visuomenei padaryti. „O brolis, brolio šelpiamas - lyg stiprus miestas“ 
(Pat. 18,19). 

Mieli mano juodupiečiai! Pamilkite šiuos Dievo namus. Nesigailė- 
kite aukų jiems papuošti. Bet dar labiau gražinkite parapijos gyvenimą 
pagal Bažnyčioje skelbiamą Kristaus mokslą: „Kas yra teisus, dar tedaro 
teisybę, ir kas šventas, dar tepasišventina“ (Apr. 22,11). Būkite katalikai 
ne vardu, ne metrikomis, ne pasu, o gyvenimu, kad galėčiau su apaštalu 
pasidžiaugti: „Kas yra mūsų viltis, ar džiaugsmas, ar garbės vainikas? 
Argi ne jūs?.. Taip, jūs esate mūsų garbė ir džiaugsmas“ (I Tes. 2,19-20). 
Amen. 


Panevėžys, 1938.X.11 

27. 


KuNIGAI — BŪTINI! 


Nuostabus reiškinys pasaulyje — tai Katalikų Bažnyčia; menkutė jos 
pradžia - dvylika bemokslių apaštalų; gausūs jos priešai — žydai ir pa- 
gonys; valstybinė jų galybė, kruvina jų neapykanta... Tačiau visus perse- 
kiojimus Bažnyčia nugalėjo, paplito visoje žemėje, turi arti 400 milijonų 
išpažintojų ir stovi nepajudinama, it bangų daužoma jūros uola. 

Bažnyčia yra ne žmogaus, o Dievo padaras. Tiesa, ji suburta iš žmonių 
ir jų veikimu palaikoma; bet ji Dievo Sūnaus įsteigta. Dieviškas ir Žmogiš- 
kas pradas, kaip siela ir kūnas, jungiasi šventoje Katalikų Bažnyčioje; Die- 
vo ir žmonių pastangomis ji plečiasi per 19 šimtmečių; būdama išganymo 
įstaiga, veda ji tikinčiuosius į dangaus karalystę. 

Ką sakome apie Bažnyčią, tą patį reikia pakartoti apie josios kunigus; 
sudaromi jie iš silpnų žmonių; bet šitie asmenys Kunigystės sakramentu 
gauna nepaprastus įgaliojimus. Genčių Apaštalas sako: „Kunigas, paimtas 
iš žmonių, yra įstatomas žmonėms tuose dalykuose, kurie liečia Dievą, kad 
aukotų... aukas už nuodėmes, kaip tas, kurs gali pasigailėti... klystančių- 
jų, nes ir pats yra apsiaustas silpnybės...“ (Žyd. 5,1-2). 

Tais trumpais šv. Povilo žodžiais išreikšta katalikiškos kunigystės 
idėja. Mylimieji dieceziečiai! Matydamas padėtį, kurioje yra šiandien mūsų 
Bažnyčia, rašau jums apie kunigų reikalą žmonijai, paskiriems asmenims bei 
būdą paimti kunigą iš žmonių ir įstatyti žmonėms tuose dalykuose, kurie 
liečia Dievą, kad aukotų aukas už nuodėmes ir pasigailėtų klystančiųjų. 


Bažnyčia yra Dievo karalystė žemėje. Pažiūrėkite į šio pasaulio valsty- 
bes; joms reikalinga žmonių, kurie leistų įstatymus, prižiūrėtų jų vykdy- 
mą, baustų juos peržengusius; joms reikia galios tvarkai palaikyti viduje, 
atremti puolimus iš svetur. Ir Bažnyčiai būtini asmenys, kurie jai vadovau- 
ja ir gina ją nuo vidinių ir išorinių priešų. 

Bažnyčia negali apsieiti be asmenų, kurie nutaria, kas tikėtina, kas at- 
mestina; kas yra Kristaus mokslas, kas žmonių prasimanymas; kurie pa- 
sako, kas reikia daryti, o ko vengti; kas yra dorybė, kas nusidėjimas; kurie 
baudžia už nedorybes, kelia balsą prieš tikybos puolėjus, smerkia klaidas, 
priešingas Bažnyčios dvasiai. 

Įsivaizduokite sau, kad Bažnyčia neturi kunigų: kas spręs tikėjimo da- 
lykus? Kas tars tiesos žodį, kai bus skelbiami nebūti daiktai? Kaip išsi- 
laikys tikybos vienybė? Kas parodys tikintiesiems, kur tikroji Bažnyčia? 
Kas gins, kai bus mindomos jos teisės, niekinami jos įsakymai? Tam ne 
kiekvienas katalikas turi pasirengimo ir noro. Bažnyčiai privalomi žmonės, 
kurie jos ugdymą laikytų savo pašaukimu. 

Bažnyčia skirta tęsti Kristaus atpirkimo darbui, teikti atvadavimo vai- 
sius viso pasaulio žmonėms. Bažnyčia tarpininkauja tarp Dievo ir žmonių: 
nukelia iš dangaus Viešpaties malones ir jų padedama iš žemės kelia žmo- 
nes į dangų. Žmonijos Išvaduotojas yra įsakęs apaštalams: „Eidami į visą 
pasaulį, skelbkite Evangeliją visam sutvėrimui. Kas tikės ir bus pakrikšty- 
tas, tas bus išganytas; o kas netikės, bus pasmerktas“ (Mk. 16,15-16). 

„Eikite tat ir mokykite visas tautas, krikštydami jas vardan Tėvo, ir 
Sūnaus, ir Šv. Dvasios ir mokydami jas laikyti visa, ką tik esu jums įsa- 
kęs“ (Mt. 28,19-20). Apaštalai to įsakymo tik dalį teįvykdė. Po Šv. Dvasios 
atsiuntimo jie išsiskirstė po Žemės rutulį, bet nepasiekė visų kraštų; net, 
jei būtų aplankę visas šalis, pakrikštiję anų laikų žmones, tai su apaštalų 
mirtimi be kunigų būtų dingusi ten ir krikščionybė. 

Dar šiandien maždaug žmonijos pusė yra pagonys. Kas jiems neš Kris- 
taus mokslo palaimą? Kas švelnins rupius pagonių papročius? Kas kul- 
tūrins laukinius žmones?... Kunigai misionieriai. Savaime krikščionybė 
nedygs, jei kunigų rankos nepasės jos sėklos pagonyse. Jei tat krikščioniš- 
kas tikėjimas turi pasiekti visas tautas, gyvuoti lig pasaulio galo, tai reikia 
kunigų. 

Net ir tuose kraštuose, kur jau paskelbta krikščionybė, ilgai keroja pago- 
nių burtai, laikosi žiaurūs įpročiai; blogi krikščionys sėja tarp kviečių rau- 
ges. Daug kur vyksta šv. Povilo pramatymas: „Ateis laikas, kad jie nepakęs 
sveiko mokslo, bet, eidami savo troškimais, surinks sau mokytojų krūvą... 
nugręš ausis nuo tiesos, o gręšis prie pasakų“ (II Tim. 4,3—4). Reikalinga 
kunigų, kurie visas tas blogybes naikintų, darytų aukas už nusikaltimus. 

Kaip tik žmogus nupuolė, pasijuto kaltas, aukojo Dievui žėmės vai- 
sius ir gyvulius, kurie buvo be kaltės, kad permaldautų įrūstintą Vieš- 
patį. Matome prie pat rojaus vartų darant aukas Kainą ir Abelį; atnašavo 
Noė, Melkizedekas, Abraomas, Izaokas... O kai Mozė išvedė savo tautą 
iš Egipto vergovės, įstatė kunigus iš giminės Arono, kurs buvo pašauktas 
vyriausiu kunigu. 

Krikščionys turi nekalčiausio Avinėlio auką, kuri naikina pasaulio nuo- 
dėmes. „Nuo saulėtekių iki saulėlydžių... kiekvienoje vietoje aukojama ir 

atnašaujama... nesutepta auka“ (Mt. 1,11). Ją tegali paliesti pašventintos 
kunigų rankos; tik įgaliotoms kunigų lūpoms tepasiduoda Kristus, kad 
Jis per šv. Mišias nužengia iš dangaus ant mūsų altorių, tampa kūnu ir 
gyvena tarp mūsų. 

Be kunigų mūsų Bažnyčia negalėtų nei aukų aukoti už nuodėmes, nei 
būti laiptais tarp dangaus ir žemės. Bažnyčia stovi ant nepajudinamos 
uolos, kurios nė pragaro galybės nenuveikia; taip ir kunigystė, nežiūrint 
visokių puolimų, negali būti panaikinta; ją palaiko dangaus galios, nes ji 
reikalinga žmonijos išganymui. 

Karalių karūnos griūva nuo galvos, valdovai verčiasi nuo sostų, kara- 
lystės subyra į šipulius; tautos žūva; kartais jų vardas pamirštamas. Ku- 
nigai išlieka. Jiems Kristus yra pasakęs: „Štai aš esu su jumis iki pasaulio 
pabaigai“ (Mt. 28,20). Kadangi jis „pasilieka per amžius, turi amžiną ku- 
nigystę“ (Žyd. 7,24), teisingai samprotauja šv. Povilas. 

Kartais prikišama, būk dar einą į kunigus tie, kurie neturį kitokių 
perspektyvų, kuriems nesą vilties prasimušti, kurie greitai norį aprūpinto 
gyvenimo... Šitie priekaištai turi atpulti bent mūsų laikais. Dabar iš klie- 
rikų reikalaujama ilgo ir sunkaus mokslo, kunigams nėra vilties iškilti, nė 
turėti patogaus gyvenimo; jų darbas nepaprastai pasunkėjo, įeigos visai 
sumažėjo... Ir šiandie randasi gabių, dorų jaunikaičių, norinčių pasišvęsti 
Dievui ir žmonėms. 

Iš kur tas jaunuomenės patraukimas į dvasinį luomą, į seminariją, kai 
dvasiškija turi tiek daug viešų ir slaptų priešų? Ją šaukia Dievas. Pašau- 
kimas - antgamtinis reiškinys, bet jam sąlygas turi parengti žmonės. Ne 
vien popiežiaus, vyskupų, kunigų reikalas rūpintis dvasiškijos prieaugliu. 
Ir tikintieji privalote prie to prisidėti. Kunigų reikia visuotinei Bažnyčiai ir 
atskiriems katalikams. 


LiL 


Kartais girdite tokias laisvamanių kalbas: mums nereikia kunigų... 
Nors jie taip elgiasi, tartum jiems kunigai būtų nereikalingi, tačiau jie pa- 
tys dažnai ne taip įsitikinę. Jie ne sykį kitaip sako, negu mano. Tam tikrais 
momentais jie labai džiaugiasi, jei niekinami jų kunigai juos aplanko... 
Peržvelkite visą žmogaus amžių nuo lopšio lig karsto, pamatysite, kad 
kunigai kiekvienam reikalingi. 

Šit lopšyje guli ką tik gimęs, silpnas, nevaldąs nei rankų, nei kojų, 
negalįs pasakyti savų norų, tik verkiąs, jausdamas savo silpnumą, kū- 

dikis. Jo sielos padėtis dar blogesnė, nes jam apsiniaukęs dangus. Bet 
jis atnešamas į bažnyčią; kunigas apiplauna jį nuo gimtosios nuodėmės 
sutepimo Krikšto sakramentu; metrikais įrašo jį Bažnyčios nariu, Die- 
vo karalystės piliečiu. Ir jeigu mažytis nustotų gyvybės, būtų laimingas 
dangaus angelaitis. 

Mažėlis paauga; kunigas paima jį Bažnyčios globon; katekizacijoje ir 
mokykloje pagilina jo pažiūras į Dievą, žmogaus paskyrimą; nušviečia jam 
per šią žemelę kelią dangun; aiškina tolimos kelionės priemones - Dievo 
ir Bažnyčios įsakymus, sakramentus, maldas... Žodžiu, kunigas praplečia 
tuos pamokymus, kuriuos pradėjo maldinga motina namuose; prirengia 
vaiką į pirmąją išpažintį bei šv. Komuniją; prileidžia jį prie Kristaus, nes 
tokių Dievo karalystė (Mt. 19,14). 

Vaikas išauga jaunikaičiu, mergaite; arčiau susipažįsta su pasauliu, 
kuriame sukinėjasi; prisiklauso klaidingų nuomonių, patiria masinančių 
linksmybių, pajunta pagundą naudotis kūno mėgasčiais, patenkinti atsi- 
liepiančias aistras... Jaunas žmogus ne kartą pamiršta gyvenimo tikslą, 
nuklysta šunkeliais. Reikalinga priminti amžinatvę, ištvermę gerame, pin- 
kles, į kurias painiojasi neatsargūs. 

Kunigas renka žmones prie klausyklos, spiečia katalikiškose organi- 
zacijose; Dievo žodžiu ir paskaitomis rodo prapulties bedugnę, kurios 
turi saugotis; moko taupiai naudotis gyvenimo malonumais, įspėja vengti 
pavojingų pažinčių, sulaiko nuo išdykavimų, draudžia nuo vytimo nesu- 
brendus, ragina dažniau eiti šv. sakramentų; pagaliaus amžinais moterys- 
tės ryšiais sujungia pasiryžusius kurti naminį židinį. 

Nors būtum doriausias žmogus, ar tu išlaikei nekaltybę, gautą krikš- 
te? Ar nenusidėjai? Pats nesuskaitai Viešpaties įsakymų laužymų, kurie 
tave kaltina! Našlaitis, kurs neturi nei tėvo, nei motinos, yra nelaimingas. 
Apgailėtinas, kuriam atimta laisvė, pasodintam kalėjime per mažą langelį 
teįeina saulės spindulėlis. Bet didesnis vargšas esi tu, per sunkią nuodėmę 
nustojęs dangiškojo savo Tėvo, praradęs Dievo sūnaus teises. 

Jei nori susitaikyti su Viešpačiu, tau reikalingas kunigas. Kitaip negali 
pasiliuosuoti nuo savo nusidėjimų. Tegu kitas Žmogus šimtą sykių tau 
sako, kad numaldei Dievą; tekartoja tau suraminimo žodžius, - negrįš ra- 
mybė tavo sielon. Eik, pasirodyk kunigui; prisipažink su palaidūnu: „Tėve, 
aš nusidėjau dangui ir tau; jau nebeesu vertas vadintis tavo sūnumi; laikyk 
mane kaip vieną savo samdinių“ (Lk. 15,18). Kunigas tars: „Aš tave išrišu 
iš tavo nuodėmių vardan Tėvo, ir Sūnaus, ir Šventosios Dvasios“. Nusira- 
minsi, žinodamas, kad tau kaltės dovanotos. 

Juo ilgiau gyvename, juo labiau susigyvename su šiuo pasauliu, juo 
jaukiau esti ant žemės, juo sunkiau su ja skirtis. Ypač pasimato kunigo rei- 
kalingumas amžiaus gale, giltinės akivaizdoje, priėjus amžinatvės slenkstį. 
Tada ir drąsuolis sudrimba; netikėliui grįžta tikėjimas; nusidėjėliui atsi- 
liepia sąžinė, gal buvusi nebylė... Baisus žingsnis į kitą gyvenimą, kurs 
prasidės anapus kapo. 

Kai gulėsi mirties patale, ar įkvėps tau drąsos tavo turtai, užimamoji 
aukšta vieta? Tavo lobį dalysis mintyse godūs įpėdiniai; dėl tavo vietos 
varžysis dešimtis kandidatų, tau dar neužmerkus akių. Ar palaikys tau vil- 
tį gydytojas? Ne. Jis tik patrūkčios pečiais.Gal paragins tave ramiai žengti 
pro pravirus amžinatvės vartus tėvai, vaikai, giminės, draugai, bičiuliai? 
Irgi ne! Jie nejučiomis gręšis nuo tavęs, nebyliai stovės prie tavo lovos; jei 
tars ką nenoromis, bus tai šalti žodžiai; nuo jų nebus tau drąsiau. 

Apaštalas Jokūbas sako: „Serga kas tarp jūsų, tepasivadinie bažny- 
čios kunigus, ir jie tegul meldžiasi ant jo, patepdami jį aliejumi Viešpa- 
ties vardu; tikėjimo malda išgelbės ligonį, ir Viešpats pakels jį; o jei yra 
nuodėmėse, bus jam atleistos“ (5,14-15). Kristaus pasiuntinys teiks tau 
paskutinį sakramentą ir maldaus: „Per šitą šventą patepimą ir malo- 
niausį savo pasigailėjimą teatleidžia tau Viešpats, ką tik nusidėjai regė- 
jimu, girdėjimu, ragavimu, kalba, palytėjimu...“ Nuslinks tau našta nuo 
krūtinės. 

Sakyk dabar, ar tau nereikalingas kunigas? Jo tau reikia, jei nenori mirti 
didžiausiame nusiminime. Tau reikalingas kunigas net po mirties, kad ka- 
talikiškai tave palaidotų, tau maldautų amžinojo atilsio, už tave atlaikytų 
šv. Mišias, kad veikiau būtum paliuosuotas iš skaistyklos tamsybių, būtum 
nuvestas amžinon dangaus švieson, ilsėtumeis ramybėje. 

Įsivaizduok sau, kad kunigas tau nereikalingas. Tada tau nebereikia 
nė bažnyčios! Nereikia kunigo?! Tai tau nebereikalingi šv. sakramentai! 
Turi atsisakyti nuo tikybos, nes atmeti tarpininką tarp Dievo ir žmogaus. 
Nebereikia kunigo?! Tai nori gyventi savo nuodėmėse! Rengiesi mirti be 
paskutinės paguodos! Nereikia kunigo?! Tai turi virsti pagoniu!.. Bet ne! 
Juk pagonys turi savus kunigus, aukas, maldas... 

Aš ėmiau klausinėti, lyg būčiau pamiršęs, kad sakau klausytojams, 
kurie kunigų reikalingumu ne tik neabejoja, bet ir prašo jų, reikalauja, 
džiaugiasi gavę greta senyvo klebono jauną vikarą... Žmogui reikia kuni- 
go! Taigi, katalike, turi prisidėti prie jo pastatymo. Pažiūrėkime dar, kaip 
kunigas išskiriamas iš žmonių ir žmonėms priskiriamas tuose dalykuose, 
kurie liečia Dievą. 

Apaštalas šv. Povilas įsako vyskupui: „Rankų niekam veikiai neuž- 
dėk ir nedalyvauk svetimose nuodėmėse“ (I Tim. 5,22). Nesiskubink gerai 
neišbandęs ką nors šventinti kunigu, kad nepasitaikytų nevertas, kad tau 
pačiam netektų atsakyti už jo darbus. Bažnyčia žino, kaip sunkios kunigo 
pareigos; todėl tik po ilgo ištyrimo ir paruošimo tesuteikia žmogui ku- 
nigystės sakramentą, kad būtų vertas Kristaus tarnas ir Dievo paslapčių 
teikėjas (I Kor. 4,1), kurs tinkamai eitų Kristaus vietoje pasiuntinio pareigas 
(II Kor. 5,20). 

Jaunikaičiui, pradėjusiam mokytis teologijos, vyskupas suteikia ton- 
zūrą, tai yra pakaušyje prakerpa vainikėlį; taip jį atskiria nuo pasaulionių, 
priskiria prie vainikuotosios „karališkosios kunigystės“ (I Petr. 2,9). Klieri- 
kas taria: „Viešpats man teksianti dalia...“ Vyskupas užvelka kamžą, mal- 
daudamas: „Teapvelka Viešpats tave, naują žmogų, kurs sutvertas pagal 
Dievo paveikslą teisingumo ir šventumo tiesoje“. 

Bažnyčia veda klieriką kunigystėn septyniais laipsniais. Laikui slen- 
kant, klierikas žengia moksle ir doroje; vyskupas protarpiais jam teikia 
keturis mažesnius šventimus; paveda kaskart didesnes pareigas prie al- 
toriaus, kunigui laikant šv. Mišias ar bažnyčioje teikiant žmonėms patar- 
navimus. Atostogų metu matote, kaip įvairių laipsnių klierikai, pasirėdę 
tam tikrais rūbais, tarnauja kunigui iškilmingose Mišiose; jie tuokart eina 
savo pašaukimo pareigas. 

Keturių šventimų klierikas artinasi prie mokslo galo. Vyskupas šven- 
tina jį padiakoniu. Apvilktam alba per Mišias vyskupas taria: „Mylimiau- 
sias sūnau!.. Pakeltinas į šv. padiakonio laipsnį dar ir dar atsidėjęs turi 
pagalvoti, kokią naštą šiandien pasiimi. Lig šiol esi laisvas ir tau leista savo 
nuožiūra grįžti pasaulin. Jeigu priimsi šį šventimą, nebegalėsi atsisakyti 
nuo pasiryžimo, bet bus tau privalu nuolat tarnauti Dievui, Jo padedamam 
gyventi skaistybėje ir visuomet būti pririštam Bažnyčios tarnyboje. Taigi, 
kol esi laisvas, pamąstyk ir, jei patinka pasilikti prie šv. nutarimo, Viešpa- 
ties vardu ateik čion“. 

Klierikas atsigula kryžmais prie altoriaus; vyskupas kalba Visų Šven- 
tųjų litaniją; šaukiasi užtarimo šv. apaštalų, kankinių, išpažintojų, mer- 
gelių, našlių ir moterų; pagaliaus kreipiasi į Dievą: „Šitą išrinktąjį teikis 
palaiminti, Tave meldžiam, išklausyk mūsų. Šitą išrinktąjį teikis palaiminti 
ir pašventinti, Tave meldžiam, išklausyk mūsų. Šitą išrinktąjį teikis palai- 
minti, pašventinti ir pakonsekruoti, Tave meldžiam, išklausyk mūsų“. 

Dievo palaimintam, pašventintam ir pakonsekruotam padiakoniui 
vyskupas ant kairės užmauna manipulį, uždeda jam ant pečių tuniką ir 
paduoda į rankas Lekcijų knygą, sakydamas: „Imk Lekcijų knygą, gauk 
galios skaityti jas Šv. Dievo bažnyčioje kaip už gyvus, taip ir už mirusius. 
Vardan Tėvo, ir Sūnaus, ir Šventosios Dvasios“. 

Per šventes matote dvasiškį su permesta stula per kairį petį; šv. Mišio- 
se gieda jis Evangeliją, sako pamokslus, krikštija, dalija Švč. Sakramentą, 
laiko mišparus, bet nelaiko šv. Mišių, neklauso išpažinčių. Tai diakonas, 
arba kunigo padėjėjas. Šv. Rašte skaitome, jog apaštalai sau padėti šven- 
tino diakonus „gero vardo, Šventosios Dvasios ir išminties pilnus vyrus“ 
(Apd. 6,3). 

Švenčiamam diakonui vyskupas taria: „Imk Šventąją Dvasią, kad Vieš- 
paties vardu būtum stiprus priešintis piktajai dvasiai ir jos pagundoms“. 
Permeta stulą per petį, užvelka dalmatiką, paduoda Evangelijų knygą ir 
sako: „Gauk galios Evangeliją skaityti Dievo bažnyčioje kaip už gyvus, taip 
ir už mirusius Viešpaties vardu“. 

Diakonas, baigęs mokslus, šventinamas kunigu. Vyskupas uždeda jam 
rankas ant galvos; tą patį pakartoja bent trys kunigai; deda jam ant pečių 
stulą ir ant krūtinės ją sukryžiuoja, sakydamas: „Imk Viešpaties jungą, 
nes Jo jungas yra malonus ir Jo našta lengva“; užvelka diakonui arnotą ir 
pradeda himną: „Veni, Creator Spiritus!“ 

Begiedant „Ateik, Dvasia, Viešpatie... Duok taviems tarnautojams, 
Tavimi pasitikintiems, septynerias dovanas...“ vyskupas tepa šv. Aliejais 
šventinamojo rankas ir meldžiasi: „Viešpatie, teikis pakonsekruoti ir pa- 
šventinti šitas rankas per šį patepimą ir mūsų palaiminimą, kad, ką tik 
jos palaimins, būtų palaiminta, ką tik pakonsekruos, būtų pakonsekruota 
mūsų Viešpaties Jėzaus Kristaus vardu“. 

Toliau paduoda vyskupas į pašventintas ir pakonsekruotas rankas tau- 
Tę su vynu ir vandeniu, pateną su ostija ir sako: „Imk galią Dievui aukoti 
auką ir laikyti šv. Mišias taip už gyvus, kaip ir už mirusius Viešpaties 
vardu“. Nuo tos vietos kunigas drauge su vyskupu tęsia šv. Mišias; jų gale 
vyskupas uždeda savo rankas kunigui ant galvos, sakydamas: „Imk Šven- 
tąją Dvasią, kuriems atleisi nuodėmes, bus atleistos, ir kuriems suturėsi, 
bus suturėtos“. 

Pagaliau laimina švęstąjį: „Visagalio Dievo Tėvo, ir Sūnaus, ir Šv. Dva- 
sios palaiminimas tenužengs ant tavęs, kad būtum palaimintas kunigystėje 
ir aukotum permaldaujamas aukas už žmonių nuodėmes ir įžeidimus Die- 
vui, kuriam garbė ir šlovė per visus amžių amžius“... Kunigas jau įšven- 

tintas; belieka laikyti primicijas, važiuoti parapijon ir daryti visa, ką tiktai 
Kristus yra įsakęs. . 

Bet kol kunigas gauna tas teises, reikia keliolikos mokslo ir auklėjimo 
metų: baigti gimnaziją, dvejus metus mokytis krikščioniškosios filosofi- 
jos, išeiti universitete ketverių metų teologijos kursą, gyventi bendrabu- 
tyje - seminarijoje, kad nutoltų nuo pasaulio dvasios, įprastų į reikalingas 
dorybes, kad būtų šviesa, kuri apšviečia gyvenimo takus, žemės druska, 
sauganti nuo dorovinio sugedimo. 


Pagal Bažnyčios nuostatus kiekviena vyskupija privalo turėti dvasi- 
nę savo seminariją kunigų eilėms pildyti. Panevėžys kol kas jos neturėjo; 
nebuvo tikrybės, kaip bus su didžiąja seminarija; nesinorėjo dvasiškijos 
palikti be aukštojo mokslo. Savuosius klierikus teko siųsti Kaunan. Tenai 
negalima buvo laikyti pakankamo skaičiaus auklėtinių. Kunigų darbas 
kaskart labiau didėja bažnyčioje, brolijose, organizacijose, mokyklose; ku- 
nigai kaip reikiant nebegali visko beatlikti. 

Kitur net nekatalikiškose šalyse katalikai turi daugiau kunigų. Pav., 
Vokietijoje vienam kunigui aprūpinti tenka 765 žmonių dvasios reikalus, 
Anglijoje 450, Danijoje 276, Panevėžio vyskupijoje 1800. Europoje, rodos, 
tik dviejose vietose yra mažiau kunigų negu Lietuvoje: Seniau rusų val- 
džia neleisdavo daugiau klierikų priimti seminarijon; karo metu kurį laiką 
seminarijos neveikė, o nemaža kunigų mirė. „Pjūtis, tiesa, didelė, o darbi- 
ninkų maža“ (Lk. 10,2). 

Šiemet Lietuvos vyskupai lankėsi Romoje. Šv. Tėvas žiūri seminarijų, 
kaip akies lėlės. Todėl įsakė visose vyskupijose steigti mažąsias klierikų 
seminarijas, o didžiąją seminariją Kaune paskelbė tarpdiecezine ir Panevė- 
žiui. Todėl vyresnieji mūsų vyskupijos klierikai, kaip lig šiol, taip ir toliau, 
važiuos į Teologijos-filosofijos fakultetą, gyvens didžiojoje seminarijoje. 
Pas mus bus įsteigta mažoji seminarija, kad galima būtų turėti daugiau 
kandidatų ir padaryti geresnę atranką. 

Visi norite ir prašote jaunesnių, veiklesnių, maldingesnių kunigų. Padė- 
kite man pastatyti mūrus, įsteigti seminariją, pačiam auklėti savo klierikus, 
pažinti juos iš arčiau, vertus šventinti, netinkamus atleisti, nes „daug pa- 
šauktųjų, bet maža išrinktųjų“ (Mt. 22,14). Tai bus paskutinis ir pats svar- 
biausias vyskupijos reikalas. Jį atlikęs, galėsiu ramiai mirti, guosdamas 
save su seneliu Simeonu: „Dabar, Viešpatie, atleidi savo tarną ramybėje, 

nes mano akys matė“ vyskupijos išganymą (Lk. 2,29-30). Gera seminari- 
ja - Bažnyčios ateitis. 

Brangūs dieceziečiai! Man atvykus į Panevėžį, nebuvo nei rūmų vys- 
kupui, nei kurijai patalpų, nei vyskupijos katedros. Ačiū gerbiamiesiems 
kunigams ir jums! Įrengėte man glūdėti pastogę ir kambarius vyskupijos 
kurijai veikti. Pamūrijote Kristaus Karaliaus Katedrą; ji nedaro gėdos nei 
man, nei jums, nors dar ne vieno papuošimo jai stinga. 

Turbūt nepajutote, kaip visa tai įvyko. Gai nustebote, kai per didžiulį 
Eucharistinį vyskupijos kongresą dalyvavote iškilmingoje Katedros konse- 
kracijoje. Taip pat nepajusite bemūrydami seminarijos rūmus. Yra vilties, 
jog daugiausia parems tą dvasinės kultūros įstaigą mūsų Vyriausybė. Dau- 
giau už kitus, kaip prie anų darbų, taip ir prie šito dėsiuos aš pats. Kaip 
seniau, taip ir dabar aukos dvasiškija. 

Bet turite prisidėti, kiek kas galėdamas ir jūs! Vyskupijos reikalai ne tiek 
vyskupo, kunigų dalykas, kiek dieceziečių. Vieniems kunigams mirštant, ki- 
tiems neįsišvenčiant, sumažės jų skaičius; pirmiausia nukentėsite jūs patys, 
kai vienas kunigas valdys dvi parapijas. Ne taip svarbu, kad aukotumėte po 
daug; tiksliausia, kad visi duotumėte. Skirkite kiekvienas bent po litą. 

Turtingesnių neatleidžiu nuo gausesnės aukos. Ypač turite tai įsidėmėti 
organizacijos ir bažnytinės brolijos; jūs daugiausia duodate kunigams dar- 
bo. Lietuvių kunigų istorija turi garbingų puslapių bažnytiniu ir tautiniu 
atžvilgiu. Mūsų Žmonės nuo seno yra žinomi dvasiškijos pamėgimu. Lie- 
tuva duodavo kunigų ne tik sau, bet ir visai Rusijai, net Amerikai. Tikė- 
siuos, kad padėsite man Panevėžyje sukurti židinį, kur būsimi jūsų kunigai 
semsis šviesos jums mokyti, gaus karščio pasiaukoti jūsų išganymui. 

Vyriausias sielų Ganytojas yra pažadėjęs: „Kas bus davęs vienam šitų 
mažiausių atsigerti tik taurę šalto vandens mokytinio vardu, iš tikrųjų, 
sakau jums, nepraras savo užmokesčio“ (Mt. 10,42). Kokio dangaus atly- 
ginimo galės laukti tas katalikas, kurio prisidėjimu bus auklėjami Kristaus 
darbo tęsėjai, ugdytojai... Be to, klierikai kasdien savo poteriuose melsis 
už aukotojus, įsišventę laikys Mišias už geradarius. 

Kiek sykių kreipiausi į dieceziečius, jūs neapvylėte manęs. Vilsiuos, 
kad ir šiuo atveju nepaliksite manęs be paramos. „Kas yra mūsų viltis, ar 
džiaugsmas, ar garbės vainikas? Ar ne jūs esate mūsų Viešpaties Jėzaus 
Kristaus akivaizdoje?.. Taip, jūs esate mūsų garbė ir džiaugsmas“ (I Tes. 
2,19-20). Amen. 


Panevėžys, 1938.XI.14 

28. 


NESIBYLINĖKIM — O MYLĖKIM! 


Neseniai vienas laikraštis aprašė tokią bylą: gyveno pavyzdingas ir 
gana pasiturįs ūkininkas. Iš tėvo paveldėjo nedidelį ūkelį, prisipirko žemės 
iki 50 hektarų, pasistatydino naujus modernius trobesius, įsigijo gerus 
ūkio padargus... Mirdamas užrašė visą tiek kilnojamąjį, tiek nekilnojamąjį 
turtą lygiai pusiau sūnui Kaziui ir dukteriai Juzei. 

Brolis nenorėjo skaldyti ūkio, seseriai pasiūlė dalį pinigais. Juzė pra- 
džioje sutiko su tuo pasiūlymu. Bet jai pasipiršo vienas ūkininkaitis ir bū- 
simąją savo žmoną pakurstė atsisakyti nuo piniginės dalies, net pasakė 
be žemės jos neimsiąs. Sesuo ėmė griežtai reikalauti, kad ir žemė, ir kitas 
turtas būtų dalinamas pagal tėvo norą. Staiga dingsta testamentas. Dabar 
brolis liepia Juzei geruoju taikytis; jis jokiu būdu nesutiksiąs ūkio mažinti, 
duosiąs dalies grynais aštuonis tūkstančius litų. Sesuo gal ir būtų paėmusi 
pinigais; bet jaunikis griežtai priešinosi, patarė užvesti bylą teisme, o kol 
gausianti priklausomą turto dalį, jis padengsiąs visas išlaidas. 

Ir pradėjo sesuo su broliu tąsytis po teismus; dėl dalių pasiskirsty- 
mo užvesta viena byla; po metų jau buvo bylų daugybė: dėl koliojimosi, 
muštynių, vagysčių ir kitos. Maža to, Kazys susipyko su būsimuoju sesers 
vyru, ir juodu vienas kitam iškėlė po kelias bylas. Taip tat prasidėjo ilgas 
važinėjimas po teismus su liudininkų būriais. 

Sykį brolis po laimėtos bylos užsuko su liudininkais į traktierių pa- 
sišildyti, magaryčių išgerti, pasitarti apie didžiąją bylą dėl turto padali- 
nimo. Prie jų prisiplaka miestelio šunadvokatis ir ima sakyti, žinąs gerą 
būdą laimėti, byla būsianti nutraukta, Juzė tegausianti tiek, kiek jai siūląs 
brolis, tik jam reiksią šimto litų, dar gerų magaryčių, ir Kazys vienas 
valdysiąs ūkį. 

Paėmęs 50 rankpinigių, patarėjas nusiveda klientą šalin, atskiran kam- 
barin ir atidengia paslaptį: surašysime antrą testamentą, kur pagal paskuti- 
nę tėvo valią visas ūkis bus paskirtas tau, seseriai - 8000 litų. Šunadvokatis 
prasimano, būk rastas testamentas tėvo lovoje, kuri po mirties nebuvusi 
liesta; be to, kai kurie kaimynai esą girdėję iš velionies, kad savo dukteriai 
dalį duosiąs pinigais. 

Kazys su šunadvokačiu grįžta prie savo bičiulių; randa Juzę su jau- 
nikiu ir savais liudininkais. Iš pradžių prasideda tarp šalių įvairūs prie- 
kaištai, barniai; paskui abi pusės taip susikimba, kad karčemoje neliko nė 

vienos sveikos kėdės... Ir vėl nauja byla: važinėjimas po miestelį, advokatų 
samdymas, pinigų svaidymas. Visa tai ištuštino bylininkų kišenes. 

Pagaliau broliui buvo surašytas kaltinamasis aktas už suklastojimą; 
reikalas atsidūrė aukštesnėje instancijoje; atsirado ir tikrasis testamentas. 
Šunadvokatis įklampino Kazį, o pats, kaipo nusikaltimą sugalvojęs ir įvyk- 
dęs, patrauktas kaltinamuoju, gavo dvejus metus sunkiųjų darbų kalė- 
jimo. Be to, laukia bausmės visa eilė liudininkų, kurie davė melagingus 
parodymus. 

Štai klaikus teismų vaizdas ir baisios jų pasėkos. Priežodis sako: Savo 
nepaleisk, kito nenorėk. Besibylinėjimas kartais galėtų rodytis teisingumo 
gerbimas. Taip rasi būtų, jei teismų nebūtų labai daug ar bylos būtų teisin- 
gos. Deja, taip nėra. Teismai yra mūsų rykštė. Brangūs dieceziečiai! Keliais 
bruožais nušviesiu jums bylų klausimą ir nelaimę bylinėtis. 


Reikia pripažinti mūsų žmones per daug mėgstant bylinėtis. Dainius 
sako: „Margajam pasauly žmoneliai kaip musės aplink savo ūkius po tru- 
putį triūsias, pavasario ore laukuos kasinėjas, o mūsų pilietis tiktai bylinė- 
jas! Kitur visuomenė politika domis, tarpusavy skundžias pasaulio bėdo- 
mis, kiekvienu atveju jie gina idėjas, o mūsų tautietis tiktai bylinėjas...“ 

Kaip dažnos pas mus bylos, geriausiai pasako skaičiai, tai yra pačių 
teismų skaičiavimai. Dar prieš pasaulinį karą didžiulės Rusų imperijos 
senatas buvo pastebėjęs, kad nė iš vieno Rusijos kampelio nebūdavo tiek 
kasacijos skundų, kiek iš buvusios Kauno gubernijos. Ir kitos tautos byli- 
nėjasi, vis dėlto ne taip daug. Amerikoje suskaičiuota, jog lietuviai užvis 
daugiau turi bylų. 

Tą patį pragaištingą reiškinį pavaizduosiu statistikos duomenimis!. 
Iš 1937 metų Lietuvos teismuose buvo likę 39 623 neišspręstos bylos. 
1938 metais pradėtos naujos 78 139 civilinės ir 110 701 baudžiamoji. Taigi 
iš viso per metus buvo 228 463 bylos. Žiūrint skaičių, atrodo, lyg kad kas 
tryliktas pilietis bylinėjosi. Jei vieni neturi reikalų su teismais, tai kiti taip 
ir slankioja po instancijas. 

1938 m. Kariniai teismai išsprendė 956 bylas; Apeliaciniai rūmai per- 


Mas 


grinėjo 22 610; Apylinkės teismai svarstė 163 236. Teapsidirbta su 190 941, 


! Liet. Stat. Met., 1938. 

nes ir tai kas mėnuo teisėjams teko išnarplioti 15 912 bylų, kasdien po 530, 
paliekant 1939 metams 37 922 bylas. Atvadavus Vilniaus sritį, vien sostinės 
Apylinkės teismuose per mėnesį susidarė apie 500 bylų. 

Mūsų teismas Žmonių apgultas, užverstas bylomis; jos ilgai turi laukti 
savo eilės; slenka per kelias instancijas: čia lietuvis lietuvį skundžia; ten so- 
dietis atima sodiečiui žemės gabalą; vienur miestietis miestiečiui išplėšia iš 
rankų duonos kąsnį; kitur kaimynas kasa duobę kaimynui; trečiur uošvis 
žentą stumia prapultin; kur kitur brolis žudo seserį. 

Bylinėjasi ponai ir prasčiokai; turi bylų miestiečiai ir kaimiečiai; kelia 
bylas vyrai ir moterys; tąsosi po teismus turtuoliai ir beturčiai; bet ypač 
įsivyravę bylos žemesniuose sluoksniuose. Vienas apylinkės teisėjas nusi- 
statė biednuomenės bylas nagrinėti tam tyčia nustatytomis dienomis, kad 
ne taip daug būtų atitraukiami nuo darbo. 

Man kartais tenka praeiti pro Panevėžio Apygardos teismo rūmus; ma- 
tau šiaip jau žmonių būrelius ties jais stovinėjant gatvėje; sykį buvau vidu- 
je, radau minią, užtvenkusią teismo koridorių; stačiai man buvo nesmagu 
kalbėtis su teismo pirmininku: tai buvo katalikai, mano dieceziečiai. Pra- 
verk salės duris, pastebėsi ją pilną besiskersuojančių bylininkų. 

Nesusipratimų, ginčų, vaidų buvo, yra ir bus; todėl bylų, kaipo nesan- 
taikos vaisių, niekad nestigs. Bet svarbu, kad jų būtų kuo mažiausia, kad 
tik tuokart būtų bylinėjamasi, kai teismo nieku būdu nebegalima išvengti, 
o reikalas svarbus, kada to reikalauja sveikas protas, leidžia katalikiška 
sąžinė. 

Gal paklausite, o kada gi esti reikalas kreiptis į teismą? Kada bylinėtis 
galima? Yra tikra, jog katalikas su ramia sąžine gali kelti bylą, kai jam kas 
padarė didelę medžiaginę ar moralinę skriaudą ir kaltininkas apie atlygi- 
nimą nenori nė girdėti. 

Kas nors tave apšmeižė, labai nukentėjai; sumušė, skaudžiai prisiken- 
tėjai; apvogė, turėjai didelį nuostolį; gerokai nedamokėjo pirkdamas, par- 
duodamas nedadavė; paskolinai pinigų, nebenori grąžinti; neleidžia keliu, 
kuriuo turi teisę susisiekti... Tais ir tolygiais atsitikimais gali šauktis teis- 
mo pagalbos, jei taikiu būdu negali susitarti. 

Paveldi kokį turtą; kiti jo paveldėtojai nenori duoti tau priklausomos 
dalies; tu negali be skriaudos sau ir šeimai numoti ranka, tarti: tesižino; 
reikia gintis nuo tų, kurie tave nori skriausti. Kitaip reikalo negalėdamas 
sutvarkyti, turi teisės, net pareigos bylinėtis. 

Uždėtas našlaičių globėju, apsiimsi juos ginti nuo skriaudų, saugoti 
jų nuosavybę... Jei kas nežmoniškai elgtųsi su jais pačiais, savintųsi jų 

turtą, jį eikvotų ir negalėtum jų kitaip apginti, turėtum per teismą atstatyti 
našlaičių teises. 

Savaime kyla klausimas, kada neleistina bylinėtis? Smerktinos smul- 
kios bylos, kurios mažiau vertos, negu kaštuoja, į kurias stumia kerštas, 
noras pastatyti ant savo, daėsti artimui... Deja, tokių bylų pas mus nema- 
ža. Viename dienraštyje skaičiau bylą dėl kopūsto galvos. 

Mergaitė krautuvėje nupirko kopūstą; kai ėmė jį ruošti virimui ir per- 
pjovė pusiau, visas vidus pasirodė supuvęs. Mergaitė kopūstą nunešė at- 
gal ir paprašė pakeisti sveikų; krautuvininkė pareiškė, ji neturinti tokių 
akių, kad galėtų matyti, kas kopūsto viduje; parduotas kopūstas išpuvusiu 
viduriu ne jos kaltė. 

Pirkėja nenusileido; ji su kopūsto galva nuėjo policijon, kuris surašė 
protokolą ir pasiuntė kopūstą miesto gydytojui ištirti, ar toks kopūstas 
tinka žmogaus maistui. Iš gydytojo gautas atsakymas: tokių kopūstų jokiu 
būdu negalima žmogui valgyti. Byla dėl kopūsto galvos atsidūrė Apylin- 
kės teisme. 

Krautuvės savininkė bandė aiškintis, ji nemačiusi, kas yra kopūsto vi- 
duje; tačiau teisėjas pripažino ją kalta ir už kopūstą, nevertą cento, priteisė 
sumokėti 20 litų ar atsėdėti dvi paras arešte. Byla nuėjo aukštesnėn instaci- 
jon, kuri pardavėją išteisino, nes kaip pirkėja, taip ir pardavėja nežinojusi, 
kad kopūstas viduje išpuvęs. 

Panašiais atsitikimais žmonių daugelis ramiai negalvoja, kas daryti, 
o vadovaujasi puikybe, rūstumu. Susierzinimas neleidžia šaltai svarstyti, 
kai kailiukas nevertas išdirbimo; nors kas tai ir mato, tačiau taip aukštai 
statosi, kad bevelija daug ko nustoti, negu artimui dovanoti mažą nuostolį 
ar tariamą garbės įžeidimą. 

Yra žmonių, kurie pridaro visokių negarbingų darbų ir viso to nelaiko 
savęs pažeminimu. Bet lai kas kitas ištars neatsargų žodį ar juokais juos 
užkliudys, neišvengs teismo. Išmintingam žmogui per vieną ausį tai įeitų, 
pro antrą išeitų, ir jo garbė nuo to nenukentėtų; priešingai, dar gal padi- 
dėtų, nes dažnas pagalvotų: tai protingas žmogus. 

Pasitaiko nenuoramų; jie, kaip sakoma, vaikščioja palaidais apivarais, 
kad kas užmintų, kad galėtų prisikabinti. Tokie pasipūtėliai neklauso net 
atsiprašymo, norėdami parodyti, jog su jais reikią skaitytis; ieško šuna- 
dvokačio, pradeda bylą, kurios nesimato galo; ji žemina teismų mėgėją 
visuomenės akyse. 

Kvailas užsispyrimas žmogų apglušina; jis nebesupranta, kad bylinė- 
jimasis dėl niekų yra beprasmiškas, jog, ir išlošęs bylą darosi juokingas, 

kartais įamžinamas. Mūsų laikraščiai savo skiltyse turi skyrių, pavadintą 
„Iš teismo salės“; jame aprašomos būdingesnės bylos, paminint ne tik vie- 
tas, bet ir vardus, kartais net pavardes. 

Kam tat šiauštis? Jei neburbuliuosi kaip kurkis, pasirodysi esąs kil- 
nesnis, o tas, kurs tave neva įžeidė, nustos daugiau negu tu. Taip elgiasi 
rimti žmonės; 0 tuščiagalvis iš šakalio priskaldo vežimą, iš žodžio suraizgo 
pasaką, bėga uždusęs pas advokatą, neša teismui skundą. Ir kas iš to? 

Lig tol tariamo įžeidimo beveik niekas nežinojo; kas buvo privačiai 
žinoma, bus viešai svarstoma; byla plačiai išgarsins tave po žmones; ims 
kalbėti kaip apie vieną, taip ir apie antrą besibylinėjančią pusę nebūtus 
daiktus: vienas kals, kitas zalatys. Taip garbė, norima gelbėti, pasidarys 
kaip skuduras, kurį kiekvienas spardys kojomis. 

Tiesa, esti atsitikimų, kuriuose tenka ginti nuplėšta šlovė, kai labai ga- 
dinamas geras asmens vardas, teršiama viso luomo garbė. Vis dėlto neleis- 
tinos bylos dėl kiekvieno dviprasmiško žodžio. Esti žmonių, kurie neboja 
Dievo įžeidimo, tuo tarpu savęs atžvilgiu yra per daug jautrūs; jie negalį 
leisti, kad juos kas įžeidinėtų?. 


Liguistas pamėgimas bylinėtis kaip siurbėlė čiulpia mūsų materia- 
linius ir moralinius syvus. Tas įprotis pirmiausia gamina daug vargo, ne- 
turto, skurdo... Kartais byla užtrunka kelerius metus, pereina visas instan- 
cijas; išleidžiami nemaži pinigai; ne sykį susidaro taip didelės išlaidos, jog 
bylos laimėjimas tenka laikyti pralaimėjimu. 

Kiti besibylinėjimo nuostoliai dažnai esti kur kas didesni, negu pini- 
gais. Važiuojama į teismus po keletą, keliolika sykių, leidžiamas veltui lai- 
kas; susivėlina laukų darbai, tinkamai neįdirbama žemė, pasėliai nusmel- 
kiami svėrių, javai perauga, dirvoje byra, nupjauti pūna, gyvuliai skursta, 
neprižiūrimas ūkis menkėja, gresia varžytinės. 

Stinga litų, skolinamasi didelėmis palūkanomis, visas pienas statomas 
grietinės nugriebimo punktan, paskutinis bekonas išvežamas į „Maistą“; 
namuose nelieka pavilgo, drabužiai susidėvi, stogai prakiūra, sienos su- 
krypsta... Dėl to gražiai sakoma: geriau budavotis, negu kad provotis. 

Nėra tiksliai suskaičiuota, kiek mūsų žmonės išleidžia besibylinėdami. 
1938 metams Vyriausybė, iš Valstybės biudžeto Teisingumo ministerijos 

reikalams skyrusi 13 000 000 litų, tikėjosi vien žyminiais ženklais surinkti 
pajamų 1 600 000 litų. Kur dar kitos bylų išlaidos: teismų mokesčiai, slaptas 
patarėjas, prašymų rašytojas, advokatas, liudininkai, kelionės, sugaištas 
laikas... Visa tai neapčiuopiama skaitmenimis. 

Jei žėdna byla tekaštuotų kokius 25 litus, tai per metus susidarytų apie 
pusšešto milijono. Bet žinoma, kad daugeliui bylų tenka išleisti ne dešim- 
timis, o šimtais, kartais ir tūkstančiais. Taip gal išeikvojamos sumos, už 
kurias galėtumėm išpirkti Vilniaus paskolą... 

Medžiaginiais nuostoliais nesibaigia bylų pragaištingumas. Besibyli- 
nėjimas ardo bylininkų sveikatą. Jų ne vienas gyvena nuolatiniame neri- 
mavime, kartais negali ramiai miegoti, nenori valgyti, amžinai susirūpinęs, 
kas dar tektų padaryti, kad byla būtų laimėta; nuolat kankinasi baime pra- 
lošti... Visa tai jaudina jį, kaip koks drugys kartkartėmis sukrečia. 

Pats stojimas teisme akis akin su priešu bylininkus smarkiai supurto; 
širdis dreba kaip epušės lapas. Viena pusė pralaimi; kiek vėl sielvartų, ai- 
manavimų. Visa tai ėda sveikatą, nelyginant vėžys. Teisingai yra pasakęs 
vienas advokatas: dažnas besibylinėjimas esąs lėtas ir laisvas žengimas 
į karstą, ilgai trunkąs savęs žudymas. Nieko nebesakysiu apie muštynes, 
sužeidimus, įvykstančius dėl teismų. 

Ypač kalėjimas naikina sveikatą. Pas mus baudžiamųjų bylų daugiau 
negu civilinių; tad visai nenuostabu, kad nubaustųjų skaičius yra didelis 
ir vis didėja: 1938 m. pradžioje kalėjimuose buvo likę 3543 vyrai ir 600 
moterų. Tai nemaža parapija. Per metus pasodinta vyrų 11 457, moterų 
2788; paleista iš kalėjimų 11 367 vyrai ir 2741 moteris; 1939 metais kalė- 
jimuose pasiliko 3633 vyrai, 647 moterys, iš viso 4280 kalinių; daugiau 
kaip pernai 137. 

Be to, Juodaičių, Kalnaberžės ir Krakių nepilnamečių nusikaltėlių au- 
klėjimo įstaigose 1938.XII.31 buvo 803 berniukai ir 83 mergaitės, iš viso 
886 auklėtiniai. Ir kalėjimuose lig 17 metų amžiaus kalėjo berniukų 679, 
mergaičių 121; bet pasitaikė kalinių ir po 60 metų - 272 vyrai ir 118 mote- 
rų. Visi kaliniai per metus išsėdėjo 1 429 300 dienų“. Štai kokie šiurpulingi 
skaičiai! Kiek sveikatos nustoja! 

Baisiausios bylų pasėkos žmonių sieloms. Kristus yra nustatęs: „Tai 
mano įsakymas, kad mylėtumėte vienas kitą, kaip aš jus mylėjau“ (Jn. 
15,12). Taigi, visi turime mylėtis kaip broliai ir seserys; o ką besakyt apie 
gimines, kurių gyslose teka tas pats kraujas, apie tos pačios tikybos atsto- 

vus? Genčių apaštalas ragina: „darykime gera visiems, o labiausiai tiems, 
kurie yra iš tikėjimo šeimos“ (Gal. 6,10). 

Ką tat reikia manyti apie jus, krikščionys, kurie dėl menkų niekų tam- 
potės po teismus, kurie dėl bylų ištisais metais nepratariate vieni kitiems 
malonaus žodžio, vieni kitus širdyje niekinate? Kaip atrodo jūsų sielos? 
Koks jų sužalojimas? Ar jūs ne blogiau elgiatės už pagonis? 

Jei atsikeltų iš kapų senovės pagonis, matęs pirmuosius krikščionis, 
kuris nusistebėdamas sakydavo: „Žiūrėkite, kaip jie tarp savęs mylisi“, 
jeigu jis ateitų į mūsų teismus ir pamatytų gausius bylininkus, kvėpuojan- 
čius noru atkeršyti, tai turbūt su dar didesniu nusistebėjimu tartų: kaip jie 
vieni kitų neapkenčia!.. 

Jis traukytų pečiais: kas pasidarė su Kristaus mokiniais! Ar jie be krikš- 
čionys? Gal tai kurios kitos tikybos išpažintojai? Kristaus sekėjų daugy- 
bės buvo viena širdis, viena siela; nebuvo tarp jų stokojančių; jie savuo- 
sius aprūpindavo... Šitie žmonės vieni kitiems pavydi duonos plutos, 
atrodo, pasiryžę nuvilkti paskutinius marškinius, išvaryti pliką iš namų, 
atimti gyvybę... Tai rasi nebe krikščionys, o greičiau brolžudžio Kaino 
giminė! 

Neverti krikščionys! Kasdien ne sykį kalbate „Tėve mūsų, kurs esi dan- 
guje... Atleisk mums mūsų kaltes, kaip ir mes atleidžiame savo kaltinin- | 
kams“. Pagalvokite, ką sakote? Kokį sprendimą patys sau skelbiate? Kai 
nenorite kaltiems dovanoti, prašote Dievą ir jums neatleisti. „Taip, - sako 
Išganytojas, - ir dangiškasis mano Tėvas jums padarys, jei kiekvienas ne- 
atleisite savo broliui iš savo širdies“ (Mt. 18,35). 

Žmogau! Pažiravai vekselį vienam antram šimtukui litų. Kai teko iš- 
pirkti, krapštai pakaušį, vaikščioji kaip žemę pardavęs. Užvesdamas netei- 
singą bylą, išduodi solo [saldo?] vekselį, laiduodamas ne tik laikinais, bet ir 
amžinais savo turtais; jį turėsi kada nors pats apmokėti. Sutvarkyk reikalą, 
kol turi laiko. „Greitai susitaikink su savo priešu, - ragina Kristus, - kol dar 
tebesi su juo kelyje, kad kartais tavo priešas nepaduotų tavęs teisėjui... ir 
kad nebūtum įmestas į kalėjimą“ (Mt. 5,25). 

Laikina bausmė - tai mažmožis, palyginti su tuo, kas laukia tavęs am- 
žinatvėje. Yra paveikslas, vaizduojantis mirštantį bylų mėgėją. Klaikios 
akys išverstos, veidas perimtas baimės šiurpu, visas kūnas raitosi kaip 
primintas žaltys: norėtų pasprukti; dreba, nes turi stoti baisiame teisme, 
kur bus reikalas nebe su žmonėmis, o su angelais ir Viešpačiu. 

Dievo „Sūnus ateis savo Tėvo garbėje su savo angelais ir tuomet jis at- 
silygins kiekvienam, žiūrėdamas jo darbų“ (Mt. 16,27). Dieviškasis teisėjas 

išdės kaip ant delno tavo bylas, apsvarstys visas skriaudas, papirkimus, 
neteisingus liudijimus, kreivas priesaikas, parodys tau visas suktas tavo 
priemones... 

Paklaus tave, dėl ko nepasiklausei savo dvasios tėvo? Kam pykčiu mai- 
tinai save ir kitus? Kaip drįsai eikvoti svetimą turtą ir savuosius palikti be 
cento? Suprasi tada visą bylų blogumą, pats prisipažinsi nedorai daręs, 
besivalkiodamas po teismus dėl duonos kepalo, nudėvėtos milinės, išga- 
nyto dirvono, linų markos... 

„Kokia nauda būtų žmogui, - klausia Išganytojas, - jei jis laimėtų visą 
pasaulį, o pats save prapuldytų“ (Lk. 9,25). „Ką žmogus duos savo sielai 
atvaduoti“ (Mt. 16,26). Ką tau dabar bepadės, katalike, nors ir visas bylas 
būtum išlošęs, kad paskutinė bus pralošta ir tai be apeliacijos? Išgirsi šiuos 
Kristaus žodžius: „Eik šalin nuo manęs, prakeiktasis!..“ 


Mylimieji dieceziečiai! Bylininkams jau pasakiau daug karčios tiesos. 
Dabar kreipiuos į jus, brangieji, kurie dar nesate turėję bylų, gal net ne- 
buvote teisme. Nuoširdžiai linkiu vengti jų ir ateityje. Tuo tikslu noriu 
duoti keletą patarimų, kaip turite toliau elgtis, jei pasitaikytų didesnių 
nesusipratimų. 

Įvykus ginčui, pasistenk, kiek galėdamas, apsieiti be teismo. Pasikal- 
bėk žmoniškai su priešu; jis nėra toks blogas, kaip išsyk atrodo; tai toks 
pat žmogus, kaip ir tu; jis šiandien apsiriko, tu rytoj gali tokius niekus 
padaryti. Juk nebūtų malonu, jei kitas tave skųstų teismui. Pasikalbėk, 
išsiaiškink. 

Jei pačiam būtų sunku, pamėgink taikintis per tarpininkus, mylinčius 
taiką, teisingumą. Pasakyk tą reikalą savo klebonui ir paprašyk jį patarpi- 
ninkauti. Jeigu taip nepavyktų susitaikinti, tai pavesk bylą Trečiųjų teis- 
mui; jis tą ginčą išspręs vietoje, nereikės kreiptis į valstybės teismus su 
visomis jų instancijomis. 

Pagaliau, jei visi tie bandymai nueitų niekais, apsvarstyk Viešpaties 
akivaizdoje, ar dalykas yra tiek svarbus, kad galima ir reikia kelti bylą. 
Jei tau protas ir sąžinė leis bylinėtis, daryk tai be pykčio, be keršto, ieš- 
kodamas vien teisybės, taikos. „Palaiminti taikieji, nes juos vadins Dievo 
vaikais“ (Mt. 5,9). Amen. 


Panevėžys, 1940.1.2 

29. 


ZARASŲ PARAPIJIEČIAMS 


Jau tris kartus vizitavau jūsų parapiją. Sutikdavote mane su ištiestomis 
rankomis: valdininkai toli už miesto, inteligentai priemiestyje, kiti para- 
pijiečiai prie šventoriaus, choras bažnyčioje griausmingu „Ecce sacerdos 
magnus...“ Paskutiniu atveju A.G.kanauninkas savo pranešime tarp kitų 
gražių savumų paminėjo — zarasiečiai esą „ankštame ryšyje su bažnytine 
hierarchija...“ Tikrai, visi drauge meldėmės bažnyčioje, viešėjome kle- 
bonijoje, bendravome mieste. Pašventinau gražią jūsų ligoninę, statomos 

. prieglaudos pamatus... Rodėsi, kad jūsų tarpe vyrauja senovės Jeruzalės 
parapijos santykiai, kai „tikinčiųjų daugybė buvo vienos širdies ir vienos 
sielos“ (Apd. 4,32). 

Bet štai visai netikėtai sudrumsčiama ramybė Zarasų bažnyčioje. Kle- 
bonui nieko nežinant, žemesniųjų tarnautojų ir jų žmonų būrelis per 
lenkišką pamokslą ima giedoti „Dievas mūsų prieglauda...“ ir suardo 
buvusią bažnyčios tvarką. Kun. dekano kalbinamos viršūnės atsisako 
sudrausti triukšmadarius ir pareiškia, esąs patogus laikas panaikinti 
pridedamąsias lenkiškas pamaldas. To turinio vėliau gavau parapijos 
organizuotos visuomenės prašymą, pasirašytą daugiausia valdininkų, 
nepastovių Zarasų gyventojų. Gautas ir antras parapijiečių raštas palikti 
parapijai visas pamaldas, kurias lig to! turėjo. 

Patapęs vyskupu, jūsų bažnyčioje radau pridedamąsias pamaldas pu- 
siau: vieną šventadienį lietuviškas, antrą - lenkiškas; pastarąsias sumaži- 
nau, destis kaip augo parapijoje mūsų kalbos vartojimas. Jums skriaudos 
nebuvo: visas pamaldas įvedžiau lietuviškai, tik pasunkinau kunigams 
darbą, nes turėjo dar patarnauti lenkiškai kalbantiems. Dabar tepalikau 
vieną pamokslą mažai tesuprantantiems ir nemokantiems lietuvių kal- 
bos; tokių dar yra nemaža; jie su ašaromis prašė klebono neatimti jiems 
bent Dievo žodžio. : 

Nuoširdžiai džiaugiuos, kad atstatyta tvarka bažnyčioje. Man ne- 
tektų rašyti šito ne tiek tikybinio, kiek istorinio rašto, jei ne jūsų su- 
sirinkimas, kai kieno triukšmavimas, esą kunigai sulenkinę Lietuvą, 
teatlenkiną dabar; dvasiškija tebepalaikanti bažnyčioje lenkiškumą.... 
Kaltinama net pati krikščionybė. Tai mitinginės kalbos, kuriose ne- 
siskaitoma nei su praeitimi, nei su dabartimi. Todėl Ganytojo parei- 
gos esu verčiamas pastatyti šiuos nesusipratimus istorijos šviesoje. 

Ne priekaištus kam nors darysiu, o paaiškinsiu dažnai painiojamus 
dalykus“. 

Istorija, gyvenimo mokytoja, rodo, kad Lietuvos lenkėjimas - ne krikš- 
čionybės, ne dvasiškijos kaltė, o per mažas mūsų kunigaikščių, didikų, 
bajorų bei šviesuomenės atsparumas svetimoms įtakoms ir jų politinis, 
socialinis, kultūrinis su lenkais suartėjimas, kuriam pradžią padarė Jo- 
gaila; jis, patapdamas lenkų karaliumi, Lietuvos Kunigaikštystę sujungė 
su Lenkų Karalyste; mūsų diduomenei suteikė lenkų bajorų privilegijas; 
siuntė Lietuvon lenkų kariuomenes, jos įgulas įkurdinėjo mūsų pilyse, net 
Vilniaus seniūnu buvo paskyręs lenką; pas mus ėmė rastis lenkų valdinin- 
kų, visokių pareigūnų, amatininkų ir kolonistų... Taip lenkų kalba pradėjo 
leisti šaknis mūsų šalyje. 

Kelių amžių laikotarpyje dėl bendradarbiavimo su lenkais mūsų di- 
dikai, bajorai ir inteligentai sulenkėjo ir lenkino kitus. Lietuvių kalba 
ilgainiui buvo išguita iš dvarų ir miestų šiaudinėn pastogėn, vietomis 
lenkiškumas pasiekė ir kaimo bakūžes. Tačiau liaudis išsaugojo nuosta- 
biai gražią mūsų kalbą, gerus tautos būdo bruožus, būdingą mums meną; 
bet be susipratusios šviesuomenės nesukūrė tautinės kultūros. Įsikūrusi 
Vilniuje vadinamoji Edukacinė komisija kultūrino kraštą; bet ji galutinai 
sulenkino Lietuvos mokyklas. Plito lenkiškos knygos; beveik visi oficia- 
lieji raštai buvo rašomi lenkiškai; tik Bažnyčia ilgai vartojo dokumentuose 
lotynų kalbą. 

Priėmus krikščionybę, pirmieji dvasininkai buvo lenkai, čekai ir vo- 
kiečiai; jų kai kurie mokėjo lietuviškai. Pamažėli radosi lietuvių dvasi- 
ninkų. Bet lenkėjant didikams, bajorams ir miestelėnams, kunigai būtų 
buvę antžmogiai, jei nebūtų pasidavę bendrai krypčiai, juoba kad ir jie 
beveik išimtinai buvo kilę iš aukštesnių, jau lenkėjančių luomų. Tačiau ir 
teikė lietuvių kalba, lietuviškai buvo kalbami poteriai, lietuviškos gieda- 
mos giesmės, lietuviškai sakomi pamokslai. Ypač Dievo Žodžio skelbimo 
Bažnyčia stropiai žiūrėjo: buvo senas jos nuostatas Evangeliją skelbti žmo- 
nėms suprantama kalba. 

Popiežiaus vizitatorius Komulejus buvo davęs įsakymą Vilniaus semi- 
narijon tepriimti lietuvius jaunikaičius, kurie išėję mokslus būtų naudingi 


d A.Šapoka, Lietuvos istorija, Kaunas, 1936; Prof. St. Yla, Krikščionybė ir kultūrinė lenkų 
invazija Lietuvoje, Krikščionybė Lietuvoje, Kaunas, 1938; Vilniaus vyskupijos lietuvių-katalikų 
būtis, Kunigų memorialas, Tilžė, 1913. 

Lietuvos kaip Bažnyčiai, taip ir valstybei. Kai kurie vyskupai nepaprastai 
rūpinosi Lietuvos reikalais. Pav., pirmasis Žemaičių, vėliau ketvirtasis Vil- 
niaus vyskupas Motiejus buvo karštas patriotas, tėvynės savarankiškumo 
ir jos teisių gynėjas; tarp ko kita, jis įsakė savo kunigams išmokti lietuvių 
kalbą. Būdavo vyskupų, prelatų ir šiaip jau dvasiškių, palankių lenkybei; 
tačiau jie be atodairos neplatino lenkiškumo bent bažnyčiose. 

Kunigai, laikydamiesi Bažnyčios nuostatų, taikėsi prie vartojamos 
žmonių kalbos. Lenkiškas pamaldas įvesdinėjo tose bažnyčiose, kur, ben- 
droms krašto sąlygoms veikiant, atsirasdavo daugiau lenkiškai kalbančių 
parapijiečių. Žinoma, pasitaikydavo šališkumų, pataikavimų lenkuojan- 
tiems; tai dažnesnis reiškinys buvo Vilniaus vyskupijoje, kurios pusė, bū- 
tent Palenkė, buvo beveik vien lenkų gyvenama. Sulenkėjo ir Zarasų para- 
pija, lig 1849 m. priklausiusi Vilniaus vyskupams, apdovanota Jono, kurs 
buvo kilęs iš Lietuvos kunigaikščių; jis nutarė, kad Evangelija parapijos 
mokyklose būtų aiškinama lenkiškai ir lietuviškai. 

Reikia priminti, jog karaliai, didikai - bažnyčių steigėjai ir aprūpintojai 
pagal anų laikų papročius turėjo patronato teises; jie kartais brukdavo sau 
patinkamus dvasininkus iš Lenkijos; proteguojami atėjūnai jautėsi nedaug 
tepriklausomi nuo vietos vyskupų, kurie ne visuomet galėjo taip elgtis, 
kaip to reikalavo Lietuvos Bažnyčios sąlygos. Ir kunigai, būdami priklau- 
somi nuo bajorijos, negalėjo nepasiduoti bendrai srovei; tačiau jie, kiek kas 
sugebėjo, taikėsi prie liaudies kalbos. Kai kuriuose Vilniaus vyskupijos 
sinoduose ir vyskupų ganytojiškuose raštuose randame pabrėžtą reikalą 
mokyti žmones tikėjimo tiesų lietuviškai. 

Greta pradedamųjų pamaldų lietuvių kalba imta spausdinti lietuviš- 
kų raštų: katekizmą, sakymo punktų, maldaknygių, tikybinių knygelių... 
Išvardysiu didelio patrioto vyskupo Merkelio Giedraičio bendradarbio ka- 
nauninko Daukšos Postilę, t.y. lietuviškus pamokslus; jiem autorius parašė 
lenkišką prakalbą, kurioje vaizdžiai ragina skaitytojus neišsižadėti gimto- 
sios lietuvių kalbos; joje rašo: Kas gi būtų, jei kaip lakštingala norėtų suokti 
varnas, 0 kaip varnas kranksėti lakštingala? Toks mišinys pasidaro žmonių 
tarpe, kai viena tauta kitos kalbą taip pamėgsta, lyg kad būtų kito krašto 
žmonės, o pamiršta savąją, kuria kad kalbėtų nori Dievas ir prigimtis... 

Vyskupas Valančiauskas rašė lietuviškas knygas, o kasdieniame gyve- 
nime kalbėjo lenkiškai; jis klierikams prieš įsišventinant patardavo suba- 
jorinti pavardes: „Ojczenko! — sakydavo, - pakeisk pavardę, nes neturėsi 
dvarininkams įtakos“. Pirmas to patarimo nepaklausė seminarijos auklė- 
tinis, vėliau buvęs Zarasų klebonas ir dekanas, atsakydamas: „Pasterzu! 

Butkis gimiau, Butkis ir mirsiu“. Prelatas Dambrauskas dviem lenkiškom 
brošiūrom bandė jaunai bajorų kartai įkvėpti meilę Lietuvos ir jos kalbos. 
Maironis yra parašęs Birutės poemą lenkų kalba, masindamas sulenkėju- 
sius inteligentus lietuvių pusėn. 


**+3 


Šitaip vystėsi kalbų santykis Lietuvoje ir jos bažnyčiose. Niekas čia ne- 
kaltas; tai istorinė klaida — pavėluotai priimta krikščionybė, kada politinės 
sąlygos mus vertė dėtis su lenkais. O ką keli amžiai padarė, to negalima 
panaikinti vienu mostu. Ir jūs negalite iš vyskupo, kunigų daugiau rei- 
kalauti, negu iš pačių savęs. Dar turime tikrų ar tariamų patriotų, kurie 
svetimtaučių žmonų neišmokė lietuvių kalbos, kurie šeimose kalbasi nelie- 
tuviškai, kurie savo vaikus tebeleidžia į svetimas mokyklas; o norėtumėt, 
kad bažnyčioje nė Kristaus Evangelija nebūtų aiškinama lenkiškai. 

Mūsų Vyriausybė pasirašė mažumų deklaraciją, palaiko lenkiškas mo- 
kyklas; Vilniaus radijas vartoja lenkų kalbą; su Apaštalų Sostu sudarytas 
Konkordatas; jis vyskupui deda pareigą rūpintis, kad visiems tikintiesiems 
dvasinis patarnavimas būtų teikiamas jų gimtąja kalba, einant Bažnyčios 
taisyklėmis. Tuo tarpu zarasiečiai, beveik išimtinai valdininkai, kuriems 
privaloma įstatymų priežiūra, iš dvasiškijos laukia jų nesilaikymo. 

Manęs niekas neturi teisės įtarti patriotizmo stoka. Pasak šv. Povilo: 
„Jei norėčiau girtis, aš nebūčiau neprotingas, nes sakyčiau tiesą“ (II Kor. 
12,6). Mano „Vadovas sakyklai“ nuo 1911 m. skamba bažnyčiose; lietuviški 
mano vadovėliai per 25 metus vartojami mūsų mokyklose; mano „Tikybos 
pirmamokslis“ daugiausia paplitusi knygelė Lietuvoje. O randasi manan- 
čių, kad man lietuvių kalbos reikalas mažiau rūpi negu jiems. 

Kilnus jūsų susirūpinimas savo kalbos ugdymu. Kai kultūringomis 
jūsų pastangomis mokyklose, suaugusių kursuose, draugijose... parapi- 
jiečiai bus išmokę pamokslą suprasti lietuviškai, tuokart aš noromis pa- 
naikinsiu tą liekaną, kuri kelia nesusipratimą. Tuo tarpu seku Daukšos 
Postilę: „Kaip tikės į tą, apie kurį negirdėjo? Kaipgi išgirs be skelbėjo?“ 
(Rom. 10,14). Kas daryti, jei nesupranta mokytojo? Pasigailėkime mūsų 
pačių žmonių, nes visi esame viena ne tiktai Kristuje, bet ir tėvynėje. Ne- 
laikykime mažmožiu išganymo sielų, atvaduotų brangiu Kristaus krauju, 
kad nebūtume apkaltinti rūsčiame Dievo teisme... 

Bet žinokite visi, jog dabartinė padėtis negalės trukti be galo. Jūs, ku- 
rie dėl istorinių aplinkybių kalbate svetima kalba, stenkitės veikiau grįžti 

prie savo pranokėjų kalbos, kad kaip yra vienas tikėjimas, ta pati tauta, 
taip būtų viena kalba. Baigiu apaštalo žodžiais: „Kas tik seks tą taisyklę, 
ant jų... tebūnie ramybė ir gailestingumas. Toliau tegul niekas manęs ne- 
vargina... Mūsų Viešpaties Jėzaus Kristaus malonė teesie su jūsų dvasia, 
broliai!“ (Gal. 6,16-18). Amen. 

Panevėžys, 1940.11.29 


30. 


SUBAČIAUS PARAPIJIEČIAMS 


Brangūs subatėnai! Kiek sykių, vizituodamas Subačiaus parapiją, va- 
žiavau pro geležinkelio stotį, gausiais būriais iškilmingai sutikdavote 
mane ir palydėdavote. Kiekvienu atveju prašėte toje vietoje įsteigti baž- 
nyčią: esą stoties miestelis didėjąs; čion persikėlusios valdinės ir visuome- 
ninės įstaigos; gyventojų skaičius augąs; jie neturį susisiekimo priemonių, 
šventadieniais negalį nueiti parapijos bažnyčion, tolstą nuo tikybos parei- 
gų atlikimo; be to, čia išsišakojusi prekyba; šventomis dienomis iš apylin- 
kės suvažiuoją žmonės apsipirkti, palieką be pamaldų... 

Aš visa širdimi pritariau geriems jūsų norams; žadėjau kuo galėdamas 
padėti; raginau nesitenkinti vien kalbomis, o griebtis darbo... 1934 metais 
padavėte man prašymą su daugeliu parašų; jame dejavote dėl nenormalios 
padėties stoties miestelyje, kad, išsiplėtus jame gyvenimui, nėra Dievo 
namų... Netrukęs pasistengiau, kad būtų išrinktas komitetas, kurs rūpin- 
tųsi būsimos bažnyčios klausimais. 

Tuo tarpu mėginau ganytojavimui panaudoti esančią netoli miestelio 
Stračnių koplyčią; dėl jos mažumo pasirodė beveik visiškas negalimumas, 
blogam orui pasitaikius ar žiemos šalčiuose. Susitarta su vietos pradžios 
mokyklos vadovybe, imta sekmadieniais klasėje laikyti pamaldas. Bet ir 
tai buvo tik bandymas kaip nors palengvinti miestelėnams tikybines prie- 
dermes. Reikalas žymiai pasistūmėjo pirmyn, kai ilgametis jūsų klebonas 
Pranciškus Kazlauskas mirdamas paliko dešimtį tūkstančių litų stoties 
bažnyčiai statyti. 

Buvo nupirktas žemės sklypas, paskirtas atskiras kunigas pradėti sta- 
tybą ir šių metų pavasarį turėjau garbę pašventinti naujos bažnyčios pa- 
matus. Nesitikėjau, kad taip greitai bus baigti seniai laukti Dievo namai, 
kurių šiandien įvyko pašventinimas. Kiek pradžia buvo lėta, tiek greita pa- 
baiga. Tai didelė Visagalio palaima a.a. kun. Pranciškaus palikimui, mano 

žygiams; bet ir nepaprastas jūsų dvasios vadovo kun. Povilo Mikolajūno 
nuopelnas bei jūsų pačių pasiryžimas turėti arti bažnyčią. 

Nuoširdžiai sveikinu visus, kuo nors prisidėjusius prie jos pastatymo. 
Ta proga primenu, jog sukurtoji bažnyčia bus tik priemonė dvasinei šven- 
tovei stiprinti jūsų širdyse. Tikroji Bažnyčia esate jūs patys. Klausykite 
apaštalo šv. Povilo žodžių: „Ar nežinote, kad jūs esate Dievo Bažnyčia ir 
Dievo Dvasia gyvena jumyse? Jei kas subjaurina Dievo Bažnyčią, tą Dievas 
sunaikins. Nes Dievo Bažnyčia šventa. Tai esate jūs“ (I Kor. 3,16-17). 

Medinė ar mūrinė bažnyčia yra tikybinio gyvenimo židinys. Bet al- 
toriaus, klausyklos, sakyklos bent šiandien nebeužtenka tikybai gaivinti. 
Mūsų žmonių tikėjimas yra sukrėstas; jame atsirado plyšių, kurie didinami 
dabarties atmosferos; užtaisyti reikia įtrūkimus ir pamatus stiprinti, kad 
nesubyrėtų visas dvasios rūmas. Tai ne vien kunigo darbas, bet ir kiekvie- 
no kataliko. 

Mes gerai suprantame, jog be jūsų pasiaukojimo Bažnyčia savo pozi- 
cijų neišlaikys; jos bus kaskart labiau trupinamos prieš jas besitelkiančių 
jėgų. Katalikai turite padaryti sau rimtas išvadas, jei nenorite susilaukti kitų 
šalių tikinčiųjų likimo. Parapijiečiams reikia vadovavimo; parapijos dva- 
sios vadovas yra kunigas, kurs dabar beveik išimtinai teveiks bažnyčioje. 

Todėl jis reikalingas parapijoje pasauliečių padėjėjų; negali pats vienas 
kunigas susiartinti su kokiais dviem tūkstančiais parapijiečių, jų kiekvie- 
ną pažinti, jį aplankyti, perspėti... Tai tegalima įvykdyti per bendra- 
darbius. Reikia sudaryti parapijos branduolį; per jį klebonas sužinos 
parapijiečių dvasios reikalus, duos nurodymų, padalys darbą, pats pa- 
silikdamas prie vairo. 

„Visa tai gražu“, - pasakys ne vienas, - bet mes neturime tokių žmo- 
nių“. Tiesa, jų dabar nėra; jei būtų jų buvę, tai mes jaustumės stipresni ka- 
talikiškame krašte. Vokiečiai per pasaulinį karą šaipydavosi, kaip esą mes 
galį svajoti apie nepriklausomybę, neturėdami šviesuomenės, valdininkų, 
pav., geležinkeliečių. O vis dėlto jų atsirado. Taip pat norėdami užtikrinti 
sau sąžinės laisvę, kurią mums laiduoja Konstitucija, turime susirasti žmo- 
nių, kurie atremtų antitikybinę propagandą. 

Pasaulionių apaštalų teks parengti bažnyčioje; apaštališkąją dvasią rei- 
kės jiems įkvėpti mokymu sakykloje, klausykloje, ypač bažnytinėse broli- 
jose; jų nariai turėsite darbuotis, kad pasyvius katalikus, labiausia vyrus, 
padarytumėte veiklius žmones. Suburkime susipratusius, darbščius, karš- 
tus, drausmingus katalikus, galėsime įtakos daryti atskiriems asmenims 
ir šeimoms. 

Šiandieną kiekviena motina turi būti savo vaikų apaštalė.Tu žodžiais 
ir darbais rodyk jiems gyvą savo tikėjimą, skelbk jiems Kristų, kurs labai 
mylėjo nekaltus vaikelius, kurs dėl visų žmonių išganymo mirė ant kry- 
žiaus, kurs savo mirtimi atidarė dangaus karalystės vartus, kurs pasaulio 
gale ateis žmonių teisti, kurs už gerus darbus teiks amžiną laimę, už piktus 
pasmerks pragaran... Ko pati negalėsi beišmokyti, tai papildys kunigas 
katekizacijoje, kurion juos rūpestingai siųsi. 

Tėve! Būk savo namų angelas sargas. Žiūrėk, kad tavo pastogėje vyrau- 
tų katalikiški papročiai: visi kalbėtų kasdienius poterius, prieš valgį - po 
valgio bent žegnotųsi, laikytų pasninkus, vertintų blaivybę, brangintų 
skaistybę, šventėmis lankytų bažnyčią, dalyvautų Mišiose, klausytų Die- 
vo Žodžio, eitų šv. Sakramentų, šiokiadieniais visi dirbtų savo kasdienius 
darbus pagal savo pašaukimą, kaip apaštalas įspėja: „Kas nenori dirbti, 
tegul ir nevalgo“ (Tes. 3,10). 

Bažnytinių brolijų nariai! Skleiskite aplink save meilę, sekdami pavyz- 
džiu šv. Pranciškaus, kurio vardu pašventinta šita bažnyčia. Užuojauta 
geriausia priemonė apaštalauti: širdis pavergia širdį. Linksmas Asyžiečio 
elgetavimas teparagina jus apeiti visus, kurie gali bent kiek aukoti netur- 
tingesniems už save. Alkanus valgydinkite, nuplyšusius pas save priglaus- 
kite, ligonius lankykite... Pradėkite nuo daugiausia stokojančių. 

Vargingiausi tie, kurie tolsta nuo tikybos, kuriems leidžiasi tiesos sau- 
lė. Apšvieskite „sėdinčius tamsybėje ir mirties ūksmėje“ (Lk. 1,79). Ne- 
mokančius pamokykite, abejojantiems patarkite, nuliūdusius paguoskite, 
pikta darančius sudrauskite... Sielokitės girtuokliais, mušeikomis, ištvir- 
kėliais... Išdykėliams paveikti jūs rasite būdų, apie kuriuos ganytojas nė 
nesapnavo. 

Šitaip išvien darbuojantis parapijiečiams su savo klebonu, neskurs 
dvasinė Bažnyčia, kuri turi klestėti kiekvieno tikinčiojo sąžinėje; grįš pir- 
mųjų krikščionybės amžių santykiai, kada tikintieji „laikėsi apaštalų moks- 
lo, bendro duonos laužymo ir maldų... pasilikdavo vienširdžiai šventyklo- 
je, garbino Dievą ir turėjo malonės pas visus žmones“ (Apd. 2,42.46—47). 


**+33+ 


Bendromis pastangomis pasistatėte medinę šventyklą. Dar daug ko 
jai stinga. Jūsų kunigas tebėra įnamis. Lauksiu, kada pamažėli suremsite 
kleboniją ir kitus parapijai reikalingus trobesius. Tikėsiu, jog neįvyks Su- 
bačiaus stoties miestelyje priežodis: „Arti bažnyčia, toli Dievas“. 

Kad šitai neatsitiktų, spieskitės aplink savo kunigą, kaip bitės apie 
bitinėlį. Visi rūpinkitės naujo krikščioniškos kultūros centro palaikymu. 
Kiekvienas parapijietis laikykite parapijos dalykus savo reikalu. Telaimina 
jus Visagalis Dievas Tėvas, ir Sūnus, ir Šventoji Dvasia. Amen. 


Panevėžys, 1940.X.5 


31. 
M VySKUPO VIZITACIJA 

Žmonijos Išvaduotojas trejus metus keliavo per Šv. Žemę ir rodė žmo- 
nėms išganymo kelius. Tą patį tikslą Išganytojas nurodė apaštalams, jiems 
įsakęs: „Eidami į visą pasaulį, skelbkite Evangeliją visam sutvėrimui. Kas 
tikės ir bus pakrikštytas, tas bus išganytas; o kas netikės, bus pasmerktas“ 
(Mk. 16,15-16). Jie išsiskirstė į visas šalis ir skelbė išganymo mokslą, teikė 
šv. Sakramentus, platino krikščionybę. 

Kaip apaštalus Kristus, taip siunčia jojo vietininkas — popiežius, apaš- 
talų įpėdinis - vyskupus skelbti Evangelijos žmonėms: „Eikite tat ir mo- 
kykite visas tautas laikyti visa, ką tik esu jums įsakęs“ (Mt. 28,19-20). A.a. 
Šv. Tėvas Pijus XI prieš puspenkiolika metų atsiuntė mane į Panevėžį. Baž- 
nyčios įstatymai liepia vyskupams kasmet vizituoti savo vyskupiją, bent 
per penkerius metus aplankyti visas parapijas. 

Vizitacijos tikslas - išlaikyti tikybos grynumą; naikinti klaidas; ugdyti 
gerus papročius, slopinti blogus; skiepyti skaistybę; palaikyti blaivybę; pa- 
Žodis, laikomos pamaldos, teikiami šv. Sakramentai; priaugančiai kartai 
suteikti sutvirtinimą; pagaliau su gyvais pasimelsti už mirusius... 

Penkiolikti metai vizituoju savo vyskupiją; visas parapijas aplankiau 
beveik tris kartus. Pakeliui pastatote gražių vartų su reikšmingais parašais; 
lydimais raitelių ir dviratininkų dideliais būriais ir organizuotai sutinkate 
mane su švęstu vandeniu, duona, druska, nuoširdžiomis prakalbomis, 
barstomomis gėlėmis; bažnyčias išpuošiate žalumynais... Iškilmingai pa- 
lydite išvykstant. Visa tai gražu. 

Bet žolynai nuvys, įrašai nubluks; kalbos nuaidės... O man norėtųsi, 
kad jūsų sąžinė, pašlakstyta švęstu vandeniu, būtų skaisti, žydėtų kilnių 
minčių žiedais, pasipuoštų gerų darbų vainikais, brandintų dorybių vai- 
sius; aš bevelyčiau jūsų širdis matyti negendant, kaip pabarstytas druska; 

mano troškimas sutinkančius mane su duona maitinti dangaus maistu, 
kad amžinai gyventumėt. 

Iškilmės man daugiau sunkumas, negu malonumas. Aš kartais bijau, 
kad pagal sutikimus ir palydėjimus neimčiau spręsti apie parapijos dvasią, 
kad nepradėčiau žiūrėti vien į tai, kaip mane priimate, kad neužmerkčiau 
akių ir nebematyčiau, kaip tikite, kaip vykdote Dievo įsakymus, kaip ei- 
nate šv. Sakramentų, kaip meldžiatės. 

Ne tiek jaučiu malonumo dėl to, kaip mane vizitacijos proga pagerbia- 
te, kiek turiu neramumo, kaip elgiatės kasdieniame gyvenime. Iš blogų 
žmonių rodomos man pagarbos turiu ne tik džiaugsmo, bet ir skausmo, 
nes jie nebrangina to mokslo, kurį vizituodamas skelbiu. Gerųjų pagerbi- 
mo nei trokštu, nei jo neatmetu. Nesu tam priešingas, nes mokotės gerbti 
Bažnyčios atstovą ir pareigas, kurias einu. 

Reiškiamos pagarbos neskiriu savam asmeniui, o ją nukreipiu į Dievą, 
su psalmininku šnabždėdamas: „Ne mums, Viešpatie, ne mums, bet savo 
vardui duok garbę“ (113,9). Ne sau gyvename ir darbuojamės. Tarp jūsų 
ir manęs yra toks skirtumas: jūs beveik tik už save pačius ir už artimes- 
nę aplinkumą teatsakysite; aš gi už save ir už 400 000 dieceziečių. Vargu 
ką tinkamesnio dabar galiu padaryti, kaip jums priminti savas bei jūsų 
pareigas. 

Sekdamas himnu, kuriuo chorai sutinka vyskupą, žengiantį bažny- 
čion, paaiškinsiu, kodėl jis taip garbinamas: „Ecce sacerdos magnus“ - Štai 
didysai kunigas, kurs savo laiku patiko Dievui. Todėl Viešpats, jį prisaikdi- 
nęs, išugdė jo įtaką savo žmonėms; davė jam galios laiminti visas tautas ir 
savo testamentą jam uždėjo ant galvos. Garbė Tėvui, ir Sūnui, ir Šventajai 
Dvasiai... 

Pirmiausia rašysiu apie vyskupo pareigų reikšmę, kad mano širdis 
giliau smigtų į jūsų širdis ir geriau galėčiau ugdyti jūsų išganymo reikalą. 
Brangūs dieceziečiai! Šiandien jei išgirstumėt Viešpaties balsą, nekietinkite 
savo širdžių (Ps. 94,8). Aš einu pasiuntinio pareigas Kristaus vietoje, lyg 
kad Dievas ragintų, nes visur aš maldauju Kristaus vardu: susitaikinkite 
su Dievu. 


Nuo senovės karaliai ir didieji kunigaikščiai buvo vainikuojami; jiems 
ant galvos dedamos brangios karūnos; jos esti papuoštos karališkos galios 
ženklais — rageliais; į rankas jiems įduodamas skeptras - tai yra valdovo 


GANYTOJIŠKI LAIŠKAI 561 


lazda, vyriausios valdžios išraiška. Tuos simbolius karaliai ir kunigaikš- 
čiai vartoja tam tikrais iškilmingais atvejais, ypač soste. Matote šitai bent 
paveiksluose. Taip pat daroma ir su vyskupais: jie turi mitrą, pastoralą ir 
sostą. 

Kai vyriausias žydų tautos vadas Mozė, gavęs iš Dievo įsakymus, žen- 
gė nuo Sinajaus kalno, buvo tartum raguotas; iš jo kaktos švietė spinduliai, 
tarsi du ragai; Izraelio vaikai, matydami spindintį Mozės veidą, bijojo prie 
jo prisiartinti (Iš. 34,29-35). Jie maldavo: Tu mums įsakyk, klausysime... 
Konsekruojamam vyskupui ant galvos uždedama blizganti mitra - karūna 
su dviem ragais, kad būtų „baisus“ Dievo įsakymų ir tiesos priešams. 

Po kiek laiko prieš Mozę ir jo brolį Aroną, vyriausį kunigą, ėmė mur- 
mėti kai kurie izraelitai: visi žmonės yra lygūs; kam jūs dedatės vyresniais? 
Mozė paėmė po lazdą nuo padermių kunigaikščių ir Arono; pastatė jas 
šventnamyje. Arono lazda pražydo. Visi nustebo, nusiramino ir klausė 
savo dvasios vado (Sk. 16 ir 17). Švenčiamam vyskupui įduodama emali- 
jomis žydinti lazda neklaužadoms sudrausti... 

Taip jis, apvainikuotas mitra, su lazda rankoje sodinamas sostan, pasi- 
daro sacerdos magnus - didysis kunigas, Bažnyčios kunigaikštis; vysku- 
pas nuo to laiko ypatingai pamėgstamas Dievo. Kristaus jam pavedamos 
atsakingos pareigos: žiūrėti paties savęs ir viso būrio, kuriam Šventoji Dva- 
sia pastatė jį valdyti Dievo Bažnyčios, kurią jis yra įgijęs savo krauju (Apd. 
20,28), mirdamas ant kryžiaus. 

Senovėje reikėjo gelbėti Egipto gyventojus nuo bado mirties. Tam rei- 
kalui karalius išrinko Juozapą; pavadino jį gyvybės palaikytoju; ant kaklo 
užkabino jam aukso grandinę; užmovė ant rankos žiedą; pasodino į kara- 
lišką vežimą; įsakė jam apvažiuoti visas valstybės sritis; žmonėms liepė 
prieš jį klauptis, nes jis esąs karaliaus vietininkas, o tiems, kurie šaukėsi 
pagalbos, karalius atsakydavo: Eikite pas Juozapą ir, ką tik jums įsakys, 
darykite (Pr. 41,55). 

Už kūno badą skaudesnis yra sielos alkis. Karaliaus Kristaus pastato- 
mas vyskupas žmonėms gelbėti nuo dvasios merdėjimo. Jis užmautu ant 
dešinės žiedu sužieduojamas su vyskupija; priesaika surišamas su diece- 
ziečiais; uždedama jam ant kaklo grandinė su kryžiumi. Taip jis pasidaro 
Kristaus pavaduotojas, dvasios gyvybės palaikytojas. Vyskupo reikšmė 
išauga žmonėms. Vyskupas važinėja po savo vyskupiją. Viešpats siunčia 
dieceziečius: Eikite pas vyskupą ir ką tik jums įsakys, darykite. 

Viešpats duoda jam galios laiminti visas tautas. Pakonsekruotas vys- 
kupas, vedamas per bažnyčią, pirmą sykį kryžiaus ženklu laimina žmones, 

o sugrįžęs prie altoriaus gieda: „Tebūnie pagarbintas Viešpaties vardas... 
Mūsų pagalba Viešpaties vardo... Telaimina jus Visagalis Dievas, Tėvas, 
ir Sūnus, ir Šventoji Dvasia“. Nuo tos valandos jis laimina tikinčiuosius 
kur tik sutikdamas, pasisveikindamas ir atsisveikindamas. Visi klaupiasi 
jo laiminami. 

Atvykęs į parapiją ypatingu būdu laimina vaikus; teikia jiems Sutvir- 
tinimo sakramentą; patepa jų kaktas šv. Aliejum, sakydamas kiekvienam: 
„Ženklinu tave kryžiaus ženklu ir tvirtinu tave išganymo chrizma. Vardan 
Tėvo, ir Sūnaus, ir Šv. Dvasios“ . Sutvirtina jūsų vaikus, kad jie augtų ir 
stiprėtų dvasia (Lk. 1,80), kaip augo Jėzus „išmintimi, metais ir malone pas 
Dievą ir žmones“ (Lk. 2,52). 

Kasmet Didįjį ketvirtadienį vyskupas su 12 kunigų, lyg pavaduodamas 
Kristų su apaštalais, šventina šv. Aliejus krikštui, sutvirtinimui, paskuti- 
niam patepimui ir kunigystei teikti; juos išsiuntinėja visoms parapijoms. 
Kur tik krikštijamas kūdikis, tepamas aliejais, vyskupo pašvęstaisiais; 
kam suteikiamas paskutinis patepimas, tas gelbimas ligonių aliejumi, kad 
būtų jam atleista kuo tik nusidėjo regėjimu, girdėjimu, kalba, ragavimu, 
palytėjimu... 

Ne viską gali vyskupas asmeniškai pats atlikti; daugelyje patarnavimų 
pasivaduoja kunigais. Šventindamas kunigą tepa šv. Aliejais šventinamojo 
rankas ir meldžiasi: „Viešpatie, teikis pakonsekruoti ir pašventinti šitas 
rankas, kad, ką tik jos palaimins, būtų palaiminta, ir ką tiktai pakonse- 
kruos, būtų pakonsekruota mūsų Viešpaties Jėzaus Kristaus vardu“. 

Taip tat be vyskupo tarpininkavimo neatliekamas nė mažiausias pa- 
tarnavimas nė vienoje vyskupijos bažnyčioje. Vyskupas yra visų laimini- 
mų, pašventimų, visų Dievo malonių perteikėjas, kelių tiesėjas, tiltų sta- 
tytojas tarp dangaus ir žemės. Todėl vyskupas esti vadinamas pontifex. 
Kartais jį sutinkant giedamas himnas: „Sacerdos et pontifex et virtutum 
opifex“ - Tu, tiltų statytojau, dorybių augintojau, gerasis ganytojau, taip 
patikai Viešpačiui... 

Prieš konsekruojant vyskupas klausiamas: Ar nori to, ką žinai iš Šven- 
tojo Rašto, mokyti žodžiais ir pavyzdžiu žmones, kuriems esi švenčiamas? 
Konsekruojamas atsako: „Noriu“. Ar nori Šv. Tėvų padavimus ir Švento 
Apaštalų Sosto nutarimus su pagarba priimti, skelbti ir laikyti?... „Noriu“. 
Konsekratorius patepa šv. Aliejais konsekruojamojo galvą ir meldžia Die- 
vą: Tegul jo kalba ir skelbimas bus ne žmogaus išminties įtikiną žodžiai, 
bet dvasios ir galios pasireiškimas... Tegul jis nevadina geru, kas bloga, ir 
blogu, kas gera... 

Uždedamas jam ant galvos Naujasis Testamentas ir įsakoma: Imk 
Evangeliją; eik ir skelbk pavestiesiems sau žmonėms... 

Kasmet aplankau dvidešimt kelias parapijas; skelbiu jums Evangeliją, 
kaip aiškina ją Šv. Tėvai ir Apaštalų Sostas, prie jos raginu taikyti savo 
gyvenimą. Kas yra gera jūsų elgesyje, tai giriu, kas bloga - peikiu. Netu- 
riu teisės pataikauti jūsų silpnybėms, kad „kartais, kitiems skelbęs, pats 
nepasidaryčiau peiktinas“ (I Kor. 9,27). 

Bent sykį metuose visoms parapijoms siunčiu ganytojišką raštą; jame, 
kaip ir gyvuose žodžiuose, atsiliepia Evangelijos mokslas; atspausdinęs jų 
keletą, keliolika, kelias dešimtis tūkstančių egzempliorių, vizituodamas 
vyskupiją, dalinu sutinkantiems ir palydintiems. Kas antras diecezietis 
turbūt jau turite po vieną mano raštą. Parašiau dar atskiroms parapijoms. 
„Taigi, broliai, tvirtai stovėkite ir laikykite padavimus, kurių išmokote ar 
tai žodžiu, ar mūsų laišku“ (II Tes. 2,15). 

Tačiau dažnas Evangelijos nepaisymas, blogų papročių bujojimas - tai 
mano Kalvarijos kalnas. Man 1926 m. vykstant į Panevėžį vyskupauti, vie- 
nas draugas dovanojo Lietuvos kryžių albumą su įrašu: „Einant į kryžiaus 
kelius...“ Kartais vyskupo mitra dygi kaip erškėčių vainikas; jo lazda sun- 
ki kaip Golgotos kryžius. Ne be prasmės vyskupas ant krūtinės nešioja 
kryžių su relikvijomis: jis yra prisiekęs kankinys. Greta Hosanna ne kartą 
pasigirsta „šalin jį, šalin“ (Jn. 19,15). 

Aš negaliu ramiai žiūrėti į Kryžiaus kelių V ir VI stotis; su padėka 
miniu kiekvieną, kuris, kaip Kirėnietis, padeda man nešti pareigos kryžių, 
kad ištesėčiau lig mirties. Pirmiausia dėkoju broliams kunigams; jūs, bran- 
gieji bendradarbiai, išlaikote pirmus priešų puolimus; aš jus rikiuoju kaip 
karininkus kovai su blogybėmis, pats pakėlęs rankas į dangų meldžiuos it 
Mozė; jums nugalint sakau: „Garbė Tėvui, ir Sūnui, ir Šventajai Dvasiai...“ 
Bet man tirpsta rankos, kartais jos svyra. Palaikykite jas, Aronai ir Hurai! 

Kaip kas galime, dirbame, prakaituojame... Daug kas neatjaučia tos 
mūsų „dienos ir kaitros naštos“ (Mt. 20,12). Todėl Veronikos, nušluos- 
tančios nuo veido prakaitą, mums labai brangios. Išganytojas, palikda- 
mas savąjį atvaizdą šv. Veronikos skarelėje, davė jums, moterys, progra- 
mą - kiekviename vargo prislėgtame jo tarne matyti kenčiantį Kristų ir 
jam patarnauti: alkaną papenėti, nuogą pridengti, benamį priglausti, kalinį 
sušelpti, ligonį lankyti, numirėlį palaidoti... 

Šiandien dvasiškijos per maža tinkamai visiems Bažnyčios reikalams 
atlikti; savo maldose dėkinga širdimi atsimenu visus tuos pasaulionis, 
kurie, kaip apaštalų mokiniai, stengiatės bendradarbiauti su hierarchija, 

tvarkyti visuomenės gyvenimą Kristaus įsakymais. Kai gėris ir blogis veda 
tarp savęs milžinišką kovą, nė vienas sąmoningas katalikas neturi stovėti 
nuošaliai, bet kiekvienas turi daryti ką gali, plėsdamas Dievo karalystę 
žemėje: nemokantį pamokyti, abejojančiam patarti, nuliūdusį paguosti, 
pikta darantį sudrausti... 


„Viešpats man tarė, kaip pranašui Jeremijui: „Visur, kur tave siųsiu, 
tu eisi; ir visa, ką tau liepsiu, kalbėsi... Štai aš dedu savo žodžius į tavo 
burną; štai aš statau tave šiandien ant tautų... kad rautum ir ardytum, 
kad naikintum ir sklaidytum, kad statytum ir veistum... Taigi tu... kal- 
bėk jiems visa, ką aš tau įsakau. Nebijok jų, nes aš padarysiu, kad tu 
neišsigąstum jų veido... Jie kovos prieš tave, bet nenugalės, nes aš esu 
su tavim“ (Jer. 1, 9--14). 

Aš atsimenu tuos Viešpaties žodžius; žinau, kaip turiu elgtis ganomųjų 
atžvilgiu. Aš stengiuos jų laikytis ir darysiu visa, kas man pridera. Nes 
jaučiu atsakomybę už jus visus, kaip blogus, taip gerus; kaip jaunus, taip 
ir senus; kaip šiaip jau žmones, taip ir šviesuomenę; kaip žemai pastaty- 
tus, taip ir aukštai stovinčius; žodžiu sakant, už visą būrį, kurio išganymu 
rūpintis man yra pavesta. 

Pirmiausia turiu įspėti nutolusius nuo Viešpaties valios, apsileidėlius, 
abejučius... Gal kurį laiką ir patogu pagyventi nesivaržant. Bet su Dievu 
nesudūrėt pirštu. Vienas kunigas Panevėžyje laidotuvėse sakė pamoks- 
1ą; taria Evangelijos žodžius: „Budėkite, nes nežinote nei dienos, nei va- 
landos“ (Mt. 25,13) ir staiga krinta negyvas ant duobės krašto. Netikėtai 
kiekvienas galite stoti Dievo teisman ir išgirsti sprendimą: „Nenaudingą 
tarną išmeskite laukan į tamsybes; ten bus verksmo ir dantų griežimo“ 
(Mt. 25,30). 

Tokiai nelaimei išvengti „budėkite ir melskitės, kad neįpultumėt į pa- 
gundą“ (Mk. 14,38). „Budėkite, nes jūsų priešininkas velnias aplink eina, 
kaip kriokiąs liūtas, ieškodamas, ką prarytų; jam priešinkitės tvirti tikė- 
jimu“ (1 Pt. 5,8). Jis nuo žmonijos pradžios suvedžioja žmones. Bet retai 
tepristoja regimame pavidale, kaip kitados prie Kristaus. Bjauria savo iš- 
vaizda tik atbaidytų. Jis gundo slapčia, pakišdamas nedorą mintį, per kitus 
taręs negerą žodį, sužadinęs aistrą. 

Jis nepražudytų tiek sielų, jei nerastų sau ištikimų talkininkų. Saugo- 
kitės blogų žmonių. „Jie saldžiais žodžiais ir prisigerinimais suvedžioja 

nekaltųjų širdis“ (Rom. 16,18). Kur piktas liežuvis nebesiekia, ten mūsų lai- 
kais platinami blogi laikraščiai, negeros knygos, nepadorios iliustracijos... 
Pajuokiamas Kristaus tikėjimas, žeminama katalikiškoji dorovė, švenčiausi 
daiktai kartais niekais verčiami... Ką skaitysi, tai darysi. 

Bevartojant blogus raštus, atsitiks kaip su tuo, kurs ilgesnį laiką valgo 
nesveiką valgį ar alsuoja sugedusiu oru. Supuvusia spauda misdamas, 
dvokiančiais jos garais kvėpuodamas, nustosi sielos sveikatos. Pirmasis 
Lietuvoje 1938 m. nužudytasis nuodingomis dujomis prisipažino, kad pa- 
mėgimas skaityti kriminalinius romanus įkvėpęs jam mintį nugalabyti 
turtingą pirklių šeimą. Dėl to Bažnyčia draudžia tuos dvasios nuodus, kaip 
įsakymai gina vaistinei bet kam duoti aršeniko be gydytojo recepto. 

Dabokite patys save! Žmonių darbai sudaro gero ir pikto mišinį. Kata- 
- likybė žiūri gyveniman su optimizmu. Tačiau neužmerkia savo akių prieš 
pakrikimą. Ji žino, kad, apnikti piktų palinkimų, galite greit nusidėti be 
Dievo pagalbos. Todėl ji ragina: „Melskitės, kad neįpultumėt į pagundą“. 
Kalbėkite kasdienius poterius: rytais maldaukite palaimos dienos dar- 
bams, vakarais melskitės, kad, sveiki gulę, gyvi keltumėt; juk miegas - mir- 
ties brolis. 

Dažnai girdime nusiskundimų - toji ar kita nelaimė slegianti mus. Gal 
nemaža ir ta priežastis, jog kaskart mažiau besimeldžiat. Seniau lankyda- 
vot kryžius net laukuose, maldavote: „Žemei vaisių duoti ir išlaikyti teikis, 
meldžiam Tave, Viešpatie! Nuo perkūno ir audros gelbėk mus, Viešpa- 
tie...“ Namuose buvo giedamos valandos, karunkos, rožančius, stacijos, 
gegužinės pamaldos... Šiandien vietomis bažnyčiose nebėra kas visa tai 
giedotų, tenka samdytis giedorius. 

Nuo seno buvo vartojamas šūkis: „Melskis ir darbuokis“. Greta mal- 
dos turi eiti sąžiningas atlikimas luomo pareigų. Kiekvienas turite kokią 
nors profesiją, privalote prie jos kuo geriausiai prisirengti, vis labiau joje 
išsilavinti, joje kuo daugiausia nudirbti. Viešpaties akyse visi pašaukimai 
yra lygūs: ūkininkas, darbininkas, amatininkas, kunigas... Darbuokimės, 
pasiduodami Apvaizdai, kuri mums tą pareigą skyrė. Per gerą intenciją 
daryti visa didesnei Dievo garbei net ir mažas 4 žygis stiebiasi lig 
dangaus skliautų. 

Šventės tebūna kūnui poilsis, o sielai darbas. Šventadieniais dalyvau- 
kite bažnyčios pamaldose. Visokių yra maldos rūšių. Tiktai šv. Mišios 
griežtai įsakytos klausyti; jos yra „maldų malda“, katalikų pamaldumo 
širdies tvaksėjimas. Ypač Suma yra per Kristų sujungtos parapijos auka 
Dievui; joje turite dalyvauti. Šv. Mišios yra gausiausias nuopelnų šaltinis; 

iš jo galite semtis, kiek kas reikalingas, parsinešti palaimos savaitės dar- 
bams, kad jūsų triūsas virstų rankų malda, jūsų namai būtų Šv. Nazareto 
šeimos trobelė. | 

Kiekvienas katalikas, jei nesti svarbios priežasties sukliudytas, turi šven- 
tadieniais klausyti šv. Mišių, ir tai bažnyčioje, o ne per radiją pasiklausyti. 
Tais atvejais, kai negalite nueiti bažnyčion, galite radijo pagalba tą pusva- 
landį persikelti mintimis bažnyčion, jungtis malda su Mišių dalyviais... 
Gerasis Dievas suteiks jums daugiau malonių, negu tam, kurs bažnyčioje 
nuobodžiauja, žiovauja, dairosi, nesimeldžia... 

Klausykite pamokslų, kurie rodo jums kelią per ašarų pakalnę dangaus 
tėvynėn. Juo labiau žmonės nutolsta nuo tikybos, juo bjauresni darosi jų pa- 
pročiai. Dar pranašas Ozėjas šaukė: „Išgirskite Viešpaties žodį... nes nėra 
šalyje tiesos, nėra gailestingumo ir nėra pažinimo Dievo. Piktžodžiavimai, 
melas, žmogžudystės, vagystės ir svetimoterystės įsigalėjo ir kraujaš eina pas- 
kui kraują. Todėl gedės šalis ir negaluos visi jos gyventojai“ (4,1-3). Niekas 
neišspaudžia tiek ašarų, nepridaro tiek vargo, kiek nedoras gyvenimas. 

Laikykitės Dievo ir Bažnyčios įsakymų. Tai dorovės kodeksas atski- 
riems žmonėms ir visuomenei. Žmonijos kultūra stovi jų sargyboje. Sulau- 
žę Viešpaties įsakymą, skubinkitės išpažinties, kad atgautumėte prarastą 
Dievo malonę. Žmogau, gyvenąs sunkioje nuodėmėje, kad ir ką gera darai, 
lieki be nuopelnų amžinajam gyvenimui; tavo kūnas - tai karstas, kuriame 
palaidota nelaiminga tavo siela, o turėtų būti jos monstrancija. 

Velykinės niekad neapleiskite. Sunku per ištisus metus niekad nenu- 
sidėti Dievui. Atgailos sakramentas — tai sielos mokykla. Negalima geriau 
jai patarnauti, kaip dažniau einant šv. Komunijos. Visi esate girdėję apie 
svetimo kraujo perpylimą ligoniui gelbėti nuo mirties. Ką medicina tik 
dabar aptiko, Bažnyčia seniai praktikuoja: teikia mums Kristaus kraują, 
kurs sergsti mūsų sielas amžinajam gyvenimui. 

Laikykite Bažnyčios įsakytus pasninkus. Tai ne vien tikybos reikala- 
vimas, bet ir sveikatos sąlyga. Vienas laisvamanis gydytojas yra pasakęs | 
šiaip nieko neturįs prieš Katalikų Bažnyčią, bet kam ji panaikinusi griežtus 
pasninkus; jų palengvinimas sumažinęs vartojimą vitaminų, kurių dau- 
giausia esą vaisiuose; jų sezonas esąs savotiškas kurortas (Grinius). Pas- 
ninko maistas palaiko ne tik sveikatą, bet daro įtakos ir sielos gyvenimui; 
slopina nuodėmes, pakelia dvasią, gausina dorybes-ir nuopelnus... 

„Žiūrėkite savęs, kad kartais jūsų širdys nebūtų apsunkintos apsiriji- 
mu, girtybe“ (Lk. 21,34). Girtavimas naikina žmogaus turtą, sveikatą, do- 
rovę. Mūsų žmonės kasmet prageria kelias dešimtis milijonų, tat vienam 

žmogui tenka kelios dešimtys litų. Jaunoji mūsų karta silpnėja. Gimdytojų 
girtavimas silpnina vaikų kaip kūno, taip ir dvasios jėgas. Visų nusikal- 
timų pusė, vietomis net du trečdaliu turi artimesnį ar tolimesnį ryšį su 
pasigėrimu. Būkite blaivūs! 

Su išgėrimais dažniausia jungiasi pasilinksminimai. Padoriai linksmin- 
tis, ypačjaunimui, praverčia. Bet šiandien jaunuomenės galvos pramuštos 
gegužinėmis, vakarėliais, kur neapsieinama be nepadorių šokių. Vakaruš- 
kas, kur vien šokama ir grumiamasi po kertes, visai naikinkite. Susibūri- 
muose padainuokite, padeklamuokite, pažaiskite, pasportuokite, pasukite 
ratelius, pagaliau pašokite tautinių šokių ir skirstykitės prieš sutemstant. 

Tiesa, žmogus negali būti atsiskyrėlis. Tam turime bažnytinių brolijų ir 
katalikiškų organizacijų. Dėdamiesi į draugijas, žiūrėkite, ar jose dirba vys- 
kupo skirtas kunigas, kaip dvasios vadas. Dievui dėkui, turime draugijų, 
tinkamų visiems luomams ir amžiams: vaikams - Angelo Sargo, mokslei- 
viams - Ateities, sodžiaus jaunimui - Pavasario, moterims - Katalikių mo- 
terų, vyrams - Katalikų vyrų sąjungą. Tos draugijos - tai Katalikų akcijos 
branduolys. 

Į Katalikų akciją turite susispiesti visi geresnieji parapijiečiai; patys Žen- 
kite dorybių takais ir bendromis su dvasiškija pastangomis stokite prieš 
dabarties pakrikimą. Kiekvienas prisidėkite prie artimo patobulinimo. „Kas 
yra teisus, dar tedaro teisybę, ir kas šventas, dar tepasišventina“ (Apr. 22,11). 
„Teguljūsų šviesa taip šviečia žmonių akivaizdoje, kad jie matytų gerus jūsų 
darbus ir garbintų jūsų Tėvą, kurs yra danguje“ (Mt. 5,16). 


Vysk. šv. Augustinas apie fariziejus, kurie klausydavosi Kristaus pa- 
mokymų, šitaip yra išsitaręs: „Jie, kaip manau, visi stebėdavosi, bet ne 
visi įtikėdavo“. Panašiai galėčiau ne kartą pasakyti apie kai kuriuos savo 
klausytojus. Galjūs kartais stebitės, girdėdami mano pamokslus, bet neįsi- 
tikinate: nedarote taip, kaip sakau. Prisiminkite ne sykį pergyventą reginį 
mano vizitacijos metu. 

Atvykstu, sujuda kas gyvas: einate uolieji, spiečiais abejučiai, slaugosi 
aplink idėjiniai priešai. Visi klausotės, ką sakau. Vieni girdite, pritariate, 
ilgai minite; kiti pasiklausote ir pamirštate; treti klausėte ir prieštaravote... 
O man ausyse skamba to paties vyskupo žodžiai: „Viešpatie, tu žinai, kad 
aš jiems sakiau ir netylėjau; tu matei, su kokia širdimi aš tai dariau ir kaip 
aš raudojau Tavo akivaizdoje, nes aš kalbėjau, būdamas nepaklausytas“. 

Kartoju Evangelijos palyginimą: „Vienas aukštos kilmės žmogus, iške- 
liaudamas į tolimą šalį, pasivadino savo tarnus ir davė jiems po talentą: 
Verskitės iki sugrįšiu... Grįžęs pašaukė tarnus, kuriems buvo davęs pini- 
gų, kad sužinotų, kiek kas buvo pelnęs. Atėjo pirmasis ir sakė: Valdove, 
tavo talentu laimėjau dešimtį. Jis jam tarė: „gerai, gerasis tarne, kadangi 
buvai ištikimas mažame dalyke, aš ant daugelio tave pastatysiu“. 

Antras atėjo ir sakė: Valdove, tavo talentu laimėjau penkis. Jis jam tarė: 
„Gerai, gerasis ir ištikimasis tarne; kadangi tu buvai ištikimas ant nedau- 
gelio, aš ant daugelio tave pastatysiu“. Atėjo trečias ir sakė: Valdove, štai 
tavo talentas, kurį laikiau padėtą skepetoje; aš bijojau tavęs, nes tu žmogus 
kietas: imi, ko nesi padėjęs, ir pjauni, ko nesėjęs, todėl paslėpiau tavo pini- 
gus irjais nesiverčiau, bijodamas, kad nežūtų; atsiimk, kas tavo... 

Viešpats atsiliepė: Aš teisiu tave, netikusis tarne, tavo paties žodžiais; 
tu žinojai, kad aš esu kietas; tai kodėl tu neleidai mano pinigų apyvarton, 
kad aš sugrįžęs būčiau galėjęs juos gauti su palūkanomis. Taigi atimkite iš 
jo talentą ir duokite tam, kurs turi dešimtį. Nes kiekvienam turinčiam bus 
duota ir jis apsčiai turės, o iš to, kurs neturi, bus atimta ir tas, ką jis regisi 
turįs (Lk. 19,12-23; Mt. 25, 14-30). 

Ir aš jums pavedu dangaus lobius. Išvykstu penkeriems metams. Lau- 
kiu apyvartos. Kiekvienas su baime pagalvokite apie tai, kaip jūs sunau- 
dojate mano paliktus jums turtus. Aš esu tas, kad jums dalyčiau dvasines 
gėrybes; jūs turite jomis verstis, kol bus pareikalauta iš jūsų apyskaitos. Aš 
esu neramus dėl jūsų; ojūs galite gyventi ramiai, nejausdami sąžinės grau- 
žimo, kad nevartojate Viešpaties turtų, laikote visus kur nors paslėptus. 

Taigi, kas buvote netikusis tarnas, taisykitės; kas nebuvote uolus, nau- 
dokitės laiku ir darykitės kaskart geresni. Saugokitės, kad Evangelijos sė- 
kla nenubirtų ant kelio ir nebūtų sumindžiota; nekristų į kietą žemę ir išdy- 
gusi be drėgmės nepadžiūtų; nepultų tarp erškėčių ir nebūtų nusmelkta; 
o pakliūtų geron žemėn ir išaugęs duotų vienas grūdas trisdešimteriopą 
vaisių, kitas šešiasdešimteriopą, trečias šimteriopą (Mk. 4,1-8). 

Šv. Povilas sako: „Ne tas, kurs sodina, yra šis tas, ir ne kurs laisto, bet 
kursai duoda augimą, Dievas... Mes juk esame Dievo padėjėjai; jūs Dievo 
dirva“ (I Kor. 3,7-9). Kas kelinta diena laikau šv. Mišias už dieceziečius, 
dangaus rasa vilgau pasėlius jūsų sielose. Kasdien, darydamas „Memen- 
to“, mintimis klajoju po dešimtį 3yEKuPijeS dekanatų; jie man — tartum 
dešimtis Dievo įsakymų. 

Aš užsuku ir jūsų parapijon. Mintimis praeinu pro jūsų sodybas, lai- 
minu žmonių namus ir laukus. Atsimenu jūsų pasitikimus ir palydėjimus. 

Aplankau jūsų bažnyčią; meldžiuos už jus, kad sveiki dar išgyventumėt, 
melstumėtės, darbuotumėtės. Savo maldose atsiminkite mane. Taip įvyk- 
dysime apaštalo įsakymą: „Melskitės vieni už kitus, kad būtumėt išgelbė- 
ti“ (Jok. 5,16). Amen. 


Panevėžys, 1941.IV.4 


32. 


BAŽNYČIĄ KAIP MOTINĄ GLOBOK! 


Mylimieji dieceziečiai! Visiems jums yra žinomas įsakymas: „Savo baž- 
nyčią laikyti padėk“. Juo kiekvienam jūsų liepiama savo uždarbio dalį pa- 
gal išgalėjimą skirti bažnyčiai, ją statant, įrengiant, atnaujinant, išlaikant, 
aptarnaujant... Jei jūs pamirštumėt šitą pareigą, bažnyčios skurstų, altoriai 
trupėtų, liturginiai rūbai nuplyštų, vargonai išgvertų, giedojimas iširtų... 

Turime didelių, gražių bažnyčių, kurias pastatė ir palaiko žmonių au- 
kos. Bet iš tikrųjų Bažnyčia yra ne tiek rūmai, kuriuose yra skelbiamas 
Dievo žodis, laikomos pamaldos, teikiami šv. Sakramentai, kiek tų šven- 
tenybių teikėjų ir dalyvių bendruomenė: popiežius, vyskupai, kunigai ir 
tikintieji. Kaip be jūsų palaikymo bažnyčios pamažėli griūtų, taip be dva- 
sininkų priežiūros nyktų jūsų tikėjimas ir dorovė. 

Bažnyčios įsakymas įpareigoja tikinčiuosius ir dvasiškiją išlaikyti. Tą 
pareigą primena Kristaus apaštalas: „Ar jūs nežinote, kad, kurie darbuo- 
jasi šventykloje, valgo, kas yra iš šventyklos, ir kurie tarnauja altoriui, gau- 
na dalį iš altoriaus... Viešpats liepė tiems, kurie skelbia Evangeliją, gyventi 
iš Evangelijos“ (I Kor. 9,13-14). Jiems net draudžiama verstis pašaliniais 
uždarbiais, kad geriau galėtų atsidėti Dievo garbei. 

Tuo tikslu parapijose daromos rinkliavos: Šv. Tėvui, vyskupui, vys- 
kupijos kurijai, katedrai, seminarijai ir tolygios aukos vietos reikalams... 
Vieni mūsų įeigų šaltiniai visai išseko, kiti labai nuslūgo... Mes paliekami 
katalikų dosnumui, nes nėra nustatyta, kiek kas turėtų aukoti. Šv. Povilas 
įsako: „Tegul kiekvienas duoda, kiek yra paskyręs savo širdyje, ne su nu- 
liūdimu ar iš prievartos; nes linksmą davėją myli Dievas“ (II Kor. 9,7). 

Kol joks aiškus įsakymas neapibrėžia pareigos, nedrįstu kaltinti sunkia 
nuodėme to, kurs apsileidžia, neduodamas tinkamos dalies, jei nėra to 
dėlei pavojaus pristigti kunigams išlaikymo ar per daug apsunkinti kitus 
tikinčiuosius; o tie, kurie dėl godumo atsisako ką duoti, minėtose sąlygose, 

rodos, sunkiai nusideda ir išrišimo nėra verti, nes laužo Viešpaties Kris- 
taus įsakymą aprūpinti Evangelijos skelbėjus, save ir kitus stato išganymo 
pavojun (Tenguerey). 

Šiuo atveju aš norėčiau plačiau paliesti vieną klausimą, būtent: klieri- 
kų šelpimą ir ugdymą dvasinių pašaukimų. Nuo seno yra žinomas lietu- 
vių prisirišimas prie dvasiškijos. Kas tik galėdavo, leisdavo savo vaikus 
į kunigus. Turėjome gana dvasininkų Lietuvai, davėme jų visoms Rusijos 
vyskupijoms, net Amerikai. Pasikeitė laikai: pasunkėjo mokslas, padidėjo 
išlaidos, sumažėjo pašaukimų skaičius. 

Pagal Bažnyčios įstatymus (Kan. 1354) kiekvienoje vyskupijoje turi būti 
bent mažoji klierikų seminarija gimnazijos mokslui su priedais baigti jaunikai- 
čiams, kurie norėtų būti kunigais; didesnėms vyskupijoms įsakoma turėti ir 
didžioji kunigų seminarija filosofijai ir teologijai išeiti, o kitoms - auklėti savo 
klierikus tarpdiecezinėje seminarijoje, paskirtoje Apaštalų Sosto valia. 

Kauno arkivyskupija, Kaišiadorių ir Panevėžio vyskupijos turėjo bendrą- 
ją didžiąją tarpdiecezinę seminariją su Teologijos-filosofijos fakultetu Kau- 
ne, sutvarkytą popiežiaus Pijaus XI nutarimu. Tos įstaigos vadovybė ren- 
kama iš visų trijų vyskupijų dvasininkų; joje darbuojasi keturi auklėtojai, 
mokytojai, profesoriai mūsų vyskupijos kunigai; jų tarpe vicerektorius. 

Jau statėmės mažąją klierikų seminariją Panevėžyje; viskas buvo taip 
sutvarkyta ir apskaičiuota, kad per trejus metus būtų įrengta. Šit prasidėjo 
karas Vakaruose; iš užsienio nebesulaukėme užsakytų gėležinių sijų; be jų 
išmūriję pagrindinius du aukštus, nebegalėjome sienų kelti aukštyn; teko 
sustabdyti statybą; pinigams realizuoti supirkinėjome vidaus įrengimus, 
kas dar buvo galima gauti. 

Bet įsisiūbavusi audra palietė ir mus. Pasikeitus politinei Lietuvos bū- 
klei, statomieji mūrai su seminarijai priklausomais namais ir sklypais buvo 
bolševikų nacionalizuoti; medžiagos išvežiotos, indėliai banke konfiskuo- 
ti... Taip tat, išleidus sąmatos pusę, darbas sustojo ir Dievas žino, kada bus 
galima tęsti... „Jei Viešpats nestatys namų, veltui darbuojasi tie, kurie juos 
stato“ (Ps. 126,1). 

Neribotą laiką vėl teks tenkintis ir mažąja Kauno seminarija. Konkor- 
datu su Šventuoju Tėvu Lietuvos Vyriausybė buvo pasižadėjusi palaikyti 
esamas kunigų seminarijas ir įgalinti steigimą ir išlaikymą mažųjų. Pro- 
fesoriai imdavo atlyginimą iš valstybės iždo, klierikai gaudavo stipendi- 
jų, buvo šelpiamas jų bendrabutis, mokslas buvo nemokamas; auklėtiniai 
temokėdavo vien už išlaikymą; neturtingieji buvo atleidžiami bent nuo 
dalies mokesčio... 

Bolševikai uždarė Teologijos-filosofijos fakultetą, sustabdė pašalpas 
seminarijai, įsibrovė į pačius jos mūrus, išvarė klierikus... Jie kone pusiau 
sutirpo. Pirma turėdavau per 70, dabar teturiu vos 38. Seniau vyskupijos 
aspirantai, netilpę Panevėžio skyriuje, vykdavo į kitas vyskupijas; šiandien 
jau sau nebeturiu reikiamo skaičiaus. Duok Dieve, kad tai būtų praeinąs 
reiškinys! 

Tas pats su kunigais: jų vieni žuvo, antri kalėjo; treti susirgo; ketvirti 
atsidūrė Rusijoj; penkti išvyko užsienin; jie negali grįžti. Taip darbingų 
dvasininkų skaičius gerokai sumažėjo. Tuo tarpu reikia taisyti žalas, ku- 
" rias padarė suirutė vaikams, jaunimui, suaugusiems, šiaip jau žmonėms ir 
šviesuomenei; visose srityse tenka iš naujo persitvarkyti... 

Tai suprantate patys, geros valios parapijiečiai! Kur - senas klebonas, 
prašote mane „jaunesnio, stipresnio, veiklesnio“ kunigo, kursai sėkmin- 
giau galėtų gydyti žaizdas, smogtas bedieviško bolševizmo katalikybei, 
sugebėtų žmones vesti gražiu tikėjimo ir doros keliu... Tuo susirūpinę ne 
vien sodiečiai, bet ir inteligentai, pamatę, jog Bažnyčios ir Tautos sukrėti- 
muose atspariausias elementas dvasininkai... 

Bet ar pagalvojate, iš kur aš imsiu tų „jaunų, energingų, apsukrių“ kle- 
bonų, kokių norėtumėte. Iš seminarijos! Bet ar leidžiate, inteligentai, savo 
sūnus į kunigus? Retas jūsų teduoda gausesnę auką neturtingiems klie- 
rikams šelpti, nors ir tų kandidatų taip nebegausu. Tenka man prisiminti 
Kristaus žodžius: „Pjūtis, tiesa, didelė, o darbininkų maža“; ir paraginti 
prašytojus: „Taigi prašykite pjūties Viešpatį siųsti darbininkų į savo pjūtį“ 
(Lk. 10,2). 

Kunigų mokslas dabar ilgesnis, negu kitų inteligentų: reikia baigti 
gimnaziją, dar dvejus metus mokytis krikščioniškos filosofijos, ketverius 
metus - teologijos. Turtingesni klierikai šiaip taip išsiverčia be skolų, o ne- 
pasiturintieji prasiskolina. Ta našta spaudžia juos per visą gyvenimą. Vi- 
karas dar neišperka seminarijos laikų vekselių, paskirtas filijon, steigiasi 
būtiną inventorių, vėl skolinasi. Taip žymi dvasininkų dalis gyvena trūku- 
muose. Tai ne vieną jaunikaitį atbaido nuo kunigystės. 

Be normalaus kunigų prieauglio vyskupija negali apsieiti. Todėl ir ta 
mintis glūdi penktajame Bažnyčios įsakyme: „Savo Bažnyčią laikyti pa- 
dėk“. Vadinasi, prisidėk prie klierikų pašaukimo ir išmokymo; dėk pastan- 
gų, kad gausiau būtų pašauktų, kad išrinktieji galėtų išeiti mokslus ir stoję 
prie altoriaus tartų: „Introibo ad altere Dei“, sakykloje skelbtų: „Mylėk 
Dievą užvis labiau, o artimą kaip pats save“, klausykloje paguostų: „Aš 
tave išrišu iš tavo nuodėmių...“ 

Pirmiausia reikalingas pašaukimas. „Taigi prašykite pjūties Viešpatį 
siųsti darbininkų...“ Maldaukite gerąjį Ganytoją, kad pašauktų daugiau 
kunigų. Senas paprotys melstis už dvasininkus yra gyvas kituose kraštuo- 
se. Paskutiniu laiku populiarūs kunigų šeštadieniai: tomis mėnesio dieno- 
mis tikintieji eina Komunijos kunigų ir klierikų intencija. Tuo tikslu bent 
kartą kitą metuose prieikite prie Dievo stalo. 

„Malda su pasninku ir išmalda geresnis dalykas, negu krauti aukso 
turtus“ (Tob. 12,8). Nuo žilos senovės yra žinomas pasninkas metų ketvir- 
čiuose, kada klierikams duodami šventimai; stenkitės šitais pasninkais pel- 
nyti sau tinkamų dvasios vadų, išmelsti jiems pašaukimų, ištvermę, palai- 
mą ganytojavime. Bertaininius pasninkus aukokite už dvasiškiją. Pasaulio 
dvasia „kitaip neišvaroma, kaip tik malda ir pasninku“ (Mt. 17,20). 

Kitur veikia kun. Jono Vienney sodalicija dvasiniams pašaukimams 
remti ir ugdyti. Jos nariams Pijus X suteikė gausių malonių: visuotinius 
atlaidus sodalicijon įsirašymo dieną, jei prieis išpažinties, priims šv. Ko- 
muniją ir pasimels Šv. Tėvo intencija, - šv. Jono Vienney'o, šv. Apaštalų 
šventėse ir kas metų ketvirčio dieną po išpažinties ir Komunijos aplanky- 
toje bažnyčioje pasimeldusiems popiežiaus mintimi, - 100 dienų atlaidus 
už kiekvieną gerą darbą, siekiant sodalicijos tikslų. 

Mirties valandoje visuotinius atlaidus sodalicijos nariui, atlikusiam 
išpažintį, priėmusiam šv. Komuniją, [kad ir] neaprūpintam šv. Sakramen- 
tais, jei sužadina gailestį už savo nuodėmes, lūpomis, benit širdimi šaukiasi 
Jėzaus vardo ir kantriai priima mirtį, kaip bausmę už kaltes... Šv. Mišios, 
laikomos už mirusius sodalicijos narius, pelno visuotinius privilegijuoto 
altoriaus atlaidus. Išskyrus visuotinius atlaidus mirštant, visi kiti gali būti 
aukojami už skaistyklos sielas. 

Šv. Jono Vienney'o sodaliciją steigiu Panevėžyje Karaliaus Kristaus Ka- 
tedroje. Centro vedėjas bus vyskupo generalvikaras, o skyrių — parapijų 
klebonai ar jų pavaduotojai. Nariais gali būti visi katalikai vyrai ir moterys. 
Priemonės sodalicijos tikslui yra: malda, pasninkas ir išmalda, skleidimas 
minčių apie dvasinio pašaukimo kilnumą, gynimas gero kunigo vardo. 
Pareigos - pagal galimumą dalyvauti Mišiose sodalicijos Globėjo šventėje 
ar bet kurią dieną metų ketvirčiuose ir duoti medžiaginę auką. 

Mūsų vyskupijoje gražiai veikė klierikams šelpti fondas. Geros valios 
žmonių dėka jis turėjo gerokai pinigų; iš nuošimčių buvo duodamos sti- 
pendijos, kurių 24 įsišventę grąžindavo, už 14 laikydavo šv. Mišias, atsi- 
lygindami šelpėjams. Bet bolševikai išardė jo veikimą; sumų likučiai dar 
tebėra užblokuoti banke. Aš vėl kviečiu geruosius savo dieceziečius auko- 

ti fondo reikalams. Būtų gera, jei fondo nariai dėtumėtės ir prie šv. Jono 
Vienney'o sodalicijos. Koks būtų žymus apaštališkas darbas, jeigu jos sky- 
riai sudėtomis lėšomis išleistų po vieną klieriką. 

Brangūs dieceziečiai! Jei visi sukrusime — vyskupas, kunigai, tikintieji, 
šiaip jau parapijiečiai ir šviesuomenė, įvykdysime, ką mums įsakė laimin- 
gai valdąs visuotinę Bažnyčią popiežius Pijus XII: „Labai rūpinkitės, kad 
jūsų kunigai pasižymėtų drausmingumu ir šiose labai sunkiose apystovo- 
se būtų tokie, kokių visi laukia, nesigailėdami visų pastangų, kad - kas yra 
labai svarbu - kandidatai į kunigus ruoštųsi į kunigystę su visu atsidėjimu 
"įr rūpestingumu ir kad nemažėtų jų skaičius, dargi padidėtų ir savo dva- 
sios savybėmis būtų jaunikaičiai, kurie auga Bažnyčios vilčiai „(In Baltica 
regione, 1941.III.12). 

Brangieji! Kiek kartų kreipiaus į jus, neapsivyliau. Jūs visados noro- 
mis atsiliepiate. Lauksiu, kad ir šiuo atveju manęs neapvilsite, tuo labiau 
kad tai gyvas jūsų pačių reikalas. Aš susilaukiau 40 kunigystės metų; 
mano gyvenimas nebeilgas ir „atsiskyrimo laikas artinasi“ (II Tim. 4,6). 
Ojūs gyvensite kartų kartose; jums reikės kunigų. Norėčiau ir miręs dar 
jums patarnauti. Stengiuosi palikti vyskupiją, normaliai prisiauginančią 
dvasininkų. 

Jums padedant, teauga skaičius tokių kunigų, kurie, anot Šv. Tėvo, nebi- 
jodami laisvai pasakyti tiesą ir ginti, kas teisinga, jungdami nuolaidumą su 
griežtumu, taip eitų kilnias savo pareigas, kad vis tiek ką beatneštų nepa- 
stovūs laikai, vieną dalyką visados turėtų prieš akis ir jo labiau, kaip ko nors 
kito, trokštų, būtent Dievo garbės, žmonių išganymo, Bažnyčios saugumo ir 
augimo, sektų pėdomis šventųjų ganytojų, kurių šviesūs darbai niekuomet 
neužmirštami ir vardai skaisčiai spindi Bažnyčios istorijos lapuose. 

„Telaiminie mus Dievas, mūsų Dievas, telaiminie mus Dievas“ (Ps. 
66,8). Amen. 


Panevėžys, 1942.III.22. 


33. 


INKŪNŲ PARAPIJIEČIAMS 


Katalikų tikėjimas yra visuotinis; jisai lygiai sielojasi visais žmonėmis, 
kaip vyrais, taip ir moterimis. Tačiau tenka pastebėti, jog dažnai moterys 
esti paslaugesnės tikybai. Šit Andrioniškio parapijietė Anelė Šukienė pir- 

ma susirūpino bažnyčios statymu Inkūnų kaime: pasiūlė savo namus laiki- 
nai koplyčiai įrengti, kunigui gyventi ir 10 ha žemės jo pragyvenimui... Tik 
tada pasipylė apylinkės gyventojų vyrų bei moterų pasiūlymai būsimai 
bažnyčiai pinigais, medžiaga, žeme... 

1939 m. vasarą buvo beapsigyvenąs Inkūnuose buvęs Debeikių klebo- 
nas Domininkas Mikšys, manęs „dvasiškai patarnauti žmonėms, įsteigti 
koplyčią ta viltimi, kad jinai išsiplės į bažnyčią“. Jis savo lėšomis Šukienės 
seklyčioje įrengė koplyčią, įtaisė visa, kas reikalinga maldoms laikyti, at- 
remontavo du kambarėlius kunigui, išrinko bažnytinį komitetą ir išrūpino 
iš Kultūros departamento miško medžiagos bažnyčiai statyti. 

Tuo tarpu inkūniečiai, skirstydamiesi vienkiemiais, atmatavo būsimai 
bažnyčiai keliolika ha žemės. Bet, deja, Lietuvai nustojus nepriklausomy- 
bės, pablogėjus kun. Mikšio sveikatai, jis atsisakė kurtis Inkūnuose. Rūpin- 
tis inkūniečių reikalais pavedžiau parapijos klebonui Matui Šermukšniui, 
gyvenančiam už 10 kilometrų; jis pasistengė suvežti gautą miško medžia- 
gą ir kartą kitą koplyčioje laikė pamaldas. 

1940 m. Anykščių bolševikai pasišovė inkūniečių tvarkomą medžiagą 
nacionalizuoti, nes esą bažnyčia nestatoma. Tuojau paskyriau kun. Joną 
Uogintą Inkūnų administratorium; jis uoliai ėmė rinkti aukas net po kitas 
parapijas, rengtis darbams ir, išaušus pavasariui, komiteto padedamas, 
pradėjo statybą. 1941 m. rudenį, vizituodamas Anykščių dekanatą, sutik- 
tas ir palydėtas per mišką ginkluotų inkūniečių partizanų, dar nepersikėlęs 
per Šventąją, maloniai buvau nustebintas kyšančiais iš pušynų statomos 
bažnyčios bokšto pastoliais. 

Taip tarp ošiančių girių gražioje, bet nutolusioje nuo parapijos ir kai- 
myninių bažnyčių apylinkėje išaugo nauja „Dievo padangtė su žmonėmis; 
jis gyvens su jumis; jūs būsite jo žmonės; pats Dievas bus su jumis jūsų 
Dievas“ (Apr. 21,3). Jūs čia jį lankysite, dalyvausite pamaldose, klausysite 
pamokslų, eisite sakramentų, tuoksitės, krikštysite vaikus; iš čia būsite 
palydėti ramion atilsio vieton idiliškose jūsų kapinėse; joje klebonas laikys 
šv. Mišias už gyvus ir mirusius parapijiečius. 

Brangūs inkūniečiai! Šiandien pas jus didelė iškilmė: naujų Dievo namų 
pašventinimas; visų veidai - giedri; akys džiaugsmu žiba; širdys tankiau 
plasta; rankos ir kojos nebejaučia nuovargio; visi patenkinti pakeltais vargais. 
Linksmas jūsų kun. administratorius, nešęs „dienos ir kaitros naštą“ (Mt. 
20,12). Džiaugiasi su jumis jūsų vyskupas, apvainikuodamas dešimtą naują 
bažnytkaimį. Sveikinu ir laiminu visus, linkėdamas, kad Inkūnuose ilgai- 
niui susikurtų krikščioniškos kultūros židinys, kaip kitose parapijose. 

Yra bažnyčių, pastatytų iš rąstų, akmenų, plytų, net marmuro. Jos va- 
dinamos Švč. Trejybės, Karaliaus Kristaus, Šv. Dvasios ar įvairių šventųjų 
vardais. Šita bažnyčia pašventinta vilnietės Aušros Vartų Švč. Mergelės 
Marijos titulu. Bet aš noriu nurodyti dar vieną bažnyčią, kuri jums 
užvis artimesnė; ta yra jumyse. Asketai kartais su panieka rašo apie 
žmogaus kūną, nes tai dūžtąs indas, kuriame nešiojame didelius dva- 
sios turtus. Vis dėlto kūnas yra gražiausias kūrinys tarp regimų Die- 
vo padarų. Visą jo vertę pasako tai, kad jis yra pašventinta Viešpaties 
| bažnytėlė. 

Šv. Povilas klausia tikinčiuosius: „Ar jūs nežinote, kad jūsų sąnariai 
yra šventykla jumyse esančios Šventosios Dvasios?“ (I Kor. 6,19). Štai Baž- 
nyčia, kuria daugiausia turite susirūpinti; o daugelis gyvenate, lyg to ne- 
žinotumėt. Labai graži, turtinga buvo Jeruzalės bažnyčia; ją statė karalius 
Saliamonas su tūkstančiais darbininkų, meistrų, dailininkų septynerius 
metus iš brangiausios medžiagos; visa joje tviskėjo auksu, sidabru, variu... 
Ji buvo paskaityta tarp pasaulio stebuklų. Bet krašto užkariautojų buvo 
sugriauta, sudeginta. 

Izraelitai liūdėjo, dejavo, aimanavo... Šv. Barnabas ramino juos: Pa- 
siguoskite! Jeruzalės bažnyčia sunaikinta; jos nebėra. Bet yra kita Dievo 
bažnyčia. Prieš priimant šv. tikėjimą mūsų širdys buvo panašios į trobą, 
statytą Žmonių rankomis. Štai Viešpats stato sau bažnyčią, vertą jo didy- 
bės. Nuodėmių atleidimu mes patapome kitokie žmonės, visiškai naujas 
padaras. Dievas apsigyveno mumyse, mūsų širdies bažnyčioje. Tai dvasi- 
nis pastatas, kurį statosi Viešpats. 

Apaštalas šv. Povilas skelbia pakrikštytiems: „Jūs esate Dievo statyba“ 
(I Kor. 3,9), „gyvojo Dievo bažnyčia“ (II Kor. 6,16). Leonidas, Origeno tėvas, 
kurs III šimtmečio pradžioje mirė kankinio mirtimi už tikėjimą, sykį tyliai 
įėjo kambarin, kur gulėjo ką tik pakrikštytas sūnelis, pasilenkė ant ramiai 
miegančio kūdikio ir pagarbiai pabučiavo jam krūtinę... Motinos paklaus- 
tas, kam jis tai darąs, atsakė: „Argi mūsų vaiko širdis dabar nepasidarė 
Dievo bažnyčia, kurioje tikrai gyvena pats Dievas“. 

Kai buvote pakrikštyti, jumyse apsigyveno Dievas, jus pašventino ir 
padarė savo bažnyčia. Jis gyvena jumyse, nelyginant kaip pašventintoje 
Ostijoje. Pirmaisiais krikščionybės amžiais nebuvo švenčiausio sakramen- 
to įstatymo. Anų laikų krikščionims žmogus, kurs savyje turėjo Dievą, 
buvo gyva monstrancija. Buvo jiems aiškūs Kristaus žodžiai: „Kas mane 

myli, tas laikys mano žodžius, ir mano Tėvas jį mylės; mes pas jį ateisime 
ir padarysime pas jį buveinę“ (Jn. 14,23). 

„Dievas yra meilė, ir kas pasilieka meilėje, tas pasilieka Dievuje, ir Die- 
vas jame“ (I Jon. 4,16). Taigi Dievas yra ne vien dausose, bažnyčioje, alto- 
riaus ląstelėje, bet ir tavo širdyje. Amžinosios laimės esmė yra vienybė su 
Dievu. Patekti dangun, tai galutinis visų mūsų tikslas. Bet kur yra Dievas, 
ten darosi dangus. „Tu klausi mane, - sako šv. Augustinas, - kur galįs rasti 
Dievą. Ieškok jo savyje, savo sielos gelmėse... Jei mes turime Dievą savo 
širdyse, mes esame danguje“. 

Aname pasaulyje, - taip byloja legenda, - viena siela priėjo Dievą su di- 
deliu pasitikėjimu, ji galinti stoti tarp Viešpaties palaimintųjų. Tačiau Die- 
vas, lyg visai svetimas, rimtai ją paklausė: „Kas tu esi?“ Nusistebėjo siela: 
„Viešpatie, argi tu manęs nepažįsti? Juk aš taip daug ant žemės darbavaus 
ir pavargau“. Dievas atsakė: „Kiek sykių norėjau būti pas tave, tavęs vis 
nebuvo namie... Vadinasi, Dievo tu niekad nelaukei, su juo nenorėjai būti, 
švaisteis pas kitus“. 

Šituos reikšmingus žodžius reikėtų įrašyti ne vieno veikėjo gyvenimo 
knygon: Tu neblogas žmogus, nemaža savęs išsižadi, besirūpindamas ki- 
tais daug aukojiesi, bet stinga tau, kas taip pat svarbu: Tu niekad nesi pas 
save, namie; tu išsiblaškęs bėgi nuo Švč. Trejybės; o nėra šventumo, jei 
Dievas pas tave tik svečias. Per atgailą gauni nuodėmių atleidimą; Dievas 
apsilanko pas tave; bet vėl tu nuodėmingai nusigręži nuo Jo į sutvėrimus; 
Viešpats pasišalina iš tavo bažnytėlės. 

Kristaus laikais Šv. Žemėje tebuvo vien sostinės bažnyčia. Žmonės te- 
galėjo retai ją lankyti; tolesni gyventojai tepasiekdavo ją per didžiąsias 
šventes. Jėzus, pirmą sykį nuvykęs Jeruzalėn, pasimetė su Marija ir Juoza- 
pu; jie neramūs ieškojo po miestą, bet atrado bažnyčioje... Kai tu, beklai- 
džiodamas tarp žemės keleivių, per sunkią nuodėmę prarasi Dievą, kur 
ieškosi? Eik šiton bažnyčion, atlik išpažintį; rasi Jėzų Švč. Sakramente; 
susigrąžink jį savo sielos bažnytėlėn, kaip į Nazareto trobelę... 

Seniau gyveno šv. mergaitė Kotryna; mėgstamiausias jos kelias buvo 
bažnyčion; tai trukdė jai namiškiai. Ką gi darė šventoji? Savo širdyje įrengė 
koplyčią Dievui ir tenai nuolat su juo bendravo. Į mūrinę bažnyčią ji ne- 
galėjo dažnai nueiti; bet savo širdies bažnytėlę ji lankė kuo dažniausia. Ir 
tu visur esančiam Dievui pastatytą savyje dvasinę bažnyčią laikyk švarią 
nuo nuodėmingų purvų, net kasdienių dulkių, kartkartėmis lankykis joje, 
pagarbink Viešpatį susitelkęs ir grįžk prie savo darbų... 

Bolševikai nuolat ragino dirbti stachanoviškai; tačiau, kur tik galėjo, 
taisė raudonuosius Lenino kampelius ir skatino žmones juos lankyti. Jų 
siautėjimo metu jūs, inkūniečiai, įrengėte kampelį, kuriame apsigyveno 
Kristus; prieš jį be perstogės žibės „raudona“ lemputė kruviniems laikams 
atminti, ženklan karštos jūsų meilės Vadui Kristui. Bet ir savo širdyse tu- 
rėkite nuolat liepsnojantį raudoną kampelį; lankykite jį, kai negalėsite būti 
šituose Dievo namuose. 

Testovi jūsų pastatyta, palaikoma ir puošiama šita šventovė Dievo 
"garbei, žmonių išganymui! Telaimina Viešpats visus, kurie kuo nors pri- 
sidėjote prie to šventnamio įrengimo! Tepriima kada nors jus amžinon 
šventyklon! Teduoda visiems, dorai gyvenusiems šitos Dievo padangtės 
paunksmėje, laimę po baigtos žemės kelionės per amžius džiaugtis dan- 
gaus rūmais, kurių ši bažnyčia yra menkas šešėlis! Tesuteikia mums tą 
garbę per užtarimą vilnietės Aušros Vartų Švč. Mergelės Marijos. Amen. 


Panevėžys, 1942.X.16 


34. 


PRIEŠ ALKOHOLĮ 


Tomis dienomis skaičiau „Linksmų žmonių liūdną istoriją“. Viename 
mieste yra elektrocheminė dirbtuvė - laboratorija, kurios vedėją - drauge 
savininką visi vadina inžinierium. Jis yra tarnavęs įvairiose įstaigose ir 
įmonėse, bet ilgai niekur nepabuvo; visur kildavo nesusipratimų dėl Bacho 
garbinimo. Inžinieriui tekdavo tarnybą palikti. 

Pagaliau jis įsikūrė savo dirbtuvę, susirado padėjėją - techniką, reikia 
manyti, panašų į save, ir pradėjo naują gyvenimą. Kiekviena pradžia yra 
sunki: pasitaiko nepasisekimų, būna ir pavykimų. Juodą vargą skandini 
taurelėje, o pasipelnymą - iš jos aplaistai. Gerk, užsimiršk, linksminkis! 

Neseniai inžinierius gavo medžių visai žiemai. Šiandien tai didelė lai- 
mė; ją reikia palaistyti, kad malkos būtų skalsesnės. Pakviečiamas vienas 
kitas laisvesnis draugas; paprašoma keletas linksmesnių moterų. Tai kas, 
kad ne visi pažįstami, kad kitos ir nematytos. Susirenka 12-13 kompanija: 
kad ir maža, bile graži. 

Atsiranda užkandžių, pastatomas „džinas“. Geriama už kuro kaitru- 
mą, jaunystę, džiaugsmą ir t.t. Vienas antras primena, jog džinas ne visai 
toks. Kitas prasitaria, kad kvapas geras, tik skonis kitoks. Papildymai eina 
vikriai. Kritika greit baigiasi. Kambariai šilti. Džinas dar kaitina, nuotaika 
pakyla. Prasideda daina, šokis, meilės prisipažinimai su užmarštim... 

Rytojaus dieną visi traukia darban. Tik kai kam neaišku galvoje ir ne 
visų tvirtos kojos. Vakare inžinierius užeina kinan. Ekranas atrodo murzi- 
nas, viskas lyg pro dūmus. „Džinas“, toptelėjo mintis inžinieriui. Jis supra- 
to, gal ir žinojo, kad tai nebuvo grynas džinas. Jame būta daug metilinio 
alkoholio, kuris labai klastingas. 

Jis nuodingesnis už paprastą spiritą: greit įsisiurbia kraujan, pamažėli 
garuoja, rūgsta; veikia tik į trečią ketvirtą dieną; perėjęs į skruzdėlių rūgštį, 
suardo akių tinklelio nervų galūnes ir žmogui atima šviesą; virtęs formal- 
dehidu, apnuodija visą organizmą. 

Ar inžinierius tai žinojo ir suprato, sunku pasakyti; bent jis tai nujautė, 
nes buvo gėrimo specialistas, ir anksti kitos dienos rytą jau buvo ligoninėje, 
prašydamas pagalbos. Inžinieriaus pėdomis kiek vėliau į ligoninę nuvyko 
ir jo padėjėjas — technikas; jie abu gydomi. 

Deja, ne visi suprato, ką reiškia gerti džiną iš bonkų be štampuoto lako; 
ne visi numanė, kas tas metilinis alkoholis. Kiti, aišku, žinojo, kad išgėrus 
kartais tenka „išvažiuoti Rygon“, bet kad reiktų kraustytis į kitą pasaulį, 
tai ne. : ' 

Štai linksmos kompanijos dalyvė guli savo kambaryje; aplink suki- 
nėjasi jos vaikai; ją kankina didžiausi galvos skausmai; kažkas varsto po 
krūtine; ji kas valandą eina blogyn. Atbėga jos draugės, pila jai burnon 
vandenį, deda kompresus... 

Jos- vargšės - nenuvokė, kad alkoholio nuodai seniai persisunkė į krau- 
ją ir baigė apimti smegenis ir gyvybinius centrus, jinai greit žus. Ketvirtą 
dieną nuo linksmos anos nakties atgabeno ją ligoninėn. Atvežė mirštančią, 
išvežė mirusią. 

Penktą dieną su didžiausiu triukšmu į ligoninę pristato dar vieną leis- 
gyvę; antrąją draugės atsiveda paranke. Į gydytojo klausimus, kas atsitikę, 
palydovės atsako verksmu: „Jau viena mirė, moj Bože, jau viena mirė, Bože 
moj...“. Atvežtoji guli be pulso, užmerktomis akimis ir sunkiai kriokia. 

Veltui gydytojas davė stiprių, širdį žadinančių vaistų; veltui seselės 
davė deguonies, veltui pagaliau jos draugės visur ieškojo žvakės; ligonė 
mirė naktį be žvakės. Atvestoji klaikiai graibėsi aplink šviesią ambulato- 
riją... Ji - akla. 

Pojų dar vienas kitas slinko ligoninėn pagalbos. Jų niekas nebeklausė, 
iš kokios jie kompanijos. Bet jiems teko tie patys vaistai ir ta pati dieta. Jie 
atėjo ir išėjo. Gal jie buvo stipresni, o gal ir atsargesni... Šit nelemto pobū- 
vio trumpas balansas. 

Dvi moterys, palikusios vaikus, mirė. Trečioji gydosi; užsiminus apie 
vyrus, ji garsiai nusikvatoja; kitos ligonės sako, kad jai turbūt maišosi. 
Inžinierius su techniku ir kiti vėl prie savo darbų. Tik kažin ar jiems dar 
neužsitraukusi ant akių migla, ar šviesos pakanka ir ateityje užteks jos. 

Kas žino, gal netrukus ir skilvys atsisakys virškinti; joks kitas skysti- 
mas pro skrandžio gleivinę neprasisunkia, tik alkoholis. Taigi jis alkoholį 
geria, bet, per daug nugirdytas, žiauriai keršija žmogui. Nežinia, kada 
prasidės jo kerštas? 

Negalėjau susilaikyti neatpasakojęs to įvykio, kaip jį aprašė vienas 
laikraštis; jis vaizdžiai piešia girtavimo žalą. Ne paslaptis, jog, suvaržius 
valstybinės pardavinėjimą, naminės darymas bei gėrimas vis daugiau ir 
daugiau įsigali, drauge žymiai didėja skaičius besigydančių ir mirštančių 
nuo visokių šamarlakų. 

Beveik kasdien atvežama į ligonines tos rūšies ligonių. Vytauto D. uni- 
versiteto klinikų apskaičiavimai rodo, kad iš sunkiai apsinuodijusių alko- 
holiu tik 2096 tepasveiksta, 8076 miršta. Gyvų išlikusių daugumas tampa 
invalidais. Pav., dėl apsinuodijimo namine pateko klinikon 10 apakusių. 
Tik vieną jų pavyko išgydyti. 

Kitų regėjimas liko tiek silpnas, jog tegali matyti per 3-5 metrus atstu- 
mo ir tai tik stambius daiktus. Jie dabar nė paprastam darbui nebetinka; 
ne vienas jų turės ieškoti prieglobsčio Aklųjų institute ar prieglaudose; 
praradę šviesą, bus sau ir visuomenei sunkenybė. 

Valstybinė yra žalinga sveikatai dėl joj esančio etilinio spirito. O nami- 
nė dėl primityvios savo gamybos labai daug turi metilo ir kitų priemaišų, 
kurios dar nuodingesnės. Nuo gryno jo arbatinio šaukštelio gali žmogus, 
ypač vaikas, apakti, o nuo dviejų turės kartais net ir mirti. 

Metilinis spiritas pašalinamas iš organizmo vos per kelias dienas. Jei 
kas geria dažnai, tai kūne susirenka vis didesnis ir didesnis jo kiekis. Dar 
neišgaravo, vėl papildoma. Tas anksčiau ar vėliau nelaimingąjį alkoholiką 
veda prie aklumo ir mirties. 

Atskirų girtuoklių mirtimi, ligomis ir apakimu nelaimės nesibaigia; 
girtuokliavimas yra dvasios aklumas ir žūtis. 1936 m. Lietuvoje policijos 
registruotų nusikalstamųjų darbų padaryta 84 588; atrodo, kad bendrai kas 
30-am žmogui teko vienas viešas nusikaltimas. Jei atmesime vaikus, senius 

ir žymią moterų dalį, tai pusamžiams liks po du tris nusižengimus. O kiek 
esti slaptų nuodėmių, težino kunigų ausys, pagaliau tik vienas Dievas. 

Per 1936 m. įvyko 284 plėšimai ir prievartavimai, 406 pasikėsinimai 
prieš asmens laisvę, 673 gyvybės atėmimai, 1026 sukčiavimai, 1847 gadi- 
nimai ir naikinimai, 5 902 kūno sužalojimai ir smurtai, 5 065 nusikaltimai 
žmonių sveikatai, saugumui ir gerovei, 18 181 pasipriešinimas valdžiai 
ir sąmyšis, 22 406 vagystės... Išvardijau tik tuos nusidėjimus, kurie turi 
palinkimo plisti (Lietuvos statistikos metraštis, 1936 m.). 

Karo sąlygose kaltės pajvairėjo ir pagausėjo. Skausmo balsu tenka su 
dainium aimanuoti: „Labyn vis į žvėris jau virst mūsų žmonės: išduoti 
vientautį, suskųsti, praryti, kietaširdžiais tebūti, nejausti malonės ir gera 
iš baimės tiktai daryti, štai dvasiškas turtas“ (M.Dagilėlis). Apskaičiuojama, 
kad visų nusižengimų pusė, vietomis net du trečdaliu, turi artimesnį ar 
tolimesnį ryšį su girtybe. 

Mat alkoholis pirmiausia paralyžiuoja sąmonės centrus: protas silpsta, 
minčių eiga painiojasi, atsipalaiduoja nuo saitų; valia tyžta, nebetrukdo 
siautėjimų; vaizduotė darosi per daug laki, duoda progos neprotingiems 
įsivaizdavimams, kvailiems poelgiams; žmogus pasidaro neramus, triukš- 
madarys... Ta yra gausingų nusidėjimų priežastis. O kroniškų gėrėjų siela, 
sąžinė ir elgesys visai degeneruojasi. 

Obuolys netoli krinta nuo obelies. „Senos kultūringos tautos turi siste- 
minių duomenų apie tai, kad sveika blaivi šeima duoda be paveldimų trū- 
kumų gabius, sveikus ainius, o girtuoklių šeima - ištvirkėlius, defektingus. 
Dauguma neurotikų, silpnavalių, dvasios elgetų turi kaltinti savo tėvus 
bei senelius, kurie gausiai vartojo alkoholį. Kriminalinių nusikaltėlių tarpe 
daugiausia rasime, kurie yra patys alkoholikai ar tokie buvo jų tėvai. Taip 
pat galima sakyti, kad psichinių ligų daugumas turi tamprius ryšius su 
alkoholiu. Kova su veneros ligų plitimu mūsų krašte bus sėkmingesnė tik 
tuomet, kada sumažinsime alkoholio vartojimą“ (Med.dr.Marcinkevičius). 

Bukapročiai bus vaikai, jei degtinę gers tėvai. Mūsų pradžios moky- 
klose 1938 m. tyrimai parodė, kad tik penktadalis girtaujančių tėvų vaikų 
gerai mokosi; apie pusė - blogai ir trečdalis - patenkinamai. Panašus yra 
ir geriančių alkoholinius gėrimus mokinių mokslumas... Apie trečdalis 
girtuoklių tėvų vaikų yra blogo elgesio, o jaunamečių nusikaltėlių iš gir- 
taujančių tėvų yra apie šešis kartus daugiau, negu blaivių (Šviet. gen. tarėjo 
1942.X.8, Nr. 1671 apl.). 

Girtuokliai! Jūs esate nedorėliai, nes silpninate tautos prieauglį, žudote 
jos ateitį. Maža tauta pateisina laisvą savo būtį ne šiurpiais disonansais, 


GANYTOJIŠKI LAIŠKAI 581 


o kultūringu gyvenimu įpindama pasaulio simfonijon savų harmoningų 
akordų. Kitaip jos buitis problematiška, kai, spaudžiama kitų, savyje ne- 
turės kilnios dvasios stamantrumo. Taip girtuoklystės klausimas tautos 
apsaugai yra šiandien vienas svarbiausių. 

Laivas, skęsdamas jūroje, radijo bangomis skleidžia į visas puses pa- 
galbos šūkį - SOS! Tautai, skęstančiai įšėlusių aistrų verpetuose, nebeuž- 
tenka pavienių žmonių jėgos. Neatlikčiau vyskupo pereigos, jei nesišauk- 
čiau visuomenės. Išsigelbėjimas nuo to pareis, ar viešoji nuomonė palinks 
kita kryptimi, ar, šviesuomene, atliksi savo prievolę tautai. 

Kiekvienas aukštas protas, kas kilni širdis, kam rūpi krašto likimas, 

turi stoti kovon su tuo pavojumi. Tiesa, pirmiausia Bažnyčia yra pašauk- 
ta užkirsti kelią tam girtybės slibinui; bet pati viena jo nenugalės, jei kiti 
veiksniai jam pataikaus. Prie jo nukariavimo turi prisidėti šeima, moky- 
kla, medicina, knygos, laikraščiai, viešos organizacijos, įstaigos, valsčių ir 
miestų savivaldybės... 

Pirmas šitą reikalą paėmė į širdį Savitarpės pagalbos Panevėžio komi- 
tetas; jo Sveikatos sekcija prie Pagalbos miestų ir valsčių komitetų steigia 
kovai su alkoholiu sekcijas, į kurias kviečia kunigus, mokytojus, gydytojus, 
visuomenės veikėjus... Vyskupų Konferencija pritaria tam kunigų bendra- 
darbiavimui blaivybės akcijoje. Aš savo kunigams primenu dar Vyskupijos 
Sinodo nuostatus, normuojančius jų elgesį blaivybės atžvilgiu klausykloje, 
sakykloje, brolijose, mokyklose, namie, svečiuose... ($5 45-51). 

Švietimo valdyba padarė istorinės reikšmės žygį: aplinkraščiu įvedė 
į pradines ir vidurines mokyklas pilietinio auklėjimo pamokose bei visuo- 
meninio ugdymo pasikalbėjimuose antialkoholinį švietimą, įsakė visų kitų 
mokomųjų dalykų valandose plačiai panaudoti antialkoholinę medžiagą, 
kovoti su mokinių girtavimu, reikalauti bent iš jaunesnių abstinencijos, 
dalyvauti blaivybės akcijoje už mokyklos ribų ir šviesti savo pavyzdžiu. 

Vyresniųjų pavyzdys traukia vaikus į svaigalus. Jie mato, kaip daugelis 
brangina gėrimą: geria tėvai, net motinos; vienas kitas mokytojas ragauna; 
kartais ir kunigėlis nespjauna... Nuodugniausi pamokymai, griežčiausi 
draudimai nedaug tepadės. Drausk draudęs, retas vaikas tesakys: aš pa- 
lauksiu, kol užaugsiu; kiti, nieko nelaukdami, pradės, kad ir žagsėdami, 
mėginti rudąjį alutį, net pilkąją degtinėlę ir didins girtuoklių eiles 

Įgudusių alkoholikų nebepataisysime. Turime perauklėti visuomenę iš 
pat pagrindų, pradedant mažėliais. Jiems apsaugoti nuo svaigalų sėkmin- 
ga priemonė - tai pavyzdys daugybės Angelo Sargo brolijos vaikų, kurie 
susilaiko nuo svaigiųjų gėrimų. Įtakingesnė už gynimą yra sąmonė, kad jie 

yra nariai brolijos, kurioje visi abstinentai. Savotiškas reiškinys: girtuoklių 
vaikai pirmieji noromis dedasi Angelo Sargo brolijon. 

Mylimi angelaičiai! Jūsų bažnytinėje vėliavoje spindi Angelo Sargo 
paveikslas. Dažniausia jis taip atvaizduojamas: vaikutis vejasi drugelį, žiū- 
rėdamas aukštyn, ir nemato, kad už vieno kito žingsnio — upės krantas, kur 
gali galą gauti. Bet Angelas Sargas vaiką sulaiko ir gelbsti nuo pražūties. 
Taip Dievas siunčia savo angelą, kad eitų pirma tavęs ir tave sergėtų kelyje 
(Ex. 23,20). 

Kas Angelas Sargas žmogaus gyvenime aplamai, tai, vaikučiai, jums 
Angelo Sargo brolija, kuri saugo jus nuo paskendimo girtuoklystės tvane. 
Negana to, ji stengiasi kiekvieną angelaitį padaryti angelą sargą kitų vaikų ir 
paauglių. Patyrimas rodo esant gerą įrankį Angelo Sargo broliją traukti net 
užaugusius į blaivybę. Vaikai, jūsų elgesys geriantiems yra krislas akyse. 

Jūsų brolijos tikslas yra kilnus: patiems negerti, veikti kitus pavyz- 
džiu ir prikalbinėjimais. Būkite savo brolijos apaštalais. Dievas nori, kad 
jūs skatintumėte kitus blaiviai gyventi, kad pasidarytuinėt, anot apaštalo 
šv. Povilo: „tarnaujančios dvasios, siųstos tarnauti tiems, kurie turi gauti 
išganymo tėvonystę“ (Žyd. 1,14). 

Apaštalas šv. Petras savo pamokslais patraukdavo prie Kristaus iš- 
syk po kelis tūkstančius pagonių. Jūs, angelaičiai, kiekvienas prikalbinkit 
bent po kelis, keliolika, keliasdešimtis draugų. Greit negeriančių vaikų bus 
daugumas. Ko patys negalėsite bepadaryti, melskite Dievą už blaivybės 
klestėjimą mūsų krašte. 

Gerasis Dievulis davė mums gražią Tėvynę; ją puošia bręstančiais gel- 
tonais javais, žaliais miškais, raudonais stogais. Turime joje daugelį puikių 
bažnyčių, erdvių mokyklų, dailių vienkiemių, margų miestelių... Bet ar 
žinote, kas gražiausia kiekvienoje šalyje? Tai geri žmonės! 

Nors gamta būtų žavi, tačiau - blogi žmonės, kraštas būtų nelaimin- 
gas, visų niekinamas. Jūs girdėjote mokyklose, kaip nuo senovės lietuviai 
buvo maldingi, darbštūs, tiesiakalbiai, teisingi, kuklūs, drąsūs, blaivūs... 
Tada Lietuva buvo garsi, galinga, valdė plačius plotus. 

Jūs privalote dėti visas pastangas, kad būtumėt paklusnūs Bažnyčios 
vaikai, ištikimi Tėvynės sūnūs, dukterys. Kaip Vaikelis Jėzus, aukite „me- 
tais, išmintimi bei malone pas Dievą ir žmones“ (Lk. 2,52). Auginkit spar- 
nelius, tiktai ne ragelius. Angelaičiai! Kilkit vis aukštyn! Aukštyn! Aukš- 
tyn! Amen. " 


Panevėžys, 1942.XI.12 

35. 


MoKSLEIVIS — PAMALDUS, TVARKINGAS, DARBŠTUS... 


Visi dieceziečiai yra nuolatinis mano rūpestis. Bet jūs, moksleiviai, esa- 
te ypatingame mano dėmesyje. Jūs dabar gyvenate savo pavasarį, esate 
lepūs, kaip mimozos lapai. Nors pavasaris gamtos atgimimo, naujo gyve- 
nimo, gaivaus sąjūdžio laikas, tačiau jame pasitaiko visokių susirgimų, net 
mirimų daugiau negu kitais metų tarpais. 

Ir jus apninka gal ne taip kūno, kaip dvasios negalios. Jos yra tuo pa- 
vojingos, kad paliečia geriausias jūsų jėgas: protą, valią, širdį... Turėdamas 
tai prieš akis - „aš... nebūdamas pas jus kūnu, bet būdamas dvasia“ (I Kor. 
5,3), nutariau parašyti jums raštą mokymosi, drausmės bei religingumo 
klausimais. 


Kai jaunas Tobijas rengėsi kelionėn, tėvas davė jam išmintingų įspėji- 
mų vengti pavojų. Taip jūsų tėvai rasi šv. Kryžiumi palydėdami jus į moky- 
klą, be abejo, įspėja: Dukryte, saugokis! Sūneli, mokykis! Ganytojų žodžiai 
pirmomis mokslo metų dienomis dar gyvai skamba jautriose jūsų širdyse. 
Visu jaunu karštumu jūs imsitės darbo. 

Bet vėliau kartais ne vienas pasiduodate nerangumui, o kai kada tie- 
siog tinginystei. Kartais susidaro tarp jūsų abejotinos vertės draugystės; 
susidraugaujate su žmonėmis, kurie ne tik nepadeda mokytis, bet ir truk- 
do. Tai dar blogesnis reiškinys. 

- Ir besimokydami ne visi pasiekiate vienodų mokslo vaisių. Jei giriami 
pirmieji mokiniai, tai ne mažiau esate verti pagyrimo, kurie įtempiate savo 
jėgas ir atsidedate su visa energija pamokoms: iš savo pastangų susilauk- 
site gerų rezultatų. 

Mokymosi esmė yra ne mokinio gabumai, bet jo darbštumas ir uolu- 
mas. Ne pirmosios klasės vietos, užimtos dėl įgimtų gabumų, yra nuo- 
pelnas ir dorybė, o mokinio darbo meilė, atsidėjimas, ištvermė. Dažnai 
kultūros pažangą stumia pirmyn ne gabieji, o darbštieji. 

Ne visai tinkamas yra ir toks kai kieno nusistatymas: šį dalyką mėgstu, 
dėl to jį mokausi; to nemyliu — ir nesimokau; gyvenime man jo nereikės... 
Kai kada visai netikėtai rasis jo reikalas. Vienaip žiūrėjęs mokinys, kitaip 
žiūri dabar, būdamas mokytojas. 

Paklausykite manęs, ilgamečio pedagogo: dalyką, kurs man netiko 
gimnazijoje, atspėjamu laiku po šiai dienai su mielu noru papildinėju, nes 
supratau posakių svarbą: „Historia vitae magistra“. Žmonės, nemoką is- 
torijos, pasilieka visados vaikais. 

Joks tikras mokslas nėra nenaudingas. Visi mokymo dalykai, neprieš- 
taraują Kristaus mokslui, yra naudingi, net reikalingi bendrajam tavo išsi- 
lavinimui. Mokymasis pagal pamėgimą yra kenksmingas, nes tavęs nepa- 
ruoš vispusiškai gyvenimui; nebūsi platesnės orientacijos žmogus. 

Didysai karo vadas Wellingtonas, kurs galutinai sutriuškino galingąjį 
Napoleoną, vėliau, lankydamasis mokykloje, kur gavo bendrąjį mokslą, 
tarė: Toje vietoje laimėtas Waterloo mūšis! Tikrai, dar jaunystėje daugelyje 
atvejų laimima ar pralošiama vėlesnio gyvenimo kova. 

Noriu atskirai paliesti tikybą, kurią jums dėsto mano paskirti kun. ka- 
pelionai. Visi dalykai turi mokykloje lygias teises, tačiau tikybos mokslas 
išsiskiria iš kitų; jis turi kiaurai persunkti visą jauno žmogaus asmenybę ir 
ją parengti šventųjų bendravimui. 

Kilnus tikybos idealas turi jums būti žvaigždė vadovė, kuri atvedė 
tris karalius pas Kristų. Todėl tikybos pamokų neparuošimas yra ne vien 
apsileidimas, bet kartu ir tingus nenoras pažinti Kristų, jo mokslą, įsteigtą 
jo Bažnyčią, jos sakramentus, pamaldas, įsakymus, patarimus... 

Mylimieji moksleiviai! Kartą pradėję mokymosi darbą, varykite jį vis 
į priekį kiekvieną dieną uoliai, negaištaudami. Atsiminkite Kristaus posa- 
kį: „Nė vienas, kurs prideda savo ranką prie arklo ir atgal dairosi, netinka 
Dievo karalystei“ (Lk. 9,62). Gražiausias mums visiems pavyzdys yra pa- 
ties Išganytojo gyvenimas. 

Dieviškąjį savo mokslą jis teskelbė vos trejus metus, o šiam darbui 
tyliai, uoliai, klusniai ruošėsi per visą savo jaunystę. Būdamas Dievas, ren- 
gėsi ne todėl, kad to būtų nežinojęs, o dėl to, kad norėjo palikti amžiną 
pavyzdį visiems žmonėms, jog pasirengimas savo pašaukimui reikalauja 
nuolatinio įtempto darbštumo, drausmingumo. 


Kas įstaiga, kiekviena bendruomenė, žėdnas darbas, pagaliau net atskiro 
žmogaus gyvenimas be drausmės yra neįmanomas: anksčiau ar vėliau jis 
subyra. Kas yra drausmė? Tai protingas žmogaus klusnumas išmintin- 
giems reikalavimams. Mokinio drausmingumas yra nustatytos mokyklos 
tvarkos laikymasis, jei tai neprieštarauja mokytojų Mokytojo principams. 

Drausmė yra varžąs saitas. Tačiau į mokyklinę tvarką žiūrėkite ne kaip 
į prievartą, bet kaip į priemonę save paruošti charakterio žmogumi gyvę- 
nimo kovai. Jei drausmingą tvarką laikysite priespauda, tai ji pasirodys 
nepakeliama našta, ir jūs savo būdu palūšite, savo valia sumenkėsite. 

Negali būti darnaus auklėjimo ir auklėjimosi ten, kur negerbiamas mo- 
kytojų autoritetas. Paklusti auklėtojui turite ne iš prievartos, baimės ar 
pataikavimo, bet iš nusimanymo, kad jis aukojasi jums, taurindamas jūsų 
elgesį. Bet kurie jūsų veiksmai, kuriais ardote mokyklos tvarką, yra kenks- 
mingi jums patiems. 

Pav., pamokų praleidinėjimas be svarbios priežasties ar vėlavimasis iš 
apsileidimo ir nerangumo yra nuostolingas dalykas. Taip nuo pat gražios 
jaunystės įprantate nepaisyti savo pareigos; o būti pareigingam, sąžinin- 
gam, tvarkingam žmogui yra ne tiktai didinga, bet ir šventa. 

Pasitaikąs kortavimas berniukų tarpe smerktinas. Kortos pavojingas 
žaislas: iš pradžios jomis žaidžiama, vėliau neretai imama lošti rimtai pini- 
gais, suprantama, ne savais, o tėvų. Dėl kortų ne viena naudinga ir brangi 
pajėga yra net žuvusi. 

O girtavimas? Jeigu jis iš viso yra kenksmingas, tai moksleivių am- 
žiui - stačiai pragaištingas. Suaugusieji, bet ypač jaunimas, turi ieškoti 
šviesaus, tyro pasilinksminimo, ne apsvaigusio ir girto džiaugsmo. Sau- 
gokitės! „jaunikaitis, įpratęs į savo kelią, ir pasenęs nuo jo neatsitraukia“ 
(Pat. 22,6). 

Ir rūkymą šia proga tenka papeikti. Mokinių lūpoms ir plaučiams ne- 
tinka papirosų dūmai ne vien drausmės, bet ir sveikatos atžvilgiais. Rū- 
kytojas trumpina savo gyvenimą bent devyneriais metais, o mergaitės, 
dirbančios tabako fabrikuose, dažniausiai baigia džiova. 

Tepaliečiau vos keletą mokyklinės drausmės klausimų; jų yra ir dau- 
giau. Bendrai nepaleiskite iš akių drausmingumo. Juo būsite drausminges- 
ni, juo rimčiau pasirengsite paskesniam gyvenimui ir naudingesni būsite 
savo kraštui. Tik tas, kurs įgudęs tvarkingai gyventi, duoda ką nors tei- 
giamo savo tautai. 

Nuostabus drausmės pavyzdys jums yra Jėzus Kristus savo vaikystės 
ir jaunystės laikais: jis, turėdamas dvylika metų, nuėjo su Marija ir šv. Juo- 
zapu Jeruzalėn. Velykų šventėms pasibaigus, Motina ir globėjas išsiren- 
gė atgal, o Jėzus nepastebėtas pasiliko bažnyčioje ir dalyvavo Šv. Rašto 
aiškinimuose. 

Marija ir Juozapas greit pasigedo Jėzaus; grįžę atgal, randa jį šventy- 
kloje tarp mokytojų. Marija motiniška savo širdimi ėmė lyg priekaištauti, 

kam nuo jų atsitraukęs ir pasilikęs. Jėzus atsakė ramiai, jam reikėję būti 
ten, kur sprendžiami dangiškojo Tėvo reikalai. 

Po to Jėzus viską palieka, grįžta su namiškiais ir lieka jiems klusnus. 
Pagalvokite, kas, kam klusnus? Motinai ir globėjui. Dievas žmonėms. Ko- 
kia nuostabi drausminga elgsena! Moksleiviai! Pratinkitės klausyti. Gėdy- 
kitės neklausydami vyresnių! 

Evangelistas Lukas rašo: Nazarete Jėzus augęs metais, išmintimi bei 
malone pas žmones ir pas Dievą (2,52). Būdamas Dievo Sūnus, iš pat ma- 
žensjis buvo išmintingiausias ir švenčiausias; tik savo išmintį bei malones 
su amžiumi kaskart aiškiau reiškė, nelyginant kaip rožės žiedas besiskleis- 
damas atskleidžia visą savo grožį. Taip ir jūs su metais plėtokite religinį 
savo gyvenimą. 


13 


Moksleiviai! Būdami drausmingi, mokyklinės pareigos žmonės, kaip 
katalikai, gyvenkite gyvą religinį gyvenimą tiek savo kambarėlyje, tiek 
klasėje, tiek bažnyčioje, visur... Tikyba yra ilga tiesų ir įsakymų grandinė, 
kurios vienas galas danguje po Dievo kojų, antras žmogaus rankose; jo 
niekad neturite paleisti. 

Tikybos mokymasis klasėje, be jos nuostatų pildymo, yra negyva te- 
orija, kol nevirs praktika. „Ką padės, mano broliai, jei kas sakytųsi turįs 
tikėjimą, bet neturėtų darbų? Argi tikėjimas galės jį išganyti?.. Tikėjimas, 
jei jis neturėtų darbų, yra pats savyje miręs“ (Jok. 2,14.17). Gyvas religin- 
gumas turi spindėti visoje mokinio povyzoje. 

Bolševikų siautėjimo metu jūs savo religingumu buvote tikri herojai. 
Ne vienas jūsų draugų ar draugių dėl karžygiškos savo tikybos yra kalėjęs, 
žuvęs nuo raudonojo teroro, ištremtas į beribį Sibirą... Ir dabar tikybinė 
jūsų praktika neturi būti silpnesnė, palaidesnė. Jaunystės amžius yra pats 
jautriausias laikotarpis kilniems idealams. 

Taip turėtų būti! Bet margame kasdieniame gyvenime, deja, kartkartė- 
mis ir kitaip esti. Jūsų religingumui pagyvinti noriu pašalinti kai kuriuos 
žymesnius trūkumus. Jūsų kapelionai keletą sykių mokslo metuose ragina 
jus visus eiti kartu išpažinties ir šventosios Eucharistijos. 

Bet moksleiviai! Neturėtumėt tenkintis ėję šv. Sakramentų tiktai iš šalies 
priminti. Mūsų Bažnyčioje yra. daug reikšmingų švenčių ir šiaip progos at- 
likti išpažinčiai, ypač dažnesnei Komunijai priimti. Kartas nuo karto kvies- 
kitės pas save Kristų: „Jėzau, pas mane ateiki, savo meilę man suteiki. Jži 

Šv. Mišios yra nuostabiausias mūsų Viešpaties Jėzaus Kristaus pali- 
kimas. Tai Kalvarijos tragedijos atkartojimas, dangaus ir žemės oratorija, 
šv. misterija... Napoleonas, peržvelgęs Ecouen konservatorijos dienos tvar- 
ką, rado nuostatą, jog auklėtiniai turi dalyvauti šv. Mišiose sekmadieniais 
bei ketvirtadieniais, prirašė: „kasdien“. 

O vis dėlto ne sykį kai kurių moksleivių į šv. Mišių auką žiūrima pro 
pirštus. Be priežasties, pateisinančios Mišiose nedalyvavimą sekmadie- 
niais ir įsakytomis Bažnyčios šventėmis, kaltininkui yra ne tik didžiulis 
nuostolis, bet ir sunki, mirtingoji nuodėmė, kurią nuoširdžiai turite apgai- 
"dėti ir atsižadėti. 

Lengvabūdiškas vėlavimasis į Mišias irgi rodo moksleivių netvarkin- 
gumą, drauge ir paviršutiniškus katalikus. Visur reikalaujama punktua- 
Iumas: į mokyklas, pamokas, darbą, susirinkimus, pramogas... Dar labiau 
reikalinga jo einant į bažnyčią. Jei pakviestam pas viršininką nemandagu 
vėlintis, tai neišauklėjimo žymė vėluoti Kristui kviečiant: „Ateikite pas 
mane visi... ašjus atgaivinsiu“ (Mt. 11,28). 

Katalikų Bažnyčia savo tikintiesiems skiria gana daug įvairių tikybi- 
nių iškilmių, pamaldų, kaip antai: gegužinės, birželinės, rožančinės... Jose 
pravartu moksleiviams dalyvauti. Jūs visu tyru jaunatvės uolumu susigy- 
venkite su Bažnyčios dvasia. Tuo patys save religiškai stiprinsite ir kitus 
trauksite į pamaldumą gražiu savo pavyzdžiu. 

Moksleiviai, neturite atitrūkti nuo Bažnyčios gyvenimo, jos praktikų, 
jos atstovų. Atostogose susipratę moksleiviai nevengs aplankyti parapijos 
kunigo. Uolus mokslo jaunimas, gyvenąs gyvą religinį gyvenimą, pagal 
savo jėgas, kuo galėdamas padės Bažnyčios veikime. 

Jautrus mano širdžiai reikalas - moksleivių berniukų pašaukimas į ku- 
nigus. Senieji dvasininkai, savo gyvenimą ir jėgas atidavę sielų išganymui, 
laukiame jaunų levitų, kurie mus pavaduotų, stotų mūsų vieton Kristaus 
vynuogyne... „Pjūtis, tiesa, didelė, o darbininkų maža“ (Lk. 10,2). 

Norėčiau iš jūsų susilaukti tokių kunigų, kaip rašo Pijus XII, kurie ne- 
bijotų laisvai pasakyti tiesą ir ginti, kas teisinga, jungdami nuolaidumą su 
griežtumu, taip eitų kilnias savo pareigas, kad vis tiek ką beatneštų nepa- 
stovūs laikai, vieną dalyką visados turėtų prieš akis ir juo labiau kaip ko 
nors kito trokštų, būtent Dievo garbės, žmonių išganymo; sektų pėdomis 
šv. ganytojų, kurių šviesūs darbai neužmirštami bei vardai skaisčiai spindi 
Bažnyčios istorijos lapuose. 

Brangūs moksleiviai! Kaip jūsų vyskupas šiuo raštu aš kreipiuos į jus, 
mano garbe, mano džiaugsme (I Tes. 2,20). Tegul jūsų darbštumas būna ne- 

palaužiamas, drausmė - geležinė, religingumas - švelnus sielos alsavimas. 
Nuo senovės buvo krikščionių šūkis: Ora et labora - Melskis ir darbuokis. 
Kol gerai kasdien melsitės, gerai ir gyvensite. Kol darbuositės, būsite nau- 
dingi Bažnyčios ir Tėvynės vaikai. 

Baigdamas laiminu kilnias jūsų pastangas; laiminu mylimus jūsų ka- 
gerbiamus jūsų mokytojus, kurie veda jus tikrosios tiesos keliu; laiminu 
jūsų tėvelius, kurie nieko nesigaili jūsų mokslui ir auklėjimui. 

„Ir Visagalio Dievo Tėvo, ir Sūnaus, ir Šv. Dvasios palaiminimas tenu- 
žengia ant jūsų ir tepasilieka visuomet“. Amen. 


Panevėžys, 1943.1.25 


36. 


KATALIKAI, BŪKITE IŠTIKIMI, DRĄSŪS! 


Senovėje garsusis Aleksandras Makedonietis buvo užkariavęs beveik 
visą tuokart žinomą pasaulį. Per vieną mūšį pamatė pabėgantį kareivį; 
raitas prisivijo, sustabdė ir sušuko: „Kaip vadiniesi?“ — „Aleksandras“, — 
atsakė nusigandęs karys. Karalius Aleksandras tarė: „Ar tu savo vardą 
pakeisk, ar elkis taip, kaip dera pasivadinusiam tuo vardu“. 

Karalius Kristus veda nuolatinį karą dvasios pasauliui palenkti krikš- 
čionybėn. Ir šiandien randasi nemaža bailių, bėgančių iš gyvenimo kovos, 
nors jie vadina save krikščionimis, yra Kristaus kariai. Tokiems jis turbūt 
kartais tarsteli: „Neverti kovotojai: ar liaukitės save vadinę krikščionimis, 
ar elkitės taip, kaip jums pridera“. Žinote, jog bėgimas iš kariuomenės 
draudžiamas griežta grėsme. 

Dezertyrai! Garbingo krikščionies vardo jūs išsižadėti negalite. Krikš- 
tas jums įspaudė neišdildomą krikščionybės žymę; pakrikštytieji pasilik- 
site amžinai krikščionys. Turite gyventi taip, kaip tinka turintiems tokį 
reikšmingą vardą; privalote stoti kovon su Kristaus priešu Antikristu ir jo 
sekėjais; kitaip neišvengsite bausmės. 

Abi srovės varžosi pasaulyje dėl pirmenybės; joks susitarimas tarp 
jų nėra galimas; jų tikslai yra visai priešingi; jos rungiasi ne dėl laiki- 
nų dalykų, o dėl amžinybės reikalų. Abu vadu telkiasi sau šalininkus: 
kiekvienas žmogus priklauso vienam tų valdovų, stovi toje ar kitoje 
pusėje. 

Bet kas negalite tose rungtynėse nedalyvauti, būti vien nuošalinis stebė- 
tojas. Vienoje ar antroje srovėje kiekvienas veikiate. Karalius Kristus aiškiai 
sako: „Kas ne su manim, tas prieš mane; ir kas su manimi nerenka, tas eikvo- 
ja“ (Mt. 12,30). Supraskite, negalį būti neutralūs, turi veikti su Kristumi. 

Bažnyčiose iš sakyklų girdite labai daug išganingų dalykų: paraginimų 
sutvarkyti savo gyvenimą, saugotis nuodėmių, įsigyti dorybių, nepražu- 
dyti sielos. Šiuo raštu aš praplėsiu pamokslų turinį: paraginsiu rūpintis ne 
vien savimi, bet ir bendradarbiauti su Kristumi kitų išganyme. 


+++ 


Kas nenori būti palaikytas Antikristo šalininku, tas turi laikytis Kris- 
taus. To krikščionių dalis aiškiai nesupranta. Daug kas norėtų stovėti nuo- 
šaliai, nesidėti nei prie vienos, nei antros srovės. Tuo tarpu griežta pareiga 
visus krikščionis reikalauja stoti toje pusėje, kurios vardu vadinatės. Kie- 
kviena pasaulėžiūra yra tiek stipri, kiek tvirta jos išpažintojų valia gintis. 
Manau, jog ir jūsų ne vienas yra dar neapsisprendęs. 

Ne sykį turėjote, turite ir turėsite reikalų su žmonėmis, kurie netiki 
ar dedasi netikėliais. Jie plačia burna kalba bedieviškas kalbas ir laukia 
jūsų pritarimo. Jie patenkinti savo plepalais ir vaizduojasi sau, jog juose 
glūdįs gilus mokslas, didelė išmintis. Jie nori, kad ir jūs drauge juokautu- 
mėte iš švenčiausių tikėjimo dalykų, bent jiems neprieštarautumėte, dary- 
tumėtės nebyliai krikščionys, susvyruotumėt savo pažiūrose ar su jomis 
slapstytumėtės... 

Nenoriu sakyti, jog visi visur ir visados turite pareigos į tuos jų pais- 
tymus atsiliepti. Priežodis sako: „Į kiekvieną sučiaudymą neatsakysi — ant 
sveikatos“. Bet visuomet privalote bent parodyti, kad jums tai nepatinka, 
jog jūs tam nepritariate. Negalite viltis nebūsią palaikyti jų sėbrais, jei aiš- 
kiai neduosite suprasti, katroje pusėje stovite. Karalius Kristus yra pasa- 
kęs: „Nė vienas negali tarnauti dviem valdovam: nes arba jis vieno nekęs 
ir mylės kitą, arba vieno laikysis ir niekins kitą“ (Mt. 6,24). 

Nelaikykite per savaitę kaip maldaknygės kišenėje tikybinių savo pa- 
žiūrų; neišsiimkite jų iš ten vien tada, kai sekmadienį klūpote bažnyčioje 
tarp besimeldžiančių; niekas neslėpkite s-vo įsitikinimų tikėjimo priešų 
akyse. Tegul jie mato, kad jūs tikite Dievą, esai. < .>:iaus išpažintojai, kad 
krikščionies vardas jums ne beprasmiškas žodis, o gyvenimo programą; 
težino, jog jūs tikite turį nemirtingą sielą, kurios išganymu esate susirūpi- 
nę... Tenedrįsta neigiamai liesti tikybos, kuri jums šventa. 

Gerbkite Dievo ir Bažnyčios įsakymus, atsidėję laikykitės jų gyvenime. 
Jei to nedarysite, pamatysite [-tys], kad jų irgi nevertinate; sau tars: „Jie 
sakosi pažįstą Dievą, bet darbais išsigina; nes jie... neklauso tikėjimo ir 
netinka nė vienam geram darbui“ (Tit. 1,16). Taip jūsų padrąsinti nedo- 
rėliai kojomis tryps tą krikščioniškosios dorovės ir kultūros pagrindą. Ir 
jūsų pastangos nebūti aktyviais nei Kristaus, nei Antikristo bičiuliais bus 
tuščios; būsite priskirti prie antrosios srovės, ar to norite, ar ne. 

Kristaus aiškiai sako: „Kas ne su manim, tas prieš mane“. Kas nepa- 
laiko mano pusės, tas ją silpnina, tas nors ir netiesiogiai stiprina priešo 
jėgas. Kas nenorite dėtis prie varžytinių, kurios vyksta pasaulyje, tas bent 
manote: labai čia man; tesižino kunigai; jų čia reikalas; jie pastatyti rūpintis 
tikybos dalykais; ką bedarytų dvasiškiai, jei visi pasauliečiai pradėtų eiti 
kunigo pareigas... 

Tiesa, dvasininkų pašaukimas ginti tikėjimą ir dorovę, sielotis žmonių 
išganymų; bet jie negali visur sėkmingai veikti be tavo bendradarbiavimo. 
Kunigas nesutvarkys nė tavo šeimos, jei tu jam nepadėsi. Apie krikščionį, 
kurs nepalaiko savo namuose krikščioniškos tvarkos, Karaliaus Kristaus 
ministeris šv. Povilas taip sako: „Kas nesirūpina savaisiais ir ypač namiš- 
kiais, tas išsigynė tikėjimo ir yra piktesnis už netikintį“ (I Tim. 5,8). 

Jei net savo namuose slepiatės į kertę ir laukiate, kol kitaip manąs, 
kalbąs, darąs pasitrauks iš jūsų akių; jeigu neprieštaraujate nekrikščioniš- 
kam jo elgesiui, vengiate prieš jį užtarti Kristaus asmenį, jo mokslą, - tai 
neprisipažįstate jo mokiniais. Išganytojas nelaikys jūsų savo bendrininkais 
nei šiame gyvenime, nei būsimame. Jis pats yra sakęs: „Kas manęs išsigins 
žmonių akivaizdoje, to ir aš išsiginsiu savo danguje esančiojo Tėvo akivaiz- 
doje“ (Mt. 10,33). 

Nebūkite dezertyrais, nevenkite kovos su tikybos priešais, kurie tik 
ieško progos griauti krikščionybę, skiepyti bedievybę. Būkite narsūs, iš- 
tikimi varžovai rungčiose, kurioms esate pašaukti. Kristaus neprieteliai 
nesislepia su savo pažiūromis, nesidrovi skelbti savo tikslų, būkite ir jūs 
tikybos partizanai, ne tiktai ginkitės, bet ir pulkite... Kas laikosi ofenzyvos, 
tas dažniausiai laimi. 

„Žinodami, kad šiame žemiškame gyvenime, kurs yra kareiviavimas, 
be kovų nei dorybės nestiprėja, nei nuopelnai neįgyjami, nei amžini vai- 
nikai nelaimimi, nesiduokite įbauginti savęs iš visur kylančiomis sunke- 
nybėmis. Nes didesnis yra Tas; kurs kovoja už mus, negu tas, kurs - prieš 
mus. Kas duoda progos kovoti, tas duos galios ir nugalėti“ (Pijus XII, In 
Baltica regione, 1941.11.12). 

Jei pasektumėte priešų pavyzdžiu, savo tikėjimą drąsiai gintumėte, 
jų netikėjimą pultumėt, jie nustotų drąsos, daugiau skaitytųsi su savo žo- 
džiais ir darbais; juk jų mažuma. Buvę atėjūnai pradžioje klausdavo net 
kunigus, ar tikį; be atodairos savo netikėjimą reikšdavo; tačiau, susidūrę 
su griežtais atsakymais, net paneigimu jų bedievybės, kaipo neišlaikančios 
mokslo kritikos, žadėdavo pasiklausti politrukų... Bet pamažėli aprimo, 
pasidarė apaštalai nebyliai bent dvasiškijos akyse. 

Ojjūsų daugumas duodasi pralenkti Kristaus priešams. Jie įnirtę sten- 
giasi nustumti Kristų nuo sosto, jie šaukia: „Mes nenorime, kad šitas mums 
„ karaliautų“ (Lk. 19,14). Jie laukia žemėje atpildo už revoliucijos kėlimą; 
jums už krikščioniškos tvarkos palaikymą pažadėtas amžinas atlyginimas. 
Apaštalas guodžiasi: „Aš kovojau gerą kovą... išlaikiau tikėjimą. Gale man 
atidėtas teisybės vainikas, kurį duos man aną dieną Viešpats“ (II Tim. 4,7). 
Išganytojas yra pažadėjęs „Kas mane išpažins žmonių akivaizdoje, tą ir aš 
išpažinsiu savo danguje esančiojo Tėvo akivaizdoje“ (Mt. 10,32). 


Kristaus išpažinimas privalo reikštis ne vien žodžiais, bet ir bendra- 
darbiavimu su juo žmonių išganyme. Išganytojo pradėtas darbas po šiai 
dienai tęsiamas kovojančios bažnyčios: popiežiaus, vyskupo, kunigų... 
Kiekvienas dvasiškis savo pašaukimu yra sielų gelbėtojas. Mes turime 
pareigą laimėti dangui žmonių kuo daugiausia. Bet mes tame reikale Žy- 
mia dalimi priklausome nuo jūsų pagalbos. 

Pirmais amžiais pasaulionių apaštalavimas buvo galinga priemonė 
krikščionybei plisti. Dvasiškijos buvo maža; bet daugel moterų ir vyrų, kurie 
padėdavo Kristaus apaštalams platinti Evangeliją, vieni užleisdavo savo na- 
mus pamaldoms laikyti, nes dar nebuvo bažnyčių; antri kunigus išlaikydavo 
savo turtais ar surinktomis aukomis; treti asmeniniais patarnavimais sutau- 
pydavo jiems laiko apaštališkiems darbams; ketvirti jų priežiūroje mokė 
pagonis tikybos; kai kas savarankiškai skelbė Kristaus mokslą... 

Jaunos Bažnyčios nariai visai nemanė užsidaryti ar atsiskirti nuo pa- 
saulio; priešingai, jie visi buvo prisisunkę vienos minties: mes norime, mes 
turime, mes padarysime, kad pasaulis pasiduotų krikščionybei. Kiekvie- 
nas krikščionis Bažnyčios reikalą laikė savo dalyku; dėl jo buvo pasiry- 
žęs su džiaugsmu paaukoti savo gyvybę. Pirmieji krikščionys degė karšta 
liepsna, kuri kaitindavo ir uždegdavo kitus. „Jų balsas išėjo į visą žemę ir 
jų žodžiai iki žemės skritulio kraštų“ (Rom. 10,18). 

Tas visuotinis sąjūdis sukėlė kruviną krikščionių persekiojimą; bet jų 
atsparumas, nebojimas nei grėsmės, nei bausmės iškovojo krikščionybei 
laisvę. Kristaus karalystė labiau auga teisiųjų kančiomis negu žodžiais ir 
darbais. Grūdai tik tada išduoda vaisių, kai pasėti žemėje sunyksta; taip 
krikščionybė įsigali, kai, pakeldama sunkumus, nepalaužiamu kantrumu 
laikosi Kristaus. „Kankinių kraujas yra krikščionių sėkla“. 

Kada Kristaus Bažnyčia džiaugiasi ramybe, bendradarbiavimas tarp 
kunigų ir pasauliečių nėra taip labai reikalingas; bet jis būtinas audros 
metu, kaip dabar kad yra. Jei draudžiama leisti laikraščius, ar bent kurias 
knygas, jei neleidžiama dirbti organizacijose, jei išvaroma tikyba iš moky- 
klų, stropiai darykite, ką tik aplinkybės leidžia: bažnyčiose atsidėję klau- 
sykite pamokslų, namuose teikite vaikams gausių pamokymų, jaunimą 
raginkite tarnauti Dievui ir Tėvynei, atnaujinti visa Kristuje... 

Audringais laikais Petro laivas mėtomas ir semiamas bangų. Kai jo vai- 
rininkas Pijus XI apvainikuotas laimino „miestą ir pasaulį“, minioje staiga 
iškilo vėliava su blizgančiu įrašu: „Ar Kristus, ar mirtis“. Tas popiežius 
savo prakalbomis bei raštais be paliovos šaukė S.O.S., pasauliečius ragino 
bendradarbiauti su hierarchija Bažnyčios gelbėjime ir saugotis mirties be 
Kristaus. Niekas neturite teisės snapsoti, skųstis blogais laikais, laukti ge- 
resnių, nė piršto nepajudinę jiems gerinti. 

Dabarties vyriausybių atskiriamos Bažnyčia nuo valstybės; centro įs- 
taigos nebėra tikybinių reikalų rūpintojos. Bet viešosios valdžios dalis pri- 
klauso piliečiams; taip jūs darotės atsakingi už visuomenės dvasinius rei- 
kalus. Kiekvienas krikščionis, ypač pareigūnai, turite daryti galimos įtakos 
tikinčiųjų teisėms ginti. Deja, dažnai tie žmonės, kurių pareiga užtikrinti 
visuomenei teisingumą, be kurio negalimas tvarkingas gyvenimas, esate 
bailūs kiškiai; jums terūpi savo kailis; o kai kas virstate savųjų skriaudėjais, 
smaugėjais, plėšriaisiais vilkais avių kailyje. 

Karaliaus Kristaus ministeris pirmininkas, apaštalų kunigaikštis šv. Pe- 
tras visiems krikščionims sako: „Jūs esate karališkoji kunigystė... kad 
skelbtumėte dorybes to, kurs jus pašaukė iš tamsybių į stebėtiną savo 
šviesą“ (I Petr. 2,9). Kaip kiti savo tautinius ir tarptautinius vadus, taip jūs 
turite kelti aikštėn Kristaus asmenį, garsinti jo mokslo kilnumą. Dievui 
dėkui, visuose sluoksniuose ima rastis tikinčiųjų, kurie ryžtasi mesti bai- 
mę, imtis kovos prieš T ir deformavimą šeimyninės, profesinės 
ir socialinės sąžinės. 

Privalote visi griebtis žygių, kiekvienas pagal savo sugebėjimus. Kam 
Dievas davė daugiaus išminties, panaudokite savo žinias nemokantiems 

pamokyti, abejojantiems patarkite; rimtieji sudrauskite pikta darančius; 
įtakingieji savo įtaka paremkite kunigą bažnytiniuose jo darbuose; turtin- 
gieji duokite aukų katalikų reikalams ar vargšams sušelpti... 

Būdamas ištikimas Kristaus mokinys, geras Bažnyčios vaikas, rasi 
priemonių, kaip tu pagal vietos ir laiko sąlygas galėsi padėti dvasiškijai 
sunkiame jos apaštalavime, traukiant žmones po savo Vado vėliava, prie 
šv. Mišių, sakramentų, maldos... Štai pamatas dvasiniam apaštalavimui, 
bendradarbiaujant su kunigais tikybos ugdyme... 

Jeigu nieko kito nebegalėtum padaryti, tai bent melskis už paklydėlius, 
kad Viešpats apšviestų jų protą, sustiprintų valią grįžtis į Dievą, kad pats 
“nieko nepapiktintum, o šviestum gražiu savo pavyzdžiu ir trauktum kitus 
į tiesą, šviesą, gėrį, grožį... To niekas sutrukdyti negali. Kristus visiems 
įsakė: „tegul jūsų šviesa taip šviečia žmonių akivaizdoje, kad jie matytų 
gerus jūsų darbus ir garbintų jūsų Tėvą, kurs yra danguje“ (Mt. 5,16). 

„Todėl, - kaip sako Pijus XII- tvirti tikėjimu, džiaugdamies viltimi, 
prieš Kristaus kryžiaus priešus statykite kilnios sielos stiprumą ir, ramia 
ištverme nukentėdami skriaudas, patys jų nedarydami, padarykite, kad 
padedant Dievo malonei, su kuria visa galime, be kurios negalime nieko, 
elgesio malonumas imtų viršų ant įžūlumo, meilė - ant sauvaliavimo, ty- 
ras tikėjimas — ant bedievybės“ (In Baltica regione). 


Mieli dieceziečiai! Jau kiek atslūgus nuotaikai, bet dar nepraėjus pavojui 
padarykime sąžinės apyskaitą, kaip išgyvenote kritingus metus. Mūsų švie- 
suomenė, ypač laisvamaniai, silpnai laikė kvotimus. Žymi dalis dailininkų, 
poetų, rašytojų, profesorių, mokytojų, valdininkų, pareigūnų... buvo lyg 
apsvaigę: vieni pliauškė prieš Dievą, kiti vengė Bažnyčios, treti bijojo susi- 
tikti kunigų; kai kas slapčia ėjo pas vyskupą... „Ne kad jus sugėdinčiau, aš 
tai rašau, bet įspėju jus, kaip mylimiausius savo vaikus“ (I Kor. 4,14). 

Geriausiai bandymus išturėjo katalikiškas jaunimas: ateitininkai - stu- 
dentai ir moksleiviai, pavasarininkai, net angelaičiai... Jaunuomenės tarpe 
mes turime ir karžygių, ir kankinių. Didelė mūsų parama buvo šiaip jau 
žmonės; jie gynė klebonijas, bandė išlaisvinti suimtus kunigus, slapstė 
persekiojamus, parūpino jiems saugią vietą... Bažnyčios vardu visiems 
geros valios žmonėms tariu viešą padėką. 

Ypatingu paslaugumu pasižymėjo moterys. Tai tikros Veronikos, šluos- 
čiusios mums prakaitą nuo kaktos. Katalikai! Izraelitų ir mahometonų 

tikėjimai yra vyrų tikybos: jų moterys beveik nesilanko šventyklose. Kris- 
taus mokslas yra visuotinis, lygiai privalomas vyrams bei moterims. Vy- 
rai! Nedarykite krikščionybės moterų privilegija, nesiduokite savęs joms 
pralenkti. 

Tikybos likimas pareina ne vien nuo kunigų, bet ir nuo tikinčios visuo- 
menės, ypač nuo vyrų, kurie tvarko viešą gyvenimą. Greit paplito krikš- 
čionybė pagonių tarpe, nes krikščionys lenktyniavo tikybos platinime,. 
Pasikeitė laikai: dabar plinta netikėjimas. Ką tik viešai buvo neigiamas 
Dievas, Kristaus asmuo vadinamas pasakišku, naikinamos tikybinės šven- 
tės, draudžiamas tikybos pasireiškimas už bažnyčios sienų... 

Jos atstovai buvo laikomi beteisiais: vyskupas, kaip ir katedros za- 
kristininkas, vienodai pasuose buvo užrašyti „kulto tarnais“... O ne vie- 
nas krikščionis vis dar nerodo tinkamo susirūpinimo, tebesilaiko nuo- 
monės, jog tikyba - dvasininkų reikalas. Pagalvokite, kas būtų buvę, jei 
tokia kryptis būtų ilgiau užtrukusi? Juk būtų išaugusi nauja karta be 
tikėjimo! 

Kam brangus savo ir kitų išganymas, pagaliaus žmoniškas gyvenimas, 
tas turi būti Kristaus apaštalas bent savųjų tarpe. Taip tvarkykitės, kad 
išliktumėte katalikais, nors sumažėtų kunigų skaičius, nors jų visai netek- 
tumėt, kaip tai yra buvę Japonijoje. Būkite patys „karališkoji kunigystė“. 
Atsiminkite, jog katalikų tikyba, už kurią nieko nėra brangesnio, buvo 
išlaikyta su ryžtingiausia ištverme tarp daugybės atmainų. 

Todėl nekrypdami nuo seniau praminto tako, gerbkite tikėjimą širdim, 
išpažinkite žodžiais ir darbais, kad jį nepažeistą perduotumėt savo vai- 
kams ir vaikų vaikams. Visi, kas kiek išsigali, būkite apaštalais; ypač mo- 
tinos sėkite ir ugdykite dangiškąją Evangelijos sėklą savo vaikų krūtinėje. 
Visiems bus aišku, kad taip jūs labai žymiai patarnausite Bažnyčiai, savo 
tautos garbei ir išsilaikymui. 

Raginu abiejų lyčių vaikus ir jaunimą visuomet atsiminti Dievą ir, lai- 
kantis aukščiausio įstatymo, augti pamaldžiais, veikliais ir skaisčiais, įvyk- 
dyti geriausias į jus dedamas viltis... (Pijus XII). Juo labiau stengiamasi 
jus atitraukti nuo bažnyčios, juo gausiau veržkitės į pamaldas, klausykite 
Dievo žodžio. Tai jums atstos katekizmą, tikybinį laikraštį bei kalendorių, 
ko šiandien irgi stinga. 

Visi dažniau eikite šv. Sakramentų, semkitės stiprybės iš Kristaus šalti- 
nių, bažnytinę nuotaiką neškitės į namus; tikybinę atmosferą skleiskite sa- 
voje aplinkoje; užtarkite kunigus, atsiminkite vyskupą... Taip elgdamies, 
susilauksite Karaliaus Kristaus pripažinimo: „Gerai, gerasis ir ištikimasis 


GANYTOJIŠKI LAIŠKAI 595 


tarne! Kadangi tu buvai ištikimas ant nedaugelio, aš ant daugelio tave 
pastatysiu; įeik į savo Viešpaties džiaugsmą“ (Mt. 25,21). Amen. 


Panevėžys, 1943.IL1 + 


37. 


Kas VIENĄ VEDA — ANTROS NEIMA 


Krikščionybei brėkštant, Jordano krantuose Kristaus pirmtakas ragino 
nusidėjėlius atgailauti, garsino nebetolimą Išganytojo pasirodymą, skelbė 
dangaus karalystės priartėjimą, kvietė krikštytis prieš pradedant pasitaisy- 
mą; neklaužadoms grasino sunkiomis bausmėmis. Duokite vertų atgailos 
vaisių, nes kirvis jau pridėtas prie medžių šaknies; kiekvienas medis, kurs 
neveda gero vaisiaus, bus iškirstas ir ugnin įmestas... 

Minios jį klausė: Tai ką gi mes turime daryti? Šv. Jonas atsakė: Kas turi 
du apsiaustus, vieną tegul suteikia neturinčiam; kas turi maisto, tepasiel- 
gia taip pat, kaip su apdaru. Muitininkai ėjo pas jį krikštytis ir jo teiravosi: 
Mokytojau, ką mes turime daryti? Jis jiems atsakė: Imkite tiek, kiek jums 
nustatyta, nereikalaukite daugiau. Ir kareiviai klausė: O mes ką turime 
daryti? - Niekam nedarykite prievartos; neskriauskite, neištvirkaukite... 

Ėjo pas jį visa Judėja ir Pajordanio šalis. Visi buvo krikštijami upėje 
ir išpažino savo nuodėmes. Krikštytojas negalėjo pakęsti, kad Jeruzalėje 
krašto valdovas ramiai sau gyveno su svetima žmona. Norėdamas sustab- 
dyti papiktinimą, kursai sklido iš sostinės, jis nuėjo pas karalių ir tarė: „Tau 
nedera turėti savo brolio moters“. Jis gerai numanė, kas gresia supykdžius 
Erodą ir Erodiadą, bet sąmoningai rizikavo savo laisve ir gyvybe. Šventasis 
buvo įmestas į kalėjimą, kur jam nukirto galvą. 

Kas įvyko Kristaus metu Palestinoje, tai ne sykį per devyniolika krikš- 
čionybės šimtmečių vienur kitur pasikartoja. Už ką visais laikais buvo 
guldomos galvos, kas visur buvo griežtai draudžiama, tai dabar bolševi- 
kiškais įstatymais leista pas mus įvedus civilinę metrikaciją. Santuokos 
taip tvarkomos, jog tuokiamasi ne prie kunigo bažnyčioje, o valsčiuje pas 
viršaitį, net galima teisme skirtis, nes leidžiamos ištuokos. Nebojama Vieš- 
paties draudimo: „Ką Dievas sujungė, žmogus teneperskiria“. 

Katalikams apsaugoti nuo suirutės, Lietuvos vyskupai 1943.IV.28 savo 
pasitarime, apsvarstę išardą, kokią daro šeimose santuokos įstatymas ir 
ištuokos potvarkis, nutarė paskelbti po ganytojišką raštą krikščioniškos 

moterystės klausimu, ypatingai pabrėžiant jos nesuardomumą. Brangūs 
dieceziečiai, dėkitės į širdis žodžius, mano rašytus sugelta širdimi. „Tiems, 
kurie yra surišti moteryste, įsakau ne aš, bet Viešpats, kad moteris nesiskir- 
tų nuo vyro; o jeigu atsiskirtų, kad pasiliktų netekėjusi, ar susitaikintų su 
savo vyru. Taip pat vyras tenepaleidžia savo žmonos“ (I Kor. 7,10). 


Niekad nestigo didesnių ar mažesnių nusižengimų šventiems mote- 
rystės tikslams - vyrui ir moteriai dviese gyventi drauge, dalyvauti Dievo 
kūrybos darbe, dauginti žmonių giminę, auklėti ją dorais žemės gyven- 
tojais, dangaus karalystės įpėdiniais. Prieš Kristų net „išrinktoje tauto- 
je“ buvo įsigalėjęs paprotys žmonai duoti atsiskyrimo raštą ir ją paleisti. 
Taip atsiskyręs vyras vesdavo kitą pačią, paleistoji moteris galėjo tekėti 
už kito. 

Kristus, taisydamas žmonių blogybes, gydė ir žmonijos šaknį - mote- 
rystę. Pamoksle nuo kalno yra įspėjęs žydus: Jūs girdėjote, kad senovėje 
VI įsakymu buvo sakyta: Nesvetimoteriauk. Aš gi jums sakau: Kiekvienas, 
kurs į moteriškę žiūri jos geisdamas, jau su ja svetimoteriavo savo širdyje 
(Mt. 5,27-28). Kai vyras vilioja kitą moterį, ar moteris pageidauja kito vyro, 
jau papildyta svetimoterystė, kaip tai nustato IX Dievo įsakymas. 

Fariziejai, gundydami dieviškąjį Mokytoją, klausė: Ar dera vyrui pa- 
leisti savo pačią dėl kokios nors priežasties? Išganytojas atsakė: „Ar ne- 
skaitėte Šv. Rašto? Dievas, sutvėręs žmogų, vyrą ir moterį, nutarė: Todėl 
žmogus paliks tėvą ir motiną, laikysis savo pačios ir du bus vienas kūnas. 
Ką tat Dievas sujungė, žmogus teneperskiria“ (Mt. 19,3-6). 

Žmonijos pradžioje bet kurių persiskyrimų nebuvo; buvo įsteigta ne- 
perskiriama moterystė tarp vieno vyro ir vienos moters. Taigi aš jums sa- 
kau: „Kas nors paleidžia savo moterį ir kitą veda, svetimoteriauja; ir kas 
paleistąją veda, jai svetimoteriauja. Jei moteris skiriasi nuo savo vyro ir už 
kito teka, ji svetimoteriauja“ (Mk. 10,12). 

Šiais nuostatais Kristus neįvedė nieko nauja, tik, atstatęs moterystę 
į pirmykščią padėtį, kaip ją buvo sutvarkęs Kūrėjas, padarė ją sakramentu. 
Dievas įdiegė į žmogaus prigimtį troškimą kurti šeimą, vaikuose atsigimti, 
per juos toliau gyventi. Tas potroškis toks didelis, jog jaunikaitis ir mer- 
gaitė palieka tėvą ir motiną, skiriasi nuo draugų ir draugių, laikosi vienas 
antro; vyras, žmona bei vaikai sudaro sau mažą pasaulį, kurio jiems turi 
užtekti. 

Bet ir pas mus randasi žmonių, kurie sau ieško praktikuoto žydų atsis- 
kyrimo rašto, tartum grįžta iš Kristaus į Mozės įstatymą: nori skirtis ir vėl 
tuoktis. Jie sako, esą nežmoniška visam amžiui surišti du asmeniu neat- 
mezgamu mazgu, kad ir pagal Sutvėrėjo nustatymą: „Ką Dievas sujungė, 
žmogus teneperskiria“. 

Neperskiriama moterystė tūloms poroms esti sunki našta, sužeidžia jų 
širdis, ardo jų gyvenimo laimę... Bet visuomenei pastovioji moterystė yra 
palaima. Tiesa, pralaimi dėl jos paskiri asmens, tačiau jų auka reikalinga 
žmonijos labui. Kenčiantieji nelyginant yra kariai, kurie turi pakelti sun- 
. kumus, perkęsti žaizdas, aukoti sveikatą, net gyvenimą už tautos ateitį. 
Nepavykusios šeimos, be abejo, yra didelė nelaimė, bet jai mažinti Bažny- 
čia turi priemonių. Jei vedusiųjų neištikimybė vėsina šeimos židinį, nesan- 
taika drumsčia namų ramybę, vienos pusės negarbingas ar nedorovingas 
elgesys nebepakenčiamas antrosios kūnui ar sielai, Vyskupijos Tribunolas 
duoda separatą, t.y. leidžia jiems gyventi atskirai, bet jų moterystę palieka 
galioje, neleidžia jiems antrų vestuvių. 

Tenka nugirsti priekaištas, kad aukščiausias Bažnyčios teismas Romoje 
galingiems ir turtingiems darąs nuolaidų, o neturtėliams taikąs griežtus 
kanonus. Leonas XIII garsioje savo enciklikoje apie moterystę mini nenu- 
galimos drąsos dokumentus, kuriuos yra parašę aštuoni popiežiai, ginda- 
mi moterystės nesuardomybę; jie neleido net karaliams ardyti šeimų; jų 
vieną išvardysiu. 

Napoleonas, galingiausias Europos imperatorius, prašė Pijų VII iš- 
tuokti jo brolį Jeronimą su Amerikos pirklio dukterim Pateson. Moterystė 
buvo tikra ir Šv. Tėvas atsisakė ją perskirti. Napoleonas sauvališkai išrišo 
klausimą, brolį apvesdino su Wittembergo kunigaikštyte Karolina ir vėl 
dėjo pastangų, kad popiežius antrąją santuoką pripažintų teisėta. Pijus 
VII jos nelegalizavo, nežiūrėdamas imperatoriaus pykčio, kurs lėmė jam 
didelių nemalonumų, o skriaudų Bažnyčiai. 

Romon sueina viso katalikų pasaulio bylos; prie jų dirba ištisa eilė tei- 
sėjų, moterystės ryšių gynėjų, advokatų, sekretorių, vertėjų, mašininkių... 
Visiems privalu atsilyginti už darbą. Iš pasiturinčiųjų imamas tam tikras 
atlyginimas. Bet ir kelių dešimčių bylų, kasmet netikromis paskelbiamų 
moterysčių apie pusė sprendžiama veltui. Gal kada ne kada turtuoliai di- 
desnėmis aukomis išlygina vargšų bylų išlaidas. 

Kai kada mergaitė išteka iš baimės, pasitaiko net prievarta; prie alto- 
riaus pasižadėdama ji neturėjo laisvos valios; kartais artimi giminės susi- 
tuokia be bažnyčios žinios: katalikas ar katalikė sudaro mišrią santuoką 

prie svetimos tikybos dvasininko, kurs moterystės visai nelaiko sakramen- 
tu ar neperskiriamu sakramentu... 

Tokiais ir tolygiais atvejais, nežiūrint atliktų apeigų, santuoka nėra 
tikra; tai patyrus nutariama, jog nuo pat pradžios moterystės nebuvo; dėl 
to sutuoktiniams grąžinama laisvė antru atveju tuoktis. Štai ką mūsų Baž- 
nyčioje reiškia tariamas perskyrimas. Dėsnis: „Ką Dievas sujungė, žmogus 
teneperskiria“ — lieka nepaliestas. 


1927 m. mūsų Respublikos prezidentas Konkordatu susitarė su Apaš- 
talų Sostu, jog Lietuvoje Bažnyčia tvarkoma pagal Dievo įstatymus, kad 
jungtuvės, metrikuojamos dvasininkų, atliktos Kanonų teisės nuostatais, 
įgyja privalomos valstybinės galios. Viskas buvo žmoniška ir dieviška. 

Bet vos atėjo bedieviai bolševikai, vadinamoji „liaudies vyriausybė“, 
1940 m. išleido „santuokos įstatymą“, kurs visus piliečius verčia tuoktis 
pas metrikų vedėjus ir tik jų įmetrikuota santuoka telaikoma teisėta. Ci- 
viliškai susituokę gali atlikti pas dvasininkus tikybines apeigas, tačiau jos 
neturinčios teisinės reikšmės. 

Dveji metai, kai bolševikų nebėra pas mus, o katalikų moterystė te- 
betvarkoma bolševikišku įstatymu. Pagaliaus, ar tai moterystė? Katalikai 
žino, kad civilinė santuoka — tai ne moterystė, o viešas susimetimas. Kas 
juo pasitenkina, nesituokia bažnyčioje prie kunigo ir dviejų liudininkų, gy- 
vena nuolatinėje sunkioje nuodėmėje, nustoja teisės eiti kitų sakramentų: 
išrišimą gauti, šv. Komuniją imti, nebent prieš mirtį. 

Labai liūdna, kad katalikiškame krašte moterystė oficialiai laikoma 
visai pasauliniu dalykų; dar liūdnesnis reiškinys, jog randasi katalikų, kurie 
tuokiasi valdžios reikalaujamais formalumais ir apleidžia Bažnyčios nuos- 
tatus - katalikiškai tuoktis. Gėda tokiems Moterystės sakramento niekinto- 
jams. Jie tuo didesni begėdžiai, kad yra vieši paleistuviai, nors ir valstybės 
įstatymų priedangoje. 

Pagal Bažnyčios įstatymus civilinė santuoka nėra sakramentas. Juk ne- 
galima nė pagalvoti, kad viršaitis ar koks kitas pasaulionis teikia Sutvirti- 
nimo sakramentą, klauso išpažinčių, dalija šv. Komuniją, duoda Paskutinį 
patepimą... Taip darant ir mažatikis pasakytų, jog artinasi pasaulio galas, 
ėmė veikti Antikristas... 

Į civilinę santuoką žiūrėkite kaip į priešvestuvinius užrašus. Mote- 
rystės klausimus pradėkite nuo klebono: su juo pasitarkite, ar nėra jums 

kliūčių vestis; sutarkite, kada tuoksitės bažnyčioje. Tada tik eikite metri- 
kacijos įstaigon užsirašyti, o iš jos - tiesiai pas kunigą priimti Moterystės 
sakramento. Gink Dieve, niekas tenesitenkina užsiregistravęs valsčiuje. 

Civilinės santuokos įstatymo leidėjas ne tik įsako tuoktis pas savival- 
dos pareigūnus, bet leidžia teisme ir išsituokti net susituokusiems baž- 
nyčioje; kitaip sakant, įgalina teisėjus ardyti neperskiriamą sakramentą. 
Moterystė prigimties teise yra nesuardoma. „Ką Dievas sujungė, žmogus 
teneperskiria“. 

Tai įsakmiai pabrėžia bažnyčioje sudaromos moterystės priesaika: 
vienas antro lig gyvas neapleisti... Taigi, katalikiškos moterystės negali 
suardyti nei teisėjai, nei patys sutuoktiniai, kol jų pažadų neatleidžia mir- 
tis. Net ir tuokart, kai viena pusė nuodėmingai sulaužo savo priesaiką, 
nekaltoji šalis nepasiliuosuoja nuo savo pažadų. 

Ne per seniai skaičiau laikraščiuose, kad mūsų Vyriausybė norėjusi 
sutvarkyti čigonų gyvenimą. Nesutvarkė, o davė galimybės čigonų papro- 
čiams plisti lietuvių šeimose... Žinodami galėsią skirtis, jauni žmonės len- 
gvabūdiškai tuokiasi, neboja pareigos jausmo, linksta pataikauti aistroms; 
iščiulpę medų, vaikosi kitų simpatijų, darosi vienas antram neištikimi... 

Gimdytojai, pramatydami galimumą skirtis, vengia naujos kartos. Par- 
yžiuje du trečdaliu pasimetusių šeimų - bevaikės. 1939 m. ministeris pir- 
mininkas (Daladier) rašė respublikos prezidentui: „Prieš 50 metų Pran- 
cūzija turėdavo kasmet milijoną gimimų; paskui šitas skaičius nukrito lig 
600 000; dabar vietoje 35 gimusių vienam 1000 gyventojų tenka vos 14. 
Nuo 1935 m. mirimai prašoka gimimus. Prancūzija per metus netenka 360 
000 žmonių. 

Dėl gimimų mažėjimo neapskaičiuojamų padarinių eilėje stovi pirmoje 
vietoje išorinio pavojaus didėjimas. Be to, kraštas palaipsniui smunka, mo- 
kesčių našta, slegianti kiekvieną gyventoją, be perstogės sunkėja; pardavimo 
rinka eina siauryn, įmonės užsidaro, žemės ūkis blogėja, užjūrio ekspansija 
silpnėja, užsieniuose protinis ir meninis Prancūzijos prestižas puola“. 

Jei taip menkėja didelė tauta, ką besakyti apie negausias, kaip mūsiškė. 
Buvusioje Kauno gubernijoje apie 1873 m. iš 1000 gyventojų gimdavo 42,6 
kūdikio. Tas didžiausias pas mus gimimų skaitmuo palengva ėmė mažėti, 
1938 m. nuslinko lig 22,6. Taip pat vienai šeimai tekę bendrai 4 vaikai teli- 
ko 3. Ką parodys civilinė mūsų metrikacija, tik vėliau paaiškės. 

Paskutiniu metu daugiavaikės šeimos visur globojamos. Kitų kraštų 
patyrimas rodo, kad civilinė santuoka yra šeimų ardymas, prieauglio ma- 
žėjimas, tautos nykimas, valstybės pamatų rausimas... Tinkamai neper- 

tvarkytas santuokos įstatymas bus pragaištingas mūsų tautai, gali tapti jos 
galo pradžia. Kaune 1941 m. nuo 1 vasario iki 22 birželio buvo ištuoktos 
1037 poros; Panevėžyje - 74; dabar Šiauliuose per 200, Vilniuje 400 ištuokos 
bylų laukia sprendimo. 


Mylimieji dieceziečiai! Nė lakštingala, pasak dainos, nečiulba, kai pie- 
mens išdrasko josios lizdelį. Tuo labiau mes turime liūdėti, kad padykę 
mūsų katalikai, priešingai Dievo įstatymams, Bažnyčios nuostatams, lei- 
džia tokius santuokos potvarkius, kurie ardo tautos lizdus. Tesižino sau su 
netikėliais; o mes turime katalikišką, mums privalomą moterystę. Nesiten- 
kinkite užsirašę pas metrikų vedėją; visi neatidėliodami eikite bažnyčion 
priimti Moterystės sakramento; niekas teneskiria to, ką Dievas sujungė. 

Kasdien rytais girdime radiofone maldą: „Dieve, Dieve, laimink bran- 
gią mūsų Tėvynę. Išlaikyk mūsų Lietuvą... Meldžiame Tave...“ Klausai 
žmogus ir gėriesi; bet ašaros trykšta iš akių pagalvojus, kad gieda bejaus- 
mė plokštelė, o pakrikusių jausmų žmonės gal ir nesąmoningai veisia mi- 
krobus, kurie graužia tautos šaknis. Privalu katalikams šauktis į Visagalį, 
kad mūsų šalį saugotų nuo tokios nelaimės. Todėl ir ganytojišką raštą bai- 
giu malda už išlaikymą moterystės šventumo. 

Viešpatie Jėzau, kurs pagonių pažemintą moterystę pakėlei sakramen- 
tu, neleisk, kad toji šventa tarp vyro ir moters sąjunga žmonių būtų pavers- 
ta paprasta, lengvai suardoma sutartimi. 

Brangiausias Atpirkėjau, didis nekaltų kūdikių mylėtojau! Pasigailėk 
vaikelių, kuriems civilinė moterystė atima bendrą tėvo ir motinos globą, 
taip reikalingą priaugančiai kartai auklėti. 

Mylimiausias Išganytojau, kurs dėl išrinktosios tautos ateities grau- 
džias ašaras liejai, saugok mažą mūsų tautą nuo civilinės moterystės, nes 
ji retina žmonių eiles, pataikaudama žemiems jų geiduliams. 

Gerasis Mokytojau! Apšviesk mūsų protą, sustiprink mūsų valią, kad 
mes nenukryptumėm nuo kilnaus Tavo mokslo, nedrįstumėm ardyti mo- 
terystės šventumo, paversdami ją civilinėmis jungtuvėmis. 

Karaliau Kristau! Mes norime, mes žadame visa daryti, kad amžinas 
Tavo Evangelijos įstatymas, kurs tvarko katalikišką moterystę, šventai 
būtų laikomas. Kursai gyveni ir karaliauji per amžių amžius. Amen. 


Panevėžys, 1943.V1.22 

38. 


Būk BLAIVUS! 


Kristus visoms krikščioniškoms tautoms yra įsakęs: „Žiūrėkite savęs, 
kad kartais jūsų širdys nebūtų apsunkintos apsirijimu girtybe“ (Lk. 21,34). 
Lietuviai senovėje yra buvę palyginti blaivūs; jie gėrė saldų midų bei 
rūgštų alų. Degtinės jie visai nežinojo. Vartoti „arielką“ Lietuvą išmokė 
baudžiava. Dvarininkai dėl pelno statė degtinės varyklas; kaimuose, mies- 
teliuose, pakelėse steigė karčemas; jose laikė žydus, kurie visokiais būdai 
masino žmones girtuokliauti. Tūlas dvaras paskirdavo, kiek kuris jo vals- 
tietis turi degtinės pirkti per metus. Baudžiauninkai skendo medžiaginia- 
me ir dvasiniame skurde. 

Blaivybės sąjūdžio pradininkas pas mus yra buvęs kun. Ignas Štakas, 
Šiaulių klebonas; jis apie 1846 m. sėkmingai laužė įsikerojusios girtybės 
papročius. Po 12 metų vyskupas Valančius paskelbė degtinei kryžiaus karą 
ir per Blaivybės broliją buvo beveik nublaivinęs Lietuvą. Savo masėje lie- 
tuviai buvo išsižadėję stipriųjų gėrimų. Bet greit atsirado blaivybės priešų: 
kai kurie dvarininkai nenorėjo uždaryti bravorų bei smuklių; smuklininkai 
bijojo likti be uždarbio; valdininkai susisielojo valstybės įplaukų sumažėji- 
mu. Antrais Brolijos veikimo metais Kauno gubernijoje iš degtinės tikėtasi 
pajamų 948 056 rub., o tegauta per 7 mėnesius 53 146 rub. 
vybę. Skundėjai laimėjo. Muravjovas 1864 m. pasmaugė Blaivybės broliją, 
neva politinę organizaciją. Netekus organizuoto veikimo, ir Bažnyčioje 
sunku buvo palaikyti blaivybę, nes Dievo žodis buvo sekamas: už prasi- 
tarimus grasinta piniginėmis baudomis, net kariuomenės teismu. Buvę 
blaivininkai pamažėle pratinosi gerti. Skapiškio miestelyje tebestovi reikš- 
mingas blaivybės kryžius; jame įmūrytos bonkos primena dabarties gėrė- 
jams, kaip jų pranokėjai buvo nukryžiavę degtinę ir nebesielgė it „Kristaus 
kryžiaus neprieteliai“. 

Blaivybės atsiminimas rusėjo žmonėse. 1908 m. įsikūrė Lietuvių katalikų 
blaivybės draugija, kuri vėl gerokai buvo nusausinusi mūsų žemelę. Ji spietė 
blaivininkus, net abstinentus, būrė angelaičius, leido kalendorių, laikraščius, 
knygeles; smerkė girtybę, gyrė blaivybę, piršo bealkoholinius gėrimus, vai- 
sių sultis, giras... Keistas supuolimas: Valančiaus Broliją uždraudė Murav- 
jovas, L.K.Blaivybės draugiją - socialistas. Abudu vienodai žiūrėjo: blaivios 
tautos sąmonė skaidrėja; reikia ją svaiginti, kad nejustų neriamos kilpos. 

Socialinė baudžiava buvo panaikinta prieš 82 metus, o dvasinė vis la- 
biau mus slegia. Šiandien iš visų pusių šaukiama - kraštas skendįs alko- 
holio potvynyje; be degtinės esą nešvenčiama nė vien didesnė šeimyninė 
iškilmė, vestuvės, krikštynos, vardinės, bet net pakasynos aplaistomos na- 
mine. Net ir tose šeimose, kur seniau buvo prigijusi blaivybė, dabar sama- 
gonas esą dažnai lankąsis, slopindamas kilnesnius polėkius, ugdydamas 
vergų palinkimus: valgyti, gerti, lėbauti... 

Pagalvokite: jei kas pabandytų grąžinti baudžiavą, bent jus iš vien- 
kiemių varytų atgal į kaimus ar, kaip bolševikai yra mėginę, burtų gru- 
pinėmis sodybomis, steigtų kolchozus, tai koks kiltų nepasitenkinimas, 
dejavimams nebūtų galo. Tuo tarpu alkoholio vergovės jungą laisva valia 
patys sau dedatės ant sprando ir noromis velkate, nors jis slogina mus 
dvasiškai, fiziškai ir medžiagiškai. 

Girtybės ir blaivybės klausimais daug esu šnekėjęs bei rašęs. Ne ką 
padeda. Nebesinori veltui aušinti burnos. Bet pareiga liepia sakyti su ken- 
čiančiu Jobu: „Paklausykite, meldžiamieji, mano žodžių ir darykite atgailą; 
pakęskite mane ir aš kalbėsiu; o po to, jei jums tinka, juokitės“ (21,2). Bet 
neklyskite... girtuokliai... nepaveldės dangaus karalystės (I Kor. 6,10) ir 
žemėje laimės neturės. 


Gyvename nepaprastus laikus. Per bolševikus nustojome valstybinės 
nepriklausomybės; tautos gyvenimas sukrėstas iš pat pamatų; mūsų vi- 
suomenė sumažėjo keliomis dešimtimis tūkstančių; žūtbūtinis karas rei- 
' kalauja naujų aukų; raudonasis pavojus dar nėra praėjęs, net artėja. Nuo 
mūsų laikysenos daug pareis šalies ateitis: privalome blaiviai mąstyti, kaip 
elgtis. O reiškiasi kažkoks kvaitulys, beprotiškas svaiginimasis, tautos do- 
rovės žlugdymas. . 

Lietuvių dora nuo seno yra buvusi kilni. Priėmę krikščionybę, mes 
įgijome šventą vardą. Būdami maža tauta, esame patyrę daug skriaudų. 
Jos įspėdavo nedaryti to kitam, kas mums nemiela. Patys kartkartėmis 
nuskriausti, mes vengdavome neteisybių; lietuvis buvo tiesus žmogus. + 
Sukčiaus vardas pas mus tiko dažniausia žydams; jų dauguma težiūrėjo 
savo naudos. Dar XV šimtmetyje buvo žinomas žydų suktumas. Todėl did. 
kunigaikštis Aleksandras 1495 m. buvo juos išvaręs iš Lietuvos. 

Šiandien, nebesant žydų, mūsų daugelis ėmė vadovautis žydiška eti- 
ka. Lietuvių tarpe radosi teisingumo nebojimas, artimo neužjautimas, sa- 

vanaudiška spekuliacija... Tai žymu ypač tose srityse, kurios daugiausia 
buvo žydų rankose: prekyboje, amatuose, pramonėje. Šiose ir panašiose 
įmonėse nuo bolševikmečio priviso savanaudžių: jose sauso nieks neklau- 
so; ten, kur svaigu, visko gausu. 

Daug kam šiandien stinga sotesnio maisto, geresnio drabužio, tinkames- 
nės padarynės... Be degtinės beveik nebegalima nei susimalti, nei rūbų, 
apavo pasisiūdinti, nei ūkio padargų bepasitaisyti. Dažnas verčiamas pasi- 
rūpinti samagonų; juo tenka nulenkti „geradarius“. Įeini be to, girdi: ateik 

"rytoj. Kartojama tai diena po dienos. Atrodo, lyg ne Dievo įsakymai, nebe 
žmonių įstatymai tvarkytų visuomenės santykius, o naminė. 

Tiesa, bolševikų siautėjimas, ilgas karas, netikras rytojus pakirto žmo- 
nių nervus, keičia daugelio pažiūras, atleidžia ne vieno varžtus... Bet kai 
pastatytas ant kortos tautos likimas, neturime pakrikti doroviškai, turime iš- 
laikyti dvasios pusiausvyrą, tramdyti sroves, ardančias visuomenės vieny- 
bę, nepamiršti pareigų saviesiems. Savivalda neturi virsti savismauga; bet 
ji turi sudrausminti tranus, kurie kelia daug triukšmo, maža teduoda nau- 
dos. O savivaldybės įstaigose negali šeimininkauti joks nesusivaldėlis. 

Šviesuomene! Turėtum suprasti, jog ir privatus tavo gyvenimas derin- 
tinas su tautos reikalais. To mažiausia boja provincijos valdininkai ir kaimo 
pareigūnai. Jų ne vienas, gaudamas pastovų atlyginimą, stengiasi dar per 
šalį prisidurti keleriopai, kad galėtų prabangauti. Betkaip atbuvęs tarny- 
bos valandas, minta gandais, geria naminę, lošia kortomis, darosi abejutis 
savo pareigoms... Liaudis seka vadinamuosius inteligentus ir didžiuojasi 
turinti progos puotauti su ponais. 

Pareigūnas, nekalbąs apie reikalą, nepatepus liežuvio, tai priešvisuo- 
meninė asmenybė. Jis didžiausias tautos dezorganizatorius, teisėto gy- 
venimo ardytojas; tai girtas šoferis prie vairo, nesuvaldąs automobilio, 
kurio visi saugosi, kurį policija stengiasi kuo greičiausiai sulaikyti. Tvarkos 
dabotojai! Būkite patys blaivūs ir drauskite labiausiai degtindarius, žmo- 
nių nuodytojus. Temažėja, teprasmenga alkoholio vergija su visais savo 
padariniais: išdykavimais, sukčiavimais, pavydais, įskundimais... Gana 
to pikto, nesuderinamo su lietuvio kataliko dorove! 


Karo metu suvaržius valstybinės degtinės pardavinėjimą, paplito na- 
minės gaminimas. Aš nenorėčiau tikėti, kad mūsų žmonės dabar išgertų 
jos daugiau negu seniau. Visuose miesteliuose yra buvę monopoliai, ku- 

riems poriniais vežimais pristatinėta degtinė. Tiek negali pagaminti slapti 
degtindariai, kaip viešosios 38 varyklos - įmonės. Bet krūminė daug žalin- 
gesnė sveikatai; joje yra nemaža metilinio spirito, kurs labai nuodingas; 
jis gadina sveikatą, plėsdamas visokius sąnarių, ypač nervų ir smegenų 
sutrikimus iki proto pamišimo, kaip tai neseniai įvyko žymiam Panevėžio 
pareigūnui... 

Metilas greit įsisunkia kraujan, išvaikščioja po visą kūną, trukdo nor- 
malų jo veikimą. Šitas spiritas kenksmingesnis sveikatai dar ir tuo, kad 
negreit pasišalina iš organizmo. Dažnai papildant, susidaro liekanos, ku- 
rios pastoviai permerkia ir nuodija žmogų. Jos vieniems palengva žaloja 
sveikatą, kitiems dar atima šviesą, kai ką net nunuodija. Visa tai gali jums 
plačiau papasakoti kiekvienas gydytojas, nors ir aš tai rašau, pasiskaitęs 
gydymo knygų, net pasitaręs su medicinos daktaru. 

Neseniai skaičiau laikraštyje pavardėmis aprašytą įvykį Kaune: penkių 
kompanija, nusipirkusi šoferio pasiūlytų svaigalų, išgėrė ir išsiskirstė; par- 
ėjus namo, pasidarė negera ir akys pradėjo blogai matyti. Nežiūrėdamas 
negalavimo, vienas kompanijonas rytojaus dieną mašina vyko Vilniun; pa- 
kelėje pasijuto esąs aklas, sunkiai sergas ir Širvintose mirė. Taip pat susirgo 
kiti du vaišių dalyviai; jie nuvežti ligoninėn, nebepagijo. Likęs gyvas sutiko 
pardavėją ir paklausė, iš kur jis ėmęs tokį gėrimą, kad trys draugai galą 
gavę, o jam pačiam tekę leipėti. Šoferis atkirto: „Kodėl aš nemiriau?“ 

Tiesa, kartais organizmas apsipranta su vis didesnėmis alkoholio do- 
zėmis, kurios kitam nepakeliamos; bet ilgainiui jos suklupdo gėrėją. Kau- 
ne, kur gyvena 150 000, kasdien suteikiama greitoji pagalba dviem asme- 
nim, apsinuodijusiem namine. Taikant šiuos duomenis visai Lietuvai su 
3 000 000 gyventojų, išeitų diena dienon po 40 apsinuodijimų, o per metus 
14 000. Suvežus ligonis krūvon, būtų pasibaisėtinas reginys: tai karių di- 
vizija, paliesta nuodingų dujų. - 

Žmonės gyvena ne atsiskyrėliais, o šeimomis. Patys girdite, tas ir tas 
prigimė tokią ir tokią ligą. Dėl svaigalų vartojimo liguistų tėvų vaikai pa- 
veldi jų dvasines ir fizines ydas. Siela savo veiksmams vartoja kūno sąna- 
rius, kaip vargonininkas vargonų dūdas. Iš gimdytojų paveldėtos silpnos 
organizmo dalys atsiliepia vaikų protui, valiai, gabumams, darbingumui, 
ištvertnei... Kokie vėplos bus jų palikuonys? Mokslas nustatė, jog pavel- 
dėtos ligos, laikui slenkant, stiprėja, kol anūkai, proanūkiai... išsigimsta ir 
išmiršta, jei vedybomis su sveikais nestabdoma degeneracijos eiga. 

Švaros savaitė proga mūsų gydytojai susirūpino šuliniais, kad būtų 
apsaugoti nuo nešvarumų, duotų sveiko vandens. Kai šią vasarą viename 

miestelyje užterštas šulinys išplatino šiltinę, įsakyta jis užversti, tinkames- 
nėje vietoje iškastas naujas. O naminės šulinėlių, nors jie nuodija žmones, 
šimtus ūmai nuvaro į kapus, tūkstančius padaro paliegėlius, net pakerta 
priaugančių kartų sveikatą, niekas griežtai nenaikina. 

Vien Bažnyčia taiko degtindariui Dievo įsakymą: „Nežudyk!“ Nega- 
dink savo ir kitų sveikatos! Neskriausk tautos! Kiekvienas, išaugęs Lietu- 
vos duonele, turi priedermę atsilyginti Tėvynei savo patarnavimais. Kitaip 
esant, jai gresia sumenkėjimas. Bet, užmarinavęs alkoholyje sąžinę, ne- 
begirdi Viešpaties prakeiksmo, mesto brolžudžiui Kainui: „Ką padarei? 
Tavo brolio kraujas šaukiasi į mane nuo žemės. Dabar tu būsi prakeiktas... 
klajūnas“ (Pr. 4,10-12), elgeta. 


Po gyvybės sveikata - didžiausias žmogaus turtas; šitos gėrybės netau- 
sojimas yra neįkainojamas kraštui nuostolis; jis dar medžiagiškai didėja 
per girtavimą. Valstybinės tegaunate mažą visos gamybos kiekį; jos trūku- 
mą papildote namine, alumi. Tam perdirbate maisto produktus. Svaigalams 
seniau pas mus buvo naikinama kasmet apie 70 tūkstančių pūdų rugių, 
170 000 - miežių, milijonas pūdų bulvių... Kiek dabar to gero suvartojate 
gėrimams, sunku nusakyti, nes tai slepiama. 

Neturtėliams, gausioms šeimoms ypač miestuose stinga stipresnio val- 
gio; žmonės nedavalgo, silpsta, sirginėja. „Taip, - anot apaštalo, - vienas 
alksta, kitas apsiryja“ (I Kor. 11,21). Dažnėja ligos, plečiasi ligonių gydy- 
mas, pavargėlių šelpimas, nusikaltėlių priežiūra. Svarstant girtuokliavimo 
daromus nuostolius, tenka priskaityti ligoninių, prieglaudų, kalėjimų, sa- 
vitarpinės pagalbos, labdarybės išlaidas... 

Ligoninių statymas, įrengimas, laikymas reikalauja didelių lėšų. Jose 
gydosi nemaža sergančių dėl girtavimo. Vienas provincijos gydytojas ap- 
skaičiavo, kad kasdien jo priimamų pacientų kokie penki serga dėl gėri- 
mo. Taigi, didelio nuošimčio girtybės aukų gydymas tenka visuomenei ir 
kiekvienam sveikam piliečiui. 

Nusigėrusių, privalančių svetimos globos, turime Lietuvoje apie šešis 
tūkstančius; jie nebetinka jokiam darbui, reikalingi visokeriopos paramos. 
Kiek yra pusiau paliegusių dėl svaigalų, neturime tikrų skaičių; galime 
spėti, jog jų keleriopai daugiau. Tai kelios didelės parapijos. 

Kam krinta išlaikymo našta užsidirbti negalinčių ir jų mažamečių vai- 
kų? Jei ne visą pragyvenimą, tai žymią jo dalį turi sudėti visuomenė ar tai 

mokesčių pavidalu, ar labdarybės būdu. Steigiamos prieglaudos seniams 
karšinti, našlaičiams auginti. Prieglaudų gyventojų tarpe yra gerokai bu- 
vusių gėrėjų ir jų vaikų. 

Paminėsiu kalėjimus. Aišku, juose sėdi nusikaltėlių, prie kurių kaltės 
alkoholis nėra prisidėjęs. Bet mažiausia kalinių pusė atgailoja už nusikal- 
timus, kurių šaknys mirksta degtinėje. Kiek visuomenei kaštuoja kalinių 
išlaikymas, kiek jie sugaišta dienų be darbo, kiek jų išeina paliegusiais, 
reikalingais gydymo, šelpimo? Tiksliai sunku suskaičiuoti. 

Pasiklausinėkite apie kalėjimus, užeikite į prieglaudas, aplankykite . 
ligonines, kiek ten rasite įnamių, patekusių dėl svaigalų, kuriuos jie vartojo 
patys ar jų tėvai. Mažiausia trečdalis, gal ir pusė tų įstaigų būtų galima 
uždaryti, jei panaikintume girtuokliavimą. Taip tai gėrimo paprotys ryja 
neapskaičiuojamus turtus. 

Nedaug žmonių turi nuovoką, kokios sumos aukojamos tiesioginiai 
girtybės dievaičiui Bachui. Jei kasdien kas išgeria tik už 25 pf., per me- 
tus išleidžia 170 RM. Tai vidutinio pareigūno mėnesinis atlyginimas. Ne- 
turtingam Žmogui - nemažas pinigas. Bet yra daug tokių, kurie prageria 
keleriopai daugiau. Pagalvokite, kokios išlaidos visos tautos, žinant, jog 
girtuoklystė yra ne pavienių asmenų, o plačių sluoksnių aistra. 

1939 m. Švietimo ministerijai, kitaip sakant, universitetams, akade- 
mijoms, institutams, seminarijoms, gimnazijoms, specialioms ir pradžios 
mokykloms iš biudžeto buvo skirta 54 592 708 litai. Tais pačiais metais 
už valstybinę (39 279 600) ir pirktinį alų (15 611 100) surinkta 54 890 700. 
O kur kitos samagono, krupniko, likerio, midaus, vaisvynių, naminio 
alaus... išlaidos? Pridėjus dar socialines globos sumas, bus jos dvigubai 
gausesnės negu kultūros reikalams. Ką už tai gauname? Skurdą, nesveikatą, 
demoralizaciją. 


Brangūs dieceziečiai! Laisvi esame nuo baudžiavos; atsikovojome spaus- 
dinto žodžio laisvę; atkūrėme Tautos nepriklausomybę, o daromės alkoho- 
lio vergais. Mes turime laimėtas brangenybes išlaikyti, jas palikti naujoms 
kartoms. Kiekvienas sąmoningas pilietis turi skelbti žaibinį karą svaiga- 
lams. Kas nesiima to žygio, labiausia, kas pataikauja savo gomuriui, tas 
yra tautos priešas. 

Nors įsigalėjęs įprotis gerti, tačiau jis išvaromas priešingu įpratimu. 
Pradėkime nuo savęs: patys nebegerkime, kitiems neduokime. Renkime 

blaivias šeimyninės iškilmes, bažnytines šventes. Taip elgdamies, patys 
išvengsime alkoholio ir atpratinsime nuo jo bent aplinką. Ypatingai sau- 
gokime nuo svaigalų vaikus, nes nesubrendęs jų organizmas daugiausia 
kenčia. 

Tėvai! Tuo labiau motinos! Jūs žodžiais ir pavyzdžiais auklėkite savo 
vaikus blaiviai. Šeimos yra mažiausi narveliai, iš kurių susideda tautos; 
jose prasideda tautos gedimas. Tauta yra bendruomenė, didžiulė šeima. 
Ypač svarbu negausiai mūsų tautai, kad mes būtumėm taurūs, sveiki, pa- 
siturį, šviesūs, darbingi... 

Kunigai — dvasios tėvai! Plėskite vyskupijoje prasidėjusį abstinencijos 
sąjūdį tarp angelaičių; jie per vizitaciją raštu pasižada neragauti svaigalų 
ligi kitą sykį apsilankant vyskupui. Visose parapijose telaukia manęs vai- 
kai, jau būdami abstinentais. Paaugliams ir užaugusiems neabstinentams 
atvejų atvejais priminkite saikingumą mažalkoholiniuose gėrimuose. Pa- 
tys vadovaukitės blaivumo idealu. 

Mokytojai, gimdytojų pavaduotojai, tautos žiburiai! Taip veikite, kaip 
jums įsakė Švietimo valdyba: pamokose veskite antialkoholinę propagan- 
dą, kovokite su moksleivių bandymais gerti, bent iš jaunesniųjų reika- 
laukite abstinencijos. Dalyvaukite blaivybės judėjime už mokyklos ribų, 
švieskite visiems blaiviu pavyzdžiu. Per mokyklas vedama kova prieš gir- 
tavimą kitur jau susilaukė gražių vaisių. 

Mokytojai - idealistai! Jūs dedate lietuviškos kultūros pagrindus. Sten- 
kitės gelbėti pirmiausia jaunuomenę, o toliau pasikalbėjimais, paskaitomis 
veikite jos tėvus ir platesnę visuomenę įvairiomis progomis, nuteikite ją 
prieš alkoholį. Būkite liaudies blaivintojai, šviesos, o ne tamsos apaštalai. 
Jūs geriausiai matote girtavimo vaisius ant bukapročių vaikų. 

Šviesuomene! Kaip tautos smegenys, visokeriopai remk blaivybę. Gy- 
dytojai! Įprasminkite santūrą sveikatos sumetimais; ekonomininkai - ge- 
rovės požiūriu; visuomenininkai — tautos solidarumo reikalu; tvarkos pri- 
žiūrėtojai - visuomenės taikaus gyvenimo būtinumu... Visų inteligentų 
pastangomis „tenušvinta Lietuvoje blaivios minties spinduliai“. 

Bene atsimerks akys jūsų, kurie gaminate, vartojate, pardavinėjate sa- 
magoną, jo reikalaujate?.. Įsisąmoninkite, jog jūs niekinate gražią Lietuvos 
praeitį, darote gėdą jos dabarčiai, statote pavojun ateitį. Jūs savu abuojumu 
iššauksite Apvaizdos ištarmę lietuviams: „Mane, tekel, pares. Pribaigsiu 
lengvabūdžių dienas ir padalysiu juos svetimiesiems“. 

Šių dienų alkoholizmas yra lemiamas veiksnys mums skursti, nykti 
kūnu bei dvasia, išsigimti, virsti pastumdėliais, medžiaga gausesniems 

kaimynams sugromuliuoti. Nebūkite savųjų duobkasiai, bet tapkite gar- 
bingos jų ateities ramsčiais. Mūsų pačių rankose ir Viešpaties valioje yra 
krašto likimas. Ža 

„Taigi žiūrėkite, broliai, kaip atsargiai turite elgtis... supraskite, kokia 
yra Dievo valia“ (Ef. 5,15.17). Mes - vyskupai skelbiame advente atgailą: 
„Štai dabar malonės metas... išganymo diena“ (II Kor. 6,2). „Meskime ša- 
lin tamsybės darbus... Elkimės padoriai, nepasiduodami... girtuokliavi- 
mams“ (Rom. 13,12-13). 

Pagaliau visi kreipkimės į Visagalį blaivininkų giesmės žodžiais: „Tavo 
gerumą, o Dieve, atminę, šaukiamės: Gelbėk mūsų brangią Tėvynę - dvelk 
iš aukštybių malonės vėjelį; auklėk blaivybėj tiek vargusią šalį“. Amen. 


Panevėžys, 1943.X1L.15 


29. 


SvENTOS Mišios 


Keturioliktame šimtmetyje gyveno mistikas Genrikas Suza; jo tėvas 
buvo griežtas žmogus, o motina - jautri, maldinga moteris. Ji kasdien ei- 
davo bažnyčion šv. Mišių klausyti; dažnai vesdavosi su savimi ir sūnelį. 
Vaikas pastebėjo, kad per Mišias motina jaudinasi lig ašarų. Genrikas pa- 
klausė: „Mama, pasakyk man, ko tu verki per pakylėjimą?“ 

Motina davė jam tokį atsakymą, jog ir mokyčiausias kunigas vargu bau 
galėtų geriau paaiškinti: „Vaike, pakylėjimas yra Didysai penktadienis; aš 
dvasia matau Išganytoją, kaip Jis, ant kryžiaus prikaltas, kentėjo ir mirė; 
aš regiu, kaip Jis per šv. peresybinimą vis iš naujo savo kančias aukoja 
dangiškajam Tėvui“. 

Tuo tarpu yra daugybė žmonių, kurie it žlibi stovi altoriaus akivaiz- 
doje ir nepastebi, kas Mišiose dedasi; lyg būtų be sąmonės, negalvoja, kas 
patiems darytina. Jie nenusimano turį muštis į krūtinę, tardami: „Mano 
kaltybė, mano kaltybė, visų didžiausia mano kaltybė“. Tikrai, nemažas 
daugelio nusikaltimas, kad jie tinkamai neįvertina šv. Mišių aukos. 

Bavarijos miestelyje Oberammergau nuo trijų amžių kas dešimti metai 
vasaros mėnesiais vaidinama Kristaus kančia. Vienas 1910 m. dalyvis taip 
atpasakoja savo įspūdžius: „Graudžiausias momentas prieš kančią - Jė- 
zaus atsisveikinimas su Marija - tai žodžiais neišreiškiamas atsidavimas 
Dievo valiai. Keturi tūkstančiai žiūrovų gailiai verkė. Pažvelgiau į kaimy- 

ną, kurs nuleidęs galvą šluostėsi ašaras. Jis atsigręžė į mane ir tyliai tarė: 
Oberammergau - puiki vieta... Joje aš nuo 1890 m. atsiraudu sykį per 10 
metų. Po vaidinimo sušnekome. Tai buvo Čikagos turtuolis, kurio įmonėse 
dirbo 50 000 žmonių“. 

Šv. Mišios - ne vaidinimas, o pakartojimas Kristaus kančios ir mirties. 
Tačiau jose nesigraudename, kaip palaiminto Suzo motina. To kaltė, kad 
mes nesistengiame suvokti šv. Mišių svarbos. Mieli dieceziečiai, daugiau 
gilinkimės į Mišių paslaptis. Šiuo raštu aš paaiškinsiu Mišių esmę, būtent 
pakylėjimą, tiksliau sakant, peresybinimą. Paryškinsiu, kaip duona ir vy- 
nas pasikeičia ir kaip mes turime keistis. Tai supratę, Mišių nebeklausysite, 
kaip ligi šiol, o dalyvausite jose, aukosite aukas ir patys aukositės. Visi 
atsidėję pasiklausykite! 


Garsiausias istorijos įvykis tarp žmogaus nupuolimo ir Paskutinio teis- 
mo yra Dievo sūnaus mirtis Didįjį penktadienį. Tragiškas būtų buvęs mūsų 
likimas, jei Kristus už mus nebūtų miręs: visi būtume amžini kūno bei dva- 
sios vergai. Kol būsime gyvi, mes negalime pamiršti Jėzaus pasiaukojimo. 
Jam. prisiminti savo bažnyčiose turime patį kančios ir mirties atnaujini- 
mą - šv. Mišias. Jose peresybinimo metu nužengia Išganytojas ant altoriaus 
ir pergyvena Golgotos dramą, pakartodamas savo Kryžiaus kelią. 

Senovės legenda skelbia, esą karalius Kodras pasiryžo mirti už savo 
tautą, kad ją išgelbėtų nuo pavergimo. Pagonys tai seka pasakoje apie le- 
gendarinį Atikos karalių. O Karalių Karalius Kristus prieš devyniolika 
šimtmečių, paaukojęs savo gyvybę dėl žmonijos atvadavimo iš piktosios 
dvasios vergovės, kasdien atnaujina tai visame pasaulyje, kur tik gyvena 
kunigas. Anot pranašo Malakijo, nuo rytų iki vakarų kiekvienoje vietoje 
aukojama ir atnašaujama nesuteptoji auka (1,11). 

Mišiose atgyja Kalvarija. Prieš pakylėjimą kunigui tarus Kristaus žo- 
džius - tai yra mano kūnas, tai yra mano kraujas, tikėjimo paslaptis, - ne- 
suprantamu būdu kartojasi Kryžiaus auka: Išganytojo kančia ir mirtis. 
Kaip tai vyksta, bent kiek gali mums paryškinti stebuklingi atsitikimai, 
kaip po konsekracijos Ostija persimainė į Nukryžiuotąjį Kristų ir jo žaiz- 
dos pasruvo krauju, ar vynas įgavo kraujo spalvą, skonį, kvapą. Tokie ir 
tolygūs reiškiniai yra ne sykį pasitaikę. 

Nelabasis sugundė pirmuosius žmones neklausyti Dievo, nors įsaky- 
mas buvo duotas grasinant mirtimi. Paklausę piktojo, pakliuvo vergijon. 

Visi jų palikuonys kniubčiojo po sunkia priespauda. Doresni žmonės per 
40 amžių šaukėsi dangaus pasigailėjimo. Dievas, bandydamas Abraomo 
paklusnumą, pareikalavo paaukoti sūnų. Kai tėvas rengėsi prie aukos, 
angelas jį sulaikė: „Nedaryk nieko vaikui; Viešpats patyrė, kad jo klausai, 
net nesigaili vienatinio sūnaus gyvybės...“ Abraomas apsidairęs pamatė 
krūme aviną ir jį nužudė Izaoko vietoje. Taip Dievo nurodyta žmogaus 
gyvybę atpirkti kitų gyvų sutvėrimų mirtimi. Minėtinas velykinis avinėlis, 
kurį aukodavo kryžmais pamautą dviem iešmais, tarsi nukryžiuotą. 

Tai buvo pavaizdavimas būsimos Kryžiaus Aukos, darysimos Didįjį 
penktadienį Kalvarijos kalne. Ten „Dievo Avinelis, kurs naikina pasaulio 
nuodėmes“, buvo prikaltas prie kryžiaus; jo kraujas išlašintas, kūnas pa- 
laidotas. Taip įvyko paskutinė Senojo Įstatymo ir Naujojo pirmutinė auka. 
Dar žiloje senovėje kunigas Melkizedekas, Dievui dėkodamas už tautiečių - 
išvadavimą nuo grobuonių, atnašavo „duoną ir vyną“. Kristus, būdamas 
aukščiausias kunigas, kaip Golgotos aukos pakartojimą įsteigė šv. Mišias 
melkizedekiškai - duonos ir vyno pavidalu. Konsekruojant atskirai duo- 
ną ir atskirai vyną, tartum atskiriama kraujas nuo kūno, daromas galas 
duonos ir vyno esybei; ji peresybinta tarsi miršta; lieka jos vien pavidalai: 
spalva, skonis, kvapas... 

Greta duonos ir vyno esmės žuvimo įvyksta dar mistinė Kristaus mir- 
tis: peresybinime Dievažmogis, lyg pasislėpęs po duonos ir vyno priedan- 
ga, pergyvena didžiausią sunaikinimą. Jis ant altoriaus nerodo jokių gyvy- 
bės ženklų; tarsi negyvas, kur padėtas, guli; aukštyn pakeliamas, tartum 
prikryžiuotas; nuleidžiamas žemyn, it nuimtas nuo kryžiaus palaidoti ku- 
nigo širdies ląstelėje. Varpelis skelbia pakasynas. Kristus, esme būdamas 
Dievas, pats save sunaikina, prisiimdamas duonos ir vyno pavidalą, pats 
pasižemina iki mirčiai, kad prieš taip didelę paslaptį priklauptų visoks 
kelias danguje, žemėje ir po žeme (Pil. 2,10). 

Šv. Mišios kai kada vadinamos Kristaus kančios ir mirties atminimu. 
Nėra tai koks akmens ar medžio paminklas, nelyginant kryžius. Aname 
kare, ginant Verduną, lemiamoje būklėje pulk. Driantas per 40 valandų 
šaukiasi pagalbos; jam vis atsakoma laikytis iš paskutiniosios. Jis mato, 
kaip vienas po kito žūna jo kariai; pagaliau krinta jis pats. Drianto ir 
jo karžygių pasiaukojimui įamžinti pastatytas paminkias. Skulptorius 
iškalė iš granito didžiulį kryžių; jo papėdėje pastatė daug mažų kryže- 
lių. Įsivaizduokime, kad pulk. Driantas su savo kariais turi galimumo 
pakartoti savo tragediją; koks būtų baisus reginys! Jis nustelbtų šiurpų 
paminklo įspūdį. 

Ko negali velionis Driantas, tai daro iš mirties atsikėlęs Kristus. Jis 
nesitenkina kartą kentėjęs ir miręs dėl žmonių išganymo. Nuo pirmojo 
Didžiojo penktadienio kasdien, kiek sykių laikomos šv. Mišios, kartoja 
savo pasiaukojimą, pergyvena prieš 1910 metų įvykusią tragediją; stato ją 
mums prieš akis ir ragina šalia didžiulio Jo kryžiaus statyti savo kryželius. 
Landsbergo Jėzuitų bažnyčioje yra reikšmingas paveikslas: šv. Pranciškus 
Ksaveras stovi žemėje, o iš dangaus ant jo griūva tiek daug kryžių, kad po 
jais šventasis beveik laidojamas. 

Tai žmogaus gyvenimo vaizdas. Nuo kryžių niekas nėra laisvas. Vie- 
nas sunkiai kenčia dėl kasdienės duonos stokos; antras neramus budi prie 
ligonio lovos; trečias nuliūdęs grįžta iš kapinių nuo ką tik supilto kapo; 
ketvirtas pats vaitoja, ligos parblokštas, penktas sielvartauja, praradęs sąži- 
nės ramybę... Bet koksai skirtumas! Vieni neprotingai kankinasi, griežda- 
mi dantimis, sugniaužę kumštį... Kiti kantriai pakelia sunkumus įsmeigę 
akis į kryžių. 

Kai gaidose pastatytas kryžiukas, tai ženklas balsą kilstelėti. O kai ken- 
čiąs žmogus stovi prieš Kristaus kryžių, turi kelti širdį aukštyn ir savo kry- 
žiukus dėti po Nukryžiuotojo kojų. Atpirkėjas ryžosi savo kančia išpirkti 
pasaulio skausmus, Mišiose aukojasi už mus. Niekas neturi jose dalyvauti, 
netapdamas Ostija, sutrintos ir nužemintos širdies auka. Kiekvienas jų 
dalyvi! Krauk ant altoriaus kasdieninius savo vargus, nepriteklius, nepa- 
sisekimus, susikrimtimus, sielvartus, žodžiu, liūdnus savaitės pergyveni- 
mus... Ir bus tau kentėti lengviau. 

„Taigi maldauju aš jus... parodykite savo kūnus kaip gyvą, šventą, Die- 
vui tinkamą auką“ (Rom. 12,1). Mišių laikymas tebūnie jums paryškinimas, 
kaip jų dalyviai turite aukotis. Peresybinime ateina galas duonai ir vynui. 
Tai jūs, šv. Mišių klausytojai, turite apmirti. Aš neturiu omenyje jūsų kūno 
mirties. Temerdi jūsų aistros, palinkimas į pikta, visų pirmiausia raga- 
vimas draudžiamo valgio, neleisto gėrimo... Privalo būti prikaltas prie 
kryžiaus senas žmogus, kad būtų sunaikintas nuodėmingas kūnas ir kad 
mes daugiau nebevergautumėm nuodėmėms (Rom. 6,6), kad nedorybėms 
mirę, būtumėm gyvi dorybėms (I Petr. 2,24). 

Peresybinimo liudininke, numirk geiduliams; jų atžvilgiu pasidaryk 
nejautrus, kaip nabašninkas; kryžiuok senas savo ydas, malšink savyje ne- 
padorius polinkius, kad nebenusidėtum įprastomis kaltėmis, kurių buvai 
vergas... Trumpai tariant, pasikeisk, palenk save geran. Lavone aistros yra 
mirusios, silpnybės išnykusios... Numirėlis abejutis visam tam, kas jį gyvą 
domino, kam jis pataikavo... 

Tūlas, kol buvo gyvas, gal mėgo pinigus, svaigalus, moteris... Miru- 
siam visa tai nebedaro įspūdžio. Bruk jam į delną šimtinę, nepajudins pirš- 
tų; prikišk prie burnos degtinės stikliuką, jis neprasižios; teatsistoja prieš jį 
mergaitė, kurią pamatęs tirpdavo, neatmerks akių, nepažvelgs įją... Taip ir 
tu nusiteik, darykis abejingas žemoms savo užgaidoms, siela kelkis į dau- 
sas, galvok apie kilnų elgesį, laimingą mirtį, susitikimą su Kristumi, kurs 
„atsilygins kiekvienam, žiūrėdamas jo darbų“ (Mt. 16,27). 

Kaip ant altoriaus duona ir vynas paverčiamas Kristaus kūnu ir krauju, 
taip ir Mišiose dalyvaujantieji turite persiesybinti, sukrikščionėti, beveik su- 
dievėti... Jei Švč. Sakramentas atsilieptų, tai kiekvienam tartų: Kelią, kurį aš 
nuėjau peresybinamas, ir tu privalai nužengti! Jis įsikūnijo duonos bei vyno 
pavidaluose, ir tavyje turi glūdėti Kristus; tu pasidaryk gyva jo monstrancija, 
kad tave regįs galėtų pasakyti, kaip vienas keleivis, paklaustas, ar jis matęs 
Arse kunigą Joną Vienney, atsakė: „ Aš mačiau Dievą žmoguje“. 

Šv. Kotrynos Sienietės nuodėmklausys kartą pastebėjo, kad Šventosios 
veidas staiga pasikeitė ir jame pasireiškė Kristaus bruožai. Tai buvo lyg 
koks peresybinimas. Kas atsitiko šv. Kotrynai, tai privalėtų vykti mumyse. 
Kiekvienas krikščionis turi savo sielos istoriją: nuo pat krikšto per visą 
gyvenimą jis, augdamas metais, turi stiprėti dvasia, pilnas išminties ir būti 
malonėje pas Dievą ir pas žmones (Lk. 2,40.52); privalo gaivinti savyje nuo- 
širdų troškimą, kad būtų kaskart panašesnis į Kristų. 

Krikščioniškai turi keistis tavo protas: po peresybinimo kitaip galvok 
negu pirma, visa svarstyk amžinatvės požiūriu; klausk save: ką padės tai 
mano išganymui? Krikščioniškai tenusistato tavo valia: ji nebegali svy- 
ruoti tarp blogio ir gėrio, o patvariai tesilaiko Viešpaties įsakymų. Mišiose 
giedama „Sursum corda“! Pakelkite aukštyn širdis! Tesukrikščionėja tavo 
širdis: lai pamėgsta, kas aukštai yra, ne kas žemėje (Kol. 3,2). 

Tepasikeičia jūsų akys: jos teneklajoja per žemės tuštybes, o tedairos 
į dangiškus daiktus. Tepasikeičia jūsų ausys: teklauso Kristaus mokslo, ne 
žmonių paistymų. Tepasikeičia jūsų liežuvis: lai tampa švelnus, o tenebū- 
nie kaip dviašmenis kalavijas. Tepasikeičia visas jūsų kūnas: tesiekia pilno 
žmogaus subrendimo, Kristaus pilnybės amžiaus saiko (Ef. 4,13). 

Kai Išganytojas šv. Mišiose aukojasi dangiškajam Tėvui, jūs negalite 
būti statistais, aukos žiūrovais, Mišių klausytojais, o patapkite aukotojais 
ir patys aukokitės. Žiūrėdami anksčiau buvusios savo elgsenos, atsinaujin- 
kite savo išganymo dvasia, nerkitės iš senojo žmogaus kailio, kurs genda 
dėl apgaulingų pageidimų, ir apsivilkite nauju žmogumi, kursai sutvertas 
pagal Dievą, Jo paveikslą ir panašumą (Ef. 4,22-24). 

1673 m. Tirolyje su šventumo garsu mirė mokytoja Joanna nuo Kry- 
žiaus. Jos kanonizacijos byloje tarp liudininkų buvo pakviestas asmuo, 
kurs pas ją mokėsi. Jis paliudijo: „Kai mūsų mokytoja po šv. Mišių ateida- 
vo pas mus į mokyklą, mums atrodė, lyg pats Jėzus stovėtų mūsų tarpe; 
mes jo nematėme, bet jis spindėjo iš mokytojos akių; mes jo negirdėjome 
ausimis, tačiau mes tikėjome girdį Kristaus žodžius“. 

Šv. Joanna taip pasikeisdavo, kad tepalikdavo tartum jos pavidalas. 
Būtų gražu, jei ir jūs po Mišių atsimainytumėt: mąstytumėt kaip Kristus; 
kalbėtumėt kaip Kristus; elgtumėtės kaip Kristus, - kad tikrai, kiek tai 
žmogui yra galima, būtų vis didesnis ir didesnis Kristaus įsikūnijimas jumy- 
se, idant kiekvienas galėtumėt su Apaštalu pasiguosti: „Esu gyvas, tačiau 
jau nebe aš, bet yra gyvas manyje Kristus“ (Gal. 2,20). 

Tas pasikeitimas turi trukti ne valandas, ne dienas, o būti patvarus bent 
ligi kitų Mišių, kuriose dalyvausite ir vėl darysite pažangą. Duonos ir vyno 
peresybinimas į Kristaus kūną bei kraują, tai skatinimas atsimainyti, kad 
mūsų sielos veidas žibėtų nekaltybe, kaip saulė; mūsų sąžinės rūbai pasi- 
darytų balti, kaip sniegas; kad Mišiose mes nenuobodžiautume, o rastųsi 
mumyse apaštalo šv. Petro nuotaika, kai, Kristui atsimainius Taboro kalne, 
jis šaukė: „Viešpatie! Mums čia gera būti“ (Mt. 17,4). 

Bet kas manyti apie tuos, kurie nesiteikia beateiti bažnyčion Mišioms? 
Turbūt šitokiems katalikams Kristus su širdies skausmu taria: Mišiose aš 
nužengiau iš dangaus ant žemės, o tu nebeprisiverti ateiti kelio gabalėlio; 
kas savaitę aš tau skiriu 168 valandas kasdieniams darbams, poilsiui, viso- 
kiems kūno bei dvasios reikalams, o tu šventadienį privalai bent pusvalan- 
dį pašvęsti Mišioms, ir tu nei just, nei krust. Ar tai nėra manęs įžeidimas? 
Ar tai ne sunkus nusidėjimas? Pagalvok, apsvarstyk, padaryk išvadą: „Nė 
vienos šventės nepraleisiu be šv. Mišių“. 


L 


Dailininkas Jean Berand nutapė Kristų su kryžiumi ant pečių, kopiantį 
Kalvarijos kalnan. Vienoje šalikelėje sėdi vos gyvas senelis, atrėmęs galvą 
krūtinėn kunigo, kurs pirštu rodo Išganytoją; šalip guli sužeistas karys 
su ištiestomis į dangų rankomis; greta klūpi darbininkas; čia pat - jauna 
mergaitė su pagarbiai nulenkta galva; kiek toliau vienuolė aukštyn kelia 
du našlaičius, kurie sudėję rankutes meldžiasi... 

Visai kitoks reginys antroje kelio pusėje: kažkoks nevidonas lazda užsi- 
moja Kristų; juodai vilkinti moteris su neapykanta kursto darbininką mesti 

akmenį; žmonės sužvėrėjusiais veidais grūdasi prie Jėzaus; paveikslo ker- 
tėje priešais besimeldžiančias vienuoles ir našlaičius stovi jaunas vyras 
išeiginiais drabužiais po ranka su įtartinos doros mergina, jisai tyčiojasi iš 
Kristaus; ji su panieka šypsosi... 

Tūlas pamanys: keistas paveikslas, per laki vaizduotė. Ne! Tai neišsva- 
jotas vaizdas; tai liūdna tikrovė! Nuo Didžiojo penktadienio, kada pirmą 
sykį ėjo Kristus Kryžiaus keliu, seka jį dvi žmonių grupės - mylinti bei ne- 
kenčianti. Viena šaukia: „Garbė Dovydo sūnui! Garbė aukštybėse!“ Antroji 
klykia: „Tebūnie prikaltas ant kryžiaus!“ 

Žmonės šiandien, kaip ir aną kruvinąjį Penktadienį, pasidaliję. Vieni, 
kaip Marija, kitos maldingos moterys, šv. Jonas, klūpi prie altoriaus, tarsi 
Kalvarijos kalno, meldžiasi, aukojasi... Kiti, kaip ana sukurstyta minia, 
niekina jį, jam piktžodžiauja; pajuokia tuos, kurie lanko bažnyčią, daly- 
vauja pamaldose... 

Prie kurių priskiriate save, brangūs sesuo ir broli? Ar galėtumėt pakar- 
toti, ką yra pasakiusi šv. Teresėlė? Kai buvo marinama, jos lūpos judėjo, 
šypsojos, lyg ką būtų norėjusi tarti. Seserys ją paklausė: „Ką tu sakai Jė- 
zui?“ Mirštanti šventoji atsakė: „Aš Jam nieko nesakau; aš myliu Jį“. 

Ar visados galite, brangieji dieceziečiai, nuoširdžiai tarti lietuviškųjų 
Mišių žodžius: „Prieš Tavo altorių nužemintai klūpom ir auką aukojame 
Tavo sūnaus; ir meldžiam Tave širdimi mes ir lūpom: BUlEA mums palai- 
mos iš aukšto dangaus“. Amen. 


Panevėžys, 1944, Didįjį penktadienį 


40. 


„LEISKITE MAŽUTĖLIAMS ATEITI PAS MANE...“ 


Kristus, gyvendamas žemėje, labai mylėjo visus žmones; bet ypač mėgo 
nekaltus vaikus. Motinos ainešdavo savo mažėlius pas Jėzų, kad juos pa- 
laimintų. Išganytojas glamonėdavo juos, dėdavo savo rankas jiems ant 
galvučių, laimindavo. Jis kartais būdavo pavargęs. Apaštalai nenorėdavo 
motinų su vaikais prileisti. Tai pastebėjęs Kristus tarė: „Leiskite vaikus eiti 
pas mane ir neginkite jiems, nes tokių yra Dievo karalystė“ (Lk. 18,16). 

Tas vaikų Prietelis šiandien: gyvena mūsų Bažnyčiose Švč. Sakramente. 
Jis kviečia tikinčiuosius: „Ateikite pas mane visi, kurie vargstate ir esa- 
te apsunkinti, ir aš jus atgaivinsiu“ (Mt. 11,28). „Imkite ir valgykite, tai 

yra mano kūnas“ (I Kor. 11,24). Bet dabar tūla motina neneša, net neveda 
vaikų prie Kristaus. Vaikai neleidžiami prie Dievo stalo, nors pagal savo 
metus galėtų ir turėtų eiti komunijos. Paklaustas vaikas, dėl ko neina Švč. 
Sakramento, ne vienas atsako: „Manęs neleidžia motina, mano tėvas tam 
priešingas...“ 

Pirmos Komunijos reikalas dar pusėtinas, o dažnesnė vaikų Komunija 
mažai težinoma. „Nors kūnu esu kitur, bet dvasia esu su jumis“ (Kol.2,5), 
nutariau jums, mieli dieceziečiai, raštu priminti Kristaus žodžius: „Leiski- 
te vaikus eiti pas mane ir neginkite jiems, nes tokių yra Dievo karalystė“. 
Ankstyva ir dažna vaikų komunija yra Išganytojo noras, o pačių vaikų - 
reikalas. Tikėsiu, jog daugelis suprasite savo klaidą ir atitaisysite ją savųjų 
vaikų dvasios naudai. 


Bažnyčia nuo pat krikščionybės pradžios duodavo komuniją net kūdi- 
kiams; juos motinos atnešdavo prie Dievo stalo; kad mažėlis kartais neiš- 
mestų šv. Ostijos, vaikams buvo tiekiamas lašelis Švč. Kristaus Kraujo. To- 
kia praktika truko daugiau tūkstančio metų. Atmaina įvyko XIII šimtmečio 
pradžioje. Nuo to laiko pasaulionys neberagavo šv. taurės, teėmė Švč. Sa- 
kramentą duonos pavidale. Taip atpuolė ankstyvoji vaikų komunija. 

Bet jau tuokart Bažnyčia nustatė dėsnį: kai vaikas ima suprasti, kas 
gera, kas pikta, ir blogai elgtis, jisai turi pareigos išpažintį atlikti ir imti 
šv. Komuniją. Sprendžiant, kada vaikas įgyja gėrio ir blogio supratimą, 
pasireiškė nevienodumų ir atskirta išpažintis nuo komunijos. Atgailos sa- 
kramentui skirti metai, kuriais vaikas pradeda nusidėti, o eiti prie Švč. 
Sakramento reikalauta didesnio nusimanymo, geresnio pasirengimo, pla- 
tesnių žinių tikybos srityje. 

Vienur tam skirta dešimti metai, kitur 12, trečiur 14, net ir vyresnis 
amžius. Anksčiau nebuvo leidžiami vaikai prie komunijos, nes jie dar nesą 
gana sąmoningi, tinkamai nepasirengę, tos paslapties nesuprantą... Per- 
dėta pagarba Švč. Sakramentui, tiesa, turėjo gerą intenciją, bet atstūmė 
vaikus nuo šv. Komunijos. Įsivyravęs vėlyvos komunijos paprotys užtruko 
lig XX šimtmečio. 

Pagaliau Kristus pasigailėjo vaikučių ir sušuko visam katalikiškam pa- 
sauliui per popiežių Pijų X: „Leiskite vaikus eiti pas mane ir neginkite 
jiems, nes tokių yra Dievo karalystė“. Šv. Tėvas 1905 m. išleido visiems 
tikintiesiems dažnos, net kasdienės komunijos nuostatą, 1910 m. paskelbė 

nutarimą, prasidedantį žodžiais: „Kokia ypatinga meile Kristus šioje že- 
mėje mylėjo mažutėlius...“ Jame išaiškino: kaip išpažinties, taip ir komu- 
nijos eiti vaikams nereikia pilnos sąmonės, užtenka protavimo pradžios. 
Tai randasi maždaug apie septintus metus. 

Netrukus po šito buvo patvirtintas statutas, pagal kurį gali būti vaikams 
ruošiama dvejopa šv. Komunija: viena privatinė tiems, kurie tiek nusimano, 
kiek reikalauja Šv. Tėvas, būtent atskiria Švč. Sakramentą nuo kasdienės 
duonos ir pasižada vėliau dalyvauti platesniame tikybos aiškinime; an- 
troji lig tol įprastais metais po nuodugnesnės katekizacijos, su iškilmėmis, 
viešu pakartojimu krikšto pažadų, atsiminimo dovanėlėmis... 

Daugelis nenori taikytis prie naujos tvarkos, kad iškilmingoji komuni- 
ja nebūtų nustumta lyg antron vieton. Ankstyvos komunijos bijoma, nes 
vaikai mažai tesuprantą tikėjimo dalykus, priėję šv. Komunijos laiką save 
baigusiais tikybos mokslą, nebelanką katekizmų aiškinimo, palieką visam 
gyvenimui giliau nesusipažinę su tikėjimo ir dorovės tiesomis, pasidarą 
indiferentai, tolstą nuo Bažnyčios... 

Nemaža teisybės tose abejonėse. Bet komunijos nedavimas neturi būti 
priemonė išmokti vaikams tikybos. Per 12 šimtmečių buvo paprotys anks- 
tyvos komunijos; argi XX amžiuje, pavojingesnėse vaikams sąlygose, turė- 
tų kitaip būti? Jei norime gelbėti vaikų sielas, apsaugoti jas nuo sugedimo, 
turime anksčiau juos leisti prie Dievo stalo bent PENaSBi, laikantis seno- 
sios tvarkos iškilmingai šv. Komunijai. 

Rengiantis šv. Komunijai, pasirodo: juo vaikas mažesnis, juo geresnis. 
Tiek šv. nuotaikos nebeturi 10 metų vaikas, kiek septynerių. Tiesa, jis ne- 
žino visų katekizmo klausimų — atsakymų; bet tikėjimas, kurs jame rusi, 
geriau nujaučia Švč. Sakramento paslaptį. Tikrai sakant, mes patys ne ką 
daugiau suprantame šv. Eucharistijos slėpinius už septynerių metų vaiką, 
mes lygiai klaupiamės prieš taip didį Sakramentą... 

Leidžiame apie septintus metus į mokslą. Tai rodo, kad vaikas jau turi 
proto. Jei kas sakytų, kad jis dar netinkąs šv. Komunijai imti, tai būtų dvi 
galimybės: arba vaikas atsilikęs dvasia, kitaip sakant, yra nenormalus, arba 
jis apleistas, neauklėjamas. Trečio galimumo nėra. Kuri motina sutiks su 
tomis išvadomis? Jos vaikas paprastai esti jai ir protingas, ir išauklėtas. 

Esate katalikai ir turite pripažinti Bažnyčios nutarimus. Argi jūsų kas lai- 
kytų save sąmoningesniu kataliku, negu pats popiežius? Jei katalikai, tai turite 
pildyti Bažnyčios norus tikybos klausimuose. Parodykite savo paklusnumą 
Bažnyčios viršininkams ankstyvos ir dažnos Komunijos reikalu. Kristus yra 
sakęs dvasininkams: „Kas jūsų klauso, tas manęs klauso“ (Lk. 10,16). 

Kitados ant Jeruzalės griuvėsių raudojo pranašas Jeremijas dėl savo 
tėvynės pavergimo. Gatvėmis slankiojo alkani vaikai. Gailesčio paimtas 
pranašas dejavo: „Kūdikiai prašė duonos ir nebuvo, kas jiems jos laužtų“ 
(4,4). Tai žodis žodin galite sakyti apie savo vaikus, kurie be dvasios maisto 
sukinėjasi tarp sugriuvusios doros žmonių. Tiesa, keletą metų siunčiate 
juos į mokyklą; ten kasdien juos mokytojai maitina raidėmis, skaičiais, 
pavadinimais kraštų, miestų, pilių, kalnų, vandenynų, jūrų, ežerų, upių, 
tautų, karalių, kunigaikščių, karžygių... Mokykloje vaikai raginami uoliai 
mokytis, gražiai elgtis. 

Bet stebitės, jog maži vaisiai. Pamirštate svarbiausį auklėjimo veiksnį. 
Vaiko siela gyvena ne skaitmenimis, ne vardais, ne gražiais įspėjimais; ji 
nori dangiškojo maisto. Kartais matome paveiksle nutapytą vaiką su duo- 
nos gabalu rankoje. Tai labai būdinga. Be duonos negalima įsivaizduoti 
sveiko vaiko. Taip pat sunku rasti dorą vaiką be šv. Komunijos, be sielos 
peno. Kūdikiai nori šv. duonos, bet nėra kas jiems duotų. 

Nepamirškite, kokie pavojai gresia jūsų vaikams namie, gatvėje, mo- 
kykloje... Kiek jie mato blogų pavyzdžių skaisčiomis savo, kaip krištolas, 
akutėmis?.. Kaip dažnai girdi šlykščiausius juokus, pasakojimus jų ausy- 
tės? Viena rūpestinga motina yra pasakiusi: „Kai ryte vaiką siunčiu moky- 
klon, pagalvoju, kažin ar jį atgal sulauksiu tokį, kokį aš išleidžiu?“ 

Ko jie nemato ir neišgirsta per jaunimo sueigas, vestuves, krikštynas, 
net pakasynas? Tuose pasilinksminimuose, net liūdesio valandomis neap- 
sieinama be nepadorių kalbų, be negražios elgsenos, be girtavimų... Visa 
tai, kaip kokie dūmai, sėdasi jų vaizduotėje, kaip suodžios teršia nekaltą 
jų sielą. Tiems ir tolygiems pavojams išvengti maitinkite savo vaikučius 
„Stipriųjų duona“, kad netektų stebėtis: „Koks mažas vaikas, o toks didelis 
nusidėjėlis“. 

Vaiko nelaimė, kad jis praranda pašvenčiamąją Dievo malonę pirma, 
negu ragauna šv. Komunijos. Misionierius aiškino vaikams sunkų nusidė- 
jimą: esą kas tai baisaus. Staiga viena mergaitė paklausė: „Ar tai galima, 
kad krikščionis darytų didelę nuodėmę?“ Taip neturėtų būti; bet esti kitaip 
daugeliui ir vaikų. Kuri motina nesijaustų laiminga, jeigu išsaugotų savo 
vaiką nekaltą, skaistų? Kaip tai galima? Leiskite vaikus prie ankstyvos 
Komunijos. 

Vienas geras vaikas prašė savo tėvus leisti jį prie Dievo stalo. Tėvai 
nepritarė. Po metų vaikas susijaudinęs prisipažino: „Mama! Jau per vėlu! 

Kad tu būtum prieš metus mane leidusi. Aš padariau nuodėmę, kuri mane 
subjaurojo Kristaus akyse“. Ankstyva Komunija siekia to, kad sunki nuo- 
dėmė būtų atitolinta nuo vaikų, kad mažutėliai, kaip kūdikis Jėzus, augtų 
metais, išmintimi, malone pas Dievą ir pas žmones. 

Kas pas mus neįprasta, kitur tai seniai vykdoma. Net mūsų žmonės, 
išvykę svetur, prisitaiko prie vietos papročių. Turiu prieš akis Berlyno lie- 
tuvių kolonijos 1941/42 metų apyskaitą. Joje, tarp kita ko, rašoma: „Mūsų 
džiaugsmą padidino dar labiau mūsų mažieji, net patys mažiausieji. Per 
šiuos metus mes turėjome jų net keturias pirmosios Komunijos iškilmes. 

Praėjusių metų rugsėjo 22 d. iškilmingai ėjo Komunijos Algis ir Pau- 
lius. Per Kūčias daugelio nustebimui pirmą kartą priima Komuniją ketve- 
rių metų Augustinas. Velykose mažuoju Augustinu pasekė Gražinutė ir 
Ugnelė, viena puspenktų, kita šešių metų. 

Ir šių mažųjų pavyzdys, - dažnas per didesnes šventes ėjimas prie Die- 
vo stalo, paruošė mums naujas iš eilės ketvirtąsias mažųjų pirmosios Ko- 
munijos iškilmes. Šį kartą mes matome: Ingulę, Mindaugą, Eugeniją - visi 
septynių metų, ir Kęstutį su Reinoldu - abu devynerių metų“. 

Kokie šiandien vaikai, toks bus rytoj jaunimas, poryt senimas. Jei nori- 
te, kad mūsų tauta išliktų tikinti, tai mes turime vaikus anksčiau ir dažniau 
leisti prie Dieviško jų Prietelio; nuo pat mažatvės jo laiminami nugalės 
visas klaidingas nuomones, kurios drumsčia žmonių tikybą. Pasirodys tei- 
singa, ką yra patyręs apaštalas šv. Jonas: „tai yra nugalėjimas, kurs nugali 
pasaulį: mūsų tikėjimas“ (1 Jn. 5,4). 


Brangūs dieceziečiai! Baigdamas paminėsiu įvykį Afrikoje. Buvo sek- 
madienio rytas; atėjo misijų bažnyčion Komunijos trys vaikai, kurių tėvas 
buvo pagonis. Ant jų kūno buvo kraujo žymių. Misionierius paklausė: 
„Vaikučiai! Kas jus taip sumušė?“ Vyresnysis atsakė: „Mes norėjome būti 
bažnyčioje ir priimti Švč. Sakramentą; tėvas mums uždraudė, pagrasinęs 
50-mi rykščių. 

Mes laukėme, kol atėjo naktis; tada mes įsėdome laivan ir yrėmės. Tė- 
vas tai pastebėjo, mus prisivijo ir kruvinai išplakė. Bet mes būtinai no- 
rėjome prieiti Komunijos, dar kartą pasinaudojome laivu ir taip čia mes 
atsiradome“. — „Vaikai, - tarė kunigas, - jei taip yra, tai galėjote neiti“. Ma- 
žiausia jaudinančiu balseliu tarė: „Ką tai reiškia! Plakimas praeina, Kristus 
pasilieka“. 

Katalikai tėvai ir motinos! Įsidėmėkite mažos karžygės žodžius. Aš neran- 
du prasmingesnių, kaip jos ištarti: „Viskas praeina, Kristus pasilieka“. Pagal- 
vokite, arjūs daug skiriatės nuo negriukų tėvo? Jis, būdamas pagonis, draudė 
savo vaikams eiti prie Dievo stalo. Jūs esate katalikai ir laiku neleidžiate vaikų 
prie Švč. Sakramento ar privedę nepratinate prie dažnesnės Komunijos. 

Aš nežinau geresnių vaistų vaikams apsaugoti nuo dvasios žaizdų ir 
skausmų, kaip ankstyva ir dažna šv. Komunija. Krikščionys! Niekad ne- 
pamirškite Kristaus noro: „Leiskite vaikus eiti pas mane ir neginkite jiems, 
nes tokių yra Dievo karalystė“ Amen. 


Panevėžys, 1945.1.31 


41. 


Pergyvenome nepaprastus laikus; jie nepraskrido, kaip baltas balandis 
su alyvos šakele snape. Nenusileido taikos pranašas, o ilgai švaistėsi karo 
demonas juodu apsiaustu, kurio klostėse matomos ašarų bei kraujo žymės. 
Skleidė jis aplink save skausmus, žaizdas ir mirtį; jisai sukinėjosi tarp rytų 
ir vakarų; nuo šiaurės lig pietų; jis nardėsi jūrose, vandenynuose; lakiojo 
padangėmis; slankiojo po miestus ir sodžius; dalyvavo mūšiuose, kurie 
lyginosi su pragaru. 

Jam apsilankius, nyko žmonių turtai, sveikata ir gyvybė. Gana pami- 
nėti skurdą, koks plačiai tebeviešpatauja: nedavalgymą, nuplyšimą, šaltį 
nekūrenamose lūšnose; tamsybes ilgomis žiemos naktimis; kraujo latakus, 
kurie gausiai sruveno; koncentracijos stovyklų gyvus lavonus; sužeistųjų 
vaitojimus ligoninėse; susirėmimų laukuose pagalbos šauksmus mirštan- 
čiųjų, kuriems niekas nebegali padėti; motinų, našlių, našlaičių dejones dėl 
žuvusių tėvų, vyrų, sūnų. 

O doroviniai nuostoliai? Juk rasit nuodėmių visų ir mūsų tarpe iš tiesų 
nesuskaitytum nė ant rašto: pavydo, tinginio, skriaudos... Dvasines žalas 
nebent šviesusis angelas tesurašys amžinasties knygose. Visų blogiausis 
nusidėjimas — tai nutolimas santykių su Dievu. Viešpačių Viešpats, ne- 
beturįs vietos visuomenėje, nugręžė savo veidą nuo žmonių, bet neliko 
abejutis, kas kaip elgiasi. 

Apaštalas įspėja: „Neklyskite: Dievas neleidžia tyčiotis iš savęs“ (Gal. 
6,7). O Psalmininkas klausia: „Kam pagonys siaučia ir mąsto tuščius da- 
lykus? Žemės karaliai sustoja ir kunigaikščiai renkasi prieš Viešpatį ir jo 

Kristų, tardamies: Sutraukykime jų pančius ir meskime nuo savęs jų jun- 
gą... Danguje gyvenantis juokias ir tyčiojas iš jų, sakydamas: Valdysiu juos 
geležine lazda ir sutrupinsiu juos, kaip indą puodžius“ (2,1-9). 

Dievo bausmės žmonėms, kurie šiaušiasi prieš Jį, esti visokios, destis 
jų daromos blogybės. Tačiau skaudžiausia rykštė, jog kartais Dievas duoda 
laisvę žmonių nedorumui plėtotis; jei nebenori laikytis Jo įsakymų, tepa- 
gyvena savais įstatymais. Viešpats palieka nusibausti vieniems kitus, kad 
suprastų, kur jie žengia, kai nebepripažįsta Viešpaties ant savęs, ir kiek 
naudos iš kultūros, švietimo, meno, išradimų, jeigu žmonijos ugdymo ne- 
siejama su Dievo priesakais. 

Tik tarp baisaus mūšių triukšmo, tarp armotų griausmo, tarp sprogstan- 
čių bombų perkūnų atbunda žmogaus sąmonė. Nustebęs jis klausia: Kam 
naudojami dabarties technikos stebuklai? Jie turėjo tarnauti mūsų labui, 
o paverčiami visa naikinančia jėga. Elektra, radijas, povandeninis laivas, 
lėktuvas, atominė bomba, chemijos pažanga... vartojama žmogaus laimei 
griauti, gyvybei atimti, kai taikoma ne pagal Dievo įsakymą: „Nežudyk“. 


Maironis nuo pasaulinio karo „Mūsų varguose“ maldavo Viešpatį: 
„O Dievulėl, susimylėk. Tos Lietuvos pasigailėk, kuri Tau „Šventas Dieve“ 
gieda... Ar duok kantrybės... O gana! Krūtinė mūsų kruvina ir sodžiai, 
pelenuos prašnekę, į dangų šaukti nenustos, kol net religijos šventos ne- 
teksime, visa ko netekę“... Meldėsi visi tikintieji. Dievas susimylėjo ir buvo 
mums davęs laisvą būvį. O kaip už tai mes atsidėkojome? Daugelis nuo 
laisvės apsvaigo. 

Atstojo nuo senų, gražių lietuviškų tradicijų; pasuko naujoviškais 
pakrikimo keliais. Ne vienas su Psalmininku turėtų aimanuoti: „Mano 
prasikaltimai perviršija mano galvos plaukus ir slegia mane, kaip sunki 
našta“ (37,5). Štai keleri metai, kaip vėl buvome paliesti žiauriausio karo. 
Šiandien jau nebe tik kaimai ir vienkiemiai išbirę pelenais, bet miesteliai 
ir miestai guli griuvėsiuose, net bažnyčios stūkso su išdaužytais langais, 
sugriautos, nudegintos... 

Per visą tą laiką kunigai kasdien meldėsi Mišiose: „Dieve, iš kurio eina 
šventi norai, geri patarimai, teisingi darbai, duok savo tarnams tokią taiką, 
kokios pasaulis negali duoti, kad ir mūsų širdys būtų atsidavusios Tavo 
įsakymams ir kad, panaikinus priešų siaubą, Tau globojant, būtų ramūs 
laikai“. Kas šventadienis suplikacijose po tris kartus giedojome posmą: 

„Visai krikščionijai taiką ir vienybę duoti teikis, meldžiam Tave, Viešpatie“. 
Privačias maldas patys geriau žinote. 

Pagaliau kovų srityse ginklų žvangėjimas nurimo. Visose vyskupijos 
bažnyčiose džiaugsmingai nuaidėjo padėkos himnas: „Tave, Dieve, gar- 
biname... Tavyje, Viešpatie, viltį padėjome, nebūsime sugėdinti per am- 
žius!“ Bet visiškos taikos meto kol kas nesusilaukėme. Širdžių karas visur 
tebeeina. Mūsiškiai išblaškyti po platųjį pasaulį, aimanuoja svetur. Ir pas 
mus dar neramus gyvenimas. Nežinome nei dienos, nei valandos, kada, 
kas, iš kur ateis, išplėš turtą, sudrums ramybę, atims gyvybę. 

Vardan krikščioniškosios meilės pamirškime savitarpinius nesusipra- 
timus; broliškai susitaikinkime; laikykimės teisingumo; pakęskime vieni 
kitus; atsižadėkime atsiskaitymo ginklais, žudymų, mantos naikinimo, 
ramaus darbo trukdymų. Visi stropiai griebkimės šalies atstatymo, gydy- 
kime karo padarytas kraštui medžiagines, ypač dvasines žaizdas. Dievas 
pasigailės mūsų ir ves mus į geresnę ateitį. Viešpats sako: „Mano ramybės 
mintys, o ne prispaudimo... Jūs šauksitės manęs ir aš jus išklausysiu, su- 
grąžinsiu jūsų belaisvius iš visų vietų“ (Jer. 29,12-15). 

Įvyks tai, ką pirmose Kalėdose angelas pranešė: „Garbė Dievui aukšty- 
bėse, o žemėje ramybė geros valios žmonėms“. Baigiu Šv. Rašto žodžiais: 
„Jei klausysi Viešpaties, tavo Dievo, balso, vykdydamas ir laikydamas vi- 
sus jo paliepimus, kuriuos aš tau šiandien skelbiu... ateis tau visi šitie pa- 
laiminimai... Tu būsi palaimintas mieste ir lauke. Palaimintas bus... tavo 
žemės vaisius... Palaiminti tavo kluonai... Viešpats siųs palaiminimą tavo 
aruodams ir visiems tavo rankų darbams“ (Atk. 28,1-8). Amen. 


Panevėžys, 1945 m. Kalėdose 


42. 


DARBO ETIKA 


Žmonijos pradžioje tarė Dievas Adomui: „Varguose prakaituodamas tu 
maitinsies iš žemės per visas savo gyvenimo dienas; ji tau želdins erškėčius 
ir usnis...“ (Pr. 3,17-19). Drauge Viešpats įsakė visiems žmonėms: „Dau- 
ginkitės, pripildykite žemę ir ją paverkite; viešpataukite ant jūros žuvų, 
ant dangaus paukščių ir ant žemės gyvulių“ (Pr. 1,28). 

Taip aikštėn iškilo reikalas darbo. Jis turi mažinti žmogaus priklau- 
somybę nuo gamtos, kad žemė, užuot auginusi usnis bei svėris, darytųsi 

kaskart derlingesnė ir brandintų auksines javų varpas. Ji, aplaistyta pra- 
kaitu, veda gerus vaisius; o našiausias laukas nedirbamas apželia svėrimis, 
usnimis, erškėčiais, krūmokšniais... 

Žmogus surausė žemės paviršių, įsikasė jos gilumon, nardosi jūros 
bangose, lakioja padangėmis, pavergė visatą sau tarnauti, sukūrė aukštą 
materialinę kultūrą; tačiau visa tai jo nepatenkina. Tuo tarpu nėra kitos 
srities, kurioje būtų žmonės taip vieningi, kaip laimės siekime (Hilty). Šian- 
dien ūkio sferose keliamas klausimas, kaip įdiegti dirbantiems entuziaz- 
mo. Tam pravartu susipažinti su darbo etika. 


Ekonominė krikščionių moralė moko, jog darbas nėra žmogui tikslas, 
o - priemonė kultūringesnio gyvenimo siekti; jinai reikalauja dirbant pa- 
sitenkinimo, laisvo laiko sielos reikalams atlikti, poilsio išeikvotoms kūno 
jėgoms atgauti, - ugdomas noras dirbti daugiausia tinkamu atlyginimu, ne 
per sunkiu darbu, geru tikslu, malda... Todėl nuo seno katalikų vartojamas 
šūkis: „Melskis ir darbuokis“. 

Žmogus privalo turėti prieš akis ar dideles asmenybes, ar didelius tiks- 
lus, kitaip - jo jėgos, kaip magneto, nyksta, kai jos ne ton pusėn eiti nu- 
kreiptos. Palaikytinas paprotys, pradedant darbus, melstis: „Dieve, ateik 
man į pagalbą; Viešpatie, pasiskubink man padėti“. Reikšmingas yra prie- 
žodis: „Be Dievo — nė lig slenksčio“. Nes, anot Psalmininko: „Jei Viešpats 
nestatys namų, veltui darbuojasi tie, kurie juos stato“ (126,1-3). 

Tikinčiojo pareiga savo žygiuose vadovautis geru tikslu. Per dieną lai 
būna jo:„rankos prie darbo, širdis pas Dievą“. Nevalia nieko daryti apgrai- 
bomis, svajojant apie amžinąjį atilsį. Privalu darbe sutelkti visą dėmesį. 
Kilnus tikslas teesie nenutraukiamas ryšys su dangumi. Koks darbas būtų, 
jį turi lydėti pasiryžimas Dievą garbinti, patarnauti visuomenei. Be to dar- 
bas slėgs, stigs pasitenkinimo, kantrybės. 

Akmenkaliai darbuojasi prie didelės statybos. Einąs pro šalį keleivis 
pasiįdomavo jo darbu. „Ką čia darai?“ - paklausė vieną. „Nagi matai, kad 
kalu akmenį“, - surūgęs vos iškošė pro dantis. „O tu ką dirbi?“ - paklausė 
antrąjį. „Aš uždarbiauju sau kasdienę duoną; gaunu markę už valandą“. 
Trečiasisrimtai, bet linksmai pažvelgė į klausėją ir tarė: „Aš padedu statyti 
Dievo Namus“... : 

Tas pats darbas, o koks nuotaikos skirtumas. Pirmas be jokios minties 
dirba, kaip koks vergas, kad tik dirbtų; antras — dėl duonos kąsnio; tre- 

čias - darbuojasi Dievui, šventai Jo valiai vykdyti, statyti bažnyčią. Vie- 
nodas triūsas - vienam sunki vergiška našta, kitam - gyvenimo būtinybė, 
pragyvenimo šaltinis, trečiam - kilniausia tarnyba Dievui. Šit kaip tikslas 
paįvairina nusiteikimą. 

Krikščioniška dorovė liepia žmogui darbuotis, bet nebūti darbo ver- 
gu. Šiandien dirbama lenktyniaujant. Darbininkui yra pavojus virsti au- 
tomatu. Sumechanizėjusiam žmogui lengva pamiršti dvasios reikalus ir 
pakirsti kūno jėgas. Ne robotas, kuris veikia be sąmonės, o sąmoningas 
turi būti krikščionis darbe; jis neturi, kaip kurmis, užsirausti žemėje, bet 
protarpiais pažvelgti aukštyn, iš kur yra kilęs ir kur turi grįžti, pelnytis 
išganymą. 

Akstino darbui teikia dar atlyginimas. Štai pirmas socialinis įsta- 
tymas: „Vertas darbininkas savo užmokesčio“ (Lk. 10,7). Teisinga, kad 
Vyriausybė rūpintųsi darbininko gerove, kad už naudingą darbą visuo- 
menei ir jisai sveikas, sotus, apsirėdęs lengviau galėtų gyvenimą pragy- 
venti... Nei teisybė, nei žmoniškumas neleidžia reikalauti tiek darbo, 
kad dėljo ir kūnas, ir siela nyktų nuo per didelio nuovargio (Leonas XIII, 
Rerum Nov.). 

Po Pirmojo pasaulinio karo buvo didelis nedarbas. Pijus XI rašė: „Da- 
lykas iš akių nepaleistinas ir mūsų laikams yra svarbus būtent tas, kad 
visi, kurie gali ir nori dirbti, turėtų darbo ir gautų gyvenimui reikalingų 
dalykų... Darbininkui reikia tiek atlyginti, kad jis galėtų save ir šeimą iš- 
laikyti. Žinoma, ir kiti šeimos nariai, kiekvienas pagal savo išgalėjimą, turi 
prisidėti prie bendro išlaikymo, kaip tai matome ne tik ūkininkų, bet ir 
daugelio amatininkų ar mažų pirklių šeimose“ (Ouadrag. anno). Ir teisingas 
mokestis nesilaikančiam dorovės nuostatų įsako dirbti sąžiningai, nevog- 
ti, nereikalauti brangiau, negu verta, nepavydėti gaunantiems daugiau, 
nemurmėti prieš darbdavį, kaip Evangelija rašo: „Šitie paskutinieji vieną 
valandą tedirbo ir tu padarei juos lygius su mumis, kurie nešėme dienos 
ir kaitros naštą“. Pavyduoliui šeimininkas verčiamas atsakyti: „Prieteliau, 
aš tau nedarau skriaudos. Imk, kas tavo, ir eik sau... nes daug pašauktųjų, 
bet maža išrinktųjų“, kurie p-: trumpesnį laiką padirba tiek pat, kiek tu 
(Mt. 20,1-16). 

Apaštalas šv. Povilas rašė pirmiesiems krikščionims: „Kas nedirba, te- 
gulir nevalgo. Tačiau mes girdėjome, kad kai kurie jūsų tarpe netvarkingai 
elgiasi, nieko nedirbdami, užsiima tuščiais dalykais. Tiems, kurie yra tokie, 
mes įsakome ir juos įspėjame Viešpatyje Jėzuje Kristuje, kad ramiai dirbda- 
mi valgytų savo duoną „ (II Tes. 3,10—12). „Kas vogė, tegul jau nebevagia, 

teužsiima verčiau darbu, dirbdamas savo rankomis, kad turėtų ko suteikti 
kenčiančiam skurdą“ (Ef. 4,28). 

Ir dabar yra žmonių, kurie, bent produktyviai, nedirba, gyvena sve- 
timo darbo vaisiais; jie reikalauja iš kitų maisto, net vaišių... Jie savo 
nedarbu didina bado pavojų, kuris artimiausiu laiku gresia beveik pu- 
sei žmonijos. Valstybių vadai laužo sau galvas, kaip apsaugoti žmones 
nuo nedavalgymo, ligų, epidemijų, o dykinėjantys ardo normalias ūkio 
sąlygas, skriaudžia tvarkingus gyventojus, nusideda prieš VII Dievo 
įsakymą. 

Negaudami geruoju, kerštauja, prievartauja, trukdo ramų darbą, nai- 
kina turtą, jo valdytojus koneveikia, žaloja, žudo, savinasi sau teisę, te- 
priklausomą Dievui; būdamas sveikatos ir gyvybės davėjas, kitiems Jis 
tai liesti draudžia savo įsakymu: „Nežudyk“. Žmogžudžiui, kaip Kainui, 
Viešpats sako: „Ką padarei? Tavo brolio kraujas šaukiasi į mane nuo že- 
mės. Dabar tu būsi prakeiktas... klajūnas“ (Pr. 4,11). 


Brangūs dieceziečiai. Mūsų kraštas — katalikiškas, o viešame jo gyve- 
nime yra daug nekatalikiškų reiškinių. Seniau lietuviai buvo vadinami 
šventais; nūnai nemaža jų galima vadinti prakeiktais. Yra katalikų, kurie 
taip gyvena lyg netikėtų; tiki vienaip, elgiasi kitaip. „Jie sakosi pažįstą 
Dievą, bet darbais išsigina“ (Tit. 1,16). 

Patys saugokimės tokios nelaimės, raginkime kitus susitvarkyti. Nu- 
sikalstantiems maldaukime pagalbos iš dangaus, kad jie nepasiduotų 
aistroms: godumui, pavydui, rūstybei, neapykantai, kerštui, neteisybei, 
o vadovautųsi artimo meile, teisingumu, taikos dvasia. Tos dorybės yra 
dvasinės kultūros pagrindas; dorovinis susmukimas ardo socialinę ir eko- 
nominę santvarką. . ' 

Viešpaties akyse visi mes esame darbininkai. Darbuokimės pagal savo 
pašaukimą, kas arklu, kirviu, mente, kas plunksna, knyga, lyra... Drauge 
kurkime šviesesnę šalies ateitį. Kristus apsileidėlius įspėja: „Ko čia stovite 
visą dieną dykinėdami?.. Eikite ir jūs į mano vynuogyną... Ir kas bus tei- 
singa, jums aš duosiu“ (Mt. 20,4-7). Amen. 


Panevėžys, 1946.IV.16 


GANYTOJIšKI LAIŠKAI 625 


43. 


OBELIŲ PARAPIJIEČIAMS 


Brangūs obeliečiai! Tris kartus esu lankęs gražią jūsų parapiją. Su- 
tikote mane su didžiausia pagarba, klaupėtės mano laiminimui, at- 
sidėję klausėtės mano pamokymų, sutvirtinau jūsų vaikus tikėjime ir 
doroje... Grožėjausi jūsų pamaldumu, atsidėjimu bažnyčiai... Išvy- 
kau, iškilmingai jūsų palydėtas. Gautus kilnius įspūdžius net šiandien 
tebeatsimenu. 

Praėjo keletas metų; nebegalėjau nuvykti pas jus. Ne vienas jūsų, mato- 
mai, pamiršo, kad Panevėžyje yra vyskupas, kurį Šv. Dvasia pastatė valdyti 
Dievo Bažnyčios (Apd. 20,28), kuris tvarko visos vyskupijos bažnyčių ir 
kunigų reikalus; kad nė vienas kunigas neturi teisės ganytojauti, jo neįga- 
liotas ar už savo kaltes nustojęs įgaliojimo. 

Priežodis sako: „Nėra šeimos be iškrypėlio“. Taip ir dvasininkų tarpe 
pasitaiko vienas kitas nedorovingas kunigas. Ir kai jie nesiduoda sutvar- 
komi, vyskupas tokiems sūnums palaidūnams atima duotus įgaliojimus ir 
jie nebegali nieko bažnyčioje daryti: laikyti šv. Mišių, išpažinčių klausyti, 
teikti Sakramentų, sakyti pamokslų, katekizuoti vaikų ir tolygių patarna- 
vimų atlikinėti. 

Taip atsitiko ir su kun. Jeronimu Matuliu, kuris paskutiniu metu gy- 
veno pas jus be pareigų. Nors buvo raštu ne sykį pasižadėjęs nebekartoti 
blogų savo darbų, kuriuos jis septyniose parapijose darė, tačiau nesilaikė 
savo pažadų. Tai buvo gal ir gerų norų, bet silpnos valios žmogus. O dabar 
pasidarė užsispyrėlis, neklaužada, padauža... 

Turėdamas pareigą jo rodomus žmonėms papiktinimus atitaisyti, o jį 
patį pataisyti, buvau verčiamas taikyti jam visokias priemones, bet vis 
veltui. Pagaliau jį suspendavau, t.y. uždraudžiau eiti kunigo pareigas, 
įsakiau negyventi tose parapijose, kur kunigavo. Jis nepaklausė, tik dar 
labiau ėmė išdykauti, aiškindamasis už savo veiksmus po suspensos 
nebeatsakąs... 

Taip vyskupo nebeklausant, pavedžiau jo bylą spręsti Vyskupijos tri- 
bunolui, kuris, nuodugniai ištyręs jo nusižengimus, nedorovingumą, gir- 
tavimą, triukšmavimą, suspensą pailgino vieneriems metams, anksčiau 
susitvarkius, leido po pusmečio prašytis atgal į pareigas, paskyrė 15 dienų 
rekolekcijas, liepė negyventi vietose, kur yra kunigavęs, būti rimto klebono 
priežiūroje. 

Nelaukdamas jam sprendimą paskelbiant, sauvališkai pradėjo eiti 
kunigo pareigas, kur jam neleista net būti: laiko šv. Mišias, klauso išpa- 
žinčių, dalija Švč. Sakramentą, tuokia jaunavedžius, išsirinko kokį tai pa- 
rapijos Komitetą, pasisavino klebono vietą, kur nebuvo skirtas nė vikaru, 
neįsileido naujo klebono. Trumpai sakant, pakėlė maištą prieš. vyskupą 
ir Vyskupijos tribunolą, pakliuvo ekskomunikon, atsiskyrė nuo Katalikų 
Bažnyčios, pasidarė atskalūnu. 

Katalikai, žinokite, jog tokio kunigo jums patarnavimai yra šventva- 
gysčių eilė. Atlaikytos jo šv. Mišios - šventvagystė! Kiekvienas duotas išri- 
šimas - šventvagystė! Šv. Komunijos dalijimas - šventvagystė! Moterystės 
sakramento suteikimas - šventvagystė! Vaiko krikštas - šventvagystė! Die- 
vas per pranašą Jeremiją sako: „Prakeiktas, kas klastingai dirba Viešpaties 
darbą“ (48,10). 

Jis apgaudinėja nežinančius reikalo. Kas pas jį ėjote išpažinties, nors ir 
davė išrišimą, tačiau nuodėmės neatleistos, kol išpažinsite kunigui, esan- 
čiam vienybėje su Bažnyčia. Kas susituokėte pas jį, nepriėmėte Moterystės 
sakramento, kol pakartosite santuoką prie vyskupo skirto kunigo. Kur čia 
viską išskaičiuosiu! Patys numanote! 

Kas ateityje su juo bendrausite bažnyčioje, imsite šv. Sakramentus iš 
kunigo, neturinčio galios juos teikti, negalėsite gauti nuodėmių atleidimo 
be vyskupo, nes būsite kalti pataikavimu šventvagystėms. Bet aš viliuo- 
si, kad jūs paklausysite mano įspėjimo ir pasitrauksite nuo kunigo, kuris 
sulaužė Bažnyčios nustatytą tvarką. Kaip tik susitvarkysite, tuojau duosiu 
Obeliams kleboną; tuo tarpu įgalioju apylinkės kunigus jums patarnauti 
savo bažnyčiose. 

„Aš, tiesa, nebūdamas pas jus kūnu, bet būdamas dvasia“ (Kol. 2,4), 
sugelta širdimi jums kartoju apaštalo Šv. Povilo žodžius: „Stebiuos, kad 
jūs taip veikiai nukrypstate nuo tos, kuri jus pašaukė į Kristaus malonę, 
prie kitos Evangelijos. Ji nėra kita, tik yra žmonių, kurie kelia jūsų tarpe 
neramybę ir iškreipia Kristaus Evangeliją“ (Gal. 1,6). 

„Aš pats, mano broliai, esu įsitikinęs apie jus, kad jūs esate pilni 
"meilės, pripildyti visokio žinojimo, taip kad galite vienas kitą perspė- 
ti... Taigi aš maldauju jus, broliai, per mūsų Viešpatį Jėzų Kristų ir per 
Šventosios Dvasios meilę padėti man, kad... aš Dievo valia su jumis 
atsigaivinčiau. O ramybės Dievas tebūnie su jumis visais. Amen“ (Rom. 
15,14.30-33). 


Panevėžys, 1947.11.19 

44. 


VAIKŲ AUKLĖJIMAS 


Kaskart labiau nusiskundžiama blogybių plitimu pasaulyje, ypač tarp 
jaunuomenės, vadinamosios mūsų vilties. Pažangiausi mokytojai dejuoja, 
kad jaunimas nepripažįstąs drausmės, nesilaikąs tvarkos, nemėgiąs darbš- 
tumo, tik dar sportas, žaidimai, vakarėliai ir boksai jį dominą, nors jų tūli 
dedasi užaugusiais. 

Mes, vyresnieji, žinome, jog ir seniau buvo dejavimų. Blogų nuotykių 
pasitaikydavo. Raugių tarp kviečių visados buvo, yra ir bus; vis dėlto us- 
nių, piktžolių tiek nėra buvę. Kiekvienas rimtas žmogus jaučia reikalą ką 
nors daryti; bet maža kas tenusimano, kaip tai darytina. 

Niekad nebuvo daugiau tariamasi jaunuomenės auklėjimo klausimais, 
kaip šiais laikais; didėja pedagoginių teorijų skaičius; patiekiama naujų 
metodų; manomasi, aptikus neklaidingą priemonę, kuri augančią kartą 
paruošianti gyvenimui, padarysianti ją laimingą. Bet nekaip sekasi, kai ko 
vis stinga. Štai paslaptis! 

Be tinkamo tikybinio ir dorovinio lavinimo, - kaip išmintingai yra 
įspėjęs Leonas XIII, - „nesveika bus kiekviena sielų kultūra; jaunesnieji, 
neįpratę gerbti Dievo, negalės pakelti nė jokios padoraus gyvenimo draus- 
mės ir, pripratę niekuomet nevaldyti savo aistrą, lengvai bus prikalbinami 
ardyti valstybės tvarką“. 

Mūsų priežodis sako: „Kokie tėvai, tokie vaikai“. Šiandien šeimose 
yra per daug pakrikimo; užtat jaunuomenėje keroja nevaržomi geiduliai. 
Juridinė Bažnyčios išmintis auklėjimo dalyke nustato tiksliai ir aiškiai: 
„Gimdytojai turi labai svarbią pareigą pagal išgalėjimą rūpintis religiniu 
ir moraliniu, kūniniu ir pilietiniu vaikų auklėjimu bei laikina jų gerove“ 
(Kan. 1113). 


Motinos, tėvai! Jums visiems yra žinomas Mozės įvykis. Nuožmus Egip- 
to karalius įsakė žudyti ką tik gimusius žydų berniukus. Motina, nebega- 
lėdama kūdikio slapstyti, paguldė pintinėje upės pakrantėje. Apvaizda iš- 
gelbėjo Mozės gyvybę per karaliaus dukterį, kuri atidavė jį auginti jo paties 
motinai, tardama: „Imk šitą vaiką ir auklėk jį man; aš tau užmokėsiu“ (II 
Moz.2,9). Motina išaugino didelį Dievo tarną, savo tautos vadą. 

Ir krikščionių vaikai iš prigimties rūstybės sūnūs, pasmerkti amžinai 
žūti. Bažnyčia, gera motina, juos krikštija vandeniu ir Šv. Dvasia, juos pa- 
daro Dievo vaikus, Kristaus brolius, dangaus karalystės įpėdinius. Viešpa- 
ties vardu paveda jums: auklėkite juos man; aš jums atsilyginsiu. 

Esti gabių dailininkų; jų paveikslai yra tokie gražūs, jog negalima 
jais atsigėrėti. Bet būna ir tokių menkų menininkų, kurių darbai netinka 
parodoms, o tenka neretai jų matyti bažnyčiose. Garsus Mykolas An- 
xelas nukalė iš marmuro Mozės statulą, kuri atrodė kaip gyva. Gimdy- 
tojai, turite jūs iš vaiko sielos, kaip iš plastelino, išlipdyti gyvojo Dievo 
„ panašumą. 2 

Paprastai jūs rūpinatės vaikų pavalga, jų ateities materialiniu aprū- 
pinimu, tam tikru išmokslinimu, būsima jų karjera, gera dukterų partija; 
palyginti maža tesisielojate tikybiniu ir doroviniu jų švietimu. Tai yra svar- 
biausias dalykas krikščioniškame auklėjime. Tačiau nedaug yra tėvų, kurie 
iš tos savo pareigos darytų sąžinės apyskaitą. 

Stengiatės vaikus aprengti gražiu drabužiu, kuris dėl savo plonumo 
ir ttumpumo apnuogina ne tik kūną, bet ir sielą. Tuo tarpu menkai tesi- 
rūpinate jų dvasios papuošimu krikščioniškomis dorybėmis, jų pažanga 
tikėjime, doroje, gražiu išauklėjimu, jiems laimingos amžinasties užtikri- 
nimu. Šituo reikalu daugiausia privalote sielotis. Vis tik maža tepasitaiko 
gimdytojų, kurie šituos apsileidimus išpažintų klausykloje. 

Jūs, vien pagalvoję apie pavojingą vaiko ligą, drebate iš baimės. Jei mir- 
tis atima jums sūnų ar dukterį, tai kiek ašarų išliejate per kiauras dienas, 
kartais ištisais mėnesiais negalite nusiraminti. Kad bent tiek rūpintumėtės 
jo sielos pavojais, ligomis, jo dvasios gyvenimu, amžina laime... Deja, 
daug kam jūsų tai mažiausia terūpi. 

Reta gimdytojų, kuriems neduotų ramybės, kvaršintų klausimas: ar 
mano vaikai bus ištikimi Dievui? Ar jie bus teisingi žmonėms, ar bus amži- 
nai laimingi? Ar nelaimingi? Tai pareis nuo jų auklėjimo. Jei krikščioniškai 
juos išauklėsite, jie džiaugsis laime; jeigu netinkamai, tai juos pražudysite 
ir save pasmerksite. Taigi saugokite vaikus kaip akies vyzdį. 


LA 


Maži gyviai, paukšteliai, žvėreliai nereikalauja ilgos tėvų pagalbos kaip 
žmogus. Anų kas jau sensta po kelerių, keliolikos metų; o žmonės iki sep- 
tynerių metų esti kūdikiai, lig keturiolikos - vaikai, vėliau darosi jaunimas. 
Jis dar bent kelerius metus reikalingas rūpestingos tėvų globos nebe tiek 

kūno, kiek sielos atžvilgiu. Dabar ypatingai privalu susirūpinti mergaičių 
ir berniukų priežiūra. 

Žmogaus prigimtyje yra likę pirmosios nuodėmės padarinių, ypač 
valios silpnumas ir palaidumas. Iš pat jaunų dienų netvarkingi polinkiai 
reikia taisyti, o gerieji stiprinti; labiausia reikia šviesti protas ir valia tvir- 
tinti antgamtinėmis tiesomis ir malonės priemonėmis, be kurių negalima 
suvaldyti blogųjų palinkimų (Pijus XI, Enc.). 

Gyvenimo krypties vaikas pats nepaima, nebent į blogąją pusę, nes 
į maišatį pakrypęs nuo mažatvės. „Žmogiškos širdies jausmas ir mintis 
palinkę į pikta iš jos jaunystės“, — sako Šv. Raštas (Pr. 8,21). Todėl nuo 
tokios ar kitokios linkmės, kokią jūs, tėvai, nustatysite, priklausys visas 
tolimesnis vaikų gyvenimas, o dažniausia ir amžinatvė. 

Šv. Raštas įsako: „Turi sūnų? — Auklėk juos ir lenk juos nuo pat jų 
kūdikystės. Turi dukterų? - Sergėk jų kūną“ (Ekli. 7,25-26). Auklėjimas 
įdiegia pastoviausią gyvenimo pakraipą, pagal žinomą Išminčiaus pasa- 
kymą: „jaunikaitis, įpratęs į savo kelią, ir pasenęs nuo jo neatsitraukia“ 
(Pat. 22,6). Taigi, tėvai, tinkamai vartokite jums Viešpaties duotąjį autori- 
tetą, kad išaugintumėt vaikus šventoje Dievo baimėje - visokios išminties 
pradžioje. 

Gimdytojai, būkite kilnių papročių skiepytojai ir ugdytojai vaikuose! 
Pirmi gauti jų įspūdžiai savaip juos nuteiks. Vaikai ir gerai išauklėti gali 
vėliau sugesti, bet pirmoji gera sėkla, giliai įleidusi šaknis, gali atsigauti, 
vėl vesti gerą vaisių. Tačiau jei bus pasėta gajų piktžolių ir jos įsiveis, tai 
nebe taip lengvai duosis išnaikinamos. 

Katalikai tėvai, berkite grynus kviečius vaikų sielos dirvon, ne aistrų 
karščio išdžiovinton, nes neįleis šaknų; ne usnėton, kad jų nenusmelktų, 
o purion žemėn, kad vienas grūdas, anot Evangelijos, duotų trisdešimte- 
riopą, kitas - šešiasdešimteriopą, trečias - net šimteriopą vaisių. Tai jūsų 
didžiausias uždavinys. Taip jų sielas išganysite ir savas išgelbėsite nuo 
pasmerkimo. 


Ką žmogus sės, tai ir pjaus. Pasėjęs gerą sėklą, susilauks gerų vaisių; 
by kaip pabarstęs pasturlakų, gaus menką derlių. Pirmieji, kurie skina 
vaisius iš blogo ar gero vaikų švietimo, yra patys tėvai ir motinos. Tai rodo 
Šv. Raštas, patvirtina kasdieninis daugelio šeimų patyrimas. Paklausykite 
vienos kitos Viešpaties ištarmės. Pasidairykite po žmones. 

„Išmintingas sūnus - džiaugsmas jo tėvui, o paikas sūnus - apmau- 
das jo motinai“ (Pat. 10,1). „Gėda tėvui dėl nedrausmingo sūnaus, o to- 
kia duktė daro jam pažeminimo“ (Ekli. 22,3). „Kas moko savo sūnų, bus 
giriamas dėl jo ir juo jis girsis savo namiškių tarpe... Miršta jo tėvas, tai 
būna taip, lyg kad nebūtų miręs, nes jis paliko po savęs panašų į save“ 
(Ekli. 30,2-4). 

Ūkininkas džiaugiasi, matydamas savo lauke banguojančius javus, | 
bręstančias jų varpas. Sodininką džiugina tarpstąs sodas, nokstą sultingi jo 
vaisiai. Gyvulių augintojas gėrisi ristaisiais savo juodbėrėliais. Daug dides- 
nį pasigėrėjimą turėsite jūs, tėvai, savo vaikais, kuriuos padoriai išauklėsi- 
te, kai regėsite juos augant metais, išmintimi, žmonių ir Dievo malone. 

. Neatsigėrėsite, gimdytojai, krikščioniškai išaugintais vaikais. Kapita- 
las, įdėtas į tą darbą, duos jums dideles palūkanas. Jie laikys savo pareiga 
grąžinti jums gausiai dėkingumo skolą: jus apsups meile, pagarba, paklus- 
numu, globa; jūsų ligos atvejyje parūpins jums vaistų, pakvies sielos gydy- 
toją, kuris aprūpins jus šv. Sakramentais, parengs paskutinei kelionei. 

Jei kurie vaikai jus pralenktų kelyje amžinastin, jie užtars jus pas Dievą; 
palikę žemėje atmins jūsų sielos atilsį: maldomis, šv. Mišių aukomis gel- 
bės jus iš skaistyklos. O kada ir juos Dievas pašauks pas save, didelė bus 
paguoda jūsų ir vaikų, dėkingų jums už gražų auklėjimą, kad išganingais 
pamokymais ir kilniais pavyzdžiais atvedėte dangun. 

Krikščioniškai išauginti vaikai bus jums didžiausias džiugesys; o dėl 
blogo išauklėjimo pasmerktieji bus jums, tėvai, motinos, nuolatinis susi- 
krimtimas. Jie aimanuodami prikaišios jums savo likimą: jūs esate amžinos 
mūsų nelaimės kaltininkai, jūs neparodėte mums tiesaus kelio, jūs neišmo- 
kėte mūsų Dievo baimės, žmonių meilės, laikytis Bažnyčios nuostatų. 


Kokia šiandien jaunuomenė, tokia rytoj visuomenė. Tauta: susideda 
iš atskirų šeimų, kaip savo dalių. Tinkamas vaikų auklėjimas - geros šei- 
mos pagrindas. Jos ateitis priklausys nuo to, kaip bus lavinama priauganti 
karta. Todėl visos srovės labai suinteresuotos jaunimu. Kieno rankose jo 
švietimas ir auklėjimas, tas lems visuomenės ateitį. 

Kai kurios valdžios, kaip antai vokiečių nacionalsocialistai, savinosi 
sau išimtinai jaunuomenės auklėjimą, buvo pašalinę tikybos dėstymą iš 
mokyklų, norėdami auginti jaunimą be Dievo ir Jo įsakymų. To vietoje 
skelbė savo rasės ir kraujo kultą... Bet priėjo tokį tautos sužvėrėjimą, kokio 

nežino istorija: bandė kitas tautas ne tik pavergti, bet ir išnaikinti. Tačiau 
greit susilaukė savo tautos tragedijos. 

Nei aukšta kultūra, nei didelė civilizacijos pažanga, nei apsiginklavimas 
iki dantų neapgynė vokiečių visuomenės nuo katastrofos. Vienas, mirti nu- 
teistas už krikščionybės persekiojimą, nusižengimus žmoniškumui, karo 
papročiams, nežmoniškus gyventojų žudymus, beprotiškus miestų, sodžių 
ir vienkiemių griovimus, palaidus svetimo turto grobimus, prieš pat mirtį 
tarė: „Nemaniau, kad atstoję nuo Dievo, mes pridarysime tiek blogybių...“ 

Teismų gausėjimas yra dorovinės tautos būklės rodiklis. Visų blogumų 
šaltinis — netikęs jaunuomenės auklėjimas. Moralinis tautos puolimas — 
svarbiausia krašto žlugimo priežastis. Toji baisi tiesa įsidėmėtina negau- 
singai mūsų tautai, jei dar būtume mažaverčiai, morališkai puolę. Taigi 
daugiau susirūpinkime krikščionišku vaikų auklėjimu. 

Tuo tarpu reiškiasi vis didesnis jaunuomenės išdykimas. Akmuo, mes- 
tas į vandenį, skrieja kaskart platesnį ratą, ligi tą bangavimą sustabdant 
priešingai srovei. Taip krikimas plis visuomenėje, kol jos atgimimo ne- 
pradėsime nauja karta. Tą reikalą geriausiai patiriame mes, dvasininkai, 
kurie turime pakrikusius parapijiečius. Vyresnius vargu bepataisysime: jie 
smilks, kaip gęstąs žvakės dagtis. 

„Iš čia aiškėja didžiausia krikščioniško auklėjimo svarba ne vien ats- 
kiriems asmenims, bet taip pat šeimoms ir visai visuomenei, nes šitosios 
tobulybė negali nesusidaryt iš tobulybės visų, ją sudarančių dalių. Panašiai 
iš minėtų principų darosi aiškiai matoma, galima sakyti, nesulyginama 
krikščioniško auklėjimo kilnybė, kadangi ji galų gale siekia patikrinti Die- 
vą, didžiausią Gėrybę auklėjamųjų sieloms ir aukščiausią, kokia šiame 
gyvenime galima, gerovę žmonių visuomenei“ (Pijus XI, Enc.). 


Brangūs gimdytojai! Bažnyčia, pakrikštijusi jūsų vaikus, Viešpaties 
vardu paveda jums auginti; jūs esate pirmieji savo vaikų mokytojai ir au- 
klėtojai. Todėl nuo: pat kūdikystės mokykite juos žegnotis - keliantis, gu- 
lant, prieš valgant ir pavalgius. Jiems paaugėjus, išmokykite kasdienių 
poterių; pratinkite rytais ir vakarais juos kalbėti. Vėliau jiems paaiškinkite 
Dievo ir Bažnyčios įsakymus. Pasiimkite katekizmą, išaiškinkite jo klau- 
simus ir atsakymus. Paskaitykite jiems Šv. Istoriją. Parenkite prie pirmos 
išpažinties ir šv. Komunijos. Kunigams telieka tik patikrinti, kad nepaliktų 
tikėjime ar dorovėje spragų, nepasitaikytų klaidų. 

Man teko išgelbėti vieną kitą krikštytą žydę nuo geto ir mirties. Atė- 
jusi padėkoti viena pasigyrė vaikščiojanti bažnyčion, priėjus išpažinties 
ir šv. Komunijos, bet padariusi vieną klaidą: pirma priėjusi Komunijos, 
paskui išpažintį atlikusi. Štai mažo tikybinio išmokslinimo vaisiai! 

Gražų pavyzdį vaikams auklėti rodo Sv. Raštas, rašydamas apie Tobiją. 
Tai pakartosiu trumpai jums pamokyti. Jis taip mokė savo sūnų: „Per visas 
savo gyvenimo dienas turėk mintyje Dievą ir sergėkis, kad niekuomet ne- 
sutiktum nusidėti ir kad neapleistum Viešpaties mūsų Dievo įsakymų. 

Iš savo lobio duok išmaldas ir nenukreipk savo veido nė nuo vieno 
beturčio, nes taip atsitiks, kad ir nuo tavęs nebus nukreiptas Viešpaties 
veidas. Kaip galėsi, taip būk gailestingas. Jei turėsi daug, duok apsčiai, jei 
maža teturėsi, noriai rūpinkis suteikti maža... 

Savo duoną valgyk su alkstančiais ir savo apdarais pridenk nuoguo- 
sius... Tiesa, mes gyvename neturtingai, bet turėsime daug gėrybių, jei bijo- 
sime Dievo, jei atsitrauksime nuo kiekvienos nuodėmės ir darysime gera... 

Saugok save, mano sūnau, nuo visokios paleistuvystės, tebūnie tau 
gana tavo pačios... Ieškok visuomet patarties pas išmintingąjį. Visą laiką 
šlovink Dievą ir prašyk jį, kad vestų tavo kelius ir visi tavo sumanymai 
tepasilieka Jame“ (Tob. 4). 

Tais ir tolygiais dėsniais tėvas išauklėjo sūnų geru žmogumi; o sūnus 
išaugino vaikus ir vaikų vaikus iki penktos kartos. „Visa jo giminė... ištvėrė 
gerai gyvendama ir šventai elgdamasi, taip, kad buvo meilūs ir Dievui, ir 
žmonėms, ir visiems krašto gyventojams“ (14,17). 

Taip ir jūs, tėvai, motinos, auklėkite savo vaikus; susilauksite tokios 
pat pagarbos čia žemėje ir amžinatvėje. „Taigi, kas... vieną šitų mažiausių 
paliepimų laikys ir mokys, tas bus vadinamas didis dangaus karalystėje“ 
(Mt. 5,19). Amen. 


Panevėžys, 1948.VII.26 


45. 


KATALIKĖMS MOTERIMS 


Vaikai, kuriuos Kristus glamonėjo, laimino, buvo berniukai ir mergaitės. 
Jėzaus akyse motina yra lygiateisė su tėvu, žmona su vyru, nors Mozės įstaty- 
mas palankesnis vyrams, jo tikyba - vyriška. Izraelitų šventyklose retai pama- 
tysi moterį. Kristaus pamoksluose greta statomos abidvi lytys kaip lygios. 

Kai Išganytojas mini vyrą, pasėjusį garstyčios grūdą, čia pat primena 
raugą, kurį užraugė moteris. Jei sakė apie vyriškį, turintį avių šimtą, tuojau 
tarė žodį apie moteriškę, kuri teturėjo dešimt drachmų. Kalbėdamas apie 
daugelį raupsuotų pranašo Eliziejaus laikais, atsiminė neturtėles našles 
Elijaus dienomis. 

Statydamas Ninivos karalių pagonį atgailos pavyzdžiu, nepamiršo 
pagirti pagonės, Sabos karalienės. Visa tai buvo daroma parodyti, jog ti- 
kėjimu į Jėzų Kristų visi mes esame Dievo vaikai; čia nebėra nei žydo, nei 
graiko, nebėra nei vergo, nei laisvojo, nei vyriškio, nei moteriškės, nes visi 
mes esame vienas... 

Kristaus mokslas yra visuotinis, lygiai privalomas vyrams bei mote- 
rims. Tačiau galima pastebėti, jog krikščionės moterys, palankesnės tikėji- 
mui negu vyrai. Rasi jos jaučia daugiau dėkingumo už paliuosavimą iš to 
pažeminimo, kuriame moterys buvo vyrų pusiau žmonos, pusiau vergės, 
bent tarnaitės. 

Apaštalas šv. Povilas gerai suprato, ką Išganytojas norėjo suteikti žmo- 
nėms, ir užrašė tuos laisvės, lygybės, brolybės žodžius. Krikščionybėje 
nebėra nelygybės tarp vyriškio ir moteriškės, nes jie viena yra Kristuje; 
nebėra taip, kaip buvę pagonijoje, tebėra Mozės įstatyme bei Korano iš- 
pažintojų tarpe. 

Tarp krikščionių nėra skirtumo tarp vyriškio ir moteriškės; jie abudu 
yra vienodi Kristui; moterys ne mažesnės vertės turi sielą, ne mažiau svar- 
bų turi atlikti uždavinį kaip vyrai. Dievas yra davęs vyrui žmoną - padė- 
jėją, panašią į jį patį, ne žemesnės prigimties. 

Šiame rašte aš keliais bruožais paminėsiu, kokį vaidmenį moterys atli- 
ko praeityje; kaip uždavinys jų vykdytinas ateityje. Gal pasijuoks iš manęs 
netikįs klausytojas, ėmus man moteris garbinti, bet jis teatsimena šventas 
moteris buvus Kristaus palydoves, apaštalų bendradarbes ir visų amžių 

vyriškas moteris - karžygęes. 


Viešais Evangelijos skelbėjais Kristus yra paskyręs vyrus. Jis pasirinko 
savus apaštalus, aprūpino juos plačiais įgaliojimais. Bet apaštalų kuni- 
gaikštis šv. Petras visiems krikščionims sakė: „Jūs esate karališkoji kuni- 
gystė... kad skelbtumėte dorybes to, kurs pašaukė jus iš tamsybių į stebė- 
tiną savo šviesą“ (I Pt. 2,9). Moterys nebuvo išskirtos iš apaštalavimo; ypač 
jos rėmė apaštalų darbą savo patarnavimais ir turtu. 


634 Vysk. KAZIMIERAS PALTAROKAS 


Rašydamas apie praeitį, pirmiausia mintimis skrendu pas tas garbin- 
gas pirmųjų amžių krikščiones, kurios nuo pat Bažnyčios pradžios buvo 
uolios apaštalų padėjėjos, darbavosi Evangelijai, kurios nusipelnė tai, kad 
anų laikų hierarchijos giriamos ir jų vardai, kaip apaštalas šv. Povilas sako, 
yra užrašyti amžino „gyvenimo knygoje“ (Pil. 4,3). Praeitų amžių kilnių 
moterų pavyzdžius statau jums prieš akis. 

Kai šv. Petras atkeliavo Romon, jis buvo priimtas į namus Priscillos, 
senatoriaus Pudenso žmonos. Greitu laiku Priscilla su dviem dukterimis - 
Prakseda ir Pudencija - priėmė šv. krikštą; jų įtakoje apsikrikštijo tėvas su 
dviem sūnumis ir visa plati giminė, turėjusi 96 žmones. 

Mirus gimdytojams ir broliams, seserys padarė mergystės apžadus, 
pardavė savo dvarus; pinigus išdalijo vargšams, kitus atidavė apaštalams 
Bažnyčios reikalams; jų namuose buvo įrengta pirmoji Romos bažnyčia; ji 
dar šiandien tebestovi, papuošta gražiomis mozaikomis, nors kartkartėmis 
taisyta, perstatyta. 

Apaštalas šv. Povilas darė pirmą misijų kelionę po Europą. Pirma sto- 
tis buvo Pilipų miestas; surado šventyklą, bet joje tebuvo dvi moterys; jų 
viena Lidija, purpurų audėja ir pardavinėtoja, priėmė krikštą, pavedė savo 
namus pamaldoms laikyti, geriausias savo purpuras, karališkos spalvos 
audinius, suvartojo Dievo stalui papuošti. 

Moterys tarnavo Bažnyčiai ne vien savo turtais, bet ir apaštališkais dar- 
bais. Šv. Anastazija, kurios vardas kasdien minimas šv. Mišiose, patraukė 
Kristaus tikėjiman devynis šimtus žmonių; o savo žodžiais ir pavyzdžiu 
supūkštė juose tokią Išganytojo meilę, kad visi liko kankiniais už Kristaus 
mokslą. 

Prancūzų karalienė šv. Klotilda taip paveikė savo vyrą, kad jis su visa 
tauta priėmė krikščionybę. Čekų kunigaikštytės Dombrovskos nuopelnas, 
kad jos vyras, lenkų karalius, įvedė krikščionybę Lenkijoje. Mūsų Jogailos 
vedybos su lenkų karalaite Jadvyga priartino krikščionybės įsigalėjimą 
Lietuvoje. Bedievis Voltaire sako: „Europos pusė turi būti dėkinga mote- 
rims už krikščionybę“. 

Bažnyčios gyvenime labai daug yra nusvėrusios moterys. Apaštališ- 
koji dvasia gyvavo moteryse visais laikais. Viduramžiai turi skaisčių kaip 
saulė moterų. Aš paminėsiu Mechtildą, ciesoriaus Genriko I-ojo žmoną; ji 
pastatė daugybę bažnyčių ir vienuolynų. Kunigunda drauge su Genriku II 
įsteigė Brambergo vyskupiją ir pastatė katedros bažnyčią. 

Stipraus vyro dalykas krauti plytas statant bažnyčias. Skoningai pa- 
puošti altorius, aprūpinti zakristiją bažnytiniais rūbais - tai moters dar- 

bas. Nuo senovės buvo paprotys baltą vestuvių rūbą persiūti į bažnytinę 
reikmę. Čia lyg nurodymas, kuo turi sielotis moterys, nesigailėdamos net 
brangių savo parėdų. 

Šiandien nebeturime turtuolių, kurie statė ir puošė Dievo namus. Jau 
nuo seniau tenka surinkti aukas daugiausia iš šiaip jau žmonių. Moterys 
stovi aukotojų priešakyje. Irlandijoje motinos vaikams duoda pinigų, kad 
iš mažens pratintųsi aukoti Bažnyčios reikalams. Tas pats paprotys įsiga- 
lėjo mūsų katedroje tarp vaikų, stovinčių prie krotų: gražu yra žiūrėti, su 
kokiu pasitenkinimu jie deda centus Bažnyčios reikalams renkant aukas. 

Moters veikimas turi taikytis prie vietos, kurią jūs užimate visuome- 
nėje, grasinamoje doriniu suirimu, paskendimu materializme. Tai sunkiai 
žaizdai išgydyti vienas tėra sėkmingas vaistas - žmogaus proto ir valios 
grąžinimas į Dievą, visų bendrąjį Tėvą, pripažinimas Jėzaus Kristaus, kad 
turėtų gyvenimą ir apsčiai jo turėtų (Jn. 10,10;17,3). Katalikės moterys! Jūsų 
pareiga gaivinti visuomenę per vyrus ir vaikus. 


Genrikas I mirdamas dėkojo savo žmonai Mechtildai: „Tu mano iš- 
tikimiausioji! Dar niekas neturėjo tokios ištikimos moters ir taip įpratu- 
sios gera daryti. Ačiū, kad tu mane supykusį padarei nuolankų, atitraukei 
mane nuo netiesos kelio, vedei prie teisingumo ir mano širdį traukei prie 
malonumo“. 

Tie ciesoriaus žodžiai rodo sritį, kurioje moterys turi pasidarbuoti. 
Genrikas buvo doras, bet jam buvo lengviau daryti kilnius darbus, turint 
šitokią žmoną. Ne apie visus vyrus galima pasakyti, kad jie dori, kad jie 
nereikalingi pagalbos iš žmonos; jų daugelis be žmonos įtakos šąla tikėji- 
me ir žemai nupuola. Šv. Raštas sako: „Netikintis vyras yra pašventintas 
tikinčios moteriškės“ (I Kor. 7,14). Jei šiandien vyrų pasaulis yra nutolęs 
nuo tikybos, tai nemažai tuo kaltos ir moterys, kad nebedaro išganingos 
jiems įtakos. Emilis Litrė, filosofas pozityvistas, atgavo tikėjimo šviesą per 
žmonos ir dukters aukas ir maldas. 

Yra garsus rašytojas Giovanni Papini. Tai buvo koktus bedievis. Pa- 
gonis pamilo tikinčią mergaitę. Abiejų širdys vienodai tvaksėjo meile, bet 
sielas skyrė bedugnė. Vienoje pusėje buvo gilus tikėjimas, antroje - sekli 
bedievybė. Prieš vestuves sužadėtinė pareikalavo sau ir būsimiems vai- 
kams laisvės katalikiškai gyventi; be to pasižadėjimo ji nesiryžtanti tekėti 
už bedievio. Tai sujaudino Papini širdį bei protą. Tikėjimas, galvojo sau, 

kurs yra taip stiprus, jog dėl jo ryžtasi atsižadėti pavydėtinos laimės, negali 
būti kvailas Žmogaus prasimanymas. 

Nuo šios valandos jo meilė buvo padalyta tarp gyvo žmonos tikėjimo 
ir uolaus katalikybės tyrinėjimo; jį kankino tiesos troškulys. Jis kartais, par- 
puolęs ant kelių, kryžmais sunėręs rankas, maldavo šviesos spindulėlio. 
Visa ko neigėjas, piktžodžiautojas Papini ėmė abejoti savo pažiūromis; iš 
abejonės šaknies išdygo tikėjimas, kurs išaugo Papinyje per mylimą žmo- 
ną. Tikėjimas davė jam naują širdį, naują sielą. Jis parašė nuostabią knygą, 
verčiamą į visas kalbas — „Kristaus istorija“, kurią baigė iškilmingiausia 
malda Išganytojui. 

Dar didesnės įtakos, net pasaulį atgaivinančios reikšmės, moterys 
galite turėti, rimtai užsiimdamos vaikų auklėjimu. Moterys, jums lig šiol 
nebuvo skirta vadovauti mokslo, meno, technikos pasauliui. Ne jūs apti- 
kote traukos dėsnį, ne jūs pastatėte Šv. Petro Baziliką, ne jūs prasimanėte 
lėktuvus; bet jums palikta viena pirmenybė: ant jūsų kelių auklėjama gra- 
žiausia, ką turi pasaulis, geri vyrai ir geros moterys. Klauskite visus šven- 
tus ir kilnius žmones, kam jie po Dievo kalti savo kilnumu ir šventumų; 
atsakys jums: Kas esame, tai tapome per geras savo motinas. 

Gana paminėti garsų Augustiną, Monikos sūnų, kurio pasitaisymą 
motina išverkė graudžiomis ašaromis. Šv. Ambroziejus vyskupas taip guo- 
dė šv. Moniką: Negalima pražūtis Augustino, kurs antru kartu gimdytas 
skausmu ir ašaromis. Kastilietė Blanka „ne tiek žiūrėjo, kad išauklėtų savo 
sūnų žemiškos valstybės valdovu, kiek rūpinosi, kad jos sūnus būtų ištiki- 
mas dangaus karalystės valdinys. Todėl šv. Liudvikas Dievo karalystę statė 
aukščiau už visus kitus žemės reikalus“. 

Moterys jau nuo seniau kartais per daug veržiasi visuomenės veikiman. 
Tinkamiausias jums darbas - vaikų auklėjimas. Per vaikus, motinos, galite val- 
dyti kraštą kaip karalienės, nes darysite įtakos mokyklai, valsčiui, apskrities 
savivaldybėms, valdininkams, šeimai, ministrams, net prezidentui. Biedniau- 
sia motina — čia visagalė: jos įtaka greit išeina iš šeimos ribų, veržiasi tautos 
gyveniman, tolimesnių turtų besiplėtojiman. Ne veltui yra pasakęs Pijus X: 
„Duokite man tikrai krikščioniškų motinų ir aš atgaivinsiu pasaulį“. 


Tačiau negalima sakyti, kad moters veikimas turėtų tenkintis namų 
židiniu. Šiandien šeimos gyvenimas pareina nuo socialinės aplinkumos, 
kurios įtakoje plėtojasi; nuo jos didele dalimi priklauso dvasios atmosfera, 

t.y. tikėjimo ir dorovės likimas. Kaip visuose žmonijos reikaluose, taip ir 
žmogiškame dieviškame išganymo darbe Dievas paskyrė moterį vyro pa- 
dėjėja plėtime ir gynime Dievo karalystės. 

Žmonijos pradžioje Kūrėjas tarė: „Negera žmogui būti vienam: pa- 
darykime jam padėjėją, į jį panašią“ (I Moz. 2,18). Vyrui davė šaltą pro- 
tą, moteriai jautrią širdį; ji mažiau paiso logikos, bet, kai reikalas sukasi 
aplink dvasinius klausimus, juos geriau supranta, jų labiau pageidauja, 
nuoširdžiau gėrisi, dažnai drąsiau jų siekia. Ne veltui Bažnyčia moterims 
atiduoda tą garbę, jas vadindama „maldingąja lytimi“. 

Niekad rasi nebuvo taip reikalingos apaštališkai veikiančios moterys, 
kaip dabar. Todėl, moterys, turite suprasti visuomenines savo pareigas. 
Daug kur mūsų laikais, kada moterys turi balsavimo teises, jūs galite su- 
vaidinti svarbų vaidmenį net ir politikoje. Moterų visur yra daugiau kaip 
vyrų. Kaip jūs balsuosite, tokį turėsime Seimą, tokią Vyriausybę, tokias sa- 
vivaldybes. Jūs galite kraštą valdyti kaip tinkamos, ypač socialinėje srityje. 

Tvėrėjas yra suteikęs moterims savybių gailestingumo darbams dirbti. 
Moterų širdžiai svarbu ne tiek klausimas, kokią vietą lietuviai užima kitų 
tautų šeimoje, kaip galingą turime karišką galią, kaip vystosi mūsų pramo- 
nė, prekyba, bet kad šeima nebūtų ardoma, kad vaikai neskurstų siela ir 
kūnu, kad iš mokyklos nebūtų išguita tikybos dvasia, kad Bažnyčia nebūtų 
beteisė, kad būtų visa, kas dieviška, ugdoma; naikinama, kas gyvuliška, 
zoologiška. 

Nietzsche gailestingumą yra pavadinęs tikybos dėme, o labdarybę lai- 
kė kliūtimi auklėti antžmogius. Tai buvo piktžodžiavimas Bažnyčios laimi- 
namajam veikimui. Baisus tragizmas. Tas žmogus, taip koneveikęs labda- 
rybę, nustojęs proto buvo priverstas naudotis gerų žmonių gailestingumu. 
Mūsų kultūros laimė, kad Nietzschės plūdimas neišugdė antžmogių, o jis 
pats pasidarė pažmogiu ir buvo drauge su juo palaidotas, o labdarybė pa- 
siliko veikti. Tačiau ir pas mus bandoma siaurinti bažnytinę labdarybę. 

Moterys! Jautria savo širdimi geriausia suvokiate visuomenės trūku- 
mus: alkaną papenėkite, trokštantį pagirdykite, nuogą pridenkite, benamį 
priglauskite, numirėlį palaidokite; nemokantį pamokykite, abejojančiam 
patarkite, nuliūdusį paguoskite, pikta darantį sudrauskite, pažaidas atleis- 
kite, nuoskaudas nukęskite, melskitės už gyvus ir mirusius. 

Jei tokie klausimai keliami, moterys turite tarti savo žodį. Moterys ne- 
noro. Jūs turite pareigos žiūrėti daugiau Kristaus Bažnyčios nuomonės, 
negu savo vyrų užmačių. Jei dėl to nukentėtų šeima, ne moters būtų kaltė, 


638 Vysk. KazIMIERAS PALTAROKAS 


o vyro, kurs peržengia savo teises. Tikybos klausimuose moteriai pilną 
laisvę yra davęs Kristus. 

Jei nebūsite ištikimos tikybai, tai pakliūsite ton pačion padėtin, kurioje 
buvote prieš Kristui gimus. Pradžia jau reiškiasi, kur sutraukyti ryšiai su 
Kristaus mokslu. Jau ir pas mus vyrai skelbia laikraščiuose: „Mano žmona 
N.N. nebėra mano žmona“. Jau rengiamas civilinių jungtuvių įstatymas. 
Pažadėkite Kristui ištikimybę ir būkite dėkingos už tą kilnų šūkį, kurį pa- 
skelbė per apaštalą: „Nebėra nei vergo, nei laisvojo; nei vyriškio, nei mo- 
teriškės; nes jūs visi esate vienas Kristuje“. 


Katalikės moterys! Šiandien biesas ėmė siausti moterų pasaulyje. Da- 
“ bar ir moterų tarpe pasigirsta šūkiai: „Mes nenorime, kad Kristus mums 
viešpatautų“. Kartais net sušunkama: „Prikalk jį ant kryžiaus!“ Bet ar nuo 
to, moterys, didėja jūsų pagarba visuomenėje, ar jūs esate laimingesnės? 
Tautos moralybė visados buvo matuojama moters pagarbos saiku. Vie- 
toje tipų, kuriuos sukūrė Kristus Agnietėje, Elžbietoje, Marijoje, Teresėje, 
Teresytėje ir kitose moteryse, gausėja lengvabūdžių Izabelių, apgaulingų 
Dalilių, svetmoterių nuožmių Erodiadų, šokėjų Saliomių, dabitų Semira- 
midų, godžių valdžios Atalijų... Ar jų veikimas ž i palaimingesnis 
kaip ištikimų Kristaus sekėjų? 

Moterys! Turite apsispręsti už Kristų; jis turi viešpatauti jūsų mintyse, 
žodžiuose ir darbuose. Jūs turite būti uolios Kristaus sekėjos. Kai senelis Si- 
meonas Jeruzalės bažnyčioje pamatė kūdikėlį Jėzų, tarė Marijai: „Štai šitas 
pastatytas nupuolimui ir atsikėlimui daugelio... ir kaip ženklas, kuriam 
bus prieštaraujama; ir tavo pačios sielą pervers kalavijas“ (Lk. 2,34). Dėl 
Kristaus žmonės pasiskirstys: vieniems, kurie jį pripažins, suteiks išgany- 
mą, - kitiems, kurie nusigręš nuo jo, bus jis pasmerkimo priežastis. 

Simeono žodžiai tinka ir moterims: jums Kristus yra pakilimo ir nu- 
puolimo priežastis. Jei nesilaikysite Kristaus mokslo, žemai nupulsite, nors 
atrodytumėte labai pažangios. Jeigu atsistosite Kristaus pusėje, rimtai žiū- 
rėsite į krikščionės vardą, nesistebėkite, kai pačios pasidarysite ženklu, 
kuriam prieštaraus ir ne sykį sužeis širdį kaip kalaviju. Kuo geresnės bū- 
site katalikės, kuo ištikimiau laikysitės Kristaus mokslo, tuo labiau būsite 
žeidžiamos tų, kurios tik vardu bus krikščionės. Tol būsite paliktos ramy- 
bėje, kol pripažinsite kompromisus; kai tik plauksite prieš srovę, pajusite 
prieštaravimus iš visų pusių. 

Mes per daug esame susirūpinę šalinti Kristaus mokslui prieštaravi- 
mų priežastis. Kad niekas neturėtų progos prieštarauti mūsų tikėjimui bei 
dorovei, mes daromės krikščionys be turinio, be branduolio, išsivadėjusia 
druska, kuri niekam nebetinka, tik mestina laukan. Ar ne tame slypi maža 
įtaka krikščioniškos minties plačiose gyvenimo srityse, kad mes norime 
būti tolerantai visokia kaina, kai tuo tarpu Kristus buvo ženklas, kuriam 
nuo seno priešintasi, vadinta krikščionybė „atskala, kuriai visur priešta- 
raujama“ (Apd. 28,22). 

Katalikės moterys! Aš raginu jus siekti drąsos, vyriškumo. Tiesa, krikš- 
čionybė nenori moters suvyriškėjimo; priešinga tam, kad ji pamėgdžiotų 
išorinę vyro išvaizdą, drabužius, skonį, pramogas, darbus ir darbo meto- 
dus ar net jo klaidas. Moterys turi pasilikti moterimis, kad padorūs jau- 
nikaičiai nesiskųstų, jiems esą sunku dabarties moteris laikyti Mergelės 
Marijos seserimis. 

Vis dėlto viena mistikė sako: „Gerai žinau, kad nė viena moteris ne- 
nueis į dangų pirma nepatapdama vyru. Tai reikia taip suprasti: jūs, mo- 
terys, turite nudirbti vyriškus darbus ir privalote įsigyti kupinas jėgų 
vyriškas širdis, kad galėtumėt pasipriešinti sau ir įvairioms klaidoms“. 
Amen. 


46. 

Karo metais atbudus daugelio sąžinei raudonųjų svaičiojimo metu du 
vyrai, pravažiuodami pro baigiamą bažnyčią, klausia vienas antrą: „Kas 
čia dabar statoma?“ — „Bažnyčia“. - „Tie kunigai - be atodairos: reikėtų 
mažinti bažnyčių skaičius, o jie dar daugina...“ Ne tik iš tų bolševikuo- 
jančių pakeleivių, bet ir iš kitų, daugiau ar mažiau prasilavinusių žmonių 
kartais tenka išgirsti klausimas: „Kam tos bažnyčios? Mums reikia kultū- 
ros, civilizacijos, o ne bažnyčių...“ | 

Klaidingiausia pažiūra, esą Bažnyčia nepalanki civilizacijai, kultūrai, 
jos pažangai. Yra priešingai, Bažnyčiai esame kalti kultūra, civilizacija, 
išradimais, švietimu... Bažnyčios įtakoje kilo ir brendo visa, kas didinga, 
kilnu, gražu visuomenės santvarkoje. Šventinant naują bažnyčią, tinkama 
proga paaiškinti senas ir naujas klausimas Bažnyčios santykių su kultūra, 
civilizacija, išradimais, mokslu. Reikia tai kelti aikštėn, kad Bažnyčia ne- 
būtų smerkiama nepažinta... 

Ką sako mums kultūros istorija? Parodo galus - barbarus, nedaug te- 
siskiriančius nuo daugelio Afrikos tautelių, aprašomų dabarties misionie- 
rių. Krikščionybės pradžia supuola su kultūros augimu Europos tautose; 
jos kaskart labiau kultūrėjo, plečiantis jose krikščionybei; Afrikos kraštai, 
žinomi savo kultūra, kol ten žydėjo tikėjimas, nykstant Kristaus mokslui, 
nuskurdo kūnu bei dvasia. . 

Taip buvo praeityje. O kas yra dabar? Iš kur randasi kultūra kokioje 
nors atogrąžų saloje? Misionierius iš bambuko nendrės pastato koplyčią; 
jon sutraukia žmogėdras ir moko juos žmoniškumo. Su Dievo namų įstei- 
gimu prasideda tikroji kultūra; juose ji ugdoma ir tobulinama. Kultūra, 
kuria šiandieną džiaugiasi žmonės, yra Kristaus mokslo padaras. 

Ko privalu kultūrai? Daug negalvojant atsakoma: „Pinigų, pramonės, 
prekybos, mokslo...“ Bet visa tai negali žmogaus padaryti kultūringo. 
„Žmogus yra gyvas ne viena duona, bet kiekvienu Dievo žodžiu“ (Lk. ,4), 
dvasios maistu, jei nenori būti beždžionė. „Gerbk savo tėvą ir motiną, 
nežudyk, nepaleistuvauk, nevok, nekalbėk netiesos, negeisk savo artimo 
moteries, negeisk nė vieno daikto, kurs yra tavo artimo“. Štai kultūros 
pagrindas. 

Be pinigų, pramonės, prekybos, kultūrai reikia dar meilės, teisingumo. 
Tas dorybes nuolat skelbia Bažnyčia. Kiek galima, esant įvairiems žmonių 
gabumams ir būdams, Bažnyčia skiepija laisvės, lygybės, brolybės idealus. 
Nors Didžioji prancūzų revoliucija didžiuojasi paskelbusi žmogaus teises, 
tačiau jos gal nejučiomis paimtos iš Evangelijos, kurią Bažnyčia platina jau 
19 šimtmečių. 

Bažnyčia ugdo laisvę nuo dvasios ir kūno pavergimo. Tautų apaštalas 
šv. Povilas sakė: „Nebėra nei vergo, nei laisvojo... nes jūs visi esate vienas 
Kristuje“ (Gal. 3,28). Bažnyčia ragino ponus paleisti savo vergus ir tai piršo 
kaip kilnų teisingumo ir artimo meilės darbą. Dažnai šventėse vergai buvo 
laisvinami. Krikščionių daugelis bent prieš mirdamas suteikdavo laisvę 
savo vergams. 

Apaštalas sakė: „Kiekvienas, ką jis padarys gera, tai atsiims iš Vieš- 
paties, ar jis vergas, ar laisvas.., nes jis nežiūri asmens“ (Ef. 6,8-9). Bažny- 
čia skiepija žmonėms lygybę: tiek pat rodė pagarbos ir meilės vergams ar 
baudžiauninkams ir laisviesiems. Visi vienodai buvo krikštijami, drauge 
dalyvavo tose pačiose pamaldose, kartu klūpėjo prie Dievo stalo, klausė 
tų pačių įspėjimų, ar turtingas, ar vargšas. 

Bažnyčia puoselėja brolybę tų, kurie kalba: „Tėve mūsų, kurs esi dan- 
guje...“ Taigi visi esame to paties dangiškojo Tėvo vaikai, tarp savęs broliai 
bei seserys. Tai išgirdęs, pas šv. Povilą pabėgo Pilemono vergas. Apaštalas 
ji pakrikštijo ir pasiuntė atgal su laišku: „Aš buvau norėjęs laikyti jį pas 
save... bet nenorėjau nieko daryti be tavo pritarimo... Gal dėl to jis atstojo 
nuo tavęs valandai, kad atsiimtum jį amžinai jau nebe kaip vergą, bet vie- 
toje vergo, kaip mylimiausį brolį“ (Pilem. 13). 

Bažnyčia švelnino baudžiavos sąlygas: Žemaičių vysk. Damonauskas 
XVI šimt. rašė kunigams: Bažnyčiai svarbu turėti turtingus valstiečius, 

kurie nebūtų skriaudžiami... Merkelis Giedraitis apibrėžė baudžiaunin- 
"kų pareigas bažnytinėse žemėse; vyskupo vizitatoriai žiūrėdavo, kad 
baudžiauninkams nebūtų daroma skriaudos. XVIII amžiuje Vilniaus 
vyskupas Masalskis savo dvaruose panaikino baudžiavą. Kan. Brastaus- 
kas savo žemėse, atleidęs valstiečius nuo baudžiavos, suteikė jiems plačią 
savivaldą... 


Kas tinkamai supranta Bažnyčios veiklą, turi pripažinti, kad joje glūdi 
didžiausias kultūros veiksnys, centrinis dvasinio gyvenimo saikas ir nepa- 
keičiamas dorovinės santvarkos pagrindas. Net pozityvizmo tėvas Comte 
nusilenkė istorinei tiesai, jog visa, kas didinga ir kilnu Europos kultūroje, 
buvo gauta iš krikščionybės ir jai teisėtai priklauso, kad krikščionybės sil- 
pnėjimas bei nykimas yra sykiu pačios Europos kultūros puolimas. 

Kristus yra sakęs apaštalams: „Jūs pasaulio šviesa“ (Mt. 5,14). „Eikite tat 
ir mokykite visas tautas... laikyti visa, ką tik esu jums įsakęs“ (Mt. 28,19). 
„Kaip tai? - šaukia šių dienų apaštaliukai. - Tikėjimas ir mokslas - tai prieš- 
taravimai. Kunigas ir švietimas vienas kito nepakenčia. Šalin tuos tamsybės 
apaštalus...“ Į klyksmą Išganytojas atsako: „Šviesa atėjo į pasaulį, bet žmo- 
nės labiau mėgo tamsybę, nes jų darbai buvo pikti“ (Jn. 3,19). 

Kas atnešė žemei civilizaciją? Kas prakirto neįžengiamas girias, nu- 
sausino neišbrendamas pelkes, išdirbo derlingai laukus, sodino sodus, 
tiesė kelius? Benediktinai, cistersai. Tą patį šiandien daro laukinėse tautose 
trapistai ir kiti vienuoliai. Kas davė pradžią ne vienam miestui, dabar gar- 
siam civilizacijos-kultūros centrui Europoje? Vienuolynai. Kas nuo Karo- 
lio D. laikų pirmas ėmėsi jaunimą šviesti? Katedrų, parapijų, vienuolynų 
mokyklos. Kas jose mokė? Benediktinai, jėzuitai, pijorai, mokyklų broliai, 
kunigai. 

Kas sugalvojo metodą kurčiams-nebyliams lavinti? Benediktinas Pon- 
tijus. Kas prasimanė aklųjų mokymo būdą skaityti? Jėzuitas Lana... Kas 
išlaikė senovės pagonių literatūros, istorijos, filosofijos raštus, juos perra- 
šinėdamas? Viduramžių vienuoliai. Kur buvo suorganizuotos pirmosios 
bibliotekos? Prie bažnyčių. Kas pasauliečių paliko Lietuvoje tokį, kaip kun. 
Jono Gintylos knygynas, kurs turėjo 20 000 knygų ir prieš šimtą metų kai- 
navo 30 000 rublių? Kas įsteigė daugumą universitetų, akademijų? Po- 
piežiai! Kas nūdien pasaulyje išlaiko visokios rūšies aukštųjų mokyklų? 
Katalikų Bažnyčia. 

Kas aptiko magnetą ir išrado jūros kompasą? Djakonas Gioja. Kas 
sukonstravo laikrodį? Trys kunigai. Kas pirmas tiksliai išaiškino laumės 
juostą? Vyskupas Spalatro. Kas nustatė naująjį kalendorių? Popiežius Gri- 
galius XIII. Kas sumanė akinius? Dominikonas Spina. Kas išgalvojo pa- 
raką? Pranciškonas Juodasis Betholdas. Kas pastatė pirmąjį perkūnsargį? 
Premosstratietis Divišas. Kas ištyrė paveldėjimo dėsnius? Augustijonas 
Mendelis. Kas didžiausias darvinistų oponentas? Jėzuitas Wasmannas. 
Kas buvo Kopernikas, paskelbęs naują Visatos sistemą ir perversmą pa- 
daręs astronomijoje? Kanauninkas. 

Tarp 8847 mokslininkų, kuriuos mini Poggendorfas „Griežtųjų mokslų 
žodyne“ , yra 10 kunigų ir vienuolių. Jei mes prie dvasininkų pridėsi- 
me pasauliškius katalikus nuo XVII šimtmečio, tai rasime astronomijoje ir 
astrofizikoje beveik visus garsiuosius vardus, kuriuos išvardyti būtų per 
ilga. Žinomas valstybininkas Gladstonas pastebi: „Praėjus trims pirmie- 
siems krikščionių persekiojimo amžiams, Katalikų Bažnyčia per keturiolika 
šimtmečių nuolat ėjo civilizacijos priešakyje, vedė ir valdė svarbiausias mate- 
rialines ir dvasines pasaulio jėgas, kaip žirgus, įkinkytus į garbės vežimą“. 


Tai buvo seniau, sako daugelis. O nūnai mokslas priklauso mums. Tai 
patentuota mūsų nuosavybė, mūsų garbė, mūsų pasididžiavimas. Moks- 
las - ne vienas nulenkia galvą prieš tą užburtą žodį. Mokslo vardu taiso 
neva pasenusias savo tėvų pažiūras keliolikos metų gimnazistas. Pasitikė- 
damas savo mokslu šaiposi studentas iš Augustino ir Tomo Akviniečio... 
Mokslo laisvės vardu tebus ir man leista bent paliesti tariamojo mokslo 
išvadas ryšium su Bažnyčia. 

Yra Dievas, kurs sukūrė dangų ir žemę, sako vienas. Antras atsako: 
ne Dievas sukūrė pasaulį, o pasaulis pats yra Dievas. Nėra jokio Dievo; 

pasaulis savaime išsiplėtojo iš pirmykščių miglynų, tęsia trečias. Bendrai 
nežinia; vargu pasaulis yra už mūsų vidaus, mes tik prileidžiame, kad 
pasaulis yra, styguoja ketvirtas (Kantas). - Ne, mes žinome, teigia penkta- 
sis: pasaulio nėra už mūsų; pasaulio įsivaizdavimas yra vien sapnas; mes 
sapnuojame ir sapną laikome tikrybe (Fichte). Šeštasis porina: ir tai netiesa: 
ne tik pasaulis, bet ir mes patys esame sapnas, lyg mes esame ir sapnuo- 
jame pasaulį (Hegelis)... 

Tai paistymai, užrašyti ne psichiatrinėje ligoninėje, o spausdinami, 
skaitomi tūkstančiuose knygų, laikomi didžiausiais proto laimėjimais... 
Ar visa tai tiesa? Negalimas daiktas! Juk tai, ką vieni teigia, kiti neigia. 
Kurs teigimas ar neigimas yra teisingas? Ar jei visi lygiateisiai einant mokslo 
laisvės principu? Taigi būtų lygybė tiesos ir klaidos! Ar tai mokslo laisvė, 
ar apgaulės, melo? Ar tai ne kliedėjimas? Ar nepasityčiojimas iš žmogaus 
dvasios? 

Tikras mokslas - tai žiburys, kurs šildo ir šviečia; klaidingos pažiū- 
ros — tai klajojančios liepsnelės, kurios į pelkes kviečia. Mokslas ir tikėji- 
mas — du žiburiai tos pačios tiesos, kylančios iš Dievo; dėl to negali būti 
tarp jų prieštaravimų. Protas žmogui duotas gamtos paslaptims pažinti. 
Apreiškimas atidengia tiesas, protui nepasiekiamas. Jei kas dar šiandien 
kalba, esą mokslas prieštarauja tikėjimui, tai vien tuščias ginčas tarp tokių 
asmenų, kurie nedaug tenusimano tikėjime ar lygiai mažai tenusivokia 
tikrame moksle (Ed. Von Hartmann). 

Vienas gilus gyvenimo stebėtojas ne taip seniai yra parašęs: „Niekas 
negali sau duoti apyskaitos iš baisios paslapties, kuri glūdi moderniojo pa- 
saulio krūtinėje; visi mato, kad ji paleido srovę klaidingų idėjų, klaidingos 
viešosios nuomonės, klaidingo auklėjimo, klaidingų pageidavimų, klai- 
dingos sąžinės, klaidingos dorovės. Ji užkrėtė viską nuo rūmų lig bakūžės, 
nuo valstybininko lig darbininko; ji supurtė, net panaikino pagarbą tiesai, 
teisingumui ir dorovingumui...“ 

Kur išeitį rasti tame nuomonių, hipotezių, teorijų labirinte? Tikrojo 
mokslo šviesoje. Gilus mokslas veda prie Dievo, mokslo lyžtelėjimas - į be- 
dievybę. Tikėjimo tiesos verčia Bažnyčią šviestis ir šviesti; jų aiškinimas, 
pagrindimas, gynimas verčia tyrinėti visas mokslo šakas. Pasaulis yra kny- 
ga, kurios kiekvienas puslapis skelbia Dievo išmintį bei galybę... Juo kas 
geriau įsiskaitys gamtos knygon, juo tobuliau pažins tiesą. Todėl turime 
Teologijos-filosofijos fakultetus prie universitetų, net katalikiškus univer- 
sitetus su kitų mokslo šakų fakultetais. Ne veltui Bažnyčia yra vadinama 
„tiesos šulu ir tvirtumu“ (I Tim. 3,15). 

Pašventinau Berčiūnų kurorto bažnyčią, kurią pamūrijo kan. Povilo 
Šidlausko, Panevėžio katedros klebono, energija ir apylinkės gyventojų 
atsidėjimas. Nuo senovės yra sakoma: „Sveikame kūne ir siela sveika“. 
Kai tik nors vienas sraigtelis organizme pradeda klebėti, trukdo sielos 
veiksmus. Kurorte gydysime kūno silpnybes, bet drauge bus stiprinama 
vasarotojų dvasia. Kūno sveikatą saugo ir dvasios higiena: sveikos pažiū- 
ros į gyvenimą, pastangos prasmingai gyventi. Be sveikos moralės nebus 
sveikas ir kūnas. 


47. 


JAUNIMUI 


Jaunuomenė turi kuo pasidžiaugti. Niekam kitam šiandien nepašven- 
čiama tiek dėmesio, kiek žydinčiam jaunimui. Ne veltui yra sakoma: jaunuo- 
menė - tautos viltis. Kokia šiandien jaunuomenė, tokia rytoj visuomenė. 
Jaunuomenė - tai pumpure visuomenė, jos ateitis. Visuomenei atgimdyti 
gana įpratinti vieną kartą į dorovę, išauklėti geruose papročiuose. 

Visi stengiasi jaunimą patraukti savo pusėn. Bet ypač jaunuomene 
susirūpinusi Bažnyčia: kunigai, vyskupai, popiežius; jie gerai žino Šv. Dva- 
sios posakį: „Jaunikaitis, įpratęs į savo kelią, ir pasenęs nuo jo neatsi- 
trauks“ (Pat. 22,6). O mums be galo svarbu, kad žmogus nuo pat vaikystės 
įprastų vaikščioti dorybių takais, kad nenueitų šuntakiais. 

Visi suprantame, kad nuo gero naujokų apmokymo priklauso kariuo- 
menės tvirtumas. Katalikiškas jaunimas - Bažnyčios kariai; jie turi sudaryti 
katalikų gvardiją. Šios dienos iškilmės duoda man malonios progos rašyti 
apie L.K.j. „Pavasario“ sąjungą ir Lietuvos jaunuomenę. 


Bažnyčia ypatingai daug rodo palankumo pavasarininkams, o tai dėl 
kilnaus jų pasiryžimo tarnauti „Dievui ir Tėvynei“. Aiškiausias to pritari- 
mo ženklas yra tai, kad nė viena kita Lietuvos jaunuomenės organizacija 
nėra sulaukusi Šv. Tėvo laiško, kaip „Pavasario“ sąjunga. Jūs, pavasari- 
ninkai, turėtumėt popiežiaus raštą visados laikyti prie savęs, kaip kiek- 
vienam asmeniškai parašytą, ir kartkartėmis jį skaityti. Visas jis kupinas 

gražiausių minčių ir patarimų. Aš čia tepaminėsiu tik reikšmingiausias 
vietas. 

Šit ką jums yra pasakęs Jo Šventenybė Pijus XI-asis: „Vyriausias jau- 
nuomenės organizacijos uždavinys yra formacijos darbas“. Jaunimas tarp 
14-25 metų formuojasi; kaip kūnas bręsta, taip ir dvasia įgyja tam tikrą 
pastovesnę formą, nusistato kuo būti. Žmogus turi protą ir valią, dvi ga- 
lingiausias pajėgas. Protas — tai šeimininkas, valia tarsi tarnas. Dažniausia 
valia seka protą. Paprastai darome taip, kaip mąstome. Juo labiau protas 
bus išlavintas geromis žiniomis, tuo lengviau bus išugdyti valia doram 
gyvenimui. Tačiau jei žmogus neturės tvirtos valios, nedaug reikš jo proto 
“gabumai. Žmogus be valios, tai paukštis su pakirptais sparnais. 

Kiekvienas žmogus yra savo likimo kalvis. Formacijos darbas yra le- 
miąs, ką tu ant širdies priekalo nukalsi ar karžygio kardą ir dangaus karūną, 
gal vergo pančius ir pragaro grandinę. Taigi, kilnus jaunime, nustatyk savo 
valią Dievo ir Bažnyčios įsakymams gerbti; juos visus, net sunkiausius tau, 
kaip VI-tąjį, vykdyk, kad galėtum su Evangelijos jaunikaičiu pasakyti: „Visa 
tai sergėjau nuo savo jaunystės“ (Mt. 19,20). Suformuok katalikišką sąžinę, 
sutvarkyk savo jausmus, žodžius ir elgesį katalikų tikybai pildyti ne tik baž- 
nyčioje, bet ir namuose, ne tik prie darbo, bet ir pasilinksminimuose, ne tik 
savųjų tarpe, bet ir priešų akyse. Taip elgdamasis būsi apaštalas. 

„Jei vyriausias jaunuomenės organizacijos uždavinys yra formacijos 
darbas, tai dar nereiškia, - rašo Šv. Tėvas, - kad šitas jaunatvės amžius, tur- 
tingas entuziazmu ir karštumu visam, kas gera, neturėtų pasišvęsti apašta- 
lavimo darbams. Jūsų apaštalavimas pirmiausia - maldos apaštalavimas. 
Nes toje srityje, kurioje darbuojatės, jei ką galite nuveikti, tai tik per maldą. 
Dieviškasis mokytojas yra pasakęs: „Be manęs nieko negalite padaryti...“ 
Be malonės neįmanoma, kad jaunuomenė išlaikytų krikščioniškas dory- 
bes, ypač gražiausią jų tarpe - gyvenimo skaistumą...“ 

„Budėkite ir melskitės, kad neįpultumėte į pagundą. Dvasia, tiesa, stro- 
pi, bet kūnas silpnas“ (Mk. 14,38). Jaunime! Tavo siela yra laki, tikusi vi- 
sam, kas gražu, kilnu; bet kūnas linksta prie žemų dalykų, žemės purvų... 
Laikytis krikščioniškų dorybių — tai nelengva: tavo viduje viskas verda, 
putoja; gundytojas iš šalies pristoja. „Kas moka gerai melstis, tas moka gra- 
žiai gyventi“. Per maldą išprašai sau Dievo malonę; ji galingai tvarko tavo 
gyvenimą. Dėl to nepraleisk nė vienos dienos be maldos. Melskis: „Tėve 
mūsų... nevesk mus į pagundą, bet gelbėk mus nuo pikto“. Jaunime! Dėk 
pastangų, kad išliktum skaistus, kad nevystum nepribrendęs, kad būtum 
sveikas tautos prieauglis. Šalinkis Bacho ir Veneros! 

„Su maldos apaštalavimu turi jungtis žodžio propagandos apaštalavi- 
mas. Jūsų skleidžiamas žodis yra taip meilus, jūsų lūpose taip įtikinąs, kad 
jam ir atsispirti negalima, kuomet jis lydimas žavinčios jūsų prigimties, 
jūsų širdies atsidavimo, įstabaus jūsų proto lakumo...“ Iš tiesų, žydinčios 
dvasios ir kūno pajėgos, kuriomis prigimtis apdovanojo gyvenimo pavasa- 
rį, mažesnis atsakingumo nuojautimas daro tave, jaunuomene, drąsesniu 
kariu kovose už idealus, kovojančios Bažnyčios avangardu. „Burna kalba 
iš širdies pilnumo“ (Mt. 12,34). 

Kas kam brangu, tas, ypač jaunimas, nepakęs matydamas, kai kitas, 
kitaip nusiteikęs, netylės, nesakys „labai čia man“, pradės apaštalauti žo- 
džiu. Kiek atsitinka švenčiausių dalykų pajuokimų prie darbo, susirinki- 
muose, spaudoje vien tik dėl to, kad mes per daug kantrūs, nereaguojame. 
Kartais vienas geras žodis, tartas rimtai, be pykčio, daugiau gali padaryti, 
negu ilgas pamokymas. Laiku ir tinkamu būdu pavartotas posakis - ga- 
lingas įrankis apaštalauti, „sėkmingesnis ir aštresnis už visokį dviašmenį 
kalaviją“ (Žyd. 4,12). Užtat kur tik pastebėsite ką nesutaikoma su kilniu 
savo šūkiu „Dievui ir Tėvynei“, turėkite drąsos, ypač jaunuomenės tarpe, 
tiesą tarti akysna. 

Paminėsiu nepaprastą įvykį: Harvardo universiteto prof. Lordas, dide- 
lis istorijos žinovas, protestantas, paskaitoje sykį nepalankiai išsitarė apie 
Katalikų Bažnyčią.. Katalikė studentė ramiai tarė jam: profesorius sakąs 
netiesą, tai esą galima įrodyti... Status tiesos žodis taip paveikė profesorių, 
kad jis kelerius metus studijavo klausimą, kuri Bažnyčia tikra; įsitikinęs 
priėmė katalikų tikėjimą, įstojo dvasinėn seminarijon, kurią baigęs 1929 m. 
įsišventino kunigu... Štai vietoje ir laiku tarto žodžio galia! 

Dar galingesnis rašytas žodis, nes plinta egzempliorių tūkstančiais. 
Anglijoje nuo 1884 m. veikia „Katalikų tiesos draugija“; jos nariai pasi- 
švenčia platinti liaudžiai suprantamai parašytus raštus; ji pradėjo savo 
darbą su 12 svarų sterlingų; per 50 metų pardavė 37 000 000 knygučių; jų 
tarpe „Casti Connubii“ 100 000, „Ouadragessimo anno“ 140 000. Žodžiu 
bei spauda varoma propaganda padarė tai, kad Anglijoje kaskart daugiau 
protestantų-anglikonų, net iš šviesuomenės ir pastorių tarpo grįžta Kata- 
likų Bažnyčion. Nuo 1920-1930 m. 122 tūkstančiai. 

„Tiesos draugija“ teturi trylika tūkstančių narių. Pavasarininkų yra 
bent ketvertą, penketą sykių daugiau. Jeigu pavasarininkai įpirštų bent 
po vieną katalikišką laikraštį, šv. Kazimiero draugijos knygelę, Katalikų 
veikimo centro leidinį, koks gražus būtų skaičius katalikų raštų ėmėjų, 
kokiais reikšmingais pasidarytumėt geros spaudos apaštalais. 

Teko skaityti, kaip vienos apylinkės katalikiškas jaunimas susibūrė 
iš parapijos išvyti blogus raštus. Nuo lapkričio pradžios iki gruodžio pa- 
baigos nepatingėjo vaikščioti po namus ir piršti katalikiškus laikraščius. 
Visa ko prisiklausė, ir pajuokimų. Tačiau pasisekimas buvo nepaprastas: ir 
katalikiškų raštų nemaža paskleidė, ir nedorų laikraščių leidėjus pamokė 
mandagumo: parodė, kad jiems ne viskas leista... 

Rimtų raštų šiandien nedaug kas teskaito: leidimo lėšos ne visada grįž- 
ta; taip užkertamas galimumas spausdinti. Tuo tarpu visokie romanai plin- 
ta, ypač jaunuomenės tarpe. Pavasarininkai! Paapaštalaukite katalikiškai 

spaudai; boikotuokite nedorus, net ir bespalvius, kad ir lietuviškiausius 
“ raštus, kurie netarnauja „Dievui ir Tėvynei“, o pataikauja žemiems žmonių 
geiduliams. 

Ypač stenkitės platinti „Pavasarį“, savo sąjungos organą. Stiprinkite 
savo pažiūras ne tik pavasarininkų tarpe, bet skleiskite jas ir tarp kitų jau- 
nų žmonių. Taip kaskart daugiau jaunimo pritrauksite prie „Pavasario“ 
sąjungos. Kasmet didės pavasarininkų skaičius, rasis daugiau žmonių, 
kurie vadovausis šūkiu: „Dievui ir Tėvynei“ ir bus vis sąmoningesni jo 
vykdytojai. 

„Pagaliau, - sako Šv. Tėvas, - galingas jūsų gyvenimo apaštalavimas, 
kurs nevengia viešumos, bet ir nesididžiuoja, kurs yra drąsus ir nebaikš- 
tus... Ar gali būti sėkmingesnis apaštalavimas, kaip tas, apie kurį didis 
vyskupas ir kentėtojas šv. Kiprijonas kalbėjo savo laiko persekiotojams, 
sakydamas pagonims: Non multa loguimur, sed vivimus - Maža ką turime 
jums pasakyti; mūsų gyvenimas tekalba“. Jaunimui privalomas pavyzdin- 
gas gyvenimas. Gražus gyvenimo pavyzdys rodytinas be pasididžiavimo, 
bet ir be baimės, slapstymosi. Reikia turėti drąsos žiūrėti pavojams akysna 
ir juos nugalėti. Gamtines savo jėgas privalu plėtoti, draug su antgamtinė- 
mis, kurių Dievas suteikė leisti apyvarton. 

Gražus gyvenimo pavyzdys, rodomas ypač vyriškosios jaunuomenės, 
turi nenugalimos, užkrečiamos jėgos. O tai tikrai gali pergalėti moderniš- 
ką ereziją - tikybinį abejutiškumą. Jaunimas, ypač berniukai, yra bailūs 
tikybos atžvilgiu. Davatkos vardo bijo geriausias pavasarininkas, net ir 
pavasarininkė. Katalikiškas jaunime! Visados nešiokite savo sąjungos žen- 
klelį, rodykitės visur „Pavasario“ nariais, švieskite gražiu savo gyvenimu, 
nesigėdinkite tikybinių praktikų: būsite apaštalai... 

Atsidėję kalbėkite kasdienius poterius, prieš valgant ir pavalgę bent 
persižegnokite, sveikinkitės žodžiais: „Garbė Jėzui Kristui“; prieš kryžių, 
bent bažnyčią, pakelkite kepurę, nulenkite galvą; per pamaldas nestovi- 

nėkite šventoriuje; bažnyčioje klaupkitės ant abiejų kelių prieš taip didį 
Sakramentą; bent keletą sykių metuose atlikite išpažintis, dažniau eikite 
prie Dievo stalo; kartais darykite tai visi organizuotai... Rodykite bailiams, 
jog Dievui tarnauti — tai karaliauti. 


1533+ 


Ne mažiau už Šv. Tėvą susirūpinę jaunuomenės draugijomis ir vysku- 
pai. Mes, matydami pavasarininkų pasiryžimą laikytis tikėjimo ir tautiš- 
kumo, išleidome kunigams raštą, įsakydami globoti „Pavasario“ sąjungą. 
Jame, tarp kita ko, šitaip rašoma: „Pas mus gražiai klesti Bažnyčios globoje 
„Pavasario“ sąjunga; ji savo vėliavoje išrašė kilnų obalsį tarnauti Dievui ir 
Tėvynei. Toje išsišakojusioje organizacijoje turėtų tilpti visas katalikiškas 
ir tautinis jaunimas“. 

Šit mūsų, vyskupų, valia! Kas jaučiasi katalikas esąs, kas myli tautą, 
privalo spiestis po „Pavasario“ sąjungos vėliava. Lietuvių jaunimo yra bent 
tris keturis sykius tiek, kiek pavasarininkų. Kur kiti Lietuvos jaunikaičiai 
ir mergaitės? Ar jie nebe katalikai? Ne katalikės? Gal jei visi neišpažįsta 
katalikų tikėjimo, nebetiki Dievu, nepripažįsta Tėvynės? Taip atsakyti būtų 
didelis įžeidimas idealios mūsų jaunuomenės! 

Kol kas daugiausia yra neorganizuoto jaunimo. Dėl jo šiandien varžosi 
tarp savęs visos veikiančios jaunuomenės draugijos, kad padidintų savo 
narių skaičių. „Vienas vyras ne talka; kur du stos, visados daugiau pada- 
rys...“ Visuomenės srovės, norėdamos užtikrinti sau reikšmingesnę ateitį, 
spiečia jaunuomenę į tam tikras draugijas ir stengiasi vesti ją pageidaujama 
sau kryptimi. 

Žinokite, jog yra jaunuomenės organizacijų, kurios nebenori žinoti nei 
Dievo, nei Tėvynės; jų šūkis: „Švieskis ir šviesk“. Ilgai Lietuvos žmonės švie- 
tėsi patys ir kitus švietė Kristaus mokslu. Dabar atsirado „jaunimiečių“, norin- 
čių ir Darvino šviesos. Jiems dangus per aukštai. Jie norėtų įkurti žemėj rojų; 
leidžia „Jaunųjų pasaulį“; jį beskaitydamas jaunimas virsta beždžionėmis. 

Yra jaunimo buvusi draugija, kurios narių likučiai dedasi „vilkais“. 
Jie tik saviesiems testaugia, „dogmatiškos formulės“ jiems esančios sveti- 
mos, jie tiktai „gerbią tikybą“. Tiesa, jie vartoja priesaiką, bet saikdina nebe 
kunigas, o vadas; prisiekiama ne Evangelijos žodžiais, o šūkiu „Tautos 
garbė — valstybės gerovė“, prisiekus ne kryžius bučiuojamas, o durklas. 
Priesaika žadamasi griežčiausia vykdinti vadų įsakymus, išlaikyti paslap- 
tis, kitaip galį atsakyti net savo gyvybe. 

Pareiga man liepia sakyti, kad „griežtai draudžiama dėtis į tokias 
slaptas organizacijas, kurios priesaika reikalauja iš narių sekreto, niekam 
neišduotino ir pilno paklusnumo slaptiems vadams. Nors kai kurios or- 
ganizacijos pirmiausia siekia materialinės ar politinės gerovės, tačiau joms 
neleista vengti tikybos ar Bažnyčios teisėtos globos“ (Priimmer). Slaptas or- 
ganizacijas Bažnyčia visuomet smerkė ir draudžia katalikams į jas dėtis. 

Yra draugijų, kurių tikslas „auklėti jaunuomenės tautinę sąmonę, lai- 
kantis krikščionių doros dėsnių“. Jos savo tarpan priima nekatalikus. „Tau- 
tiškas kelias“ rašo: „Žiūrint iš grynai tautiško matymo punkto, svarbu, 
kad į tautiškas organizacijas būtų sutraukiama ne kokio vieno, bet įvairių 
tikybinių nusistatymų žmonės... Tautiškai organizacijai turi vadovauti 
žmonės, kuriems brangiausia idėja būtų tėvynės, tautos idėja ir šiai būtų 
palenkiamos visos kitos... Kunigija neaukos tikybinės idėjos tautiškai, bet 
daug greičiau darys atvirkščiai...“ (1930, Nr. 4). Štai kokiais keliais „ne 
kunigai veda jaunimą!“ 

Pasaulionys vadai siuntinėja skyriams paskaitas, liečiančias pasaulė- 
žiūros dėsnius: „Mes sakome, kad vadovaujamės krikščioniškos, ne ka- 
talikiškos dorovės dėsniais, nes pirmoji sąvoka yra platesnė. Mes galime 
savo tarpe turėti tautiečių ir kitų pasaulėžiūrinių žmonių. Tautininkai pa- 
saulėžiūros srityje yra labai jautrūs... Turi... nebūti fanatikais, turinčiais 
nustatytą ir neklaidingą pasaulėžiūrą“. Vadinas, vadovaukis, jaunime, 
klaidinga etika. 

Jie rašo: „Būk teisingas, būk sąžiningas - šiais žodžiais sutrauksime 
krikščionišką etiką. Bet ne vien krikščioniška etika yra tobula... Pagrinde 
svarbu, kad žmogus tikėtų, o nereikia iš žmogaus reikalauti, kad tiktai šitą 
Dievą tikėtų. Reikalinga religijoj tolerancija, reikalinga gerbti ir kitoniškų re- 
ligijų žmones. Argi žydų ar protestantų Dievas nėra tas pats katalikų Dievas. 
Tėra vienas Dievas, o ką kalti žmonės, kad jie turi skirtingus kelius į Dievą“ 
(„M. kraštas“, 1932, Nr. 19). Pagaliaus dėl didelio rašto išėjo iš krašto! 

Pavasarininkams vilioti jaunalietuviai savinasi jų šūkį, tik pakeičiant 
vietomis. Rašoma: „Pavasarininkams paskirtas obalsis: Dievui ir Tėvy- 
nei! Tautiškas jaunimas „Jaunoji Lietuva“ savo siekimų alfa laiko tėvynę, 
o šalia to devizo įrašo antrąjį, iš pirmojo paeinantį, taip pat svarbų devi- 
zą - religingumą (Dievui). Aritmetiškai galvojant, nuo sudedamųjų eilės 
pakeitimo nekinta suma. Iš to sektų, kad „Dievas ir Tėvynė“, ar „Tėvynė 
ir Dievas“ yra tas pats“ („J. karta“, 1929, Nr. 10). Parašykite šalia vieno du, 
aritmetikoj bus dvylika; parašius greta dviejų vieną, turėsite 21. Štai skir- 
tumas: ar pirmon vieton statomas Dievas, ar Tėvynė? 

Tautiškam jaunimui siekimų alfa yra tėvynė. Tiesa, tėvynės meilė re- 
miasi mums įprastu nuo kūdikystės jausmu. Mes mylime savo tėviškę, 
savo sodžių, savo miestą, visą savo kraštą ir jaučiamės artimesni savo gim- 
dytojams, giminėms, vientaučiams ir visiems tiems žmonėms, kurie gyve- 
na tame pačiame krašte, kaip ir mes; tas jausmas ypač atsiliepia išvažiavus 
svetur; imame nepaprastai ilgėtis visa to, kas sava; net apniksta ilgesio liga, 
vadinama nostalgija. 

Bažnyčia brangina tautinį jausmą, labai vertina karštą tėvynės meilę. 
Anot katalikų tikybos, patriotizmas yra kilni dorybė šalia kitų antgamtinių 
dorybių. Dėl to geri katalikai visados pasižymi jautria tėvynės meile, moka 
jai paaukoti ne tik jausmus, bet ir sveikatą, ir gyvybę, kai reikia ginti savo 
šalį. Tai gana įrodė katalikiškas jaunimas, kai kllumpėmis apsiavęs, virva- 
galiais suraišiotais ginklais pirmas puolė Lietuvą ginti nuo grobuonių. 

Tačiau tėvynės meilė gali būti blogai suprasta ir daryti pavojingų klai- 
dų. Toks apsirikimas yra noras pirmon vieton pastatyti tėvynę, o Dievą 
nustumti užpakalin; taip daro „Pavasario“ sąjungos pamėgdžiotojai. Die- 
vo vietoje statyti tėvynę neleistina tikybos atžvilgiu. Kristus aiškiai sako: 
„Mylėsi Viešpatį, savo Dievą, visa savo širdimi, visa savo siela“. Tai yra 
didžiausias ir pirmasis įsakymas. Antras gi į jį panašus: „Mylėsi savo arti- 
mą, kaip pats save“ (Mt.22,37.39). 

Tautiško jaunimo įstatuose pažymėta, kad jie laikosi savo darbe „krikš- 
čioniškosios dorovės dėsnių“. Bet juk kiekvienoje kad ir krikščioniškoje ti- 
kyboje yra nemaža įvairumų dorovės dėsnių supratime. Be to, laisvamanių 
sąžinei nuraminti kartais pasakoma - galį laikyti jie įsakymus be trijų pir- 
mųjų, tai yra dorovės be Dievo. Pagaliau jaunalietuvių raštuose minimas 
dorovingumas, plaukiąs iš tautiškumo. Kas dorovei skiria žemišką šaltinį, 
tas nebe krikščionis ir nebe katalikas. 

Religingumas, kyląs iš tautiškumo, būtų tautiškas, lietuviškas, o ne 
krikščioniškas, ne katalikiškas, kurs kyla iš Dievo, iš dešimties jo įsakymų, 
duotų per Kristų visoms tautoms. Katalikiška dorovė yra visuotinė, ne lie- 
tuviška, ne lenkiška, ne tautiška, bet anttautinė ir yra pagrindas nustatyti 
santykiams tarp tautų. Tėvynė, pastatyta Dievo vietoje, virsta stabu, pago- 
nišku savo tautos garbinimu, kurs leidžia elgtis su kitataučiais nežiūrint 
Dievo ir artimo meilės įsakymų. 

Perdėtas patriotizmas, vadinamasis nacionalizmas, arba tautininkiš- 
kumas, trukdo ramų tautos sugyvenimą: vieni dedasi tautininkiškesni už 
kitus, vieni kitus įtarinėja, pradeda varžyti, persekioti, atstatinėti nuo vie- 
tų... Neturintiems laisvės veikti tėvynė pasidaro pamotė; jie, kaip vergai, 

nebemyli tėvynės, net ima jos nekęsti. Taip kyla vidaus neramumai, net 
perversmai, kurie stato pavojun visą kraštą. Taip tat perdėtas tautiškumas 
yra pavojingas pačiai tautai. 


Jaunime! Baigdamas pažymėsiu, jog šiandien bandoma pavilioti ka- 
talikiškas „Pavasario“ jaunimas tautiškais šūkiais ir sudrumsti jų tikyba. 
Dabar nuolat kartojama: Tautiškas jaunimas, tautiška mokykla, tautiška 
valstybė, tautiškas religingumas; kai kas užsimena net tautišką bažnyčią. 

Tokie ir tolygūs šūkavimai yra perdėm klaidingi bei pavojingi. Supa- 
saulėję katalikai į bažnyčią žiūri kaip į priemonę palaikyti viešai tvarkai, 
visai nematydami joje antgamtinių tikslų. Patirtas yra dalykas, jog tauta 
stovi ar puola drauge su tikyba. Tautos neilgam pergyvena savo dievų 
mirtį. Taigi tautai reikia grįžti į Dievą. 

Tikyba ypač reikalinga jaunimui, kaipo tiesos laidas ir dorovės sargas. 
Kaip kitados apaštalai savo mokinius, taip aš, apaštalų įpėdinis - vysku- 
pas, įspėju šiandien jūsų kiekvieną: „saugok, kas tau pavesta, vengdamas 
atmestinų naujumų žodžiuose ir taip neteisingai vadinamo mokslo prieš- 
taravimų, kurį kai kurie išpažinę atpuolė nuo tikėjimo. Malonė su tavim“ 
(I Tim. 6,20). Amen. 


48. 


ALKOHOLIS 


Šv. Rašte skaitome: „Dievas matė visa, ką buvo padaręs, ir buvo labai 
gera“ (Pr. 1,35). Visos Dievo dovanos skiriamos žmonių labui. Bet jų tarpe 
yra daug tokių, kurios tik tada naudingos, kai jos atsargiai vartojamos; 
nesilaikant atsargos, jos darosi kenksmingos, net pražūtingos. Todėl jų var- 
tojimas turi būti sąmoningas, protingas. Aš tai paryškinsiu pavyzdžiais. 

Ugnis žmonėms neapsakomai naudinga ir reikalinga: ja verdamės gar- 
džius valgius, žiemą šildomės kambarius, gaminamės daugumą namų 
apyvokos daiktų, pradedant kalve, baigiant sudėtingiausiais fabrikais. Bet 
ugnis labai nuostolinga, jei su ja esame neatsargūs; ji pelenais paverčia 
vienkiemius, supleškina sodžius ir miestus... 

Giminingos ugniai sprogstančios medžiagos, parakas, dinamitas... Jie 
naudingi nusimanančio žmogaus rankose. Pav., geležies anglių kasyklose 

per valandą priverčia tiek anglių, kad to nepadarys šimtas žmonių per 
kiaurą dieną. Bet mažas neatsargumas gali užgriauti visą šachtą ir palai- 
doti darbininkų daugybę. 1946 m. skaitėme laikraščiuose, kaip pirmoji at- 
ominė bomba žydintį miestą pavertė griuvėsiais, pav., Nagasaki su 35 400 
gyventojų kapinėmis. 

Paminėsime elektrą: elektrinis apšvietimas nakties tamsumą padaro 
dienos šviesa. Elektra sutaupo žmogaus jėgas, kai bažnyčioje dumia var- 
gonus, dirbtuvėje varo mašinas, miestuose traukia tramvajus, laukuose 
stumia traukinius, telegrafu, telefonu išnešioja po visą pasaulį žinias, per 
radiją šneka, dainuoja... Bet elektroje glūdi jėga, kuri, neatsargiai pavarto- 
ta, nutrenkia, kaip koks perkūnas. 

Aš ypač noriu iškelti aikštėn vieną Dievo dovaną, kurios naudingu- 
mu ar kenksmingumu negalima lyginti nei su elektra, nei su dinamitu, 
nei ugnimi. Be jos visai negalima apsieiti, bet ji, blogai vartojama, pridaro 
neapskaičiuojamos žalos ne tiktai kūnui, bet ir sielai, ne vien atskiram 
žmogui, bet ir šeimoms, net atskiroms tautoms ir visai Žmonijai... 

Kas tai per dalykas? Ogi vanduo! Be jo mes negalime gyventi: patys 
nutrokštume; išdžiūtų žolė, javai, miškai; pastiptų paukščiai, gyvuliai; 
derlinga žemė virstų tyrais. Sacharoje vanduo branginamas kaip auksas; 
mūsų pelkėse mokami pinigai už jų nusausinimą; kurortuose minera- 
liniais vandenimis gydomės. Bet vanduo labai kenksmingas, primaišius 
alkoholio, kurs žmogų svaigina, nelyginant chloroformas... 

Senovės tautos yra patyrusios, jog saldžių vaisių sultys yra linkusios 
rūgti, kad tuo būdu gaunamas svaigalas; jį arabai praminė alkehal (alko- 
holis), tai yra: svaiginąs vanduo. Romėnai pastebėjo, kad išgėrus svaigalo, 
pakyla nuotaika; žmoguje reiškiasi neįprastas gyvumas, todėl tai pavadino 
dvasia, būtent - spiritus. Indijonų vadas svaigalą yra pakrikštijęs ugnies 
vandeniu, kursai svilina. 

Jis yra paaiškinęs Anglijos ministrui: „Mes kitados buvome labai gau- 
sūs: mums priklausė Aukštoji Kanada; mes užsidirbdavome maistą me- 
džiokle ir žuvavimu. Bet baltieji žmonės, kurie atėjo pas mus prekiautų, 
išmokė mūsų tėvus gerti ugnies vandenį. Nuo to mūsų žmonės ėmė skurs- 
ti, sirgti, mirti; daugybė visai žuvo ir dabar tėra mūsų visai maža“. 

Grynas alkoholis yra bespalvis, malonaus kvapo skystimas, degąs mels- 
va liepsnele. Jis pramonėje plačiai vartojamas kaip degamoji medžiaga; kaip 
cheminis kai kurių medžiagų tirpiklis lakams dirbti; kaip žaliava įvairiems 
vaistams gaminti, pav., chloroformui, jodoformui, dezinfekcijai - bakterijoms 
naikinti... Bet geriamas alkoholis yra stiprūs nuodai, kurie gėrėją žudo. 

Alkoholis nėra vienodas. Žinomiausias yra etilinis, gaunamas iš me- 
džiagų, turinčių savyje saldumo. Jis, kaip gautas iš geresnių, švaresnių 
daiktų, yra mažiau nuodingas. Metilinis alkoholis gaminamas iš blogesnių 
medžiagų, pav., medienos, net iš visokių atmatų. Denatūratas, kitaip sa- 
kant, tyčiomis sugadintas pridėjus priemaišų, kurios pakeičia jo kvapą ir 
skonį, kad nebūtų galima gerti; tačiau geriamas. 

Labiausia kenksmingas yra denatūratas, du kartus nuodingesnis už 
metilinį spiritą. Šiandien minėtina dar naminė degtinė, kurioje dėl pri- 
mityvaus valymo pasilieka daug nuodingų dalių, ypač metilinio spirito, 
nebesakant apie tyčia daromas priemaišas, kaip muilo akmenėlis, gailiai, 
“ taboka. Cukraus fabrikų apylinkėse gaminama melasinė degtinė prilygs- 
ta naminei ruginei. Pagaliau naminis alus su degtinės, gailių, tabokos 
priemaiša. 

Juo daugiau vandenyje alkoholio, tuo jis nuodingesnis; juo daugiau 
spiritas atskiestas vandeniu, tuo jis mažiau kenksmingas. Gryno etili- 
nio spirito vienu kartu išgėrus 60-200 gramų, gali nusinuodinti užaugęs 
žmogus; vaikui gana 20-30 gramų. Metilinio spirito užtenka 50-70 gramų 
suaugusiam nusinuodinti, apakti - 5-20 gramų. To pavojaus nežiūrėdami, 
žmonės vartoja visokius alkoholinius gėrimus. 

Ne tik dideli alkoholio kiekiai, bet ir mažos, o dažnos jo dozės nuodi- 
ja žmogų. Alkoholis ne taip greit kaip kiti skysčiai pasišalina iš organiz- 
mo. Kasdien geriant degtinės po keletą stikliukų, per parą kūnas negali 
pašalinti viso alkoholio. Per ilgesnį laiką prisirenka jame tiek alkoholio 
likučių, kad gėrėjas permirksta, marinuojasi alkoholyje, žmogus nustoja 
sveikatos. 

Nesistebėkite, kad aš savo žodyje liečiu kūno sveikatos klausimą, nes 
man turėtų daugiau rūpėti sielos būklė. Lotynų priežodis sako: sveikame 
kūne - sveika siela. Kai tik nors vienas sraigtelis organizmo pradeda klebė- 
ti, tuojau trukdo sielos veiksmus. Tuo tarpu alkoholis drumsčia sąmonę iki 
jos netekimo, silpnina valią, žmogų dvasiškai degeneruoja, paveldėjimu 
perteikia išsigimimą, idiotizmą... naujoms kartoms. 

Kas sąmoningai išgeria nuodų ir nusinuodija, tą visi smerkiame, 
vadindami nusižudėliu. O tas, kurs ima nuodus mažomis dozomis svai- 
galų pavidale, pamažėli gadina smegenis bei nervus, neigiamai veikia 
širdies ir plaučių darbą, sklerozuoja visas svarbiausias kūno dalis, su- 
naikina sveikatą, pagaliau be laiko gula karstan, ar jis ne savižuda? 
Jis ne tik save žudo, bet šeimą, tautą... Jis yra didžiausias visuomenės 
žudytojas. 

Sveikata po gyvybės yra didžiausia Dievo dovana. Teks iš jos atsiskai- 
tyti. Viešpats pasakys: „Buvau tau davęs gerą sveikatą; galėjai sveikas gy- 
venti 60, 70, 80 metų. Daug gero galėjai padaryti šeimai, tautai, kraštui. 
O tu nė pusės nepergyvenai, nuolat negalavai, negalėjai darbuotis. Duok 
apyskaitą iš dienų, mėnesių, metų, kuriuos praleidai veltui“. 

Kaip atsakysi? Kokį sprendimą išgirsi? Teismas be pasigailėjimo tam, 
kurs savęs nesigailėjo, buvo pats sau budelis, pats save be laiko nužudė, 
paliko liguistus, išglebėlius vaikus, naikino tautos atžalyną... Baigiu Blai- 
vybės himno žodžiais: „Teprasmenga! Teprasmenga alkoholio vergija!“. 


Vilnius, 1954.X.15 


49, 


GIRTUOKLIAMS IR NEGERIANTIEMS 


„Žiūrėkite savęs, kad kartais jūsų širdys nebūtų apsunkintos... girty- 
be“ (Lk. 21,34). 

Kas šventadienis giedame suplikacijose: „Nuo bado, maro, ugnies ir 
karo gelbėk mus, Viešpatie!“ Girdint šitą giesmės posmą, ne sykį ateina 
galvon mintis, ar nepraverstų pridėti žodžius „ir nuo girtybės“. Girtuoklia- 
vimas yra ne mažesnė nelaimė už badą, marą, ugnį ir karą. Priešingai, yra 
apskaičiuota, kad jokios ligos, net maras, jokie karai neišpjauna tiek žmo- 
nių, kiek girtuoklystė be laiko nuvaro į kapus; didžiausi gaisrai nepridaro 
tiek nuostolių, net badas neprivaro prie tokio skurdo, kaip girtavimas. 
Dėl to priedas prie suplikacijų „ir nuo girtybės gelbėk mus, Viešpatie“ 
labai tiktų mūsų laikais. Kur nebeužtenka žmogaus jėgų, ten reikia šauktis 
Dievo pagalbos. 

Neturiu didelės vilties patraukti prie blaivybės tokių girtuoklių, ku- 
rie kiaurai permirkę svaigalais, net bijo viso to, kas gali juos atitraukti 
nuo girtybės. Turiu tačiau sakyti apie girtuokliavimą. „Kūno gydyto- 
jai, - sako šv. Bazilijus, - matydami ligoniams nieko nepadėsią, duoda 
patarimų sveikiems, kad jie, slaugydami sergančius, nesusirgtų. Taip ir 
sužeistų sielų gydytojai turi rodyti baisiausius girtybės vaisius, duoti 
nurodymų sveikiesiems, kad jie, gyvendami tarp girtuoklių, nuo jų ne- 
apsikrėstų“. Todėl čia parodysiu: I - kaip girtuoklystė žemina žmogų ir 
II - Dievą. „Žiūrėkite savęs, kad kartais jūsų širdys nebūtų apsunkin- 
tos ... girtybe“. 

I. Girtuoklystės bjaurumas pasirodo iš to, kad ji neapsakomai žemina 
žmogų. „Kuo galima atskirti žmogų nuo gyvulio? - klausia šv. Bazilijus 
ir pats atsako: šviesiu protu; bet girtuoklis užlieja proto šviesumą, kaip 
vanduo gesina ugnies liepsną. Ir kai žmogus per girtybę nustoja proto 
šviesos, anot Šv. Rašto, prilygsta neprotingiems galvijams ir darosi pana- 
šus į juos (Ps. 48,13): girtuoklis nustoja sąmonės, nebegali protauti, nebe- 
supranta, kas tiesa, kas melas; sakys tau tikriausius dalykus, tu išplėsi akis 
kaip beprotis! 

Su protu ankštai jungiasi kitos kilnios žmogaus savybės, pirmiau- 
„ sia - laisvoji valia; ja žmogus taipgi skiriasi nuo gyvulių. Apsvaigęs protas 
nebeatskiria, kas yra gera, kas bloga; girto valia praranda pusiausvyrą; 
nevaržomos aistros pavergia girtuoklį. Taip aiškinamas pasigėrusio stačio- 
kiškumas, kerštingumas, begėdiškumas ir kitos blogos būdo savybės. Kai 
blaivus būdamas visai padoriai elgiesi, girtas darai visokius niekus: keikie- 
si, blevyzgoji, stumdaisi, mušiesi... patampi kaip apsėstas, nesuvaldomas 
kaip gyvulys. Prilygsti neprotingiems galvijams ir daraisi panašus į juos. 

Žmogus turi kalbos dovaną; ja gali pareikšti savo proto mintis, valios 
norus ir širdies jausmus. Tuo irgi žmogus skiriasi nuo gyvulių. Bet girto 
kalba jau nebe žmogiška; jos žodžiai panašūs į atskirus galvijų garsus; 
liežuvis pinasi, kartoja be prasmės tuos pačius posakius, plepa visokias 
kvailystes... Girtas mėgia dainuoti; tačiau balsas lyg vilko staugimas, kurs 
drumsčia nakties ramybę, gąsdina žmones ir gyvulius. „Žmogus, būdamas 
šlovėje, nesupranta; jis prilygsta neprotingiems galvijams ir darosi panašus 
įjuos“. 

Girtuoklis yra niekingesnis už gyvulį, - šaukia šv. Bazilijus: - galvijas 
turi saiką, nustoja gerti, atsigėręs, kiek reikia. Girtuoklis neturi masto, geria 
be nuovokos; ir kai rodosi esąs atsigėręs, vėl iš naujo pradeda gerti. Arklys 
arjautis, kai išgeria tiek, kiek reikalinga troškuliui nutildyti, nors primušk, 
daugiau nebegers. O girtuoklis geria daugiau, negu reikalauja prigimtis. Iš 
tikrųjų, girtuokli, tu bjauresnis už gyvulius; tu iš neturinčių proto galvijų 
privalai sau imtis blaivybės pavyzdį. | 

Girtuoklis nupuola žemiau už gyvulius; jis ne tik praranda tuos savu- 
mus, kuriais viršija galvijus, bet nustoja ir tų, kurie jam bendri su galvijais. 
Kaip žmogus, taip ir žvėrys turi pojūčius. Geras vanago regėjimas: iš aukš- 
tybės pastebi vieversėlį žolėje; kaip akmuo krinta žemėn ir aštriais savo 
nagais sugauna neatsargų paukštelį. Jautri katės klausa:per miegą išgirsta, 
kai tik pelė pasijudina. Stipri šuns uoslė: užuodžia ne vien žmonių pėdas, 
bet ir atskirų gyvulių. 

Palygink girtą žmogų: akys lyg rūku aptrauktos, aiškiai nemato; dėl 
galvos sukimosi jam visi daiktai svyruoja. Girtas neprigirdi: žmonių kalba 
kaip duslus aidas ausyse atsimuša. Uoslė pasidaro nejautri nei kvepėjimui, 
nei dvokimui. Visas kūnas praranda jautrumą: nebejaučia nei šilimos, nei 
šalčio, nei užgavimų, nei žaizdų. Girto būklę nusako Šv. Raštas: „Tu būsi, 
kaip žmogus miegas... ir sakysi: mane mušė, bet man neskaudėjo; tampė 
mane, bet aš nejaučiau“ (Pat. 23,34-35). 

Žmogus, kaip ir kiti gyvuliai, turi nuostabią judėjimo galią: žvėrys zuja 
žemėje, žuvys nardo vandenyje, paukščiai plasnoja padangėse. Dievas pa- 
skyrė Žmogų dangaus paukščių, jūros žuvų ir žemės žvėrių valdovu. Tuo 
tarpu vyras — žaliūkas, kurs pečiais, rodos, galėtų mūrus griauti, negali 
paeiti; kurs, tėvynę gindamas, galėtum būti priešui baisus, nesivaldai, ne- 
pastovi ant kojų, griuvinėji; pats be smūgio griūvi, kaip koks stuobrys, ir 
guli kur nors patvoryje. 

Tvėrėjas sukūrė žmogų savo paveikslu ir panašumu. Kame berasime Die- 
vo paveikslą ir panašumą žmoguje, kurs per girtybę prarado visas gražiąsias 
savo savybes, kuriomis galėjo didžiuotis prieš galvijus, o girtuokliaudamas 
nupuolė žemiau už juos. Šv. Bazilijus sako: „Girtuokliai panašūs į pagonių 
stabus: jie turi akis ir neregį; jie turi ausis ir negirdi; turi uoslę ir neužuodžia; 
jie turi rankas ir neužčiuopia; turi kojas ir nepaeina!“ (Ps. 113,13-15) 

Kas drįs manyti, jog Dievas girtuoklius, kurie taip baisiai žemina savy- 
je Viešpaties paveikslą, įsileis į dangiškus rūmus, kur niekas suteptas ne- 
galės įeiti. Todėl įspėja šv. Povilas: „Neklyskite! Girtuokliai ... nepaveldės 
dangaus karalystės“ (I Kor. 6,10). „Jų galas - pražuvimas“ (P:]. 3,19). Izaijas 
skelbia: „Deja, jums, kurie rytą keliatės, kad užsiimtumėt girtuoklyste ir 
gertumėt iki vakaro, kad būtumėt įkaitę... Todėl pragaras atveria savo 
nasrus, kad jus prarytų“ (5,12,14). 

II. Girtuokli, tu žemini ne tik žmogaus vertę, bet niekini ir Dievą. Kiek- 
vienas išmintingas, doras asmuo, net pagonis, išpažįsta kokią nors tikybą; 
jinai liepia jam garbinti Dievą, klausyti jo įsakymų, gražiuoju gyventi su 
kitais žmonėmis... Klausimas, ar girtuokliai turi kokį nors Dievą? Žinoma, 
turi! Bet kurį? 

Ar tą, kurs visagaliu savo žodžiu sukūrė pasaulį, o savo Apvaizda per 
amžius visa valdo, palaiko, gerina?.. Gal tą, kuriam dausose angelai be 
paliovos gieda: „Šventas, šventas, šventas Viešpats, galybių Dievas; pilnas 
yra dangus ir žemė Jo garbės?“ Ar tą, kuriam popiežius, vyskupai, kunigai 
ir ištikimi katalikai stato gražias bažnyčias, puošia dailius altorius, rengia 
iškilmingas pamaldas? Ne! 

Gal tas yra girtuoklių Dievas - Kristus, kurs dėl mūsų išganymo yra 
tapęs žmogumi, kentėjęs ir miręs ant kryžiaus? Ar tas, kurio vardu va- 
dinasi keli šimtai milijonų krikščionių? Ne tam Dievui jie duoda garbę! 
Ne to Dievo jie klauso Evangelijos! „Nes tokie, - anot apaštalo šv. Povi- 
lo, - netarnauja mūsų Viešpačiui Kristui, bet savo pilvui“ (Rom. 16,18). 
„Daugelis, apie kuriuos aš jums dažnai kalbėjau (dabar gi ir su ašaromis 
sakau), elgiasi kaip Kristaus kryžiaus neprieteliai... jų dievas yra pilvas“ 
(Pil. 3,18-19). 

Smuklė yra girtuoklių bažnyčia; stalas, apstatytas stiklinėmis ir stikliu- 
kais — tai didysis altorius; spinta su bonkomis - jų ciborija; rudas ar pilkas 
skystimėlis — švęstas jų vanduo; stiklų cinksėjimas — tai varpai; negražios 
dainos - tai jų giesmės; šlykščios blevyzgos - jų pamokslas; bonkoje - visas 
jų tikėjimas, stiklelyje — visa jų viltis, girtybė — visa jų meilė... 

Jūs, blaivieji, susispietę aplink altorius, prieš sumą nuoširdžiai giedate: 
„Pulkim ant kelių, visi krikščionys; didžiai ištroškę Jėzaus malonės; su aša- 
romis Dievą maldaukim; tą Mišių auką jam atnašaukim...“ Girtuokliai! Jūs 
bevelijate stumdytis aplink stalus, bonkas, stiklines, stikliukus, troškulį tildy- 
dami svaigalais, ir triukšmauti: „Gėriau alutį, saldų midutį per visą naktį ligi 
gaidelių...“ „Visas svietas gerai žino, kaip aš gėriau su staršina; kas tu man?..“ 

Jei kartais pasivėlinę, girtuokliai, užeinate bažnyčion, tai ne tam, kad iš 
tolo stovėdami, kaip Evangelijos muitininkas, nedrįstumėt nė akių pakelti 
aukštyn, tik muštumėt krūtinėn ir sakytumėt: „Dieve, būk gailestingas 
man, nusidėjėliui“ (Lk. 18,13); ne tam, kad eitumėt šv. Sakramentų, da- 
lyvautumėt šv. Mišių aukoj, pasiklausytumėt Dievo žodžio... Jūs sumoje 
žiovaujate, nuobodžiaujate, nelaukiate pamokslo, kad veikiau galėtumėt 
nešdintis į smuklę. 

Blaivieji! Pamoksle jūs klausotės apie Dievo ir Bažnyčios įsakymus, 
mokotės Viešpačiui tarnauti, teisingai elgtis su žmonėmis, pelnytis išga- 
nymą... Girtuokliai! Smuklės juokus sau darote iš Dievo ir žmonių, ren- 
giate sau pražuvimą! Netenka tat stebėtis, kad Apaštalas verkdamas sako, 
jog elgiatės jūs kaip „Kristaus kryžiaus neprieteliai“, kaip Nukryžiuotojo 
mokslo priešai, be atodairos laužote visus Jo nuostatus. Mačiau vienoje 
bažnyčioje ant tabernakulio po vieną vinį prikaltus įsakymų skaitmenis, 
išklypusius į visas puses. Tai tikras jų kraipymo vaizdas! 

Buvo laikas, kai girtuoklis mylėjo Dievą, bet girtybė aptemdė jo tikė- 
jimo šviesą: jis „vieno Dievo nebemato, nes knistis dumbluose priprato“ 
(Maironis). Kieno širdis pamėgo girtybės dievaitį, tas nebemoka su pagar- 
ba tarti Viešpaties vardo, tas piktžodžiauja, burnojasi, neteisingai siekia, 

tyčiojasi iš tikybos šventenybių... Kurio burna suteršta, to kilnus šventa- 
dienių šventimas neįmanomas; girtuokliai nesimeldžia; pagaliau, „girto 
malda, kaip ligonio pasninkas“. 

Kieno širdyje nėra Dievo garbės, nebėra nei artimo meilės. Kas neger- 
bia tėvų, muša žmoną, badu marina vaikus? Kas skaldo kitiems antausius 
ir pats vaikšto kiauru pakaušiu? Kas niekais laiko skaistybės dorybę? Kas 
ardo šv. moterystės ryšius? Kas naminis vagis, kurs išneša ką pagavęs? Kas 
neteisingai liudija prieš artimą? Kas nelaiko pasninkų? Kas neina velyki- 
nės? Kas gailisi Bažnyčiai kapeikos? 

Dažniausia, girtuokliai, peržengiate visus Dievo ir Bažnyčios įsaky- 
mus, nusidedate Dievui, skriaudžiate žmones. Blogiausia tai: blaivaus di- 
desnės nedorybės daromos daugiausia slapčia, rečiau jos aikštėn teišeina. 
Girtas nesislepi su savo darbais, viską darai su triukšmu. Kitatikiai pikti- 
nasi mūsų tikyba, spėlioja: turbūt bjaurus katalikų tikėjimas, kad jie taip 
negražiai elgiasi, nors čia kaltas ne tikėjimas; jis šventas. 

Kalti girtuokliai, kurie, būdami neverti žmogaus vardo, vadina save 
krikščionimis. Būtų geriau, kad tarp katalikų nebūtų tokių asmenų. Tiesa, 
mūsų būtų mažiau, bet visi būtų blaivūs, doresni. Kitatikiai, matydami pa- 
vyzdingą jų gyvenimą, virstų katalikais, kaip yra buvę pirmais Bažnyčios 
amžiais. O dabar, girtuokliai, „Dievo vardui dėljūsų piktžodžiaujama tarp 
pagonių“ (Rom. 2,24). 


Girtuokliai! Jei čia kas esate, susipraskite! Atmerkite akis! Pažvelkite 
į nelaimes, kurias užtraukia girtuokliavimas! Pabokite aimanavimų gim- 
dytojų, kuriems nuodijate senatvę! Paklausykite verksmo žmonų, kurias 
skriaudžiate kūnu ir siela! Pasigailėkite ašarų vaikų, kurie auga kaip naš- 
laičiai, be tėvo globos! Atsiminkite, ką sako šv. Povilas: „Jei kas nesirūpi- 
na savaisiais ir ypač namiškiais, tas išsigynė tikėjimo ir yra piktesnis už 
netikintį“ (I Tim. 5,8). Bijokite Dievo bausmės, nes „elgiatės kaip Kristaus 
kryžiaus neprieteliai!“ 

Jūs, negerią, „būkite blaivūs ir budėkite“ (I Tes. 5,8). Nieku būdu ne- 
prisidėkite prie kitų girtybės! Bjaurėkitės šita nedorybe, kuri žemina žmo- 
gų ir Dievą! Nei prikalbinėjimais, nei blogu pavyzdžiu nesiduokite savęs 
palenkti girtybėn. Blaivias renkite savo vestuves, krikštynas, pakasynas ir 
šiaip šeimyninės ar bažnytines iškilmes! Vaikus saugokite nuo degtinės sti- 
kliuko, net alaus stiklinės! Jei kas nieko negalėtumėt nuveikti prieš girtybę, 

bent atsidūsėkite už nelaimingas girtuoklystės aukas: „Nuo bado, maro, 
ugnies, karo ir girtybės gelbėk mus, Viešpatie!“ Amen. 


Vilnius, 1955.II.22 


50. 


PALĖVENĖLĖS PARAPIJIEČIAMS 


Dievo malonės, žmonių maldų ir aštraus chirurgo lanceto dėka esu 
jau sveikas ir pradedu vėl darbuotis. Intencija visų, kurie maldavo man 
sveikatos, atlaikiau šv. Mišias. Šio mėnesio 30 dieną, Jūsų bažnyčios 150 m. 
jubiliejuje, per šv. Mišias Aušros Vartuose prie stebuklingo Švč. Panelės 
paveikslo, toli būdamas kūnu, bet arti - dvasia, bendrausiu su Jumis jubi- 
liejinėje iškilmėje. 

Nuoširdžiai sveikinu ir laiminu D.Gerb. Kun. Kleboną ir visus parapi- 
jiečius - tėvus ir vaikus, senus ir jaunus, kad išsilaikytumėte nesudrums- 
tame tikėjime, skaisčioje dorovėje, ypač jaunimas kad atsimintų, kiek per 
150 metų dar jaunystėje atsigulė gražiose jūsų kapinėse, kuriems giltinė 
nupjovė gyvybės siūlą gal tada, kai mažiausia to tikėjosi. 

Mylimasai Kunige Klebone! Būk pavyzdys tikintiesiems žodžiu, elge- 
siu, meile, tikėjimu, skaistybe... nes taip darydamas ir pats save išganysi, 
ir tuos, kurie tavęs klauso (II Tim. 4). 

Brangūs parapijiečiai! Klausykite savo kunigo klebono ir būkite jam 
pasidavę, nes jis budi, kaip tas, kurs duos apyskaitą už jūsų sielas, kad jis 
tai darytų su džiaugsmu, o ne dūsaudamas, nes tai nebūtų jums naudinga 
(Žyd. 13,17). 

Motinos! Būkite savo vaikų apaštalės; tėvai, būkite savo vaikų angelais 
sargais! Tenekrypsta jie iš doros takų nei į dešinę, nei į kairę, bet teeina 
tiesiu keliu, kur šaukia Dievas... 

Lietuviai nuo seno buvo vadinami šventais dėl savo kilnaus gyvenimo; 
tuo tarpu šiandien nemaža tokių katalikų, kuriuos galime vadinti prakeik- 
tais, jeigu jie nesusitvarkys. Yra katalikų, kurie gyvena nekatalikiškai: jie 
vienaip tiki, kitaip elgiasi, lyg netikėtų. 

Nuo jubiliejaus atsinaujinkite savo išmanymo dvasia, kaip atnaujinote 
savo bažnyčią. Kurkite savo sieloje dvasinę šventovę; laikykite ją švarią 
nuo kalčių. Būkite nauji žmonės, vienas kitam gailestingi, vienas kitam 
dovanokite. 


660 Vysk. KAZIMIERAS PALTAROKAS 


Turėkite daugiau teisingumo santykiuose su kitais žmonėmis. Šalinkite 
iš savo tarpo rūstybę, neapykantą, kerštą, neteisybę. Vadovaukitės meilės, 
teisingumo dvasia. Tos dorybės yra krikščioniškosios kultūros pagrindas. 

Kas vogė, tegul jau nebevagia, tesiverčia darbu, dirbdamas savo ran- 
komis ką gera, kad turėtų ko suteikti kenčiančiajam skurdą. „Melskitės 
ir darbuokitės!“ Darban įdėkite visą sumanumą, energiją. „Tebūva jūsų 
1ankos prie darbo, o širdis pas Dievą“. 

Pagaliau Jus maldauju, broliai, per mūsų Viešpatį Jėzų Kristų padėti 
man Jūsų maldomis už mane pas Dievą, kad aš Dievo valia su džiaugsmu 
dar ateičiau pas Jus ir su Jumis atsigaivinčiau. O ramybės Dievas tebūna 
su Jumis visais. Amen. (Rom. 14,30-33). 


Vilnius, 1953. VIII.21 


51. 


KaATALIKŲ DIENA 


Pirmą sykį Lietuvoje sušaukta vadinamoji Katalikų diena. Kas pas mus 
nauja, tai kitur sena. Pav., šių metų spalių mėnesio 3-6 dienomis Budapeš- 
te įvyko 27-oji Vengrų katalikų diena. Ji buvo pravesta šūkiu: „Kristus ir 
sodžius“. Paskaitininkai nustatė, kad vengrų kaimas tikybiniu, socialiniu 
ir ekonominiu atžvilgiais esąs ligonis. 

„Technikos ir miestų dievaičiai, - tarė vyskupas Glattfelderis, - suklai- 
dino sodiečių sielas ir jie negali būti nugalėti demokratiškomis frazėmis, 
o- Evangelijos dvasia“... Tarp paskaitininkų buvo vyriausias sostinės bur- 
mistras Szendy, universiteto profesorius garsusis Tothas, jėzuitas Bangha. 

Paskutinę prakalbą pasakė kardinolas Seredi, kurs, tarp kita ko, tarė: 
„Kur žaidžiama tėvyne, krikščioniška kultūra, žmogaus verte, laisve ir 
gyvybe, ten turi būti sugriauta siena, kuri skiria tarp savęs visuomenės 
luomus, politines partijas ir tautas; valdžia turi ieškoti politinio gyvenimo 
atpainiojimo pagal katalikiškos minties nuostatus...“ 

Bažnyčios kunigaikštis reikalavo, kad valdžia vadovautųsi teisingu- 
mu, įsileistų katalikus į valstybės aparatą. Šitoms didelėms problemoms 
išspręsti reikia viso pasaulio katalikų solidarumo. Katalikų diena baigta 
procesija su Švč. Sakramentu per miestą; joje dalyvavo 200 000 žmonių. 

Buvęs karys šv. Ignacas Lojola savo „Dvasios lavybų“ knygoje duoda 
šitokį apmąstymą: „Dvi vėliavos“. Šventasis dalija žmones dviem kariuo- 

menėm, atsižvelgiant į tai, ar jie stoja po Kristaus, ar Liucipierio vėliava. 
Tos kariuomenės grumiasi tarp savęs, kam viešpatauti pasaulyje. Pasku- 
naikinti krikščionybę. 

Kas nugalės? Kristus yra pažadėjęs, kad ir pragaro galybės jos nenu- 
galėsiančios. Bet Dievas veikia per žmones. Tam reikia Dievo pagalbos, 
reikalingas katalikiškos visuomenės solidarumas. Tai vienybei sukurti, 
stiprinti sušaukta mūsų vyskupijos Katalikų diena. 

Kristus prieš palikdamas šį pasaulį meldės į dangiškąjį Tėvą: „Šven- 
tasis Tėve, išlaikyk dėl savo vardo tuos, kuriuos man davei, kad jie būtų 
viena, kaip ir mes... Prašau ne tik už juos, bet ir už tuos, kurie per jų žodį 
tikės į mane, kad visi būtų viena, kaip tu, Tėve, esi manyje ir aš tavyje, 
kad ir jie būtų mumyse viena... kad jie būtų tobuloje vienybėje“ (Jn. 17,11. 
20-23). 

Tokia yra Kristaus valia, kad mes, vienos Bažnyčios vaikai, vieningai 
stovėtume po Kristaus vėliava petys į petį jo kariuomenės eilėse, gintume 
amžinąsias tiesas ir šventus Dievo priesakus. Vienybėje galybė, vienybėje 
beveik visa mūsų galia! 

Bet šiandien ar maža yra žmonių, esančių drauge su mumis po kry- 
žiaus vėliava, kurie, norėdami patikti priešingos stovyklos atstovams, yra 
pasiryžę daryti nuolaidų klausimuose, kurių negalima spręsti pagal savo 
norus; jie visa neva tiki, bet priešingai Kristaus mokslui ne vieną daiktą 
norėtų savaip aiškinti. 

„Esminiuose dalykuose - vienybė, abejotinuose - laisvė, visuose - mei- 
lė!“ Tas šūkis privalomas visiems katalikams Lietuvoje ir visame pasaulyje. 
Nors esame pasiskirstę įvairiose draugijose, brolijose, tačiau tikybos klau- 
simuose būkime vieningi, kurie nešiojame katalikų vardą. 

Sekime pėdomis mūsų tėvų, kurie tikėjimą gynė nežiūrėdami nei grės- 
mės, nei bausmės. Visi esame Bažnyčios vaikai. Tai viena tikybinė organi- 
zacija, kuri yra mokanti bei klausanti Bažnyčia. Žinomi Kristaus žodžiai: 
„Kas jūsų klauso, tas manęs klauso, kas jus niekina, tas mane niekina“ (Lk. 
10,16). 

Dvasiškija yra tartum visuomenės siela, pasaulio šviesa, žemės drus- 
ka... Todėl ten, kur kunigijos įtaka paralyžiuojama, žeminama, visuomenė 
pakrinka. Kai kraujas silpnas, negali būti stiprus organizmas. Kai šviesa 
gęsta, plinta tamsa, kai druska vadėjasi, genda valgiai... 

Paprastai dvasiškija yra puolimų taikinys: popiežius, vyskupai, ku- 
nigai... Stengiamasi sukelti nesusipratimų tarp tikinčiųjų ir kunigų. Tai 

daro, kad, suardžius vienybę, lengviau būtų įtraukti pasaulionis į savo 
pinkles. Žinomas yra posakis: „Aš ištiksiu ganytoją, ir avys išsisklaidys“ 
(Mk. 14,27). ž 

Veikti prieš tas pastangas yra visų katalikų pareiga. Geriausia prie- 
monė vienybei palaikyti mintyse, žodžiuose ir darbuose - tai vengimas 
visa to, kas ardo vieningumą. Kristus yra sakęs: „Kas ne su manim, tas 
prieš mane“. Neutralumo tikybos reikaluose negali būti. Tas vieningu- 
mas geriausia ugdomas Katalikų akcijos, kuri turėtų stiprinti Bažnyčią ir 
Tėvynę. 

Krikščionybės pradžioje Romos imperijoje viešpatavo ciesorius Tiberi- 
jus. Dažnai jis skendo mintyse apie valstybės ateitį. Nežiūrint aukštos kul- 
tūros, tobulos administracijos, gausios galingos kariuomenės, stovėjusios 
įvairiose srityse, monarchija silpnėjo. 

Skaisčios ciesoriaus akys matė juodus debesis, besitelkiančius valsty- 
bės horizonte, gresiančius žaibais ir perkūnais. Tiberijus klausė patarimų 
išmintingiausių senatorių, politikų, filosofų; bet niekas negalėjo nurodyti 
vaistų. Žmonių širdyse rusėjo griuvimo priežastis, kad šlijo tikėjimas ir 
dorovė. 

Tuo pačiu metu jau vaikščiojo po žydų žemę tas, kursai siūlė naują 
priemonę pakelti žmoniją, bejėgę visuomenę. Tai Jėzus Kristus, pasaulio 
Išganytojas. Mūsų pareiga veikti, kad Kristaus mokslas greičiau įsigalėtų 
žmonėse, nes jis gali duoti teisingą, patvarią tvarką. 

Tam tinkamiausia sąlyga - katalikų solidarumas, veiklumas, sąmonin- 
gumas. Panevėžiečiai ir svečiai! Šita pirmoji Katalikų diena teprisideda 
prie mūsų konsolidacijos! „Palaimink, Viešpatie, galingas, lietuvių pastan- 
gas teisingas“. 


52. 


Vyskurijos 25 METŲ JUBILIEJUS 


„Viskas turi savo laiką, - sako Senojo Įstatymo pamokslininkas, — 
ir savu laiku praeina visa pasaulyje. Yra gimti laikas ir laikas mirti... 
laikas sodinti bei pasodintą rauti laikas; verkti laikas ir laikas juoktis“ 
(Ekl. -14). 

Kiek teisingai Šv. Raštas aprašo laiko besikeitimą, geriausiai žinome iš 
savo pačių ir kitų žmonių patyrimo. Mūsų metai, kaip sraunus upelis, vin- 
giuoja gyvenimo vaga tarp darbo ir atilsio, tarp džiaugsmo ir liūdesio. 

Rasi dėl to stabteliame ties trumpesniais ar ilgesniais apvaliais laikotar- 
piaisir duodame jiems didesnės reikšmės. Šiandien nukreipsiu jūsų akis į dvi 
sukaktis, būtent: Panevėžio vyskupijos ir jos pirmojo vyskupo jubiliejų. 

Gyvenime stengiaus pats apie save kuo mažiausia kalbėti. Jei, baig- 
damas senas savo dienas, daugiau pasakysiu, to nepalaikykite senatvės 
silpnybe. Pareiškiu Apaštalo žodžiais: „Jei ir norėčiau girtis, aš nebūsiu 
neprotingas, nes sakyčiau tiesą, bet susilaikau“ nuo to, kas jūsų neliečia 
(II Kor. 12,6). 


Visuotinės Bažnyčios jubiliejaus 1926 metais a.a. popiežius Pijus XI 
Lietuvos ribose įsteigė antrą bažnytinę provinciją su arkivyskupija me- 
tropolija Kaune ir vyskupijomis Telšiuose drauge su Klaipėdos prelatūra, 
Panevėžyje, Vilkaviškyje bei Kaišiadoryse. Šiemet jos susilaukė jubiliejaus. 
Šuoliais prabėgo 25 metai. 

Žiniai pasklidus apie naujas vyskupijas ir jų vyskupus, susitiko keli 
mūsų vyskupijos kunigai ir nutarė - Panevėžio vyskupas gavęs blogiausią 
vyskupiją. Išgirdęs tai, susimąsčiau. Kiek pagalvojęs, tariau sau: „Negali būti 
blogesnė už kitas vyskupija, kuri davė šešių tarpe keturis vyskupus... 

Vėliau sužinojau, kad anų kunigų turėta galvoje materialinis vyskupi- 
jos neaprūpinimas. Nebuvo nei Katedros bažnyčios, nei rūmų vyskupui 
gyventi, nei patalpų vyskupijos kurijai veikti... Bet, jums paėmus į širdį 
vyskupijos reikalus, veikiau, nekaip tikėjau, visa tai stojosi. Be Katedros, 
pastatėme dar 15 Dievo namų, įsteigėme 18 bažnytkaimių, atremontavo- 
me per 30 bažnyčių, įkūrėme dešimtį altarijų, turėjome savo spaustuvę, 
laikraštį „Panevėžio balsas“. 

1933 m. švenčiant Eucharistinį vyskupijos vyrų kongresą, iš Belgijos 
atvyko Nunciatūros atstovas. Anksti rytą žiūriu, svečias bevaikščiojąs 
po užsodintą sodą - parką; skaičiuoja eglaičių rūšis, maumedžius... Išei- 
nu; žodis po žodžio, taria: „Begyvendamas pasistatysi rūmus“. Atsakau: 
„Rūmų aš nestatysiu“. —- „Kodėl?“ — „Man šituose praplėstuose namuose 
patogiau“. - „Dėl ko?“ - „Niekas man jų nepavydi“.- „Aa!..“ 

Vienas rimtas sumanymas mums nepasisekė. Tai mažosios klierikų 
seminarijos steigimas Panevėžyje. Antrasis pasaulinis karas sustabdė sta- 
tybą. Dar tebestūkso nebaigti mūrai. Visgi vyskupijos kunigų reikalams 
buvo įsigyti dideli mūriniai namai Panevėžyje, surinkta didžiulė bibliote- 
ka, įsigyta vila Berčiūnų kurorte, provincijoje 80 ha palivarkas... 

Tenka verstis Tarpdiecezine seminarija Kaune. Ten prisiauklėta jaunų 
kunigų kita tiek, kiek paveldėjau iš padalytos Žemaičių vyskupijos. Dva- 
sinių pašaukimų turėjome tiek, kad galėjome duoti klierikų kitoms vysku- 
pijoms. Trumpai sakant, medžiaginiu atžvilgiu mūsų vyskupija susitvarkė | 
bent neblogiau už kitas. Mylėkite ją kaip savo kūrinį, kaip aš ją pamėgau. 


Svarbesnis reikalas - dvasinė vyskupijos pusė. Atsiminkite, ką prieš 
25 metus atvykęs Panevėžin esu jums pažadėjęs. Žadėjau meilę, rūpestį 
jūsų siela bei kūnu ir melstis už jus; o jus prašiau paklusnumo, kantrybės 
ir maldų, kad savo kalte nepražudyčiau nė vieno, kuriuos Kristus pavedė 
man ganyti. Ar taip įvyko, Dievas težino ir jūs daugiau už mane jaučiate. 

Man rodosi, jog savo gyvenime atskirai ko nors nesu ypatingai mylėjęs, 
net artimiausių man asmenų. O bendrai žmones labai myliu. Man kartkar- 
tėmis išsiverčia iš pasąmonės vienos dainos posmelis: „Aš myliu žmones; 
jiems aukoju daugiau, negu sau; be jų ilgėčiaus net ir danguj“. Meilė - tai 
cementas, kursai sulipdo širdis. 

Prisirišau prie žmonių ir vietos. Aš persergu kiekvieną persikėlimą 
kitur. Kaip dvasininkas Panevėžyje — Vilniuje tesu penktoje vietoje. Keturis 
kartus aplankiau savo vyskupiją; kiekviena jos parapija ir jos žmonės stovi 
akyse, kaip kas tenai artimo; juo kuris bažnytkaimis menkesnis, juo man 
lyg patrauklesnis: norėtųsi kaip nors jį pagražinti. 

Mano meilė žmonėms ne jausmų, o proto. Svarstau, kaip būtų galima 
pagilinti tikybinę jūsų sąmonę, išmokyti jus geriau „Dievą pažinti, pildyt 
Jo valią ir Jį garbinti“, kad arčiau susigyventumėt su Bažnyčia, jos įsa- 
kymais, sakramentais, Mišiomis, pamaldomis, pamokslais... Mano meilė 
žmonėms - mintis, kaip kam padėti. 

Vyskupas nėra vyskupijos bankininkas, o dvasinių turtų dalintojas. Ta- 
“Čiau stengiaus neatstumti nuo savęs nė vieno stokojančio, jo nesušelpęs; ne- 
buvo man, anot Apaštalo, „nei žydo, nei graiko, nei vergo, nei laisvo, nei vy- 
riškio, nei moteriškės“ (Gal. 3,28). Šelpiau, kas prašė, kiek kada galėjau... 

Niekam mano durys nebuvo uždaros; neturėjau paskirtų priiminėjimo 
valandų; ar ankstyvas rytas, ar vėlus vakaras nebuvo visai laisvas nuo inte- 
resantų; net naktį kartais kas užeidavo. Savotiškiausias toks epizodas: kai 
valdžios keitėsi, vienas pilietis atbėgo naktį, neramiai pasibeldė į langinę, 
pranešė ateinanti audra: kelkis, bėkime!.. Padėkojau už gerą širdį, pasakiau 
pasiliekąs, sulaikomas pareigos. 

Žadėjau melstis už jus. Privačiose savo maldose ir kunigiškuose po- 
teriuose atsiminiau jus visus. Kiekvienose šv. Mišiose dariau Memento už 
gyvuosius ir mirusiuosius dieceziečius. Kasmet laikiau po 87 Mišias jūsų 
intencija; taip susidarė per 25 metus 2175 Mišios. Šit kaip daug man esate 
skolingi! Ar bent palūkanas mokėjote? 


Jus maldavau paklusnumo, kantrybės ir maldų. Nė viena didesnė, net 
mažesnė bendruomenė negali apsieiti be drausmės. Ją palaikyti sunku ten, 
kur nevartojama fizinės prievartos: taikomos vien moralinės priemonės, 
tekartojamas Kristaus žodis: „Kas jūsų klauso, tas manęs klauso; kas jus 
niekina, tas mane niekina“ (Lk. 10,16). 

Kas vyskupo nebeklauso, tas yra priešas autoriteto, pradedant savo 
tėvų, baigiant Šv. Tėvu, kurs pastatė vyskupą mokyti, aptarnauti, valdyti 
dieceziečius. O nebojantis Kristaus vietininko, darosi atskalūnas, Bažny- 
čios vienybės ardytojas, drumstėjas tikėjimo, be kurio negalima patikti 
Dievui. 

Ligonis turi laikytis gydytojo nurodymų, jei nori pasveikti. Taip die- 
ceziečiai noromis privalote paklusi vyskupo paraginimams, įspėjimams, 
įsakymams... Aš savo galios niekam kitam nevartoju, kaip tik tam, kas 
jungiasi su Dievo garbinimu, sielų išganymu... Apaštalas šv. Povilas įsako 
vyskupui: „Nusidedančius sudrausk visų akivaizdoje, kad ir kiti turėtų 
baimės“ (I Tim. 5,20). 

Atvykdamas pas jus, esu rašęs: „nežiūrint taikaus mano būdo, jei bus 
reikalinga, turėsiu naudotis ne tiktai griežtesniais žodžiais, bet ir drau- 
džiančia ganytojo teise“. Girdėjote, kaip ganytojišku raštu subariau vie- 
nos parapijos nenuoramas, bandžiusius trukdyti pamokslą svetima jiems 
kalba. Parapijai, pamėginusiai neišleisti perkeliamo vikaro, buvau metęs 
interdiktą... 

Rašiau: „Turėkite kantrybės; atminkite, jog aš taip pat esu žmogus... Pa- 
kęskite, jei aš ne visuomet atitiksiu jūsų norus. Viena žinokite, kad geros va- 
lios man nestinga“. Tada prašiau, dar nuoširdžiau dabar meldžiu kantrybės: 
baigiau 75 metus, o likimas lėmė valdyti Vilniaus arkivyskupiją ir Panevėžio 
vyskupiją. Turiu dvigubai darbo, sunkumų ir aštunto kryželio naštą... 

Prašiau maldų. Tai dangaus rasa, kuri vilgo ir ugdo kilnias mūsų pa- 
stangas. Melskitės už mane, „kad Dievo žodis sklistų ir būtų šlovinamas“ 
(II Tes. 3,1). Taigi aš jus maldauju... per mūsų Viešpatį Jėzų Kristų ir per 

Šventosios Dvasios meilę padėti man jūsų maldomis už mane pas Dievą... 
„kad mano patarnavimo atnaša patiktų Šventiesiems“ (Rom. 15,30-35). 


sa3 


Mieli dieceziečiai! Prieš 25 metus paėmęs į rankas ganytojo lazdą, įrė- 
miau ją Petro uolon, trėškiau iš jos, kaip Mozė tyruose, gausią žodžių bei 
raštų srovę. Raginau jus mylėti Dievą, taikiai gyventi su žmonėmis, melstis 
už taiką tarp tautų ir visame pasaulyje. 

O dabarjums palieku testamentą: Sesės - broliai! „Dar labiau stenkitės 
gerais darbais padaryti savo pašaukimą ir išrinkimą tikrą, nes tai daryda- 
mi jūs niekuomet nenusidėsite. Taip bus jums suteiktas įėjimas į amžinąją 
mūsų Išganytojo karalystę“ (1 Pet., 1,10). 

Aš stengiuos visuomet priminti jums sąžinės reikalus, nors jūs žinote 
ir esate sutvirtinti tiesoje. Man rodosi teisinga, kol esu šioje padangtėje, 
raginti jus, tai primenant; aš esu įsitikinęs, kad veikiai turėsiu palikti savo 
padangtę. Aš rūpinsiuos, kad jūs, ir man mirus, dažnai galėtumėt atsiminti 
tuos dalykus (II Pet. 1,10-15). 

' Net miręs norėčiau dar jums patarnauti! Amen. 


Vilnius, 1951.V.2 


525 


NEŽUDYKITE VAIKELIŲ 


Viešpats Dievas yra visatos bei žmogaus Kūrėjas ir pilnateisis žmogaus 
savininkas. Kas pažeidžia savininko teises — yra nusikaltėlis. Dar didesnis 
nusikaltėlis yra tas, kurs išdrįsta pasikėsinti į žmogaus teisę gyventi. Tokį 
žmogų vadiname užpuoliku, gyvenimo vagiu, žmogžudžiu. Tačiau gi Die- 
vas, davęs gyvybę, davė ir teisę gyventi.Tat teisę gyventi žmogus yra gavęs 
su prigimtimi, kuri yra Dievo apdrausta. „Jūs girdėjote, kad seniesiems pa- 
sakyta: Neužmuši; o kas užmuštų, bus smerktinas teisme“ (Mt. 5,21). Ojeigu 
nori jeiti į gyvenimą, laikykis įsakymų....: „Neužmuši“ (Mt. 19,17). „Kas nors 
išlies žmogaus kraują, to kraujas bus išlietas, nes žmogus padarytas į Dievo 
paveikslą“ (Pr. 9,6). „Neužmuši“ (Iš. 20,13). Daugel, daugel kartų perspė- 
jama. Iš Dešimties Dievo įsakymų, paskelbtų Sinajaus kalne, penktasis ir 
šiandien tebeskamba „Nežudyk“. Nežudyk mažo, nežudyk jauno, nežudyk 

seno, nežudyk silpno ligonio, nežudyk vos gimusio ir dar negimusio.., nes 
kiekvienas yra toks pat Dievo sukurtasis žmogus su atpirktąja siela. 

Su išgąsčiu ir užuojauta svarstome nekalto keleivio nužudymą api- 
plėšimo tikslu. Mes bodimės to žmogaus, kurio rankos suterštos gyvybės 
kaina. Su baime žvelgiame savižudystės vieton. Giliame liūdesy apgailes- 
taujame kare žuvusius patriotus, jaunuolius, karo vadus, motinas... Bet 
nekaltos aukos — kūdikiai, dar saulės šviesos neišvydę, motinos meilės 
širdim nepaliesti, lopšinėj neliūliuoti, dar nepakrikštyti - o nužudyti, kapi- 
nėse nepalaidoti, artimųjų neapraudoti... nuolat žūsta vis didesnes teises 
įgaunančiame kare, kuris vadinasi abortai. 

Abortų legalizavimas yra masinė neišmatuojama žmogžudystė. Tai 
baisiosios žmonijos skerdynės, kuriose žūsta žmonijos ateitis - kūdikiai. 
Dievas tėvams tarpininkaujant duoda gyvybę ir tą patį prasidėjimo mo- 
mentą Dievui duodant dvasinę sielą yra sukuriamas žmogus, bręstąs ats- 
kiras organizmas, tik savo amžiumi jaunesnis. Kas kėsinasi į negimusio 
kūdikio gyvybę, tas kėsinasi į pilnateisį gyventi žmogų. Neapgaudinėkime 
savęs svarstydami: galbūt tai ne žmogus dar. Jei ne žmogus, tai kas gi? 
Šunelis, katinas, pelė... 

Yra baisiausia, kad nužudoma nepakrikštytas kūdikis, padarant ne- 
išmatuojamą begalinę skriaudą neduodant išvysti Amžinojo gyvenimo 
džiaugsmo tam žmogui, kuris negali gintis, prašyti pasigailėjimo, teisin- 
tis... Kokia didi atsakomybė prieš Dievą! 

Žiauri begaliniai ta motina, kuri negina savo vaikutį, o žudo ar leidžia 
kitam žudyti. Koks negailestingumas ir nusigyvenimas! Gyvuliai savo 
vaikus maitina, paukšteliai savo kūneliu šildo, sparneliais globia, gina, 
peni... Arji turi motinišką širdį? Neturint jautrumo savam vaikui, kaip tu- 
rės svetimam mokykloje, dirbdama ligoninėj... Kaip kalbės vaikams apie 
pasišventimą, pasiaukojimą, tėvynės meilę, pagarbą artimui, Dievui... Ar 
atliks ištikimai pareigas visuomenėje? Ar galima ja pasitikėti? Po tokios 
niekšybės ji galės kitas daryti: meluoti, veidmainiauti, vogti, neapkęsti, 
išduoti, kas šventa... Kame jos motiniškumas aukingas? 

Nenuostabu, kad ji jaučiasi nusikaltusi šventam pašaukimui, pergyve- 
na sąžinės graužimą, kuris ardo sveikatą, nervus, veikia psichikon, puola 
apatijon. Gimdymo skausmai jai yra kažkas natūralaus, padidiną meilę 
kūdikiui. Ji mato savo gyvenimo pražydime švelniausių ir intymiausių 
svajonių išsipildymą. 

Ardo ir fizines jėgas: dažnai jei nebeturi galimybės sulaukti kūdikio, 
pakerta sveikatą, nuvaro į kapus. Dr. Gummert, ilgametis moterų klinikos 

vedėjas Essene, nervingai pabrėžia, kad abortas daugiau sužaloja motiną, 
negu vaiko išauginimas ir išauklėjimas pareikalauja jėgų. Motiniškumas 
suaktyvina organizmą, suteikia naujo gražaus pajaunėjimo. 

Ne viena mėgina pasiteisinti: jau taip esu ligonė, gydytojas patarė dėl 
nesveikatos padaryti abortą. Neteisingas pasiteisinimas. Gydytojas nėra 
Dievas - klysta. 

Pažįstu motiną, kuriai gydytojas liepė pasidaryti abortą. Moteriškė 
nesutiko: „Mirsiu motinystės pašaukime, bet kūdikio nežudysiu“. Ligo- 
ninėj išgulėjo šešis mėnesius. Pergyveno sunkią operaciją. Atėjo laikas 
gimdyti. Išvydo sveiką vaikutį. Gydytojas - profesorius, kuris šiandien 
ruošia būsimus gydytojus, pasikvietė studentus ir aiškina: „Šiandieni- 
nės medicinos pažangos dėka vaikutis su motina išgelbėtas“. Ligonė 
motina neiškentė: „Neverta girtis, nes Tamsta liepėte daryti abortą, bet 
aš buvau pasiryžusi mirti, bet kūdikio nežudyti“. Šiandien jis sveikas, 
gabus, gražus, lanko mokyklą. Žinau mergaitę, kuri dar nemačius pa- 
saulio daktaro buvo pasmerkta mirčiai. Šiandien ji medikė. Viena mo- 
tina turi plaučių ir kaulų džiovą, bet jos sveiki vaikučiai — subrendę 
jaunuoliai. Daugel yra tų, kurioms panašiai patarta, bet jos pasiryžo, 
meldėsi ir viską nugalėjo. Gražias pastangas Dievas laimina. Dažnai 
nemylintiems vaikų ir turimus atima. Šįmet inteligentė pasidarė abortą, 
nors teturėjo vieną penkerių metų sūnelį, ir tas neužilės mirė. Šeima 
liko bevaikė. Teliko skausmas. 

Kūdikių žudymas griauna šeimos ištikimybę. Vyras instinktyviai bo- 
disi tos, kuri išdrįso nužudyti savo ir jo vaiką. Jis ilgisi pagarbios, švelnios, 
jautrios, pamaldžios moters. Dažnesni vis šeimų persiskyrimai, nesugy- 
venimai... Vis ir vis dažnesnės mažavaikės šeimos. Prancūzų rašytojas 
Pierre L/Ermite atvaizduoja Kalėdas, kuriose Dievas pasiuntė angelą su 
dovanomis pradžiuginti vaikučių. Liūdnas grįžta angelas, nešinas daug 
neišdalintų dovanų, nes rado daug tuščių lovučių. 

Tėvų nenoras turėti vaikučių dažnai yra šeimos laidotuvės. Nekaltos kūdi- 
kių akys, jų šypsniai, garbanos, kūdikiški krykštavimai... kiek gražių vilionių, 
kurios šeimos ištikimybę stiprina. Statistika rodo: esant keturiems vaikams 
šeimoje - tauta auga. Tvarkingos, doros šeimos yra tautos gyvastis. 

Ar gali didėti tauta, jei žudomi jos vaikučiai? 

Neverta beminėti, kas vyksta šiandien aplinkui pasidairius. 

Pasigendame žymių žmonių. O kiek išžudoma būsimų darbininkų, 
mokytojų, gydytojų, inžinierių, išradėjų, kurie atskleistų paslėptas dar jė- 
gas ir tiesas, menininkų, muzikų, poetų, gal net genijų! Nenuostabu, kad 


GANYTOJIŠKI LAIŠKAI 669 


žuvo Didžioji Romos imperija, Graikija, Babilonija... Argi ir mūsų tauta 
turi eiti pražūties keliu nuo Nemuno, Šventosios, Nevėžio... Baltijos kran- 
tų, palikdama tik istorijos puslapiuose Lietuvos vardą? Jeigu žuvo didelės 
tautos - mažoms tautoms savo skaičiumi greičiau lemta žūti, mažavaikės 
ar bevaikės tautos darbo postus užims didžiosios tautos. 

Kai kas mėgina sakyti: per daug žmonių! Nebeužteks maisto! 

Didžiausi žemės plotai dyki. Dievas parūpina dantų, dar apsčiau parū- 
pina duonos. Reikia sutarimo. Išteklių yra - geros valios reikia. 

Pesimistas dejuos: vis tiek abortai daromi slaptai. Tuomet dar blogiau. 
Slaptai daromos žmogžudystės, plėšimai, vagystės, kyšiai, sukamas svo- 
ris... ar tai legalizuojama, kad pakeltume dorovę, tvarką? Ar įskaitoma tai 
kaip pajamos balansan? 

Blogybių niekas negali palaikyti! Niekas negali duoti teisių žudyti. 

Viešpats Dievas draudžia bet kokį žudymą, kad ir silpniausios gyvybės 
užslopinimą. Kristus neužgesino smilkstančios dagties, nepalaužė palin- 
kusios nendrės. 

Bažnyčios mokslas, imąs tiesas iš Apreiškimo Šaltinių: Šv. Rašto, Tradi- 
cijos arba Padavimų, atsispindi Bažnyčios dekretuose, kurie buvo paskelb- 
ti Bažnyčios mokslininkų, teologų, susirinkimuose-sinoduose. 306 m. 
(can. 63) Elviro sinode abortas laikomas vienu iš didžiausių nusidėjimų. 
Ankyros provincijos sinodas 314 m. (can. 21) uždeda dešimties metų atgai- 
lą. Leridos provincijos sinodas griežtą bausmę skiria tiems, kurie gamina 
ar teikia abortus provokuojančias priemones. Konstantinopolio sinodas 
692 m. (can. 91) bausmes už abortą prilygina bausmėms už žmogžudystę. 
Taip pat skelbia Mainco — 847 m. (can. 21 ir k.), Vormso - 869 m. (can. 35) 
ir kiti provincijos sinodai. 

1588 m. spalio 29 d. „Effraenatum“ konstitucijoje popiežius Sikstas V, 
išvardinęs didžią žalą, kurią daro abortas pačiam kūdikiui, Bažnyčiai ir net 
tėvams, skiria labai dideles bausmes visiems aborto bendrininkams. Pami- 
nėtina popiežių Grigaliaus XIV, Pijaus IX konstitucijos, naujasis Bažnytinių 
teisių kodeksas, smerkiąs abortus. 

1905 m. C.S.Off. sprendimas aprobuotas popiežiaus: nevalia daryti 
aborto net tada, kada jis reikalingas motinos gyvybei išgelbėti. 

1930 m. gruodžio 31 d. popiežius Pijus XI enciklikoje „Casti connubii“ 
pabrėžia Dievo įsakymą „Nežudyk“. Motinos ir kūdikio gyvybės esančios 
šventos; niekas neturįs teisės pasinaudoti jomis kaip priemonėmis. 

Išklausę Bažnyčios balso iš įvairių laikotarpių, turime neužmiršti jos 
mokslo: 

1. Kiekvienas negimusios gyvybės panaikinimas yra nekalto žmogaus 
nužudymas, griežtai priešingas prigimties įstatymui, reikalaujančiam gerbti 
svetimą nekaltą gyvybę, tiek lygiai Dievo įsakymui „Nežudyk“. 

2. Kaipo toks, tas veiksmas yra savy morališkai blogas, nedoras veiks- 
mas ir joki tikslai negali pateisinti morališkai savy blogo veiksmo. Aborto 
niekada negalima daryti. 

3. Padariusi abortą moteris ir aborto bendrininkai užsitraukia bažnyti- 
nę bausmę - ekskomuniką, iš kurios gali išrišti tik vyskupas arba vyskupo 
įgaliotas kunigas. 

Duotąja kūrybos galia tėvai turi naudotis, leisdami žmones į pasaulį, 
juos išauklėdami gerais katalikais, pasiruošusiais įeiti į amžinąjį gyvenimą. 
Koks didis darbas yra padėti pelnyti nežūstančią laimę. Didesnio žemėje 
nėra. Mūsų artimieji danguje melsis už mus, žemės takeliais keliaujančius 
ar skaistyklos kančias palikti besistengiančius, į Viešpaties džiaugsmą įeiti 
norinčius. 

Pareikalaus Dievas kiekvieną: „Kur padėjai tą, kurį tau daviau“. 

Koks klaikus ir gąsdinantis atsakymas nuskambėtų - nužudžiau. Pri- 
sipažinti prieš visą pasaulį Paskutiniame Dievo teisme. Kainas gėdijosi 
nužudęs Abelį ir bėgo per lauką. Dievui užklausus atsiliepė: „Ar aš esu 
savo brolio sargas?“ Abelio kraujas šaukiasi dangaus keršto. Šaukiasi ir 
šeimos, tautos... dangaus teisingumo. 

Sugelta skausmų širdimi dėl bebalsių vaikelių raudų, prabilau į tave. 

Rimties, jautrumo bebalsiams kūdikiams, kad kas nors jų nepražudy- 
tų. O gink Dieve, tavo rankos ir sąžinė tenebūnie suteršta nekaltų vaikelių 
krauju, kurį praliejo Erodas, beširdės motinos, mergaitės, tėvai, šantažistai 
medicinos darbuotojai ir visi blogos valios žmonės. 

Melskime doro, religingo, gražaus gyvenimo. 

Nuolatos maldaukime skaistybės jaunimui, ištikimybės moterystėje, 
gausių šeimų. Dievo nurodymais, Jo šventais įsakymais, tauriais principais 
grįskime gyvenimą. 

Nekaltoji Mergele Marija, Kūdikėlio Jėzaus Motina, priglausk visus vai- 
kelius motiniškoj meilėj, kur piktos užmačios negalėtų pakenkti. Amen. 


Vilnius, 1956.XI.24 Kazimieras Paltarokas 
Panevėžio vyskupas 
Vilniaus kapitulinis vikaras 

